
Pratarmė 


Gyvendami postmodernizmo idėjų įsigalėjimo sąlygomis, regime vie- 
ną svarbiausių žmonijos istorijoje kultūros lūžį, kada iš esmės keičiasi 
daugelis per amžius nusistojusių mąstymo nuostatų, tikrovės suvokimo ir 
žmogaus savivokos principų, estetinės žiūros ir meninės kūrybos būdų. 
Šiuo metu įsivyraujančios “neklasikinės" filosofijos, estetikos idėjos bei 
kūrybos formos yra Vakaruose įvykusio savotiško praregėjimo pasekmė: 
paaiškėjo, jog europinės kultūros suformuoti ir tapę savaime suprantami 
mąstymo principai, kūrybos formos, vertybių hierarchija nėra universalūs, 
vieninteliai galimi ir teisingi. Mūsų akyse nuvainikuojama ir desakra- 
lizuojama daugelis didžiosios Vakarų humanistinės civilizacijos sukurtų 
idealų, susvyruoja epogue moderne pasaulėžiūrai būdingas tikėjimas 
racionalaus Proto galia ir šviesiomis žmogaus ateities perspektyvomis. 

Aktualiausias šiuolaikinės estetikos, meno filosofijos ir kitų huma- 
nitarinių mokslų istorijos uždavinys yra sukurti visuotinę šių disciplinų 
raidos koncepciją, susiejančią visų didžiųjų civilizacijų patyrimą, kad 
būtų galima visapusiškai apmąstyti tose civilizacijose išryškėjusias skir- 
tingas žmogaus ir pasaulio sąveikos, žmogaus savivokos, jo dvasinių 
išgyvenimų perspektyvas. Ilgus šimtmečius Vakaruose vyravo požiūris, 
tapęs mitologema, jog visos svarbiausios žmonijos kultūros vertybės rado- 
si Graikijoje, jog čia buvo padėti humanitarinių, tiksliųjų mokslų bei menų 
pagrindai. Tačiau kultūroje niekas neprasideda nuo nulio. Gilinantis į 
graikiškąsias ištakas, pasimato daug senesnis Egipto ir Artimųjų Rytų 
patyrimas. O nusikračius europocentrinės mąstysenos, ryškėja nepaprastai 
turtingos Indijos, Kinijos kultūros tradicijos. Vis dėlto skaitydami įvairiomis 
kalbomis Vakaruose išleistas humanitarinių ir tiksliųjų mokslų istorijas, 


14 : Pratarmé 


gyvybingos. 

Garsiosios “Rytų estetikos“ autorius T. Munro taikliai pastebėjo, jog 
Vakarų estetika ilgą laiką rėmėsi tik keliomis pagrindinėmis iš graikų, 
romėnų ir kitų vakarietiškų kultūrų paveldėtomis idėjomis bei jų menu. 
Tas paveldas ir grindė samprotavimus apie visą meną, visą estetinę patirtį, 
visas žmonijai aktualias meno vertybes (Munro, 1965, p. 6-7). Europo- 
centrines nuostatas įveikti labiausiai trukdo tai, kad mokslininkai, 
gvildendami kitose civilizacijose išsirutuliojusias idėjas, tiesmukai pasi- 
remia Vakarų estetikoje ir meno filosofijoje įsivyravusiomis idėjomis bei 
schemomis, kriterijais, kategorijomis, ignoruodami indų, kinų, japonų, 
arabų pasauliuose susiklosčiusių pasaulėžiūrinių ir mokslinių kategorijų 
savitumą bei unikalų sistemiškumą. Dėl to dažnai iškeliami antraeiliai, 
tačiau “panašūs", “tapatūs” aspektai, о originaliausios kitų civilizacijų 
"idėjos bei patyrimas, netelpantis į stereotipinio vakarietiškojo mąstymo 
schemas, išslysta iš tyrinėtojų regos lauko. 


Klasikiniams Vakarų estetikos ir meno idealams bei vertybėms išgy-' 


venant krizę, kada aktyviai skverbiasi “neklasikiniai" kitose civilizacijose 

' susiformavę estetiniai idealai, mąstymo ir meninės kūrybos principai, 
susidaro prielaidos objektyvesnei estetikos ir meno filosofijos idėjų istorijos 
sampratai. Sparčiai plėtojant komparatyvinę kultūrologiją, estetiką, meno- 
tyrą, buvo atskleista ir susisteminta daugybė anksčiau nežinomų šaltinių, 
idėjų bei faktų. Nors europocentrizmas dar stiprus, nauji moksliniai duo- 
menys verčia Vakarų mokslininkus palaipsniui vaduotis iš mąstymo ste- 
reotipų, įsisąmoninti ir apmąstyti kitų civilizacijų idėjas ir meno vertybes. 
Gvildendami įvairiose šalyse išsikristalizavusias estetiškumo, meniš- 
kumo sampratas, požiūrius į grožio, harmonijos, meno kategorijas, įsiti- 
kinsime, kad daugelyje istoriškai ir geografiškai atskirtų, iš pirmo žvilgsnio 

` net nesutaikomų idėjų glūdi universalūs bendražmogiški idealai. Šitai 
patvirtina nuojauta, jog skirtingose kultūrose yra daugiau to, kas jas sieja 
nei kas skiria. Estetikos ir meno filosofijos raidoje, nepaisant daugybės 
apokaliptinių sukrėtimų, nenutrūkstamai perimamos idėjos ir tradicijos; 
šia prasme kultūros istorija yra vientisa ir nedaloma. .Rytų ir Vakarų se- 
novės civilizacijas kultūros požiūriu R. Wittkoweris pagrįstai laiko viena- 
rūšėmis: tas civilizacijas sieja miestietiškas pobūdis, panaši socialinė 

santvarka, aukšto lygio klasikinė literatūra, panašūs estetiniai idealai, eti- 
niai bei religiniai mokymai, meno formos. “Tam tikros meno formos, - 
rašo Wittkoweris, - kurias mes tradiciškai vadiname archajinėmis, klasi- 
kinėmis, barokinėmis ir t.t., skirtingu laiku atsikartoja įvairiose civiliza- 
cijose: ar tai nereikštų, jog pasauliniu mastu žmonijos kultūros lobyne 
yra gan ribotas meninės išraiškos priemonių arsenalas." (Wittkower, 
1987, p. 10.) | 

Skirtingos estetikos ir meno filosofijos tradicijos, meno formos padeda 
geriau ir įvairiapusiškiau suvokti tų pačių pamatinių harmonijos, grožio, 
meno idėjų esmę. Estetikos ir meno filosofijos idėjų iškilimo, transformacijų 
irnuosmukių kaitoje glūdi sava raidos logika. Net dramatiškai persitvarkant 
kultūros paradigmoms, didžiosios tradicijos lieka gyvybingos ir perduoda 
idėjas bei kūrybinius impulsus kitoms kartoms. 

Gilinimasis į sudėtingą estetikos ir meno filosofijos idėjų sklaidos 
logiką Rytų ir Vakarų šalyse lėmė šios knygos atsiradimą. Pirmą impulsą 

"jai parašyti suteikė prieš daugelį metų Maskvoje klausytos žymaus orien- 
talisto N. Konrado ir neprilygstamo antikos bei renesanso estetikos žinovo 
A. Losevo paskaitos, vėliau pirmieji moksliniai tyrinėjimai vadovaujant 
V. Asmusui, M. Ovsianikovui ir J. Jakovlevui, pagaliau ilgametis turinin- 
gas bendravimas su kolegomis J. Davydovu, P. Gaidenko, V. Byčkovu, 
V. Šestakovu, J. Zavadskaja, T. Grigorjeva, L. Pomeranceva, N. Nikola- 
jeva, V. Maliavinu, J. Alichanova ir kitais rusų mokslininkais. Šiems 
žmonėms reiškiu gilią pagarbą ir dėkingumą. 

Kitas svarbus postūmis buvo Prancūzijoje, Sorbonos universitete ir 
College de France praleistas laikas bei tėviška M. Dufrenne'o globa, 
B. Dorivalio, M. Le Bot, J. Laude'o, М. Vandier-Nicolas ir kitų prancūzų , 
mokslininkų konsultacijos, darbas turtingose Paryžiaus bibliotekose. 

Daug davė ir ilgametis pedagoginis darbas su žingeidžiais Vilniaus 
dailės akademijos, Lietuvos muzikos akademijos, Kauno, Vilniaus, trijų 
Maskvos universitetų studentais bei doktorantais: skaitant paskaitas, spe- 
cialius estetikos ir meno filosofijos kursus, formavosi šios knygos idėja 
bei struktūra, diskutuojant buvo tikrinamos įžvalgos... 

Rašant šią knygą, reikėjo turėti prieš akis tam tikrą būsimosios knygos 
struktūros, pagrindinių problemų lauko, medžiagos pateikimo, šaltinių 
interpretacijos viziją, išryškinti ir apmąstyti metodologinius principus, 

leidžiančius tą viziją paversti moksliniu tekstu. Itin daug metodologinių ir 
struktūros problemų iškilo gvildenant senąjį “ikifilosofinį” estetikos rai- 
dos laikotarpį іг siekiant susieti tris pagrindines filosofijos ir estetikos 
tradicijas - indų, Tolimųjų Rytų ir Viduržemio jūros ploto, kurio didžioji 
dalis sutampa su europietiškos kultūros sritimi, - į vieningą sistemą. 

Estetikos ir meno filosofijos istorija šioje knygoje aiškinama kaip 
istoriškai besikeičiančių fundamentalių idėjų, sąvokų ir problemų istorija. 
Toks požiūris iškėlė daugybę sudėtingų metodologinių problemų. Trūkstant 
patikimų šaltinių, jau senovėje daugelis svarbių estetikos ir meno filosofijos 
tekstų bei mokymų apaugo mitais, kur keistai susipynė faktai, tiesa, 
legendos, prasimanymai. Tie mitai trukdo tyrinėtojui įžvelgti tikrąsias 
mąstytojų bei kūrėjų dvasines inspiracijas. Kita vertus, kas amžiais buvo 
laikoma nepajudinama istorine tiesa, neretai naujų tyrinėjimų, faktų, šalti- 
nių šviesoje praranda reikšmę, išblėsta. Ir priešingai, ilgai ignoruojamos, - 
kultūros pakrašty gyvuojančios idėjos netikėtai iškyla į pirmąją vietą ir 
tampa ištisos epochos simboliais. Taigi idėjos amžių tėkmėje gimsta, ' 
išblėsta, laikinai ar visam laikui išnyksta, vėl atgimsta ir skatina atsirasti 
naujas. Todėl ši knyga pirmiausia yra estetikos ir meno filosofijos idėjų 
gimimo, sąveikos ir sklaidos istorija. 

Aptariant tokio didžiulio istorijos tarpsnio ir tokias skirtingas Rytų ir 
Vakarų estetikos bei meno filosofijos idėjas, sąvokas, problemas, 
neįmanoma surasti ir pasiremti vienu "universaliu" metodu. Autorius iš 
daugybės išskyrė ir taikė kelis pagrindinius metodus - istorinį chronologinį 
ir loginį, atspindinčius skirtingas pažinimo pakopas. Pirmuoju metodu 
remtasi iš didžiulio gvildenamų idėjų, empirinių faktų, teorijų, koncepcijų 
srauto išskiriant ir aprašant svarbiausius; suprantama, šitai yra ir pirmoji 
mokslinės interpretacijos pakopa. Antrasis metodas talkino susieti tas 
idėjas, teorijas bei koncepcijas, susisteminti ir įtvirtinti jas platesniame 
problemų kontekste. Plačiai taikytas ir komparatyviniuose tyrinėjimuose 
vyraujantis istorinis lyginamasis metodas. 

Priklausomai nuo konkrečių poreikių buvo pasitelkiami konkretūs 
kultūrologijoje, sociologijoje ir kituose humanitariniuose moksluose su- 
siklostę metodai ir metodologiniai principai, padedantys atskleisti estetikos 
ir meno filosofijos santykį su kitų mokslų iškeltomis idėjomis. Konkretūs 
metodai itin svarbūs gvildenant įvairių “išorinių" - socialinių, ekonominių, 

politinių ir t.t. reiškinių poveikį teorinės minties raidai. Pripažįstant šių 
veiksnių svarbą, būtina pabrėžti, jog estetikos ir meno filosofijos idėjų 
istorija turi savo imanentinių paskatų. Tyrinėjant tradicinę Indijos, Kinijos, 
Japonijos estėtiką ir meno filosofiją, išryškėja “amžinosios problemos“, 
idėjos, sąvokos, aptariamos visų laikų mąstytojų bei kūrėjų. 

Knygos autoriaus tikslas buvo parašyti glaustą visuotinę Rytų ir 
Vakarų estetikos bei meno filosofijos idėjų istoriją, apžvelgiant ir lyginant 
seniausias Artimųjų Rytų, Indijos, Kinijos, Japonijos, arabų, senovės 
graikų civilizacijas ir aptariant įtakingiausias Vakarų kryptis bei 
koncepcijas. Savaime aišku, autorius nepretenduoja visapusiškai aprėpti 
šių mokslų raidos, apsiribota tik, jo manymu, svarbiausiais etapais ir 
reikšmingiausiomis koncepcijomis bei idėjomis. Ši knyga skiriama ne tik 
specialistams, bet ir aukštųjų meno mokyklų, universitetų studentams, 
kūrybinei inteligentijai, dėl to autorius paliko nuošaly scientistinės, 
pozityvistinės, empirinės pakraipos teorijas ir daugiausia dėmesio skyrė 
humanitarinės dvasios koncepcijoms ir idėjoms, kurios tiesiogiai veikė 
meninės kultūros raidą. Samoningai kreiptas dėmesys į mažiau žinomus 
lietuvių skaitytojui "marginalinius", “periferinius", “krizinius" estetinės 
minties ir meno filosofijos raidos tarpsnius, kuomet estetinėje sąmonėje 
netikėtai iškyla harmonijos ir grožio ilgesys, išryškėja naujos pažiūros bei 
idėjos. Trumpas dramatiškų lūžių kultūros laikas daug svariau atspindi 
atskirų tautų dvasios polėkius ir teorinės minties intensyvumu bei gelme 
neretai nustelbia ilgus ramios ir nuoseklios kultūros raidos laikotarpius. 
Šie lūžiai vis labiau domina šių laikų mokslininkus. 

Supažindindamas Lietuvos skaitytoją su daugeliu svarbių “ne- 
klasikinių" civilizacijų estetikos ir meno filosofijos šaltinių, idėjų, prob- 
lemų, autorius norėtų paakinti jaunimą studijuoti dar menkai mūsuose 
žinomus veikalus, mokytis senųjų ir Rytų kalbų. Siekiant palengvinti 
savarankiškas studijas, knygos pabaigoje pateikiamos pavardžių ir termi- 
nų rodyklės ir išsamus literatūros sąrašas, Cituojamos literatūros biblio- 
grafiją skaitytojai ras knygos pabaigoje pagal tekste skliausteliuose 
nurodytą autoriaus pavardę arba knygos pavadinimą, leidimo metus. 

Autorius nuoširdžiai dėkoja redaktorei Aušrai Karsokienei, rinkėjai 
Genutei Radzevičienei, dailininkui ir knygos maketo autoriui Sauliui 
Bajorinui, visiems, padėissiems rengti šią knygą spaudai. 


Įvadas 


Estetikos ir meno filosofijos istorijos objektai, 
šaltiniai, periodizacija ir istoriografija 


Į estetikos ir meno filosofijos idėjų sklaidos istoriją galima žvelgti 
kaip į šių mokslų tyrinėjimo objektų konkretėjimo raidą. Pamatinės jų 
idėjos ir problemos (harmonija, grožis, meno prigimtis ir t.t.) yra daug 
senesnės nei estetikos ir meno filosofijos mokslai. Estetinės minties istorijos 
ištakos slypi žiloje senovėje, ikiklasinės visuomenės mitologijoje. 
Stebėdami gamtos grožį, kurdami archajiškus kosmogoninius mitus, meno 
kūrinius, žmonės susimąstydavo apie harmoniją bei grožį. Amorfiškoje 
mitologinių pažiūrų visumoje iškylančios estetinės įžvalgos ilgainiui 
ankstyvųjų mąstytojų imtos sieti į bendresnes filosofines teorijas. Tam 
tikru metu estetika išsikristalizavo į daugmaž vientisą mokslo žinių sistemą, 
iš kurios vėliau išsiskyrė meno filosofija. “Estetikos” ir “meno filosofijos" 
terminai atsirado šiems mokslams virtus savarankiškomis disciplinomis. 

Tačiau ne visose tautose buyo sukurtos sisteminės estetinės pasaulė- 
žiūros. Mitologinėje pakopoje itin svarbus vaidmuo teko tuo metu labiau- 
siai išsivysčiusioms tautoms - egiptiečiams, šumerams, indams, kinams, 
senovės žydams, persams. Estetinei sąmonei įžengus į filosofinę pakopą, 
išryškėja trys pagrindinės estetikos ir meno filosofijos tradicijos: indų, 
Tolimųjų Rytų ir Viduržemio jūros pakrančių (daugiausia Europos). 

Kiekviena jų išreikšta nacionalinėmis ar tarpnacionalinėmis kalbomis 
ir glaudžiai siejasi su regioninėmis kultūros tradicijomis. Net paviršutiniškai 
žvelgiant į estetikos ir meno filosofijos idėjų sklaidą skirtinguose geogra- 
finiuose plotuose, atsiskleidžia stebėtina estetinio pasitenkinimo šaltinių, 
estetiškumo ir meniškumo formų įvairovė. 

Gretindami Rytuose (Indijoje, Kinijoje, Japonijoje, arabų- musulmonų 
pasaulyje) ir Vakaruose išsikristalizavusias idėjas, galime išskirti tam 

tikras vyraujančias tendencijas. Vakarų tradicija, besiremianti subjekto ir 
objekto (t.y. žmogaus ir aplinkos pasaulio) priešpriešos idėja, pasuko 
pasaulio pažinimo ir įvaldymo keliu. Iš čia kilo daugeliui Europos estetikos 
krypčių būdingas dėmesys realiam pasauliui, empiriniams faktams, analizei. 
Indijos ir Tolimųjų Rytų koncepcijos tradiciškai labiau domėjosi žmogaus 
ir aplinkos vienove, skverbėsi į asmens vidinį pasaulį, subtiliausius dva- 
sinius išgyvenimus. Šių vyraujančių tendencijų skirtingumas natūraliai 
skatina tarpusavio trauką, siekį suartėti. Į Rytų ir Vakarų šalyse įsivy- 
ravusias estetines tradicijas galime žvelgti kaip į du skirtingus kelius, 
vedančius į tą patį tikslą. | 

Kalbant apie Rytų šalyse vyraujančių estetikos ir meno filosofijos 
tradicijų tipologinį bendrumą, reikia turėti omeny ir-kiekvienos šalies аг 
regiono savitumą. Indų, arabų estetika ir meno filosofija yra daug artimesnė 
Vakarams (kadangi Indiją ir Arabų kalifatą su senovės graikais, romėnais 
bei krikščioniškąja Europa sieja panaši rašto sistema, mąstymo principai, 
nuolatiniai kultūriniai kontaktai) nei hieroglifinio rašto areale susiklos- 
čiusiai Tolimųjų Rytų tradicijai. Retkarčiais galima aptikti tiesiog stul- 
binantį teorinių principų panašumą: pavyzdžiui, VI-XI a. indų, IX-XI 
arabų ir XIII-XIV a. Vakarų Europos scholastinė estetika. Daugelį Indijoje 
ir Tolimųjų Rytų šalyse plėtotų teorijų sieja buddhizmo idėjų sklaida ir ju 
artumas taoistinėms bei shintoistinėms koncepcijoms. 

Rytų civilizacijų (Indijos, Kinijos, Japonijos, arabų pasaulio) estetikos 
ir meno filosofijos raida, nepaisant stebėtinos krypčių, mokyklų, koncep- 
cijų įvairovės, pasižymi didesniu idėjų, problematikos tęstinumu nei vaka- 
rietiškoji. Vakaruose ryškesnė kultūrinių paradigmų kaita. Čia epochų 
lūžiai lėmė esmingesnę estetikos idėjų ir estetinių nuostatų kaitą. Reikš- 
minga teorinė sistema Vakaruose dažniausiai iškyla ne tiek pratęsdama 
tradiciją, kiek kritiškai ją paneigdama ar pervertindama. Suprantama, 
ilgainiui neigimas gali virsti grįžimu prie kadaise paneigtų koncepcijų. 

Tiek Rytų, tiek ir Vakarų estetikos ir meno filosofijos idėjų raida turi 
panašius užuomazgų ir brandos etapus. Vakarų idėjų istorijoje galime 
išskirti tris pagrindinius tarpsnius: nuo antikos iki XVIII a. vidurio šie 
mokslai palaipsniui brendo, susiklostė jų objektai, struktūra, pagrindinių 
kategorijų aparatas. Nuo XVIII a. vidurio iki XIX a. antrosios pusės 
susiformavo klasikinės estetikos, meno filosofijos sistemos ir šie mokslai 

tapo savarankiškomis filosofijos dalimis; nuo XIX a. antrosios pusės iki 
šių dienų būdingas stiprėjantis metodologinis pliuralizmas. Pirmajame 
tarpsnyje estetikos ir meno filosofijos idėjos amorfiškai skleidžiasi 
įvairiuose sakraliniuose, poetiniuose, filosofiniuose ir menotyriniuose 
tekstuose. Tačiau XVIII a. viduryje Ch. Batteaux ir A. Baumgarteno 
veikaluose jau išryškėja savarankiškų mokslinių disciplinų pradmenys. 
Estetikos mokslo krikštatėvio Baumgarteno įtvirtintas “estetikos" terminas 
iš pradžių reiškė juslinę pažinimo teoriją. Vėliau jo prasmė keitėsi. Estetika 
imta aiškinti kaip grožio filosofija, meno filosofija arba kaip šių dviejų 
probleminių sričių visuma. Estetikai ir meno filosofijai ėmus klostytis į 
savarankiškus mokslus, tapo itin aktualūs jų tyrinėjimo objekto, struktūros, 
pagrindinių problemų klausimai. 


Objektai. Estetikos ir meno filosofijos objektai niekuomet nebuvo 
griežtai apibrėžti. Įvairiose civilizacijose, būdami atviri pokyčiams, pri- 
klausomi nuo žmonių požiūrio į juos supantį pasaulį, estetinius ir meno 
reiškinius, jie pastebimai keitėsi. Jau Baumgarteno veikaluose išryškėja 
estetikos mokslo objekto dvilypumas, kadangi jis apima dviejų iš esmės 
skirtingų reiškinių grupes: 1) estetinių, glaudžiai susijusių su grožio ir 
skonio kategorijomis bei jusliniu vertybiniu ir estetiniu žmogaus požiūriu 
į aplinkos reiškinius, ir 2) bendrosios meno teorijos, gvildenančios 
pamatines meno būties, meno pasaulio sandaros, meninės kūrybos subj ekto 
ir menines veiklos problemas. 

Artimiausių Baumgarteno sekėjų veikaluose skleidžiasi tolesnei 
estetikos ir meno filosofijos raidai svarbios perspektyvos: pirmiausia 
estetikos moksle ryškėja sąlygiškai savarankiška meno filosofijos 
problematika (1. Kantas) irtuo pat metu estetika palaipsniui transformuojasi 
į meno filosofiją (Jenos romantikai, F. Schellingas, G. Hegelis, A. Scho- 
penhaueris). Kita vertus, grožio kategorijos sureikšminimas vokiečių 
klasikiniame idealizme įtvirtino požiūrį į estetiką kaip į grožio filosofiją, 
o meno ir bendrosios meno teorijos suabsoliutinimas paskatino iš 
estetinės problematikos išskirti meno filosofiją.Tolesnė estetikos ir 
meno filosofijos idėjų plėtotė vis labiau stiprino jų problematikos 
atskirumą. Metodologinės dezintegracijos procesas itin išryškėja 
trečiajame šių mokslų raidos tarpsnyje. 

ХХа. skleidžiasi ištisas naujų įtakingų krypčių, mokyklų, koncepcijų 
spektras. Klasikinės estetikos ir meno filosofijos problemas neretai išstumia 
naujos, dažniausiai pernelyg sureikšmintos problemos. Vienos kryptys 
sureikšmino estetinės sąmonės struktūras (fenomenologija, egzisten- 
cializmas), kitos - meninės kūrybos prigimtį (intuityvizmas, psichoanalizė), 
trečios - struktūrinius meno kūrinio komponentus (formalizmas, struk- 
tūralizmas). Daugelis įtakingiausių XX a. koncepcijų yra didžiai indivi- 
dualizuotos ir sunkiai apibrėžiamos, netelpa į konkrečios krypties, mokyklos 
rėmus. Kita vertus, paskirų teoretikų veikaluose regime ryškią idėjų 
evoliuciją ir skirtingos krypties idėjų bei metodologinių principų susi- 
pynimą. Todėl paskiros personalijos tik sąlygiškai priskiriamos konkrečiai 
krypčiai. а 

Klasikinė Vakarų estetika daugiausia rutuliojosi kaip vertybinės ра- 
kraipos grožio filosofija, kurioje grožio kategorija buvo pagrindinė. Tačiau 
įdėmiau žvelgiant į šiuolaikinę estetiką matyti, jog iš tradicijos vyravęs 
estetikos kaip mokslo apie grožį apibūdinimas yra per siauras. Aktyviai 
taikomi Rytų estetiniai principai, kuriais paremta savita grožio ir bjaurumo 
dialektika, bei modernizmo ir postmodernizmo meno pamokos lėrnė grožio 
kategorijos sunykimą. Jau P. Valery palygino grožio kategoriją su nuver- 
tėjusia moneta ir teigė, kad „tai nieko nesakantis terminas“ (Valery, 1976, 
p. 200). Apie grožio kategorijos nuvertėjimą šiuolaikinėje estetikoje daug 
samprotauja M. Dufrenne'as, T. Munro, W. Tatarkiewiczius, E. Faasas ir 
daugelis kitų teoretikų. Tatarkiewicziaus nuomone, XX amžiuje grožio 
idėja iš filosofinės kalbos perėjo į buitinę ir tapo tuščia, miglota ir bereikšmė. 
Grožio idėja - “atvira idėja”, kuria kiekvienas remiasi savavališkai, galų 
gale palikdamas ją neaiškią (Tatarkiewicz, 1971, p. 19). 

Atliepdamas šias tendencijas, vienas šiuolaikinės estetikos patri- 
archų A. Losevas atmeta grožio kategorijos pretenzijas į išskirtinumą ir 
estetikos objektu skelbia “estetiškumą", o estetikos mokslą aiškina labai 
plačiai, - kaip “mokslą apie išraišką" (Losev, 1979, p. 222). Tačiau 
estetikos objektu jis laiko ne bet kokią išraišką, o tokią, kuri visiškai 
užvaldo žmogaus sąmonę, jausmus, atitraukia jį nuo išorinių interesų ir 
verčia besąlygiškai žavėtis vienais ar kitais daiktais bei reiškiniais. 

Bendriausias reiškinių, daiktų, estetinės sąmonės, įvairių veiklos 
formų savybes atspindinti universali estetiškumo kategorija natūraliai 

išsikristalizavo plėtojantis estetinėms idėjoms. Estetiškumo kategorija 
daug platesnė nei grožio sąvoka, kadangi, be imanentinių grožio savybių, 
ji apima harmonijos, didingumo, tragiškumo, ironijos ir daugelį kitų- 
kategorijų. Grožis šiuo požiūriu yra tik viena estetiškumo raiškos formų 
arba modifikacijų. Estetiškumas skiriasi ir nuo meniškumo. Estetiškumas 
yra tai, kas dar turi įgauti menišką formą, o meniškumas - jau рл 
meno kūrinyje estetiškumas. . 

Prigimtinis estetiškumo bruožas, padedantis apibūdinti jo "prasmių 
lauką, yra susijęs su šios kategorijos sugebėjimu išreikšti tokį žmogaus 
santykį su aplinka, iš kurio randasi nesuinteresuotas dvasinis pasitenki- 
nimas. Gvildendami egiptiečių, indų, kinų, japonų, graikų, arabų požiūrius 
į grožį, harmoniją, didingumą ir kitas estetiškumo modifikacijas, nesunkiai 
įsitikinsime, kad estetiškumas, būdamas ypatinga subjekto ir objekto 
sąveikos forma, reiškiasi kaip koncentruotas visuomeninių istorinių 
santykių fenomenas: 

Estetiškumo raiškos sfera labai plati. Estetiškai reikšmingų reiškinių 
sfera apima tris skirtingos paskirties objektų grupes: 1) natūralius gamtos 
objektus, gyvuojančius nepriklausomai nuo žmogaus, 2) utilitarinės pa- 
skirties daiktus, kuriuos sukuria žmogus savo poreikiams tenkinti, ir 3) 
specialiai sukurtus objektus (dažniausiai meno kūrinius), kurie turi didžiau- 
sios estetinės vertės. Meno kūriniuose estetiškumas įgauna koncentruotą 
meniškumo pavidalą. 

Ankstyvajame estetinės sąmonės raidos tarpsnyje utilitariniai ir 
meniniai estetiškumo aspektai buvo itin susipynę. “Kai viduramžių meistras 
išdrožinėdavo Nukryžiuotąjį, o egiptiečių skulptorius iškaldavo mirusiojo 
portretinę statulą, - rašo A. Malraux, - jie kūrė tai, ką šiandien pavadintume 
fetišais arba sakralinėmis figūromis; jie negalvojo apie meną, net neįtarė, 
kad jis yra." (Malraux, 1989, p. 79-80.) 

Vadinasi, estetikos mokslo objektas yra įvairiausios estetiškumo 
apraiškos arba estetinio objekto būties organizacijos būdai. Estetiką domina 
estetiniai kūrybinės veiklos aspektai, estetinių vertybių diferenciacijos 
dėsningumai, dialektiniai estetinių vertybių ir vertinimų ryšiai, estetinio 
suvokimo, idealo ir skonio, ėstetiškumo ir meniškumo sąveikos problemos, 
Iš tradicijos šiuolaikinė estetika domisi bendraisiais estetiniais meno 
dėsningumais, į kuriuos žvelgia vertybiniu aspektu, estetinio Žmonių 

auklėjimo, techninės estetikos, aplinkos estetikos ir kitais klausimais. 

Praradusi XIX a. pradžios tradicinei estetikai būdingą humanitarinės 
disciplinos grynumą ir klasikinį baigtinumą, šiuolaikinė estetika tapo 
sudėtingu daugiašakiu mokslu. Joje išsiskiria daugybė į savarankiškumą 
pretenduojančių subdisciplinų. Estetinė problematika ir tyrimo objektas 
vis plečiasi, o tai trukdo estetikai atlikti bendrosios meno teorijos funkcijas. 
Kita vertus, diferencijuojantis mokslinėms kryptims, meno filosofijos 
problematika vis labiau išsiskiria iš pernelyg plataus estetikos problemų 
lauko, kuris remiasi neapibrėžtu tyrimų.objektu. 

Šiuolaikinė meno filosofija iš esmės atskiria specifiškai estetinį, 
juslinį, vertybinį ir filosofinį meno pažinimą. Meno filosofija dėmesį 
kreipia ne į gamtinę ar utilitarinę veiklą, o į specialiai sukurtus meninius 
objektus, kurie tenkina dvasinius visuomenės poreikius. Vadinasi, meno 
filosofija gnoseologiniu, ontologiniu, socialiniu aspektu teoriškai apiben- 
drina įvairialypį meno kūrinių pasaulį, kuriame estetinis pradas įgauna 
dvasinę būtį meniškumo pavidalu. Meniškumas čia atspindi tokią Žmogaus 
ir meno pasaulio santykių sritį, kuri yra prielaida rastis savarankiškai 
teorinės meno filosofijos sistemai. Kita vertus, kadangi estetiškumo ir 
meniškumo kategorijos įprasmina skirtingas tikrovės sritis, vadinasi, 
egzistuoja objektyvios prielaidos iškelti bendrąją filosofinę meno teoriją, 
t.y. meno filosofiją, kuri skirtųsi nuo estetikos problemų tiek objektu bei 
struktūra, tiek ir kokybe. | 

Sutelkdama dėmesį į svarbiausius metodologinius meno tyrinėjimo 
klausimus, meno filosofija imasi metateorijos vaidmens kitų meną na- 
grinėjančių mokslų (meno istorijos, meno teorijos, meno kritikos, meno 
sociologijos bei meno psichologijos) atžvilgiu. Ji stengiasi apibendrinti 
svarbiausias filosofines ir menotyrines Žinias apie meną, t.y. mėgina 
filosofinį požiūrį į meną susieti su konkrečia empirine medžiaga, kurią 
teikia menotyriniai ir taikomieji mokslai. Laikantis apibendrinamojo filo- 
sofinio požiūrio, įmanoma vientisai apmąstyti meno pasaulį, pažinti 
svarbiausius jo socialinio funkcionavimo mechanizmus ir vidinės morfo- 
loginės struktūros dėsnius. 

Tyrinėdama meną pagrindiniais filosofiniais (ontologiniu, gnoseologi- 
niu, socialiniu) aspektais, meno filosofija pasitelkia labiausiai jos poreikius 
atitinkantį abstrakčių kategorijų aparatą. Tačiau šis “aukštesnysis" filo- 

sofinis lygmuo nėra vienintelis. Išsiaiškinusi savo daugiastruktūrę dalykinę 
sferą, meno filosofija, be globalinių meno būties bei morfologijos prob- 
lemu, tyrinėja klausimus, susijusius su konkrečiais meno kūriniais. Tuomet 
ji lyg nusileidžia iš filosofinio pažinimo aukštumų ir pereina į konkre- 
tesnius tyrinėjimus. Ji taiko empiriniams ir taikomiesiems mokslams 
būdingą kategorijų aparatą ir metodus. i 

Meno filosofijai rūpi ir meninės veiklos savybės, išskiriančios j ją iš 
kitų veiklos formų, meno vaidmuo kultūros istorijoje, visoms meno rūšims 
būdingi bendriausi dėsningumai, tarp skirtingų meno rūšių atsirandantys 
vidiniai ryšiai arba vadinamoji menų sistema. Svarbios yra meninės kūrybos 
subjekto, menininko kūrybinių galių, meninės kūrybos proceso problemos. 
Linkdama į plačius filosofinius apibendrinimus ir būdama artimai susijusi 
su kitais meno fenomeną gvildenančiais mokslais, meno filosofija teikia 
jiems metodologinį pagrindą. 

Išsiaiškinę estetikos ir meno filosofijos kompetencijos ribas, galime 
pradėti aiškintis estetikos istorijos ir meno filosofijos istorijos problematiką, 
be kurios sunku teisingai suvokti konkrečius šių mokslų idėjų istorinės 
sklaidos faktus. Estetikos istorija neapsiribojo vien įtakingiausių 
koncepcijų, mokyklų, krypčių aprašinėjimu, sisteminimu, tačiau ir siekė 
apmąstyti įvairias estetiškumo formas, įkūnytas įvairiose kultūros srityse. 
Estetikos istorijai pirmiausia rūpi pažinti estetinių idėjų ir estetiškumo 
formų atsiradimą, sklaidą ir istorines modifikacijas. 

„Estetikos istorija, kaip ir jaunesnė meno filosofijos istorija, vienija du 
skirtingus, tačiau gretimus istorinio idėjų, faktų, reiškinių apmąstymo ir 
aprašymo aspektus: praktinį ir teorinį. Praktinės estetikos istorija aprėpia 
istoriją visų tų kultūros sričių, formų, reiškinių, kurie žmonijos kultūros 
raidoje atliko estetiškumo raiškos funkcijas. Teorinės estetikos istorija 
tiesiogiai susijusi su estetinės sąmonės evoliucija, išreikšta įvairiomis 
estetinėmis formomis, idėjomis, koncepcijomis. Vadinasi, antroji gali būti 
pavadinta mokslo apie estetiškumo atsiradimą, sklaidą ir permainas istorija: 
Analizuodami estetikos ir meno filosofijos istorijos dėsningumus skirtingo- 
se civilizacijose, įsitikinsime, kad šių dviejų istorijos proceso dalių 
plėtotė tarsi paklūsta banguojančios kaitos dėsniui. Atskirais tarpsniais 
vyrauja tai praktinis, tai teorinis požiūris. 

Šaltiniai. Gvildenant estetikos ir meno filosofijos istorijos pažinimo 
klausimus, ypač aktuali šaltinių problema. Šaltinius galime skirstyti įvairiai: 
pagal chronologinius rėmus, priklausomybę konkrečiai civilizacijai, tautai, 
probleminiu aspektu, pagal personalijas. Kita vertus, juos galima grupuoti 
ir pagal kodavimo būdą: rašytiniai, daiktiniai, žodiniai irt.t. Iš jų svarbiausi. 
yra rašytiniai filosofiniai ir menotyriniai tekstai. Kadangi estetika ir meno 
filosofija - konceptualūs teoriniai mokslai, vadinasi, pagrindiniais laikytini 
tie šaltiniai, kuriuose keliamos ir teoriškai gvildenamos pamatinės šių 
mokslų idėjos, stipriai paveikusios savo meto teorinės minties raidą ir 
tapusios gyvos idėjų istorijos faktu. Tačiau estetiškumas ir meniškumas 
skleidžiasi ne tik filosofiniuose bei menotyriniuose tekstuose, bet ir 
daugelyje kitų konkrečios civilizacijos, epochos kultūros sferų - mito- 
logijoje, ritualinėje kultūroje, religijoje, mokymuose apie visuomenę, 
moralę, įvairiuose dokumentuose, literatūros kūriniuose, dienoraščiuose, 
memuaruose, laiškuose, meninių krypčių teorinėse programose ir pan. 

Greta kitų estetikos istorijos ir meno filosofijos istorijos pažinimo 
šaltinių itin vertingi yra iš tūkstantmečių glūdumos atkeliavę meno kūriniai, 
kuriuose tautos įkūnijo turiningiausius savo siekius. Hegelis sakė, jog 
“menas neretai yra raktas, o kai kurių tautų - vienintelis raktas, atveriantis 
jų išmintį" (Hegel, 1968, t. 1, p. 13-14). Unikaliame įvairių civilizacijų 
kūrėjų mene tiesiogiai atsispindi jų estetinės pažiūros, meniniai idealai. 
“Ne visos estetikos idėjos, - rašo Tatarkiewiczius, - iš karto rado žodinę 
išraišką, todėl buvo išsakytos meno kūrinių formomis, spalvomis, garsais. 
Iš meno kūrinių galima išrutulioti estetikos tezes, kurios nėra parašytos, 
bet glūdi juose, nes yra jų išeities taškas ir prielaida. Plačiai suprantamai 
taipogi ir glūdintys implicite epochos skonyje arba meno kūriniuose." 
(Tatarkiewicz, 1960, t. 1, p. 13.) 


Periodizacijos problemos. Analizuodami estetikos šaltinius tų šalių, 
kuriose “senovės estetikos" metas chronologiškai sutampa su “senovės 
epochos" ribomis, pavyzdžiui, Indijos, Kinijos, Graikijos, galime taikyti 
"antikos estetikos" terminą. Tačiau japonų, arabų kultūrose šis procesas 
“vėlavo”, pokyčiai vyko jau viduramžiais, lyg pagreitintai “kartodami" 
senesnių civilizacijų estetinės minties raidos fazes. . 

Dėl šių ir kitų. nesutapimų daugelis senųjų Rytų kultūros, filosofijos, 
estetinės minties tyrinėtojų vengia mechaniškai taikyti Vakarų kultūros 
istorijoje susiklosčiusias periodizacijos schemas, kadangi "archaikos", 
“senovės”, “antikos”, “viduramžių”, “renesanso” terminai pernelyg abs- 
traktūs. Kita vertus, kada jais norima apibūdinti neeuropietiškų civilizacijų 
estetinės minties raidą, jie ne tiek kalba apie estetinės minties pobūdį, kiek 
nusako pačios epochos turinį. Suprantama, kad tokiuose abstrakčiuose 
terminuose išnyksta konkrečios civilizacijos, šalies, regiono estetinės 
minties specifiniai bruožai, kurie jautriau perteikiami kitomis periodizacijos 
sistemomis ir tikslesnėmis, specifinius konkrečios civilizacijos bruožus 
atspindinčiomis kategorijomis. . 

Didžiuma tyrinėtojų remiasi specifinėmis šimtmečiais susiklosčiu- 
siomis Egipto, Indijos, Kinijos, Persijos, Japonijos, arabų kultūrologijoje 
nusistojusiomis epochų ar dinastijų periodizavimo schemomis. Tačiau ir 
toks estetinės minties periodizacijos principas turi didelių trūkumų, kadangi | 
nepajėgia aiškiai atspindėti sudėtingo teorinės minties sklaidos proceso. 
Net galingiausių dinastijų iškilimas ar žlugimas ne visuomet tiesiogiai 
siejasi su kokybiniais estetinės minties pokyčiais. Dinastinės periodizacijos 
schemos, pavyzdžiui, tyrinėjant Indijos ir arabų estetinės minties istoriją, 
neretai teikia daug papildomos painiavos ir sunkumų ir net trukdo susidaryti 
aiškesnį vaizdą apie tų šalių estetinės minties raidą, ypač gvildenant tuos 
tarpsnius, kada šalys buvo susiskaldžiusios ir jas tuo pat metu valdė 
keletas dinastijų. Dėl tokių sunkumų šiuolaikiniuose estetikos ir meno 
filosofijos istorijos tyrinėjimuose yra daugybė įvairiomis koncepcijomis 
grindžiamų periodizavimo sistemų, kuriose priklausomai nuo tyrinėtojų 
tikslų dažniausiai susipina tradiciniai Vakarų kultūrologijos skirstymai ir 
specifinės kurios nors civilizacijos tyrinėjimuose nusistojusios schemos. 
Todėl ir šioje knygoje, kalbant apie civilizacijų ryšius ar gvildenant 
specifinius jų teorinės minties bruožus, pasiremta tiek tradicinėmis Vakarų 
periodizavimo sistemomis, tiek ir konkrečiuose civilizacijų tyrinėjimuose 
taikomais principais. 


Istoriografija. Estetikos ir meno filosofijos istorijos tyrinėjimai turi 
senas tradicijas. Indijoje jie siejasi su garsaus indų Kašmyro simbolinės 
poetikos mokyklos atstovo Abhinavaguptos (X a. pab.-XI a. pr.), o Kinijoje 


28 Įvadas 


- su Tang'ų epochos estetikos istoriko Chang Yen yuanio (IX a.) bei“ 
įtakingo Sung'ų epochos teoretiko Mi Fu (1052-1107) veikalais, kuriuose 
pateikiama ankstesnių estetinių teorijų apžvalga. 

Naujas Vakarų estetikos ir meno filosofijos istorijos raidos etapas 
sietinas su Hegelio "Estetikos" įvadu, kuriame glaustai apžvelgiama 
ankstesnės estetinės minties istorija. O pirmoji speciali estetikos istorijos 
studija Vakaruose yra Vienoje 1858 m. išleista Prahos universiteto pro- 
fesoriaus R. Žimmermanno „Estetikos istorija kaip filosofinis mokslas“ 
(„Geschichte der Aesthetik als philosophischer Wissenschaft“). Trijose jo 
knygose gvildenamos antikos, XVIII a. Anglijos, Prancūzijos, Vokietijos 
ir klasikinio vokiečių idealizmo estetika. 1861 m. Prancūzijoje pasirodė 
Ch. Levegue knyga „Grožio mokslas“ („La Science de beau“), vėliau - 
M. Schaslerio (1871-1872), C. Hermano (1876), E. Hartmanno (1886), 
Н. Lotze's (1888), W. Knighto (1895), H. Spitzerio (1913) veikalai. 

. Visuose minėtuose veikaluose vyrauja biografinis aprašomasis 
estetikos ir meno filosofijos istorijos tyrimo būdas. 1892 m. pasirodžiusi 
anglų filosofo B. Bosangueto „Estetikos istorija“(,„A History of Aesthe- 
tic“) ženklina kokybiškai naują tyrinėjimo pakopą. Joje estetikos istorija 
jau perteikiama ne kaip estetikų pavardžių virtinė, o kaip pamatinių 
estetinių problemų ir sąvokų istorija. Šią tradiciją vaisingai tęsė E. Panofsky 
veikale “Idėja”. Apie sąvokų istoriją senovės meno teorijoje“(“Idea". Ein 
Beitrag zur Begriffsgeschichte der älteren Kunsttheorie“, 1924), E. Utitzas 
„Estetikos istorijoje“ („Geschichte der Aesthetik“, 1932), A. Losevas, 
V. Šestakovas „Estetinių kategorijų istorijoje“ („История эстэтических 
категорий”, 1965) ir W. Tatarkiewiczius knygoje „Šešių sąvokų istorija“ 
(„Dzieje szesciu pojec“, 1975). 

XXa. skirtingomis kalbomis išleista įvairių estetikos ir meno filosofijos 
istorijos studijų, tačiau vertingų apibendrinamųjų veikalų palyginti nedaug. 
Išjų, be minėtųjų, verta išskirti B. Croce's (1902), E. Listowelo (1933), 
K. Gilbert ir H. Kuhno (1939), R. Bayerio (1961), W. Tatarkiewicziaus 
(1960 - 1963), G. Lukacs'o (1963), C. Beardsley'aus (1966), M. Ovsiani- 
kovo, Z. Smirnovos (1963), V. Sestakovo (1979), rusų autorių kolektyvų 
parengtas „Estetikos istorijos paskaitas“ („Лекций по истории эстэтики”, 
4. t., 1973- 1980) ir „Estetinės minties istoriją“ („История эстэтической 
мысли”, 5 t., 1985-1990). 

Ilgainiui estetikos istorijos tyrinėjimai išsiplečia, pasirodo skirtingų 
šalių ir įvairiems Vakarų teorinės minties periodams skirtų veikalų. Iš 
antikos estetikos tyrinėjimų pirmiausia pažymėtini fundamentalüs, aštuo- 
nių tomų A. Losevo (1963-1994) veikalai, W. Tatarkiewicziaus (1960), 
E. Grassi (1962), J. G. Warry (1962) knygos, viduramžių estetikai skirtos 
trijų tomų E. de Bruyne'o (1946), W. Tatarkiewicziaus (1962), U. Eco 
(1959)ir W. Perpeeto (1977) studijos. Renesanso estetiką svariai gvildeno 
А. Losevas veikale „Renesanso estetika“ (,„Эстэтика Ренесанса”, 1978), 
A. Chastelis (1959), E. Panofsky (1960), R. Kleinas (1970) ir A. Mühlmanas 
(1981). XVIII ir XX a. estetikos ir meno filosofijos istorijos tyrinėjimuose 
išsiskiria L. Pareisono (1950), A. Nivelle'o (1955), S. Morawskio (1961), 
V. Asmuso (1962), o XX a. - L. Venturio (1938), G. Marpurgo-Tagliabue's 
(1960) ir R. Bayerio (1961) darbai. Bayerio knygoje pirmą kartą pateikta 
epizodiška Indijos, Kinijos, Japonijos ir kitų Rytų šalių autorių veikalų 
apžvalga. | | 

Lygiagrečiai pradėtos rašyti ir nacionalinių estetikos tradicijų istori- 
jos. Pažymėtini ispanų estetikos istorijai skirti penkių tomų M. Menendezo 
y Palayo (1883-1891), J. A. Gaya Nuno (1975), F. J. L. Tello (1983), vokie- 
čių - H. Lotze's (1868), E. Hartmanno (1886), keturių tomų B. Markwardto 
(1956-1959), prancūzų - V. Feldmanno (1913), T. Mustoxidi (1920), P. Car- 
texo (1958), A. Soreilio (1966) ir A. Beco (1984), italų - P. Rolla'os (1905), 
B. Croce's (1910), P. Ragghianti (1948), A. Simonini (1968) tyrinėjimai. 

Meno filosofijos istorijos problemos gvildenamos ir svarbiose meno- 
tyrinės orientacijos H. Tietze's (1913), W. Passarge's (1930), J. Schlosserio 
(1937), Ch. Towe's (1939), A. Hauserio (1951, 1959), W. Kleinbauerio 
(1971), M. Podro (1982), S. Nachsheimo (1984) veikaluose. 

Pastaraisiais dešimtmečiais įsivyraujant komparatyvizmo idėjoms, 
pastebimi Žymūs poslinkiai neeuropinių civilizacijų estetikos ir meno 
filosofijos istorijos tyrinėjimuose. Bizantijos estetikos istorijai skirtos 
P. Michelio (1955), G. Mathew (1963), V. Byčkovo (1977, 1991) ir S. Ave- 
rincevo (1977) studijos. Tiriant arabų pasaulio estetikos istoriją daug 
pasidarbavo L. Massignonas (1921, 1969), G. Grunebaumas (1955), F. Ga- 
brielis, R. Ettinghausenas (1961), V. Cantarino (1975), A. Papan- 
dopoulas (1974, 1976), A. Sagadejevas (1974, 1985), T. Burckhardtas 
(1980), A. Kurbanmamadovas (1984, 1987), S. Nasras (1987). 

Iš visų Rytų estetikos ir meno filosofijos tradicijų bene detaliausiai 
tyrinėta indiškoji. Sistemingai tyrinėti Indijos estetinę mintį pradėta 1884 m., 
kai P. Regnaud prancūzų kalba paskelbė veikalą “Sanskrito retorika", 
kuriame analizuojama keletas svarbių poetikos traktatų. P. Regnaud pradėtą 
darbą tęsė žymus vokiečių sanskritologas H. Jacobi, kuris XX a. pradžioje 
išvertė į vokiečių kalbą Anandavardhanos ir Ruyyakos veikalus, taip pat 
paskelbė keletą reikšmingų viduramžių Indijos estetikos tyrinėjimų. | 
Pradinius tyrinėjimus susistemino P.V. Kane, kuris, rašydamas pirmąjį 
sanskrito estetikos ir poetikos istorijos įvadą, pamėgino aiškintis sunkias. 
chronologijos problemas. Šį darbą sėkmingai tęsė S. K. De, paskelbęs 
fundamentalų dviejų tomų veikalą “Indų poetikos tyrinėjimai" (1925, 
1927), S.C. Mukerji, parašęs “Rasa, esė apie indų estetiką" (1928) ir 
Н. Е. Diwekaras, 1930 m. išleidęs knygą “Retorikos žiedai Indijoje". Nuo 
trečiojo dešimtmečio pradžios daugelį fundamentalių tyrinėjimų pradeda 
skelbti visuotinai pripažintas autoritetas tradicinės indų estetikos ir meno 
srityje A.K. Coomaraswamy (1922, 1934, 1977). Šie veikalai, kuriuose 
nuosekliau rekonstruojama viduramžių Indijos estetikos istorija, timpa 
tolesnių tyrinėjimų atrama bei orientyrų. 

Naujas kokybinis tyrinėjimo tarpsnis ryškėja pastaraisiais de- 
šimtmečiais: pasirodo nemaža reikšmingų R. Gnolio (1956), S. Guptos 
(1979), H. Ingallso (1990), K.Ch. Pandey'aus (1952, 1953, 1959), 
L. Renou (1961), J. L.Massono ir M. N. Patwardhano (1969-1970), 
A.K. Warderio (1972), Sh. Pandito (1977), T. P. Ramachandrano (1979), 
K. Krishnamoorthy (1981), J. Alichanovos (1977, 1979), P. Grincerio 
(1986) ir kitų žymiausių užsienio indologų veikalai. Nepaisant naujų 
reikšmingų indų estetikos tyrinėjimų, ypač komparatyvistinių, sunkiai 
bendrauja prancūzų, anglų, rusų, vokiečių, amerikiečių ir pačių indų 
mokyklos, kuriose neretai vyrauja skirtingos estetinių paminklų tyrinė- 
jimo tradicijos, metodologiniai principai, vertybinės nuostatos. Kartais 
susidaro įspūdis, kad daugelis skirtingų mokyklų šalininkų, net žinodami 
apie- greta egzistuojančias koncepcijas, idėjas, teiginius principiniais 
estetikos klausimais, vengia polemizuoti su savo oponentais, o remiasi ir 
cituoja tik savo pažiūroms artimus autorius. 

Tolimųjų Rytų estetikos ir meno filosofijos istorija dar menkai tyrinėta. 
Iš universalesnės orientacijos kinų estetikos istoriją gvildenančių darbų 

išskirtini А. Waley'aus (1920-1922), A. Rosthorno (1930), V. Aleksejevo 
(1978), J. Liu (1962, 1975), М. Vandier-Nicolas (1963, 1964, 1982), 
F. Cheng'o (1977, 1979, 1980), H. Delahaye (1981), J. Zavadskajos (1975, 
1978, 1983), V. Krivcovo (1993), japonų - N. Konrado (1927), M. Ueda'os 
(1967), T. ir T. Izutsu (1981), T. Grigorjevos (1975, 1993) veikalai. 

Iki šiol yra paskelbta vienintelė T. Munro knyga „Oriental Aestheti- 
cs“ ‹ („Кубу estetika", 1965), kurioje problemiškai gvildenamos indų, kinų 
ir japonų estetikos tradicijos. Šioje studijoje labai ryški literatūrocentrinė 
orientacija. Vienas pagrindinių jos trūkumų tas, kad nepakankamai dėme- 
sio skirta tų šalių peizažinės tapybos estetikos tradicijai, su kuria tiesiogiai 
siejasi svariausi kinų bei japonų estetikos ir meno filosofijos pasiekimai. 

Daugiausia pasidarbavo, komparatyvistiškai tyrinėdami Rytų :іг 
Vakarų estetines tradicijas, indų mokslininkai P. J. Chaudhuri (1952), 
А. K. Coomaraswamy (1956, 1981) ir K. Pandey (1959), R. Hanumantha 
(1974). Vakaruose pastaraisiais dešimtmečiais spausdinama smulkių | 
studijų, kuriose lyginamos atskiros Rytų ir Vakarų estetikos ir meno 
filosofijos koncepcijos, tačiau apibendrinamųjų veikalų dar nėra. 

Lietuvoje iki šiol nebuvo išleista visuotinę estetikos ir meno filosofijos 
istoriją gvildenančių veikalų. Paskirus etapus analizavo V. Sezemanas, 
V. Drėma, V. Kavolis, G. Vaitkūnas, A. Gaižutis, J. Mureika ir kiti 
mokslininkai. Šių eilučių autorius pirmasis lietuvių kalba paskelbė indų, 
kinų, japonų ir paskiriems Vakarų estetikos ir meno filosofijos istorijos 
tarpsniams skirtas studijas. .Ši skaitytojams įteikiama knyga yra vienas 
pirmųjų pasaulinėje literatūroje veikalų, aprėpiančių pagrindines Rytų ir 
Vakarų šalių estetikos bei meno filosofijos tradicijas. 

Knygoje po ilgų svarstymų ir konsultacijų su žymiais užsienio 
orientalistais pasirinkta ir vartojama šiandieną vyraujanti lotynų alfabeto 
komparatyvistinėje literatūroje indiškų, kiniškų, japoniškų terminų ir pa- 
vardžių transkripcijos sistema, kadangi, atsisakant fonetiškai mums 
svetimos mechaniškos rusiškų terminų transkripcijos, neįmanoma iškart 
sukurti dar vieną naują lietuvišką sistemą. Daugiausia problemų iškyla 
vartojant kiniškus terminus ir pavardes, kurių rašyba netgi angliškuose ir 
prancūziškuose tekstuose labai įvairuoja, o skirtumai tarp angliškųjų, 
prancūziškųjų ir rusiškųjų transkripcijų tokie dideli, kad neretai netgi 
specialistui nelengva suvokti, kad jie reiškia tą patį. Šiuo požiūriu labai 

nuosekli ir perspektyvi bei fonetiškai mums artimesnė yra pačių kinų 
siūloma transkripcijos sistema, kurioje atsisakoma vakarietiškose 
transkripcijose plačiai paplitusių apostrofų, brūkšnelių ir kitų elementų. 

Tačiau pereinant prie kinų siūlomos rašybos, skaitytojams vėlgi bus 
nelengva ieškoti atitikmenų gausioje anglų ir prancūzų sinologinėje lite- 
ratūroje. Teikdami prioritetą autoritetinguose komparatyvistinės pakraipos 
leidiniuose įsigalėjusiai rytietiškų terminų ir pavardžių rašymo sistemai, 
pirmiausia siekiame atverti skaitytojams galimybę naudotis Vakarų šalių 
enciklopedinio ir specialaus profilio literatūra. Knygos pabaigoje pri- 
dedamos rodyklės, kuriose pagrindinės kinų pavardės ir terminai pateikiami 
skirtingomis transkripcijos sistemomis, taip pat nurodant apytikrį lietuvišką 
tarimą. 


Pirmoji knyga 
DIDŽIOSIOS RYTŲ TRADICIJOS 


- ARTIMIEJI RYTAI 


. Grožis ir estetiniai kanonai Senovės Rytų civilizacijose 


Įvairialypiame seniausių civilizacijų rašytiniame palikime itin svarbūs 
sakraliniai ir poetiniai tekstai, kuriuose įvairiais aspektais gvildenamos 
estetinės problemos. Tyrinėdami estetinės minties užuomazgų etapą, turime 
atsisakyti daugelio mums įprastų stereotipų ir pereiti į sinkretiškų kategorijų 
plotmę. Natūralu; kad skirtinguose pasaulinės kultūros regionuose specifi- 
nėmis sąlygomis formuojasi savitos pažiūros į estetiškumą. Didelį postū- 
mį estetinės minties užuomazgų sklaidai suteikė pirmykščių visuomenės 
santykių irimas ir atsiradimas valstybinių darinių su sudėtinga valstybinių 
institucijų sistema. Seniausios valstybės, tapusios pagrindiniais pasaulinės 
kultūros židiniais, iškyla derlinguose upių slėniuose: prie Nilo - Egiptas, 
tarp Tigro ir Eufrato - Šumeras, Babilonas, tarp Indo ir Gango - Indija, prie 
Geltonosios upės - Kinija. Šių valstybių atsiradimas, skirtingai nei gentinėse 
visuomenėse, susijęs su oficialiojo valdovo, įtakingų socialinių klasių 
iškilimu ir žmonių vienijimusi ne giminystės, o teritoriniais principais: 
Minėtieji radikalūs socialiniai poslinkiai suteikia impulsą kultūros 
procesams, o kartu ir paskatina estetinės minties formavimąsi. 

Tie duomenys, kuriais šiandieną vadovaujasi įvairių šalių estetikos 
istorikai, leidžia neginčijamai teigti, kad estetinės minties tyrinėjimus 
' būtina pradėti, priešingai ydingai eutopocentrinei tradicijai, ne nuo palyginti 
jaunos senovės graikų ir romėnų antikos, o nuo Senovės Rytų civilizacijų. 
Daugelis Rytuose susiformavusių idėjų neretai priskiriama Vakarų anti- 
kos minčiai. Iš Senovės Rytų civilizacijose sukurtų kultūros vertybių iki 
nūdienos išliko tik nedidelė materialinės kultūros, architektūros, skulptū- 
ros, rašytinių šaltinių dalis, tad ir nedaug estetinių tekstų. Taigi šiuolaiki- 
niam estetikos istorikui, siekiančiam rekonstruoti senųjų civilizacijų kūrėjų 

"estetines pažiūras, tenka susidurti su daugybe sunkumų, kurių išvengia 
vėlesnių laikų estetinės minties tyrinėtojas, galintis pasitelkti patikimus 
tekstus ir remtis susiklosčiusiomis mokslo tradicijomis. | 

Trūkstant patikimų šaltinių, tyrinėtojui tenka itin atidžiai žvelgti į 
visas gretimas humanitarinių mokslų ir meno sritis, estetiniu aspektu 
apžvelgti svarbiausiuose išlikusiuose šių šalių rašytiniuose tekstuose bei 
jų fragmentuose išreikštas pažiūras, mintis, idėjas, remtis šių civilizacijų 
kūrėjų menu, sukurtu pagal tam tikrus estetinius kanonus. Egiptiečių, 
šumerų, babiloniečių, iranėnų ir hebrajų estetinės minties tyrinėjimai 
šiandieną yra tik užuomazgų būklėje, ir reikia tikėtis, M. Foucault žodžiais 
tariant, kad “pažinimo archeologija“ atskleis mums daug naujų svarbių 
faktų, padedančių tiksliau atkurti tų civilizacijų kūrėjų estetines pažiūras. 

Naujausi įvairių sričių mokslininkų archeologiniai ir meno tyrinėjimai 
paneigė pažiūrą, jog Senovės Rytų šalys gyvavo kultūrinės izoliacijos 
sąlygomis. Egipto, Mesopotamijos, Irano, Palestinos ir Indijos gyventojai 
jau žiloje senovėje palaikė glaudžius ekonominius ir kultūrinius ryšius. 
Tai liudija archeologų aptikti materialinės kultūros ir meno paminklai, 
analogiški estetiniai kanonai, kosmogoninių mitų, epų, šviesos ir spindesio 
estetikos motyvai. Gvildenant estetinės minties priešistorę ir ankstyvąsias 
senųjų Rytų civilizacijų kūrėjų pažiūras, kyla pagrįstų abejonių, ar ko- 
rektiška vartoti šiuolaikinį "estetikos" terminą, kadangi archajiškuose 
kultūros sluoksniuose dar neaptinkame aiškiai išsikristalizavusių estetinių 
koncepcijų. Senovės egiptiečių, šumerų, babiloniečių, indų, kinų, graikų 
ir kitų civilizacijų kūrėjų estetinės pažiūros radosi itin glaudžiai sąveikau- 
damos su mitologija, kosmologija, religija, ritualine kultūra ir įvairiomis 
meninės kultūros formomis. 

Archajinės epochos žmonės, susidūrę su paslaptingomis gamtos 
jėgomis, ieškojo būdų, kaip jas paveikti. To poveikio būdas archajinėse 
kultūrose buvo mitologija, religiniai vaizdiniai, sudėtingos maginių ritualų 
sistemos, natūraliai siejančios įvairius estetinius ritualinės poezijos, šokio, 
dainų, regimojo ritualinio vyksmo elementus. Mitas - tai ne tik istoriškai 
pirmoji, seniausioji sąmonės raiškos forma, tačiau ir tam tikras visuminis 
pasaulio suvokimas, kuriame ryškios pasaulio estetinio apmąstymo 
užuomazgos. Ankstyvąją mitologiją dažniausiai remia ir maitina religinių 
pažiūrų sistemos, kadangi mitai aiškina dievų ar Dievo sukurtą pasaulį, o 

mitą palaikantys ritualai suteikia mitams estetinę formą. Mitologinėje 
sąmonėje labai ryškūs estetinę prigimtį turintys kūrybingumo, vaizduotės 
elementai. Tikriausiai neatsitiktinai visose senosiose civilizacijose kos- 
mogoninių mitų pavidalu iškyla estetinę prasmę įgavusi pasaulio pradžios 
idėja, kuri Egipte, Šumere, Babilonijoje, Indijoje, Persijoje siejama su 
kanoniškais sakraliniais tekstais, Kinijoje - su didžiųjų išminčių mintimis, 
hebrajiškoje Senojo Testamento tradicijoje - su tiesos atsivėrimu, Graikijoje 
- зи herojiniu epu. Archajiški kosmogoniniai mitai neretai įgauna estetinę 
prasmę, kadangi pasaulio kūrėjai dievai juose iškyla kaip menininkai, 
kuriantys harmoningo ir estetiško pasaulio įvairovę. i 

Kitas svarbus kosmogoninės mitologijos aspektas susijęs su daugelyje 
senųjų civilizacijų populiariu organicistiniu požiūriu, teigiančiu, kad 
harmoningą ir tobulą Visatos struktūrą atkartoja žmogaus kūno, gyvūnijos, 
gamtos reiškinių bei objektų harmoninga sandara ir grožis. 

' Bene ryškiausias estetinės minties priešistorės ir ankstyvųjų estetinių 
pažiūrų bruožas, nepaisant visų regioninių skirtumų, yra sinkretiškumas, 
aiškus mitologijoje, seniausiuose poetinės, sakralinės ir filosofinės lite- 
ratūros paminkluose. Sinkretiškumas reiškiasi kaip' 1) suvokimo ir vaizdinio 
mąstymo vienovė, būdinga egiptiečių, šumerų, indų, kinų, graikų ir kitų 
tautų pažiūroms, 2) neatsiejamas žodžio, muzikos ir veiksmo ryšys, kuris 
labai ryškus egiptiečių ritualiniuose himnuose, indų Rigvedoje, kinų 
*Shih ching" (“Poezijos knygoje"), iranėnų Avestoje, hebrajų “Giesmių 
giesmėje", graikų “Iliadoje” ir “Odisėjoje”. Šiems poetiniams ir sakra- 
liniams tekstams būdinga estetiškumas, juose daug stilistinių puošmenų. 

Folklorinis sinkretizmas ir turinio daugiasluoksniškumas, būdingas 
archajinės epochos estetinei sąmonei, vėliau įtvirtinamas rašytiniuose 
paminkluose ir suteikia impulsą formuotis seniausioms filosofinėms kon- 
cepcijoms su ryškiais pasaulio estetinio apmąstymo elementais. Pamažu 
trūkinėjant vientisai mitologinei sąmonei ir atsirandant filosofinio mąstymo 
užuomazgoms, mitologijai būdingą vaizdinį pasaulio suvokimą keičia 
sąvokų kalba, kitaip tariant, senąjį mythos išstumia naujasis logos. Įvairiose 
civilizacijose, priklausomai nuo specifinių filosofinio estetinio mąstymo 
formavimosi ypatumų, archajiniai mitologiniai reliktai lieka akivaizdūs 
arba giliai paslėpti po filosofinių sąvokų sluoksniu. 

Be mitologijos ir sąvokinio mąstymo elementų, ankstyvųjų estetinių 

pažiūrų sklaidai itin svarbus estetiškai įpavidalintas ritualas, su kuriuo 
glaudžiai siejasi religinės pažiūros ir daugelis ankstyvųjų sakralinio meno 
formų. “Ritualas glūdi archajinių kultūrų gyvenimo ir veiklos centre [...], 
jis persmelkia visą gyvenimą, apibūdina jį ir kuria naujas jo formas, 
pakeliui įveikdamas visa, kas jam trukdo ar kelia pavojų. Šia prasme 
ritualas yra neatsiejamas nuo visuomenės raidos ir konkrečioje (“kos- 
я, epochoje jis tampa šios raidos pagrindu ir svarbiausia prie- 
топе.” (Toporov, 1988, p. 22-23.). 

Kitas svarbus ankstyvųjų estetinių pažiūrų pažinimo šaltinis - įvairios 
meninės kultūros formos. “Meno vaidmuo, - rašo T. Munro, - pirmiausia 
tas, kad pirma, jis įdiegia žmonėms būtinus pagarbos, baimės, nuolankumo 
ir lojalumo įpročius, antra, garbinimu, maldomis bei ritualais, kaip manoma, 
išmeldžia iš dievų pergales, derlingumą, sveikatą ir kitokias gėrybes. 
Trečia, savo iškilminga pompastika, prabangiomis pramogomis, meili- 
kaujamais portretais ir liaupsinimu menas teikia malonumą bei pasidi- 
džiavimą valdančiajai klasei. Senosiose imperijose sukurti ir mus pasiekę 
kūriniai liudija, jog visame pasaulyje meno paskirtis ir svarbiausios funk- 
cijos buvo tos pačios.” ( Munro, 1965, p. 107.) 

Visose senosiose civilizacijose menas aiškinamas labai plačiai, - jis 
suvokiamas kaip techninio meistriškumo, žinojimo ir praktinės veiklos 
rezultatas. Ankstyvosios meninės kūrybos formos esti neindividualaus 
kanoninio pobūdžio. “Senovėje - rašo E. Gombrichas, - kanonu vadino 
schemą; kanonas - tai pamatiniai geometriniai santykiai, kuriuos turi 
žinoti menininkas." ( Gombrich, 1977, p. 126.) Tai, kad senųjų civilizacijų 
architektūra, skulptūra, tapyba, literatūrinės meno formos nuolatos 
orientuojasi į ankstesnes amžiais susiformavusių kanoninių taisyklių 
apibrėžtas sistemas, visai netrukdo tolesnei meninių formų plėtotei. 
Daugelio kartų menininkai, tobulindami įtaigiausias ir funkcionaliausias 
meno formas, suformuoja kūrybos taisyklių ir stilistinių požymių visumą, 
kuri tampa kanonine norma vėlesnių kartų menininkams. Evoliucionuojant 
ir tobulėjant kanoniniams estetiniams principams, ryškėja naujos, funk- 
cionalesnės ir subtilesnės kanono briaunos. Remdamiesi kanonu, ano- 
niminiai menininkai konstruoja savo estetinių vertybių pasaulį tarsi iš 
gatavų formų, metaforų, vaizdinių sistemų. Originalumas čia labiau pasi- 
reiškia ne naujų formų kūrimu, o tradicijoje išsikristalizavusių stilistinių 

struktūrų perfrazavimu ir nauja interpretacija. Netgi ryškiausios indivi- 
dualybės išlikdavo žmonių atmintyje, rašytiniuose tekstuose, istorinėse 
kronikose pirmiausia kaip konkrečių kanoniškų tradicijų, mokyklos 
pradininkai. : . E : 
Gvildendami ankstyvųjų estetinių pažiūrų formavimosi dėsningumus 
senosiose Rytų civilizacijose ir antikinėje Graikijoje, akivaizdžiai įsiti- 
kiname, koks klaidingas daugelio estetikos istorikų veikaluose“ vyraujan- 
tis prietaras, jog estetika išimtinai yra mokymas apie grožį ir bendrąsias 
meno teorijos problemas. Toks požiūris yra netikslus ir pernelyg siauras, 
kadangi matome, jog grožio ir meno kategorijos daugelio senųjų civilizacijų 
estetinių pažiūrų sistemose neretai įgaudavo antraeilį vaidmenį. Kita vertus, 
senosiose civilizacijose susiduriame su kitokiu, labai savitu estetinių 
pažiūrų, problemų ir kategorijų pasauliu, kurio, siekiant pažinimo objek- 
tyvumo, neįmanoma mechaniškai perkelti ar įsprausti į šiuolaikinės 
estetikos schemų, problemų ir kategorijų tinklą. | | 
Estetiškumas senosiose civilizacijose buvo labai plačiai suvokiamas. 
Jis aprėpė Visatos organizacijos, gamtos, dievų pasaulio, religinio ritualo, 
žmogaus gyvenimo, kūrybinės veiklos, erotinės meilės, fizinio, dvasinio 
ir dorovinio tobulėjimo sferas. Todėl anais laikais tokios svarbios buvo 
harmonijos, tobulumo, grožio, didingumo, ritualo, šviesos, spindešio kate- 
gorijos. ' j 
Įvairiose civilizacijose vietinės kultūros tradicijos suformavo skir- 
tingas estetiškumo sampratas, aprėpiančias labai plačią skalę, nuo empiriškų 
iki visapusiškai išplėtotų filosofinių. Pavyzdžiui, seniausiuose Artimųjų 
Rytų kultūros židiniuose - Egipte, Mesopotamijoje vyrauja empiriška 
fizinė estetiškumo samprata, apie kurios specifinius bruožus galime spręsti 
remdamiesi šių šalių mitologija, religiniais, poetiniais tekstais bei rekons- 
truodami literatūros, architektūros ir vaizduojamosios dailės kanonus. 
Harmonija, tobulumas, didingumas, grožis dažniausiai siejami su 
fiziniais, empiriniais, jusliškai apčiuopiamais, regimais objektais, tauriųjų 
metalų savybėmis, gamtos kūrinių, žmogaus kūno formomis, estetinėmis 
vertybėmis. Kita vertus, egiptiečių ir šumerų estetinėse pažiūrose, sam- 
protavimuose apie išaukštintą dievų tobulumą ir grožį ryškėja žymiai 
sudėtingesnė metafizinė estetiškumo samprata, kurios atsiradimas siejasi 
su kosmologija, dieviškosios kūrybinės galios garbinimu. 

Ankstyvosiose egiptiečių ir šumerų estetinėse pažiūrose ypatinga 
estetinė prasmė suteikiama kūrybinei ir emanacinei dievų prigimčiai. 
Dievai archajiškuose mituose iškyla kaip imanentiški tobulumo, harmonijos 
ir grožio simboliai, kaip menininkai kūrėjai, savąja mintiės ir žodžio galia 
kuriantys harmoningo pasaulio įvairovę, spinduliuojantys tobulumą, har- 
moniją, grožį, šviesą, spindesį į hierarchiškai žemiau esantį žemiškąjį 
pasaulį. Iš čia kyla egiptiečių, šumerų, o vėliau ir babiloniečių, senovės 
žydų, iranėnų ir kitų šio regiono tautų pažiūrose plačiai pasklidusios 
šviesos ir spindesio estetikos principai. 

Nepaisant daugybės bendrų bruožų, egiptiečių ir Mesopotamijos tautų 
(šumerų, akadų, babiloniečių) estetinėse pažiūrose esama esminių skirtu- 
mų. Egiptiečių estetikoje daug svarbesnis vaidmuo teikiamas aukso pjūvio 
proporcijomis paremtai matematinei bei organinei estetiškumo, harmo- 
ningo grožio sampratai, o Mesopotamijos tautų estetinėms pažiūroms 
labiau būdingas ne intelektinis, o juslinis, empirinis pobūdis. Čia vyrauja 
kitokia, su vaisingumu, galinga erotine ir gyvybine energija susijusi este- 
tiškumo samprata, vaizduojamosios dailės kanone besiremianti ne egip- 
tiečiams ir graikams būdinga harmoninga organiškąja, o mechanine esteti- 
ne koncepcija. | 

Gvildendami estetinės minties priešistorę, apmąstydami seniausių 
estetinių pažiūrų raidą Rytų šalyse, susiduriame su nelengva periodizavimo 
problema. Seniausių Egipto, Mesopotamijos, Indijos ir Kinijos civilizaci- 
jų kūrėjų estetinių pažiūrų sklaidos istorijoje galime išskirti kelis svarbius 
posūkius. Maždaug 3 tūkst. m. pr. Kr. Nilo upės baseine susiklosto Egipto 
valstybė, pietinėje Mesopotamijos dalyje - Šumero, Indo upės baseine - 
protoindiškosios Harappos ir Mohendžo-Daro civilizacijos, Geltonosios 
upės baseine - Yang-Shao kultūra. 

Kitas svarbus kultūros paradigmų lūžis įvyksta apie XVI-XV a. pr. 
Kr. Valdant XVII dinastijai Egiptas atgauna nepriklausomybę ir prasideda 
turiningiausias jos civilizacijos raidos tarpsnis; Mesopotamijoje, kur buvo 
perimtas šumerų ir pirmosios Babilono dinastijos 1894-1595 m.pr. Kr. 
palikimas, suklestėjo senovės Babilono civilizacija. Į Indostano pusiasalį 
įsiveržusios arijų gentys iš esmės pakeitė tolesnę indų civilizacijos raidą, 
o Tolimuosiuose Rytuose iškilo Yin karalystė, tapusi didžiosios kinų 
civilizacijos lopšiu. Prasideda naujas epinės ir poetinės literatūros paki- 

limas. Egipte suklesti įvairios literatūros formos, Mesopotamijoje sukuriami 
himnai dievams ir Gilgamešo epas, Indijoje - Rigvedos ir Samavedos 
himnai, Kinijoje - odės ir himnai, sudėti į "Shih ching” (“Poezijos knygą"), 
kiek vėliau Irane suskamba Avestos himnai, Palestinoje - “Giesmių 
giesmės" motyvai, o Graikijoje - "Iliados" ir “Odisėjos” epai. 
Laipsniškas perėjimas iš “archajinio" į “antikinį" laikotarpį VII-VI 
a. pr. Kr. susijęs su nauja radikalių dvasinių poslinkių epocha: iškyla 
įtakingi išminčiai, pranašai, mąstytojai, siekiantys pakeisti tautų dvasinį 
gyvenimą. Indijoje tuo metu savo mokymus skelbė Buddha ir džainizmo 
pradininkas Mahavira, Kinijoje savo mokyklą įkūrė Konfucijus, plito 
didžiojo taoizmo mokytojo Lao tzu, moizmo skelbėjo Mo tzu idėjos, 
Artimuosiuose Rytuose stiprų poveikį darė Zaratustros mokymas, o Grai- 
kijoje Jonijos mąstytojai dėjo Vakarų filosofinės ir estetinės minties 
pamatus. Mitologinį keitė filosofinis pasaulio suvokimas, atsirado rašytinė > 
filosofinė literatūra, kurioje ryškūs kokybiškai nauji estetinės minties 
bruožai. | 

Senovės Egiptas yra vienas svarbiausių pasaulinės civilizacijos židinių, 
kuriame sukurtos vertybės atliko milžinišką vaidmenį daugelio Artimųjų 
Rytų šalių ir graikų kultūros istorijoje. Egiptiečiai pasaulio kultūros kūrėjais 
tapo apie 3100 m. pr. Kr. ir nuosekliai plėtojo savitas kultūros ir meno 
formas iki antrojo persų užkariavimo 341 m. pr. Kr. Ilgoje ir sudėtingoje“ 
šalies kultūros istorijoje, aprėpiančioje 30 dinastijų, galime išskirti šiuos 
pagrindinius etapus (chronologija pateikiama pagal: Drioton, Vandier, 
1962; Histoire de l'art, 1962, vol. 1.): archajinę epochą (apie 3100- 2720 
m. pr. Kr.), Senosios karalystės (apie 2720-2220 m. pr. Kr.), Viduriniosios 
karalystės (apie 2065-1785 m. pr. Kr.), Naujosios karalystės (apie 1580- 
1100) laikus, Vėlyvąją epochą (apie 1085-341 m. pr. Kr.). 525 m. pr. Kr. 
Egipto kultūros raidą pristabdo pirmasis persų užkariavimas, o galutinai 
nutraukia antrasis 341 m. pr. Kr; 323 m. pr. Kr. į Egiptą įžengia Aleksandro 
Makedoniečio kariuomenė ir prasideda nauja helenistinė Ptolemėjų Egip- 

to epocha, kuri baigėsi, kai 31 m. pr. Kr. šalį pavergė romėnai. Šių 
istorinių kataklizmų ir vėliau sekusių arabų užkariavimų įtakoje tradicinės 
senovės Egipto kultūros formos patiria esminę transformaciją. 
Senovės Egipte vyravusios estetinės pažiūros glaudžiai susijusios su 
mitologija, religiniais ritualais, įvairiomis meno formomis, faraonų ir 
mirusiųjų kultu. Žinių apie estetinių pažiūrų raidą teikia išlikę hieroglifiniai 
tekstai papirusuose, šventyklų, piramidžių, rūmų sienose. Egiptiečių, kaip 
ir kinų, hieroglifinis raštas kilo iš formalizuotų piešinių. Tokiam raštui 
būdingas hieroglifų ir vaizdinių ryšys išliko.ir visoje vėlesnėje šalies 
"kultūroje, kur raštininko, piešėjo, tapytojo ir: išminčiaus sąvokos labai 
siejosi ir neretai buvo tapatinamos. Raštininko profesija Egipte buvo labai 
gerbiama. Jie buvo vadinami “išminčiais, pačių dievų senaisiais įpėdiniais, 
pranašavusiais ateitį"? (Senovės Rytų poezija,1991, p. 41). Egipte, kaip ir 
Kinijoje, vyravo knyginės kultūros kultas. Knyga čia laikyta “reikalingesne 
už namą, vertesne nei rūmai puošniausi, nei šventyklų paminklai" (ten pat, 
р. 42). Toks požiūris į parašytą Žodį, knygą, raštininko profesiją padėjo 
išsaugoti ateičiai daug svarbių Egipto kultūros puslapių. Rašytiniai šaltiniai 
liudija, kad Egipte buvo rašomi specialūs teoriniai traktatai architektams, 
skulptoriams, tapytojams, kurie neišliko iki mūsų dienų. Edfu šventyklos 
bibliotekos knygų sąraše mokslininkai aptiko veikalą “Sieninės tapybos 
kūrimo nuorodos ir proporcijų kanonas". Daugelį neišlikusios Egipto 
estetikos principų galima atsekti be rašytinių šaltinių, tyrinėjant aukštą 
lygį šioje šalyje pasiekusių architektūros, skulptūros, tapybos ir kitų menų 
estetinius kanonus: . 2 
Egiptiečiai ne tik sukūrė aukštą materialinę kultūrą, rafinuotas meno 
formas, tačiau ir išplėtojo subtilų estetiškumo jausmą. Ankstyvosios jų 
estetinės pažiūros kupinos mitologinės simbolikos, kosmogoninių ir teo- 
loginių idėjų, stipriai paveikusių šioje šalyje vyravusią grožio, harmonijos, 
„didingumo sampratą. Egiptietiškoji grožio (nefer) sąvoka yra labai plati. 
Ankstyvuosiuose rašytiniuose tekstuose ji vartojama estetiniu, etiniu ir 
kitais aspektais. Ši sąvoka iškyla kalbant apie dievų, gamtos objektų, 
gyvūnų, augalų, žmonių grožį, dorybingus darbus. 
Senosios karalystės tekstuose, apibūdinant dievų grožį, pirmą kartą 
pasaulio estetinės minties istorijoje formuojasi šviesos ir spindesio estetikos 
principai, kurie gimsta saulės dievui Ra iškilus egiptietiškoje dievų hie- 


Senovės Egiptas 43 


rarchijoje. Anot ankstyvųjų kosmogoninių mitų, grožio šaltinis saulės 
dievas Ra gimė iš žemės dievo Gabaro ir dangaus deivės Nut sąjungos. 
Egiptiečių ir vediškuosius indų mitus sieja teiginys, kad prieš pasaulio 
sukūrimą visur vyravo tamsoje paskendęs vandens chaosas. Harmonijos ir 
grožio kūrimo pradžia pasaulyje siejasi su spinduliuojančio šviesą ir grožį 
saulės dievo Ra ir rutuliško pasaulio gimimu. Iš čia kyla egiptiečiams 
būdinga šviesos ir spindesio estetika, rutulio kaip tobuliausios geometri- 
nės figūros akcentavimas. Egipto žynių mokymuose, plėtojančiuose anks- 
tyvąsias kosmogonines idėjas, ryškėja filosofinio mąstymo užuomazgos, 
kadangi у1за.Ко pradu jie skelbia materiją, kurioje išskiria pasaulį 
organizuojančias stichijas. Svarbiausiomis stichijomis skelbiama ugnis ir 
vanduo. Vandens reikšmės iškėlimas greta ugnies ir saulės Egipto kos- 
mogoniniuose mituose, ritualiniuose himnuose ir pasaulietinėje poezijoje 
tikriausiai atsiranda iš. šios šalies gyventojų tiesioginės priklausomybės 
nuo Nilo vandens lygio svyravimų, galingų potvynių ir atoslūgių bei 
kuriančios gamtos grožį afrikietiškos saulės galios. Papiruse “Nilo 
paslovinimas" apie šią upę sakoma: “Visa širdimi tu trokšti kurti vien 
grožį" (Senovės Rytų poezija, 1991, p. 45). 

Daugelyje egiptiečių tekstų aukščiausio grožio šaltiniu йаша 
vyraujantis dievų panteone saulės dievas Ra, kurį vėliau faraono re- 
formatoriaus Amenchotepo IV - Echnatono (XIV a. pr. Kr.) viešpatavimo 
laikais pakeičia kitas saulės dievas - Atonas. Viename tekstų, šlovinančių 
pastarąjį dievą, sakoma: “Tu teiki gyvenimą širdims savo grožiu, kuris yra 
gyvenimas" (Istorija drevnego mira, 1937, p. 276). Grožis (nefer) egiptie- 
čiams visuomet siejasi su šviesa, spindesiu. Šis grožio sąvokos aspektas 
atsispindi ir dievo Pta (Ptacho) sūnaus Nefertino, kurio simboliu laikomas 
grožį ženklinantis šventojo lotoso žiedas, faraono Echnatono žmonos 
Nefertitės (“gražuolė atėjo") ir faraono Ramzio II žmonos Nefertarės 
varduose. Piramidžių tekstuose aukštinamas “spinduliuojantis" deivės 
Nut grožis, kuris “užlieja visa, kas ją supa". 

Senosios karalystės tekstuose grožio sąvoka neretai glaudžiai siejama 
su gėrio ir dorybingumo sąvokomis, ir šie terminai vartojami kaip tapatūs, 
kadangi sugebėjimas atlikti dorybingą darbą traktuojamas kaip grožio 
šaltinis. Viename iš “Nusivylusiojo pokalbio" fragmentų, kalbant apie 
piramidžių statybos įkvėpėjus ir fundatorius, sakoma: “Statantys iš akmens, 

kuriantys piramidės sales yra gražūs savo gražiais poelgiais" (Francew, 
1959, p. 523). | 

Tačiau egiptiečiai пе tik vertino tobulą spinduliuojantį dievų grožį, 
dorybingus poelgius, bet ir mokėjo žavėtis juos supančios gamtos, upių, 
tvenkinių, gyvūnų, paukščių, augalų grožiu. Egiptiečių pasaulietinė poezija 
kupina įstabių gamtos grožį aprašinėjančių motyvų. Kita vertus, jiems 
nebuvo svetimas іг juslinio dievų bei žmonių grožio garbinimas. Viename 
meilės, muzikos, šokio ir grožio deivei Chatchor skirtų himnų ji šiovinama 
kaip “meilės saldybių pilna, nuostabiausia iš moterų" (Senovės Rytų 
poezija, 1991, p. 31). Egiptiečių lyrikoje, pasižyminčioje jautriu 
psichologizmu ir ryškiu humanistiniu patosu, pirmą kartą pasaulinės poe- 
zijos istorijoje atsiranda aukšto meninio lygio aistringai žmogaus grožį 
aukštinantys meilės motyvai. Mylinti moteris eilėse “Trys norai" savo 
išrinktąjį vaizdingai palygina su “vieninteliu iš tūkstančių ristūnų, valdovų 
arklidžių puošmena gražiausia" (Senovės Rytų poezija, 1991, p. 24). Dar 
ryškesnes metáforas aptinkame moters grožį šlovinančiose eilėse, kuriose 
dažni ir šviesos ir spindesio estetikos elementai. Vienoje seniausiųjų 
giesmių taip apibūdinamas moters grožio įstabumas: “Ji spindi skaisčiu . 
dorumu, / Ir oda net šviečia visa. / Žvilgsnis svaigina, o saldžiosios lūpos 
- / Ne tuščiakalbės. / Kaklas grakštus, išdidus virš stačios spindulingos 
krūtinės. / Garbanos jos - lazuritas tikriausias. / Už auksą puikesnės jos 
putliosios rankos. / Vien lotoso žiedlapiai gali prilygti jos pirštams" (ten 
pat, p. 19). = 

Nepaisant šviesos ir spindesio estetikos svarbos, žemiško grožio 
egiptietiškos sampratos esmėje dažniausiai slypi simetrijos, sudėtinių 
dalių harmonijos, aukso pjūviui paklūstančių proporcijų principai, paval- 
dūs tiksliems matematiniams dėsniams. Simetrija ir idealios proporcijos 
egiptiečiams simbolizuoja amžinybę, nekintamą aukščiausio grožio pasto- 
vumą, amžiną jaunystę. Prancūzų egiptologas A.Fournier des Corats kny- 
goje “Egiptiečių proporcijos ir dangiškos harmonijos santykiai", analizuo- 
damas daugybę šios civilizacijos menininkų sukurtų kūrinių, išskyrė 
aštuonis idealius proporcijų santykius, susijusius su aukso pjūvio principu 
(Fournier des Corats, 1957). Idealūs proporcijų santykiai egiptiečiams 
buvo neatsiejama grožio savybė, būdinga visiems reiškiniams: kosmoso 
sandarai, žmogaus kūnui ar bet kokiam daiktui. Neatsitiktinai minėtais 

proporcijų santykiais paremtos griežto estetinio kanono apibrėžtos pira- 
midžių, šventyklų konstrukcijų, įvairiausių skulptūrinių ir tapybinių kom- 
pozicinių sumanymų sistemos. 

Idealūs aštuoni proporcijų santykiai, „sudarantys egiptietiškąjį pro- 
porcijų kanoną, išsikristalizavo daugelio šimtmečių tėkmėje. Statant di- 
džiulius architektūros ir skulptūros ansamblius, Egipto menininkams teko 
aktyviai pasitelkti geometrijos ir kitus matematinius principus. Kiekvienoje 
mokykloje išsikristalizavę kanoniški proporcijų santykiai buvo kruopščiai 
šlifuojami daugelio vėlesnių kartų menininkų, kurie būdavo apmokomi 

"remiantis specialiais skulptūriniais modeliais, itin plačiai paplitusiais 
Naujosios karalystės meistrų dirbtuvėse. Platonas “Įstatymuose" liudija, 
kad egiptiečiai šventyklose rodydavo kanoninius vaizdinius, kuriais rem- 
damiesi meistrai kūrė savo kūrinius. Šie skulptūriniai modeliai menininkams 
tikriausiai buvo kanoniškas estetinių taisyklių, idealių proporcijų, spalvinių . 
santykių, ikonografinių elementų sąvadas. Šią hipotezę patvirtina ir išlikęs 
puikus grafinis egiptietiškųjų proporcijų kanonas, smulkiame kvadratų 
tinkle vaizduojantis sėdintį faraoną. Jame visos pagrindinės Žmogaus 
kūno dalys paklūsta griežtiems geometrijos ir proporcijų santykiams, 
kurių išeities tašku, savotišku moduliu dviejose skirtingose egiptietiškose 
proporcijų sistemose tampa keturių arba penkių žmogaus rankos pirštų 
plotis. 

Be proporcijų kanono, Egipto vaizduojamoje dailėje egzistavo ir 
ne mažiau svarbus spalvinis ir ikonografinis kanonas, tiksliai regla- 
mentuojantis vaizduojamas įvairių dievų ir faraonų pozas bei gestus; 
Egiptietiškame spalvų kanone vyrauja balta, raudona, žalia, auksinė ir 
lazuritas (žydra). Dvi pastarosios simbolizuoja aukščiausią dieviškąjį 
grožį, jo sklaidą ir spindesį. Griežtų kanoniškų reikalavimų įtakoje 
“tapyboje tamsiai ruda spalva naudojama vyrų, o blyškiai geltona - 
moterų kūnams vaizduoti, visai nepriklausomai nuo jų realios spalvos" 
(Gombrich, 1977, p. 102). 

Gvildenant egiptiečių estetines pažiūras nepaprastai svarbus šios 
šalies gyventojų požiūris į meną, meno pobūdį, vaidmenį šalies gyvenime. 
Egiptietiškoji meno (mnAt) sąvoka, kaip ir kitose senosiose civilizacijose, 
yra labai plati. Ji, kaip ir Indijoje, Kinijoje, Graikijoje, siejama su techniniais 
įgūdžiais, meistriškumu, mokėjimu. Ši sąvoka vartojama kalbant ne tik 

apie architektūrą, skulptūrą, tapybą, tačiau ir apie statybą, Зо darbą 
bei kitus amatus. 

Egiptietiškos meno sampratos, Mar amatus, mokslus ir me- 
nus , platuma vaizdžiai liudija Viduriniosios karalystės laikais datuojamas 
užrašas garsaus skulptoriaus Iritseno paminkliniame akmenyje. Jame 
užrašyta: “Aš buvau prityręs įvairių sričių menininkas, nustelbiantis visus 
savo žiniomis. Aš žinojau irigacijos paslaptis [...], mokėjau [perteikti] 
vyro figūros judėjimą, moters eiseną, kalaviju ginkluoto kario siluetą ir 
subliuškusią pralaimėjusiojo povyzą, vieną akį žvelgiančią į kitą, netikėtai 
aptikto miegančio žmogaus siaubo išraišką; metančiojo ietį rankos judesį 
ir sulenktą bėgančiojo figūrą. Aš mokėjau kurti nedegančias ugnyje ir 
nenuplaunamas vandenyje inkrustacijas" (Matje, 1956, p. 136). Šis Iritseno 
požiūris į meną realiai atspindi nediferencijuotą kūrybinę veiklą, būdingą 
Senovės Egipto visuomenei. ` 

Jau Senosios karalystės laikais egiptiečiai mąstė apie meno galimybes, 
menininko meistriškumo ribas. Legendinis išminčius Ptachotepas XXV a. 
pr. Kr. tekste teigia, kad “menas neturi ribų" ir klausia: “Argi pasiekiamos 
meistriškumo viršūnės?" (Senovės Rytų poezija, 1991, p. 33). Šiame 
fragmente kalbama apie iškalbos meno sudėtingumą, kad tikrasis žodis 
tarsi “smaragdas slaptavietėje tūno”. 

Menas egiptiečių estetinių pažiūrų sistemoje ir gyvenime atliko labai 
svarbų vaidmenį. Jis turėjo aukštą socialinį statusą, kadangi menui buvo 
priskiriama dieviškoji kilmė. Senosios karalystės laikais datuojamoje 
Memfio sakmėje “Pasaulio sukūrimas" pasakojama, kad dievas Pta mintimis 
ir žodžiu sukūrė dievus, pasaulį su šventyklomis, dievų statulas ir įvairius 
menus (Matje, 1956, p. 84). Itin svarbus menų vaidmuo buvo visose su 
religiniais ritualais, faraonų ir mirusiųjų kultu susijusiose sferose. Egipte, 
kaip ir Tibete, buvo labai paplitęs pomirtinio žmogaus gyvenimo kultas, 
kuris rėmėsi mitais ir vaizdiniais apie anapus laukiantį, švytintį spalvomis, 
pilnakraujį gyvenimą. Gyvenimas šiame pasaulyje buvo laikomas pasi- 
ruošimu daug svarbesniam pomirtiniam gyvenimui Amžinybės Mieste. Ši 
žmogiškojo gyvenimo koncepcija plačiai atsispindėjo egiptiečių estetinėse 
pažiūrose, literatūroje ir vaizduojamojoje dailėje. Ritualinio vyksmo reikš- 
mingumas Egipto kultūroje teikė daugeliui su kultinėmis reikmėmis ir 
ritualu susijusioms meno formoms sakralinės ir magiškos reikšmės. Ne- 

atsitiktinai daugelis žymiausių mums žinomų Egipto menininkų priklausė 
intelektualiniam, tiesiogiai su religijos ir ritualo reikmėmis susijusiam 
žynių sluoksniui. 

“Meistrai, vadovaujantys architektūrinių kompleksų skulptūrinės ir 
tapybinės puošybos darbams, turėjo teisę naudotis valdovų knygų saugyk- 
lomis ir šventyklų bibliotekomis. Tokios atsakingos pareigos dažniausiai 
buvo patikimos žyniams, kurie buvo dvasininkai ir profesionalūs meni- 
ninkai. Žyniai menininkai buvo geriausi tradicijų saugotojai, nuosekliai 
perduodantys jas iš kartos į kartą. Tradicijos buvo vertinamos ne tik kaip 
tam tikrų būtinų apibendrintų rašytų ir nerašytų taisyklių santrauka, tačiau 
ir kaip kažkas sakralu, kupina dvasinės jėgos ir perteikiama žmonėms 
dievišku tiesos atsivérimu." (Pomeranceva, 1985, р. 103-104.) Šventyklos 
Egipte buvo ne tik iškilmingo ritualinio vyksmo, tačiau ir glaudžios menų 
sąveikos vieta, kur į tradicinį architektūros ir vaizduojamosios dailės- 
dialogą įvairių procesijų ir dievų pagerbimui skirtų himnų metu buvo 
pasitelkiama muzika, poezija, šokiai. Be menų, susijusių su religija ir 
įvairiais kultais, Egipte klestėjo ir daugybė pasaulietinio meno formų, 
kurias aktyviai rėmė liberalesni faraonai ir aristokratai, kurių rūmai buvo 
įvairių sričių menininkų - architektų, skulptorių, tapytojų, poetų, muzikantų, 
šokėjų susitelkimo vietos. Menininkai ne tik atlikdavo svarbius valstybinius 
užsakymus, dalyvaudavo И tačiau ir puošdavo savo globėjų 
buitį bei laisvalaikį. 

Priešingai paplitusiam stereotipiniam požiūriui, egiptiečių m menas ne 
tik pasižymėjo stebėtina meninių formų įvairove, tačiau ir šios šalies 
kultūros istorijos tėkmėje stipriai keitėsi. Greta paplitusių literatūros 
formų vyraujantis vaidmuo Egipto menų hierarchijoje priklausė archi- 
tektūrai, skulptūrai ir tapybai. Minėtosios meno rūšys rėmėsi griežtais 
kanoninių proporcijų ir harmonijos principais. Vyraujantis vaidmuo Se- 
novės Egipto architektūroje tenka šventyklų, piramidžių, obeliskų ir rūmų 
statybai. Vaizduojamosios dailės srityje vyrauja apvalioji skulptūra, relje- 
fas, monumentas, stelos, monumentalioji ir dekoratyvinė tapyba, grafika. 
Egipto tapybai ir grafikai būdingas glaudus hieroglifinių struktūrų ir 
piešinio ryšys. Čia, kaip ir Kinijoje, tapybos ir grafikos kūrinius dažniausiai 
supa hieroglifiniai įrašai. 

Egipto menui būdingas simbolizmas, ryšys su mirusiųjų kultu, polinkis 

į monumentalumą, sąlygiškumą, formų lakoniškumą, aiškų konstruktyvų 
mąstymą. “Egipto menas, - rašo E.Gombrichas, - rėmėsi netobulais me- 
todais, nes egiptiečių menininkai nežinojo geresnių. Jų kūrybos sąlygiš- 
kumas, nors ir regime jo silpnąsias puses, yra pateisinamas. XX a. pirmoje 
pusėje Europoje įvyko didi meninė revoliucija, ir vienas jos iškovojimų 
tas, kad atmetėme senąsias estetines koncepcijas. Pirmasis prietaras, kurį 
turi įveikti subtilūs meno vertintojai, yra įsitikinimas, jog tobulumas 
neatsiejamas nuo fotografinio tikslumo." (Gombrich, 1977, p. 4.) 

Šiuo aspektu žvelgdami į Senovés Egipto meną, turime pripažinti, 
kad nors daugelis jo vaizdinių yra artimi tikrovei, tačiau jam nebūdingas 
primityvus natūralizmas. Šio meno prigimtis - simbolinė. Jo simbolizmas 
yra ambivalentiškas, kadangi turi dvejopą pakraipą: į dangiškąjį dievų 
pasaulį irį pomirtinį Amžinąjį Miestą.Tokią egiptiečių estetinės sąmonės 

-orientaciją atspindi ir dvi pagrindinės Senosios karalystės laikais iškilusios 
kultinės architektūros formos: šventyklos su ilgomis dengtomis galerijomis 
ir labai paprastų geometrinių konstrukcijų piramidės. Garsiųjų faraonų 
Džoserio Sakaroje (XXVIII a. pr. Kr.), Cheopso, Chefreno ir Mikerino 
Gizoje (XXVII a. pr. Kr.) piramidės yra tiksliai orientuotos į pasaulio 
šalis, jų proporcijos paremtos aukso pjūvio principais. Viskas čia paklūsta 
astralinei simbolikai, kadangi piramidžių viduje esančios laidojimo kameros 
su faraonų palaikais tiksliai nukreiptos į vieną 'iš Drakono žvaigždyno 
žvaigždžių, laikytų pasaulio poliumi. Piramidžių vidus dekoruojamas 
simboliniais apvaliosios, reljefinės skulptūros, tapybos kūriniais, kuriuose 
vyrauja laimingo pomirtinio gyvenimo motyvai. Skulptūriniai atvaizdai ir 
portretai egiptietiškos estetikos tradicijoje traktuojami kaip mirusiųjų 
antrininkai. 

Taigi Senovės Egiptas yra klasikinė Senovės Rytų tradicionalistinės 
estetinės kultūros šalis. Svarbiausi jos estetinės ir meninės kultūros bruo- 
žai yra simboliškumas, tradicionalizmas ir kanoniškumas. Tačiau žvelgdami 
į Egipto kultūros ir meno istoriją įsitikinome, jog tai nereiškia, kad 
egiptiečiams svetimas intelektualizmas, subtilus estetiškumo jausmas, 
mąstymo ir kūrybos originalumas. Mene vyravę estetiniai proporcijų, 
simetrijos, spalvų simbolikos bei ikonografijos principai pakluso šimtme- 
čiais egzistavusioms kanoninėms tradicijoms ir tiksliems matematiniams 
santykiams. 

‚ Senovės Egipte išsirutuliojusios estetinės pažiūros, kanonai, meninės 
kūrybos formos, humanistinės idėjos stipriai paveikė kaimyninių tautų - 
sirų, finikiečių, hetitų, huritų, senovės žydų ir graikų estetines pažiūras 
bei meno raidą. Egiptietiškos estetikos principai stipriai paženklino graikų 
estetikoje įsivyravusią pitagorietiškąją grožio sampratą, kuri Aristotelio 
veikaluose pateikiama kaip “tvarka (erdvėje), sudėtinių dalių atitikimas ir 
aiškumas". Graikų klasikinę meninę kultūrą vainikuojantys Polikleto 
“Kanono" estetiniai principai taipogi formavosi stiprioje tradicinių 
egiptietiškų kanonų įtakoje. . 


Šumerai ir Babilonas 


Derlinguose Tigro ir Eufrato upių slėniuose atsirado kitas svarbus 
pasaulinės kultūros židinys, graikų :vadintas Mesopotamija. Šio krašto 
gyventojai palaikė kultūrinius ir ekonominius ryšius su Egiptu, Indija, o 
per Oronto slėnį - su Finikija ir Palestina, Tūkstantmečių tėkmėje Meso- 
potamijos valstybių gyventojai - šumerai, akadai, babiloniečiai, asirai, 
chaldėjai, persai aktyviai kūrė kultūros vertybes. 

Šio regiono seniausios ir vienos pirmųjų pasaulyje civilizacijos kūrė- 
jai buvo nežinomos etninės kilmės šumerai, apie 3600 m. pr. Kr. iš 
Zagroso kalnų atkeliavę į pietinę Mesopotamiją. Jie įkūrė galingą valstybę, 
klestėjusią 2800-2369 m.pr.Kr. (chronologija pateikiama pagal: Histoire 
de l'art, 1969, vol. 1; Bickerman, 1969), pastatė gerai įtvirtintus miestus, 
sukūrė sudėtingą irigacijos sistemą. Itin aukštą lygį šumerų civilizacijoje 
pasiekė inžinerinė mintis, astronomija, matematika, medicina, literatūra, 
muzika, vaizduojamoji ir taikomoji dailė. Apie 3000 m. pr. Kr. šumerai 
sukūrė dantiraštį, kurį vėliau perėmė akadai, elamitai, asirai, hetitai ir 
kitos tautos. | 

Šumerų valstybės valdovai ilgą laiką kovojo su šiaurės Mesopotamijoje 
semitų genčių įkurta akadų valstybe (2467-2287 m.pr. Kr.), kurios valdo- 
vas Sargonas Didysis 2369 m. pr. Kr. ir užkariavo šumerus. Žlugus šumerų 
ir akadų dinastijoms Mesopotamijos teritorijoje iškilo nauja Senovės 
Babilono karalystė (1894-1595 m.pr.Kr.), plėtojusi šumerų kultūros 

tradicijas. Šios valstybės gyventojai kalbėjo akadų, vėliau semitiškomis 
amoritų ir aramėjų kalbomis, tačiau etniniu požiūriu dauguma jų buvo 
šumerų ir akadų palikuonių mišinys. Vėliau šį kraštą užgrobė ir valdė 
Asirijos karaliai. Išsivadavus iš jų priklausomybės trumpam atgimė Naujojo 
Babilono, arba chaldėjų valstybė, kuri gyvavo iki persų užkariavimo 
538 m. pr. Kr. 

Mesopotamijos tautų estetinės pažiūros dar menkai pažįstamos. Pa- 
grindinis šaltinis yra dantiraščiu parašyti įvairios paskirties religiniai, 
epiniai, poetiniai, moksliniai tekstai, valstybiniai dokumentai bei išlikę 
dailės kūriniai. Seniausi šumerų tekstai yra parašyti apie 3000 m. pr. Kr., 
o didžioji dalis datuojama XIX-XVIII a. pr. Kr. Tuo laiku ši kalba jau 
buvo mirusi ir tapusi, kaip lotynų kalba viduramžių Europoje, rašto ir 
mokslo žmonių kalba. Daugumą šio laikmečio tekstų sudaro ankstesnių 
originalų kopijos. Iš įvairiuose pasaulio muziejuose išlikusių fragmentų 
mokslininkams pavyko atkurti šumerų Chara-Chubulu enciklopedijos 24 
knygas, padedančias susidaryti vaizdą apie šumerų mitologiją, mokslines 
žinias, etines bei estetines pažiūras. | 

Be himnų dievams, ritualinių tekstų, apeigų giesmių, mitų fragmentų, 
Gilgamešą šlovinančių posmų, mokslo veikalų, svarbus šumerų estetinių 
pažiūrų pažinimo šaltinis yra geriausiai išlikusi dailės dalis - gliptika, t.y. 
cilindro formos akmens antspaudai su išraižytais dievų, Žmonių, mitinių 
gyvūnų, Žvėrių atvaizdais. Prancūzų mokslininkas P. Amiet ir jo pasekėjai 
tyrinėdami gliptiką nustatė pagrindinius šumerų kultūros ir meno raidos 
periodus, estetinį žmogaus vaizdavimo kanoną bei stilistinius bruožus 
(Amiet, 1961). ‚ 

Ankstyvosios šumerų estetinės pažiūros, kaip ir meninė kultūra, 
glaudžiai susijusios su kosmogoniniais mitais, totemine ir ritualine kultūra. 
Senuosiuose šumerų tekstuose aptinkama šag sąvoka reiškė grožį. Jos 
prasmė labai plati, ji apima juslinį grožio suvokimą, tikslingumą, funkcio- 
nalumą, tobulumą, šviesą, spindesį, meilę, vaisingumą. 

Grožio kaip šviesos ir spindesio samprata klostėsi jau ІН tūkstantmetyje 
pr. Kr. kartu su kosmogoniniais mitais, aiškinančiais pasaulio ir dieviškojo 
grožio kilmę. Šumerų kosmologinė grožio koncepcija bendrais bruožais 
artima egiptietiškajai ir indiškajai. Anot išlikusių mitų fragmentų, iš 
pradžių buvo vandenynas, kuriame atskirti oro iškilo dangaus skliautas ir 

plokščia žemė. Vėliau pasklinda šviesa, grožis ir harmonija, atsiranda 
` šviesos ir spindesio šaltiniai - saulė, mėnulis, žvaigždės, o netrukus ir 
augalai, gyvūnai, žmonės. Pasaulio kūrimo aktas, kaip ir visų vėlesnių šio 
regiono tautų kosmologijoje, prasideda dieviškuoju žodžiu. Šumerų 
mitologijoje ir literatūroje aptinkame vėliau Senajame Testamente išplėtotų 
pasakojimų: apie 7 dienas trukusį pasaulinį tvaną, Nojaus istoriją, mitus ' 
apie rojų, pragarą, mokymą apie tai, jog nepaisydamas nelaimių ir kančių 
žmogus privalo būti nuolankus ir melsti dievų pagalbos. 

Pasaulio valdovais šumerų mitologijoje skelbiami antropomorfiniai 
dievai. Reikšmingiausi yra dievų panteono valdovas, atmosferos dievas 
Enlilis, dangaus valdovė, vaisingumo, meilės ir karo deivė Inana (ba- 
biloniškas jos vardas - Ištar), saulės dievas Utu (babiloniškai - Šamašas). 
Jie yra pagrindiniai šumerų sakralinės literatūros, poezijos herojai ir buvo 
suvokiami kaip grožio šaltiniai, skleidžiantys šviesą ir spindesį. Kai kalbama 
apie jų grožį, dažniausiai vartojami su šviesa, spindesiu ir dieviškomis 
galiomis susiję epitetai. Vaisingumo, meilės ir karo deivė vadinama "Svie- 
siąja Inana, galingąja žyne" (Senovės Rytų poezija, 1991, p. 79). Šviesa, 
skaistumas, spindesys šumerams buvo labai svarbūs dieviškojo grožio 
aspektai, kurie gali būti regimi aprangoje, žodžiuose, veiksmuose. Tekste 
“Kur pažvelgsi - Enlilis" apie dievų valdovo Enlilio žmoną Ninlilę sakoma: 
“Ninlilė, tavoji žmona, tavo dangaus pagrobtoji,/ Drabužiais skaisčiais, 
[gražiais ir $viesiais,]/ Išrinktoji, klusni, išaukštinta,/ Maloni, rūpestinga 
šeimininkė Ekuro" (ten pat, р. 77). | | ' 

Kita svarbi archajiška toteminė estetiškumo samprata tiesiogiai susijusi 
su pasaulio gyvatės, gimdančios gyvybę (prisiminkime panašų indų pasaulio 
gyvatės Šešos vaizdinį), buliaus, liūto, skorpiono ir kitais šumerų dailėje 
ir mitologijoje populiariais įvaizdžiais, kuriems priskiriama ypatinga 
gyvybinė ir erotinė galia. Šie toteminiai vaizdiniai išreiškė vaisingumo, 
erotikos, juslingumo, meilės aistrų svarbą dieviškojo ir žmogiškojo grožio 
sampratoje. Svarbiausi vyriškos giminės dievų ir žmonių grožio požymiai 
- ne išorinis kūno, veido gražumas, harmoningas sudėjimas, o jėga, 
stiprumas, ryžtingumas, galinga kuriamoji erotinė energija. Dažnos vyrišką 
grožį nusakančios metaforos - “stiprus kaip liūtas", “galingas kaip laukinis 
bulius". Daugelyje šumerų ir babiloniečių gliptikos kūrinių vaizduojamos 
intymios šių gyvūnų ir moterų meilės scenos. “Gražuolio" moteriškų 

širdžių pavergėjo, vaisingumo ir išminties dievo Enko paveikslas šumerų 
mitologijoje ir poetiniuose tekstuose nesiderina su mums įprasta 
harmoningo grožio samprata: jis galingas, gauruotas, vienaakis, tačiau 
pasižymi stebėtina gyvybine ir erotine energija. 

Moteriškoji šumerų grožio samprata susijusi su vaisingumu, gausa, 
putlumu, gyvybine bei erotine energija trykštančiomis apčiuopiamomis 
kūno formomis. Graži moteris - tai pirmiausia “galinga telyčia", pajégianti 
nenutrūkstamai tęsti gyvybės atsinaujinimo ciklą. Ši moteriškojo grožio 
samprata labai siejasi su jusliniu suvokimu, regėjimo, uoslės, skonio ir 
klausos pojūčiais. Tai rodo ir moteriškam grožiui apibūdinti taikomos 
metaforos “saldi”, “aromatinga". Apie meilės ir grožio deivės Inanos 
dukters grožį sakoma: “Sviestas, saldi grietinėlė jinai, telyčia galingos 
Inanos jinai" (Senovės Rytų poezija, p. 103). Šiame fragmente natūraliai 
siejasi du moteriškojo grožio sampratos aspektai: vaisingumo galia ir juslinis 
grožio suvokimas. Tačiau išlikusiuose šumerų tekstuose aptinkame ir 
poetiškesnių metaforų. Viename tekste aistringai mylinčios moters lüpo- 
mis sakoma: “Aromatų pilni-jo namai!/ Svelnumo pilni jo žodžiai!/ Mano 
viešpats vertas šviesiųjų įsčių!/ [-..] O šeimininke, koks saldus tavo geismas 
sielai!/ Tavo stepėj tavo žolė, koks gražus tavo javas!" (ten pat, р. 80-81). 

Iš pabrėžtinai juslinės toteminės grožio sampratos išsirutulioja savitas 
šumerų estetinis žmogaus figūros vaizdavimo kanonas, kuris vėliau paplinta 
toli už Mesopotamijos ribų. Šio kanono formavimąsi geriausiai galima 
atsekti iš gausių gliptikos ir menkai išlikusių reljefinės ir apvaliosios 
skulptūros kūrinių. Pagrindinių žmogaus kūno dalių vaizdavimas remiasi 
ne mums įprasta organiškąja, o mechanine estetine koncepcija. Tai reiškia, 
kad žmogaus ir antropomorfinių dievų kūnai parodomi ne kaip vientisas 
organizmas, kurio visos dalys harmoningai susijusios - priešingai, kiekviena 
(šumerų, „akadų, babiloniečių menininkų akimis: žvelgiant) reikšminga 
kūno dalis yra lyg ir nepriklausoma. Dėl tokios estetinės nuostatos jau 
seniausiuose šumerų gliptikos ir skulptūros kūriniuose nosis vaizduojama 
iš profilio, akis - iš priekio ir nepaprastai didelė, pečiai - iš priekio, o kojos 
- iš šono. Šie pagrindiniai žmogaus kūno dalių vaizdavimo principai 
ilgainiui kanonizuojami šumerų vaizduojamojoje dailėje ir tampa 
griežtomis taisyklėmis. Žmogaus kūno dalis vaizduojama ne tokia, kokia 
yra tikrovėje, o kokia turi būti griežtų kanono reikalavimų apibrėžtoje 

dailės tradicijoje. Kalnai, medžiai, vandens bangos gliptikoje ir reljefuose 
vaizduojama sąlygiškai, atsižvelgiant į simetrijos ir ritmo santykius. 

Taigi šumerai sukūrė originalų estetinį kanoną, kurio esmė - ne 
tikroviškas, o simbolinis, pabrėžtinai sąlygiškas žmogaus kūno ir kitų 
tikrovės objektų vaizdavimas. Šis kanonas išliko nepakitęs ištisus tūks- 
tantmečius. Jo estetinių principų įtaką patyrė visa vėlesnioji Mesopotamijos 
ir kitų Artimųjų Rytų kraštų vaizduojamoji dailė. 

Kaip ir vaizduojamojoje dailėje, “mechaninės" estetikos principai 
taip pat įsitvirtino šumerų literatūrinėje tradicijoje, kur kiekvienas frag- 
mentas, frazė pretenduoja į autonomiją. Šie fragmentai funkcionuoja tarsi 
atskiri savarankiški kūriniai. Svarbiausia jungtis priklausomai nuo teksto 
pobūdžio yra siužetas arba visur aiškiai jaučiami simetrijos ir ritmo 
elementai. Tokią fragmentu paremtą estetiką tikriausiai iš dalies lėmė 
specifiniai šumerų, akadų, hetitų ir huritų dantiraščio bruožai, kadangi 
tekstai buvo rašomi molinėse lentelėse, kuriose tilpo palyginti nedaug 
ženklų, tad parašytos dalys natūraliai galėjo atrodyti beveik autonomiškos. 
Šitai jaučiama ir senovės žydų tekstuose, kur atskiros frazės, spontaniškai 
keičiančios viena kitą, dažnai veikia kaip atskiri elementai. 

XIX a. pr. Kr. įsigalėjus pirmajai Babilono dinastijai (1894- 1595 
m.pr.Kr.) Mesopotamijoje suklesti Senojo Babilono kultūra ir prasideda 
akadų kalba rašomos semitų literatūros epocha. Buvo sukurtas 
babiloniškas Gilgamešo epo variantas, daug įvairių poetinių tekstų. 
Babiloniečiai su didžia pagarba žvelgė į šumerų kultūros tradicijas ir 
šumerų kalba ilgą laiką buvo šios šalies gyventojų sakralinė ir 
literatūrinė kalba. Daugelis šumerų valstybėje susiformavusių estetinių 
pažiūrų, meno kanonų bei stilistinių bruožų tik nežymiai pakitę išliko 
babiloniečių kultūroje. Lygindami šumerų ir babiloniečių tekstus 
estetiniu aspektu, matome, jog šumerų estetiškumo samprata glaudžiau 
susijusi su ritualinė kultūra, archajiniais mitologiniais ir toteminiais 
įvaizdžiais, dievų pasauliu, o babiloniečių estetinėse pažiūrose, nepaisant 
stiprios šumerų tradicijos įtakos, daugiau hedonizmo ir humanistinių 
motyvų. Žmogui, suvokusiam savo autonomiškumą kosminių, gamtos 
stichijų, dievų atžvilgiu, tampa svarbūs jo paties individualūs bruožai. 
Jis atsigręžia į save, į savo dvasios pasaulį. Epinėje babiloniečių 
literatūroje ir meilės poezijoje apdainuojama žmogaus jausmų galia. 

Svarbiausiu babiloniečių estetinių pažiūrų pažinimo šaltiniu tampa 
Gilgamešą aukštinantis epas. Babiloniečiai perėmė pagrindinius šumerų 
poemos apie Gilgamešą motyvus ir išplėtojo juos į savitą, daug spalvingesnį 
pasakojimą. Daugelis pagrindinių siužeto linijų ir veikiančių asmenų 
išliko, tačiau kitoks pagrindinio epo herojaus, Uruko miesto valdovo 
Gilgamešo, paveikslas. Babiloniškoje epo versijoje vyrauja ne abstraktūs, 
nutolę nuo kasdienių žmonių rūpesčių dievai, o gyvas, kenčiantis, 
nepasotinamų aistrų žmogus, ištikimas savo draugui Enkidu. Babiloniškasis 
herojaus vaizdinys daug sudėtingesnis, laisviau aprašinėjami jo gyvenimo 
epizodai. | . 

Babiloniškoje grožio sampratoje išliko šviesos ir spindesio estetikos 
elementų, kurie jau skleidžiasi ne tik dieviškojo, tačiau ir žemiškojo grožio 
plotmėje. Moters grožis asocijuojasi ne tik su vaisingumu, apčiuopia- 
momis kūno formomis, tačiau ir su skaistumu, spindesiu, tyru vandens 
srautu. Vyriškojo grožio sampratoje šumerų estetinė tradicija išlieka gy- 
vybingesnė. Kaip ir šumerų tekstuose, vyriškas grožis babiloniečių epinėje 
literatūroje pirmiausia siejasi su jėga, gaivališkumu, stiprumu, vyriškomis 
galiomis. Fragmente, apibūdinančiame Gilgamešo grožį, sakoma taip: 
“Gražus jis kaip vyras savo vyriškom galiom,/ Skleidžia geismą aplink 
visas kūnas,/ Daugiau už tave jisai turi galybės,/ Sau ramybės neranda 
dieną ir naktį!" (Senovės Rytų poezija, 1991, p. 112). 

Babiloniečių tekstuose aiškiai susilpnėja ritualinė kultūra ir žynių 
cenzūra, daugėja pakantumo žmogaus silpnybéms ir auga hedonistinės 
estetikos įtaka. Atsiranda nerūpestingas ir linksmas cimbolų ir arfų garsų 
pasaulis: “Grožiu pasileidėlės garsios:/ Geismo pertekę, siūlo malonę" 
(ten pat). Vienas Gilgamešo epo personažų tokiais žodžiais apibūdina 
žmogaus paskirtį: “Tu, Gilgamešai, pilvą pasotink,/ Dieną naktį būk 
pilnas linksmybės,/ šventę surenk sau kas dieną,/ Dieną naktį groki ir 
šoki!/ šviesūs tebūnie tavo rūbai,/ švarūs plaukai, vandeniu prauskis,/ 
žiūrėk, kaip vaikelis ranką tau laiko,/ Savo glamonėmis džiugink 
draugužę -/ Tiktai čia žmogaus paskirtis glūdi!" (ten pat, p. 149). 

Senovės žydų estetinės pažiūros glaudžiai susijusios su Mesopotamijos 
regiono estetinėmis tradicijomis. Žydų gentys pirmą kartą Egipto kronikose 
minimos XV a. pr. Kr.(senovės žydų istorijos chronologija pateikiama 
pagal: Albricht, 1945), kuomet iš šiaurinės Mesopotamijos stepių įsiveržė 
į Palestiną ir apsigyveno žemėse į rytus nuo Mirties jūros. Šis istorijos 
epizodas atsispindi bibliniuose tekstuose. Įsitvirtinusios Palestinoje, jos 
apie XII a. pr. Kr., palaipsniui asimiliuoja vietinius gyventojus kanaaniečius. 
Senovės žydų įkurta valstybė X a. pr. Kr. pasidalija į šiaurėje esantį Izraelį 
(922 - 724 m. pr. Kr.) ir Judėją pietuose (928 - 587). 724 m. pr. Kr. Izraelio 
valstybę pavergė asirai, о 587 m. pr. Kr. Babilono valdovas Nabuchodo- 
nosaras, nuniokojęs Judėją, išsivedė žydus į nelaisvę. Žlugus Naujojo 
Babilono karalystei, persų valdovas Kyras leido judėjams grįžti į tėvynę. 
Vėliau užkariautojus persus pakeitė graikai. II a. pr. Kr. Judėja atgavo 
nepriklausomybę, tačiau 63 m. pr. Kr. pateko į naujų pavergėjų - romėnų 
priespaudą, o po nesėkmingo sukilimo Jeruzalė 70 m. buvo sugriauta, ir 
didžiuma žydų pasklido po pasaulį. 

Senovės žydų estetinės pažiūros labiausiai atsispindėjo kanoninio 
Biblijos teksto pirmosios dalies - Senojo Testamento knygose, iš kurių 
šiuo požiūriu svarbiausios yra dramatiška filosofinė “Jobo knyga“, 
Saliamonui priskiriama “Patarlių knyga", aforizmų rinkinys “Ekleziastas", 
lyrinių meilės eilėraščių ir vestuvinių himnų rinkinys “Giesmių giesmė". 
Archajiškiausiuose Senojo Testamento tekstuose senovės žydų estetinės 
pažiūros reiškiasi religine forma. Jos formavosi dar Mesopotamijos 
kultūrinių tradicijų įtakoje, ir todėl nenuostabu, kad Senajame Testamente 
plėtojamos estetinės pažiūros turi daug sąsajų su šumerų, babiloniečių, 
hetitų, egiptiečių ir kitų kaimyninių tautų tekstais."Šiandien, - rašo apie 
Biblijos tekstą žymiausias šumerologas S. N. Krameris, - mes galime 
atsakingai pareikšti, kad šis literatūros paminklas gimė ne iš karto, ne kaip 
dirbtinė gėlė, išaugusi tuščioje plynėje. Jo šaknys slypi giliai amžių 
glūdumoje, jis sugėrė visų kaimyninių šalių syvus. Savo forma ir turiniu 
Biblijos knygos turi daug sąsajų su seniausių Artimųjų Rytų civilizacijų 
literatūriniais tekstais. Šumerų literatūra labai paveikė senovės žydų 
literatūrą [...]. Suprantama, šumerai negalėjo tiesiogiai paveikti senovės 

žydų literatūros, kadangi patys išnyko gerokai prieš atsirandant žydams. 
Tačiau neabejotina, kad jie daug davė tiesioginiams žydų pirmtakams, 
Palestinoje gyvenusiems kanaaniečiams bei kaimyninėms tautoms - 
asirams, babiloniečiams, hetitams, huritams ir aramėjams.“ (Kramer, 1991, 
p. 150.) . 

Senovės žydų estetinių pažiūrų savitumą sąlygojo gyvenimo pobūdis. 
Klajoklių tauta nebuvo prisirišusi prie konkrečios vietovės, gamtovaizdžio, 
jo energetinio lauko. Nuolatinis judėjimas sąlygojo ne lokalinių genčių 
dievų, t. y. politeizmo įsigalėjimą, o visą tautą konsoliduojančio vieno 
dievo Jahvės kultą, kuris nėra susijęs su konkrečiu žemišku pasauliu, jo 
simboliais, atributais. Iš čia kyla hebrajiškos Dievo idėjos abstraktumas,. 
atsietumas nuo konkretaus kanteksto, kita vertus, draudimas jį vaizduoti. 

Skirtingai nei Egipte, Graikijoje, kur vyrauja statiškas erdvinis grožio 
suvokimas, iškeliantis harmonijos, formos, proporcijos, simetrijos reikš- 
mingumą, hebrajų estetiškumo ir grožio samprata sąlygojama psicho- 
logizuoto laikinio dinamiško tikrovės suvokimo, garso, balso, moduliacijos 
estetinės vertės kėlimo.Svarbiausios estetinės vertybės, estetiškumas Senojo 
Testamento tekstuose nusakomos skirtingomis kategorijomis, svarbiausia 
ju yra tob (grožis) apimanti estetinį ir etinį pradą. Ji, kaip ir Mesopotamijos 
bei Egipto tekstuose, susijusi su šviesa, spindesiu, priskiriamu visagaliui 
dievui Jahvei, globojančiam išrinktąją žydų tautą. Dievas suvokiamas 
kaip pirmapradis grožio, tobulybės ir absoliučios išminties šaltinis. Iš čia 
kyla Senojo Testamento reikalavimas: “Pasitikėk Viešpačiu visa savo 
širdimi" (Pat. 3, 5) ir “Ekleziaste" išsakytas teiginys: “Jis daro visa gražiai 
ir visa savo laiku" (Koh. 3, 11). Bibliniuose tekstuose aptinkama ir kita 
svarbi estetinė sąvoka tifereth, reiškianti grožį, didingumą, spindesį, šlovės 
viršūnę. EE 

Senovės žydų estetinėse pažiūrose ryškėja dvi iš esmės skirtingos 
grožio koncepcijos : pasaulietinė “juslinio grožio" ir religinė “išmintingo 
grožio". Pirmoji, juslinio grožio (Леп) sąvoka plačiai vartojama apibūdinant 
regimą ir jusliškai apčiuopiamą gamtos, žmonių, gyvūnų, daiktų grožį. 
Antroji, išmintingo grožio (hadar) sąvoka siejama su dieviškosios dvasios 
šviesa, didingumu, išmintimi. Šviesa senovės žydams simbolizavo dvasios 
didybę, išmintį, gyvenimą ir gyvybę. Ji yra grožio idealas, kadangi Dievas 
žmonėms pasirodo kaip šviesa. Dėl to suprantama, kodėl Senojo Testamento 


Senovės žydai 57 


tekstuose, be išmintingo grožio (hadar) sąvokos, vartojamos kitos jai 
artimos grožio kategorijos: jafe, siejama su spindesiu, jefi, kuri daugelyje 
fragmentų traktuojama kaip svarbiausias dieviškojo grožio atributas. 
Šviesos ir spindesio iškėlimas Senojo Testamento tekstuose tiesiogiai 
sieja senovės žydų estetines pažiūras su Mesopotamijos ir Egipto 
tradicijomis. Tačiau senovės žydų estetinių pažiūrų originalumas bene 
ryškiausiai. pasireiškia estetiškumo ir išminties sąsaja. “Nes įsigyti ją 
verčiau nekaip pelnyti sidabro irjos vaisiai geresni už geriausią ir tyriausią 
auksą. Ji brangesnė už visus turtus, ir visa, ko trokštama, negali su ja 
lygintis. Ilgos dienos jos dešinėje, o jos kairėje turtai ir garbė. Jos keliai 
- gražūs keliai ir visi jos takai ramūs. “ (Pat. 3, 14 - 17.) “Ekleziaste" 
sakoma: “Išmintis tiek yra vertingesnė už paikybę, kiek šviesa уга 
vertingesnė už tamsybe" (Koh. 2, 13). Kitoje vietoje: “žmogaus išmintis 
nušviečia jo veidą" (Koh. 8, 1). 

Kiti svarbūs estetiškumo bruožai yra vidinė harmonija,- simetrija, 
vientisumas. Jie ryškiausiai atsiskleidžia pasaulietinėje “juslinio grožio" 
sampratoje, kurią regime garsiojoje Saliamonui priskiriamoje “Giesmių 
giesméje" - viename senovės meilės poezijos šedevrų. Cia apdainuojamas 
juslinis, regimasis moters grožis, kuris išreiškiamas vaizdingomis, iš 
konkretaus senovės žydų gyvenimo paimtomis metaforomis. “Kokia tu 
graži, mylimoji, / kokia tu graži - / tavo akys - balandės / Ро garbanom, / 
Tavo plaukai - ožkų banda, / kuri leidžias nuo Gileado, / Tavo dantys - 
nukirptos avys, / grįžtančios iš maudyklės, / [...] raudonas kaspinas tavo 
lūpos / ir skaisti tavo burna, / Perskeltas granatas tavo skruostai / po 
garbanom." (Giesmių giesmė, 1983, p. 35.) Vienas specifinių šio meilės 
poezijos teksto, įtraukto į religinių tekstų kanoną, bruožų, siejančių jį su 
Mesopotamijos tautų (šumerų, babiloniečių) estetinėmis pažiūromis, yra 
sureikšminti erotiniai motyvai. “- Kokia tu graži, kokia maloni, / meile, 
geidulių dukra! / Tavo liemuo tarsi palmė, / krūtys kaip kekės, / Aš sakau: 
įlipsiu į palmę, / įsitversiu į jos šakas, / Tavo krūtys tebus vynuogių kekės, 
/ tavo alsavimas kaip obuoliai, / Tavo burna kaip saldžiausias vynas ! / - 
Vertas jis, kad mielasis jį gertu, / dantys jo ir jo lūpos ragauty. / - Aš 
priklausau mylimajam, / o jis manęs geidžia, - / Bėkime, mano mielasis, 
bėkime į laukus, / palapinėse mes nakvosim, / Rytą eisim į vynuogynus: 
/ [...] Ten aš tave glamonėsiu. “ (Ten pat, p. 55.) 

Senovės žydų estetinėms pažiūroms būdingas jautrus psichologizmas, 
glaudžiai susijęs su hebrajų estetinei sąmonei būdingu dinamišku laikiniu 
procesualiniu tikrovės suvokimu. Senovės žydams būtis laike yra daug 
svarbesnė nei gyvenimas konkrečiame erdvės taške. Neatsitiktinai senovės 
žydų religija ir šventikai neigiamai žvelgė į erdvinį plastinį dievų ir 
žmonių vaizdavimą. Estetiškumą jie regi veiksmuose ir meno formomis 
įprasmintoje laiko tėkmės stichijoje. Iš čia žydų estetiniame pasaulio 
suvokime kyla laike besiskleidžiančių meno formų, literatūros, Žodžio, 
dainų, muzikos svarba. - 

Hebrajų estetinių idealų atgarsiai gana stipriai veikė helenizmo epochą, 
vėliau - viduramžių krikščioniškosios estetikos raidą, o per ją ir daugelį 
tolesnių krikščioniškos orientacijos estetinių teorijų, kurios perėmė senovės 
žydų estetinėms pažiūroms būdingą jautrų psichologizmą, polinkį į 
savianalizę, sąmonės dinamiškumą, šviesos ir spindesio estetiką, išminties 
ir proto siejimą su dieviškąja šviesa. Kita vertus, visos krikščioniškos 
Vakarų kultūros, estetikos šaknys - Biblijoje. | 

Į rytus nuo Mesopotamijos, tarp Kaspijos jūros ir Indo upės baseino, 
Irano plokštikalnėje yra kitas svarbus pasaulinės civilizacijos židinys - 
Iranas. Jau apie 2500 m. pr. Kr. čia susiformavo ir XIV - XII a. pr. Kr. 
klestėjo Elamo kultūra, kurioje buvo labai stipri šumerų kultūrinių tradicijų 
įtaka (Irano kultūros istorijos chronologija pateikiama pagal: Bickerman, 
1969; Histoire de l'art, 1961, vol. 1). Apie XII -XI a. pr. Kr. iš šiaurės į 
šį regioną įsiveržė vienos kilmės su vedų arijais iranėnų gentys. Dvi 
galingiausios jų sąjungos - midai ir persai, įkūrę savas valstybes, veržėsi 
į pietus. Midijos (727 - 550 pr. Kr.) valdovai VII a. pr. Kr. sutriuškino 
Asiriją ir Urartu, tačiau tolesnę jų ekspansiją 550 m. pr. Kr. sustabdė buvę 
vasalai, Achemenidų dinastijos (700-331 pr. Kr.) Persijos valdovai, Kyras 
II ir Darijus, užkariavę visus Artimuosius Rytus nuo Pendžabo Indijoje iki 
Egėjo jūros salų bei Makedonijos ir nuo Užkaukazės iki Egipto. Milžiniškos, 
daugiau nei 200 m. gyvavusios persų imperijos atsiradimas tampa posūkio 

tašku Artimųjų Rytų kultūros istorijoje, padeda įsigalėti joje naujoms 
kosmopolitinėms tendencijoms. 

Senovės iranėnų estetinės pažiūros paženklintos Mesopotamijos 
tradicijų poveikio. Užkariavę aukštos kultūros Elamo, Asirijos, Urartu, 
Senovės Babilono valstybes, iranėnai iš jų perėmė daugelį estetinių principų 
bei meninių stilių ir paskleidė milžiniškose persų imperijos platybėse. 
Netgi valstybiniai raštai šioje imperijoje buvo rašomi ne tik persų, bet ir 
elamitų bei tuomet babiloniečių vartota aramėjų kalba. 

Ankstyviausias senovės iranėnų estetinių pažiūrų formavimosi etapas 
dar menkai tyrinėtas. Neabejotinai jame svarbiausias vaidmuo tenka se- 
niesiems iranėnų genčių mitams, toteminiams buliaus ir šuns bei antro- 
pomorfiniams vaisingumo deivių kultams, apie kuriuos žinome jau iš XI 
a. pr. Kr. dailės kūrinių. Archajinės epochos iranėnų estetiškumo ir grožio 
samprata artima elamitų, šumerų, babiloniečių estetinėms pažiūroms, grožį 
siejančioms su jėga, stiprumu, gaivališkumu trykštančiomis moteriškomis 
kūno formomis, galinga gyvybę kuriančia erotine energija. Kita vertus, 
archajiškiausiuose Avestos tekstuose grožio sąvoka neretai įgauna etinį 
atspalvį ir vartojama kaip gėrio sinonimas. 

VIl a. pr. Kr. Midijos valstybėje toteminius vaizdinius išstūmė saulės 
dievų Mitros ir ypač Ahuros Mazdos kultas, apie kuriuos semiamės žinių 
iš kaimyninių tautų - elamitų, asirų, huritų tekstų, Achemenidų epochos 
šaltinių bei Herodoto ir Plutarcho liudijimų. Stiprėjanti mitraizmo ir 
mazdaizmo įtaka ilgainiui iškėlė saulės dievų kultams būdingą šviesos ir 
spindesio estetiką. Grožis vis dažniau pradedamas sieti ne tik su gėriu, 
jėga, gaivališkumu, moters kūno formomis, bet ir su šviesa, spindesiu ir 
skaistumu. Šios sąvokos tampa pagrindiniais kosminio dangiškojo ir 
dieviškojo grožio simboliais. Senovės iranėnų tekstai kupini motyvų, 
aukštinančių saulės, mėnulio, žvaigždžių šviesą, spindesį. Viename iš 
ikizoroastristinės kilmės Avestos fragmentų, kreipiantis į Ahurą Mazdą, 
sakoma: „Teisingasis, o Ahura! / Pasakyk, iš kur tos šviesos, / kas ten 
spinduliuoja šitaip / Jimos įkurtoj valstybėj. / Ir Ahura Mazda tare: / - 
Visos išorinės šviesos = / tos, kurios dar nesukurtos, / ir sukurtosios - 
vidinės; / kartą metuos matos žvaigždės, / šviečia saulė ir mėnulis.“ 
(Orientas'1, 1991, p. 32). 

VII - VI a. pr. Kr. paplinta Zaratustros idéjos, zoroastrizmas tampa 

valstybine persų imperijos religija. Daugelis ankstyvųjų toteminių ir su 
saulės dievų kultais susijusių šviesos ir spindesio estetikos elementų 
patiria esmines permainas. Svarbiausias tekstas, kuriame atspindėtos to 
meto iranėnų estetinės pažiūros, yra šventoji zoroastrizmo išpažinėjų 
(parsų) knyga Avesta (“pagrindas", “dėsnis”, “religinis tekstas"). Ji susideda 
iš trijų skirtingų dalių: 1) archajinių mitų ir ikizaratustrinės poezijos; 2) 
Zaratustrai priskiriamų gatų (eiliuotų pamokslų); 3) jau po Zaratustros 
mirties sukurtų tekstų. 

Senovėje Avestos tekstą sudarė 21 knyga, kuriose buvo gvildenamos 
kosmogoninės, pasaulio kilmės, žmonijos istorijos, religijos, etikos, 
estetikos ir kitos problemos. Senasis Avestos tekstas žuvo Aleksandro 
Makedoniečio žygių į Rytus metu ir vėliau buvo atkurtas ir kanonizuotas 
dviem svarbiausiomis redakcijomis. Pirmoji - tai maldų rinkinys, parašytas 
vadinamąja Avestos kalba. Jų tekstai šventikų skaitomi maldų metu. 
Antroji redakcija - tai sistemingas tų pačių tekstų išdėstymas, skirtas ne 
religiniams poreikiams, o studijoms. Ji susideda iš šių pagrindinių dalių: 
1) Vendidas - tai aukščiausio dievo Ahuros Mazdos ir pranašo Zaratustros 
pokalbis; 2) Visperedas - maldų ir giesmių rinkinys; 3) Jasnai - maldų ir 
giesmių rinkinys, į kurį įeina 17 Zaratustrai priskiriamų gatų (giesmių); 4) 
Jaštai - 22 senojo iranėnų panteono dievus šlovinantys himnai; 5) Mažoji 
Avesta - įvairių maldų rinkinys. Jaštai yra laikoma seniausia Avestos 
tekstų dalimi, datuojama IX - VII a. pr. Kr. 

Avestos kalba labai spalvinga, kupina puikių poetinių įvaizdžių. 
Seniausiuose šio paminklo tekstų sluoksniuose jaštuose ir Zaratustrai 
priskiriamose ankstyvosiose gatose dar nevartojama grožio sąvoka, kuri 
atsiranda vėlesniuose šio paminklo tekstuose. Estetiškumo samprata 
Avestos tekstuose labai plati ir daugiasluoksnė. Skiriamaisiais dieviškojo 
grožio požymiais čia, kaip ir Egipto bei Mesopotamijos regiono (šumerų, 
akadų, babiloniečių) tekstuose skelbiama šviesa ir spindesys. Vyriškasis 
grožis asocijuojasi su stiprumu, narsa, vyriškomis galiomis, o moteriška- 
sis - su tyrumu, skaistumu, kuklumu, aukštu stotu. Jaštuose viename 
vaisingumo deivei Ardvi skirtų himnų sakoma: “Ir išplaukė prieš jį galingoji, 
tyroji Ardvi, / Gražia mergele pavirtus, / Galinga, liekna, / Tiesaus liemens 
ir aukšto stoto, / Nuostabi ir šlovinga. / Auksiniais sandalais apsiavus, / Be 
galo puošniais ir spindinčiais" (Senovės Rytų poezija, 1991, p. 531). Taigi 

moters grožio samprata, apibūdinant vaisingumo deivės Ardvi grožį, aiš- 
kiai nutolusi nuo ankstyvosios toteminės, susijusios su vaisingumo deivių 
kultais, kadangi pagrindinis dėmesys kalbant apie estetiškumą ir grožį jau 
kreipiamas ne į moters formų putlumą ir gyvybės tęsimo funkcijas, tačiau 
`1 grynai estetines moters kūno grožį apibūdinančias savybes. 
Analizuodami iranėnų pažiūras į Žmogų supančios gamtos savybes, 
daiktų grožį, pastebime tiesiogines jų ir egiptiečių bei graikų estetinių 
idėjų sąsajas. Visiems jiems gražu tai, kas galima nusakyti taisyklingais 
matematiniais santykiais, tobulomis proporcijomis, simetrija ir harmonija. 
Šis senovės iranėnų estetiškumo sampratos aspektas ryškus Midijos 
valstybės (727 - 550 m. pr. Kr.) ir Achemenidų persų imperijos (558 - 331) 
m. pr. Kr.) architektūros ir vaizduojamosios dailės estetiniuose kanonuose. 
Midijos T raidės, rombo ir kryžiaus formų šventyklose į akis krinta 
simetriškos architektūrinės kompozicijos pagrindai, kuriuos pabrėžia 
taisyklingai išdėstytos kolonos. Didingi šventyklų ir valdovų rūmų 
ansambliai buvusioje Elamo sostinėje Sūzuose, Pasargade ir Persepolyje 
liudija persų meną patyrus stiprų ankstesnėse kultūrose ištobulintų 
kanoniškų principų poveikį. Puikiausias šios prielaidos liudijimas - 
milžiniškas Persepolio architektūrinis ansamblis (520 - 460 m. pr. Kr.) su 
puikiais skulptūriniais reljefais, vaizduojančiais valdovus, aristokratiją, 
karius. Šiuose aukšto meninio lygio reljefuose ryškus bene svarbiausias 
Achemenidų dinastijos meno bruožas: polinkis į griežtus kanonus, ritmišką 
tų pačių simetriškai išdėstytų figūrų ir motyvų pakartojimą. 


INDIJA 

Indija - vienas seniausių pasaulinės civilizacijos židinių, turinčių 
ilgą, apie 5000 m. aprėpiančią kultūros istoriją. Šioje šalyje sukurtos , 
kultūros vertybės palieka ryškų pėdsaką žmonijos istorijoje. Tyrinėdami 
Indostano pusiasalyje susiformavusias filosofijos, estetikos, meno tradi- 
cijas, bendrąja “Indijos” sąvoka Zymime ne kokį nors valstybinį darinį, о 
tūkstantmečių tėkmėje gyvavusių, savo teritorijų ribas ir viena kitą nuolatos 
keitusių daugybės valstybių, giminingų tautų, genčių visumą, kurios su- 
kurtos kultūros vertybės įgavo tik Indostano pusiasaliui būdingas formas. 

Nuo neatmenamos .senovės Indijos kultūra aktyviai sąveikauja su 
gretimų šalių, tautų kultūromis. Į Indostano pusiasalį nuolatos veržėsi 
arijai, persai, graikai, hunai, arabai, mongolai ir daugelis kitų užkariautojų, 
kurie paliko pėdsakus indų kultūros istorijoje, atnešdami naujus mitus, 
mąstymo principus, meno stilius. Asimiliuodama išorines įtakas, galinga 
Indijos kultūrinė tradicija darėsi vis turtingesnė ir daugiabriaunė. 

Žymus indų estetikos ir meno žinovas R. Mukerjee pastebėjo, kad 
“metafizika, religija, mitologija ir menas Indijos kultūros istorijoje tampa 
reikšmingesniais socialinio gyvenimo veiksniais nei valstybės institucijos, 
politika ir užkariavimai" (Mukerjee, 1959, p. 9). Savitas tradicinės indų 
estetikos bruožas - glaudžiai susipynusios estetinės idėjos, mitologija, 
menas, religija, filosofinė "metafizika. Indų estetinės minties užuomazgų 
aptinkame Indostano pusiasalio mitologijoje, įvairių šį plotą apgyvenusių 
tautų, genčių kultuose ir tikėjimuose. Senieji mitai, turtingas jų vaizdinių 
pasaulis nuolatos maitina indų estetiką ir meno kultūrą. Vėliau formuojantis 
įtakingoms brahmanizmo, buddhizmo, jainizmo (džainizmo), hinduizmo 
estetinėms tradicijoms su išplėtota filosofine metafizika ir religinių 

vaizdinių „pasauliu, atsiranda poreikis kurti religinį meną, simboliškai 
perteikti ar natūralistiškai atvaizduoti pamokomas „religines legendas. 
Kartu sustiprėja indų estetinės minties ir meno. sakralizacija, simbolizmo І 
іг kanoniškumo tendencijos. 

Indijos estetinė mintis glaudžiai susipina ne tik su mitologija, t tačiau 
irsu filosofinės metafizikos principais. Indams apskritai artimas metafizinis 
mąstymas, polinkis teorizuoti, ieškoti neregimosios reiškinių esmės. Este- 
tikos, meno ir filosofinės metafizikos giminystę atskleidžia A. K. Cooma- 
Taswamy, nurodydamas bendrą simbolinį pamatą. “Menas ir metafizika, - 
pabrėžia jis, - yra panašūs, nes: 1) prigimtinė metafizikos kalba yra grynas 
simbolizmas, ir 2) tikrą meno kūrinį nuo natūralių daiktų skiria tik sim- 
bolinis jo pobūdis. Vadinasi, “estetinis patyrimas" ir “tobulas suvokimas" 
yra vieno ir to paties nediferencijuoto išbaigtumo siekimas, kuriame mūsų 
sąmonė tampa neatskiriama nuo suvokimo objekto“ (Coomaraswamy, 
1981,p. 156-157). Metafizinis simbolizmas palieka ryškius pėdsakus indų 
filosofinės ir literatūrinės estetikos traktatų struktūroj e, svarbiausių idėjų 
plėtojimo principuose. 

Skirtingai nei Tolimuosiuose Rytuose, kur estetika: traktatai daž- 
niausiai glausti, metaforiški, apsiribojantys kelių, autorių akimis žvel- 
giant, svarbiausių estetinių problemų gvildenimu, Indijoje jie neretai 
perima iš upanišadų polinkį į abstraktų spekuliatyvų problemų gvildenimą. 
Filosofinės estetikos veikalai išsiskiria išplėtota metafizika, pabrėžtiniu 
simboliškumu, vengiant kinų ir japonų veikalams būdingo estetinio. 
intuityvizmo, metaforiškumo, | 

Indų religinės pasaulėžiūros ir estetikos santykis daug sudėtinges- 
nis, nei tai dažniausiai vaizduojama Vakarų tyrinėtojų veikaluose. 
Daugelis tradicinių indų estetikos krypčių, mokyklų, koncepcijų iš 
tikrųjų tiesiogiai susijusios su šalies ar atskirų jos regionų religijomis. 
Ši įtaka labiau reiškiasi kanonizuota išorine forma, simbolika ir ikono- 
grafija, o ne giluminiu bendražmogišku turiniu. Kai tik estetinė mintis 
ir glaudžiai su ja susijusi meno kultūra Indijoje pasiekdavo didžiųjų 
aukštumų, neišvengiamai išryškėdavo savaiminė jos vertė ir autono- 
mija religijos atžvilgiu. Netgi griežčiausių nuostatų ir kanonų api- 
brėžta estetinė mintis ir menas junta gaivų pasaulietinės liaudies kul- 
tūros poveikį. Tai verčia visų įtakingiausių religinių krypčių ideologus 

nuolatos ieškoti kompromisų su gyvos liaudies kultūros tradicijomis. 

Tradicinės indų mitologijos, religijos, filosofinės metafizikos įtakoje 
besirutuliojanti estetika išsiskiria stebėtinu kanoniškumu ir idėjų tolydumu, 
kurį galima paaiškinti jos kūrėjų orientavimusi į senuosius vedų epochos, 
brahmanizmo, buddhizmo; hinduizmo sakralinius šaltinius. Gvildenant 
archajiškus tradicinės indų estetinės minties sluoksnius, iškyla pagrįstų 
abejonių, ar tikslinga vartoti šiuolaikinį “estetikos” terminą, kadangi vedų | 
epochos paminkluose neaptinkame aiškiai išsikristalizavusių estetinių 
teorijų. Estetinės pažiūros neatsiskyrusios nuo vedų pasaulėžiūros - mito- 
loginio, religinio, meninio pasaulio suvokimo, estetinio ritualinio vyksmo 
apmąstymo. 

Estetikos mokslo samprata, jo objektas, struktūra, pagrindinės pro- 
blemos bei jų nagrinėjimo aspektai tradicinėje indų estetikoje pastebimai 
skiriasi nuo vakarietiškųjų. “Žodis estetika, - rašo fundamentalių indų 
estetikos tyrinėjimų autorius K. Ch. Pandey, - indų estetikos kontekste 
reiškia “dailiųjų menų mokslą ir filosofiją". Dailieji menai yra tokie, 
kurie, skirtingai nuo taikomiesiems būdingo praktinio Absoliuto suvokimo, 
išreiškia Absoliutą ir estetinį santykį jusliniais vaizdiniais." (Pandey, 
1959, р. 1.) 

Norint teisingai suvokti Indijos estetinės minties savitumą, būtina ją 
tyrinėti ne kaip atskirų, nesusijusių monadų seką, o kaip vientisą, organiškai 
besiplėtojančių, tarpusavyje polemizuojančių tradicijų, mokyklų, kon- 
cepcijų, idėjų visumą. Jau siekdami pateikti nuoseklią Indijos estetinės 
minties periodizacijos schemą, susiduriame su daugybe problemų, kadangi, 
gvildenant atskirus, ypač seniausius periodus, stinga patikimų archeologinių 
duomenų, istorinių dokumentų, rašytinių šaltinių, meno paminklų. Tūks- 
tantmečių tėkmėje Indija buvo susiskaldžiusi į daugybę neretai kovojusių 
tarpusavyje ir keitusių savo teritorijų ribas karalysčių ir kunigaikštysčių, 
kurių dinastijos ne visuomet turėjo metraščius, leidžiančius sujungti 
skirtingus kultūros procesus į vieningą chronologinę sistemą. Klajoklių 
tautų antplūdžių metu ir atskirų Indijos valstybių tarpusavio karų sūkuriuose 
negrįžtamai prarasta daugybė svarbių rašytinių šaltinių, įstabių architektūros 
ir meno kūrinių. 

Indijos filosofams;--estetikams, menininkams -svarbesnė-buvo- ne 
istorinio laiko sąvoka, o tradicija, t.y. nuoseklus mąstymo, kultūros formų 

tęstinumas, laiduojantis kultūros išliekamumą ir vienovę. Iš čia kyla 
išskirtinis indų teoretikų ir menininkų dėmesys amžinoms dvasinėms 
vertybėms, kurias įprasmindamas atskiras žmogus nedaug gali nuveikti. 
Tuo paaiškinamas abejingumas . veikalų. autorystei, kruopščiam kūrėjų 
gyvenimo faktų, apskritai tiksliai dokumentuotų datų fiksavimui. Net 
svarbiausi Indijos estetinės minties paminklai datuojami labai įvairiai, 
neretai kelių šimtmečių skirtumu. Iškyla nemažai tekstų atribucijos probe 
Іету. 

Tradicinės indu estetikos РТИ būdingas ѕКігіпоц тепо rūšių 
glaudaus sąryšingumo teigimas,  sinkretiškos. mąstysenos ir plėtojamų 
tezių universalumo iškėlimas. Visose kūrybinės veiklos sferose, tarpinése 
menų, amatų, mokslų srityse įžvelgiami vieningi kūrybos principai. Tokį 
požiūrį sąlygoja seniausiuose vedų tekstuose išsikristalizavusi taksati 
(menas) sąvoka, kurios prasmė identiška graikų techne ir romėnų ars, ir 
apima įvairiausias žmogaus kūrybinės veiklos formas. Menai siaurąja 
prasme, amatai ir mokslai traktuojami kaip įvairios bendros kūrybinės 
veiklos formos, glaudžiai susijusios su mitologija, religiniais ritualais, 
filosofine metafizika ir kastine Indijos visuomenės struktūra. Senovės ir 
viduramžių Indijoje kulto dailė nebuvo laikoma kūryba šiuolaikine pras- 
me. Tai buvo amatininkų, besirėmusių per amžius susiklosčiusiomis ka- 
noniškomis slaptosiomis tradicijomis, sukurti objektai, kurių funkcijos, 
kaip ir krikščioniškoje Europoje, dažniausiai чен su konkrečiais Кш 
ir religiniais ritualais. 

Indų estetikos savitumą rodo požiūris į menų hierarchiją. “Hierarchijos 
sąvoka, - rašo T. Munro, - persmelkia visą indų estetiką, kur įtvirtinant 
kylančios tvarkos struktūrą: a) vienoms meno rūšims, žanrams teikiama 
daugiau reikšmės negu kitoms; b) vienos estetinio išgyvenimo formos yra 
aukštinamos, sudvasinamos, suasmeninamos ir universalizuojamos labiau 
negu kitos. Aukščiausiame lygmenyje išnyksta įsivaizduojami subjekto ir 
objekto skirtumai, ir jiems suvokti nebereikia jokių išorinių, jausminių 
paskatų." (Munro, 1956, p. 76.) 

Tradicinės indų estetikos nustatyta menų hierarchija svarbiausiais ir 
savarankiškiausiais menais laiko poeziją, muziką ir-architektūrą. Tapyba 
ir skulptūra suvokiamos kaip pavaldžios architektūrai. Vadinasi, tradicinė 
indų estetika “pirmiausia gvildena tris meno rūšis: poeziją, muziką ir 

architektūrą. Estetika kaip dailiųjų menų filosofija tiesiogiai siejasi su šių 
menų, žinomų kaip Rasa-Brahma Vada, Nada-Brahma Vada ir Vastu- 
Brahma Vada filosofiniai aspektai. Estetika, aiškinama kaip dailiųjų meny 
mokslas, tiesiogiai siejasi su kiekvieno i i$ ju meninės išraiškos priemonėmis” 
(Pandey, 1965, p. 1-2). 

Visus sanskrito kalba rašytus estetinius traktatus šastras (šastra, 
castra) galime suskirstyti į dvi svarbiausias grupes: pirmąją sudaro 
natyašastros (natyašastra) - poetikos traktatai, skirti dramos ir poezijos 
estetiniams principams, o antrąją - šilpašastros (ši/pašastra) architektūros 
ir vaizduojamosios dailės (tapyba, skulptūra) estetiniams principams 
gvildenti. Šiek tiek nuošaliau nuo pastarųjų dėl savo specifikos lieka 
muzikos traktatai. Ilgainiui natyašastros ir šilpašastros suformuoja savo 
kanonines tradicijas su būdingų idėjų bei problemų visuma. 

Tradicinėje indų estetikoje daug dėmesio kreipiama į meno psicho- 
1021105 problematiką, t.y. meno poveikį asmenybei ir estetinį suvokimą. Šį 
savitą estetinės minties bruožą, skiriantį ją nuo Vakarų estetinių tradicijų, 
nulemia didžiulis teoretikų dėmesys asmenybės psichologijai, jautriausiems 
išgyvenimams. Garsus tradicinės indų estetikos žinovas H. Ingallsas taikliai 
pastebėjo, kad skirtingai nei Vakaruose, kur objektyvizuojamas grožis 
susvetimėja, nutolsta nuo individo, Indijoje jis aiškinamas kaip kažkas 
didžiai subjektyvu (Ingalls, 1962, p. 19). Estetiniuose traktatuose daug 
samprotaujama apie poezijos, dramos, muzikos, vaizduojamosios dailės, 
estetiškai atlikto ritualo poveikį žmogaus sąmonei, sugebėjimą skatinti 
asmenybės dvasinį tobulėjimą nuo primityvaus jusliškumo iki aukščiausių 
dvasingumo pakopų. Psichologinė indų estetinės minties orientacija 
atsispindi pagrindinėse estetikos kategorijose (rasa - estetinis išgyvenimas 
arba estetinė nuotaika, bhava - estetinis jausmas, dhvani - estetinė 
užuomina), kurios dominuoja daugelyje tradicinės indų estetikos traktatų. 

Jau nuo vedų laikų Indijos menų hierarchijoje besąlygiškai vyrauja 
poezija, kurios tobuliausia forma laikoma drama. “Poezija, - rašo K. Ch. 
Pandey, - yra aukščiausia meno rūšis, o drama - aukščiausia poezijos 
meno forma. Todėl estetikos kaip dailiųjų menų filosofijos problema 
Indijoje analizuojama remiantis muzika, skulptūra artapyba, bet daugiausia 
kreipiantis į dramos meno kontekstą. Muzika ir spektaklio regimasis 
pavidalas buvo laikomi antriniais dramos elementais. Tokio požiūrio 

priežastys yra akivaizdžios. Įvairiausias gyvenimo situacijas daug lengviau 
atkurti dramoje nei kitose meno rūšyse. Mat drama apeliuoja iš karto į du 
jutimo organus, kuriems yra suteikiamas aukštesnysis estetiškumo lygmuo. 
Todėl drama pajungia sau kitus menus, įskaitant ir poeziją." (Pandey, . 
1959, p. 1-2.) Taigi estetika kaip “dailiųjų menų filosofija“ Indijoje 
pirmiausia apmąsto sintetinio dramos meno dėsningumus. Atrasti svarbiausi 
dramos estetiniai principai ir kategorijos vėliau taikomi kitiems menams. 

Literatūrocentrinė indų estetinės minties pakraipa iš esmės ją skiria 
nuo Tolimųjų Rytų (Kinija, Japonija), kur dėl hieroglifų raštui būdingo 
vaizdinio asociatyvaus tikrovės suvokimo ir gamtos grožio kulto vyrauja 
peizažinei tapybai skirti veikalai. Jie yra kinų estetinės minties viršūnė. 
Japonijoje dėl išskirtinio tanka, renga, haiku poezijos vaidmens ir įtakingos 
Heiano literatūros tradicijos dailės ir literatūros estetikos santykis 
tolygesnis. 

SENOVĖ 


Vedų estetika 


Kad suvoktume savitus senovės Indijos filosofijos, estetinės minties 
ir meno kultūros bruožus, nepaprastai svarbu pažinti milžiniškos apimties 
vedų literatūrą (vedas, brahmanus, aranyakus, upanišadas, sutras), kurią 
vienija šruti (apreiškimas, tiesos atsivėrimas), arba vedų kanono sąvoka. 
Garsus prancūzų orientalistas G. Dumezilis taikliai pastebėjo, kad 
būtent vedų šaltiniai, jų teikiama sena ir turtinga informacija leidžia 
pažinti esminguosius pirmapradžius Indijos kultūros bruožus (Dumezil, 
1971, p. 6). А | 

Vedos (veda - žinojimas, šventasis žinojimas, šventoji išminties knyga) 
yra seniausi senovės Indijos filosofinės religinės minties ir poezijos 
kanoniniai paminklai, sukurti vediškojo sanskrito kalba arijų apgyventoje 
Šiaurės Vakarų Indijoje. Manoma, kad jos ėmė formuotis dar prieš arijams 
apsigyvenant Indostano pusiasalyje. Kai kurie mokslininkai atskirus vedų 
tekstus datuoja VI-IV tūkstantmečiu pr. Kr. Kol susiklostė rašytinė sanskrito 
tradicija, šie tekstai buvo perduodami iš kartos į kartą žodžiu. 

Vedų, t.y. senųjų šventų išminties knygų tekstai ir pagrindiniai mo- 
kymai formavosi per didžiulį istorinį laikotarpį, veikiami skirtingų kultū- 
ros tradicijų. Šių tekstų ir idėjų visuma išryškėjo apie XVI-VI a. pr. Kr., 
o įvairūs pagalbiniai tekstai buvo kuriami net iki mūsų eros pradžios 
(Renou, Filliozat, 1947, t. 1, p. 190-193, 291-298). Nepaisant ilgos vedų 
literatūros raidos ir funkcinės šių tekstų įvairovės, tai gana vientisas 
senosios indų dvasinės kultūros reiškinys, atliekantis autoritetingų 
kanoninių sakralinių tekstų vaidmenį. 

Kanoninis vedų mokymas buvo ne tik šventa, tačiau ir ezoterinė 
(slapta) elitinė doktrina, kadangi buvo skirtas tik išrinktiesiems. Vedų 

kanoniniai tekstai “horizontaliajame" morfologinės klasifikacijos 
lygmenyje skirstomi į keturis sakralinių tekstų rinkinius (Rigveda, 
Samaveda, Yajurveda, Atharvaveda), o pagalbinė vedų literatūra - į 
bráhmanus (brahmanų aiškinimas) ir mantras (magiškos eilės, formulės); 
prie pastarųjų kartais ne visai pagrįstai prijungiamos povedinės glaudžiai 
susijusios su vedų kanonu sutros (glausti aforistiniai komentarai). 
“Vertikaliai" vedų kanonas skirstomas į samhitas, brdhmanus, aranyakus, 
upanišadas. Šių skirtingų tekstų visuma vienijama šruti (atsivėrimo, to, 
kas išgirsta) sąvokos ir sudaro vientisą vedų kanoną. 

Svarbiausias ankstyvosios vedų periodo estetinės minties pažinimo 
šaltinis - Rigveda, kurioje aptinkama seniausių estetinių idėjų ir sąvokų 
visuma, susiformavusi dar iki arijų įsiveržimo į Indostano pusiasalį. 
“Turtingas ir įvairialypis Rigvedos turinys liudija aukštą literatūros lygį, 
sunkiai pasiekiamą gentinėje visuomenėje. Tai, kas slypi Rigvedoje, gali 
būti tik menkas fragmentas anksčiau klestėjusios Indo upės baseino 
miestuose turtingos literatūros, perimtos ateivių, kuriems reikėjo specifinių 
paaiškinimų ir komentarų. Ši literatūra tapo ateiviams sakralinio pažinimo 
šaltiniu." (Serebriakov, 1971, p. 68.) А 

Senieji vedų himnai, pabrėždami realaus žmogų supančio pasaulio 
iliuziškumą, kartu atkreipia dėmesį, kad jis yra dieviškos kūrybinės galios 
pagimdytas, kupinas grožio ir harmonijos kūrinys, visų žmogaus kūrybinės 
veiklos formų provaizdis. Vedų himnuose aptinkama kalyana ir graikiška 
kalos kategorijos, reiškiančios grožį, mokslininkų nuomone, yra identiškos 
indoeuropietiškos kilmės. Rigvedos himnuose kosmoso ir gamtos reiškinių 
grožis tampa savotišku kulto objektu. “Grožį apdainuokite, grožį 
aukštinkite, kurkite maldas grožiui." (Rg. v. VIII. 36. 17.) Greta gamtos 
grožį aukštinančių motyvų vedų tekstuose randama daug fragmentų, 
iškeliančių harmoningą dvasinį ir fizinį žmogaus grožį. Vienas vedybinių 
Rigvedos himnų, šlovindamas moters grožį, pabrėžia jos kūno ir veido 
dailumą (Rg. v. X. 86). Gamtos reiškinių, daiktų, žmogaus ir jo kūrybinės 
veiklos estetinėms savybėms apibūdinti pasitelkiamos grožio, įstabumo, 
dailumo, spindesio, ryškumo ir kitos sąvokos, vėliau tapusios tradicinės 
indų estetikos kategorijomis, 

Gvildenant indų estetinės minties ištakas, ypatingos reikšmės įgauna 
vedose plėtojamos pažiūros į žmogaus kūrybinę veiklą, meno vaidmenį 

indoarijų gyvenime, meno rūšių hierarchiją. Vedose taksati (meno) sąvoka 
glaudžiai siejama su kitomis žmogaus kūrybinės veiklos sferomis, pir- 
miausia amatais. Tai liudija ir paties taksati termino etimologija ir net 
poezijos meninės išraiškos priemonių apibūdinimas iš audėjo amato 
perimtais terminais. Tradicinė indiškoji meno (taksati) sąvoka jungė 64 
menus ir amatus. Ji aiškinama labai plačiai: kaip žinojimas ir sugebėjimas 
meistriškai kurti. Taigi ši sąvoka aprėpia ne tik estetines, tačiau ir visas 
"kitas žmogaus kūrybinės veiklos sferas, neregint esminio skirtumo tarp 
meistriškai kuriančio poeto, puodžiaus, statytojo, kalvio, auksakalio. 
Vediškosios meno sąvokos platumą ir sinkretizmą tiesiogiai atspindi 
estetikos ir menų sferą globojančių dievų funkcijos. Jų tarpe iškyla Tvastaras 
- visų pasaulio formų kūrėjas, “neprilygstamas auksarankis meistras", 
sukūręs nuostabią taurę dieviškam gėrimui somai, Bharatis - kalbos, 
maldų dievas, Ribhu - mitinis kalvis, meistriškumo pusdievis, Sarasvati 
(Sarada) - iškalbingumo, mokslo ir menų deivė. 

Žvelgdami į vedų kultūrą šiuolaikinės daug siauresnės meno sąvokos 
aspektu, pastebime aukštą daugelio menų rūšių lygį. Nors vedose aptinkame 
nuorodų į neišlikusius architektūros, vaizduojamosios ir taikomosios dailės 
kūrinius, tačiau neabejotinai vedų epochos meno hierarchijoje svarbiausias 
vaidmuo teko poezijai, muzikai, šokiui, pantomimai ir kitoms sintetinėms 
meno formoms, kurios buvo plačiai taikomos ritualuose. Ankstyvajam 
vedų kultūros laikotarpiui būdinga itin glaudi skirtingų menų sąveika. 

Rigvedos ir Samavedos turinys liudija aukštą poetinės ir muzikinės 
kultūros lygį. Rigvedoje slypi daugelio tradicinės indų literatūros žanrų - 
iškilmingų himnų, epinės literatūros, filosofinės poezijos, intymiosios 
lyrikos, satyrinės literatūros ištakos. Joje taipogi aptinkame 15 dviejų ir 
daugiau asmenų dialogų, kurie ritualų metu buvo teatralizuotai vaidinami 
žynių, persikūnijusių į Rigvedoje aprašytus dievus ir įvairius legendų 
personažus. Šios ritualinės dramos, misterijos, lydimos šokių, dainų, 
pantomimos ir instrumentinės muzikos, anot M. Mūllerio, S. Levio ir 
F. Kuiperio, tapo indų dramos ištakomis. Pastarąją hipotezę patvirtina 
“Natyašastroje" aprašytas Brahmos ir asurų susidūrimas pirmojo spektaklio 
metu ir aiškiai pastebimas dramos estetinių principų ryšys su vedų 
mitologija ir ritualais. 

Vedų epochos estetinių pažiūrų savitumas. ryškiausiai atsiskleidžia 

ritualinėje poezijoje, kuri besąlygiškai vyrauja meno hierarchijoje. Nors 
Rigvedos, Samavedos himnų autorystė priskiriama dievui Brahmai ir 
įvairiems legendiniams autoriams, tačiau archajiškiausias šių tekstų 
sluoksnis siejasi su anonimine liaudies, o vėlesnis - su talentingiausių 
genčių. poetų dainių kūryba. Jau žiloje senovėje buvo apdainuojamas 
kiekvienas reikšmingas genties gyvenimo įvykis (žygis, vestuvės, pavasario 
sutikimas, gamtos reiškinių pagarbinimas) ir spontaniškai formavosi 
seniausiųjų meilės poezijos, gamtos grožį, stichijas aukštinančių eilių 
visuma. Slenkant šimtmečiams jos šlifuojamos, papildomos naujais 
motyvais, improvizacijomis. Ilgainiui geriausi liaudies poetiniai kūriniai 
naujai redaguojami, kanonizuojami ir, ritualams įgaunant išskirtinį 
vaidmenį visuomenės gyvenime, nepastebimai virsta ritualiniais himnais. 
Taigi vedų užuomazgas ir vėlesnių griežtai kanonizuotų Rigvedos ir 
Samavedos himnų redakcijas skiria ne tik didžiulė istorinė distancija, 
tačiau ir esminiai poetikos pokyčiai, kadangi senovinius pasaulietinius 
meilės, gamtos, žmogaus grožį aukštinančius motyvus neretai nustelbia 
kanonizuotos ritualinės poezijos elementai. 

‚ Ankstyvajai liaudies poezijai transformuojantis į ritualinę, socialinėje 
hierarchijoje iškyla himnų kūrėjai ir atlikėjai riši (rišiai) arba kavi, bhat. 
Poeto (riši, kavi) samprata senovės Indijoje glaudžiai susijusi su išminčiaus 
ir žynio sąvokomis. Vedų ritualuose poetai gretinami su brahmanų kastos 
nariais, kadangi ir vieni, ir kiti atlieka mediumų vaidmenį. Šį dvasinį 
artumą pabrėžė ir rišių, kavių bei bhatų profesijos paveldimumas. Antra 
vertus, griežtai reglamentuojančioje socialinius santykius vedų epochos 
visuomenėje išskirtiniais poetiniais gabumais pasižymintys jaunuoliai 
galėjo net įžengti į uždarą brahmanams artimą poetų kastą, kurios nariai 
savo gyvenime ir kūryboje rėmėsi griežtais norminiais principais. 

Siejantys žmonių ir dievų pasaulius poetai vedų epochoje traktuojami 
kaip dieviškojo pasaulio pasiuntiniai, išminties simboliai, aiškiaregiai. Jie 
įkūnija pranašo, filosofo ir menininko pašaukimą. Dėl to į poetą žiūrima 
ne kaip į kūrėją, o labiau kaip į pasyvų universalios nepažįstamos dieviškos 

"kūrybinės galios perteikėją, vizionierių, regintį kitiems neregimą daiktų, 
reiškinių esmę. Šis poeto ryšys su dievų pasauliu ir vediškaisiais ritualais 
teikė poezijai beveik mistinės galios. Poetiniai himnai laikomi svar- 
biausiomis priemonėmis paveikti dievus; meistriškai naudojantis himnais 

galima pelnyti dievų palankumą ir malones. Toks požiūris sąlygoja vedų 
tekstams būdingą magiškos poetinio žodžio galios aukštinimą, įsitikinimą, 
kad himnai gali tapti tiltu tarp žmonių ir dievų pasaulio. “Ką dievas 
pamils, tam suteiks galybę, vieną padarys brahmanu, kitą poetu, kitą 
išminčiumi.“ (Rg. v. X. 125, 5.) Rigvedos estetikoje suabsoliutinama 
sakralinė kalbos (vac) reikšmė. Tikėjimas begaline žodžio galia, jo die- 
viškąja prigimtimi būdingas visai vediškajai kultūrai. Šis vediškosios 
estetikos leitmotyvas labai ryškus specialiame „kalbai skirtame himne 
“Pažinimas". Jame pabrėžiamas kalbos sakrališkumas ir ezoteriškumas, 
jos orientavimasis į išrinktųjų kastą. “Kažkas nemato Kalbos žiūrėdamas,/ 
Kažkas negirdi Kalbos klausydamas,/O kažkam ji atveria kūną,-/Kaip 
mylinti puošni žmona savam sutuoktiniui." (Rg. v. X.71.) 

Išaukštintais poetiniais žodžiais maldaudami dievus ir gerdami haliu- 
cinogeninį sakralinį somos gėrimą, poetai atkakliai siekia nušvitimo. 
Tikima, kad dvasinio nuskaidrėjimo, svaigulio ar transo būsenoje esančio 
poeto lūpomis atsiskleidžia dieviškoji išmintis, atsiveria paprastiems 
žmonėms nepasiekiama reiškinių gelmė. Ji, anot vedų tekstų, per akimirksnį 
atsiveria kaip regėjimas, pranokstantis visą kosminę laiko tėkmę. Todėl 
vedų tekstuose poetai nuolatos kreipiasi į dievus prašydami padėti “išvysti 
regėjimą" (Rg.v.VII.88, 2). i 

Vedų estetika, nukreipta į aukštesnes už atskiro asmens būtį, amžinas, 
laiko neliečiamas estetines vertybes, skatino poetus išreikšti savo dvasios 
polėkius sąlygiškais simboliais, metaforomis. Vedų estetikos objektas - 
neaprėpiamas kosminės harmonijos pasaulis, gamtos grožis, žmogaus ir 
dievų santykių laukas, griežtai atribotas nuo vulgarios buities. Tai sąlygoja 
pakylėtą ritualizuotą vedų poetinę kalbą. Meninės išraiškos priemonių 
išteklius sudaro kanonizuotų įvaizdžių visuma. Vedų poetikoje labai svar- 
būs metų laikų įvaizdžiai, estetinė užuomina, asociacijos. Glaudų vedų 
poetikos ryšį su ritualine kultūra aiškiai rodo Rigvedos, Samavedos 
tekstų turinys, stilius, forma, pagrindinių temų plėtotė. Svarbiausias 
meniškumo kriterijus vedų estetikoje - sekimas per amžius nusistojusiais 
kanonais. 

Filosofinės vedų interpretacijos tradiciją, pradėtą brahmanų ir ara- 
nyakų, pratęsia aforistine prozos ir poezijos forma parašyti metafiziniai 
filosofiniai traktatai - upanišados. Jų pavadinimas kilo iš posakio upa-ni- 
sad (sėdėti šalia), t.y. sėdėti šalia mokytojo ir tiesiogiai iš sąmonės į 
sąmonę perimti jo pamokymus. Itin pabrėžiamas slaptas, vidinis šio 
pažinimo pobūdis. Tradiciškai į šių tekstų sąvadą įtraukiamos 108 
kanonizuotos upanišados, nors iš tiesų jis susideda iš daugiau nei 200 
įvairios apimties tekstų. 

Upanišadų tekstai yra anoniminiai, kadangi jie suvokiami kaip 
užslėptosios dieviškosios tiesos apreiškimas, atsivėrimas. Svarbiausia jų 
paskirtis - paaiškinti slaptąją vedų išmintį. Todėl upanišados neretai 
vadinamos “slaptuoju mokymu". Iš bendro upanišadų teksto srauto, 
remiantis autoritetingiausio jų interpretatoriaus ir tyrinėtojo Šankaros 
(VIII a.) idėjomis, indų filosofinėje tradicijoje išskiriama 10-14 pagrindinių 
seniausių ir autoritetingiausių VIII-V a. pr. Kr. sukurtų upanišadų. Religinės 
pasaulėžiūros transformavimasis į filosofinę metafiziką aiškiai pastebimas 
upanišadoje “Mandūkya" „kurioje pateikiama estetizuota metafizinė žodžio 
AUM interpretacija. „AUM. Šis žodis yra visa. Štai jo paaiškinimas: 
Praeitis, dabartis, ateitis, - visa tai - AUM garsas. Tai, kas yra anapus trijų 
laiko būvių, taip pat yra AUM garsas. Kadangi visa tai - Brahmanas. Šis 
Atmanas-Brahmanas siejasi su keturiomis büsenomis. [...] Taigi AUM 
garsas yra Atmanas. Kas pažįsta [savyje] Atmaną, pasineria į [aukščiausiąjį] 
Atmana." (Man. I. 1. 2.) Iš trijų garsų kilęs žodis indų kultūroje įgavo 
sakralizuotą estetinę prasmę ir buvo plačiai vartojamas ezoteriniuose 
mokymuose, ritualinėse apeigose, atverdavo šventuosius tekstus. Jis 
atspindėjo vedų kultūros tradicijai būdingą bekraštį tikėjimą įstabia žodžio 
galia, jo sakrališkumu ir simbolizavo tris sakralinės vedų išminties šaltinius 
(Rigvedą, Samavedą, Yajurvedą). 

Plétodamos svarbiausius vedų filosofijos ir estetikos motyvus, upa- 
nišados palaipsniui rutuliojasi monoteistinės pasaulėžiūros kryptimi, per- 
kelia svarbiausius filosofinių ir estetinių problemų akcentus nuo išorinio 
kosmogoninių, gamtos pasaulio reiškinių apmąstymo į aktualias žmogaus 
būties, gyvenimo, kūrybos problemas. Upanišadose iškeliama daugybė 

fundamentalių filosofinių problemų: iš kur mes atsiradome? Kokia mūsų 
būties prasmė? Koks turi būti žmogaus gyvenimas ir kas jame yra 
svarbiausia? : | 

Estetinės ankstyvųjų upanišadų idėjos artimai susijusios su filosofinių, 
religinių, etinių idealų visuma, būdinga pereinamajai epochai tarp vedų ir 
klasikinės indų kultūros. Ankstyvųjų upanišadų tekstų formavimosi lai- 
kotarpiu (VIII-V a. pr. Kr.) galingiausiose Šiaurės Indijos karalystėse 
Magadhoje, Kopaloje, Pančaloje sparčiai plėtojosi poezija, muzika, archi- 
tektūra, vaizduojamoji ir taikomoji dailė. Tačiau šis meninės kultūros 
pakilimas dar neveikia asketiškų upanišadų autorių, kurie atsainiai žvelgia 
į meną kaip į priemonę pažinti gyvenimą, gauti trumpalaikių apgaulingų 
jausminių malonumų, o tuo tarpu išminčius turi siekti amžinųjų nekintamų 
tiesų ir aukščiausiojo grožio. 

Skeptiškas upanišadų autorių požiūris į gražius išorinio pasaulio 
objektus ir meno kūrinius vaizdingai išsakomas upanišadoje “Katha”. Čia 
kalbama apie atkakliai pažinimo tiesos ieškantį žmogų, kuris sąmoningai 
atsisako laikinų jausmų, įstabių gražuolių, meno kūrinių teikiamo pasi- 
tenkinimo vardan tiesos pažinimo. Upanišados herojaus žodžiais tariant, 
“laikini mirtingųjų [malonumai] [...] išsekina visų jausmų jėgą. Žmogaus 
gyvenimas yra labai trumpas, todėl [nereikalingos] jam karietos, šokiai, 
dainavimas" (Kat. I. 1. 25-26). 

Tobuliausias grožis upanišadų autoriams yra spinduliuojantis šviesą 
simbolinis Dievo grožis. Visas pasaulis upanišadose „Katha“, „Mundaka“ 
ir „Švetašvatara“ traktuojamas kaip kupinas dieviškojo spindesio ir šviesos. 
Taigi upanišadose plėtojama vėliau paplitusi Vakarų krikščionybės 
kultūroje šviesos ir spindesio estetika. “Šviesa" (jyotis) ir “spindesys" 
(bhabhis) aiškinama kaip gryniausios aukščiausio Brahmano grožio 
apraiškos. Dievybė, nuolatos kartojama upanišadose, yra aukščiausia šviesa, 
giluminis šviesos ir grožio šaltinis, “šviesų šviesa" (yotisan jyotih, Mu. II. 
2. 10), kuri pripildo gamtos reiškinius, daiktus ir žmones grožio ir 
harmonijos. Ši šviesos ir spindesio estetika glaudžiai siejasi su spalvų ir 
nektaro aprašinėjimais trečiojoje upanišados “Čandogya" dalyje, kur 
Rigveda, itihasa, puranos, Brahmanas metaforiškai lyginama su gėlės 
žiedu, o vandenys - su nektaru (Ch. II. 2, 4). 

Gnoseologizuota upanišadų estetika aukština asmenybės intravertiš- 

kumą, savistabą, kreipimąsi į savo vidinį dvasios pasaulį. Upanišadoje 
“Katha" sakoma: “Didis išminčius užmerkęs akis žvelgia į savo vidinį 
pasaulį" (Kat. II. 1, 1). Šią labai svarbią upanišadų pasaulėžiūrai mintį 
pratęsia upanišada “Švetašvatara", kurioje kviečiama Dievo ieškoti savo 
dvasios viduje: “Tik tiems išminčiams, kurie regi jį savyje, pasiekiama 
amžinoji laimė“ (Sv. VI. 12). Intravertiška, į žmogaus vidinį pasaulį 
nukreipta upanišadose plėtojama pažinimo teorija neretai, kaip pavyzdžiui; 
“Kaušitaki" upanišadoje, įgauna estetikos atspalvį. Joje rašoma: “Tenesiekia 
[žmogus] pažinti kalbos, o tepažįsta kalbantįjį. Tenesiekia pažinti kvapo, 
о tepažįsta uostantįjį. Tenesiekia pažinti vaizdo, o tepažįsta regintijį. 
Tenesiekia pažinti garso, o tepažįsta girdintįjį. Tenesiekia pažinti skonio, 
o tepažįsta besiskonėjantį. Tenesiekia pažinti veiksmo, o tepažįsta 
veikiantįjį. Tenesiekia pažinti malonumo, o tepažįsta besimėgaujantį. 
Tenesiekia jis pažinti palaimos, meilės aistros, gimdymo, tepažįsta jis 
šiuos jausmus išgyvenantįjį. Tenesiekia pažinti judėjimo, o tepažįsta 
judantijį. Tenesiekia jis pažinti proto, о tepažįsta protaujantįjį. Tokie šie 
dešimt esminių elementų, tiesiogiai susijusių su pažinimu" (Kaus. Ш. 8). 

Upanišadose aptinkame teoriškai pagrįstą būdingą tradicinei indų 
estetikai ir menui sinestezijos principą, t.y. kelių skirtingų pojūčių, pavyz- 
džiui, regėjimo ir klausos susijungimą meninės kūrybos ar estetinio suvo- 
kimo metu. Šis principas savitai atskleidžiamas upanišadoje “Brihadara- 
nyaka”. (“Didžioji miško knyga“), pasakojančioje apie brahmaną, kuris 
ruošiasi palikti namus ir pasitraukti į mišką. Išvykdamas jis aiškina žmonai, 
kad Dievo pažinimas žmogui leidžia daug giliau ir plačiau žvelgti į 
reiškinių esmę. Norėdamas vaizdžiai pateikti mintį, jis sako: 

“Negalime suvokti [savaime] išorinių garsų, [gimstančių] sudavus į 
būgną, tačiau regėdami būgną arba mušantįjį suvokiame ir garsus. 

Negalime suvokti [savaime] išorinių garsų, [gimstančių] pučiant 
kriauklę, tačiau regėdami ją arba pučiantįjį suvokiame ir garsus. 

Negalime suvokti [savaime] išorinių garsų, [gimstančių] grojant 
liutnia, tačiau regedami ją arba ja grojantįjį suvokiame ir garsus" (Br. IV. 
5. 8-10). 

Šiuose apmąstymuose pirmiausia pabrėžiama, kad muzikos garsai 
neegzistuoja nepriklausomai nuo juos sukeliančių muzikos instrumentų ir 
atlikėjų, kurie, kaip ir visi mus supančio pasaulio reiškiniai, tėra tik 

skirtingos absoliučios dieviškos kūrybinės galios apraiškos. Kita vertus, ir 
tai svarbiausia šiame fragmente, upanišados autorius atkreipia dėmesį ne 
į juslinį, girdimąjį ar regimąjį, tačiau būtent į mąstomąjį garsų pasaulio 
suvokimą, kadangi aukščiausią pirmapradę garsus gimdančią substanciją, 
Dievą, anot upanišadų, galime suvokti ne klausa, ne regėjimu, o būtent 
protu. Upanišadoje “Brihadaranyaka" išplėtota sinestezinio tikrovės suvo- 
kimo (besiremiančio keliais skirtingais pojūčiais vienu metu) teorija 
įgauna ypatingo populiarumo tradicinėje indų estetikoje ir mene. 

Taigi jau seniausiuose vedų epochos tekstuose ryškėja daugelis spe- 
cifinių indų estetikos bruožų, formuojasi pagrindinių estetikos sąvokų - 
grožio, įstabumo, spindesio, meno ir t.t. - pasaulis, kurį stipriai veikia 
upanišadų filosofinė metafizika. Vėliau šie pradai galutinai įsitvirtins 
tradicinėje indų estetikoje. Tolesniame klasikinės indų estetinės minties іг 
meno laikotarpyje vedų epochos estetiniai idealai, specifinis požiūris į 
estetines problemas tampa svarbiausiu teorinių apmąstymų objektu ir 
meninės kūrybos šaltiniu. 

KLASIKOS LAIKOTARPIS 


Klasikinės indų kultūros, filosofijos, estetikos ir meno etapas prasideda 
I tūkstantmečio pr. Kr. viduryje, kuomet išsisemiančią vedų epochos 
kultūrą keičia sinkretiška Šiaurės Indijos indoarijų kultūra, aprėpianti 
didžiulį regioną nuo Pendžabo iki Gango upės žemupio. Pagrindinės naujo 
reikšmingo kultūros pakilimo priežastys tiesiogiai susijusios su politiniu 
Indostano pusiasalio valstybių vienijimusi, skatinančiu valdžios centra- 
lizaciją. 

Tarp 16 skirtingų valstybinių darinių VI a.pr.Kr. iškyla Magadhos 
valstybė, kurios valdovai, sujungę daugelio greta esančių valstybių ir 
smulkesnių kunigaikštysčių teritorijas, įsiviešpatauja Šiaurės Indijoje. 
Siekdami įtvirtinti savo galią, jie remia mokslo, filosofijos, architektūros, 
vaizduojamosios dailės ir literatūros plėtrą. Ateina naujas svarbus indų 
kultūros pakilimo metas, kuomet Magadhos valstybės valdovų ir jų vasalų 
rūmuose pradeda formuotis specifinės pasaulietinės rūmų kultūros formos. 
Apie kiekvienos žymesnės valstybės ar kunigaikštystės rūmus spiečiasi jų 
valdovus šlovinantys poetai, muzikantai, kurių titulai ir rangai neretai 
buvo paveldimi. Be jų, buvo nemenkas klajojančių menininkų sluoksnis, 
kurie laikinai apsistodavo valdovų ar mecenatų rūmuose. Kita vertus, 
Magadhos valstybė tampa pagrindiniu židiniu, skleidžiančiu ankstyvąją 
buddhizmo ideologiją, kadangi dar esant gyvam Buddhai šios šalies 
valdovai Bimbisara ir Adyatasatra tampa buddhizmo šalininkais. 

Didžiulis kultūros, filosofinės minties ir meno pakilimas klasikiniu 
laikotarpiu skatina estetinės minties plėtotę. Ilgainiui sinkretiškuose · 
šios epochos tekstuose teoriniai meno apmąstymai atsiskiria nuo vaiz- 
dinio meninio pasaulio suvokimo. Estetinė mintis skyla į dvi tendencijas: 

1) filosofinę “estetiką i$ viršaus", kuri tęsia brahmanuose ir upanišadose 
susiformavusius metafizinius estetinių problemų ir estetinio ritualų ap- 
mąstymo principus; 2) menotyrinę “estetiką iš apačios", kuriai būdingi 
tiesioginiai meno būties, funkcionavimo, kūrybos ir estetinio suvokimo 
dėsningumų apmąstymai. Pastaroji plėtojasi trimis pakraipomis: 1) litera- 
tūrinės estetikos, 2) muzikinės estetikos ir 3) architektūros bei su ja 
glaudžiai susijusių tapybos ir skulptūros estetinių principų teorinių 
apmąstymų linkme. Šias pagrindines klasikinio periodo menotyrinės este- 
tikos pakraipas atitinka trys garsūs traktatai: "Natyasastra", "Gita- 
lamakara" ir "Citralaksana ". 

Klasikinio periodo literatūrinės estetikos raidoje neabejotinai 
svarbiausi sintetiniam dramos menui skirti estetiniai traktatai. Tai galėtų 
paaiškinti klasikinio periodo menų hierarchija, kur, Каір minėjome, 
dominavo poezija, o aukščiausia poetinio meno forma buvo skelbiama 
drama, kuriai Indijoje priskiriamas sugebėjimas geriausiai atspindėti įvairias 
gyvenimo situacijas ir neprilygstama emocinio poveikio galia. 

Iš išlikusių dramos menui skirtų estetinių traktatų seniausias yra 
legendiniam išminčiui Bharatai priskiriamas veikalas “Natyašastra". Tai 
vienas reikšmingiausių ankstyvųjų pasaulinės estetikos veikalų, indų 
estetinės minties istorijoje atlikęs daug svarbesnį vaidmenį nei Aristotelio 
“Poetika" Vakaruose. | 


“Natyašastros" estetinių idėjų pasaulis 


“Natyašastra" - tai daugiasluoksnis ne tik dramai, tačiau ir apskritai 
meno teorijai skirtas veikalas. Jis stebina mąstysenos brandumu, 
visapusiškai išplėtotų estetinių teorijų, gvildenamų problemų, idėjų gausa. 
Tai tikra dramos ir kitų artimai su ja susijusių menų, literatūros, muzikos, 
šokio enciklopedija. “Natyašastros" pavadinimas susideda iš dviejų 
sanskrito kalbos žodžių: natya, reiškiančio teatrinį veiksmą, teatrą, dramą, 
ir Жазга (gastra) - šventą knygą arba traktatą, gvildenantį konkrečią 
pažinimo sritį ir pateikiantį tam tikrų norminių nuostatų, pamokymų 
visumą. Taigi tiksliausias “Natyašastros" pavadinimo vertimas į lietuvių 
kalbą būtų “Apie teatro meną", nors Indijoje jis dažniausiai verčiamas 

kiek plačiau, atsižvelgiant į jo turinį: “Apie dramą, muziką ir šokį". 

“Natyašastros" teksto autorystė, sukūrimo laikas, aplinkybės plačiai 
diskutuojamos mokslinėje literatūroje daugiau nei šimtmetį, tačiau ir 
šiandieną šie klausimai lieka atviri. Jau pirmasis autoritetingas teksto 
tyrinėtojas ir atskirų skyrių vertėjas į prancūzų kalbą P. Regnaud savo 
1880-1884 m. tyrinėjimuose iškėlė daugelį tebegyvuojančių hipotezių 
apie “Natyašastros" gimimo laiką, autorystę, istorines formavimosi 
aplinkybes. Dauguma šiuolaikinių “Natyašastros" tyrinėtojų mano, kad 
seniausia šio teksto dalis susiformavo apie VI-V a. pr. Kr., o pagrindinis 
trumposios redakcijos tekstas - erų sandūroje arba pačioje mūsų eros 
pradžioje. Atlikęs kruopščius tekstologinius tyrinėjimus, šią .hipotezę 
patvirtino ir vienas autoritetingiausių “Natyašastros" žinovų M. Ghoshas, 
geriausiai moksliškai argumentuoto kritinio teksto vertimo su plačiais 
komentarais autorius. (The Natyašastra, 1961-1967), 

Kanonizuotą “Natyašastros" tekstą sudaro 5000 dvieilių, parašytų 
slokos poezijos metru ir sudarančių 36 savarankiškus skyrius su įvairios 
apimties prozos intarpais. Traktatas neturi vientisos kompozicijos, aiškios 
struktūros, nepasižymi nuosekliu minties dėstymu. Atskiruose skyriuose 
plėtojamos idėjos neretai peržengia jų pavadinimų apibrėžtas temas. 
Traktate gvildenamos dramaturgijos, režisūros, sceninės erdvės organiza- 
vimo, scenos apipavidalinimo, muzikinio akompanimento, teatrų statybos, 
teatro meno žanrų, sceninio veiksmo, aktoriaus darbo, jo meninės išraiškos 
priemonių ir daugelis kitų problemų. 

“Natyašastros" autoriumi tradicija skelbia legendinį išminčių Bharatą, 
kurį К. Krishnamoorthy sieja su garsiąja Bharatų gimine, minima Rigvedoje 
( Krishnamoorthy, 1983, p. 2). Tyrinėtojus glumina dvi su teksto autoryste 
susijusios aplinkybės. Pirmiausia, žodis bharata “Natyašastros" tekste 
retkarčiais vartojamas ir kaip bendrinis daiktavardis, reiškiantis aktorių 
arba režisierių. Kita vertus, “Natyašastros" pradžioje pasakojama legenda 
apie dievišką dramos meno ir paties Bharatai priskiriamo traktato kilmę, 
kurios tikslas tikriausiai yra pabrėžti traktate plėtojamų idėjų reikšmingumą. 

Geriau susipažinus su polistilistiniu, daugiasluoksniu “Natyašastros" 
tekstu, nekyla abejonių, kad jis formavosi ilgą laiką ir buvo redaguojamas, 
papildomas įvairių autorių. Tokio enciklopedinio apibendrinamojo veikalo 
gimimas, idėjų dėstymo principai, formuluočių pobūdis liudija aukštą 


"Natyasastros " estetinių idėjų pasaulis 81 


senovės indų estetinės minties ir teatro meno lygį: jau buvo išsikristali- 
zavusios pagrindinės meno formos, stiliai, žanrai. Tai patvirtina didžiuliai 
“Natyašastros" skyriai, kuriuose pateikiamos praktinės rekomendacijos 
spektaklių režisieriams, dramaturgams, aktoriams, teatro pastatų statyto- 
jams, teatro konkursų organizatoriams, spektaklių apipavidalintojams, 
kostiumų kūrėjams, muzikos ir šokio meistrams. Idėjų dėstymo pobūdis, 
aliuzijos į kitus šaltinius leidžia spėti, kad “Natyašastra" formavosi 
ankstesnių norminių poetikos, dramos, muzikos, šokio meno traktatų 
pagrindu, nors vargu juose teorinės problemos buvo gvildenamos taip 
universaliai, tokiu aukštu teorinio mąstymo lygiu. | 

Garsaus V a. pr. Kr. teoretiko Paninio gramatikoje minimos pripažintų 
autoritetų Silalinio ir Krisasvos sukurtos aktoriaus menui skirtos “Nata- 
sutros", kurių pavadinimas kilo iš žodžio nata, reiškiančio šokėją, aktorių, 
o vėliau dramą. Analizuodami senuosius indų rašytinius šaltinius ir 
“Natyašastros" tekstą, aptinkame neginčijamų faktų, liudijančių, kad ir 
anksčiau egzistavo dramos menui skirti estetiniai traktatai. Iki “Natya- 
Sastros" buvo sukurti mažiausiai trys mums žinomi neišlikę dramos meno 
traktatai “Brahmabharata", “Sadašivabharata" ir “Adibharata". Tai liudija 
ir “Natyašastros" tekstas, kuriame ankstesni šaltiniai cituojami proza ir 
eilėmis. Kitų šaltinių citatose K. Krishnamoorthy įžvelgia nuorodas “į 
skirtingus minčių sluoksnius, t.y. tekstas galėjo būti redaguojamas skir- 
tingų asmenų ir įvairiu laiku" (Krishnamoorthy, 1983, p. 1). 

Bharatos traktate pirmą kartą indų estetinės minties istorijoje 
susiduriame su kompleksiniu daugybės teatro meno problemų gvildenimu. 
Pirmajame skyriuje kalbama apie teatro meno ir paties traktato atsiradimo 
aplinkybes, antrajame gvildenamos teatro pastatų architektūros problemos, 
dramos spektakliai, šeštajame ir septintajame skyriuje nagrinėjama vientiso 
scenos veiksmo teorija, tyrinėjamos pagrindinės estetinės kategorijos - 
rasa ir bhava, nuo aštuntojo skyriaus visapusiškai gvildenama aktoriaus 
vaidyba, bendroji poetika, dramos žanrai, amplua pobūdis, muzika, šokis, 
techniniai scenos įrenginiai, įvairiausios meninės išraiškos priemonės ir 
daugelis kitų problemų. 

Centrinė “Natyašastroje" plėtojamos estetikos koncepcijos dalis ir 
pagrindinis Bharatos indėlis į pasaulinės estetikos ir meno teoriją yra 

mokymas apie nuotaikas (rasa), gimusias meno kūrinio ir suvokimo metu, 
ir vaizdinę meno kalbą (dhvani). A. K. Coomaraswamy teigia, kad rasa 
(estetinės nuotaikos) ir dhvani (užslėptos meno kūrinio prasmės, obertono) 
teorijos yra “metafizinės vediškos kilmės, kadangi jose slypi užuomina 
apie transcendentinę ir nematerialią būties kilmę ir prielaidas, aiškinant 
menininko, meninės kūrybos proceso, meno kūrinio irjo suvokimo prigimtį" 
(Coomaraswamy,1922, p. 39). 

Rasa “Natyašastroje" iš tiesų traktuojama kaip neišdildoma nuotaika, 
estetinis išgyvenimas, svarbiausia kiekvieno spektaklio sudėtinio kom- 
ponento gyvybinė jėga, savotiška kvintesencija, lemianti spektaklio 
nuotaiką, draminio veiksmo charakterį, aktorių vaidybą, muzikos, šokio 
ypatumus ir daugelį kitų šio sintetinio meno komponentų. Estetinis 
išgyvenimas (mėgavimasis, pasitenkinimas, malonumas), kaip ir Aristotelio 
estetikoje, skelbiamas pagrindiniu meno tikslu. “Estetinis patyrimas [aes- 
thetic experience], - rašo K. Ch. Pandey, - grindžiamas pagrindinės emocijos 
išgyvenimu. Deindividualizacijos procesas sąlygoja savęs pamiršimą, kurį 
suteikia muzika įžanginėje dramos dalyje, identifikavimasi su herojumi, 
persikūnijimą į kitą asmenybę, pasaulio regėjimą herojaus akimis, visišką 
estetinės situacijos išgyvenimą kartu su herojumi, asmenybės, į kurią 
buvai persikūnijęs, pamiršimą, kai pagrindinė emocija pasiekia aukščiausią 
intensyvumą" (Pandey, 1959, t. 1, p. 12). 

Bharatos apmastymuose apie rasa ir autentišką meno kūrinio suvokimą 
skamba elitaristiniai motyvai. Suvokti meno subtilybes ir pilnavertiškai 
mėgautis rasa gali ne visi, o tik pasižymintys kilniomis manieromis, 
kilmingi, kupini rimties, darbštūs, siekiantys doros, bešališki, gerai 
pažįstantys muziką, sugebantys įžvelgti dramos meno subtilybes, skiriantys 
rasas ir bhavas, žinantys kalbos, metrikos taisykles, besiorientuojatys 
įvairiose meno srityse. “Kaip išmanantys žmonės valgydami maistą, 
gamintą su skirtingais prieskoniais, patiria įvairius skonio ir malonumo 
pojūčius, taip ir rafinuoti žiūrovai jaučia malonumą, mėgaudamiesi 
pastoviomis nuotaikomis, išryškėjusiomis suvokiant draminį veiksmą, 
žodžius, gestus, nevaldomus jausmų protrükius." (NS. VI. 37, 38.) 

Bharatos koncepcijoje pabrėžiami du estetinio išgyvenimo aspektai, 
kurie susišaukia su Aristotelio *Poetikoje" plėtojama catharsis (dvasinio 
taurinimo) teorija. Tikras meno kūrinys pirmiausia dvasiškai išgrynina 

suvokiančiuosius, o kita vertus, estetinis išgyvenimas suteikia jiems dvasinį 
apvalymą ir palengvėjimą. Taigi rasos kategorija čia tiesiogiai siejama su 
žmogaus dvasią harmonizuojančia meno funkcija. Iškeldamas “Natya- 
šastroje" rasos problemos reikšmingumą, Bharata pasuka klasikinę indų 
estetiką jautrių meno psichologijos problemų gvildenimo linkme. Jo 
tyrinėjimų centre atsiduria sudėtingas menininko ir meno kūrinio suvokėjo 
estetinių išgyvenimų pasaulis. . 
“Natyašastroje” plėtojama estetinė teorija skelbia kanonišką vie- 
novės reikalavimą. Kiekviename dramos spektaklyje galėjo būti įpras- 
minama plati jausmų skalė, tačiau jų visumoje turėjo vyrauti viena nuotaika 
(rasa), kuri lemdavo draminio veiksmo pobūdį, organizuodavo pagrindinius 
jo komponentus. Todėl vyraujančiai rasai ir su ja susijusiam nuolatiniam 
jausmui turėjo paklusti visi kiti jausmai (bhavos). Daugumoje išlikusių 
klasikinio periodo sanskrito dramų vyrauja trys nuolatiniai jausmai: erotinis 
(labiausiai paplitęs), herojinis ir komiškas. Meilės intriga ir su ja susijusi 
erotinė rasa (šringara-rasa) - tai varomoji indų klasikinės dramaturgijos 
jėga. Erotinė rasa čia ne tik nustelbia kitus jausmus, tačiau neretai įgauna 
beveik sakralinę prasmę, kadangi, be specifinio juslinio grožio suvokimo, 
ji siejama su dievų simbolikai būdinga šviesa, spindesiu, ryškumu, tyrumu. 
“Natyašastros" tekste pirmą kartą indų estetinės minties istorijoje 
aptinkame visapusiškai išplėtotą draminio veiksmo koncepciją. Ankstyvieji 
šio teksto tyrinėtojai, tarp kurių buvo ir S. Levi, veikiami XIX a. pabaigoje 
vyravusių teorijų, tiesmukai priešpriešinusių “indiškąjį neveikluma" ir 
polinkį į nirvaną europietiškam dinamizmui, nepagrįstai sumenkino 
draminio veiksmo reikšmę klasikinėje indų teatro estetikoje. Gilinantis į 
“Natyašastroje" plėtojamą draminio veiksmo koncepciją, kurioje dramos 
menas apibūdinamas artima Aristoteliui dvasia kaip “veiksmo pamėg- 
džiojimas" (М S. XXVI. 122), ryškėja šių pažiūrų paviršutiniškumas. 
Bharata išskiria keturis pagrindinius draminio veiksmo plėtotės stilius: 
1) aktorių stilių (bharati vritti), kuris, dažniausiai vyrauja prologe, kai 
reiškiasi kalbos galimybes panaudojantis aktorius; 2) didingąjį stilių 
(sattvati vritti), kuriame išryškėja energija, drąsa, herojiškumas, 
pasireiškiantis aktorių kalbos maniera, gestais, judesiais; 3) švelnujį stilių 
(kaičiki vritti), kuris dažniausiai reiškiasi erotinėmis nuotaikomis; šio 
stiliaus kūrėjos yra moterys, išsiskiriančios scenoje dailiais judesiais, 

subtiliu šokiu, dainavimu; 4) padūkusį stilių (arabhati vritti), kuris 
skleidžiasi kaip siautulingas drastiškumas, klasta, jėgos panaudojimas, 

Visi šie meniniai stiliai “Natyašastroje" tiesiogiai siejami su intri- 
guojančiu dramos siužetu, jautriai išreiškiančiu draminio veiksmo kolizijas. 
Efektingas siužetas, Bharatos nuomone, gali dalinai kompensuoti kitus 
trūkumus ir suteikti žiūrovams pilnavertį estetinį pasitenkinimą. Dramos 
siužetas pagal traktate formuojamus kanoniškus reikalavimus susideda iš 
penkių skirtingų stadijų (avastha), penkių sąsajų (sandhi) ir penkių draminio 
veiksmo motyvų (arthapkriti). Šioje penkianarėje draminio veiksmo 
koncepcijoje daugiausiai dėmesio kreipiama į tokias viena kitą keičiančias 
stadijas: 1) pradžia, 2) pastangos; 3) viltis siekiant tikslo, 4) tikėjimas 
sėkme ir 5) tikslo pasiekimas. Be stadijų, apibūdinant draminio veiksmo 
plėtotę, pabrėžiamas išskirtinis penkių sąsajų vaidmuo: 1) užuomazgos 
(mukha), 2) intrigos plėtotės (pratimukha), 3) kolizijos subrendimo (arbha), 
4) pauzės (ауатагса) ir atomazgos (nirvahana). 

Spektaklis (sutradhara) pagal “Natyašastroje" apibrėžtus kanoniškus 
reikalavimus prasidėdavo prologu (purvaranga), kuris buvo ilga detaliai 
struktūruota įžanginė draminio veiksmo dalis. Prologą sudarė dvi skirtingos 
dalys: pirmoji buvo labiau techninė parengiamoji, kuri skleidėsi už 
užuolaidos vidinėje, žiūrovams neregimoje scenos dalyje, o antroji, vėlesnė, 
vyko žiūrovų akivaizdoje. 

Spektaklio prologas prasidėdavo griežtai ritualizuota pratyahara 
dalimi, kuomet užkulisiuose nustatyta tvarka išsidėstydavo muzikantai su 
instrumentais, dainininkai, kurie iš pradžių kruopščiai derindavo stygas, 
balsus, repetuodavo, kartodavo sudėtingiausius gestus, šokio elementus, o 
paskui po pertraukėlės suskambedavo himnai įvairiems demonams ir 
žemesnio rango dievams pagarbinti. 

Antroji prologo dalis, kuri vyko jau žiūrovų akivaizdoje, taipogi buvo 
griežtai ritualizuota ir susidėjo iš dešimties pagrindinių pakopų. 
Kulminacinis šios dalies momentas buvo būtinas scenos pašventinimas ir 
pagrindinių dievų panteono pagarbinimas, kurio svarbiausia dalis buvo 
dievo Somos garbei deklamuojamas glaustas nandi eilėraštis, kuriame 
dažniausiai užuominomis išsakomos mintys apie būsimos pjesės siužetą. 
Prologą lydi vokalinis ir instrumentinės muzikos akompanimentas, tiksliai 
atspindintis ritualinio dievų pagarbinimo veiksmo įtampos bangavimą. 

“Dievų pagarbinimas, - sako Bharata, - gimdo darną (dharmą), šlovę ir 
ilgaamžiškumą.“ (NS. V. 57.) 

Perėjimas nuo prologo į pjesės draminio veiksmo plotmę praktiškai 
įgyvendinamas trimis skirtingais teatrinėje estetikoje nužymėtais keliais. 
Pirmiausia pjesės režisierius arba vedantysis aktorius nuo eilių apie konkretų 
metų laiką keliomis vykusiai parinktomis metaforomis nepastebimai pereina 
prie pjesės veiksmo, kita vertus, susiejęs prologo pabaigą su pjesės pradžia, 
paskelbia jos herojaus pasirodymą ir pagaliau pjesės pradžioje į sceną 
išėjęs aktorius pasigauna prologo pabaigoje nuskambėjusią frazę, metaforą, 
mintį ar repliką ir tiesiogiai ją susieja su prasidedančios.pjesės siužetu. 
Prologe dalyvaujantiems asmenims pasitraukus iš scenos, suskamba speciali 
muzikinė įžanga (dhurva) ir pasirodo režisieriaus asistentas, šokantis 
ritualinį cari šokį. Pagarbinęs dievus ir brahmanus, jis paskelbia žiūrovams 
pjesės autorių ir jos pavadinimą, kuriame pagal kanoniškus reikalavimus 
turi būti aliuzija į jos turinį. 

"Spektaklio veiksmų (anka) skaičius nebuvo griežtai apibrėžtas. Jis 
svyravo nuo vieno iki keturiolikos. Veiksmo personažų skaičius paprastai 
neviršydavo keturių asmenų, be to, kiekviename vėiksme turėjo pasirodyti 
pagrindinis pjesės herojus. Simbolinis scenos dalijimas į dvi svarbiausias 
erdves - vidinę, kuri ir be dekoracijų simbolizuoja namo interjerą, ir 
išorinę, kuri atspindi kasdienio gatvės, miesto gyvenimo stichiją, - tiesiogiai 
siejasi su indų teatro estetikoje plėtojama meninės erdvės ir laiko 
koncepcija. Dvi erdves skiriančių ribų peržengimas scenoje reiškia aktoriaus 
perėjimą į kitą psichologinę atmosferą. Spektaklio metu vykstančius 
erdvinius ir laikinius perėjimus stiprino glaudi vaidybos meno, dekla- 
macijos, plastikos, mimikos, muzikos sąveika, padedanti išsaugoti draminio 
veiksmo vienovę ir nuoseklumą. Norminiai teatro estetikos reikalavimai 
skelbė, kad vieno veiksmo trukmė neturi viršyti vienos dienos įvykių. 
Veiksmas turėjo pasibaigti nuoseklia plėtojamo motyvo atomazga. 

“Natyašastroje" plėtojama draminio veiksmo teorija pasižymi detaliu 
daugybės dramos meno komponentų, herojų tipų, charakterių, veiksmų 
sekos, meninės išraiškos priemonių ir daugybės kitų sudėtinių elementų 
reglamentavimu. “Herojiniuose veiksmuose ir meilės scenose veikiantys 
personažai,- rašo K. Krishnamoorthy, - reglamentuojami detalių Bharatos 
klasifikacijos schemų, kurios gali sudaryti sausumo ir nuobodumo įspūdį. 

Kita vertus, negalima paneigti, kad šios nuostatos pagrindžia požiūrį, kad 
dramos meno įvairovėje turi skleistis tiek pat atspalvių kaip ir realiame 
gyvenime. Charakteriai gali būti herojiški ir dorybingi, pasipūtę ir niekšiški: 
Visiškai natūralu, kad jie konfliktuoja tarpusavyje, tačiau Bharata laikosi 
principinės nuostatos, jog galų gale dorybingumas turi triumfuoti.” 
(Krishnamoorthy, 1983, p. 5.) Spektaklis pasibaigdavo ritualiniu pa- 
laiminimu visiems, laimės ir gerovės linkėjimais, kuriuos išsakydavo 
pagrindinio vaidmens atlikėjas. 

Ilgainiui “Natyašastra" tapo autoritetingiausiu kanonišku indų 
klasikinės estetikos tekstu, о jos autorius Bharata paskelbtas muni (šven- 
tuoju), neginčijamu autoritetu dramaturgijos, poezijos, šokio ir muzikos 
srityje. Šis reikšmingiausias klasikinės estetikos paminklas programuoja 
visos tolesnės indų estetinės minties raidos perspektyvas. “Natyašastroje" 
išryškėjęs normatyvizmas, didaktiškumas, kanoniškumas, polinkis ne į 
reiškinių aprašinėjimą, o į vientisos hierarchinės sistemos formavimą 
tampa tipiškais vėlesnių indų estetikos traktatų bruožais. . 

Iš menotyrinės pakraipos estetinių traktatų savičiausi muzikinės 
estetikos veikalai, kuriuose susiduriame su daugeliu tik indų estetikai 
būdingų problemų. Samavedoje išryškėję muzikinės estetikos principai 
toliau plėtojami seniausiame klasikinio laikotarpio muzikinės estetikos 
paminkle, Bharatai priskiriamame traktate “Gitalamkara" (gita - giesmė, 
daina, alamkara - pagražinimas). | lietuvių kalbą šio traktato pavadinimą 
galima išversti taip: “Apie muzikos pagraZinimus". Manoma, kad 
pagrindinės traktato idėjos pradėjo formuotis apie V a. pr. Kr., ojo tekstas 
galutinai suredaguotas apie Га. pr. Kr. Jame plėtojamos muzikinės estetikos 
idėjos susipynusios su kito Bharatai priskiriamo traktato, „Natyašastros“, 
muzikos teorijai skirtais skyriais. Nuolatinės traktato nuorodos į esamų 
muzikinės estetikos traktatų turinį liudija, kad “Gitalamkaros" autorius 
remiasi ankstesniais muzikinės estetikos traktatais. 

“Gitalamkaroje" ryškėja laipsniškas perėjimas nuo ankstyvųjų vedų 
epochos rašytinių paminklų sinkretiško mitologinio kosmogoninio ir 

ritualinio muzikos interpretavimo prie gan vientisos muzikinės estetikos 
koncepcijos. Dėmesys sutelkiamas į daugelį pamatinių muzikinės estetikos 
problemų, pvz., aptariama auklėjamoji, šviečiamoji, komunikacinė, 
hedonistinė meno paskirtis, estetinis suvokimas, meninės kūrybos subjektas, 
jo kūrybinės galios, talento ugdymas, daugybė muzikavimo technikos 
problemų. 

Traktate aukštinama magiška muzikos galia, jos priešingumas 

"praktiniams poreikiams, sugebėjimas harmonizuoti pasaulinius procesus, 

žmonių gyvenimą, pakilti virš tikrovės prieštaravimų, aktyviai veikti 
žmonių dvasią, formuoti jų idealus, sukelti gryną pasitenkinimą. “Juk 
muzika - rašoma “Gitalamkaroje", - naikina visas pasaulio nelaimes ir 
kančias, netgi negandų metu ji sušvinta, skleisdama palaimą, ji padeda 
pasiekti dorą [dharma], naudą [artha] ir galutinį išsivadavimą [moksa]" 
(Git. I. 2, 4.) Taigi muzika, anot traktato, padeda pasiekti карто 
klasikinės indų filosofijos skelbiamus idealus. 

Muzika traktate iškeliama į kitiems menams nepasiekiamas aukštumas, 
ji tampa valdovo šlovės simboliu. Jei valdovo nesupa muzikos meistrai ir 
žinovai, tuomet nublanksta ir jo šlovės spindesys. Muzikai ir dainavimui 
traktate priskiriama magiška galia: pasakojama, kaip raupsuotas atstumtųjų 
šudrų kastos atstovas savo puikiu dainavimu sužadino aistringą įstabaus 
grožio moters meilę (Git. I. 11). 

Traktate taipogi gvildenamos meninio talento, jo ugdymo ir nuoseklios 
sklaidos problemos. Kalbėdamas apie muzikos meno subtilybes, Bharata 
rašo: “Traktatuose apie muziką specialistai išskiria tokius tris būtinus 
dainavimui duomenis: talentą, žinojimą ir praktinius įgūdžius" (Git. II. 1). 
Čia itin pabrėžiamas visiško vokalisto atsidavimo pasirinktai meninės 
kūrybos sričiai, atkaklaus sistemingo darbo, plačios humanitarinės kultūros, 
teorinių traktatų ir vietinių dainavimo stilių įvaldymo svarba. ; 

Apibüdindamas gerą vokalistą, Bharata išskiria penkias savybes: 
visų būtinų kalbų, gramatikos mokslo išmanymą, gražaus ir malonaus 
balso turėjimą, poetinį talentą ir puikius išorinius duomenis (Git. H. 8). 
Gvildenant jaunų muzikos kūrėjų rengimo problemas, “Gitalamkaroje" 
atkreipiamas dėmesys į muzikinės teorijos pagrindų įsisavinimą ir 
prityrusių pedagogų patyrimo perėmimą. Jei nepakankamai brandi 
asmenybė “kurdama dainas ignoruos teoriją ir mokytojus, kūriniai. 

bus panašūs į neteisėtai gimusius pavainikius" (Git. Ш. 2). 

Be tradicinių indų klasikinei estetikai būdingų problemų, daugelyje 
šio traktato skyrių tyrinėjamos specifinės muzikavimo, dainavimo, vokalo 
formavimo, rasos santykių su muzikinėmis dermėmis, besiformuojančios 
raga (melodija) teorijos ir daugybė grynai techninių muzikos teorijos 
` problemų. | 

“Gitalamkaroje" iškeltos muzikinės estetikos idėjos turėjo labai stiprų 
poveikį tolesnės indų muzikinės estetikos raidai ir buvo toliau plėtojamos 
tokiuose etapiniuose veikaluose, kaip Iraiyanaro “Muzikos gramatika", 
Matangos “Apie skirtingų regionų muziką“, kur plėtojama tantristinė 
muzikinių garsų prigimties teorija, Narados “Muzikos nektaras“, 
Sarangadevos “Muzikos vandenynas", kuriame plačiai gvildenama garsioji 
indų ragos teorija. 

Žodis raga turi daug skirtingų reikšmių, iš kurių svarbiausios yra 
“spalva”, “atspalvis”, “meilė”, “aistra”, “liūdesys", “melodija” ir t.t. Daž- 
niausiai indų muzikinėje estetikoje šia sąvoka žymimos įvairios emocinės 
nuotaikos, perteikiančios skirtingus melodingų garsų atspalvius. Taigi 
ragos teorija glaudžiai susijusi su klasikinėje indų dramos teorijoje išplėtota 
rasos koncepcija. Klasikinėje indų muzikos estetikoje yra išskiriamos 7 
pagrindinės ragos, o kiekvienoje jų - po penkias ragini. Be to, dar išskiria- 
ma iki 60 smulkesnių muzikinių struktūrų. Indų muzikinės estetikos 
atstovai, aiškindami ragą kaip psichoemocinę muzikos interpretatoriaus ir 
suvokėjo būseną (rasa), išreiškiamą įvairiais melodijų atspalviais, ypatingą 
dėmesį skiria improvizacinei kūrybai. 

Tapybai ir skulptūrai skirtos šilpašastros išsiskiria ne tik kanoniškais 
reikalavimais, tačiau pirmiausia griežtai formalizuota meninės išraiškos 
priemonių visuma. Iš daugiau nei pusantro šimto išlikusių šilpašastrų 
estetikos požiūriu svarbiausi “Čitralakšana", “Višnudharmottara", 
“Abhilasita", “Atthassalini", “Čitrasutra", “Bhutčitrakšana", "Kasya- 
pašilpa", "Samarangana", "Silparatna", “Lokačitrakala". 

Seniausios ir autoritetingiausios iš išlikusių šilpašastrų yra "Citra- 

lakšana“(“Būdingi tapybos bruožai") ir “Višnudharmottara" (“Tapybos 
traktatas"). Tibeto kalba išlikusio tapybinės estetikos traktato “Čitra- 
lakšana" autorius nežinomas, nors tekste rašoma, kad anoniminis autorius 
perteikia legendinio menų mokytojo Nagnadjito (Nagnadžito) mokymą. 
Vėliau traktato tekste iškyla dievų valdovas Brahma ir jo žodžius pertei- 
kiantis legendinis dangaus architektas Višvakarmanu, visų menų ir amatų 
globėjas. Be šių dviejų minėtų asmenybių, “Čitralakšanos" autoriumi 
taipogi skelbiamas legendinis Pralada. 

“Čitralakšanos" sukūrimo laikas tebėra diskutuojamas. Atskirų traktato 
fragmentų citavimas vėlesnėje buddhistinėje literatūroje ir ikibud- 
dhistiniams traktatams būdingas vediškųjų dievų pagarbinimas traktato 
pradžioje bei tiesioginių aliuzijų į buddhistinių dievų panteoną nebuvimas 
leidžia manyti, kad archajiškiausias jo sluoksnis siekia apie V a. pr. Kr., 
t. y. kad jis sukurtas anksčiau nei šalyje įsigalėjo buddhizmas ir išryškėjo 
galingas šios krypties literatūros srautas. Įdėmiau analizuodami “Čitra- 
lakšanos" tekstą, aiškiai pastebime ankstyvosios ikibuddhistinés mito- 

„loginės ir estetinės tradicijos pėdsakus. Kita vertus, traktato tekste išsakyta 
užuomina apie kastų susimaišymą liudija, kad jis susiformavo tuomet, kai 
ortodoksinio brahmanizmo idėjas jau buvo išklibinusios demokratiškos 
buddhizmo ir džainizmo ideologijos, teigiančios visų žmonių lygybę dvasios 
srityje. Tai, kad traktate pirmiausia kreipiamasi į povedinio dievų panteono 
triadą Brahmą, Šivą, Višnų, leidžia spėti, kad pagrindinė teksto dalis 
suredaguota apie l a. 

Aiškiai struktūruota “Čitralakšanos"teksto. kompozicija, plėtojamų 
idėjų vientisumas liudija, kad ji apibendrina amžiais susiklosčiusias 
tapybinės estetikos tradicijas. Traktato tekstą sudaro trys skyriai. Pirmajame 

` pasakojama legenda apie “Čitralakšanos"teksto gimimą ir pirmojo paveikslo 

sukūrimą, antrajame kalbama apie tapybos paskirtį ir vaidmenį visuomenės 
gyvenime, trečiajame detaliai gvildenamos specifinės dievų, žmonių, 
gyvūnų tapymo problemos, aptariamos meninės išraiškos priemonės, įvairūs 
kanoniniai reikalavimai ir daugybė grynai techninių tapybos principų bei 

detalių. . 

“Čitralakšana", kaip ir dauguma tradicinių indų estetinių traktatų, 

prasideda pagrindinių dievų pagarbinimu. Toliau pasakojama legenda, 
kaip išmintingą karalių aplanko nevilties kupinas brahmanas ir prašo 

atgaivinti mirusį jo vienturtį sūnų. Karaliui padeda dievų valdovas Brahma, 
kuris paprašo sukurti mirusiojo atvaizdą tam, kad galėtų jį atgaivinti. 
“Mano malonės dėka, - sakoma traktate Brahmos vardu karaliui, - tu 
nutapei brahmano sūnų ir kartu sukūrei pirmąjį žemėje paveikslą [...]. 
Dabar ir ateityje šiam paveikslui iškilmingai aukokite dovanas. Te jis 
visuomet žavi žmones, skleidžia jiems džiaugsmą ir laimę. Te jis amžiams 
būna palaimos ir sėkmės šaltinis, apvalo nuo nuodėmių. Te jis naikina 
demonus ir nugali priešus! Dabar paklausyk apie tai, kas pirmą kartą tavo 
yra nutapyta. Tai, ką tu nutapei, vadinasi paveikslas [čitra].* (бїт. I. 339- 
346.) 

Vėliau traktate pasakojama, kaip karalius vyksta į Brahmos rezidenciją 
ir prašo jį atskleisti tapybos meno paslaptis, išmokyti, kaip ir ką reikia 
vaizduoti paveiksluose. Į tai dangaus valdovas atsako: “Iš pradžių pasaulyje 
atsirado vedos ir aukojimai. Kuomet buvo pastatytos Čaitya (šventovė 
arba koplyčia, skirta kuriam nors dievui garbinti - 4.4.), tuomet gimė 
būtinybė tapyti paveikslus. Tapybą reikia garbinti lygiai kaip ir vedas" 
(Čitr. I. 340-344). Nuolatinės traktato autorių aliuzijos į dievų pasaulį ir 
pagrindinių tezių perteikimas jų lūpomis turi pabrėžti traktate plėtojamų 
idėjų reikšmingumą, iškelti tapybą menų hierarchijoje ir traktuoti kaip 
kitų menų kelrodę žvaigždę. Traktate teigiama, kad kaip karalius yra 
aukščiausias tarp žmonių, taip ir tapyba - svarbiausia tarp menų. Kaip 
visos upės teka į vandenyną, o iš vandenyno gaunamos brangenybės, taip 
ir “visos meno rūšys paklūsta tapybai" (Čitr. I. 366-370). 

Vykdydamas Brahmos priesakus, karalius vyksta pas meistrystės ir 
menų dievą Višvakarmana, kuris detaliai paaiškina įvairių siužetų paveikslų 
tapymo, proporcijų ir t.t. ypatumus. Šie pamokymai išdėstomi dievų 
pagerbtame “Čitralakšanos"tekste, kuris skelbiamas pagrindiniu veikalu, ' 
atskleidžiančiu įvairias tapybos meno subtilybes, kompozicijos, proporcijų, 
spalvų panaudojimo ir daugelį kitų dėsnių. 

“Čitralakšanoje" apibūdinamos skirtingos paveikslų rūšys su joms 
būdingais bruožais, daug kalbama apie tikram tapybos meistrui ir žinovui 
būtinas išmanyti proporcijas, formas, kontūrinio piešimo dėsnius. Traktate 
plėtojamos rekomendacijos ir norminės nuostatos remiasi įdėmiu gamtos, 
žmogaus veido, kūno proporcijų stebėjimu. Dievų, žmonių, gyvūnų ir 
gamtos pasaulio reiškinių vaizdavime išskiriami specifiniai kanoniniai 

principai, kurių tikslas - pabrėžti aukščiausiąją dievų prigimtį іг atskirų 
žmonių tipų ar specifinius socialinių sluoksnių bruožus. Išskirtinis dėmesys 
čia skiriamas grynai techniniams kompozicijos principams, proporcijoms, 
formų santykiams, piešinio, spalvos dėsniams. Pagrindiniu proporcijų 
matavimo vienetu arba moduliu skelbiama angula, t.y. piršto plotis, 
prilygintas aštuonių miežio grūdų pločiui. Idealaus veido proporcijos, 
anot traktato autorių, susideda iš trijų lygių dalių: kaktos, nosies ir žemutinės 
veido dalies, kurių kiekviena lygi keturioms anguloms. Traktate tiksliai 
apibrėžiamos visų pagrindinių žmogaus kūno, veido dalių proporcijos, 
nurodoma ideali jų spalva. 

“Čitralakšana", “Višnudharmottara"', “Čitrasutra" ir kiti tapybinės 
estetikos traktatai nuolatos pabrėžia tapybos meno reikšmingumą ir jo 
išskirtinę vietą menų „hierarchijoje. Traktate “Samarangasutradhara" 
rašoma, kad “tapyba yra svarbiausia meno rūšis" (Daldjit, 1987, p. 123). 
“Atthassalini" teigiama, kad “pasaulyje nėra įvairesnio meno nei tapyba". 
Kitame garsiame tapybos traktate “Višnudharmottara" tapyba aiškinama 
kaip tobuliausias menas, padedantis pasiekti dharmos, kamos, arthos ir 
mokšos idealus. “Būdama namuose ji skleidžia aukščiausiąjį gėrį." Tapy- 
bos kultivavimas, anot šio traktato autoriaus, padeda kiekvienam atlikti 
savo pareigą ir tapti geru piliečiu, kadangi tapydamas žmogus išsivaduoja 
iš jį pavergiančių žemų aistrų ir “išsiugdo aukščiausias savybes", Taigi 
tapyba čia iškeliama kaip menas, skatinantis asmenybės tobulėjimą, 
padedantis įtvirtinti aukštus etinius principus. “Tapyba, - rašoma 
“Višnudharmottaroje", - apvalo Žmogaus dvasią, pašalina niūrias mintis, 
skleidžia gėrį ir suteikia didžiausią pasitenkinimą. Ji sunaikina blogų 
sapnų pabaisas ir padeda namus globojantiems dievams." (Daldjit, 1987, 
p. 123.) 

Taigi tikras menas ir jo kūrėjas indų tapybinėje estetikoje visuomet 
vertinamas ne tik estetinių, tačiau ir plačios humanitarinės kultūros, etinių 
idealų plotmėje. Indų klasikinei estetikai artimas graikiškasis kalokagatijos, 
t.y. grožio ir gėrio vienybės principas. Todėl siekiantis sukurti tobulus 
meno kūrinius tapytojas, anot šilpašastrų reikalavimų, turi būti doras 
žmogus, rimtai žvelgiantis į gyvenimą, nepasiduodantis pykčiui, 
dievobaimingas, įvairiapusiškai išsilavinęs, valdantis savo jausmus ir 
geraširdis. Kalbant apie tikrojo meno sukūrimo prielaidas, traktatuose 

išskirtinis dėmesys teikiamas menininko psichologiniam pasirengimui, 
kuris padeda natūraliai atsiskleisti vidinėms kūrybinėms galioms. Tam 
buvo plačiai naudojami įvairūs skirtingose estetinėse tradicijose 
susiformavę meditaciniai ir psichologinės treniruotės metodai. 

Jau ankstyvosiose šilpašastrose aiškiai apibrėžiamos tapybos kūrinių 
funkcijos, kurios tiesiogiai siejamos su jų panaudojimo sfera. Pagrindinė 
jų paskirtis, anot “Višnudharmottaros", tai pirmiausia kulto poreikių 
tenkinimas šventyklose, toliau - valdovų rūmų puošimas, pagaliau privačių 
namų dekoravimas. Tapybos tikslas - teikti malonumą ir dvasinį pasi- 
tenkinima. Jau nuo seniausių laikų tapybai Indijoje priskiriama magiška 
galia, sugebėjimas saugoti nuo blogio jėgų. Todėl estetiniai traktatai 
rekomenduoja vengti namuose laikyti paveikslus, vaizduojančius tamsiąsias 
jėgas, destruktyvius reiškinius, karus, smurtą, mirtį, liūdesį, ir siūlo kabinti 
ant sienų tik linksmus ir širdžiai malonius paveikslus. 

Simbolizuojanti teisingumą religinė tapyba turi vaizdine jusline forma 
atspindėti pagrindinius religijos idealus, apvalyti žmonių sąmonę nuo 
žemiškų rūpesčių ir nukreipti ją į dangišką idealų pasaulį; rūmų tapyba turi 
teikti lyriškas estetinio pasitenkinimo nuotaikas, o privačius namus 
dekoruojanti tapyba turi atspindėti žemišką gamtos ir gyvūnų pasaulį. Tuo 
remiantis tradicinė tapyba skirstoma į 1) “tikrąją” (tarnaujančią religijos 
tikslams); 2) lyrinę ir 3) pasaulietinę. 

"Šilpašastrose atsainiai žvelgiama į realistinį pasaulio vaizdavimą. 
Religijai tarnaujantis į dievų pasaulį nukreiptas menas pirmiausia pasi- 
žymėjo simboliškumu, lygiavosi į kanonus bei juose apibrėžtas idealias 
proporcijas. 

Tapytojas ar skulptorius, siekiantis sukurti dievų vaizdinius, anot 
kanoninių vaizduojamosios dailės traktatų autorių, pirmiausia turėjo įvaldyti 
sudėtingus meditacijos metodus, atlikti ritualus, kartoti tekstus, padedančius 
dvasiškai apsivalyti ir išlaisvinti savo kūrybines galias. Suvokiant kuriamą 
dievo vaizdinį arba pasineriant į vizualinę meditaciją (dhyana), įvairūs 
ritualiniai tekstai, mantros, kaip nurodo A.K. Coomaraswamy, suteikia 
kūrybinių impulsų apmąstymuose paskendusio dailininko vaizduotei, kuri 
suformuoja kuriamo vaizdinio modelį (Coomaraswamy, 1923, p. 76). 

Taigi psichologinės treniruotės principų įvaldymas turėjo padėti 
menininkui natūraliai įžengti į kūrybos procesą, savo sielos gelmėse 

sukurti dievybės vaizdinį. Siekdamas išlaisvinti savo kūrybines galias ir 
susikurti ypatingą dvasios pakilimo būseną, menininkas kartodavo bidža 
mantras (užuomazgines maldas), padedančias įžengti į meditacijos ir 
sąmonės praskaidrėjimo būseną. Išvydęs sielos gelmėse kuriamą dievybės 
vaizdinį, menininkas visą savo talento jėgą panaudodavo tam, kad akmens 
luite, medyje ar tapybos kūrinyje išryškintų aukštąjį dievišką pradą. | 

Indų tapybos estetikos traktatuose gvildenami ne tik turiningieji 
tapytojo kūrybos aspektai, tačiau ir formalios meno kūrinio struktūros. Iš 
čia kyla гира (formos) sąvoka, kuri indų tapybinės estetikos traktatuose 
aiškinama ambivalentiškai: pirmiausia ji siejama su tam tikrų kanono 
reglamentuojamų išorinių formalių požymių visuma, kuri pasitelkiama 
vaizduojant konkretaus socialinio sluoksnio, psichologinio tipo žmones. 
Visi jie tapyboje skiriasi apranga, spalvine simbolika, daugybe charak- 
teringų ikonografijos detalių. Kita vertus, “Višnudharmottaroje" formos 
kategorija traktuojama ir kaip formalių meninės išraiškos priemonių visuma, 
jungianti tokius svarbius plastinius tapybos komponentus, kaip kontūrinė 
linija, spalva, modeliavimas, dekoras (Višn. III. 41, 10). Šiuos sudėtinius 
elementus tapybos estetiniuose traktatuose vienija bendra bhušana (me- 

_ ninės išraiškos) sąvoka. 

Formos kategorija indų tapybinėje estetikoje traktuojama kaip 
pagrindinis menininko dvasios išraiškos elementas. Iš čia atsiranda teorija 
apie du pagrindinius panašumo, arba tapybinio vaizdinio ir provaizdžio 
atitikimo principus: anurupa (kanono atitikimas) ir sadrišya (tikrovės 
atitikimas). Pirmasis principas kviečia tapytoją kūryboje vadovautis 
išimtinai nuo tikrovės atsietų, kanono apibrėžtų išorinių formalių požymių 
visuma, o antrasis siejasi su tapytojo orientacija į realaus jį supančio 
pasaulio objektus (gyvūnus, namus, medžius), kurių vaizdavimo principų 
neriboja griežtos kanono taisyklės. 

Palyginti su kitomis kultūrinėmis, tradicijomis, indų tapybinėje 
estetikoje išskirtinis dėmesys teikiamas linijiniam piešiniui, kuris, taikliu 
S. Gunasinghe's pastebėjimu, tampa “nepaprastai svarbiu visas paveikslo 
struktūras jungiančiu elementu" (Gunasinghe, 1957, p. 17). Linijinis 
piešinys (lekha, arba rekha) šilpašastrose traktuojamas kaip pagrindinis 
aktyvus kuriantis ir skaidantis paveikslo formas, reguliuojantis ritminių 
struktūrų pasiskirstymą meninės išraiškos (bhušana) elementas. Minkšta 

lanksti kontūrinė linija savo svarba indų tapybinėje estetikoje konkuruoja 
su spalva, o neretai netgi nustelbia jos reikšmę. Ji tampa universaliu 
meninės išraiškos elementu, padedančių dailininkui teisingai paveiksle 
išdėstyti spalvinius plotus, išskirti svarbiausius paveiksle vaizduojamus 
objektus, žmonių figūras, įvairias detales. Šis linijinio piešinio prioritetas 
sieja indų tapybinę estetiką su Egipto ir dalinai su Bizantijos tradicijomis. 
Šį ryšį aiškiai liudija indų freskos, kuriose linija niekuomet neišnyksta po 
spalvų skraiste, kadangi indų dailininkas pagal tapybinės estetikos 
reikalavimus užbaigdamas paveikslą vėl sugrįžta prie linijinio piešinio, 
kurį išryškindamas galutinai subalansuoja visus kuriamo paveikslo 
komponentus. 

Skirtinguose estetiniuose traktatuose įvairiai aiškinami linijinio 
piešinio principai. “Višnudharmottaroje" pabrėžiamas pagrindinio 
spontaniško eskizinio piešinio, škico reikšmingumas, kuris, šio traktato 
autorių nuomone, nulemia paveikslo visumą. Linijinis piešinys turi būti 
atliekamas kietu ir tamsiu pieštuku. Čia nieko nesakoma apie pakartotinį 
linijinio kontūro paryškinimą. Anot kito traktato “Šilparaina", piešinys 
tapant freską turi būti brėžiamas tiesiai ant paruoštos sienos, vėliau 
paveikslo linijos ir formos tol modeliuojamos, ko! dailininkas neišgauna 
siekiamo efekto. | 

Kontūrinis linijinis piešinys indų tapybinėje estetikoje buvo Котро- 
ziciją organizuojantis elementas. Tapytojas remiasi dviem pagrindiniais 
principais: 1) proporcijų (pramana) ir 2) pozicijų (sthana). Pramanos 
sistemos pagrindinis tikslas buvo išsaugoti kuriamo meninio vaizdinio 
vientisumą ir harmoniją. Ši sistema plačiai taikoma ne tik tapyboje, bet ir 
skulptūroje. Daugelyje estetikos traktatų, kalbant apie teisingos pramanos 
principus, apeliuojama į skulptūrą - daug medžiagiškesnės struktūros 
dailės rūšį. 

Tačiau indų tapybinei estetikai būdingas nuolatinis rėmimasis ne tik 
skulptūra, tačiau ir turinčiais solidų teorinį estetinį pagrindą dramos ir 
šokio menais. Siekiant efektingiau perteikti įvairias žmonių figūrų pozas, 
indų tapybinėje estetikoje plėtojama į dramos ir šokio meną besiorentuojanti 
sistema, t.y. sthana teorija. Joje, remiantis šokio estetikos principais, 
detaliai apibrėžiamos devynios pagrindinės vertikaliai stovinčių žmonių 
figūrų posūkių pozicijos ir daugybė kitų mažiau reikšmingų, su įvairiais 

gestais, iš skirtingų regėjimo kampų. “Višnudharmottaroje" rekomen- 
duojama vengti vaizduoti vieną figūrą priešais kitą (Višn. Ш, 43). 

Be linijinio piešinio, labai svarbus vaidmuo šilpašastrose teikiamas 
spalvos (varna arba ranga) fenomenui іг simbolikai. Traktatuose skiriamos 
dvi skirtingos spalvų rūšys: 1) mulavarna, arba mularanga, t.y. penkios 
grynosios arba pagrindinės spalvos ir 2) mišravarna, arba mišraranga, t.y. 
antraeilės spalvos, kurios atsiranda sumaišius dvi ar daugiau grynųjų 
spalvų. “Čitralakšanoje", “Višnudharmottaroje" ir kituose ankstyvuosiuose 
estetiniuose traktatuose spalvai skiriamas kuklesnis vaidmuo, tačiau 
vėlesniuose spalvos reikšmė pastebimai auga, vis didesnis dėmesys 
kreipiamas į emocinį spalvų, jų ryškumo poveikį, gvildenamos naujos 
tonų, atspalvių, pustonių gradacijos problemos. 

Vėlyvosios klasikos laikotarpiu ir ankstyvaisiais viduramžiais spalva 
jau skelbiama pagrindine tapybos meninės išraiškos ir poveikio žiūrovams 
priemone. “Meistrai vertina kontūrą, žinovai - modeliavimą, o dauguma 
žmonių - spalvos turtingumą" (Višn, III, 41. 9.) Tapybinės estetikos 
traktatai, aprašinėjantys tapybos kūrimo procesą, nurodo, kad po to, kai 
remiantis proporcijų (pramana) ir pozicijų (sthana) sistemomis paveiksle 
galutinai išryškėja objektų ir figūrų kontūrai, eina tolesnis svarbus tapybos 
proceso etapas, t.y. magiškosios spalvų galios išryškinimas. 

Sprendžiant pagal Ajantos (Adžantos) freskų tapybos raidą, spalvos 
klojimo technika pastebimai keitėsi. Ankstyvosios II-I a.pr.Kr. Adžantos 
freskos tapomos spontaniškai klojant spalvas, vėliau veikiant teatro estetikai 
tapyboje kanonizuojami nauji spalvų klojimo principai, kurie primena 
aktorių grimavimo techniką. Indų koloristinės sistemos esmę sudaro 
lokalinė spalva, kurios savitumas ryškėdavo palaipsniui. Iš pradžių ant 
paruošto piešinio buvo klojamas lygus gelsvos spalvos sluoksnis. Vėliau 
pagal griežtai kanono apibrėžtus reikalavimus (anurupa) buvo parenkamos 
spalvos, simbolizuojančios skirtingo rango dievus, valdovus, įvairių kastų, 
etninių grupių ir t.t. atstovus, Spalvų simbolika aprėpia tiek žmogaus 
kūno, tiek ir svarbių drabužių detalių vaizdavimą. 

Po padengimo spalva galėjo būti atliekamas modeliavimas (vartana). 
Ši su spalva tiesiogiai susijusi tapybinės estetikos kategorija, kaip daugelis 
kitų tapybinės estetikos sąvokų, buvo perimta iš dramos estetikos. ` 
“Natyašastroje" vartana reiškia grimo klojimą ant aktoriaus veido ar kitų 

kūno dalių. Ilgainiui modeliavimas indų estetikoje įgauna svarbiausios, 
suteikiančios meno kūriniui tobulumą meninės išraiškos priemonės 
funkciją. “Tapyba be modeliavimo, - rašoma “Višnudharmottaroje", - 
tradiciškai laikoma vidutine tapyba; kurios tik dalis modeliuota, o dalis - 
ne, laikoma bloga, o tapyba, besiremianti modeliavimu, laikoma geriausia." 
(Višn. III. 42, 83.) Modeliavimas čia skelbiamas sudėtingiausia, aukščiausio 
tapytojo meistriškumo reikalaujančia, kūrybos procesą vainikuojančia 
faze. Iš modeliavimo kategorijos vėliau išsirutuliojo jai gimininga 
syanojjvalabheda sąvoka, kuri tapybinės estetikos traktatuose vartojama 
kalbant apie šviesokaitos, paviršiaus ir gelmės santykius bei atskirų objektų 
reljefiškumą. 

“Višnudharmottaroje"' išskiriamos trys skirtingos modeliavimo rūšys: 
1) blankių išplautų lapų formos spalvų potėpiai, 2) jautrių smulkių taškų 
formos spalvų potėpiai ir 3) aukščiausioji modeliavimo forma, primenanti 
teatrinio grimo techniką, itin subtiliai perteikianti paveiksle vaizduojamų 
objektų reljefiškumą. Pastaroji modeliavimo rūšis šilpašastrose apibū- 
dinama kaip tobuliausia, įkandama tik tikriems tapybos meistrams. 

Taigi, kaip rodo modeliavimo kategorijos analizė, klasikinėje tapybos 
estetikoje atsispindi indų meninei kultūrai būdingas nuolatinis estetinių 
principų ir meninės išraiškos priemonių migravimas iš vienos aukštą vietą 
menų hierarchijoje užimančios meno rūšies į kitą. Klasikinio laikotarpio 
estetikoje vyraujantis teatro meno vaidmuo tiesiogiai pasireiškia tapybos 
bei skulptūros estetikoje, į kurią skverbiasi ne tik dramai skirtuose 
traktatuose išplėtotos kategorijos, universalesni meninės kūrybos principai, 
tačiau netgi dramos ir šokio menui būdingų pozų ir gestų vaizdavimas. 
Neatsitiktinai “Višnudharmottaros" traktato pabaigoje, kalbant apie tapybos 
meno subtilybes, kalbama apie techninių tapybos principų perėmimą iš 
teatro ir šokio meno. 

Ilgainiui šilpašastrose išsikristalizuoja šeši pagrindiniai estetiniai 
indų klasikinės tapybos principai, kurie atitinka šešis kinų tapybos estetikos 
principus, suformuluotus garsiajame Hsieh Ho veikale “Užrašai apie 
senovės tapybos sąvokas". Tai 1) vaizduojamų objektų ir formų išorinių 
požymių išryškinimas, 2) rėmimasis kanonų ir proporcijų principais, 3) 
tikslingas meninės išraiškos priemonių panaudojimas, perteikiant įvairias 
psichologines nuotaikas (rasa) ir jausmus (bhava), 4) sugebėjimas įžvelgti 

ir tapybinėmis priemonėmis perteikti išorinio pasaulio reiškinių grožį, 
žavesį ir dailumą, 5) adekvatus reiškinių ir objektų pavaizdavimas, 
paviršinio ir giluminio turinio perteikimas, 6) meistriškas techninių meninės 
išraiškos priemonių ir spalvų santykių panaudojimas. 

Vėlyvajame Vatsyanya “Kamasūtros" komentare, kurio autorius yra 
Yašodhara (XII-XIII a.), minėtieji šeši indų tapybos principai taip 
perfrazuojami: 1) tapybinių formų klasifikavimas, 2) sekimas teisingomis 
proporcijomis ir kanonais, 3) adekvati rasa (estetinių nuotaikų) išraiška, 
4) dailumo ir žavingumo perteikimas, 5) objekto atitikimas, 6) teisingas 
spalvų santykis. 

Taigi klasikinio periodo šilpašastrose formuojami pamatiniai tradicinės 
indų tapybos ir estetikos teorijų principai. Pagrindinis šio periodo šilpašastrų 
nuopelnas - savitų estetinių ir menotyrinių koncepcijų sukūrimas, gilus 
meno esmės, kanonizuotų kūrybos principų formulavimas, meninės kūrybos 
proceso dėsningumų apmąstymas. Jose, kaip ir visoje tradicinėje indų 
estetikoje, iškeliama įvairiapusio dailininko išsilavinimo, psichologinės 
treniruotės, gretimų meno rūšių išraiškos priemonių pažinimo svarba, 
formuojami kanoniniai kūrybos, idealų proporcijų, ikonografijos prin- 
cipai, pabrėžiama linijinio piešinio, spalvos, modeliavimo reikšmė. 
Klasikinio periodo šilpašastrose išsikristalizavę estetiniai idealai ir me- 
ninės kūrybos principai stipriai paveikė vėlesnės viduramžių epochos 
estetiką ir meną, kur buvo plėtojami norma tapę klasikinės epochos esteti- 
niai idealai. 

VIDURAMŽIAI IR NAUJIEJI AMŽIAI 


Viduramžių estetikos savitumas 


Viduramžių Indijos estetika glaudžiai siejasi su ankstesnėmis estetinės 
ir meninės kultūros tradicijomis. Lyginant ją su klasikinio periodo estetinės 
minties raida, matyti analogiškas mąstymo sinkretiškumas ir nuoseklus 
idėjų tęstinumas. Tačiau nauja nerimastinga, kupina daugybės istorinių 
sukrėtimų epocha iš esmės pakeičia tolesnę indų estetinės minties ir meno 
raidą. ‚ 
Po hunų antplūdžių ir Šiaurės Indijos kultūros centrų užgrobimo 
470 m. žlunga Guptų imperija ir, suskilusi į daugybę feodalinių karalysčių 
ir kunigaikštysčių, valdomų vietinių dinastijų, šalis galutinai įžengia į 
viduramžių epochą. Šiaurės Indija nustoja vyravusi šalies kultūroje. Netgi 
išsivadavimas iš hunų priespaudos 540 m. nekeičia padėties, kadangi po 
Guptų imperijos žlugimo ankstyvųjų viduramžių kultūrinis ir meninis 
gyvenimas palaipsniui persikelia į ekonomiškai klestinčią centrinę ir 
pietinę Indostano pusiasalio dalį. 

Tiesioginis Indijos viduramžių epochos siejimas su feodalinių santy- 
kių įsigalėjimu, kaip skiriamuoju požymiu, kelia pagrįstų abejonių, kadangi 
dvelkia vienpusėmis europocentrinėmis schemomis ir vulgariu sociolo- 
gizmu. Kita vertus, Vakarų kultūros tyrinėjimų kontekste susiformavusi 
viduramžių sąvoka ne visuomet gali būti tiksliai taikoma Indijos, Kinijos, 
Bizantijos ir arabų kultūros tyrinėjimuose. Apie daugelį viduramžiškais 
laikomų fenomenų, pavyzdžiui, bažnytinių hierarchinių struktūrų 
formavimąsi ar teocentrinės pasaulėžiūros įsigalėjimą, reikia kalbėti su 
išlygomis, kadangi šios institucijos ir pasaulėžiūriniai elementai tiek 
Indijoje, tick ir Vakaruose yra ikifeodalinės kilmės. 

Vartodami viduramžių sąvoką indų kultūros, cstetikos ir meno 

tyrinėjimams, susiduriame su itin sudėtinga epochos ribų problema, kuri 
tiesiogiai siejasi su Šiuolaikiniame moksle plačiai diskutuojama Rytų 
renesanso tema. Pastaraisiais dešimtmečiais įvairiose šalyse pasirodo daug 
tyrinėjimų, kurių autoriai skiriamąją ribą tarp viduramžių ir renesanso 
Kinijoje laiko VIII a., šiaurės Indijos-Irano-Vidurinės Azijos kultūriniame 
komplekse - IX-X a., Armėnijoje - X-XI a., Gruzijoje - XI-XII a., t.y. tuos 
periodus, kai šiuose senos kultūros regionuose ryškėja analogiški procesai 
"kaip XIV a. Italijoje . 

IX-X a. sandūra Indijos kultūros istorijoje iš tiesų yra labai svarbus 
posūkio taškas, kuomet šalies ekonomikoje, miestų kultūroje, moksle, 
filosofijoje, estetikoje, įvairiose meno srityse pradeda galingai skleistis 
nauji renesansiniai procesai, kuriuos XII a. pabaigoje nutraukia arabų 
ekspansija, pagrindinių kultūros centrų šiaurės ir Centrinėje Indijoje 
nuniokojimas ir okupavimas. 

Nepaisant daugybės mūsuose nusistojusių stereotipų, turime pripažinti, 
kad indų viduramžių estetikoje rutuliojami požiūriai į estetines vertybes, 
meną, jo vietą ir funkcijas visuomenės gyvenime yra daug artimesni 
Vakarų Europos viduramžių kultūroje išsikristalizavusiems požiūriams 
nei tiems, kuriuos regime Kinijoje ir Japonijoje. Šią giminystę tikriausiai 
nulėmė akivaizdžios hierarchinių visuomenės struktūrų paralelės ir panašus 
estetikos ir meno vertybių vaidmuo. “Hierarchinė indų civilizacijos 
struktūra iš dalies priminė viduramžių Europą. Indija turėjo griežtą kastų 
sistemą, Europa - feodalinę santvarką su paraleline bažnyčios ir valstybės 
hierarchija, pradedant žemiausią padėtį užimančiu baudžiauninku bei 
vienuoliu, baigiant didžiuoju Romos imperatoriumi ir popiežiumi. 
Viduramžių hierarchija reiškėsi veikiau teoriškai nei realiai, ir visą laiką 
ją lydėjo neišsprendžiamas konfliktas: kuri valdžia, pasaulietinė ar 
bažnytinė, aukščiausia. Iš kartos į kartą paveldima klasinė struktūra buvo 
ne tokia griežta, kaip kastų sistema: buvo daug kelių iškilti arba sužlugti. 
Tačiau abi kultūras siejo hierarchinis mąstymas ir panaši meno pasaulio 
organizacijos struktūra." (Munro , 1965, p. 75) 

Indijos ir Vakarų Europos viduramžiai - sudėtingas naujų dvasinių 
idealų ieškojimo laikmetis, kai įsivyrauja teocentriška filosofijos, estetikos 
ir meno paradigma, о vyraujančiu teorinio mąstymo tipu tampa scholastika. 

Skirtingai nei Vakarų viduramžių estetikoje, kurios problemų lauką 

apibrėžia vyraujanti monoteistinė religija, Indijos viduramžių estetikoje 
susiduriame su daug didesne išeities pozicijų įvairove ir ryškesne estetinės 
problematikos autonomija religinės atžvilgiu. Tai sąlygojo Indijos kultūroje 
vyraujantis politeizmas ir įvairių tiek ortodoksinių, tiek ir liberalių 
hinduistinių religinių krypčių koegzistavimas. Čia aptinkame daug Vakarų 
realistų ir nominalistų diskusijas primenančių motyvų, vedantos estetinėje 
tradicijoje gimsta rafinuoti proto ir tikėjimo santykių svarstymai. Nors 
paskiros estetinės teorijos plėtojasi ryškioje religinių idealų įtakoje, tačiau 
` estetika viduramžių Indijoje nebuvo “teologijos tarnaitė" ir išsaugojo savo 
problematikos savarankiškumą. i 
Subtilus indų estetikos ir meno žinovas A.K.Coomaraswamy savo 
garsiojoje esė “Indijos meno supratimas” ne tik išryškina bendražmogišką 
tradicinės indų estetikos ir meno prasmę, tačiau ir atskleidžia jų gilumines 
sąsajas su Vakarų Europos krikščioniškąja estetika ir menu. “Žodis menas, 
-aiškina A.K.Coomaraswamy, - visur reiškia tą patį, būtent teisingą daiktų 
gaminimą, recta ratio factibilium. Suprantantieji šį recta ratio buvo 
vadinami išsilavinusiais, o tie, kas tik naudojosi kūrybos produktais, 
nesuvokdami jų esmės, - beraščiais: docti rationem artis intelegant, indocti 
voluptatem (išsilavinusieji meną suvokia protu, neišsilavinusieji juo tik 
mėgaujasi) [...]. Čia estetinis pasitenkinimas išreiškia jausmą, analogišką 
„matematiko, išgyvenančio lygties grožį, ar teologo, kontempliuojančio 
Dievo vaizdinį, išgyvenimui [...]. Tai intelekto mėgavimasis protingais 
dalykais, besiskiriančiais nuo juslinės estetikos sukelto mėgavimosi, kuomet 
mes bandome suvokti kūrinius atsiedami juos nuo jų simbolinio turinio." 
(Coomaraswamy, 1981, p. 141.) A.K.Coomaraswamy teisingai pastebi, 
kad tiek viduramžių Indijoje, tiek ir viduramžių Europoje mėginimas 
apriboti meno sukeliamą estetinį pasitenkinimą vien jausmais būtų, 
scholastų terminija kalbant, apibūdintas kaip “estetinis neraštingumas". 
Indijos ir Vakarų viduramžių estetika iš esmės skiriasi požiūriais į 
"juslinį grožio suvokimą ir erotinių motyvų vaidmenį mene. Skirtingai nei 
įrigorizmą ir asketiškumą linkstanti krikščioniškoji ir buddhistinė estetika, 
viduramžių Indijoje įsivyravusi hinduistinė estetika ir menas yra kupini 
gyvenimo meilės, juslinio grožio suvokimo, hedonizmo, jausmingumo, 
erotikos. “Jokios kitos šalies religinis menas, - pabrėžia H.Munsterber- 
gas, - neteikia tokios svarbos erotikai, kaip indų menas, kuriame kūniškos 

aistros traktuojamos kaip religinių jausmų išraiška." (Munsterberg, 1979, 
p. 293.) | 

Taigi viduramžių estetikoje ir mene suaktualinamas emocionalumas, 
pasaulio suvokimas, kuris aprėpia labai plačią estetinių išgyvenimų skalę 
nuo ankstyvajam hinduizmui būdingo santūrumo iki atviro erotinės meilės 
motyvų aukštinimo brandžiuoju hinduizmo laikotarpiu. “Žmogaus meilė 
simbolizuoja individualų Absoliuto siekimą ir simboliškai įkūnijama 
erotiniame mene. Vadinasi, sutaikydamas ir susiedamas fizinės meilės 
malonumus su religinėmis aspiracijomis bei atsisakydamas nuodėmių 
išganytojo vaidmens, hinduizmas panaikino konfliktą tarp juslinio ir 
dvasinio pradų, kuris taip sunkiai slėgė hebrajų bei krikščionių sąžinę." 
(Munro, 1965, p. 38-39.) Viduramžių estetikoje ir jos įtakoje besi- 
skleidžiančiose meno formose savitai reiškiasi klasikinio periodo estetikoje 
išplėtotos rasa teorijos poveikis, kuris stiprėjančių šivaistinių, šaktistinių 
ir tantristinių idėjų įtakoje įgauna vis ryškesnį erotinį atspalvį. Netgi 
vėliau redaguoti hinduistiniai sakraliniai tekstai yra kupini aistringos 
dievų ir žmonių meilės motyvų. 

Šivaistinių, šaktistinių ir tantristinių šventyklų eksterjerų ir interjerų 
skulptūriniame dekore nepaprasto populiarumo įgauna mithuna moty- 
vas - besimylinčios poros. 


Scholastinės estetikos principai 


Viduramžių Indijos estetinės minties raidoje vyrauja trys pagrindinės 
kryptys: pirmoji, scholastinė, kuri reiškiasi komentatoriškos orientacijos 
filosofinės metafizikos traktatuose. Nors šios pakraipos estetinė mintis 
neretai plėtojosi stiprioje religinių idealų įtakoje, tačiau ji nebuvo vien 
“teologijos tarnaitė". Scholastinės estetikos tradicija neretai susipina ir 
stipriai veikia viduramžiais vyravusią antrąją, natyašastrų, arba poetikos 
tradiciją, kuri daugiausia dėmesio skyrė klasikiniame periode išsikrista- 
lizavusioms literatūrinės estetikos problemoms gvildenti. Trečioji, archi- 
tektūrai ir vaizduojamajai dailei skirtų ši/pašastrų ir vastu-vidya pakraipa 
daugiausia apsiriboja empirinių menotyrinių problemų tyrinėjimu, nor- 
minių kūrybos nuostatų formulavimu ir ikonografinių sistemų aprašinėjimu. 

Scholastinės pakraipos estetika nuolatos orientuojasi į sakralinius 
praeities tekstus (агата). Jie traktuojami kaip išskirtinės svarbos pažinimo 
šaltiniai, kuriuose simboliškai užkoduota aukščiausia išmintis ir būties 
procesus valdantys įstatymai. Toks kanoniškų tekstų autoriteto, jų pamo- 
komosios, didaktinės galios iškėlimas paaiškina, kodėl viduramžių 
estetikoje išskirtinę svarbą įgauna pažinimo šaltinių problema. Kita vertus, 
iš čia radosi interpretacinis, hermeneutinis, komentatoriškas viduramžių 
estetikos pobūdis ir scholastinis mąstymo stilius. : 

Iš tiesų vienas esminių skirtumų tarp klasikinės ir viduramžių estetikos 
siejasi su perėjimu nuo originalių estetinių koncepcijų prie komentatoriškos 
veiklos, kuomet ideologija ir kanoniškos mąstymo schemos pradeda užgožti 
gyvos- estetinės minties raidą. Viduramžiais stiprėjantis scholastinis 
mąstymas - tai neabejotinai tipiškas komentatoriškos kultūros padarinys. 
Tačiau nereikia pernelyg sumenkinti jo reikšmingumo, kadangi ir 
scholastinės minties epochose būna savų galingų kūrybinės minties 
protrūkio periodų, kuomet, kaip pavyzdžiui, Bhamahos, Šankaros, 
Anandavardhanos, Rajasekharos ir Abhinavaguptos veikaluose Indijoje 
ar brandžios Vakarų scholastikos (Albertas Didysis, Bonaventūra, Tomas 
Akvinietis) laikotarpiu ryškėja labai svarbūs ateičiai konstruktyvūs 
sintetinio mąstymo principai. 

Gilesnė pažintis su indų viduramžių estetikos geneze liudija, kad 
scholastinio mąstymo užuomazgos čia skleidžiasi daug anksčiau nei Va- 
karuose. Jų reikia ieškoti V a. brahmaniškos orientacijos filosofinėje 
metafizikoje, kurioje aiškiai pastebimas naujų hinduistinių estetinių idea- 
lų formavimasis. Nuo šiol indų viduramžių kultūroje iškyla naujo tipo 
mokslininkas - scholastas komentatorius, kuris neapsiriboja vien anksčiau 
išsakytų tezių ir idėjų pakartojimu, jų hermeneutine analize, o remdamasis 
klasikiniais kanoniškais tekstais, naujame intelektualinės kultūros 
lygmenyje kuria savo filosofinių ir estetinių konstrukcijų sistemas. Taigi 
net ryškios komentatoriškos orientacijos veikaluose, hermeneutiškai aiš- 
kinant ir interpretuojant kanoniškus sutrų, natyašastrų, vastu-vidya, šilpa- 
šastrų tekstus, vyksta gyva estetinės minties sklaida, jos problemų lauko 
plėtimasis, žinių apimties augimas. Tokia scholastinės estetikos šalininkų 
orientacija paaiškina, kodėl daugelis viduramžių estetinių traktatų įgauna 
mokomųjų sąvadų ir kompendiumų su plačiais komentarais pavidalą. 

Įsidėmėtina, kad besiformuojančios alamkarikų mokyklos pradininkas 
Bhamaha ištisą penktąjį savo traktato “Poetiniai pagraZinimai" skyrių 
paskiria teisingų mokslinės analizės prielaidų, indukcinių išprotavimų, 
korektiškos mokslinės polemikos taisyklių, tiesos įrodymo. metodų ir 
logiškai pagrįstų išvadų analizei. Remdamasis Nyayos mokymu, Bhamaha 
iškelia keturių savarankiško pažinimo šaltinių - suvokimo, indukcinių 
išprotavimų, palyginimų ir įrodymų, arba patikimų liudijimų, svarbą 
mokslinei analizei. Jis išskiria du pagrindinius tikrovės ir meno pasaulio 
pažinimo kelius: tiesioginį intuityvųjį ir netiesioginį deduktyvųjį. 
“Kiekvienas jų, - aiškina Bhamaha,- turi savo [pažinimo] objektą, vienatinj 
ir visuotinį pradus." (Kavl. V. 5.) 

Pagrindinio sankhya filosofinės sistemos teksto “Sankhya-karika" 
komentaro “Yuktidipitaka" (VII-VIII a.) autorius, pradėdamas dėstyti 
savąsias teorines konstrukcijas, cituoja tekstą, kuriame išvardijama 11 
būtinų moksliškai pagrįstos teorinės sistemos konstravimo komponentų: 
glaustos aforistinės tezės (sūtra), disputas apie pažinimo šaltinius 
(pramana), visapusiški svarstymai apie gvildenamo objekto sudėtinius 
komponentus (avayana), teiginys, apibrėžiantis visus struktūrinius sistemos 
komponentus (anyūnata), kritiniai debatai apie bendruosius principus 
(samšaya), polemika apie specialias technines problemas (nirnaya), trumpi 
apibrėžimai (uddeša), “išplėsti” apibrėžimai (nirdeša), svarstymai apie 
pamatinius filosofinės sistemos principus jų nuoseklioje eigoje (krama), 
disputas apie techninius terminus (samjna), debatai apie sekimo šia sistema 
praktinius rezultatus (upadesa). Taigi jau ankstyvajame indų scholastinės 
minties raidos etape regime aiškiai išsikristalizavusią metodologiją, 
savotišką “metateoriją", nubrėžiančią pavyzdinės teorinės sistemos kūrimo 
principus. | 

Stiprią įtaką scholastinės estetinės minties raidai turėjo žymus advai- 
ta-vedantos (nedualistinės vedantos) mokyklos mąstytojas Šankara 
(Shankara, Cankara, 788-820). Šis 32 metus tegyvenęs filosofas, estetikas, 
poetas, puikus polemistas sukūrė daugybę klasikinės komentuojamosios 
pakraipos teorinių veikalų, kuriuose atsiskleidžia nuoseklios scholastinės 
metodologijos praktinio taikymo galimybės. Garsiuose Šankaros ko- 
mentaruose Badarayanos "Brahma-sutrai" (*Vedanta-sutra"), pagrindinėms 
upanišadoms ir "Bhagavadgitai" ryškėja skirtingų hinduizmo krypčių 

idėjų sintezės ieškojimas ir rafinuotas aukštosios scholastinės estetikos 
teorinių principų formulavimas. | 

Šankaros estetinėse pažiūrose jaučiamas stiprus buddhistinėse sutrose 
išplėtotos scholastinės metafizikos poveikis. Neatsitiktinai kitas įtakingas 
vedantos šalininkas Ramanuja (Ramanudža, g. 1027) traktuoja Šankarą 
kaip “užsimaskavusį buddhista". Ch.Eliotas, gvildendamas Sankaros mo- 
kymo santykį su buddhistinės metafizikos idėjomis, šmaikščiai pastebėjo, 
kad “јо polemika su buddhizmu ne tik nulėmė pastarojo saulėlydį; jei apie 
mokymo efektyvumą spręsime iš idėjų tęstinumo, tai galime teigti, kad 
įveiktasis buddhizmas pavergė nugalėtoją" (Eliot, 1954, p. 312). 

Šankara tęsia klasikinio periodo estetikos tradiciją, kurioje vyravo 
rasa (estetinės nuotaikos) teorija, ir plėtoja hinduistinei estetikai būdingus 
glaudaus estetinių ir religinių pradų susipynimo principus. “Brahma, - 
teigia jis, - yra rasa, о rasa - tai palaima." Iš čia kyla, kad “rasa- vidya 
(mokslas apie газа) yra Brahma- vidya”. Vadinasi, subtiliai pažinti estetinių 
nuotaikų ir išgyvenimų sferą tolygu pažinti dievybę. 

Plėtodamas mokymą apie tris pažinimo kelius: žinojimo (nana marga), 
veiklos (karma marga) ir meilės (bhakti marga), Šankara skelbia žinojimo 
kelio prioritetą. Jis atmeta natūralistinę ir atvirai erotinę šaktizmo bei 
tantrizmo orientaciją ir iškelia asmenybės išsivadavimo (mokša) iš išorinių 
būties formų būtinybę. Pagrindinė kliūtis į absoliučios būties pažinimą 
Šankaros koncepcijoje, kaip ir buddhizme, siejama su nežinojimu (avidya), 
kuris advaita-vedantos mokyme traktuojamas ne kaip kokio nors žmogaus 
savybė, o kaip objektyvus kosminis veiksnys, slepiantis po regimybės 
(maya) skraiste tikrovę. 

Taigi savo mokyme sujungęs skirtingus brahmanizmo, upanišadų, 
Badarayanos irbuddhizmo elementus, Šankara suteikė amorfiškam hinduizmui 
vientisos, visapusiškai išplėtotos filosofinės ir estetinės doktrinos pavidalą, 
kuri galutinai integravo ir nustelbė buddhizmo idėjas. Šankaros veikaluose 
išplėtoti estetiniai principai turėjo didelį poveikį tolesnei hinduistinės estetikos, 
dailės ikonografijos raidai. Rafinuotos Šankaros estetinės metafizikos įtakoje 
ankstyvuoju hinduistinės skulptūros raidos laikotarpiu vyravusius žemiškus 
jakšini - vandens deivių, zoomorfinius gyvūnų vaizdinius vėlyvojoje 
hinduistinėje skulptūroje keičia kupini reikšmingos simbolikos šokančio 
Šivos Natarajos (Nataradžos) arba triveidžio Šivos vaizdiniai. 

Didžiulio Šankaros autoriteto įtakoje viduramžių scholastinės 
pakraipos estetikai vis didesnį dėmesį kreipia į metodologiškai korektišką 
pagrindinių problemų ir kategorijų analizę. Ilgainiui, apibendrinant didžiulę 
alamkarikų poetikos mokyklos teoretikų (Bhamahos, Dandino, Vamanos, 
Udbhatos) patirtį, išsikristalizuoja norminiai teisingos scholastinės 
polemikos principai, kuriais remiantis pirmiausia yra iškeliama tezė 
(pūrvapakša), kuri reikalauja oponento prieštaravimo arba paneigimo 
(khandana). Tada pradinė tezė jau gali būti laikoma aprobuota doktrina 
(siddhanta). Šios scholastiniam mąstymo stiliui būdingos poleminės 
metodologijos principai visapusiškai išplėtoti garsaus X а. estetiko 
Rajasekharos (Radžasekharos) traktate “Kavyamimansa" (“Apmąstymai 
apie poeziją"). T 

Taigi skirtingai nei architektürai ir vaizduojamajai dailei skirti 
estetiniai traktatai (šilpašastros, vastu-vidya), apsiribojantys normatyviniu 
aprašomuoju pobūdžiu ir ikonografijos reikšmės pabrėžimu, viduramžių 
estetinės minties raidoje vyraujantys poetikos traktatai (alamkarašastros) 
dažniausiai yra konstruojami remiantis scholastinio mąstymo principais. 
Juose ryškėja savitos kanoniškos tradicijos su būdingais specifiniais 
metodologiniais teksto konstravimo, problemų kėlimo ir jų gvildenimo 
principais. Ss 

Daugumoje estetikos traktatų jungiamąjį vaidmenį atlieka trumpos 
lakoniškai suformuluotos tezės (sutra), glaudžiai tekste susijusios viena 
su kita. Toliau kyla šių tezių meninė interpretacija (vritti), kuri neretai 
išreiškiama spalvingais poetiniais įvaizdžiais, ir pagaliau tam tikros 
taisyklės arba poetine forma išsakytos apibendrintos išvados (karika), 
kurių efektyvumą lemia traktato autoriaus sintetinis mąstymas. Visose 
šastrose susiduriame su daugmaž stabilių, beveik stereotipinių problemų 
visuma, kurios daugelį šimtmečių nuosekliai migruoja iš vieno traktato į 
kitą. Tradicinės Indijos estetikos dėmesio centre yra meno ištakų, paskirties, 
funkcijų, estetinių kategorijų sistemos, atskirų meno rūšių bei žanrų 
savitumo, menininko vaizduotės, intuicijos, meninės kūrybos proceso, 
meninės išraiškos priemonių, poetinių figūrų arba pagražinimų (alamkara), 
meninio stliaus (riti), meninių privalumų (guna), trūkumų (doša), estetinių 
nuotaikų (rasa), užslėptos meno kūrinio prasmės (dhvani), žaibiško 
intuicijos blykstelėjimo (pratibha) ir kitos problemos. 

Klasikinio ir viduramžių periodų sandūroje susiformavusi įtakinga 
alamkarikų mokyklos estetika rutuliojasi kaip norminė disciplina, mėginanti - 
nustatyti bendriausius meninės kūrybos dėsningumus. Šis estetinės minties 
raidos tarpsnis, kai daugiausia buvo tyrinėjama meninės išraiškos priemonės 
ir stiliaus ypatumai, mažai domino mokslininkus. Jau vienas pirmųjų indų 
estetikos tyrinėtojų H. Jacobi pernelyg kategoriškai vertina šios mokyklos 
teorijas irdidžiausiu jų trūkumu laiko „empirinę orientaciją ir apsiribojimą 
neesminėmis, grynai formaliomis techninėmis kūrybos problemomis“ 
(Jacobi, 1910, p. 1385). 

Alamkarikų mokyklos pradininkas yra Bhamaha, kurio gyvenimo 
metai daugelį dešimtmečių indologų buvo smarkiai diskutuojami. Naujausi 
moksliniai duomenys leidžia teigti, kad jis gyveno apie IV a. pabaigą ir 
V a. pirmąją pusę, tačiau ne vėliau nei V a. Šią jau anksčiau žymių 
indologų A.K. Warderio ir C. Tucci iškeltą hipotezę patvirtina Bhamahos, 
Vasubandhu (IV a.) ir Dignagos (V a. ) tekstų lyginamoji analizė. 

Bhamahos “Kavyalamkara" (“Poetiniai pagraZinimai") - tai ankstesnės 
literatūrinės estetikos laimėjimus apibendrinantis veikalas, kuriame 
komentuojamos anksčiau gyvenusių teoretikų idėjos. Pats traktato autorius 
prisipažįsta, kad jis remiasi kalbos pagražinimų, poetinių figūrų 
tyrinėjimais, suformuluotais kitų mokslininkų veikaluose, o taip pat ir 
savo asmeniniais apmąstymais. “Tebus mano teisėjai, - sako Bhamaha,- 
tie tikri Zinovai, kurie pasišventė poetinės kalbos tyrinėjimams. [Juk] 
netobuli sprendimai nepatenkins tų išminčių, kurių protas yra iskilesnis." 
(Kavl. V.69.) 

“Kavyalamkaros" pradžioje Bhamaha samprotauja apie auklėjamąją 
poezijos ir meno galią, sugebėjimą aktyviai veikti žmonių sąmonę ir 
veiksmus. Jis kalba apie kiekvienam poetui būtiną įvairių mokslų - 
gramatikos, leksikografijos, prozodijos, žmogų supančių pasaulio dėsnių, 
savo pirmtakų kūrinių, logikos ir visų menų pažinimo svarbą (Kavl. I. 
3,V.4). Tikro meistriškumo aukštumų siekiantis menininkas, anot 
Bhamahos, turi būti gerai susipažinęs su visais indų traktatuose vardijamais 
64 menais. 

Bhamaha priskiria kavya literatūrai (parašytai metrais ir proza) 

sugebėjimą pasiekti visus hinduizmo skelbiamus gyvenimo idealus. “Tikras 
poezijos meno kūrinys, - rašo jis, - teikia dharmos, arthos, kamos ir 
mokšos pažinimą, o taip pat malonumą ir šlovę." (Kavl. I.2.) Estetikas 
išskiria du pagrindinius poetinius stilius: vaidarbhi ( paprastas ir skambus) 
ir gaudi (pompastiškas ir įmantrus). Plėtodamas Bharatos tradiciją, jis 
prabyla apie stilistinius trūkumus, kurių, kaip ir “Natyašastroje", 
priskaičiuoja dešimt. Bhamahos traktate taipogi ryškėja mokymas apie 
estetinės kalbos savybes, nors dar neaptinkame gura (privalumas, esminė 
savybė) kategorijos. Р | 

Svarbiausias Bhamahos estetinės koncepcijos objektas yra meninės 
išraiškos priemonių analizė ir meninės kalbos elementai, o centrinė jo 
estetikos kategorija - alamkara, t. y. poetinė figūra arba pagražinimas. 
“Alamkarų dėka [poezijos] kūrinys, - sako Bhamaha,- tampa nekas- 
dieniškas." (Kavl. I. 35.) Alamkarai, jo nuomone, padeda sužavėti meno 
suvokėją poetinės kalbos neįprastumu, grožiu, gelme ir įtaigiu grakštumu. 
Tarsi apibendrindamas savo pirmtakų apmąstymus apie poetinės kalbos 
savybes ir poetinio kūrinio struktūrai svarbias meninės išraiškos priemones, 
Bhamaha šias priemones skirsto į formalias, susijusias su žodžių formos 
pagražinimais (šabda-alamkara), ir turiningąsias, susijusias su prasmės 
pagražinimais (artha-alamkara), kas tiesiogiai siejasi su Bhamahos pateiktu 
poezijos, kaip “glaudžios žodžio formos ir prasmės sąveikos" (Kavl. I. 
13), apibrėžimu. 

Vadinasi, su žodžio forma ir prasme susiję pagražinimai ne tik sudaro 
poetinio meno esmę, tačiau ir nulemia šio meno specifiką ir jo magišką 
poveikį žmonėms. Iš čia kyla Bhamahos traktato “Poetiniai pagražinimai" 
pavadinimas ir išskirtinis dėmesys alamkarams, jų specifiniams bruožams, 
skrupulingai klasifikacijai, detaliam kiekvieno jų aprašinėjimui, kurių jis 
priskaičiuoja apie 30. 

Tačiau Bhamaha puikiausiai supranta, kad patys pagražinimai be 
įgimtų menininko sugebėjimų, vaizduotės neturi prasmės. “Netgi neturintis 
talento, - sako jis, - gali perprasti mokslus, vadovaujamas mokytojų, 
tačiau eiles gali kurti tik toks žmogus, kuris turi vaizduotę." (Kavl. 1.5.) 
Vadinasi, tik talentas arba ankstesnių inkarnacijų sekoje įgytų dvasinių 
sugebėjimų visuma, kurią apibūdina buddhistinis terminas pratibha 
(sąmonės aiškumas), padeda menininkui pajungti vaizduotės galią, kuriant 

prasmingą meno kūrinį. Bhamahos tezė, kad poezija yra tikslingas žodžių 
formos ir prasmės junginys, atsirandantis dėl sąmonės nušvitimo, taip pat 
mokymas apie du poetinės kalbos sudėtinius komponentus - formalųjį 
(išorinį) ir turiningąjį (prasminį) tapo vėlesnių koncepcijų atsparos tašku. 

Pradedant Bhamahos traktatu “Poetiniai pagraZinimai", sanskrito 
poetikos raida dėl šio mąstytojo idėjų įtaigumo ilgam sutampa su mokymu 
apie alamkarus, o poetikos traktatai įgauna alamkarašastrų pavadinimą. 
Bhamahos traktato struktūra ir pagrindinių tezių plėtojimo metodai 
tolesnėje indų estetikoje tarsi programuoja scholastinio mąstymo, 
polemikos ir pagrindinių problemų gvildenimo principus. | 

Bhamahos iškeltas idėjas toliau plėtoja jo pasekėjas Dandinas, kurio 
gyvenimo laikas datuojamas nuo VI iki VIII a. Jis buvo viena ryškiausių, 
labiausiai išsilavinusių savo epochos asmenybių. Gyvendamas įvairiuose 
Indijos kultūros centruose, jis nuo vaikystės gavo puikų filosofinį ir 
filologinį išsilavinimą, buvo gerai susipažinęs su buddhizmo, džainizmo, 
brahmanizmo idėjomis, įvairių menų laimėjimais. Indų kultūros istorijoje 
Dandinas iškyla ne tik kaip vienas sanskrito grožinės literatūros korifėjų, 
puikus žodžio meistras, tačiau ir kaip įtakingas estetikas. Jam priskiriami 
trys estetiniai traktatai: “Dašakumaračarita", “Avantisundarikatha" ir 
“Kavyadarša", iš kurių neabejotinai brandžiausias ir įtakingiausias yra 
pastarasis. 

Veikale “Kavyadarša" (“Poezijos veidrodis") jis glaustai apžvelgia 
Bhamahos ir kitų savo pirmtakų idėjas, gvildena visas tradicinės indų 
estetikos problemas. “Dandinas, - nurodo jo kūrybos tyrinėtojas K. Rat- 
namas,- yra originalesnis nei Bhamaha. Кар ir Bhamaha, jis vertina 
vakrokti išraiškingą kalbą. Jis pastebi, kad visi alamkarai kyla iš noro 
apibrėžti kažką neįprasta, ir tam, kad šis noras peržengtų žmogaus 
psichikos ribas, jis pasitelkia atisayokiti (hiperbolė). Dandino nuomone, 
alamkarai yra tokios kavya išraiškos priemonės, kurios suteikia poezijai 
grožį, o estetinės nuotaikos (rasa) sąlygoja poezijos subtilumą." (Ratnam, 
1983, p.20.) 

Dandinas žodį ir prasmę suvienija į sintetinę poezijos “kūno” (šarira) 
sąvoką. Jis, kaip ir Bhamaha, siedamas meno kūrinio esmę su poetiniais 
pagražinimais, papildo pirmtako teoriją formos ir prasmės privalumų 
kategorijomis. Dandinas taipogi gvildena meninės kūrybos subjekto ir 

kūrybos proceso problemas. Svarbiausiomis meninės kūrybos prielaidomis 
jis laiko įgimtą vaizduotę, visapusišką išsilavinimą ir nuolatinį įgūdžių 
tobulinimą. Dandino įsitikinimu, mokslingumas ir nuolatinėmis pratybomis 
įgyti įgūdžiai gali kompensuoti talento trūkumus. Jis kviečia menininkus 
įdėmiai studijuoti mokslus, ypač gramatiką, padedančią atskirti poetinės 
kalbos privalumus nuo trūkumų, ugdyti stiliaus aiškumą ir išraiškingumą. 
Dandino koncepcijoje poetinių privalumų kategorija pajungiama 
universalesnei meninio stiliaus kategorijai. Pastaroji tampa svarbiausia 
tikrojo meno kūrinio gimimo prielaida, kadangi, remiantis griežtais stiliaus 
principais, visi sudėtiniai kūrinio komponentai organizuojami į nedalomą 
visumą. Visą individualių meninių manierų aibę Dandinas suveda į du 
pagrindinius stilius: vidarbhiškąjį, pasižymintį aiškumu, paprastumu, 
saikingumu, ir gaudiškąjį - manieringą, impozantišką, kupiną miglotos: 
prasmės. | 

Trečiasis žymiausias alamkarikų mokyklos atstovas Vamana (VIII- 
IX a.), kaip manoma, buvo Kašmyro valdovo Jayapidos (Džajapida, 779- 
813) ministras. Būdamas įvairiapusiškai išsilavinusi asmenybė, jis, be 
poezijos ir estetikos, aktyviai reiškėsi tapyboje. Tuo paaiškinamas šio 
teoretiko potraukis aiškinti poetikos problemas, pasitelkiant tapybos 
principus ir įvaizdžius. Vamana buvo originalus ir sistemingas mąstytojas, 
įnešęs daug naujovių į indų estetinės minties raidą. „Iš poetų,- nurodo jo 
kūrybos tyrinėtojas S.S. Janaki,- gvildenusių poetikos problemas, Vamana 
pirmasis pradėjo traktatus rašyti sutrų forma. Šios glaustos sutros gyva 
kalba aiškinamos jo paties parašytuose komentaruose kaviariya. Savo 
sutrose ir komentaruose jis visada lieka tikslus ir nesileidžia į tuščias 
diskusijas ar prieštaravimus." (Aestheticans, 1983, p.47.). 

Vamanai priklauso prioritetas plėtojant poezijos dvasios (atman) 
koncepciją, jis pirmasis prabilo apie saundarya (grožį), kaip vieną 
esmingiausių meno kūrinio vertės kriterijų, iškėlė rupaka (metaforos) ir 
asociatyvaus mąstymo reikšmę, pradėjo kalbėti apie estetinės užuominos, 
nutylėjimo, neįvardijimo emacinę įtaigą. 

Savo garsųjį traktatą “Kavyalamkarasutra" (“Poetinių pagražinimų 
sutra"), susidedantį iš 317 glaustų tezių ir jas aiškinančių komentarų, 
Vamana pradeda tradiciniu kreipimusi į dievus. Tęsdamas Bhamahos ir 
Dandino tradiciją, poezijos vertę Vamana sieja su pagražinimais, kurie itin 

efektingi, kai pavyksta išvengti trūkumų (guna) ir meistriškai įpinti į 
poetinio kūrinio audinį. Pirmojoje traktato sutroje jis teigia, kad “poezija 
yra suvokiama pagražinimų dėka“ (KAS I.1). Toliau savo mintį jis 
paaiškina: “Pagražinimai - tai [poezijos] grožis" (KAS 1.1). Kalbos figūras 
(alamkarus) jis-skirsto į dvi skirtingas rūšis: 1) kurioms grožį suteikia 
žodis ir 2) kurios gražios tampa savo prasmės dėka. Poetinės kalbos 
figūros (alamkara) ir privalumai (guna), Vamanos nuomone, pastebimai 
skiriasi savo estetinio poveikio galia. Gunos, jo nuomone, yra svarbesnės, 
būtinos meno kūrinio savybės, suteikiančios poezijai ypatingą žavesį, o 
alamkarai yra tik antriniai elementai, padidinantys grožį. Pastarąją savo 
mintį estetikas vaizdžiai paaiškina.kalbėdamas apie jauną, apdovanotą 
įgimtu grožiu moterį, kuri tampa dar žavingesnė, kai pasipuošia papuošalais. 

: Vamana atskiria pagražinimo principa (alamkara) apskritai ir 
konkrečias pagražinančias figūras (alamkaras). Vadinasi, skirtingai nei 
Bhamahai ir Dandinui, kuriems konkreti poetinė figūra sudarė meno esmę, 
Vamanai ji tampa antraeiliu išoriniu dalyku, nekeičiančiu substancialios 
meno kūrinio esmės. Šią išvadą patvirtina Vamanos pateiktas poezijos 
apibūdinimas, kuriame apie meno kūrinio privalumus ir pagražinimus kalba- 
ma tik pačia bendriausia prasme, o visas dėmesys sutelkiamas į meninį stilių. 

Iš Dandino perėmęs meninio stiliaus sampratą Vamana aiškino stilių 
kaip kryptingai organizuotą tam tikrų meninės išraiškos priemonių visu- 
mą, sudarančią meno esmės substanciją. “Stilius, - pareiškia Vamana, - yra 
poezijos dvasia. Būtent stilius poezijoje - tai, kas dvasia yra kūne." (KAS, 
IL 6.). Stilių Vamana traktuoja kaip ypatingą žodžių santykį, tobulą 
meninių struktūrų kompoziciją. Dandino išskirtus du stilius jis papildo 
trečiuoju - pančala ir kiekvieno stiliaus bruožus apibūdina savybėmis, 
kurių priskaičiuoja dešimt. Visi trys stiliai - vidarbhiškasis, gaudiškasis 
ir pančala, kaip ir Dandino koncepcijoje, siejami su trijuose skirtinguose 
Indijos regionuose vyraujančių poetinių tradicijų specifiniais bruožais. 
Vidarbhiškąjį stilių paskelbia tobuliausiu, kadangi jis įkūnija optimalų 10 
privalomų skaičių. Gaudiškojo stiliaus išskirtinis bruožas yra jėga ir 
įstabumas, o pančala stiliaus - saldumas ir meilumas. 

Meninio .stiliaus trūkumų pašalinimą іг jo tobulinimo galimybes 
Vamana sieja su poetikos ir kitų mokslų dėsnių pažinimu. Jis yra mokslinio 
meninės kūrybos dėsningumų pažinimo šalininkas. Gramatika, žodynas, 

metrika ir kiti menai, poetika - štai *mokslai", kurie, anot Vamanos, būtini 
kiekvienam menininkui (KAS, III. 3.) Kadangi vyraujanti poezijos tema 
yra įvairiausi meilės nuotykiai, tai menininkui būtina žinoti meilės teorijos, 
taktikos, intrigos užmezgimo dėsnius. Kiekvienas iš minėtų mokslų 
Vamanos koncepcijoje sąlygoja kitų mokslų žinojimą, o iš visų jų 
svarbiausias tampa mokslas apie kalbos dėsnius (gramatika). 

Vamanos ir jo amžininkų koncepcijoms būdinga objektyvi meninių, 
dažniausiai literatūros formų analizė, siekimas apibrėžti meniškumo 
(literatūrinės vertės) kriterijus. Ankstyvoji sanskrito poetikos teorija iš 
esmės buvo lingvistinė. Ji, kaip ir B.Croce's koncepcija, rėmėsi įsitikinimu, 
kad visi svarbiausi meninės kalbos ypatumai glūdi lingvistinėse žodžio 
formos ir prasmės struktūrose. Vadinasi, išmanantis kalbos dėsnius 
menininkas gali sėkmingai išvengti kūrybos trūkumų, subtiliai naudotis 
alamkarais ir sukurti tobulą meninį stilių. Kitaip negu Bhamaha ir Dandinas, 
anot kurių, alamkarai sąlygoja esmingiausius meno bruožus (“nes tik dėl 
pagražinimų poezija tampa poezija“), Vamanos koncepcijoje alamkarai 
nuvainikuojami ir atlieka tik išorinę funkciją. Vamanos ir jo artimiausių 
pasekėjų veikaluose estetinės problemos gvildenamos platesniu diapazonu, 
giliau tyrinėjamos meninės kūrybos subjekto, jo kūrybinės nuostatos, 
kūrybos proceso, meninės vaizduotės, meno kūrinio suvokimo problemos. 

Gvildendamas meninės kūrybos ištakas, Vamana vadina vaizduotę 
“poezijos užuomazga" ir patikslina, kad jeigu be jos ir galima sukurti. 
poetinį kūrinį, tai tik visuotinei pajuokai. Tarsi tęsdamas buddhizmo 
adeptų apmąstymus, jis aukština kontempliaciją, menininko sugebėjimą 
savo dvasios galias nukreipti į kūrybos tikslą. Atsiribojimas nuo išorinio 
pasaulio tėkmės čia suvokiamas kaip svarbiausia kūrybos proceso prielai- 
da. Tik paskendęs savyje mąstytojas gali suvokti daiktų esmę. Iš čia kyla 
ir buddhistinis vienišumo kultas, padedantis menininkui susikaupti ir 
natūraliai emanuoti giluminius dvasios impulsus. Vamanos manymu, kūry- 
bai palankiausias metas yra paskutinės nakties valandos prieš auštant. 
Tuomet mintis, lengviausiai atitrūkdama nuo kasdienybės rūpesčių, išori- 
nio pasaulio šurmulio, susitelkia darbui, nukreiptam į meno kūrinio gimi- 
mą. Ši meno kūrinio gimimo ir paties kūrėjo asmenybės sąsaja Vamanos 
koncepcijoje dar nenulemia menininko individualybės ir jo savito kūrybos 
stiliaus. : 

Vakarų Europos viduramžių estetika formuojasi kaip reakcija į 
vėlyvosios antikinės kultūros hedonizmą, atvirą meno ryšį su žmogaus 
aistromis, antikinį erotikos kultą. Iš čia kyla krikščioniškųjų viduramžių 
estetikos asketiškumas, dvasinio prado pirmumo prieš kūniškąjį, emocijų 
suvaldymo teigimas, ieškoma psichologinės vidinės tiesos ir idealų, 
paklūstančių nežemiškoms vertybėms. Priešingai, IX a. Kašmyre ryškėja 
galinga reakcija prieš ortodoksinio buddhizmo skelbiamą asketiškumą, 
šio pasaulio teikiamų žemiškų džiaugsmų atsisakymą. 

Kašmyras tampa vienu svarbiausių Indijos renesansinės kultūros 
centrų. Čia ryškėja naujas kultūros pakilimas, kuris siejasi su senų orto- 
doksinių scholastinių sistemų krize ir naujų humanistinės miestietiškos 
kultūros idealų pažymėtos filosofijos, estetikos, meno formų plėtote. 
Stiprėjant islamiškojo pasaulio agresijai, mąstytojai ir menininkai atsisu- 
ka į nacionalines kultūros tradicijas. Estetikoje stiprėja retrospekcijos, 
archaizacijos tendencijos, siekimas naujai apmąstyti pracities teorijas ir 
pritaikyti jas pasikeitusiems laikmečio reikalavimams. Renkami, naujai 
redaguojami, sisteminami ir su plačiais komentarais leidžiami senieji 
tekstai. 

Estetinėse teorijose vis labiau pabrėžiamas meno ryšys su tikru 

„Žmogaus gyvenimu, su visais jam būdingais žemiškais jausmais. Estetika 
ir menas vertinami ne tik kaip intelektualinės veiklos, bet pirmiausia kaip 
jausminės žmogaus prigimties padariniai. : 

Grožis suvokiamas ne kaip objektyvizuota atitraukta vertybė, o kaip 
didžiai subjektyvi realybė, neatsiejama nuo individo jausmų pasaulio. Iš 
čia kyla ir didelis dėmesys introspekcijai, subtiliausiems jausmų, nuotaikų 
pokyčiams. Didėjantis domėjimasis asmenybės psichologija, jausmų 
pasauliu. pastebimai keičia ir pačią estetikos problematiką, suteikia 
emocionalumui aukštesnę vietą dvasinių vertybių hierarchijoje. Emocinio 
prado įtakos stiprėjimas indų estetikoje siejasi su tantrizmo įtaka. 

Šios įtakingos krypties pavadinimas kilo iš sanskrito žodžio tantra, 
reiškiančio užšifruotą, magišką, ezoterinį tekstą, tradiciją. Tantrizmu ben- 
drai vadinama daugelis hinduizmo krypčių ir sektų (šivaizmas, višnuizmas, 
šaktizmas, trika, lingayata ir t.t.), kurios sąmoningai neigia visuotinai 

pripažintas moralės normas, ignoruoja kastinių skirtumų suabsoliutinimą. 
Meilės aktą ir erotinę energiją jos tapatina su aukščiausiu dvasiniu pradu. 

Didėjančią tantrizmo ideologijos įtaką sąlygojo ir nerimastinga epo- 
cha, tarpusavio karai, stiprėjanti arabu-musulmonu civilizacijos ekspansija. 
Šis suirutės laikas tūkstančius žymių menininkų nubloškė toli nuo gimtųjų 
vietų, vertė taikytis prie naujų sąlygų, kitokių dvasinių vertybių, katas- 
trofiškai nuvertino žmogaus gyvenimą. Tradicijų, per amžius nusistojusių 
kultūros ir gyvenimo normų griuvimas, užkariautojų antplūdžio grėsmė 
nulėmė intelektualų bei menininkų sąmonės lūžį. Iškilus šaknų, ištakų 
praradimo pavojui, klasikinė indų civilizacija, tarsi sutelkusi savo inte- 
‚ lektualines pajėgas Kašmyre, skuba apibendrinti amžiais kauptas vertybes. 
Iš čia kyla kondensuota, fundamentali Kašmyro dailė, poezija bei encik- 
lopediska estetinė mintis. Kita vertus, peržvelgus žmonijos kultūros istoriją, 
galima pastebėti įdomų dėsningumą: tragiškiausių civilizacijos lūžių 
periodais (prisiminkime vėlyvąją antiką, manierizmo epochą, XIX a. 
pabaigą Vakarų Europoje, Pietų Sung'ų dinastijos saulėlydį Kinijoje, 
musulmoniškosios arabų civilizacijos krizę po niokojančių mongolų 
užkariavimų XIII-XIV a.) pasaulis suvokiamas aštriau ir stiprėja jausminių 
erotinių motyvų vaidmuo visuomenės gyvenime. Taip atsitinka ir Kašmyre. 
Žvilgterėjus mirčiai į akis ir itin jautriai suvokus žmogaus būties laikinumą, 
bręstant klasikinės indų civilizacijos lūžiui, estetinėje sąmonėje atbunda 
gyvas dėmesys toms jausminio gyvenimo grožybėms, kurios kiekvieną 
nestabilios visuomenės būties akimirką gali išnykti. Bėgdami nuo niūrios 
tikrovės, žmonės ieškojo prieglobsčio jausmų pasaulyje, skubėjo mėgautis 
duotąja gyvenimo akimirka. Neigdami asketiškus silpnėjančio ortodoksinio 
buddhizmo leitmotyvus, tantrizmo ideologai aukštino ankstesniųjų iki- 
buddhistinių liaudies tikėjimų erotinius motyvus ir suteikė jiems vos ne 
kosminės reikšmės. Taip buddhistų pastangos išvaduoti žmogų iš žemiškų 
jausmų vergijos ilgainiui įvairiose hinduizmo kryptyse, ypač tantrizme ` 
transformavosi į savo dialektinę priešybę. O kadangi žmogaus neįmanoma 
atplėšti nuo jausmų, tantrizmas suteikė intymiai meilei ne tik mistinę 
prasmę, bet ir taurų estetinį atspalvį. 

Tantrizmo estetika remiasi gan komplikuota žmogaus paskirties ir jo 
santykių su išoriniu pasauliu koncepcija. Atskiras individas, jo kūno 
sandara čia aiškinami kaip mikrokosmas, pakartojantis Visatos anatomiją. 

žmogaus būtis nukreipta į aukščiausios išminties, savo prigimties ir 
Absoliuto pažinimą. Pažinimo kelias leidžia pašalinti didžiausią kliūtį - 
dvasios užtemimą ir pasiekti absoliutaus skaidrumo (bodhičita), aukš- 
čiausios palaimos. Skirtingai nuo judėjiškosios-krikščioniškosios tradicijos, 
kančios šaltiniu laikančios pirmapradę nuodėmę, tantrizmas kančią sieja 
su pirmapradžiu nežinojimu, kuris įveikiamas “žaibiškojo kelio“ 
(vajrayūna), erotinės meilės aktu. Kuo intensyvesnis dvasinis pasiten- 
kinimas, tuo trumpesniu keliu susiliejama su Absoliutu. Anot tantristų, 
penki pojūčiai (regėjimas, klausa, lytėjimas, uoslė, skonis) tvirtai susieja 
žmogų su išorinių reiškinių pasauliu ir trukdo jam pasiekti šį pažinimą. 
Prasiveržti pro fenomenų pasaulio skraistę ir išsilaisvinti iš paviršinių 
pojūčių vergijos padeda Šiva su jo galioje esančiu aukščiausios meilės 
jausmu, ypatingais emociniais ir psichologiniais, energetiniais impulsais. 
Sakraliniam meilės aktui, susiliejimui su dievybe žmogus, anot tantristų, 
turi psichologiškai ruoštis. Jis privalo idealiai valdyti savo mintis, emocijas, 
kūną, kuris traktuojamas kaip instrumentas, padedantis pasiekti absoliučią 
išmintį ir aukščiausios palaimos būseną. 

Šis sakralizuotas erotinės meilės kultas turi senų tradicijų ankstes- 
niojoje indų estetikoje. Jau klasikinėje indų estetikoje pagrindine emocija 
teoretikai dažniausiai skelbia meilės jausmą, kuris įvairiai modifikuotas 
aiškinamas kaip svarbiausias tikrojo meno šaltinis. Dandino, Bhamahos, 
Udbhatos veikaluose samprotaujama apie itin malonų aukščiausios meilės 
alamkarą, kuris atskleidžia begalinę palaimą ir džiaugsmą, išreiškiamą 
“labai malonu" ir “aistringa” sąvokomis. Skirtingai nuo alamkarikų kon- 
cepcijų, kuriose meilės rasa aiškinama kaip antrinė alamkarams paklūs- 
tanti kategorija, tantrizmo įtakai stiprėjant Anandavardhanos ir ypač Abhi- 
navaguptos veikaluose ji jau perkeliama į rasa-dhvani, arba poezijos 
dvasios, lygmenį. Šis sakralizuotas meilės kultas toliau teoriškai grin- 
' dziamas Rudrabhattos (XI-XII a.) traktate “Šringaratilaka" (“Meilės 

tilaka"), Saradantanagos (XII-XIII a.) veikale “Bhavaprakaša" (“Jausmų 
šviesa"), Кира Gosvamio (XIV a.) "Udjavanilamani" (“Meilės safyras") ir 
daugelio kitų teoretikų veikaluose, kuriuose meilės rasa aiškinama kaip 
pagrindinė ir net vienintelė tikroji. 
Meilės kultas turėjo milžiniškos įtakos įvairioms viduramžių Indijos 
meno rūšims. Tantrizmo estetikos įtakoje pastatytos šventovės kupinos 

skulptūrų, freskų, vaizduojančių aistringą dievų ir žmonių meilę. Šimtuose 
viduramžių estetikos traktatų, o taip pat žymiausių Kašmyro simbolinės 
poetikos mokyklos atstovų veikaluose vyrauja jausminiai erotiniai motyvai. 
Tantrizmo estetikoje' meilės ir jausmingumo kultas stiprino teoretikų ir 
menininkų dėmesį asmenybei, vidiniams psichologiniams Žmogaus dvasinio 
gyvenimo aspektams. Estetinėse teorijose ir meno kūriniuose pastebimai 
plečiasi jausmų diapazonas. Klasikinėje rasos teorijoje prie 8 tradicinių 
jausmų pridedamas dar vienas, aukščiausias, - beprasmio išorinio pasaulio 
atsisakymas ir jį atitinkanti rami rasa. Šio jausmo įvedimas tiesiogiai 
siejasi su tantristų mokymu apie aukščiausią bhakti rasa, kuri pasiekiama 
palaipsniui peržengiant penkias dvasinio tobulėjimo pakopas, vedančias į 
aukščiausią palaimą, kuri skelbiama pagrindiniu bhakti rasa idealu. 

Mokymas apie bhakti rasą sąlygojantį aukščiausios palaimos jausmą 
itin svarbų vaidmenį atlieka naujosios Kašmyro simbolinės poetikos mo- 
kyklos atstovų veikaluose. Šioje mokykloje estetika, kaip ir kitos meną 
tiriančios disciplinos, anksčiau dažniausiai turėjusi antraeilę profesiona- 
laus meistriškumo ugdymo funkciją, Anandavardhanos ir jo artimiausių 
pasekėjų veikaluose pakylėjama į kokybiškai naują filosofinę estetinių 
problemų plotmę. IX-XII a. yra neregėtas Indijos estetinės minties paki- 
limo laikmetis. Didėjantis Kašmyro mokyklos atstovų dėmesys emociniams 
ir dvasiniams meninės veiklos aspektams labai praplečia estetinę proble- 
matiką. Gilėja meninės kūrybos subjekto, vaizduotės, kūrybos proceso, 
estetinio suvokimo problemų gvildenimas. 

Kašmyro mokykloje abstrakti metafizinė filosofinė pakraipa, itin 
veikiama religinių mokymų, susilieja su sensualistine, kurioje vyrauja 
juslinis, neretai atvirai erotinis pasaulio suvokimas. 


Anandavardhanos dhvani teorija 


Reikšmingiausias, kokybiškai nauja linkme pasukęs ankstesnės indų 
estetinės minties raidą, mokymas apie dhvani buvo visais. atžvilgiais 
išplėtotas IX a. pabaigoje žymaus Kašmyro mokyklos teoretiko Ananda- 
vardhanos veikale "Dhvanyaloka" („Slaptų reikšmių „pasaulis“, arba 
“Mėnulio šviesa"). Šis veikalas susideda iš trumpų lengvai įsimenamų 

dvieilių tezių (karika), kurios buvo sukurtos anksčiau nežinomų autorių, 
ir platesnių komentarų (vritti), kurių autorius buvo Anandavardhana. 
“Dhvanyaloka" gimė kaip savotiškas ankstesnio anoniminio traktato apie 
dhvani komentaras. Šis veikalas dėl savo naujumo iš pradžių sukėlė 
neigiamą reakciją, tačiau jau X a. požiūris į jį keičiasi ir ilgainiui jis tampa 
visuotinai pripažintu klasikiniu tekstu, kuriuo rėmėsi daugelis vėlesnių 
traktatų autorių. “Dhvanyalokos“ autoritetą galutinai įvertina didysis 
Kašmyro filosofas tantristas Abhinavagupta, kuris parašė Anandavardha- 
nos traktato komentarą “Ločana" (“Akių atvėrimas“). Amžių tėkmėje 
Anandavardhanos autoritetas nustelbia anoniminius karikų autorius, ir 
abu tekstai, įgavę kanonizuotą formą, galutinai susilieja. Vėliau dhvani 
teorijos gimimas siejamas tik su Anandavardhanos vardu. “Dhvanyalokoje“ 
ne tik keičiama daugelio tradicinių mokymų ir sąvokų prasmė (jausmų, 
meninės mąstysenos savitumo, meno kūrinio užslėptosios prasmės at- 
skleidimo funkcijos), bet ir suteikiamas naujas konceptualus pavidalas. 
Šių teorijų konstravimo schema, idėjų rutuliojimo seka ir netgi konkretūs 
pavyzdžiai kartojami daugelyje vėliau pasirodžiusių traktatų. 

Anandavardhana, kaip ir senosios alamkarikų mokyklos atstovai, 
remiasi tradicine jausmų teorija bei žodžio ir jo prasmės analize. Gilioji 
meno dvasia "Dhvanyalokoje" tradiciškai aiškinama kaip kūno emanacija. 
Kita vertus, polemizuodamas su senosios mokyklos atstovais (Bhamaha, 
Dandinu) traktato autorius paneigia poetinius pagražinimus, metaforas 
kaip galutinį tikslą, traktuodamas juos tik kaip išorinius meno elementus, 
neliečiančius jo substancinės esmės. Esminiu tikro meno požymiu, šerdimi 
‚ Anandavardhana skelbia meno sugebėjimą vienyti tokią išraišką ir turinį, 
“kuris suteikia pasitenkinimo jausmą vertintojų širdžiai" (Anandavardhana, 

1974, p. 64.) 

Jis aukština kūrybinę meno prigimtį, menininko vaizduotės reikšmę, 
“Išgalvotas siužetas, - rašo filosofas, - reikalauja iš poeto kur kas daugiau 
kūrybinių pastangų negu tradicinis. Jeigu poetas apsiriks praradęs būtiną 
"dėmesį, jam gresia pavojus sukurti neskoningus kūrinius." (Ten pat, p. 131.) 

Fantazija, vaizduotės polėkiu besiremiantį siužetą jis kviečia kurti 
taip, tarsi jis būtų persmelktas autentiškų jausmų. Svarbiausiais talento 
bruožais filosofas laiko turiningą vaizduotę ir menininko sugebėjimą 
naujai “išvysti" ir interpretuoti tikrovę. 

Anandavardhana perima ir plėtoja Bhamahos, Dandino, Vamanos 
mokymus apie sugestyvius alamkarus, naudojamus žodžio skambesiui ir 
kuriai nors neišreikštai, užslėptai prasmei apibūdinti, Be šio vidinio užslėpto 
neišsakyto dvasinio turinio, kurį jis pavadino dhvani (tiesiogine prasme - 
“skambesys”, "atgarsis"), neįmanomas tikrasis menas. Dhvani čia aiški- 
nama kaip tokia ypatinga sunkiai apčiuopiama poezijos dvasia (atman), 
` kurioje prasmė ir žodis apima svarbiausią neišsakytą turinį. “Dhvani - tai 
toks [i$sakymas], kai ryškėja dar viena [neišsakyta] reikšmė arba šiai 
reikšmei paklūstantis turinys, arba pastarajam pajungta išraiška." (Ten 
pat, p. 72.) Skirdamas poetinio vaizdinio arba poetinės figūros dhvani 
(alamkara- dhvani), prasmės dhvani (vasta- dhvani) ir nuotaikos dhvani 
(rasa-dhvani),. Anandavardhana nurodo, kad svarbiausia yra nuotaikos 
dhvani, kadangi tiesiogiai siejasi su turtingu emocijų (rasa) pasauliu. 
Dhvani čia interpretuojama kaip substancinė meno dvasia, o rasa - kaip 
dhvani šerdis (angin). Vadinasi, tam tikros jausmų (rasa) įvairovės gimimas 
tampa svarbiausiu tikslu pasireikšti užslėptajai meno kūrinio prasmei. 

“Dhvanyalokoje", kaip ir daugelyje kitų VI-IX a. traktatų, rasa - 
neapibrėžtas terminas, nusakantis stiprias visa jėga atsiskleidusias emocijas, 
Be 8 tradicinių jausmų (meilė, linksmumas, liūdesys, didvyriškumas, 
pyktis, laimė, pasišlykštėjimas, nuostaba), galinčių tapti ilgalaike stabilia 
emocine būsena, Anandavardhana išskyrė devintąjį, aukščiausios palaimos 
jausmą ir jį atitinkančią aukščiausią bhakti rasą. Visus kitus jausmus taip 
pat atitinka analogiški rasų pavadinimai. Kita vertus, kiekviena rasa 
Anandavardhanos koncepcijoje atitinka ir tam tikrą aistrų šaltinį, pasi- 
reiškimo formų ir nestabilių dvasios būsenų kiekį. 

Kaip ir XIX a. psichologinės "Einfühlung" estetikos atstovai 
(G. Fechneris, T. Lippsas), Anandavardhana teigia, kad bet kuriame 
tikrovės reiškinyje slypi emocijų antplūdžio galimybė ir todėl emocija 
mene (ypač poezijoje) nepaklūsta jokiems apribojimams. Emocija čia 
suvokiama kaip neobjektyvizuota dvasios būsena, kuri meno kūrinyje 
aprašinėjama ne pati, o tik jos požymiai arba ją sukeliantys veiksniai, t.y. 
žmonės, juos supanti aplinka, konkretūs įvykiai, dažniausiai meilės 
situacija. Jausmų visuma, įkūnyta šioje situacijoje, atspėjama pagal 
vaizduojamuosius požymius ir todėl ryškėja kaip tam tikra aprašomosios 
situacijos prasmė. 

Iš rasa dhvani teorijos tiesiogiai išsirutulioja mokymas apie du 
skirtingus meninės išraiškos lygmenis: 1) aiškiai išreikštos (vacya) prasmės 
2) neišreikštos, arba tik atspėjamos (patiyamana) prasmės sluoksnį, kuris 
meno kūrinyje tiesiogiai neišsakomas, tačiau nužymimas ir skleidžiasi. 
Aukštindamas non-finito (neišsakymo, estetinės užuominos) principą, 
Anandavardhana tikrąją meno esmę sieja su užslėptąja prasme. Šis mokymas 
tiesiogiai susijęs su fundamentaliu buddhistinės filosofijos postulatu, kad 
išsakyti žmogaus ir daiktų esmę iš principo neįmanoma. Asmenybė yra 
neišsakomi. Neišsakyta meno kūrinio prasmė, anot Anandavardhanos, 
panaši į moters grožį, “kadangi būdama kažkuo gerai pažįstama 
vertintojams, ji kartu skiriasi nuo visuotinai priimtų daugeliui pažįstamų, 
t. y. pagražintų іг visiems suprantamų išsakymo formų. Kaip moters 
grožis, jeigu jį vertini atskirai, yra kažkas ypatinga, esmiška, skirtinga 
nuo visų jos kūno sudėtinių dalių, taip ir ši [neišsakyta] prasmė" (ten pat, 
p. 66). Aiškindamas užslėptos, neišsakytos prasmės pasireiškimo formas, 
Anandavardhana pasitelkia siužetą apie namuose triūsiančią moterį, kuri, 
išgirdusi prie bambuko paviljono išbaidytų paukščių triukšmą, pajunta 
silpnumą. Čia užslėptoji prasmė yra ta, kad moteris suvokia atvykus 
mylimąjį. Vadinasi, neišreikštoji meno kūrinio prasmė yra bendrosios 
prasmės dalis, liekanti už išsakymo ribų. Ši neišsakyta prasmė ir gauna 
dhvani vardą. . 

Polemikoje su Anandavardhanos iškeltomis idėjomis formuojasi 
sankhya mokyklos pasekėjo, neišlikusio traktato “Hridayardarpana" 
(“Širdies veidrodis") autoriaus Bhatta Nayakos (IX a. pab. - X a. pr.) 
estetinė koncepcija. Apie šį mąstytoją, kuris paliko ryškų pėdsaką indų 
estetinės minties istorijoje, žinome labai nedaug iš vėlesnių autorių, ypač 
iš Abhinavaguptos veikalų. Paneigęs dhvani principą, Bhatta Nayaka savo 
estetikos šerdimi skelbia rasą, kurią aiškina kaip svarbiausią meno tikslą 
ir vienintelį dėmesio vertą objektą. 

Atmetęs tikrovės imitacijos teoriją, Bhatta Nayaka atriboja rasą nuo 
įprastinio pažinimo. Jeigu rasa būtų suvokimo objektas, aiškina jis, tai 
subjektas, suvokdamas liūdną rasą, išgyventų skausmą, liūdesį. Rasa, 
arba estetinis išgyvenimas, atsiskleidžia kaip malonumas, neturintis nieko 
bendra su mūsų “aš” ir kasdieninio gyvenimo tėkme. Vadinasi, meninės 

išraiškos priemonėmis sukuriama tokia jausminių vaizdinių visuma, kuri 
"suvokimo metu pereina į visiškai kitą, tikrovei svetimą dvasinių išgyvenimų 
plotmę, suteikiančią suvokėjui gryno pasitenkinimo, 
Bhatta Nayaka išskiria tris pagrindinius rasos sklaidos lygmenis: 
1) įvardijimo (abhinda), dėl kurio suvokiama meno kūrinio reikšmė, 
2) sugestinę, t.y. sugebėjimą sukelti jausmus (bhavana) ir 3) pasitenki- 
nimo (bhavakatva). Estetinis pasitenkinimas čia traktuojamas kaip galuti- 
nis meno tikslas. Rasos išskirtinumą Bhatta Nayaka sieja su sugebėjimu 
peržengti siauram individualiam suvokimui būdingas ribas. Meninio vaiz- 
dinio visuotinumas kūrybos ir estetinio suvokimo metu pašalina tą tikrovės 
suvokimo siaurumą, kuris siejasi su ribota individualia: sąmone. Todėl 
meno kūrinyje įkūnyta emocija įgauna universalių vertybių požymių ir 
tampa suprantama daugeliui jį suvokiančių žmonių. Vadinasi, meninės 
emocijos specifika Bhatta Nayakos koncepcijoje siejama ne su panašumų 
į tikrovę, o su tais bruožais, kurie šią emociją skiria nuo tikrovės. Estetinį 
išgyvenimą patiriantis meno suvokėjas tarsi iškrinta iš jį supančio fenomenų 
pasaulio ir pasineria į visiškai kitą, dvasinės rimties, užmaršumo, aukš- 
čiausios dvasinės palaimos būseną. Estetinio išgyvenimo aktas, kaip ir 
buddhistinėje meditacijoje, sugretinamas su ekstaze - aukščiausios dvasi- 
nės palaimos būsena, analogiška aukščiausiojo Brahmano suvokimui. 


Tantrizmo idėjų sintezė Abhinavaguptos . 
estetinio išgyvenimo koncepcijoje 


Ir Anandavardhanos, ir Bhatta Nayakos idėjas plėtoja reikšmingiausias 
tradicinės Indijos estetikos atstovas Abhinavagupta (X a. pab. - Xl a. pr.). 
Šis garsus tantrizmo teoretikas, poetas, filosofas ir yogos praktikos mokovas 
originaliai sintezuoja savo pirmtakų požiūrius. Iš plačios erudicijos auto- 
riaus traktatų “Abhinavabharati" (Bharatos traktato “Natyašastra" komen- 
taras) ir “Ločana" (Anandavardhanos "Dhvanyalokos" komentaras) mes 
pasisemiame vertingų žinių apie daugelį reikšmingų, iki mūsų laikų neiš- 
likusių Indijos estetikos veikalų, kadangi Abhinavagupta ne tik dėsto savo 
požiūrius, bet ir gausiai cituoja, komentuoja savo pirmtakų koncepcijas. 

Kritiškai jas permąstydamas, Abhinavagupta tantrizmo įtakoje kartu 

transformuoja jų prasmę. Pirmiausia jis pasitelkia Bharatos “Natyašastroje" 
išplėtotą mokymą apie visuotinį estetinio išgyvenimo pobūdį, kurį papildo 
nauja universalia “visuotinės harmonijos" sąvoka, padedančia atskleisti 
suvokėjui ekstazišką aukščiausios palaimos būseną. Šį mokymą Abhi- 
'mavagupta susieja su Bhatta Nayakos teiginiu apie estetinio išgyvenimo 
giminystę su yogų kontempliacijos metodu ir aukščiausio Brahmano 
pasiekimu. Palygindamas estetinį suvokimą su yogų kontempliacijos 
metodu, Abhinavagupta pažymi pirmojo pranašumą. Kitaip negu yogų 
meditacijos metodas, kuriam reikia ilgų metodiškų pratybų, padedančių 
išsilaisvinti iš inkarnacijų grandinės, estetinis pažinimo aktas pasižymi 
visišku spontaniškumu ir nesuinteresuotumu. | 
Abhinavagupta suteikia estetiniam išgyvenimui pažintinės prasmės, 
vertindamas jį kaip specifinį meno plotmėje realizuojamą introspekcijos 
formą. Kaip ir I.Kantas Vakarų estetikos istorijoje, Abhinavagupta 
subjektyvizuoja estetinę problematiką. Jis vertina estetinę emociją (rasa) 
ne kaip kažką objektyvu, kas slypi pačiame meno kūrinyje, o perkelia 
estetinio suvokimo problemų gvildenimą išimtinai į subjektyvią plotme. Iš 
čia kyla teiginys, kad meno kūrinys tik tuomet tampa rasa, kai jis yra 
suvokiamas. Abhinavagupta domisi, kaip meno kūrinyje įprasminti 
vaizdiniai formuoja suvokėjo sąmonėje emocijų visumą. Jis išskiria 7 
pagrindines kliūtis, trukdančias meno suvokėjui pasinerti į meno kūrinį: 
1) išgyvenimo ir estetinės distancijos nebuvimas; 2) susitelkimas į veiki- 
mo vietą ir laiką; 3) paskendimas savų džiaugsmų ir liūdesių stichijoje; 
4) vaizduotės ribotumas; 5) mąstymo aiškumo trūkumas; 6) reiškinių 
“esmės neskyrimas; 7) abejonės. “Taigi, - rašo Abhinavagupta, - rasa yra 
ne kas kita, kaip jausmas, sustiprintas sukėlėjų, simptomų ir t.t. Jausmas 
yra rasa, nepasiekęs aukšto intensyvumo lygmens. Rasa pirmiausia glūdi 
pačiame pamėgdžiojimo objekte (Ramoje irt.t.) ir kartu pamėgdžiojančiame 
subjekte, t.y. aktoriuje, įkūnijančiame Ramos vaizdinį." (Istorija estetiki, 
1962, t. 1, p. 405-406.) Skirtingai nuo ankstesnės estetinės tradicijos, 
kurioje rasa (estetinis pasitenkinimas) ir bhava (jausmas) neretai buvo 
tapatinami, Abhinavagupta išryškina rasos specifiškumą ir galutinai atriboja 
šių sąvokų kompetencijos sritį. Analizuodamas šį Abhivanaguptos kon- 
cepcijos bruožą, I.S.Valimba rašo: “Jie [bhava] randasi sudarydami vienybę 
ir harmoniją su žiūrovų protais, ir toji nežemiško jausmo būsena bei 

absoliuti sąmonės laisvė, - tai rasa arba estetinė emocija. Jos esmė - rasa, 
slypinti pasitenkinime, nors jis ir ne vieningos prigmties. Jis yra laikinas 
ir gerokai skiriasi nuo laikui nepaklūstančio jausmo (sthai bhava)." 
(Walimba, 1980, p. 60:) ` 

Tęsdamas Anandavardhanos mokymą, Abhinavagupta pirmiausia 
perima 9 rasų klasifikaciją, kurioje prie 8 tradicinių pridedama devintoji, 
aukščiausioji - rimties rasa. Antra, jis taip pat išskiria 3 dhvani rūšis:- 
poetinio vaizdinio, prasmės, nuotaikos - ir pabrėžia nuotaikos (rasa- 
dhvani) prioritetą, kartu išplėsdamas jos įtakos sritį ir suteikdamas šiam 
jausmui universalią prasmę. Abhinavaguptos koncepcijoje visos dhvani 
rūšys taip pat susilieja aukščiausioje - nuotaikos dhvani. Pastarąją jis 
aiškina kaip substancinę meno “dvasią". Meno kūrinys sukelia suvokėjo 
sąmonėje universalių emocijų visumą, kurioje jungiasi erotinė, liūdesio, 
džiaugsmo ir t.t. rasos, atitinkančios meno kūrinyje įkūnytus jausmus, 
Giliausi jausmai niekuomet tiesiogiai neišreiškiami ir skleidžiasi užslėptos 
prasmės pavidalu. Jų sklaidą estetinio suvokimo akte skatina įvairūs 
emocijų sukėlėjai, audrintojai, kurie tampa pagrindiniais rasa perteikėjais. ` 
Palyginti su kitomis pasaulietinėmis emocijomis, estetinė emocija (rasa) 
labiausiai skiriasi savo dvasine prigimtimi. “Estetinio pasaulio veiklos 
sferoje emocijos įgauna apibendrintą, universalų pobūdį. Jos veikia 
suvokėją visiškai kitaip negu jo paties arba jo kaimynų jausmai. Būtent 
todėl tragiškas išgyvenimas (suvokėjui - A.A.) gali sukelti pasitenkinimą. 
Išgyvenamas liūdesys - tai dvasinis, o ne realus liūdesys. Būtent dvasinis 
liūdesys tampa aukščiausio estetinio pasitenkinimo forma." (Katz, Scharma, 
1977, p. 262.) Savo rasos teorijoje Abhinavagupta siekia paneigti požiūrį 
į rasą kaip jausmų imitaciją. 

Palygindamas dramos spektaklio suvokimą su vaizduojamosios dailės 
kūrinių suvokimu, jis konstatuoja, kad paveiksle vaizduojama karvė susideda 
iš skirtingų spalvinių stuktūrų. “Jeigu Žodį “susideda", - rašo Abhinavagup- 
ta, - naudosime sąvokų “išryškinti”, “parodyti” prasme, tada šis teiginys 
klaidingas. Surikas ir kitos spalvos niekuomet negali kaip šviestuvas parodyti 
mums realios karvės. Spalvos tik sukuria tam tikrą visumą, panašią į realią 
karvę. [...] Tikslingai išdėstytos spalvos gimdo mūsų suvokimo objektą, kuris 
formuoja vaizdinį: “tai panašu į karvę". [...] Vadinasi, teiginys, kad rasa yra 
jausmų imitacija, nepagrįstas.” (Istorija estetiki, 1962, t.1, p. 411.) 

Nuolatos lygindamas emocinį meno poveikį su meilės jausmu, 
Abhinavagupta įrodinėja, kad menininko sukurtas dvasinis estetinių iliuzijų 
pasaulis mažiau efemeriškas nei realių būties reiškinių pasaulis, kurio 
substancialunias ir verčia žmogų skverbtis į meninių vertybių sritį, į 
tikrąją daiktų esmę, dvasiškai tobulėjant išsilaisvinti iš netikrųjų vertybių. 
Šis išsilaisvinimas - tai aukščiausia jausminė palaima, apimanti estetinio 
išgyvenimo, jausminio (erotinio) malonumo ir yogų kontepliacijos metodo 
elementus. Nors apibūdindamas estetinį išgyvenimą Abhinavagupta 
nuolatos kalba apie jausminį erotinį malonumą, vis dėlto rasa čia turi ne 
tiek fiziologinę, kiek dvasinę prasmę. Kita vertus, nors rasa siejama su 
emocijų pasauliu, jos negalima apriboti vien tik sugestine emocijų sfera. 
Ši sąvoka organiškai apima tiek emocinius, tiek intelektinius (apmąstymai, 

. prisiminimai) elementus. Iš čia plaukia rasos traktavimas ne kaip paprastos 
emocijos, o kaip ypatingos dvasios būsenos, pasižyminčios rimtimi, dvasine 
pusiausvyra, nutolimu nuo išorinio pasaulio tekamumo ir daugeliu kitų 
bruožų, artimų antikinei katarsio sąvokai. 

Estetinio išgyvenimo (rasa) aktas Abhivanaguptos veikaluose apra- 
šinėjamas kaip sudėtingas daugialypis reiškinys, susidedantis iš 3 skir- 
tingų pakopų, apibūdintų kaip: 1) širdies palinkimas, 2) suvokiančiojo 
subjekto susitapatinimas su suvokimo objektu, 3) mėgavimasis rasa. Pir- 
mosios pakopos pobūdį sąlygoja neaiški pradinė nuostata, besiformuo- 
janti po pirmo emocinio kontakto su meno kūriniu. Šioje pakopoje gimsta 
emocinis suvokiančio subjekto potraukis meno kūrinyje slypinčiam grožiui. 
Šioje fazėje sąmonė, nuplėšusi ją temdantį šydą, įžengia į naują aukščiausią 
mėgavimosi rasa pakopą, kuri iš esmės skiriasi nuo visų kitų suvokimo 
formų. Mėgavimosi rasa pakopai būdinga ypatinga sąmonės tėkmė, jos 
ribų plėtimasis. Savojo nekintamo universalaus vidinio "a$" suvokimas 
estetinės kontempliacijos akte yra susijęs su apsivalymu „nuo išorinių 
būties atributų, trukdančių skleistis meno kūrinyje įprasmintoms emo- 
cijoms, dvasinėms vertybėms. Aukščiausioje estetinio suvokimo, t.y. 
dvasios universalizacijos fazėje išnyksta įprastas laiko, erdvės, vietos 
suvokimas, asmenybė tarsi išsiveržia į kitą būties plotmę. “Šiam mėga- 
vimuisi, - rašo Abhinavagupta, - būdinga visiška rimtis, gimstanti suvokiant 
savąjį “aš”, kuris dėl satvos vyravimo paskęsta šviesos ir palaimos būsenoje. 
Ji panaši į aukščiausiojo Brahmano kontempliacija."(Ten pat, p. 412.) 

Estetinį rasos išgyvenimą filosofas prilygina ekstaziškam meilės aktui bei 
nuostabiausio vyno skonio pilnatvei. Jį domina, kokia estetinio grožio, 
suvokimo atspalvių visuma adekvati aukščiausios palaimos arba amžinybės 
suvokimui. Atsakydamas į šį klausimą, Abhinavagupta laikosi panestetizmo 
pozicijos. Estetinį išgyvenimą jis skelbia aukščiausia išgyvenimo ir 
žmogiškosios būties forma, suteikdamas jam tantristinį atspalvį. Vadinasi, 
juslingumo kultas Abhinavagupta koncepcijoje estetizuojamas ir sakra- 
lizuojamas. Jis perauga į susiliejimo su aukščiausia realybe leitmotyvą ir 
perkeliamas iš erotinės į estetinę religinę plotmę. 

. Abhinavaguptos koncepcija buvo paskutinė didinga enciklopedines 
Indijos estetinės minties apraiška. Ji ne tik vainikavo vieną vaisingiausių 
pasaulinės estetinės minties raidos etapų, bet ir integravo daugelį svar- 
biausių epochos idėjų. Po Abhinavaguptos veikalų Indijos estetinė mintis 
palaipsniui nyko. Užsitęsę karai, suirutės pažeidžia nuoseklią estetinės 
minties raidą. Nors vėlesniais amžiais pasirodo dar nemažai eklektinių 
veikalų, gvildenančių tradicines estetines problemas, tačiau netgi reikš- 
mingiausių vėlesnių amžių teoretikų Mammatos (XI a.), Ruyyakos (XII a.), 
Vidyadharos (XIII-XIV a.), Višvanathos (XIV a.), Jagannathos (XVII a.) 
veikaluose jau nebeaptinkame teorijų, savo reikšmingumu prilygstančių 
Anandavardhanos ir Abhinavaguptos koncepcijoms. 

Tolesnė tradicinės indų estetikos raida glaudžiai susijusi su Kašmyro 
simbolinės poetikos mokyklos šalininkų teorijomis, kurias perėmė ir toliau 
plėtojo daugelis vėlesniojo eklektinio periodo teoretikų, iš kurių reikš- 

mingiausi - Višvanatha Kaviraja (Višvanatha Kaviradža, XIV a.) ir 
` Jagannatha (Džaganatha, XVII a.) 

Įtakingiausias XIV a. literatūrinės estetikos atstovas Visvanatha - tai 
Orisos aristokratų ir intelektualų šeimos, iš kurios kilo daug garsių indų 
poezijos, literatūros ir meno teorijos kūrėjų, atstovas. Nuo vaikystės augęs 
intelektualioje aplinkoje, jis gavo įvairiapusį humanitarinį išsilavinimą ir 
anksti pradėjo reikštis poezijoje, dramaturgijoje, retorikoje, pedagogikoje, 
teatro režisūroje ir estetinėje teorijoje. Rašytiniai šaltiniai teigia, kad jis 

mokėjo 18 kalbų. Šis enciklopedinės erudicijos menininkas ir mąstytojas 
į indų estetikos istoriją įėjo kaip panteistinės vedantos estetinės tradicijos 
sekėjas, 1384 m. paskelbto vieno brandžiausių poetikos traktatų “Sahi- 
tyadarpana" autorius. 

Kašmyro. simbolinės poetikos БУШ idėjų įtakoje parašytas 
veikalas susideda iš 10 skyrių, kuriuose, pagal ankstesnę scholastinę 
estetikos tradiciją polemizuojant su pirmtakų idėjomis, plačiai gvildenamos 
meno kūrinio formos, turinio, kompozicijos, meninės išraiškos priemonių, 
privalumų, trūkumų, dhvani, rasos ir daugelis kitų problemų. Višvanatha 
savo estetinėje teorijoje linkęs suartinti dramos ir poetinio meno principus. 
Jis pirmasis apibūdina dramos meną kaip kavya, t.y. poeziją. “Manoma, 
- sako jis, - kad poezija gali būti dviejų rūšių - regimoji ir girdimoji. 
Regimoji yra ta, kurią galima suvaidinti [scenoje]." (SD VI.1.) 

Gvildendamas poetinio meno prigimties ir esmės problemas, 
Višvanatha teigia, kad poezijos ir dramos kūriniuose daug svarbesnis 
vaidmuo tenka efektingai estetinės nuotaikos (rasa) išraiškai nei formalioms 
` meno kūrinio struktūroms, t. у. žodžio formai, prasmei, retorinéms 
figūroms, Pašalinęs iš poezijos esmės apibūdinimo privalumų (guna) ir 
trūkumų (dosa) kategorijas, Višvanatha savo koncepcijoje grįžta prie 
senos alamkarikų mokyklos atstovo Bhamahos formulės: “Poezija - tai 
žodžio formos ir prasmės sąveika". Tačiau analizuodamas poetinio meno 
kūrinio prigimtį, jis prieina išvadą, kad toks apibrėžimas yra nepakankamas, 
kadangi išjo “išslysta" esmingiausias dvasinio poezijos turinio elementas. 

Tęsdamas Kašmyro simbolinės poetikos mokyklos atstovų (Ana- 
ndavardhanos, Abhinavaguptos, Rajasekharos, Mammatos) tradicijas, 
Višvanatha kritikuoja perdėtą alamkarikų mokyklos šalininkų dėmesį 
išorinei meno kūrinio formai ir iškelia užslėptos meno kūrinio prasmės 
(dhvani) kategorijos reikšmę. Perėmęs iš Anandavardhanos dhvani skirs- 
tymą į tris tipus (vastu dhvani, alamkara dhvani ir rasa dhvani), svarbiausiu 
tikrojo meno kūrinio komponentu jis skelbia rasa dhvani. Iš čia kyla 
Višvanathos poezijos meno esmės apibrėžimas. Poezija jam yra “kalba, 
kurios dvasią sudaro rasa". Taigi meno kūrinio “kūną" jis sieja su kalba, 
įvairiais jos privalumais ir trūkumais, o gelminę jo “dvasią” - su estetinėmis 
savybėmis ir rasa dhvani išraiška. 

Višvanatha laiko poezija visas poetinio meno formas, kurios teikia 

suvokėjui malonumo аг susižavėjimo. Jis mano, kad trūkumai, susiję su 
žodžių savybėmis ir reikšmėmis, ne visuomet trukdo poezijai išreikšti rasa 
ir išlikti tikra poezija. Jis atmeta Mammatos koncepcijoje išryškėjusį 
polinkį pernelyg tiesmukai sieti rasą su žodžiais ir prasme ir juos aiškinti 
kaip rasos savybes. Trūkumai, pasak Višvanathos, yra tik priežastys, dėl 
kurių susilpnėja meno kūrinio poveikio efektas, o privalumai - retorinės 
figūros ir meninio stiliaus įmantrybės - yra priežastys, dėl kurių šis efektas 
sustiprėja, tačiau gelminės, su rasa-dhvani išraiška susijusios struktūros 
iš esmės nesikeičia. Vadinasi, poetinio meno hierarchijoje Višvanatha 
aukščiausia skelbia kūrybą, pajėgiančią suteikti aukščiausio susižavėjimo 
(cgamatkaritama) jausmą, t. y. rasa dhvani poeziją su užslėptąja prasme. 
Tačiau šalia šios aukščiausią susižavėjimą sukeliančios poezijos jis 
pripažįsta ir prasminių alamkarų poeziją, kuri, remdamasi pagražinimais, 
meninio stiliaus jmantrybémis, pajėgia “suteikti susižavėjimą" (camatkari). 

Gvildendamas dramos meną poetinės tradicijos plotmėje, Višvanatha 
jos savitumą sieja su regimuoju ir vaidybiniu aspektu. Iš čia kyla dramos 
kaip “regimosios poezijos" traktavimas. Višvanatha teisingai pabrėžia 
dramos meno vaizdinių sąlygiškumą. Tai, kas tikrovėje sužadina pasi- 
bjaurėjimą, kančią, sielvartą, dramos kūriniuose suvokėjui sukelia estetinį 
pasitenkinimą. Kalbėdamas apie draminį vyksmą, teoretikas tęsia jau 
“Natyašastroje" išryškėjusią tradiciją, ir pateikia tam tikrus apribojimus, 
rekomendacijas: anot jo, per spektaklį netinka vaizduoti religinius ritua- 
lus, miegą, pernelyg jusliškus erotinio glamonėjimosi, kandžiojimosi 
ir t. t. reginius (SD VE. 16-18). 

Svarbiausiu tikro dramos meno kūrinio efektu Višvanatha skelbia 
emocinio poveikio galią. Tikro meno kūrinio sukeliamą estetinį išgyvenimą, 
teoretiko nuomone, pasiekia tik tas, kam įgimtas idealaus grožio pažinimo 
jausmas. Jis yra pasiekiamas dvasinės ekstazės metu aukščiausiame 
intelekto sąmoningumo lygmenyje, kai gyvenimas atsiskleidžia suvokėjo 
akyse tarsi žemiškos kilmės šviesos spindulys, kuris mums padeda išvysti 
tikrąją savo esmę. Emocinė nuotaika (rasa) estetinio suvokimo akto metu 
Višvanathos koncepcijoje tampa tokia reikšminga, kad net nustelbia min- 

"ties reikšmę. “Mintis, - rašo jis,- poemoje arba dramoje neturi būti apra- 
šinėjama, kadangi ji griauna nuotaiką [rasavicchedaketu]. Apie ja galima 
kalbėti tik kaip apie galimą pavojų, kaip apie kažką laukiama. Ją galima 

aprašyti tik tuomet, jei po jos seka grįžimas į gyvenimą, atgimimas." (SD 
HI. 193-194.) 

Višvanathos aprašytame ЕЮ dvasios polėkio ir estetinio 
suvokimo akte ryškūs Abhinavaguptos koncepcijai būdingi ekstaziškumo 
ir transcendentalizmo motyvai. Poetinės dvasios polėkyje menininkas, 
anot Višvanathos, regi dieviškosios idėjos ir Visatos dvasios pasireiškimą, 
kita vertus, suvokiančiojo tikrą meno kūrinį dvasios būsena аца 
su dieviškojo grožio kontempliacija. 

; Višvanathos estetines idėjas pratęsia Jagannatha (Džaganatha), vienas 
D оо sanskrito poetikos korifėjų. Jis gimė apie 1600 m. garsaus 
įvairiapusio intelektualo šeimoje, kuris nuo vaikystės daug dėmesio skyrė 
sūnaus auklėjimui. Gavęs puikų išsilavinimą, Jagannatha tapo viena 
ryškiausių savo laikmečio asmenybių, genialiai pasireiškusių poezijoje, . 
dramaturgijoje, muzikoje ir estetinėje teorijoje. Palaikomas vieno iš Delio 
imperatoriaus favoritų, jis iškilo galingos Mogholų dinastijos rūmuose ir 
stipriai paveikė savo laikmečio poeziją, literatūrą, estetinės minties raidą. 
Nors Jagannatha yra daugybės įvairaus žanro kūrinių autorius, tačiau 
pasaulinę šlovę įgijo savo estetiniu traktatu “Rasagangadhara" (“Rasos 
vandenynas"), kuris greta “Natyašastros", “Dhvanyalokos", “Ločanos" ir 
»Sahityadarpanos" yra vienas reikšmingiausių sanskrito poetikos veikalų.“ 
Jame aptinkame “nesuinteresuoto" estetinio pasitenkinimo teoriją, daugeliu 
bruožų stebėtinai artimą I. Kanto teorijai. 

Jahannathos veikale atgimsta ankstyvųjų аап sanskrito poetikos 
traktatams būdingi scholastinio mąstymo ir polemikos principai. Jo kon- 
cepcija formuojasi polemikoje su alamkarikų ir Kašmyro simbolinės poe- 
tikos mokyklų idėjomis, kurias jis daugeliu atžvilgių naujai pakoreguoja. 
“Rasos vandenyne" nagrinėjama daugelis tradicinės indų estetikos proble- 
mų, iš kurių reikšmingiausios - rasa teorijos, meno esmės, vertinimo 
kriterijų, estetinio suvokimo nesuinteresuotumo, menininko individualybės, 
vaizduotės analizė. 

. Jagannatha, tęsdamas Višvanathos pradėtą Mammatos koneepeijos 
kritiką, kaip ir pirmtakas, poeziją apibūdina ignoruodamas poetinių trüku- 
mų ir privalumų kategorijas. Poezija jam yra “žodis, turintis malonumą * 
teikiančios prasmės" (Jagannatha, 1888, p. 4). Tęsdamas Abhinavaguptos 
estetikos tradicijas, poezijos prasmę jis įžvelgia ne paprastame, o daug 

aukštesniame, “nesuinteresuotame" transcendentinės prigimties estetiniame 
pasitenkinime. Jagannatha išskiria keturias kokybiškai skirtingas poetinio 
meno pakopas: 1) visų aukščiausiąją (иНатоНата), tobuliausiai išreiš- 
kiančią gelminę dhvani poezijos dvasią; 2) aukštają (uttama), susijusią su 
poezijai pavaldžios užslėptos prasmės išraiška; 3) viduriniąją (madhyama), 
besiremiančią prasminiais alamkarais, 4) žemiausiąją (adhana) - garsinių 
alamkarų poeziją, išliekančią poetinio meno kriterijų lygmenyje. 

Pagrindinis Jagannathos dėmesys krypsta į aukščiausias meno formas 
ir jų poveikį suvokėjo sąmonei, Gvildendamas meno kūrinio poveikio 
subtilybes, jis iškelia meninės formos prioritetą ir teigia, kad poezijoje 
svarbiausia yra meistriška ir įtaigi forma, kuri užgožia ir nustumia į antrąją 
vietą prasmę. Teoretiko nuomone, meno kūrinys gali žavėti tik tuomet, 
kaijo prasmė dar nesuvokta. Vadinasi, Jagannatha atmeta Kašmyro simbo- 
linės poetikos mokyklos teoretikams būdingą rasos kaip poezijos dvasios 
traktavimą ir grįžta prie alamkarikų teorijų. Jis skelbia, kad į meno vardą 
gali pretenduoti ir tokie kūriniai, kuriems svetimos emocijos, tačiau kurie 
meistriška menine forma ar stiliaus įmantrybėmis sukelia estetinį 
pasitenkinimą. Iš čia ir kyla poezijos kaip “žodžio, turinčio malonumą 
teikiančios prasmės”, apibrėžimas. 

Teigdamas, kad poetinio meno kūrinio esmę sudaro žodžio forma ir 
prasmė ir kad jo suvokimas kelia malonumo jausmą, susidedantį iš mė- 
gavimosi rasa ir užslėptosios prasmės (dhvani) suvokimo, Jagannatha 
kartu artėja prie Kašmyro simbolinės mokyklos teoretikų, skelbiančių, 
kad dhvani yra poezijos dvasia, Tačiau, skirtingai nei Anadavardhana ir 
Abhinavagupta, jis itin pabrėžia iš ilgos meno kūrinio kontempliacijos 
gimstantį nesuinteresuotą estetinį pasitenkinimą, nepriklausomą nuo visų 
etinių, praktinių asmenybės interesų. | 

Taigi Jagannathos estetinė koncepcija tarsi užbaigia daugelį šimtmečių 
trukusią sanskrito poetikos tradicijos raidą. Savo estetinėje teorijoje jis 
sujungia pozityvius alamkarikų ir Kašmyro simbolinės poetikos mokyklos 
teorijų elementus ir sugrįžta prie aiškesnių lingvistinių meniškumo kriterijų. 
Dėl to atgimsta indų estetikų dėmesys formalioms meno kūrinio struk- 
tūroms. 

Kinų estetika - tai nepaprastai savitas kultūros fenomenas, nulemtas 
didžiosios kinų civilizacijos sukurtų dvasinių vertybių. Būtent Kinijoje 
susiformavo daugelis fundamentalių filosofinių, estetinių idėjų, specifinių 
meno formų, kurios sąlygojo pagrindinius Tolimųjų Rytų estetikos ir 
meno bruožus. Lygindami Kinijos estetinės minties raidą su Indijos ir kitų 
Tolimųjų Rytų didžiųjų civilizacijų (Japonijos, Korėjos) sukurta estetika, 
galime išskirti kai kurias specifines ypatybes. Pirmiausia kinų ir indų 
estetines teorijas sieja nuoseklus idėjų tęstinumas, sąlygojamas vienodai 
turtingų nenutrūkstamų dvasinės kultūros raidos tradicijų. Kita vertus, 
skirtingai nuo Indijos, kurioje galingos vedų literatūros tradicijos dėka 
vyrauja norminiai poezijai ir dramai skirti traktatai, Kinijoje dėl hie- 
roglifinei kultūrai būdingo vaizdinio asociacinio tikrovės suvokimo iš- 
siskiria tapybos estetikai skirti veikalai. Korėjos ir Japonijos estetinė 
mintis, kaip ir visa šių šalių kultūra, daug jautresnė išorinėms įtakoms, 
patiria daugiau transformacijų, lengviau perima naujoves, tuo tarpu Kinijoje 
galime konstatuoti nepalyginti stipresnį per šimtmečius susiklosčiusių 
estetinių ir meninių tradicijų poveikį. 

Tradicijos vaidmuo Kinijos estetikos ir meno istorijoje - viena nuos- 
tabiausių žmonijos dvasinės kultūros apraiškų. Vakaruose seniai įsivyravo 
vulgarus požiūris, tiesmukai priešinantis Europos kultūros “dinamizmą", 
nuolatinę pakilimų ir smukimų kaitą ir kinų kultūros tradicijų “stabilumą", 
kone stagnaciją. Įdėmiau pažvelgę į kinų kultūros kelią, išdaužytą drastiš- 
kų apokaliptinių istorijos sukrėtimų, pragaištingų klajoklių tautų antplū- 
džių, kurie tam tikrą laiką visai nutraukdavo nuoseklią kultūros tradicijų 
raidą, įsitikiname europocentrinių teorijų seklumų. Apmirštančios tra- 

dicijos, kaip ir gaivališki dvasinių jėgų pakilimo periodai, vienodai būdingi 
tiek Vakarų, tiek Rytų kultūroms. | 

Kinijoje kristalizavęsi kultūros sluoksniai, pakraipos, temos, 
leitmotyvai tarsi paklusdavo banguojančios kaitos dėsniui. Tradiciona- 
lizmas, ieškojimas nauja ir nuolatinis praeities kultūros klodų atgaivinimas 
čia visuomet žengė kartu. Kultūros tradicija buvo atvira, plastiška, dinamiška, 
pajėgė prisitaikyti prie tos dienos poreikių, gebėjo integruoti ne tik naujas 
formas, temas, motyvus, bet ir ištisus visuomenei aktualius dvasinės kultūros 
sluoksnius. Taip kinų kultūros tradicija, kiekvienoje epochoje absorbuoda- 
ma naują turinį, darėsi vis turtingesnė, daugiasluoksnė. Ji natūraliai pati 
save reguliavo. Prasminga kinų estetikos, meno pažanga iš kultūros subjekto 
pirmiausia reikalavo suvokti save tradicijoje, ją pritaikyti, užtikrinti tolesnį 
jos tęstinumą ir perėmimą. Tradicionalizmo kultas vyrauja konfucianizmo 
estetikoje. Netgi išoriškai tradiciškumą neigiantys taoizmo ir ch'an estetinių 
koncepcijų šalininkai nesąmoningai formuoja savas tradicijas, įtvirtinamas 
kitų idėjų ir idealų plotmėje. | 

Archajinio periodo kanoniniuose tekstuose įkūnytas sinkretiškas 
estetinis pasaulėvaizdis labai susijęs su senovės kinų ikifilosofinės mito- 
logijos, folkloro, ritualinės ir meno kultūros sluoksniais. Susipažindami 
su seniausių išlikusių tekstų turiniu, nesunkiai pastebėsime glaudų anks- 
tyvųjų archajiškų ontologinių, kosmogoninių organicistinių koncepcijų 
ryšį su estetikos požiūriais. Kosmosas, gamta ir žmogus čia suvokiami 
kaip vientisas, kupinas grožio ir harmonijos gyvas organizmas, Į estetinę 
organicistinę senovės kinų pasaulėžiūrą atkreipia dėmesį autoritetingi 
prancūzų orientalistinės estetikos žinovai Е. Chengas ir М. Vandier-Nicolas. 
“Žinoma, - rašo F. Chengas, - kad kinų estetinė mintis mene remiasi 
organicistine Visatos koncepcija, kuri visuomet siekia atkurti mikro- 
kosmoso visumą.” (Cheng, 1979, p. 5.) 

Minėtas požiūris itin nuosekliai išreikštas garsiosios “Permainų 
knygos“ (“1 ching”, „Yijing“) tekste, kur žmogus organiškai įtraukiamas 
į bioenergetinį Visatos ir gamtos ritmų srautą. "Makro ir mikrokosmo 
pasauliai čia neatsiejami vienas nuo kito ir funkcionuoja vieningoje siste- 
moje. Žmogus, - komentuoja senovės kinų pažiūras N. Vandier-Nicolas, - 
yra integrali Visatos dalis, ir čia slypi atsakymas. Viskas žmoguje pakar- 
toja Pasaulio sandarą. Žmogus ir Pasaulis - tai du organizmai, kurie tiksliai 

atitinka vienas kitą: Žmogaus galva yra tokia pat apskrita kaip dangaus 
skliautas, jo pėdos atitinka -stačiakampę žemės formą. Penki svarbiausi 
vidaus organai atitinka penkis pasaulį sudarančius Elementus. [...] kraujas, 
cirkuliuojantis žmogaus kūne, yra identiškas žemės upėms ir upeliams." 
(Vandier-Nicolas, 1982, p. 8.) Ryškius šios organicistinės estetinės 
koncepcijos pėdsakus regime tadizmo estetikoje, ypač “Ниатап tzu” 
tekste, kur Visata suvokiama kaip gražus, gyvas, harmoningas organizmas, 
pasižymintis dvasia ir dieviškuoju protu, kurio sandarą ir pagrindinius 
bruožus mikrokosmo pasaulyje tiksliai pakartoja žmogus. 

Senovės Kinijos estetinės minties savitumą gerokai nulėmė įsigalėjęs 
hieroglifų raštas, kurio esmę sudaro ne abstrakčių raidžių seka, o pikto- 
grama, t.y. schematiškas piešinys, simbolizuojantis konkretų daiktą, 
reiškinį, apie kurį rašoma. Nors rutuliojantis hieroglifų raštui šios sąsajos 
pastebimai silpnėja, tačiau daugelis hieroglifų iki šiol simboliškai susiję 
su realaus pasaulio daiktais ir reiškiniais. Subtilus kinų estetikos ir meno 
žinovas E. Fenollosa hieroglifiniame rašte įžvelgia tobuliausią autentiškos 
kalbos analogiją ir sieja jo specifiškumą su dinamišku vientisumu, t. y. 
sugebėjimu tiesiogiai atkurti daugybės natūralių pasaulio procesų bei 
daiktų vidinį sąryšingumą. Priešingai sausam, steriliam vakarietiškojo 
alfabetinio rašto logicizmui, hieroglifinės struktūros atspindi vientisą 
pasaulinių procesų judėjimą, pirmapradę žmogaus ir gamtos, dvasinio ir 
materialaus pradų vienybę, natūraliai formuoja metaforišką tikrovės su- 
vokimą. Šis metaforiškumas, anot E. Fenollosa'os, “įmanomas tik todėl, 
kad jis atitinka objektyvius gamtoje slypinčius santykius, kurie realesni 
ir svarbesni nei daiktai, kuriuos jie sieja" (Fenollosa, 1968, p. 22). 

„Vadinasi, versdamas sutelkti mintis į daiktų santykius, ženklą, jų 
visumą, hieroglifų raštas kartu plėtoja vaizdinį asociatyvų mąstymą, 
daugiasluoksnį tikrovės suvokimą, sąlygoja savitą kategorijų sistemą, 
daug laisvesnį teksto formavimą ir suvokimą. "Mes, - rašo A. Wattsas, - 
įsivaizduojame pasaulį abstrakčioje skirtingo laiko tėkmėje, tuo tarpu 
viskas vyksta iškart, vienu metu, ir konkretus egzistavimas Visatoje ne- 
paklūsta mūsų abstrakčios kalbos aprašinėjimui. Netgi dulkių saujos tikslus 
aprašymas, remiantis tokiais principais, pareikalautų nepaprastai daug 
laiko. Linijinis, nevienalaikis kalbos ir mąstymo pobūdis itin ryškus tose 
kalbose, kurios naudojasi ilga raidžių virtine." (Watts, 1968, p. 27-28.) 

Hieroglifų rašto suformuotas' vaizdinis asociatyvus mąstymas ir jo 
daugiasluoksnę prigimtį atskleidžiantis situatyvių kategorijų pasaulis 
sąlygoja savitą kinų požiūrį į spontaniškai akyse besiskleidžiančias tikrovės 
ir grožio formas. | | 

Kinų estetikos kategorijų sistema formuojasi senuosiuose kinų 
rašytiniuose šaltiniuose “I ching”, "Shih ching”, “Lun yu", “Tao te ching”, 
"Chuang tzu" drauge su giminingų mokslų terminija. Nesant aiškių ribų 
tarp filosofijos, mokslo ir literatūros, minėtuose tekstuose buvo vartojama 
vieninga terminologija. Ji sąlygojo skirtingus hieroglifų teksto suvokimo 
lygmenis: 1) vaizdinį metaforišką, 2) konkretųjį jausminį ir 3) abstraktųjį 
filosofinį. Daugiasluoksnis hieroglifų rašto poveikis labai praplečia 
mąstytojų ir menininkų saviraišką. | 

Skirtingai nei Vakarų filosofinės estetikos tradicijoje, kur terminijos 
ir pagrindinių koncepcijų raidą skatina idėjos, Kinijoje šią svarbią funkci- 
ją dažniausiai atlieka kategorijos. Jos ne tik suauga su tam tikrų hierogli- 
finių struktūrų visuma, tačiau ir tampa svarbiausia kinų mąstytojų estetinių 
apmąstymų paskata. Į naujas idėjas čia žvelgiama kaip į senų “aukso 
amžiaus" išminčių veikaluose išsakytų idėjų atgaivinimą. Šiam požiūriui 
įsigalėti labai padėjo konfucianistinei tradicijai būdingas tradicionalizmo 
ir kanonizuotų tekstų kultas. Jis kiekvienos mokyklos šalininkus skatina 
remtis senovės kategorijomis, kurios, patekusios į naują filosofinį kontekstą, 
įgauna vis naujų atspalvių, reikšmių, neretai gerokai nutolusių nuo jų 
pirminės prasmės. Iš čia kyla daugeliui pagrindinių kinų estetinių kategorijų 
būdinga polisemantika ir situatyvumas, kadangi priklausomai nuo konteksto 
tas pats terminas įgauna skirtingas prasmes. Kinų estetinių kategorijų 
daugiareikšmiškumas ir situatyvumas iš esmės skiria kinų estetinių 
kategorijų pasaulį nuo indiškų ir europietiškų. 

Bręstant kinų civilizacijai ir formuojantis savitoms estetikos tra- 
dicijoms, šis kinų estetinės terminijos ir jos suvokimo savitumas, glaudžiai 
susijęs su hieroglifų rašto principais, iš esmės keičia kinų estetikos tradicijos 
santykį su kitų šalių tradicijomis. Kinų civilizacija, tapusi vienu svarbiausių 
pasaulio kultūros židinių, ilgainiui įgauna pasitikėjimo savosios kultūros 
galia, pajėgia greit pritaikyti savo dvasios poreikiams ir suteikti savitą 
kinišką pavidalą daugeliui iš kitų šalių besiskverbiančių idėjų. Šio likimo 
nepajėgė išvengti net toks visokeriopai išplėtotas metafizinis mokymas, 

kaip buddhizmas, kuris, patyręs kinų filosofinių tradiciji кн greit 
įgijo kiniškų bruožų. 

Pereidami prie detalesnio kinų estetikos ае: бйр paaiš- 
kinsime meno sąvoką, kuri visuose senovės ir klasikinio periodo traktatuose 
vartojama analogiškai senovės graikų (есйпе ir romėnų ars. Ši sąvoka labai 
plati. Ji aprėpia amatus, mokslą bei meną šiuolaikine siaurąja prasme. Senovės 
Kinijoje menu laikoma .viskas, kas siejasi su žinojimu ir. sugebėjimu 
tobulai reikštis kiekvienoje kūrybinės veiklos sferoje. Meno sąvoka Chou 
epochos (XII-III a. pr. Kr.) tekstuose vartojama apibūdinti puodžiaus, 
skulptoriaus, architekto, tapytojo, staliaus, juvelyro, filosofo ir bet kurios 
kitos kūrybinės veiklos rezultatus, kuriems būdingas meistriškumas ir 
išmanymas. . 

Ilgainiui šioje sinkretiškoje ir plačioje sąvokoje atsiskiria Z žemesnių 
visuomenės sluoksnių kultivuojamos, glaudžiai susijusios su praktiniais 
žmogaus poreikiais ir dvasinės, tenkinančios aukštuomenės poreikius 
meno rūšys. Diferencijuojasi tik užuomazgos būklėje esantys amatai ir 
“kilniems žmonėms“ būtinas menas. Kita vertus, meno sąvoka skyla į 
kitus du lygmenis. Pirmasis, žemesnysis, aprėpia tokias kūrybinės veiklos 
formas, kurios siejasi su išoriniais pagražinimais. Tai senovės ir viduramžių 
Kinijoje labai populiari sodų architektūra, dirbtinių ežerų, tvenkinių kom- 
ponavimas, iškalbos menas, daugybė ritualų ir ceremonijų, t.y. visa, kas 
svetima natūraliai gamtos prigimčiai ir vienaip ar kitaip siejasi su 
“dirbtinumu". Pagražinimų menas, atlikdamas hedonistinę funkciją, dau- 
giausia dėmesio skyrė jausminiams žmonių poreikiams patenkinti. Orien- 
tuodamasis į išorinę estetiką jis, anot senųjų tekstų autorių, negali žmonėms 
suteikti tikrosios grožio esmės suvokimo. Neatsitiktinai, gvildenant pagra- 
žinimų meno formas, dažniausiai kalbama tik apie kūrybos rezultatus, o ne 
apie pačią kūrybą. 

Antroji, aukštesnioji, *dvasingojo" meno forma, nors ir remiasi išorine 
išraiška, tačiau žvelgia į ją tik kaip į priemonę, o ne kaip į galutinį 
kūrybinės veiklos tikslą. Iš čia kyla pagrindinis aukštesniojo meno bruožas: 
sugebėjimas per išorinę formą meistriškai išreikšti vidinio dvasinio regėjimo 
esmę. Tikrojo dvasingo meno kūrėjas menininkas kinų estetikoje yra 
traktuojamas kaip filosofas. Ši tikro menininko ir filosofo giminystė 
pirmiausia reiškiasi abiem būdinga tiesiogine intuityvaus pažinimo galia, 

sugebėjimu prasiskverbti pro išorinę reiškinių skraistę į tikrąją jų esmę. 

Kaip taikliai pastebėjo J. Paperis, unikalus kinų kultūros bruožas 
visuomet buvo vidinis meno ir filosofijos ryšys. Menininkas tradicinėje 
kinų kultūroje buvo suvokiamas ne tik kaip subtilus tapytojas, kaligrafas, 
poetas, muzikantas, tačiau pirmiausia kaip mąstytojas, mokslininkas, uni- 
versali, aukšto intelekto, įvairiapusio išsilavinimo, turinti intuityvaus 
pažinimo galios asmenybė, sugebanti panaudoti daugiasluoksnės kinų 
kultūros tradicijos laimėjimus. Iškeltas menininko ir filosofo artumas 
paaiškina, kodėl kinų tradicinėje estetikoje menininkas apibūdinamas kaip 
išminčius ir kodėl, kalbant apie menininko intuityvią galią pažinti reiškinių 
esmę, literatūroje dažnai greta vartojamos meistro ir išminčiaus sąvokos. 

Sinkretiška mitologinė ir foklorinė pasaulėžiūra, slypinti kanoninėse 
kinų išminties knygose, suteikia kinų estetikai, literatūrai, dailei abstraktų 
pasaulio modeliavimo būdą, turtingą meninių vaizdinių sistemą. “I ching" 
(“Permainų knyga”) tampa pagrindine senovės kinų filosofinės pakraipos 

„estetikos ištaka, o "Shih ching” (“Poezijos knygoje") sukauptuose folkloro 
ir individualios poetinės kūrybos tekstuose ryškėja menotyrinės estetikos 
užuomazgos. Trečiasis svarbus estetinės minties šaltinis - archajiškų ritualų 
simbolinės prasmės ar paties ritualinio vyksmo estetiniai apmąstymai. Ši 
tendencija aiškiai pastebima “Li chi" (“Ritualų knygoje"). 

Minėtose kanoninėse knygose, kalbant apie aukščiausias estetines 
Visatos, gamtos reiškinių, daiktų, žmogaus savybes, vartojama mei (grožio, 
dailumo) kategorija. Šia prasme ji vartojama daugelyje kitų seniausių I 
tūkstantmečio pr. Kr. pirmosios pusės tekstų. Anot mūsų eros pradžioje 
Kinijoje pasirodžiusių žodynų, mei iš pradžių reiškė “saldus”, nors drauge 
šis žodis buvo vartojamas grožio, gražumo, dailumo, meistriškumo, gėrio 
prasme. Mei kategorija seniausiuose Chou epochos (ХИ-Ша. pr. Kr.) tekstuose 
neretai įgauna etinį atspalvį ir vartojama kaip gėrio (shan) sinonimas. 

Kita vertus, mei ir shan sąvokų junginys mei shan pradedamas vartoti 
apibūdinant ceremonijų ir ritualinio vyksmo “vidinį grožį". Iškart norėtųsi 
atkreipti dėmesį į specifinį šio apibūdinimo aspektą, kuris glaudžiai siejasi 
su kinų estetikai būdingu vidinės, slėpiningos grožio esmės ieškojimu. 
Nors ritualinių ceremonijų grožis reiškiasi išorinėmis formomis, tačiau 
senuosiuose tekstuose, kuriuose aptinkame sintetinę mei shan sąvoką, 
aiškiai pastebima apeliacija į “vidines" estetines savybes. 

SENOVĖ 


“Permainų knyga" („I ching“) ir 
filosofinės estetikos ištakos 


Daugelis sinologu, gvildendami kinų estetikos ištakas, pabrėžia 
išskirtinį “Permainų knygos" (“I ching,“, „Yijing“ arba “Chou i") idėjų 
poveikį. Ši seniausia kinų išminties ir mantikinės (likimo spėjimo) praktikos 
knyga, (XI-VII a. pr. Kr.) kinų kultūros tradicijoje atlikusi panašų vaidmenį 
kaip Biblija krikščioniškajame pasaulyje, ir šiandien kelia didžiulį įvairių 
šalių mokslininkų susidomėjimą. 

“Permainų knyga" - iš tiesų viena įstabiausių ir mįslingiausių žmonijos 
istorijoje sukurtų knygų, kurioje simbolių, metaforų ir subtilių užuominų 
kalba užkoduota ištisa pasaulėžiūros sistema. Šios hieroglifais užrašytos 
knygos daugiasluoksnis turinys vargu gali būti autentiškai perteiktas 
Europos kalba. Mįslingam “I ching”? tekstui suvokti būtinas platus 
interpretacinis komentaras, padedantis šių laikų skaitytojui įsiskverbti į jo 
sudėtingų kategorijų ir heksogramų pasaulį. Daugelio heksogramų 
neįmanoma suprasti atskirų hieroglifinių struktūrų neperkėlus į vaizdinių 
ir idėjų kalbą. 

Vienas žymiausių “I ching" teksto vertėjų ir komentatorių R. Wil- 
helmas šioje “labiau išminties nei likimo spėjimo knygoje“ regi 
“tūkstantmetės kinų kultūros istorijos vaisių, atlikusį milžinišką vaid- 
menj formuojantis kinų mąstysenai" ( I ching, 1974, р. XLVII). Išskirtinį 
šios knygos poveikį kinų mentalitetui pabrėžia ir A. Wattsas. “I ching", 
nurodo jis, išugdė kinų mąstysenoje polinkį į spontaniškus sprendimus, 
kurių efektyvumas priklauso nuo žmogaus sugebėjimo ne prievartauti 
savo protą, tačiau pasitikėti juo, suteikti jam galimybę reikštis sava- 
rankiškai (Watts, 1968, p. 34-35). ; 

Pasaulio sandara “I ching” komentaruose simboliškai pavaizduojama 

Tai shu (taisu, tai ki, Didžiojo pirminio prado, Tao) grafinėmis 
struktūromis, susidedančiomis iš savotiško gemalo, kurio viduje jungiasi 
vyriškoji šviesi jėga yang ir moteriškoji tamsi, pasyvi yin. Šis dviejų 
materialių-dvasinių-idealių genetinių jėgų srautas, veikiantis spiralės 
principu, užvaldo visas būties ląsteles ir sukuria vieningą kontinuumą, 
kuriame skleidžiasi energetinė yin ir yang jėga. Taikliu N. Vandier- 
Nicolas pastebėjimu, Tai shu simbolių pasaulis išreiškia „originalią 
universalių metamorfozių schemą" (Vandier-Nicolas, 1982, р. 10). Yin ir 
yang santykis - tai ne dualizmas, o poliariškumas, kadangi skirtumas tarp 
šių dviejų, visus būties reiškinius persmelkiančių pradų yra grynai išorinis. 
Jie neegzistuoja vienas be kito. Nėra nieko, kas būtų tik yin arba tik yang. 
Būdami tame pačiame Tao energetiniame lauke (Tao kategorija atsiranda 
tik vėlesnėje “I ching" teksto dalyje), šie du pradai nuolatos papildo ir 
keičia vienas kitą. Šis procesas yra amžinas, nenutrūkstamas. Taigi, nors 
“I ching" autoriai atskleidžia visų būties procesų dualizmą, vis dėlto jie 
dar nuosekliau teigia jų vidinį dialektinį sąryšingumą. 

“I ching" tekste simbolių kodu perteikta pasaulėžiūros sistema turėjo 
stiprų poveikį tolesnei kinų estetinės minties ir meno raidai. Pereidami iš 
šiai knygai būdingų kosmogoninių ir filosofinių aukštumų į estetikos 
sferą, įsitikiname, kad būtent "I ching" tekste išplėtoti postulatai apie 
Didžiąją Tuštumą kaip pirminį pradą, nuolatinį visų būties procesų 
kintamumą, yin ir yang pradų priešybę ir nedalomumą nulemia daugelį 
esmingiausių tradicinės kinų estetikos ir meno principų. 

“I ching" išplėtoti mokymai itin stipriai veikia dviejų įtakingiausių - 
iracionalistinės, ir intuityvistinės orientacijos estetikos krypčių, taoizmo 
ir ch'an, - raidą. Jau šioje knygoje keliamas taoizmo ir ch'an estetinėms 
tradicijoms būdingas nepasitikėjimas racionalaus proto konstrukcijų, 20- 
džio galia ir vizualinio suvokimo reikšmingumas. “I ching" tekste sakoma, 
kad išminčiai savo mintis reiškė vaizdiniais. Taoizmo, ch'an estetikos 
šalininkus ir “I ching” idėjų pasaulį sieja estetinis intuityvizmas, uni- 
versalizmas, idėjos apie menininko susiliejimą su spontanišku būties 
srautu, gamtos stichija, paradoksalaus dialektinio mąstymo principai. 
Taoizmo ir ch'an estetikoje plėtojamos analogiškos idėjos apie nenu- 
trūkstamą nuolatinį permainų procesą ir menininko įsiklausymą į šios 
kaitos ritmus. 

“Permainų knygoje" išplėtota įvairiomis kryptimis besiskleidžiančių 
energetinių yin ir yang impulsų teorija savitai ženklina kinų estetikai 
būdingą grožio ir harmonijos sampratą. Iš čia kyla viena fundamentaliųjų 
tradicinės kinų estetikos nuostatų, pagal kurią grožio idealo ieškoma 
spontantiškai besiskleidžiančiose formose, linijinėse struktūrose, 
atspindinčiose natūralią Visatos procesų sklaidą. 

Apibrėžiant Didžiosios Tuštumos pasaulį ir jos raiškos, metamorfozių 
ypatumus, “Permainų knygoje" išsikristalizuoja dviejų pirmapradžių 
pasaulio elementų yin ir yang koncepcija. Ji padeda įsigalėti kinų estetikoje 
ir mene dvinarėms opozicinėms kvalifikacijos sistemoms; nebūtis ir 
būtis, nesatis ir esatis, tamsus ir šviesus, žemė ir dangus, materialus ir 
dvasinis, išorinis ir vidinis, moteriškas ir vyriškas, minkštumas ir jėga, 
kalnai ir vandenys, ir t.t. Yin, pirmasis iš dviejų pirmapradės pasaulio 
struktūros elementų, sekant “I ching" tradicija, kinų estetikoje ir meno 
teorijoje asocijuojasi su moteriška tamsiąja, pasyviąja, šešėline, užslėptąja 
daiktų, reiškinių, meno kūrinio sudėtinių komponentų puse, o yang, 
priešingai, - su vyriškąja, šviesiąja, aktyviąja, regima. Kosmogoninės 
kilmės yin ir yang pradų sąveikos idėjos ne tik tvirtai įauga į kinų tapybos 
estetiką, poetiką, tačiau ir į muzikinę estetiką, kur kiekvienas “moteriškas" 
yin tonas atitinka analogišką “vyrišką" yang toną. Šių dvinarių struktūrų 
dialektinėje sąveikoje regimas pirmapradės būties harmonijos, kosminės 
muzikos, prapoetinės meno kalbos pasireiškimas. “Permainų knygos" 
postulatas apie visų būties procesų dualizmą ir nedalomumą kinų estetikoje 
sąlygoja dialektinę grožio sampratą, kūrybos proceso pobūdį, meninės 
kompozicijos principus tapybos estetikoje - erdvės, užpildyto ir neužpildyto 
ploto, šviesos ir šešėlio santykius bei daugelį kitų bruožų. 

Remiantis dviejų pradų nuolatinių metamorfozių koncepcija, meno 
kūrinys kinų estetikoje traktuojamas kaip kosminės valios ir biologinių 
gyvenimo impulsų ritmų sąlygojamas yin ir yang sąveikos rezultatas. 
Aktyvus ir vyraujantis, skleidžiantis energiją pradas laikinai nustumia 
savo priešybę - pasyvų, minkštą, klampų į šalį. Pasyvus moteriškasis 
pradas čia aiškinamas kaip aktyvias meno kūrinio struktūras neutralizuojanti 
irharmonizuojanti jėga. Šią dviejų pradų dialektinės sąveikos idėją atspindi 
netgi kinų peizažinės tapybos žanro shanshui (“kalnai ir vandenys") 
pavadinimas; šiame žanre dominuojantį yang, arba “šeimininko” vaidmenį 

dažniausiai atlieka kalnai, o yin, arba “svečio" - minkštos, aptakios vandens 
telkinių, ežerų, upių, upelių linijos. Yin ir yang sąšauką paveiksluose 
atspindi minkštų ir kietų, tamsių ir šviesių, tuščių ir užpildytų plotų, 
objektų ir šešėlių, besiskverbiančių į viršų ir žemyn, sąveika. Meno 
kūrinys reiškia ne tik šių pradų dinamiškos kaitos, tačiau ir jų harmonijos 
idėją. x ; . m P 

` Iš “Permainų knygoje" išplėtoto mokymo apie pirmapradę Tuštumą į 
kinų: meno teorijas pereina savita estetika, aukštinanti tuščią plotą, 
neužpildytą erdvę tapyboje, tylą ir pauzes muzikoje bei teatro mene. Šie 
meninės išraiškos elementai, darantys galingą estetinį emocinį poveikį 
asmenybei, sąveikauja su kiekvienai konkrečiai meno rūšiai būdingomis 
išraiškos priemonėmis - linijomis, formomis, garsais, judesių plastika - ir 
perteikia. Visatos, kaip gyvo dinamiško erdvės-laiko kontinuumo, pulsa- 
cijos idėją. Neužpildyti paveikslo plotai, tuštumos, tylos, pauzių momentai 
kinų estetikoje yra suvokiami kaip reikšmingiausios, gilumines meno 
kūrinių prasmes perteikiančios meninės išraiškos priemonės. Kosminio 
būties srauto vientisumo, tęstinumo, nuolatinės kaitos idėjas, įprasmintas 
“I ching" tekste, savitai išreiškia Kinijoje plėtojamos meninio laiko ir 
erdvės koncepcijos. Pavyzdžiui, kinų peizažinės tapybos estetika nukrei- 
pia dailininką atvaizduoti vientisą nuolatos besikeičiančių būties procesų 
srautą, o vakarietiškoji kviečia išplėšti iš jo statišką akimirką ir ją fiksuoti. 
Šios skirtingos estetinės nuostatos sąlygoja Vakarų dailininkų polinkį į 
“išbaigtumą”, ir priešingai, kinų - į “neišbaigtumą", estetinę užuominą, 
neišsakymą, kadangi tikras meno kūrinys turi teisingai atspindėti objektyvų 
būties procesų dinamiškumą, kaitą, judėjimą. Toks požiūris paaiškina, 
kodėl kinų tapyboje meninės erdvės sąvoka labai susijusi su meninio laiko 
sąvoka. Kinų peizažinės tapybos kūriniuose daugelis skirtingų komponentų 
organiškai sujungiami į vientisą vaizdinę sistemą, besiskleidžiančią dina- 
miškame erdvés-laiko kontinuume. Šis meninio mąstymo vieningumas ir 
sinchroniškumas dar ryškesnis teatro mene, kur nuolatos susipina įvykiai, 
neretai labai tolimi erdvės ir laiko atžvilgiu. 

Kita vertus, “I ching" tekste, apibrėžiant kosminės valios ir biologinio 
gyvenimo energetinių impulsų sklaidą, nuolatos pabrėžiamas visų būties 
procesų natūralumas ir spontaniškumas. Vėlesnėse intuityvistinės ir 
iracionalistinės orientacijos estetinėse teorijose (taoizmas, ch'an) šiomis 

sąvokomis nusakomos vaisingiausios bet kokio kūrybinio proceso, 
menininko ir meno kūrinio savybės. Natūrali ir spontaniška kūryba, kinų 
estetikų ir menininkų požiūriu, - patikimiausias būdas atsiskleisti 
autentiškoms menininko kūrybinėms pajėgoms, kadangi ji padeda 
išsilaisvinti nuo išorinių menininko sąmonę kaustančių schemų, panaikinti 
ribas tarp fantazijos ir tikrovės, kanono diktuojamų reikalavimų ir laisvos 
improvizacijos. Ir pagaliau visų būties procesų, reiškinių, daiktų 
spontaniškos kaitos idėja ir nuolatinės aliuzijos į pirmapradę Didžiąją 
Tuštumą iškelia kinų estetikoje ir mene ypatingą fragmento, citatos, 
metaforos, simbolio, estetinės užuominos, neišsakymo reikšmę. Taigi 
“Permainų knyga“ tarsi programuoja pamatines klasikinės estetikos 
problemas, idėjas, kurias vėliau gvildens įtakingiausių estetikos krypčių ir 
mokyklų šalininkai. 

“Permainų knygos" nubrėžtą dialektinio mąstymo ir pasaulio suvokimo 
tradiciją kinų kultūroje pratęsė dvi svarbiausios daugelį šimtmečių 
polemizavusios-tarpusavyje konfucianizmo ir taoizmo estetinės kryptys. 
Tai nepapraétat svarbios pirmosios klasikinės estetikos mokyklos, 
atspindinčios du Kinijos kultūros polius, kurių energetinėje erdvėje 
skleidžiasi kinų filosofija, estetika ir menas. Į racionalizmą, reglamentaciją 
linkstanti, tradicijas garbinanti konfucianistinė estetika nuolatos 
polemizuoja su taoizmui būdingu estetiniu intuityvizmu, natūralumo ir 
paprastumo aukštinimu. A. Wattso žodžiais tariant, taoizmas “siekia ištaisyti 
neigiamą konfucianistų diegiamos disciplinos poveikį, atkurti ir išplėtoti 
natūralų spontaniškumą" (Watts, 1968, p. 23). 

Lyginant Lao tzu “Tao te ching" („Knyga apie Tao ir jo raiškos 
formas“) ir Konfucijaus "Lun yu" (“Apmąstymus ir pašnekesius"), iš 
karto krinta į akis esminiai jų skirtumai. Konfucijaus traktatas daug 
racionalesnis, "skaidresnis ", o Lao tzu veikalas - tarsi mįslinga filosofinė 
poema, kurios "giliamintiškumas " - beveik programinė nuostata. Lao tzu 
ir Konfucijus archajinio kinų estetinės minties etapo idėjoms suteikia 
visiškai naujų aspektų, kurie tiesiogiai susiję ne tik su ontologine, 
natūrfilosofine taoizmo ir socialine konfucianizmo orientacija, tačiau 
pirmiausia su ryškėjančia kūrybinės veiklos diferenciacija ir “dvasingu" 
menu bei stiprėjančių jo kūrėjo menininko socialiniu statusu. 

Konfucijus ir konfucianizmas 


Daugelis šimtmečių, skiriančių mus nuo Konfucijaus (551-479 m. pr. 
Kr.) gyventosios epochos liudija apie šio genialaus kinų mąstytojo estetinių 
idėjų aktualumą ir pasaulinę reikšmę. Konfucijus buvo epochinis 
mąstytojas, formavęs vienos didingiausių pasaulyje civilizacijų estetinių 
vertybių sistemą, mąstymo principus, kurių poveikis regimas visoje 
vėlesnėje kinų estetinės minties istorijoje. Jis pirmasis pasaulinės filosofijos 
istorijoje subūrė įtakingą filosofinę mokyklą, suformavo stebėtinai 
gyvybingą idealios asmenybės modelį, tapusį savotišku orientyru vėlesnių 
kartų žmonėms. Tradicionalizmo, praeities estetinių ir meninių tradicijų 
kultas, humanistinių idealų aukštinimas daugybės Konfucijaus mokinių ir 
„sekėjų dėka išliko gyvybingas Kinijoje ir tapo neatsiejama kinų meninės 
inteligentijos, suvokusios savo kultūrinę misiją, pasaulėžiūros dalimi. 

Lietuviška Konfucijaus pavardės transkripcija yra perimta iš lotyniškos 
formos Confucius. Tai iškreiptas posakis Kung Fu tzu (mokytojas Kung 
iš Fu): Kung - vardas, Fu - vietovė, kurioje gimė filosofas, o tzu - 
“mokytojas”. Pirmasis šio mąstytojo vardas yra Chhiu, o antrasis - Chung 
Ni (Chungni). 

Konfucijus gimė 551 m. pr. Kr. Lu karalystėje (šiuolaikinėje 
Shantung'o provincijoje), kilmingo išeivio iš Sung'ų karalystės šeimoje. 
Rašytiniai šaltiniai teigia, kad Konfucijaus tėvas buvo kilęs iš garsaus 
karališkos giminės Kung'ų klano. Ankstyvoje vaikystėje netekęs tėvo, 
būsimasis filosofas gyvena vargingai, vėliau dirba daug įvairių darbų. Nuo 
pat jaunystės Konfucijus išsiskiria iš bendraamžių nepaprastu smalsumu, 
darbštumu, atkakliu užsibrėžto tikslo siekimu. Įgimtų gabumų ir pavydėtino 
atkaklumo dėka jis greit išgarsėja fenomenalia erudicija, mąstysenos 

originalumu. Anksti pradeda pedagoginę veiklą, o sulaukęs apie 30 m. 
įkuria privačią filosofijos mokyklą, kurios šlovė ir įtaka greit peržengia Lu 
karalystės ribas. 

Rašytiniai šaltiniai teigia, kad sulaukęs 50 metų, tapęs išminties 
simboliu, Konfucijus paskiriamas sostinės valdančiuoju administratoriumi, 
vėliau eina vyriausiojo teisėjo ir aukštas pirmojo valdovo patarėjo pareigas. 
Šiuose valstybiniuose postuose, vengdamas radikalių priemonių, jis trokš- 
ta įgyvendinti svarbias socialines ir politines reformas. Dėl stiprėjančių 
nesutarimų su valdovu ir rūmų administracija Konfucijus atsisako valsty- 
binių postų ir trylika metų klajoja po daugelį Kinijos karalysčių, siekdamas 
praktiškai įgyvendinti savo skelbiamus idealus. Laikydamasis nekom- 
promisinių pažiūrų, jis visur susiduria su sunkumais, neretai tremiamas, 
persekiojamas. Subrendusio filosofo gyvenimo kelias, anot Chuang tzu, 
“buvo sudėtingas, kupinas negandų". 

Po ilgų klajonių metų 484 m. pr. Кг. Konfucijus su grupe ištikimiausių 
mokinių sugrįžta į tėvynę, kur paskutiniaisiais gyvenimo metais daug 
laiko skiria senosioms išminties knygoms “I ching” (,„Үіјіпр“, “Permainų 
knygos"), "Shih ching" („Shijing“, “Poezijos knygos"), "Shu ching 
(„Shujing“, “Istorijos knygos"), “Li chi" („Yili“, *Ritualu knygos"), “Chhun 
chhu” („Chungiu“, “Pavasario ir rudens knygos") ir neišlikusios “Yo 
ching” (“Muzikos knygos") sisteminti ir redaguoti. Konfucianizmo tradicija 
jam taip pat priskiria kanoniškąją “Konfucianizmo katekizmo“ dalį ir 
filosofiškiausios “Permainų knygą" komentuojančios dalies "Shuo Киа” 
(„ЭНио риа“) autorystę, 

Po Konfucijaus mirties mokiniai, siekdami išsaugoti vėlesnėms kar- 
toms didžiojo Mokytojo vaizdinį ir idėjas, V a.pr.Kr. palaipsniui formuoja 
pradinį “Lun yu" tekstą, pretenduojantį autentiškai perteikti Konfucijaus 
idėjas. Konfucijui priskiriamo veikalo "Lun yu" pavadinimas susideda iš 
dviejų komponentų: Lun -"apmastymai", “mintys”, “samprotavimai”, ir 
yu - “pašnekesiai”, “pokalbiai”, Šių dviejų sąvokų sandūrą galima išversti 
kaip “Apmąstymai ir pašnekesiai". Jį sudaro 20 skirtingos apimties, 
turinio skyrių, kuriuose perteikiamos Konfucijaus ir jo artimiausių mokinių 
mintys, dialogai. 

Konfucijaus estetikos idealas, kaip ir visas jo mokymas, orientuotas 
į didingą praeities kultūrą ir meną. Senovėje jis regi amžiais nusistojusias 

tobulas estetines vertybes, kurios šiam tradicionalizmo ideologui daug 
vertingesnės nei chaotiški dabarties kūriniai. Į praeities muziką, poeziją, 
dailę Konfucijus žvelgia kaip į neišsenkamo kūrybinio įkvėpimo aruodą, 
iš kurio galima nuolatos semtis gyvybinių impulsų. Naujos estetinės ir 
meno vertybės suvokiamos kaip “senų vertybių atgaivinimas". Todėl ir 
menininkas Konfucijaus estetikoje yra kreipiamas ne kurti naujas vertybes, 
o reinterpretuoti amžiais nusistojusias. Čia mes priartėjome prie suvokimo, 
kodėl didžiojo mąstytojo estetinė teorija orientuota ne į “priekį”, o “atgal”, 
į “aukso amžiuje" susiformavusią estetikos ir meno vertybių sistemą, iš 
kurios kyla du pamatiniai Konfucijaus estetikos principai - tradicijų svarba 
ir sekimas senove. Kita vertus, senovėje susiformavusių tradicijų 

- sureikšminimas Konfucijaus estetikoje glaudžiai siejasi su pagarba kanonui. 
Visas meno rūšis jis vertina atsižvelgdamas į tai, kaip jos atitinka praeityje 
susiformavusias kanonizuotas grožio formas. Aukštindamas tobulo grožio 
idealus, įkūnytus senovės dainose “Poezijos knygoje", Yao ir Shunių 
epochų muzikoje, Konfucijus griežtai pasisako prieš bet kokį kanono, 
normos principų pažeidimą. Jam ypač svarbus harmonizuojantis ir 
nuosaikumą įtvirtinantis meno poveikis. 

Meno pasaulis Konfucijui artimas ir gerai pažįstamas. Jis nuo 
jaunystės gerbė ir mėgo liaudies dainas ir individualią poeziją, pats 
daug muzikuodavo. “Kai Mokytojas sutikdavo gražiai dainuojantį 
žmogų, - prisimena mokiniai, - paprašydavo, kad jis pradėtų dainą iš 
pradžių. Tada ir pats pritardavo." (VII. 32.) Konfucijus ne tik turėjo 
gražų balsą, tačiau ir pats puikiai grojo įvairiais muzikos instrumentais, 
ypač septynstyge liutnia. Muzikos paslapčių jis sėmėsi vadovaujamas 
garsių senovės muzikos žinovų ir pripažintų muzikantų. Muzika buvo 
labai svarbi tiek jo asmeniniame gyvenime, tiek ir filosofinėje koncepcijoje. 
Konfucijaus sudarytoje meno hierarchinėje sistemoje besąlygiškas 
prioritetas teikiamas muzikai ir poezijai. Šie menai jam atrodo galinga 
poveikio žmonėms ir dvasinio asmenybės tobulėjimo priemonė. Jis 
nuolatos pabrėžia esminį ritualų, ceremonijų ir etiketo ryšį su muzikos 
garsų pasauliu. Ritualą, ceremoniją ir etiketą jis labiau priskiria išorės 
reiškiniams, formai, dekorui, о muziką - substancinei esmei. Iš čia 
plaukia būdingas konfucianizmo požiūris į muziką kaip į savotišką 
įrankį, padedantį nustatyti valstybės dvasios ir kultūros būklę, nes 


Konfucijus ir konfucianizmas : 143 


muzikos smukimas, degradavimas tiesiogiai atspindi reiškinius, 
vykstančius valstybėje. - : 

Regėdamas muzikoje Visatos kosminių ritmų ir harmonijos atšvaitą, 
Konfucijus tikėjo, kad ritmingas garsų pasikartojimas suteikia tikslingos 
tvarkos harmonijos pirmapradžiam būties chaosui. Kita vertus, muziką jis 
laikė tobuliausia ir jautriausia žmogaus pasaulio jausmų išraiška. Ritmo ir 
melodijos struktūromis glaudžiai susijusi su poezija, muzika yra idealios 
asmenybės tapsmo kulminacija. Muzikos principų įvaldymas pagal Konfu- 
cijaus mokymą tarsi vainikuoja sudėtingą asmenybės dvasinės raidos 
kelią. Todėl minėdamas svarbiausius organizuojančius Visatos ir asmenybės 
tapsmo elementus, Konfucijus pradeda nuo poezijos, toliau kalba apie 
ritualą ir galiausiai - apie muziką. Svarbiausia Konfucijaus mokyme yra 
muzika, lydinti apeigų ceremonijas. Todėl Konfucijus daug kalba apie 
esminį ritualų ir ceremonijų ryšį su maloniais muzikos garsais, grožiu, 
estetiniu pasitenkinimu, t.y. tomis estetinėmis vertybėmis, kurios vadinamos 
yueh menine kultūra. 

Be muzikos, Konfucijaus estetinėje teorijoje labai svarbus vaidmuo 
skiriamas dainoms ir poezijai. Konfucijui priskiriamas garsiosios “Shih 
ching” (“Poezijos knygos") redagavimas ir sudarymas. | “Poezijos knygą", 
kaip aukščiausią Senovės Kinijos estetinių vertybių simbolį, Konfucijus 
dažnai atsiremia ir “Lun yu" tekste. Jis didžiai vertina taurinamąją šios 
knygos estetinio poveikio galią, sugebėjimą veikti sąmonę, jausmus, elgesio 
principus. Apgailestaudamas, kad jaunimas nevertina poezijos reikšmės, 
jis kviečia sūnų ir mokinius skaityti senovės poeziją, semtis iš jos išminties, 
gėrio, sugebėjimo giliau žvelgti į pasaulį, bendrauti, valdyti aistras. 
“Mokiniai, - sako jis, - kodėl jūs nesigilinat į “Poezijos knygą"? Poezija 
žadina žmogų, aštrina jo žvilgsnį, stiprina santarvę, išsklaido liūdesį ir 
nepasitenkinimą. Poezija moko ir to, kas arti - pareigos tėvams, ir to, kas 
toli - pareigos valdovui. Ji suartina mus su paukščiais, žvėrimis, žole ir 
medžiais." (XVII.9.) Poezija čia aiškinama labai plačiai - kaip liaudies, 
kultinė, lyrinė, anoniminė dainuojamoji. “Poezijos knygoje" Konfucijus 
itin vertina gėrį, dvasios polėkį ir minties taurumą, tai kad joje “nėra 
pikto, sugadinto mąstymo". 

Savaime suprantama, kodėl Konfucijus savo auklėjimo teorijoje 
tokį dėmesį skiria estetinio auklėjimo problemoms. Išaukštinęs wen 

(aukštojo humanitarinio išsilavinimo) kultūros svarbą žmogui formuotis, 

„Konfucijus estetines vertybes laiko patikimiausia priemone savo 
idealams įgyvendinti. Muzika, poezija, dainos, vaizduojamoji dailė, 
literatūra, tiesiogiai veikdama visa kas gyva, ne tik suteikia žmonėms 
malonumo, apvalo jausmus, tobulina moralines savybes, tačiau kartu 
padeda valdyti valstybę. Vadinasi, meninės умел (įvairių menų principų 
įvaldymas) vertybės, lydinčios ir simbolizuojančios harmoningą būtį ir 
gyvenimą, atlieka milžinišką teigiamą vaidmenį tiek žmogaus, tiek ir 
visos šalies gyvenime. “Poezija, - sako Konfucijus, - taurina žmogų. 
Ritualai yra jo ramstis. Muzika tobulina." (VII. 8.) 

Estetinio žmonių auklėjimo aspektu Konfucijus didžiulį dėmesį skiria 
ir literatūrai, kuri taip pat padeda įtvirtinti wen ir yueh kultūros principus. 
Literatūros, knyginės kultūros kultas, plaukiantis iš Konfucijaus 
pamokymų, stipriai paveikė sekėjus. Ilgainiui konfucianizmo tradicijose 
mąstytojas pradeda asocijuotis su literatūros vertybių skleidėjo, knygininko, 
mokslininko, rašytojo asmenybe. Vėliau, viduramžiais, konfucianizmo 
idėjos Kinijoje formuoja savotišką poetinio žodžio, literatūros kultą. 

Tapyba Konfucijaus estetinėje teorijoje aiškinama kaip estetinio 
skonio, dorovingumo principų įtvirtinimo priemonė. “Lun yu" tekste yra 
vienas labiausiai miglotų ir tarp šio teksto interpretatorių bei vertėjų 
sukėlęs daug ginčų fragmentas apie tapybą. Konfucijaus mokinys Tzu hsia 
klausia, ką reiškia tokia citata: “Nuo vylingo juoko atsiranda žavios 
duobutės. Jos paryškintų gražių akių spindesys yra nuostabus. O koks 
skaistus jos veido baltumas, pagražintas įvairių spalvų audinio". Į šį 
klausimą Konfucijus atsako: “Tapyboje balta spalva panaudojama 
paskutinė". Tuomet Tzu hsia užduoda klausimą: “Vadinasi elgesio ir 
padorumo normos tėra tik antroje vietoje?" “Tzu hsia pratęsė savo mintį, 
- atsakė Mokytojas, - su juo jau galiu pradėti kalbą apie “Poezijos knygą". 
(Ш.8.) 

Pamėginkime smulkiau išsiaiškinti šį sudėtingą fragmentą, kuriame 
Konfucijaus mokinys, cituodamas “Poezijos knygos" eiles, kreipiasi į 
Mokytoją, norėdamas patikrinti iškilusias abejones, koks iš tiesų yra 
aukštasis grožis: ar paprastas natūralus, ar padailintas. Šių abejonių jam 
sukėlė dviprasmis moters grožio apibūdinimas cituotose eilėse. Todėl jis 
kreipiasi į Mokytoją klausdamas, ką reiškia eilėse skambanti užuomina 

apie “natūralaus pirmapradžio” moters grožio paryškinimą “išorinėmis” 
kosmetikos spalvomis. Atsakydamas į šį klausimą, kad tapyboje 
pagražinimai seka po gruntavimo, o “balta spalva panaudojama paskutinė", 
"Mokytojas turi omenyje, kad kaip natūraliu grožiu pasižyminti moteris 
gali paryškinti savo substancinį grožį dirbtinėmis kosmetikos spalvomis, 
taip pat ir dailininkas, tapydamas ant gruntuoto paveikslo įvairiomis 
spalvomis, visą spalvų audinį užbaigia balta spalva. Ir kai tik: Mokytojas 
išgirsta kitą mokinio klausimą, jis pajunta, kad mokinys suvokė ir pratęsė 
jo mintį. Vadinasi, su juo jau galima kalbėti apie sudėtingiausius dalykus. 

Konfucijus suformavo estetikos tradiciją, tūkstančius metų aktyviai 
veikusią visą kinų ir greta esančių Tolimųjų Rytų šalių estetinę mintį ir 
meną. Jau pirmieji konfucianizmo ideologai, tiesioginiai Konfucijaus 
mokiniai, siekę išsaugoti savo Mokytojo idėjas, žvelgė į Konfucijaus 
mokymą kaip į neišsenkamą išminties versmę. Konfucianizmo estetines 
idėjas pradeda skleisti mokslo žmonės, istorikai, rašytojai, astrologai, 
knygininkai, ritualų, muzikos, literatūros kanonų specialistai. Iš čia plaukia 
ir konfucianizmo kaip mokslininkų, knygininkų Ju Chia (rujia) mokyklos 
samprata, : 

Ankstyvuoju “klasikinio konfucianizmo” estetinių idėjų raidos 
laikotarpiu tarp daugybės šios krypties šalininkų išsiskiria du įtakingi 
mąstytojai, praturtinę konfucianizmą naujomis idėjomis. Tai ankstyvieji 
Konfucijaus idėjų sistemintojai Meng tzu (Mengzi), arba Mencijus (apie 
372-289 m. pr. Kr.) ir Hsun tzu (Sunzi, apie 313-238 m. pr. Kr.). 

Meng tzu tiesioginis Konfucijaus anūko Tseu Sseu mokinys, daug 
klajojo po įvairias valstybes, sulaukęs apie 40 metų įkūrė savąją kon- 
fucianistinės pakraipos mokyklą, kurios šalininkai po Mokytojo mirties 
surinko jo mintis ir pasisakymus į traktatą "Meng tzu". I3 7 skyrių, 
dalijamų į dvi dalis, susidedantis traktatas yra svarbiausias filosofo idėjų, 
gyvenimo ir veiklos pažinimo šaltinis. Plėtodamas racionalistines Konfu- 
cijaus idėjas, Meng tzu daugiausia dėmesio skyrė socialinei, etinei ir 
estetinei problematikai, Kaip ir kitas Žymiausias klasikinio konfucianiz- 
mo šalininkas Hsun tzu, jis perėmė Konfucijaus mokymą apie gėrio ir 
grožio tapatumą. Etinius estetinius žmogaus polinkius, jo sugebėjimą 
jausti gėrį ir grožį filosofas aiškino kaip įgimtas savybes, reguliuojamas 
aukščiausios kryptingos Dangaus valios. Kalbėdamas apie žmogaus dorovę 

Meng tzu teigė, kad blogis atsiranda dėl klaidingo žmogaus elgesio. Todėl 
konfucianistai pabrėžia teisingo estetinio auklėjimo svarbą. Norint pašalinti 
blogį irįtvirtinti pasaulyje gėrio, teisingumo, grožio ir harmonijos principus, 
pasak Meng tzu, reikia orientuotis į praeities etinius idealus ir atkurti 
pirmapradę dorybingą žmogaus prigimtį. 

Aukštindamas žmoniškumą ir pagarbą asmenybei, Meng tzu toliau 
plėtoja Konfucijaus idėjas, įtvirtindamas humanistinius idealus. “Mokymas, 
- sakė Meng tzu, - turi vienintelį tikslą - atgaivinti prarastą Žmogaus 
prigimtį." (Antologija, 1969, t. 1, p. 210.) Jis rutulioja hierarchinę kūrybinės 
asmenybės koncepciją, kuri skiria 1) išminčius, “šimto kartų mokytojus", 
2) didžiai talentingas asmenybes, išskirtinių vertybių kūrėjus ir 3) eilinio 
talento žmones, paprastus wen ir yueh kultūros vartotojus ir skleidėjus. 
Gvildendamas kūrybinės žmogaus prigimties problemas, Meng tzu pirmasis 
pradėjo nagrinėti vyraujančio idealaus prado sin (xin, širdis, dvasia) 
santykį su materialiuoju pradu chhi (qi, pirmapradė materiali substancija, 
žmogaus prigimtis) ir гсле (protu, valia). Šios Meng tzu iškeltos estetinės 
idėjos vėliau labai paveikė Sung'u epochos neokonfucianizmo estetines 
teorijas. | 
Kitas reikšmingas klasikinio konfucianizmo atstovas, žymus 
Konfucijaus idėjų sistemintojas ir reformatorius Hsun tzu (Sunzi) gimė 
Chao karalystėje, šiuolaikinėje Shansi provincijoje. Jaunystėje gavęs puikų 
konfucianistinį išsilavinimą, dirbo mokytoju ir valstybės tarnautoju. 
Sulaukęs pripažinimo, subrendęs filosofas atvyko į Chiu valstybę, kur 
vadovavo garsiajai Chiu hsia akademijai. Čia suformavo liberalių pažiūrų 
mokyklą. Jo mokinys buvo įtakingas konfucianizmo oponentas, vienas' 
metais Hsun tzu rašė traktatą “Hsun tzu", kurį, ne visai išlikusį, sudaro 23 
jo paties, 3 kartu su mokiniais ir 6 jau po filosofo mirties mokinių parašyti 
skyriai. 

Hsun tzu estetinių idėjų santykis su Konfucijaus mokymu gana 
komplikuotas. Šis originalus enciklopedinio proto mąstytojas nebuvo orto- 
doksinis Konfucijaus idėjų sekėjas. Savo veikaluose jis .atspindéjo kelių 
šimtmečių, praslinkusių po Konfucijaus epochos, painių kinų estetinės 
minties pokyčių patirtį. Hsun tzu mokymas polemizuoja su Konfucijaus, 
Mo tzu, Lao tzu, Chuang tzu, legistų ir kitų mąstytojų idėjomis. Jame 

savitai susipina kritinis daugelio tradicinių idėjų apmąstymas, ryžtinga 
transformacija ir konfucianistinės estetinės tradicijos postulatų griovimas 
iš vidaus. Skirtingai negu Konfucijus ir Meng tzu, jis plėtoja teoriją apie 
neigiamą žmogaus prigimtį, kuri linksta į blogį, pavydą, pyktį, instinktyvų 
naudos siekimą. “Žmogus, - sako jis, - yra piktos prigimties [...], jo ausys 
irakys - godžios malonumų: ausys mėgsta malonius garsus, akys - gražias, 
maloniai derančias spalvas." (Ten pat, p. 230.) ` 

* Patikimas būdas įveikti pirmapradį blogį jam atrodo teisingo esteti- 
nio auklėjimo sistema, pasitelkianti auklėjamųjų ritualų, muzikos, dailės, 
poezijos, klasikinių literatūrinių tekstų teikiamas galimybes. Tačiau norint 
įveikti žmoguje slypinčias blogio užuomazgas, nepakanka vien etinių ir 
estetinių priemonių, kurios veiksmingos išsilavinusių žmonių sluoksniui. 
Paprastiems žmonėms auklėti jis rekomenduoja griežtą įstatymų kontrolę 
ir net bausmių taikymą. “Išsilavinusių Žmonių, pradedant tarnautojais, 
dvasinį tyrumą reikia formuoti li taisyklėmis ir ritualine muzika, o papras- 
tiems žmonėms, remiantis įstatymais ir įsakais, taikyti paklusnumo prie- 
mones." (Ten pat, p. 234.) Iškilus Hsun tzu ir jo vadovaujamai mokyklai, 
konfucianizmo estetika stojo į sunkią kovą su didžiulį populiarumą įgi- 
jusiomis taoizmo, о vėliau ir ch'an estetinėmis idėjomis. Naujas galingas 
transformuotų Konfucijaus estetinių idėjų atgimimo etapas ryškėja Tang'ų 
(VII-Xa.) epochos pabaigoje, neokonfucianizmą palietus didžiajam kinų 
renesanso judėjimui, ir aprėpia Sung'ų (X-XII a.) epochą. 

Konfucianistinės estetikos tradicijos šalininkai nelaikė savęs origi- 
naliais mąstytojais, savitos teorinės sistemos kūrėjais, mėginančiais, kaip 
tai įprasta Vakaruose, suformuluoti savaja koncepciją, kad paneigtų ir 
sukritikuotų pirmtakų idėjas. Jie visuomet suvokia save tradicijoje, kurioje 
regi pagrindinį imanentinį “tikros" estetikos vystymosi principą, todėl 
savo idėjas skelbia pirmiausia kaip pirmtakų idėjų tąsą. Išpažindami 
tradicijų kultą, konfucianizmo estetikos šalininkai kviečia menininkus 
studijuoti geriausius praeities dailės pavyzdžius. 

Įsisąmoninta tradicija ir kūrybingai panaudotas praeities palikimas 
jiems atrodo svarbiausia autentiškos kūrybos, tikro meistriškumo prielaida, 
Iš čia plaukia konfucianizmo estetikos normatyvizmas, kanonizuotų taisyk- 
lių irrekomendacijų sistema, sudėtingos simbolinės konstrukcijos, schemos, 
į kurias orientuojami menininkai. Šis normatyvumas, laisvos menininko 

kūrybos galios apribojimas atskirais kinų kultūros laikotarpiais, kai susilp- 
nėdavo tradicionalizmo įtaka, menkindavo konfucianizmo estetikos poveikį 
įvairioms meno kryptims. Tačiau kritiniais raidos periodais, kai iškildavo 
dogmatiškumo pavojus, kurį neokonfucianizmas patyrė Sung'ų epochos 
priešaušryje, ši mokykla sugebėdavo panaudoti visai, atrodo, priešingus 
taoizmo ir ch'an estetikos elementus. Šis plastiškumas, sugebėjimas 
orientuotis į svarbiausius kinų humanistinės kultūros poreikius yra 
pagrindinė konfucianistinės estetikos gyvybingumo priežastis. 

Konfucianistinė estetika vengia iracionalumo, neapibrėžtumo, miglo- 
tos simbolikos, fantastikos. Jos potraukis realiam, žemiškam, kasdieniškam 
žmogui supančių daiktų pasauliui sąlygoja dailės natūralizmą, tikslų 
pedantišką tikrovės atvaizdavimą. Menininko kūrybos procesas aiškinamas 
kaip racionaliais principais paremtas kūrybos aktas, kurio sunkumai 
suvokiami kaip grynai techniniai. Iš čia kyla dėmesys meninės išraiškos 
priemonėms. Efektyviausia natūralistinės tikrovės iliuzijos perteikimo 
priemone dailėje tampa linija, tikslus grafinis piešinys. Tapyboje neturi 
likti tuščios erdvės, dailininko potėpis yra tikslus, pasvertas, peizažo 
detalės, žmonės ir kiti vaizduojami objektai tapomi skrupulingai realistiš- 
kai. Konfucianizmo estetikos veikiamos susiformuoja užuomazgos to 
grafinio stiliaus, kuris suklesti Sung'ų epochos akademinėje dailėje. 
Konfucianizmas ir neokonfucianizmas, ilgą laiką buvę oficialiąja valstybės 
ideologija, tampa vientisa gyvenimo, kūrybos, estetinio pasaulio suvokimo 
filosofija, mokanti kinų estetikus ir menininkus gerbti tradicines kultūros 
ir meno vertybes, teisingai gyventi, mąstyti, kurti. Nors estetika, tęsianti 
Konfucijaus idėjas, aukština įvairiapusį estetinį išsilavinimą gavusios 
"asmenybės idealą, jos kūrybinę prigimtį, tačiau kartu formuluoja tam tikrų 
estetinių taisyklių visumą, savotišką konfucianistinį kūrybos modelį, kuris 
įgauna kanono, normos pobūdį visų šios tradicijos estetikų ir menininkų 
kūryboje. Konfucianistinės estetikos keliama kanono reikšmė ir norma- 
tyvizmas, reglamentuojantis asmenybės kūrybinę laisvę ir griežtais kanonais 
apibrėžiantis pačią kūrybą, sukėlė galingą reakciją. Konfucianizmo atsvara 
tapo taoizmo estetika, aukštinanti natüraluma, spontaniškumą ir estetinį 
intuityvumą. 

Didžiulis taoizmo estetinių idėjų poveikis Vakarų postmodernistinei 
estetikai ir menui sukėlė stiprų mokslininkų susidomėjimą šiuo specifiniu 
kinų dvasinės kultūros fenomenu. Įvairiose pasaulio šalyse pastaraisiais 
dešimtmečiais atliekami intensyvūs taoizmo tyrinėjimai keičia daugelį 
tradicinių pažiūrų į šios krypties vaidmenį kinų kultūros istorijoje. Vie- 
niems taoizmas - spontaniškas estetinis intuityvizmas, kitiems - žmogaus 
ir gamtos vientisumo filosofija, tretiems - universali panestetinė pasau- 
lėžiūra, ketvirtiems - savita kultūrinės tradicijos interpretavimo forma, 
penktiems - nacionalinė kinų gyvenimo ir meninės kūrybos filosofija, kinų 
kultūros istorijoje atlikusi tokį pat vaidmenį, kokį Indijoje atliko buddhiz- 
mas ir hinduizmas, o Japonijoje - shintoizmas. | 

| Kiekviename iš minėtų požiūrių slypi dalis tiesos, kadangi jie 
atskleidžia įvairius šio daugiasluoksnio fenomeno aspektus. Taoizmas iš 
tiesų yra savita gyvenimo, kūrybos, estetinio pasaulio suvokimo filosofija, 
kultūrinės tradicijos interpretacija. Be to, dauguma skirtingų šiuolaikinių 
taoizmo tyrinėtojų sutinka, kad ši kryptis kinų kultūros, estetikos ir meno 
istorijai daug svarbesnė, nei buvo manoma anksčiau. 

Filosofinio taoizmo (Tao Chia mokyklos) pradininku ir pagrindiniu 
ideologu laikomas legendinis kinų mąstytojas Lao tzu (Senasis Mokytojas), 
arba Lao Tan. Manoma, kad jis buvo vyresnysis Konfucijaus amžininkas. 
Galbūt Lao (senis) vardas slepia visai kitą istorinę asmenybę nei manoma, 
kadangi senio sąvoka Senovės Kinijoje asocijuojasi su išminčiaus figūra 
ir žmogaus būties bei profesinių paslapčių pažinimu, Apie Lao tzu gyvenimą 
ir veiklą randame paskirų faktų traktate "Chuang tzu" (Zhuangzi) ir 
garsaus kinų istoriko Ssuma Chhienio (Sima gian) “Istorinių užrašų" 
skyriuje "Lao tzu gyvenimo aprašymai". 

Anot minėtų šaltinių, Lao tzu gimė 604 m.pr.Kr. Chhu karalystėje, 

‚ šiuolaikinėje Honanio provincijoje. Filosofo pavardė Li, vardas Erh, 
pravardė Lao Tan. Manoma, kad jis- buvo kilmingos šeimos palikuonis, 
jaunystėje gavo puikų išsilavinimą, vėliau gyveno Chou sostinėje, kur 
dirbo rūmų archyvo saugotoju. Regėdamas valstybės smukimą, jis atsisakė 
valstybinės karjeros ir, pasirinkęs vienišo atsiskyrėlio dalią, išvyko į 
Vakarų Kiniją. Pasakojama, kad prie pasienio užkardos jis viršininko 

prašymu parašė dviejų dalių knygą iš 5000 žodžių apie Tao ir te ir, palikęs 
ją saugoti, išvyko nežinoma kryptimi (Ssuma Chhien, 1956, p. 57). 

“Tao te. ching” („Dao de jing“) - itin talpus filosofinis tekstas, 
susidedantis iš kruopščiai nušlifuotų, neretai visai glaustų skyrių, kurių 
priskaičiuojama 81. Šis tekstas liudija, kad jo autorius yra didžios 
intelektualinės jėgos mąstytojas. Polinkis į abstraktų dialektinį mąstymą 
rodo aukštą filosofinės refleksijos lygį. Neatsitiktinai Konfucijui 
priskiriamas Lao tzu palyginimas su drakonu, kuris Kinijoje laikomas 
imperatoriaus galios simboliu. “Tao te ching" tekste aiškiai vyrauja ne 
formaliosios, o dialektinės logikos principai. Sudėtingiems daugia- 
sluoksniams reiškiniams apibūdinti filosofas dažnai pasitelkia simbolius, 
metaforas, estetinės užuominas, meninius vaizdinius, kurie kartu su poetiška 
kalba suteikia Lao tzu filosofijai estetinį pavidalą. Neretai tik metaforiškai 
atskleidęs minties erdvę, filosofas netikėtai nutyla, ir tuomet tekste tarsi 
atsiveria ir pradeda kalbėti pati būtis. 

Lao tzu koncepcijos šerdis yra ontologizuotas mokymas apie amžiną, 
natūralų, visuotinį spontaniško Visatos gimimo, raidos ir išnykimo dėsnį, 
kuris įvardijamas kaip Tao kelias. Jis yra ne tik pasaulio kilmės, 
funkcionavimo šaltinis, tačiau ir visaaprėpiantis būties dėsnis, skleidžiantis 
savo galią visuose pasaulio daiktuose ir reiškiniuose. H. G. Creelis skelbia 
Tao ne tik vyraujančia taoizmo kategorija, tačiau ir jo “kelrode žvaigžde" 
(Creel , 1977, p. 10). А 

Hieroglifą Тао (Dao) sudaro du prasminiai komponentai: “galva" ir 
"eiti". Iš pradžių Tao sąvoka reiškė kelią, kuriuo eina žmonės. Vėliau ji 
pereina į astronomiją ir ženklina dangaus kūnų judėjimo kelią. Ilgainiui 
šios sąvokos semantinis laukas plečiasi ir ji virsta abstrakčia filosofine 
kategorija. Tao sąvoka pradedama traktuoti universaliai kaip pirmapradė 
Tuštuma, visų daiktų pradžia, Visatos demiurgas, spontaniškas visaapré- 
piantis kosmoso, gamtos reiškinių, visuomenės ir žmogaus būties dėsnis. 
Plėtojantis filosofijai, Tao virsta daugiabriaune, neretai metaforiškai 

"apibūdinama situatyvia ir procesualia kategorija; be minėtų prasmių, ji 
įgauna absoliutaus gėrio, grožio, visus būties reiškinius vienijančio prado, 
žmogaus gyvenimo kelio (pabrėžiant jo vidinį nukreiptumą) ir daugelį kitų 
joms artimų prasmių. Ši sąvoka visuomet reiškia pirmapradės daiktų 
vienybės idėją. | 

Tao kategorija Lao tzu ir kito Žymaus klasikinio taoizmo filosofo 
Chuang tzu tekstuose neretai įgauna estetinį atspalvį, kadangi ji aiškinama 
kaip kūrybinis būties procesus harmonizuojantis principas, kaip universaliu 
estetiškumu pasižymintis Aukščiausiasis Grožis, Absoliuti Harmonija. 
Klasikinio taoizmo šalininkų apmąstymų apie Tao potekstėje skleidžiasi 
estetinis susižavėjimas. Neaiškų ir miglotą Tao išminčius Lao tzu regi kaip 
absoliutaus grožio įsikūnijimą. Pastarają mintį pakartoja ir Chuang tzu: 
“Kai suvoki Tao, pasieki aukščiausią grožį". 

“Kaip ir visoje senovės filosofijoje, - rašo J. Zavadskaja, - Lao tzu 
filosofinėje sistemoje estetinės problemos neatskirtos nuo kitų. Joje 
neišryškintos nei estetinės objekto savybės, nei estetiniai subjekto 
sugebėjimai. Tačiau būtent Lao tzu pasaulėžiūrai būdingas labai stiprus 
estetinis būties suvokimas ir apmastymas." (Zavadskaja, 1975, p. 26.) Šis 
estetinis Tao mokymo atspalvis galutinai išryškėja vėlesnėje taoizmo 
filosofijoje, kurioje filosofinės kategorijos kur kas aiškiau transformuo- 
jamos į estetines. Nors klasikinio taoizmo tekstuose Tao kategorija 
apibūdinama kaip "neregima", “neaiški", miglota", "beforme", 
“grįžtanti atgal į nebūtį", tačiau joje, be minėtųjų mei (grožio) ir йе 
(harmonijos) savybių įžvelgiama miao, t.y. įstabi “vidinė esmė”, kuri 
taoizmo estetinėje tradicijoje tampa aukščiausios estetinės vertės 
požymiu. Glaudžiai su Tao susijusi miao kategorija taoistiniuose 
tekstuose plačiai vartojama kalbant apie substancalią, neregimą, vidinę 
visų būties reiškinių, daiktų, žmogaus kūrinių prigimtį. Miao yra esminė 
visų reiškinių ir daiktų savybė, kurią trokšta perteikti kūriniuose 
taoistinės tradicijos menininkas. Vakarų teoretikai, apibūdindami šią 
kategoriją, dažnai pamiršta labai svarbų taoizmo estetikai palaipsnio 
perėjimo nuo neregima prie regima aspektą. 

Pagrindine Tao raiškos arba emanacijos forma taoizme tampa ге (de), 
kurioje pasireiškia aibė Tao potencijų. Žodis ѓе tiesiogiai išvertus reiškia 
daigą, ūglį, dorybę. Kaip daigas realizuoja sėkloje glūdinčią genetinę 
potenciją, taip ir te išreiškia Tao. Te sąvoka taoizme yra aiškinama labai 
plačiai: kosmogoniniu, ontologiniu, estetiniu ir kitais aspektais. Lao tzu 
tekste ji dažniausiai traktuojama kaip Tao savybė, atributas, jo raiškos 
forma daiktų ir reiškinių pasaulyje. “Tao - sako Lao tzu, - pagimdo daiktus, 
te juos maitina, daiktų pasaulis - formuoja, energija - užbaigia." (Т-51.) 

Kita svarbi taoistinės pasaulio sampratos dalis - chhi, gi,(či) 
koncepcija, kuri primena buddhistų plėtojamą dharmų teoriją ir senovės 
graikų atomistines koncepcijas. Chhi kategorija Lao tzu veikale aptinkama 
tris kartus, o Chuang tzu traktate - apie keturiasdešimt. Ji aiškinama kaip 
Visatos demiurgo Tao veiksnys (pirmapradis elementas, oras, eteris, 
gyvybinė energija, energetinis krūvis, ypatingas dvasinis ar kūrybinis 
impulsas). Chhi dalelytės yra nuolatinio judėjimo ir kaitos būklėje, kadangi 
kiekvieną savo būties akimirką, kiekviename erdvės taške nuolatos keičia 
pavidalą. Joms būdingas judrumas, minkštumas, amorfiškumas padeda 
prasiskverbti visur, nugalėti kiečiausią substanciją, viską formuoti ir ardyti. 

Pasaulis taoizme aiškinamas kaip nelinijinė daugelio glaudžiai 
susijusių, į visas puses energetiniame Tao lauke besiskleidžiančių idealių- 
materialių-dvasinių elementų visuma. Visi jie in corpore yra vientiso 
spinduliuojančio Tao grožio sudėtiniai komponentai, jo emanacijos formos. 
Iš čia kyla mokymas apie glaudų makro (gamtos) ir mikropasaulio 
(Žmogaus) ryšį ir jų harmoningą atitikimą. 

Lao tzu formuoja taoizmui būdingą santūrumo ir asketiškumo estetiką. 
Jis negailestingai kritikuoja perdėtą puošnumą, išorinį žavesį, pasisako 
prieš turto kaupimą, prabangą ir gražių daiktų aukštinimą. Filosofas atmeta 
gražių daiktų kultą ne todėl, kad nevertintų grožio. Jis supranta, kad gražių 
daiktų vaikymasis gimdo žmonėse godulį, skatina nusikaltimus, o turto 
sutelkimas į vienas rankas ir nereikalingų daiktų kaupimas “sąlygoja 
liaudies skurdą". Pilnavertis gyvenimas Lao tzu koncepcijoje neatsiejamas 
nuo estetiškumo - gražių drabužių, muzikos, gyvenimo džiaugsmo. Tačiau 
siekiantis gyvenimo pilnatvės išminčius ignoruoja išorines vertybes, jis 
žvelgia ne į išorinį grožį, o ieško jo esmės. 


Taoizmo estetinės kategorijos 


Taoistams, palyginti su Vakarų estetikos tradicija, būdingas labiau 
dialektinis požiūris į grožio (mei) ir bjaurumo (chou arba wu) kategorijų 
santykius. Grožis Lao tzu veikale "Tao te ching" aiškinamas tik kaip 
dialektinė bjaurumo priešybė, o ne kaip kažkas svetima jam. Lao tzu 
pabrėžia šių kategorijų reliatyvumą ir vidinį sąryšį. “Kai visi sužino, kad 

grožis gražus, atsiranda bjaurumas, kai visi sužino, kad gėris - geras, 
atsiranda blogis." (T-2.) 

Chuang tzu, toliau plėtodamas reliatyvistinės Lao tzu estetikos idėjas,- 
įrodinėja, kad tarp grožio ir bjaurumo neįmanoma nubrėžti ribų, kadangi 
nėra ir negali būti objektyvių grožio kriterijų. Grožis ir bjaurumas, taip pat 
kaip gėris ir blogis, tiesa ir netiesa, aiškinama kaip tokios poliarinės 
kategorijos, kurios, neigdamos viena kitą, gimdo nesuskaičiuojamą aibę 
gradacijų. Iš čia kyla reliatyvistinis įsitikinimas, kad pasaulio reiškinių ir 
grožio formų įvairovė neaprėpiama, o skirtingų grožio aspektų yra tiek 
daug, kad visų jų neįmanoma objektyviai įvertinti. 

Pastarąjį savo teiginį Chuang tzu iliustruoja lygindamas dviejų moterų 
grožį: viena jų, pasižymėdama išoriniu grožiu, nusileidžia kitos vidiniam 
grožiui. “Huainan tzu" traktate kalbama apie sugebėjimą po žavinga 
išorinių savybių skraiste įžvelgti kitą, vidinį grožį. Šiame veikale iškeliama 
nauja, nepaprastai svarbi tolesnei taoizmo estetikos raidai grožio kaip 
savotiško pamėgdžiojimo etalono idėja ir pirmą kartą pradedama kalbėti 
apie grožį kaip tobulumo raiškos formą. 

Aukščiausią grožį ir tobulumą, taoistų įsitikinimu, galima adekvačiai 
pažinti tik atsiribojus nuo išorinio vertinimo kriterijų ir pasinėrus į tikrąją 
reiškinių esmę. Pastarajai minčiai vaizdžiai paaiškinti Chuang tzu pasitelkia 
alegoriją, kaip didis arklių žinovas iš tūkstančių prieš jo akis skriejančių 
žirgų rinkosi tobuliausią, “dievišką žirgą". Jis visiškai nekreipia dėmesio 
į išorines arklių savybes, netgi nepastebi, eržilas tai ar kumelė, tačiau 
susikaupęs stebi, kuris žirgas “skrieja nekeldamas dulkių". Ši tarsi visai 
nereikšminga detalė žinovui įkūnija visas svarbiausias tobulo žirgo savybes. 

Išskirtinės estetinės vertės klasikinio taoizmo atstovai teikia harmo- 
nijai (he, tiao), kurią aiškina kaip dialektinės yin ir yang pradų sąveikos 
rezultatą. Ši kategorija plačiai vartojama apibūdinant kosmoso, gamtos 
reiškinių, daiktų, žmogaus grožį. Itin dažnai ją aptinkame, kuomet kalbama 
apie Tao, kosminių, žemės garsų ir įvairiais muzikiniais instrumentais 
išgaunamų sąskambių dermės. Harmonijos sąvoka taipogi siejama su tokia 
Žmogaus, menininko dvasios struktūra, kai pasiekiama jausmų mąstysenos 
darnumo ir įžengiama į jų vidinės santarvės būseną. 

Harmonijos kategorijai labai artima plačiai taoistiniuose tekstuose 
vartojama “pusiausvyros” (ping) sąvoka, kuri traktuojama kaip vienas 

pagrindinių skiriamųjų tikrojo grožio ir idealaus meistro kūrybos proceso 
elementų. Šiai kategorijai teikiamas svarbus vaidmuo kompozicijos 
teorijoje, pagal kurios reikalavimus taoistineje estetinėje tradicijoje 
kiekvienas sudėtinis meno kūrinio komponentas turi surasti pusiausvyros 
arba jos pažeidimo principu apibrėžtą vietą kompozicinėje sistemoje. Kita: 
vertus, pusiausvyros kategorija yra pasitelkiama taoistinėje meno filo-: 
sofijoje kaip harmonijos sinonimas apibūdinant tokią vaisingą menininko 
dvasios būseną, kurios metu atsiskleidžia slaptoji visų būties reiškinių ir 
grožio esmė. 

Gvildenant skirtingus grožio ir meninės kūrybos proceso aspektus, 
išskirtinę reikšmę taoizmo, o vėliau chan estetinėse teorijose įgauna 
tyrumo (151), naturalumo (/zijan , ziran) ir paprastumo (ри) kategorijos. 
Tyrumo kategorijos kilmė siejama su tyro šaltinio vandens sąvoka. Tyrumas 
kaip nepaprastai svarbi pirmapradė vertybė taoizmo estetikoje apmąstoma 
palyginant ją su opozicinėmis drumzlino arba užteršto srauto sąvokomis. 
Ši sąvoka vartojama apibūdinti estetines objektų, meno kūrinių savybes ir 
menininko, kuriančio estetinių vertybių pasaulį, sąmonės būseną. Bet 
koks menininko sąmonės užteršimas, taoistų įsitikinimu, neišvengiamai 
deformuoja, menkina jo kūrybinės veiklos rezultatų estetinę vertę. Siekimas 
išryškinti pirmapradį tyrumą, skaidrumą, švarumą taoizmo estetikoje asoci- 
juojasi su tyro grožio pasauliu, kurio dar nepažeidė užterštos sąmonės 
srautas. 

Viena svarbiausių taoizmo estetikoje plėtojamų estetinių kategorijų 
yra natūralumas (/zijan, ziran ), kurią nuolatos aptinkame “Tao te ching”, 
"Chuang tzu", “Huainan tzu" tekstuose. Taoizmo estetikoje netgi regime 
savotišką natūralumo kultą. Ši kategorija Lao tzu, Chuang tzu koncepcijose 
yra traktuojama ne tik kaip pirmapradis estetinis objekto, meno kūrinio 
vertės požymis, tačiau ir kaip kūrybinga gyvybinė jėga, gimdanti autentišką 
visų pasaulio daiktų, reiškinių harmoniją ir grožį. Taoistai yra asketiškos 
minimalistinės estetikos šalininkai, įžvelgiantys giluminę grožio esmę 
pačiose natūraliausiose ir paprasčiausiose estetinėse savybése. 

Iš čia kyla paprastumo (ри) kategorijos, glaudžiai susijusios su 
natūralumu, svarba. Ji taoizmo estetikoje aiškinama kaip natūralus, jokių 
dirbtinių išorinių efektų nepažeistas grožis. Šis grožis asocijuojasi su 
natūralių neapdorotų, nenudailintų medžiagų vidiniu žavesiu. Tokio 

paprastumo poetikos kupino grožio pavyzdys gali būti savita natūralaus 
medžio spalva ar švari nedažyto šilko faktūra. Netgi apdorodami ir tobu- 
lindami šias medžiagas, taoistinės tradicijos meistrai, menininkai siekia 
išryškinti jų pirmapradžio natūralaus grožio elementus, kadangi papras- 
tumas laikomas idealia aukščiausio grožio, grynumo forma. 

Be gvildentų estetinių kategorijų, kurios labiau siejasi sų esminėmis 
objektų, meno kūrinių savybėmis, taoizmo estetikoje labai svarbus vaidmuo 
tenka daugeliui tokių estetinių kategorijų, kaip dvasia, spontaniškumas, 
lengvumas, žaismingumas, nemokytumas, slėpiningumas, neišsakymo 
gelmė, tuštuma, šešėlis ir kt. Jos ne tik apibūdina estetinius objektus, meno 
kūrinių savybes, tačiau ir atlieka svarbų vaidmenį taoizmo meno filosofijai 
būdingoje menininko ir jo kūrybos proceso koncepcijoje, kurioje iškelia- 
ma natūralių dvasios polėkių, intuicijos ir improvizacijos reikšmė. 
Spontaniškumas čia aiškinamas kaip unikalus autentiško kūrybos akto 
momentas. Kalbėdami apie aukščiausią meistriškumą klasikinio taoizmo 
estetikos šalininkai iškelia paradoksalią tezę apie tobulumo ir nemokytu- 
mo giminystę. “Tobulybė, - sako Lao tzu, - tolygi netobulybei." (T-45.) 
Chuang tzu taipogi nurodo, kad aukščiausias meistriškumas neretai 
dangstosi “nemokšiško grubumo" šydu, kuris slepia ypatingą, tik 
didžiausiems meistrams būdingą meninio stiliaus sodrumą. 

Aukščiausia estetinė meno kūrinio vertė Lao tzu, Chuang tzu estetinese 
teorijose siejama ne su išorine forma, o su tam tikrų dvasinių savybių 
visuma. Iš čia kyla išskirtinė dvasios (shen) kategorijos svarba, kuria 
apibūdinamos reikšmingiausios dvasinės estetiškų objektų, meno kūrinių 
savybės ir, kita vertus, išsakomas atsainus taoistų požiūris į įvairias 
puošnias, turtingas, efektingas, ryškias išorinio grožio formas. Išorinė 
gražių reiškinių forma, slepianti giluminę jų esmę, vėlesnėse taoizmo 
estetinėse teorijose metaforiškai vadinama žiedu (kuris yra “nežinojimo 
pradžia"), o reiškinių esmė, slypinti po žavinga išorine forma, vadinama 
vaisiumi (kuris susijęs su “esmės pažinimu"). Subtiliai jaučiantis grožio 
fenomenų svarbumą žmogus, menininkas, išminčius niekuomet nepa- 
siduoda išoriniam "žiedų" Zavesiui, o skverbiasi į reiškinių esmę. 

Tikrosios grožio esmės pažinimas taoizmo estetikoje siejamas su 
slėpiningumo, arba neišsakytos gelmės kategorija. Šioje kategorijoje slypi 
užuomina apie Didžiosios pirmapradės Tuštuinos, visų faktų ir reiškinių 

pramotės principinį neišsakomumą. Kaip ir Didžioji pirmapradė Tuštuma, 
glaudžiai su ja susijusios slėpiningumo, arba neišsakytos gelmės ir tuštumos 
siaurąja prasme kategorijos apima neišsakomumą, aliuziją į tai, nuo ko 
viskas prasideda. 

Taigi taoistai pirmieji. Kimi estetikos istorijoje pradeda plėtoti 
aukščiausio grožio neišsakomumo idėją, prabyla apie “antrojo plano” 
estetiką, apie beformes formas, neregimas spalvas, aukščiausią negirdimą 
muziką ir poeziją. Taoizmo estetika remiasi Lao tzu ir Chuang tzu mintimis 
apie neišsakymo ir tylos reikšmingumą. “Didžioji pilnybė, - sako Lao tzu, 
- panaši į tuštumą, ji neišsenkama." (T-45.) Ši “neišsakytos gelmės“, 
estetinės užuominos, neišsakymo, non-finito koncepcija tiesiogiai siejasi 
su taoistų įsitikinimu, kad po visų regimybės formų skraiste slypi Didžioji 
pirmapradė Tuštuma, t.y. žodžiais, garsais, formomis nenusakomas pradas, 
prie kurio esmės galima priartėti tik užuominos forma. Iš čia kyla 
neužpildytos paveikslo erdvės reikšmė taoistine estetika besiremiančioje 
tapyboje, intervalo, pauzės, tylos svarba muzikoje, poezijoje, teatre. 
Taoistai, sekdami Lao tzu ir Chuang tzu idėjomis, teigia, kad begarsė Tao 
muzika savo tobulumu ir gelme nustelbia girdimą muziką, kurios garsai 
trukdo išgirsti Tao muzikos skambėjimą. 


Chuang tzu meno filosofija 


Lao tzu pasekėjas Chuang tzu (Zhuangzi, apie 319-286 m.pr.Kr.) - 
vienas reikšmingiausių kinų klasikinės filosofijos atstovų, padariusių 
milžinišką poveikį tolesnės kinų estetinės minties ir meno raidai. Šio 
mąstytojo idėjos ženklina klasikinio taoizmo idėjų lūžį. Dėl didžiulio 
Chuang tzų idėjų autoriteto taoizmas greta konfucianizmo tampa 
vyraujančia senovės Kinijos intuityviosios pakraipos filosofijos ir estetikos 
kryptimi, kurios idėjos yra įtakingų racionalistinių konfucianizmo, moizmo, 
legizmo, nominalizmo ir kitų mokymų priešprieša. 

Žinių apie Chuang tzu gyvenimą ir mokymą semiamés iš Ssuma 
Chhienio “Istorinių užrašų" ir iš filosofui bei jo mokiniams priskiriamo 
traktato “Chuang tzu". Manoma, kad filosofas jaunystėje mokėsi 
konfucianistinės pakraipos mokykloje, vėliau ėjo neaukšto valdininko 

pareigas. Vengdamas viešojo gyvenimo šurmulio, Chuang tzu nusišalina 
nuo valstybės tarnybos ir pasirenka “nepriklausomo filosofo" gyvenimą. 
Įkūręs savarankišką Lao tzu idėjas plėtojančią mokyklą, jis nuolatos 
jaučia nepriteklių, skęsta skolose, nešioja šiurkštaus audinio rūbus, perrištus 
virve, paprastus sandalus. Literatūroje aptinkame daug ironiškų užuominų 
apie neįprastą filosofo gyvenimo stilių, pakumpusia figūrą, stebėtinai ilgą 
kaklą, išdžiūvusį asketišką veidą. 

` Chuang tzu yra vienas pirmųjų kinų mąstytojų, demonstratyviai 
nusišalinusių nuo aktyvios socialinės ir politinės veiklos ir savo asmeniniu 
gyvenimu siekusių įtvirtinti taoistinius idealus - atsiriboti nuo išorinio 
pasaulio, siekti dvasinio tobulėjimo. Skaitant "Chuang tzu" traktato 
puslapius ir skverbiantis į jame plėtojamų idėjų pasaulį, palaipsniui ryškėja 
filosofo psichologinis portretas. Tai guvaus proto, mėgstanti ironizuoti bei 
pajėgianti išsaugoti stebėtiną mąstymo ir būties vieningumą asmenybė, 
kuriai būdinga ne tik išmintis, bet ir nepriklausomas charakteris. “Chuang 
tzu" tekste aptinkame tris alegorijas apie šerną, bulių ir vėžlį, kurios 
atskleidžia filosofo požiūrį į tarnavimą šio pasaulio galingiesiems. 
Pasakojama, kad Chuang tzu atsisakė Chi karalystės pirmojo ministro 
posto, sakydamas, kad geriau nerūpestingai gyventi natūralų širdžiai mielą 
gyvenimą netgi purviname griovyje, nei būti šalia valdovo išsipusčiusiam 
ir su apinasriu. Žavi ne tik Chuang tzu filosofijos originalumas, tačiau ir 
sugebėjimas išsaugoti stebėtiną mąstymo ir būties vieningumą. Ilgainiui 
filosofas tapo vienu įtakingiausių senovės Kinijos mąstytojų, sutelkė apie 
save daug atsidavusių mokinių ir pasekėjų, kurie sudarė filosofui 
priskiriamą veikalą "Chuang tzu". 

“Chuang tzu" tekste nėra vieningos mąstymo sistemos, nuoseklaus 
tezių plėtojimo. Kinų filosofinės minties istorijoje jis išsiskiria dialektiška 
mąstysena, polifoniškomis idėjomis, puikiu literatūriniu stiliumi. Traktate 
savitai susipina archajiški prototaoistinės tradicijos elementai, iš “| ching” 

r “Tao te ching" kylantys dialektinio mąstymo principai. Tekstas 
daugiasluoksnis, kupinas daugybės paradoksalių idėjų, mįslingų apmąs- 
tymų, ironijos, alegorijų. Anot taiklaus V.H.Mairo pastebėjimo, “Chuang 
tzu" tekstas visiškai “nepaklūsta jokiam visapusiškam aiškinimui ir tik 
daugelis visiškai skirtingų interptretacijų įgalina reikiamai įvertinti šią 
įstabią knygą" (Mair, 1983, p. XVI). 

“Chuang tzu" traktate regimas neabejotinas rašytojo talentas, kuris 
reiškiasi pasakojimo formų įvairove, nepaprastu kalbos poetiškumu ir 
vaizdingumu. Tarsi tikras estetas Chuang tzu linksta į spontaniškus minties 
šuolius, dialektinį sąvokų žaismą, netikėtus minties posūkius. Metafora ir 
alegorija filosofui tampa tobuliausia slaptosios reiškinių esmės išsakymo 
forma. H. Maspero pirmasis atkreipė dėmesį į tai, kad Chuang tzu alegorijos 
nepaprastai svarbios pagrindinėms jo idėjoms suvokti (Maspero, 1950, p. 
201-218). Filosofo idėjos iškyla spalvingoje gyvų pokalbių, nuomonių 
susikirtimo atmosferoje. . 

Chuang tzu estetika tiesiogiai išsirutulioja iš jo filosofinių pažiūrų. Jo 
grožio samprata turi aiškią antiracionalistinę ir reliatyvistinę pakraipą. 
Teigdamas pirmapradę Visatos grožio ir harmonijos idėją, filosofas 
plėtoja teorijas apie žmogaus nesugebėjimą objektyviai vertinti grožį ir 
paties grožio fenomeno reliatyvumą. Grožis ir bjaurumas priešingi tik 
sąlygiškai, nes realiame pasaulyje nuolatos regime vieną būseną pereinančią 
į kitą. Tai, ką žmonės laiko grožiu, sako Chuang tzu, baido žuvis, paukščius, 
žvėris. Netgi skirtingų žmonių grožio vertinimai yra labai individualūs, 
subjektyvūs, todėl negali būti vienareikšmiai. Pasaulyje negali būti 
vienintelės nekintamos grožio sampratos, kadangi ribos tarp grožio ir 
bjaurumo yra itin paslankios, sunkiai nubrėžiamos. 

Taigi objektyviai pažinti grožį, anot Chuang tzu, neįmanoma, kadangi 
pirmiausia kiekvieno gyvo padaro požiūris į grožį yra skirtingas, antra, jis 
nuolatos keičiasi, ir trečia, skverbdamiesi į grožio esmę mes neišvengiamai 
susiduriame su šios sąvokos neapibrėžtumu, ribų tarp grožio ir bjaurumo 
sąlygiškumu. Visa tai liudija grožio fenomeno reliatyvumą ir neleidžia 
kurti visuotinių estetinių kriterijų. Kita vertus, nei žmogaus protas, nei 
kalba nepajėgia tiksliai apibūdinti, apsakyti daugelio subtiliausių grožio 
formų, kurias galima suvokti tik intuityviu tiesioginiu pažinimu. 

Chuang tzu, kaip ir kiti taoistai, atsainiai žvelgia į bet kokias išorines 
grožio formas ir po išoriniu apvalkalu ieško tikrosios esmės. “Išorinis 
grožis, - sako jis, - sunaikina esmę." (Ch-213.) Grožio šaltinio filosofas 
ieško gamtos pasaulyje, "Chuang ми” traktate nuolatos aukštinamas 
visaapimantis kosmoso, gamtos grožis. Gamta suvokiama kaip natūrali 
žmogų priglaudžianti ir jo dvasiai artima stichija. “Visa ko galutinė 
atspara, - sako Chuang tzu, - gamta. Sekdami [ja] įgyjame išmintį." (Ch- 

269.) Nuolatos besikeičiantis samtos grožis, jo įvairovė - tai nuolatinis 
pavyzdys menininkui, pagrindinis jo įkvėpimo šaltinis. “Gamtos kelyje 
[viskas] juda, niekas nesustoja, todėl ir gimsta [visa] daiktų įvairovė.“ 

' (Ch-196.) Gamtos reiškinių įvairovės, jų tobulo harmoningo grožio šaltinį 
Chuang tzu randa neregimame, negirdimame, beformiame Tao, Didžiojoje 
Tuštumoje. “Dangus ir žemė, - sako jis, - pasižymi didžiu grožiu, tačiau 
[jį] nutyli, keturiems metų laikams būdinga aiški tvarka, tačiau [jos] 
nesvarsto, visa daiktų aibė paklūsta tobuliems [natūraliems] dėsniams, 
tačiau [apie juos] nešneka." (Ch-247.) 

Minėdamas pasaulyje besiskleidžiantį “didįjį grožį", kuris nutylimas, 
Chuang tzu pirmiausia kalba apie absoliutaus aukščiausio Tao grožio įsi- 
kūnijimą, grožio, kuris yra spinduliuojamas į visas pasaulio puses, daiktus, 
reiškinius, žmogų. “Suvokęs dangaus ir žemės grožį išminčius suvokia 
[natūralius] begalės daiktų dėsnius." (Ch-247.) Filosofas suvokia Tao kaip 
nekintamą absoliutaus nenusakomo grožio ir harmonijos buveinę (“Tao - tai 
harmonija"), todėl išmintingas ir jaučiantis grožio esmę žmogus tyli. 

Taigi, Chuang tzu, kaip ir Lao tzu, suabejoja konfucianistų šlovinama 
žodžio galia, gebėjimu išreikšti grožio ir reiškinių esmę. ‘Chuang tzu 
estetika - tai tylumos aukštinimas. Jis atsainiai žvelgia į aukščiausio 
grožio, užslėptos minties verbalinį perteikimą. “Pasaulyje vertinamas 
kalbas, - sako jis, - paprastai užrašinėja. Užrašai - tai tik kalbos. Jose slypi 
užrašų vertė. Kalbose svarstoma mintis. [Tačiau] mintis visuomet kažkuo 
seka, [ir] tai, kuo seka, neįmanoma perteikti žodžiais.“ (Ch-281.) Regint, 
anot Chuang tzu, matoma tik forma ir spalva, o klausant girdimi tik garsų 
sąskambiai ir balsas, kurių visiškai nepakanka norint pažinti esmę. Iš čia 
plaukia Chuang tzu teiginys, kad tikrai kalbai visai nereikalingi žodžiai, 
nes tikriausi dalykai “kalbami be žodžių" ir tikram susikalbėjimui visai 
“nereikalingi žodžiai". Šia prasme tylėjimo poveikis visuomet nugali 
gražbylystę. “Bučius, - aiškina savo mintį Chuang tzu, - naudoja 
meškeriojant žuvis. Prigaudę žuvų juos užmiršta. [-..] žodžiais naudojasi 
minčių išraiškai. Tačiau išsakydami mintis pamiršta žodžius. Kur man 
surasti pamiršusį žodžius žmogų, kad galėčiau su juo pasikalbėti." (Ch- 
282.) “Tylėjimas" arba “bežodis bylojimas" Chuang tzu estetikoje tampa 
užslėpto grožio, reiškinių esmės simboliu, o kartu ir vienu pagrindinių 
tikro išminčiaus, meistro, menininko bruožų. 

Intuityvai suvokęs grožio'ir reiškinių esmę, tikras meistras, išminčius, 
menininkas, anot Chuang tzu, apsiriboja tylėjimu ir paskęsta neveiklos 
(wu wei) būsenoje. Wu wei motyvas yra vienas pagrindinių Chuang tzu ir 
apskritai taoizmo estetikoje, kadangi neveiklos principas suvokiamas 
kaip aukščiausios, intuityvios; didiesiems išminčiams ir menininkams 
pavaldžios, glaudžiai susijusios su kontempliacija vidinės dvasinės veiklos 
forma. “Kas seka Tao, - sako filosofas, - kas dieną vis daugiau netenka, o 
netekęs vėl netenka, kol pasiekia neveiklos būseną, neveikla juk viską 


` радаго.” (Ch-246.) Čia išryškinama properša tarp filisterinės sąmonės 


atstovų ir negausios išminčių, tikrų meistrų ir menininkų grupelės, kuri 
pajėgia atsiriboti nuo paviršutinės išorinės veiklos ir priartėti prie paprastam 
žmogui nepasiekiamos vidinės rimties, susikaupimo, neveiklos būsenos. 
“Juk tuštuma, rimtis, susikaupimas, nesijaudinimas, nusišalinimas, tyla, 
neveikla, - pabrėžia Chuang tzu, - tai dangaus ir žemės lygmuo, aukščiausia 
gamtinė savybė." (Ch-197.) 

Apžvelgiant bendrųjų Chuang tzu idėjų piiaksi meno filosofijoje, 
būtina prisiminti, kad taoizmo tradicijoje bet koks savo srities meistras 
(filosofas, menininkas, amatininkas), pasižymintis sugebėjimu pasinerti į 
neveiklos būseną ir intuityvia pažinimo galia, t.y. sugebėjimu girdėti 
negirdimus Tao muzikos garsus, neištariamus žodžius, regėti neregimas 
spalvas ir formas, yra prilyginamas išminčiui. Todėl visi meistrai, priimant 
į jų tarpą poetus, tapytojus, muzikantus, architektus, taoistiniuose trak- 
tatuose laikomi išminčiais, o meistro ir išminčiaus sąvokos vartojamos 
greta. Išminčiai, didieji meistrai ir menininkai pasižymi vienoda tiesioginės 
intuicijos galia, sugebėjimu pasinerti į tikrąją reiškinių esmę, kadangi jie 
„kuria ištisą pasaulį". 

Chuang tzu meno filosofijoje didžiausios svarbos teikiama muzikai ir 
poezijai. Poezija aiškinama kaip spontaniškas Tao kūrybinės valios pasi- 
reiškimas. Taigi poezija Chuang tzu meno filosofijoje atspindi užslėptų 
būties dėsnių esmę. Tačiau dar svarbesnė yra muzika, kurios aiškinimas 
regimai susijęs su senovės muzikinėmis kosmogonijos koncepcijomis. 
Filosofas, kaip ir konfucianizmo šalininkai, daug kalba apie magišką 
muzikos galią, kurią pateikia ambivalentiškai: pirmiausia kaip Visatos 
harmonijos pasireiškimą, o kita vertus, kaip galingą žmonių sąmonės 
poveikio instrumentą. 

Vertingiausia Chuang tzu estetikos ir meno filosofijos dalis, turėjusi 
didžiulį poveikį vėlesnei kinų estetinės minties ir meno raidai, siejasi su 
“Chuang tzu” tekste plėtojama tobulai meną įvaldžiusio meistro ir jo 
kūrybos proceso koncepcija. Skirtingai nei konfucianistai, kurie daugiausia 
domisi socialine ir etine menininko bei jo kūrybos misija, Chuang tzu 
meno filosofijoje daugiausia tyrinėjamos menininko kūrybinės pajėgos, 
paskatos, pats kūrybos procesas. i 

Chuang tzu vienas pirmųjų Kinijoje formavo tokį menininko išmin- 
čiaus idealą, kurio esmė - kuklus pasitraukimas nuo išorinio pasaulio 
šurmulio į natūralų gamtos prieglobstį semtis kūrybinio įkvėpimo. Tai 
subtiliai jaučianti gamtos grožį ir gyvenimo pilnatvę, pajėgianti dvasiškai 
tobulėti asmenybė. Jos troškimas pažinti paslėptąją reiškinių esmę neat- 
siejamas nuo sugebėjimo apvalyti savo aistras, klajoti neaprėpiamomis 
Visatos, gamtos ir žmogaus vidinio pasaulio platybėmis. 

Gvildendamas klajonių ir atsiribojimo nuo išorinio pasaulio motyvus 
kinų estetikoje, literatūroje ir vaizduojamojoje dailėje, subtilus kinų kultūros 
"žinovas P. Demieville'is taikliai pastebėjo, kad pirmajame Chuang tzu 
knygos skyriuje “Klajonės po bekraštybę" šios “klajonės vyksta iš karto 
dviejuose lygmenyse - dvasios pasaulyje, į kurį pajėgia įsiskverbti šamanai, 
ir realiais atokiais kalnų keliais, gamtos stichijoje" (Demieville, 1973, p. 
368). Chuang tzu kviečia menininką tapti nuolatiniu klajūnu, ieškoti 
nauja, visuomet būti atviram išorinio gamtos pasaulio grožio įspūdžiams. 
Tačiau klajoti ir ieškoti nauja galima ne tik gamtos pasaulyje, bet ir po 
vidinius žmogaus išgyvenimus, dvasios gelmes. Šias intravertiškas gelmes 
Chuang tzu vadina „bekraščiu svajų ir fantazijų pasauliu“. Jame asmenybė 
gali surasti užmarštį, patikimą užuovėją nuo slegiančio išorinio pasaulio. 

Chuang tzu aukština visišką menininko atsidavimą kūrybai, savo 
vertės jausmą, kūrybinę nepriklausomybę, sugebėjimą susikaupti, atsiriboti 
nuo sustabarėjusių vertinimo kriterijų, būties ir kūrybos formų. Šios idėjos 
vaizdingai atskleidžiamos alegorijoje apie tikrą, kupiną savo vertės pajau- 
timo menininką. „Kartą, - pasakoja Chuang tzu, - Sung'ų dinastijos impe- 
ratorius Yuanas paskelbė tapybos konkursą, į kurį atvyko daug tapytojų: 
jie pasisveikindavo nusilenkdami ir stoviniavo ruošdami teptukus ir tušą. 
Dalisjų vis dar lūkuriavo rūmų kieme. Ir štai pasirodė paskutinis dailininkas, 
kuris pasisveikinęs kaip įprasta neprisijungė prie kitų, o neskubiu žingsniu 

tuoj pat nuėjo vidun. Susidomėjęs imperatorius įsakė sužinoti, ką jis 
veikiąs. O dailininkas, nusimetęs apsiaustą, sėdėjo paskendęs meditacijoje. 
“Štai kur tikras meistras tarė imperatorius." ( The Chinese Theory of Art, 
1967,p. 72.) Būtent šis dailininkas, nepaisant išorinio jo elgesio atsainumo, 
pripažįstamas geriausiu meistru, kuriam valdovas patiki atsakingą meninį 
užsakymą. Meditacija, savistaba ir vidinė dvasios rimtis Chuang tzu 
estetikoje suvokiami kaip autentiškos kūrybos simboliai. 

Kita vertus, Chuang tzu alegorija apie dailininką išaukština vidinę 
menininko laisvę, jo nepriklausomybę nuo šio pasaulio stipriųjų, vi- 
suomenėje nusistojusių estetinių idealų ir skonių. Savąja tikro menininko 
koncepcija filosofas siekia paneigti konfucianistinės estetikos aukština- 
mus išorinius ritualus, besąlygišką pagarbą valdovui ir kaip priešpriešą 
iškelia tokią menininko asmenybę, kuri gyvena vardan meno ir kuriai 
kūryba ir gyvenimas yra neatsiejami. Visą savo gyvenimą aukodamas 
kūrybai, tikras meistras neturi nei noro, nei laiko kreipti dėmesį į išorinius, 
su jo kūryba nesusijusius dalykus. 

Taigi tikras menininkas Chuang tzu meno filosofijoje pasižymi iš- 
minčiaus savybėmis. Pasinerdamas į kūrybos procesą, jis atsiriboja nuo 
visko, kas trukdo suvokti jį dominančių reiškinių esmę, įsiskverbti į juos, 
tapti beaistriu. “Beaistriu, - sako filosofas, - aš vadinu tokį žmogų, kuris 
nežudo savo kūno iš vidaus meile ir neapykanta; tokį, kuris visuomet 
linksta į natūralumą ir nepadaro gyvenimo dirbtinio." (Ch-161.) Beaistrė 
tikro meistro siela - tai tarsi lygus vandens paviršius ar tyras veidrodis, 
atspindintis pasaulio gelmes. Veidrodžio ar lygaus vandens paviršiaus те- 
tafora taoizmo estetikoje nusakoma prabudusi, neužteršta menininko są- 
monė, pajėgianti jautriai reaguoti į išorinio ir vidinio pasaulio pokyčius. 
Rimties kupinas vandens paviršius, anot Chuang tzu, - tai pavyzdys 
menininkui, kuris kaip vanduo “viską saugo viduje, išoriškai [nė kiek] 
nesijaudindamas" (Ch-160). Vidinis menininko susikaupimas ties kūrybos 
objektu padeda jam užmiršti viską, išskyrus tai, į ką nukreipta jo dvasia. 
Jautriu Chuang tzu vadina “ne tą, kuris girdi kitus, o tą, kuris girdi pats save. 
Aš vadinu akylu ne tą, kuris regi kitus, o tą, kuris regi pats save. Juk žvelgia 
į kitus tas, kuris neregi pats savęs, vadovauja kitiems tas, kuris nesuvaldo 
savęs: [toks] valdo tuo, kas priklauso kitiems, o ne tuo, ką gavo jis pats, jis 
siekia to, kas tenka kitam, o ne kas reikalinga jam pačiam" (Ch-175). 

"Visose kūrybinės veiklos formose, ypač meno kūryboje Chuang tzu 
itin vertina dvasinį lengvumq, Zaismingumq, spontaniškumą, sugebėjimą 
visiškai natūraliai atiduoti savo kūrybines galias meninės kūrybos procesui. 
Aukščiausias grožio ir meno pasaulis, anot Chuang tzu, atsiskleidžia ne 
išdidiesiems, pasinėrusiems į rüscius apmąstymus, pavergtiems. didingų 
siekių, nors kalbėdami apie didingumą jie piktinasi, smerkia, o tiems, 
kurie natūraliai pasineria į kūrybos procesą, atsiribodami nuo rūsčių 
minčių, pamiršdami viską, kas pančioja jų sąmonę. *Nesvarstyk, negalvok, 
ir tau pradės skleistis Kelio pažinimas. Niekur nebūk, niekam nesilenk, ir 
įsitvirtinsi Kelyje. Niekuo nesek, [neik] jokiu keliu, ir palaipsniui apčiuopsi 
Kelią." (Ch-246.) | | 

Chuang tzu idealas - menininkas klajotojas, visuomet atviras ir jautrus 
grožiui, kuris, filosofo žodžiais tariant, “sėdėdamas skęsta užmarštyje, 
suteikia laisvę savajai širdžiai". Tokia asmenybė gyvena ir kuria visiškai 
natūraliai, atsiribodama nuo bet kokių sąmonę kaustančių sąlygiškumų, 
reglamentuojančių schemų, negalvodama apie šlovę, turtus, užmiršusi 
viską, kas trukdo būti natūraliam. Ir didžio žmogaus mokymas, ir didžio 
menininko kūryba “primena šešėlį, kuris sekioja žmogų, aidą, atsiliepiantį 
į balsą. Į [kiekvieną] klausimą [jis] atsako išliedamas visą savo širdį, 
susiliedamas į porą su [viskuo] pasaulyje. Rimties būsenoje jis begarsis, 
judėjime nevaržomas. Veda paskui save kiekvieną, Каір jam norisi, ir 
grąžina [kiekvieną] patį sau. Klajoja nepalikdamas pėdsakų, ateina ir 
išeina be nukrypimų, be pradžios ir pabaigos kaip saulė" (Ch-186). 

Taigi tikras meistriškumas ir tobulas menas neatsiejamas nuo 
talento, vidinės rimties, nuolatinio įgūdžių tobulinimo, sugebėjimo 
išvysti ir meninių formų kalba meistriškai išreikšti slėpiningąją reiški- 
nių esmę. Tikras meistriškumas - tai menininko sugebėjimas pasinerti 
į tokį intuityvaus kūrybinio proceso lygmenį, kuriame meistrui jau 
nebereikia savęs kontroliuoti, paisyti, ką jis daro. Jo mąstysena, kūrybos 
objekto suvokimas ir judesių plastika susilieja į vientisą harmoningą 
junginį, kuriame kiekvienas judesys idealiai atitinka savo funkciją. 
Toks kūrėjas nesistengs “aplenkti kito nei vardan laimės, nei vardan 
nelaimės; tik suvokęs tuoj atsilieps, tik priverstas pajudės; tik prievarta 
pakils, atmetęs žinias ir gyvenimo išmintį, seks natūraliais dėsniais, 
todėl tokiai asmenybei neturi įtakos stichinės nelaimės, daiktų 
11—578 

nelaisvė, žmonių priekaištai nei svarbiausių dievų nuolaidos“ (Ch- 
221). 

Taigi sintezavęs daugelio įvairių taoizmo mokyklų elementus ir 
originaliai išplėtojęs dialektines Lao tzu estetines idėjas, Chuang tzu tapo 
įtakingiausiu klasikinio taoizmo estetikos ir meno filosofijos atstovu. Jo 
idėjos nepaprastai paveikė tolesnę taoistinės teorinės minties ir meno 
raidą. Chuang tzu iškelta menininko nepriklausomybė, atsiribojimas nuo 
išorinių gyvenimo ir kūrybos formų, dvasingumas, kūrybinis autentiškumas 
būties pilnatvės ieškojimas, meditacija, spontaniškumas ir natūralumas, 
gamtos grožio kultas įkvėpė įtakingų neotaoizmo ir fengliu („vėtros ir 
srauto“) krypčių estetiką. Šių krypčių šalininkai nuolatos kreipiasi į Chuang 
tzu idėjas, ieškodami jose teorinio savo kūrybos principų pateisinimo. 
Paradoksali šio įstabaus taoizmo filosofo ir menininko mąstysena, savitas 
metaforų pasaulis tūkstantmetėje kinų kultūros istorijoje neprarado gaivu- 
mo ir menininkus patraukiančio žavesio. 

VIDURAMŽIAI IR NAUJIEJI AMŽIAI 


Neotaoizmo estetikos iškilimas 


Ankstyvaisiais viduramžiais po Hanų imperijos žlugimo 220 m. 
Kinijoje ryškėja naujas - perėjimo iš senovės į viduramžius tarpsnis, 
kuomet valstiečių sukilimai, pilietiniai karai ir iš šiaurės nuolatos besiver- 
žiančios klajoklių gentys nuniokoja pagrindinius šalies kultūros centrus. 
Suiručių kulminacija tampa 316 m., kai po galingo klajoklių antplūdžio 
žlunga Vakarų Tsinų dinastija, okupuojamos šalies sostinės Chang'an ir 
Luoyang'as, o imperatorius pirmą kartą šalies istorijoje pakliūva į nelaisvę. 
Milijonai iš gimtųjų vietų išvytų žmonių persikelia į kitą Yangtzu upės 
krantą šalies pietuose. Tai pirmas galingas istorijos smūgis, grėsmingas 
sukrėtimas atrodžiusiai nepažeidžiamai savo karine ir kultūros galia Kinijai. 
Ramios senovės laikai negrįžtamai baigiasi, ateina neramūs viduramžiai, 
ženklinantys lūžį kinų kultūroje, estetinės minties ir meno raidoje. 

Tačiau netrukus ekonominis ir kultūrinis gyvenimas šalyje atgimsta, 
ryškėja naujas, anksčiau pasaulinės kultūros istorijoje neregėtas pakilimas. 
Auga didžiuliai puikiai suplanuoti miestai, suklesti prekyba, amatai, gimsta . 
daugelis naujų technologijos, mokslo atradimų, stipriai paveikusių tolesnę 
pasaulinės kultūros raidą. Kinija - pirmoji šalis, kurioje, išradus surenka- 
mą šriftą, išplinta knygų leidyba, skatinanti švietimo ir žinių sklaidą. 
Kultūros gyvenime iškyla gausus ir įtakingas mokslinės ir meninės 
inteligentijos sluoksnis, klesti rafinuota imperatorių rūmų, vienuolynų, 
miestų kultūra, meno akademijos, gausybė įvairių meno formų ir stilių. 
Neiškreipdami istorinių faktų, galime tvirtai teigti, kad Tang'ų (618-907) 
ir Sung'ų (960-1279) dinastijų valdoma Kinija tampa pirmąja pasaulyje 
šalimi, kurioje žmogaus meniniai sugebėjimai ir jo sukurtos meninės 
vertybės įgauna labai aukštą socialinį statusą, panašų į tą, kurį 

regime Vakarų Europos XIV-XVI a. renesansiniuose sąjūdžiuose. 

Ilgoje ir spalvingoje kinų viduramžių ir naujųjų amžių estetinės 
minties istorijoje (IV-XVIIIa.) galima išskirti keturis pagrindinius 
sąlygiškai savarankiškus raidos periodus. Pirmasis periodas prasideda 
IV a. ir tęsiasi iki Sui dinastijos (581-618) pabaigos. Jame vyrauja 
neotaoizmo ideologija, dėl kurios įtakos formuojasi vientiso bohemiško 
gyvenimo stiliaus fenliu (fengliu, “vėtros ir srauto"), estetika. Jos 
pagrindiniai įkvėpėjai buvo trys genijai - Ku K'ai chih (Gu Kaizhi), 
Tao Yuan ming'as (Tao Yuanming'as), Wang Hsi chih (Wang Xizhi). 
Tsung Ping'o (375-443) ir Wang Wei'aus vyresniojo (415-443) 
veikaluose lygiagrečiai kristalizuojasi garsiosios kinų peizažinės 
tapybos estetikos principai. Ankstyvąjį periodą vainikuoja Hsieh Ho 
veikalas “Užrašai apie senovės tapybos sąvokas". 

Įsivyravus neobuddhizmui, Kinijoje gavusiam ch'anbuddhizmo vardą, 
viduramžių estetika įžengia į antrąjį etapą, kuris aprėpia Tang'ų ir Udai 
(Penkių dinastijų) valdymo periodą (618-959). Šiuo laikotarpiu Tu Fu (Du 
Fu), Po Chu-i (Bai Juyi), Wang Wei'us (699-757), Chang Yen yuanas ir 
kiti teoretikai savo veikaluose iškelia pagrindines viduramžių estetikos 
problemas. Vyrauja peizažinei poezijai ir peizažinės tapybos estetikai 
skirti veikalai. Estetinė mintis dėl stiprios ch'an ontologinių ir panteistinių 
idėjų įtakos rutuliojasi bendrų filosofinių idėjų veikiama. ` | 

Trečiasis, aukščiausio kinų estetinės minties pakilimo periodas, 
kurį daugelis kinų kultūros tyrinėtojų pagrįstai vadina “kiniškuoju 
renesansu", aprėpia Sung'ų (960-1279) ir Yuanių (XIII a. vid. -XIV a.) 
epochas. Jame dėl neokonfucianizmo idėjų įtakos pastebimas laipsniškas 
estetinės teorijos ir meno praktikos suartėjimas, Žymiausių šio periodo 
teoretikų Li Ch'eng'o, Kuo Jo hsu, Kuo Hsi, Mi Fu, Su Shih traktatuose 
galutinai susiformuoja vientisa tradicinių kinų estetinių kategorijų 
sistema. | 

Ketvirtajam, eklektiniam periodui (XIV-XVIII a.) būdingi istoriniai 
kataklizmai, sustabdantys natūralią kinų civilizacijos raidą. Šiuo lai- 
kotarpiu pasirodo daugybė įvairiems meno žanrams skirtų, dažniausiai 
eklektiškų kompiliacinių traktatų, praradusių geriausiems Tang'ų ir 
Sung'ų epochų veikalams būdingą minties gilumą. Iš daugybės šio 
tarpsnio veikalų savo reikšme išsiskiria Shi tao “Pokalbiai apie tapybą" 

ir Wang K'ai'aus parengta kinų tapybinės estetikos enciklopedija 
“Apmąstymai apie tapybą iš garstyčios dydžio sodo“. 

Ankstyvaisiais viduramžiais klasikinių estetinių idealų poveikyje 
galutinai susiklosto tradicinės kinų estetikos principai. Ji remiasi euro- 
pietiškajai mastysenai svetima. žmogaus ir jį supančio. pasaulio vienybės 
koncepcija. Vakarietiškoje estetikoje žmogus priešpriešinamas pasauliui 
ir patalpinamas Visatos centre. Žmogaus vaizdinys, įdėmus žmogaus kūno 
tyrinėjimas, jo grožio aukštinimas tampa europietiškojo antropocentriz- 
mo ir humanizmo išeities tašku, pagrindiniu estetinės būties ir meninės 
kūrybos objektu.. Kinų tradicinės estetikos esmėje slypi kosminio uni- 
versalizmo idėja; kuri neiškelia, kaip Vakaruose, žmogaus į pirmą vietą. 
Žmogus čia ištirpsta jį supančioje didingoje gamtos. stichijoje, suvokia 
save kaip organišką' gamtos dalį. Palyginus kinų ir Vakarų estetines 
tradicijas, į akis krinta europietiškajam pasaulio suvokimui būdingas 
subjekto (žmogaus) ir objekto (gamtos) dualizmas, o Kinijoje - monizmas, 
t. у. žmogaus ir gamtos. vientisumo skelbimas. Iš čia. išplaukia ir kitas 
esminis skirtumas - vakarietiškajai estetikai būdingas "pasaulio per- 
tvarkymo", jo aktyvaus įvaldymo, drastiško įsiveržimo į gamtos procesus 
principas, o kiniškajai - priešingai, prisitaikymo prie gamtos, vienovės su 
ja ieškojimas. Kinų mąstytojai linksta į intravertišką jauseną, introspekci- 
ją, labiau domisi žmogaus dvasios ugdymu negu išorinio pasaulio įvaldy- 
mu. Žymus prancūzų estetikas A. Malraux teisingai pažymėjo, kad Vakarų 
menininkai dažniausiai savo kūrybinę galią naudoja inertiškai gamtai 
pakeisti, tobulinti. Tai yra medžiagos pajungimo menininko valiai aktas. . 
O kinų dailėje menininkas ir ta medžiaga, kurią jis panaudoja kūrybai, yra 
vienodo aktyvumo, kartais medžiaga net ч sąlygas menininkui 
(Malraux, 1948, p. 94). 

Metaforiška Tao sąvoka, slypinti НО kinų estetikos krypčių 
esmėje, padėjo atsirasti savitam sintetiniam mąstymo stiliui, kuris itin 
paveikė meninį pasaulio suvokimą. “Kinai, - rašo subtilus kinų estetikos 
žinovas G, Rowley'is,- žvelgė į gyvenimą ne per religijos, filosofijos ar 
mokslo, tačiau per meno prizmę. Atrodo, kad ir visas kitas jų veiklos sritis 
buvo nuspalvinusi meninė pasaulėjauta.“ (Rowley, 1989, p. 9.) Kiniškojo 
panestetizmo raiška tokia galinga, kad paliečia net mokslo ir filosofijos 
sritį. Kinijos viduramžių intelektualams, sukūrusiems rafinuotą estetiką ir 

įvairove stebinančias meno formas, būdingas vidinis grožio ir meninių 
vertybių regėjimas bei išgyvenimas. Tiesa jiems tik tuomet tampa 
autentiška, kai ji viduje išgyvenama, papildoma subtiliais grožio niuansais, 
poetiniais įvaizdžiais. | | 

Ankstyvaisiais viduramžiais stiprių socialinių sukrėtimų ir dvasinio 
nesvarumo būsenoje atgimsta intelektualų susidomėjimas klasikiniuose 
taoizmo tekstuose “Tao te ching”, “Lieh tzu”, "Chuang tzu”, “Huainan 
tzu" įkūnytais idealais. Jų veikiamose dviejose įtakingiausiose ankstyvųjų 
viduramžių estetikos kryptyse - fengliu (“vėtra ir srautas") ir užgimstančioje 
peizažinės tapybos estetikoje ryškėja naujos neotaoistinės estetikos 
kontūrai. Joje ryškus bėgimas nuo išorinių būties formų ir meninės būties 
reikšmingumo iškėlimas. Jau IV a. į menų hierarchijos viršūnę iškyla “trys 
didieji menai", - kaligrafija, tapyba, poezija, - kurių kultivavimas vis 
dažniau traktuojamas ne kaip šios srities profesionalų raiškos sritis, o 
pirmiausia kaip “dvasios aristokratų" kūrybos sfera, t. y. rafinuota 
artistiškos, filosofiškai pasaulį suvokiančios asmenybės saviraiškos forma. 
Šie poslinkiai liudija, kad meninė kūryba, žmogaus sugebėjimas kurti 
meno kūrinius, jo meninis talentas Kinijoje daug anksčiau nei Vakaruose 
įgauna pripažinimą ir aukštą socialinį statusą. Šios tezės teisingumu 
nesunkiai įsitikinsime pažvelgę į tą išskirtinį vaidmenį, kurį kaligrafija, 
tapyba, poezija, muzika ir kiti menai atlieka imperatorių šeimų, 
aristokratijos ir intelektualų kasdieniniame gyvenime. Taigi klasikinio 
taoizmo estetinių idealų susiliejimas su aktualiais ankstyvųjų viduramžių 
meno poreikiais bei aukštas socialinis meno vaidmuo skatina naujos 
neotaoistinės menininko ir kūrybos koncepcijos gimimą. 

Neotaoistinés pakraipos estetinių teorijų dėmesio centre atsiduria 
menininko kūrybos ir jo santykių su gamtos pasauliu, t.y. mikro ir 
makrokosmo sąveikos problema, kuri tradicinėje kinų estetikoje iškelia 
harmonijos kategoriją. Jai būdingas visuotinumas padeda “sureguliuoti 
žmonių tarpusavio santykius, suderinti individą su visatos ritmais, 
panaikinti išankstines nuostatas, harmonizuoti konfucianistinę išmintį ir 
taoistinį misticizmą" (Ryckmans, 1983, p. 12). 

Neotaoizmo estetika labai savita, kupina stichinės dialektikos, mjs- 
lingumo, paradoksalumo, remiasi mums neįprastais mąstymo principais, 
originalia būties, kūrybos, žmogų supančio pasaulio samprata. Lao tzu, 

Chuang tzu ir kitų taoizmo ideologų idėjomis, kviečiančiomis atsisakyti 
dirbtinių, “svetimų žmogaus prigimčiai“ visuomenės normų ir skel- 
biančiomis “natūralų žmogaus kelią", vadovaujasi meninės inteligentijos 
` atstovai. Oficialiai konfucianistinei ideologijai oponuojantys menininkai 
maištingame taoistų natūralumo kulte randa savo protesto prieš nepriimtinas 
socialines normas, absoliučios asmenybės kūrybinės laisvės, jos suvere- 
niteto, demonstratyvaus nusišalinimo nuo visuomeninio gyvenimo teorinį 
pateisinimą. Taoizmo estetika formuoja menininko atsiskyrėlio, sqmonin- 
gai atsiribojusio nuo išorinio pasaulio ir grįžusio į natūralų gamtos 
prieglobstį, idealą. Šis žmogaus susiliejimo su jį supančiu pasauliu leit- 
motyvas vyrauja daugelio taoizmo estetikos įkvėptų menininkų kūryboje. 
Sąmoningai nutraukęs ryšius su praeitimi, valstybinės karjeros 
nestabilumu, taoizmo adeptas genialus kinų poetas Tao Yan ming'as 
kūrybą, tiesioginį bendravimą su gamta paverčia pagrindiniu savo gyvenimo 
tikslu. Jis įgyja tvirtą menininko atsiskyrėlio reputaciją ir įkvepia vėlesnių 
epochų menininkus išpažinti mąstymo ir būties vieningumą. Jo pavyzdžiu 
paseka tokie kinų meno korifėjai kaip Li Po, Tu Fu, Su Shih, Li Tsin jao, 
Tsin Chao. Atsisakę tarnybinės karjeros, jie gyvena varganą vienišių 
atsiskyrėlių gyvenimą. Tu Fu ir Li Tsin jao, metę iššūkį visuomenei, 
vargani, ligoti, gyvenimo pabaigoje vienintelį prieglobstį randa džonkose, 
kuriomis klajoja po šalį. Li Po buvo ištremtas į tolimą provinciją, kur 
pasirenka vargingo valstiečio atsiskyrėlio dalią. Wang Wei'us (699-756) 
pradeda ir baigia gyvenimą vienuolyne. Nenuolankusis Po Chu-i, išdrįsęs 
paniekinti imperatoriaus valią, ištremiamas į “barbariškus" imperijos 
pakraščius. Šimtai kitų mažiau reikšmingų kinų menininkų, įkvėpti taoizmo 
idealų, kritiniu metu atsisakydavo senų kūrybos principų, praeities laurų, 
mesdavo karjerą, pasikeisdavo pavardę ir apleidę kultūros centrus 
atsidėdavo individualios tiesos ieškojimams arba naujų pribrendusių 
kūrybinių idėjų realizavimui. Toks pasišventimas kūrybai, atsiribojimas 
nuo išorinių neesminių poveikių, tiesioginis kontaktas su gamta neretai 
padeda jiems pasiekti įstabių dvasinių praregėjimų ir meninių aukštumų. 
Šių "autsaiderių" kūryba neretai turi stiprų poveikį oficialioms meno 
kryptims, netikėtai pasuka jas nauja linkme, įtvirtina estetinėje sąmonėje 
naujus idealus. 

"Vienas reikšmingiausių Tsinių (265-420) laikmečio neotaoistinės 
estetikos sąjūdžių yra fengliu (fenliu, “vėtros ir srauto”) mokyklos estetika. 
Jos iškilimą stipriai veikia trijų ankstyvųjų viduramžių genijų - kaligrafo 
Wang Hsi chih (Wang-Xizhi, -apie 307-365), tapytojo Ku K'ai chih (Gu 
Kaizhi, apie 344-411) ir poeto Tao Yuan ming'o (Tao Yuanming, 365- 
427) estetinės pažiūros ir kūrybos principai. “Vėtros ir srauto" estetinių 
principų įsigalėjimą tiesiogiai paskatino vientisos neotaoistinės estetinės 
teorijos formavimasis ir bręstanti autentiško “meno kelio”, kuriam galima 
paskirti visą gyvenimą, idėja. Fengliu estetinė teorija skleidžiasi klasikinio 
taoizmo nubrėžtų idealų erdvėje. Jos šalininkai perima ir savitai išplėtoja 
daugelį Lao tzu ir Chuang tzu veikaluose išdėstytų mokymų bei estetinių 
kategorijų. г: s 

Tęsdami klasikinio taoizmo estetines tradicijas, Wang Hsi chih, Ku 
K'ai chih, Tao Yuan ming'as ir jų šalininkai atsiriboja nuo išorinių 
gyvenimo ir kūrybos formų, įteisina artistiškai mąstančios, nepriklausomos 
nuo socialinių konvencijų menininko asmenybės idealą. Iš čia kyla jų 
priešinimasis reglamentuotiems konfucianistinės estetikos principams, 
hedonistinės būties, "mégavimosi duotąja gyvenimo akimirka" skelbimas. 
Wang Hsi chih, Ku K'ai chih ir Tao Yuan ming'o estetinės pažiūros yra 
dvasinė vienovė, į kurią susilieja artistiškas gyvenimas, dogmu nevaržomas 
mąstymas ir išpažįstami meninės kūrybos principai. Ryškiausi jų estetikos, 

gyvenimo natūralios gamtos prieglobstyje aukštinimas, meninės būties 
artistizmo iškėlimas, pabrėžtinis mąstysenos ir kūrybos laisvumas. Fengliu 
estetika kupina visuotinio spontaniškumo ir ekspresijos. Meninė kūryba 
čia aiškinama kaip savaiminis jausmų polėkių sąlygojamas aktas, kuriame 
atsiveria būties paslapčių gelmės. 

"Naujos fengliu estetikos kontūrai pirmiausia ТА Wang Hsi chih 
(Wang Xizhi) ir jo artimiausių draugų skelbiamose idėjose bei meninės 
kūrybos principuose. Būdamas vienas iškiliausių savo laikmečio asmenybių, 
aktyviai pasireiškusių kaligrafijoje, tapyboje, poezijoje ir meno teorijoje, 
Wang Hsi chih siekia asmeniniu pavyzdžiu įtvirtinti Chuang tzu skelbiamus 
eskapizmo ir “klajonių po bekrastybe" idealus. Būties pilnatvę Wang Hsi 

chih sieja su atsiribojimu nuo asmenybę kaustančių socialinių konvencijų, 
profaniškojo būties lygmens ir sugebėjimu kūrybos formomis išryškinti 
asmenybės nepakartojamumą. | | | 

353m. pavasarį Wang Hsi chih Schangino miesto apylinkėse, tarp 
dviejų upės atšakų vaizdingame gamtos prieglobstyje esančiame „Orchidėjų 
paviljone“ suburia linksmą ir rafinuotą draugiją iš įvairių sričių menininkų, 
kurie, bėgdami nuo konfucianistinių normų ,reglamentuoto gyvenimo, 
jaučia potraukį taoistiniams idealams. Susitikimų metu glaudžiai 
bendraudami, kurdami kaligrafijos, tapybos, kūrinius, skaitydami eiles, 
‚ muzikuodami jie siekia pajusti “meno menui" teikiamą džiaugsmą. Cia 
gimsta vėliau plačiai kinų menininkų tarpe paplitusi tradicija rengti 
improvizuotus konkursus, aptarinėti kūrinius vienminčių tarpe ir labiausiai 
pavykusius darbus dovanoti kolegoms bei artimiems draugams. Meninę 
kūrybą “Orchidėjų paviljono" svečiai aiškina kaip tobuliausią žmogaus 
būties išraišką. Greit “Orchidėjų paviljono“ bendrijos šlovė plačiai 
pasklinda. Suiručių metu čia lankosi, gyvena ir kuria garsūs šiaurės Kinijos 
menininkai, kurie vėliau paskleidžia “vėtros ir srauto" estetinius principus 
atokiose šalies provincijose. 

Pagrindinis fengliu šalininkų įkvėpimo šaltinis - įstabus, stulbinantis 
įvairove ir nuolatos besikeičiantis gamtos pasaulis, kuriame jie regi pavyzdį 
menininkui. Tikro menininko misija čia siejama su sugebėjimu pilką 
kasdienybę pakylėti į išaukštintų dvasinių vertybių pasaulį. Menininkai 
siekia susitapatinti su tyrumo simboliais gervėmis ir perimti joms 
priskiriamą grakštumą, artistizmą, taurumą, ištikimybę, laisvės ilgesį, 
gaivų įkvėpimą, sugebėjimą pakilti į dvasios pasaulį simbolizuojančias 
erdves. Iš čia kyla “vėtros ir srauto" menininkų kūrybai būdingi sklendimo 
bekraštėje erdvėje ir svajų pasaulyje motyvai. 

Fengliu šalininkams būdingas požiūris į meninę kūrybą kaip į spon- 
tanišką žmogaus jausmų išraišką sąlygojo ypatingą pagarbą kaligrafijai, 
kuri Wang Hsi chih idėjų įtakoje skelbiama aukščiausiu menu, tiesiogiai 
išreiškiančiu menininko artistizmą, jautriausius jo valios ir chhi (qi) 
energijos impulsus. Valia, anot Wang Hsi chih,- turi reikštis anksčiau nei 
potėpis. Wang Hsi chih klojo kaligrafijos estetikos pamatus, formavo 
pagrindinius šio meno estetinius principus, kuriuos toliau plėtojo ir 
praktiškai įgyvendino talentingiausias jo sūnus Wang Hsian chih. Kuo 

raiškiau ir stilistiškai gryniau kaligrafinėse struktūrose skleidžiasi 
menininko valia ir artistizmas, tuo, kinų estetinių teorijų požiūriu, ryškesnė 
jo talento jėga. „Norint kurti, - sako Wang Hsi chih, - pirmiausia reikia 
koncentruoti savo dvasią ir širdį." (Zavadskaja, 1983, p. 44.) Prieš tapytojo 
ar kaligrafo akis esantį baltą popieriaus lapą jis vaizdžiai lygina su mūšio 
lauku, teptuką,- su kalaviju, o menininko intuiciją - su karvedžiu. 

Wang Hsi chih itin vertina kaligrafijos intymumą, jos sugebėjimą 
žaibiškai perteikti netikėtus menininko kūrybinės minties posūkius, 
spontaniškos improvizacijos ir erdvės išlaisvinimo efektus. Jis vienas 
pirmųjų teoriškai pagrindžia estetinės užuominos, atvirų kūrybos formų, 
neužpildytų paveikslo plotų, maksimalaus stiliaus glaustumo, minimalizmo, 
ritminių struktūrų pusiausvyros, sutarikinimo ir išskleidimo erdvėje estetinę 
vertę. Kita vertus, jam būdingas išskirtinis dėmesys ekspresijai, žaidy- 
binėms nuostatoms, improvizacijai, sklendžiančioms erdvėje struktūroms, 
impulsyviems spontaniškiems potėpiams, atsitiktinei dėmei, linijai, taškui. 
Atsitiktinumo kategorijos ir spontaniško teptuko žaismo svarba Wang Hsi 
chih estetikoje tiesiogiai susijusi su “vėtros ir srauto" adeptų siekimu 
išsivaduoti iš susiklosčiusių kanonų ir normatyvios konfucianistines 
estetikos reikalavimų, | | 

Wang Hsi chih ir jo bendraminčių ratelyje išryškėjusius fengliu 
estetikos principus toliau plėtoja žymus jaunesniosios kartos tapytojas, 
kaligrafas, poetas, muzikantas, traktatų “Apmąstymai apie tapybą“, 
“Užrašai, kaip pavaizduoti Yuntaišhano kalną" ir “Himnas Wei'ų ir Tsinų 
laikų tapybos suklestėjimui" autorius Ku K'ai chih (Си Kaizhi). Jis 
amžininkų ir pasekėjų akyse iškyla kaip tikrasis “vėtros ir srauto" estetinių 
principų įtvirtintojas. Tai buvo įvairiapusė, ekscentriška asmenybė, tikėjusi 
magija, stebuklais, gyvenime ir kūryboje nuolatos ieškojusi naujų būdų 
absoliučiai asmenybės kūrybinei laisvei įteisinti. Ku K'ai chih išgarsėjo 
“trimis keistenybémis": originaliu tapybos stiliumi, genialumu ir pamišėlio 
elgesiu. Pasakojama, kad kartą jis patikėjo saugoti garsiam meno 
kolekcionieriui dėžutę su savo kūriniais. Pastarasis, vardu Huan Hsuanas, 
atidarė ją iš kitos pusės ir pasisavino kelis paveikslus, o vėliau aiškinosi, 
kad, girdi, jis nebuvo atplėšęs antspaudo. Ku K'ai chih, sutikęs šią žinią 
visai ramiai, pareiškė: “Į šiuos kūrinius buvo tiek įkvėpta gyvybės, kad jie 
galėjo pavirsti dvasiomis ir išskristi" (The Chinese Theory of Art, 1967, 

p. 29). Ku K'ai chih charakterio keistumas, ekscentriškumas, ironiškas 
artistizmas reiškėsi ne tik estetinėse pažiūrose, bet ir impulsyviais, filisterinę 
sąmonę šokiruojančiais poelgiais. Tai suteikė jam nenykstama “pamišusio 
genijaus" reputaciją. | 

Ku K'ai chih estetinės pažiūros atspindi laipsnišką taoizmo idėjų 
transformaciją ch'an pasaulėžiūros linkme. Didelį dėmesį jis kreipia į 
meditaciją, menininko atsiribojimą nuo išorinio pasaulio, aukština 
nesąmoningų dvasios poslinkių vaidmenį meninėje kūryboje. Paneigęs 
išorinio tikrovės imitavimo reikšmę, Ku K'ai chih meninės kūrybos esmę 
sieja su vidinės vaizduojamojo reiškinio esmės, jo dvasios perteikimu. 
“Piešti žmogų, - rašo jis, - sunkiausia, paskui - peizažą, paskui šunis ir 
arklius. Kadangi terasos ir paviljonai gan aiškiai apibrėžti, juos piešti 
lengviau. Norint perteikti judėjimo gyvybę vaizduojant demonus, dvasias, 
žmones, būtina paveikslui suteikti dieviškąjį ritmą. Jei tik paveiksle 
neišreiškiamas sudvasintas ritmas, tuomet ir panašumas tampa tuščias 
nesant potėpio jėgos, ir spalvų tobulumas nereikalingas. Tokiems pa- 
veikslams, mano nuomone, trūksta meistriškumo." ( Zavadskaja, 1975; p. 
339.) | | 

Šiam tikslui įgyvendinti, Ku K'ai chih nuomone, būtina įdėmiai 
studijuoti gamtą, pažinti jos vidinius dėsnius, nuolat tobulinti meistriškumą. 
Jis atkreipia ypatingą dėmesį į kompozicijos dėsnių pažinimą, struktūrinio 
meno kūrinio karkaso išryškinimą, didžiai vertina linijos išraiškingumą, 
meninės išraiškos priemonių savitumą, dailininko sugebėjimą panaudoti 
detalę visumai atskleisti. 

Savo traktate “Himnas Wei'y ir Tsinų laikų tapybos suklestėjimui" jis 
gvildena daugelį pamatinių peizažinės tapybos estetikos problemų, patei- 
kia subtilias rekomendacijas, padedančias spręsti sudėtingas meninės 
kompozicijos problemas ir efektingai perteikti nuotaikų gamą. “Tapydamas 
šį iš lomos išlindusį įraudusį grėsmingą skardį, - sako Ku K'ai chih, - aš 
noriu perteikti sukrečiantį jo didingumą, o kartu pavaizduoti ant uolos 
sėdintį ir su jos šešėliu susiliejusį taoizmo adepta (t'ien-shih)." (The 
Chinese Theory of Art, 1967, p. 27-28.) Šiame fragmente pabrėžiama kinų 
peizažinės tapybos estetikai būdinga Žmogaus ir jį supančio gamtos pasaulio 
pirmapradės vienybės idėja. Kita vertus, jis prabyla ir apie simbolinę 
peizažinės tapybos .prigimtį, sąlygiškumą, teigia, kad jos tikslas - ne 


174 Fengliu (“vėtros ir srauto") estetika 


realistiškai atspindėti tikrovę, о perteikti slėpiningas gamtos dvasios 
gelmes. 

Centrinėje paveikslo dalyje ant aukšto skardžio Ku K'ai chih kviečia 
vaizduoti “vienišą pušį, po kuria rymo išminčius, sėdintis ant bedugnės 
krašto. Bedugnę reikia vaizduoti ' labai siaurą, kad jaustųsi, kaip iš jos 
slėpiningų gelmių sklinda išorinio pasaulio dar nepalytėta, nepakartojama 
dvasia; dvelkianti tyra vienatve, būdinga šiai dievų buveinei" (The Chi- 
nese Theory of Art, 1967, р. 28). Ku K'ai сын traktatuose ne tik ryškėja 
kinų peizažinės tapybos estetikos kontūrai, tačiau formuojasi šešių 
pagrindinių kinų tapybos estetinių principų užuomazgos. 

Ku K'ai chih estetinės idėjos, kūryba, mąstymo ir gyvenimo stilius 
stipriai paveikė tolesnę estetinės minties raidą. Jis įprasmina savitą asmenybės 
idealą, kuris žavi daugelio kartų menininkus ir įtvirtina “vėtros ir srauto" 
estetinius principus daugeliui amžių. Е. Cheng'as taikliai palygino Ku K'ai 
chih vaidmenį kinų“ kultūros istorijoje su Giotto vaidmeniu Vakaruose. 
(Cheng, 1980, p. 15.) Artistiškumą ir kūrybinį polėkį aukštinančioje fengliu 
estetikoje įkvėpimo ieškojo ir daugelį jos principų perėmė Li Po, Tu Fu, Shi 
tao ir daugelis kitų kinų estetikos ir meno korifejų. 

Wang Hsi chih ir Ku K'ai chih įtvirtinta “vėtros ir srauto" Židinių 
idealų tradiciją tęsia didis kinų poetas Tao Yuan ming'as. Daugelį metų 
praleidęs jam svetimoje valstybinėje tarnyboje, keturiasdešimt pirmaisiais 
gyvenimo metais jis galutinai atmeta pragmatiškas gyvenimo vertybes ir, 
kaip atsiskyrėlis nusišalinęs į gamtos prieglobstį, pasirenka “meno mėnui" 
kelią. Šis poelgis sąlygoja esminį lūžį Tao Yuan ming'o pasaulėžiūroje ir 
kūryboje. Jo kūriniuose suskamba fengliu būdingas nepriklausomybės, 
atsiskyrėlio gyvenimo aukštinimas, kvietimas iš melagingų žmonių santykių 
sugrįžti į tikrąją žmogaus gimtinę, prarastąjį gamtos rojų. 

Tikrąjį menininko pašaukimą, veikiamas Chuang tzu idėjų, poetas 
sieja зи gyvenimu pačiomis paprasčiausiomis sąlygomis, leidžiančiomis 
menininkui pajusti gelminį ryšį su kosmoso ir gamtos ritmų harmonija. Jo 
estetinis idealas - pabrėžtinai араз, кишин; apvalytas nuo išorinio 
spindesio menas. 

Kaip ir dauguma fengliu estetikos šalininkų reikšdamasis “trijuose 


“ didžiuosiuose menuose", jis neretai pasitelkia savo idėjoms reikšti 


paslaptingą muzikos galią. Amžininkai liudija, kad jis nuolatos nešiojosi 

sitarą, kuria mėgo groti tylias melodijas.Jis sakydavo: “А$ esu laimingas, 
kad chhi energija, slypinti sitaros garsuose, skatina mane galynėtis su 
muzikos garsais“ (Ryckmans, 1983, p. 20). Savo kūriniuose Tao Yuan 
ming'as siekia perteikti spontanišką emocinį atgarsį į šią.būties akimirką 
jaudinančius gyvenimo įvykius, gamtos reiškinius, meninės kūrybos 
problemas. Pagrindiniai jo estetikos ir kūrybos principai yra fengliu ša- 
lininkų aukštinama paprastumo, natūralumo, spontaniškumo, neišsaky- 
mo poetika. Tačiau Tao Yuan ming'o estetikos ir poezijos paprastumas yra 
visai nepaprastas, kadangi jo neįmantrios glaustos eilės išsiskiria emocinio 
poveikio daugiaplaniškumu ir gilia filosofine potekste. . 

Tao Yuan ming'o estetinės pažiūros ir kūryba ne tik galutinai įtvirtina 
“vėtros ir srauto" estetikos principus, suteikia jiems vientiso gyvenimo, 
mąstymo ir kūrybos būdo pavidalą, tačiau ir padeda iškilti vienai žymiausių 
pasaulinės poezijos istorijoje Tang'ų epochos poetų plejadai - Tu Fu, Po 
Chu-i, Wang Wei'ui (699-756). Fengliu estetika, ypač joje subrandinta 
meno kelio idėja stipriai paveikė Tolimųjų Rytų estetikos ir meno raidą. 
“Vėtros ir srauto" estetiniai idealai organiškai įsilieja į ch'an, zen, įtak- 
ingų wenjenhua, zenga, bünjinga (nanga), haiga ir kitų krypčių plėtojamas 
estetines koncepcijas ir meninės kūrybos principus. 

Greta “vėtros ir srauto" estetikos ankstyvųjų viduramžių ir apskritai 
kinų estetinės minties raidoje išsiskiria reikšminga peizažinės tapybos 
estetika, su kuria tiesiogiai siejasi daugelis svarbiausių kinų IV-XVIII a. 
tradicinės estetikos laimėjimų. Jos užuomazgos ryškėja garsiajame Ku 
K'ai chih traktate “Himnas Wei'y ir Tsinų laikų tapybos suklestėjimui", 
tačiau vientisos estetinės teorijos pavidalą ji įgauna dviejų Tsinų laikmečio 
peizažinės tapybos teoretikų "RENE Ping'o (375-443) ir Wang Wei'aus 
(415-443) veikaluose. 

Pradédami gvildenti šių ir daugelio vėlesnių peizažinės tapybos 
estetikos teoretikų koncepcijas, turime trumpai aptarti specifines kinų 
peizažinės tapybos prielaidas, kadangi kinų požiūris į peizažą, sudėtinius 
jo komponentus, funkcijas, vietą tapybos žanrų sistemoje ir apskritai 

tradicinės meninės kultūros kontekste iš esmės skiriasi nuo mums įprasto 
vakarietiškojo. Itin glaudžiai siedamasis su tradicinėmis kinų kos- 
mologinėmis, ontologinėmis sistemomis, pažiūromis į žmogaus ir gamtos 
santykius, peizažo žanras besąlygiškai vyrauja tarp kitų tapybos žanrų. 

Skirtingai nuo Vakarų, kur peizažo žanras atsiranda gan vėlai (kadangi 
Europoje nuo antikos iki naujųjų amžių gamta visiškai pajungiama žmogaus 
vaizdiniui), Kinijoje peizažo žanras ir peizažinės tapybos estetikos principai 
ryškėja jau IV a. Peizažas - tai tarsi mažytė simbolinė didžiojo Tao (kelio) 
dalis, įkūnijanti Visatos bekraštybės idėją. Peizažo pavadinimas shanshui 
(kalnai ir vandenys) perteikia senus kosmologinius požiūrius, kur kalnai, 
kildami virš žemės ir stiepdamiesi į padangę, išreiškia giliąją būties 
prasmę, o žemės paviršių vagojantys vandenys dar labiau pabrėžia žmogų 
supančios gamtos nedalumą, vidinį jos sudėtinių dalių sąryšį. Kitaip nei 
europietiškuose peizažuose (prisiminkime nuostabius flamandų, prancūzų, 
italų XVII-XIX a. peizažistus), kuriuose visur pastebimi žmogaus įsi- 
brovimo į gamtos stichiją pėdsakai (malūnai, kanalai, namai, pilys, bažnyčių 
siluetai), kinų peizažuose regime pirmapradės gamtos vaizdus, natūralią 
kalnų tarpeklių, upių ir miškų harmoniją. “Kinų menininkas, - rašo Rowley, 
- buvo mistikas tik tiek, kiek jis ieškojo harmonijos su Visata ir mėgino 
bendrauti su visais jį supančio pasaulio reiškiniais. Jau pats vaizduojamojo 
objekto pasirinkimas suteikdavo daiktams naują prasmę, kadangi buvo 
manoma, kad visi būties aspektai siejasi su paslaptingąja Tao esme. Mums 
akmuo - negyvas daiktas, o kinui jis kupinas gyvybės." (Rowley, 1989, p. 
12.) Šis kinų menininkams būdingas panteistinis gamtos sudvasinimas 
siejasi su senų archetipinių mitologinių įvaizdžių atgaivinimu, padedančių 
menininkui priartėti prie Visatos giluminio ritmo - Tao esmės. 

Turtinga kinų mitologija mene suformavo abstrakčias pirmaprades 
žmogaus ir pasaulio modeliavimo schemas, Jau nuo žilos senovės Kinijoje 
į gamtą žvelgiama kaip į vientisą organizmą, besivystantį pagal savo 
vidinius dėsnius. H. Delahaye specialioje monografijoje, skirtoje 
ankstyvosios peizažinės tapybos religiniams aspektams, atskleidžia kinų 
estetikai būdingo gamtos sudievinimo priežastis ir parodo, kad peizažinė 
tapyba paklūsta griežtiems žanro dėsniams ir taisyklėms, glaudžiai 
susijusioms su seniausiomis kosmogoninėmis pažiūromis, kurių esmė - 
' makro ir mikrokosmo santykiai (Delahaye, 1981, p. 1-2). Įsitraukęs į 

makrokosmo stichijas, peizažą tapantis dailininkas, tradiciniu kinų esteti- 
kos požiūriu, aktyviai dalyvauja dinamiškų visatos kūrybinių procesų 
sklaidoje. “Tokio tauraus menininko kūryba, - komentuoja kinų estetikų 
pažiūras P. Ryckmansas, - paverčia jį Visatos kūrėjo varžovu ir 
bendrininku." ( Ryckmans, 1983, p. 16.) Tai, kad dailininkų paveiksluose. 
žmonių figūroms neskiriama ypatingo dėmesio, nereiškia, kad kinų 
kultūroje žmogus, palyginti su bekrašte gamta, sumenkinamas. Tokia 
priešprieša svetima menininkų pasaulėžiūrai. Jie nuolatos pabrėžia 
žmogaus vientisumą su gamta, žvelgia į gamtą kaip į natūralų žmogaus 
prieglobstį. 

Gamta dailininkui - tai visa aprėpiančios būties dėsnių, Tao šifras, į 
kurį jam reikia įsiklausyti, norint pajusti vidinį gamtos ritmą. Viskas 
gamtoje yra vertinga, kupina didžios paprastumo poezijos, todėl kinų 
menininkai įdėmiai studijuoja gamtos reiškinius, stengiasi suvokti jų 
esmę, lavina atmintį. Kinų peizažinės tapybos vaizdinių sistema turi 
metaforinę prasmę, išplaukia iš menininko atminties, siekiančios panaudoti 
artefakto teikiamas galimybes. Dailininkai, kurdami peizažą, tapo ne 
realią, o idealią tikrovę. Kinų peizažinės tapybos estetika - tai prisiminimų, 
N. Vandier-Nicolas žodžiais tariant, “dvigubos atminties" estetika. Norint 
nutapyti ir įprasminti paveiksle pušį, anot kinų menininkų, pirmiausia 
reikia užmiršti konkrečią pušį, įsijausti ir išvysti vienoje pušyje apibendrintą 
daugelio pušų idėją. 

Remdamiesi išankstinėmis nuostatomis apie еа tradicinės 
vakarietiškosios perspektyvos reikšmę, daugelis teoretikų ignoruoja 
Kinijoje susiformavusių perspektyvos sistemų specifiką bei estetinę vertę. 
Kiekvienoje perspektyvos sistemoje susiduriame su savų specifinių dėsnių 
visuma, kurių negalima mechaniškai perkelti į kitą sistemą. 

Vakarietiškoji XV a. Italijoje susiformavusi linijinės perspekyvos 
sistema remiasi moksliniais klasikinės graikų geometrijos principais ir 
vaizduoja tūrinius objektus iš vieno griežtai fiksuoto regėjimo taško. Iš jo 
išplaukiančios spindulinės linijos, susikirtusios plokštumoje su vaiz- 
duojamųjų objektų kontūrais, formuoja vientisą vaizdinių sistemą. Vėliau 
Leonardo da Vinci, analizuodamas oro srautų poveikį vaizduojamųjų 
daiktų kontūrų ryškumui ir kolorito intensyvumui, pagrindžia erdvinės 
perspektyvos principus. 

Kiniškoji erdvinės perspektyvos sistema susiformuoja jau VIII a. I 
pusėje. Įtraukęs į tradicinę linijinę perspektyvą tūrinius objektus bei 
frontalius ir profilinius vaizduojamųjų figūrų pasisukimus, Wang Wei'us 
(699-756) ne tik pabrėžia vidinį vaizduojamųjų objektų ryšį, bet ir formuoja 
pagrindinius kiniškosios erdvinės perspektyvos principus. Šioje perspek- 
tyvos sistemoje projekcijos centras perkeliamas į begalybę, dėl to 
perspektyvinės linijos horizonte nesusikerta. Kitaip negu vakarietiškoji, ši 
perspektyvos sistema yra “daugiataškė“ ir “lygiagreti”, nes vaizduojamoji 
erdvė suvokiama iš dviejų ir daugiau regėjimo taškų. Joje išlieka nemažai . 
ankstesnės linijinės perspektyvos elementų, tik vaizduojamieji daiktai yra 
daug sąlygiškesni, jie paklūsta tam tikroms erdvinėms schemoms, 
skaidančiomis paveikslą į kelias skirtingas erdves. Čia horizonto linija 
dažniausiai yra daug aukščiau nei europietiškoje erdvinėje perspektyvoje. ` 
Subtiliu skirtingų erdvinių planų deriniu perteikiamas panoraminės erdvės 
suvokimas. Būtent šie “neklasikiniai" kinų erdvinės “kadruotos" pers- 
pektyvos principai, atėję į impresionistų; dailę per Japoniją, padėjo 
atsinaujinti Vakarų tapybai. 

Taigi kinų peizažinis ritinėlis - tai ne paprastas daugmaž tikslus 
konkretaus gamtos fragmento atspindėjimas, o aktyvus naujo, autonomiško 
dvasios pasaulio, gretinamo su kosmoso struktūra, kūrimas. Suvokdamas 
paveikslą kaip vientiso būties srauto fragmentą su realios gamtos įvaiz- 
džiais, kupinais subtilių nuotaikų ir išgyvenimų, dailininkas kartu suteikia 
savo kūriniams metaforinę prasmę. Vienas įstabiausių kinų peizažo meistrų 
Tsung Ping'as, didžiąją gyvenimo dalį praleidęs atskirai nuo žmonių 
kalnų prieglobstyje, senatvėje, kai jau nepajėgė keliauti, rašė: “Aš jau 
pasenau ir nusilpau. Nepajėgdamas daugiau pakilti į žavingų kalnų 
viršukalnes, raminu savąją sielą tuo, kad netgi gulėdamas svajonėse 
klaidžioju kalnuose" (Siren, 1956, t. 1. p. 35). 

Aktyviai panaudodamas kinų peizažinei tapybai būdingą sugestyvuma 
ir apibendrinamąją prigimtį, dailininkas tarsi kviečia suvokėją klajoti įsi- 
vaizduojamų dvasios polėkių, svajų keliais. Čia ir atsiskleidžia kinų peiza- 
žinės tapybos sintetiškumas, apimantis poetinio, kaligrafinio, muzikinio bei 
filosofinio tikrovės suvokimo aspektus. Dailininkai natūraliai išryškina 
tapybos poetiškumą, muzikalumą; filosofiškumą, kaligrafiškumą ir organiškai 
pereina prie poezijos tapybiškumo, muzikalumo, filosofiškumo. 

- Vadinasi, kinų peizažas, išreikšdamas giluminius dvasinius žmogaus 
siekius, įprasmindamas jo pirmapradį vientisumą su gamta, būties dėsniais, 
kartu atlieka ir sakralinę religinio ritualo arba šventojo paveikslo funkciją. 
Keliai, takeliai, klystkeliai, vaizduojami peizažuose, suvokėjo akyse įgauna | 
melafizinę dvasinę prasmę ir tampa keliais, padedančiais esteto asmenybei 
surasti artimą kontaktą su dievybe, absoliutu, iškristi iš fėnomenų pasaulio 
stichijos, užsimiršti ir estetinio suvokimo būsenoje patirti savišką katarsį. 

Naujų, vėliau visai tradicinei peizažinės tapybos estetikai tipiškų 
idealų ieškojimai išryškėja dviejų įtakingų V a. estetikų ir menininkų 
Tsung Ping'o (375-443) ir Wang Wei'aus (415-443) veikaluose. Pirmojo 
traktate “Peizažinės tapybos įvadas", arba "Tapymo džiaugsmas" ir antrojo 
veikale “Apmąstymai apie tapybą“ aptinkame daug “vėtros ir srauto" 
teoretikams artimų idėjų. ' .- 

Ši giminystė pirmiausia paaiškinama Tsinų laikais vyravusių 
neotaoizmo estetinių idealų poveikiu ir natūralumo (tzijan) kategorijos 
svarba; ši kategorija labai plačiai vartojama Tsinų epochos tekstuose 
aprašinėjant laisvo ir nepriklausomo nuo visuomenės neotaoistinés 
pakraipos menininko gyvenimo ir kūrybos stilių. 

Palyginus peizažinės tapybos estetikos kūrėjų ir fengliu šalininkų 
idėjas, į akis krinta pirmųjų veikaluose pastebimas laikmečiui būdingas 
neotaoizmo ir buddhizmo idealų suartėjimas. Teoretikai vis ryžtingiau į 
tradicines taoistines estetines teorijas įtraukia naujas dvasines problemas. 
Dėl to pasukama į intravertiškumą, nuolatos skamba kvietimai atkreipti 
žvilgsnį į menininko vidinį pasaulį, aukštinamas atsiskyrėlio, piligrimo 
gyvenimo būdas, kontempliacijos ir meditacijos motyvai. Tsung Ping'o ir 
Wang Wei'aus peizažinės tapybos estetikos principų formavimuisi stiprų 
poveikį turėjo Tsung Ping'o mokytojas Huei yuanas, kuris pirmasis Kinijos , 
menininkus kvietė medituoti prieš Buddhos atvaizdą. Ši meditacija turėjo 
tapti savotiška psichologine treniruote, padedančia menininkui įsiskverbti 
į peizaže vaizduojamų gamtos reiškinių, objektų dvasinę esmę. Greta Huei 
yuano įkurto vienuolyno meistro nurodymu kalne buvo iškaltas pirmasis 
Kinijoje Buddhos bareljefas, kuris turėjo pabrėžti sakralinę kalnų ir gamtos 
apskritai prigimtį. Ši sintetinės kilmės neotaoistinė ir neobuddhistinė 
gamtos grožio ir pirmapradės harmonijos sakralumo idėja tapo besi- 


formuojančios peizažinės tapybos estetikos postulatu. 

Tsung Ping'as ir Wang Wei'us ne tik iškelia peizažinės tapybos 
sugebėjimą sujungti grožio gamtoje ieškojimus su menininko vidinio 
pasaulio savojo “aš” atradimu, tačiau prabyla ir apie meniškai prigimčiai 
būdingus subtilius estetinius išgyvenimus, meno teikiamo džiaugsmo pojūtį, 
laisvos, neretai nerūpestingos artistiškos būties perspektyvą. “Leisdamas 
laisvai ir nerūpestingai dienas, - rašo Tsung Ping'as, - aš puoselėju savo 
dvasią, geriu vyną, groju ciniu (liutnia - 4.4.), sėdėdamas meditacijoje 
kontempliuoju peizažo ritinėlį. Man svetimas žmogiškų aistrų pasaulis, aš 
klajoju atokiausiais keliais. Štai prieš akis iškyla kalnų viršūnės, kitur 
tolumoje ūkuose skęsta miškai. Iš praeityje valdžiusių dinastijų laikų prieš 
akis iškyla šventumo aureolę įgijusios asmenybės ir išminčiai. Daugelyje 
šio pasaulio įdomybių man atsiskleidžia jų dvasinė prasmė. Aš 
mėgaujuosi gyvenimu ir ko gi dar galiu norėti?" (The Chinese Theory 
of Art, 1967, p. 32.) 

„ "Kalbėdamas apie artistišką pasaulio suvokimo ir kūrybos stilių, 
Tsung Ping'as kartu iškelia kitą pamatinę peizažinės tapybos estetikos 
idėją, kad stiprius estetinius išgyvenimus sukeliantis “širdžiai mielų kalnų 
ir tarpeklių" atvaizdas gali žmogui pakeisti tikrovę ir simbolizuoti 
menininko klajones bekraščiame dvasios ir svajų pasaulyje. Paslaptinga 
peizažinės tapybos jėga įžvelgiama kaip sugebėjimas perteikti gelminę 
dvasinę neregimą daiktų ir reiškinių esmę. “Beje, - sako Tsung Ping'as, - 
dvasia neturi formos, ji tik daiktuose įgauna savo pavidalą. Gelminę 
daiktų esmę (/i) galima perteikti šešėlių ir šviesos žaismais. Jei šie daiktai 
bus atvaizduoti meistriškai, jie virs tiesa." (Ten pat.) 

Dvasinį daiktų esmės išreiškimą tapybos priemonėmis dar nuosekliau 
ir įvairiapusiškiau savo estetinėje koncepcijoje teoriškai pagrindžia Wang 
Wei'us. „[Daiktų] formoje svarbiausia - Dvasios dvelksmas (jong, lengvas 
pūstelėjimas), kuris savo polėkiu suteikia formai kontūrus, o protas (sin) 
savo dvasiniu dinamizmu duoda impulsą kaitai. Dvasinė energija (ling) 
yra neregima, o ta sritis, kurioje ji viešpatauja, yra nejudri. Regėjimas yra 
ribotas, todėl besiremiantis vien rega nėra viską suprantantis." (Esthétique 
et peinture de paysage en Chine, 1982, p. 67.) 

Taigi tapytojas, siekiantis peizaZe perteikti büties jvairove, neturi 
pasitenkinti vien regos teikiamomis galimybėmis, o turi ugdyti savo 
mąstyseną, sugebėjimą žvelgti į gelminę dvasinę reiškinių prasmę, lavinti 

meistriškumą ir griežtai laikytis kūrybos principų. Tuomet teptuku 
apsiginklavęs ir pasitelkęs meninės išraiškos priemones tapytojas gali 
“atkurti Didžiosios Tuštumos (Тао) esmę ir nedideliame paveiksle 
pavaizduoti viską, kas nušvinta jo akies vyzdyje. Lenktas brūkšnys gali 
perteikti Song'o kalno aukštybes, o staigus ir trumpas - šventojo didybę 
[...]. Teptukui judant įvairiomis kryptimis, prabunda ir- skleidžiasi 
gyvenimas, kurio esmė išreiškiama griežtai laikantis kūrybos principų." 
(Ten pat.) | : 

Remdamiesi centrine Zmogaus ir gamtos vientisumo idéja, Tsung 
Ping'as ir Wang Wei'us aiškinasi pagrindinius peizažinės tapybos tikslus. 
Ku K'ai chih įvestą „vaizduojamojo reiškinio esmės“ sąvoką Tsung Ping'o 
ir Wang Wei'aus koncepcijose keičia universalesnė estetizuota Tao 
kategorija. Lygindamas menininką su filosofu, išminčiumi, Tsung Ping'as 
kviečia jį skverbtis į gamtos paslaptis, suvokti giluminius vientiso Tao 
dėsnius ir jais vadovautis savo gyvenime ir kūryboje. “Įstabi didinga 
žmogų supanti gamta, kalnų, debesų ir vandens srautų stichija, taip pat ir - 
gamtos vientisumo suvokimas, - prisipažįsta Tsung Ping'as, - žadina 
manyje nostalgijos jausmą. Tuomet aš nepajėgiu koncentruoti manyje 
slypinčios vitališkos energijos ir pasiekti kūrybai būtinos dvasinės 
harmonijos būsenos." (Ten pat, p. 65.) Skirtingai nuo konfucianistinės 
orientacijos teoretikų, pabrėžiančių pažintinę meno funkciją, Tsung Ping'as 
aukština hedonistinę meno reikšmę, sugebėjimą tapti dvasinio pasiten- 
kinimo šaltiniu, Jis kviečia menininkus įsijausti į giluminius Tao pulsavimo 
dėsnius ir perkelti jų dvasią į ribotą paveikslo erdvę. Meninės kūrybos 
esmę Tsung Ping'as, kaip ir jo amžininkas Wang Wei'us, sieja ne su tiksliu 
išorinių tikrovės formų pamėgdžiojimu, o su jos vidinio turinio perteikimu. 

"Iš čia išplaukia ir visiškas minties bei dvasios prioritetas vizualinio 
tikrovės suvokimo atžvilgiu. “Dvasia, - aiškina Tsung Ping'as,- yra sąly- 
gojama gamtos, ji gyvuoja ir sukelia sielos virpulį. Kuomet vidinis daiktų 
principas (li) įsiskverbia į giliausią vaizdinių esmę, tuomet įmanoma juos 
tiksliai ištapyti perteikiant ne išoriškai tikslų tikrovės atvaizdą, o vidinę 
siužeto dvasią." (Ten pat, p. 66.) 

Wang Wei'us, kaip ir Tsung Ping'as, dievina gamtą ir tiki peizažinės 
tapybos įtaigos galia, jos sugebėjimu suteikti žmogui dvasinio apsivalymo 
jausmą. “Aš suvokiu tapybą, - rašo jis laiške draugui, - iš pačių savo sielos 

gelmių, panašiai kaip klykianti gervė ir nakties tamsoje žino savo kelią." 
(The Chinese Theory of Art, 1967, p. 46.)Tikras menininkas, anot. Wang 
Wei'aus, suvokdamas pasaulio grožį, nuolatinius metų laikų pokyčius, 
turi ne pedantiškai kopijuoti regimą tikrovę, o atskleisti vidinius struk- 
tūrinius gamtos dėsnius. Kasdieniškas ir nuolatos besikeičiantis gamtos 
grožis jam atrodo svarbiausias meninio įkvėpimo šaltinis. “Kontempliuo- 
jant rudens debesis, - rašo Wang Wei'us, - dvasia išskleidžia sparnus 
skrydžiui. Padvelkus rudens vėjui audringos mintys mėgina suvokti būties 
bekraštybę. Ausyse girdėti įstabi senųjų metalinių ir akmeninių instrumentų 
muzika, kuri suskamba kaip nefrito brangakmenis, skatinantis mus suvokti 
nuostabų aplinkos grožį." (Esthétique et peinture de paysage en Chine, ` 
1982, p. 67.) Wang Wei'aus (415-446) ir kitų Tsinų epochos estetikos 
atstovų iškeltas idėjas susistemina garsus VI a. teoretikas Hsieh Ho (479- 
547). Jo nedidelės apimties veikalas “Užrašai apie senosios tapybos 
sąvokas” tarsi apibendrina ir užbaigia pirmąjį peizažinės estetikos 
laikotarpį. Traktatas susideda iš dviejų dalių: tapybos dėsnių ir dailininkų 
tipų klasifikacijos. | | Эз 

А Hsieh Ho indėlis į kinų estetinės minties istoriją - šešių pagrindinių 
tapybos dėsnių, sąlygojančių tikrai meniško kūrinio gimimą, suformu- 
lavimas. Svarbiausias - pirmasis, nusakomas kaip sudvasinto gyvenimo 
ritmo atgarsis. Jo esmę perteikia chhi (gi) sąvoka, išreiškianti dvasinių 
jėgų antplūdį kūrybos metu. Emocinis susijaudinimas čia tiesiogiai siejamas 
su pačios gamtos, gyvenimo srauto atgarsiu menininko dvasioje. Subtiliai 
jaučiantis gamtos pulsą menininkas, anot Hsieh Ho, pajėgia surasti 
adekvačias meninės. išraiškos priemones, perteikiančias sudvasinto 
gyvenimo ritmo atgarsį. O. Sirėnas, pabrėždamas pirmojo Hsieh Ho dėsnio 
fundamentalumą, nurodo, kad penki kiti dėsniai tik paaiškina, kokiomis 
meninės išraiškos priemonėmis meno kūrinyje įprasminamas pirmasis 
dėsnis (Sirén, 1956, t.1, p. 6). 

Antrasis - struktūrinis teptuko panaudojimo metodas - nėra grynai 
techninis dėsnis, kadangi jis pirmiausia taikomas vidiniams meno kūrinio 
metmenims išryškinti. Šis dėsnis apibūdina menininko sugebėjimą at- 
skleisti vaizduojamojo objekto esmę, jo vidinę struktūrą. 

Trečiąjį - formos ir realių daiktų atitikimo dėsnį galima traktuoti kaip 
tikrovės sekimo principą. Jame pabrėžiamas tapybos išraiškingumas, 

vaizdingumas, menininko sugebėjimas įprasminti теала idėją tikrovės 
formomis. i : 

Ketvirtasis - adekvataus spalvos panaudojimo dėsnis sietinas su 
menininko sugebėjimu prasmingai panaudoti spalvos galimybes būdingoms | 
vaizduojamų daiktų 'ir reiškinių savybėms išreikšti. 

Penktasis - atitinkamo daiktų išdėstymo dėsnis nurodo tikslingą 
meninės kompozicijos dėsnių įvaldymą ir kūrybišką jų panaudojimą. 
Pagaliau šeštasis - geriausių praeities kūrinių pamėgdžiojimo dėsnis api- 
brėžia kanonų ir tradicijos vaidmenį kūryboje. Jame pabrėžiamas ne aklas 
sekimas praeityje nužymėtais kanonais, susiklosčiusiais stiliais, o paties 
menininko sugebėjimas originaliai interpretuoti tradicijos, kanonų 
teikiamas galimybes. 

Taigi apibendrindamas pirmojo kinų viduramžių estetinės minties 
laikotarpio pasiekimus, Hsieh Ho tezių forma suformuluoja šešis pagrin- 
dinius tapybos dėsnius, kurie, kūrybiškai panaudojami, turi padėti talen- 
tingam menininkui pasiekti norimą tikslą. Vėlesnių kartų teoretikams ir 
dailininkams Hsieh Ho buvo visuotinai pripažintas klasikas, kurio vardas 
ir idėjos vėliau randamos beveik visų žymiausių Tang'ų ir Sung'u epochų 
teorikų veikaluose. 

618 m. suvienijusi daugybę tarpusavyje kariavusių kunigaikštysčių, 
Kiniją beveik tris šimtmečius valdė Tang'u dinastija. Milžiniškos imperijos 
valdovai daug dėmesio skiria šalies ekonomikai ir kultūrai. Pastebimai 
keičiasi kinų civilizacijos pobūdis. Ji tampa atviresnė išoriniam poveikiui. 
Sparčiai integruojami ir šalies dvasiniams poreikiams pritaikomi indų 
civilizacijos laimėjimai. Didėja iš Indijos plintančio buddhizmo įtaka. 
Prasideda nauja nuostabi kinų kultūros epocha, kai suklesti miestų kultūra, 
tikslieji, gamtotyros, humanitariniai mokslai, menai. VII a, išrandama 
ksilografija, plinta knygų leidyba, švietimas, daugėja humanitarinės ir 
meninės inteligentijos. 

Nauja valstybinių egzaminų sistema daugeliui intelektualų, pavyzdžiui, 
Wu Tao tzu, Li Po; Tu Fu, Han Yui, leidžia tapti valstybės pareigūnais. 

Pagal šią sistemą pretendentas į valstybės pareigūnus turėjo būti visais 
atžvilgiais gerai išmanantis filosofiją, klasikinę literatūrą, konfucianistinį 
kanoną, poeziją, kaligrafiją, tapybą, muzikos istoriją ir turėti šių menų 
techninių įgūdžių. Intelektualumas ir išlavintas estetinis skonis - tai 
neatsiejami Tang'ų epochos išsilavinusio žmogaus požymiai. Eiles kuria 
ir kaligrafijos subtilybes moka kiekvienas humanitarinį išsilavinimą turintis 
žmogus. 

VIII a. pradžioje imperatorius įkuria Didžiąją akademiją, arba moks- 
lininkų rūmus, susidedančius iš daugelio departamentų, skirtų įvairioms 
kultūros, mokslo, meno šakoms. Įkuriamas ir Dailiųjų menų departamentas, 
kuriame rengiami vaizduojamosios dailės (daugiausia tapybos ir 
kaligrafijos) specialistai. Imperatorius Ming huang’as (712-756) prie savo 
rūmų įkuria Kriaušių sodo konservatoriją, kurioje studijavo apie 1000 
studentų. Čia buvo lavinami dainininkai, aktoriai, pantomimos meistrai, 
šokėjai ir muzikantai. Kiekvienoje provincijoje ir didesnėje karinėje įguloje 
steigiami didžiuliai orkestrai, chorai ir šokėjų grupės. 

Akademijų, vienuolynų ir kitų kultūros bei meno židinių steigimas 
tenkino imperatorių ambicijas, teikė jiems šlovę. Tang'ų imperatoriai, 
siekdami įkūnyti visapusiškai išsilavinusio žmogaus idealą, neretai patys, 
pavyzdžiui, Tai tsung'as, Minghuang'as, buvo talentingi dailininkai, kali- 
grafai, poetai, subtilūs meno vertintojai, svarbūs kultūros ir meno mece- 
natai. . 
Buddhizmas - vienintelė iš svetur plitusi ideologija, tvirtai ТР 
Kinijoje. Buddhizmo idėjos pradeda skverbtis į Kiniją jau pirmaisiais 
mūsų eros amžiais, o apie V a. jos paplinta tarp išsilavinusių žmonių. 
Ch'an buddhizmo adeptai Kinijoje sukuria gausią iš Indijos kalbų išverstą 
ir originalią literatūrą. Įsiliejęs į pagrindinį tradicinės kinų kultūros srautą, 
ch'anbuddhizmas VI-X a. įsivyrauja daugelyje Kinijos dvasinės kultūros 
sferų. Ch'an įtaka apogėjų pasiekia Tang'ų epochoje, kai statoma daug 
vienuolynų, suklesti ch'an filosofija, estetika, įvairios meno formos, Šį 
ch'an kultūros klestėjimo periodą pristabdo aktyvi antibuddhistinė 
kampanija, kilusi 843 m. 

Ch'an estetika, išsikristalizavusi VI-VIII a., dėl atskirų buddhizmo 
krypčių (pirmiausia mahayanos), taoizmo ir konfucianistinės etikos sintezės 
daro stiprų poveikį įvairioms meno kryptims. Besiformuodama kaip reakcija 

į respektabilios konfucianistinės estetikos sustabarėjimą, dogmatiškumą, 
ilgainiui ji daro įtaką taoizmui ir pratęsia jo užmegztą polemiką su 
konfucianizmu. Lemiamos įtakos ch'an postulatams formuotis turėjo 
šeštasis ch'an ir pirmasis ch'an pietų mokyklos patriarchas Choi neng'as, 
aukštinęs meditaciją, rimtį ir vidinį grožio išgyvenimą. “Susikaupimas, - 
teigia jis, - yra išminties substancija, o išmintis yra susikaupimo funkcija. 
Kitais žodžiais tariant, išmintis reiškiasi meditacija, o meditacija slypi 
i&mintyje." (Zavadskaja, 1975, р. 311.) Choi neng'as kviečia ch'an adeptus 
būti laisviems, suvokti savąjį autentiškumą ir veikti remiantis dharmos 
įstatymais. Daugelis žymiausių ch'an estetikos šalininkų, kaip Wang 
Wei'us (699-756), gyvena uždarą menininko vienuolio gyvenimą ir reiš- 
kiasi kaip filosofai, poetai, dailininkai. Žymiausi ch'an vienuolynai, turintys 
turtingas bibliotekas, meno kūrinių kolekcijas, garsius mokytojus, 
viduramžių Kinijoje tampa svarbiais intelektualiniais centrais, savotiškais 
universitetais, pajėgiančiais adeptams suteikti įvairiapusį išsilavinimą. Iš 
čia kyla ch'an dailės intelektualumas, rafinuotas artistizmas, sintetinis 
pasaulio suvokimas, | 

Ch'an estetika kupina antitradicionalizmo, improyizacijos, emo- 
cionalumo, intuityvumo, natūralumo, paradoksų. Nors ch'an estetinė 
sistema labai skiriasi nuo tradicinių europietiškų estetinių koncepcijų, 
tačiau tai ne paradoksalių idėjų visuma, o greičiau ypatinga pasaulėžiūra, 
gyvenimo bei meninio pasaulio suvokimo būdas, formuojamas sudėtingu 
meditacinės praktikos būdu. Kitaip negu klasikinis buddhizmas, siekiantis 
dvasinės rimties, ch'an psichologinė treniruotė ypatingą dėmesį kreipia 
įpritrenkiančio psichinio šoko galią, kai individas tarsi iškrinta iš fenomenų 
pasaulio poveikio sferos. Jo sąmonė, atsidūrusi savotiškoje kritinėje būk- 
lėje, atsisako įprastinių vertinimo kriterijų ir pasineria į būties, grožio 
suvokimo gelmes, pasiekia ypatingo aiškumo ir lakumo. Šiame ch'an 
mąstymo lygmenyje prasideda tikrasis ch'an „adepto gyvenimas, kai tiesa, 
grožis suvokiami ne racionalaus mąstymo, o gilaus emocinio transo, 
išgyvenimo būdu. Pagrindinė bendravimo su išoriniu pasauliu priemonė 
yra išlaisvinta intuicija. 

Ch'an pasaulėžiūrai būdingos panestetizmo idėjos. Netgi žmogaus 
gyvenimas, kaip S. Kierkegaard'o ir Е. Nietzsche's koncepcijoje, prily- 
ginamas menui. Menas ch 'an pasaulėžiūroje tampa tobuliausia giluminės 

pasaulio esmės pažinimo forma. Meno ir gamtos pasauliai ch'an adeptams 
yra tos autentiškos būties raiškos sritys, kuriose jie. ieško rimties, 
nuskaidrėjimo, semiasi kūrybinio įkvėpimo. Svarbiausi meninės kūrybos 
impulsai, anot ch'an teoretikų, glūdi intymiame menininko bendravime su 
gamta, jos grožiu. Todėl meninės kūrybos objektas gali būti pats  pro- 
ziškiausias gyvenimo reiškinys. Paprastumo poetizavimas ir sureikšmintų 
motyvų deidealizavimas - neatsiejama ch 'an estetikos savybė. Kitaip negu 
klasikinėje Vakarų estetikoje, kurioje grožis dažniausiai objektyvizuojamas, 

' irtampa susvetimėjęs, nutolęs nuo žmogaus, ch'an estetikoje grožio (kuris 
tėra tik antroji dialektinė bjaurumo pusė, neretai įgaunanti grožio funkcijas) 
suvokimas yra kažkas didžiai asmeniška, subjektyvu. · 

Ch'an estetikoje, kaip ir taoizme, gana nežymus vaidmuo, palyginti 
su introspekcija, įsigilinimu į vaizduojamojo objekto esmę, tenka natūros 
stebėjimui. Meditacija čia tampa imanentine kūrybinio proceso išraiška. 
Ch'an menininkas, norėdamas perteikti daikto ar reiškinio esmę, niekada 
jo neaprašinėja, o stengiasi atpalaiduoti savo sąmonės srautą, natūralią 
minčių ir vaizdinių sklaidą, visiškai pasikliaudamas savo meninės intencijos 
spontaniškumu. Ch'an dailė pasižymi subtilia tonų gradacija, erdvės 
bekraštybės, jautriausių sielos vibracijų perteikimu. Lakoniškomis santii- 
riomis meninės išraiškos priemonėmis, dažniausiai paprastu tušu, ch'an 
menininkai perteikia sukrečiančius gilumu ir vidiniu dramatizmu dvasios 
praregėjimus. Tai, kaip teisingai pažymi subtilus ch'an žinovas Е. Cheng'as, 
“dvasios būsenos" (état d'áme) perteikimo estetika, kuri atsiranda dėl ilgų 
apmąstymų, meditacijos (Cheng, 1980, p. 18). Pats kūrybos procesas tarsi 
pasidalija į dvi nelygias dalis: pirmoji (svarbiausia) dalis siejasi su medi- 
tacija, sumanymo brendimu, antroji - su realizavimu, visiškai spontaniška, 
labiau techninė, trumpalaikė. Ch'an mene nepaprastai svarbus vaidmuo 
tenka menininko sielos vidinio ritmo sąskambiui su jį supančio pasaulio, 
gamtos reiškinių ritmu, kurį jis mėgina perteikti meno kūrinyje. Šis sąskam- 
bis perteikiamas grafiniu paveikslų linijų ritmu, emocionaliai aktyvių 
neužpildytų erdvių, pauzių, netikėtų asimetriškų sugretinimų potekste. 
Muzikalios ritminės paveikslų struktūros, erdvių poetika padeda suvokėjui 
apčiuopti komunikacinius kanalus, atveriančius sudėtingo ch'an peizažinės 
tapybos ir poezijos simbolių pasaulio paslaptis. Ypatingas vaidmuo me- 
nininko sąlytyje su būties vientisumu, nuolatiniais metų laikų pokyčiais 

„tenka tylai, pauzei, užuominai, padedančioms perteikti giliąsias “pože- 
mines" mintis iš sąmonės į sąmonę. | 
Skelbdama pasaulio bekraštybės ir žmogaus asmenybės principinio 
neišsakomumo idėjas, ch'an estetika teoriškai įteisina non- finito principą. 
Ch'anestetinės tradicijos įtakoje besiformuojantis menas pasižymi užslėpta 
filosofine potekste. Neišsakytoje mintyje, estetinėje uZuominoje, neuž- 
pildytoje erdvėje, tuštumoje ch'an šalininkai regi visų pasaulyje vykstančių 
reiškinių ištakas, tai, nuo ko viskas turi prasidėti. Laikydami užbaigtumą 
nesuderinamu su amžinu būties judėjimu, jie neigia viską, kas statiška, 
išbaigta, tame dogmatizme matydami dvasios ir minties ribotumo pavojų. 
Iš čia kyla ch'an estetikai būdingas simetrijos, pusiausvyros, tiesmuko 
pasikartojimo vengimas. Asimetriškas komponavimas, aktyvus estetinės 
užuominos išryškinimas ch'an estetikoje laikomi gero skonio požymiais. 
Ch'an tradicijos menininkai suvokėjui primena, kad už regimybės ribų 
slypi giluminė neišreiškiama esmė, prie kurios suvokimo galima tik priartėti. 
Jie siekia įtraukti suvokėją į patį kūrybos procesą, padėti jam atkurti tai, 
kas mąstoma, jaučiama, tačiau neparodyta. у 
Taigi tikrasis dvasingas menas, ch'an adeptų įsitikinimu, išsiskiria 
principiniu neišbaigtumu, kuris meno kūrinio suvokimą daro nepaprastai 
individualų, робот Ка. Šis non-finito, neužbaigtumo, estetinės užuominos, 
neišsakymo principas yra vienas būdingiausių ch'an dailės bruožų. Kiti. 
pagrindiniai ch'an dailės stilistiniai bruožai - rimtis, natūralumas, stiliaus 
glaustumas, atsisakymas formos rafinuotumo, artimas ryšys su poezija, 
kaligrafija, meilė asimetrijai, drastiška potėpio maniera, išplautos spalvinės 
dėmės, dramatiškos, neretai trūkinėjančios linijos išraiškingumas ir vir- 
tuoziškumas. 
= Ryškiausias Tang'ų epochos estetikos atstovas - žymus poetas, tapy- 
tojas, muzikantas, meno teoretikas, ch'an Pietų mokyklos tapybos pradi- 
ninkas Wang Wei'us (699-756). Jis - vienas universaliausių genijų žmonijos 
istorijoje, savo daugiabriauniais interesais, visokeriopu smalsumu ir rene- 
sansiškais asmenybės mastais primenantis Leonardo da Vinci. Iš gausios ir 
įvairialypės jo kūrybos išliko nedidelė dalis paveikslų kopijų, kiek daugiau 
- nuostabios poezijos ir peizažo menui skirtas traktatas “Tapybos paslaptys". 
Wang Wei'aus estetikoje jungiasi daugelio. estetinių tradicijų 
elementai: Ku K'ai chih ir Wang Ня chih išplėtoti fengliu estetikos 

principai, jo bendrapavardžio Wang Wei'aus (415-443), Tsung Ping'o, 
Hsieh Ho idėjos bei taoizmo ir ch'an estetiniai postulatai. Auges ch'an 
vienuolyne, jis organiškai perėmė ch'an idėjas. Itin stiprios įtakos jo 
estetinėms pažiūroms turi ch'an patriarcho Choi Neng'o mokymas. Su- 
brendęs Wang Wei'us palinksta į vienatvę, kontempliaciją, dievina gamtą, 
kurios prieglobstyje atranda patį save ir gauna svarbių impulsų kūrybai. 

Jo estetikoje vyrauja paprastumo poetika ir dvasingumo kultas. “Kas 
žvelgia į paveikslą, - rašo Wang Wei'us,- tas pirmiausia siekia įžvelgti 
dvasią." (Istorija estetiki, 1962, t. 1, p. 355.) Per gamtą jis apmąsto 
menininko estetinį santykį su pasauliu. Reto akylumo menininkas Wang 
Wei'us kinų estetikoje galutinai įtvirtina ypatingą jautrumą gamtos grožiui. 
Jo kūriniuose, sukurtuose artimai bendraujant su kasdieniu gamtos grožiu, 
ryškūs dvasinio nuskaidrėjimo momentai. Iš čia išplaukia sunkiai 
apčiuopiamų nuotaikų, asociacijų niuansai, užuominų poetika. Wang 
Wei'aus kūryboje tapybos ir poezijos elementai taip glaudžiai susipina, 
kad „kartais net susidaro įspūdis, jog šios meno rūšys perduoda viena kitai 
savo specifinius bruožus" (Vandier-Nicolas, 1982, p. 45). 

Gvildendamas meninės kūrybos proceso problemas, Wang Wei'us 
teigia, jog piešiant peizažą, “menininko mintis turi žengti anksčiau už 
teptuko potepj". Remdamasis taoizmo ir ch'an estetikos postulatais, jis 
kviečia menininkus sąmoningai apsiriboti pačiomis paprasčiausiomis 
meninės išraiškos priemonėmis, nes tai, jo manymu, yra viena svarbiausių 
talento pasireiškimo prielaidų. 

Teigdamas meninės kūrybos proceso spontaniškumą, nurodydamas, 
kad vaizdinys turi atitikti natūralius Tao dėsnius, Wang Wei'us kartu 
primena substancialių tapybos dėsnių įvaldymo reikšmę. “Kai ranka 
prisiliečia prie teptuko ir tušo, - rašo jis, - neretai ji blaškosi užsimiršusi... 
O metai, mėnulio fazės, keisdamos viena kitą, juda amžinybėn, ir teptukas 
mėgina atskleisti sunkiai apčiuopiamas paslaptis. Įžvelgti paslaptingą 
grožį: paslaptis slypi ne daugiažodžiavime, tačiau tas, kurs mokosi, kurs 
išmoko, tegu vis dėlto vadovaujasi taisykle, dėsniu." (Mastera iskustva, 
1965, t. I, p. 68.) s 

Skirtingai nuo Wang Wei'aus, gvildenančio tradicines peizažines 
tapybos estetikos problemas, iš kito žymaus Tang'ų epochos estetiko, 
Chang Yen yuano, istorinio chronologinio traktato “Užrašai apie garsiau- 

sius įvairių epochų menininkus" pasisemiame daug žinių apie neišlikusius 
pracities estetinius veikalus bei menininkus. Veikale susiduriame su menų 
sistemos, tapybos prigimties, jos savitumo pagrindinių savybių, meno ir 
gamtos santykių, pagrindinių tapybos dėsnių ir kitomis problemomis. 
Chang Yen yuanas taip pat ne tik pateikia pirmąją plačią kinų tapybos 
periodizacijos schemą, bet ir gan tiksliai apibūdina specifinius atskirų jos 
raidos pakopų bruožus. Tapybos kilmę jis sieja su hieroglifų rašto principais, 
parodo tapybos ir amato skirtumus. Jo manymu, senovėje “kaligrafija ir 
tapyba nebuvo atskiriamos. Pirmykščiai hieroglifų vaizdiniai jau buvo 
sukurti, tačiau jie buvo gana paprasti, nes juose dar nebuvo įkūnyta idėja. 
Vėliau gimė kaligrafija. Kadangi raštuose dar neišryškėjo vaizdinai 
(daiktai), iškilo būtinybė tapyti. Joje įsikūnijo dangaus, žemės ir protingų 
Žmonių idėja" (Zavadskaja, 1975, p. 336). Vėliau tapyba, praturtinusi savo 
meninės išraiškos priemones, tampa autentišku būties vientisumo pažinimo 
instrumentu. Chang Yen yuanas išskiria keturis pagrindinius tapybos 
istorijos laikotarpius: tolimą senovę, vidurio senovę, netolimą praeitį ir 
dabarties laikus. “Tolimos senovės tapyba, - rašo jis, - naudojo labai 
paprastas meninės išraiškos priemones, ji nesiekė įprasminti įmantrių 
idėjų, bet pasižymėjo klasikiniu formų grakštumu ir dailumu. Tokia buvo 
Ku K'ai chih ir Lu Tang wei'aus mokyklų tapyba. Vėlesnė - Chang tzu 
tsianio ir Han Fei chih mokyklų tapyba buvo įmantri, pompastiška, efek- 
tinga ir tiksli. Netolimos praeities tapyba pasižymi chaotiškumu ir 
beprasmiskumu." (Ten pat, р. 338.) Kas gi Chang Yen yuanui nepatinka 
netolimos praeities ir jo amžininkų kūriniuose? | šį klausimą jis netiesiogiai 
atsako kalbėdamas apie senuosius meistrus, kurie, atsisakydami išorinio 
formos panašumo, dėmesį sutelkia į gilumines vaizduojamųjų objektų 
struktūras, siekia atskleisti esmę, slypinčią už išorinio panašumo ribų. 
“Vaizduojant daiktus, būtinas formalus panašumas, tačiau jis turi adekvačiai 
perteikti struktūrą ir esmę. Struktūra, esmė ir formalus panašumas - visi 
jie slypi sumanyme ir sąlygojami teptuko valdymo technikos. Todėl tarp 
tapančiųjų paveikslus daug puikių kaligrafijos meistrų." (Ten pat.) 
Priešpriešindamas savo laikmečio dailę, kurioje “teptukas ir tušas 
susimaišo зи dulkėmis ir purvu", ir didžiųjų praeities meistrų dvasios 
polėkiu, Chang Yen yuanas aukština senosios tapybos tobulumą, senųjų 
meistrų atsidavimą menui, jų atsiribojimą nuo paviršutinio santykio su 

tikrove. Kalbėdamas apie tikruosius menininkus, jis laikosi elitaristinių 
pažiūrų, pabrėžia “aukštą kilmę ir dvasingumą". Apie kūrybos subtilybes, 
anot mąstytojo, sunku kalbėti su nepakankamai išsilavinusiais ir grožiui 
nejautriais žmonėmis. Svarbiausiais tikro menininko bruožais jis skelbia 
subtilų grožio jausmą, dvasinį imlumą, sugebėjimą tiesiogiai perteikti 
vidinį gamtos alsavimą, menininko nuotaikų atspalvius. Jis taip pat pabrėžia. 
non-finito principą, kaip ypatingo išraiškingumo ir estetinio suvokimo ` 
įvairovės prielaidą. 


Sung'ų neokonfucianizmas ir 
kinų renesanso estetikos sklaidos ypatumai 


Sung'ų ir artimai su ja susijusi Yuanų epocha - tai kartu ir nuosekli 
Tang'ų epochos tradicijų tąsa, ir savotiška jos dvasios priešprieša. Kinų 
civilizacija, tarsi pajutusi artėjančių naujų istorinių sukrėtimų grėsmę, 
skuba apibendrinti ir susisteminti ankstesniais amžiais sukurtas dvasines 
vertybes. Ši gilaus tragizmo, nerimo, neįtikėtino kinų tautos dvasios 
kūrybinės energijos polėkio epocha - tai savotiškas kinų civilizacijos 
„aukso amžius, kuris išsiskiria pasaulio kultūros istorijoje rafinuota estetika, 
meninių formų ir stilių gausa. Šią epochą N. Vandier-Nicolas pavadina 
“Haut Moyen Age" (“aukštaisiais viduramžiais"), nors daugeliu sub- 
stancinių bruožų ji artimesnė renesansiniams sajüdZiams. Tang'ų epochos 
pabaigoje ir atėjus į valdžią Sung'ams prasideda galingas kinų dvasinės 
kultūros pakilimas, kurį N. Konradas ir daugelis kitų sinologų pavadino 
didžiuoju kinų renesansu (Konrad, 1966, p. 119-149, 152-281). 

Nepaisant ekonominio šalies stabilumo, ryškaus kultūros pakilimo, 
Sung'ų imperija galutinai praranda karinį ekspansyvumą. Nuolatinė kova 
su šiaurės klajoklių gentimis sekina valstybės karinę jėgą. 1127 m. po 
galingo čžurčženų genčių įsiveržimo okupuojama šalies teritorija į šiaurę 
nuo Yangzi upės. Nuniokojama sostinė Kaifeng'as, į nelaisvę pakliūva 
imperatoriaus šeima, išgrobstoma ir sunaikinama daugybė neįkainojamų 

-istorinių paminklų, nuostabiausių knygų ir dailės kūrinių kolekcijų. Žlugus 
Šiaurės Sung'ų imperijai, kultūrinis gyvenimas persikelia ir greit atgimsta 
pietuose, kur naujoje sostinėje Luoyang'e vienas imperatoriaus giminaitis 

pasiskelbia naujos Pietų Sung'u dinastijos valdovu. Šiaurės Sung'ų laikais 
(960-1127) kultūra ir estetinės minties plėtotė paklūsta neokonfucianistinei 
ideologijai, o Pietų Sung'ų laikotarpiu (1127-1279) vyrauja ch'an 
pasaulėžiūra. , 

Tik nuolatinėmis duoklėmis, kompromisais išsaugomos mažėjančios 
valstybės sienos ir iliuzinis gyvenimo stabilumas. Neseniai patirta istorinė 
tragedija stipriai paveikia žmonių, gyvenančių dvasinio nesvarumo būklėje, 
sąmonę. Ankstesnių amžių estetinei ir meninei kultūrai būdingas harmonijos 
jausmas išnyksta ir įsivyrauja tragiškos kolizijos, žmogaus būties 
dramatizmo pojūtis. Šis pusantro amžiaus trukęs kinų kultūros raidos 
periodas pasižymi nepaprastu dvasinio gyvenimo intensyvumu. 

Natūralią Pietų Sung'ų kultūros evoliuciją 1279 m. nutraukia naujas 
galingas mongolų antplūdis ir beveik šimtmetį trukusi mongoliškos Yuanų 
dinastijos priespauda, kuri dar nepajėgia užgniaužti Sung'ų epochos 
kultūros tradicijų. Tačiau po minėtų istorijos kataklizmų kinų civilizacija 
jau niekuomet nepakilo iki Sung'ų epochos dvasinio skrydžio. 

Skirtingai nuo galingos Tang'ų imperijos kultūrinės orientacijos į 
išorines įtakas, Sung'ų epochoje kultūra tampa labiau intravertinė, 
intelektualai atsigręžia į nacionalines Hanų, Tsinų ir Tang'ų epochose 
sukurtas dvasines vertybes, kurios traktuojamos kaip savotiškas etalonas. 
Madingos ne užsieninės, o grynai kiniškos kultūros tradicijos, kurios 
traukia žymiausius šios epochos estetikus, menininkus. Todėl to meto 
teoretikai estetinės kultūros reiškinių visumą linkę vertinti tradiciškai, 
panaudojant milžinišką ankstesnės dvasinės kultūros raidos patirtį. 

Estetinei kultūrai orientuojantis į praeityje sukurtų dvasinių vertybių 
išsaugojimą bei plėtojimą, atgimsta konfucianistinė estetika, kurios 
šalininkai išplečia tradicinės konfucianistinės pasaulėžiūros ribas, paverčia 
ją daug sudėtingesne teorija, sintezuojančia taoistinės ir ch'an pasaulėžiūros 
elementus. Dėl šios sintezės atsiranda iš esmės nauja neokonfucianizmo 
estetika. Joje ryškus humanizmo idėjų stiprėjimas, žmogaus prigimties 
universalumo teigimas. Sekdami neokonfucianizmo idealais, didieji Sung'ų 
epochos estetikai Kuo Jo hsu, Kuo Hsi, Su Shih, Mi Fu atgaivina Han Yui 
skelbiamus humanizmo principus, atranda nuostabų gamtos pasaulį ir 
įdėmiai jį studijuoja, daug dėmesio skiria asmenybės dvasinei kultūrai, 
imlumui lavinti, praeities filosofijai, estetikai, skirtingoms meno rūšims 

studijuoti. Aukštasis humanizmas, rafinuotas estetizmas, jausmo ir proto 
vienybė, išlavinta vaizduotė - pagrindiniai Sung'ų epochos intelektualo 
bruožai. Neokonfucianistinės estetikos esmė - universalus /i (teisingumo) 
principas, aprėpiantis ir valdantis visus gamtinius ir socialinius reiškinius. 
Ši centrinė kategorija, išreiškianti būties reiškinių esmę, atskleidžia savo 
turinį chhi (qi) sąvokoje. Tikroji giluminė pasaulio esmė, Didysis pirminis 
pradas, (taisu) Didžioji riba (taiji), anot neokonfucianistų, pažįstama ne 
racionaliu protu, o iracionalia alogiška intuicija, padedančia menininkui 
susilieti зи kontempliacijos objektu. Neokonfucianistai, auk&tindami 
visų būties dėsnių Vienovę, kartu rutulioja mintį ir apie jų dvilypumą. 
Kiekviename būties reiškinyje slypi vientisa substancija ir principinis 
atskiro daikto skirtingumas. Žmogus ir gamtos pasaulis yra vientisi, 
vadinasi, menininkas, suvokdamas atskiro būties reiškinio ar daikto esmę, 
kartu priartėja prie visuotino li, t. y. universalių būties dėsnių pažinimo. 

Sung'ų epochoje ryškėja daug svarbių kultūros ir meno poslinkių, 
iškyla tūkstančiai naujų poetų, tapytojų, kompozitorių. Sung'u epochos 
poezijos antologijoje minima net 3812 poetų. 1111 m. Dailiųjų menų 
departamentas reorganizuojamas į Tapybos akademiją, kurios veikla 
nutrūksta 1127 m. po cžurčzenų įsiveržimo. 1138 m. ji atkuriama jau Pietų 
Sung'ų valstybės teritorijoje. Tapybos, Muzikos ir Literatūros akademijos 
Sung'ų epochoje pasiekia apogėjų. Skirtingai nuo Vakarų Europos vi- 
duramžių kultūros, kurioje menas dar neišsiskiria iš kitų žmogaus prak- 
tinės gamybinės veiklos sričių ir tapatinamas su amatu (todėl dailininkai, 
kaip ir staliai, audėjai, batsiuviai, jungiasi į amatų cechus), Sung'ų epochos 
Kinijoje meninė veikla jau aiškiai savarankiška ir gana reikšminga veiklos 
sritis. Tai liudija akademijų gyvavimas ir meno vaidmuo valstybinėse 
instancijose, visuomeninės sąmonės raidoje. Įdomu, kad daugelis Sung'u 
epochos imperatorių buvo reikšmingi menininkai, dosnūs mecenatai, viso- 
keriopai skatinę meninį gyvenimą. Aukštą visuomeninį meno vaidmenį 
liudija ir nauja Wang An chih (1021-1086) reformuota valstybinių ерта- 
minų sistema, kurioje vyrauja meninių disciplinų ciklas, reikalaujantis 
adekvačiai įkūnyti poetinę parafrazę, mintį, plastinę idėją. Ši reforma 
daugeliui nekilmingų menininkų atveria kelią į aukštas valstybines pa- 
reigas. Svarbiausias reikalavimas būsimiems valdininkams ir provincijų 
administratoriams - konfucianizmo kanono žinojimas, išsamus filosofijos, 

poezijos, muzikos, kaligrafijos, tapybos meno išmanymas. Taigi išsi- 
lavinimas Sung'ų epochoje - ryškiai humanitarinio estetinio pobūdžio; 
išsimokslinęs Žmogus gauna humanitarinės wen kultūros pagrindus, 
priartinančius jį prie chun tzu (kilnaus žmogaus) idealo. Šis idealas - tai 
visapusiškai išsilavinusi kūrybinga asmenybė, pajėgianti savo gyvenimu 
ir darbais įgyvendinti konfucianistinį garbės kodeksą, į kurį įėjo 
žmogiškumas, pareigos jausmas, ištikimybė, teisingumas. 

Sung'ų epochoje sukuriama daugiau kaip 100 estetinių traktatų, 
dauguma jų skirti peizažinės tapybos estetikai. Beveik visi žymiausi šio 
laikmečio estetikos atstovai yra žinomi menininkai, gerai pažįstantys 
meninės kūrybos problemas. Sung'ų epochos estetiniams traktatams 
svetimas teorinių konstrukcijų abstraktumas, atsiribojimas nuo meninės 
praktikos poreikių. Gvildendami šiuos traktatus, pastebime glaudų jų 
dvasinį ryšį su IV-VI a. veikalais. Kartais susidaro įspūdis, kad X-XII a. 
teoretikai tik kartoja, perfrazuoja ir varijuoja seniai mums pažįstamus Ku 
K'ai chih, Tsung Ping'o, Hsieh Ho veikalų leitmotyvus. Tačiau tai tik 
' išorinis įspūdis, nes po tų pačių sąvokų ir įvaizdžių skraiste slepiasi jau 
kitas dvasinis turinys, kuriame atsispindi turtingas istorinis kelių amžių 
estetinės minties raidos patyrimas. 

Sung'u epochos estetikoje išsikristalizuoja dvi pagrindinės kryptys, 
kurios, aktyviai veikdamos viena kitą, formuoja estetinius epochos skonius. 
Tai - wenjenhua (wenženhua, - intelektualų), arba menininkų-mokslininkų 
(Su Shih, Mi Fu, Wang T'ing yuanas) ir akademinės (Imperatoriškosios 
dailės akademijos narių Kuo Hsi, Ma Yuano, Hsia Kouei, Ma Lino grupuotės 
(ch'an estetikos atgimimo epocha išryškėja XIII-XIV a.). Ribos tarp šių 
tarytum antipodiškų krypčių nėra griežtos. Nepaisant aštrios tarpusavio 
polemikos, skirtingu požiūriu gvildendamos tas pačias problemas jos tarsi 
papildo viena kitą. Akademinės pakraipos teoretikams būdingas griežtesnis 
respektabilus objektyvistinis požiūris į pagrindines estetines ir meno teorijos 
problemas, tuo tarpu intelektualai pabrėžia subjektyvius aspektus. 

Kinų renesansinės kultūros rafinuotumas ir naujų meniškos asmenybės 
saviraiškos galimybių ieškojimai savitai atsiskleidė vadinamosios wen- 
jenhua (venženhua, - "intelektualu") mokyklos šalininkų kūryboje. Daugelis 
kinų kultūros žinovų jų estetines teorijas ir meną pagrįstai laiko vienu 
įstabiausių pasaulinės kultūros reiškinių. Paženklintoje stipraus taoizmo, 
ch'an ir fengliu estetinių idealų poveikio intelektualų mokykloje savitai 
reiškiasi kinų renesanso menininkų kūrybai būdingas ай 
artistizmas, filosofinės potekstės gelmė. 

Wenjenhua mokyklos pavadinimas kilo iš wen jen (eh ren) savokos, 
kuri reiškia intelektualų pokalbį arba tikros, autentiškos humanistinės“ 
kultūros principus įvaldžiusius žmones. Pirmasis wenjenhua sąvoką į 
estetikos istoriją įvedė garsus kinų meno teoretikas Tung. СМ chang'as 
(1555-1636), kuris ir tapo pirmuoju šios mokyklos istorijos, estetinių 
pažiūrų ir meno praktikos tyrinėtoju. Kinų ir europietiškuose tyrinėjimuo- 
se terminas wenjenhua dažniausiai verčiamas kaip “intelektualai", 
“mokslininkai”, “literatai”. Mokyklos pavadinimas su intelektualų ir 
mokslininkų sluoksniu siejamas neatsitiktinai, kadangi tradicinėje kinų 
kultūroje menininko (kaligrafo, tapytojo, poeto, rašytojo, muziko) tapsmas 
prasidėdavo nuo mokslinių žinių ir aukštos estetinės kultūros įgijimo. 
Riboto intelekto ir neturintis plačios humanitarinės kultūros, neišlavinto 
estetinio skonio žmogus galėjo pretenduoti tik į ! amatininko, о ne į me- 
nininko vardą. ' 

Kinų kultūros istorijoje keletą šimtmečių gyvavusios wenjenhua 
mokyklos branduolį visuomet sudarė šalies intelektualinis elitas: kilmingoji 
aristokratija, aukščiausio rango valdininkai, žymūs mokslininkai, neretai 
imperatoriškųjų šeimų nariai, išsiskiriantys aukšta humanitarine kultūra ir 
ryškiais meniniais sugebėjimais. Šie rafinuoto skonio estetai, eruditai, 
subtilūs įvairių meno rūšių žinovai, aistringi senosios dailės mėgėjai ir 
kolekcionieriai rašė estetinius veikalus ir praktikavo įvairias meno formas 
“dėl malonumo”. Demonstratyviai pabrėždami savo “neprofesionalumą”, 
absoliutų mąstymo ir kūrybos nepriklausomumą, jie mėgsta ironizuoti 
norminės akademinės estetikos nuostatus, griežtai kritikuoja Tapybos 
akademijos šulų kūrybą. Intelektualai atsiriboja nuo amatininkų ir nuo 

profesionalių dailininkų, ypač Akademijos narių. Į savo kūrybą jie žvelgia 
ne kaip į profesiją, o kaip į meną menui, t. y. nepaprastai svarbią savo 
dvasinio gyvenimo sritį, autentiškiausią kūrybingos asmenybės saviraiškos 
formą. E 

Wenjenhua mokykla nebuvo. vienalytė, amžių tėkmėje jos estetinė 
teorija, meninės raiškos formos, santykiai su akademikų ir ch'an estetinėmis 
tradicijomis pastebimai keitėsi. Ilgainiui joje išryškėja dvi pagrindinės 
pakraipos: “autsaiderių" ir “konformistų". Pirmosios šalininkai būtinu 
priklausymo wenjenhua mokyklai požymiu skelbia sąmoningą opoziciją 
kultūrinėms, politinėms visuomenės nuostatoms, neigdami bet kokį ryšį 
su valstybinėmis, religinėmis institucijomis ir valdymo struktūromis. Šios 
asmenybės, sąmoningai pasirinkusios nonkonformistinę poziciją ir 
atsisakiusios valstybinės karjeros teikiamų patogumų, išsigelbėjimo ir 
harmonijos dažniausiai ieškojo nusišalindamas į gamtos prieglobstį, kuris 
mąstančiam ir subtiliai jaučiančiam padeda pabėgti nuo smulkių kasdie- 
nybės rūpesčių ir suvokti būties bekraštybę. 

“Jei nepavyko tarnyba rūmuose, - rašo garsus kinų renesanso ideologas 
Han Үш, - tuomet lieka tik išeiti į miškus.ir kalnus. Tačiau miškai ir kalnai 
tinka tik tiems, kas pajėgia savarankiškai tobulėti, išsaugodami rimtį ir 
nesidomėdami pasaulio gyvenimu. Jei dvasią jaudina pasaulio gyvenimas, 
tuomet [eiti į miškus ir kalnus] neįmanoma." (Problema čeloveka, 1983, p. 
182.) Natūralios žmogui palankios erdvės ieškojimas miškuose ir kalnuose 
buvo suvokiamas kaip patikimas kelias asmenybės dvasinio apsivalymo, 
sąmonės nuskaidrėjimo kelias ir aiškinamos kaip viena “meno keliui" 
paskirtos būties formų. | 

Kiti intelektualai nuolatos blaškėsi tarp aukštų idealų ir konformizmo. 
Dauguma jų, kaip aukšto rango valdininkai, tarnaujantys imperatoriui, 
buvo priversti dalyvauti svetimose jų prigimčiai ritualizuotose valstybės 
valdymo struktūrose. Čia ir slypėjo jų dramatiškų gyvenimo kolizijų 
šaknys. “Aš nuo pasaulio nebėgu, - sako Su Shih, - tačiau pasaulis ir Aš, 
deja, esame svetimi vienas kitam." Konfucianistinių ritualų apibrėžtame 
“paradiniame" savo gyvenimo lygmenyje intelektualai turėjo paklusti 
etiketui, o kaip savarankiškos kūrybingos asmenybės, jaučiančios savo 
vertę ir siekiančios išskleisti savo kūrybines galias, bėgo nuo reglamen- 
tacijos | spontaniškų taoistinių ir ch'an estetinių idealų pasaulį. 
13—578 


196 : Kinija 


Kritiniais gyvenimo momentais, kai brestantis disharmonijosjausmas : 
pastümédavo intelektualus į kraštutinę vidinio apsisprendimo būseną, jie 
arba išlikdavo konformistai, arba po dramatiško blaškymosi pribręsdavo 
ryžtingam žingsniui, kuris tradicinėje kinų kultūroje dažniausiai vesdavo 
į taoistų atsiskyrėlių bei ch'an vienuolių kelią. Išoriškai žvelgiant, pastebi 
J. Paperis, wenjenhua šalininkas ne visuomet buvo romantikas ir taoistas 
atsiskyrėlis, kokį jį regėjo vėlesnių kartų žmonės. Jis galėjo sąmoningai 
sukurti tokį įvaizdį, kad suteiktų didesnę vertę savo kūriniams, visą 
gyvenimą likdamas pavyzdingas valdininkas. Daugelis, reikia pripažinti, 
pašaukimo skatinami, išeidavo iš tarnybos, pasitraukdavo į kalnus (ypač 
politinių suiručių metu), “išreikšdami individualią Tao kelio įgyvendinimo 
patirtį meno kūriniais" (Paper, 1985, p. 5). 

Wenjenhua šalininkams būdingas radikalus gyvenimo ir kūrybos 
principų keitimas tradicinėje kinų kultūroje buvo plačiai paplitęs reiškinys, 
aiškinamas kaip natūrali nonkonformistinio pasirinkimo pasekmė. “Meno 
keliui" atsidavę autsaideriai tradicinės kinų kultūros, estetinės minties ir 
meno istorijoje turėjo svarbų vaidmenį, kadangi naujų meno stilių ir amžių 
tėkmėje toliau mynė nenuolankios, maištingos dvasios menininkų kelią, 
padėjo išsaugoti aukštą Kinijos estetinės minties ir meninės kultūros lygį. 

Wenjenhua pradininkai ir pagrindiniai teoretikai buvo du XI a. antro- 
sios pusės Sung'ų laikmečio korifėjai Su Shih (1036-1101) ir Mi Fu 
(1052-1107), kurių artimiausių draugų ir vienminčių ratelyje palaipsniui 

"susiklosto šios mokyklos estetiniai principai. Intelektualų estetikoje savitai 
jungiasi taoizmo, ch'an, konfucianizmo idėjos. Iš Konfucijaus ir neokon- 
fucianizmo ideologijų jie perima humanizmo, universalizmo, kilnios ir 
moraliai tyros asmenybės (chun tzu) idealą, kadangi tradicinėje kinų 
estetikoje teigiama, kad tikro meno kūrėjas negali būti prastas (hsiao jen) 
žmogus. Taoizmo estetika intelektualams priimtina dėl jos aukštinamo 
natūralumo, spontaniškumo, asmenybės autonomijos ir kūrybinės laisvės. 
Su ch'an estetika juos sieja intymumas, gelminės reiškinių esmės 
ieškojimas, neišsakymo poetika. 

Itin stiprų poveikį intelektualų estetikai turėjo fengliu ir Wang Wei'aus 
(699-756) idėjos. Neatsitiktinai Mi Fu intelektualų gyvenimo ir kūrybos 
principus siejo su “vėtros ir srauto" šalininkų skelbiamais idealais. Fengliu 
estetikoje intelektualai surado autentiškos artistiškos asmenybės idealą, 

kelią, padedantį priartėti prie profaniškajam pasauliui svetimų absoliučių 
dvasinių vertybių. Jiems itin imponuoja “meno kelio" idėja, menų vienovės 
aukštinimas, išsilaisvinimas iš socialinių konvencijų įtakos, spontaniškos 
kūrybos ir meninės veiklos kaip aukščiausios būties iškėlimas. 

Mi Fu, savo “Tapybos istorijoje" tarsi skelbdamas wenjenhua šalininkų 
credo, kalba apie valdovų šlovės niekingumą, palyginti su nemirtingais 
menininkų kūriniais. Tęsdami “vėtros ir srauto" estetikos tradiciją, inte- 
lektualai pagrindinėmis meno funkcijomis laikė ekstazišką dvasios 
pakilimą, gebėjimą suartinti žmones, išreikšti jautriausius menininko 
dvasios polėkius, teikti vidinį pasitenkinimą. Su Shih prisipažįsta, kad jis 
bet kurioje vietoje gali jausti kūrybos teikiamą džiaugsmą іг palaimą, 
kadangi “klajoja ne daiktų, o aukštesniame dvasios pasaulyje". Hedonistinė 
meno funkcija, t. y. meno sugebėjimas teikti suvokėjui ir pačiam kūrėjui 

"vidinį pasitenkinimą intelektualų estetikoje iškyla kaip vienas svarbiausių 
meninės kūrybos stimulų, įtraukiančių menininką į magiškos galios turin- 
čių aukščiausių dvasinių vertybių pasaulį. “Šis wenjenhua pasaulis, - rašo 
E. Zavadskaja, - buvo kultūros kamieno šerdis, pasaulis, kuriame skleidėsi 
tiesa ir grožis ( Tao ir wen). Jis svetimas laikinam suterštam niekingų 
aistrų bei melagingų vertybių pasauliui." (Zavadskaja, 1983, p. 6.) 

Wenjenhua šalininkai žvelgė į savo kūrybą dvejopai. Pagrindiniai 
meno kūrinio vertės kriterijai jiems buvo intelektualumas, tobulas meis- 
triškumas, stiliaus grynumas, autentiškumas, rafinuoto elito skonio 
atitikimas. Kita vertus, kalbėdami apie tikrą meną jie nuolatos pabrėžia 
ir įtaigų emocionalumą, sugebėjimą sukelti stiprius išgyvenimus. Intelek- 
tualai, kaip ir fengliu šalininkai, savo kūrinius kontempliuoja toje aplinkoje, 
kurioje jie gimsta. Kolektyvinis kūrinių kontempliavimas, aptarimas, ne 
tik suartindavo juos tarpusavyje, padėjo jausti išrinktųjų dvasinę giminystę, 
tačiau ir skatino reiklesnį požiūrį į kūrybą, vertė tobulėti. 

Būdami aistringi kolekcionieriai, geri praeities meno žinovai, inte- 
lektualai atsidėję rinko senienas, jas sistemino, atributavo, plėtė savo 
kolekcijas dažniausiai keisdamiesi savo kūriniais su kolegomis ir draugais, 
kadangi meno kūrinių pardavinėjimą laikė negarbingu. Anot Mi Fu, inte- 
lektualai jaučia panieką meno kūrinių įsigijimui už pinigus. „Ar ne todėl 
kaligrafijos kūriniai cirkuliuoja keičiantis jais? Toks būdas yra subtilesnis." 
(Ten pat, p. 111.) 

Intelektualai perima ir toliau plėtoja fengliu meistrams būdingą 
universalizmą, siekia tobulai įvaldyti įvairių meno rūšių išraiškos 
priemones. Jų kūriniuose tapyba organiškai susijusi su kaligrafija, poezija, 
muzikinės ritmikos elementais. Todėl įvairiomis variacijomis intelektualų 
bendrijoje paplinta šie teigimai: “Poezija - tai tapyba be formos, o tapyba 
tai - poezija be žodžių" (Su Shih), arba “Kaligrafas turi būti tapybos 
meistras, o tapybos meistras - kaligrafas, kadangi iš prigimties tai vienas 
menas" (Tung СНЫ chang). Intelektualai neteikia pirmenybės nė vienai 
meno rūšiai, kadangi jie visur ieško menų sintezės, jų vidinio sąryšio. 
Kurdami tapybos ir kaligrafijos kūrinius, jie remiasi poezijos, literatūriniais . 
įvaizdžiais, metaforomis ir, priešingai, vaizduojamosios dailės priemo- 
némis siekia perteikti poetinės minties polėkius. 

Nepaisant principinio visų menų vienybės principo, meninėje 
praktikoje intelektualai, kaip ir fengliu šalininkai, ypatingą pagarbą jaučia 
kaligrafijai. Toks požiūris paaiškinamas ne tik suvokiama šio meno tech- 
ninių principų įvaldymo svarba, tačiau pirmiausia jų orientacija į 
subjektyvios menininko dvasios išraišką. Spontaniškoje kaligrafijoje 
intelektualai regi autentiškos tapybos ištakas. Su Shih ir Mi Fu nuolatos 
kalba apie neišsemiamas spontaniško kaligrafijos teptuko judėjimo 
galimybes perteikti tapomo objekto dvasią. Kaligrafijoje juos žavi 
intymumas, spontaniškumas, improvizacijos laisvė, kūrybos proceso 
atvirumas, sugebėjimas tiesiogiai perteikti meninius asmenybės polėkius, 
kūrybinės energijos pulsavimą. 

„ Intelektualų estetiniai apmąstymai sutelkti į gerai jiems pažįstamas 
menininko, jo santykių su išoriniu pasauliu ir meninės kūrybos problemas. 
Autentiška kūryba jiems neatsiejama nuo menininko juslių tobulinimo, 
sugebėjimo susilieti su visatos harmonija. “Tikros išminties ir įkvėpimo 
ženklai, anot wenjenhua estetikos, yra dvi sąvokos: mochhi - paslaptingas 
glaudus menininko ryšys su universalijomis, ir shenhuei - harmoningas 
sąskambis su pasaulio sąranga, atgarsis į jo ritmus, harmoningas santykis 
su vientisa Visatos dalių struktūra, kurią įtraukia į save menininkas, 
esantis šios sudėtingos struktūros centre." (Zavadskaja, 1983, p. 7.) Iš čia 
kyla išskirtinis intelektualų dėmesys gamtos pasauliui ir peizažo žanrui. 
Tačiau vaizduodami gamtos stichijų grožį, jie laikosi ne objektyvistinės, 
o subjektyvistinės estetinės koncepcijos, Savo įstabiuose peizažuose Su 

Shih, Mi Fu, Ni Tsan, Wu Chen ir kiti meistrai siekia ne tikroviškai 
atvaizduoti išorinio pasaulio, gamtos reiškinius, o išreikšti jautriausius 
savo dvasios poslinkius, vidinius išgyvenimus. 

Į ekspresionistinę intelektualų meninės kūrybos koncepciją atkreipia 
dėmesį J. Fonteinas, kuris pastebi, kad ankstesnių epochų dailininkai buvo 
linkę įprasminti gamtos vertę, o wenjenhua meistrai pradeda žvelgti į 
peizažą kaip į savo nepakartojamos kūrybinės individualybės išraiškos 
sritį. Jie siekia adekvatumo poezijoje, kaligrafijoje, ir tapyboje “juos 
labiau domina tapybinė asmeninių išgyvenimų išraiška nei pasinėrimas į 
gamtos esmę" (Encyclopedia of World Art, 1960, t. 3, p. 540). 

Ekspresionistinė meninės kūrybos samprata intelektualų estetikoje 
sąlygoja svarbų spontaniškumo vaidmenį. Mi Fu pateikia vaizdingą epizodą, 
kuriame atsiskleidžia intelektualams būdingas požiūris į kūrybos procesą. 
Jis prisimena, kad tapydamas bambuko stiebus Su Shih vienu meistrišku 
teptuko brūkšniu iš apačios į viršų sukurdavo vientisą vaizdinį. Į klausimą, 
kodėl jis netapo bambuko stiebų paeiliui, dailininkas atsakė: “Argi 
bambukas taip auga?" Šis epizodas liudija, kad wenjenhua tapybinė estetika 
- tai savita idėjų tapybos estetika, kurioje itin svarbus dailininko įsigilinimas 
į vaizduojamo objekto esmę, susitapatinimas su juo. Vėliau meninės 
kūrybos procesą vainikuoja spontaniškas menininko kūrybinės dvasios 
polėkis, iš kurio žaibiškai gimsta vientisas vaizdinys. Iš čia kyla intelektualų 
kūriniams būdingas emocionalus išraiškingumas, ekspresyvumas, minties 
talpumas, neįtikėtinas potėpio lengvumas, virtuoziškumas, meninių 
įvaizdžių glaustumas, simboliškumas, filosofinės potekstės gelmė. 

Reikšmingiausia wenjenhua mokyklos figūra ir įtakingiausiu ideologu 
tapo Su Shih (1036-1101), ne tik didis kaligrafas, tapytojas, meno teoretikas, 
bet ir garsus poetas (literatūrinis slapyvardis Su Tung po). Jo gyvenimo kelias 
itin tragiškas: po svaiginančios karjeros seka nemalonės, ištrėmimai, vėliau 
- reabilitacijos. 1092 m., valstybės veikėjo karjeros apogėjuje, kai buvo karo 
ir ceremonijų ministras, aplankęs šventovę netikėtai išvyksta iš sostinės į 
nuošalų gamtos kampelį, kur radikaliai pakeitęs savo galvoseną, atsideda 
kūrybai. Šis poelgis tarsi patvirtina intelektualų skelbiamos gyvenimo ir 
kūrybos filosofijos vieningumą. Nesėkmės persekioja netgi po mirties, kai 
daugelis jo tapybos kūrinių imperatoriaus įsakymu buvo sunaikinta (išlikę 
kūriniai vėliau tampa imperatoriškųjų kolekcijų pasididžiavimu). 

Su Shih estetikoje ir kūryboje itin stiprus laiko tėkmės, žmogaus 
būties trapumo pojūtis. Į gyvenimą jis žvelgia kaip į trumpalaikį blyks- 
telėjimą būties verpete. Jis kaip ir kiti intelektualinės estetikos atstovai 
dėmesį sutelkė į subjektyviąją meninės kūrybos pusę, į meninės kūrybos 
subjekto, kūrybinio įkvėpimo, paskatų, meninės kūrybos proceso, meninės 
intuicijos ir kitas problemas. Meninės kūrybos akte, anot Su Shih, 
svarbiausia ne tiksliai atvaizduoti regimąjį objektą, o perteikti individualų 

paties menininko požiūrį - subjektyvaus tikrovės suvokimo niuansus. 
_ Kritikuodamas tikslaus tikrovės imitavimo ir perdėm griežtų akademinių 
norminių nuostatų šalininkus, jis aukština menininko aktyvumą, sugebėjimą 
kūrybiškai transformuoti tikrovę. Su Shih teigia, jog tie, kurie mano, kad 
paveikslai yra išorinių tikrovės formų atvaizdavimas, panašūs į vaikus, o 
tie, kurie poeziją kuria remdamiesi vien taisyklėmis, nėra tikri poetai. 
Vadinasi, neatsiejama autentiškos kūrybos prielaida jis skelbia įgimtą 
menininko talentą, sugebėjimą įsijausti į meninės kūrybos objektą ir 
originaliai interpretuoti. Iš čia kyla ir šis teiginys: “Kuomet tapai medį, 
turi jausti, kaip jis auga". Su Shih pabrėžia menininko įsigyvenimo į 
kūrybos objektą ir paties menininko dvasios grožio bei kilnumo perteikimo 
meno kūrinyje svarbą. Čia jo estetikoje ryškėja elitaristiniai motyvai, 
kadangi tikri menininkai, anot Su Shih, gali būti tik išrinktieji, genijai, 
aiškiaregiai, intelektualai, jaučiantys meno subtilybes. Skirtingai nuo 
profaniškosios sąmonės atstovų, pajėgiančių įžvelgti ir perteikti meno 
kūriniuose tik išorinius tikrovės bruožus, intelektualinis elitas pajėgia 
įsiskverbti į giluminę jų esmę. Paviršutinio tikrovės imitavimo elementus 
Su Shih mato ir savo oponentų akademikų estetinėse nuostatose bei 
kūryboje. Bet koks išankstinių nuostatų ar išorinių dogmų sekimas aiš- 
kinamas kaip nusižengimas tikrajam menui, turinčiam alsuoti natūralia 
dvasingumo poezija, būdinga didžiųjų praeities meistrų kūrybai. Kita 
vertus, tikrasis menas turi remtis savo vidiniais dėsniais, kadangi menininko 
sukurta meninė tiesa yra svarbesnė nei aklas tikrovės sekimas. “Nors 
kalnai, akmenys, bambukas, medžiai, vandens srautai ir debesys, - rašo 
jis,- neturi nekintamų formų, tačiau tvirtai laikosi normų, dėsnių. Kuomet 
nukrypstama nuo subtilios formos, tuomet kiekvienam tai matyti. Kuomet 
netiksliai perteikiamos normos, dėsniai, netgi aukščiausi tapybos žinovai 
ir vertintojai jų nepastebės. Todėl menininkai kiek gali apgaudinėja pasaulį 


Wenjenkua ("intelektualų") mokykla 201 


ir įgyja šlovę." (Istorija estetiki, 1962, t. 1, p. 365.) Nepaisant nuolatinių 
apeliacijų į normos ir dėsnių svarbą meninėje kūryboje, Su Shih, kaip ir 
dauguma wenjenhua atstovų, yra spontaniškos ekspresionistinės estetikos 
šalininkas. Jo pažiūras taikliai perteikia tokia mintis: „Paveikslas vaizduoja 
ne siužetą, о patį dailininką ir susieja protus". 

Su Shih estetinės pažiūros, gyvenimo ir kūrybos principai buvo artimi 
irjo draugui Mi Fu, arba Mi Fei (1052-1107). Tai renesansiška stulbinančios 
erudicijos asmenybė, puikus kaligrafas, poetas, peizažinės tapybos meistras, 
knygininkas, pripažintas meno istorijos ir teorijos autoritetas, subtilus 
klasikinės literatūros dailės žinovas, aistringas senienų ir retų meno kūrinių 
kolekcionierius. Mi Fu motina, imperatorienės freilina, jau nuo ankstyvos 
vaikystės daug dėmesio skyrė išskirtinių gabumų sūnaus estetiniam 
auklėjimui. Šeimoje, turėjusioje puikią Tsinų ir Tang'u epochų senienų ir 
dailės kūrinių kolekciją, plačiai kultivuojami tradiciniai kinų menai. 

Imperatorienės remiamas, Mi Fu anksti pradėjo valstybinę tarnybą, 
išgarsėjo savo kaligrafijos, poezijos kūriniais, erudicija. Jis kviečiamas 
darbui į imperatoriaus rūmų biblioteką, aktyviai dalyvauja formuojant 
imperatoriškąją tapybos ir kaligrafijos kolekciją. Tačiau dėl savo 
nenuolankaus charakterio, nesiskaitymo su pripažintais autoritetais, 
didesnio dėmesio menams, o ne tarnybinėms pareigoms, netgi iškilęs į 
aukštus postus, Mi Fu nuolatos pakliūva į nemalonę. Jis siunčiamas 
tarnybai į tolimas provincijas, pats nuolatos nusišalina nuo aktyvaus 
socialinio gyvenimo, daug klajoja atokiais provincijų keliais ir upėmis. 
“Kartais, - prisipažįsta Mi Fu, - aš neturėjau netgi ryžių saujos." 

Nuoseklus domėjimasis Tsinų ir Tang'ų laikmečių meno teorijomis, 
geriausių praeities meistrų kūryba, filosofija, poezija, kanonine literatūra, 
archeologija, aktyvus dalyvavimas intelektualų dvasiniame gyvenime 
paliko ryškius pėdsakus Mi Fu estetikoje ir kūryboje. Jo estetinių interesų 
sritys labai plačios. Dviejuose programiniuose gyvenimo pabaigoje užbaig- 
tuose traktatuose “Tapybos istorija" ir “Kaligrafijos istorija" jis tarsi 
apibendrina savo daugiamečių tyrinėjimų rezultatus. Juose detaliai ana- 
lizuojama daugelio žymiausių praeities dailininkų kūryba, pateikiama 
daug taiklių vertinimų. Jo kaip ir Su Shih estetinių tyrinėjimų centre 
atsiduria vaizduojamosios dailės istorijos ir teorijos, menininko santykių 
su gamtos pasauliu ir meninės kūrybos klausimai. 

„Mi Fu estetinės pažiūros ir kūryba formuojasi stiprioje fengliu estetinių 
idealų įtakoje. Jis prisipažįsta, kad jausdamas dvasinę giminystę su Tsinų 
laikmečio idėjomis ir sekdamas Wang Hsi chih savo dirbtuvę pavadino 
„Paviljonu, kuriame saugomos Tsinų brangenybės". Mi Fu kasdieniniame 
gyvenime ir kūryboje pamėgdžioja dievinamus Wang Hsi chih ir Ku K'ai 
chih, rūpestingai studijuoja ir kopijuoja jų kūrinius, Iš fengliu estetikos jis 
perima artistizmą, ekscentriškumą, epatažą, spontaniškumą, menininko 
nepriklausomybės branginimą ir nusistojusių estetinių kriterijų nepaisymą. 

Savo “Tapybos istorijoje" Mi Fu pareiškia, kad “jis regėjo visus 
garsiausius nuo Wei'ų ir Tsinų (dinastijų išlikusius] praeities paveikslus, 
esančius privačių asmenų kolekcijose" (Esthétique et peinture de paysage 
en Chine, 1982, p. 131). Priešpriešindamas idealizuojamiems šių dinastijų 
meistrų šedevrams savo laikmečio kūrinius, jis konstatuoja, kad “nūdienos 
tapyba neverta rimtų apmąstymų". Kinų tapybos istorijoje jis iškelia Ku 
K'ai chih, Wang Wei'aus (699-756), Wu Tao tzu, Li Cheng'oir Fan Kuano 
kūrybą. Mi Fu kritinis patosas yra nukreiptas į intelektualų oponentus 
akademikus, kurie kaltinami dogmatiškumu, intrigomis, talentingų 
dailininkų slopinimu ir žlugdymu. Iš artimiausių laikų dailininkų aukšto 
pripažinimo susilaukia tik du peizažinės tapybos meistrai: Li Cheng'as (X 
a.) ir Fan Kuanas (XI a. pradžia). “Stipriai atskiestu tušu [nutapyti] Li 
Cheng'o [peizažai],- rašo Mi Fu, - primena svdjų [peizažus]. Miškų 
apsuptos uolos vaizduojamos tarsi sklendžiančios debesyse. Čia regime 
meistriškai nutapytas detales, pagražinimus, tačiau stinga tikro įkvėpimo. ` 
Fan Kuano tapymo maniera yra didinga ir galinga, jis įtaigiai perteikia 
prietemos įspūdį: žemėje neišskiriamos uolos ir daiktų kontūrai, ją gaubia 
didingo grožio kupinas paslaptingumas. Nekyla abejonių, kad Fan Kuanas 
yra tobulesnis meistras nei Li Cheng'as." (Ten pat, p. 133-134.) Taigi 
pagrindiniais estetinės paveikslų vertės kriterijais čia skelbiama tikrasis 
įkvėpimas ir peizažo dvasios perteikimo jtaigumas. 

Atmesdamas dogmatiškus akademikų estetikos principus, pretenzijas 
і reikšmingumą, Mi Fu, kaip ir Su Shih, iškelia tikro meno spontaniškumą, 
atsiribojimą nuo išankstinių norminių nuostatų. Autentiška kūryba čia 
siejama „su nesitenkinimu pasiektais rezultatais, nuolatiniu judėjimu į 
priekį, nepasidavimu pripažinimo ir šlovės kerams. “Tapybos istorijos“ 
įvade aptinkame šią mintį: “Tų širdyse, kurie myli puikius kūrinius, yra 

nedaug vienodumo, [tuo tarpu] visuomenės pripažinimas, atsiduodantis 
puvėsiais, yra ne kas kita, kaip pasityčiojimas [iš dailininko pašaukimo]" 
(Zavadskaja, 1983, p. 115). 

Mi Fu estetinėse pažiūrose ryškėja Pietų Sung'ų kultūrai būdingas 
ch'an estetinių idealų įtakos augimas, Šios įtakos pėdsakų regime skir- 
tingų tapybos siužetų hierarchijoje: “Paveikslų, [vaizduojančių] Buddhą ir 
buddhistinius siužetus, stebėjimas ir kontempliacija, - rašo jis, - turi 
pamokomos [vertės], suteikiančios jiems aukščiausią kokybę. Po jų seka 
peizažai, kurie yra nenusakomos palaimos [šaltinis]: itin žavūs yra ūkų ir 
debesų vaizdai, toliau seka bambuko ir uolų tapyba, o paskui - gėlių ir 
augalų" (Esthėtigue et peinture de paysage en Chine, 1982, p. 132). 

Mi Fu, kaip ir kiti intelektualai, atsainiai žvelgia į realistinį tikrovės 
vaizdavimą. Priešingai Vakarų klasikinėje estetikoje vyraujančiai nuostatai, 
skelbiančiai tobuliausiu ir aukščiausią susižavėjimą sukeliančiu meno 
kūrinio estetinės vertės kriterijumi atvaizdo ir originalo atitikimą, čia 
nuosekliai pabrėžiama meno autonomija tikrovės atžvilgiu, jo salygiskuinas 
ir simbolinė prigimtis. Pastarasis požiūris išryškėja kalbant apie peizažinės 
tapybos kūrėjui būtinus duomenis. “Apskritai, - aiškina Mi Fu, - norint 
tikroviškai pavaizduoti jaučius ir arklius arba žmones ir daiktus, pakanka 
kopijavimo įgūdžių, tačiau kuriant peizažus reikia daug aukštešnių 
sugebėjimų, padedančių kūrybingai mąstysenai spontaniškai išreikšti 
dvasinę vaizduojamųjų reiškinių esmę." (Ten pat.) 

Paskutiniais gyvenimo dešimtmečiais Mi Fu iškyla kaip vienas 
įstabiausių peizažinės tapybos meistrų. Tuomet sukuriami subtilūs minkštų 
išplautų tonų peizažai, vaizduojantys ūkuose paskendusius kalnus ir miškus, 
vandens platybes. “Mi Fu, - rašo pirmasis wenjenhua istorikas Tung Chhi 
chang'as, - nubrėžė tapybos kokybės kriterijus. Jis manė, kad iškilo virš 
klaidingų tapytojų požiūrių ir įpročių. Galvodamas, kad yra pavyzdys 
kitiems, jis atmetė sąsajas su Wu Tao tzu mokykla ir teigė, kad Wang 
Wei'aus kūriniai panašūs į graviruotą tapybą. Toks požiūris nepagrįstas, 
kadangi Tang'ų meistrų stilius klestėjo Sung'ų laikotarpiu, kol jo nepakeitė 
Mi Fu." (Mastera'iskustva, 1965, t. 1, p. 108.) Mi Fu peizažams būdingi 
itin subtilüs toniniai sprendimai, polinkis j apibendrintas formas, 
emocionalumą, lyriškumą turėjo stiprų poveikį sūnaus Mi Yu jen'o, Hsia 
Kouei, Ma Yuano, Ma Lino, Ni Tsano ir daugelio Yuanų laikmečio 

toninio ch'an peizažo meistrų kūrybai. Mi Fu tapo ak y ir Yuanų laikais 
suklestėjusio tonalizmo pradininku. 

Gvildenant wenjenhua mokyklos oponentų imperatoriškosios Tapybos 
akademijos narių estetines pažiūras, iškart reikia priminti, kad principinė 
priešprieša intelektualų skelbiamoms estetinėms idėjoms regima tik 
pagrindinio akademinės krypties teoretiko Kuo Hsi koncepcijoje. Vėliau 
Su Shih, Mi Fu autoritetas ir wenjenhua estetinių idėjų poveikis buvo toks 
stiprus, kad daugelis intelektualų idėjų organiškai įaugo į akademinės 
pakraipos estetiką ir tapo neatsiejama jos dalis. 

Intelektualų ir akademikų estetinių koncepcijų suartėjimas itin ryškus 
Pietų Sung'u ir Yuanių dinastijų valdymo laikotarpiu, kuomet šias dvi 
anksčiau viešpatavusias kryptis stiprių socialinių sukrėtimų akivaizdoje 
stipriai paveikia intravertiškos, subjektyvistinės orientacijos ch'an estetika, 
užvaldžiusi estetinę sąmonę, 

Akademikų pažiūroms prieštaraujančios ад, meditaci- 
nés tendencijos itin ryškios Pietų Sung'u ir Yuan'ų laikotarpio peizažinės 
tapybos (Ma Yuanas, Hsia Kouei, Ma Linas, Ni Tsanas, Wu Chenas) 
estetikoje. 

Akademinės estetikos principai tiesiogiai susiję su vieno ryškiausių 
XI a. kinų renesansinės kultūros atstovų Su Shih ir Mi Fu dvasinio 
antipodo, Kuo Hsi (1020-1090) koncepcija. Tai buvo labai įvairiapusė, 
plataus humanitarinio išsilavinimo asmenybė, estetiką ir meno teoriją 
siekusi pagrįsti konstruktyviais principais. Jo estetinės pažiūros klostėsi 
stiprioje renesansinio neokonfucianistinio humanizmo, o taip pat Wang 
Wei'aus (699-756) ir Hsieh Ho idėjų įtakoje. Dailininko jaunystės laikais 
vėl naujai suskamba seni panteistiniai gamtos atradimo, gelminės dvasinės 
reiškinių esmės ieškojimo motyvai. Imperatoriškoje Tapybos akademijoje 
vadovaujamas garsaus tapytojo Li Cheng'o, įgijęs profesinį ir humanitarinį 
išsilavinimą, Kuo Hsi greit išgarsėja monumentaliais reljefiniais peizažais. 
Savo objektyvistinės, panteizmo dvasios kupinos estetikos principus jis 
išdėsto traktate “Iškilmingas miškų ir srautų kreipimasis". Tai neabejotinai 

vienas reikšmingiausių kinų estetinės minties traktatų, parašytų vaizdingu 
literatūriniu stiliumi. Jį paskelbė ir priedą apie Kuo Hsi kūrybos principus 
parašė jo sūnus. TEC | 

‚ Кио Hsi, kaip ir dauguma Sung'ų epochos estetikų, buvo panteistinės 
pasaulėžiūros šalininkas. Jo manymu, pagrindinis meno tikslas - ne 
išryškinti subjektyvias menininko emocijas, bet atskleisti objektyvius, 
substancialius gamtos reiškinių esmę sudarančius dėsnius. Gamtą jis 
suvokia kaip vientisą, gyvą, panašų į žmogaus organizmą, kuriame 
kiekvieną sudėtinė dalis atlieka savo funkciją. “Kalnams vanduo - tai tarsi 
kraujagyslės; žolė, medžiai - tai jų plaukai; rūkai, debesys - jų veido 
spalva. Todėl kalnai, išvagoti vandens srautų, tampa gyvi, apaugę žole ir 
medžiais pražysta, apdovanoti rūkais ir debesimis tampa gražūs." (Mastera 
iskustva, 1965, t. 1, р. 88.) Kuo Hsi, kaip ir P. Cezanne'ui, gamtos grožis 
glūdi jos vidiniuose dėsningumuose. Vadinasi, objektyvų gamtos grožį 
galima atskleisti išryškinus jos vidinės sandaros “idėją”, joje slypinčias' 
idealias formas, ritmines, linijines struktūras bei santykius. Čia Kuo Hsi 
detalizuoja ir toliau plėtoja daugelį Hsieh Ho, Wang Wei'aus (699-756) 
minčių apie gamtos dvasios ritmo bei “idėjos” perteikimo principus. Kuo 
Hsi savo estetinėje koncepcijoje siekia įtvirtinti monochrominės peizažinės 
tapybos principus, padedančius itin jautriai perteikti didingos gamtos 
harmoniją. Jo peizažo sampratą stipriai veikia mokytojo Li Cheng'o 
idėjos, kuris kvietė “vartoti tušą taip taupiai, tarsi tai būtų auksas”. 

Kuo Hsi savo traktate poetiškai kalba apie nepakartojamą kasdienišką 
gamtos grožį, apie gamtos reiškinių kaitą įvairiais metų laikais. “Tikro 
peizažo ūkanos, rūkai skirtingais metų laikais vis kitokie. Pavasarį kalnai 
skaidrūs, tirpstantys, tarsi besišypsantys. Vasarą jie sidabriniai, tarsi be- 
siliejantys ašarų srautai. Rudenį jie šviesūs, švarūs, tarsi išpuošti, žiemą 
niūrūs, tylūs, tarsi miegantys. Tapydamas kalną, atskleisk jo didžiąją 
idėją." (Ten pat, p. 83.) Šios vaizduojamojo reiškinio "idéjos" esmės 
perteikimas esąs pagrindinis kūrybos tikslas. Jeigu meno kūrinyje neat- 
skleidžiama “idėja", vadinasi trūksta dvasios susitelkimo. 

Meditaciją, psichologinį pasirengimą kūrybai Kuo Hsi laiko būtina 
autentiškos kūrybos prielaida, padedančia natūraliai reikštis kūrybiniam 
įkvėpimui, svaiginančiam dvasinių jėgų antplūdžiui. “Kai tėvas ruošdavosi 
tapyti, - prisimena sūnus, - jis būtinai sėsdavo prie šviesaus lango esančio 

švaraus stalo, uždegdavo smilkalus, imdavo ploną teptuką, puikų tušą, 
plaudavosi rankas, valydavo tušui skirtą indą. Elgėsi taip, tarsi sutiktų 
brangų svečią. Dvasia jo būdavo rami, mintys sutelktos. Paskui jis pra- 
dėdavo darbą.” (Ten pat, p. 76-77.) Meninės kūrybos aktas Kuo Hsi 
koncepcijoje taip pat apibūdinamas kaip psichologinis menininko 
nusiteikimas pažinti estetinės kontempliacijos objektą. Varomąja šio ra- 
cionalaus pažinimo jėga tampa fenomenologinė proto ir valios koncen- 
tracija, suteikianti menininkui vidinį dvasinį pasitenkinimą. “Kai jauti 
vidinį pasitenkinimą, - rašo Kuo Hsi, - tada dvasia rami ir mintys aiškios. 
Kai dvasia rami, tada vaizduotė neišsemiama ir teptukas juda lengvai." 
(Ten pat, p. 78.) Dailininkas, norėdamas pažinti gamtą, joje glūdinčią 
idėją, turi įdėmiai studijuoti gamtos reiškinius, tobulinti meisten, 
domėtis įvairių mokyklų ir krypčių pasiekimais. 
Savo įtakos apogėjų XI a. pabaigoje pasiekusi Kuo Hsi РТ 
"valdant įvairiapusiškai išsilavinusiam, aistringam meno mėgėjui ir globėjui 
imperatoriui Hui tsung'ui (1101-1127), palaipsniui praranda reikšmę, 
kadangi tuo metu Tapybos akademijoje įsigali valdovo remiama spalvinga 
gėles, paukščius, gyvūnus vaizduojanti žanrinė tapyba, kuri, atmesdama 
anksčiau' vyravusį monumentalumą, linksta į smulkias detales. Šį 
- akademizmo klestėjimo tarpsnį nutraukia 1127 m. įsiveržę ir šalies šiaurinę 
dalį okupavę čžurčženai, o menus globojęs imperatorius miršta nelaisvėje. 
Akademinės estetikos ir dailės atgimimas naujoje Pietų Sung'ų dinastijos 
valdomoje sostinėje Hong tcheau išryškėja tik praslinkus šimtmečiui po 
Kuo Hsi mirties, kuomet apie 1190-1230 m. iškyla peizažinės „tapybos 
teoretikų ir dailininkų grupė, susibūrusi apie Ma Yuaną ir Hsia Kouei. 
ХГа. vyravusi akademinė peizažinės tapybos estetika, aukštinanti 
didingos gamtos harmoniją, tarsi simbolizuoja Šiaurės Sung'ų imperijos 
pretenzijas į viešpatavimą žemės pasaulyje, o nerimasties kupinais laikais 
tarp čžurčženų ir mongolų antplūdžių gimusi peizažinė estetika (Ma Yuanis, 
Hsia Kouei, Ma Linas) jau įgauna visai kitokią prasmę. Nauja harmonijos 
koncepcija tėra tik trapaus svajų ir iliuzijų pasaulyje sukurto idealo 
atspindys, kilęs iš aistringo siekimo harmoningame mene surasti dra- 
matiškos ir prieštaringos tikrovės atsvarą. Ankstesnei akademinei estetikai 
būdingas objektyvizmas nyksta ir labiau laikmečio dvasinius poreikius 
atitinkančių ch'an ir wenjenhua estetinių idealų poveikyje stiprėja 


Kuo Hsi ir akademinės estetikos idėjų evoliucija 207 


akademinės estetikos šalininkų polinkis į СКО, песа 
kontempliaciją. . 

Įtakingiausi Pietų Sung'ų akademinės estetikos ir tapybos atstovai 
yra atgimusios Dailės akademijos nariai Ma Yuanas, Hsia Kouei, Ma 
Linas. Jų “dvasingo peizažo" samprata stipriai veikia Li Cheng'o (kūrė 
apie 960-990) peizažams būdingas meninės formos glaustumas, emo- 
cionalus wenjenhua estetikos, ypač Mi Fu lyrizmas, Kuo Hsi aukštinamas 
gamtos didingumas ir aštrus grafiškas piešinys, o taip pat Mi Fu sūnaus Mi 
Yu jeno (1085-1165) išplautų, dematerializuotų dėmių kupini peizažai, 
kurie gerokai pastūmėjo peizažinę tapybą naujų erdviškumo ir ypač 
jautrių toninių sprendimų galimybių linkme. Suartėjus šioms skirtingoms 
tendencijoms gimsta kokybiškai nauja sintetinė Pietų Sung'u peizažinės 
tapybos samprata, kurios esmė - naujas estetinis idealas ir itin gilus 
žmogaus ir jį supančio gamtos pasaulio vidinės harmonijos suvokimas. 

Šie poslinkiai ryškiausiai atsiskleidžia penkių kartų Tapybos 
akademijos narių giminės atstovų Ma Yuano ir Ma Lino peizažinėje 
estetikoje. Ma Yuanas buvo reto talento, įvairiapusiškai išsilavinusi 
asmenybė. Nuo vaikystės globojamas garsių dailininkų dėdžių Ma Kung 
hsienio, Ma Shih jeng'o ir tėvo Ma juno, jis gavo puikų -profesinį 
pasirengimą. Vėliau jo estetines pažiūras ir kūrybą stipriai paveikė Tapybos 
akademijos vadovo, tikriausiai tiesioginio jo mokytojo Li Tang'o (apie 
1050-1130) ir Mi Yujeno polinkis į jautrius toninius sprendimus. Tęsdamas 
Li Tang'o peizažo tradicijas, Ma Yuanas savo paveiksluose dažniausiai 
vaizduoja žmogų, kontempliuojantį didingos gamtos harmoniją. Palyginti 
su pirmtakų kūriniais, jo peizažuose žmogaus figūros stambesnės, skirt- 
ingų planų išryškinimas, muzikalių linijų ir pustonių harmonija padeda dar 
įtaigiau perteikti žmogaus ir gamtos ryšį. Ma Yuanas ir jam dvasiškai 
artimų Hsia Kouei ir Ma Lino peizažai yra labai "atviri", kupini ekstazės, 
filosofinių apmąstymų, erdvės bekrastybes. 

Pietų Sung'ų peizažuose, kaip teisingai pastebi R. Pietra, susiduriame 
su stebėtina "beribe erdve, leidžiančia skrajoti mintims ir tarsi ištirpti joje. 
Jei tapyba apskritai kada nors pajėgė perteikti begalybę ir erdvės 
neaprėpiamumą, tai būtent čia. Laikas taipogi reiškiamas pabrėžiant šios 
akimirkos trumpumą, laikinumą, unikalumą, - akimirkos, kurią paveiksle 
nutapyta nedidelė išminčiaus figūra (kartais grojanti muzikos instrumentu). 

Išminčius tapomas paveikslo kampe tarsi tam, kad padėtų mums suvokti 
mastelių skalę ir primintų, kad pasaulis neegzistuoja be žmogaus, padėtų 
pažvelgti į būties veidrodį. Makro ir mikrokosmas čia atliepia vienas kitą, 
nuolatos pasikartojančiomis metaforomis sugretinant peizažo elementus 
ir ` įvairias žmogaus kūno dalis“ (Pietra, 1983, p. 71). 

: 1279 m. po pražūtingų mongolų antplūdžių žlugus Pietų Sung": y 
dinastijai, visuotinės suirutės sąlygomis ryškėja wenjenhua estetinių idealų 
atgimimas. Karų ir politinių permainų metu atsiranda intelektualų 
autsaiderių, buvusių akademijų narių, mokslininkų, valdininkų socialinis 
sluoksnis, kurio nariai, demonstratyviai pasitraukdami iš sugriautų kultūros 
centrų, jiems svetimų okupacinės valdžios struktūrų, vyksta į tolimas 
provincijas, vienuolynus ir užsisklendę nuo pasaulio kuria dvasinio 
nuskaidrėjimo įkvėptas eiles, kaligrafijos kūrinius, tapo dvasingus peizažus, 
komponuoja asketiškus ch'an sodus, perrašinėja ir klasifikuoja senus 
rankraščius, knygas, ieško paguodos bendraminčių sambūriuose. Šiais 
tragiškais laikais iš naujo atgimsta peizažinė tapyba (Huang Kung wang'as, 
Ni Tsanas, Wu Chenas, Wang Meng'as). Joje keistai jungiasi sunkiai 
suderinami bruožai: griežta vidinė disciplina, maksimalus susikaupimas ir 
stebėtinas kūrybinių polėkių laisvumas. ' e 

Ch'an estetinių idealų įtakoje tobuliausias meistriškumas siejamas su 
principiniu atsisakymu visko, kas išoriška, įmantru: Peizažuose atsiranda 
anksčiau neregėtas intymumas, paprastumas, lakoniškumas. Tapytojai 
sąmoningai atsisako išorinio reikšmingumo, patoso, kontrastiškų spalvų ir 
tonų santykių, perkrovimo, nereikšmingų detalių ir siekia minimaliomis 
išraiškos priemonėmis, neretai didžiulį populiarumą įgavusia monochro- 
mine technika perteikti peizažuose atvirų erdvių bekraštybę ir neišsakymo, 
„estetinių užuominų poetiką. 

Pietų Sung'y ir su ja glaudžiai susijusią Yuanų (1279-1368) estetiką 
galime pavadinti peizažine ne tik todėl, kad šis žanras vyravo tapyboje, 
tačiau kad jis geriausiai atspindėjo šio laikotarpio intelektualinio elito 
mąstyseną, idealus, siekius, dvasios polėkius, pasaulio suvokimą. Tyros 
žmogaus nepaliestos gamtos vaizdus įkūnijantys peizažai amžininkams 
asocijuojasi su prieglobsčiu nuo suirutės, karų, būties nestabilumo. 
Geriausi Ni Tsano, Wu Cheno, Ma Yuano, Hsia Kouei, Ma Lino peizažai 
sukrečia gelme ir autentiškumu. Jie ne tik teikia stiprų estetinį išgyvenimą, 

tačiau ir atstoja religiją, kadangi įkūnija aukščiausius idealus, gelminės 
„Tao tiesos pažinimą, dvasinį apsivalymą ir gamtoje slypintį dieviškąjį 
pradą. . E 
Perimdami geriausias praeities tradicijas, Pietų Sung'ų ir Yuanu 
dailininkai galutinai įveikia ankstesnės tapybos plokštumą ir, pasitelkdami 
kelių planų sąveiką, jautrius tonus ir pustonius, išryškina vaizduojamųjų 
objektų tūriškumą. Jų peizažai pasižymi ypatingu formos brandumu, 
intymumu, jautriu psichologizmu, filosofinio apmąstymo gelme. Silpnėjanti 
šiuo laikotarpiu atgimusios intelektualų estetikos įtaka dar juntama iki 
XVII a., o nuo XVII a. jos vaidmenį perima jai analogiška, aktyviai 
besireiškianti japonų kultūroje bunjingos (nangos) mokykla. 


Shi tao ir Wang Kai'aus estetika 


Tolesnis reikšmingas kinų tradicinės tapybinės estetikos pakilimo 
periodas išryškėja pirmųjų mandžiūriškosios dinastijos imperatorių 
Ch'ing'u (Qing) valdymo laikotarpiu (XVII a. pab. - XVIII a.), kai pasirodo 
dviejų enciklopedinių mąstytojų - Shi tao ir Wang Kai'aus - veikalai. 
Šiuos ryškios antiakademinės orientacijos estetikus sieja daug bendrų 
požiūrių, neretai ne tik jų veikaluose keliamos problemos, bet ir atsakymai 
į jas yra labai artimi. 

Shi tao (1630-1717) - garsios Ming'ų imperatoriškosios dinastijos 
palikuonis. Šalį užgrobus mandžiūrams, jis rūpestingai slepiamas viename 
garsiausių ch'an vienuolynų Pietų Kinijoje, kur puikiai susipažįsta su 
filosofija, kaligrafija, tapyba, poezija. Ilgainiui jis tampa plačiai pripažintu 
tapytoju, kaligrafu ir meno teoretiku. Shi tao traktatas “Pokalbiai apie 
tapybą" - tai “Aštuonių korifėjų" tapytojų grupės estetinis manifestas. Šis 
veikalas pasižymi teorinės minties brandumu, plėtojamų tezių sistemingumu 
ir nuoseklumu, O. Sirenas jį laikė kinų estetinės minties viršūne (Siren, 
1965, p. 182). 

Ch'an pasaulėžiūra turėjo didelės įtakos Shi tao “didžiosios vienybės" 
estetikai, kurioje ryški antiakademinė nuostata, gamtos ir Žmogaus 
vienovės, įsiklausymo į gamtos pulsą teigimas. P. Ryckmansas, detaliai 
tyrinėjęs Shi tao estetiką, pagrįstai traktuoja ją kaip "l'unique traite de 

pincau" (“vientisos linijos") filosofiją (Ryckmans, 1970, p. 11). Iš tiesų 
Shi tao pasaulėžiūroje “vientisa linija" tampa simboline Visatos vienybės .. 
išraiška, padedančia menininkui priartėti prie Tao esmės. “Vientisa 
linija, - rašo Shi tao, - yra visų reiškinių šaltinis ir pagrindas. Jos 
užuomazgos slypi gamtos dvasioje ir žmoguje. Tačiau prasčiokas ne- 
pajėgia to suvokti. Todėl pirmiausia reikia savyje apčiuopti vientisos 
linijos taisyklę." (Zavadskaja, 1978. p. 60.) Pagrindinę “vientisos linijos" 

taisyklę Shi tao išreiškia teze “aukščiausia taisyklė - taisyklių nebuvimas". 
Vadinasi, čia ignoruojami bet kokie išankstiniai norminiai reikalavimai 
ir plėtojama taoizmo ir ch'an teoretikų iškelta mintis apie visišką meninės 
kūrybos proceso spontaniškumą. Bet kokia taisyklė turi natūraliai išplaukti 
iš konkrečių menininko tikslų ir jis pats turi pašalinti kūryboje kylančias 
kliūtis. Todėl kiekviena taisyklė apima begalinę potencialių pakitimų 
įvairovę. Kalbėdamas apie meninės kūrybos esmę, Shi tao kviečia meni- 
ninkus atsiriboti nuo paviršutinio grožio suvokimo ir pamėginti atskleis- 
ti gelminius, struktūrinius grožio principus, kuriuos jis, kaip ir P. Ce- 
zanne'as, ` įžvelgia paprasčiausiose geometrinėse formose (kvadrate, 
apskritime). Šių pirmapradžių struktūrų pažinimas, kompozicijos dėsnių 
panaudojimas padeda menininkui suvokti visumą. „Kad ir kaip toli 
eitumėte, kad ir kaip aukštai kiltumėte, - teigia Shi tao, - būtina pradėti 
nuo maža. Taip ir vientisa linija aprėpia viską iki begalybės. Vientisa 
linija galima perteikti išorinį vaizdą ir vidinę esmę, detale - visumą nieko 
neprarandant. Tik suvokus meno kūrinio idėją teptukas pajėgia išreikšti 
reiškinių esmę." (Ten pat, p. 61-62.) Pripažindamas senųjų meistrų 
meninės technikos subtilybių reikšmę, Shi tao kartu pasisako prieš aklą 
sekimą nusistojusiais kanonais. Jis - aktyvaus kūrybiško tikrovės 
interpretavimo šalininkas. “Aš, - rašo Shi tao, - visuomet apgailiu tą 
senovišką manierą, kuri remiasi tik aklu senųjų kūrinių mėgdžiojimu, 
nepajėgdama pakilti iki kūrybos. Toks [technikos] išmanymas tik pančioja 
kūrybines galias. Išmanymas, kuris apsiriboja imitacija, neišvengiamai 
praranda kūrybinį polėkį." (Ten pat, p. 65.) Svarbiausia autentiškos 
kūrybos prielaida čia siejama su vidinės vaizduojamojo reiškinio dvasios 
perteikimu. Šio "sudvasinimo" kokybė tiesiogiai siejama su kūrėjo 
išprusimu, intelektualine kultūra ir techniniu pasirengimu. Shi tao ypa- 
tingos reikšmės teikia menininko kūrybinėms pajėgoms, jo meninės 

išraiškos priemonių 'savitumui, techniniam virtuoziškumui ir meninio 
apibendrinimo galiai.. į SE 

Shi tao amžininko Wang Kai'aus estetika buvo paskutinioji didinga 
naujųjų amžių Kinijos enciklopedinės minties išraiška. 

Wang Kai'us buvo labai įvairiapusė asmenybė: ne tik vienas žymiausių 
estetikos atstovų, bet ir garsus archeologas, mokslininkas, poetas, tapytojas, 
kaligrafas. Be traktato "Pamokymai apie tapybos meną iš Tsinzai 
paviljono", jis susistemino, parašė įvadą ir kelias naujas dalis 3 tomų kinų 
tapybinės estetikos enciklopedijai “Apmąstymai apie tapybą iš garstyčios 
grūdo: dydžio sodo". Šiuose veikaluose glaustai pateikiama daugelio 
šimtmečių kinų tapybinės estetikos patirtis, daugelis pagrindinių meno 
būties, funkcionavimo, meninės kūrybos problemų. Wang Kai'us 
svarbiausias savo idėjas neretai išreikšdavo jautriais poetiniais įvaizdžiais. 

Šio enciklopedinio mąstytojo estetikai būdingas sistemingumas, 
minties talpumas, gilus dialektikos jausmas. Jis dažnai priešpriešina 
kraštutines tezes, atskleidžia jų vienpusiškumą ir taip išryškina savą 
požiūrį.. Wang Kai'aus estetikoje ryški Wang Wei'aus (699-756) ir kitų 
ch'an peizažinės tapybos teoretikų įtaka. Iš Wang Wei'aus jis perima 
panteizmą ir paprastumo poetiką, minties prioriteto teigimą (“mintis turi 
gimti' anksčiau nei potėpis"). Norėdamas įteisinti dvasingos "ideju" 
estetikos principus, jis aktyviai kovojo su tuomet kerojusiomis dvasinių 
ir meninių idealų niveliacijos tendencijomis, neskoningumą ir vulgarumą 
laikydamas intelektualaus ir dvasingo meno krizės prielaidomis. „Geriau 
būti užsisklendusiam ir išdidžiam, - rašo jis, - nei vulgariam parsidavėliui, 
besitaikančiam prie turgaus lygio. Būdas išvengti vulgarumo yra stropus 
knygų studijavimas." (Zavadskaja,1975, p. 380.) Šiame teiginyje 
atsiskleidžia ištikimybė didžiajai intelektualiai kinų knyginės kultūros 
tradicijai. 

Wang Kai'aus estetikoje ryškūs panteistinės ch'an pasaulėžiūros 
elementai. Autentiška meninė kūryba jam neatsiejama nuo jautrumo gamtos 
grožiui. Kiekviename gamtos kūrinyje, netgi akmenyje jis kvietė me- 
nininkus įžvelgti gyvybės pėdsakus, kurie įkūnija reiškinių dvasią. Jo 
nuomone, akmenų tapybos paslaptis galima atskleisti vienu žodžiu - “jie 
gyvi". Peizažinėje tapyboje jis matė galimybę atitrūkti nuo išorinio pasaulio 
tekamumo ir įprasminti aukščiausius dvasinius idealus. “Žmonės ir daiktai 
14—578 

peizaZe, - rašo jis, - turi būti švarūs kaip gervės ar atsiskyrėliai kalnuose; 
niekuomet nesuteikite paveikslui miesto ir prekyviečių dvasios, kad ji 
nesugriautų paveikslo nuotaikos." (Ten pat, p. 385.) 

Kaip ir daugelis jo amžininkų, Wang Kai'us gvildeno sekimo kanonu 
ir laisvos kūrybos santykio problemas. Jis kėlė klausimą, kur slypi tikrosios 
kūrybos esmė: smulkiame pedantiškame kanonizuotų taisyklių sekime ar 
laisvame kūrybinės dvasios polékyje? Atskleisdamas meninės kūrybos 
dialektikos ypatumus, Wang Kai'us konstatavo tiek visiškos laisvės nuo 
dėsnių negalimumą, tiek apsiribojimo kanono erdve vienpusiškumą. 
Nuosekliame kūrybos dėsnių pažinime jis mato vaisingą menininko 
išsilaisvinimo iš siaurų kanonų kelią. “Jeigu nori tapyti laisvai, be dėsnių, 
- rašo jis, - pirmiausia pažink juos." (Ten pat, p. 380.) Bėgti nuo bet kokių 
dogmatiškų taisyklių, kanonų - aukščiausias meninės kūrybos pašaukimas. 
Kaip ir Shi tao, jis aukštino meninės kūrybos spontaniškumą ir priešpriešino 
jį šaltam kanonizuotam akademiniam stiliui, kurį laikė svetimu tikrojo 
meno dvasiai. Iš čia išplaukia ir Wang Kai'aus mokymas apie meninės 
kūrybos savitumą. “Vieni kalba apie kūrybos lengvumą, kiti - apie 
sunkumus. Ji nėra sunki, tačiau nėra ir lengva. Vieni teikia pirmenybę 
metodui, kiti neigia jo reikšmę. Kurti be metodo - blogai, o pernelyg 
skrupulingai metodo laikytis - galiausiai dar blogiau." (Istorija estetiki, 
1962, t. I, p. 372.) Taigi remdamasis meninės kūrybos dėsnių analize, 
Wang Kai'us plėtoja teoriją apie du gretimus, iš esmės skirtingus meninės 
veiklos tipus: pirmąjį - reikalaujantį įtempto sistemingo darbo, vadovavi- 
mosi tam tikrais norminiais nuostatais, taisyklėmis, kanonais, ir antrąjį, 
kuriam būdingas laisvas, spontaniškas vidinių menininko sielos impulsų 
fiksavimas. Šiuos priešingus minties veiklos tipus jis iliustravo dviejų 
kinų klasikinės tapybos korifėjų Wu Tao tzu ir Li Hsi hsunio kūrybos 
pavyzdžiais. 

Shitao ir Wang Kai'us - paskutiniai reikšmingi tradicinės naujųjų 
amžių kinų tapybinės estetikos atstovai, kurių veikaluose kvalifikuotai 
sprendžiamos globalinės estetikos problemos. Jų pasekėjų veikaluose 
ryškus estetinės minties smukimas, problematikos menkėjimas. 

Specifiniai japonų estetikos bruožai 


Japonijos estetika, skirtingai nei Indijos ir Kinijos, neturi tokių senų, 
tūkstantmečius aprėpiančių tradicijų. Ji jautresnė išorinėms įtakoms, po- 
kyčiams. Estetinės minties raida tekančios saulės šalyje pagimdė unikalų 
kategorijų pasaulį, savitus etstetinio suvokimo ir meno vertinimo princi- 
pus. Jokioje kitoje pasaulio šalyje estetiškumo jausmas ir meninės vertybės 
nepajėgė taip tvirtai įaugti į žmonių buitį, kasdienį gyvenimą. Tikriausiai 
istorinė japonų tautos misija susijusi su grožio ir meniškumo išaukštini2 
mu. Vienas savičiausių japonų kultūros ir estetinės sąmonės bruožų yra 
tas, kad žmogaus kūrybinės raiškos sritys, kurios liko kitų kultūrų 
marginalijose, Japonijoje tampa nepaprastai svarbios ir atsiduria intensy- 
vių estetinių apmąstymų bei meninės kūrybos centre. 

Japonų estetinei minčiai svetimas išorinis spekuliatyvumas. Tai tipiška 
“estetika iš apačios", kuri daugiausia plėtojasi ne pedantiškuose filoso- 
finiuose traktatuose, o formuoja savo struktūrą, turinį, kategorijų sistemą 
menotyrinės problematikos kontekste. Jau ankstyvaisiais viduramžiais 
estetika glaudžiai susipina su to meto meno raidos procesu ir skatina 
originalių meno formų plėtotę. Dauguma žymiausių estetikų (Kukai, Ki- 
no-Tsurayuki, Sei Shonagon, Murasaki Shikibu, Yashimoto Nijo, Fujiwara 
Shunzei, Zeami, Ikkyu Sojun, Sen-no-Rikyu, Basho) - tai sintetiškos Aomo 
universale asmenybės, išsiskiriančios daugiabriauniu talentu, išlavintu 
estetiniu skoniu, puikiu įvairių meno rūšių technologijos, meninės išraiškos 
priemonių i$manymu. Jie reiškiasi ne tik kaip estetikai, tačiau pirmiausia 
kaip garsūs mąstytojai, poetai, rašytojai, kaligrafai, tapytojai ir kitų meno 
sričių meistrai, siekiantys teoriškai apibendrinti meninėje praktikoje 
iškylančias problemas. Kylant atskiriems menams, formuojasi norminiai 

estetiniai traktatai (karon - samprotavimai apie poeziją, bungeiron - sam- 
protavimai apie menus), aiškinantys, kaip kurti konkrečios meno rūšies ar 
žanro kūrinius. Estetinės idėjos plėtojamos ne tik specialiuose estetiniuose 
traktatuose, tačiau neretai organiškai jaudžiamos į romanų, kelionių 
aprašymų, dienoraščių audinį. Jos dėstomos vaizdingai, plačiai pasitelkiant 
poetinių įvaizdžių ir metaforų galią. 

Skirtingai nei Vakarų estetinė tradicija, kurioje vyrauja subjekto ir 
objekto, idėjos ir vaizdinio atribojimas, japonų estetikai linkę panaikinti 
šį dualizmą. Atmesdami vakarietiškajai mąstysenai būdingą aktyvaus 
“pasaulio pertvarkymo" idėją, jie siekia suvokti vienybę su gamtos pasauliu, 
įsiklausyti į jo ritmus, natūralią metų laikų kaitą, išryškinti savo nepa- 
kartojamą santykį su kontempliuojamais reiškiniais, atskleisti po išorine 
realybės skraiste slypintį grožį. Japonams svetima pasaulio perkūrimo 
idėja. Jie aukština “neveiklos" principą. Grožis egzistuoja mus supančiame 
pasaulyje. Jis yra imanentinis būčiai. Vadinasi, žmogus negali sukurti to, 
kas jau yra. Jis gali tik įžvelgti. Э 

Japonų estetikams būdingas nepasitikėjimas analitine proto galia, 
“logos” principu apskritai. Jie puikiai suvokia racionalaus proto, abstrak- 
čių teorinių konstrukcijų ribotumą siekiant pažinti sudėtingiausias esteti- 
nio patyrimo ir meno formas: Tai sąlygoja požiūrį į racionalų protą kaip 
instrumentą, kuris preparuoja ir griauna pirmapradį grožio pasaulio 
vientisumą. Giluminė grožio esmė pažįstama ne protu, o tiesiogine intuicija, 
jautriausiais emociniais išgyvenimais, nepaklūstančiais racionaliam 
verbaliniam aprašinėjimui. Iš čia išplaukia japonų estetiniams vertini- 
mams „būdingas sensualizmas, minkštumas, išskirtinis dėmesys meno 
psichologijos ir estetinio suvokimo problemoms. 

Japonų estetinio pasaulio suvokimo savitumą sąlygoja nacionalinės 
kultūros, mitologijos, religijos, folklorinės tradicijos, taipogi iš Indijos, 
Kinijos, Korėjos plintančios įtakos. Tarp daugelio japoniškų ir kontinenti- 
nių estetikos ir meno krypčių pastebime tiesioginį ryšį, kurį neretai rodo 
japonizuoti indiški ir kiniški terminai bei pavadinimai. Japoniškajam 
mentalitetui ir požiūriui į estetines vertybes specifikos daugiausia teikia 
senoji japonų shintoistinė religija ir mitologija, kurios esmė yra gamtos 
sudievinimas, kilęs iš pagarbos ir žavėjimosi ja. Shintoistinis panestetiz- 
mas formuoja japonų sąmonėje stabilią psichologinę nuostatą dėl sakralinės 

grožio funkcijos. Daug kas šioje pasaulėžiūroje slenkant amžiams keičiasi, 
tačiau stabilus išlieka mitologinis poetinis pasaulio suvokimas, ekstaziš- 
kas žavėjimasis nuolatos besikeičiančiu gamtos reiškinių grožiu. 

Shintoistinis grožio kultas nubrėžia pagrindinę japanų estetinio 
pasaulio suvokimo ir meno raidos kryptį, o iš žemyno plintančios bud- 
dhizmo, taoizmo, konfucianizmo, tantrizmo, ch'an įtakų bangos nuolatos 
ją koreguoja, turtina naujomis idėjomis. Japonai žemyno kultūrą perima 
savitai. Kiekvieną reikšmingą žemyno kultūros įtakos bangą dažnai seka 
trumpas užsisklendimo, jos įsisavinimo periodas. Estetinės ir meninės 
idėjos, sklindančios iš žemyno, visuomet kritiškai permąstomos, per- 
leidžiamos per japoniškojo mentaliteto filtrą ir pritaikomos nacionalinės 
kultūros reikalavimams. Shintoistinio panestetizmo dvasia niekuomet 
neišnyksta iš japonų kultūros, įsilieja į buddhistinių, taoistinių, kon- 
fucianistinių idėjų srautą, o vėliau tampa organiška sinkretiškos zen- 
buddhistinės estetikos dalimi. 

Japonija buvo vienintelė Rytų šalis, kuri išvengė klajoklių tautų 
antplūdžių ir ilgalaikių okupacijų, kėlusių grėsmę nuosekliai kultūrinių 
tradicijų sklaidai. Tai padeda įtvirtinti šios šalies kultūroje tradicionaliz- 
mą. Tradicijos ir kanonų išmanymas, savos kūrybos suvokimas jų nu- 
žymėtoje erdvėje - tai neatsiejamas japonų estetikų ir menininkų bruoZas.I$ 
tradicijos ir kanonų jie semiasi įkvėpimo, ieško pamėgdžiojimo pavyzdžių, 
aukštųjų idealų, randa savo kūrybos vertinimo kriterijų. Garbinga laikoma 
ne tradicijos, kanono “paneigimas”, o jautrus prisilietimas prie juose 
slypinčių amžiais susiklosčiusių vertybių ir gaivių versmių. Netgi ryžtingi 
estetinės minties ar meno raidos posūkiai pateisinami apeliuojant į 
primirštas tradicijas, kanonus, kadangi juos paminti tolygu nutraukti 
vientisą gyvenimo giją. Toks pagarbus požiūris į tradiciją paaiškina, kodėl 
estetikai ir menininkai nepriklausomai nuo asmenybės masto bei talento 
jėgos kuria tradicijos apibrėžto kanono erdvėje, kurios pakanka jų dvasinei 
saviraiškai. 

Jau ankstyvaisiais viduramžiais literatūrinėje ir vaizduojamųjų menų 
estetikoje formuojasi tam tikrų kanoniškų profesinių meno paslapčių 
visuma, nuosekliai perduodama iš kartos į kartą. Šių kanoniškų “slaptųjų 
tradicijų" vaidmuo ankstyvųjų viduramžių estetikoje ir mene labai svarbus. 
Jis pastebimai išauga'skverbiantis į šalį įvairioms ezoterinėms buddhizmo 

іг tantrizmo kryptims, kuriose vyrauja i$ ortodoksinio buddhizmo 
išsirutuliojęs įsitikinimas, kad “tikrasis" žinojimas, sutrų išmintis gali būti 
autentiškai perteikiama tik ezoteriniu keliu tiesiogiai iš proto į protą. 
“Slaptųjų tradicijų" žinovų buvo nedaug ir juos didžiai vertino. Iš šalies 
istorijos žinomi faktai, kuomet imperatoriai ir shogunai (aukščiausi karo 
vadai) nutraukdavo pilių ir miestų apsiaustis iškilus grėsmei, kad juose 
gali žūti “slaptųjų tradicijų" žinovai. 

Tai, kad daugelis žymiausių viduramžių estetikų, meno kritikų, poetų, 
kaligrafų, tapytojų, teatro, arbatos ceremonijos ir japoniškų sodų meistrų 
buvo tų pačių šeimų - klanų (Fujiwara'ų, Tosa'u, Kano, Soga'ų, Hasega- 
wa'ų, Zeami, Rikyu) atstovai, sudarė palankias sąlygas nuosekliai perduoti 
kanoniškąsias slaptąsias tradicijas iš kartos į kartą. Pavyzdžiui, No teatro 
estetikos korifėjus Zeami, kaip ir daugelis kitų viduramžių estetikų, ne- 
iškelia savęs, o kukliai vertina save kaip kanonizuotų tradicijų tęsėją, tėvo 
pasekėją, “siekiantį sustiprinti šeimos tradicijas" ir suteikti joms 
reikšmingumo. “Šie užrašai, “Sakmė apie stiliaus žiedą", -: rašo savo 
programinio traktato įvade Zeami, - vengia pašalinių žvilgsnių; jie rašomi 
popieriuje mūsų šeimos palikuonims kaip mūsų namų tradicijos mokymas. 
Taip dažniausiai yra sakoma, tačiau tikrasis impulsas palikti šiuos užrašus 
susijęs su nuolatos mane persekiojančia mintimi, kad gal jau atėjo toks 
laikas, kuomet mūsų pasirinktas kelias tapo nebereikalingas. Žvelgiu į 
savo meno brolius ir regiu, kaipjie nerūpestingai dirba, nuolatos pasineria 
į kitus užsiėmimus ir skęsta laikinoje šlovėje, atsirandančioje tik atsitikti- 
nio pasisekimo akimirką, kokiame nors viename spektaklyje. Pamiršę 
ištakas, jie iškrinta iš tradicijos srauto." (Zeami, 1989, p. 23-24.) Analogišką 
apeliaciją į “slaptąsias tradicijas" aptinkame ir garsaus japonų literatūri- 
nės estetikos atstovo Fujiwara'os Teika'os veikalo “Maigetsusho" pra- 
džioje, kuomet kreipdamasis į savo mokinį jis rašo: “Turėčiau būti dėkingas 
šiai progai galėdamas atskleisti keletą man tėvo patikėtų poezijos meno 
paslapčių" (Fujiwara, 1981, p. 80). 

Gvildendami japonų estetinės minties ir meno sklaidą, pastebime 
charakteringą jos bruožą: skirtingų koncepcijų, mokyklų i ir meninių stilių 
plėtotė tarsi paklūsta banguojančios kaitos dėsniui, kuris reiškiasi ne tik 
nuolat perimant jau susiformavusias tradicijas, kanonus, simbolius, 
išraiškos priemones, tačiau ir periodiškai joms pasikartojant. Jokia 

reikšminga kryptis, suformavusi savitą teoriją ar meninį stilių, neišnyksta 
be pėdsakų iš Japonijos kultūrinio horizonto. Po savo suklestėjimo ji gali 
laikinai pasitraukti iš kultūrinio gyvenimo avanscenos, tačiau vėliau 
neišvengiamai atgimsta perduodama savo gyvybines idėjas, laimėjimus 
kitoms dvasiškai artimoms kryptims. Pavyzdžiui, japonų tapybinėje 
etstetikoje polemizuoja ir keičia viena kitą dvi skirtingos tendencijos: 
pirmoji, besiremianti konfucianistinės estetikos principais ir linkstanti į 
dekoratyvumą, spalvingą realistinį pasaulio atspindėjimą (yamato-e, kano, 
ukiyo-e), ir antroji, besiorientuojanti į taoistinės ir zenbuddhistinės esteti- 
kos principus, aukštinanti spontaniškumą, sąlygiškumą, santūrumą, 
natūralių dvasios polėkių reikšmę (suiboku, haiga, zenga, bunjinga). · 

"Japonų estetiniai idealai išreiškiami sunkiai apibrėžiamomis 
situacinėmis estetinėmis kategorijomis, iš kurių svarbiausios - makoto 
(tiesa, natūralus nuoširdumas), aware (žavesys), okashi (žaismingo humoro 
žavesys), yugen (slėpiningas grožis), sabi (senovės apnašas), wabi 
(prislopintas grožis), shibui (paprastumo -grožis ir aristokratizmas), en 
(žavesys), miyabi (ramumas), hosomi (subtilumas, trapumas), karumi 
(lengvumas), yubi (elegancija), sobi (didingumas), mei (skaistumas, 
kilnumas). Šios kategorijos daugiausiai kristalizuojasi viduramžių estetikoje 
kaip kontempliatyvaus asmenybės santykio su gamtos reiškiniais ir meno 
kūriniais pasekmė. Nuspalvintos jautrių emocinių atspalvių, šios sin- 
kretiškos vaizdinės sąvokinės kategorijos, vienijančios mintį ir vaizdinį, 
skleidžiasi ne abstraktaus teorinio mąstymo, o jautrių psichologinių 
reakcijų plotmėje. Estetiniuose vertinimuose subjektyviai pabrėžiamos 
estetinių atspalvių psichologinės gradacijos išryškina japonų estetinių 
kategorijų ir indų газа giminystę. А 

Japonų estetikams svetima išorinė grožio іг bjaurumo priešprieša. Jų 
estetiniai vertinimai dialektiški, jautriai niuansuoti, juose jaučiama “I 
ching" ir taoistinės dialektikos įtaka. Bi (grožis), sąvoka, artima šiuolaikinei 
vakarietiškai estetiškumo kategorijai, traktuojama kaip amžinas visų bū- 
ties reiškinių esmėje slypintis fenomenas. Jis skleidžiasi Visatos sandaroje, 
gamtos pasaulyje, žmogiškosios būties, meno, jausmų sferose. Bi suvokiama 
kaip konstanta, kuri ne tik vienokia ar kitokia forma a priori egzistuoja 
visuose būties reiškiniuose, tačiau kuriai kartu yra būdingas sugebėjimas 
keisti išorinį pavidalą ir įgauti naują formą. Iš čia išsirutulioja japonų 

estetikams ir menininkams būdingas tikėjimas, kad netgi paprasčiausiuo- 
se, nepastebimuose, kasdienybės stichijoje blėstančiuose reiškiniuose slypi 
savitas nepakartojamas grožis. Gilindamiesi į japonų estetikos pasaulį ir 
atskleisdami jo specifiką, įsitikiname, kad nors bi kategorija skirtingais 
japonų kultūros raidos etapais nuolatos keičia savo leksinj pavidalą, 
praturtinama naujomis estetinėmis savybėmis, atspalviais, tačiau Makoto 
Ueda'os žodžiais tariant, “grožis kaip gyvenimo ir meno principas išsaugo 
savo universalią prasmę" (Ueda, 1967, p. 53). 

Dėl japonų mentalitetui ir estetinei minčiai būdingo emocionalumo, 
estetinių kategorijų situatyvumo, glaudaus estetikos, meno filosofijos, 
meno teorijos, meno kritikos ir meno psichologijos problematikos su- 
sipynimo Japonijos estetika sunkiai paklūsta sistemingam tyrinėjimui, 
formaliam aprašinėjimui, teorinei analizei. Tai viena svarbiausių priežas- 
čių (greta hieroglifų rašto), stabdančių japonų estetikos tyrinėjimus 
Vakaruose. Palyginti su Indijos ir Kinijos estetika, kuri jau seniai tyrinėjama 
įvairių šalių mokslininkų, Japonijos estetinės minties istorija Vakaruose 
dar menkai pažįstama ir, išskyrus bendrojo pobūdžio menotyros bei kul- 
tūrologijos tyrinėjimus, beveik nėra akademinių šios srities studijų. Tokie 
tyrinėjimai, anot pripažinto autoriteto Makoto Ueda'os, “būtų vertingi 
dviem aspektais. Ле padėtų geriau suvokti japonų literatūros ir meno 
esmę. Išstudijavę Japonijos meno filosofiją, geriau pažinsime tuos tikslus 
ir metodus, kuriais vadovavosi japonai, kurdami paveikslus, muziką, 
pjeses, apsakymus, poeziją. Kadangi japonų estetikai patys buvo reikšmingi 
menininkai, todėl tas, kas įsigilins į jų meno teorijas, suvoks jų kūrybinės 
sėkmės paslaptis. Keista, kad japonų estetika iki šiol nesulaukė dėmesio 
Vakaruose, kur pastebimas didžiulis susidomėjimas japonų menu" (Ueda, 
1967, p. VII). 


Estetinės minties užuomazgos Asukos ir Naros epochose 


Estetinės minties užuomazgų Japonijoje atsiranda ankstyvaisiais 
viduramžiais, kai šalies dvasinis gyvenimas patiria svarbių poslinkių. 
Kyoto regione iškilusi stipri genčių sąjunga IV a. pajungia centrinę šalies 

dalį ir įkuria galingą Yamato valstybę, kuri aprėpė didžiąją šiuolaikinės 
Japonijos dalį. Vyraujančia šios valstybės ideologija iš pradžių tampa 
shintoizmas, o vėliau - per Kiniją ir Korėją besiskverbiantis buddhizmas. 
Va. (pirmieji paminklai datuojami 430 m.) japonai perima kinų hieroglifų 
raštą ir literatūrinę kalbą, kuri plinta valdžios struktūrose ir tarp išsilavi- 
nusių žmonių. Japonų kultūrai laipsniškai peraugant į ansktyvuosius vidur- 
amžius (IV-VI a.) šalis intensyviai įsisavina žemyno kultūros laimėjimus, 
valstybės valdymo struktūrą, mokslo, švietimo sistema. VI a. kinų trans- 
formuotas mahayanos buddhizmas paskelbiamas oficialiąja valstybės 
religija. 

645 m. iš Asukos, esančios šalies centre, sostinė perkeliama į pajūrio 
miestą Narą (šiuolaikinė Osaka). Po Teika'os reformų (645-649) šalis 
virsta galinga feodaline valstybe, kuri vis dažniau rašytiniuose šaltiniuose 
pradedama vadinti Nihon, t.y. Japonija. Svarbiausiu naujosios Naros 
epochos (645-749) kultūros bruožu tampa atvirumas išorinėms įtakoms. 
Šalis išgyvena nuostabų kultūros ir meno pakilimo periodą. Į ją iš Kinijos 
ir Korėjos plūsteli buddhistinės kultūros banga, atvyksta vienuoliai, kurie 
aktyviai skleidžia naujas idėjas. 

Plačius mastus įgavusi buddhistinių šventyklų ir vienuolynų statyba 
iškelia Naros epochoje socialinį meno vaidmenį ir stimuliuoja jo raidą. 
Vienuolynai ir šventyklos tampa pagrindiniais ankstyvųjų viduramžių 
dvasinio gyvenimo centrais, savotiškais universitetais, kuriuose konso- 
liduojasi intelektualai, iš kurių plinta filosofinės, estetinės, meninės idėjos, 
gauna svarbius impulsus literatūros, kaligrafijos, tapybos, skulptūros, 
taikomosios dailės raida. 

Pagrindiniuose Naros epochos kinų kalba parašytuose japonų 
literatūriniuose paminkluose “Kajiki” (Kadziki, “Senovės įvykių užrašai", 
712), “Kaifuso" (“Švelnus poezijos dvelkimas“, 751), ir "Manyoshu" 
(“Miriado lapų rinkinys", 758) ryškėja radikalūs hieroglifinio rašto 
poslinkiai, randamas būdas kiniškais hieroglifais išreikšti japoniškas 
garsines struktūras. | 

Svarbiausiu ankstyvųjų viduramžių estetinės minties paminklu, 
savotiška japonų estetikos ištaka tampa pirmoji poezijos antologija 
"Manyoshu", kurioje yra apie 500 anoniminių ir garsių V-VIII a. poetų 
kūrinių. Šis poezijos paminklas japonų sąmonėje tarsi programuoja daugelį 

stabilių estetinio pasaulio suvokimo ir meninio mąstymo principų, kurie 
ženklina vėlesnių epochų grožio idealus. 

“Manyoshu" tekstuose išryškėjęs estetinis pasaulio наз 
formuojasi stiprioje senosios japonų religijos shintoizmo mitologinių ir 
folklorinių motyvų įtakoje. Žodis shinto (dievų kelias) yra kiniškos kilmės. 
Jis perimtas iš “I ching” (“Permainų knygos"), kurioje ši daugiareikšmė 
sąvoka naudojama metų laikų kaitai, visa aprėpiantiems būties dėsniams, 
išminčiams, pažinusiems “dievų kelią“, apibūdinti. Skirtingai nei kitos 
religijos, shintoizimas neturi kanonizuotų sacra scriptum tekstų ir nėra 
sisteminga religinė pasaulėžiūra. Jos išeities taškas yra gamtos su- 
dievinimas, praeities ir protėvių atminimo aukštinimas. Visuose žmogų 
supančiuose gamtos reiškiniuose, daiktuose (akmuo, vanduo, medis) 
shintoistai regi dvasingos dieviškos esmės (kami) atspindį ir giluminį 
grožio šaltinį. Ši shintoistinė grožio išsiliejimo visuose žmogų supančiuo- 
se daiktuose ir reiškiniuose idėja tampa vienu ankstyvųjų "Manyoshu" 
poetinių tekstų leitmotyvų. Vėlesniuose tekstuose ryškėja laipsniškas 
shintoistinių, buddhistinių ir taoistinių idėjų susiliejimas. Shintoistinis 
panestetizmas ir žmogų supančio pasaulio sudvasinimo tendencijos juose 
susipina su žemyno skleidžiamomis buddhistinėmis individualiojo ir 
universaliojo prado vienybės idėjomis. Emocionaliai suvokiamiems žmo- 
gų supančio pasaulio reiškiniams ir.daiktams “Manyoshu" tekstuose 
suteikiamas toks estetinis krūvis, kad jis neretai nustelbia visus kitus 
aspektus ir poetinis grožio kultas virsta savotiška panestetine religija. 

Vyraujančia “Manyoshu" estetine kategorija tampa bi. kategorijos 
modifikacija makoto (tiesa, natūralus nuoširdumas, teisingas požiūris), 
kuri vartojama apibūdinti žmogaus, suvokiančio išorinio pasaulio grožį, 
išgyvenimams. Grožis čia tapatinamas su tiesa, nuoširdumu, о neretai 
įgauna iretinį atspalvį. Buvo manoma, kad makoto kategorijoje įprasmintas 
natūralus nuoširdumas ir tiesos siekimas yra pagrindinė estetinė vertybė, 
natūraliai apimanti sei (emocinį tyrumą), mei (skaistumą, kilnumą), Aoku 
(nuoširdumą) ir kitas japonų menininkų labiausiai vertinamas žmogaus 
savybes. “Skaistumas, tyrumas ir nuoširdumas, - rašo Hisamatsu, - yra 
sudėtiniai makoto komponentai ir jo kaip kategorijos estetiniai požymiai. 
Skaistumas yra racionalus grožis, tyrumas - emocionaliai išgyvenamas 
grožis, o nuoširdumas išreiškia valingąjį aspektą. Visi šie trys grožio 

kriterijai apibrėžia senovės žmonių mąstymo horizontus, žmonių, Kurių 
sąmonėje juos supantis pasaulis ir grožis tiesiogiai susijęs tarpusavyje.” 
па 1963, р.11.) | 

„Skirtingai nei makoto kategorija, kuri yra Naros еөз estetinių 
pažiūrų išeities taškas, svarbiausia ankstyvųjų viduramžių estetine kategori- 
jailgainiui tampa kita bi modifikacija - aware (žavesys). Pastarąją kategoriją 
“Manyoshu" poezijoje ženklina shintoistinė pasaulėžiūra ir meninę sąmonę 
užvaldęs kiniškasis Tang'ų epochos estetizmas. Dar nebūdama svarbiau- 
sia estetikos kategorija, avare reiškė spontanišką susižavėjimą. Japonų 
mokslininkai avare kategorijos kilmę sieja su shintoistiniais mitais apie 
efektingą saulės deivės Amaterasu pasirodymą žmonėms bei jų emocinę 
reakciją (“о, kaip jstabu!") išvydus neregėtą grožį. Taip interpretuojama 
avare sąvoka reiškia emocinį sielos atgarsį, susižavėjimo šūksnį, spon- 
taniškai gimstantį regint ir girdint išskirtinį grožį. Aware kategorija susideda 
iš dviejų jaustukų a ir hare, reiškiančių stiprų susižavėjimą ir emocijų 
antplūdį. Palaipsniui ši sąvoka įgauna žavaus daikto harmonijos, jo ima- 
nentinio grožio prasmę. Ji asocijuojasi su išraiška jausmų, nukreiptų į 
išorines objektų estetines savybes ir paliekančių suvokėjo dvasioje stip- 
rius estetinio išgyvenimo pėdsakus. Ši laipsniška aware kategorijos 
transformacija, išryškėjusi “Manyoshu", atveria kelią kokybiškai naujai 
aware kategorijos sklaidai tolesnėje Heiano epochoje. 


Heiano epochos estetika 


Orientacija į kontinentinę kultūrą ir intensyvus jos įsisavinimas Naros 
epochoje stimuliuoja ryškų kultūros, meno ir estetinės minties pakilimą 
tolesnėje Heiano epochoje (794-1185), kurią daugelis tyrinėtojų pagrįstai 
vadina japonų klasikinės literatūrinės estetikos Yr literatūros “aukso 
amžiumi". Sintetizavę daugelį Indijos, Kinijos, Korėjos dvasinės ir ma- 
terialinės kultūros laimėjimų, japonų intelektualai laipsniškai atsisuka į 
nacionalines tradicijas. Svarbiu posūkio tašku Heiano estetinės minties ir 
meno raidoje tampa IX a. pabaiga, kuomet, laikinai nutrūkus oficialiems 
kontaktams su Kinija, ryškėja sąlyginė japonų kultūros izoliacija. Tai 
sustiprina nacionalinę savimonę ir siekimą išryškinti savitų japoniškų 

estetinių ir meninių tradicijų vertę. Nors iš žemyno ir toliau perimamos 
įvairios estetinės ir meninės idėjos, tačiau jos vis labiau ženklinamos 
japonišku antspaudu. X a. pradžioje japonų kalba, išstūmusi literatūrinę 
kinų kalbą, galutinai įsivyrauja literatūroje ir poezijoje. Tos pačios 
tendencijos aktyviai reiškiasi religinės ir pasaulietinės tapybos, skulptu- 
ros, kaligrafijos ir taikomosios dailės srityse. 

Skirtingai nei kaligrafijoje ir tapyboje, kur nacionalinės йуз 
skleidžiasi nuosekliai, poezijoje ir literatūroje kiniškųjų tradicijų poveikis 
daug stipresnis. Tai susiję su išskirtiniu kinų klasikinės literatūros vaid- 
meniu švietimo ir auklėjimo sistemose bei kinų poezijos populiarumu tarp 
išsilavinusių Žmonių. 

Kinų poetinės tradicijos įsigalėjimas Heiano epochoje sukelia galin- 
gą reakciją, kurios žymiausiu ideologu tampa garsus X a. poetas ir esteti- 
kas Ki-no-Tsurayuki (872-945), kuris iki šiol laikomas vienu didžiųjų 
japonų poezijos genijų, pripažintu autoritetu kinų estetinės teorijos srityje. 
Jau ankstyvoje jaunystėje atsiskleidžia.jo poetinis talentas, o būdamas 20 
metų jis laimi poetinį „konkursą ir išgarsėja. Nuo šiol, be poezijos, jis 
' aktyviai reiškiasi estetikos ir meno kritikos srityse. Vėliau jis paskiriamas 
imperatorių bibliotekos kuratoriumi, o 905 m. imperatoriaus įsakymu 
pradeda ruošti naują japonų poezijos antologiją "Kokin-waka-shu" 
(“Senovės ir naujos Yamato dainos“), kurią paskelbia 922 m. Garsiajame 
šios antologijos įvade Tsurayuki aistringai pasisako prieš kinų estetinių 
principų įsigalėjimą ir, atkreipęs žvilgsnį į Naros epochos poeziją, aukš- 
tina nacionalines poetines tradicijas. “Yamato dainos! Jūs išaugate iš 
vienos sėklos - širdies, ir išsiskleidžiate į miriadus kalbos žiedų, miriadus 
žodžių. Žmonės, gyvenantys šiame pasaulyje, supančioti daugybės rūpes- 
čių; ir visa tai, kas slypi jų širdyse - visa, ką jie girdi ir regi, išsakoma. Ir 
kai tarp žiedų pasigirsta lakštingalos čiulbėjimas, iš vandens - varlės 
balsas, norisi paklausti, kas gi iš gyvų žemės padarų nedainuoja savo 
dainų? [...] Taip atsirado žodžiai apie meilę gėlėms, pavydą paukščiams, 
pagarbą išvydus rūką, liūdesys žvelgiant | газа, - gimė daug įvairių 
žodžių." (Tsurayuki, 1927, p.93.) 

Taigi Tsurayuki jautriai išreiškia stiprėjančią japonų nacionalinę 
savimonę ir iškelia naujus idealus, kartu nužymėdamas estetinės minties 
ir meno plėtotės gaires. Aukščiausių autentiškos kūrybos idealų jis ieško 

nacionalinės poezijos tradicijose. Geriausi kūriniai buvo sukurti Naros 
epochoje, vadinasi, menas, pretenduojantis į autentiškumą ir aukštus 
kriterijus, turi orientuotis į neprilygstamus praeities pavyzdžius. 

Be nacionalinų estetinių ir meninių tradicijų įtvirtinimo, Tsurayuki 
plačiai gvildena pamatines estetikos problemas. Kalbėdamas apie meno 
kilmę, jis pabrėžia ekspresyvią meno prigimtį ir traktuoja ją kaip natūralią 
jausmų išraišką. Emocijas, išreiškiamas meno kūriniuose, sąlygoja paties 
gyvenimo teikiami įspūdžiai. Meno kūrinys kuriamas remiantis tuo, “ką 
žmogus mąsto ir jaučia, ką jis regi ir girdi". 

„ Tsurayuki yra intuityvistinės, aukštinančios emocijų reikšmę meni- 
nės kūrybos koncepcijos šalininkas. Jo nuomone, menininkas atspindi ne 
stebimą tikrovės reiškinį ar objektą, o išreiškia emocijas, kurios gimsta 
kontempliuojant tikrovę . “О regėdami, kaip krinta žiedai pavasario rytą, 

. girdėdami rudens tamsoje krintančius lapus, liūdėdami kasmet veidrodyje 
išvydę ir “baltą sniegą", ir “bangas”, žvelgdami į putas lygaus vandens 
paviršiuje ir rasos lašus augaluose, jie (poetai - 4.4.) pajusdavo širdies 
virpesį, susimąstydavo apie savosios būties trapumą." (Tsurayuki, 1927, 
p. 95.) Vadinasi, menas kyla iš menininko dvasios polėkių, apmąstymų, 
siekimo išsakyti tai, kas susikaupia širdies gelmėse. А 

Tsurayuki koncepcijoje svarbus vaidmuo tenka makoto · (tiesos) 
principui. Grožis jam neatsiejamas nuo gyvenimo tiesos. O tiesa yra 
vientisa, ji ta pati tikrovėje ir menininko sieloje gimusiame vaizdinyje. 
Tikro meno požymiu teoretikui tampa menininko sugebėjimas meistriškai 
išreikšti grožio idealą, kurį geriausiai atskleidžia meno kūrinyje įkūnyta 
harmonija. Būtent harmonijoje jis regi paslaptingą meno galią. “Meninės 
formos išraiškingumas, - aiškina Tsurayuki, - pasiekiamas pusiausvyra 
tarp žodžių ir emocijų, technikos ir turinio, aiškumo ir užuominos, jėgos 
irsilpnybės, o taipogi įdomia išraiška ir gracingumu." (Ueda, 1967, p.14.) 
Jis pabrėžia menininko sugebėjimą stebėti pasaulį ir meistriškai panaudoti 
menines išraiškos priemones. 

Savo estetikoje Tsurayuki taipogi iškelia socialinę pertvarkomąją ir 
auklėjamąją meno funkciją, jo aktyvų poveikį žmonių pasaulėžiūrai, mąs- 
tysenai, gyvenimo ir elgesio principams. Menas jam - “ne tik pavasario 
ūkų, puikių gėlių ir paukščių čiulbėjimo grožis", tačiau ir palingas būdas 

‚ ugdyti žmonių sąmonę. Jis be jokių ypatingų pastangų natūraliai “daro 

poveikį dangui ir žemei, užburia mūsų akims neregimus dievus ir demonus 
daro subtilesnę vyrų ir moterų sąjungą, suminkština rūsčių karių širdis... 
(Tsurayuki, 1972, p. 93.) PUR: у 

‚ Tsurayuki iškeltas estetines idėjas toliau A Sei Shonagon (9662- 
1025) ir Murasaki Shikibu (978-10142). Šių imperatorių rūmų | freilinu 
pasaulėjautai būdingas rafinuotas estetizmas, subtilus poetiškumo jaus- 
mas, asmeninio santykio su jas supančiais daiktais, žmonėmis, gamtos 
reiškiniais, meno kūrinių pasauliu ieškojimas. Jautrių išgyvenimų, gamtos, 
meno pasauliai yra ta stichija, kurioje gyvena imperatoriaus rūmų damos. 
Čia itin vertinamas vidinis asmenybės aristokratizmas, subtilus skonis, 
sugebėjimas greit ir savita poetine forma reaguoti į estetiškus reiškinius. 

Skirtingai nei makoto sąvoka, kuri buvo Naros epochos estetinio 
pasaulio suvokimo atrama, Heiano epochos estetiniu idealu ir netgi 
savotiška dominante tampa aware ir mono no aware kategorijos. Tarp šių 
sąvokų nėra esminio skirtumo. Jos neatsiejamos nuo sugebėjimo išvysti ir 
išryškinti nepakartojamą kiekvieno būties reiškinio ar daikto vidinį žavesį, 
sutapatinti save su kontempliuojamu objektu, įsijausti į jo paslaptingąjį 
grožį. Klasikinėje Heiano literatūros estetikoje (Tsurayuki, Sei Shonagon, 
Murasaki Shikibu) mono no aware kategorija aiškinama kaip jausmų ir 
proto harmonijoje besiskleidžiantis žavesys, kuriame susilieja subjekto 
emocinė nuostata (aware) ir kontempliuojamasis objektas (mono). 
„Apskritai, - reziumuoja Hisamatsu, - aware reiškia ir stiprų gilų jausmą, 
ir prislopintas, santūrias emocijas, tačiau brandžioje klasikoje ši sąvoka 
dažniau žymi ne šėlstančias aistras, bet valdomas ir pažabotas emocijas.” 
(Hisamatsu, 1963, p.16.) | 

Emocinis mono по aware turinys nepastovus. Jis, pavyzdžiui, Sei 
Shonagon knygoje priklausomai nuo estetinės situacijos nuolatos kinta 
kaip metų laikų spalvos. Tai visuomet pasinėrimas į grožio stichiją ir 
jautrių žmogaus estetinių išgyvenimų pasaulį. Stiprėjant zen estetikos 
įtakai, ši kategorija vis dažniau asocijuojasi su elegiškomis ir melancho- 
liškomis nuotaikomis. Įkūnydama santūrius, prislopintus ar net sutramdytus 
jausmus, mono no uware sąvoka ilgainiui aprėpia, atrodytų visai ne- 
reikšmingų, trapių, trumpalaikių, efemeriškų reiškinių pasaulį, kurie, su- 
keldami žmogaus sąmonėje stiprų emocinį išgyvenimą, gimdo elegiško 
liūdesio, švelnios melancholijos, žmogaus būties laikinumo nuotaikas. 

Daugelį Heiano epochos estetinių kategorijų suformavo Sei Shonagon 
ir Murasaki Shikibu veikalai. Sei Shonagon - garsios, giminingos im- 
peratoriams Kiyohara'ų šeimos palikuonės slapyvardis, suteiktas jai 
imperatorių rūmuose. Žodis s/onagon reiškia “jaunesnįjį patarėją". Tikrasis 
rašytojos vardas nežinomas. Gavusi puikų humanitarinį išsilavinimą, savo 
garsioje literatūrinėmis tradicijomis šeimoje ji tapo imperatoriaus žmonos 
Sadako freilina. Po nenusisekusio vedybinio gyvenimo ji pasirinko bud- 
dhistinės vienuolės likimą ir paskutiniuosius gyvenimo metus praleido 
vienatvėje. | 

Sei Shonagon išgarsėjo tankomis ir skaidraus stiliaus, kurio pa- 
vadinimas - “sekant teptuku", šedevru “Priegalvio užrašai". Šiame pirma- 
jame esė žanro kūrinyje, be tradicinių dienoraščiams būdingų užrašų, 
aptinkame nedidelės apimties novelių, aforizmų, spalvingų gamtos 
‚ aprašymų. Autorė prisipažįsta, kad rašė užsisklendusi namų tyloje “apie 
įvairius dalykus be tiesioginio sąryšio ir nuoseklios sekos", siekdama 
išsakyti “viską, kas skleidėsi akyse ir jaudino širdį" (Sei Shonagon, 1988, 
p. 294). Taip atsiranda spalvingas impresionistinis knygos stilius, nuo- 
širdumas, natūraliai besiliejantis gaivus minčių, asociacijų, skirtingų 
fragmentinių įspūdžių srautas, kurį vientisa toninė knygos struktūra ir 
vidinis ritmas sujungia į visumą. Kūryba Sei Shonagon estetinėje kon- 
cepcijoje traktuojama kaip iracionalus, protu nepaaiškinamas procesas, 
kaip visiškas užsimiršimas, besąlygiškas menininko sielos pajungimas 
nesąmoningam kūrybos aktui. Kūrybos metu, anot rašytojos, tarsi kažko- - 
kia neregima, paslaptinga jėga vedžioja ranką. 

Sei Shonagon pasaulėjautai būdingas ypatingas estetinis imlumas, 
siekimas visuose žmogų supančiuose reiškiniuose įžvelgti tik jiems būdin- 
gą žavesį. Grožis suabsoliutinamas ir suvokiamas kaip tiesos, gėrio, 
giluminės reiškinių esmės sinonimas. Sei Shonagon taip apibūdina savo 
estetinį credo ir kūrybos principus: “Savo knygoje aš daugiausia pasakoju 
apie įdomius ir įstabius dalykus, kurių turtingas mūsų pasaulis, apie 
žmones, kuriuos laikau išskirtiniais [...]. Samprotauju ir apie poeziją, 
pasakoju apie medžius ir žoles, paukščius ir vabzdžius, laisvai, kaip noriu, 
ir tegu Žmonės mane smerkia" (Sei Shonagon, 1988, р. 294). 

Daugelis “Priegalvio užrašų" puslapių, ypač kai autorė kalba apie 
“skirtingus metų laikus, kurių kaita pasižymi savitu žavesiu", gyvūnus, 

gėles, yra nuspalvinti jautrių tony ir pustonių. Rašytoja žavisi nuolatiniais 
gamtos pokyčiais, tylaus kasdienio grožio poetika. Gamtoje viskas - vanduo, 
kalnai, medžiai, paukščiai - dvasinga, kupina amžinybės ilgesio. Gamta ir 
žmogus, įkūnydami pirmapradę būties harmoniją, neatsiejami vienas nuo 
kito. Zaismingi gamtos vaizdų aprašymai tiesiogiai susiję su autorės 
psichologija, jausmingais dvasios poslinkiais. Spalvingas ir nuolatos 
besikeičiantis gamtos grožis sudaro tam tikrą foną, kuriame skleidžiasi 
herojės likimas. Šis visa aprėpiantis emocionalus estetinis būties suvoki- 
mas yra vienas būdingiausių Sei Shonagon estetikos bruožų. 

Itin svarbus vaidmuo Sei Shonagon estetikoje tenka jos pamėgtai 
okashi (“žaismingo humoro žavesys") estetinei kategorijai. Ji aptinkama 
“Priegalvio užrašuose" penkis kartus dažniau nei aware. Okashi savo 
turiniu artima avare kategorijai, tačiau, skirtingai nei pastaroji, vaizdingiau 
išreiškia regimąjį grožį, nuspalvintą žaismingo humoro. Sei Shonagon 
okashi kategoriją vartoja apibūdinti žmogaus emocinį santykį su jį 
supančiais gamtos reiškiniais, daiktais, gyvūnais. Vėlesnėse epochose ši 
Sei Shonagon išpopuliarinta kategorija įgauna vis ryškesnį linksmumo ir 
žaismingo komiškumo atspalvį ir plačiai paplinta rengų, haikų poezijoje, 
humoristinėje literatūroje, intermedijose ir farsuose, atliekamuose per No 
spektaklių pertraukas. 

Ryškiausia Heiano epochos estetikos ir literatūros figūra yra Murasa- 
ki Shikibu. Tai literatūrinis slapyvardis, - vienos Murasaki pagrindinių 
rašytojos romano “Genji apysaka" herojų vardas; sAikibu reiškia rangą. 
Žinių apie šios subtilios moters kilmę, gyvenimo peripetijas gauname iš 
jos dienoraščio. Žinoma, kad ji kilusi iš šiaurinės Fujiwara'ų klano atšakos. 
Jos tėvas buvo Fujiwara Tametoki, o tarp artimiausių giminių ir protėvių 
buvo daug talentingų menininkų. Nuo vaikystės ją supo aukštos huma- 
nitarinės kultūros atmosfera. Tarnyba imperatorių rūmuose ir sudėtingi 
asmeninio gyvenimo vingiai suteikė šios reto pastabumo ir talento meni- 
ninkės saviraiškai turtingos medžiagos . 

Į pasaulinės kultūros istoriją Murasaki įėjo kaip geniali milžiniško 54 
skyrių ir daugiau nei 1000 puslapių romano “Genji apysaka“, dienoraščio 
ir tankų autorė, be to, kaip viena žymiausių japonų estetikos atstovių. 

Murasaki asmuo, kūryba, estetinės pažiūros įkūnija Heiano estetizmą 
ir intelektualizmą. Tai asmenybė, pasižyminti aukštuoju estetiniu skoniu, 

puikiai išmananti poezijos, literatūros, tapybos, kaligrafijos, muzikavimo 
subtilybes. Savo veikaluose ji plačiai gvildena daugelį pamatinių estetikos 
problemų, samprotauja apie meno prigimtį, kilmę, įvairius meno stilius, 
manieras, meninės išraiškos priemones. Pagrindiniai jos herojai gyvena 
nuolatinių poezijos, dailės, muzikos turnyrų pasaulyje, daugelis jų puikiai 
įvaldę poezijos, kaligrafijos paslaptis, groja įvairiais muzikos instrumentais, 
šoka, piešia. . : 

Gvildendama meninės kūrybos ištakas, Murasaki, kaip іг Tsurayuki, 
Sei Shonagon, nurodo, kad menininkas semiasi įkvėpimo iš paties 
gyvenimo, “to, ką matė ir jautė". Tačiau nors menas vaizduoja gyvenimą 
“tokį, koks jis уга”, siužetai gali būti išgalvoti, svarbiausia, kad jie būtų 
meistriškai įprasminami meninės išraiškos priemonėmis ir suvokiami kaip 
tikri. Vadinasi, pabrėždama makoto (tiesos) principo svarbą, kadangi “tai, 
ką pasakoja autorius, neturi skirtis nuo daiktų prigimties", Murasaki savo 
estetinėje teorijoje iškelia menininko vaizduotės ir fantazijos reikšmę. 
Genji lūpomis ji kalba apie ekspresyvią meninės kūrybos prigimtį, aiškina 
menininką kaip asmenybę, kurios dvasią stipriai palietė gyvenimo įvykiai 
ir faktai, - jie “negali likti užslėpti širdies gelmėse", o turi būti meno 
kūriniais perteikti kitiems. Tikrojo meno prielaidų Murasaki ieško har- 
moningoje tradicinių ir naujų meninės kūrybos principų sąveikoje. “Aš 
priklausau senosios poezijos gerbėjams, - rašo ji, - tačiau vis dėlto manau, 
kad negalima aklai remtis senomis taisyklėmis ir visiškai ignoruoti 
šiuolaikiškumo." (Murasaki Shikibu, 1993, t. 2, p. 117.) 

Žvelgdama į tapybą, Murasaki plėtoja estetinę teoriją apie du skirtin- 
gus meninius tikrovės apmąstymo tipus: 1)"kūrybišką romantinį", kuriam 
būdingas menininko pasitikėjimas vaizduotės, fantazijos galia, siekimas 
sukurti nepriklausomą nuo tikrovės meninę realybę ir 2) “realistinį”, 
besiremiantį ištikimybe tikrovei. “Mūsų Tapybos akademijoje, - aiškina 
Murasaki, - daug puikių dailininkų. Visi jie yra skirtingi. Kas i$ ju geresnis 
ar blogesnis, iškart nepastebėsi, Tačiau vienas jų tapo mitologinį Horai 
kalną, kurio žmonės niekuomet negalės išvysti, arba audringoje jūroje 
plaukiančią milžinišką žuvį, nuožmų mitologinį Zvérj, esą gyvenantį 
Kinijoje, ar neregėtą demoną. Tie, kurie visa tai vaizduoja savo pa- 
veiksluose, remiasi išimtinai asmeniniu skoniu ir stebina savo kūriniais 
žmones. Nors į tikrovę tai gali būti visai nepanašu, tačiau... ką gi? Galima 

juk ir taip nutapyti!.." (Murasaki Shikibu, 1927, p. 204). Priešingos, 
“realistinės" orientacijos dailininkai, savo kūryboje ištikimi tikrovei, 
remiasi metodais ir dėsniais, padedančiais išsaugoti kuriamojo vaizdinio 
panašumą į prototipą. “Visai kas kita,- tęsia ji mintį, - tapyti įprastus kalnų 
vaizdus, vandens srautus - visa, kas taip gerai pažįstama žmogaus akiai. 
Tapyti taip, kad susidarytų įspūdis, kad taip yra iš tiesų. Tapyti peizažus 
su stačiais skardžiais ir vandens srautais, atsargiai išpiešti minkštus ir 
švelnius kontūrus... Nutapyti vieną ant kitos užslenkančias medžių tank- 
mes, nutolusius nuo gyvenviečių kalnus, arba pavaizduoti visiems pažįsta- 
mo sodo vidų, - čia yra savi dėsniai, kuriais būtina remtis ir meistriškumas 
iškart atsiskleis. Šiame kelyje yra daugybė tokių subtilybių, kurios nepa- 
tyrusiam yra nepasiekiamos." (Murasaki Shikibu, 1927, p. 204.) 
Vadinasi, Murasaki ne tik skiria du meninio tikrovės apmąstymo 
tipus, jų savitus-bruožus, tačiau kartu ieško objektyvių kriterijų, dės- 
ningumų, padedančių menininkui sukurti laiko išbandymams atsparias 
estetines vertybes. Ji kviečia nesižavėti paviršutiniu grožiu, nepasitikėti 
vien tik jausmu ar išoriniu regėjimu, о pasinerti į giluminę estetinių 
reiškinių esmę. Nagrinėdama kaligrafijos meno subtilybes, Murasaki pa- 
stebi, kad jį imituoti atrodo nesunku ir neįgudusiam mėgėjui, kuris gali 
išgauti išviršinį gražumą, tačiau užtenka tik šiuos bandymus palyginti su 
meistro kūriniais, ir iškart atsiskleidžia tikro meno estetinė vertė. 

Taigi Heiano epochos estetikai ir menininkai, įsisavinę žemyno kultūros 
laimėjimus, atsisuko į nacionalines tradicijas ir išpuoselėjo tautinius 
idealus. Šios epochos estetinė mintis Tsurayuki, Sei Shonagon, Murasaki 
Shikibu veikaluose pasiekia stebėtinų aukštumų. Suklesti įvairios religi- 
nės ir pasaulietinės dailės, poezijos, literatūros formos. Japonija tampa 
vienu svarbiausių pasaulinės kultūros židinių, formuojančių unikalias 
teorinės minties ir meno tradicijas. Švelni “moteriška" Heiano estetika, 
išaukštinusi nacionalines estetines vertybes, tapo vėlesnių epochų teo- 
retikams ir menininkams savotiška antika, neprilygstamu idealu, į kurį jie 
nuolatos kreipė žvilgsnį ir sėmėsi įkvėpimo. Šios gležnos, rafinuotos 
estetinės dvasios kupinos epochos pabaigoje dramatiškai suskamba nauji 
nerimastingi “vyriškos" samurajų eros leitmotyvai, 

Zenbuddhizmo estetinių idėjų įsigalėjimas Japonijos kultūroje 
glaudžiai susijęs su svarbiais socialiniais poslinkiais, išryškėjusiais XII a. 
pabaigoje, kai šalis palengva žengė į brandžiuosius viduramžius. Šalies 
politiniame gyvenime susilpnėjus Fujiwara'y giminės įtakai, iškilo naujas 
karingų samurajų sluoksnis, kuris apribojo imperatoriaus ir kilmingosios 
aristokratijos valdžią. Į istorijos areną įsiveržia du galingi Taira'ų ir 
Minamoto feodaliniai klanai, kurie susiremia žūtbūtinėje kovoje. 1192 m. 
po ilgų feodalinių kovų nugalėjęs savo priešininkus, aukščiausiu šalies 
kariniu vadu (shogunu) pasiskelbia rytinės Japonijos karvedys Minamoto 
Yoritomo. Šalį valdančių shogunų rezidenciją jis perkelia į Kamakuros 
tvirtovę rytinėje valstybės dalyje. Tai žymi naujos - Kamakuros epochos 
(1185-1333) pradžią, kai įsivyrauja Minamoto giminė, o imperatorių val- 
džia tampa grynai simbolinė. 

Kamakuros epochoje išryškėjo nauji filosofijos, estetinės minties ir 
meno poslinkiai, susiję su laipsnišku kultūrinės iniciatyvos perėjimu iš 
senojoje šalies sostinėje Heiane esančių imperatoriaus ir kilmingosios 
aristokratijos rūmų į periferijoje pasklidusius zen vienuolynus ir samurajų 
diduomenės pilis. Heiano epochos estetinius idealus su jiems būdingu 
rafinuotu artistizmu, hedoniškumu, elegancija pamažu ima keisti asketiška 
zenbuddhistinė ir atšiauri aktyviai įsiveržusių į šalies dvasinį gyvenimą 
samurajų ideologija. 

Kultūrinės iniciatyvos transformacija sustiprėja vėlyvaisiais vidur- 
amžiais, kai 1333 m. įsigalėjęs Ashikaga'ų klanas perkelia valstybės 
sostinę į Muromachi miestą. Muromachi epochos (1336-1573) kultūra 
sintezuoja dvi anksčiau išryškėjusias tendencijas: 1) rafinuotą aristokratišką 
Heiano ir 2) atšiaurios formos, kupiną vitališkos energijos samurajiškąją. 

Japoniškasis zen pavadinimas kilo iš termino ch 'an, kuris yra kiniškoji 
Indijos buddhizmo termino dhyana, reiškiančio susikaupimą, meditaciją, 
sąmonės koncentraciją, transkripcija. Filosofines ir ir pasauleZiürines šios 
mokyklos ištakas aptinkame Indijoje, tačiau kaip savita estetinė kryptis su 
būdingu mąstymo paradoksalumu, vidiniu artistizmu ji kristalizuojasi 
kinų kultūroje. 

Pagrindiniai zen ideologai buvo buddhistų vienuoliai, kurie sėmėsi 
žinių Kinijoje ir vėliau, grįžę į tėvynę, palaikė glaudžius ryšius su ch'an 
vienuolynų centrais. Daugelį metų praleidę žemyne, jie buvo gerai 
susipažinę su indiškais buddhizmo šaltiniais, klasikine kinų filosofija, 
estetika, ch'an literatūra, kaligrafija, poezija, tapyba ir kitomis ch'an 
vienuolynuose puoselėjamomis meno formomis. Ch'an adeptai, pirmųjų 
zen vienuolynų steigėjai ir naujosios buddhizmo krypties propaguotojai, 
daug nuveikė integruodami didžiųjų Indijos ir Kinijos civilizacijų lai- 
mėjimus ir japonų nacionalinei filosofijai, estetikai, menui suteikė galingų 
impulsų. Kitaip nei Indijoje, kur buddhistinė filosofija ir estetika buvo 
kupina sudėtingų abstrakčių išprotavimų, metafizinių konstrukcijų, 
Japonijoje, perėjusi per kiniškosios kultūros filtrą, prarado metafiziškumą 
ir zen mokyme priartėjo prie kasdienio gyvenimo. 

Zen mokymas Japonijoje įgauna daug stipresnę įtaką ir suleidžia 
gilesnes šaknis nei Kinijoje tikriausiai todėl, kad daugeliu esminių bruožų, 
ypač meile gamtai, grožio išaukštinimu, emocionalumo, paprastumo, san- 
tūrumo iškėlimu jis artimas shintoizmo tradicijoms. Tai padeda zen idėjoms 
greit išplisti toli už vienuolyno sienų ir stipriai paveikti daugelį japonų 
dvasinio gyvenimo, estetinio pasaulio bei meno sferų. 

Iš daugiau nei penkiasdešimties Japonijoje žinomų zen pakraipų 
įtakingiausios yra jau XIII a. išsikristalizavusios dvi pagrindinės mokyklos: 
Rinzai ir Soto, kurių įkūrėjai plėtoja Kinijoje susiformavusių šiaurės ir 
pietų ch'an krypčių idėjas. Rinzai mokymas, kreipiantis ypatingą dėmesį 
į auklėjimo griežtumą, savikontrolės, vidinės disciplinos ugdymą, skie- 
pijantis aktyvaus tikslo siekimą, išplito ne tik tarp estetikų ir menininkų, 
bet ir karinės diduomenės bei eilinių samurajų sluoksnyje. 

Dar stipresnį poveikį Japonijos estetikai ir menui padarė ezoterinis 
Soto mokyklos mokymas, susiformavęs kinų ch'an pietų krypties įtakoje. 
Šios mokyklos pradininkas ir pagrindinis ideologas buvo vienas žymiau- 
sių japonų viduramžių kultūros veikėjų, garsus poetas, religijos filosofas, 
estetikas, kaligrafas, subtilus menų žinovas Dogenas (1200-1253). Iš 
amžininkų jis išsiskiria aukšta humanitarine kultūra, mąstysenos gelme, 
ypatingu jautrumu grožiui. | 

Dogenas gimė kilmingoje imperatoriaus antspaudo saugotojo šeimoje. 
Gavęs puikų klasikinį išsilavinimą, jis 1223 m. vyksta į Kiniją, kur domisi 

taoistine, neokonfucianistine ir ch'anbuddhistine filosofija, estetika, 
studijuoja klasikinę kinų literatūrą ir vaizduojamąją dailę. Grįžęs iš Kinijos, 
1234 m. Kyoto priemiestyje įsteigia pirmąjį zen vienuolyną Kose-ji. 

Iš gausaus Dogeno teorinio palikimo iki mūsų dienų išliko septyni 
traktatai, tarp kurių reikšmingiausias - fundamentalus 95 dalių veikalas 
“Shobo-genzo" (“Pagrindinis tikrojo tikėjimo lobynas“). Šis traktatas - 
savotiškas iššūkis tradicijai, kadangi tai pirmas tokios pakraipos veikalas 
Japonijoje, parašytas ne įprastine kinų, o japonų kalba. Tas faktas dar 
labiau pabrėžia giluminį Dogeno pasaulėjautos ryšį su nacionalinėmis 
kultūros tradicijomis. 

Dogeno mokymas stipriai pažymėtas estetinio pasaulio suvokimo. 
Grožis ir meninės vertybės jo pasaulėžiūroje, kūryboje ir pedagoginėje 
praktikoje atlieka ypatingą vaidmenį. Daugelis japonų kultūros ir estetikos 
žinovų teigia, kad kaip tik dogeniškosios, jautriai niuansuotos estetikos 
santūrumas, artimas minkštam, neryškiam, nuolatos besikeičiančiam Ja- 
ponijos gamtos grožiui, tarsi apibendrina tradicinius japonų grožio idea- 
lus. Dogeno estetikos saikingumas, sugestyvumas, kupinas neišsakymo 
poetikos, padeda įtvirtinti japonų sąmonėje ypatingą jautrumą prislopin- 
toms grožio formoms. Aukštindamas paprastumo poetikos, neryškios 
kasdienybės grožį, jis subtiliai pritaiko kinų taoizmo ir ch'an estetikos 
principus japonų nacionalinės estetikos ir meno poreikiams. "Mes, - sako 
jis, - turime prisitaikyti prie kitų tautų papročių ir kūrinių, kartu tęsdami 
ir tobulindami savo nacionalinių tradicijų savitumą." (Masangu 1983, 
p. 86.) : 
Soto mokykos estetikai svetimos abstrakčios teorijos, griežtas 
kanoniškų reikalavimų laikymasis. Jos atstovai remiasi tam tikrų, ne 
visuomet tiksliai apibrėžiamų estetinių principų visuma. Viskas čia 
priklauso nuo konkrečios situacijos, asmeninės patirties, unikalaus santykio 
su meninės kūrybos objektu ir nuolatinio vidinės disciplinos ugdymo. 
Soto mokyklos estetinė teorija atmeta diskursyvų mąstymą, pagrindinis 
vaidmuo čia tenka intuicijai, estetinei užuominai, neišsakymui. Teoretikų 
įsitikinimu, netgi turtinga dvasinė patirtis gali būti išreikšta talpia poetine 
parafraze, glaustu tapybiniu įvaizdžiu ar keliomis kondenstuotomis 
kaligrafinėmis struktūromis. 

Kamakuros ir Muromachi epochose įsivyravusi zenbuddhistinė 
pasaulėžiūra stipriai paveikia japonų estetinę sąmonę, mąstymo stilių ir 
meninę kultūrą. Ji žymia dalimi nulemia japonų estetinio fenomeno sa- 
vitumą. Zen įtakos pėdsakus regime jautriai įkomponuotoje į gamtos 
kontekstą architektūroje, santūriame prislopintų spalvų interjere, aske- 
tiškuose soduose, rafinuotoje arbatos ceremonijoje, savitoje No teatro 
estetikoje, monochrominėje suiboku, haigos, zengos, bunjingos tapyboje, 
kondensuotoje kaligrafijoje, glaustoje haikų poezijoje, natūralią žaliavos 
spalvą ir faktūros elementus išsaugančioje keramikoje bei kitose taiko- 
mosios dailės šakose. 

Daugelis specifinių zen ir apskritai japonų estetinio fenomeno bruožų 
išsirutulioja iš fundamentalių zenbuddhistinės pasaulėžiūros postulatų, 
savitos erdvės, laiko, nebūties, tuštumos sampratos. Zenbuddhizme ne- 
egzistuoja nei erdvės pradžios, nei pabaigos idėjos. Viskas čia jungiasi ir 
susipina amžiname būties procesų sraute. Už regimybės ribų visuomet 
skleidžiasi kažkas nematoma, nenusakoma. Kadangi būties bekraštybės 
idėjos iš principo neįmanoma išreikšti, vadinasi, ir menininkas, suvokęs 
jos esmę, nesiekia kuriamiems vaizdiniams suteikti aiškiai apibrėžtos 
formos, o remiasi simboliais, metaforomis, užuominomis. Tuštuma - tai 
viena fundamentaliausių zen estetikos kategorijų. Būdama neišsemiamu- 
mo simbolis, ji įkūnija neišsakomo, beformio, negirdimo Absoliutaus 
prado esmę. Tuštuma, neužpildytas plotas paveiksle, tylumos ir pauzių 
momentai muzikoje bei teatro vyksme įgauna nepaprastai svarbią reikš- 
mę, kadangi šiose neveiklos būsenose zen.estetikai regi galingų būties 
kūrybinių jėgų potencijų pagrindą, tai, nuo ko viskas dar turi prasidėti. 

Erdvės bekraštybės ir nebūties substancialumo aukštinimas zen 
estetikoje tiesiogiai susijęs su dinamiška laiko tėkmės koncepcija, kurio 
būtis aiškinama kaip vientisas spontaniškas gyvybinis procesas kurio 
kiekviena akimirka nepakartojama ir vertinga pati savaime. 

Iš zenbuddhistinės laiko ir erdvės sampratos tiesiogiai išsirutulioja 
vienas pagrindinių zen estetikos ir meno principų, šiuolaikinėje estetikoje 

" vadinamas non- finito. Estetinė užuomina, neišsakymas aiškinamas kaip 
visiškai natūralus bet kokios autentiškos kūrybos rezultatas. Jo orga- 

niškumas teoriškai grindžiamas buddhistiniu postulatu apie principinį 
žmogiškosios dvasios neišsakomumą, požiūriu į asmenybę kaip iš anksto 
neprognozuojamą potencijų visumą. Kadangi tikrasis menininkas yra ne- 
išsakomas kaip ir pati būtis, vadinasi, ir visi jo kūrybos rezultatai neiš- 
sakomi. Bet koks baigtumas, zen estetikos šalininkų akimis, nesuderinamas 
su amžinu būties, kūrybinio dvasios polėkio judėjimu ir todėl asocijuojasi 
su sustingimu, mirtimi, energetinių kūrybos impulsų nutrūkimu. 

Kitas fundamentalus zen estetikos bruožas - estetizuotas panteizmas. 
Plėtodami shintoizmo ir taoizmo idėjas, zen estetikai japonų sąmonėje 
galutinai įtvirtina ekstazišką meilę gamtai, kurią jie regi kaip pagrindinį 

menininko įkvėpimo šaltinį ir autentiškos kūrybos ištakas. “Gamtos sąvokai, 
- kaip teisingai pastebi A.Bergue, - japonų kultūroje suteikiamas etinis 
estetinis turinys ir todėl dvasinių asmenybės siekių tikslu skelbiamas 
gamtos atradimas." (Bergue, 1986, p.181.) Gamtoje zen šalininkui viskas 
yra dvasinga, kupina didžios poetikos, vidinio grožio. Visi jos reiškiniai 
kelia ypatingą pagarbą, susižavėjimą. Todėl gamtos kontempliacija 
zenbuddhizme įgauna universalios religinės, etinės ir estetinės prasmės. 
Netgi meno pasaulis zen estetinėje tradicijoje aiškinamas kaip aukščiausia 
gamtos saviraiškos forma. 

Zenbuddhistinių idealų įtakoje susiformavę estetiniai principai labai 
paveikė japonų meninės kultūros raidą. S. Hisamatsu savo knygoje “Zen 
ir vaizduojamasis menas" išskiria septynias pagrindines savybes, sąlygo- 
jančias zen meno savitumą: asimetriją, paprastumą, asketišką didingumą, 
arba atšiaurų išdidumą, neapčiuopiamą gelmę, arba giliamintį subtilumą, 
visišką neprieraišumą, arba laisvės išaukštinimą, ir rimtį (Hisamatsu, 
1971, p. 29). 

Aukštindami asimetriją, atmesdami statiką, zen menininkai ieško 
judėjimo. Grožį jie regi asimetriškoje kompozicijoje, sqmoningame pu- 
siausvyros pažeidime, kadangi simetrija kausto erdvę, о asimetrija išlais- 
vina ją ir teikia peno vaizduotei, Viskas, kas turi autentiškos kūrybinės 
dvasios, turi būti kelyje, judėjime, nuolatinėje kaitoje, kadangi stabili, 
fiksuota būsena asocijuojasi su natūralaus būties srauto nutraukimu ir 
suvokiama kaip mirties simbolis. 

Kita vertus, asimetrijos aukštinimas : zen estetikoje nepanaikina 
universalaus harmonijos principo, kuris tiesiogiai susijęs su Visatos 

harmonijos idėja. Harmonija - tai pirmapradė pasaulio būsena. Viskas 
gamtoje paklūsta visa aprėpiančios harmonijos dėsniams ir asimetrija šia 
prasme yra aukštesnioji harmonijos apraiška. Menininko tikslas - ap- 
čiuopti ir išryškinti šią harmoniją. Todėl paneigiama Vakarų estetikoje . 
tokia svarbi grandioziškumo ir didingumo kategorija, kadangi tai, kas 
pernelyg grandioziška, pažeidžia būties harmoniją, slegia, griauna gro- 
žio pasaulį. ' 

Zen tradicijos menui itin būdinga paprastumo poetika ir natūralumas, 
Netgi paprasčiausiose medžiagose: menininkai įžvelgia savitą faktūrų ir 
natūralių tonų žavesį. Šie zen meno bruožai pasireiškia asketiškomis 
“sausų sodų" kompozicijomis, arbatos ceremonijos namelio interjero 
paprastumu, jame naudojamų medžiagų ir indų natūralumu, santūriais 
monochrominės tapybos toninių struktūrų santykiais, zen keramikai 
būdingu paprastų formų ir natūralių spalvų pabrėžimu. Paprastumas čia 
dažniausiai reiškia nedirbtinumą ir siekimą išryškinti natūralų medžiagų 
funkcionalumq. Juk natūralios, paprastos formos keraminis indas geriau 
atlieka savo paskirtį ir yra malonesnis akiai. 

Su paprastumu ir natūralumu glaudžiai susijęs ir kitas svarbus zen 
meno bruožas - asketiškas didingumas arba atšiaurus išdidumas, kuris 
tiesiogiai atspindi zenbuddhizmo šalininkų idealus, jų siekimą nusišalinti 
nuo išorinio pasaulio tuštumo, išdidžiai pasitikti likimo smūgius, negandas 
ir tenkintis mažu. Minėtieji idealai sąlygoja zen menui būdingą visuotinių 
normų, taisyklių ignoravimą, didžiai asmeninio santykio su meno kūriniu 
išryškinimą. Vengdami griežto apibrėžtumo, prisirišimo prie daiktų, zen 
menininkai didžiai vertina improvizaciją, kūrybos akto laisvumą ir 
spontaniškumą. Zen mene vyrauja laisvumo, neapibrėžtumo, neišsakymo 
atmosfera. Pagaliau jam būdingas meditacijoje gimęs vidinis susikaupimas, 
rimtis, orientacija į vidines dvasines vertybes. 


“Meno kelias" (Gei-doh) Fujiwara'os Teika'os estetikoje 
Kamakuros epochos estetinės minties ir meno raidai būdingas spartus 


ankstesnių pasaulietinių krypčių nykimas ir zenbuddhistinių tendencijų 
įsivyravimas. Ši laipsniška idealų kaita reiškiasi tiek teorinėje mintyje, 

tiek tankų, rengų poezijoje, kaligrafijoje, peizažinėje ir portretinėje 
tapyboje, landšaftinėje architektūroje ir No teatre, kurio estetika jautriau- 
siai atspindėjo dvasinius epochos ieškojimus. 

Pasaulietinių meno formų peraugimas į religines itin komplikuotai 
vyko poezijoje. Tai paaiškinama išskirtiniu pasaulietinės tankų poezijos 
vaidmeniu IX-XIII a. kultūroje. Kita vertus, Heiano epochos pabaigoje 
įsigalėjusios nacionalinės japonų kalba rašomos waka poezijos šalininkai 
dar aktyviai kovoja su gilias šaknis japonų kultūroje suleidusios kinų 
` kalba rašomos kanshi poezijos kūrėjais. Minėtieji veiksniai pristabdo zen 
ideologijos skverbimąsi į poezijos pasaulį. 

Dramatiškai išgyvenama Heiano epochos pabaiga, nesibaigiantys šalį 
niokojantys pilietiniai karai, išklibinę amžiais nusistojusias dvasines ver- 
tybes. Susipažinę su XII a. antrosios pusės estetiniais traktatais, žymiausių 
poetų kūryba, pastebime laipsnišką zenbuddhistinės ideologijos įtakos 
stiprėjimą. Ji ryški dviejų XII a. poezijos korifėjų ir autoritetingų estetikų 
Fujiwara'os Shunzei и Saigyo dvasinėje evoliucijoje. Šiedu nuolatos 
susirašinėję genialūs poetai nulėmė japonų estetinės sąmonės lūžį. 

Užėmęs aukščiausius valstybinius postus ir įgijęs neprilygstamo tan- 
kų poeto ir meno kritiko aureolę Fujiwara Shunzei netikėtai nutraukia 
pasaulietinį gyvenimą ir, davęs zen vienuolio įžadus, pasišvenčia menui. 
Analogišką žingsnį žengia ir jo jaunesnysis amžininkas Saigyo, kuris, 
atsisakęs viliojančios karjeros, pasirenka klajojančio zen vienuolio poeto 
atsiskyrėlio kelią. Fujiwara'os Shunzei ir Saigyo pasaulėžiūroje ryškėja 
kupinas dramatizmo požiūris į žmogaus gyvenimą, kūryboje skamba nauji 
elegiški zen motyvai. Šių dviejų iškilių asmenybių mestas iššūkis pasau- 
lietinio gyvenimo teikiamiems malonumams tampa pavyzdžiu sekėjams, 
formuojantiems Tolimųjų Rytų kultūroms būdingo asketiško Gei-doh 
(“meno kelio“) idealą. Jo šalininkai, aukodami savo gyvenimą meno 
vertybėms kurti, suteikia šiam pasirinkimui beveik religinę priartėjimo 
prie Absoliuto prasmę. "Meno kelio" ideologijos formavimasis liudija, 
kad zen estetinės sąmonės plotmėje ryškėja naujas ypatingos meninės 
veiklos reikšmės suvokimas. 

Įtakingiausias naujo “Meno kelio" idealo reiškėjas buvo Fujiwara'os 
Shunzei sūnus Fujiwara Teika (1162-1241), kuris, nuo vaikystės globojamas 
tėvo, anksti pradėjo garsėti skvarbiu kritiniu protu, subtiliu estetiniu - 

skoniu irįstabiomis tankų eilėmis. Jis - kokybiškai naujos “minties poezijos" 
pradininkas, savo eilėse pasiekęs nepaprastų filosofinio praregėjimo gelmių 
ir įvairiapusio talento jėga nustelbęs tėvo šlovę. 

Ilgainiui Teika tampa oficialiu imperatorių rūmų poetu (1200) ir 
visuotinai pripažintu estetikos, meno kritikos ir poezijos autoritetu. Jis 
sudarinėja garsias antologijas "Shinkokinshu" (1206), “Geriausios 
šiuolaikinės eilės", “Šimtas šimto poetų eilių", skelbia savo poezijos 
rinkinius. Nuo 1215 m. dar labiau garsėja didžiulį populiarumą įgijusio- 
mis elegantiškomis ushin (minties gelmės) stiliaus tankų eilėmis. 
Subrendusio Teika'os pasaulėžiūroje ir kūryboje stiprėja zen įtaka. 
Teoriniuose veikaluose “Apie eilių kūrimą" ("Maigetsusho"), dialoguose, 
kritiniuose straipsniuose, įvaduose į antologijas jis tampa autoritetingiau- 
siu japonų kalba rašomos waka poezijos teoretiku, nuosekliai ginančiu' 
nacionalinių poetinių tradicijų estetinę vertę. Jis plėtoja įtakingas honkadori, 
ushin, kokoro, yoen teorijas, mokymą apie dešimt poezijos stilių, gvildena 
tradicijų ir naujovės, turinio ir formos, meninės kūrybos proceso, vidinės 
kūrinio esmės, estetinės užuominos ir kitas problemas. 

Plėtodamas Ki-no-Tsurayuki idėjas, Teika gina nacionalinės japonų 
kalba rašomos waka poezijos savitumą ir estetinę vertę. Jo pasaulėjautai 
būdingas klasikinės poezijos kultas, kviečiantis estetikus ir menininkus 
sekti amžiais nusistojusiomis tradicijomis, kurios aiškinamos kaip neiš- 
senkamas kūrybinio įkvėpimo ir autentiškos kūrybos šaltinis. Tad nestebi- 
na ir jo negatyvus požiūris į amžininkų poeziją, kurioje regi daug savitiksliu 
originalumo ieškojimų ir paviršutinio jmantrumo. Savo estetinėje teorijo- 
je svarbiausiu Teika laiko Aonkadori (sekimo senovės poezija) principą, 
kurio esméje slypi kvietimas naujus jausmus išreikšti senais žodžiais ir 
įvaizdžiais. Traktate “Apie eilių kūrimą" jis rašo: „Išreiškiant jausmus, 
originalumas sveikintinas. Prasmingų žodžių reikia ieškoti klasikinėj poe- 
zijoj, sekti geriausių praeities meistrų stiliumi, o pastaruoju metu atsi- 

„radusių poetinių įvaizdžių geriau atsisakyti" (Fujiwara, 1981, p. 179). Jis 
iškelia naują yoen (kerinčio grožio) idealą, kurį siekdami įprasminti 
suklumpa netgi didžiausi poetai. 

Savo teoriniuose veikaluose Teika daug kalba apie dešimt waka 
poezijos stilių, iš kurių išskiria keturis pagrindinius: 1) gilaus sugestyvumo; 
2) tobulo atitikimo; 3) grakštaus grožio; 4) minties gelmės. Aukščiausias 

- ushin (minties gelmės) stilius, kuris aiškinamas kaip “tobuliausia waka 
kvintescencija". Iki šiam stiliui būdingų meninių aukštumų, kitais žodžiais 
tariant - pavyzdinės poezijos idealo gali pakilti tik didžiausi talentai. 
“Minties gelmės kupina waka, - rašo zen estetikos tradiciją plėtojantis 
Teika, - galima tik tada, kai pasiekiama absoliuti dvasinė rimtis ir giliai 
pasineriama į vidinės harmonijos būseną." (Ten pat, p. 82.) 

Gvildentų idėjų kontekste savaime suprantamas yra Teika'os teigi- 
nys, kad ushin principu tikslinga remtis kuriant visais kitais poezijos 
stiliais, nes jei bet kokio stiliaus kūrinyje nebus išreikšta ushin ir glaudžiai 
su minties gelme susijusi kokoro (daikto ar reiškinio vidinė esmė, jo 
šerdis), kūrinys bus paviršutinis. Vadinasi, tikrai meniškose waka eilėse 
«gausiai besiliejančiais estetiškais žodžiais “pirmiausia turi būti išreikšta 
kokoro gelmė, didingumas (poetinis patosas) ir sumanumas (retorinė 
technika), kad kilniu grakštumu galėtų iškilti visa poetinė figūra (sugata)" 
(ten pat, p. 87), kita vertus, jos turi išsaugoti tradicinei japonų poezijai 
būdingą grakštų švelnumą ir subtilų jautrumą. Tai įpareigoja sąmoningai 
vengti šiurkščiai skambančių žodžių, trukdančių įprasminti yoen (kerintį 
grožį). d 

Tobuliausiomis waka eilėmis Teika laiko tokias, “kurios, iškildamos 
virš visų polinkių, nurodančių priklausomybę vienam kuriam iš dešimties 
stilių, apima visų jų bruožus ir kartu skleidžia įtaigų aromatą" (ten pat, 
p. 86). Jose turi organiškai jungtis turinys ir forma, t. y. harmoningai 
santykiauti kokoro išraiška su meistriškai parinktais žodžiais. Kalbėdamas 
apie tobulų eilių kūrimą, Teika remiasi tėvo mintimi, kad “poetas turi 
rinktis tokius žodžius, kurie natūraliai išsilieja iš jo dvasios gelmių". 

Teika aukština estetinę užuominą, neišsakymą. Poetas, jo nuomone, 
pradėjęs mintį, turi sugebėti taip meistriškai ją nutraukti, kad suvokėjo 
vaizduotėje išsiskleistų turtinga užuominų erdvė. Kita vertus, autentiškai 
kūrybai būtinas dvasios tyrumas, kadangi tikroji minties gelmė nepa- 
siekiama, kai sąmonė yra sujaukta, užteršta nešvariomis mintimis ir vaiz- 
diniais. Tobuliausi kūriniai, įprasminantys yoen (Kerinčio grožio) idealą, 
sukuriami tada, kai praskaidrėja dvasia, kai panirstama į rimties būseną, 
kai poeto psichinė koncentracija pasiekia tokį laipsnį, kada “eilės pradeda 
lietis tarsi savaime". Taigi Teika'os meninės kūrybos koncepcija plėtoja- 
si zen estetinių tradicijų veikiama. 

Senatvėje iš savo kūrybinės patirties aukštumų žvelgdamas į meninės 
kūrybos problemas, Teika duoda daug vertingų patarimų jauniems poetams, 
kviesdamas juos atidžiai įsižiūrėti į ars poetica įvaldymo subtilybes. 
Įtvirtinant pradedančiojo poeto talentą labai svarbus vaidmuo tenka 
mokytojui, kuris turi rūpestingai saugoti mokinį, kad tas neišklystų iš 
kelio, nes jei įvairiais gabumais apdovanotas mokinys paklus valios 
impulsams, jo kūryba gali pakrypti klaidinga linkme. Kiekvienas poetas, 
atsižvelgdamas į savo prigimtį, naudoja savitas meninės išraiškos prie- 
mones, todėl iš visų dešimties poezijos stilių jam reikia pasirinkti tokį, 
kuris labiausiai atitiktų individualius meninius polinkius. 

“Kad ir kaip poetas būtų pamėgęs vieną konkretų stilių, kuriam jis уга 
gabus iš prigimties, - rašo Teika, - jam šito stiliaus nevalia primetinėti ` 
kitiems (gal jis jų prigimčiai visai svetimas), .nes taip elgdamasis tik 
sudarys papildomų sunkumų ir pavojingų kliūčių kitam poetui kurti waka 
eiles. Tik tada, kai mokinys yra nuodugniai susipažinęs su savo eilių 
prigimtimi, mokytojas jam turėtų parinkti vieną iš anksčiau minėtų dešim- 
ties stilių. Nereikia priminti, kad nesvarbu, koks būtų pasirinktas stilius, 
dorumas ir sąžiningumas turėtų būti tie principai, kuriais visuomet reikėtų 
vadovautis." (Ten pat, p. 91.) Vėliau, įvaldęs pasirinktą kūrybos stilių ir 
įgijęs patyrimo, poetas, neišklysdamas iš tiesaus kelio, gali bandyti kurti 
ir kitais stiliais. Prieš išleidžiant eiles į pasaulį, Teika rekomenduoja 
poetui pažvelgti į jas kitų akimis, kruopščiai išanalizuoti. | 

'Gvildendamas meninės kūrybos psichologijos subtilybes, Teika įspėja 
poetą, kad vengtų sudėtingų temų, staigių minties posūkių, kadangi tokios 
eilės gali sužlugdyti talentą, palaužti pasitikėjimą savo jėgomis. Kita 
vertus, jam pavojinga kurti prievartaujant save, nes tuomet nualinami 
jausmai ir dvasia, gali atsirasti pasibodėjimas poezija, o “sukurtos eilės 
bus amorfiškos ir negyvos". Nepajėgiančiam kurti ushin stiliaus “eilių su 
mintimis" Teika pataria pradėti nuo lengvesnių temų, motyvų, kurie, 
nepretenduodami į filosofinę minties gelmę, skambės elegantiškai ir gyvai. 
Vėliau, poetui įsitraukus į meninės kūrybos procesą, praskaidrėjusi sąmonė 
lengviau pasinaudoja savo kūrybinėmis galiomis. 

Sudėtingiausias žingsnis siekiant tobulos tankų poezijos aukštumų ir 
удеп (kerinčio grožio) idealo - įvairiapusis poeto išsilavinimas, svarbiausių 
kinų ir senovės japonų poezijos stilių, ypač „Manyoshu“, įvaldymas. “Kai 

po ilgo mokymosi ir pratybų tobulai perprantama waka poezijos dvasia ir 
stilius, tada manoma, kad poetas yra gerai susipažinęs su Manyoshu , kurio 
neįvaldžius negalima savęs laikyti apsišvietusiu poetu." (Ten pat, p. 81.) 
Įvairiapusis išsilavinimas, minties gelmė, geriausių praeities meninių tra- 
dicijų perėmimas čia aiškinami kaip pagrindinės prielaidos, leidžiančios 
talentingam poetui pretenduoti į yoen idealo įprasminimą. 

Taigi Fujiwara'os Teika'os estetika tapo svarbiu japonų zen estetinės 
minties brendimo reiškiniu. Jo estetiniai traktatai prilygsta universaliems 
praktiniams meno filosofijos vadovėliams, todėl tuos traktatus daugelį 
šimtmečių įdėmiai studijavo teoretikai ir menininkai. Šios iškilios asme- 
nybės gyvenime ir kūryboje įprasmintas Gei-doh ("Meno kelias") tapo 
daugelio didžių zenbuddhistinės orientacijos menininkų gyvenimo ir me- 
no filosofija. 

Muromachi epochos estetinius idealus geriausiai išreiškia zen idėjų 
įtakoje susiformavusi No teatro estetika, kurios žymiausias atstovas - 
genialus teoretikas, dramaturgas, aktorius, režisierius Motokiyo Zeami 
(1363-1443). Jo estetinė koncepcija teoriškai apibendrina XIV a. pabaigoje 
išsikristalizavusius No (“malonumas”, “mokėjimas”, “meistriškumas”) 
dramos principus. “Drama, - rašo autoritetingas japonų teatro žinovas 
D. Keene, - yra ta literatūros sritis, kuri Japonijoje, kaip jokioje kitoje 
šalyje, pasiekė neprilygstamo grožio, įvairovės ir sulaukė didžiulio dė- 
mesio Vakaruose.” (Keene, 1977, p.47.) 

Savitos No dramos gimimas siejasi su Zeami tėvo, garsios aktorių 
trupės vadovo ir pagrindinio, aktoriaus Kanami Kiyotsugu (1333-1384) 
veikla. Suvienijęs anksčiau gyvavusių klajojančių teatrų estefinius 
principus, jis pradeda vaidinti pabrėžtinai sąlygiškus sarugakuno žanro 
spektaklius, kuriuose sintezuojami pantomimos, akrobatikos, ritualinių 
šokių bei gestų elementai, | 

Po tėvo mirties pagal nusistojusias tradicijas vadovavimą trupei per- 
ima Zeami. Tai nepaprastų gabumų, visokeriopai išsilavinusi asmenybė, 
puikiai pažįstanti profesines teatro paslaptis, besidominti filosofija, estetika, 
literatūra, muzika, daile. Augdamas teatro aplinkoje, jis nuo vaikystės 

atlieka vaikų, jaunuolių vaidmenis, vėliau ilgą laiką vadovauja trupei, 
parašo daugiau nei 100 pjesių ir 24 estetinius traktatus, iš kurių iki 
nūdienos išliko 11. Su Zeami vardu siejamas galutinis No teatro estetinių 
principų susiformavimas bei jo iškilimas iki tikro meno lygmens. ‹ 

Brandžiausių Zeami estetinių traktatų (“Devynios pakopos", “Sakmė 
apie stiliaus žiedą", “Šeši principai", “Sugrąžintas žiedas"), apibendrinan- 
čių tėvo, pirmtakų ir daugelio metų asmeninės kūrybinės patirties rezulta- 
tus, problematika peržengia specifines teatro meno ribas ir gvildena beveik 
visas pagrindines zen estetinėje tradicijoje išryškėjusias problemas. Tai 
tarsi profesionalių menininko paslapčių sąvadai, padedantys tobulinti 
dramaturgo, režisieriaus, shite (pagrindinių vaidmenų atlikėjo) ir kitų 
teatro meno specialistų meistriškumą. Tokį estetinių traktatų adresatą 
lėmė specifiniai viduramžių raidos bruožai, kai trupės vadovo asmenyje 
dažniausiai sutapo dramaturgo, režisieriaus, pagrindinių vaidmenų atlikėjo 
funkcijos. 

Pagal viduramžiais nusistojusias “slaptąsias tradicijas" profesiniai 
estetiniai traktatai pasižymėjo uždaru cechiniu pobūdžiu. Juos didžiai 
vertino ir perduodavo saugoti vienos trupės vadovas ar geriausias aktorius 
kitam, vertam šio pasitikėjimo. Zeami grindžia “slaptųjų tradicijų" būtinumą 
"tuo, kad žiūrovus galima sėkmingai Zavéti tuomet, kai jiems lieka ne- 
žinomos cechinės meno paslaptys. | 

Zeami estetinė teorija formuojasi stipriai veikiama Muromachi epochos 
zen estetinių idealų. Ji išsiskiria japonų estetinės minties istorijoje neregėtu 
filosofiškumu, aukštu teorinės minties lygiu, gvilderiamų idėjų vientisu- 
mu ir universalumu. Iš zen Soto mokyklos Zeami perima asketiškumą, 
santūrumą, satori teoriją, meditacinius psichologinius ir auklėjimo siste- 
mos metodus, įsitikinimą, kad esmė gali būti išsakoma tik glausta pa- 
prasčiausių sąlygiškų simbolių kalba. Šios zen minimalistinės nuostatos 
sąlygoja pabrėžtinį No teatro estetikos asketiškumą, sterilumą, buitišku- 
mo vengimą ir esmės ilgesį. 

Zeami estetiniuose traktatuose susiduriame su vientisa estetine siste- 
ma, organiškai apimančia mokymus apie monomane (pamėgdžiojimą), 
yugen (slėpiningąjį grožį), hana ( sceninį aktoriaus žavesį arba jo talento 
sklaidą), meninį stilių, meninės kūrybos procesą, estetinio auklėjimo 
sistemą ir kitus mažiau reikšmingus mokymus. Be įprastinio nuoseklaus 

idėjų dėstymo, juose aptinkame ir zen tradicijoje paplitusią dialogo 
bendravimo formą, kuomet mokinys užduoda ОО jį dominančius 
klausimus ir laukia atsakymo. 

Pagrindinis kelias, vedantis į tikrąjį meną, Zeami akimis, yra nuosekliai 
paveldėtos praeities tradicijos ir sekimas geriausiais meno kūriniais. Šis 
sekimas nėra paviršutinis imitavimas, о sudėtingas ir įvairialypis reiškinys. 
aiškinamas kaip laipsniškas aktoriaus perėjimas nuo išorinės formos prie 
vidinės esmės, nuo balaganiško grotesko prie glausto simbolinio vaizdinio. 
Meistriškas monomane principo įgyvendinimas reikalauja iš aktoriaus ne 
tik įgimto talento, tačiau-ir atsidavimo menui, subtilios technikos, pa- 
dedančios natūraliai persikūnyti į kuriamą vaizdinį. “Tas, kuris įvaldė 
visas monomane formas, - rašo Zeami, - tačiau nesuvokia žiedo esmės, 
panašus į žmogų renkantį dar nepražydusius augalus. [...] Visiems 
medžiams ir tūkstančiams žolių būdingi saviti, nepakartojami Žiedų 
atspalviai, tačiau ta ju esmė, kurią regime kaip žavesio apraišką, yra viena, 
tai - žydėjimas.” (Zeami, 1989, p.106.) Kalbėdamas apie žiedą, Zeami turi 
omenyje aktoriaus talentą, suteikiantį jam galios sekant geriausiais 
pavyzdžiais sužydėti, t.y. natūraliai atskleisti savo kūrybines potencijas. 
Natūrali talento sklaida drauge su meistriškai įvaldytu pamėgdžiojimo 
principu atveria kelią į meno esmės yugen (slėpiningojo grožio) pažinimą. 

Traktate “Devynios pakopos" Zeami plėtoja mokymą apie devynias 
aktoriaus meistriškumo pakopas, iš kurių tik ketvirtojoje pradeda skleistis 
įstabi yugen dvasia, lemianti tikrąjį mena. “Pamėgdžiojimo mene, - rašo 
jis, - pasiekiama tokia pakopa, kurioje išnyksta noras pamėgdžioti. 
Asmenybė, įvaldžiusi pamėgdžiojimo meną, jau pati tampa imitavimo 
objektu. Dėl to išnyksta būtinybė galvoti apie panašumą su pamėgdžiojimo 
objektu." (Ten pat, p. 132.) Kryptingos meditacijos ir apmąstymai aktorių 
pakylėja į aukščiausias kūrybinio meistriškumo pakopas, kuriose jis ne tik 
įsijaučia į kuriamą vaizdinį, tačiau ir pajėgia atskleisti tą neregimą yugen 
esmę, kuri yra pagrindinis No teatrinio veiksmo idealas. Yugen principas 
Zeami estetikoje įgauna universalios prasmės. Jis, išreikšdamas esminius 
zen pasaulėžiūros aspektus, nubrėžia visus pagrindinius No teatro estetikos 
lygmenis, pradedant spektaklio verte ir baigiant konkretaus aktoriaus 
meistriškumu. Yugen išraiška - svarbiausias teatro meno komponentas ir 

aukščiausio aktoriaus meistriškumo požymis. Yugen esmę Zeami sieja su 
dvasios aristokratizmu, kuris remiasi elgesio subtilumu, išvaizda ir kitais 
išoriniais požymiais. Išvaizdoje yugen reiškiasi ramumu ir elegancija. 
Kalboje - kultūringiems žmonėms būdingu kalbos grakštumu, jos tobulu 
valdymu, kuomet net atsitiktinai ištarta frazė maloni ausiai. Muzikoje 
yugen skleidžiasi tuomet, kai melodija liejasi tarsi upelis, skambėdamas 
sklandžiai ir švelniai. Šokyje yugen siejasi su tokiu tobulu šokio jvaldymu, 
kuomet žiūrovai yra sužavėti atlikėjo judesių ir rimties. Spektaklyje yugen 
skleidžiasi, kai jame meistriškai atliekami trys pagrindiniai No teatro 
amplua (seno išminčiaus, moters ir kario). 

. "Aktoriaus mene yugen dvasia labai sunkiai pasiekiama, ji nuolatos 
keičiasi, kadangi priklauso nuo pamėgdžiojimo objekto. Kiekvienas hero- 
jus reikalauja savitos ундеп dvasios, unikalių stilistinių bruožų. Meistras, 
teigia paradoksalioje zen estetikos dvasioje Zeami, yra pamėgdžiojimo 
pavyzdys nemokšoms, o nemokša - pavyzdys meistrui. Teisingo pamég- 
džiojimo kriterijumi Zeami estetikoje tampa menininko talento jėga ir 
 eleganti$kumas. Taigi monomane (pamėgdžiojimas) ir ундеп ( slépiningasis 
grožis) Zeami estetikoje - dvi neatsiejamos tikrojo meno pusės, tarsi 
harmoninga formos ir turinio sąjunga, gimdanti vientisą herojaus vaizdinį 
ir spektaklio visumą. 

Itin svarbi vieta Zeami estetikoje tenka talento ir jo ugdymo pro- 
blemoms. Šiose artimai susijusiose teorijose išryškėja teoretiko intuity- 
vaus mąstymo galia, jo įžvalgumas, sugebėjimas atskleisti įvairius talento 
brendimo ir sklaidos aspektus. Gvildendami minėtąją Zeami estetinės 
koncepcijos dali, nuolatos susiduriame su viena centrinių jo kategorijų - 
hana (žiedo) vaizdiniu, interpretuojamu kaip sceninis aktoriaus žavesys, 
talentas. “Stebėdamas, kaip skleidžiasi gėlės, - sako Zeami, - žiedo sąvoka 
aš įvardiju alegorinį grožį, kuris būdingas visoms meno rūšims. Gėlės žydi 
ne nuolatos, o išsiskleidžia tik tam tikrą metų laiką, ir jų įstabumas yra 
netikėtas, žavintis mus. No teatro menas tai pat unikalus. Kai aktorius 
įvaldo daugelį vaidmenų, jis gali pasirinkti tą, kuris atitinka laiko dvasią, 
žiūrovų nuotaikas. Čia ir glūdi aktoriaus panašumas į žiedą, kuris atsi- 
skleidžia tik tam tikru metu." (Istorija estetiki, 1965, t. 2, p. 72.) 

Vadinasi, metaforiška žiedo kategorija čia tiesiogiai siejama su 
sceninio žavesio reiškėju aktoriumi, jo talentu ir meistriškumu, kurį ga- 

lima sėkmingai išplėtoti, o taip pat ir sužlugdyti. Zeami aiškina talentą 
kaip paslaptingą kosminės dieviškos prigimties reiškinį, kuris reiškiasi 
aktoriuje, poete, dramaturge, slypinčia galinga kūrybine ir gyvenimiškąja 
energija. Sėkmingas talento plėtojimas įmanomas tik atsivėrus pasauliui, 
stebint jį, įsigilinant į jo įvairovę ir visiškai atsiduodant kūrybai. 
“Nusprendus žengti mūsų keliu, - teigia Zeami, - svarbiausia nesimesti į 
kitus kelius."(Zeami, 1989, р. 89.) 

Nuoširdžiai tobulybės siekiantis menininkas Zeami akyse - tarsi au- 
galas, kuris stiebiasi į dangų, o šaknimis yra sukibęs su jį maitinančia žeme. 
Jis siekia aukštojo slėpiningojo grožio (yugen) ir kartu įsisavina žemišką 
didžiųjų pavyzdžių pamėgdžiojimo (monomane) meną. Tik šių dviejų 
komponentų sintezė leidžia vaisingai tobulinti meistriškumą. Meistriškumas 
siejamas su menininko sugebėjimu atskirti esmę nuo paviršiaus. 
| Zeami išskiria dvi skirtingas autoriaus sceninio žavesio formas: laikinąją 
ir ilgalaikę. Pirmoji būdinga tik tam tikram aktoriaus kūrybos etapui, pa- 
vyzdžiui, trumpalaikiam vaiko ir paauglio žavesiui, kuriam išreikšti pakanka 
amžiui būdingų duomenų, о antroji - tai gilus, neišnykstantis žavesys, kuris 
pasiekiamas daugybe skirtingų būdų įtemptai dirbant. Laikino ir ilgalaikio 
žavesio sąvokas teoretikas plačiau atskleidžia gvildendamas pagrindines 
meninio talento formavimosi fazes ir meistriškumo pakopas. Jo įsitikinimu, 
tik slėpiningos, giluminės, iš esmės neišsakomos, o ne aiškiai regimos, 
išorinės savybės sudaro tikro, ilgalaikio talento esmę. 

Remdamasis zen pasaulėžiūrai būdinga kiekvienos asmenybės uni- 
kalumo idėja, Zeami nesiūlo vienintelio teisingo kelio įgimtiems suge- 
bėjimams ir meistriškumui lavinti. Talento tobulėjimas aiškinamas kaip 
vidinis asmenybės augimas, sąmoningas savo gyvenimo kelio pajungimas 
vienam pagrindiniam tikslui. Šiam tikslui įgyvendinti reikia ypatingos 
valios, vidinės disciplinos, daugybės profesinių įgūdžių ir meninės išraiš- 
kos. priemonių įvaldymo bei daugelio kitų dalykų, kurie atveria kūrybai 
atsidavusiam menininkui giluminės meno esmės, jo “širdies” pasaulį. 

Daugelį pagrindinių talento ir meistriškumo ugdymo receptų Zeami 
tiesiogiai perima iš zen estetinių doktrinų. Pavyzdžiui, Dogeno įtakoje 
svarbiausiomis talento tobulėjimo prielaidomis jis skelbia askezę, 
meditaciją ("kontempliuoti - tai pažinti giliausią reiškinių esmę"), 
psichologines pratybas, padedančias menininkui grūdinti valią, vidinę 

discipliną, leidžiančias pasinerti į slėpiningojo grožio (yugen) esmę. Ak- 
toriaus meistriškumo, kaip ir poetinio talento, ištakomis jis laiko emo- 
cionalią dvasios struktūrą, kartu pabrėždamas ir racionalaus intelektinio 
pažinimo vaidmenį skleidžiantis kūrybinėms menininko galiomis. 

Tikro ilgalaikio talento sklaida Zeami koncepcijoje siejama su meni- 
nio.stiliaus kategorija, kuri siejasi su tam tikrų kiekvienam menininkui 
būdingų stilistinių požymių visuma. Meninių stilių aibę jis laiko 
neišmatuojama ir kiekviename jų (jeigu jis yra tikras) įžvelgia savitą 
žavesį. “Neturinčius ilgalaikio žiedo, - pareiškia jis, - galima laikyti 
neįvaldžiusiais jokio stiliaus." Menas, nepajėgiantis pakilti iki stiliaus 
lygmens, čia aiškinamas kaip nevertas tikro meno vardo. Ne mažiau 
svarbų vaidmenį Zeami skiria ir dramaturgo stiliui, kadangi tik savito 
raiškaus stiliaus įvaldymas, visų sudėtinių No teatro komponentų pažini- 
mas leidžia sukūrti gerą pjesę. Tekstas, plastinė stilistika, judesiai, muzikinis 
ritmas ir dainuojamieji spektaklio intarpai tik tuomet draminį veiksmą 
paverčia vientisa visuma, kai pjesės autorius tiksliai įsivaizduoja, kokie 
judesiai, atlikimo maniera ir kiti Ротропепш atitiks jo kuriamą sceną, jos 
vietą, metų laiką. 

Būdamas subtilus meno psichologas, puikiai išmanantis menkiausias 
kūrybos detales, Zeami pateikia daugybę iki šiol aktualių taiklių pastabų, 
praktinių patarimų, padedančių dramaturgui, režisieriui, aktoriui išvengti 
teatro meno labirintuose slypinčių pavojų. Daugelį pagrindinių meno 
psichologijos problemų jis gvildena veikiamas ma ir visaaprėpiančių yin 
ir yang teorijų. 

Ma (tarpsnio, pauzés) sąvoka No teatro estetikoje, о бїр pat Zeami 
koncepcijoje atitinka tuštumos, neužpildytos erdvės kategorijas zen tapybos 
estetikoje. Ši sąvoka perėjo į teatro estetiką iš shintoizmo religijos, kurioje ma 
vadinama sakralinė tuščios erdvės sritis, gyvenama dievų. No teatro estetikoje 
ma aiškinama kaip itin svarbi neveiklos, t.y. tylumos, pauzės būsena, po 
kurios turi prasidėti spektaklis arba itin svarbios draminio veiksmo dalys. Čia 
ma yra gera priemonė veikti žiūrovų pasąmonę, kadangi ji apima tai, kame 
slypi visa būties potencija (Piligrim,1986, p. 259). 

Zeami teigia, kad vidinės įtampos kupinos akimirkos “be veiksmo" 
yra sudėtingiausias teatro meno komponentas. Aktoriaus veiksmai prieš 
tapsmą “be veiksmo" ir po jo turi būti sujungti pasiekiant tokią sąmonės 

atpalaidavimo būseną, kurioje aktorius paslepia savo tikslus netgi nuo 
savęs. Zeami kviečia dramaturgus, režisierius, aktorius atsižvelgti į šį 
svarbų teatro meno komponentą, kadangi nuo teisingai panaudotos ma 
galios, nuo įžanginės emocijos, pirmųjų aktoriaus gestų, frazių neretai 
priklauso spektaklio sėkmė. Shite turi išeiti | sceną tą pačią akimirką, kai 
salė nuščiūva, kai joje įsigali ma atmosfera ir laukiančių veiksmo pradžios 
žiūrovų žvilgsniai nukrypsta į aktorių kambarį. Aktoriui pajutus ir sėk- 
mingai panaudojus šį momentą, žiūrovai natūraliai pasineria į jo mintis, 
nuotaikas, patiria emocinį atgarsį scenos veiksmui. 

Taigi su Zeami vardu glaudžiai siejasi galutinis No teatro estetinių 
principų formavimosi etapas, kuomet šiai unikaliai teatro meno atšakai 
suteikiamas kanonizuotas visų jos sudėtinių elementų - dramaturgijos, 
režisūros, sceninio veiksmo, scenografijos ir aktoriaus vaidybos formos. 
Apibendrinusi Muromachi epochos zen pasaulėžvalgos, gretimų meno 
rūšių teorijų bei sintetinio No teatro meninius ir estetinius principus, 
Zeami estetinė teorija tampa Japonų viduramžių estetinės minties 
kulminacija. Teoretiko veikaluose susiduriame su vieninga, detaliai su- 
. sisteminta ir giliai filosofiškai pagrįsta estetine koncepcija, kurios 
svarbiausieji sudėtiniai komponentai yra mokymas apie pamėgdžiojimą, 
slėpiningąjį grožį, meninį stilių, meninės kūrybos procesą, talentą ir jo 
ugdymo problemas. Pamatinis šios koncepcijos, kaip apskritai No teatro 
estetikos idealas yra giluminio užslėpto, neregimo grožio, sudarančio 
tikrojo meno esmę, perteikimas. Zeami išplėtotos estetinės idėjos stipriai 
paveikė ne tik visą japonų estetiką ir vėlesnes teatro meno formas, tačiau 
ir XX a. Vakarų, ypač postmodernizmo epochos teatro meną, kuris akty- 
viai perima ir savitai transformuoja daugelį No teatro estetikoje išplėtotų 
meninių principų, aktorių profesinio ir psichologinio parengimo metodų. 


Specifiniai Tokugawa'ų epochos estetikos bruožai 


Po 1603 m. taikos sutarties Japonija suvienijama ir tampa viena 
galingiausių Rytų valstybių. Valdžioje įsitvirtinę Tokugawa'ų klano 
atstovai 1614 m. perkelia šalies sostinę į Edą, vadinamą Rytine sostine. 
Nors politinės padėties stabilizavimas ir nepanaikina šalies vidinių prieš- 

taravimų, tačiau suteikia svarbų impulsą ekonomikos, tarptautinės preky- 
bos pagyvėjimui, neregėtam miestų augimui. Prasideda nauja specifinės 
miestų kultūros epocha, kurioje aktyviai reiškiasi trečiasis luomas, siekiantis 
įtvirtinti savus estetinius kriterijus ir idealus. | . 

1639 m. Japoniją valdantys shogunai ima laikytis “uždarų akių" 
politikos, t. y. sąmoningai apriboja šalies kontaktus su išoriniu pasauliu. 
Pagrindinė kultūrinės izoliacijos priežastis - nacionalinės nepriklausomy- 
bės ir savitumo praradimo grėsmė, kurią japonai pajunta bendraudami su 
ekspansyviais europiečiais. Užsisklendimo nuo išorinio pasaulio sąlygomis 
Japonijoje stiprėja nacionalinio identiteto suvokimas, estetikai ir meninin- 
kai atsisuka į nacionalines kultūros tradicijas ir siekia kūrybingai panaudoti 
jose slypinčias potencijas. . 

Tokugawa'ų epochos estetinės minties raidoje aktyviai reiškiasi trys 
pagrindinės pakraipos: 1) įtakingiausia menotyrinė (atstovai - Basho, 
Onitsura, Otsuji, Shikenobu Nishikawa), glaudžiai susijusi su ankstesnėmis 
estetinės minties tradicijomis ir siekianti teoriškai apibendrinti naujus 
aktualius meno gyvenimo reiškinius; 2) oficialioji prokiniška neokonfu- 
cianistinė, kurios žymiausias ideologas - Ogyu Sorai, ir 3) įsivyraujanti | 
tautinė, arba “nacionalinių mokslų mokykla" (Keichu, Kado Atsumamaro, 
Kano Mabuchi, Motoori Norinaga), kurios šalininkai siekia atgaivinti 
praeities estetinius idealus ir įtvirtinti “japoniškojo kelio" prioritetą. Šių 
trijų estetikos krypčių polemikoje turėtas pozicijas praranda aktyviai 
valdžios remiama neokonfucianistinė estetika. Šis procesas dar labiau 
sustiprėja po 1639 m. išryškėjusių šalies kultūrinės izoliacijos tendencijų, 
kurios padeda įsivyrauti besiorientuojančioms į tautinius idealus estetinė- 
ms teorijoms. 

Iš daugybės skirtingų neokonfucianizmo krypčių Tokugawa'ų epochos 
estetikoje jtakingumu išsiskiria filosofinės ir filologinės pakraipos kiniš- 
kų “senovės mokslų mokykla", kurios šalininkai daugiausia dėmesio skyrė 
senųjų kinų išminties knygų, Konfucijaus ir kinų neokonfucianistų esteti- 
nių idėjoms propaguoti. Žymiausias neokonfucianistinės estetikos ideolo- 
gas yra puikus kinų estetikos, literatūros, muzikos žinovas Ogyu Sorai 
(1666-1728). Šio Edo mieste gimusio enciklopedisto aktyviausios kūrybi- 
nės veiklos metai apima Genroku periodą (1688-1704), kai šalyje ryškėja 
ypatingas kultūrinio ir meninio gyvenimo pakilimas, 

Senkant gaivaus kinų kultūros, estetinės minties, meno srautui, Ogyu 
Sorai sudarinėja Tang'ų ir Sung'ų epochų kinų poezijos, literatūros 
antologijas, rašo estetinius veikalus, kuriuose aukština humanizmo idea- 
lus. “Tikrasis kelias, - teigia jis, --slypi ne danguje ir ne žemėje, o 
žmoguje." (Sansom,1966, p.130.) Mąstytojas siekia pritaikyti kinų hu- 
manistų estetines idėjas japonų pasaulietinės kultūros poreikiams. Jo 
estetinėse idėjose ryškėja epochai būdingos stiprėjančios utilitarizmo ir 
pasaulietinės tendencijos. Ogyu Sorai išplėtotus estetinius ir metodologi- 
nius meno ir tyrinėjimo principus vėliau perima jo idéjiniai priešininkai - 
“nacionalinių mokslų mokyklos“ šalininkai, tyrinėdami nacionalines 
estetikos ir meno tradicijas. 

Norint teisingai suvokti “nacionalinių mokslų mokyklos“ estetikos 
suklestėjimo priežastis, nepakanka apeliuoti į “uždarų akių” politikos 
pasekmes, o būtina atsižvelgti ir į kitus svarbius veiksnius. Tokugawa'ų 
epochos pradžioje radikaliai keičiasi subrendusios ir suvokusios savo 
savitumą japonų kultūros santykis su didžiąja kinų civilizacija. 1644 m. po 
galingo klajoklių mandžiūrų genčių antplūdžio ir naujos mandžiūriškos 
Tsing'ų dinastijos įsigalėjimo nuniokotos Kinijos kultūra išgyvena krizę. 
Ilgus šimtmečius japonų estetiką ir meninę kultūrą gaivinęs kinų kultūros 
šaltinis senka, naujos idėjos iš žemyno beveik nesklinda, o senos ne 
visuomet atitinka naujus verZlesnés japonų miesto kultūros reikalavimus. 
Tai skatina nacionalinės savimonės stiprėjimą. Naujosios tautinės pakrai- 
pos “nacionalinių mokslų mokyklos" estetikos pradininku tampa garsus 
XVII a. teoretikas Keichu (1640-1701). Šis mąstytojas ir artimiausi jo 
pasekėjai Kado Atsumamaro (1669-1736), Kano Mabuchi (1697-1769) ir 
Motoori Norinaga (1730-1831) svarbiausia savo estetinių koncepcijų orien- 
tacija artimi XVI a. renesanso ideologams. Jie siekia apriboti religinės 
pasaulėžiūros įtakos sfera, skelbia asmenybės universalumo idėjas, iškelia 
kūno ir dvasios pradų vienovę, aukština praeityje sukurtų vertybių reikšmę. 

“Nacionalinių mokslų mokyklos" estetikos įtakos stiprėjimą taipogi 
sąlygojo gilėjanti oficialiosios neokonfucianistinės ideologijos krizė ir 
intelektualų orientacija į nacionalinių estetikos ir meno tradicijų atgimi- 
mą. Tautinės savimonės augimas stiprina susidomėjimą shintoistinėmis 
tradicijomis, skatina plėtotis teorijas apie dieviškąją japonų kilmę ir šalies 
estetikos bei meno tradicijų specifiškumą. Pagrindiniu “nacionalinių mokslų 

mokyklos" teoretikų dvasinių ieškojimų bei apmąstymų objektu tampa 
Heiano epochos estetika, literatūra, poezija, slaptosios estetinės tradicijos. 
Jie rūpestingai tyrinėja pagrindinius šios epochos meno paminklus, suku- 
‚Па naujus autentiško senųjų tekstų perskaitymo ir interpretacijos metodus, 
rengia naujus jų leidimus, siekia atskleisti “Kojiki" (Kodziki), “Nihongi", 
“Мапуоѕћи”, Sei Shonagon ir Murasaki Shikibu kūriniuose įkūnytų este- 
tinių idealų savitumą: Aukštindami nacionalinės shintoistinės mitologi- 
jos, estetikos, meno tradicijų, “japoniškojo kelio" apskritai unikalumą, 
“nacionalinių mokslų mokyklos” estetikai nukreipia savo intelektualinę 
energiją kritikuoti konfucianistines ir buddhistines “svetimšalių” este- 
tikos teorijas. 

Prieš kiniškų estetikos ir meno tradicijų įsigalėjimą ВО ais- 
tringai pasisako įtakingas menotyrinės pakraipos estetikas, garsus tapyto- 
jas, kaligrafas, knygų iliustratorius, vienas žymiausių Kyoto mokyklos 
graviūros meistrų Shikenobu Nishikawa (167 1-1751). Jis, kaip ir “пасіо- 
nalinių mokslų mokyklos" estetikai, apeliuoja į tautines tradicijas, teigia, 
kad Japonijoje susiformavę estetikos ir meninės kūrybos principai yra 
tobulesni ir geriau išreiškia tautinę dvasią. “Mūsų senieji tapytojai, - rašo 
Shikenobu Nishikawa, - mokėsi iš kinų meistrų paveikslų. [...] Jie remiasi 
kinų tapybos dėsniais, kuriais naudojantis negalima autentiškai pavaizduoti 
japono. Kuomet vaizduojamas japonas, paveikslas visuomet dvelkia Kinija 
ir mūsų dvasia neišreiškiama. Argi tai ne ribotumas? Remtis tapyboje 
kiniškomis tradicijomis, paniekinti japonų mokyklas, viską suvesti išimtinai . 
į kiniškas vertybes, kiniškus peizažus, kiniškus gaminius, kiniškus pasi- 
linksminimus, ignoruojant savo Japoniją, - ar tai nereiškia tikėti svetima 
tolima šalimi ir paniekinti savąją artimą? Nors kiniški ir japoniški tapybos 
dėsniai daug kuo panašūs, tačiau ir skiriasi, nes Japonijoje ir Kinijoje 
kitokia žemė ir vanduo." (Mastera iskustva, 1965, t. 1, p. 127.) 

Taigi Shikenobu Nishikawa savo estetinėje koncepcijoje jautriai 
atspindi estetinių idealų kaitą, ryškėjančią estetinės minties ir meno 
orientaciją į nacionalines tradicijas. Be “japoniškojo kelio" savitumo 
problemų, jo teorinių interesų centre atsiduria menininko asmenybės 
formavimasis, jo raiškos būdai, menininko ir gamtos santykis, meninės 
kūrybos eiga ir kitos estetinės problemos. Teoretikas aktyviai skelbia 
asmenybės universalumo idėjas, kviečia menininkus neapsiriboti siauromis 

kūrybos temomis; motyvais, plačiau žvelgti į pasaulį. “Jei esi Visatos 
žmogus, turi dalyvauti visame kame. Todėl negalima tapant paveikslus 
prisirišti prie kažko viena, reikia kiek galima nuolatos plėsti vaizduoja- 
mojo pasaulio ribas. Jei tu išmokai vaizduoti tik kažką viena, nesiekdamas 
aprėpti visos būties esmės, tavo menas bus siauras, jo veikimo sfera bus 
ribota." (Ten pat, p. 126.) 

Shikenobu Nishikawa didžiulį dėmesį kreipia į profesinio menininko 

meistriškumo problemas. Jo nuomone, į meistriškumo aukštumas veda 
daugelis skirtingų kelių. Todėl siekiant tobulybės pasirinktoje meno srityje 
labai svarbu pasirinkti mokytoju iš dvasiškai artimos mokyklos patyrusį 
meistrą, kuris pirmiausia “turi išmokyti valdyti teptuką ir tušą, o tik paskui 
tapyti paveikslus". Jei jaunas dailininkas neįgis būtinų tapytojui profesinių 
įgūdžių ir iškart imsis kurti sudėtingus vaizdinius, jo potėpis liks sukaustytas 
ir menininkas nepajėgs savo kūryboje pasiekti giluminės meno esmės. 
. Kaip ir daugelis Tolimųjų Rytų estetikų, Shikenobu Nishikawa'i 
pagrindinis autentiškos kūrybos šaltinis atrodo įvairialypis gamtos pasau- 
lis. “Pasinėrus į gamtos esmę,- sako teoretikas, - galima perteikti ją, tačiau 
nereikia per daug pataikauti gamtai. Tas, kuris siekia tik perteikti gamtą, 
neretai tampa vulgarus." (Ten pat, p. 124.) Kalbėdamas apie tikrojo meno 
prigimtį, estetikas nekviečia tiesmukai kopijuoti gamtos, o žvelgti į ją tik 
kaip į pradinį kūrybos impulsą. Jis gerai supranta, kad menininkas formuoja 
savitą nepriklausomą nuo tikrovės meninę realybę, kuriai sukurti nepakanka 
vien gamtos, o būtina tobulai pažinti tapybos dėsnius ir geriausias praeities 
meno tradicijas. “Visa tai virsta dėsniais, kurie nekinta, ir tokių nekintamų 
dėsnių daug. Todėl prisimink praeities pavyzdžius ir nedaryk klaidų, 
nepaaukok tapybos dėsnių, pernelyg sekdamas gamtą." (Ten pat, p. 124.) 
Meno ir gamtos santykis bei kitos pamatinės estetikos problemos giliausiai 
gvildenamos Basho ir Motoori Norinaga'os estetinėse koncepcijose. 


Matsuo Basho estetikos ir meno pasaulis 
Įtakingiausia XVII a. japonų estetikos ir meno figūra tampa garsus 


poetas, kaligrafas, haigos tapytojas ir meno teoretikas Jinsichiro Gin- 
zaemonas (1644-1694), daugiausia žinomas Matsuo Basho slapyvardžiu. 

Jis gimė Igos provincijos Ueno mieste, neturtingo samurajų kilmės kali- 
grafijos mokytojo šeimoje, kuris sūnui įskiepijo meilę kaligrafijai, tapybai 
ir poezijai. Jau vaikystėje Jinsichiro suartėja su Igos provincijos siuzereno 
Todo klano įpėdiniu Todo Jositada, kurio remiamas kartu išvyksta tęsti 
studijų į Kyotą. Senojoje sostinėje jo dvasinę evoliuciją stipriausiai paveikė 
monochrominės tapybos meistras Morikawa Kyoroku ir garsus haikų poe- 
tas Kitamura Kiginas, į kurio itaką pateko iš provincijos atvykęs jaunuolis. 

Sulaukęs 36 metų, jis jau žinomas poetas, kaligrafas, haigos tapyto- 
jas, tačiau, nesitenkindamas pasiektais rezultatais, netikėtai keičia įprastą 
gyvenimo būdą ir išvyksta į Kosimos šventyklą, kur, vadovaujamas garsių 
zen mokytojų Bucchio ir Bankei'aus, pasineria į zen mokymą. Tiesioginė 
pažintis su zen vienuolynų gyvenimo principais, zen filosofija, estetika, 
meditacine praktika sukelia Tosei'aus slapyvardį pasirinkusio poeto pa- 
saulėjautos ir meninės saviraiškos lūžį. Nuo 1681 m. jo kūryboje išryškėja 
posūkis į daug gilesnį filosofinį pasaulio suvokimą. Brandžioji Tosei'aus 
kūryba išsirutulioja iš zen adeptams būdingo požiūrio į meną ir remiasi 
daugeliu pagrindinių zen estetikos principų. 1682 m., tarsi įtvirtindamas 
savo dvasinį lūžį, zen adeptas Tosei'us pasirenka naują slapyvardį Basho 
(“bananų lapai") pagal savo gyvenamą bananų lapais dengtą lūšnelę, 
mokinių vadinamą “bananų lapų būstu". 

Basho priklauso klasikiniam Tolimųjų Rytų klajojančio mąstytojo 
menininko tipui, kuris artimas daugeliui kinų ir japonų menininkų, metu- 
sių iššūkį šio pasaulio galingiesiems ir gyvenančių varganą atsiskyrėlio 
gyvenimą. Nors zen pasaulėžiūrą Basho perima visa širdimi, tačiau nie- 
kuomet netampa vienuoliu. Didžiąją gyvenimo dalį praleidžia paprastose 
žvejų, vienuolių, medkirčių lūšnelėse arba mokinių pastatytuose laikinuo- 
se būstuose gamtos prieglobstyje. Gamta jam - gimtoji stichija, iš kurios 
jis semiasi kūrybinio įkvėpimo ir randa priebėgą nuo šalį varginančios 
shogunų tironijos. 

Basho nesuteikia savo estetinei teorijai išbaigto ir sistemingo pavidalo. 
Jo estetinės idėjos išblaškytos kritiniuose straipsniuose, įvaduose į poezi- 
jos rinkinius, komentaruose, kelionių dienoraščiuose, laiškuose, mokinių 
užrašuose ir pasisakymų fragmentuose, meno kūriniuose. Apibendrindamas 
savo ilgalaikę kūrybinę patirtį “trijuose didžiausiuose menuose", jis su- 
formuoja originalią estetinę teoriją su savitu estetinių kategorijų pasauliu. 


Matsuo Basho estetikos ir meno pasaulis 253 


Basho estetika ir kūryba neatsiejama nuo zen pasaulėžiūros. Ryškiausiu 
didžiojo menininko estetikos ir kūrybos bruožu tampa gilus principinis 
Tu Fu ir zen tradicijos menininkais atsiskyrėliais. Žmogų supančią gamtą, 
nuolatinę metų laikų kaitą, intymų bendravimą su neryškios, kasdieniškos 
gamtos grožiu jis regi kaip pagrindinį menininko kūrybinio įkvėpimo 
šaltinį. “Saigyo tankos, Sogi rengos, Sesshu paveikslai, Rikyu arbatos 
ceremonijos menas - visų jų kelias yra kupinas vienos idėjos. Jausti grožį 
(fuga), vadinasi - sekti gamta, būti keturių metų laikų draugu. Visa, ką 
regi, yra žiedas, apie ką mąstai - mėnulis. Tas, kuriam daiktai ne žiedas, 
yra laukinis. Tas, kurio širdyje nėra žiedo, yra žvėris. Nebūk laukinis, 
įveik savyje žvėrį, sek visata, ir grįši į ja." (Grigorjeva, 1979, p. 765.) 

Savo meninės kūrybos koncepcijoje Basho aukština meditacijos, 
dvasinio nuskaidrėjimo, artimo satori būsenai, reikšmę, apeliuoja į tikro- 
jo meno neasmeniškumą. Pats kūrybos aktas čia traktuojamas kaip spon- 
taniškas būties atsivėrimas, intuityvi giluminės reiškinių esmės įžvalga. 
Pasineriantis į.kūrybos procesą menininkas turi pažaboti savo tuštybę, 
prislopinti jausmus, išguiti asmeniškumą ir visa siela įsiklausyti į supantį 
gamtos pasaulį, intuityviai surasti jo apraiškų giluminį ryšį su Žmogaus 
dvasiniu pasauliu, jautriausiais išgyvenimais. Autentiška kūryba, Basho 
žodžiais tariant, “reikalauja iš menininko tol skverbtis į vaizduojamąjį 
objektą, kol neatsiskleidžia jo giluminė esmė” (Haikai and Haiku, 
1958, p. XVII). Šiame kūrybinio proceso tarpsnyje estetinis potyris 
rezonuojamas menininko sąmonėje ir jo ego išnyksta, įsiliedamas į 
kontempliuojamos gamtos objektą. Menininko pasinėrimas į nedalomą 
dvasinę jungtį su gamta padeda jam akumuliuoti kūrybinę Visatos energiją 
ir vėliau ją spinduliuoti savo kūriniuose. “Basho, - rašo M. Ueda, - turi 
omenyje dvasią, kuri apskritai slypi kūrybinių galių esmėje. Ši dvasia, 
kurdama meno kūrinius, vėl įsilieja į kūrybinę visatos energiją. Kaip 
visata gimdo įstabius žiedus ir švelnų mėnulį, taip ir menininkas kuria 
grožį." (Ueda, 1967, p. 183.). 

. Susikaupimas ties suvokiamuoju objektu ir sugebėjimas naujai išvysti 
reiškinius, išryškinti tokią detalę ar akimirką, kurioje menininko dvasia 
susilieja su amžinybė, Basho estetikoje traktuojamas kaip sudėtingiausia 
kūrybinio proceso dalis, o praktinis idėjos įgyvendinimas aiškinamas kaip 

antraeilis žaibiškas kūrybinių galių blykstelėjimas. Vadinasi, meno kūrinys 
gimsta iš akimirką trunkančio sąmonės nuskaidrėjimo. “Eilėraštį kurti, - 
sako jis, - reikia per akimirką, kaip medkirtys verčia galingą medį." 
Meninėje kūryboje Basho labiausiai vertina spontanišką menininko dvasios 
polėkį, kūrybos akto nuoširdumą. “Kuomet kuri,- pataria jis, - nekurk per 
daug, nes prarasi nuoširdumą. Te tavo haikus gimdo širdis, o ne ыы 
(Kirkwood, 1971, р. 189.) 
~ *Basho savo veikaluosė plačiai naudojasi apibendrinta fuga-makoto 
' sąvoka, reiškiančia “grožio tiesą" arba “tiesos kelią mene". Jo įsitikinimu, 
tikrasis menas negali remtis vien tik išorine forma ar gražiais žodžiais, o 
turi paklusti fuga-makoto principui. Kalbėdamas apie šio principo svarbą, 
jis turi omenyje ne meno sutapatinimą su tikrove, o tikrą, natūralų nuo- 
širdumą, siekiant autentiškai perteikti meninę tiesą. Basho pabrėžia, kad 
jei meno kūrinyje nėra nuoširdumo, adekvataus meninei tiesai, tuomet 
nėra dvasinio grožio, o lieka tik dirbtiniai žodžiai. Vadinasi, tikras meno 
kūrinys, anot Basho, gali gimti tik organiškoje nuoširdaus dvasios polėkio, 
tobulos meninės formos ir turinio sąveikoje. Basho meninės kūrybos 
teorijos esmė slypi tezėje “nekintama tiesa besikeičiančioje formoje". 

Skirtingai nei rafinuotos aristokratų pamėgtos tankos ir rengos poeti- 
nės formos, Basho tankos išsiskiria pabrėžtiniu paprastumu, minties, 
įvaizdžių, asociacijų glaustumu. 

Miniatiūrinėje Basho haikų poetinėje formoje organiškai jungiasi 
griežto kanono apibrėžti du skirtingi pasaulio suvokimo pjūviai: 
pirmasis, universalus “kosminis”, tiesiogiai siejantis poetą su jį su- 
pančiu gamtos pasauliu, nuolatine metų laikų kaita ir apeliuojantis į 
žmogaus priklausomybę amžinam būties ciklui, ir antrasis, "lokalinis ", 
konkretus daiktinis pasaulis su jam būdinga kasdieninių įvykių visuma. 
Šis haikų dvilypumas padeda išplėsti lakoniškos poetinės formos meninę 
erdvę ir sudėtinga įvaizdžių, asociacijų, užuominų seka sujungti kas- 
dienybės ir amžinybės lygmenis. Basho plėtojamoje haikų estetikoje, 
kaip ir kituose japonų poezijos žanruose (tanka, waka, renga) svarbus 
vaidmuo tenka “metų laikų žodžiams", kurie, suteikdami eilėms gamtos 
alsavimą, kartu nurodo ir tą metų laiką, apie kurį kalbama eilėse. 
Metaforiški “metų laikų žodžiai" suteikia eilėms asociatyvumo ir žadina 
vaizduotę. Už haikų teksto, sako Basho, “turi skleistis ištisas paveikslas". 

Basho, kaip ir zen estetikai, įsitikinęs, kad giliausia tiesa ir aukščiausias 
grožis neišsakomas žodžiais. Iš čia išplaukia jo haikams būdingas stiliaus 
lapidariškumas, minimalus žodžių kiekis, pabrėžtinai taupios meninės 
išraiškos priemonės, kiekvieno žodžio, skiemens, pauzės, estetinės - 
užuominos reikšmingumas. “Stilius, - rašo poetas laiške draugui, - turi 
būti natūralus, su grakščiais temų posūkiais. Originalumas, neįprastumo 
siekimas nepatartini... Būk natūralus ir nuolat kreipkis į gamtą... Tegu 
tavo haikai bus panašūs į liepsnojančią vėtros polėkyje gluosnio šakelę su 
lietaus lašais." (Chamberlain, 1925, p. 113.) 

Tikrasis menas, Basho įsitikinimu, turi kelti neišbaigtumo įspūdį, 
skatinti suvokėjo vaizduotę, kuri turi užpildyti menininko atskleistą erdvę, 
suteikti tam, kas meno kūrinyje pateikta tik estetinės užuominos forma, 
savitą prasmę. Non-finito principo reikšmę haikų estetikoje pabrėžia ir | 
Otsuji, kuris nurodo, kad tai, “kas pasakoma haikuje, tėra labai maža 
reiškinio dalelė, bet vis dėlto tai, ką poetas patiria, yra tikrovė, slypinti už 
pasakytų žodžių, ką galime pavadinti universaliu jausmu, kylančiu iš 
poeto sąlyčio su gamta." (Yasuda, 1975, p. 22.) Sugebėjimas suteikti meno 
kūriniui maksimalią, kupiną užuominų, neišsakymų filosofinę potekstę 
haikų meistrams atrodo vienas svarbiausių menininko meistriškumo ir 
meno kūrinio vertės kriterijų. 

Kaip ir. Ikkyu, Basho žvelgia į savo kūrinius kaip į konkrečios 
pragyventos dienos pėdsakus arba kaip į “mirties eiles". Kiekvienas kūrinys 
turi būti kuriamas visiškai atsiduodant kūrybai, tarsi ruošiantis mirčiai. 
Gyvenimo pabaigoje jis aiškina savo mokiniams: “Vakarykštės eilės - tai 
šios dienos priešmirtinės eiles. Šios dienos eilės bus rytdienos priešmirti- 
nėseilės. Kiekvienas eilėraštis, kuriuos aš sukūriau per visą savo gyvenimą, 
yra priešmirtinis." (Miymori, 1932, р. 60.) Tik nuolat paneigiant pasiektus 
rezultatus ir atsinaujinant, Basho požiūriu, gimsta tikroji kūryba. 

Sintezavęs ir savitai transformavęs daugelį ankstesnės japonų esteti- 
nės minties ir meno tradicijų, Basho sukūrė savitą meninės kūrybos 
koncepciją, kurią praktiškai įgyvendino savo “trijų didžiųjų menų" kū- 
riniuose. Šis vienas ryškiausių japonų meninės kultūros reformatorių dar 
gyvas būdamas tapo visuotinai pripažintu klasiku, suformavo įtakingą 
mokyklą, kuri pagimdė ištisą plejadą didžių menininkų. Basho išplėtoti 
estetiniai principai ir stilistiniai atradimai turėjo milžinišką poveikį toles- 

nei japonų kultūros istorijai. Jam mirus šalyje liko apie 60 talentingų 
tiesioginių jo mokinių ir apie 2000 sekėjų, pasiskelbusių didžiojo meistro 
mokiniais. Basho estetiniai idealai vyravo japonų mene beveik du 
šimtmečius. 


‚ Motoori Norinaga 


Antruoju Tokugawa'ų epochos estetinės minties raidos laikotarpiu, 
XVII a. antroje pusėje ir XIX a. pradžioje, įsivyrauja tautinės pakraipos, 
ypač “nacionalinių mokslų mokyklos" šalininkų teorijos. Žymiausias šios 
mokyklos estetikas - Motoori Norinaga (1730-1831), kuris teoriškai pa- 
grindė nacionalinių estetinių teorijų ir meninių tradicijų svarbą. Skirtingai 
nei daugelis ankstesnių “nacionalinių mokslų mokyklos" teoretikų (Keichu, 
Kado Atsumamaro, Kano Mabuchi), jis yra filosofinės orientacijos mąs- 
tytojas, pagrindines estetikos problemas sprendęs ne meno, o būtent filo- 
sofijos požiūriu. 

Norinaga'os estetikai būdinga intuityvistinė orientacija, nepasi- 
tikėjimas loginio mąstymo ir racionalaus proto galia, sugebėjimu pasinerti 
į gelminę grožio ir meno reiškinių esmę. Skeptiškai vertindamas racio- 
nalaus estetinių vertybių pažinimo galimybes, jis teigia, kad protas yra 
skaidanti jėga, kuriai svetima kūrybinė energija, sudaranti meno reiškinių 
esmę. “Protas, - aiškina savo mintį Norinaga, - yra labai menkas ir nieko 
negali žinoti apie tai, kas plyti už jo ribų." (Ueda, 1967, p. 54.) Dėl to 
iškeliamas tiesioginis intuityvus meninis pažinimas ir paskelbiamas 
tobuliausia reiškinių esmės pažinimo priemone. Čia intuityvistinė Nori- 
naga'os estetika tiesiogiai siejasi su dvasiškai labai artimomis ankstyvojo 
F. Shellingo, A. Shopenhauerio, F. Nietzsche's, H. Bergsono koncepci- 
jomis. Intuityvistinėje Norinaga'os estetikos nuostatoje reiškiasi “na- 
cionalinių mokslų mokyklos" teoretikams būdinga reakcija prieš kon- 
fucianistinės estetinės tradicijos racionalizmą ir polinkį moralizuoti. 

Norinaga'os estetikai, kaip ir kitiems “nacionalinių mokslų mokyklos" 
teoretikų veikalams, būdinga ryški literatūrocentrinė orientacija. Savo 
estetinę teoriją jis konstruoja remdamasis Heiano epochos prozos ir poezi- 
jos kūriniais. Minėtųjų literatūros formų tarpusavio giminystė siejama su 

natūraliu žmoguje slypinčiu estetiškumo jausmu ir būtinybe išreikšti emo- 
cinius išgyvenimus. Veikale “Slapčiausi žodžiai apie senovės poeziją“ 
Norinaga plėtoja teoriją apie dvasinį prozos ir poezijos estetinių siekių 
tapatumą, šių literatūrinių formų sugebėjimą įveikti dirbtines mąstymo 
užkardas ir įsiskverbti į žmogaus sielos gelmes. Iš čia kyla trilypis literatū- 
ros tikslas: pirmiausia, geri romanai ir poezija, skatindami dvasinį apsi- 
valymą, kurio prasmė artima Aristotelio katarsio kategorijai, išgrynina 
jausmus ir suteikia malonumą; kita vertus, jie ugdo estetinį pagaulumą, 
sugebėjimą jausti mono no aware, pagaliau padeda pažinti shintoistinių 
tradicijų esmę ir kartu moko žmones teisingai elgtis konkrečiomis gyveni- 
mo aplinkybėmis. 

Norinaga'os estetinės teorijos šerdimi tampa mono по aware kategorija, 
kurią jis aiškina kaip autentišką grožio esmės apraišką. Šiai Heiano epochos 
literatūroje išsikristalizavusiai kategorijai, reiškiančiai daiktų žavesį, teo- 
retikas suteikia naują atspalvį. Jis susieja mono no aware su giliais jausmais, 
peržengiančiais siauras asmeninių interesų ribas ir aprėpiančiais 
visuotinumo sritį, tiksliau, daugelio žmonių patiriamus universalius este- 
tinius išgyvenimus. Pavyzdžiui, daugelį žmonių, kontempliuojančių išsis- 
kleidusius sakuros žiedus, sujaudina jų grožis, o jei ko nors tai nejaudina, 
vadinasi, tam svetimas pakylėtas, išgrynintas, taurinantis asmenybę avare 
jausmas. 

Mono no aware kategoriją Norinaga sieja su intuityviu vidinio daiktų 
grožio pažinimu, kuris suvokėjo sąmonėje sukelia emocijų virtinę. Toks 
estetinės kontempliacijos akto interpretavimas suteikia Norinaga'os 
estetinei teorijai ryškų gnoseologinį atspalvį. 

Kalbėdamas apie mono no aware kategoriją, Norinaga nuolatos sieja 
ją su pažinimo aktu, aktyviu subjekto įsigilinimu į suvokiamo daikto ar 
reiškinio esmę. Įsijaučiant suvokti vieną ar kitą daiktą, žmogų, būties 
reiškinį, anot Norinaga'os, reiškia pažinti pačia plačiausia šio žodžio 
prasme. “Gyvendamas pasaulyje, - rašo jis, - žmogus regi, girdi ir patiria 
daug įvairiausių atsitikimų. Jei jis visa tai paima į širdį ir pajaučia visų 
dalykų esmę, galima sakyti, kad toks žmogus pažįsta pačius įvykius - jis 
žino mono no aware." (Ten pat.) Priešingai konfucianistinės estetikos 
tradicijai, mono no aware pažinimą Norinaga sieja ne su protu, racionaliais 
veiksmais, o išimtinai su žmogaus širdimi, jai būdingu sugebėjimu intui- 

tyviai pajusti reiškiniuose ir daiktuose slypintį vidinį grožį. Šio pažintinio 
akto metu gimsta stiprios širdį pripildančios ir asmenybę taurinančios 
estetinės emocijos, kurias jis vadina avare. 

Vadinasi, aware - tai estetinė reakcija į intuityviai pažįstamo gražaus 
daikto ar reiškinio vidinę esmę. Žodis “топо”, reiškiantis“ “дай”, 
“dalyką”, kategorijoje mono no aware apibrėžia “avare” reikšmę ir nurodo, 
kad ši kategorija išreiškia gilų emocinį susižavėjimą tam tikrų daiktų ar 
reiškinių estetinėmis savybėmis. Priklausomai nuo suvokiamo objekto 
pobūdžio ši kategorija įgauna linksmą, liūdną ar kitokį emocinį: atspalvį. 
Kadangi žmogaus emocinis santykis su jį supančiu pasauliu negali būti 
grynas ir vienareikšmis, vadinasi, ir suvokdami kiekvieno konkretaus 
objekto esmėje slypintį grožį, mes susiduriame su skirtingomis mono по 
aware emocijų kombinacijomis. Sugebėjimas subtiliai jausti mono no 
aware emocijų atspalvius Norinagai yra pagrindinis asmenybės vertės, 
etinio tvirtumo ir žmogiškumo kriterijus, skiriantis tikrą asmenybę nuo ` 
abejingų, nejautrių, nejaučiančių gamtos, meno kūrinių grožio žmonių, 
kuriuos jis laiko žemesniais nei žvėrys. 

Tobulo estetinio pagaulumo ir aukštojo dvasingo grožio idealu No- 
rinaga'i tampa rafinuota Heiano epochos kultūra.Prisimindamas didingus 

"tolimos praeities menininkų dvasios polėkius, japonų “aukso amžiaus" 
meninei kultūrai jis priešpriešina savo epochos meno nuosmukį. Kūrybinių 
dvasios polėkių silpnėjimą savo laikmečio mene Norinaga tiesiogiai sieja 
su svetimšalių įdiegtų konfucianistinių etinių normų suvaržymais ir aske- 
tiškų buddhistinių reikalavimų, apribojančių natūralių jausmų sklaidą, 
įsigalėjimu, 

Atmesdamas konfucianistinių ir buddhistinių teorijų pretenzijas 
pajungti meną racionalaus proto, etikos ir religijos reikalavimams, Norinaga 
apeliuoja į nacionalines meno tradicijas ir teigia, kad menas turi savo 
specifinius tikslus ir plėtojasi pagal savo autonomiškus dėsnius, kurių 
nereikia painioti su religijos ir etikos reikalavimais. “Poezijos arba roma- 
no autoriai, - rašo jis, - nėra suinteresuoti gėriu ar blogiu, išmintimi ar 
kvailybe. Jie tik išsamiai aprašo, ką žmogus jaučia būdamas toks, koks 
yra, iš jų mes sužinome slapčiausias žmogaus širdies gelmes. Tik iš 
literatūros kūrinio sužinome, kokie yra tikri žmogaus jausmai, suvokiame 
„mono no aware." (Ten pat, p. 55.) 

„Siekdamas suteikti savo humanistinei estetikai didesnį įtaigumą, No- 
rinaga apeliuoja į Heiano epochos literatūros šedevrą Murasaki Shikibu 
romaną “Genji apysaka", kurį skelbia neprilygstamu meniškumo 
įsikūnijimu. Ypatingame Murasaki jautrume grožiui. jis įžvelgia japonų 
nacionalinės estetikos ir meno savitumą, kurį priešpriešina prokiniškosios 
tradicijos kūriniams. Pagrindinė “Genji apysakos“ idėja nusakoma kaip 
mono no aware išraiška ir meilės temos atskleidimas. Kodėl, klausia 
teoretikas, grožinės literatūros kūriniuose toks dėmesys skiriamas meilės 
jausmų aprašinėjimui? Ir į šį klausimą atsako: “Giliausias žmogaus jausmas 
yra meilė. Todėl giliausiai ir jautriausiai mono no aware atsiskleidžia 
meilės išgyvenimuose". . 

Vadinasi, meilės jausmas dėl jam būdingo intensyvumo, gilumo, 
stiprių išgyvenimų suteikia rašytojui ir suvokėjui galimybę prisiliesti prie 
giluminės mono no avare esmės. Itin stiprius estetinius išgyvenimus 
sukelia slapčiausių meilės lūkesčių neišsipildymas, kuris nuspalvina hero- 
jų emocijas elegiškais atspalviais, taipogi neteisėtos meilės fabula. 
Rašytojai, aprašinėdami pastarąją, siekia ne pateisinti geidulingumą, o 
įtaigiai išreikšti mono по aware. Norinaga palygina aware, gimstantį iš 
neteisėtų meilės ryšių, su įstabiu balto lotoso žiedu, išsiskleidusiu 
drumzliname vandenyje. Šiuo konkrečiu atveju tiek menininkui, tiek ir 
suvokėjui svarbiausia yra žiedo grožis, o ne tai, kur jis skleidžiasi ir auga. 

Taigi Norinaga siekia ne tik teoriškai pagrįsti meno autonomiškumą, 
tačiau ir pateisinti Tokugawa'ų epochos meninės kultūros pasaulėjimo 
procesą. Kita vertus, grožio absoliutinimo nuostata reiškia “nacionalinių 
mokslų mokyklos" teoretikų reakciją prieš konfucianistinės estetinės 
tradicijos rigorizmą, griežtą moralinę reglamentaciją bei buddhistinėms 
teorijoms būdingą asketiškumą, natūralių žmogaus jausmų slopinimą. 

Norinaga'os estetinių idėjų įtaką ir stebėtiną populiarumą paaiški- 
na tai, kadjos atitiko vyraujančias XVIII a. pabaigos ir XIX a. pradžios 
japonų kultūros raidos tendencijas. Apeliuodamas į nacionalines japonų 
estetines ir menines tradicijas, filosofas teoriškai pagrindė jų savitumą 
ir vertę, apribojo gyvybingumą prarandančių deklaratyvių konfu- 
cianistinių ir buddhistinių teorijų įtakos sferą, išaukštino natūralių 
žmogaus jausmų, subtilių estetinių išgyvenimų reikšmę ir atskleidė 
specifinio japoniškojo kelio perspektyvą. Kviesdamas žmones pasinerti 
17—578 

į estetinių ir meninių vertybių pasaulį, jis tikisi išlaisvinti grožį jau- 
čiantį žmogų nuo išorinių jo dvasią kaustančių dogmų priespaudos, 
išplėtoti jo kūrybingumą, estetinį pagaulumą ir kartu priartėti prie 
japonų kultūros “aukso amžiuje" vyravusių autentiškų shintoistinių 
idealų. · E. ; 9 

Islamo estetikos savitumas 


Visus islamiškosios, arba arabų-musulmonų civilizacijos tyrinėtojus 
stebina neįtikėtinai greitas jos suklestėjimas ir svarus vaidmuo pasaulio 
kultūros, filosofijos, estetikos ir meno istorijoje. Dėl arabų genčių ekspansi- 
jos ši civilizacija, susiformavusi musulmonų tikėjimo į Alachą pagrindu, 
išplito Eurazijoje ir Šiaurės Afrikoje nuo Ispanijos vakaruose iki Indo- 
nezijos rytuose. Ji gimė VII a. pradžioje ir vos praslinkus dviem šimt- 
mečiams greta Indijos ir Kinijos ėmė vyrauti pasaulinės kultūros istorijoje. 

Skirtingai nei romėnai, kurie, užkariavę Graikiją, ilgam pakliūva į 
graikų kultūros įtaką, negausi arabų tauta ne tik sugeba primesti didžias 
kultūrines tradicijas turinčioms tautoms savo kalbą, tačiau ir neįtikėtinai 
greit perima jų kultūrines tradicijas savo sakraline ir universalia tapusia 
arabų kalba, kuri kalifate ima atlikti tokį pat vaidmenį kaip graikų kalba 
helenizmo laikais ar lotynų kalba viduramžių Europoje. 

Jau valdant pirmajai Medinos islamiškai dinastijai, arabai, siekdami 
konsoliduoti imperiją, aktyviai stelbia vietines kultūros tendencijas. Per- 
kėlus sostinę į svarbų Artimųjų Rytų kultūros centrą Damaską, ima inten- 
syviai sąveikauti graikų, egiptiečių, žydų, bizantiečių ir kitų tautų kultū- 
rinės tradicijos. Šis procesas pastebimai sustiprėja perkėlus kalifato sostinę 
į Bagdadą. Priėmę islamo religiją ir “šventąją” valstybine tapusią Korano 
kalbą, daugelio senas kultūros tradicijas turinčių užkariautų tautų atstovai 
aktyviai ima kurti arabų-musulmonų civilizacijos vertybes. 

Susilpnėjus kalifato kariniam ekspansyvumui, IX а. stiprėja paci- 
fistinės tendencijos ir prasideda įstabus arabų-musulmonų civilizacijos 
klestėjimo laikas, kuomet milžiniška imperijos teritorija nuo Atlanto 
vandenyno iki Kinijos tampa vientisa prekybos, kultūros vertybių ir meno 

stilių sklaidos erdve. Iškyla įtakingi mokslinės ir meninės inteligentijos 
sluoksniai, plėtojasi filosofija, medicina, astronomija, kiti tikslieji ir 
humanitariniai mokslai, kuriasi aukštosios mokyklos. Daugelis aristokratų 
nuo kalifo iki proyincijos emiro, dvariškių, turtingų pirklių, miestiečių 
tampa mecenatais, telkiančiais apie save filosofus, poetus, muzikantus, 
dailininkus kurie šlovina šeimininkų namus. 

Įkūrę didžiules kolonijas kinų prekybiniuose centruose ir užkariavę 
didžiąją Indijos dalį, arabai tiesiogiai susidūrė su šių didžiųjų civilizacijų 
kultūros laimėjimais, iš Rytų sklindančiomis renesansinio humanizmo ir 
universalizmo idėjomis. Iš kinų perėmę popieriaus gamybos technologiją 
ir ksilografijos techniką, arabai nepaprastai išplėtoja knygų leidybą. Sa- 
markandas, Damaskas, Bagdadas, Kordoba greta kinų ir indų kultūros 
centrų tampa pagrindiniais to laikotarpio knygų kultūros židiniais. Arabai 
kultūra ir raštingumu buvo toli pralenkę krikščioniškąją Europą. A. Mezas 
savo garsiojoje knygoje *Musulmoniskasis renesansas" (“Die Renessaince 
des Islams; 1922) pateikia tokius palyginimus: X a. pabaigoje al Hakimo - 
bibliotekoje Kordoboje buvo apie 200 000 knygų, “Vakaruose IX а. 
Konstancoje buvo - 356, Benediktbeurane 1032 m. per 100, Bamberge 
1130 m. tik 96” (Mez, 1973, p. 149,) 

Knygų kultūros iškilimas glaudžiai siejasi su “gražaus gyvenimo 
stiliaus" įtakos stiprėjimu, kada buvo siejami etikos, retorikos, poezijos, 
prozos, muzikos pažinimas, grojimas įvairiais muzikos instrumentais ir 
galantiškas bendravimas. Kita vertus, islamas, kaip ir kitos universalistinės 
religijos, savo idealams įtvirtinti pasitelkė ir meno teikiamas galimybes, 
natūralų žmogaus potraukį grožiui. Menų hierarchijoje įsivyrauja poezija, 
architektūra, kaligrafija, muzika, miniatiūra. | 

Arabų-musulmonų pasaulio estetika yra daugmaž vientisa idėjų 
visuma, sukurta skirtingų kultūrinių tradicijų mąstytojų, išpažinusių islamą. 
Ji plėtojosi filosofinės metafizikos, gamtotyrinių teorijų, teologinių, 
filosofinių ir menotyrinių koncepcijų sraute. Estetinės minties iškilimas 
arabų kalifate tiesiogiai susijęs su įvairių kultūros ir meno sričių su- 
klestėjimu. Todėl pažinti islamo estetikos principus galima tik susipažinus 
su islamo metafizika, meno teorija ir svarbiausiais meno kultūros bruožais. 

Skirtingai nuo klasikinių tradicinių indų, kinų civilizacijų, islamiškoji 
yra jaunos dinamiškos civilizacijos tipas. Lygindami jos užuomazgas su 

vėlesne raida, iš karto norėtume priminti metodologiškai svarbią G. Gru- 
nebaumo mintį, kad konservatyvumas, Vakaruose laikomas musulmoniškosios 
kultūros, estetikos, meno požymiu, yra jau gęstančios kultūros reiškinys, visai 
„nebūdingas ankstyvajam ir brandžiam arabų kultūros laikotarpiui. 

Arabų-musulmonų pasaulio estetikos ištakos, idėjos, pagrindiniai 
tipologiniai bruožai yra dvilypiai. Л - tarsi tiltas tarp Rytų ir Vakarų 
pasaulių. Helenistinės idėjos suartina ją su Vakarų, o persiškos, indiškos, 
kiniškos idėjos - su Rytų kultūrų tradicijomis. Šių tradicijų sintezė lėmė 
svarbų arabų estetikos ir meno filosofijos idėjų istorinį vaidmenį bei 
nepakartojamą unikalumą. 

Skirtingi tyrinėtojai įvairiai aiškina islamo civilizacijos ištakas. 
G. Grunebaumo veikaluose dar ryškios europocentrinės nuostatos. Iš čia 
kyla požiūris į ją kaip į antikos ir helenistinės atšaką, o pagrindine jos 
raidos grandimi laikoma Bizantija. Pervertindamas Antikos palikimo 
vaidmenį, Grunebaumas nepakankami įvertina Artimųjų Rytų, Irano ir 
Indijos kultūros tradicijų poveikį. (Grunebaum, 1981, p. 30-83). Rytų 
tradicijų poveikį ir islamo priešingumą helenistiniam.palikimui pabrėžia 
A. Toynbee (Toynbee, 1948). Dauguma įtakingiausių šiuolaikinių teoretikų 
S. H. Nasras, G. Anawati, A. Badawi, T. Ibragimas, A. Sagadejevas taip 
pat pabrėžia vyraujantį rytietiškų tradicijų vaidmenį. Harmoningos skirt- 
ingų Vakarų ir Rytų kultūrinių tradicijų sąveikos teoriją arabų estetikoje 
ir vaizduojamoje dailėje visapusiškai argumentuodamas iškelia A. Papan- 
dopoulas (Papandopoulo, 1976, p. 14-19, 266-267). 

Garsus prancūzų islamistas L. Massignonas jau 1920 m. College de 
France skaitytame kurse mėgindamas apibrėžti arabų-musulmonų estetikos 
savitumą, iškėlė klaidingą, vėliau įsišaknijusią tezę, kad arabams esą 
būdingas atomistinis mąstymas ir substancialios gamtos vienybės neigimas. 
Savo tezę apie “atomizmą” jis sieja su musulmonų teologija, kuriai atseit 
svetimas požiūris į kosmosą ir pasaulį kaip į vientisą harmoningą sistemą 
(Massignon, 1921, p.154). Iškeldamas šį teiginį, Massignonas sureikšmino 
ašaritų krypties idėjas, ignoruodamas daugelio kitų įtakingų islamo krypčių 
ir mokyklų mokymus, kuriems neįmanoma neiškreipiant tiesos priskirti 
atomistinio pasaulio suvokimo principų. Minėto požiūrio klaidingumu 
nesunkiai įsitikinsime analizuodami arabų estetikos ištakas ir žymiausių 
atstovų koncepcijas. 

Gvildendami islamo estetinio fenomeno savitumą, susiduriame su 
daugybe sudėtingų problemų. Skirtingais islamo civilizacijos raidos 
tarpsniais ir įvairiuose kraštuose jis nuolatos įgauna naujų atspalvių. Itin 
savitas formas islamo estetika įgauna tose arabų imperijos dalyse, kur 
anksčiau buvo stiprus zoroastrizmo, manicheizmo, buddhizmo, hinduizmo 
poveikis. Ten arabizacijos procesas nepajėgė galutinai nustelbti vietinių 
tradicijų ir sąlygojo labai savitas estetines teorijas ir meno formas. Šios 
transformacijos itin ryškios Rytų sufizmo kryptyse kur neoplatonizmas 
savitai susipina su zoroastrizmo, buddhizmo bei hinduizmo estetikos 
elementais. . 

Skirtinguose arabų imperijos kraštuose (Ispanija, Sicilija, Egiptas, 
Sirija, Palestina, Irakas, Iranas, Vidurinė Azija, Šiaurės Indija) aptinkame 
skirtingas ir kartu artimas estetines koncepcijas ir meno formas. Iškyla 
natūralus klausimas: kas jungia šių skirtingų kalifato kraštų estetines ir 
menines tradicijas, kurias tyrinėtojai kvalifikuoja kaip sudėtines islamo 
estetinio fenomeno dalis? L. Massignonui ši jungiamoji grandis atrodė 
pagrindiniai Korane išdėstyti musulmoniškos metafizikos postulatai 
(Massignon, 1921, p. 153). 

Iš arabų šventosios knygos - Korano išplaukianti musulmoniškoji 
metafizinė, religinė, etinė, žmogaus ir jį supančio pasaulio koncepcija 
tikriausiai ir yra islamiškosios estetikos ašis ir idėjinis pamatas. Nuolatinės 
arabų estetiniams veikalams būdingos aliuzijos į Koraną suartina islamo 
estetiką su buddhistine, hinduistine, krikščioniškąja. 

Po ilgos dviejų pagrindinių islamo teologijos krypčių - sunitų ir šiitų 
- polemikos ilgainiui įsigali ortodoksinis sunitų mokymas, kuris, nors 
Korane nėra tiesioginių draudimų, atmeta dievų vaizdavimą, antra vertus, 

"su didžia pagarba žvelgia į praeities filosofijos tradicijas. Priešislamiškoji 
Persija, Indija ir Graikija tapo daugelio išsilavinusių arabų amžinosios 
filosofijos tévynémis. S. H. Nasras taikliai pastebėjo, kad musulmonai 
“nesupriešina religijos ir pagonybės, tačiau įžvelgia skirtumą tarp priėmusių 
Vienybę ir ją atmetusių ar ignoruojančių. Jiems antikos išminčiai, tokie 
kaip Pitagoras ir Platonas, yra “vienybininkai" (muwahhidun), išsakantys 
svarbiausią visų religijų tiesą. Todėl jie nelaikomi svetimkūniais, o 
įtraukiami į islamiškąjį pasaulį" (Nasr, 1981, p. 71). 

Filosofinės estetikos ištakos. 


. Arabų-musulmonų pasaulio estetika plėtojasi dviem pagrindinėmis 
kryptimis: 1) filosofinės estetikos ir 2) menotyrinės problematikos, 
dažniausiai poetikos. Filosofinės pakraipos estetika tiesiogiai susijusi su 
filosofinės minties raida, Jau VIII a. iškyla žinojimo ir tikėjimo santykių 
problema, kuri netgi teologinės orientacijos mokyklų buvo sprendžiama 
teikiant pirmenybę žinojimui. Apskritai arabų kalifate į proto pirmumą 
buvo žvelgiama daug liberaliau nei viduramžiais Europoje. Arabų teologų 
fanatizmas Vakaruose gerokai pervertinamas. 

Jau VIII a. arabų filosofinėje estetikoje išryškėja dvi pagrindinės 
pakraipos: 1) natūralistinė (falsafah - filosofija), besiorientuojanti į praeities 
filosofijos modelius ir į mokslo laimėjimus, 2) scholastinė, arba spe- 
kuliatyviosios teologijos (kalam - kalba, plunksna, dėsnis). Jos šalininkai 
remiasi simboliniu alegoriniu ir hermeneutiniu religinių tekstų aiškinimu. 
Šios krypties idėjų sklaidoje nuo VIII a. pradžios iškyla įtakinga mutakalimų 
(diskutuotojų) mokykla, iš kurios netrukus išsirutulioja laisvamaniška 
mutazilitų (atsiskyrėlių), o nuo X а. palaipsniui įsivyrauja ašaritų (nuo 
pradininko al Ašario (m. 935), teigusio proto, akl, prioritetą religinės 
tradicijos, nakl, atžvilgiu) mokykla, kurios žymiausiu šalininku tampa al 
Gazalis. Visoms joms būdingas simbolinis ir alegorinis pagrindinių Korano 
mokymų aiškinimas. Teologinės pakraipos estetinėse koncepcijose visagalis 
Dievas (Alachas) sutapatinamas su būtimi ir tampa visų estetinių vertinimų 
išeities tašku. Iš čia kyla tokios svarbios arabų estetikos kategorijos, kaip 
ата! - tobulas dieviškas grožis, dzalal - dieviškoji didybė, didingumas, 
Greta šių kategorijų pamatinėmis arabų estetikos sąvokomis tampa 
harmonija ir tobulumas. 

Įvairiais arabų estetikos raidos etapais harmonijos kategorija gvil- 
denama skirtingais aspektais. Dažniausiai ji suprantama kaip universalus 
estetinis principas, kurio esmė - formų pusiausvyra, idealūs matematiniai 
santykiai. Harmonija įžvelgiama daugelyje kosmoso, gamtos, meno sričių, 
ypač muzikoje, žmogaus figūroje, jo kūno proporcijose. Harmonijos prin- 
cipo universalumas arabų estetikoje grindžiamas skirtingai, priklausomai 
nuo teoretikų išeities principų. 

Ilgainiui arabų estetikoje išryškėja dvi skirtingos universalios 
harmonijos sampratos, kurias sąlygiškai galime pavadinti teologine (me- 
tafizine) ir natūralistine (moksline). Pirmoji artima pitagoriečių, Platono, 
neoplatonikų ir analogiškoms Artimųjų Rytų estetikos tradicijoms. 
Žymiausi jos šalininkai yra al Kindis, “tyrieji broliai", al Gazalis, univer- 
salios harmonijos koncepciją grindžiantys absoliučiu Alacho grožiu, 
išmintimi ir tikslinga kūrybine galia. . 

Antrosios, natūralistinės estetikos šalininkai (al Farabis, al Birunis, 
ibn Sina, ibn Rušdas) orientuojasi į racionalistinę egiptietiškąją ir 
aristoteliškąją estetikos tradiciją. Kritikuodami kosmogonines, metafizines 
ir teologines harmonijos koncepcijas, jie remiasi fizikos, matematikos ir 
kitų mokslų laimėjimais ir savo išvadas grindžia realios gyvenimo patirties 
apibendrinimu. Išreikšdamas natūralistinės estetikos šalininkams būdingą 
universalios harmonijos ilgesį, ibn Rušdas Visatą lygina su tobulu kūriniu. 
Natūralistinė matematikos ir geometrijos principų poetizavimo tendencija 
labai paveikė muzikos, architektūros, vaizduojamosios ir taikomosios 
dailės raidą, kuriai būdingas polinkis į geometrinių, erdvinių ir ornamentinių 
struktūrų harmonizavimą. 

Nuo harmonijos kategorijos neatsiejama bjaurumo kategorija, kuri 
arabų estetikoje aiškinama kaip harmoningų formų pažeidimas, jų neto- 
bulumas. Mėgavimasis regimų formų, girdimų garsų harmonija aiškinamas 
žmogaus prigimtimi ir potraukiu maloniems estetinės kontempliacijos 
objektams, o pasibjaurėjimas netobulumu - atstūmimo efekto pasekmė. 
Kita vertus, harmonija tarp subjekto ir estetinės kontempliacijos objekto 
arabų estetikoje dažniausiai iškeliama kaip būtina žavėjimosi grožiu 
prielaida, 

Arabų estetikos išeities taškas - graikų, sirų, persų, žydų, bizantiečių, 
indų ir kitų į kalifato teritoriją įėjusių tautų estetinės idėjos. Graikų ir 
helenistinės estetikos idėjos sklido dažniausiai per tarpininkus sirus ir 
Gundišapuro mokyklas Irane. Ortodoksiniams krikščionybės ideologams 
neigiant graikų filosofijos principus, naikinant pagonių rankraščius, perse- 
kiojant graikų mąstytojus, uždarinėjant bibliotekas, panaikinus mokslo 
centrus Edesoje (489), Aleksandrijoje (529), Iranas tampa pagrindine 
daugelio mokslininkų prieglaudos vieta, kur tęsiamos šių mokyklų 
tradicijos. 

Arabams užkariavus Iraną, persai jautė savo kultūrinių tradicijų pra- 
našumą. Irane esantys akademiniai mokslo ir meno centrai dominuoja 
"ankstyvuoju arabų civilizacijos laikotarpiu. Perimdami arabų kalbą, dau- 
gelis-Žymiausių persų mokslinės ir meninės inteligentijos atstovų, filoso- 
fų, poetų, dailininkų suteikia galingą impulsą. arabų-musulmonų 
civilizacijos sklaidai. “Islamo pasaulis, - rašo R. Wittkoweris, - netruko 
asimiliuoti persišką kultūrą. Nuo Samarkando iki Gibraltaro dirbo pakviesti 
persų menininkai, kurie atliko užkariautojų užsakymus" (Wittkower, 1987, 
“р. 11.) | Рей 
Persų, graikų, sirų, indų ir kitų užkariautų kraštų filosofinių ir išminties 
"mokyklų sąveikoje palaipsniui skleidžiasi specifinės islamiškos filoso- 
finės ir estetinės tradicijos užuomazgos. “Islamiškoji tradicija, - sako 
S. H. Nasras, - po keleto įvairiakryptės sklaidos šimtmečių visiškai atskleidė 
filosofijos, teologijos ir metafizikos ar gnozės vaidmenį ir funkcijas tra- 
dicijos kontekste. Atsirado įvairių mokyklų, tokių kaip peripatetikai 
(mashshai), kurias drąsiai galime vadinti filosofinėmis tradicine prasme. 
Egzistavo ir teologinės (kalam) mokyklos, kaip antai: mutazilitai, ašaritai, 
maturiditai, izmailitai ir dvylika imam šiitų pakraipų. Taipogi iškilo su 
gnoze ir metafizika susijusios įvairios sufijų mokyklos." (Nasr, 1981, 
р.81.) 

Aktyviai įsisavinamos Antikos estetikos šerdis buvo “intelektualinio 
koloso" (A. Badawi) Aristotelio ir paskiros Platono bei neoplatonikų 
idėjos, kurios arabų mąstytojų veikaluose gavo Rytų peripatizmo vardą. 
Aristotelio estetinių idėjų įtaka arabų estetikai buvo daug stipresnė nei 
platoniškosios tradicijos. Filosofinės orientacijos arabų estetikams impo- 
nuoja griežta Aristotelio metodologija, moksliškumo, žinojimo kultas, 
dėmesys faktams. Mokslinis Aristotelio skrupulingumas, taikliu A. Badawi 
pastebėjimu, “suteikė jam didžiulę šlovę arabų pasaulyje ir išskirtinę įtaką 
beveik visiškoje minties laisvėje, kadangi islame nebuvo ir negalėjo būti 
tokios religinės valdžios, kuri pajėgtų ką nors uždrausti, atskirti nuo 
bažnyčios, pasmerkti užmarščiai, kaip buvo krikščioniškame pasaulyje" 
(Badawi, 1988, р. 177). 

Al Farabis 


Arabų filosofinės estetikos iškilimas siejasi su didžiojo mąstytojo, 
poeto, kompozitoriaus, muzikanto Abu Nasro al Farabio (870-950), kilusio 
iš Vidurinės Azijos, vardu. Jis gyveno svarbiuose kalifato kultūros centruose 
Bagdade ir Damaske, kai arabų kultūra, filosofija, mokslas; menas gyveno 
savo aukso amžių. Iš čia kyla al Farabio estetikos universalumas, 
Amžininkai jį vadino Antruoju mokytoju (t. y. antruoju po Aristotelio). 

Estetika yra organiška sinkretiškos al Farabio filosofinės problematikos 
dalis. Šis daugiau nei 100 įvairias mokslo sritis gvildėnančių veikalų 

autorius rašė ir estetikos traktatus, iš kurių išskirtini "Retorika", “Apie ' 
poezijos meną", “Didysis traktatas apie muziką". Grožio principo iškėlimas 
al Farabio filosofijoje suteikia jo koncepcijai estetinį pavidalą. “Menas, 
kurio tikslas yra tik grožio pasiekimas, - rašo jis, - vadinamas filosofija, 
arba absoliučiąja prasme - išmintimi." (Al Farabi, 1973, p. 34.) 

Al Farabio estetinėje teorijoje susilieja antikos (Aristotelis, Heraklitas, 
Demokritas) ir Rytų estetinių tradicijų idėjos. Jo estetinių pažiūrų išeities 
taškas - universalios harmonijos koncepcija. Visatą ir žmogų supantį 
` -pasaulį jis aiškina kaip tobulą harmoningą sistemą, kurios kiekviena 
sudėtinė dalis tikslingai santykiauja su visuma. Kalbėdamas apie harmoniją, 
filosofas nuolatos pasitelkia grožio, tobulumo, nuosaikumo savokas. 
"Harmonija, grožis ir tobulumas siejamas su matematiniais principais, 
saiku, idealiomis proporcijomis. Al Farabio veikaluose ryškūs Kinijoje 
populiarios organicistinės estetikos elementai. Miestas, anot filosofo, turi 
būti toks pat harmoningas kaip ir sveikas Ž шешн калпы (Al Farabi, 

1980, p. 157-158). 

Grožio savoką al Farabis suartina su tiesa. “Tiesos žinojimas - 
patikimas žinojimas, - sako filosofas, - tai neabejotinai gražu." (Al Farabi, 
1973; p. 33.) Kita vertus, jo veikalams būdinga etinių ir estetinių pradų 
'suartinimo tendencija. “Jei išryškinami daiktai (kuriami meno objektai - 
A. A.) atneša didžiausią naudą siekiant dorybingų tikslų, tai tokie daiktai 
yra gražūs ir geri." (Ten pat, p. 306.) Pagaliau išryškėja vėlesnei arabų 
estetikai labai svarbi grožio kaip tobulumo samprata. “Visų būties formų 
grožis, iškilumas ir žavumas, - sako filosofas, - slypi tame, kad būtų 
geriausiai išskleista savoji būtis ir pasiekta visiškos tobulybės." (Al Farabi, 

1970, р. 221.) Iškeldamas malonumą, naudą ir grožį Кар pagrindinius 
žmogaus gyvenimo tikslus, al Farabis beveik pakartoja tradicinės indų 
filosofijos skelbiamus idealus. 

. Ого, harmoniją ir tobulumą al Farabis sieja ne tik su visatos procesais 
ir gamtos reiškinių harmonija, tikslingumu, tačiau ir su žmogaus sukurtais 
meno kūriniais. Menas čia aiškinamas kaip nuo tikrovės nepriklausoma 
realybė, sukurta remiantis pamėgdžiojimo principu. “Kai mes girdime 
poetinius apmąstymus, - rašo jis, - mumyse formuojasi tų vaizdinių 
modeliai, kurie gimsta žvelgiant į daiktą." (Al Farabi, 1970, p. 135.) 

Al Farabio meno filosofijoje pagrindinis dėmesys kreipiamas į po- 
ezijos, muzikos, architektūros teoriją. Visuose menuose jis įžvelgia ana- 
logiškus formaliosios harmonijos irornamentinio struktūriškumo principus. 
Harmonijos, tobulų matematinių santykių, proporcijos principai, anot 
filosofo, sudaro bet kokios tikslingos praktinės veiklos ir su ja glaudžiai 
susijusios architektūros esmę. Paprasčiausių geometrinių figūrų - kvadrato, 
apskritimo - vaidmenį architektūroje jis vaizdingai palygina su silogizmo 
vaidmeniu logikoje ir strofų - poezijoje. 

. Specialiuose traktatuose al Farabis plačiai gvildena poetikos ir muzikos 
filosofijos problemas. Poetika jjungiama j logikos mokslo sritj, o muzikos 
filosofija siejama su matematika. Filosofas gvildena poezijos kilmės, skir- 
tingų poezijos formų ir stilių bruožus, mėgina apibrėžti poetinio meno 
vertės kriterijus, istorinę poezijos meno evoliuciją ir daugelį kitų problemų. 

Tačiaual Farabio meno filosofijos brandumas ryškiausiai atsiskleidžia 
muzikos filosofijos srityje, kur jis iškyla kaip vienas didžiųjų autoritetų. 
Filosofas buvo žymus muzikos žinovas, kompozitorius ir atlikėjas. 
Milžiniškas veikalas “Didysis traktatas apie muziką" teorinės minties 
gelme ir gvildenamų problemų spektru gerokai peržengia Antikos ir Indijos 
muzikos estetikos horizontus. Al Farabio veikalai liudija, kad jis buvo 
gerai susipažinęs ne tik su graikų (pitagoriečių, Platono, Aristotelio, 
Ptolemėjo, Euklido), tačiau ir su indų, persų ir kitų tautų muzikos teorijo- 
mis. Pripažindamas pitagoriečių nuopelnus, jis kartu kritiškai žvelgia į jų 
mokymą, laikydamas teoriją apie muzikos garsų ryšį su kosminių kūnų 
judėjimu nepagrįsta išmone. 

Muzikos kilmę al Farabis sieja s su žmonėms būdingu kūrybiškumu ir 
noru pailsėti po sunkaus darbo. Savo poveikio galia muzika čia skirstoma 


272 Al Farabis 


į I) teikiančią malonumą, 2) sukeliančią aistras ir 3) skatinančią vaizduotę. 
Pastaroji, ypač kai remiasi dainavimu, yra aiškinama kaip tobuliausias, 
pasižymintis aukščiausiu išraiškingumu ir emocinio poveikio galia menas. 
Muzikos vertę lemia jos sugebėjimas grąžinti prarastą ar išsaugoti turimą 
pusiausvyrą; padėti siekti tobulumo. Pagrindiniu muzikos tobulumo kri- 
terijumi skelbiamas melodijos harmoningumas ir garsų saikingumas. 

‚ Al Farabio mokymas apie muziką skyla į du glaudžiai susijusius 
mokslus: muzikos praktiką ir muzikos teoriją. Pirmosios tikslas - išsiaiškinti 
natūraliais gamtos žmogui suteiktais organais (gerkle, liežuviu) ar 
dirbtiniais muzikos instrumentais (birbyne, liutnia ir kt.) atliekamų melodijų 
rūšis (Al Farabi, 1970, p. 156-157.) Jos esmė - muzikinės frazės sukūrimas, 
jos formavimas ir įsivaizduojamos melodijos atlikimas. Tam reikia įgimtų 
sugebėjimų ir sistemingo apmokymo. Kalbėdamas apie muzikinio talento 
plėtojimą, filosofas iškelia gretimų kūrybos sričių, pavyzdžiui, retorikos 
ir kaligrafijos principų įvaldymo svarbą. Jis kviečia muzikantus praktikus 
įdėmiai studijuoti geriausių meistrų patyrimą, remtis jų kūrybos 
pavyzdžiais. Graži irharmoninga muzika gimsta tik iš didžiulio atsidavimo 
kūrybai, suradus tobulo skambėjimo taisykles.. Tokios muzikos kūrimas 
reikalauja iš muzikanto subtilaus atliekamos muzikinės frazės, įsivaiz- 
duojamos melodijos pažinimo. Taip muzikos praktika natūraliai perauga 
į muzikos teoriją. · | 

Muzikos teorijai būdingas abstraktus spekuliatyvus pobūdis. Ji skirta 
pažinti muzikos esmę, teikia žinių apie harmoniją, tonus, melodijas, 
aiškinasi, kaip gimsta muzikos garsai, koks jų poveikis žmonėms. Muzikos 
substancija filosofas skelbia melodiją, t. y. tam tikrą tonų išdėstymą, 
melodijų ryšį su žodžiais, frazėmis, mintimis, “Muzikos teorija, - pabrėžia 
al Farabis, - teikia Žinių apie muziką kaip intelektinio suvokimo objektą; 
aiškina visas prielaidas, iš kurių gimsta melodijos, tačiau ne materialiai, o 
absoliučiai ir abstrahuotai nuo bet kokio konkretaus instrumento ar 
melodijos; ji suvokia jas apskritai, nepriklausomai nuo to, kokiu instrumentu 
ar žmogaus balsu šie garsai išgaunami." (Al Farabi, 1970, p. 157.) 

A] Farabio estetinės idėjos labai paveikė tolesnę islamo teorinę mintį. 
Jo idėjų poveikis jaučiamas al Birunio, ibn Sinos, al Gazalio, Omaro 
Hajamo, aš Širazi, al Amuli, Džami ir daugelio kitų teoretikų veikaluose. 

Ibn Sina 


Al Farabio estetines idėjas toliau plėtoja kitas arabų estetikos korifėjus, 
enciklopedistas ibn Sina (980-1037), Vakaruose plačiai žinomas sulotynintu 
Avicenos vardu. Jis gimė Afšanoje (prie Bucharos) neoplatoniškos izmailitų 
pakraipos šalininkų šeimoje. Stiprų poveikį jo pasaulėžiūrai turėjo al 
Farabio veikalas “Apie metafizikos knygų tikslą". Įkvėptas jo idėjų, ibn 
Sina mėgina sujungti aristotelizmą su neoplatonikų ir natūralistinėmis 
islamo mąstytojų idėjomis. Jam priskiriamos 276 knygos, aprėpiančios 
beveik visas tuometinio mokslo sritis. Filosofo autoritetas. islamo ir 
krikščioniškajame pasaulyje buvo milžiniškas. Neatsitiktinai jis savo 
Trečiojo mokytojo (po Aristotelio ir al Farabio) vardą. 

Ibn Sina buvo įtakingas humanizmo ir laisvamanybės idėjų skelbėjas, 
iškėlęs mąstančio Žmogaus idealą ir teigęs, kad meilė yra tiltas tarp 
dieviško ir žemiško pasaulių. Jo skelbiamos idėjos apie pasaulio amžinumą, 
Dievą kaip pirmapradį pasaulio postūmio šaltinį buvo apkaltintos 
eretiškumu ir kritikuojamos al Gazalio. Pripažindamas Aristotelio 
nuopelnus, ibn.Sina kartu siekia apriboti jo racionalizmą, teigdamas, kad 
graikų filosofo pasekėjai išplėtojo nevykusias ir klaidingas jo pažiūras. 

Estetinės ibn Sinos idėjos plačiai gvildenamos 18 tomų veikale 
“Gydymo knyga" ir daugelyje kitų veikalų. Ibn Sina, kaip ir al Farabis, yra 
racionalistinės universalios harmonijos koncepcijos šalininkas, aiškinantis 
visą žmogų supantį pasaulį kaip vientisą harmoningą organizmą, kuriame 
kiekvienas daiktas yra tikslingas ir tobulas savo prigimtimi, forma ir 
funkcijomis. “Bet kuriam daiktui, - rašo ibn Sina, - kuris iš karto viską turi, 
daugiau nieko nereikia, kad būtų visiškai daiktiškas. Todėl jį vadina 
tobulu. Kas neturi visko ir kam kažko trūksta kaip kažko nerealizuota, yra 
netobula." (Ibn Sina, 1980, t. 1, p. 148.) Kaip ir al Farabis tobulumą jis 
priskiria ne tik kosmosui, gamtos objektams, tačiau ir žmogaus sukurtiems 
meno kūriniams. Tobulumo sąvoka mene tiesiogiai EAR su grožiu ir 
harmoningais matematiniais santykiais. 

Be bendrųjų filosofinės estetikos problemų, Ibn Sina plačiai daina 
poetikos ir muzikos filosofijos problemas. Islamo poetikoje jis yra klasikinio 
poezijos meno apibrėžimo autorius, Poezijos meno savitumą filosofas 
susieja su ritmingų eilių sugebėjimu veikti suvokėjo vaizduotę ir teikti 

estetinį pasitenkinimą. Iš čia kyla poezijos apibūdinimas kaip kalbos, 
susidedančios iš ritmingų vaizduotę skatinančių išsakymų, kuriems 
būdingas vienodų metrų ir panašiai skambančių galūnių pasikartojimas. 
Ritmingų eilių sugebėjimas žadinti suvokėjo vaizduotę ibn Sinos estetikoje 
tampa pagrindiniu skiriamuoju poetinės kalbos požymiu, išskiriančiu ją iš 
kitų išsakymų, kadangi, žadindama vaizduotę, poezija kartu teikia suvokė- 
jui estetinį pasitenkinimą, visiškai nepriklausomai nuo to, ar teiginiai 
teisingi, ar ne. Vadinasi ibn Sinos estetikoje. genialiai iškeliama meno 
nepriklausomumo nuo tikrovės idėja. | 

Itin daug svarbių estetinių idėjų aptinkame ibn Sinos muzikos 
filosofijoje, kuri gvildenama penkiuose išlikusiuose veikaluose. Muzikos 
kilmę filosofas sieja su žmogaus kalbos intonacijų ir moduliacijų atspal- 
viais, kurie keičiasi priklausomai nuo noro pasakyti kažką maloniai, 
meilikaujamai, nuolankiai ar grėsmingai. Siekimas dainavimu ar muzikos 
instrumentais imituoti šias su nuotaikomis susijusias garsų moduliacijas 
ilgainiui pagimdė muzikines melodijas. 

Ironizuodamas pitagoriečių muzikos teorijas, ibn Sina sako, kad 
“nesiekia surasti ryšio tarp dangaus pasaulio, dvasios savybių bei muzikos 
intervalų, kadangi tai tinka tik nepajėgiantiems atskirti vieno mokslo nuo 
kito" (Ibn Sina, 1967, p. 278). Filosofas siekia nubrėžti moksliškai 
pagrįstos muzikos estetikos principus. Islamo tradicijoje jis gvildena 
muziką kaip sudėtinę matematikos dalį. Muzikos mokslas čia skyla į 
mokymą apie melodijų kūrimą, tyrinėjantį harmonijos ir disharmonijos, 
ritmo dėsningumus, prie kurio šliejasi mokymas apie muzikos instrumentus. 
“Muzika, - rašo jis, - yra matematikos mokslas, tyrinėjantis tonus, jų 
sąskambius, o taip pat garsus skiriančius laiko tarpsnius siekiant sužinoti, 
kaip kuriamos melodijos. Muzikos apibrėžimas nurodo, kad ji susideda iš 
dviejų tyrinėjimo sričių: pirmoji - tai tonų prigimties tyrinėjimas, vadinamas 
harmonika, antroji - juos skiriančių laiko tarpsnių tyrinėjimas, vadinamas 
ritmika. Kiekviena iš šių tyrinėjimo sričių savo ištakomis siejasi su kitais 
mokslais, - зи aritmetika, fizika ir rečiau - geometrija," (Muzykalnaja 
estetika, 1967, p. 283-284.) i 

Ibn Sina taipogi išplėtoja originalią estetinio harmonijos poveikio 
koncepciją, kuri plačiai pasklinda islamo pasaulyje. Filosofo nuomone, 
harmonija yra suvokiama ne klausa, o vadinamąja “skiriamąja dvasios 

galia”, kuri, veikiant garsų harmonijai, sukelia dvasios pakilimą, o jiems 
išnykus išgyvena kančią kaip žmogus, praradęs kažką itin brangaus. 
Pasigirdus naujiems garsams, žmogus vėl pajunta džiaugsmingą dvasios 
skrydį, kuris tampa itin ihtedsy vus; kai muzikos tonai susilieja į harmoningą 
visumą. 

Ibn Sinos veikaluose taipogi aptinkame kasdienybės estetikos 
užuomazgas, kurios idėjos vėliau plėtojamos al Gazalio apmąstymuose 
apie miestų, gatvių, namų Эшне žmogų supančios erdvės estetinio 
organizavimo principus. 


Sufijų estetika 


Islamo estetinės minties sklaidoje išskirtinį vaidmenį atliko oficialiajai 
sunitų scholastikai oponavusi ezoterinė sufijų estetika. Sufizmo terminas, 
anot J. Triminghamo, “jungia visus musulmoniškus mokymus, kurių tikslas 
yra tiesioginis žmonių bendravimas su Dievu" (Trimingham, 1989, p. 15.) 
Sufijų estetikoje skleidžiasi spontaniška artistiškų asmenybių reakcija 
prieš sustabarėjusią scholastinę estetiką irabstraktų teologinį teorizavimą. 
Todėl sufijų estetika teigia idealųjį dvasinį pradą, vidinį asmenybės taurumą, 
demonstratyvų atsiribojimą nuo išorinės veiklos. 

Sufizmas niekada nebuvo vientisa kryptis. Skirtingais raidos etapais 
ir įvairiuose -kraštuose jis jungė daugybę “slaptųjų draugijų", pakraipų, 
mokyklų, kurias vienija opozicija ortodoksiniam islamui, estetinės būties, 
` meno svarbos kėlimas, panteizmas, panašūs estetiniai idealai, psicho- 
technikos, autotreniruotės metodai. 

Ankstyvasis sufijų estetinių idėjų raidos etapas VII-X a. susijęs su 
oficialiajai ideologijai oponuojančiomis intelektualų ir menininkų “slap- 
tosiomis draugijomis", kurių šalininkai teigia, kad įgijus asmeninės 
psichologinės patirties galimas intymus dvasinis bendravimas su Dievu, 
kuris pasiekiamas ekstazės ar vidinio nušvitimo keliu. Sufijų "kelio" 
esmėje slypi dvasinio apsivalymo ir nuolatinio asmenybės tobulėjimo 
idėjos. 

Sufijų estetinių idėjų sklaidą stipriai paveikė neoplatoniškosios 
estetikos elementus atgaivinęs "tyruju brolių" iš Basros (X a.) mokymas, 

teigiantis, kad žmogų supantis pasaulis yra iliuzinis, kadangi atspindi 
aukščiausią dieviškąjį grožį. Dėl “tyrųjų brolių" autoriteto sufijų estetika 
X-XIII a. įžengia į klestėjimo laikotarpį, kuomet al Gazalio, Suhrawardžio, 
ibn Arabio, Faridadino: Attoro dėka filosofija, estetinis išgyvenimas ir 
poetinė kūryba itin glaudžiai susipina. Šių mąstytojų dėka sufijų estetinės 
idėjos plačiai pasklinda arabų-musulmonų pasaulyje. 

Jauankstyvieji sufizmo tyrinėtojai L. Massignonas, R. A. Nicholsonas, 
E. Bertelsas pastebėjo, kad po sufijų simbolių ir metaforų skraiste visuomet 
slypi užslėpta kita prasmė. Sufijų estetika išsaugojo “slaptųjų draugijų" 
mokymams būdingą ezoteriškumą. Iš čia kyla jų tekstų mįslingumas. Ле 
nepaklūsta tiesioginei interpretacijai ir turi būti specialiai šifruojami. 
Žymus šiuolaikinis sufizmo žinovas I. Shahas, pabrėždamas sufijų mokymo 
universalizmą, pastebi, kad “sufizmo adeptai paprastai jį laiko vidiniu 
slaptu mokymu, besireiškiančiu visose religijose, o kadangi jo ištakos yra 
kiekvieno žmogaus prote, vadinasi, sufijo mąstymas turi skleistis bet 
kokiomis sąlygomis." (Shah, 1994, p. 48.) 

Sufijai siekia iškilti virš tikėjimo ir netikėjimo ремага; Jiems 
svarbiausia yra ne dogma, o asmeninis tiesos ieškojimas, “buvimas Kelyje", 
(sufijų mokymo metafora). Sanaji, didis sufijų meistras ir Rumi mokytojas, 
sakė: “Nustokite plepėti Kelio žmonių draugijoje, geriau įveikite save. Jei 
jūs stovite žemyn galva Tikrovės akivaizdoje, jūsų žinojimas ir religija yra 
iškreipti" (Shah, 1994, p. 3). 

Sufijai teigė, kad dėl asmeninės psichologinės patirties galimas inty- 
mus bendravimas su Dievu, kuris pasiekiamas ekstazės ar vidinio nu- 
švitimo keliu, Ekstazės tikslu čia skelbiamas fana - "nebūties" būsenos 
pasiekimas, kurioje suvokiama Dievo esmė. Dievas sufijų mokyme iškyla 
kaip Absoliutaus grožio šaltinis. “Viskas, - sako Džami, - kas gražu, 
vilioja širdį, yra dieviškojo veido atspindys. Tačiau grožio ieškok ne 
atspindyje, 6 pitnapradziame шше jo šviesoje." (Džami, 1973, 1.2, 
р. 111.) 

Dievas estetizuotame sufijų mokyme taipogi aiškinamas kaip didis 
menininkas, sukūręs kupiną harmonijos ir grožio meno kūrinių pasaulį, 
kurio būtis sufijams yra neginčijamas Dievo būties įrodymas. 

Iškeldamas asmenybės, jos vidinių išgyvenimų vertę, sufizmas 
sušvelnino scholastinei estetikai būdingą dieviško, dvasinio ir žemiško 

grožio priešpriešą. Grožis yra svarbiausia sufijų estetikos kategorija, 
kurios esmė pateikiama skirtingomis sąvokomis dzamal (tobulas dieviškas 
grožis), kusi (gražumas), safo (švarumas, tyrumas), nur (spindulys, šviesa), 
džalal (didingumas). Grožis sufijams pirmiausia asocijuojasi su dieviškojo 
tobulumo ir jo kūrinių harmonijos sklaida. A. Kurbanmamadovas išskiria 
tris pagrindines sufijų veikaluose plėtojamas grožio pakopas: 1) absoliutaus, 
dieviško grožio; 2) daiktų ir materialaus pasaulio reiškinių, atspindinčių 
Absoliuto grožį; 3) dvasinį neregimą grožį, susijusį su žmogaus veikla ' 
(Kurbanmamadov, 1987, p. 9). 

Oficialiajai scholastikai, besiremiančiai išimtinai dieviškuoju grožiu, 
sufijai priešpriešino panteistinę grožio koncepciją. Sufijų panteizmas 
neatsiejamas nuo jų sugebėjimo kiekviename gamtos reiškinyje įžvelgti 
dieviškojo grožio atspindį, neretai prislopinant žėniiškojo grožio. 
sąlygiškumą ir netobulumą. Panteizmas sąlygojo galingą gamtos grožio 
poetizavimo tendenciją sufijų poezijoje, kur gamtos grožio suvokimas 
tiesiogiai siejamas su intymiausiais žmogaus išgyvenimais. 

Daugelis intelektualų ir menininkų, įėjusių į slaptas sufijų бошан 
buvo kupini didžios pagarbos menui ir meninei kūrybai. Šios artistiškos 
* visapusiškai išsilavinusios asmenybės žvelgė į poeziją, muziką, kaligrafija 
kaip patikimus Tiesos pažinimo instrumentus. Sufijų kultivuojamoje menų 
sistemoje į pirmąją vietą iškyla menai, kuriuose materialus, medžiagiškas 
pradas išstumiamas subjektyvaus, intensyvaus dvasinės energijos 
pulsavimo, vidinio tiesos ieškojimo. Todėl išskirtinis dėmesys teikiamas 
muzikai, poezijai, šokiui, kaligrafijai, kurie aukštinami kaip instrumentai, 
padedantys priartėti prie sufijų skelbiamų idealų. 

Sufijus itin žavi emocinė meno poveikio galia, sugebėjimas pakylėti 
dvasią, priartinti sąmonės nušvitimą. Daugelis sufijų buvo garsūs poetai. 
Poezija jiems artima savo intymumu, emocionalumu, asociatyvaus ir 
metaforinio mąstymo galimybėmis. Todėl būtent poezija dažniausiai tampa 
pagrindine sufijų estetinių idealų raiškos priemone. “Nėra pasaulyje 
įstabesnės gražuolės, - sako Džami, - nei žodis, kalba eilėse ir dainoje." 
(Džami, Vesennij, 1964, p. 17.) Ilgainiui sufijų poezijoje susiklosto 
daugmaž stabili simbolių, alegorijų, metaforų visuma, apeliuojanti į 
suvokėjo vaizduotę. Atmesdama daugiažodžiavimą, sufijų estetika iškelia 
santūrumo, paprastumo, stiliaus glaustumo, talpių metaforų svarbą. 

Priešingai ortodoksiniam islamui, kuris beveik netoleravo muzikos, 
neretai siekė apriboti jos poveikį, sufijai aukština paslaptingą muzikos 
galią, jos sugebėjimą nutiesti savitarpio supratimo tiltus tarp Žmonių ir 
Absoliuto. Muzika sufijų estetikoje iškyla kaip substancija, besiskleidžianti 
už anapusinio regimojo pasaulio ribų, priklausanti užslėptajam, grynajam 
dieviškam pasuliui. Iš čia kyla kone mistinė pagarba muzikai ir jos 
apvalomosios galios aukštinimas. 


Al Gazalis 


Polemikoje su racionalistine estetikos tradicija (al Farabis, ibn Sina) 
iškyla kitas didis arabų mąstytojas, al Gazalis (1058/59-1111), kuris 
atgaivina neoplatoniškos ir scholastinės estetikos principus. Jis. gimė 
šiaurės Irane, filosofiją studijavo garsiuose mokslo centruose Nišapure ir 
Bagdade. Anksti išgarsėjęs unikaliais sugebėjimais, al Gazalis kviečiamas 
dėstyti į seldžiukų sultono rūmus Bagdade, Ankstyvajame veikale “Filosofų 
pasineigimas" jis reiškiasi kaip “Rytų peripatizmo" šalininkas. Bran- 
džiuosiuose veikaluose al Gazalis iškyla jau kaip įtakingas sufijų estetikos 
šalininkas, savo programiniame veikale “Religinių mokslų atgimimas" 
kanonizavęs sufijų idėjas ir jjunges jas į ortadoksinio islamo idėjų sistema. 
Nuėjęs sudėtingą dvasinės evoliucijos kelią, gyvenimo pabaigoje jis 
pripažįstamas aukščiausiu islamo filosofijos autoritetu. Hegelis al Gazalį 
vadino "samojingu skeptiku, pasižyminčiu didžiu rytietišku protu" (Hegel, 
1935, t. 2, p. 105). i 

Svariausias al Gazalio indėlis į estetikos idėjų istoriją yra jo brandieji 
veikalai, kai 1095 m. po dvasinės krizės ir psichinės ligos jis susipažįsta 
su sufijų idėjomis, sukėlusiomis jo pasaulėjautos lūžį. Nusivylęs 
racionalizmu, jis atsisveikina su dėstytojo karjera ir išvyksta į Siriją, kur 
įkvėptas sufijų mokymo tęsia vienišo klajojančio dervišo gyvenimą. “Al 
Gazalis, etinio misticizmo teoretikas, - sako J. Trimingham, - rašė гет- 
damasis asmeniniais stebėjimais, kad visa tai, kas yra vertingiausia sufijams, 
nepaklūsta tyrinėjimui, o suvokiama (ісѕіоріаі, ekstaze ir vidinėmis 
transformacijomis." (Trimingham, 1989, p. 17.) Kelias į dvasinį tobulėjimą, 
aukščiausio grožio suvokimą filosofui neatsiejamas nuo radikalaus 

gyvenimo ir mąstymo principų pakeitimo, teorijos ir praktikos vienybės. 

Brandžioje al Gazalio estetikoje intuityvistinės sufijų idėjos susipina 
su tradicinės scholastinės estetikos principais. Filosofas išplėtoja origi- 
nalų racionalistinį diskusijų metodą, pagal kurį kiekvieną mokymą galima 
atmesti tik tuomet, kai esi gerai susipažinęs su pagrindinėmis jo teorinėmis 
prielaidomis: Al Gazalis siekia pritaikyti sufijų mokymą Korano ir orto- 
doksinės scholastinės filosofijos principams. Iš čia kyla ir jo estetikos 
kompromisiškumas, atsargus sufijų idėjų integravimas. 

Atmetęs sufijų panteizmą, jausminio prado vyravimą proto atžvilgiu, 
težę apie žmogaus susiliejimą su Dievu, jis perima pagrindinius sufijų 
estetikos leitmotyvus: mokymą apie intuityvų Dievo pažinimą, ekstazišką 
meilę, apie grožį, didžiai subjektyvų vidinį grožio išgyvenimą, požiūrį į 
poeziją ir muziką kaip į instrumentus, padedančius priartėti pe anapusinio 
aukščiausio grožio pasaulio. 

A] Gazalio grožio koncepcija tiesiogiai išsirutulioja iš senų kosmo- 
goninių mokymų apie žmogų kaip mikrokosmą ir apie tris pasaulius: 1) 
fenomenalųjį, materialiai apčiuopiamą, 2) dvasinį ir 3) anapusinį. Aukš- 
čiausio absoliutaus grožio šaltiniu skelbiamas neprilygstamo tobulumo 
Dievo grožis, toliau - dvasinis ir pagaliau juslinis materialiai apčiuopiamas 
grožis. Nors al Gazalis iškelia absoliutų Dievo grožį, gieda jam himnus, 
tačiau neatmeta ir žemiško grožio. Visų žmogų supančio pasaulio formų 
harmonija, tobulumas, proporcingumas, jo įsitikinimu, yra dieviškos kil- 
més, kadangi tai yra amžino, nekintamo tobulo Vienio atspindys. 
“Aukščiausias pasaulis yra grožio ir dailumo pasaulis. Grožio ir dailumo 
pamatas - sudėtinių dalių harmonija. Viskas, kas harmoninga, yra to 
pasaulio grožio raiška." (Al Gazali, 1980, p. 324.) Žemiškoms grožio 
formoms jis taipogi priskiria sąlyginį tobulumą, sugebėjimą teikti 
malonumą, estetinį pasitenkinimą. 

“Jei daiktas pasižymi visais tobulumo požymiais, - rašo al Gazalis, - 
vadinasi, jam būdinga aukščiausia grožio pakopa, jei jam būdinga tik dalis 
jų, tuomet jis geras tik tiek, kiek jame yra tobulumo savybių." (Ten pat, 
p. 235.) Grožio priklausomybė vienai ar kitai pakopai čia tiesiogiai siejama 
su jo tobulumo kokybe, o daiktų grožis - su tikslingumu ir funkcionalumu. 
Filosofas aiškina: “Gražiam arkliui reikalingos visos tobulos savybės: 
forma, sudėjimas, spalva, greitis ir skriejimo lengvumas. Kaligrafišką 

raštą išskiria raidžių proporcijos, linijų lygiagretumas raidžių ir eilučių 
lygumas. Kiekvienam jų būdingas specifinis tobulumas, kuris kitoje srityje 
gali įgauti priešingas savybes. Vadinasi, kiekvieno daikto grožis glūdi jo 
paskirtį atitinkančioje konkrečioje tobulumo formoje." (Ten pat, р. 235.) 
Al. Gazalio-estetikoje taipogi nubrėžiama takoskyra tarp išorinio, 
jusliškai suvokiamo grožio ir aukštesnio vidinio, dvasinio, kuris susijęs su 
žmoguje slypinčia dieviškąja prigimtimi ir sugebėjimu jį išvysti. Tikrasis 
grožis, anot filosofo, niekuomet negali būti išorinis, o tik vidinis, kadangi 
suvokiamas ne jausmais, o proto šviesa. Vidinis grožis neatsiejamas nuo 
gėrio, dorybingų poelgių, neturi formos, spalvos, vaizdingumo nei jokių 
kitų išorinių atributų. Žmogus pirmiausia turi rūpintis vidiniu grožiu, 
neatsiejamu nuo kilnumo, gėrio, teisingumo, meilės. Grožio šąvoka nuolatos 
siejama su meile, kuri aiškinama kaip natūrali žmogaus reakcija į dieviškąjį 
ir žemiškąjį grožį. Filosofas pabrėžia grožio ir meilės poveikio identiškumą, 
jų sugebėjimą teikti pasitenkinimą žmonėms. “Malonumą akims teikia 
gražių objektų kontempliavimas: ir pažinimas; malonumą ausims teikia 
gražios ir ritmingos melodijos." (Al Gazali, 1980, p. 230.) Sugebėjimas 
jausti estetinį pasitenkinimą aiškinamas kaip vienas pagrindinių žmogaus 
veiklos motyvų. 
Gvildendamas estetinio grožio suvokimo problemas, al Gazalis siekia 
detaliau apibrėžti tik žmogui būdingą vidinio grožio suvokimą. Penkiomis 
juslėmis pasižymi visi gyvi padarai, tačiau jų nepakanka Dievo pažinimui, 
kadangi jis neiškyla mūsų vaizduotėje. Vadinasi, specifinė žmogaus savybė 
yra šeštasis jausmas, kurį al. Gazalis pavadino “protu arba šviesa, arba 
širdimi, tačiau, kaip tu jį bevadintum, jis vis tiek: yra. Vidinis protas 
stipresnis nei aiškus protas, o širdis yra tobulesnis pažinimo organas nei 
akys. Grožis, pasiekiamas protu, yra didingesnis nei pasiekiamas rega. 
Širdies pasitenkinimas pažįstant šiuos kilnius dieviškus dalykus, kurie yra 
aukštesni nei jausmų pažinimo objektai, įviariapusiškesni ir gražesni, o 
todėl ir normalaus žmogaus normalaus proto simpatija jiems yra ией 
(Ten pat, р. 231.) ` 
Knygoje “Laimės eliksyras” al- Gazalis plačiai gvildena muzikos 
estetikos problemas. Sufijų estetikos poveikyje į muziką jis žvelgia kaip 
į tiltą tarp realaus žemiško ir anapusinio dieviško pasaulių, o taipogi ir 
subtilų instrumentą, padedantį pažinti Absoliutą ir patį žmogų. Pagrindinis 

al Gazalio muzikos estetikos objektas yra estetinės muzikos suvokimo 
problemos. Žvelgdamas į muziką šiuo aspektu, jis išskiria tris pagrindines 
jos rūšis: 1) pramoginę, 2) hedonistinę, 3) ekstazišką. Pramoginė muzika 
yra ambivalentiška, ji gali būti graži ir kupina bjaurasties. Pozityvus jos 
aspektas - sugebėjimas teikti žmonėms malonumą, estetinį pasitenkinimą, | 
o negatyvus pasireiškia gašlumo ir žemų aistrų skatinimu. Pramoginės 
muzikos tikslą jis siejo su jaunimo pasaulėjautos, grožio jausmo, pagarbos 
religijai ugdymu. Hedonistinei muzikai priskiriamas sugebėjimas pripildyti 
širdį vidino džiaugsmo, praskaidrinti žmogaus gyvenimą. Ekstaziškos 
muzikos tikslas - padėti žmogui suvokti aukščiausią Tiesą ir Absoliuto 
grožį. Al Gazalio muzikos idealas yra sufijų muzika, nutiesianti tiesioginį 
kelią į Dievo suvokimą. Ekstaziška sufijų muzika, anot al Gazalio, padeda 
jiems susilieti su anapusiniu pasauliu ir “išjudina polėkiui harmoniją su 
dvasiniu pasauliu, kurioje žmogaus dvasią pakylėja į tokį lygmenį, kad 
sufijas taip nutolsta, jog tai, kas vyksta pasaulyje, jam lieka nežinoma." 
(Al Gazali, 1980, p. 331.) 

Al Gazalis žmones skirsto į tuos, kurie klausydamiesi muziką suvokia 
tik jos materialius garsus, ir tuos, kurie suvokia dvasinę muzikos melodijų 
"esmę. Pastarieji, anot sufijų estetikos, suvokia ne melodiją ir ritmus, o 
giluminę muzikos substanciją. Al Gazalis sako, kad visi “ritmingi ir 
melodingi garsai, būdami harmoningi, kartu yra panašūs, į įstabius 
dieviškojo pasaulio garsus." (Ten pat, p. 324.) 

Taigi nors al Gazalio estetikoje labai ryški transcendentinė orientacija 
į aukščiausią dieviškąjį grožį, jo filosofiniuose veikaluose lieka ryškūs 
racionalistiniai ir humanistiniai motyvai, kadangi jis nuolatos kalba apie 
grožio reikšmę žmogui ir glaudų ryšį su moralinėmis nuostatomis. Al 
Gazalio estetinės idėjos ne tik stipriai paveikė tolesnę islamo scholastinės 
ir sufijų estetikos raidą, tačiau turėjo įtakos ir žydų mąstytojams 
(Maimonidui, ibn Pakudai), Vakarų scholastikai, Tomui Akviniečiui bei 
Eckhartui. l 


Ibn Arabis 


Visapusiškai išplėtotos rafinuotos sufizmo estetikos iškilimas susijęs 
su "didžiojo šeicho" ibn Arabio (1165-1240) koncepcija. Jis gimė arabiškoje 

Ispanijoje, kur gavo įvairiapusį išsilavinimą. 1184 m. tapęs sufizmo adeptu, 
didžiąją gyvenimo dalį praleido klajodamas po Artimuosius Rytus. Jam 
priskiriama beveik 500 veikalų, iš kurių išliko apie 150. Ibn Arabio 
kūrybiniame palikime reikšmingiausias - кы dešimtmečių rašytas 40 
tomų 560 skyrių veikalas “Išminties gemos" ir 28 skyrių жшн sufijų 
mokymo kvintesencija “Mekos apreiškimai". 

Ibn Arabis tapo vienu įtakingiausių universalios neoplatoniškos 
pakraipos mąstytojų, sukūrusių sinkretišką sistemą su subtiliai išplėtotų 
metaforiškų kategorijų pasauliu. “Aš išpažįstu meilės religiją, - sako ibn 
Arabis. - Mane kartais vadina gazelių piemeniu (dieviškoji išmintis), 
kartais krikščionių vienuoliu, o kartais persų išminčiumi." (Shah, 1994, 
p.6.) Filosofas plėtoja monistinę teoriją, kurioje svarbiausios idėjos 
išsakomos ne racionaliomis sąvokinėmis konstrukcijomis, o pasitelkiant 
subtilią. simbolių ir poetinių įvaizdžių kalbą. Dievas aiškinamas kaip 
absoliutus grožio šaltinis, šviesą skleidžianti realybė, būties išeities taškas. 
Jis reiškiasi dviem skirtingais pavidalais: 1) užslėptu, neapčiuopiamu, 
nepažįstamu (batint), kurio neįmanoma apibrėžti, ir 2) aiškiu, regimu 
(zahir), kuriuo jis skleidžiasi kurdamas į save panašias esybes. Vėliau ibn 
Arabis atskiria šviesos vaizdinį nuo Dievo sąvokos ir traktuoja pastarąjį 
kaip subjektą, galintį mesti šešėlį. Šešėlio metafora čia siejama su aktualios | 
būties kategorija. “Vieta, kur skleidžiasi Dievo šešėlis, - sako ibn Arabis, 
- vadinama pasauliu, kuriame yra būtiškai galimos esmės, kuriomis ir 
skleidžiasi šis šešėlis." (Ibn Arabi, 1993, p. 189.) | 

Vadinasi, Dievas ibn Arabio koncepcijoje iškyla kaip vienintelis 
pasaulio kūrėjas, pirmapradis būties ir šviesos šaltinis. Iš čia kyla 
panteistinis Dievo išsiliejimo gamtoje idėjos paneigimas ir jo nepažinumo 
teigimas. “Apie pasaulį žinoma tik tiek, kiek žinoma apie šešėlį, ir nežinoma 
apie Dievą tick pat, kiek nežinoma apie žmogų, metantį šešėlį [...]. Todėl 
mes sakome, kad Dievas ir pažinus, ir nežinomas." (Ten pat, p. 189-190.) 

S. H. Nasras pagrįstai neigia ibn Arabio priskyrimą panteistinės 
pasaulėžiūros šalininkams, kadangi pirmiausia jis atsiriboja nuo filosofi- 
nės sistemos kūrimo, kita vertus, atsisako pantcistinei pasaulėžiūrai 
būdingo substancialios Dievo ir pasaulio vienybės pripažinimo. Jo este- 
tikos išeities taškas yra absoliutaus Dievo transcendentalumo teigimas 
(Nasr, 1967, p. 77.) 

Grožio samprata ibn Arabio estetikoje, kaip minėjome, tiesiogiai 
siejasi su Dievo kaip pirmapradžio grožio ir šviesos šaltinio idėja. Pasaulis 
yra gražus tiek, kiek jis atspindi dieviškąjį grožį. Kita vertus, kaip ir 
neoplatonikų bei daugelyje indų viduramžių estetinių teorijų, pasaulis čia 
aiškinamas kaip regimybė, tikrosios dieviškosios būties atspindys. “Jei 
pasaulio sandara tokia, - sako arabų filosofas, - tai žinok, kad tu pats esi 
regimybė - vaizduotės vaisius. Vadinasi, visa būtis - regimybé regimybéje, 
tikroji būtis yra Dievas kaip savaiminė esmė ir įkūnyta esmė, o ne vardai." 
(Ibn Arabi, 1993, p. 191.) 

Pasaulis yra gražus tik tiek, kiek jis atspindi dieviškąjį grožį. Žmogų 
supančiame pasaulyje besiskleidžiančių grožio ir harmonijos apraiškų 
pažinimas ibn Arabio filosofijoje konstruojamas estetiškai tarsi meninio 
pažinimo aktas. Nors filosofas pripažįsta racionalaus žinojimo svarbą 
žmogaus dvasiai, kuri išjudina kūną irjį valdo, tačiau pagrindiniu pasaulio 
pažinimo instrumentu skelbiamas intuityvus pažinimas. Ibn Arabis remiasi 
prielaida, kad kiekvienas daiktas ir reiškinys turi išorinę (zahir) ir užslėptąją 
vidinę prasmę (manan), kuri nepasiekiama nei protu, nei jausmais. Ji yra 
Dievo ir pasaulio vienybės pamatas. “Išvysti" užslėptą prasmę reiškia 
įžvelgti Dievą mus supančio pasaulio daiktuose. Tikrasis dieviškojo grožio 
pažinimas įmanomas tik introspekcijos, intuityvaus vidinio regėjimo keliu, 
pasitelkiant savo vidinius išgyvenimus. 

Introspekcijos kaip pagrindinio pasaulio pažinimo metodo sureikš- 
minimas ibn Arabio koncepcijoje iškelia visai kitokios, ne racionalistinės, 
sufijams būdingos kalbos būtinybę. Iš čia kyla estetinis ibn Arabio 
filosofijos pobūdis, orientacija į poetinį mąstymo stilių ir metaforiškas 
situacines kategorijas. “Specifinis ibn Arabio filosofemos bruožas yra tai, 
kad beveik kiekvieną jos įvaizdį atitinka filosofinė kategorija, būtent tai ir 
paverčia ją filosofema, t. y. filosofinio žinojimo sistema, о ne paprasta 
vaizdine konstrukcija [...]. Minėtos kategorijos pasitelkiamos vadovaujantis 
meninės kalbos principais - judant nuo visumos į detales, o ne analitiškai 
- nuo detalės prie visumos." (Smirnov, 1993, p. 65.) 

Būdamas subtilus meno žinovas ir iškilus poetas, ibn Arabis, kaip ir 
daugelis sufijų, iškelia meninio pažinimo reikšmę. Poezija ir muzika 
aiškinamos kaip priemonės, padedančios suvokti aukščiausią Tiesą, Grožį, 
būties harmoniją. Grožio suvokimas ibn Arabio koncepcijoje siejamas su 

vaizduotės veikla, aprėpiančia sapnų, apreiškimų ir: kūrybos sferas. 
Plačiausia yra kūrybos sfera, būdinga kiekvienai vaizduotės galia 
pasižyminčiai esybei. Kalbėdamas apie žmoguje slypintį kūrybinį pradą, 
ibn Arabis apeliuoja į architektūrą, kurioje kūrėjas turi sugebėti iš anksto 
išvysti dar nesukurtą architektūrinį statinį, jo komponentų sąveiką. 
Kalbėdamas apie kūrybinės veiklos savitumą, filosofas pabrėžia, kad bet 
kokia kūryba visuomet remiasi jau sukurtais esamais tos srities kūriniais 
ir žmogaus jutimo organų galimybėmis. 

Ibn Arabio, al Gazalio.ir kitų sufijų idėjos turėjo milžinišką poveikį 
arabų-musulmonų pasaulio estetinės minties ir meninės kultūros raidai. 
Sufijai, iškeldami dvasingumo, vidinio asmenybės artistizmo, mąstymo 
savarankiškumo, žmogaus suartėjimo su gamta, intuityvaus susiliejimo su 
Dievu ir kitas idėjas, sušvelnino abstrakčias peripatetikų ir ortodoksų 
scholastų estetines konstrukcijas, formavo naują požiūrį į žmogų, jo jausmų, 
dvasios, jautriausių vidinių išgyvenimų pasaulį, iškėlė universalios, 
nepriklausomos nuo visuomenėje vyraujančių stereotipų artistiškos 
asmenybės idealą. Žmogus sufijų estetinėse teorijose pirmiausia suvokiamas 
kaip kūrybinga, laisva asmenybė, sukurta pagal Dievo vaizdinį ir kurios 
dvasioje vyrauja aukštieji dieviškieji pradai. 

Taigi arabų-musulmonų pasaulio estetika ne tik absorbavo daugelį 
Rytų ir Vakarų estetikų idėjų, tačiau ir išplėtojo originalias koncepcijas, 
paskatino rafinuotos ornamentinio struktūriškumo kupinos meninės 
kultūros atsiradimą. Arabai ne tik perėmė daugelį Kinijos ir Indijos 
humanistinių idealų, tačiau ir plačiai paskleidė juos Vakarų Europoje. 

Egipto ir Artimųjų Rytų civilizacijų įtakoje pietinėse Viduržemio 
jūros pakrantėse formuojasi kitas svarbus pasaulinės estetikos ir meno 
židinys - antikinės Graikijos ir Romos kultūros, stipriai paveikusios visos 
vėlesnės Vakarų estetinės minties raidą. Tarp senųjų kultūrinių tradicijų 
antikinė yra palyginti jauna, kadangi seniausi jos epiniai paminklai - 
Homero ir Heziodo kūriniai datuojami tik VIII-VII a. pr. Kr. 

Keletą šimtmečių jauna graikų kultūra plėtojosi stipriai veikiama 
senųjų Egipto ir Artimųjų Rytų civilizacijų sukurtų vertybių. Egiptas, 
Babilonas, Finikija, Persija - graikams gerai pažįstami kraštai, į kuriuos 
nuolatos krypsta jų žvilgsniai. Netgi graikų mitologija ir literatūra 
orientuojasi į Rytus, kurie, asocijuojasi su šviesos ir civilizacijos pasauliu. 
Graikijoje pasklinda Rytų šalių mitai, orfizmo religija, Dioniso kultas, 
daugybė mokslo ir meno laimėjimų. Iš finikiečių graikai perima raštą, 
navigacijos subtilybes, iš Egipto ir Babilono - matematikos, astronomi- 
jos, medicinos, architektūros ir kitų mokslo bei meno sričių paslaptis. 
Neatsitiktinai vienas įtakingiausių ankstyvųjų graikų dailės stilių vadina- 
mas egiptietiškuoju. 

Daugelis garsių graikų filosofų, mokslininkų, menininkų wkol i Rytų 
šalis mokytis. Talis buvo gerai susipažinęs su Egipto mokslu, Pitagoras 
sėmėsi žinių Egipte ir Babilone. Demokritas nuo vaikystės buvo persų 
išminčių mokinys ir vėliau, daug metų klajodamas po Egiptą, Etiopiją, 
Babiloną, Persiją, mokėsi vadovaujamas šių šalių išminčių, bendravo su 
indų filosofais. Platonas, lankydamasis Egipte, tyrinėjo šios šalies 
mokslininkų ir menininkų kūrinius. Aristotelis Mažojoje Azijoje praleido 
savo dvasinės brandos metus. Plotinas vyko į Rytus studijuoti persų, indų 

filosofų idėjų. Graikų istorikai, filosofai ir menininkai pripažino senųjų | 
Artimųjų Rytų civilizacijų įtaką Graikijos kultūrai. Neatsitiktinai Diogenas 
Laertietis savo veikalą “Apie garsių filosofų gyvenimą ir pažiūras" pradeda 
poleminiais apmąstymais ir pateikia nuomones tų, kurie teigia, kad filo- 
sofija gimė ne Graikijoje, o persų magų, babiloniečių ir asirų chaldėjų, 
indų himnosofistų, Egipto žynių ir kitų Rytų tautų išminčių aiškinimuose 
apie gamtos ir dievų paslaptis (DL.I.1-2). 

Pastaraisiais dešimtmečiais pasirodė tyrinėjimų, kuriuose, be gerai 
žinomos Egipto, Babilono ir Finikijos kultūrų įtakos, kalbama ir apie 
persų kultūrą, su kuria graikai glaudžiai bendradarbiavo savo civilizacijos 
brendimo laikotarpiu. Tūkstančiai graikų samdinių dalyvavo persų 
kariuomenės žygiuose į tolimiausias šalis. Per milžinišką persų imperiją, 
kuri siekė Indiją, Užkaukazę, Egiptą, į Graikiją sklido daugelis kitų senųjų 
civilizacijų kultūros ir meno laimėjimų. Į tai atkreipia dėmesį M. Westas, 
kalbėdamas ne tik apie minėtų senųjų Artimųjų Rytų civilizacijų, tačiau 
apie persų mitologijos bei išminčių idėjų įtaką. Jis pastebi, kad Heraklito 
mokymas apie amžinai gyvą ugnį yra labai artimas senovės iranėnų teks- 
tams (West, 1971). Įtakingų zoroastrizmo, manicheizmo atstovų idėjos, 
apmąstymai apie pasaulio, dievų kilmę, sielos nemirtingumą nealejofinai 
turėjo įtakos antikos mąstytojų filosofinėms pažiūroms. 2 

Vargu atsitiktinis faktas, kad graikų filosofija ir estetika gimsta ne 
europinėje Graikijos dalyje - Peloponeso pusiasalyje, o Jonijoje, t.y. 
graikiškojo pasaulio pakraščiuose - Mažojoje Azijoje ir greta esančiose 
salose. 

Norėdami suprasti Jonijos kultūros savitumą, turime pažvelgti į graikų 
civilizacijos ištakas. Jau II tūkstantmetyje pr. Kr. Kretos saloje klestėjo 
Mino kultūra, kurią gerokai apgriovė ir transformavo XVI-XIII a. pr. Kr. 
iš šiaurės įsibrovę protohelenai. 

Susilieję su vietine kultūra, jie suformavo Mikėnų kultūrą, kurią 
XIV-XIla. nuniokojo iš šiaurės įsiveržusios ir Peloponeso pusiasalį 
apgyvenusios dorėnų gentys. 

Nugalėtos ir išstumtos gentys, tarp kurių reikšmingiausi buvo jonė- 
nai, apsigyveno Mažosios Azijos pakrantėse ir gretimosę salose. Taigi jau 
archajiniu graikų kultūros laikotarpiu išryškėja dvi viena kitą papildančios 
tradicijos, kurių pradininkės ir puoselėtojos buvo dorėnų ir jonėnų gentys, 

Dorėnų gyvenamuose centruose europinėje graikų pasaulio dalyje, kur 
vyravo aristokratija, įsigalėjo tradicionalizmas. Jonijos kultūroje, iš- 
saugojusioje daug mikėniškosios ir Kretos Mino kultūros elementų bei 
aktyviai sąveikavusioje su senas kultūros tradicijas turinčiomis Artimųjų 
Rytų civilizacijomis, įsivyrauja pirkliai ir amatininkai, kurie skatina 
kultūros dinamizmą ir naujoves. | 

Taigi Mažosios Azijos pakrantėje iškilusių Jonijos kultūros židinių 
Efeso, Mileto, Kolofonto dominavimą ankstyvuoju graikų estetikos raidos 
laikotarpiu galime paaiškinti tuo, kad jie buvo artimai susiję su pagrin- 
diniais Senovės Rytų civilizacijų centrais. Jonijoje gimsta senovės graikų 
herojinis epas, lyrinė poezija (Archilochas, Mimnermas, Anakreontas ir 
kt.), garsioji Mileto filosofų mokykla (Talis, Anaksimenas, Anaksi- 
mandras), reiškiasi Pitagoras, Heraklitas, Demokritas ir daugelis kitų 
ankstyvosios graikų filosofijos atstovų. Po nuožmių kovų 499 m. pr. Kr. 
persams užkariavus ir nuniokojus Miletą ir kitus Jonijos miestus, graikų 
kultūros židiniai pamažu persikelia į Pietų Italiją, Siciliją ir Peloponeso 
pusiasalį. 

Graikų civilizacijos ir joje gimusios estetikos bei meno savitumui 
suprasti nepaprastai svarbi polio sąvoka. Polis - tai ne tik miestas valstybė, 
administracinio ir politinio visuomeninio gyvenimo struktūra, tačiau 
pirmiausia civilizacijos židinys, kokybiškai vienijantis gyventojus, 
suteikiantis jiems tam tikrą socialinių laisvių visumą ir sudarantis 
priešpriešą už civilizuoto graikų pasaulio ribų esančiam negraikiškam 
barbarų pasauliui. Negausiai gyvenamuose graikų miestuose valstybėse 
asmenybė neišnyko masėje, o suvokė savo autonomiją ir vertę. Socialinėje 
plotmėje polio atsiradimas ženklino reikšmingą graikų civilizacijos rai- 
dos lūžį, kokybinį šuolį visuomenės evoliucijoje. Šio lūžio esmė - gimi- 
ninės visuomenės peraugimas į klasinę, kurioje socialinius santykius 
reguliuoja etika ir teisingumo principais paremtas Įstatymas. Polis su jam 
būdingais socialinio gyvenimo principais stipriai paveikė antikinės estetikos 
pobūdį. “Antikinė estetika, - rašo V. Asmusas,- gimė ne abstrakčių 
mąstytojų kabinetuose, o palestrose ir gimnazijose, portikuose, archi- 
tektūros ir skulptūrų apsuptyje, greta antikinių šventyklų ir visuomeni- 
nių pastatų. Jos prielaidos - ne tiek mąstymo konstrukcijų aksiomos, kiek 
konkrečios antikinio meno kokybės, išryškėjusios plastikos ir teatro 

kūriniuose, lengvai prieinamuose ir visuotinai svarstomuose." (Asmus, 
1968, p. 110.) | 

Švietėjai (J. Winckelmanas, F. Schilleris), romantikai (F. Schlegelis, 
Е. Hólderlinas) ir vokiečių klasikinio idealizmo atstovai (F. Schellingas, 
G. W. F. Hegelis) įtvirtino mitą apie graikų polį kaip socialinės laisvės, 
harmonijos ir demokratijos šventovę; šio mito nepavyko galutinai nuvai- 
nikuoti net tokiems jo demaskuotojams kaip J. Burckhardtas ir F. Nietz- 
sche. Klasikinio graikų polio - Atėnų - valdžios vyrai ir eiliniai piliečiai 
toli gražu ne visuomet buvo demokratai ir kultūros, filosofijos, meno, 
švietimo globėjai. Ksenofontas sako, kad Atėnų seniūnų tarybos nariai 
buvo tuščiagarbiai, siaurų interesų, savanaudžiai ir pavydūs, tesiekę pigiau 
pirkti ir brangiau parduoti. Jie buvo konservatyvūs, slopino bet kokias 
laisvamanybės apraiškas, kuriose regėjo pavojų stipriųjų valdžiai. Galima 
prisiminti skandalingą Anaksagoro procesą, Protagoro nuteisimą, viešą jo 
knygų sudeginimą Atėnų aikštėje ir ištrėmimą iš miesto, Sokrato mirties 
nuosprendį ir skubų šlovės zenitą pasiekusio Aristotelio pabėgimą, kad 
išvengtų tokios pat lemties. 

Antikinė estetinė mintis rutuliojosi stebėtinai intensyviai, ypač paki- 
limo laikotarpiu, kai per keletą dešimtmečių įvyko keletas esminių lūžių. 
Graikų estetinės minties užuomazgų atsirado archajinės epochos pabaigo- 
je, kuri dažniausiai kultūrologijoje brėžiama nuo dorėnų genčių įsiveržimo 
į Graikiją XII a. pr. Kr. iki V a. pr. Kr. Ji skyla į du skirtingus laikotarpius: 
1) ankstyvąjį (XII-VII a.pr. Kr.), kai visuomenėje vyrauja pirmykščiai 
gimininiai santykiai, ir 2) vėlyvąjį (VII-V a.pr. Kr.), kai senovės Graikijoje 
pradeda formuotis klasinė visuomenė. Vėlyvuoju archajinės epochos laiko- 
tarpiu iškilus mitologijai ir glaudžiai su ja susijusiai epinei kūrybai, 
Homero ir Heziodo veikaluose spontaniškai formuojasi graikų estetinės 
minties užuomazgos, о pirmosios estetinės teorijos atsiranda V a. pr. Кг. 
Iš pradžių tai buvo išimtinai graikų estetika, o nuo III a. pr. Kr. ją kūrė ir 
kitų, į graikų kultūros įtakos sferą pakliuvusių tautų atstovai. Vadinasi, 
antikinės estetikos istoriją galime skirstyti į tris pakopas: 1) archajinę, 2) 
klasikinę ir 3) helenistinę. Svarbiausioji - klasikinė pakopa gali būti 
skirstoma į dar smulkesnius periodus. 

Irstant gimininiams santykiams ir kylant aristokratų valdomam 
antikiniam poliui, besiformuojanti antikinė estetika V a. pr. Kr. įžengia į 

ankstyvosios klasikos laikotarpį, kuriame atsiranda įtakingos kosmologinės 
Heraklito (apie 544—483 m. pr. Kr.) ir pitagoriečių estetinės teorijos, 
ženklinusios perėjimą nuo mitologinio pasaulio suvokimo prie sąvokinio 
mąstymo. “Ankstyvosios klasikos", arba “ikisokratikų" periodui dažniausiai 
priskiriamas ir Demokritas (apie 460-370 m. pr. Kr.). Šis nusistojęs 
skirstymas kelia pagrįstų abejonių, kadangi vientisą filosofinę ir estetinę 
sistemą sukūręs Demokritas savo idėjomis ir gyvenimo metais yra arti- 
mesnis viduriniosios klasikos periodui. 

Tolesnis viduriniosios klasikos periodas dažniausiai siejamas su V a. 
vidurio sofistų (Protagoras, Gorgijas, Prodikas, Hipijus, Antifontas) ir Sokrato 
vardais. Šių mąstytojų pažiūros pereina nuo ankstyvosios klasikos natür- 
filosofinio kosmologizmo prie naujos antropologinės orientacijos estetikos. 

Aukštosios klasikos periodas susijęs su objektyviosios idealistinės 
Platono estetinės koncepcijos iškilimu, o jo mokinys Aristotelis tampa 
ryškiausiu vėlyvosios klasikos atstovu, savo estetinėje koncepcijoje 
apibendrinusiu svarbiausius ankstesnės estetinės minties laimėjimus. _ 

Po Aleksandro Makedoniečio užkariavimų prasideda helenizmo epo- 
cha, kuri siejasi su stoikų - Zenono Kitijiečio (apie 336-264 m. pr. Kr.), 
Kleanto (apie 331-232 m. pr. Kr.), Chrisipo (apie 281-208/5 m. pr. Kr.), 
Cicerono (106-43 m. pr. Kr.), Senekos (4 m. pr. Kr. - 65 m. po. Kr.), 
Epikteto (apie 50-138 m.), Marko Aurelijaus (121-180 m.), epikūriečių - 
Epikūro (342/41-271/70 m. pr. Kr.), Timono Filodemo (110-40/35 m. pr. 
Kr.), Lukrecijaus (99/95-55 m. pr. Kr.) ir skeptikų - Pirono (apie 360-270 
m. pr. Kr.), Timono Fliuntiečio (1\У-Ш а. pr. Kr.), Seksto Empiriko (П a.) 
estetinių koncepcijų iškilimu. Tačiau reikšmingiausias vėlyvosios hele- 
nistinės estetikos reiškinys yra neoplatonizmas. Žymiausi jo atstovai: - 
Plotinas (203/4-269/70), Porfirijus (234- 201. Jamblichas (apie 245- 
330), Proklas (412-485). 

Antikinėje estetikoje, priešingai nusistojusiai stereotipinei pažiūrai, 
grožio sąvoka neatliko išskirtinio vaidmens. “Vienas didžiausių prietarų,- 
rašo A. Losevas,- уга tas, kad estetika yra mokymas apie grožį. (...) 
Estetiką reikia suprasti kaip mokymą apie išraišką ir išraiškos formas. 
Žvelgiant šiuo aspektu, “grožio” terminas antikoje netampa pirmaeilis." 
(Losev, 1994, t. 2, p. 377.) Grožio (kalos) sąvoka senovės Graikijoje 
reiškė visai ką kita nei šiandien. Ji buvo labai plati, ženklino viską, kas 

patinka, kelia susižavėjimą ar dvasinį pasitenkinimą, suvokiant jutimo 
organais. Tai gali būti konkretus gamtos reiškinys, daiktas, tam tikra 
veiklos rūšis. Tik žymiai vėliau antikinėje sąmonėje ROSKA siauresnė, 
estetinė grožio sąvoka. 

Antikinėje estetikoje įsivyravusi grožio samprata formuojasi stipriai 
veikiama ankstyvųjų  organicistinių  kosmogoninių koncepcijų. Jos 
išeities tašku tampa regimas, girdimas ir jusliškai suvokiamas kosmosas, 
kuris aiškinamas panašiai kaip tobulas, gyvas ir gražus žmogaus kūnas su 
visais jam būdingais atributais. Jis tampa graikams savotiška grožio 
protoidėja. Iš šios juslinės organicistinės kosminio grožio sampratos tie- 
siogiai išsirutulioja antikinis panteizmas. Antikinei pasaulėžiūrai taipogi 
būdingas objektyvistinis ontologinis, būtiškas žmogų supančio kosmoso, 
daiktų pasaulio suvokimas. Ankstyvąsias graikų estetines teorijas sieja tai, 
kadjose grožis beveik visuomet aiškinamas fiziniu aspektu, mąstant onto- 
logiškai ir priskiriant jam objektyvias "skulptüriskas " savybes. 

Ontologizuotų objektyvistinių koncepcijų vyravimas senovės 
Graikijoje ir išskirtinė regimo bei girdimo grožio reikšmė ankstyvojoje 
graikų estetikoje sąlygojo dviejų koncepcijų susidūrimą: 1) kosmogoninės 
organicistinės, kuri, siedama kosmoso grožį su žmogaus kūnu, orientavosi 

į “plastišką" grožio sampratą ir vaizduojamosios dailės teikiamas gali- 
mybes, bei 2) taipogi kosmogoninės kilmės koncepcijos, kuri orientavosi 
į muziką (kosminių stichijų muzika) ir skelbė, kad grožio esmę sudaro 
proporcijos, saikas, skaičius. “Grožis, - pabrėžia W. Tatarkiewiczius,- 
senovės graikams buvo regimo pasaulio savybė, tačiau jų grožio teorijai 
' stipriausią įtaką turėjo ne vaizduojamoji dailė, о muzika, pagimdžiusi 
įsitikinimą, kad grožis - tai proporcijos, saiko, skaičiaus pasekmė.“ 
(Tatarkiewicz, 1977, p. 71.) 

Būtis ir visas antikinei pasaulėjautai toks svarbus kosmoso pasaulis 
antikinėje estetikoje pirmiausia suvokiamas kaip harmonija, kuri laikoma 
svarbiausiu kosminės pasaulio sandaros principu. Iš čia kyla išskirtinė 

- harmonijos kategorijos svarba antikinėje estetikoje. Harmonija dažniausiai 
aiškinama kaip tobuliausia grožio forma, kuriai, nepaisant и jos 
komponenti įvairovės, būdingas vientisumas. 

‘Išskirtinį vaidmenį harmonijos sąvoka įgauna ankstyvuoju antikinės 
estetikos raidos laikotarpiu, kai nuo mitologinių, kosmogoninių teorijų 

pereinama į ankstyvosios klasikos periodą. Heraklito ir pitagoriečių 
estetinėse teorijose harmonijos kategorija praranda ankstyvosioms kosmo- 
goninėms koncepcijoms būdingą antropomorfizmą ir tampa visus būties 
procesus siejančiu abstrakčiu visuotiniu principu, aiškinamu jau ne 
mitologijos, o filosofinės pasaulėžiūros šviesoje. Iš čia kyla ankstyvajai 
graikų estetikai būdingas priešybių vienybės, "logos" dėsnių (Heraklitas) 
ir matematinių santykių (pitagoriečiai) reikšmingumo iškėlimas. Kokybi- 
nę visa aprėpiančią kosmogoninę Heraklito harmonijos koncepciją anks- 
tyvajame antikinės estetikos raidos etape palaipsniui užgožia pitagoriš- 
koji kiekybinė, kurios pamatas - suabsoliutinta skaičiaus (arithmos) 
sąvoka. 

Vėlesnėse estetinėse teorijose harmonijos kategorija nors ir nepraran- 
da reikšmės, tačiau tarsi ištirpsta kitų iškilusių estetinių kategorijų kon- 
tekste. Sokrato estetikoje ji praranda ankstyvosioms estetinėms teorijoms 
būdingą kosmologizmą ir glaudų ryšį su fiziniais daiktų požymiais. Vei- 
kiama antropologinės Sokrato estetikos, harmonija . perkeliama į dvasinių 
vertybių ir abstrakčių minties konstrukcijų plotmę. Sokrato pasekėjų Pla- 
tono ir Aristotelio estetinėse teorijose harmonija tarsi pasitraukia į antrąjį 
planą ir jau susiklosčiusios estetinės tradicijos.įtakoje aiškinama kaip 
“priešybių vienovė". Taigi harmonijos sąvoka, ilgą laiką buvusi graikų 
mąstytojų refleksijos centre, tampa vienu svarbiausių pirminių antikinės 
estetikos, meno ir apskritai pasaulėžiūros komponentų. 

Klasikinėje graikų estetikoje plačiai vartojama meno (techne) sąvoka. 
artima analogiškoms egiptiečių, indų, kinų, estetikoje plétojamoms są- 
vokoms. Ji realiai atspindėjo daugelį žmogaus veiklos sričių antikos: 
epochoje. Menu graikai laikė viską, kas buvo susiję su darbu, išmanymu 
ir taisyklėmis. Graikų tekstuose sąvokos sophia (išmintis) ir techne (menas) 
neretai tapatinamos, kadangi išmintis buvo suvokiama kaip amatas, o 
menas graikų sąmonėje buvo neatsiejamas nuo išminties, žinojimo. 

“Antikinėje estetikoje, - pabrėžia A. Losevas,:- menas visiškai 
neišanalizuotas kaip loginė kategorija, t. y.. prasminio turiniu atžvilgiu. 
Meno teorija vietoj meno sąvokos atskleidimo ir jo rūšių, tipų aprašymo 
tampa formalizmu ir technicizmu." (Losev, 1963, p. 85.) Menu graikai - 
laikė staliaus, kalvio, audėjo, architekto,-skulptoriaus veiklą, visuomet 
turėdami omenyje žinojimą, mokėjimą, įgudimą. Taip žvelgiant, menininko 

kūryba visiškai nesiskyrė nuo amatininko darbo. Neatsiejama menų ir 
amatų vienovė atsispindi ir graikų terminijoje. Antikos estetikams dar 
svetimi tokie svarbūs meninės veiklos aspektai kaip menininko kū- 
rybiškumas, individualumas ir originalumas. Graikams ir romėnams, kaip 
ir egiptiečiams, indams ir kinams, svarbiausia yra kanonas, kuriuo turi 
remtis menininkas. Todėl vienu būtiniausių gero menininko bruožų 
skelbiamas tobulas kanoninių taisyklių pažinimas ir sugebėjimas remtis 
jomis kūrybojė, o ne menininko individualumas ar originalumas. Toks 
požiūris paaiškina, kodėl meno sąvoka siaurąja estetine prasme antikiniuose 
tekstuose retai aptinkama. 

Žymiausių antikos estetikų žvilgsniai, kaip minėjome, nuolatos krypsta 
į kosmosą, kuris panteistiškai traktuojamas kaip tobulas, gyvas meno 
kūrinys, analogiškas gražiam žmogaus kūnui. “Aukščiausiu ir tobuliausiu 
meno kūriniu antikoje,- rašo A. Losevas,- tampa kosmosas. Ir tai, ką mes 
dabar vadiname menu, graikui (pavyzdžiui, Platonui) yra antrinis, ne- 
reikšmingas, o neretai netgi neįdomus dalykas. Graikų filosofai nuolatos 
ir visokeriopai šlovina kosmosą, tačiau jiems svetimas susižavėjimas | 
menu kaip tokiu, kurį regime nebent antikinės kultūros saulėlydyje. Kos- 
mosą aukština utilitaristas ir praktikas Sokratas, dialektikas idealistas 
Platonas, “metafizikas" Aristotelis, surambėję stoikai ir rafinuoti epikū- 
riečiai, “mistikas" Plotinas ir mitologas Proklas." (Losev, 1963, p. 83.) 

Antikinės meno sampratos savitumas pirmiausia pasireiškia tuo, kad 
antikos, netgi klasikinės epochos mąstytojai aiškiai neskyrė meno nuo 
gamtos. Kita vertus, beveik visi jie meną traktuoja kaip gamtos pa- 
-mėgdžiojimą, priešingai vėlesnų laikų mokymui apie aktyvią, produktyvią 
menininko kūrybinės fantazijos prigimtį. Kitaip negu hėgeliškojoje 
estetikos tradicijoje, menas antikoje skelbiamas žemesnis nei gamta, 
kadangi nepajėgia išreikšti jos gyvybės ir dinamikos. Kitas specifinis 
antikinės meno sampratos bruožas -susijęs su vyraujančiu utilitariniu 
požiūriu į meną. Šiuo požiūriu dailieji menai (muzika, poezija, tapyba, 
skulptūra) aiškinami kaip beprasmis laiko leidimas, palyginti su daug 
vertingesniais staliaus, batsiuvio, kalvio ir kitais amatais, įeinančiais į 
antikinę meno sąvoką. 

Skirtingai nei tradicinėse indų ir japonų pažiūrose į estetines meno 
formas, kuriose nuolatos pabrėžiama jausminė, psichologinė meno 

prigimtis, antikinėje meno sampratoje iš karto krinta į akis vyraujantis 
erdvinis plastinis meno suvokimas. Jam svetimas psichologizavimas, 
jausminis pradas ir svarbūs intelektualiniai aspektai. Dar vienas specifinis 
antikinės meno sampratos bruožas, iš esmės skiriantis ją nuo tradicinės 
Tolimųjų Rytų (Kinija, Japonija) estetikos, pabrėžiančios meno autono- 
miją tikrovės atžvilgiu, jo sąlygiškumą ir simbolinę prigimtį, susijęs su 
realistiškumo ir daiktiškumo nuostata. Aukščiausiu meno kūrinio este- 
tinės vertės kriterijumi antikinėje estetikoje skelbiamas meninio vaizdo 
tapatumas originalui. Toks kūrinys laikomas tobuliausiu ir sukelia didžiau- 
sią susižavėjimą. 

Antikoje vyravusi menų hierarchija ir jų vaidmuo visuomenės gy- 
venime tolimas šiuolaikiniam. | antikinę meno sampratą neįėjo poezija, 
kuri, kaip ir Kinijoje, dėl savo akustinės dainuojamosios prigimties buvo 
tapatinama su muzika. Šie menai buvo laikomi vien'meno rūšimi. Kita 
vertus, poezija netilpo į antikinę meno sampratą, kadangi ji buvo 
traktuojama ne kaip darbinė veikla, susijusi su išmokimu, žinojimu ir 
taisyklėmis, o kaip dieviškojo įkvėpimo vaisius. Poetai Graikijoje, kaip ir 
Egipte, Indijoje buvo prilyginti pranašams, aiškiaregiams, regintiems pa- 
prastiems mirtingiesiems neregimus dalykus. . 

Taigi graikų požiūriu, skirtingai nei skulptūros, tapybos, architektūros, 
kurios laikomos išmokstamais menais, poezijos yra neišmokstama, kadangi 
ji negimsta be dieviškojo prado - „įkvėpimo. Vadinasi, ji teikia aukščiausią 
būties pažinimą, o “menų” tikslas - gaminti reikalingus daiktus. Toks požiūris 
paaiškina, kodėl graikai, neįžvelgdami bendrų bruožų, siejančių poeziją ir 
vaizduojamuosius menus bei architektūrą, išskyrė juos. Poezija kartu su jai 
artima muzika ir šokiu buvo priskiriama ekspresyviesiems menams, о skulptūra, 
tapyba ir architektūra - erdviniams kontempliatyviesiems. 

Antikinėje menų. hierarchijoje, kaip ir Egipte, ypatingos reikšmės 
įgijo plastiniai erdviniai menai. Šį plastinių menų iškilimą antikinėje 
menų hierarchijoje sąlygojo didelės įtakos jai turėjusi Egipto meninė 
kultūra, kurioje architektūra irskulptūra atliko išskirtinį vaidmenį. Graikai 
ne tik perėmė daugelį egiptiečių mene išsikristalizavusių architektūros ir 
skulptūros kanonų, architektūros elementų (kolonas, kolonadas, portikus), 
tačiau ir svarbiausią principą - plastinį tikrovės suvokimą. Netgi minėtajam 
graikiškam požiūriui į kosmosą kaip į gyvą meno kūrinį būdingas ryškus 

plastinis arba, tiksliau, “skulptūrinis” pobūdis. Skulptūra ne tik iškeliama 
menų hierarchijoje: "skulptüriskumas " tampa bendru meninio vaizdinio 
konstravimo metodu visose graikų dailės, literatūros, filosofijos ir mokslo 
srityse. Sis plastinis “skulptūrinis” antikinės kultūros, dailės ir literatūros 
pobūdis iškart krinta į akis, lyginant antikinę kultūrą su Šumero, Babilono, 
Indijos, Kinijos, Japonijos kultūromis. Jis glaudžiai susijęs su mimezės 
(pamėgdžiojimo) principo iškilimu antikinėje estetikoje ir vaizduojamajame 
mene. “Dailininkai žino, ką jie studijuoja, - rašo E. Gombrichas, - įdėmiai 
žvelgdami į gamtą, tačiau supranta, kad vien įsižiūrėti niekuomet ne- 
pakanka, norint išmokti dailininko amato. Antikoje iliuzijos užkariavimas 
menu buvo' toks pat šiuolaikinis laimėjimas. Tapybos ir skulptūros 
problemos neišvengiamai koncentravosi ties pamėgdžiojimu (mimeze).“ 
(Gombrich, 1977, p. 9.) Taigi pamėgdžiojimo principo svarba ir orga- 
nicistinių, besiorientuojančių į žmogaus kūną koncepcijų vyravimas 
sąlygojo plastinių menų iškilimą antikinėje menų hierarchijoje. | 

Ilgainiui stiprėjanti klasinė ir darbinė veiklos diferenciacija antikinėje 
visuomenėje sąlygoja ryškesnį dvasinės ir materialinės veiklos išsiskyri- 
mą. Valdžios atstovų ir kilmingųjų sluoksnyje, iš kurio buvo kilę žymiausi 
antikos mąstytojai, formuojasi nepalankus požiūris į fizinio darbo reika- 
laujančias meno rūšis. Todėl vėlyvosios klasikos ir helenistinėje estetikoje 
ryškėja menų pasaulio išsiskyrimas į vadinamuosius laisvuosius (arete) ir 
tarnybinius (arete technes), t. y. techninio meistriškumo reikalingus menus. 
Taigi vieni dailieji menai, pavyzdžiui, muzika, buvo priskirti prie “laisvųjų", 
o architektūra ir tapyba - prie “tarnybinių”. 

Pirmasis neigiamą požiūrį į “profesinį” laisvų žmonių meninį apmo- 
kymą teoriškai pagrindė Aristotelis, kuris tokį meninį išlavinimą aiškina 
kaip grubų ir nevertą kilnių laisvų žmonių. Vėliau jo iškeltus argumentus 
perima ir toliau plėtoja stoikai: Seneka “Laiškuose Lucilijui" ir Ciceronas 
traktate “Apie pareigas". Ciceronas teigia, kad bet koks apmokamas darbas 
nėra vertas laisvo žmogaus, kadangi apmokama vergiška žmogaus būsena. 
Žvelgiant šiuo aspektu, visi amatininkai atlieka niekingą darbą, kuriam 
svetima laisvė ir kilnumas. Menkiausios vertės Ciceronas skelbia esant 
tuos menus, kurie tenkina malonumo poreikius. | 

Norėdami teisingai suprasti ankstyvosios graikų estetikos varomąsias 
jėgas ir jos raidą skatinusį poctinio mitologinio ir filosofinio pasaulio 

suvokimo konfliktą, turime graikų estetiką tyrinėti nuo priešistorės, t. y. 
aiškintis, kaip estetinės pažiūros skleidžiasi didžiųjų epinių poetų Homero 
ir Heziodo kūriniuose. Gvildendami archajiškas Homero ir Heziodo este- 
tines pažiūras, iš karto pastebime glaudų poetinės kūrybos ir mitologijos 
ryšį. Čia racionalios mintys nuolatos susipina su išmone ir mitologiniais 
motyvais. Grožio šaltiniu šioje sinkretiškoje pasaulėžiūroje skelbiami 
dievai. Jie yra sudėtinė tobuliausio meno kūrinio - kosmoso dalis, kuriame 
mitologinių motyvų kupina epinė pasaulėžiūra organiškai sujungia į vien- 
tisą išmonės ir realios tikrovės elementų lydinį. Išorinis grožis Homerui ir 
Heziodui dar neatsiejamas nuo jo vidinės raiškos formų. Sinkretiškai 
mitologinei sąmonei dar svetima išorės ir vidaus, sąmonės ir būties prieš- 
prieša. х | у em 

„+ Archajinės epochos menų hierarchijoje epinė poezija iškilo anksčiau 
"nei muzika ir vaizduojamoji dailė. Joje stichiškai apmąstomi poetinio 
meno dėsningumai, grožio, harmonijos, didingumo ir kitos estetinės kate- 
gorijos. Gvildendamas poezijos kilmę ir reikšmę, Homeras šį meną sieja 
su mūzų ir dievų kūrybine galia. Taigi šios problemos sprendimas Homero 
veikaluose labai artimas indų Rigvedos tekstams. “Iliados" ir *Odiséjos". 
autorius aiškina poeziją kaip dievų balsą, išsakytą poetų lūpomis. Jis 
nekelia poezijai aukštų etinių ir socialinių reikalavimų. Poezijos paskirtis, 
`- teikti žmonėms džiaugsmą, žavėti, puošti puotas ir šlovinti žygius. 
Analogišką poezijos meno kilmės ir paskirties sampratą aptinkame ir 
Heziodo veikaluose, kur pagrindiniu poezijos tikslu skelbiamas sugebėji- 
mas suteikti žmonėms džiaugsmą, dvasinį palengvėjimą ir rūpesčių už- 
marštį. Ji turi pasakoti apie tai, “kas buvo, bus, dainuoti apie praeitį ir. 
dabartį". Taigi jau antikinės estetikos priešistorėje, archajinėje epochoje, 
formuojasi klasikinei antikinei estetikai būdingas požiūris į meną kaip į 
“nesavarankišką" fenomeną. Menui suteikiamos gydomosios, išsivadavi- 
mo iš aistrų, dvasinio palengvėjimo ir kitos, pagalbinės funkcijos, visiškai 
svetimos grynam nesuinteresuotam estetiniam jausmui. Nors Homero ir 
Heziodo veikaluose spontaniškai formuojasi svarbių estetinių kategorijų 
ir problemų visuma, tačiau nė vienas jų nesukūrė savarankiškų estetinių 
teorijų, kurios vėliau, V a. pr. Kr., išsirutuliojo iš bręstančios graikų 
filosofijos. 

Yrant patriarchaliniams gimininiams santykiams ir formuojantis 
aristokratiniam antikiniam poliui, prasideda naujas kokybinis antikinės 
estetikos raidos etapas: mitologinė pasaulėžiūra trūkinėja, praranda ' 
vientisumą ir formuojasi filosofinis pasaulio pažinimas. Tradicija regėti 
poetus kaip išminties mokytojus Graikijoje buvo labai stipri ir gyvybinga. 
Vienas pirmųjų, sukilusių prieš mythos hegemoniją ir siekusių įteisinti 
naujus logos principus, buvo įtakingas Jonijos mąstytojas Heraklitas 
(g. apie 544/540 pr. Kr.). Šis karališkos giminės palikuonis, anot antikinių 
autorių, atsisakė brolio naudai karaliaus titulo ir, nusišalinęs nuo visuo- 
meninio gyvenimo, atsidėjo filosofijai. Heraklitui priskiriamas 3 dalių 
veikalas “Apie gamtą", iš kurio liko 145 fragmentai (35 autentiškumas 
abejotinas) jį citavusių ir komentavusių чн autorių tekstuose (Mar- 
kovich, 1967, р. 259). - | 

Heraklito filosofijoje formuojasi antikinės dialektikos principai. 
Filosofas teigia, kad “priešingybės susitaiko ir iš skirtybių atsiranda 
gražiausia harmonija" (B. 1; fragmentų numeracija pateikiama pagal: Diels, 
1912). Nors Heraklitas visuose pasaulio reiškiniuose pabrėžia dialektinės 
priešybių kovos, prieštaravimo ir kaitos idėjas, tačiau dar nuosekliau 
teigia priešybių vienovės ir harmonijos principą. Mokymas apie harmoniją, 
gimstančią iš priešybių kovos, sudaro Heraklito estetikos esmę. Kos- 
mogoninė Heraklito filosofija iš prigimties yra estetiška, kadangi filosofo. 
apmąstymų slinktis paremta estetiniais principais ir galų gale įgauna 
estetinį turinį. Harmonija Heraklitui yra universali vertybė, grožio 
fenomeno esmė. Ji gimsta susitaikant priesingoms jėgoms, elementams, 
garsams, spalvoms. Heraklitas išskiria dvi skirtingas harmonijos formas: 
aiškią ir paslėptąją. Aukštesne jis skelbia paslėptąją harmoniją, kuri yra 
stipresnė nei “atvira”. “Paslėptoji harmonija, - teigia jis, - geriau nei 
atskleistoji." (B.54.) 

Grožis Heraklito estetikoje aiškinamas kaip objektyvi pasaulio savybė, 
besireiškianti priešybių sutapimo arba harmonijos forma. Grožio ir 
harmonijos savybes jis pirmiausia priskiria kosmosui ir tik vėliau gamtos 
reiškiniams, daiktams, žmogiškosios kūrybos formoms, vadinasi, ir menui. 
Heraklitas pirmasis antikinės estetikos istorijoje iškelia grožio reliatyvumo 

problemą. “Pati gražiausia beždžionė,- teigia jis, - yra bjauri, palyginti su 
žmogumi." (B. 82.) O kita vertus, “ir pats išmintingiausias žmogus savo 
išmintimi, grožiu bei visais kitais atžvilgiais prieš dievą pasirodys kaip 
beždžionė" (B. 83). Taigi teoriškai grįsdamas grožio reliatyvumo idėją, 
Heraklitas išryškina visai vėlesnei antikinei estetikai būdingą . antropo- 
centrinę nuostatą, iškelia žmogų kaip grožio.vertinimo išeities tašką ir 
pagrindinį kriterijų. 

Kalbėdamas apie dramos meną, Heraklitas pabrėžė terapinę jo finkciją, | 
sugebėjimą atpalaiduoti nuo kamuojančių prieštaravimų ir harmonizuoti 
dvasią. “Štai kodėl, - sako jis, - stebėdami tiek komedijoje, tiek ir tragedijoje 
svetimas aistras, mes slopiname savąsias, suderiname jas ir išgryniname, 
lygiai. Каір. ir išgyvendami bjaurius dalykus šventųjų apeigų metu, 
išsivaduojame nuo žalos, kurią tie dalykai sukeltų iš tikro.. Taip tokie 
dalykai (nepadorūs vaizdiniai bei pasakojimai) panaudojami mūsų sieloms 
gydyti, prigimtiniams trūkumams išlyginti, o taip pat išlaisvinti iš grandinių 
bei jų nusikratyti." (В. 68.) Taigi čia regime aiškiai suformuluotą katarsio, 
- t. y. apsivalymo meno priemonėmis teorijos užuomazgas. 

Dialektinės Heraklito estetikos idėjos turėjo stiprų poveikį sofistų, 
Sokrato, Platono, Aristotelio, stoikų ir skeptikų estetinėms teorijoms ir 
buvo plačiai komentuojamos vėlesnėje estetinės minties raidoje. | 

‚ Skirtingai пе! Heraklito estetikoje, kurioje vyrauja stichinės dialektikos 
elementai, kitos įtakingos graikų estetinės tradicijos užuomazgos formuojasi 
pitagoriečių bendrijoje, Jos įkūrėjas buvo garsus graikų mąstytojas Pitagoras 
(Pythagoras, apie 570-500 m. pr. Kr.). Pitagoro ir jo artimiausių mokinių 
veikalų neišliko. Šis faktas tikriausiai paaiškinamas ezoteriniu, t. y. slaptu 
pačios bendrijos ir jos šalininkų skelbiamų idėjų pobūdžiu. Pitagoriečių 
pažiūros antikinėje tradicijoje dažniausiai perteikiamos nediferencijuotai, 
kadangi, orientuodamiesi į Rytų ezoterinius mokymus, pitagoriečiai visų“ 
mokyklos šalininkų idėjas tapatindavo su Mokytojo vardu. 

Duomenų apie Pitagoro gyvenimą, idėjas, jo šalininkų mokymus 
semiamės iš kitų antikinių autorių. Jaunystėje Pitagoras atvyko į Mažosios 
Azijos kultūros centrą Miletą. Čia klausėsi Anaksimandro, o vėliau išvyko 
į Egiptą ir Babiloną, kur studijavo Rytų astronomiją, matematiką, religines 
ir filosofines pažiūras. Anot Isokrato, Pitagoras "nuvykęs į Egiptą tapo 
egiptiečių mokiniu ir šitą filosofiją pirmasis atnešė graikams" (Busiris, 

28). Diogenas Laertietis teigia, kad jis pirmasis pradėjo filosofiją vadinti 
filosofija (išminties meile), o save - filosofu (išminties mylėtoju; DL, 
I. 12). | | 

Įkvėptas ezoterinių Rytų doktrinų, Pitagoras Pietų Italijoje esančioje 
graikų kolonijoje, Krotono mieste, įsteigia įtakingą slaptą politinę religinę 
dvasios aristokratų bendriją, - kadangi “aristokratiją laikė geriausiųjų 
valdžia" (DL, VIII. 3), - kuri įgauna didžiulę įtaką. Vėliau, kilus reakcijai, 
ji persekiojama, o jos šalininkai pasklinda įvairiose graikiškojo pasaulio 
dalyse. IV a. pr. Kr. viduryje Pitagoro idėjos atgimsta ir iškyla įtakinga 
vadinamoji antrosios kartos pitagoriečių mokykla, kurios žymiausi atstovai 
- Filolajas, Architas Tarentietis ir jo mokinys Eudoksas. “Pitagoriečiai,- 
rašo “Metafizikoje" Aristotelis," susidomėjo matematika, pirmieji ją 
išplėtojo, įsisavino ir pradėjo skelbti ją (...). Iš čia kyla įsitikinimas, kad 
skaičių elementai yra visų būties reiškinių elementai ir kad visas pasaulis 
yra harmonija ir skaičius." (Met. 985b 22- 986a 1-2; cituojama pagal: 
Aristotel, 1976, t. 1.) l 

| Nors pitagoriečiai nerašė specialių estetinių traktatų, tačiau jų estetinės 
pažiūros tiesiogiai išsirutulioja iš kosmogoninių idėjų. Tyrinėjant astro- 
nominius kosmoso dėsningumus išryškėję matematiniai dėsningumai vėliau 
buvo pitagoriečių suabsoliutinti ir perkelti į visas gamtos, žmogaus gyve- 
nimo, jo veiklos formas, meno sferas. Harmonijos, tikslingo struktūrinio 
organizavimo, matematinių santykių kultas, išryškėjęs pitagoriečių 
mokymuose, suteikė jų filosofijai estetinį pobūdį. Matematinių principų 
suabsoliutinimą pitagoriečių estetinėse koncepcijose R. Bayeris sąmojingai 
pavadino formalizmo triumfu (Bayer, 1961, p. 23). 

Pitagoriečių estetinės teorijos esmę sudaro harmonijos, matematiškai 
pagrįstų proporcijų, taurinančios meno esmės (Katharsis), estetinio auk- 
lėjimo, estetinės muzikos teorijos problemos. Visa aprėpiančią kokybinę 
kosmogoninę Heraklito kosminės harmonijos koncepciją pitagoriečių 
estetikoje keičia kiekybinė, kurios pamatas yra suabsoliutinta skaičiaus 
(arithmos) sąvoka. Pitagoriečiai savo estetinėse teorijose rėmėsi Egipte 
susiklosčiusiais simetrijos, aukso pjūviui paklūstančių proporcijų prin- 
cipais, egiptiečiams. būdingais harmoningų matematinių santykių ieš- 
kojimais. “Iš tikro visa, kas pažįstama, - sako Filolajas, - turi savyje 
skaičių, nes be jo neįmanoma nieko пс! suprasti, nei pažinti." (В. 4.) 

Skaičius ir tikslūs matematiniai santykiai, pitagoriečių nuomone, slypi 
visų reiškinių, daiktų esmėje ir nulemia jų harmoniją ir grožį. Pitagoriečių 
mokymas apie magišką skaičiaus reikšmę suauga su mokymu apie 
matematiniams santykiams paklūstančią kosminių sferų harmoniją. 

Taigi pagrindinė pitagoriečių estetinė kategorija yra harmonija, 
aiškinama kaip kiekybinė matematinė sistema ar ansamblis, apimantis 
skirtingų sudėtinių dalių visumą, kuriai būdinga santarvė. “Harmonija, - 
sako Filolajas,- tai marga įvairovės vienybė ir priešingų dalykų santarvė." 
(B.10.) Mokymas apie priešybių santarvėje gimstančią harmoniją tiesiogiai ` 
susijęs su pitagoriečių grožio teorija..Grožis jiems yra objektyvi daiktų ir 
reiškinių savybė, kurios giluminis šaltinis yra mistiniai skaičių santykiai. 
Pitagoriečių apmąstymuose grožio, harmonijos ir tobulumo kategorijos 
suartėja. . i | 

Iš pitagoriečių kosmologijos, mokymo apie “kosminių sferų har- 
топа” bei iš orfiškųjų religinių apeigų, kurių pagrindiniai elementai 
buvo muzika ir šokis, išsirutuliojo pitagoriečių muzikos teorija. Muziką 
jie aiškina kaip aukščiausią ne žmogiškos, o dieviškos kilmės meną, 
atspindintį pačios būties ir gelminių kosminių ritmų harmoniją. Pitagoriečiai 
perėmė orfikų mokymą apie išskirtinę taurinančią muzikos galią. Iš čia 
kyla Konfucijaus estetikai artimas mokymas apie išskirtines muzikos 
etoso auklėjamąsias savybes, sugebėjimą stipriai veikti žmonių dvasią, 
moralines nuostatas. Savo muzikos teorijoje pitagoriečiai plačiai pritaikė 
harmonijos sąvoką. Jie pirmieji. atskleidė ryšį tarp muzikinio tono aukščio 
ir skambančios stygos ilgio ir, remdamiesi šiuo atradimu, išplėtojo mokymus 
apie muzikos intervalus: oktavą, kvartą, kvinta. 

Pitagoriečių estetinės pažiūros tvirtai įaugo į antikinės estetikos 
tradiciją, kurioje grožis dažniausiai aiškinamas kaip simetrijos, tvarkos, 
sudėtinių dalių harmonijos pasireiškimas. Matematiniai pitagoriečių 
estetikos principai, nuolatinis idealių, harmoningų santykių ieškojimas 
darė labai stiprų poveikį visai vėlesnei antikinei estetikai, kanoniniams 
vaizduojamosiose dailės, ypač skulptūros principams. Klasikiniu šios 
įtakos pavyzdžiu laikytina graikų skulptoriaus Polikleto kūryba, Rašytiniai 
šaltiniai teigia, kad kurdamas savo garsiąją skulptūrą “Kanonas", jis 
įdėmiai studijavo pitagoriečių estetikos principus ir jų įtakoje parašė 
specialų traktatą "Kanonas", teoriškai pagrįsdamas kanono svarbą. 

“Šlovinamos Polikleto statulos “Kanonas" pavadinimas, - rašo Са[епаз,- 
kilo iš pavaizduoto kūno sudėtinių dalių simetrijos. (...) Įkūnijęs šiame 
kūrinyje visas žmogaus kūno proporcijas, Polikletas kartu atskleidė [savo] 
mokymą. Skulptūrą jis sukūrė. remdamasis savo mokymu ir pavadino ją, 
kaip. ir traktatą, “Kanonu." (De temper. 19.) Formuluodamas idealių 
proporcijų kanoninius principus, jis daugiausia dėmesio kreipė į struk- 
tūrinius ir formaliuosius elementus. Jo įsitikinimu, grožis slypi žmogaus 
kūno sudėtinių dalių simetrijoje ir jų harmoninguose santykiuose. 

‚ Viena reikšmingiausių tolesnės graikų estetikos figūrų.tapo eruditas, 
atomistų mokyklos šalininkas Demokritas (apie 460-37 |m. pr. Kr.). Šis 
ilgą gyvenimą nugyvenęs, dar ikisokratiniu laikotarpiu iškilęs mąstytojas 
pergyveno Protagorą, Sokratą ir aktyviai reiškėsi Platonui skleidžiant 
savo idėjas. Antikiniuose tekstuose rašoma, kad jis nuo vaikystės buvo 
mokomas magų ir chaldėjų, kuriuos persų valdovas Kserksas atsiuntė jo 
tėvui, kai pas jį viešėjo (DL, IX. 34). Vėliau jo mokytojai buvo Leukipas 
ir pitagoriečiai. Nesitenkindamas tėvynėje įgytomis žiniomis, jis daug 
metų klajojo po Egiptą, Etiopiją, Mažosios Azijos, Persijos, Indijos kultū- 
ros centrus ir tam išleido didžiulį tėvo palikimą. Demokritas didžiavosi, 
kad iš visų savo amžininkų jis aplankė daugiausia kraštų, klausėsi daugelio 
mokslo žmonių. Grįžęs iš savo kelionių, jis gyveno kuklų vienišą gyvenimą. 

Demokritui priskiriama 70 įvairių sričių traktatų ir pirmieji specialūs 
estetikos veikalai: “Apie ritmus ir harmoniją", “Apie poeziją", “Apie 
Homerą", "Apie žodžių grožį", “Apie dainavimą", “Apie spalvas", kurių 
skaičius ir temų įvairovė verčia abejoti šių liudijimų teisingumu. Nors visi 
Demokritui priskiriami veikalai žuvo, tačiau vėlesnių autorių veikaluose 
išlikę apie 300 fragmentų ir liudijimų leidžia rekonstruoti Demokrito 
estetinės teorijos pagrindus. 

Demokritas buvo vienas įtakingiausių atomistų empirikų. Jo filosofija 
glaudžiai susijusi su analogiška Indijos vaišašikų mokyklos atomistine 
teorija ir dar iki Trojos karo gyvenusio finikiečio Mocho mokymu, kurį 
stoikas Poseidonijas ir neoplatonikas Jamblichas skelbia atomistinės 
teorijos pradžia. Demokritas plėtojo atomistines idėjas, mokymą apie 
visišką mikro ir makrokosmo paralelizmą, organišką Žmogaus susiliejimą 
su kosminių ritmų pasauliu, pažinimo teoriją apie žemesnį jausminį ir 
aukštesnį protu besiremiantį pažinimą. “Protaujant, - sako jis, - skleidžiasi 

trys dalykai: gražiai mąstoma, nepriekaištingai kalbama, deramai 
veikiama.” (B. 2.) | 

Demokritas pirmasis senąją, iki jo antikinėje estetikoje vyravusią 
Visatos grožio harmonijos sampratą pritaikė žemiškiems daiktams ir 
reiškiniams. Grožio sferą jis sieja su aukštesniuoju dievišku, dvasios. 
pasauliu, malonumu. “Visad mąstyti ką nors gražaus yra dieviškos dvasios 
priedermė." (B. 112.) Taigi filosofas nesiriboja vien kūniška. grožio 
samprata, o kalba apie aukštesnį, dvasinį grožį. Kūniškasis grožis jam tik 
žemesnė grožio forma, kuri, nesant dvasinio grožio, praranda estetinę 
prasmę. “Gražus kūnas, - pabrėžia filosofas, - gyvuliškas, jei tik jame 
neslypi dvasia.” (B. 105.) Kita vertus; grožis, anot mąstytojo, bus ne- 
pilnavertis, jei jis orientuosis vien į jausmus ar protą ir nepalies dvasios 
„gelmių. Demokrito grožio teorija plėtojasi pitagoriečių estetinės tradici- 
jos įtakoje, kadangi grožio šaltinio jis ieško tikslingume, simetrijoje, 
teisinguose matematiniuose santykiuose, sudėtinių dalių harmonijoje. 
“Grožis, - sako filosofas, - visur atitikmuo; perteklius ir stygius man 
nepatinka." (В. 102.) | | 

Tačiau Demokrito originalumas labiausiai pasireiškia ne jo grožio, 
o meno teorijoje, kuri buvo nauja, kupina daugelio reikšmingų idėjų. Jai 
svetimas iracionalizmas, misticizmas ir būdingas aiškumas, nuoseklumas. 
Meno kilmę Demokritas sieja ne su dangiškųjų jėgų poveikiu, dieviškų 
įkvėpimu, o aiškina kaip natūralų žmogaus poreikių ir kryptingos kūrybinės 
veiklos rezultatą. Jis iškelia mintį apie visuomeninį meno sąlygotumą ir, 
skirtingai nei ankstesni mąstytojai, įtraukia į meno sferą muziką. Muzika, 
jo įsitikinimu, gimsta iš polinkio | ištaigą. Kalbėdamas apie meno kilmę, 
Demokritas vienas pirmųjų prabyla apie “pamėgdžiojamąjį" meno pobūdį 
ir kuria įtakingą mimezės teoriją. “Pamėgdžiodami žmonės svarbiausiuo- 
se dalykuose pasidarė gyvūnų mokiniai; iš voro mokėsi verpti bei austi, iš 
kregždės - statyti, o iš giesmininkų, gulbės ir lakštingalos, Свон: Е 
(В. 154.) 

Demokritas iškėlė јо mokinio Protagoro ir sofistų plačiai gvildentą 
įgimto talento ir auklėjimo problemą. Jis visuomet pabrėžė nuoseklaus 
mokymosi svarbą. “Joks menas, jokia išmintis, - sako jis, - nepasiekiami 
be mokymosi." (B. 59.) Filosofo nuomone, tik visiškas asmenybės 
atsidavimas užsibrėžtam tikslui ir atkaklus įgimtų gabumų lavinimas 

tampa iškilios asmenybės gimimo prielaida. “Prigimtis ir auklėjimas 
panašūs: auklėjimas pertvarko žmogų ir sukuria naują prigimtį." (B. 32.) 

Savo meninės kūrybos koncepcijoje Demokritas pirmasis paneigė iki- 
jo vyravusią mistinę meninės kūrybos teoriją, siejančią menininko kūrybinį 
įkvėpimą su viršjusliniu dieviškų jėgų, mūzų poveikiu. Meninį įkvėpimą 
jis skelbia būtina ir labai reikšminga meno kūrinio gimimo prielaida. Nors, 
samprotaudamas apie meninį įkvėpimą, jis kalba apie siautulingumą, 
artimą “savotiškai beprotybei", tačiau patį įkvėpimą aiškina ne kaip 
antgamtišką, o kaip natūralų mechaniško daiktų poveikio jausmams 
rezultatą. “Tikrai gražu tai, ką poetas rašo Dievo ir švento įkvėpimo 
pakylėtas.” (B. 18.) Būtina meninės kūrybos proceso prielaida, greta 
spontaniško “dvasios uZsiplieskimo", jis skelbia skaidrią, džiaugsmingą | 
dvasios būseną, nepaliestą negandų, aistrų, nelaimių, kuri gimsta iš dvasios 
“simetrijos". Aukštindamas saikingumą, nuosaikumo reikšmę kūrybos 
procesui, Demokritas turi omenyje, kad а asmenybei būdingas 
tobulesnis pasaulio suvokimas. 


‚ Sokratas ir sofistai 

Antrojoje V a. pusėje klasikinė Senovės Graikijos kultūra palaipsniui 
įžengia į savo klestėjimo laikotarpį, kuomet po užsitęsusių pergalingų 
karų su persais graikai įsigali Viduržemio jūros baseine, pakeisdami 
anksčiau viešpatavusius persų vasalus finikiečius. Graikijoje iškyla dvi 
galingos valstybių koalicijos: Spartos vadovaujama Pelaponeso sąjunga ir 
Atėnų jūros sąjunga, kurios poliai vyrauja graikų kultūroje. Šios sąjungos 
kultūriniai centrai iškyla Periklio epochoje, antrąjį V a. pr. Kr. 
trisdešimtmetį, kuomet sparčiai auga miestai, klesti jūrų prekyba, amatai, 
filosofija, literatūra, architektūra ir dailė. Klasikinės graikų filosofijos, 
estetikos, meno pakilimo laikotarpiu sintezuojasi dvi anksčiau vyravusios 
jonėnų ir dorėnų kultūrinės tradicijos. Egipto ir Artimųjų Rytų bei vietinių 
meno tradicijų įtakoje išsikristalizuoja savitos graikiškos architektūros ir 
dailės formos, statoma daugybė šventyklų, rūmų, dekoruotų įstabiais 
meno kūriniais, iškyla puikių architektų, skulptorių, tapytojų, poetų, 
dramaturgų, didžiųjų mąstytojų (Sokratas, Platonas, Aristotelis) plejada. 

Klasikinio periodo kultūros raidą stabdo nuolatiniai pilietiniai karai, 
sekinantys graikų jėgas. 337 m. pr. Kr. Makedonijos valdovas Pilypas, 
sutriuškinęs graikiškosios koalicijos kariuomenę, paverčia šią klestinčios 
kultūros šalį savo vasalu. : 

V a. pr. Kr. viduryje pastebima kokybiniu graikų estetinės minties 
poslinkių, susijusių su sofistų ir Sokrato idėjomis. Anksčiau vyravusi 
kosmogoninės natūrfilosofijos tradicija praranda įtaką ir naujos kartos 
mąstytojų dėmesys krypsta į antropologinę, etinę, estetinę problematiką, 
filosofų apmąstymų centre atsiduria žmogus ir įvairios humanitarinės 
kultūros problemos. Šios naujos filosofinės orientacijos pradininkas buvo 
Demokrito mokinys, žymiausias sofistų ideologas Protagoras, paskelbęs, 
kad “žmogus - visų daiktų matas" (B. 1). Sofistais (gr. sophistes - meistras, 
menininkas) Graikijoje buvo vadinami mąstytojai, išminčiai, o vėliau - 
apmokami išminties mokytojai, puikiai orientavesi. įvairiose visuomeni- 
nio gyvenimo, kultūros, mokslo, ir meno srityse. Jie dažniausiai dėstė 
iškalbos meną, įvairius mokslus, mokė savo mokinius apginti disputuose 
ir teoriškai pagrįsti skirtingas pažiūras, tačiau iš pašaukimo buvo filosofai. 
Paskirų sofistų veikla kartais virsdavo išoriniu išminties demonstravimu 
ir tuščių žodžių žaismu, dėl ko sofistų vardas vėliau įgavo neigiamą 
atspalvį. | 

Sofistų estetinės minties raida skyla į kėlis skirtingus periodus. Pir- 
masis susijęs su antrojoje V a. pr. Kr. pusėje iškilusių “vyresniųjų sofistu" 
plejada (Protagoras, Gorgijas, Hipijas, Prodikas, Antifontas), antrasis - su 
“jaunesniųjų sofist”, Gorgijo mokinių (Alkidamantas, Likofronas, Polas), 
o taipogi Trasimacho veikla. Vėliau sofistų idėjos atgimsta Romoje, 
“naujosios sofistikos" judėjime (Herodas Atikas, Elijas Aristidas, Dionas). 

Reikšmingiausių estetikos idėjų iškėlė “vyresniųjų. sofistų" kartos 
mąstytojai. Nors griežtai ir neretai tendencingai kritikuojami Sokrato, 
Platono ir Aristotelio, sofistai antikinės estetikos istorijoje atliko nepaprastai 
svarbų vaidmenį. Jų veikaluose estetinės idėjos organiškai susijusios su 
naujų filosofinių koncepcijų kontekstu. Iš neturtingų sluoksnių kilusių 
sofistų ir Sokrato filosofinių idėjų gaivališkas įsiveržimas į graikų polio 
gyvenimą (šie “išminties mokytojai" galėjo įgauti solidesnę padėtį tik dėl 
asmeninių gabumų ir energingos veiklos) išklibino daugelį huge ISI) 
vertybių, 

Šios įvairiapusės nerimstančios asmenybės ėmėsi kritiškai apmąstyti 
visas aktualias gyvenimo, kūrybos, meno problemas. Griaudami anksčiau 
vyravusias mitologines ir kosmogonines teorijas, senąją vientisą pasaulio : 
regėjimo koncepciją, jie nepaprastai išplėtė estetines problemas. Puikiai 
išmanydami retoriką, daug dėmesio kreipė į mokslinės polemikos 
efektyvumą, kategorijų aparatą, taisykles, kurių būtina laikytis polemikoje, 
teoriškai apibendrino: daugybę mokslinės polemikos principų. Sofistų 
demonstruojamas intelektualinis lankstumas ir rafinuota я dažnai 
peraugdavo į dviprasmybes, ironiškus paradoksus. 

Vienu ryškiausių sofistų estetikos bruožų tampa reliatyvizmas, kuris 
išsirutuliojo iš jų pedagogikos principų, siekimo išmokyti savo mokinius 
teoriškai apginti bet kurią pasirinktą nuostatą ar požiūrį. Toks reliatyvizmas 
sąlygojo absoliučios tiesos ir grožio principų neigimą bei objektyvių 
vertybių atmetimą. Sofistai pateikia pirmąjį Vakarų estetikos istorijoje 

grožio apibūdinimą: “Gražu yra.tai, kas malonu žvilgsniui ir klausai". 

Jame aiškiai pastebimi sofistų estetikai būdingi sensualistinio hedonizmo 
leitmotyvai. Tačiau sofistus labiau domina ne grožio prigimtis, о meno 
specifika, grožio raiška konkrečiuose meno kūriniuose, talento, meninio 
ugdymo ir kitos,problemos. Kalbėdamas apie meninę kūrybą, Gorgijas 
pabrėžia grožio slėpiningumą, tas sudėtingas problemas, kurios iškyla 
menininkui siekiant adekvačiai jį įprasminti meno kūrinyje (В. 28). Gorgijas 
(B. 11) ir Hipijus (B. 4), kalbėdami apie žmogaus, ypač moters kūno grožį, 
iškelia juslinio suvokimo reikšmę, 

Gvildendami grožio apraiškas mene, sofistai mėgina apibrėžti patį 
meno fenomeną. Protagoras, kalbėdamas apie meno specifiką, apeliuoja į 
јо priešingumą gamtos ir atsitiktiniams reiškiniams. Pirmiausia menas уга 
žmogaus rankų kūrinys, o gamta egzistuoja nepriklausomai nuo Žmogaus 
kūrybinio akto. Vadinasi, vienas esminių specifinių meno bruožų glūdi 
*kürybineje" meno prigimtyje. Kita vertus, ne kiekvienas žmogaus rankų 
kūrinys gali būti laikomas menu, o tik sąmoningas, neatsitiktinis, paremtas 

tikslingumu ir žinojimu. 

Dėl sofistų polinkio nuodugniai aiškintis daiktų. іг sąvokų esmę 
antikinėje estetikoje laipsniškai ryškėja nevienalyté meno (techne) sąvoka. 
Remdamiesi malonumo ir naudos sąvokų priešprieša, sofistai а Юта 
meno specifiką. Alkidamantas, teigdamas, kad skulptūra ir poezija neteikia 

naudos, o džiugina žmones, paskatino ryškėjantį “naudingųjų" (amatų) ir 
“malonumą teikiančių“ (dailiųjų) menų išsiskyrimą. Siedami “naudin- 
guosius menus" su praktinės veiklos meistriškumu, kartu atskiria juos nuo 
“malonumą teikiančių". Vieną ryškiausių specifinių meno bruožų sofistai 
siejo su sugebėjimu kurti savąjį iliuzijų pasaulį. Pavyzdžiui, Gorgijas 
laiko tragediją menu, sąmoningai kuriančiu iliuzijas ir apgaudinėjančiu 
žmones. | 

„[Poetas], sukūręs šią apgaulę, - rašo jis, - geriau atliko savo uždavinį 
nei tas, kuriam tai nepavyksta; ir apgautas [šios iliuzijos] žiūrovas 
išmintingesnis nei tas, kuris jai nepaklūsta." (B. 23.) Taigi šioje. Gorgijo 
citatoje ryškėja ne tik beužsimezgantis meno autonomiškumo suvokimas 
tikrovės atžvilgiu, tačiau ir užuomina apie auklėjamąją meno reikšmę. 
Kalbėdami apie vaizduojamąją dailę, sofistai pabrėžė jos juslinį hedonistinį 
pobūdį, sugebėjimą teikti žmonėms dvasinį pasigėrėjimą. Gorgijas teigė: 
“Tapytojai, iš daugelio spalvų ir daiktų meistriškai sukurdami vieną daiktą 
ir vieną formą, teikia pasitenkinimą mūsų regai" (В. 11). . 

Pedagoginės sofistų veiklos nuostatos lėmė tai, kad jie visuomet 
labiau domėjosi ir teikė prioritetą literatūrinėms meno formoms ir muzikai 
nei vaizduojamajai dailei. Jie pirmieji pradėjo įdėmiai tyrinėti skirtingų 
meno rūšių kompozicijos principus, įvairius meno poveikio žmonėms 
aspektus, siekė apibrėžti tam tikras normines kūrybos nuostatas, taisykles, 
įvesti tikslesnius estetinio vertinimo kriterijus. Išskirtinis dėmesys 
pedagogikai paskatino sofistų susidomėjimą talentu ir jo ugdymo pro- 
blemomis. Isokratas pabrėžė įgimto talento svarbą ir kvietė jį lavinti, o 
Protagoras teigė: “Išsilavinimą lemia ir prigimtis, ir pratybos" (B. 3). Jis 
kviečia jau nuo jaunų dienų atkreipti rimtą dėmesį į mokslą. Pabrėždamas 
nuolatinio lavinimosi reikšmę, Protagoras sako: “Negalimas nei menas be 
lavinimosi, nei lavinimasis be meno" (B.10). Žinios, sofistų nuomone, tik 
tuomet ir įsitvirtina žmogaus sąmonėje, kai pasiekia jo dvasios gelmes. 

Sofistų amžininkas ir įtakingas jų oponentas buvo atėniečio akmentašio 
Safronikso sūnus Sokratas (469-399). Tai viena spalvingiausių antikinės 
estetikos asmenybių. Jaunystėje jis tampa Anaksagoro mokiniu, studijuoja 
muziką, literatūrą, mokosi skulptūros. Sokratas greit išgarsėja išmintimi, 
nenuolankiu charakteriu, ryškiu savigarbos jausmu. Jis turi vidinio žavesio, 
dvasinės jėgos, kažko nepasiekiama, mįslinga, kas traukia ir žavi jj 

pažįstančius žmones. Savo intensyvia ir įvairiapuse filosofine veikla jis 
daro stiprų poveikį Atėnų jaunuomenei. Į Antifonto klausimą, kodėl neima 
pinigų už savo mokymą, Sokratas sako: “Grožiu ir išmintimi galima 
naudotis lygiai gražiai, lygiai gėdingai. Mat jei kas savo grožį parduoda už 
pinigą pirmam sutiktam, tokį vadiname kekšiu; ir priešingai: jei žino, kad 
yra mylimas dorybingo žmogaus, ir tampa jo draugu - laikome jį įžvalgiu. 
Panašiai yra ir su išmintimi: pardavinėjančius ją pirmam pasitaikiusiam 
žmonės vadina sofistais" (Xen, 1. 6. 31). Visuomet siekiantis vadovautis 
įstatymu ir teisingumu Sokratas dėl savo nekompromisinių pažiūrų, 
skepticizmo, pomėgio ironizuoti, valdžios vyrų nepaisymo apkaltinamas 
“naujų dievų garbinimu bei jaunuomenės tvirkinimu" ir nuteisiamas mirti. 

Sokratas nesukuria vientisos estetinės sistemos. Jis ne tradicinis graikų 
filosofas, o greičiau naujo, nuolatos tiesos ieškančio išminčiaus-niąstytojo 
tipas. Sokratas nepalieka nė vieno savo ranka rašyto kūrinio, kadangi yra 
įsitikinęs, kad tikroji filosofavimo forma yra dialogas, tiesioginis pašnekovų 
kontaktas tiesos ieškojimo kelyje. Gyvenimą be dialogų jis laiko beprasmiu. 

Daugelį svarbių duomenų apie Sokrato asmenybę, skelbiamas idėjas, 
estetines pažiūras aptinkame garsių jo mokinių Platono ir Ksenofonto 
veikaluose. Tačiau tai, ką Platonas savo veikaluose dėsto Sokrato lūpomis, 
dažniausiai yra ne Sokrato, o paties Platono idėjos. Patikimesni yra 
Ksenofonto “Atsiminimai apie Sokratą", kuriuose aptinkame daug vertingos 
medžiagos apie Sokrato estetines pažiūras. 

Sokrato, kaip ir sofistų apmąstymuose matyti posūkis nuo kos- 
mologijos, gamtos filosofijos į žmogaus problemų gvildenimą. Filosofą 
vilioja žmogus, jo sielos, kūrybinių polėkių pasaulis. Mokslas apie žmogų 
jam vertingas tuo, kad padeda suprasti svarbiausius dalykus: užslėptą 
poelgių motyvaciją, žmogaus veiklos tikslus, būties perspektyvas, suvokti 
tai, kas bloga, gražu, bjauru, kas yra tiesa ir klaidžiojimas x 
Žinančius visa tai jis laiko išmintingais. : 

Nepaisant nuolatinės Sokrato polemikos su sofistais ir kritiško požiūrio 
į juos, estetikos srityje skirtumai tarp jų skelbiamų idėjų nėra ryškūs. 
Sokrato, kaip ir sofistų dialogai kupini rafinuotos mąstymo dialektikos. 
Juose ryški antropologinė ir reliatyvistinė estetinių kategorijų interpretacija. 
Harmoniją ir grožį Sokratas aiškina apeliuodamas į tikslingumą, protą, 
funkcionalumą. Jis pirmasis antikinės estetikos istorijoje pasiekia tokio 

filosofinio abstrahavimosi lygmenį, kuriame empirinis gražių daiktų 
pasaulis atribojamas nuo grožio idėjos. Nubrėždamas takoskyrą tarp. 
gausybės gražių daiktų ir grožio idėjos, Sokratas kartu atveria kelią 
platoniškosios objektyviosios idealistinės grožio koncepcijos gimimui. 
Kitas svarbus Sokrato grožio sampratos aspektas siejasi su vėlesnės 
aristoteliškos estetikos tradicijai būdingu racionalumo, aiškumo, 
harmonijos principų aukštinimu. Pagaliau filosofas prabyla apie grožio 
fenomeno reliatyvumą, sieja jį su konkretaus daikto prigimtimi. Kai daiktas 
atitinka savo paskirtį, tuomet yra gražus. Šis utilitarinis požiūris į grožį 
pertėikiamas Ksenofonto užrašytame Sokrato pokalbyje su Aristipu, 
kuriame filosofas, apibūdindamas grožio esmę, sako, kad gražūs daiktai. 
gali būti labai įvairūs ir nepanašūs vienas į kitą. Į Aristipo klausimą, ar 
mėšlinas krepšys yra gražus daiktas, atsako: “Žinoma, prisiekiu Dzeusu. 
Tuo tarpu auksinis skydas gali būti bjaurus daiktas, jei pirmasis savajai 
paskirčiai pritaikytas gerai, o antrasis - blogai" (Xen, III. 8,6). Kita vertus, 
kalbėdamas apie grožio ir gėrio santykius, Sokratas linksta suartinti šias 
sąvokas. Kreipdamasis į savo pašnekovą, filosofas sako: “Tu tikriausiai 
manai, kad gėris yra viena, o grožis - visai kas kita? Nejaugi tu nežinai, kad 
tą pačią paskirtį turintys daiktai yra ir geri, ir gražūs; ta pačia prasme ir 
žmogaus kūnas gali būti vertinamas kaip gražus ir kaip gerai tinkantis 
veiklai" (Xen, III. 8,5). Šis kalokagatijos, t. y. grožio ir gėrio vienovės 
principas būdingas ir visai vėlesnei antikinei estetikai. Antropologinė 
Sokrato estetikos orientacija pasireiškia savaiminio daikto grožio atskyrimu 
nuo to, kaip daikto grožį suvokia subjektas. Nesitenkindamas formalia 
pitagorietiška grožio interpretacija, siejama su saiku, simetrija, idealiais 
matematiniais santykiais, Sokratas prabyla apie aukštesnį dvasinį grožį. 

Per žmogų Sokratas aptaria grožį mene, kurį Demokrito įtakoje aiškina 
kaip tikrovės pamėgdžiojimą. Tačiau šis pamėgdžiojimas Sokrato meno 
teorijoje iškyla ne kaip tiesioginis tikrovės imitavimas ar paprastas daiktų 
kopijavimas, o kaip kūrybingas tikrovės atspindėjimas. Filosofas siekia 
apibrėžti skirtingų menų specifiką, jų vaidmenį žmonių gyvenime. Jis: 
aiškinasi, kuo skiriasi tapyba ir skulptūra nuo kitų su nauda ir būtiniausiais 
žmonių poreikiais susijusių menų, t. y. kalbant šiuolaikine terminija, kuo 
skiriasi “dailieji menai" nuo amatų. Tokie menai, kaip kalvystė ir 
batsiuvystė, Sokrato nuomone, ypatingi tuo, kad kuria daiktus, kurių 

nesukūrė gamta, tuo tarpu tapyba ir skulptūra pamėgdžioja gamtą. Vadinasi,- 
skiriamasis tapybos ir skulptūros bruožas yra “pamėgdžiojamasis* pobūdis. 
Pokalbyje su garsiu tapytoju Parasiju Sokratas apibūdina tapybą kaip 
“regimojo pasaulio atvaizdą" (Xen, III. 10,1). Jis kalba apie spalvų, 
reljefo, tamsos ir šviesos perteikimo problemas tapybinėmis priemonėmis. 
Pagrindinis meniškumo kriterijus jam, kaip ir kitiems antikos mąstytojams, 
yra meninio vaizdo tapatumas tikrovei. : 

Sokratas pirmasis antikinės estetikos istorijoje papildo pamėgdžiojimo : 
koncepciją naujais idealizacijos teorijos aspektais. Dailininkas, norintis 
sukurti tobulą žmogaus atvaizdą, filosofo nuomone, turi perimti iš daugelio 
modelių tai, kas yra geriausia, ir apibendrindamas sukurti vientisą gražų 
vaizdinį. “Tačiau, - sako jis, - sunku rasti žmogų be kliaudos, todėl 
piešdami gražų paveikslą imate gražiausius bruožus iš kitų, ir taip jums 
pavyksta nupiešti kiekvieną žmogų gražų." (Xen, III. 10, 2.) 

Savo meno teorijoje Sokratas taipogi kalba apie tų vidinių žmogaus 
savybių, dvasios būsenų, kurioms svetimos proporcijos, spalvos, formos, 
perteikimo svarbą meno kūriniuose. “Kilnumas ir orumas, žemumas ir 
vergiškumas, nuosaikumas ir kuklumas, tuštybė, - pabrėžia jis, - taip pat 
-prasimuša veide, išorėje nepriklausomai nuo to, ar žmogus stovi, ar juda." 
(Xen, III. 10,5.) Pagrindinis vaizduojamosios dailės (tapybos, skulptūros) 
tikslas filosofui atrodo ne išorinio, o būtent vidinio žmogaus grožio ir 
jautriausių dvasios būsenų perteikimas. Todėl Sokratas kviečia dailininkus 
vaizduoti kilnius ir dorybingus žmones. Vienu svarbiausių meno kūrinio 
estetinės vertės kriterijų jam tampa aukšti etiniai idealai. 

Sokrato dėmesys antropologinei, humanistinei problematikai, 
dialektinio mąstymo principai, subtilus estetinis skonis, idealizacijos bei 
dvasinio grožio perteikimo teorijos stipriai paveikė vėlesnę graikų estetinės 
minties raidą. Šio originalaus mąstytojo estetikoje subrandinta sėkla krin- 
ta į gerai paruoštą: dirvą. Daugelį Sokrato estetikos idėjų perima ir savo 
veikaluose toliau plėtoja antikinės estetikos korifėjai - jo mokinys Platonas 
ir Aristotelis. Sokrato mokinys Aristipas, skelbdamas, kad “žmogaus 
gyvenimo tikslas yra malonumo siekimas“, suformuluoja hedonistinės 
estetikos principus, kuri suklesti helenizmo epochoje. Kitas Sokrato mo- 
kinys Antistenas įkuria įtakingą Кіпікц mokyklą (Diogenas Sinopietis, 
Kratetas), kuri žymiai nulėmė asketiškos krikščioniškos estetikos, 

piligrimystės, vienuolynų kultūros ideologijos gimimą. Kinikai aukština 
natūralumą, paprastumą, kuklumą, asmenybės tyrumą, žvelgia į 080 
kaip organisk; ji ра gamtos dalį. . 


Platono estetinė teorija 


Viena ryškiausių antikinės ir apskritai Vakarų estetikos figūrų tapo 
mylimas Sokrato mokinys Aristoklis, žinomas Platono (427-347 m. pr. 
Kr.) vardu. Šis tėvo linija paskutiniojo Atėnų karaliaus Kodro, o pagal 
motiną - vieno iš garsiųjų septynių išminčių Solono palikuonis tapo 
įtakingos platonizmo krypties pradininku. Jaunystėje gavęs puikų 
išsilavinimą, iš pradžių jis aktyviai reiškiasi kaip poetas, kuria lyrinius 
kūrinius, tragedijas, komedijas, epigramas. Pirmasis Aristoklio filosofijos 
mokytojas Kratilas atskleidžia jam Heraklito, Parmenido, Zenono, 
pitagoriečių idėjų pasaulį. 407 m. pr. Kr. dvidešimtmetis jaunuolis 
susipažįsta su Sokratu ir ši pažintis nulemia lūžį Aristoklio gyvenime bei 
pasaulėžiūroje. Aštuonerius metus jis yra artimiausias Sokrato mokinys ir 
draugas. Sokratas Aristokliui dėl jo galingo stoto suteikia Platono (nuo 
platys - platus) vardą. Po Sokrato nuteisimo ir mirties Platonas palieka 
Atėnus ir dvylika metų klajoja po pasaulį, aplanko Siciliją, Italiją, 
Artimuosius Rytus ir Euripido lydimas atvyksta į Egiptą, kur įdėmiai 
studijuoja šios šalies kultūros ir meno palikimą. : 

Apie 387 m. Atėnuose Platonas įkuria savo filosofinę mokyklą 
Akademiją, kurioje pradeda burtis jaunosios graikų filosofinės pajėgos. 
Platonas buvo pirmasis profesionalus graikų filosofas, savo mąstysenoje 
ir pedagoginėje veikloje išsaugojęs daug tradicinio graikų išminčiaus 
bruožų. Jo dvasinės evoliucijos kelias, atsispindėjęs veikaluose, buvo 
sudėtingas. Platono filosofines ir estetines idėjas, skirtingai nei daugelio 
mūsų anksčiau gvildentų antikinių autorių, pažįstame ne iš fragmentų ar 
antrinių vėlesnių autorių liudijimų, o iš autentiškų tekstų, parašytų gyva, 
žaisminga filosofinių dialogų forma. Filosofo kūrybinis palikimas 
milžiniškas. Jam priskiriami 34 filosofiniai dialogai, “Sokrato apologija" 
ir laiškai. Šiame gausiame palikime svarbi vieta tenka estetinei pro- 
blematikai, kuri išsirutulioja iš pagrindinių jo filosofijos principų ir suda- 

ro organišką jo brandžios objektyviosios idealistinės filosofinės sistemos 
dalį. | 

Platonas nerašė specialių estetinių traktatų, tačiau estetines problemas 
plačiai gvildeno daugelyje kūrinių, iš kurių išskirtini "Puota", “Filebas", 
*Hipijas didesnysis", *Fedras", “Įstatymai”, “Respublika”, “Valstybė”. 
Platonas - didis mąstytojas ir įstabus žodžio meistras. Jo veikalai - tai ne 
tik antikinės filosofijos pasididžiavimas, tačiau ir literatūros šedevrai, 
išsiskiriantys stiliaus gaivumu ir laisva minties tėkme. Estetinės idėjos čia 
išsakomos tiesiogiai, jos skleidžiasi aistringų ginčų, pokalbių atmosferoje. 
Filosofo mintis nuolatos pulsuoja, ieško originalių formuluočių, naujų 
gvildenamų problemų briaunų, atspalvių. Estetinės pažiūros dėstomos 
nesistemingai, jos išbarstytos daugelyje dialogų ir dažniausiai apmąstomos 

‚ kartu su kitomis šią akimirką Platoną dominančiomis problemomis. Čia 
jaučiamas mąstymo impulsyvumas, spontaniška estetinių idėjų, sąvokų, 
minties plėtotė. Platono dialoguose veikia daugelis realių istorinių 
asmenybių, iš kurių svarbiausia yra jo mokytojo Sokrato figūra. Platonas 
ištobulina Sokrato pamėgtą dialoginio filosofavimo žanrą ir dialektinio 
mąstymo principus, kurie jam yra būdas “pažinti daiktų esmę". 

Platono estetikoje daugiausia aptariama grožio prigimties, meno 
vaidmuo visuomenėje ir estetinio auklėjimo problemos. Sekdamas anks- 
tesne graikų estetikos tradicija, grožio sąvoką filosofas aiškino labai 
plačiai, įtraukdamas į ją ne tik estetines, tačiau ir moralines bei pažintines 
vertybes. Platoniškoji grožio samprata organiškai jungia gėrį ir išmintį. 
Nors Platono dialoguose aptinkame daugybę beletristinių fragmentų, 
kuriuose apie grožį kalbama neapibrėžtai ir prieštaringai, tačiau juose 
galima išskirti dvi pagrindines grožio koncepcijas: pirmąją, originalią, 
glaudžiai susijusią su platoniškąja objektyviosios idealistinės filosofijos 
sistema (“Ніріјаѕ didesnysis", “Puota”, “Valstybė"), ir antrąją, tradicinę 
pitagorietiškąją, plėtojamą vėlyvuosiuose veikaluose “Тітејаѕ”, “Įsta- 

“tymai”. . ; 

Originalioji Platono grožio koncepcija formuojasi polemikoje su so- 
fistų estetinėmis idėjomis. Platonas atmeta juslinę sofistų grožio sampratą 
(“gražu tai, kas patinka žvilgsniui ir klausai"), teigdamas, kad grožis yra 
objektyvi gražių daiktų savybė, o ne subjektyvus jų suvokimas. Kitas jo 
argumentas, pamėgdžiojantis sofistų aiškinimus, yra mintis, kad ne viskas, 

kas patinka, tikrovėje yra gražu.Taigi Platonas siekia atskirti tikrąjį grožį 
nuo iliuzinio. Norint teisingai suprasti originaliąją Platono grožio 
koncepciją, būtina aiškintis jo objektyviosios idealistinės filosofijos 
principus, iš kurių išsirutulioja platoniškoji grožio koncepcija. Filosofas 
teigia, kad egzistuoja ne tik nepastovūs, kintantys, išnykstantys jusliškai 
suvokiami daiktai, tačiau ir dvasios bei dar aukštesnės amžinos, juslemis 
nesuvokiamos nekintamos idėjos, kurios yra danguje. Šią filosofinio 
mokymo schemą jis perkelia ir į estetikos bei grožio sritį. Pripažindamas 
materialaus juslėmis suvokiamo kūno, daiktų grožį, jis, kaip ir Demokritas, 
Sokratas, laiko tokį grožį hierarchiškai žemesniu, palyginti su dvasiniu 
grožiu. Tačiau ir dvasinis grožis, sako Platonas, nėra aukščiausia grožio 
forma, kadangi į tokio grožio vaidmenį gali pretenduoti tik tai, kas gražu 
visiems ir visada, t. y. tai, Ка galime pavadinti “absoliučiu grožiu“. 

Dialoge “Hipijas didesnysis" Platonas pirmiausia siekia apibrėžti 
estetiškumo prigimtį, atskirti grožio sferą nuo kitų jai artimų sričių. “Juk, 
- sako jis, - nei gėris negali būti grožiu, nei grožis - gėriu, jei ir vienas, ir 
kitas iš jų yra skirtingi dalykai" (Hipijas didesnysis, 303.) Išsiaiškinęs 
grožio fenomeno specifiką, Platonas iškelia svarbiausią savo grožio teorijos 
klausimą: kas yra absoliutus grožis kaip savitikslė ir vientisa estetinė 
vertybė, iš esmės besiskirianti nuo daugybės paskirų gražių daiktų? Mes 
priartėjame prie kulminacinio platoniškosios estetikos momento: filosofas 
atsako, kad “tas proZis, kuriuo pasipuošia visi kiti daiktai ir dėl kurio jie 
atrodo gražūs, - yra idėja, ir kai ji prisijungia prie ko nors, tai tampa gražia 
mergaite arba arkliu, arba lyra." (Hipijas didesnysis, 289). 

: Taigi “aukštąjį”, arba “absoliutųjį" grožį Platonas aptinka anapu- 
siniame idėjų pasaulyje. Asmenybė, pajėgianti pakilti iki idėjų pasaulio 
lygmens, filosofo nuomone, pirmiausia išvysta, kad tikrasis absoliutus 
grožis yra amžinas, jis nei gimsta, nei žūva, kadangi danguje esanti idėja 
nepavaldi žemiškiems kaitos ir irimo dėsniams. Absoliutaus grožio idėja 
yra transcendentali, todėl ji nepasiekiama įprastiniam jusliniam pažini- 
mui. Filosofas kritiškai žvelgia į juslinį pažinimą, kadangi jis nesuteikia 
patikimo žinojimo. Viršjuslinį idėjų ir absoliutaus grožio pasaulį, jo 
įsitikinimu, galima pažinti tik aukštesniu sąvokiniu mąstymu. 

Vėlyvajame Platono veikale “Įstatymai”, kalbant apie grožio esmę ir 
pagrindinius jo požymius, suskamba tradicinės pitagorietiškos matemati- 

nės grožio sampratos motyvai. Grožis čia siejamas su idealiais mate- - 
matiniais santykiais, saiko, proporcijos, simetrijos principais. Lemiamas 

vaidmuo platoniškajame grožio suvokime teikiamas formai. “РИа- 

gorietiškos estetikos poveikis platonizmui, - nurodo R. Bayeris, - reiškiasi 
keturiomis kryptimis:. formos, skaičiaus, saiko, taisyklingų geometrinių 

figūrų iškėlimu; harmoningos dvasios teorijos, kuri Platono [koncepcijoje] 

įgauna dorovinės vertės; idėjų teorijos, virstančios spinduliuojančiu 

idealu; ir pagaliau matematinių santykių išryškinimu daiktuose.“ (Bayer, 

1961, p.25.) 

Nors Platonas buvo meniškos prigimties, rašė įvairių žanrų 
literatūrinius kūrinius, piešė, daug bendravo su įvairių sričių menininkais- 
ir gerai orientavosi įvairiose meno srityse, tačiau savo veikaluose jis 
dažniausiai vartoja sinkretišką meno sąvoką, kurioje menas kaip estetinės 
veiklos forma neskiriamas nuo amato ir.mokslo. Platonui, kaip ir daugeliui 
graikų mąstytojų, tobuliausias meno kūrinys yra kosmosas, kuriame jis 
regi aukščiausią grožį, o “pamėgdžiojamas menas yra toli nuo tikrovės, 
todėl, man atrodo, jis ir gali atkurti viską - juk jis vos paliečia kiekvieną 
daiktą, bet ir tada išeina tik miglotas jos atvaizdas" (Valstybė, X. 598 b). 
Vadinasi, dailusis arba pamėgdžiojamasis menas čia aiškinamas tik kaip 
silpnas iliuzinis kosminio grožio atspindys arba idėjų "šešėlių šešėlis". 
Daugelyje menų filosofas apskritai neįžvelgia grožio, kadangi jie siejasi 
su apmokymu, įgūdžiais, techninio meistriškumo tobulinimu, o ne su 
dieviškuoju įkvėpimu. Ir poezija yra nevienalytė, kadangi greta poetinio 
įkvėpimo išaukštintos bei aistros pagimdytos poezijos yra ir vulgari 
*techne", besiremianti techniniais įgūdžiais ir negalinti pretenduoti į tikros 
poezijos vardą. Pirmoji yra aukštųjų žmogaus dvasios polėkių ir dieviškojo 
įkvėpimo vaisius, o antroji - paprasčiausias amatas. 

Platonas tampa pirmuoju antikos mąstytoju, savo poezijos teorijoje 
suformulavusiu vientisą iracionalistinę meninės kūrybos proceso 
koncepciją. Plėtodamas Homero ir Heziodo požiūrius, jis prilygina poetus 
aiškiaregiams ir pranašams, įžvelgiantiems giluminę reiškinių esmę. 
Lemiamais meninės kūrybos proceso elementais filosofas skelbia ne 
racionalius, o alegoriškus, nepaklūstančius proto kontrolei veiksnius. Po- 
etai, Platono nuomone, kuria puikias poemas remdamiesi ne žinojimu, 
mokėjimu, o vedami siautulingo “dieviškojo įkvėpimo". Taigi menininko 

kūrybos procesas čia aiškinamas kaip nesąmoningas, iracionalus dvasios 
polėkis, nepasiekiamas racionaliam pažinimui, kadangi “poetas kuria tai, 
ko jis pats nesupranta". | 

Ši iracionalistinė “dieviškojo įkvėpimo" paženklinta poetinės kūrybos 
koncepcija prieštarauja Platono mokymui apie tobulą pasaulį, sukurtą ir 
valdomą amžinųjų harmonijos dėsnių. Iš čia kyla ir kita norminė griežtai 
reglamentuota meninės kūrybos koncepcija, . reikalaujanti iš menininko 
atkurti vienintelę tobulą idealią formą, būdingą kiekvienam harmoningo 
pasaulio objektui. Platonas ne itin vertina poeziją: jis patalpina poetus 
šeštoje hierarchinėje visuomenės pakopoje, žemiau kurios yra tik 
amatininkai, žemdirbiai, sofistai ir tironai. Atsainus Platono požiūris į 
poezijos meną tikriausiai nulemtas įsisenėjusio poezijos ir filosofijos 
konflikto, kadangi abiejų šių kūrybos sferų atstovai pretendavo į būties- 
paslapčių ir tiesos atskleidimą. “Tarp filosofijos ir poezijos, - prisipažįsta 
„Platonas, - nuo seno buvo nesantaika." (Valstybė, X. 607 b.) Filosofinio 
pažinimo šalininkas Platonas, atmesdamas poetų pretenzijas, neigė poeti- 
nį tikrovės pažinimą, kaip ir sofistams būdingą pažintinį reliatyvizmą, 
kadangi buvo įsitikinęs, kad tiesa prieinama tik filosofiniam mąstymui. 
Kita vertus, Platono teorinės konstrukcijos ne visuomet nuoseklios. 

Meno ir estetinių vertybių neigimas jo veikaluose dažniausiai kil- 
davo iš socialinių ir etinių pažiūrų. Tačiau menas neretai įgaudavo 
savarankiškumą politinių ir socialinių „Platono teorijų atžvilgiu, tuomet 
filosofas skelbdavo kitokias idėjas - pavyzdžiui, savo kūrybos teorijoje 
teigė, kad poetai yra dievų valios perteikėjai. 

Daug pagarbiau nei tapybą, skulptūrą, poeziją Platonas vertina muziką 
- ne tik dėl jos teikiamo malonumo, tačiau ir dėl asmenybę taurinančios 
auklėjamosios galios. “Aš sutinku su dauguma, bent tuo požiūriu, - rašo 
“Įstatymuose" Platonas, - kad reikia vertinti muzikos meną pagal jo 
teikiamą malonumą. Bet gražiausiu, ko gera, aš laikau tą muzikos meną, 
kuris džiugina ne atsitiktinius, bet geriausius ir pakankamai išsilavinusius 
žmones, о ypač vertinu tą muzikos meną, kuris džiugina žmogų, išsiskiriantį 
dorybingumu bei išsimokslinimu," (Įstatymai, 659 a.) 

Taigi svarbiausia Platonui yra visuomeninė ir auklėjamoji meno 
funkcijos, jo sugebėjimas formuoti moralines žmonių savybes ir tobulą 
valstybinę organizaciją. Iš čia kyla mintis, kad tikrasis menas turi atitikti 

pasaulį valdančius dėsnius ir dieviškąjį kosminės sąrangos planą; Platonas 
plėtojo mokymą apie meną kaip harmoningą kosmoso ir gamtos dėsnių 
pamėgdžiojimą, ne aiškindamasis meno esmę, o atskleisdamas jo galią 
įtvirtinti filosofijos keliamus socialinius tikslus. 

Tačiau “pamėgdžiojamasis menas“, filosofo požiūriu, nepateisina' 
jam keliamų aukštų reikalavimų, kadangi net tobulesnė už dailiuosius 
menus poezija pažeidžia “dvasinę harmoniją" ir gimdo “bjaurumą". Vadi- 
nasi, menas yra “apgaulingas", nes poetas išlieka vaiduoklių, o ne tikrosios 
būties plotmėje, jis “vaizduoja tik atvaizdus, bet nepasiekia tiesos" 
: (Valstybė, 600 с). Jei pamėgdžiojamoji dailė ir poezija pažeidžia dvasinę 
harmoniją, gimdo bjaurumą, nepasiekia tiesos ir griauna moralines visuo- 
menės nuostatas, vadinasi, šie menai turi būti išguiti iš valstybės. “Todėl, 
- rašo Platonas, - mes pagrįstai pulsime tokį poetą ir pastatysime jį greta 
dailininko, į kurį jis panašus tuo, kad tiesos atžvilgiu kuria nieko nevertus , 
kūrinius ir yra susijęs toli gražu ne su geriausiuoju sielos pradu. Todėl 
pagrįstai neįsileisime jo į valstybę, kuri turės būti tvarkoma gerų įstatymų, 
nes jis pažadina, puoselėja ir stiprina blogąją sielos dalį, o protingaji jos 
pradą žudo, - tai būtų tas pat, kaip atiduoti valstybę į netikusių žmonių 
rankas, o išmintinguosius išnaikinti." (Valstybė, 605 a,b.) 

Taigi neigiamai vertindamas daugelį vaizduojamojo meno formų ir 
neįsileisdamas jų į idealią valstybę, Platonas remiasi dviem pagrindiniais 
argumentais:l) esą menas pateikia iškreiptą, melagingą tikrovės vaizdą, 
pažeidžiantį kosminės harmonijos principus, 2) gimdo bjaurumą, žemąsias 
aistras, tvirkina žmones. “Platono estetika, - tiksliai pastebi V. Asmusas; 
- iš esmės yra teorija, neigianti vaizduojamojo meno galimybę..Vadindama 
meną “pamėgdžiojimu"', ši teorija netgi atsiriboja nuo minties, kad šis 
pamėgdžiojimas kokiomis nors sąlygomis gali tapti tikrovės vaizdiniu." 
(Asmus, 1968, p. 95-96.) 

Tačiau rūstus Platono negatyvumas buvo nukreiptas ne prieš meną 
apskritai, kadangi ne visi menai, jo požiūriu, iškreipia tikrovę ir gimdo 
bjaurumą, žemąsias aistras ir tvirkina žmones. Platono, kaip ir Konfucijaus, 
meninis skonis buvo orientuotas į didingą praeities meną. Jis siekia apginti 
meną nuo subjektyvizmo, savivalės ir įteisinti tradicijų ir aukštų etinių 
idealų svarbą. Platono idealai buvo archajinis graikų ir ypač Egipto menas, 
kuriame jis aukštino kanono, tradicijų, tvarkos ir saiko suvokimą. Egiptiečių 

menininkai, filosofo įsitikinimu, savo kūriniuose sugebėjo išreikšti 
amžinuosius būties dėsnius, tarnavo tiesai ir auklėjo Žmones. Suradę 
tobulas kanonines meno formas, jie nuolatos rėmėsi jomis, todėl prieš 
tūkstančius metų sukurti kūriniai, anot Platono, “nėra nei gražesni, nei- 
bjauresni už tuos, kurie sukurti dabar, nes ir vieni, ir kiti sukurti vienodai 
meistriškai" (Įstatymai, 656 c e). 

Taigi kaip galėjome įsitikinti, Platono estetinė teorija, mokymas apie 
meninės veiklos formas tiesiogiai susijęs su jo išplėtota etika, valstybės 
ir visuomenės teorija. Valstybę filosofas aiškina kaip ypatingą socialinį 
darinį, kuris turi išauklėti dorovingus piliečius ir išsaugoti save. Menas ir 
estetinis auklėjimas čia traktuojami kaip priemonės, padedančios išpuoselėti 
idealios valstybės gyventojų socialinio bendrumo ir atsakomybės jaus- 
mus, suformuoti keturis pagrindinius teigiamus piliečių bruožus, 
sąlygojančius dvasinę harmoniją: išmintį, vyriškumą, proto blaivumą ir 
viską vainikuojantį teisingumą. Šie bruožai Platono koncepcijoje pagal jo 
hierarchiją siejami su trimis kastomis, kurios pasižymi skirtingais 
doroviniais ir estetiniais poreikiais. 

Žemiausi doroviniai principai būdingi savo darbu valstybę materialiai 
aprūpinantiems valstiečiams, amatininkams ir prekybininkams. Šių 
socialinių sluoksnių estetiniai poreikiai yra tik užuomazgų būsenoje. Jų 
sąlytis su estetinėmis vertybėmis dažniausiai apsiriboja praktiniais 
poreikiais ir minios skoniui būdingais žemais ir beprasmiais malonumais. 

Antroji, kariūnų ir valdininkų kasta išsiskiria aukštesniais doroviniais 
principais ir estetiniais poreikiais, Jos pagrindiniai bruožai: drąsa, kilnumas, 
pareigos jausmas, valstybės ir Įstatymo gynimas. Šiuos valstybės pamatų 
saugotojus Platonas kviečia auklėti atribojant nuo blogio, panaudojant 
sporto ir šokio, muzikos, poezijos galias. Viskas, kas įtvirtina šviesiuosius 
žmogaus bruožus, turi būti kultivuojama, o kas gimdo neigiamas aistras, 
pašalinama. Todėl iš estetinio auklėjimo sistemos pašalinama komedija, 
o tragedija, epas; poezija ir muzika turi paklusti cenzūrai. 

Pagaliau trečioji, aukščiausioji, valdovų ir išmintingų filosofų kasta, 
vadovaudamasi teisingumo principais, kuria įstatymus ir valdo valstybę. 
Šios kastos nariams atsiveria tikrosios būties pasaulis, grožio, gėrio ir 
tiesos sferos. Jiems suvokiamos visų menų subtilybės. Auklėjant juos 
svarbiausi yra abstraktieji “menai” - filosofija ir geometrija. 

Nepaisant paskirų. idėjų konservatyvumo, neretai prieštaringumo, 
Platono estetinė koncepcija turėjo milžinišką poveikį vėlesnės estetinės 
minties istorijoje. Aukščiausio absoliutaus grožio perkėlimas į dangaus 
sferą, įgyvendintas Platono estetikoje, buvo tikras.perversmas antikinės 
estetikos istorijoje, atskleidęs kelius kokybiškai naujų Plotino; neoplatonikų 
ir viduramžiais klestėjusių koncepcijų sklaidai. Platonas pastebimai išplėtė 
grožio sąvokos sritį, pateikė daug subtilių pastebėjimų apie specifinius 
meng bruožus, meninės kūrybos procesą. 


Aristotelis apie grožį ir meninės kūrybos prigimtį 


Greta Platono kitu reikšmingiausiu antikinės estetikos atstovu tampa 
jo mokinys Aristotelis (384-322 m. pr. Kr.). Tai stebėtinai universalių 
mokslinių interesų vėlyvosios klasikos mąstytojas, kurio: estetika yra 
antikinės estetinės minties raidos kulminacija. Jis gimė Stagire, graikų 
kolonijoje Trakijoje, Makedonijos karaliaus rūmų gydytojo šeimoje. Gavęs 
įvairiapusį išsilavinimą ir turėdamas. ryškių filosofinių polinkių, 
septyniolikmetis Aristotelis atvyksta į Atėnus, įstoja į Platono vadovaujamą 
Akademiją, kurioje po ilgų mokslo metų pradeda reikštis kaip dėstytojas 
ir originalus filosofas. Be Platono, jo pasaulėžiūrai stiprią įtaką turi kitas 
Akademijos dėstytojas - Eudoksas, kuris skelbia Egipto ir Artimųjų Rytų 
astronomijos, matematikos, estetikos bei filosofijos idėjas. Glaudus 
Aristotelio bendravimas su šiais mąstytojais trunka dvidešimt metų iki 
Platono mirties. Aštrus savigarbos jausmas, nepriklausomas charakteris, 
kritinis požiūris į nusistojusias vertybes nulemia savitą filosofo padėtį 
Platono Akademijoje. Jis nemėgiamas daugelio mokinių ir kolegų. 

Praradęs globėją Platono asmenyje, Aristotelis 347 m. pr. Kr. palieka 
Akademiją ir 13 metų klajoja po įvairius Mažosios Azijos kultūrinius 
centrus. Vėliau, pakviestas Makedonijos karaliaus Pilypo II, trejus metus 
vadovauja Aleksandro Makedoniečio auklėjimui. Makedonijos karaliui 
Pilypui II užkariavus Graikiją, Aristotelis grįžta.į Atėnus, kur greta Apolono 
Likiečio šventyklos įkuria savąją filosofinę mokyklą Likėjų. Mokyklos 
teritorijoje buvo sodas su dengtomis, pasivaikščiojimams skirtomis 
galerijomis (peripatos - sparnai). Kadangi paskaitos vyko galerijoje, iš čia 

kilo peripatetikų mokyklos pavadinimas. Po savo 'globėjo Aleksandro 

Makedoniečio mirties 323 m. pr. Kr. irantimakedoniško sukilimo Atėnuose 

Aristotelis, neturėdamas Atėnų pilietybės ir suprasdamas, kad jį gali ištikti 

Sokrato likimas, skubiai pabėga iš Atėnų į Chalkidę, kur netrukus negan- - 
dų palaužtas miršta. Savo pabėgimą draugams jis aiškina tuo, kad 

palikdamas sostinę apsaugos atėniečius nuo dar vieno gėdingo nusikaltimo 

filosofijai. BT 

Taigi Aristotelio dvasinė evoliucija tarsi skyla į tris periodus: 1) 20 
metų trukusį mokymosi ir dėstymo Platono Akademijoje periodą, kuomet 
jis daugiausia reiškiasi kaip savo mokytojo idėjų šalininkas, 2) klajonių, 
dvasinių ieškojimų ir savarankiškos koncepcijos formavimosi ir 3) 
kūrybinės brandos periodą, kuris siejasi su intensyvios kūrybinės veiklos 
metais Likėjuje. 

Aristotelio filosofinių ir estetinių idėjų pasaulis, mąstymo ir 
literatūrinės raiškos stilius pastebimai skiriasi nuo jo mokytojo Platono 
veikalų. Skaitydami Aristotelio veikalus, patenkame į visai kitokią 
intelektualinę atmosferą. Platonas yra klasikinis “poetinio" filosofavimo 
stiliaus atstovas. Jis ne tik filosofas, tačiau ir subtilus estetas, rašytojas, 
meistriškai manipuliuojantis meniniais įvaizdžiais, metaforomis. Aris- 
toteliui polinkis į beletristiką svetimas. “Visa Platono filosofija iš esmės 
yra estetika, - rašo R. Bayeris,- o Aristotelis nėra meninė natūra. Jis yra 
gamtos tyrinėtojas, dėstantis savo idėjas su mokslininkui būdingu Saltumu 
ir tikslumu." (Bayer, 1961, p.36.) Niekas anksčiau antikoje negvildeno 
estetinių problemų taip nuosekliai ir sistemingai. Aristotelis yra racionalus, 
enciklopedinių polinkių mąstytojas, siekiantis pateikti moksliškai pagrįstas, 

sistemingai suformuluotas, logiškai tikslias išvadas. Jo veikaluose vyrauja 
` griežtas racionalumas ir skrupulinga mokslinė analizė. Dėl polinkio į 
skrupulingą detalių gvildenimą Aristotelio estetika neretai yra aprašomojo 
pobūdžio. 

Kita vertus, Aristotelio mąstysenos ir estetikos savitumas, ypač jai 
būdingas enciklopediškumas ir apibendrinamasis pobūdis glaudžiai susijęs 
su Aristotelio vieta graikų estetinės minties istorijoje. Būdamas paskuti- 
nysis didis vėlyvosios klasikos mąstytojas, jis susistemina ir nuosekliai 
išplėtoja, dalinai pakeičia savo pirmtakų veikaluose išryškėjusias idėjas. 
Daugeliui idėjų, kurios pitagoriečių, sofistų, Demokrito, Sokrato, Platono 

veikaluose skleidžiasi tik užuomazgų pavidalu, Aristotelis suteikia aiškias 
išbaigtas formuluotes. Tačiau Aristotelio estetinė teorija išsirutulioja ne 
tik iš kritinio ankstesnės estetinės minties idėjų apmąstymo, tačiau ir iš 
naujų klasikiniame graikų mene išryškėjusių и. "teorinio 
apibendrinimo. : : 

Estetinės idėjos plačiai gvildenamos daugelyje išlikusių. Aristotelio 
veikalų, iš kurių svarbiausi - “Retorika”, “Metafizika”. Diogenas Laertietis 
ir kiti antikiniai autoriai liudija, kad Aristotelis parašė ir daugiau estetikos 
ir meno teorijos problemoms skirtų neišlikusių veikalų: “Apie poetus“, 
“Apie grožį", "Menas", “Menų rinktinė”, “Apie muziką", “Apie tragediją". - 
Iš išlikusių estetinių veikalų dažniausiai nekritiškai pervertinama traktato 
“Apie poezijos meną", plačiau žinomo “Poetikos" pavadinimu, reikšmė. 
Šis daugybę kartų komentuotas, neoriginalios vėlesnės redakcijos trakta- 
tas, А. Losevo pastebėjimu, “mažiausiai susijęs su estetika”, kadangi 
skirtas ne tiek bendrosioms estetinėms, kiek siauresnėms literatūros teori- 
jos problemoms. “Tiesą sakant, - pabrėžia A. Losevas, - atskleisti grakščią 
tokio traktato, kaip Aristotelio “Poetika”, kompoziciją visiškai nejmano- 
ma dėl išlikusio teksto chaotiškumo, daugelio minčių neišsakymo ir 
teiginių priestaringumo." (Losev, 1975, p. 426.) Todėl, gvildenant 
Aristotelio estetika, Zvilgsnis natüraliai krypsta j kitus jo filosofinius 
traktatus, kuriuose aptinkame ištisus estetikos problematikai skirtus sky- 
rius. 

Formuodamas savo filosofinės sistemos kontūrus, subrendęs 
Aristotelis palaipsniui atsiriboja nuo daugelio pagrindinių platoniškosios 
estetikos principų, ypač nuo grožio sampratos dualizmo. Jis teigia, kad 
grožis ir jo būties formos yra vientisa, neatsiejama tarpusavyje, kadangi 
grožis skleidžiasi ne anapus esančioje idėjoje, o konkrečiuose juslėmis 
suvokiamuose žemiškuose gražiuose daiktuose ir reiškiniuose. Grožio 
raiškos sfera Aristoteliui yra labai plati. Ji aprėpia kosmoso, dievų, gam- 
tos, Žmogaus, visuomeninių santykių pasaulį. Tęsdamas antikinės esteti- 
kos tradicijas, Aristotelis tobuliausias grožio formas regi ne mene, о 
kosmose ir “pirmapradėje еѕубеје”, t. y. dievuose, kuriems būdingi 
harmonijos ir saiko principai. Kita vertus, jis atskiria aukštesnį dvasios 
grožį (“kurį ne taip lengva išvysti") nuo kūno grožio. Pagaliau skiria 
aukštąjį ir “malonų" grožį. Iškeldamas dvasios ir aukštojo grožio priorite- 

tą, jis kartu su Platonu atskleidžia erdvę helenizme ir viduramžiuose 
plėtojamoms dvasinio grožio koncepcijoms. 

Skirtingai nei Platonas, kuris gan retai užsimena apie grožio ir gėrio 
skirtumus, Aristotelis savo estetikoje šį atskyrimą pagrindžia nuosekliai 
ir aiškiai. Tiesa, “Didžiosios etikos" antrojoje knygoje apibūdindamas 
didžiai dorovingus žmones, jis vartoja sintetinę kalokagatijos sąvoką. 
“Tam; kas didžiai dorovinga, - rašo filosofas, - yra neblogas vardas 
kalokagatija ( dvasinis ir fizinis grožis). Gražiu ir geru vadinamas žmogus, 
kai jis didžiai dorovingas, nes apie gražų ir gerą žmogų kalbama remiantis 
dorovingumu. Pavyzdžiui, gražiu іт geru vadinamas teisingas, narsus, 
išmintingas ir apskritai pasižymintis dorybėmis žmogus. Dalindami į dvi 
dalis, mes teigiame vienus dalykus esant gražius, o kitus - gerus." (Didžioji 
etika, 1207 b.) Esminis skirtumas tarp grožio ir gėrio kategorijų Aristoteliui 
regisi tas, kad gėris siejasi su aukščiausiais tikrovės faktais ir skleidžiasi 
etiškai kryptinguose veiksmuose, o grožis susijęs su daiktų konstrukcija, 
kurios esmę sudaro matematinės struktūros, harmoningi sudėtinių dalių 
santykiai. Gyvojoje gamtoje grožiui būdingas tikslingumas, o visuome- 
niniame gyvenime jis glaudžiai sūsijęs su gėriu ir teisingumu. Visuo- 

„meniniame gyvenime ir žmonių veikloje, kaip galėjome įsitikinti iš cituoto 
“Didžiosios etikos" fragmento, grožio sąvoka sutampa su gėriu. Aristoteliui 
visos grožio formos siejasi su malonumu, tačiau ne bet koks malonumas 
yra gražus. Gražu yra tai, kas kartu yra gera ir malonu. Grožio fenomeno 
savitumą Aristotelis sieja su nesavanaudiškumu, nepriklausymu nuo 
egoistinių Žmogaus interesų. 

Tęsdamas pitagorietiškos estetikos tradicijas, Aristotelis sako, kad 
“klysta tie, kurie teigia, kad matematikos mokslai nieko nebyloja apie gėrį 
ir grožį" (Metafizika, 1078 a). Būdamas įsitikinęs matematinių principų 
galia, jis nuolatos pabrėžia estetinę simetrijos, proporcijų, tvarkos, saiko 
vertę. "GraZaus reiškinio, - ar tai būtų gyva būtybė, ar koks daiktas, 
susidedantis iš tam tikrų dalių, - rašo jis "Poetikoje", - atskiros dalys turi 
būti ne tik tinkamu būdu sutvarkytos, bet dar ir turėti neatsitiktinį dydį, nes 
grožis - tai dydis ir tvarka." (Poetika, 1450 b.) Vadinasi, nei pernelyg 
didelis, nei pernelyg mažas, nei chaotiškas daiktas ar reiškinys netelpa į 
Aristotelio brėžiamus grožio sąvokos rėmus. "Metafizikos" tryliktoje 
knygoje filosofas pateikia savo grožio sampratos apibrėžimą: „Svarbiausios 

grožio formos - tvarkingumas (erdvėje), šimetriškumas, apibrėžtumas, 
kuriuos labiausiai išryškina matematikos mokslai.“ (Metafizika, 1078 b.) 
Šis grožio apibrėžimas glaustai шына klasikinės graikų estetikos idealus 
ir meno kanonus. . 
Palyginti su Platonu, kurį labiausiai domina abstrakčios grožio esmės 
„problemos, Aristotelio estetikoje daug svarbesnis meno fenomeno 
savitumas, esmė ir vaidmuo visuomenės gyvenime. Aristotelio meno 
teorija tiesiogiai išsirutulioja iš filosofo mokymų apie būties esmę, formą 
ir materiją bei sąmoningą intelektualinę kūrybą. Aristotelio veikaluose 
vartojama meno sąvoka išsaugo tradicinei antikinei estetikai būdingą 
sinkretizma, polinkį suartinti skulptorių, tapytojų, muzikų, poetų kūrybą 
"su amatininkų ir mokslininkų veikla. Priešingai nusistojusiai graikų 
estetikos tradicijai, filosofas atšaukia poezijos meno išskirtinumą ir aptaria 
poeziją greta kitų estetinės orientacijos menų. Kita vertus, tradiciškai 
apibrėždamas meną kaip tikslingą veiklą, mokėjimą, Aristotelis 
“Metafizikoje" pradeda aiškintis meno ir mokslo santykius. Menas ir 
mokslas, anot filosofo, gimsta patyrimo pagrindu, “kai iš daugelio patyrimo 
sukeltų minčių susiformuoja vienas bendras požiūris į panašius dalykus" 
(Metafizika, 981 a). Meną sieja su mokslu tai, kad ju siekis yra “pažinimas 
to, kas yra bendra“, o “patyrimas yra pažinimas to, kas atskiria, 
individualu". Esminis skirtumas tarp mokslo ir meno yra tas, kad mokslas 
aprėpia būtį, o menas - jos užgimimą. Skiriamuoju meno kaip estetinės 
veiklos bruožu Aristotelis skelbia tikrovės imitaciją, t. y. pamėgdžiojimą. 
Šalia meninei kūrybai būdingo polinkio pamėgdžioti, improvizuoti 
Aristotelis priskiria sugebėjimą kelti žmonėms malonumą, netgi tuomet, 
"kai “žiūrime į tiksliai nupieštus atvaizdus tokių gei] į kuriuos tikrovėje 
mums nemalonu žiūrėti". 

Šio malonumo priežastį filosofas įžvelgė pažinimo akte, kuris, 
nepaisant meno kūrinyje vaizduojamo bjaurumo, teikia suvokėjui estetinį 
pasitenkinimą. Vadinasi, menas уга ne tik tikrovės imitacija, tačiau ir 
savita jos pažinimo forma. “Žiūrovai, - rašo Aristotelis, - su malonumu 
žiūri į paveikslus, nes žiūrėdami jie gali pasimokyti ir pasvarstyti: kas tai 
yra, koks yra pavaizduotasis daiktas." (Poetika, 1448 b.) | 

Aiškindamas meną kaip su tikrovės pameégdZiojimu susijusią pažinimo 
formą, Aristotelis siekia apibrėžti meno fenomeną. Ši problema gvildenama 

IX “Poetikos" skyriuje, kur kalbama apie poezijos meno ir istorijos mokslo 
skirtumus. Esminis skirtumas filosofui atrodo ne tas, kad “pirmasis pasakoja 
apie įvykius, kurie tikrai buvo, o antrasis apie įvykius, kurie galėtų būti" 
(Poetika, 1451 b). Kita vertus, istorija pasakoja apie vieną kartą įvykusius 
įvykius, o poezija atskleidžia bendruosius dėsningumus. Taigi skirtingai 
nei istorijai, kurią Aristotelis traktuoja. kaip metraštinį istorinių faktų 
fiksavimą, poezijai jis suteikia daug aukštesnę, šiuos empirinius faktus 
apibendrinančią filosofinę prasmę. Iš čia kyla principinė išvada: “Poezija 
yra filosofiškesnė ir kilnesnė už istoriją, nes ji labiau atskleidžia bendruosius 
dėsningumus, о istorija - pavienius įvykius" (Poetika, 1451 b). 
Aristoteliui, kaip ir apskritai graikų klasikinio periodo teoretikams ir 
menininkams, labai svarbus skulptūrinis plastinis tikrovės suvokimas. 
Plėtodama tradicinę graikų organicistinę pasaulio suvokimo koncepciją, 
Aristotelio estetika itin giliai išreiškė “skulptūrišką", plastinį tikrovės 
suvokimą. Šis plastinis Aristotelio estetikos ir meno teorijos pobūdis 
nulėmė filosofo reikalavimus tapybai ir skulptūrai. Jis buvo įsitikinęs, kad 
piešiniu, spalvomis ir skulptūrinėmis formomis gali būti perteikiami tik 
išoriniai etinių savybių, žmogaus dvasios būsenų atspindžiai. “Tai, ką mes 
juntame kitais pojūčiais (pavyzdžiui, lytėjimo ir skonio), visai neatspindi 
dvasinių savybių. Labai menkai jas atspindi ir regos objektai, nes išorinė 
daikto forma išreiškia tik nežymius išgyvenimus, išryškėjančius 
susijaudinusio žmogaus išorėje." (Poetika, 1340 a.) Gvildendamas plastinių 
menų (tapybos, skulptūros) meninę išraišką, Aristotelis visišką pirmenybę 
teikia tiems meistrams, kurie nesiriboja paviršiniu tikrovės pamėgdžiojimu, 
o siekia perteikti dvasios savybes ir aukštesnį etinį turinį. Ši nuostata 
lemia filosofo simpatijas klasikinio periodo tapybos meistrams. 
Suvokdamas vaizdinio tikrovės suvokimo reikšmę, jis kviečia “žiūrėti ne 
į Pausono, bet į Polignoto ir į bet kurio kito tapytojo ar skulptoriaus, 
sugebančio atskleisti dvasinę būseną, kūrinius" (Poetika, 1340 a). Muzikai 
filosofas priskiria asmenybės moralinių savybių taurinimo galią, sugebėjimą 
ritmais ir melodijomis daug jautriau atspindėti žmogaus dvasios ir jausmų 
pasaulį. “Muzikos kūriniai, - sako jis, - patys atspindi dvasinius 
išgyvenimus, nes muzikinės tonacijos iš esmės labai skiriasi viena nuo 
kitos, todėl jos skirtingai veikia besiklausančius ir klausytojai nevienodai 
reaguoja į kiekvieną iš jų." (Poetika, 1340 a,b.) Didžiausias muzikos 

privalumas, anot Aristotelio, yra jos sugebėjimas perteikti moralines 7 žmonių 
savybes ir efektyviai auklėti žmones. 

-Tobuliausių išraiškos priemonių ir galimybių menu Aristotelis skelbia 
tragediją. Jos analizei yra skirtas specialus traktatas "Poetika". Jame 
tragedija iškeliama kaip vertingiausias menas, pranokstantis kitus. 
“Tragedija - ne vien uZbaigto veiksmo imitacija, bet ir tokio, kuris sukelia 
baimę bei gailestį, o šios aistros sukyla ypač tada, kai įvykiai vyksta 
netikėtai, -rutuliodamiesi vienas iš kito." (Poetika, 1452 a.) Tragedija 
Aristoteliui itin vertinga dėl sugebėjimo daug giliau nei kiti menai paveikti 
žmonių sąmonę, jų poelgius, dvasinius orientyrus, sukelti dvasinio 
apsivalymo (katharsis) jausmą. - 

Taigi atmesdamas požiūrį į meną kaip nerūpestingą žaidimą, Aristote- 
lis skelbia jį didžiai rimtu užsiėmimu, atliekančiu svarbų vaidmenį atskirų 
žmonių ir visuomenės gyvenime. Racionalistas Aristotelis priskiria menui 
sugebėjimą pažinti reiškinių esmę. Šiuo aspektu menas kartu su filosofo 
aukštinamu mokslu įtraukiamas į aukščiausios išminties sferą. Šis aukštas 
kūrybinės meno prigimties įvertinimas, jam priskiriamas sugebėjimas 
pažinti tiesą, doroviškai auklėti žmones ir teikti jiems stiprų dvasinį 
pasitenkinimą skiria Aristotelio meno teoriją nuo jo pirmtakų koncepcijų. 

Vienu svarbiausių Aristotelio estetinės teorijos komponentų tampa 
visapusiškai jo veikaluose išplėtota meninės kūrybos koncepcija. Priešingai 
Platonui - daugelio iracionalistinių meninės kūrybos koncepcijų įkvėpėjui, 
Aristotelis yra racionalizmo šalininkas. Savo veikaluose jis daug kalba 
apie įgimtą talentą, kuris padeda menininkui natūraliai įsitraukti į meninę 
kūrybą, atpalaiduoti savo vidines slypinčias kūrybines galias bei 
sugebėjimus. “Dėl to, - aiškina filosofas, - kurti poeziją dera veikiau 
žmonėms, turintiems įgimtą talentą, o ne laukiantiems įkvėpimo; tik 
pirmieji sugeba lengvai persikūnyti [į savo veikėjus], o SER nesuvaldo 
savųjų aistrų." (Poetika, 1455 a.) | 

Be įgimto talento, kitais svarbiais meninės kūrybos komponentais 
Aristotelis laiko žinojimą, apmąstymus, tikslingą veiklą. Tačiau meninei 
kūrybai būtinas žinojimas nėra nei grynai teorinis, nei praktinis, kadangi 
mene - ieškojimų ir paklydimų kelyje - nėra griežtai apibrėžtų, nusistojusių 
ir nekintamų taisyklių. Iš čia kyla reikalavimas sistemingai gilintis į 
meninės kūrybos paslaptis, pažinti “galimus tikrovės imitacijos būdus". 

Kalbėdamas apie meninės kūrybos proceso dėsningumus, Aristotelis 
nuolatos pabrėžia intelektualinės veiklos svarbą. Meno kūrinys, jo nuomone, 
pirmiausia gimsta menininko prote ir tik vėliau išreiškiamas konkrečiomis 
meninėmis formomis. “Poetas, norėdamas sukurti fabulą, - vis tiek ar ji 
būtų jau anksčiau panaudota, ar paties poeto pramanyta, - turi pirmiausia 
apmesti bendrą planą, ir tik po to įjungti atskirus epizodus ir [juos] 
išplėtoti" (Poetika, 1455 b). Meno kūriniai skiriasi nuo realios tikrovės 
vaizdų tuo, kad juose yra “apjungta tai, kas gamtoje yra išsiskaidę“. 
Aristotelis pirmasis antikinėje estetikos istorijoje prabyla apie meno 
(poezijos) teisę į autonomiją moralinių (gėrio) ir mokslinių (tiesa) vertybių 
atžvilgiu. Su pastaraisiais teiginiais tiesiogiai susijusi Aristotelio veikaluose 
išplėtota sokratiškoji meninės idealizacijos teorija, 

Mėgindamas teoriškai pagrįsti idealizacijos svarbą mene, ГЕТЕ 
iškelia klausimą : ar gali dailininkas, siekdamas išraiškingumo, nusižengti 
tikrovei? Į šį klausimą jis atsako teigiamai, paaiškindamas, kad 
nusižengimas tikrovės dėsniams, simetrijos, proporcijų principams mene 
nepateisinamas tik tuomet, kai menininkas nepasiekia aukštesnės meninės 
išraiškos. Pastarąją mintį Aristotelis vaizdžiai iliustruoja pasitelkdamas 
taisyklingos tiesios nosies pavyzdį. Nežymiai nukrypdama nuo idealios 
formos, ji vis dėlto lieka graži ir džiugina žvilgsnį, tačiau kraštutinis 
nukrypimas pažeidžia harmoningus kitų veido dalių santykius. Vadinasi, 
idealizaciją ir menininko išmonę Aristotelis pateisina tol, kol jos 
neperžengia kraštutinių ribų. Aristotelio idealizacijos koncepcijoje ir 
meno teorijoje ryškus klasikinei graikų estetikai būdingas normatyvizmas 
ir homocentrizmas, pasireiškiantis tuo, kad meno ir gamtos grožis siejamas 
su jo suvokimu ar poveikiu žmonėms. 

Labai svarbus Aristotelio estetinės teorijos aspektas yra plačiai jo 
veikaluose gvildenama estetinio auklėjimo teorija, kuri tiesiogiai susijusi 
su mokymu apie tris dvasios pakopas: augalinę, gyvūniškąją ir protingąją. 
Pirmoji pakopa siejasi su fiziniu, antroji - su moraliniu, trečioji, 
aukščiausioji, - su protiniu auklėjimu. Kadangi valstybė turi vieną bendrą 
tikslą, vadinasi, anot Aristotelio, ji turi remtis vientisa auklėjimo sistema, 
kurios pagrindinis tikslas - išplėtoti aukščiausias žmogaus dvasios galias, 
išugdyti valią ir protą. Šiam tikslui pasiekti Aristotelis svarbų vaidmenį 
skiria estetiniam auklėjimui, kuris padeda išugdyti harmoningą pilietį. 

Pagrindinį vaidmenį estetiniame auklėjime Aristotelis teikia etiškai 
kryptingai muzikai. Jis skiria muzikantų parengimą nuo laišvų piliečių 
muzikinio apmokymo, kurį skelbia vienu svarbiausių asmenybės auklėjimo 
komponentų. “Kai kurių žmonių priekaištus, kad muzika daranti žmonęs 
amatininkais, - rašo jis, - nesunku atremti. (...) Aišku, kad muzikos 
mokymasis neprivalo nei trukdyti ateities darbams, nei silpninti kūną ir 
daryti jį netinkamą karinėms pratyboms bei visuomeninėms pareigoms. 
(...) O taip atsitiktų, jei muzikos būtų mokomasi pernelyg uoliai, siekiant 
dalyvauti profesionalių muzikantų varžybose.“ (Politika, 1341 a.) 
Kalbėdamas apie harmoningos asmenybės lavinimui naudingas disciplinas, 
Aristotelis pabrėžia, kad reikia mokytis ne visų, o tik būtinų laisviems 
žmonėms. Į šių disciplinų sąrašą įeina gramatika (skaitymas ir rašymas), 
gimnastika, muzika, o kartais ir piešimas. Taigi būtinasis lavinimas, apie 
kurį kalba filosofas, apima reikšmingą estetinį krūvį. 

Aristotelio estetinė ir meno teorija vainikuoja klasikinį antikinės 
estetinės minties raidos etapą. Joje daug naujų idėjų, minčių, formuluočių, 
kurios išlieka stebėtinai gyvybingos. Šio mąstytojo iškeltos teorijos, ypač 
mokymas apie meną turėjo milžinišką poveikį tolesnei estetikos raidai. 
Aristotelio suformuota meno samprata su nežymiomis modifikacijomis 
gyvuoja Vakarų estetikos istorijoje iki Ch. Batteux laikų, kuris, įvedęs 
naują "dailiųjų menų” (les beaux arts) sąvoką, galutinai atskiria estetinės 
orientacijos menus nuo amatų. 

Vėlyvosios klasikos estetiką, užsibaigiančią didingomis Aristotelio 
estetinėmis teorijomis, IV a. pr. Kr. keičia naujas ilgas ir prieštaringas 
helenistinės estetikos periodas, kuris siejasi su antikinio polio irimu ir 
naujos sintetinės kosmopolitinės kultūros formavimusi. Helenizmo 
pavadinimas kilo iš gr. hellenizo - “kalbėti graikiškai" ir kartu “helenizuoti", 
t. y. paversti graikišku. Šis terminas yra gana sąlygiškas, kadangi, siaurąja 
prasme žymėdamas graikų kultūros pasaulį po Aleksandro Makedoniečio 
užkariavimų, platesne kulturologine prasme reiškia antikinės kultūros, 
mokslo, meno, mąstymo principų pasklidimą milžiniškoje Viduržemio 

jūros baseino teritorijoje, apimančioje Šiaurės Afrikos pakrantes ir visą 
Artimųjų Rytų plotą. Specifiniu helenistinės kultūros ir estetinės minties 
bruožu tampa laipsniškas etninės Graikijos vaidmens menkėjimas. Karų 
nuniokota Graikija helenizmo epochos kultūros, estetinės minties ir meno 
raidoje atlieka menkesnį vaidmenį nei Rytuose esančios milžiniškos 
valstybinės organizacijos: Ptolemėjų Egiptas su sostine Aleksandrija, 
Sirija ir Pergamas. Minėtieji poslinkiai sustiprėja iškilus galingai res- 
publikoniškai Romos valstybei, kuri 146 m. pr. Kr. užgrobia Makedoniją 
ir Graikiją, o vėliausiai, 30 m. pr. Kr.,- Ptolemėjų Egiptą. Šių užkariavimų 
fone iškyla graikiškosios literatūros, filosofijos, estetikos paženklinta 
Romos kultūra, kurios įtakai stiprėjant, helenistiniame pasaulyje domi- 
navusią graikų kalbą išstumia lotynų kalba. 

Didžiulių teritorijų Rytuose užkariavimas ir jų įjungimas į antikinės - 
kultūros pasaulį stipriai paveikia kultūros raidą. Prasideda anksčiau 
neregėtas intensyvus Rytų ir Vakarų kultūrų vertybių apykaitos ir sintezės 
procesas. Šių skirtingų kultūrinių tradicijų sąveikoje ryškėja kokybiškai 
naujas helenistinės kultūros raidos etapas; pagrindiniuose helenistinės 
kultūros centruose sukuriami milžiniški architektūros ansambliai, klesti 
stebėtina vaizduojamosios dailės stilių įvairovė, atsiranda naujų filosofijos, 
estetikos mokyklų, literatūros formų. 

Per daugelį šimtmečių nuo IV a. pr. Kr. iki V a. ТТЕ estetikos 
pobūdis pastebimai keitėsi. Ši didžiulė antikinės graikų ir romėnų estetikos 
sklaidos epocha skyla į tris pagrindinius tarpsnius: 1) ankstyvąjį (IV-I a. pr. 
Kr.), 2) vidurinįjį (1-Па.) ir 3) vėlyvąjį (III-V a.). Romos imperijos, o kartu 
ir vergovinės santvarkos žlugimas 476 m. žymi antikinės epochos pabaigą ir 
naujos - feodalinės viduramžių estetikos pradžią. Ankstyvuoju helenistinės 
estetikos laikotarpiu greta senų ir visuotinai pripažintų Platono Akademijos 
ir aristoteliškos peripatetikų mokyklos iškyla trys naujos helenistinės mokyklos: 
epikūriečių, skeptikų ir stoikų. Visos jos susiformuoja Atėnuose, o vėliau, 
viduriniuoju laikotarpiu, išplinta kituose helenistinės kultūros centruose. 
Pastarųjų trijų mokyklų šalininkai neigiamai žvelgia į grožį ir meną. Šį požiūrį 
pastebimai pakeičia helenizmo epochos pabaigoje susiformavusi reikš- 
mingiausia helenistinės estetikos kryptis - neoplatonizmas. 

Visoms pagrindinėms helenistinės epochos estetikos kryptims bū- 
dingas individualizmo, subjektyvizmo, hermetizmo tendencijų stiprėjimas, 

mažiausiai pastebimas epikūriečių estetinėse teorijose. Žymiausi šios 
mokyklos atstovai buvo jos įkūrėjas graikų filosofas Epikūras (342/341- 
271/70 m. pr. Kr.), neišlikusių traktatų “Apie muziką" ir „Apie retoriką" 
autorius, ir Titas Lukrecijus Karas (99/95- 55 m. pr. Kr.), sukūręs filosofinę 
poema “Apie daiktų prigimtį". Epikūras savo 306 m. pr. Kr. įkurtoje 
mokykloje, pavadintoje “Epikūro sodu“, skelbė hedonistinės estetikos 
principus. Žmogaus gyvenimo ir visų jo poelgių ištakose jis regėjo 
suabsoliutintą malonumo jausmą. Per šio jausmo prizmę jis žvelgė į visus 
žmogų supančius reiškinius ir žmogaus veiklos formas. Grožis, gėris ir 
visos kitos vertybės, jo įsitikinimu, tik tuomet yra vertos pagarbos, kai 
teikia malonumą. Taigi žmogaus potraukį grožio ir meno pasauliui Epikūras 
ir jo mokyklos šalininkai tiesiogiai sieja su potraukiu malonumui: 
` Epikūriečiai atkreipė žvilgsnį į gamtos grožį ir jos kūrybines galias. 
Lukrecijaus nuomone, grožis yra neatsiejama gamtos savybė, ir todėl 
"grožis mene gimsta tik pamėgdžiojant šį pirmapradį grožio šaltinį. 
Skeptikų mokyklos šalininkai, remdamiesi Demokrito mokymu apie 
juslinio pažinimo ribotumą, iškelia visų estetinių vertinimų pilnavertišku- 
mo idėją. Diogeno Laertiečio liudijimu, šios mokyklos pradininkas graikų 
filosofas Pironas (apie 360-270 m. pr. Kr.) nieko nelaikė nei gražiu, nei 
bjauriu, nei teisingu, nei neteisingu ir teigė, kad “niekur tikrovėje neregime 
teisingumo, žmonės viską daro remdamiesi įstatymu ir papročiais" (DL 
IX. 61). | i | 
Kitas Žymiausias skepticizmo šalininkas, graikų filosofas Sekstas 
Empirikas (Па.), savo veikale “Prieš mokslininkus" gvildendamas retorikos 
ir muzikos principus, neigė, kad gali egzistuoti objektyvus mokslas apie 
meną. Minėtos knygos skyriuje “Prieš muzikus”, kritiškai apžvelgęs 
antikinėje estetikoje vyravusias muzikos teorijas, Sekstas Empirikas atmeta 
įvairius požiūrius, siekiančius įrodyti muzikos meno naudą. Atmesdamas 
pažiūrą, kad muzika savo galiomis tolygi poezijai, filosofijai, kad ji 
nutiesia kelią sielai į išmintį, taurina žmogų, šis skepticizmo ideologas 
iškelia priešingą tezę, kad “muzika kliudo ir trukdo siekti dorybės, ska- 
tindama jaunuolių polinkius į nesaikingumą ir ištvirkavimą" (SE VI 
3.34). | 
Stoikų mokyklos pavadinimas kilo nuo portiko (gr. stoa) Atėnuose, 
kur apie 300 m. pr. Kr. jos pradininkas graikų filosofas Zenonas įkūrė 

savąją mokyklą. Estetikos atžvilgiu šios mokyklos istorijoje svarbiausias 
yra ankstyvasis (Ш-П а. pr. Kr.) periodas, kai aktyviai reiškėsi Zenonas 
Kitijietis (apie 336-264 m. pr. Kr.), Kleantas (apie 331-232 m. pr. Kr.), 
Chrisipas (apie 281-208/5 m. pr. Kr.) ir vėlyvasis (I-II a.), kuomet stoicizmo 
idėjos atgimsta Romoje Cicerono (106-43 m. p. Kr.), Senekos (4 m. pr. Kr. | 
- 65 m.), Epikteto (apie 50-138 m.) ir Marko Aurelijaus (121-180 m.) 
veikaluose. | 

Stoikai, kaip ir epikūriečiai, žvelgia į gamtą kaip į gyvą organizmą. 
Traktuodami žmogaus dvasią kaip organišką protingos pasaulinės dvasios 
dalį, jie formuoja naują asketiško išminčiaus idealą. Visoje savo veikloje 
jis turi elgtis dorybingai, remtis gamtos dėsniais. Į asketizmą linkstantys 
stoikai kviečia šios krypties šalininkus pakilti virš kasdienio gyvenimo 
šurmulio ir pasinerti į savo vidinio pasaulio gelmes. Šis introspekcijos, 
savianalizės motyvas yra vienas būdingiausių stoikų pasaulėžiūros bruožų. 
Centrinė jų estetinių apmąstymų tema - gamtos grožis ir joje slypinti 
kūrybinė galia. Stoikai žvelgia į kosmoso, gamtos pasaulį kaip į vienintelį 
autentiško grožio šaltinį, iš kurio menininkai nuolatos turi semtis įkvėpimo. 
“Nė viena prigimtis, - rašo Markas Aurelijus, - nenusileidžia menui, nes 
menas tik mėgdžioja vieną ar kitą prigimtį. Jeigu taip, tai ta prigimtis, kuri 
yra tobuliausia ir apima visas kitas prigimtis, nenusileidžia meno 
išradingumui. Visi menai prastesnius dalykus kuria dėl tobulesnių; tai 
daro bendroji prigimtis. Taip atsiranda teisingumas, iš kurio kyla visos 
kitos dorybės." (Markas Aurelijus, 1984, p.139.) Nors stoikai neretai 
skelbia savitikslio grožio idėją, tačiau estetinę problematiką jie pajungia 
griežtiems etikos reikalavimams. Jų grožio sampratoje aiškiai pastebimi 
pitagorietiškos estetikos elementai, kadangi grožio šaltiniu jie taip pat 
laiko proporcijas, simetriją, harmoningus sudėtinių dalių santykius. 

"Neabejotinai reikšmingiausiu helenistinės estetikos reiškiniu tampa 
Ill a. susiformavusi įtakinga neoplatonizmo estetika, kurios pradininkas 
Plotinas ir jo sekėjai Porfirijus, Jamblichas ir Proklas stiprėjančios 
krikščionybės idealų aplinkoje siekia atgaivinti klasikinės graikų estetikos 

principus. Žymiausias šios krypties atstovas buvo Plotinas (204/5-269/ 
270). Jis gimė Likopolyje, Egipte, mokėsi Aleksandrijoje vadovaujamas 
Amonijaus Sako, kurio mokinys buvo ir garsus ankstyvosios krikščionybės 
ideologas Origenas. Svajodamas studijuoti persų ir indų filosofiją, Plotinas 
242 m. prisišliejo prie imperatoriaus Gordiano žygio į Rytus, o 244 m. 
išvyko į Romą, kur, įkūręs savąją neoplatonikų mokyklą, pradėjo intensyvią 
filosofinę veiklą. Savo paskaitas Plotinas pradėjo užrašinėti tik sulaukęs 
50 metų. Prieš mirtį visą kūrybinį palikimą jis perdavė savo mokiniui 
Porfirijui, kuris kruopščiai sutvarkė, suredagavo ir išleido visus 54 Plotino 
traktatus. Juos suskirstė į 6 pagrindinius skyrius, kiekvieną padalijo į 9 
dalis, vėliau pavadintas eneadomis (devintinėmis). 

Visus pavadinimus Plotino veikalams suteikė Porfirijus. Estetinei 
problematikai skirti trys specialūs Plotino traktatai: “Apie grožį" (“Apie 
tai, kas gražu") (Ennead, I. 6), “Apie protingąjį grožį" (Ennead, V.8) ir 
“Apie Erosą" (Ennead, III. 5), nors daugelis svarbių estetikos problemų 
plačiai gvildenama ir kituose Plotino filosofiniuose traktatuose. 

Kitaip nei kitų helenizmo epochos mąstytojų, dažniausiai besidominčių 
siauromis lokalinėmis estetikos problemomis, Plotinas amžininkų idėjų 
kontekste išsiskiria mąstysenos universalumu. Tai vienas abstrakčiausių, 
labiausiai transcendentalių antikos mąstytojų, sukūręs iš esmės naują, 
subtilią ir visapusiškai išplėtotą metafizinę sistemą, priešingai jos auto- 
riaus norams, "iš vidaus" griovusią daugelį fundamentalių klasikinės 
estetikos principų. | 

Plotino estetikoje keisčiausiai jungiasi Platono ir Aristotelio mokymai 
su daugybe neretai tik nužymėtų idėjų, perimtų iš helenizmo epochoje 
plačiau pasklidusių Rytų estetinių pažiūrų. Todėl Plotino teorinis paliki- 
mas ir jo vaidmuo estetikos istorijoje yra vertinamas labai prieštaringai, 
neretai visai priešingais požiūriais. Daugelis Plotino estetikos tyrinėtojų 
atkreipia dėmesį į ryškius rytietiškus motyvus jo veikaluose. A. Losevas, 
priešingai, neigia daugeliui ankstesnių teoretikų įprastą Plotino kaip 
“rytietiško” mąstytojo traktavimą. “Plotino estetika, - kategoriškai pareiškia 
A. Losevas, - yra ne kas kita, kaip sudėtingesnis platonizmas, arba, aiškiau 
sakant, aristoteliškai iki galo permąstytas platonizmas. Todėl filosofinė 
Plotino kryptis yra ne paprastas neoplatonizmas, bet aristoteliškai 
sudėtingiau pakeistas platonizmas.“ (Losev, 1980, p. 327.) Nors šis 

autoritetingiausias antikinės estetikos žinovas savo “Neoplatonizmo 
estetikos" tome aiškina Plotiną kaip filosofą, “ištisai persmelktą visos 
antikinės estetikos intuicijos“ (Losev, 1980, p. 245), tačiau šių eilučių 
autorius paskutiniosiose A. Losevo paskaitose apie Plotiną girdėjo ir 
orientalistinį leitmotyvą. 

Lyginamoji Plotino, Platono, Aristotelio ir Rytų estetinių teorijų 
analizė atskleidžia būtent Rytų estetinių idėjų įtakos pažymėtus esminius 
Plotino estetinės koncepcijos skirtumus, palyginti su jo pirmtakų idėjomis. 
Plotino estetinėje sistemoje ryškėja perėjimas nuo klasikinei graikų estetikai 
būdingo operavimo abstrakčiomis ontologinėmis, į visuotinumą preten- 
duojančiomis kategorijomis iki Rytų mąstytojams būdingo psichologinio 
jų traktavimo. Grožio teorijoje jis siekia pašalinti klasikinei antikos 
estetikai būdingą idėjos ir materijos, daiktų išorės ir esmės dualizmą. Į šį 
plotiniškosios estetikos aspektą atkreipia dėmesį Ed. Krakowskis, kuris 
pabrėžia, kad “visos būties formos Plotino veikaluose yra paženklintos 
vientisos Idėjos, kurios valiai visa paklūsta ir Ku viską lemia“ (Kra- 
kowski, 1929. р. 159). 

Plotino estetinės sistemos centre atsiduria Vienio, Proto ir Dvasios 
idėjos, kurios jungiasi į dialektinę triadą. Iš čia kyla daugelis fundamentalių 
Plotino estetinių idėjų, tiesiogiai siejančių jo koncepciją su Rytų este- 
tinėmis pažiūromis. Aukščiausiu šviesos ir spindesio šaltiniu čia kaip ir 
Egipto, Mesopotamijos, Indijos ir hebrajų estetinėse pažiūrose skelbiama 
bekūnė, nenusakoma, beformė dvasinė substancija - Vienis. Ji skleidžia 
išmintį ir šviesą gėrio, tiesos ir grožio pasauliuose, gimdo antrines har- 
monijos ir grožio formas. Vienis čia apibūdinamas kaip šviesos ir spindesio 
simbolis. Kita vertus, šviesa, sklisdama iš Vienio, tampa jo kūrybinės 
energijos simboliu (Ennead, V.3,17, 28-37). . 

Priešingai klasikinės graikų estetikos tradicijai, besiorientuojančiai į 
erdvinį skulptūrinį tikrovės suvokimą, Plotinas pirmasis iškelia ir plėtoja 
rytietiškas laiko ir amžinybės teorijas, kuriose jaučiama stipri Filono 
mokyklos ir hebrajiškos tradicijos įtaka. Jis perima taipogi rytietišką 
trejybės principą ir mitologinės kilmės ciklinę judėjimo ratu koncepciją. 
Visos būties formos Plotino mokyme jungiasi į vientisą hierarchijos 
principams paklūstantį uždarą ciklą. Aukštesnės būties formos emanuoja 
hierarchiškai žemesnes, pereina viena į kitą irjuda ratu įvairiomis kryptimis. 

Šis skirtingų būties formų judėjimas nuo Vienio aukštumų “žėmyn" ir, 
priešingai, nuo vulgarios materijos “aukštyn” susilieja į vientisą uždarą 
būties ratą. “Plotinas, - rašo J. .Guittonas, - tikrovei pritaiko rato ir 
trejybės schemą. Visos tikrovės formos čia išsirutulioja iš pirmapradžio 
principo ir į jį sugrįžta. Šis mitologinis- ciklas Plotinui yra bet kokio 
egzistavimo prototipas. Tačiau laikas, kaip ir egzistavimas už pirmapra- 
džio principo ribų, yra iliuzinis, ir todėl ciklai nepaklūsta .nuosekliai 
kaitai." (Guitton, 1971, p. 102.) J. Guittonas daro išvadą, kad “Plotinas, 
suvokdamas, kad nei Graikijos, nei Rytų mąstytojai nesuranda ieškančiai 
religinei sąmonei reikiamo atsakymo, žengia svarbų žingsnį krikščio- 
niškosios sąmonės formavimo linkme“ (Guitton, 1971, p. 125). 

Plotino estetinėje sistemoje, kaip ir daugelyje Rytų koncepcijų, į 
pirmąją vietą iškyla išminčiaus figūra, kuri savo veiklą pažįsta ne iš 
veiksmų, o vidiniame pasaulyje, introspekcijoje, asmenybės gelminiame 
ryšyje su Vieniu. Čia graikiškąjį objektyvizmą, orientavimąsi į išorinį 
pasaulį, jo pažinimą keičia rytietiškasis subjektyvizmas, introspekcija, 
vidinė kontempliacija. Estetinė veikla ir muzikos menas Plotino estetinėje 
koncepcijoje padeda asmenybei išsivaduoti nuo visa ko žemiška ir padeda 
apčiuopti gelmini ryšį su Vieniu. Plotinas Vienio grožio suvokimą aprašinė- 
ja pasitelkdamas daugybę motyvų, tiesiogiai susijusių su Rytų estetinėmis 
koncepcijomis. Šis ryšys itin ryškus mokyme apie keturias skirtingas 
grožio suvokimo pakopas: jausminę, blaivaus proto, dvasinę ir aukščiausią 
ekstaziškos palaimos, visiško sąmonės nuskaidrėjimo būseną, kurioje 
išnyksta skirtumai tarp subjekto ir objekto, ir suvokiančiojo dvasia susilieja 
su dieviškuoju pradu (Ennead, I. 6. 4, 69, IV. 8. 8). 

Taigi Plotino estetinė teorija yra ne tik Platono, Aristotelio, kitų 
klasikinio laikotarpio graikų mąstytojų, tačiau ir Filono Aleksandriečio 
bei daugelio helenizmo epochoje plačiai pasklidusių egiptiečių, hebrajų, 
persų, indų, Mesopotamijos tautų estetinių idėjų sintezė. | 

Traktate “Apie protingąjį [protu suvokiamą] grožį" Plotinas rašo: “Aš 
manau, kad egiptiečių išminčiai, pasirėmę arba tiksliaisiais mokslais, arba 
intuicija (...); kai siekė atskleisti savo išmintį konkrečioje srityje, 
nesinaudojo rašmenimis, išreiškiančiais žodžius bei sakinius ir žyminčiais 
garsus, skelbiamus teiginius, tačiau piešė atvaizdus ir, kiekvieną daiktą 
pavaizdavę atskiru vaizdiniu, aiškino jį šventyklose taip, kad kiekvienas 

toks atvaizdas yra ir mokslas, ir išmintis, ir pamatuotas, ir vientisas, o ne 
mąstymas ir ne svarstymas. Vėliau iš tos pačios bendros [išminties] iškilo 
vaizdas, jau išplėstas kitur, nusakantis save detaliai ir nurodantis priežastis, 

dėl kurių jis yra būtent toks. Vadinasi, tai, kas atsirado, gali stebinti savo 
tobula sandara" (Ennead, V. 8.6). 

Taigi čia Plotinas formuoja mokymą apie sophia, t. y. “išmintingais" 
principais, pagal tikslingą planą organizuotą pasaulį, kurio niekas nekūrė. 
Jis gyvavo ir gyvuoja amžinai, paklusdamas savo imanentiniams dėsniams. 
Šio mokymo esmę sudaro platoniškoji objektyvioji idealistinė teorija apie 
idėjas (eidos), sudarančias danguje atskirą Protu suvokimą karalystę, o 
visas žmogų supantis juslinis pasaulis aiškinamas kaip eidos, arba idėjų 
pasaulio, atspindys. Eidos kategorija Plotino veikaluose aiškinama labai 
plačiai: kaip idėja, prasmė, esmė, vaizdas, forma, organizuojanti pasaulinius 
procesus ir kurianti grožį. 

“Iš tikrųjų, - rašo Plotinas, - visa šitai kilo iš ten, o ten šitai yra dar 
gražiau, nes čia šitai sumišę, о kas yra ten - nesumišę, nes viskas nuo 
pradžios iki galo apimta eidų. (...) Eidas buvo ir pats pirmavaizdis. Jis 
kūrė tai be triukšmo, nes viskas, kas kūrė, yra ir būtis, ir eidas." (Ennead, 
V. 8. 7.) Eidas Plotino koncepcijoje aiškinamas kaip grožis, galintis įgauti 
koncentruotas ir išskaidytas Vienio, Proto, Dvasios, kosmoso, materialių 
jusliškai apčiuopiamų daiktų formas. Kosmosas antikinės tradicijos įtakoje 
aiškinamas kaip grožio pirmavaizdis, kurio suvokimas sutapus subjektui 
ir objektui gimdo sophia, arba pasaulinį viršprotą, kuris Plotino koncepcijoje 
sudievinamas ir paskelbiamas Vieniu, arba Absoliutu. 

Plotino estetinės sistemos centre atsiduria Absoliuto ir jo emanaci- 
jos idėjos. Absoliutas, arba Vienis, čia aiškinamas kaip universalus 
"kūrybinis pradas, aukščiausio grožio šaltinis, jo primavaizdis. Vadinasi, 
visų būties procesų, grožio formų išeities tašku Plotinas skelbia absoliutų 
dieviškąjį pradą, iš kurio pirmiausia išrutulioja subjektyvaus grožio 
suvokimo teoriją. "Emocine reakcija į tai, kas gražu, - sako jis, - turi tapti 
štai kas: nustebimas ir malonus sukrėtimas, ilgesys bei geismas, nerimas, 
lydimas palaimos jausmo." (Ennead, I. VI. 4.) Aukščiausią grožio 
suvokimo formą, kaip minėjome, Plotinas sieja su ekstaziškos palaimos 
būsena, gimdančia вихо замов subjekto identifikaciją su suvokimo 
objektu. 


334 Antika 


Tradicinį antikinį grožio kaip sudėtinių dalių harmonijos, simetrijos 
apibūdinimą Plotinas mano esant pernelyg paviršutinišką. Grožio esmės 
pažinimas, anot filosofo, negali būti siejamas su daikto sudėtinių dalių 
santykių apibūdinimu, kadangi žemiškame pasaulyje susiduriame su 
vienaelementėmis grožio formomis, kurios neatitinka aukštesnių kriterijų. 
Todėl aukštesnes grožio formas, kurių nelemta suvokti pojūčiais, jis 
kviečia nagrinėti pasitelkiant tobulesnes pažinimo formas. Grožio esmės, 
jo giluminių ištakų filosofas ieško ne materialiose savybėse, formose, 
spalvose, o kokybiškai aukštesniuose grožio kriterijuose, dvasios ir idėjų 
pasaulyje. “Mes teigiame, - pareiškia Plotinas, - kad šitie daiktai yra 
gražūs dėl dalyvavimo eiduose (idėjų pasaulyje).“ (Ennead, I. VI.) 

Įsiliedama į materialius daiktus, idėja, Plotino nuomone, sujungia ir 
suveda į vientisą visumą atskirus elementus ir šios sintezės būdu sudaro 
kokybiškai naują vienovę, gimdančią grožį. Ši grožio sklaida įmanoma tik 
dalyvaujant iš dievų atėjusiam protui. “Protingumas - tai mąstymas, 
atsiribojantis nuo to, kas žema, ir vedantis sielą aukštyn. Apsivaliusi siela 
tampa idėja ir protu (logosu), pasidaro visiškai bekūnė, protinga ir pilna 
dieviškumo, kuris yra grožio ir visko, kas jam artima, šaltinis. Todėl 
teisingai manoma. kad sielai tapti gėriu ir grožiu reiškia tapti panašia į 
dievą." (Ennead, 1.6.6.) Čia Plotinas formuoja vėlesnei viduramžių epochos 
estetikai būdingos krikščioniškosios grožio koncepcijos kontūrus, kadangi 
visų būties reiškinių ir grožio šaltiniu skelbiama Visatos demiurgo Dievo 
idėja. Grožis Plotinui yra grynos kontempliacijos sfera, viena pagrindinių 
Vienio charakteristikų. Vienis ir grožis yra neatsiejami vienas nuo kito, 
kadangi Vienis savo giluminėje esmėje yra grožis. Juos sieja vientisumas 
ir nedalomumas. 

Vadinasi, realaus pasaulio formų ir spalvų grožį Plotinas aiškina kaip 
aukštesnio ir tobulesnio transcendentinio grožio atspindį. Juslinis 
materialusis pasaulis jam tampa gražus tik dėl idėjos poreikio. Skirtingai 
nei Platonas, kuris pripažino tik viršjutiminį idėjų pasaulio grožį, Plotinas 
kalba ir apie juslinio grožio vertę. Jis plėtoja hierarchinę grožio koncepciją, 
kurioje grožis-apibūdinamas kaip “vidinis eidas", taipogi ryškėja esminis 
skirtumas tarp “grožio" (kalon) ir “gražumo" (kalone), kuris yra suvokia- 
mas kaip hierarchiškai žemesnė estetinė vertybė. Kita vertus, grožis Plotino 
veikaluose siejamas su plačia išminties (sophia) sąvoka, kuri graikų . 

mąstysenoje. apima ne tik idealius, bet ir utilitarinius, netgi techninius 
sugebėjimus. “Viską, ir meno, ir gamtos kūrinius, - sako Plotinas, - 
sukuria kažkokia išmintis, kuri visur vadovauja kūrybai, ir jeigu kas kuria 
remdamasis išmintimi, vadinasi, tokiais [išmintingais] tenka papasini ir 
menus.” (Ennead, V.8.5.) 

Menas Plotiną domina tik jo estetinių idėjų iliustravimo aspektu. 
Realioji meninės kultūros situacija Plotino gyventais laikais menkai skati- 
no šio mąstytojo meno teorijos raidą, kadangi didžiausi antikinės meninės 
kultūros laimėjimai jau buvo praeityje. , 

Daugelyje meno rūšių buvo aiškiai pastebimi krizės, kūrybinės 
energijos sekimo, degradacijos požymiai. Iš helenistinės kultūros centrų 
rafinuotomis meno formomis ir jų įvairove dar išsiskyrė gęstanti Alek- 
sandrijos regiono meninė kultūra. 

Plotinas, kaip ir dauguma kitų antikos mąstytojų, nematė esminio 
skirtumo tarp menininko ir gamtos kūrybos, kadangi meno kūrinius ir 
gamtos objektus aiškino kaip dieviškosios išminties kūrybinio poveikio 
pasekmę. “Viską, kas atsiranda, - ar tai būtų meno, ar gamtos kūriniai, - 
kuria kažkokia išmintis, o kūrybai visur vadovauja išmintis. Jei kas nors 
kuria remdamasis pačia išmintimi, tai šitokia išmintimi alsuoja menai. 
Betgi menininkas vėl eina link gamtos išminties, dėl kurios ir jis pats 
atsirado." (Ennead ,V .8.5.) Vadinasi, meną Plotinas vertina kiek labiau 
nei Platonas, kadangi jo estetinėje koncepcijoje menas, sąveikaudamas su 
išmintinguoju pradu, išlieka viename hierarchiniame lygmenyje su gamta. 
Pirmiausia jis atmeta Platonui būdingą meno kaip “šešėlių šešėlio", 
tolinančio nuo idėjų esmės, traktavimą ir aiškina jį kaip И. 
padedantį priartėti prie idėjų pasaulio. Tačiau, kita vertus, Plotino kaip ir 
daugelio klasikos mąstytojų pažiūroms į estetines meninės kūrybos for- 
mas būdinga panieka, kadangi “menas kuria tik miglotus ir bejėgius 
pamėgdžiojimus, nedaug vertus žaisliukus" (Ennead, IV 3,17.19). 

Vienas didžiausių Plotino meno teorijos paradoksų yra tas, kad šis 
klasikinių antikos meno idealų atgaivintojas ir skleidėjas, aukštindamas 
idėjų pasaulyje esančio aukščiausio grožio įprasminimo būtinybę, klojo 
teorinius pamatus viduramžių epochoje įsivyravusiai krikščioniškajai meno 
teorijai. Šį Plotino meno teorijos bruožą taikliai pastebėjo subtilus teoretikas 
A. Grabaris. Jis parodo, kad Plotino teorijoje meno kūrinys tampa dieviškojo 

proto pažinimo instrumentu. Plotino koncepcija “visiškai nuvertina išorinio 
daiktų atvaizdavimo reikšmę ir skelbia realių materialios tikrovės bruožų 
ірпогауіта” (Grabar, 1945, p.18). 

Meninę kūrybą Plotinas tiesiogiai sieja su visoms jos formoms va- 
dovaujančia išmintimi. Menas gimsta menininko sąmonėje iš idėjos, kurią 
subrandina išmintis. Ne taip kaip Platonas, kuris šią idėją aiškina kaip 
“amžiną” ir “пекімата”, Plotinas, pripažindamas jos transcendentalumą, 
į ją žvelgia kaip į gyvą, dinamišką, nuolatos besikeičiančią menininko 
kūryboje. Menininkas Plotino veikaluose iškyla kaip kūrybinės dieviško- 
sios energijos perteikėjas. O pats meninės kūrybos aktas įgauna viduramžių 
krikščioniškajai estetikai būdingą mistinį ir simbolinį atspalvį. Taigi Plotino 
meninės kūrybos koncepcijoje tiesiogiai atsispindi jo, o vėliau ir viduramžių 
estetinei teorijai būdingas realios tikrovės ignoravimas ir pasaulio proce- 
sus reguliuojančios Absoliuto išmintingos kūrybinės galios iškėlimas. 
Rafinuota ir daugiabriaunė Plotino estetinė teorija turėjo stiprią įtaką 
viduramžių ir renesanso estetinės minties raidai. Jos poveikį regime 
daugelio žymiausių viduramžių estetikų ir garsiosios Florencijos “Platono 
akademijos” šalininkų veikaluose, | 


VAKARŲ EUROPOS VIDURAMŽIAI 


Viduramžių estetikos savitumas ` 


Tikriausiai jokio kito Vakarų estetikos periodo XX a. tyrinėjimuose 
neaptiksime tiek “amžinųjų tiesų“ paneigimų, įstabių atradimų, kaip 
medievistikoje. Kalbant apie šios dvasingos epochos “demitologizavimą", 
jos užslėptųjų sluoksnių, estetinių bei meninių vertybių sistemos atskleidimą 


ypač minėtina prancūzų medievistų plėjada: E.Male, H. Focillonas, 


E.Gilsonas, J.Maritainas, G.Duby, J. Le Goffas. 

Medium aevum (viduramžių) sąvoka, vos atsiradusi renesanso laikais, 
įgavo neigiamą atspalvį. Renesanso humanistai, jtvirtindami savuosius 
idealus, siekė nuvainikuoti tūkstantmetį viduramžių kultūros, įsiterpusios 
tarp antikos ir Naujųjų amžių. Šį požiūrį Vakarų kultūroje ilgam įtvirtino 
G. W.F.Hegelis, kuris savo "Istorijos filosofijoje" traktavo viduramžius 
kaip “begalinio melagingumo“ periodą. Renesansą jis palygina su “ryto 
aušra", kuri nušvinta “po ilgos, turiningos ir baigtos viduramžių nakties” 
(Hegel, 1990, p. 387, 430). 

Požiūris į viduramžius kaip į “tamsos viešpatavimo epochą”, kuriai 
priskiriamas svarbiausias bruožas - atsisakymas antikinio švietimo, 
išsilavinimo, filosofinės ir meninės kultūros principų, ne tik svetimas 
istorinei tiesai, bet ir iškreipia kultūros istorijos raidos logiką, liudija 
nepasitikėjimą žmogaus kūrybinėmis galiomis. Viduramžių kultūra, 
estetika, menas neabejotinai buvo ženklūs reiškiniai. Ši pakeitusi antiką 
epocha į savo dvasinės kultūros orbitą įtraukė kultūros periferijoje ir 
barbarybėje buvusias Vakarų ir Rytų Europos tautas, kurios aktyviai 
įsitraukė į pasaulinės kultūros procesą ir netrukus pradėjo atlikti svarų 
vaidmenį. Kai susiduriame su tiesmuku šios epochos neigimu, neturime 
pamiršti, kad kaip tik “niūriaisiais viduramžiais" susiformavo daugelis 

šiuolaikinių Vakarų Europos valstybių, nacionalinių kalbų, tas kultūrinių, 
estetinių vertybių arsenalas, kuris sudaro šiuolaikinės Vakarų krikš- 
čioniškosios civilizacijos pagrindus. 

Viduramžių estetikos, kaip ir praeities kultūros apskritai, savitumo 
neįmanoma teisingai suvokti vertinant nūdienos požiūriu. Šios epochos 
dvasines vertybes galima pažinti tik žvelgiant į viduramžius tuo metu 
susiformavusių fundamentalių pasaulėžiūrinių nuostatų, kategorijų, idėjų 
bei idealų atžvilgiu. Mūsų požiūrį į viduramžių estetiką iškreipia šiuolai- 
kinės estetikos daugialypumas, neapibrėžtumas ir fragmentiškumas. Vi- 
duramžių estetinę mintį formuoja vientisas pasaulėvaizdis, kuriame į 
visumą jungiasi vyraujantis dangiškasis ir mažiau reikšmingas žemiškasis 
pasaulis. Toks svarbus estetikai trečiasis - meno pasaulis dar neįgauna 
šiuolaikinei kultūrai būdingos autonomijos ir neužima centrinės vietos 
estetinių pažiūrų sistemoje kaip renesanso ir vėlesnių laikmečių estetikoje. 

_ J.Schlosseris, E. de Bruyne ir W.Tatarkiewiczius, gvildendami vidur- 
amžių ars (meno) sąvoką, teisingai pastebi, kad jai būdingas “žinojimo" 
atspalvis. Ars terminas žymi bet kurią žinojimo sritį, o terminas artifex 
(menininkas) buvo taikomas bet kurios profesijos žmogui, iki smulkmenų 
išmanančiam savo darbą ir sugebančiam meistriškai jį atlikti. Tai galėjo 
būti tapytojas, skulptorius, architektas, gydytojas, kalvis, puodžius. Taigi 
aiškindamiesi viduramžių meno sampratą, pastebime glaudų jos ryšį su 
antikinėmis koncepcijomis, kadangi menas čia dažniausiai gvildenamas 
derinant tai, kas naudinga, su tuo, kas malonu, suteikiant kartu ir žinojimo 
atspalvį. Architektūra traktuojama kaip menas, turint omenyje žinojimą, 
kaip statyti gražius ir naudingus pastatus, muzika ir poezija yra menai, 
kadangi jie reiškia žinojimą, kaip kurti gražią poeziją ir muzikos kūrinius. 
Vadinasi, estetikos ir meno teorijos ryšys viduramžiais nebuvo toks glaudus, 
koks yra šiandien. “Estetika Viduramžiais buvo susijusi su meno teorija ne 
daugiau nei su dramaturgijos teorija ir simbolika. Poezija ir tapyba, mūsų 
supratimu, buvo menkai vertinamos; daug svarbesniais laikomi šarvų 
gaminimas, šventovių ir pilių statyba. Žodis „menas“ tiesiogine prasme 
neturėjo nieko bendra su estetika. Tų laikų meno koncepciją galime 
apibūdinti Kvintiliano teze “menas - tai metodiškas meistriškumas“. Arba 
tiksliau - „menas - tai sugebėjimas dirbti remiantis tam tikrais principais 
ar metodika“" (Gilbert, Kuhn, 1960, p. 175). 

Taigi skirtingai nuo šiuolaikinės grožio sampratos, kuri nesąmoningai 
asocijuojasi su turtingu meninės kultūros pasauliu, viduramžiais grožis ne 
visuomet, net gana retai buvo susijęs su menu šiuolaikine šio žodžio 
prasme. Estetinės problemos viduramžiais dažniausiai buvo gvildenamos 
atskirai nuo meno. Grožis buvo labai plati ir abstrakti sąvoka, aprėpianti 
visus reiškinius, pradedant įvairiausiais dvasiniais ir materialiniais reiš- 
kiniais, darbo ir kūrybos formomis. Aukščiausio grožio simboliu vidur- 
amžiais tapo Dievas ir jo sukurto harmoningo pasaulio tvarkos idėja, kuri 
buvo fundamentalus, nekintamas visos viduramžių estetikos postulatas. 

Viduramžių estetikoje menų sistema konstruojama neatsiejamai nuo 
transcendentinio pasaulio. Hugo Senviktorietis dėl šio požiūrio visus 
“menus" aiškina kaip dieviškojo kūrybinio akto pamėgdžiojimą. „Meni- 
ninkas buvo lyginamas su deus artifex arba deus pictor,- rašo E. Panofsky, 
- ne siekiant meną išaukštinti, bet norint geriau suprasti dieviškojo proto 
prigimtį bei raiškos formas arba rečiau - siekiant išspręsti kitas teolo- 
gines problemas." (Panofsky, 1968, p. 40.) Vadinasi, viduramžių estetika, 
perimdama antikinę meno sampratą, kartu suteikia jai naują atspalvį, 
kadangi perkelia “tikrojo" meno pasaulį į dieviškosios kompetencijos 
sritį. Kuo meno rūšis artimesnė dangiškajam pasauliui, tuo reikšmingesnis 
vaidmuo jai teikiamas menų hierarchijoje, ir kuo žemiškesnė, tuo mažiau 
vertinga. 

Hierarchinis menų sistemos padalijimas viduramžių estetikoje realiai 
atspindi socialinį menų statusą šios epochos kultūroje ir susiformavusių 
idealų bei vertybių sistemą. Muzikai skiriama aukščiausia hierarchinė 
vieta, kadangi savo dvasinga nematerialia menine kalba ji artimiausia 
dieviškojo pasaulio kontempliacijai. Atlikdama svarbų vaidmenį bažny- 
tinėje liturgijoje, ji kartu tarnauja ne žemiškiems, o aukštiesiems dan- 
giškiems tikslams. Tuo paaiškinamas išskirtinis viduramžių estetikų dė- 
mesys muzikos teorijos problemoms, tuo tarpu mechaniškiesiems menams 
(tapybai, skulptūrai, architektūrai) skirtų rimtesnių teorinių veikalų beveik 
nėra. Toks požiūris į mechaniškuosius menus glaudžiai susijęs su socialiniu 
jų statusu viduramžių visuomenėje, kur tapytojai, skulptoriai, architektai 
buvo traktuojami kaip amatininkai. 

Privilegijuota vieta mechaniškųjų menų grupėje priklauso archi- 
tektūrai. Toks požiūris paaiškinamas bažnytinės architektūros svarba ir 

jos kaip Dievo namų traktavimu. Čia ir slypi garbingo architekto statuso 
vėlyvųjų viduramžių visuomenėje priežastis. Architektas buvo gerbiamas 
kaip įvairiapusė intelektuali asmenybė, gerai pažįstanti tiksliųjų mokslų, 
skulptūros, tapybos, vitražo, taikomosios dailės subtilybes. Todėl būtent 
architektūra pirmoji iš mechaniškųjų menų brandžiaisiais viduramžiais 
įgauna tokį pat kaip laisvieji menai statusą. | ооа ts 
." Pagrindinés viduramžių grožio (pulchrum) sampratos išsirutulioja iš 
pakeistų antikinės estetikos idėjų. Skirtingi teoretikai pabrėžia proporcijų, 
matematinių struktūrų ar abstrakčiai paimtų malonių juslėms; harmoningų 
elementų santykių svarbą. Ilgainiui išryškėja grožio kaip formalios 
harmonijos apibūdinimas, viduramžiais tapęs vienu svarbiausių ne tik 
estetikos, bet ir kosmologijos, apskritai pasaulio suvokimo principų. 
Principinį viduramžių grožio sampratos skirtumą, palyginti su antikinė- 
mis koncepcijomis, sąlygojo krikščioniškasis spiritualizmas, t.y. 
besąlygiškas estetinės sferos pajungimas teologijai, religinės sąmonės 
reikalavimams: Šis dangiškojo pasaulio prioriteto prieš žemiškąjį tei- 
gimas buvo grindžiamas sudėtingais filosofiniais išprotavimais. Kadangi 
visa ko šaltiniu buvo laikomas Dievas, tai materialiam žemiškajam pasau- 
liui liko neautentiškos antrinės “iliuzinės". būties vaidmuo. Žemiškasis 
grožis tapo simboline ir alegorine tikrojo, dangiškojo grožio atmaina. 
Taigi viduramžių estetikoje susiduriame tarsi su "apverstu" pasau- 
lėvaizdžiu, kai idealiam, neregimam dangiškajam pasauliui priskiriamas 
aukščiausias realumaš; ir priešingai, jutimiški, materialiai apčiuopiami 
daiktai suvokiami kaip nerealūs. Pagrindinė viduramžių estetikos problema, 
pasak W.Perpeeto, - kaip reikia suvokti grožį, jeigu “jo ištakos turi slypėti 
transcendentiniame transcendentalume" (Perpeet, 1972, p. 23). 

Tikrojo grožio projektavimas į nežemišką transcendentinį pasaulį 
viduramžių epochoje nulemia ir estetinės kontempliacijos objektą. Žmo- 
gus, buvęs pagrindinis antikinio meno siekis ir aukščiausias grožio įsikū- 
nijimas, viduramžių kultūroje užleidžia vietą Dievo, angelų, šventųjų 
pasauliui. Viduramžių pasaulėvaizdis, kaip parodo J.Baltrušaitis, pasi- 
žymi nepaprastu vientisumu, aiškiu išbaigtumu. “Viduramžių žmogaus 
mąstysenoje nėra giežtų ribų tarp idealumo ir realumo, čia viskas jun- 
giama į vientisą pasaulėvaizdį, kuriame kartu su realia gamta taip pat 
realiai egzistuoja ir dangus, ne tik su žvaigždėmis, planetomis, bet ir'su 

angelais. Visi šie skirtingi elementai glaudžiai susiję vienas su kitu ir 
paklūsta tiems patiems principams." (Baltrušaitis, 1939, p. 51.) 

Būdingiausi ankstyvųjų viduramžių estetikos bruožai yra retro- 
spektyvumas, tradicionalizmas ir transcendentalizmas. Siekdami pagrįsti 
naująją estetiką, ankstyvųjų viduramžių teoretikai ne tik nuolatos kreipiasi 
į senuosius sacra scriptum tekstus, praeities estetines ir menines teorijas, 
tačiau ir permąstydami praeities palikimą formuoja naujas, krikščioniškas 
estetines idėjas. Viduramžių estetikos sklaida vyksta nuolat bendraujant 
su graikų, romėnų, senovės žydų ir kitų Artimųjų Rytų tautų sukurtomis 
dvasinėmis vertybėmis. Žymiausiems ankstyvųjų viduramžių estetikams 
būdinga plati erudicija, mąstymo universalumas, enciklopediškumas, 
rafinuota loginės dedukcijos technika, ištobulinta remiantis ankstesne 
graikų ir romėnų estetine tradicija. Kiekvienas mąstytojas mintija ir kuria 
remdamasis kanoniška tradicija, neiškelia savojo Aš, svarbiausias tezes 
siekia paremti autoritetų mintimis ar biblinių tekstų ištraukomis. Estetiniai 
traktatai kupini citatų, literatūrinių kompiliacijų, santraukų. „Vyraujanti 
estetikos tendencija išplaukia iš teoretikų siekimo susieti estetines verty- 
bes su religine pasaulėžiūra, priešpriešinti tobulam dangiškajam grožiui 
žemiškąjį, kuris traktuojamas kaip simbolinė ar alegorinė dangiškojo 
grožio apraiška. | 

“Viduramžių teoretikai, - rašo E. de Bruyne, - savo fundamentalias 
definicijas ima iš keturių rūšių raštų: iš Biblijos, filosofų tekstų, įvairių 
techninių traktatų, graikų ir lotynų kalba rašytų bažnyčios tėvų veikalų. Iš 
tikrųjų filosofiniai, muzikos, tapybos, retorikos, metrikos traktatai, taipogi 
bažnyčios tėvų raštai atspindi gan tiksliai apibrėžtos krikščioniškosios 
civilizacijos laimėjimus, kurie, vertinant estetikos ir meno filosofijos požiūriu, 
išreiškė tuomet labiausiai paplitusias nuostatas." (De Bruyne, 1947, p. 7.) 

Pagrindinis sakralinis viduramžių estetikos šaltinis ir jos idėjinis 
pagrindas buvo Senasis ir Naujasis Testamentai, sudarantys vientisą Biblijos 
kanoną. Jis yra daugiareikšmis, simbolinis, kupinas paslaptingumo. 
Atskleisti giluminę ezoterinę Šventajame Rašte slypinčią prasmę ir yra 
viduramžių estetikų idealas. Šis tikslas pasiekiamas ypatingos ekstazės, 
dvasinio prašviesėjimo būsenoje, kai sąmonė, išsivadavusi iš visuotinių 
tiesų pančių, subjektyvumo, “prasiveržia" į autentiškos tiesos, aukščiausio 
grožio suvokimo plotmę, 

Estetinės sąmonės poslinkiai atsispindi ir ankstyvosios krikščionybės 
mene, ypač katakombų tapyboje, kurioje labai ryškus išgrynintas 
dvasingumas, polinkis į simbolinį ir alegorinį mąstymą. Priešingai antikos 
menui, linkusiam į žemišką juslingumą ir vaizduojamųjų objektų 
humanizavimą, ankstyvosios krikščionybės katakombų tapyboje istoriniai 
įvykiai ir asmenys,- netgi tada, kai yra vaizduojami, - tėra simboliai, kurių 
paskirties neatsveria turinys, kadangi simboliai turi perteikti žiūrovui 
naujojo tikėjimo paslaptis ir tiesas. ; 

Taigijauankstyvojoje krikščionybės ВО susiduria dvi skirtingos 
estetinio pasaulio suvokimo sistemos. Kadangi senovės graikų erdvinei 
mąstysenai būdingi objektyvūs realistiniai vaizdiniai priešinosi “ana- 
pusinés" prasmės išraiškai, jų galia ir įtakos sfera pamažu vis labiau 
apribojama, kol jie išstumiami iš ankstyvosios krikščioniškosios tapybos, 
linkstančios tikrovės formas dematerializuoti. “Meno kūrinio prasmė ir 
tikslas, - nurodo M. Dvorakas, - visiškai pasikeičia, idant išreikštų kitokį, 
abstraktų mąstomąjį turinį" (Dvorak, 1934, p. 55), kuriam reikia jau 
alegorinės meninės išraiškos. Taigi krikščioniškosios meninės kultūros 
ištakose, t.y. katakombų tapyboje, formuojasi estetiniai principai, pagal 
kuriuos menas priklauso nuo nukreiptų į transcendentinį pasaulį teologinių 
nuostatų. “Sakralinis menas, - rašo J. Maritainas, - yra absoliučiai 
priklausomas nuo teologinės išminties. Tuose ženkluose, kuriuos jis pateikia 
mūsų akims, atsiskleidžia kažkas, kas peržengia žmogiškąjį meną, - tai 
pati dieviškoji Tiesa, šviesos lobynai, iix Kristaus krauju." (Maritain, 
1947, p. 145.) : 

Po fundamentalių A. Harnacko — kruopščiai analizuojant 
krikščionybės literatūrinius šaltinius, ankstyvųjų viduramžių estetika 
dažniausiai traktuojama kaip biblinių hebrajiškųjų ir graikų pasaulyje 
susiformavusių mąstymo bei grožio suvokimo principų sintezė. Iš tiesų 
krikščioniškosios estetikos ištakose susiduria du skirtingų kultūrinių 
tradicijų pasaulėžiūros modeliai: 1) graikiškasis erdvinis, kurio esmę 
sudaro statiškas, ontologinis žmogų supančio pasaulio suvokimas, ir 2) 
senovės žydams būdingas laikinis psichologinis individualios būties, 
įtrauktos į dinamišką istorijos srautą, suvokimas. Pirmasis modelis sąlygoja 
erdvinį graikų meno pobūdį, aiškiai dominuojant plastiniams menams, о 
judéjiskajai tradicijai būdingas dinamiškas procesualinis tikrovės 


Vakarų Europos viduramžiai 343 


suvokimas, nuvertinantis bet kokių statiškų struktūrų reikšmę ir aukštinantis 
sąmonės dinamizmą, psichologinius tiesos ieškojimus, vidinius išgyve- 
nimus. Fundamentalios trijų tomų “Viduramžių estetikos istorijos" autorius 
E. de Bruyne atkreipia dėmesį į stulbinantį paralelizmą -tarp daugelio 
hebrajų estetinių idėjų ir plačiai žinomų graikų koncepcijų, kurias siekia 
harmonizuoti viduramžių estetika. “Filosofinė viduramžių simbolizmo 
ištaka, - rašo jis, - neabejotinai buvo neoplatonizmas, kuris išsirutuliojo iš 
dieviškojo Platono. Platoniškoji estetika apėmė skaičiaus, šviesos ir 
simbolio estetiką." (De Bruyne,.1947, p. 12.) Nors skaičiaus estetika 
taipogi yra svarbi senovės žydams, tačiau, jų požiūriu, itin svarbus vaidmuo 
tenka šviesos- ir simbolio estetikai. Kita vertus, Platono ir neoplatoniku 
pažiūros labai artimos senovės Žydų pasaulio suvokimui, pagal kurį pasaulis 
gražus, kadangi yra dieviškojo grožio atspindys. Neoplatonizmas, kaip 
taikliai pastebėjo R. T. Walis, ne paneigė graikiškąjį racionalizmą, o 
pritaikė graikų mąstymo kategorijas vidinio pasaulio patirties išraiškai 
(Walis, 1972, p. 6). Vadinasi, neoplatonizmo estetika sušvelnina graikiškojo 
ir biblinio pasaulio suvokimo skirtumus ir priartėja prie senovės žydų 
estetinių tradicijų. 


Augustinas ir Boecijus 


IV a. pabaigoje iki tol vyravusią neoplatonizmo estetiką keičia 
lotyniškoji bažnyčios tėvų (Jeronimo, Ambrosijaus, Augustino) ir grai- 
kiškai rašiusio Pseudodionisijaus Areopagito koncepcijos. Antikinės 
kultūros, filosofijos ir meno tradicijų įtakoje jie siekia apjungti antikinės 
irkrikščioniškosios kultūros elementus ir šios sintezės dėka suformuoti 
vientisos estetikos kontūrus. W. Perpeetas kaip pagrindinį Augustino ir 
Pseudodionisijaus Areopagito nuopelną nurodo tai, kad jie “perkelia 
grožio esmės tyrinėjimą į transcendentinę sritį ir kartu atveria beveik 
tūkstantmetį aprėpiančios viduramžių estetikos epochą" (Perpeet, 1972, 
p. 25). | 
Aurelijaus Augustino (354-430) estetinė teorija amžininkų tarpe iš- 
siskiria idėjų gausumu ir mąstysenos universalumu. Besiformuodama 
dviejų epochų lūžyje, kai senasis antikinis pasaulis jau išgyveno agoniją, 

o naujasis, viduramžių, dar tik skleidėsi, ji neišvengiamai atspindėjo savo 
epochos dramatiškumą. | 

Augustinas gimė šiuolaikinio Alžyro teritorijoje, mokėsi Tegaste, 
Medavroje ir Kartaginoje. Jo kelias į krikščionybę buvo ilgas ir sudėtingas. 
Jaunystėje jis studijavo graikų filosofiją, žavėjosi manicheizmo idėjomis 
ir tapo aistringu jų propaguotoju. Dualistinis manichėjų mokymas apie 
pasaulį ir žmogaus gyvenimą kaip nuolatinę dviejų priešingų pradų gėrio 
ir blogio kovos areną paliko ryškius pėdsakus Augustino pasaulėžiūroje. 
Jo dvasinėje evoliucijoje pastebimas nuolatinis asmeninės tiesos ieškoji- 
mas, nuoseklus ankstesnių idėjų paneigimas. Tik būdamas subrendęs, po 
dramatiškų dvasinių ieškojimų „Augustinas tampa krikščioniu, o pasku- 
pirmuosiuose savo krikščioniškojo periodo veikaluose Augustinas linksta 
įhermeneutinę sakralinių tekstų interpretaciją. Siekdamas apvalyti Šventojo 
Rašto interpretacijas nuo tiesmukų "aiškinimų, jis skelbia, kad norint 
autentiškai jį suprasti, būtina gerai pažinti geografijos, istorijos, gamtos ir 
humanitarinius mokslus. Biblijos kanone jis išskiria tris pagrindines 
prasmes: tiesioginę, alegorinę ir ezoterinę (slaptąją), arčiausią dieviškajai 
tiesai ir absoliučiam grožiui. Giliausia tiesa ir aukščiausias grožis, Au- 
gustino nuomone, yra perduodamas ne žodžiais, o sunkiai nusakomu 
tiesioginiu būdu iš širdies į širdį. Ši principinio giliausios tiesos ir aukš- 
čiausio grožio neišsakomumo idėja labai artima Rytų estetikoje ( buddhiz- 
mo, taoizmo, ch'an, zen) plėtojamoms idėjoms. 

Skirtingai nuo ankstesnės lotyniškosios patristikos, ypač Tertuliano 
tradicijos, konfrontavusios su antikine kultūra, estetika, menu, Augustinas 
jau nuosekliai jas asimiliuoja, pritaiko krikščionybės poreikiams. Jis for- 
muoja kokybiškai naujo universalizmo pamatus. Pagrindinis jo įkvėpimo 
šaltinis - neoplatonizmas (Plotinas, Porfirijus), Platono, Aristotelio, stoikų 
ir kinikų idėjos. Kritiškai apmąstydamas neoplatonikų idėjas, Augustinas ` 
siekia platoniškojo transcendentalizmo ir romėniškosios estetikos sinte- 
zės. Pagrindiniais mąstysenos bruožais jis artimesnis romėniškajai kinikų 
ir stoikų moralistinei tradicijai nei ontologiniam graikiškajam neoplato- 
nizmui. Tuo Augustino estetika skiriasi nuo rytinėje Romos imperijos 
dalyje besiformuojančios estetikos, kuri orientavosi į graikų tradicijas. 
Netgi platonizmo idėjas Augustinas perima iš lotyniškosios literatūros: 

Cicerono, Kipriono, Livijaus, Plinijaus. Lotyniškosios tradicijos vyravi- 
mas Augustino veikaluose turėjo lemiamos įtakos visai vėlesnei vidur- 
amžių estetikai, kuri pasižymėjo tos tradicijos polinkiu į subjektyvumą, 
moralizavimą, abstrakčius loginius išprotavimus, psichologinę refleksiją. 
Palyginti su kitais įtakingiausiais ankstyvųjų viduramžių estetikais, Au- 
gustino veikaluose mažiau jaučiama judaizmo įtaka. “Augustinas,- rašo 
subtilus Augustino etstetikos žinovas K. Svoboda, - beveik nieko neperė- 
mė iš judėjiškųjų idėjų, išskyrus galbūt tuos atvejus, kai identifikavo 
Platono idėjas su Dievu, kai Dievą traktavo kaip visų grožio formų kūrėją, 
kai aukštino alegoriją ir nepasitikėjo teatru bei klasikiniais menais." 
(Svoboda, 1933, p. 199.) 

Norint suvokti Augustino estetinių pažiūrų savitumą, būtina aiškintis 
jo požiūrį į Dievo ir dvasios idėjas. Tas aukščiausio grožio buveinės 
funkcijas, kurias Platonas ir neoplatonikai suteikia idėjai, jis perduoda 
Dievui. Todėl grožis, su kuriuo susiduriame mus supančiame žemiškame 
pasaulyje, aiškinamas kaip aukščiausio dieviškojo grožio atspindys. 
Negyviems daiktams jo poveikis yra silpnesnis, augalams - ryškesnis, o 
gyvos esybės yra dar stipresnis dieviškojo grožio atspindys. Vadinasi, 
kuo aukštesnė dvasinės organizacijos forma, tuo imlesnė dieviškajam 
grožiui ir tobulumui. Šios teorijos pasekmės viduramžių estetikai yra 
labai svarbios, kadangi po Augustino.visos žemiškojo grožio apraiškos 
aiškinamos kaip aukščiausio anapusinio grožio atspindys. Grožį Augus- 
tinas, kaip ir daugelis antikos ir viduramžių estetikų, retai sieja su 
menu. | 
Dievą Augustinas traktuoja kaip aukščiausią menininko - kūrėjo - 
prototipą, kuris, iškilęs viršum pasaulio, formuoja visas mus. supančias 
grožio (pulchrum) formas. Būdamas visų grožio apraiškų išeities taškas, 
Dievas įkūnija absoliutų grožį, kurio spindesys-skleidžiasi visuose daik- 
tuose ir reiškiniuose. Vadinasi, netgi paprasti mus supantys daiktai gražūs, 
kadangi jie susiję su transcendentiniame pasaulyje esančia grožio pro- 
idėja, o grožio nebuvimas - tai pirmiausia formos, sudėtinių dalių 
harmonijos nebuvimas. Pabrėždamas vidinį grožio ir bjaurumo sąry- 
šingumą, Augustinas aiškina, kad tikslingai Dievo sukurtame pasaulyje 
absoliutaus bjaurumo nėra, o yra tik daiktai, gyvi padarai, reiškiniai, kurie, 
palyginti su kitais, tobulais, tiesiog stokoja vidinės formos organizacijos. 

Vadinasi, bjaurumas dialektiškai aiškinamas tik kaip reliatyvus ne- 
tobulumas ar formos tobulumo trūkumas. 

"Krikščioniškojo periodo-Augustino estetinėje teorijoje išlieka daug jo 
pagoniškojo dvasinės evoliucijos etapo pėdsakų. Kitaip negu ankstyvieji 
krikščionybės apologetai, jis aiškina grožį kaip jausminės žmogiškosios 
patirties fenomeną. Traktate “Apie tai, kas priimtina ir gražu" jis grožį 
sieja su potraukiu maloniai išvaizdai, su meile viskam, kas “vientisa”, 
"harmoninga", kas atitinka suvokiančiojo dvasios būseną. “Kas gi yra 
grožis? - klausia “Išpažintyje" Augustinas. - Ir kas yra gražumas? Kuo 
mus traukia mums patinkantys daiktai, kas sieja mus su jais? Ne- 
pasižymėdami gražumu (decus) ir dailumu (specus), jie niekaip negalėtų 
mūsų vilioti.“ (Istorija estetiki, 1962, t. 1, p. 265.) Pasaulis yra Dievo 
kūrinys, spinduliuojantis dieviškąjį grožį kiekviena savo daugialypės būties 
forma. Šio grožio apraiškas Augustinas regi visuose mus supančiuose 
daiktuose, augaluose, gyvūnuose, žmogaus rankų kūriniuose. 

Tačiau tam, kad suvoktum šį grožį, pasak Augustino, būtinas išlavintas 
skonis ir supratimas, jog tai, kas gražu, yra gera. Taigi Augustinas savo 
estetikoje išpažįsta antikinį kalokagatijos principą. Traktate “Apie 
dieviškąjį miestą" jis rašo, kad “bet koks kūno grožis yra jo sudėtinių 
dalių harmonija (partium congruentia) kartu su tam tikru spalvos 
malonumu" (ten pat, p. 276). Vadinasi, grožį Augustinas sieja su tobulumu, 
vienisumu ir kiekvieno konkretaus objekto sudėtinių dalių formaliąja 
harmonija. Iš čia kyla išskirtinė “vienovės" sąvokos svarba apibūdinant 
grožį. Laiške Celestijui Augustinas rašo, kad “bet kokio grožio forma - 
vienovė" (ten pat, p. 266). Kiekvieno gražaus objekto vos ne matematinis 
sudėtinių dalių “vieningumas" Augustinui tampa vienu svarbiausių tobu- 
lumo ir grožio kriterijų. Šis kriterijus grindžiamas platoniškąja ir pita- 
goriškąja formalios skaičių harmonijos samprata. Toks požiūris būdingas 
ir daugeliui vėlesnių viduramžių estetikos atstovų - Albertui Didžiajam, 
Bonaventürai, Hugo Senviktoriečiui. 

Puikiai suvokdamas juslinio grožio Zavumq, jo kerinčią galią, 
Augustinas vėlesniuose veikaluose vis labiau kovoja su šia “velnio 
pagunda", aukština dvasinį grožį, introspekcijos, įsigilinimo į žmogaus 
vidinį pasaulį svarbą, plėtoja neoplatonikų idėjas apie kūniškojo grožio 
“menkavertiškumą". Laiške Nebridijui jis mąsto: "I$ ko mes susidedame? 


Augustinas ir Boecijus : 347 


Už ka aukštinam kūną? Aš nematau nieko kita, išskyrus grožį. Kas tai yra 
kūniškas grožis? Sudėtinių dalių atitikimas. Kur ši forma geresnė - ten, kur 
ji teisinga, ar ten, kur ji neteisinga? Taigi kur ji yra teisinga? Dvasioje. 
Vadinasi, dvasią reikia mylėti labiau nei kūną“ (ten pat, p. 276). Taigi 
Augustinas teigia besąlygišką dvasinio grožio prioritetą. Dvasia yra Dievo 
sukurta substancija, ji kartu yra dieviškosios realybės dalis. Iš čia kyla jos 
nematerialumas. Tarp transcendentinio nekintamo Dievo ir nepatvarios, 
nuolat besikeičiančios žmogiškosios prigimties yra praraja. Nors suvokti 
dieviškąjį pradą protu, pasak Augustino, yra didi palaima, tačiau dėl 
kokybiškai kitos jo prigimties, absoliučiai suprasti nematerialumo 
neįmanoma. Todėl racionalus Dievo esmės pažinimas gali būti tik dalinis, 
kadangi jis įmanomas tik siekiant save pažinti. Čia, kaip matome, 
Augustinas interiorizuoja religinį jausmą, kartu ir grožio suvokimą, kadangi 
Dievo jis ieško žmogaus sielos viduje. Todėl protas, mėgindamas pažinti 
dieviškąją prigimtį ir aukščiausiąjį grožį, pirmiausia turi nueiti sudėtingą 
savęs pažinimo kelią. 

Augustino veikaluose susiduriame su plačiąja antikine meno samprata, 
kurios pagrindinis požymis yra sugebėjimas tikslingai kurti. Toks ars 
(meno) termino suvokimas aprėpia ne tik amatus, bet ir aritmetiką, logiką, 
astronomiją ir daugelį kitų mokslų, kuriuose buvo įžvelgiama tam tikromis 
taisyklėmis paremta kūryba. Plėtodamas Poseidonijaus mokymą, 
Augustinas skirsto menus į tris grupes: 1) amatus, 2) menus, teikiančius 
malonumą akiai ir ausiai, ir 3) menus, glaudžiai susijusius su doros 
principais. Meno prigimtį jis pirmiausia sieja su žinojimu ir išmintimi, 
padedančia priartėti prie tiesos pažinimo ir dvasinio apsivalymo, o 
specifiniu meno bruožu skelbia tokią tikslingą kūrybą, kuri nekartoja 
gamtos formų, о sąmoningai kuria naujas grožio formas. 

Augustino veikaluose taipogi ryškėja menų sistemos, tiksliau - jų 
subordinacijos koncepcija, kurioje aukščiausiu menu skelbiama muzika. 
Ji iškeliama dėl to, kad remiasi griežtais muzikinių intervalų dėsningumais 
bei proporcijų jausmu. Toliau eina architektūra su jai būdingu meninių 
formų tikslingumu ir matematinėmis struktūromis. Kita pakopa - tapyba ir 
skulptūra, kadangi šiuose menuose svarbus proporcijų ir ritmo vaidmuo. 
žemiausia vieta šioje hierarchinėje koncepcijoje skiriama poezijai įr teatrui. 
Augustino kritika labiausiai nukreipta prieš teatro meną, kuriame jis 


348 Vakarų Europos viduramžiai 


įžvelgia pasidavimą žemų ir nuodėmingų aistrų stichijai, veidmainiavimo ir 
melagingų sumanymų propagavimą, grožio ieškojimą anapus tikrojo die- 
viškojo pasaulio. Jis, kaip ir Platonas bei Tertulianas, kalba apie poezijai ir 
teatrui būtiną cenzūrą..Kita vėrtus, skirtingai negu Tertulianas, jis neapsi- 
riboja teze, kad “poezija yra amžinoji арвауікё”, o iškelia poetinės vaizduo- 
tės reikšmingumą: Vaizduotėje jis įžvelgia kūrybai svarbų vaizdinių gimimo 
mechanizmą, kurio prigimtį sieja su sapnais, haliucinacijomis ir regėjimais. 
Taigi Augustino, žymiausio ankstyvųjų viduramžių estetiko, vei- 
kaluose skleidžiasi daugelis fundamentalių viduramžių estetikos ir meno 
teorijos idėjų, kurios visai vėlesnei viduramžių estetikai tampa savotišku 
orientyru. Augustino idėjas perėmė ir toliau plėtojo daugelis mąstytojų, 
iš kurių reikšmingiausi buvo Boecijus, Kasiodoras, Sugerijus, Bonaven- 
tūra, Tomas Akvinietis, Ulrichas Strasburgietis. Artimiausų Augustino 
pasekėjų darbuose dar labiau чч Vakarų ir Rytų (Bizantijos) estetikos 
tradicijų išsiskyrimas, 
Stiprų poveikį viduramžių estetinės minties raidai, ypač Bizantijos 
. estetinei tradicijai turėjo V a. parašyti keturi Pseudodionisijaus Areopagito 
traktatai - “Apie dieviškuosius vardus", “Slėpiningoji teologija", “Dangaus 
hierarhija", “ Bažnyčios hierarhija", kurie ilgą laiką buvo priskiriami I a. 
gyvenusiam pirmajam“ Atėnų vyskupui Dionisijui Areopagitui. Šiuose 
veikaluose iš Platono "Puotos", Plotino ir Proklo veikalų perimtos idėjos 
nuosekliai taikomos naujai krikščioniškai estetikai. Mus supančiame pa- 
saulyje besiskleidžiantį grožį Pseudodionisijus aiškina kaip dangiškame 
pasaulyje esančio dieviškojo grožio atspindį. Areopagitikų autoriui, 
atskyrusiam dangiškąjį absoliutų grožį nuo juslinio, žemiško, reliatyvaus, 
kintamo, Dievas yra visų grožio apraiškų ištaka. Dievą jis aiškina kaip 
“transcendentinį transcendentalumą",, amžiną tikrojo grožio, būties šaltinį, 
iš kurio nuolatos sklinda šviesa. Taigi grožis čia aiškinamas kaip šviesos, 
švytėjimo ar spindesio (resplendentia) pasireiškimas. Pseudodionisijus 
taipogi iškelia labai svarbią viduramžių estetikai grožio emanacijos idėją. 
“Dievas visame kame ir niekur", kadangi jis yra ne regima šviesa, o 
giluminė jos priežastis. Šviesa ir grožis ir jų nuolatinis spindesys čia 
suvokiamas kaip toks primapradis būties atspindys, kuris visiems mus 
supančio pasaulio daiktams ir reiškiniams suteikia konkrečią formą bei 
sudėtinių dalių santykius. Grožį Pseudodionisijus atskiria nuo gražumo. 

Pirmasis įkūnijąs visuotinumo principą, kadangi atspindi būties harmoniją, 
antrasis esąs dalinis, reliatyvus. Grožis taipogi glaudžiai siejamas su 
meilės jausmu, tiksliau - antikine eroso samprata, kadangi jis pažįstamas 
ne protu, o yra meilės objektas. Vėliau Pseudodionisijaus idėjos turėjo 
labai stiprų poveikį Sugerijaus estetinėms pažiūroms. | 

Svarbų vaidmenį verčiant, sisteminant, saugant ir perduodant antikinės 
estetikos palikimą barbariškos Vakarų Europos gyventojams atliko Boecijus 
(480-524). Nepaisant glaudaus dvasinio ryšio su antikine kultūra, jis savo 
mąstysena, aktyvia vertėjo, kompiliatoriaus, senųjų tekstų komentatoriaus 
veikla yra daug artimesnis viduramžių eruditams nei antikos mąstytojams. 
Anksti išgarsėjęs gabumais, šis Romos patricijų palikuonis greit iškilo 
ostgotų karaliaus Teodoriko rūmuose, kur užėmė svarbius valstybinius 
postus. Boecijus norėjo išversti į lotynų kalbą visus Aristotelio, Platono, 
kai kuriuos Nikomacho, Euklido ir kitų graikų mąstytojų veikalus. Ši jo 
šviečiamoji veikla :nutrüko, kai buvo apkaltintas sąmokslu ir 524 m. 
karaliaus Teodoriko įsakymu jam buvo įvykdyta mirties bausmė. 

Boecijus, pasižymėjęs stulbinančia humanitarine erudicija, parašė 17 
traktatų, kuriuose daug dėmesio skyrė estetikos problemmoms. Jo estetines 
pažiūras stipriai veikė neoplatonikų ir pitagoriečių muzikinė teorija. 
Boecijaus veikaluose galutinai įtvirtinama vadinamoji septynių laisvųjų 
menų sistema, prie triviumo (gramatika, retorika, dialektika) prijungus 
kvadrumą (aritmetika, geometrija, astronomija, muzika). Šioje laisvųjų 
menų hierarchijoje Boecijus aukščiausią vietą skiria muzikai, tačiau ne 
meniniams, o teoriniams, kone pasaulėžiūriniams jos aspektams. Stipriausią 
poveikį viduramžių estetinės minties istorijai turėjo jo muzikinės estetikos 
idėjos, ypač traktatas “Apie muziką", kuriame kritiškai apmąstomos, 
komentuojamos antikinės muzikos teorijos. Boecijus, kaip ir Platonas bei 
Konfucijus, pabrėžia giluminį muzikos ryšį su kiekvienos valstybės 
pobūdžiu, aukština jos kasandriškąją, auklėjamąją ir terapinę funkciją. 
Kiekvieno žmogaus dvasios būseną jis tiesiogiai sieja su tam tikrų 
harmoningų moduliacijų visuma. Iš čia išplaukia jo įsitikinimas, kad 
konkrečiais muzikiniais garsais, jų sąskambiais galima veikti žmonių 
psichiką, jausmus, nulemti veiklos pobūdį. 

Boecijus skyrė tris muzikos rūšis: “Pirmoji - tai pasaulinė (mundana) 
muzika, antroji - žmogiška (humana), trečioji remiasi vienokiais ar kitokiais 

muzikos instrumentais (instrumentalis) (Istorija estetiki, 1962, t. 1, p. 
252). Svarbiausia jis laikė pasaulinę muziką, kuri negirdimais garsais 
įprasmina pasaulinės harmonijos idėją. | 

Boecijus taip pat subtiliai gvildena estetinio suvokimo Brobletmak: 
emocinių ir intelektinių pradų reikšmę meno suvokimui. Šią problemą 
spręsdamas, jis laikosi racionalistinio požiūrio. “Harmonijos jausmas 
[armonica faculta], - rašo Boecijus, - tai sugebėjimas jutimo organais ir 
protu vertinti aukštų ir žemų garsų skirtumus. Pojūčiai ir protas - tai tarsi 
harmonijos jausmo instrumentai: pojūčiai tik miglotai ir apytikriai fiksuoja 
daiktuose tai, kas yra šis suvokiamas daiktas tada, kai protas sprendžia 
apie visumą ir prasiskverbia iki skirtybių gelmės. Taigi pojūčiai apčiuopia 
tik kažką neapibrėžta ir artima tiesai, o visumos suvokimą jie gauna iš 
proto." (Ten pat, p. 256.) Šis besąlygiškas proto prioriteto teigimas Bo- 
ecijaus veikaluose susijęs su kitu svarbiu jo muzikinės estetikos aspektu: 
jis teikia pirmenybę teoriniam muzikos pažinimui ir jos subtilybių suvo- 
kimui, o ne praktiniam muzikavimui. Teorinis meno pažinimas, jo techninių 
subtilybių išmanymas traktuojamas kaip dvasios, o praktinis muzikavimas 
- kaip kūno vaisius. Toks estetinės kontempliacijos, abstraktaus teorinio 
mąstymo iškėlimas virš konkrečios meninės praktikos apskritai yra būdingas 
visai viduramžių estetikai, ypač velyvajam scholastiniam laikotarpiui. 

Taigi ankstyvųjų krikščionybės apologetų, ypač Augustino ir Pseudo- 
dionisijaus veikaluose teoriškai pagrindžiami pamatiniai viduramžių 
estetikos principai, kurių esmę sudaro teologinis Platono, neoplatonikų, 
pitagoriečių ir hebrajų estetinių idėjų aiškinimas. Jie reabilituoja stoikų 
ir ankstyvųjų krikščionybės apologetų pasmerktą grožį, kurį projektuoja į 
transcendentinį platoniškųjų idėjų pasaulį, išplėtoja mokymus apie grožio 
spindesį ir emanaciją iš dieviškojo šaltinio, suformuluoja religinę grožio 
esmės suvokimo problemą. 


Romaniškoji estetika ir menas 
VIII-X amžiuje viduramžių estetika įžengia į kokybiškai naują pakopą. 


. Heleniškosios civilizacijos centrams rytinėje ir pietinėje buvusios Romos 
imperijos dalyse pakliuvus į Bizantijos ir arabų kalifato įtakos sferą, 

brandžiųjų ir vėlyvųjų viduramžių estetikoje vis svarbesnis vaidmuo tenka 
Vakarų Europai; t.y. galų, frankų, burgundų, normanų, germanų, saksų, 
keltų ir kitų genčių apgyventiems kraštams. 

Po Romos imperijos žlugimo 476 m., kai germanų karvedys Odoakras 
nušalina mažametį imperatorių Romulą ir išsiunčia imperinės valdžios 
atributus į Konstantinopolį, panaikindamas merdinčią ir nuniokotą imperiją, 
pamažu prasideda Vakarų Europos barbariškų genčių susiliejimas su 
antikine ir krikščioniškąja kultūra. Netgi politinės valdžios perėjimas į 
barbarų pasaulį vyko laipsniškai, išsaugant daugelį buvusios imperijos 
bruožų. Labai svarbus vaidmuo evoliucionuojant iš barbarystės į 
krikščioniškąją civilizaciją tenka šiuolaikinės Prancūzijos, Italijos ir 
Vokietijos teritorijoje įsigalėjusiai Karolingų dinastijai, ypač Karoliui 
Didžiajam ir jo palikuonims, kurie ne tik tampa žemės valdovų ir dangaus 
viešpatijos tarpininkais (netgi popiežius lenkėsi Karoliui Didžiajam), ta- 
čiau ir pradeda telkti į savo svitas žymiausius mokslininkus, filosofus, 
menininkus, rūpintis kultūros ir švietimo plėtojimu. 

Taigi apie VIII-X a. dabartinės Prancūzijos“ teritorijoje pradeda 
formuotis Vakarų Europos lotyniškosios krikščioniškosios kultūros ir 
estetinės minties užuomazgos, kurios nuosekliai tęsia ankstyvųjų 
viduramžių tradiciją. “Estetinės katalikiškos valdžios misijos istorijoje 
lemiamas posūkis, - rašo G. Duby, - įvyksta VIII a. viduryje. Tuomet 
galingiausias Vakarų valdovas frankų karalius, savo rankose sutelkęs 
beveik visą lotyniškąją krikščioniją, pašventinamas kaip ir Šiaurės Ispanijos 
karaliukai. Tai reiškia, kad jis nėra skolingas už malones savo mitinei 
giminystei su pagoniškojo panteono jėgomis. Jis jų semiasi tiesiai iš 
Biblijos, Dievo per sakramentą. [...] Šis ceremonialas įteisino dinastines 
struktūras ir dvasininkų, pašventintų kaip ir jis, tarpe, Rex et sacerdos, jis 
gavo žiedą ir skeptrą, ganytojo misijos insignijas." (Duby, 1976, p. 22.) 

Karolingų dinastijos valdovų karūnavimas ir jų įvedimas į bažnytinės 
hieharchijos aukštumas simbolizavo naują pasaulietinės ir dvasinės valdžios 
viduramžių kultūroje vienijimosi etapą. Ryškiausiu šios sąjungos simboliu 
tampa Vakaruose atgimusi garsiausio Karolingų dinastijos atstovo Karolio 
Didžiojo imperija ir vėliau ją pakeitusi Šventosios Romos imperija. Valdovų 
karūnavimo aktai įgauna vis ryškesnį estetinį pobūdį, kadangi yra susiję 
su iškilminga liturgija ir ištaigingu meniniu dekoru, pabrėžiančiu Dievo 

vietininkų žemėje galią. Kadangi aukštasis menas ištisai.buvo susijęs su 
liturgija, karalius ne tik atsiduria bažnytinio ceremonialo centre, bet ir 
tampa visų didžiųjų meninių užmojų ištaka. | 

Valdant Karolingų dinastijai, Vakarų Europoje kuriasi vienuolynų 
sistema, kuri-atlieka svarbų vaidmenį kultūros, švietimo ir estetinės 
minties raidoje. Hermetiškas vienuolynų mikropasaulis tampa pagrindine 
intensyvėjančios kultūrinės veiklos sfera. Ankstyvosios romaniškosios 
estetikos "naivumas" ir "primityvizmas" (U. Eco, J. Huizinga) paaiškina- 
mas labai ribotu šio tarpsnio vienuolynų intelektualinio elito mąstymo 
horizontu, kadangi net šviesuolių dvasinis pasaulis apsiribojo mintinai 
išmoktu Šventojo Rašto tekstu ir keliais bažnyčios tėvų veikalais, o 
antikinės kultūros pasaulis jau buvo nugrimzdęs į užmarštį. Ilgainiui 
šiuose religinio ir dvasinio gyvenimo židiniuose skleidžiasi lotyniškoji 
rankraštinė "knygine kultūra", kurios įtaka tolesnei Vakarų Europos 
civilizacijos raidai buvo milžiniška. “Visuma to, Кў mes vadiname 
Karolingų civilizacija, - rašo E. de Bruyne, - pirmiausia liudija glaudžius 
ryšius, susiklosčiusius tarp stambiausių kultūros centrų, kuriuose 
pastebimas susirūpinimas bibliotekų steigimu, ta pati aistra seniems 
manuskriptams, bažnyčios tėvų raštams, klasikiniams autoriams, knygų 
rašymui ir kompendiumų rinkiniams." (De Bruyne, 1946, t. 1, p. 166.) 

Vienuolynų kultūros rėmuose vyksta laipsniškas antikinės, Bizantinės, 
islamo ir Rytų civilizacijų sukauptų dvasinių vertybių integravimas į 
lotyniškąją kultūrą. Ryškiausias šios epochos mąstytojas Eriugena (810 - 
apie 877) išverčia iš graikų į lotynų kalbą Pseudodionisijaus Areopagito 
veikalus ir nuo šiol Vakaruose ima reikštis Bizantijos estetinės minties 
įtaka, kuri itin išryškėja scholastinės estetikos klestėjimo laikotarpiu XIII 
a. Iki vienuolynų kultūros iškilimo Vakarų Europos kultūra, palyginti su 
to periodo didžiosiomis Rytų civilizacijomis, buvo tik užuomazgų bū- 
senoje. ; 
Skirtingai negu arabų-musulmonų civilizacijoje ir ypač Tang'ų ir 
Sung'ų dinastijų valdomoje Kinijoje, kur buvo nepaprastai aukštas meno, 
knyginės kultūros lygis, platus intelektualinio elito ir menininkų sluoks- 
nis, Vakarų Europoje, anot G. Duby, “kiekvienoje kartoje švietimu 
naudojosi keletas šimtų, galbūt keletas tūkstančių, o aukštesnį išsilavinimą 
gaudavo tik kelios dešimtys privilegijuotų, po visą Europą išsibarsčiusių, 

milžinišku atstumu atskirtų, tačiau vis dėlto pažįstančių vienas kitą ir 
rankraščiais pasikeičiančių žmonių. Mokykla - tai jie patys, keletas knygų, 
parašytų jų pačių ranka arba „pasiskolintų iš draugų, о aplink - visai 
nedidelis būrelis klausytojų, įvairaus amžiaus vyrų, apkeliavusių pasaulį, 
kad kelias akimirkas pabūtų šalia savo mokytojų ir pasiklausytų jų min- 
čių." (Duby, 1976, p. 32.) 

Du įtakingi medievistai E. Panofsky ir G. Duby, gvildendami spe- 
cifinius brandžiųjų viduramžių kultūros, estetikos ir meno bruožus, stengiasi 
rekonstruoti tą sociokultūrinį idėjų kompleksą ir “humanitarinę atmosferą", 
kurioje formuojasi pagrindinių šio laikmečio estetinių idealų visuma. Ne 

"taip, kaip Panofsky, kuris, siedamas meno kūrinių analizę su naujaisiais 
humanitarinių mokslų laimėjimais, pagrindinį dėmesį sutelkia į tipologinių 
ryšių tarp scholastinės filosofijos, estetikos ir gotikinės architektūros 
tyrinėjimą, šiuolaikinės medievistikos metras G. Duby savo garsiosiose 
knygose “Katedrų epocha: menas ir visuomenė 980-1420 m." ir “Šventasis 
Bernardas. Cistersų menas" nuosekliai rekonstruoja pagrindinius brandžiųjų 
ir vėlyvųjų viduramžių estetinės iniciatyvos etapus. Todėl jo veikaluose ši 
epocha skyla į tris iš dalies savarankiškus laikotarpius: 1) romaniškąjį, 
susijusį su vienuolynų kultūros iškilimu (980-1130), 2) gotikinių katedrų 
(1130-1280) ir 3) rūmų kultūros (1280-1420) laikotarpį. 

Pirmasis susijęs su laipsnišku kūrybinės iniciatyvos perėjimu iš Ka- 
rolingų dinastijos monarchų rūmų į vienuolynų pasaulį. Šis procesas 
tampa itin akivaizdus po paskutinio šios dinastijos valdovo 987 m. mirties. 
“Karūna, - rašo G. Duby, - liko labiau ženklas, vienas simbolių. Tikroji 
valdžia, regalia, aukščiausios valdžios atributai, o greta jų - bažnyčios 
globa, rūpinimasis jų puošimu, žodžiu, meninės kūrybos valdymas nuo 
šiol pasiskirsto tarp daugybės valdovų. Nuo XI a. vidurio karalius šiaurės 
Prancūzijoje nebebuvo didysis bažnyčių statytojas . Juo tapo Normandijos 
hercogas, jo vasalas." (Duby, 1976, p. 41.) 

Stiprėjant feodaliniam Vakarų Europos susiskaldymui ir silpnėjant 
imperatorių valdžiai, iškyla įtakingų senjorų - šatelenų (pr. chatel - pilis) 
įtaka. Pastarieji nebuvo karūnuojami (kaip karaliai) ir neturėjo magiškos 
sakralinės tarpininkų tarp žmonių ir Dievo pasaulio funkcijos, todėl ją 
perėmė “dievo tarnai žemėje" vienuoliai ir vienuolynai. Jie tapo naujos, 
romaniškosios estetikos ir meninės kultūros formavimosi židiniais. 

Vienuolynų kultūros įtakos didėjimą nulėmė dvasinis X a. pabaigos 
klimatas, eschatologinių ir apokaliptinių tendencijų stripėjimas. 

Artėjant X amžiaus pabaigai, Viduramžių kultūroje ir estetikoje 
įsivyrauja iš Senojo Testamento išplaukiančios laikinės kategorijos, stiprėja 
laiko tėkmės suvokimas ir išgyvenimas. Krikščioniškoji žmogiškosios 
būties samprata visuomet siejasi su istorijos prasmės apmąstymu ir laiko 
problema. Žmogiškoji būtis, suvokiama kaip nenutrūkstama laikinių 
kategorijų sklaida, iš kurių svarbiausia yra amžinybė, traktuojama kaip 
aukščiausia ir absoliuti realybė, tiesiogiai susijusi su Žmogiškosios būties 
laikinumu. Žmogus, būdamas tobuliausias Dievo kūrinys, krikščionių 
įsitikinimu, negali be pėdsakų išnykti, pragyvenęs savo žemiškąjį gyvenimą, 
vadinasi, jis gimsta aukštesnei lemčiai. Iš čia išplaukia krikščioniškasis 
tikėjimas atgimimu. 

Skirtingai nuo amžinybės, pasižyminčios bekraštybe, žemiškasis laikas 
krikščionybėje pradedamas skaičiuoti nuo pasaulio sutvėrimo. Ši pradžios 
idėja glaudžiai susijusi su binarine pasaulio pabaigos kategorija, kuri 
įgauna itin dramatišką atspalvį I tūkstantmečio po Kristaus pabaigoje, kai, 
laukiant artėjančios pasaulio pabaigos, tragiškai skamba melancholijos ir 
beviltiškumo kupini eschatologiniai ir apokaliptiniai leitmotyvai, fobijos, 
susijusios su paskutiniojo teismo diena. Pasaulio pradžios idėja viduramžių 
kultūroje stabiliai siejama su Rytais, o paskutiniojo teismo diena - su 
Vakarais. Taigi antikiniam pasauliui būdingą ciklinę laiko sampratą 
viduramžiais keičia nauja finalistinė, pagal kurią pasaulis ir kiekvieno 
konkretaus Žmogaus gyvenimas juda nuo sukūrimo į pabaigą. 

Žmonijos istorijos atomazga X a. pabaigoje buvo suvokiama kaip 
neišvengiama lemtis, Dievo bausmė už žmogaus nuodėmes. Šis kaltės 
jausmas, apokalipsės laukimas buvo aktyviai skelbiamas vienuoliams, o 
vėliau išplinta ir plačiuosiuose visuomenės sluoksniuose, kuriuose neretai 
įgauna kone kolektyvinės psichozės pobūdį. . 

Apokaliptiniai mirties ir paskutiniojo teismo įvaizdžiai tvirtai jauga į 
Viduramžių estetiką - skriejančio viršum žemėje išblaškytų kūnų apokalip- 
tinio raitelio, bausmės deivių erinijų, giltinės su dalgiu. Finalistinių ir 
apokaliptinių tendencijų vyravimas X a. pabaigoje, pasaulio atomazgos 
laukimo atinosfera viduramžių kultūroje, estetikoje ir mene sustiprina asketiš- 
kų idealų visumą, kuriems veikiant formuojasi romaniškoji estetika ir menas. 

Tuo metu Vakarų dvasiniame gyvenime iškyla Burgundijos ro- 
maniškoji kultūra, kurios šerdimi tampa Cluny abatų rezidencija - įtakingos 
vienuolynų kongregacijos centras. Pagrindiniai šios kongregacijos 
vienuolynai Burgundijoje ir glaudžiai su ja susijusieji Akvitanijoje ir 
Provanse tampa naujo X-XII a. romaniškojo meno stiliaus židiniais. Vėliau 
šis stilius išplinta Milane, Modenoje, Parmoje, Pizoje, Maince, Aviloje, 
Salamankoje. 

E. Male'is ir jo sekėjai H. Focillonas bei J. Baltrušaitis, apibendrinę 
milžinišką faktologinę medžiagą, reabilitavo ir nuosekliai atskleidė 
romaniškojo stiliaus estetinę vertę, parodė šio stiliaus architektūros, 
skulptūros ir tapybos gilūminį ryšį su pagrindiniais tos epochos estetiniais 
principais. Romaniškosios epochos meninės kultūros estetiniai principai 
ryškiausiai atsiskleidė pilių, vienuolynų ansamblių ir ypač bažnyčių 
architektūroje, kurioje vyrauja formų asketiškumas, niūrus ekspresyvumas, 
griežtas konstrukcijų ir linijų aiškumas. Romaniškasis stilius tarsi 
sąmoningai orientuojasi į materialų architektūrinių ir skulptūrinių formų 
medžiagiškumą. Visos garsiausios šio stiliaus šventovės kuriamos ir 
dekoruojamos remiantis Cluny vienuolyno šventovės statyboje susi- 
formavusiais estetiniais principais. 

Milžiniškos romaniškos bažnyčios statomos Sienos vis į Romos 
imperijos saulėlydyje klestėjusį bazilikų architektūrinį stilių. Klajojan- 
čios profesionalių statybininkų, skulptorių, tapytojų ir dailininkų artelės 
pagal vienuolynų ir bažnyčios hierarchų užsakymus svarbesnių kelių 
sandūroje stato bažnyčias pagal dieviškosios Jeruzalės įvaizdį. Jos savo 
masyviu kompaktišku siluetu iškyla daugiausia aukštesnėse vietovėse. 
Romaniškosiose bažnyčiose labai svarbus vaidmuo tenka masyvioms kons- 
trukcijoms, formos išsiskiria rüstumu, hierarchiniu grieztumu, monu- 
mentalumu, glaudžiu architektūros, skulptūros ir tapybos ryšiu. Didingo 
interjero erdvės pabrėžia tikinčiojo intymaus kontakto su Dievu idėją. 
Interjere svarbus vaidmuo tenka sudėtingiems krikščioniškiems simboliams, 
kurie turi įprasminti Šventojo Rašto tiesas. X a. pradžios bažnyčiose 
interjere vyrauja monumentali freskų tapyba, o nuo XI a. vis svarbesnis 
vaidmuo tenka skulptūrai ir dekoratyvinei dailei. Į romaniškųjų šventyklų 
struktūrą organiškai įauga sudėtingos skulptūrinės grupės, dekoratyviniai 
reljefai, puošiantys portalus, fasadus, kolonas, puošnius timpanus prie 

pagrindinio fasado durų. Dekore vyrauja dangiškojo pasaulio personažai, 
tačiau greta regime daug iš Tolimųjų Rytų pasaulio atėjusių stilizuotų 
gyvūnų, paukščių, augalų įvaizdžių. J. Baltrušaitis “Fantastiniuose 
viduramžiuose" ir kitose studijose atskleidžia daugelį iki tol nepastebėtų 
kinų, indų ir islamiškojo pasaulio meno poveikio romaniškajai dailei 
požymių. Remdamasis gausia ikonografine medžiaga, jis pirmasis 
neginčijamai parodė, kaip Kinijoje ir Indijoje gimusios zoomorfinės, 
augalinės formos, ornamentinės struktūros, fantastiškų gyvūnų, demonų, 
“mirties šokio” įvaizdžiai, pakitę dėl islamiškosios civilizacijos įtakos, 
pereina į romaniškųjų bažnyčių puošybą. Itin daug šių įtakų jis aptinka - 
apokaliptiniuose pasaulio pabaigos simboliuose, “apversto pasaulio" ir 
netikėtuose fantastinių būtybių vaizdiniuose (paukščiai su žuvų uodegomis, 
„gyvūnai su žmonių galvomis, fantastinės būtybės su rankomis pilve ir t.t.). 
Aktyvus “apversto pasaulio" vaizdinių brovimasis į romaniškosios epochos 
estetinę kultūrą liudija gilią sąmonės krizę, dvasinio nesvarumo, nerimsties 
būseną, su kuria Vakarų Europos kultūra įžengia į II tūkstantmetį. Šio 
fantastinio ir apversto pasaulio įvaizdžiai (elnias medžioja liūtus, šunys 
bėga nuo zuikių), ryškūs ir vėlesnių epochų menininkų J. Boscho, P. Вгиере- 
lio, E. Roterdamiečio, M. Cervanteso kūriniuose. 

Ilgainiui romaniškasis stilius praranda būdingą asketiškumą. Išplėtę 
savo įtaką pasauliečiams, romaniškosios epochos vienuolynai ir šventovės 
greit turtėja. Tai tiesiogiai veikia ir romaniškųjų statinių interjerą, kuris 
darosi vis ištaigingesis, gausiai dekoruotas brangiaisiais metalais. 

Kaip reakcija į romaniškųjų šventovių ištaigą ir stipėjantį vienuolynų 
palinkimą į žemiškąjį gyvenimą kyla cistersų ordino judėjimas, kurio 
šalininkai, atgaivindami asketiškus ankstyvosios krikščionybės idealus ir 
neigdami išorinę nuodėmingą ištaigą, siekia atgaivinti intymų Žmogaus 
kontaktą su Dievu. Ryškiausiu šios naujos estetikos reiškėju tapo šventasis 
Bernardas Klervietis (1091-1153), kuris dykumą primenančioje Clairvaux 
vietovėje Prancūzijos teritorijoje įsteigė cistersų vienuolyną. Jame vyrauja 
paprastumo, askezės, atsiribojimo nuo išorinio pasaulio atmosfera. ' 
Šventasis Bernardas sąmoningai atsisako kopti bažnytinės hierarchijos 
laiptais, tačiau jo artimas draugas ir statytinis buvo popiežius Inocentas 
I, o popiežius Inocentas II buvo jo mokinys. Naudodamasis savo įtaka ir 
ryšiais, šventasis Bernardas tampa 1147 m. katastrofiškai pasibaigusio П 

kryžiaus žygio į Siriją ir Palestiną įkvėpėju. Jis aistringai kovoja su 
ortodoksinės teologijos priešininkais, propaguoja asketiškos estetikos 
idealus, demaskuoja bažnyčios polinkį į išorinį spindesį, turtingą dekorą: 
“Spindi bažnyčios sienos, o vargšams ji neturi nieko. Akmeninės sienos 
išdabinamos auksu, o savi sūnūs paliekami nuogi. Čia suranda sau pramogą 
smalsuoliai, tačiau neranda paguodos nelaimingieji" (Istorija estetiki, 
1962, t. 1, p. 282). 

Tęsdamas asketiškas Augustino ir neoplatonikų. estetines idėjas, 
šventasis Bernardas plėtoja ekstaziškos meilės Dievui teoriją. Jo veikalai 
pasižymi ypatingu stiliaus rafinuotumu, jausmingumu, aistra, įtaigiu 
asociatyvumu. Jis. daug kalba apie dieviškojo grožio tobulumą ir 

„žmogiškosios prigimties nuodėmingumą, kovoja su viskuo, kas trukdo 
tikrojo tikėjimo interiorizavimui. Šventojo Bernardo estetinėse pažiūrose, 
meno vertinimuose labai ryškus orientavimasis į nuosaikumą, paprastumą, 
atsiribojimą nuo bet kokių išorinių grožio formų. Jis aiškiai pasisako prieš 
romaniškojoje dailėje paplitusias dekoro formas, apversto pasaulio ir 
fantastinių būtybių vaizdinius, kurie šventovėje atitraukia tikinčiuosius 
nuo tikrojo grožio suvokimo. “Kam gi vienuolynuose skaitančių brolių 
žvilgsniams atsiveria šis juokingas laukiniškumas, šie keisti bjaurūs 
vaizdiniai, netobulumo įsikūnijimai? Kam čia purvinos beždžionės? Kam 
laukiniai liūtai? Kam baisūs kentaurai? Kam pusiau žmonės? Kam dėmėti 
tigrai? Kam dvikovoje susirėmę kariai? Kam trimituojantys medžiotojai? 
Čia neretai regi daugybę kūnų, sujungtų viena galva, ar priešingai, viename 
kūne - daug galvų. Čia matai keturkojus padarus su gyvatės uodega, ten 
žuvis - keturkojo galva. Čia priekyje arklys, o antroje dalyje pusė ožkos, 
ten raguotas gyvūnas, kuris žvelgiant iš užpakalio įgauna arklio pavidalą. 
Visur tokia nuostabi skirtingų vaizdinių įvairovė, kad žmonės mieliau 
skaitys marmurinius raštus nei knygas ir visą dieną žvelgdami į juos ir 
stebėdamiesi nesusimąstys apie Dievo įstatymus. O Dieve, jeigu jie 
nesigėdi savo kvailumo, tai nejaugi nesijaudina dėl išlaidų." (Ten pat, 
p. 282-283.) 

Tačiau asketiškos cistersų estetikos vyravimas buvo neilgas - 

. didėjant pasaulietinės miestų ir universitetinės kultūros įtakai, bažnyčioje 

vėl greit atgimsta puošnumas, formuojasi naujos gotikinės estetikos 
principai. 

Kartu su asketiškos cistersų estetikos stiprėjimu vienuolynų kultūroje 
ХІ a. ryškėja ir kiti procesai. Glaudžiai kontaktuodama su aukšta Vidur- 
žemio jūros pakrantėse išplitusia arabų-musulmonų kultūra, Vakarų Europa 
įžengia į naują laikotarpį. Ryškėja esminiai poslinkiai ekonomikos, kultūros, 
švietimo ir meno srityse. Natūralų ūkį keičia pažangesnė ekonomika, 
plėtojasi amatai, prekyba, stiprėja pasaulietinė miestų kultūra. “XI a., - 
kaip taikliai pastebi E. de Bruyne, - tai Karolingų tradicijos tęsinys, tačiau 
kartu jame jau slypi ateinančio renesanso užuomazgos. (De Bruyne; 1946, 
t. 2, p. 3.) 

Svarbiausiuose Vakarų Europos kultūriniuose centruose besikuriantys 
pirmieji universitetai ne tik apriboja, tačiau ilgainiui ir perima vienuolynų 
funkcijas mokslo, švietimo ir auklėjimo srityse. Pirmą kartą Vakarų vidur- 
amžių kultūros istorijoje pažeidžiama besąlygiška bažnyčios monopolija 
dvasiniame gyvenime. Lotyniškajame pasaulyje stiprėja arabų, o per juos 
ir atgimstančių antikos mąstytojų idėjų įtaka. Pirmųjų universitetų menų 

‚ fakultetuose formuojasi savarankiškos filosofijos mokyklos, kurių skel- ` 

biamos idėjos aktyviai braunasi į teologijos fakultetus, Filosofijos mokslas 
traktuojamas kaip natūralaus pažinimo keliu pasiekiamas racionalus ži- 
nojimas. Iškyla filosofijos ir teologijos santykių problema. Ryškėja filo- 
sofijos siekimas išsivaduoti iš “teologijos tarnaitės" vaidmens. Sprendžiant 
šią problemą, išsikristalizuoja dvi skirtingos tarpusavyje polemizuojančios 
mokyklos: 1) realistų, teigiančių, kad visų reiškinių, kartu ir grožio, esmę _ 
sudaro bendra idėja, Dievas, ir 2) nominalistų, ieškančių reiškinių esmės 
ir grožio šaltinio konkrečiuose daiktuose, reiškiniuose. 

Žymiausias šio laikmečio estetinės minties atstovas yra nominalisti- 
nės pakraipos mąstytojas, teologas ir poetas P. Abeliard'as (1079-1142), 
kuris formuoja savąją “konceptualistinę" teoriją, teigiančią, kad jokios 
universalios sąvokos nėra savarankiška tikrovė, o realūs tėra tik atskiri 
daiktai ir su jais susijusios konkrečios grožio formos. Šis laisvųjų menų 
magistras, 1113 m. įkūręs Paryžiuje įtakingą mokyklą, skelbia filosofijos 
bei estetikos autonomijos idėjas, aukština loginės priešingų teiginių analizės 
bei dialektinio mąstymo metodo reikšmę. 
^." Abeliard'as daug mąsto apie estetinių vertybių ir grožio prigimtį, . 
puikiai suvokia jausminio grožio žavesį. Tuo mes įsitikiname skaitydami 
garsią jo knygą "Mano nelaimių istorija”. Būdamas geras antikinės estetikos 

ir poezijos žinovas, jis aukština jausminių motyvų, emocijų reikšmę 
menininko kūrybai, kiek tik įmanoma išaukština menininko sugebėjimus, 
kuriuos, priešingai viduramžių estetikos tradicijai, sieja ne su dieviškuoju 
pradu, o su įgimtais sugebėjimais, natūraliu estetiniu imlumu ir ta socialine 
aplinka, kurioje gimsta, formuojasi menininkas. 

Abeliard'o estetinėse pažiūrose, kaip ir jo pagrindinio dvasinio 
oponento šventojo Bernardo, reiškiasi asketiškos nuostatos. Jis pasisako 
prieš besaikį bažnyčių puošnumą, turtingumą, kviečia įtvirtinti amžinuosius 
krikščioniškuosius grožio idealus: nuosaikumą, paprastumą, kuklumą. 
“Oratorijaus papuošimai, - rašo jis, - tebūnie būtini, o ne besaikiai, labiau 
tyri nei brangūs. Vadinasi, nieko neturi būti iš aukso ar sidabro, išskyrus 
vieną ar keletą taurių, jei tai būtina. Nereikalingi jokie šilkiniai apvalkalai, 
išskyrus epitrachiles arba oracijas. Tenebūna drožtų skulptūrų. Tik medinis 
kryžius prie altoriaus [...], jei būtina, galima altoriuje nutapyti Išganytojo 
atvaizdą. Jokie kiti vaizdiniai altoriuje nereikalingi." (Istorija estetiki, 
1962, t. 1, p. 286.) | | | 

Šis Abeliard'o estetinis asketizmas glaudžiai susijęs su jo reakcija į 
bažnytinės hierarchijos įtakos plitimą visose pasaulietinio gyvenimo srityse 
ir ryškėjančiais prieštaravimais tarp atskirų bažnytinės dogmatikos princi- 
pų bei sparčiai besivystančių mokslų. Kompromisiškai traktuodamas. 
estetinių vertybių pasaulį ir meną kaip "Zemesnes", tačiau nepriklausomas 
sritis, jis kartu siekia išsaugoti jų autonomiją үа teologijos atžvil- 
giu. Abeliard'o Šventojo Rašto ir ankstesnių estetinių idėjų kritiškas 
tyrinėjimas, remiantis proto ir logikos principais, sukelia galingą oficialiųjų 
bažnyčios hierarchų pasipriešinimą, viešą pasmerkimą ir ilgalaikius 
persekiojimus. 

XIII a. pradžios Vakarų Europos kultūroje, estetikoje ir mene ryškėja 
nauji svarbūs poslinkiai, kurie siejasi su pasaulietinės rūmų kultūros 
augimu ir stiprėjančia Bizantijos kultūros, estetinių idealų ekspansija. 
Didžiulė Bizantijos kultūros, jau seniai plitusios per bizantiečių valdomą 
Italiją, įtaka susilpnėjus ortodoksinės teologijos poveikiui, natūraliai 
asimiliuojama Vakarų Europoje. Besiskverbiančios Bizantijos estetinės 
tradicijos turtina Vakarų krikščioniškojo pasaulio dvasinius horizontus. 
Griežtai reglamentuota Bizantijos estetika sintezuojasi su Vakarų 
krikščioniškosios estetikos elementais. 

1204 m., kai po IV kryžiaus žygio užgrobiamas “amžinasis miestas" 
Konstantinopolis, ir Vakarų Europoje pasklinda daugybė Bizantijos meno 
kūrinių, prasideda nauja galingos bizantiškosios estetikos ir meno įtakos 
epocha. Skirtingai negu arabiškoji estetika, kuri labiausiai paveikė teorines 
scholastinės estetikos konstrukcijas, teoretikų mentalitetą, Bizantijos įtaka 
daugiausia pasireiškė kokybiškai nauju požiūriu į meninių idealų visumą. 
“Priešingai anksčiau paplitusioms pažiūroms, dar nevisiškai išnykusioms 
ir šiandien, - rašo L. Venturi, - Bizantijos menas nestokojo didingumo, bet 
sudarė vieną įstabiausių abstrakčių meno raidos etapų, patį nuostabiausią 
po senovės graikų geometrinio stiliaus.“ (Venturi, 1950, р. 15.) 

Bizantijoje susiformavusi savita estetika daro didelę įtaką visoms 
aukštą meninį lygį šioje šalyje pasiekusioms vaizduojamosios dailės 
kryptims, kurios nuo VI iki XIII a. vyrauja Bizantijos kultūros veikiamoje 
Europos dalyje. Estetinių šio meno principų poveikis itin stiprus Ravenoje, 
Venecijoje, Romoje, Sicilijoje. Bizantijos vaizduojamoji dailė, kuri iš 
pradžių, tęsdama antikinio meno tradicijas, linko į materialiai apčiuopiamas 
formas, siekė išryškinti jų medžiagiškumą ir realumą, ilgainiui vis labiau : 
integruoja Artimųjų Rytų ir Egipto dailės laimėjimus. Ji tolsta nuo 
kūniškumo, medžiagiškumo į dvasinių vertybių pasaulį. Siekdami plastiškai 
įkūnyti neregimąjį Dievą, šventųjų vaizdinius, spindintį rojaus ir niūrų 
pragaro pasaulį, Bizantijos dailininkai savitai išplėtoja plokštuminį tikrovės 
traktavimą, iškelia ekspresyvaus linijinio piešinio svarbą, dematerializuoja 
figūras. Jie sukuria sąlygišką didžiai įtaigių simbolių pasaulį, subtilaus 
linijinio piešinio ir arabeskinių geometrizuotų formų principus, kuriuos 
efektyviai panaudoja ikonų tapyboje. 

Jautrus bizantiškosios tapybos psichologiškumas, emocionalumas, 
meninių vaizdinių bekūniškumas sukrečia savo dvasingumu Italijos 
menininkus, ir Europą užkariauja bizantiškasis stilius. XIII a, italų tapyba, 
taikliu L. Venturi pastebėjimu, “iš tiesų buvo bizantinio meno provincija" 
(Venturi, 1950, p. 21). Bizantiškojo stiliaus ir estetikos poveikis ryškus 
Berlinghieri, Florencijos genijų Cimabue's, Giotto ir puikios Sienos 

"tapytojų plejados Duccio, Simone Martini, Pietro Lorencetti kūryboje. 
Bizantiškosios tapybos formų іг linijų minkštumas stipriai veikia vėlyvųjų 
viduramžių dailę, kuri pamažu kinta, įgaudama ypatingo poetiškumo ir 
intymumo. “Tokiuose paveiksluose, - rašo Е. Gombrichas, - mes matome 

besiformuojantį naują Viduramžių stilių, atvėrus; menui galimybes, 
anksčiau nežinomas nei senajam Artimųjų Rytų, nei klasikiniam menui: 
egiptiečiai daugiausia vaizdavo tai, ką žinojo esant, graikai - tai, ką matė, 
о viduramžių menininkas išmoko savo paveiksluose išreikšti tai, ką jautė.” 
(Gombrich, 1950, p. 74.) 


Gotika ir scholastinės estetikos principai 

Bizantiškosios estetikos ir meninio stiliaus skverbimasis į nykstančios 
romaniškosios kultūros pasaulį suteikia postūmį naujos gotikinės kultūros 
sklaidai. Jos iškilimą sąlygoja XIII a. pradžioje pagyvėjęs prekybos ir 
miestų kultūros augimas: Vėlyvųjų viduramžių epochos simboliu tampa 
gotikinė katedra, įstabios -menų sintezės įsikūnijimas. Garsiausios šios 
epochos katedros - dvasingumo, techninio meistriškumo ir augančios 
Vakarų civilizacijos galios simbolis. Didingas viršum viduramžių miestų 
iškylantis katedros siluetas simbolizuoja agimstančią dvasinės ir 
pasaulietinės valdžios sąjungą, kurioje jau ryškėja naujų socialinių 
sluoksnių pretenzijos į vyraujantį vaidmenį dvasiniame gyvenime. Tapusi 
. pagrindiniu miesto architektūriniu akcentu, gotikinė katedra kartu atspindi 
jo ekonominę galią bei klestėjimą. 

Gotikos estetika ir menas ilgą laiką Vakaruose buvo aiškinami kaip 
“barbarų kultūros“ reiškinys. Tik po entuziastingų romantikų kvietimų 
atsigręžti į spalvingą gotikos epocha pirmasis ją rimtai pradėjo tyrinėti 
prancūzų mokslininkas E. Wiollet-Le-Duc'as, kuris, analizuodamas šios 
epochos architektūros paminklus, atkreipė. dėmesį į jų savitą konstrukty- 
vią sistemą ir stebėtiną funkcionalumą. Daug nuveikė tyrinėdamas šios 
epochos ikonografinius elementus bei populiariausius motyvus E. Male'is. 
Plėtodami šių mokslininkų idėjas, daugelis įtakingiausių XX a. estetikų ir 
meno teoretikų prabyla apie išskirtinį gotikos estetikos, meno stiliaus 
vaidmenį Vakarų kultūros istorijoje. 

W. Worringeris knygoje “Formos problemos gotikoje" (1910) gotikos 
estetiką ir meną aiškina kaip nordiškų ir romanikos elementų susiliejima 
Prancūzijoje. Priešindamas gotikoje įprasmintą “šiaurietišką" polinkį į 
formų abstraktumą su Viduržemio jūros baseino kultūroje išryškėjusia 

“įsijautimo" tendencija, jis gotikoje įžvelgia vieną svarbiausių posūkio 
taškų Vakarų kultūros istorijoje ir kokybiškai naujos estetikos bei meno 
užuomazgas, “padedančias išlaisvinti anksčiau užslopintas dvasines jėgas" 
(Worringer, 1910, p. 21). Gotikinio stiliaus ištakas jis sieja su Senovės 
Graikijoje gimusios ornamentikos principais, o pagrindiniu šio stiliaus 
bruožu skelbia “valią abstrakcijai". 

M. Dvorakas, gvildendamas šios epochos “Meno istoriją kaip dvasios 
istoriją" (“Kunstgeschichte als Geistgeschichte", 1924.), siekia atskleisti 
gotikos estetinius principus. Jis aiškina gotiką kaip vieną turtingiausių 
pasaulinės dailės raidos periodų, pabrėžia jo dvasingumą, siekimą įveikti 
meninių formų medžiagiškumą, orientavimąsi į kosmines erdves, 
bekraštybę. Šioje epochoje jis aptinka visus tuos gyvybinguosius šaltinius, 

‚ kurie maitina vėlesnę Vakarų kultūrą. Gotikoje M. Dvorakas išskiria tris 
pagrindines paradigmines nuostatas: 1) idealistinę pasaulėžiūrą, 2) naują 
santykį su tikrove ir 3) naują požiūrį į meno kūrinį. 

Kitas pasaulinio garso meno filosofas A. Hauseris “gotikiniame na- 
tūralizme" taipogi regi nepalyginti svarbesnį kultūrinių ciklų lūžį nei 
Renesanse. | gotiką jis žvelgia kaip į specifinį miestiškosios kultūros 
produktą, gimusį pasaulietinės viduramžių kultūros stichijoje, stimuliuo- 
jantį galingą individualistinių tendencijų sklaidą (Hauser, 1951, p. 252). 

Požiūrį į gotikos epochą kaip į vieną reikšmingiausių Vakarų kultūros, 
estetikos ir meno raidos periodų galutinai įtvirtina savo fundamentaliuose - 
tyrinėjimuose E. Panofsky, H. Sedlmayras, G. Duby. 

Gotikos estetikos, architektūros ir su ja susijusio menų komplekso 
iškilimas siejasi su Saint Denis abato Sugerijaus (1088-1151) vardu. 
Tai - garsaus Prancūzijos vienuolyno ir jam priklausančių valdų vir- 
šininkas, dviejų Prancūzijos іг Anglijos karalių patikėtinis, И kryžiaus 
žygio laikais - Prancūzijos regentas, įtakingas' diplomatas, estetikas, 
subtilus meno žinovas ir poetas. Teigdamas, kad Prancūzijos karalius yra 
Dievo vietininkas žemėje, jis aktyviai remia stiprėjančią monarchiją ir 
siekia derinti pašlijusius jos santykius su bažnytine popiežiaus valdžia, 

Sugerijaus estetinės pažiūros išsiskiria neoplatoniškąja humanistinė 
orientacija, subtiliu skonio jausmu, plėtojamų tezių aiškumu ir paprastumu. 
Su jo vardu siejasi neoplatonizmo ir bizantiškosios estetikos įsigalėjimas 
Vėlyvaisiais viduramžiais. Apjungęs rafinuotus Plotino, Proklo mokymus 

apie vientisą, švytintį dvasinį pasaulį, Pseudodionisijaus ir Eriugenos 
Aukščiausios dieviškos šviesos emanacijos teoriją ir krikščioniškus 
Trejybės bei pirmapradės nuodėmės mokymus, jis plėtoja naują sintetinę 
subtiliai struktūruotą estetinę koncepciją. 

Sugerijaus raštai ir ekstazės kupina religinė poezija - tiesiog 
“neoplatoniškos šviesos metafizikos orgija"(E. Panofsky). Juose nuolatos 
iškyla lumien (šviesa), verum luminis (tikroji šviesa), clareo (švytėti), 
clarus (aiškus), clarificare (šviesti) ir kitų artimų sąvokų žaismas, liudijantis 
šviesos ir spindesio estetikos įsigalėjimą Sugerijaus estetinėje koncepcijo- 
je. “Sugerijaus bekraštis susižavėjimas Pseudodionisijaus Areopagito ir 
Eriugenos šviesos metafizika, - rašo E. Panofsky,- pavertė jį vadovu savo 
laikmečio intelektualinio sąjūdžio, kuris pirmiausia turėjo pagimdyti 
protomokslines Roberto Groseteste ir Rogero Becono, o kita vertus, krikš- 
čioniškojo platonizmo teorijas nuo Vilhelmo Oraniečio, Henriko Gentiečio, 
Ulricho Strasburgiečio iki Marsiglio Ficino ir Pico della Mirandolla," 
(Abbot Suger, 1946, p. 36.) ' 

G. Duby knygoje “Šventasis Bernardas: cistersų menas" teigia, kad 
1134 m. yra tas svarbus posūkio taškas, kai iš esmės keičiasi sakralinio 
meno koncepcija. Sugerijaus idėjų poveikyje estetika, kurią istorikai 
vadina romaniškąja, užleidžia vietą kitai, įgavusiai gotikos vardą (Duby, 
1976, p.56). 

Paskirtas nuskurdusios Saint Denis abatijos viršininku, Sugerijus 
daug energijos skiria jos iškėlimui ir ilgainiui paverčia svarbiu Prancūzijos 
intelektualinio gyvenimo ir meno centru. 1134 m. sukvietęs garsius įvairių 
kraštų menininkus ir amatininkus, jis abatijos katedros perstatyme siekia 
praktiškai įgyvendinti savo estetikos principus. 

Sugerijus daug nuveikia formuodamas gotikinės estetikos ir meno 
stilistikos principus. Jis kuria tokį didingą šventovės ansamblį, kuris 
įprasmintų pagrindines krikščionybės idėjas, remtųsi jos išplėtota simbolika. 
ir ikonografinėmis sistemomis. Svarbiausiu šios idėjos įgyvendinimo 
išeities tašku tapo krikščioniškajai estetikai būdingas dvasingumo 
prioritetas, dvasios vyravimas materijos atžvilgiu. Gotikinę katedrą 
Sugerijus traktuoja kaip dieviškojo miesto, dangiškosios Jeruzalės įvaizdį. 
Tai sąlygoja ryškiai vertikalų katedros silueto veržimąsi į dangiškąjį 
pasaulį, siekimą perteikti jos “sklendimo" erdvėje iliuziją. Ji simboliškai 

buvo įprasminama visų gotikinės katedros linijų bėgimu aukštyn, 
architektūrinių elementų dematerializavimu, glaudžia menų sinteze. Kita 
vertus, gotikos epochos estetikoje ir mene silpnéja:ankstyvajai krikš- 
čionybei ir romaniškajai estetikai būdinga pernelyg tiesmuka priešprieša 
tarp praeinančio žemiškojo ir amžino dieviškojo grožio. 

Po 10 metų įtempto darbo iškyla įstabus sintetinio meno šedevras 
Saint Denis katedra, tapusi naujo gotikos stiliaus etalonu. Vientisoje šio 
didingo architektūros ir dailės ansamblio kūrimo koncepcijoje interjero, 
eksterjero, liturgijos ir daugybės kitų sudėtinių komponentų ryšys įgauna 
naują estetinę prasmę, o bažnytiniai ritualai ir ето pakyla iki 
dailiųjų menų lygmens. 

Polemizuodamas su savo oponentų šventojo Bérhárdod ir Abeliard'o 
asketiškumų, Sugerijus teigia, kad bažnyčios ištaigingumas, architektūros, 
interjero, vitražų, tapybos, skulptūrų ir liturgijos grožis pakylėja tikin- 
čiuosius į autentiško kontakto su Dievu aukštumas. “Širdies tyrumas, - 
pabrėžia jis, - būtinas tarnaujant Dievui, tačiau dar svarbesnis ir reikš- 
mingesnis yra grožio ir pagražinimų įjungimas į jo aplinką." (Aubert, 
1950, p. 40.) Vadinasi, Dievo didybei кын їг шн tarnauti 
niekas nėra pernelyg įstabu. 

Sugerijaus estetika neapsiriboja abstrakčiais grožio ir meno aukštinimo 
motyvais, o tiesiogiai siejasi su jo teologinėmis pažiūromis. Teoriškai 
pagrįsdamas gotikinės katedros eksterjero, interjero, liturgijos, įvairių 
puošybos elementų, meno kūrinių grožį, juose jis regi galingą asmenybės 
dvasinio poveikio instrumentą, atitraukiantį žmogų nuo žemiškų rūpesčių. 
“Kuomet mano susižavėjime Dievo namais, - rašo Sugerijus, - daugiaspalvių 
brangakmenių grožis atitraukia mane nuo išorinių rūpesčių ir prakilnus 
susikaupimas verčia susimąstyti apie šventų dorybių įvairovę, pereinant 
nuo materialaus prie imaterialaus, tuomet aš įsivaizduoju esąs kažkokioje 
neįprastoje Visatos sferoje, kuri skleidžiasi ir ne visai žemiškame purve, 
ir ne visai dangiškame tyrume, ir aš, remdamasis Dievu, galiu analogiškai 
pakilti iš šio žemiausio į aukščiausią pasaulį." (Abbot Suger, 1946, p. 
21.) 

Austrų meno teoretikas Н. Sedlmayras savo fundamentalioje studijoje 
“Katedros gimimas" (Die .Entstehung der Kathedrale, 1950) pagrįstai 
atkreipia dėmesį į gotikos epochos estetikos ir meno laipsnišką atsisakymą 

nuo asketiškų simbolių, idealų ir stiprėjantį dėmesį juslinei vaizdinei 
pasaulio ir grožio suvokimo pusei. Juslingumo | įtakos didėjimą jis regi 
visuose gotikos epochos menuose - architektūroje, skulptūroje, tapyboje, 
vitraže, liturgijoje, dekore, dvasinėje poezijoje, muzikoje - ir laiko pa- 
grindine šios epochos estetikos naujove. Romaniškoje epochoje vyravusį 
simbolinį mąstymą Sugerijaus IEEE idėjų įtakoje gotikos estetikoje ir 
mene keičia alegorinis. 5 

Kūniškasis fizinis grožis gotikinėje ие aiškinamas kaip 
dieviškojo grožio atspindys ir toleruojamas kaip terpė, kurioje skleidžiasi 
dvasingumas, kaip pakopa, vedanti į dieviškojo grožio pasaulį. Todėl į 
gotikinės estetikos ir meno sistemą įtraukiama nauja estetinių išgyvenimų 
gama, vaizduojamojoje dailėje formuojasi žemiškos moters - Marijos 
dvasinio grožio kultas. Šie poslinkiai ryškiai atsispindi gotikos epochos 
riterių ideologijoje, trubadūrų lyrikoje ir ypač Provanso kurtuazinėje 
poezijoje. Taigi gotikos mene stiprėja humanistinės tendencijos, estetinio 
idealo įsikūnijimu vis dažniau tampa žemiško žmogaus vaizdinys. Keičiasi 
netgi Žmogaus vietos suvokimas būties verpetuose. Binarinės sąmonės 
schemas, kaip teisingai parodo Le Goffas, gotikos epochoje keičia su- 
dėtingesnės trinarės. Greta pragaro ir rojaus atsiranda skaistykla (Le Goff, 
1982, p. 233-237). Visi šie svarbūs pasaulėžiūros pokyčiai simboline 
forma atsispindi gotikinės katedros architektūroje, interjere, sudėtingoje 
menų sąveikoje. H. Focillonas gotikinę katedrą taikliai pavadino akme- 
nine enciklopedija (Focillon, 1955, p.. 6). E 

Saint Denis katedros, vėliau ir kitų gotikinių šventovių konstrukcijoje 
iš esmės slypėjo kryžiaus simbolis, jų architektūriniai fasadai buvo tiksliai 
orientuojami į keturias pasaulio šalis. Katedrų eksterjeras ir interjeras 
buvo kuriamas remiantis vieninga sistema, kurioje itin didelis dėmesys 
teikiamas konstruktyviam aiškumui, raiškiam gotikiniam siluetui, Viskas, 
kas trikdė Dievo namų vientisumo įspūdį, buvo atmetama. Pabrėžtinai 
vertikalus pagrindinių katedros linijų veržimasis į dangų, anot Sugerijaus, 
turėjo padėti tikintiesiems, įžengusiems į Dievo namus, pasijusti kitame, 
nežemiškame pasaulyje. Šiam tikslui įgyvendinti buvo pajungtas ir ritmiškai 
suskaidytas katedros interjeras, sudėtinga simbolių, -alegorijų іг ikono- 
grafinių elementų visuma, kuri turėjo sukurti sakralizuotos erdvės, 
žemiškojo ir dieviškojo pasaulio tarpusavio ryšio iliuziją. 

Gotikinės katedros interjero ikonografija Sugerijus siekia įprasminti 
„Dievo įsikūnijimo žmoguje idėją, pabrėžti žmogiškąją Kristaus prigimtį, 
jusliškai apčiuopiama forma įkūnyti Trejybės idėją. Tuo gotikinės katedros 
ikonografija iš esmės skiriasi nuo romaniškosios, besiorientuojančios į 
Senojo Testamento monoteistinę Dievo Tėvo koncepciją. Interjero meno 
kūriniai, kurie koncentruojasi prie altorių, ne tik buvo laikomi brangiausiais 
objektais, tačiau ir emociniu poveikiu turėjo pakylėti juos suvokiančio 
Žmogaus dvasią į nematerialią dvasinę stichiją. Todėl katedros interjere 
_ formuojamos milžiniškos dematerializuotos erdvės, įprasminančios be- 
kraštybės idėją. Itin svarbus vaidmuo čia tenka Absoliuto idėjos, išraiškai, 
šviesai, kuri, sklisdama iš viršaus ir spindėdama įstabių vitražų spalvų 
harmonijoje, ne tik simbolizuoja Dieva kaip absoliučios šviesos šaltinį, bet 
ir susieja visas architektūrinės interjero detales, sujungia į vientisą or- 
ganizmą architektūrą, skulptūrą, tapybą, vitražus. “Liepsningoji gotika, - 
rašo J. Huizinga, - tai tarsi nesibaigiantis muzikinių garsų pasaulis: formos 
iškyla nuolatiniame judėjime, kiekviena detalė čia nuosekliai: išplėtota, 
kiekvienai linijai priešpriešinama kontrlinija. Forma nenumaldomai veržiasi 
už idėjos ribų, ornamentas susieja visas linijas ir visus paviršius. Šiame 
mene vyrauja ta tuštumos baimė, kuri tikriausiai yra kultūros, krypstančios 
įnuosmukį, požymis." (Huizinga, 1980, p. 264.) Skirtingi menai, surinkti po 
"katedros stogu ir sujungti į vientisą sistemą, turėjo teikti liturgijai 
iškilmingumo ir savo funkcijomis bei vidinių ryšių logika atitikti vientiso 
pasaulėvaizdžio sistemą, įkūnytą to meto scholastinėje estetikoje. 

Lotyniškasis scholastikos terminas kilo iš graikiško žodžio scho- 
lastikos, reiškiančio mokslininką, mokymą, mokslinį pokalbį. Vėlyvaisiais 
viduramžiais šiuo terminu dažniausiai buvo vadinami dominikonų ir pran- 
ciškonų ordinų dvasininkai, paskyrę savo gyvenimą moksliniams tyrinė- 
jimams. Priešingai mistikams, linkstantiems į ekstazišką susiliejimą su 
Dievu, scholastai siekia analogiško tikslo loginių apmąstymų ir išprotavimų 
plotmėje. Pranciškonų ordino šalininkai labiau orientujasi į neoplatonizmo 
ir Augustino estetines tradicijas, o dominikonai - į Aristotelį. Abi šias 
scholastinės estetikos tradicijas jungia galinga didžiųjų arabų mąstytojų 
(al Kindis, al Farabis, al Gazalis, ibn Sinas (Avicena), ibn Rušdis (Averojus)) 
idėjų įtaka, kadangi antikinio pasaulio estetinės idėjos scholastikos epochoje 
dažniausiai suvokiamos per musulmoniškosios estetikos filtrą, 

Vakarų Europoje iki šiol nesuvokiama milžiniška arabų kultūros, 
filosofijos, estetikos įtaka vėlyvųjų viduramžių ir renesanso epochų kultūrai. 
Pagrindinis istorinis islamiškojo pasaulio mąstytojų nuopelnas buvo tas, 
kad jie ne tik perėmė, išsaugojo ir praturtino antikinės, o taip pat indų ir 
kinų civilizacijų laimėjimus, tačiau, kai tik atsirado poreikis, sugebėjo 
juos perduoti Vakarams. Jau X amžiuje arabiškojoje Ispanijoje daugiausia 
žydų kilmės mąstytojų Aviceborno (ibn Gebriolio) ir M. Maimonido, 
mokėjusių arabų ir lotynų kalbas, dėka stiprėja arabizuotos graikų 
filosofijos, estetikos ir arabų mąstytojų idėjų difuzija lotyniškajame 
pasaulyje. Ji itin sustiprėja Vakarų Europoje и pirmiesiems 
universitetams. 

Arabų, žydų ir arabiškų idėjų transformuotos senovės graikų estetikos 
skverbimasis į scholastinę itin ryškus apie 1260 m. Vakarų Europos 
scholastinės filosofijos bei estetikos centre - Paryžiaus universiteto menų 
ir teologijos fakultete, kur netrukus įsivyrauja arabiškosios tendencijos 
šalininkai. Tikriausiai stiprus arabiškosios tradicijos poveikis scholastinės 
epochos estetikai sąlygojo XVIII-XIX a. susiformavusią teoriją apie ara- 
biškąją gotikinio meno kilmę. Įtakingiausi šios teorijos šalininkai F. Blon- 
delis ir A. Sčhopenhaueris buvo įsitikinę, kad pagrindinius estetinius, 
techninius ir kūrybinius metodus gotikos epochos menininkai bei architektai 
perėmė iš arabų pasaulio. 

Arabų mąstytojai turėjo didelę reikšmę kokybiškai naujų filosofinių 
estetinių teorijų formavimuisi Vakaruose. Gotikos epochoje anksčiau 
vyravę kompiliaciniai traktatai nuslenka į antrąjį planą ir formuojasi 
savitas didžiulių teorinių traktatų žanras - summa theologica, logiškai 
suręsti veikalai, siekiantys apibendrinti epochos dvasinius ieškojimus bei 
estetinius idealus. Žymiausi šio naujo žanro kūriniai yra Alberto Didžiojo 
ir Tomo Akviniečio veikalai, Vėlyvųjų viduramžių scholastinės estetikos 
sistemos, palyginti su ankstesnėmis, įgauna iš esmės kitą pavidalą, tampa 
vientisesnės, nuoseklesnės, griežtai struktūruotos. Sumose visa jėga 
atsiskleidžia scholastinis mąstymas. 

Scholastinėje estetikoje itin svarbi vieta tenka iš arabų mąstytojų 
perimtai mąstymo disciplinai, griežtai vidinei traktatų struktūrai, šviesos, 
spalvų ir spindesio estetikai (De Bruyne, 1947, p. 27). Šviesa, jos sklaida 
ir spindesys scholastinėje estetikoje taipogi traktuojami kaip pirmapradė 

substancija, kuri ne tik yra aukščiausiojo dieviškojo spindesio raiška, 
tačiau ir estetines formas organizuojanti esybė. Kitas išskirtinis scholastinės 
estetikos požymis - graikiškojo kalokagatijos principo atgaivinimas, t.y. 
grožio ir gėrio suartinimas. Pagaliau trečiasis esminis bruožas susijęs su 
požiūriu į grožį kaip į savitą meilės transcendentiniam pradui formą. Taigi 
scholastų pastangos pagrįsti grožį tikėjimu ir estetikai suteikti teologinės 
sistemos pavidalą tampa kūnu. Estetika įgauna išbaigtos teologinės sistemos 
formą. "+ : 

Jau W. Worringeris, M. Dvorakas, mėgindami atskleisti vėlyvųjų 
viduramžių kultūros specifiką, iškėlė hipotezę, kad kartu su tais poslinkiais, 
kuriuos regime šios epochos dvasiniame gyvenime, analogiški procesai 
skleidžiasi estetinėje mintyje ir meniniuose stiliuose. Scholastinė filosofija 
W. Worringerio koncepcijoje iškyla kaip paralelinis gotikinei architektūrai 
reiškinys; tiesiogiai atspindintis gotikinę valią išraiškai. “Čia tas pats 
besaikis konstruktyvus rafinuotumas be tiesioginio objekto, t. y. be 
pažinimo tikslo, kadangi pažinimas jau įsitvirtino atviroje bažnyčios ir 
dogmų tiesoje. Čia tas pats besaikis konstruktyvus rafinuotumas, kuris 
netarnauja jokiam kitam tikslui, be nesibaigiančio augančio judrumo, 
kuomet dvasia tarsi ištirpsta ekstazės svaigulyje. Ir ten, ir čia ta pati loginė 
beprotybė, tas pats racionalumo panaudojimas iracionaliems tikslams.“ 
(Worringer, 1910, p. 70.) Šią idėją toliau plėtoja savo veikale E. Panofsky, 
kuris atskleidžia bendrus gotikos epochos abstrakčios filosofinės esteti- 
nės minties ir naujojo opus Francigenum (pracūziškojo stiliaus) bruožus. 
Šie sutapimai “yra tokie ryškūs, kad viduramžių filosofijos istorikai nere- 
tai yra priversti remtis tomis pačiomis periodizacijos schemomis, kaip 
ir meno istorikai, nors medžiaga yra visai skirtinga" (Panofsky, 1967, 
p. 69). : : 

Ištiesų tiek scholastinė filosofinė estetinė mintis (Aleksandras Galietis, 
Albertas Didysis, Viljamas Oranietis, šventasis Bonaventūra, šventasis 
Tomas Akvinietis), tiek ir gotikinė architektūra gimsta ir skeidžiasi 1130- 
1270 m. II de France krašte, apimančiame 100 mylių spindulio teritoriją, 
kurios centrai yra Paryžius ir netoliese išsidėstę tokie svarbūs gotikinės 
kultūros centrai kaip Šartras, Reimsas, Orleanas, Amjenas, Suasonas, Ruanas, 

Ikischolastinę filosofiją, kurioje tikėjimas buvo atskirtas nuo proto 
neįveikiama pertvara, E. Panofsky vaizdžiai palygina su užsisklendusia 

savyje romaniškąja šventove, kadangi mistinė pasaulėžiūra čia pajungia 
sau protą. O aukštoji scholastika, griežtai atskirdama tikėjimą nuo realaus 
žinojimo sferos, formuoja kokybiškai naujos estetikos principus. “Kaip ir 
aukštosios scholastikos “summa”, taip ir aukštosios gotikos katedra siekia 
perteikti visa aprėpiančios "pilnumos" vaizdinį ir slepia savyje atkaklu 
universalumo ir galutinio sprendimo siekimą, kuris įgyvendinamas sinte- 
zės ir eliminacijos keliu.“ (Panofsky, 1967, р. 130.) Sugretindamas scholas- 
tinės filosofinės estetinės minties ir gotikinės architektūros principus 
(jiems vienodai būdingas siekimas specifine forma įkūnyti krikščioniškų- 
jų teologinių, etinių, gamtotyrinių idealų visumą), Panofsky fundamen- 
. taliose scholastinės teorijos nuostatose ir gotikinėje architektūroje įžvelgia 
ypatingą sistemą, pagal kurią kiekvienas sudėtinis šios sistemos kom- ' 
ponentas turi konkrečią tik jam skirtą vietą. Iš čia išplaukia ir kitas svarbus 
reikalavimas, konstravimo aiškumas, kuris vienodai būdingas teoriniams 
scholastų traktatams ir gotikinės katedros architektūrai. Manifestatio - 
“nušvietimas", arba “aiškumas” - tai tarsi kertinis ankstyvosios ir 
brandžiosios scholastikos principas. Šis principas gali tapti efektyvus tik 
aukščiausiame lygmenyje, ten, kur protas nušviečia tikėjimą... Mąstymo 
schematizmas ir formalizmas, būdingas šiam stiliui, pasiekia kulminaciją 
klasikinėje sumoje, kuriai keliami šie trys reikalavimai: 1) pilnumas (visa 
aprėpiantis išvardijimas), 2) planas, kuris remiasi atskirų dalių ir dalelių 
vientisumu, ir 3) loginių išvadų aiškumas ir jtaigumas." (Panofsky, 1967, 
p. 91-92.) | 


Tomas. Akvinietis 


Kondensuotą scholastinės estetikos idėjų sintezę aptinkame įtakin- 
giausio realistinės orientacijos mąstytojo Tomo Akviniečio (1225-1274) 
veikaluose. Apibendrindamas Aristotelio, Platono, Augustino, Pseudo- 
dionisijaus Areopagito, Bizantijos, arabų ir artimiausių savo pirmtakų 
idėjas, jis tarsi susumuoja svarbiausius viduramžių estetinės minties 
laimėjimus. Šia apbendrinamąja, enciklopedine mąstysenos orientacija 
garsieji Akviniečio veikalai (“Summa theologica" (1261-1264) ir "Summa 
contra gentiles" (1265-1279)) primena Aristotelio ir Hegelio veikalus. 

Juose ryškios sisteminio mąstymo nuostatos, siekimas nuosekliai išplėtoti 
svarbiausias savo pirmtakų idėjas, sujungti jas į vientisą, racionaliai 
pagrįstą. griežtos struktūros sistemą. - 

Nors Akviniečio teorinių apmąstymų orbitoje yra beveik visos tra- 
dicinės viduramžių estetikoje gvildenamos problemos, tačiau pagrindinį 
dėmesį jis koncentruoja į teologinį estetinio pažinimo, grožio (pulchrum) 
ir meno (ars) fenomenų specifikos pagrindimą. Plėtodamas Aristotelio ir 
arabų mąstytojų idėjas, jis iškelia “tobulumo" kategorijos svarbą ir pabrėžia 
intelektinį estetiniograZinimo pobūdį. Kita vertus, jis, kaip ir Augustinas, 

„siekia pateisinti jausminį pasaulio grožį ir išryškinti objektyvius grožio 
kriterijus bei išsiaiškinti grožio fenomeno specifiką. Tęsdamas graikiškąją . 
kalokagatijos tradiciją, jis kartu atskleidžia grožio ir gėrio esminius skir- 
tumus. Estetinį aktą jis apriboja savitiksle estetine kontempliacija, o 
etiniam priskiria tam tikrų praktinių žmogas norų ir tikslų įgyvendinimą. 
“Grožis ir gėris, - rašo Akvinietis, - yra tas pats, kadangi remiasi tuo pačiu, 
o būtent forma, ir todėl gėrį aiškina kaip kažką gražaus. Tačiau jų sąvokos 

- yra skirtingos. Gėris yra susijęs su norais, kadangi jis yra tai, ko visi nori. 
Todėl jis siejasi su tikslo sąvoka, kadangi noras - tai savotiškas judėjimas 
prie daikto. O grožis siejasi su pažintiniu sugebėjimu, kadangi gražiais yra 
vadinami tie objektai, kurie mums patinka savo išore. Štai kodėl grožis slypi 
tam tikroje proporcijoje." (Istorija estetiki, 1962, t: 11, p. 290.) 

Aukščiausia grožio proporcija Akvinietis skelbia proporciją, išreiš- 
kiančią “visų daiktų esmėje slypintį dieviškąjį grožį". Taigi, nesitenkin- 
damas grožio specifikos apibūdinimu, jis siekia teoriškai įtvirtinti scholas- 
tinei estetikai būdingą transcendentinio teologinio grožio sampratą. Die- 
viškasis grožis čia aiškinamas kaip visų grožio formų šaltinis, kadangi 
visa, kas egzistuoja mus supančiame pasaulyje, siekia panašumo su dieviš- 
kuoju pradu. Iš čia išplaukia irtrys pagrindinės grožio savybės: “Pirmiausia 
vientisumas (integritas), arba tobulumas, kadangi netobuli daiktai yra 
bjaurüs (turpe). Antra, būtinos proporcijos, arba saskambis (consonantia). 
Ir pagaliau aiškumas. Štai kodėl tai, kas pasižymi raiškia spalva, spindesiu, 
vadinama grožiu" (ten pat, p. 290). 

Taigi grožį Akvinietis apibūdina labai plačiai, kaip tai, kas teikiu 
suvokėjui malonumą, jusliškai suvokiant gražų objektą. “| grožio 
(pulchrum) ir gražumo (decorum) sąvokas įeina aiškumas ir būtina 

proporcija" (ten pat, p. 290), kadangi būtent dėl gražių proporcijų daiktai 
veikia mūsų jausmus ir protą. Tačiau, remdamasis estetinio suvokimo 
principais, Akvinietis pateikia ir kitą grožio apibūdinimą - “kas pamačius 
patinka" (guod visibus placet). Jis yra dar platesnis, kadangi orientuojasi 
įregėjimą, klausą, suvokimą apskritai. Toks grožio aiškinimas Akviniečiui, 
kaip ir Augustinui, yra neatsiejamas nuo suvokiamo objekto formos, 
kadangi dėl tobulos formos ir tikslingo organizuotumo jis tiesiogiai veikia 
suvokiančiojo jausmus. Panašias mintis aptinkame ir kitų žymiausių 
scholastinės estetikos atstovų - Ulricho Strasburgiečio ir Bonaventūros 
veikaluose, kuriuose grožis siejamas su proporcijomis, harmoningu 
sudėtinių dalių ir spalvų spindesiu. Grožis čia reiškia abstrakčiai paimtą 
malonų sudėtinių dalių ar elementu santykį, kuris gali būti taikomas 
visiems be išimties tiek fiziniams, tiek ir dvasiniams reiškiniams. Toks 
abstraktus grožio. traktavimas - tai bene vienas būdingiausių ne tik 
scholastinės, tačiau ir visos viduramžių estetikos bruožų. 

Akvinietis savo veikaluose taipogi siekia apibendrinti viduramžių 
meno sampratą. Pasiremdamas scholastinės estetikos tradicija, meną jis 
aiškina kaip tikslingą veiklą, apimančią amatus,. mokslus ir menus 
šiuolaikine šio žodžio prasme. Tačiau, kita vertus, jo veikaluose ryškėja 
meno atribojimas nuo mokslo ir moralės, kadangi mokslas, anot Akvinie- 
čio, siejasi su pažintine sfera, menas - su kūrybine, o moralė orientuojasi 
į “bendrus” žmogaus gyvenimo tikslus. Į meno sampratą įjungia tokius 
menus šiuolaikine šio žodžio prasme, kaip rašymo menas (scriptiva), 
tapyba (pietiva) ir skulptūra (sculptiva). Pastarųjų menų grupei jis priskiria 
specifinį vaizduojamąjį ir atspindimąjį pobūdį. 

Akviniečio aristotelizmas reiškiasi meno prigimties šiejimu su 
pamėgdžiojimu, Tačiau šis pamėgdžiojimas apibūdinamas visai skirtingai, 
kadangi Aristoteliui pamėgdžiojimo šaltinis - gamta, jos reiškiniai, kon- 
kretūs daiktai, o Akviniečiui pamėgdžiojimo objektu tampa ne materiali 
gamta, o joje slypinti ideali dvasia. Menas, anot Akviniečio, įgauna tiek 
pažinimo, tiek ir veiklos pobūdį. Būdamas teologinės koncepcijos šali- 
ninkas, jis pirmiausiu meno tikslu skelbia transcendentalaus prado 
pažinimą ir išryškinimą kiekviename daikte ar reiškinyje. Iš čia kyla 
kvietimas menininkams nepastoviuose reiškinių bruožuose ieškoti 
universalios ir absoliučios dieviškosios esmės atspindžių, orientuotis ne 

į išorines, “praeinamas", o į nepriklausomas nuo. materijos, 'amžinas 
dvasines vertybes. | Э: 

Kitas svarbus Akviniečio meno teorijos bruožas, iš esmės skiriantis jį 
nuo ankstyvesnės teorinės minties, tai meno sugebėjimo teikti žmonėms 
malonumą iškėlimas. Šis hedonistinių antikinės estetikos motyvų re- 
stauravimas ruošia dirvą naujai renesansinei meno sampratai. Pagal Ak- 
viniečio meninės kūrybos koncepciją menininkas kuria vaizdinių pasaulį 
tarsi Dievas, iš nieko. Menininko kūriniuose gimstantys vaizdiniai išplau- 
kia iš pasąmonėje esančių transcendentinio pasaulio idėjų, kurias jis 
semiasi iš dieviškojo proto ir valios. Nors bet kokio žinojimo ir kūrybos 
pirmaprade priežastimi Akvinietis skelbia Dievą, tačiau visiškai analogiš- 
ką vaidmenį jis priskiria ir menininkui, kuriam giluminis ryšys su 
transcendencija suteikia galimybę kurti laisvai, tai, kas yra skirta 
dieviškosios lemties. Menininkas savąja kūryba yra atsakingas tik prieš 
savo kūrybos rezultatus ir prieš Dievą. Taigi čia Akvinietis iš esmės keičia 
vėlyvųjų viduramžių estetikos orientaciją, kadangi pereina nuo objek- 
tyviosios idealistinės į subjektyviąją poziciją ir vis labiau linksta meno 
kūrinį traktuoti kaip menininko “aš" emanacijos rezultatą. Šis menininko 
asmenybės kūrybinio aktyvumo iškėlimas Akviniečio estetikoje jau rodo 
renesansinio individualizmo užuomazgas. 

Humanistinių, individualistinių ir hedonistinių tendencijų stiprėjimas 
scholastinėje estetikoje ir pastebimai augantis dėmesys Žmogaus vidiniam 
pasauliui darė stiprų poveikį meninės kultūros raidai. Pereinamuoju iš 
vėlyvųjų viduramžių į renesanso epochos kultūrą laikotarpiu savo meninių 
formų įvairove ir dvasingumu išsiskiria centrinės Italijos, Burgundijos ir 
Flandrijos kultūros. “Kiekvieną kartą, kai buvo mėginama nubrėžti aiškią 
ribą, skiriančią viduramžius ir renesansą, ši skiriamoji linija vis 
pasislinkdavo. Viduramžių gelmėse aptinkame formas ir sąjūdžius , kurie, 
atrodo, jau buvo paženklinti naujųjų laikų antspaudu ir pati renesanso 
sąvoka nuolatos platėjo, apimdama šiuos reiškinius, kol galutinai neprara- 
do savo vertės. Ir, priešingai, renesanso tyrinėjimas be jokių išankstinių 
schemų išryškina jame daug daugiau viduramžiškų elementų, nei tai 
leistina žvelgiant teoriniu aspektu." (Huizinga, 1980, p. 289.) 

Taigi viduramžių estetika ir menas buvo naujas, nepaprastai svarbus 
estetinės minties raidos etapas, kuris įtraukė į pasaulinės kultūros orbitą 

Vakarų Europos tautas, suformavo kokybiškai naują dvasinių, estetinių 
idealų visumą, kuri tapo ne tik renesanso, bet ir visos Vakarų krikščio- 
niškosios civilizacijos pamatu. Ankstyvųjų viduramžių estetinės teorijos 
rėmėsi dviem pagrindiniais šaltiniais: iš Senojo Testamento kylančia 
hebrajiška tradicija ir veikiant teologijai pakitusia antikinio pasaulio este- 
tika, kurios savitai sintezavosi ankstyvųjų viduramžių estetikų veikaluose. 
Viduramžių estetika visuomet buvo teologinė, kadangi siekė antikos, Bi- 
zantijos, Artimųjų Rytų, islamiškojo pasaulio mąstytojų idėjas pajungti 
krikščioniškųjų religinių postulatų įtakai.. Tai sąlygojo jos dvasingą, 
abstraktų, о ilgainiui ir scholastinį pobūdį. 


VAKARŲ EUROPOS RENESANSAS 


"Renesansas kaip pasaulinės kultūros reiškinys 


Po ilgos viduramžių religinės estetikos vyravimo epochos įvairiose 
Rytų ir Vakarų šalyse plėtojantis miestų kultūrai, ryškėja renesansiniai 
sąjūdžiai. Jie liudija laipsniškai besiskleidžiančius naujus pasaulietinius, 
. humanistinius estetinius idealus, kuriuos reiškia naujo tipo universalios 
„kūrybingos asmenybės. Prancūzišką renaissance (atgimimo) sąvoką moksle 

įtvirtino žymus prancūzų istorikas J. Michelet (1798-1874) ir šveicarų 
kultūrologas J. Burckhardtas (1818-1897). Aiškindami XV-XVI a. italų 
kultūros ir meno pakilimą kaip antikinių idealų atgaivinimo epochą, jie 
itin pabrėžė jos idealų priešingumą viduramžiams. Iš čia kyla daugelis 
vėliau plačiai paplitusių vienpusių stereotipinių požiūrių, prietarų, supa- 
prastintų schemų, aiškinančių renesansą kaip “prabudimą" (Michelet) po 
ilgos ir tamsios viduramžių nakties arba kaip išimtinai vakarietiškos 
kultūros, estetikos, meno fenomeną. 

Vėlesni Michelet ir J. Burckhardto kritikai, pateikdami daug naujų 
faktų, subtilių pastebėjimų iš kitų Vakarų Europos ir Rytų renesansinių 
sąjūdžių istorijos, parodė, kad renesansas yra daug sudėtingesnis, 
įvairiapusiškesnis ir labiau kontroversiškas reiškinys, nei manė pirmieji 
jo tyrinėtojai. Išryškėjus esminiams poslinkiams antrosios XX a. pusės. 
medievistikoje ir orientalistikoje, šiuolaikinis mokslas jau atsisako tra- 
dicinės renesansinių sąjūdžių priešpriešos viduramžiams. Įsivyrauja nau- 
jas požiūris į renesansinę kultūrą, estetiką, meną kaip svarbų “pereinamąjį” 
laikmetį nuo viduramžiais vyravusių religinių prie pasaulietinių kultūros 
formų. С | 

Įtakingi medievistai J. Huizinga, G. Duby, J. Le Goffas, Е. Brodelis, 
A. K. Coomaraswamy pateikdami gausybę faktų teigia, kad renesansiniai 

„sąjūdžiai nebuvo jokie epochiniai perversmai, o tik organiška viduramžių 

civilizacijos dalis arba logiškas jos raidos rezultatas. Šį požiūrį su tam 
tikromis išlygomis paremia ir tokie renesansinės estetikos tyrinėjimo 
autoritetai kaip A. Losevas, E. Panofsky, E. Gombrichas, N. Konradas. 
“Pradedantį tyrinėti Renesanso epochos estetiką,- rašo А. Losevas,- 
nustebina netikėtas jos artumas viduramžių estetikai.“ (Losev, 1978, 
р. 53.) Е. Gombrichas teoriškai pagrindžia “epochos" kategorijos principinį 
atsisakymą ir renesansinius „reiškinius vadina “sąjūdžiais" (Gombrich, 
1974). | i 

Visose mums žinomose šalyse renesansiniai sąjūdžiai brendo lėtai ir 
buvo glaudžiai susiję su daugelį šimtmečių vyravusiomis vietinėmis 
kultūros, estetikos, meno tradicijomis. 

Kitas svarbus-daugumos ankstesnių renesansinės s'estetikos tyrinėjimų 
trūkumas buvo tas, kad renesansinės kultūros, estetikos ir meno reiškiniai 
buvo traktuojami kaip išimtinai itališkos arba Vakarų Europos kultūros 
fenomenai. Žlungant europocentrinėms nuostatoms ir augant mūsų Zi- 
nioms apie analogiškus, neretai stulbinančius savo kultūros, estetinės 
minties ir meno formų įvairove sąjūdžius Kinijoje, Japonijoje, Indijoje, 
gilėja šio sudėtingo fenomeno suvokimas. 

Tie ryškūs kultūros, estetinės minties ir meno pagyvėjimo požymiai, 
kuriuos XIV-XVI a. regime Italijoje, kaip jau buvo sakyta, yra būdingi ne 
tik šiai, tačiau ir daugeliui kitų šalių, turinčių ilgą ir nenutrūkstamą 
kultūros istoriją, kur po senovės (antikos) ir viduramžių ryškėja tolesnė 
kultūrinių procesų raidos fazė, įvardijama “renesanso" terminu. “Vienaip 
ar kitaip, nors ir su didelėmis išlygomis,- rašo A. Losevas,- vis dėlto į 
renesansinius procesus kitose, ne Vakarų kultūrose būtina atsižvelgti. 
Tiesa, visi senovės Rytų kultūros renesansai turėjo specifinių bruožų, 
kurių visai tiksliai suformuluoti mokslininkai i dar T nepajėgia." (Losev, 
1978, p.16.) 

A. Losevas, A. Toynbee, K. P. Kirkwoodas, S. Hisamatsu, K. Адн 
A. Mezas, R. Schwabas, М. Konradas, Š. I. Nucubidzė, V. K. Čalojanas i ir 
daugelis kitų, atmesdami europocentrines nuostatas ir gvildendami 
lokalinius renesansinius sąjūdžius, traktuoja renesansą kaip pasaulinės 
kultūros reiškinį, būdingą daugeliui skirtingų šalių. “Vartodami žodį 
“renesansas" kaip tikrinį,- pastebi A. Toynbee, - mes klydome matydami 

unikalų reiškinį ten, kur iš tiesų buvo tik atskiras pasikartojančio istorinio 
reiškinio atvejis." (Burke, 1992, p.10.) 

Vienas autoritetingiausių orientalistų М. Konradas savo programiniame | 
veikale “Rytai ir Vakarai" suformulavo vientisą pasaulinio renesanso ir 
glaudžiai su juo susijusių lokalinių Rytų renesansų teoriją. Pasaulinis 
renesansas N. Konrado knygoje iškyla kaip milžiniška kultūrinė banga, 
nuriedėjusi per visą Euraziją. Šis banguojantis naujų kultūrinių vertybių 
sklaidos procesas prasideda VIII a. prie Ramiojo vandenyno кише ir 
užsibaigia ХУПа. prie Atlanto vandenyno Europoje. 

Skirtingi mokslininkai renesansinių procesų sklaidą T Ki- 
nijoje apie VIII-XIII a., Indijoje IX-XIV a., musulmoniškoje arabų impe- 
rijoje IX-XIV a., Vidurinėje Azijoje IX-XV a., Japonijoje XV- XVI a., 
Italijoje XIV-XVI a., kitose Vakarų Europos šalyse XIV-XVII-a. 

Objektyvūs kultūros raidos dėsningumai atveda didžiąsias Rytų 
civilizacijas, turinčias turtingas senovės kultūros, estetinės minties ir 
meno tradicijas į savuosius renesansinius sąjūdžius anksčiau nei Italiją. 
Kultūros atžvilgiu pirmaujančios Vakarų Europos tautos į pasaulinės 
kultūros vertybių kūrimo istoriją aktyviai įsitraukia tik apie VIII- IX a., 
susikūrus šiuolaikinės Prancūzijos ir Vokietijos teritorijose Karolingų 
imperijai, o Kinija, Indija, Vidurinė Azija ir Arabų kalifatas tuomet jau 
išgyvena ryškų renesansinės kultūros ir įvairių humanistinės filosofijos, 
estetikos, meno krypčių pakilimą. Tačiau niokojantys čžurčženų (1127) ir 
mongolų (1215, 1279) antplūdžiai bei okupacijos Kinijoje, arabų bei 
„mongolų - Indijoje, mongolų, tiurkų, beduinų genčių įsiveržimai, suZlug- 
de Arabų kalifatą, ne tik pristabdė tolesnę renesansinių sąjūdžių sklaidą 
šiose kultūros atžvilgiu pirmaujančiose šalyse, tačiau ir atbloškė labiau- 
siai sugriautus jų regionus atgal į viduramžiškų kultūros formų restaura- 
ciją. Nepaisant apokaliptinių kultūros sukrėtimų, beveik visų pagrindinių 
kultūros centrų sugriovimo arba nuniokojimo, išskyrus Japoniją ir nedide- 
lę išsaugojusią nepriklausomybę Pietų Indijos dalį, Rytų šalys dar apie tris 
šimtmečius kultūros atžvilgiu žengia priešakyje Vakarų Europos, kurios 
intensyviai besiplėtojanti kultūra pradeda lenkti Rytų šalis tik XVII a. 

Gvildendami renesansinių sąjūdžių genezę, nesunkiai pastebėsime 
dėsningumą: intensyvūs kultūriniai pokyčiai, kuriuos vadiname rene- 
sansiniais, pirmiausia prasideda šalyse, turinčiose seniausią ir turtingiausią 

kultūros istoriją, o vėliau persimeta į kitas kultūros istorijos atžvilgiu 
jaunesnes tautas. Pavyzdžiui, didysis kinų renesansas pagimdė ir aktyviai : 
skatino renesansinių pročesų sklaidą Korėjoje ir Japonijoje. Vidurio 
Rytuose antrasis svarbus indų-iranėnų-Vidurinės Azijos renesansinės 
kultūros židinys sąlygojo renesansinių sąjūdžių sklaidą Armėnijoje ir 
Gruzijoje. Pagaliau trečiasis renesansinės kultūros židinys Vakaruose - 
Italija . paskatino -analogiškus procesus Prancūzijoje, Flandrijoje, 
Vokietijoje, Ispanijoje ir kitose Vakarų Europos šalyse. 

Todėl, siekdamas geriau paaiškinti renesansinių sąjūdžių sklaidos 
mechanizmą ir nacionalinių formų specifiką, N. Konradas kalba apie dvi 
skirtingas formas: 1) motininj, autonomišką, arba savarankišką renesansą, 
kuris gimsta kaip imanentinė savos kultūros raidos pasekmė, ir 2) atneš- 
tąjį, arba “atspindimąjį" renesansą, gimstantį kitos, senėsnės kultūros 
įtakoje. Visiškai autonomiški renesansiniai sąjūdžiai buvo trys: Kinijos, 
indų-iranėnų - Vidurinės Azijos, ir Italijos. Visose kitose šalyse rene- 
sansiniai procesai turėjo atspindimąjį pobūdį, skleidėsi minėtųjų “moti- 
niniy" renesansų įtakoje. Tačiau tai visiškai nereiškia, kad atspindimojo 
renesanso šalyse sukurtos kultūros, estetinės minties, meno formos yra 
mažiau vertingos. 

Ieškodamas sąsajų tarp renesansinių procesų Kinijoje ir Italijoje, 
Konradas atkreipia dėmesį į tai, kad šiose šalyse atsiranda ne tik prasmės, 
tačiau ir leksiniu atžvilgiu visiškai vienodos sąvokos, skirtos šiai epochai 
žymėti. Italai vadino savo epochą rinascimento, rinascenza, rinascita, t. y. 
“senovės atgaivinimas", o kinai ją ženklina sąvoka fugu, kuri susideda iš 
dviejų hieroglifų: fu - grįžimas, gu - senovė. Vadinasi, šių dviejų 
komponentų sąveika, kaip ir itališkajame termine, reiškia “grįžimą į 
senovę" arba “praeities idealų atgaivinimą", t. y. jos atkūrimą (Konrad, 
1972, р. 212).. 

Daugybė naujų faktų iš Kinijos, Indijos, [тапо, Japonijos ir kitų šalių 
renesansinių sąjūdžių istorijos, įgavusių platų pripažinimą mokslo 
pasaulyje, šiandieną paverčia “Rytų renesanso" problemą jau ne moksline 
hipoteze (kokia ji buvo prieš 30 metų), o visapusiškai pagrįsta moksline 
teorija, pagrindžiama daugybės neginčijamų istorinių šaltinių. 

Vadinasi, renesansas nebuvo unikalus, lokalinis, tik Italijai būdingas 
“epochinis perversmas" ar “kultūros sprogimas“, kaip teigė J. Michelet ir 

J. Burckhardtas, o daug platesnis, internacionalinis pasaulinės kultūros 
fenomenas, būdingas daugeliui senas nenutrūkstamas kultūros tradicijas 
turinčioms šalims. Renesansiniai sąjūdžiai iškyla kaip lokalinė bendrojo 
pasaulinės kultūros proceso dalis. Įvairiuose pasaulio kraštuose rene-. 
sansiniai sąjūdžiai prasidėdavo skirtingu laiku, brendo lėtai, pasižymėdavo 
nevienodu intensyvumu, trukme, šalia bendrų renesansinei kultūrai, 
estetikai, menui būdingų bruožų įgaudavo ir specifinių lokalinių,! 
nacionalinių požymių, kuriuos sąlygojo ankstesnės kultūros tradicijos 

Siekiant teisingai suvokti renesansinės estetikos pobūdį, tikslinga 
apibrėžti pagrindinius specifinius jos bruožus. Pirmiausia renesanso“ 
epochos estetika ir menas visose Rytų ir Vakarų šalyse buvo išimtinai 
miestų kultūros padarinys, glaudžiai susijęs su ekonominio, socialinio 
gyvenimo intensyvėjimu, naujo humanitarinės inteligentijos sluoksnio, 
skelbusio humanistines idėjas, iškilimu. Neatsitiktinai М. Konradas visus 
renesansinius sąjūdžius sieja su “perėjimu iš kaimo į miestiškąją kultūrą" 
(Konrad, 1972, p. 239). У 

Visuose pagrindiniuose Kinijos, Indijos, Japonijos, Irano, Arabų 
kalifato ir kitų šalių miestų kultūros centruose greta oficialiosios kultūros, 
kad ir kaip griežtai ji būtų reglamentuota, skleidėsi opozicinės, demo- 
kratinės, humanistinės pakraipos estetika, menas ir kitos renesansinės 
kultūros formos. Pavyzdžiui, kiniškojo renesanso židiniais tapusios Tang'u 
(618-907) ir Sung'ų (960-1279) sostinės buvo milžiniški dinamiški mili- 
joniniai miestai, kuriuose klestėjo humanitarinė inteligentija, humanis- 
tinės idėjos, mokslas, menas, gyveno šimtatūkstantinės arabų ir kitų svetim- 
šalių kolonijos. Panašių reiškinių regime ir IX-XII a; miestų kultūros 
pakilimo epochą išgyvenusioje Indijoje, Irane, Vidurinėje Azijoje, Arabų 
kalifate, Bizantijoje ir kituose Rytų kraštuose. Nors XIV-XVI a. Italijoje 
miestai respublikos buvo mažesni nei Rytų šalyse, tačiau ir čia pastebimi 
visiškai analogiški socialinio, ekonominio, dvasinio gyvenimo reiškiniai. 

Visoje Eurazijos teritorijoje nuo Kinijos iki Flandrijos pagrindiniuo- 
se lokalinių renesansinių sąjūdžių centruose regime humanistinių, racio- 

nalistinių estetikos tendencijų stiprėjimą, laisvamanybės įsigalėjimą, 

laipsnišką perėjimą nuo divina studia prie humana studia. Stiprėjančios 

humanistinės idėjos, laisvės aukštinimas, žmogaus proto išlaisvinimas iš 

scholastinės mąstysenos Kinijoje, Indijoje, Bizantijoje, arabų pasaulyje, 

Italijoje atneša neregėtą anksčiau gausybę pasaulietinių, antiortodoksinių. 
tekstų, kurių įtakoje viduramžiais vyravusi teocentrinė estetikos tradicija 
išklibinama iš pagrindų. J. Huizinga savo knygoje “Viduramžių saulėlydis" 
taikliai pastebėjo, kad Vakarų humanistų naujos "protu paremtos epochos" 
aukštinime jau ryškėja visai vėlesnei Vakarų racionalistinės filosofijos ir 

estetikos tradicijai būdingas vienpusis proto kultas ir tikėjimas skaidriomis 

žmonių būties perspektyvomis. Čia slypi hipertrofuoto vakarietiškojo 

individualizmo ir vartotojiško požiūrio į aplinką šaknys.  * 

Kitas esminis renesansinių sąjūdžių bruožas, ženklinęs perėjimą nuo 
viduramžiškų prie naujų estetinių idealų Rytų ir Vakarų šalyse, susijęs su | 
“atsigręžimu į praeitį", ankstesnės kultūros, estetikos, meno tradicijų 
atgaivinimu, siekimu apmąstyti aukščiausius klasikinio periodo kultūros 
laimėjimus ir juos įtraukti į epochos aktualijų kontekstą. Atgimstanti 
antikos kultūra, estetika, menas neabejotinai buvo viena svarbiausių 
kiniškojo, indiškojo, japoniškojo, iranietiškojo, itališkojo renesanso ištaka. 
“Renesansas savo gilumine esme, - pabrėžia R. Kleinas - nėra vien tik 
antikos atgimimas, tačiau daug gilesnis ir platesnis žmonių sąmonės ir 
gyvenimo atsinaujinimas.“ (Klein, 1966, p. XVI.) o. 

Jau ankstyvųjų renesanso kultūros tyrinėtojų veikaluose ypatingas 
dėmesys kreipiamas į “pasaulio ir žmogaus atradimą" (J. Michelet) ir 
“žmogaus ir gamtos atradimą" (J. Burckhardtas). Iš tiesų tiek Rytų, tiek 
Vakarų estetikams, menininkams būdinga panteistinė pasaulėžiūra, itin 
stiprus menininko kontakto su jį supančiu gamtos pasauliu išgyvenimas. 
Šis dominuojantis Tolimųjų Rytų (Kinijos, Korėjos, Japonijos) renesansi- 
nės estetikos ir meno bruožas labai ryškus Dūrerio ir Leonardo da Vinci 
estetinese pažiūrose. 

Kalbant apie “gamtos ir žmogaus atradimą" renesansinėje estetikoje, 
negalima nepastebėti, kad Rytų, ypač Tolimųjų Rytų estetinės teorijos 
šioje formulėje pabrėžia “gamtos atradimą", kadangi žmogus visuomet 
suvokiamas kaip organiška jį supančios gamtos dalis. Šią panteistinę 
estetinę koncepciją puikiai iliustruoja didžiųjų kinų ir japonų renesanso 

tapybos meistrų (Wang Wei'aus (699-756), Ma Lino, Ma Yuano, Shubuno, 
Sesshu) kūriniai, kuriuose žmonės ištirpsta juos supančioje gamtos sti- 
chijoje. Vakarų estetinėse koncepcijose daug ryškesnis individualizmas, 
siekimas “išplėšti? žmogų iš jį supančio gamtos konteksto ir traktuoti jį 
kaip gamtos valdovą. 

Šis kokybiškai naujas, palyginti su viduramžiais, renesansinės 
estetikos aspektas neatsiejamas nuo individo, homo singolare atradimo ir 
jo personalistinių kūrybinių savybių įtvirtinimo. Iš čia kyla renesansinei 
pasaulėžiūrai ir estetikai būdingas individualizmo, titanizmo, kūrybingos 
asmenybės universalizmo aukštinimas. Renesansiniai sąjūdžiai- iš tiesų 
buvo genijų ir titaniškų asmenybių laikmečiai, kai skleidėsi daugybė 
genialių reiškinių poezijoje, tapyboje, skulptūroje, architektūroje, įvairiuose 
moksluose o kartu ir estetikoje bei meno teorijoje. Renesansinės estetikos 
` kūrėjai Wang Wei'us, Han Үш, Mi Fu, Su Shih, Sankara, Abhinavagupta, 
Avicena, Averojus, Navoji, Rustavelis, Petrarca, Leonardo, Düreris buvo 
įvairiapusiškos homo universale asmenybės, aktyviai pasireiškusios dau- 
gelyje kultūros sferų. Tačiau šias asmenybes sieja ne tik universalizmas, 
titanizmas, stichinis, neapsakomas savo kūrybinių galių suvokimas, bet ir 
vidinis prieštaringumas, tragizmas, savojo titanizmo, individualizmo 
ribotumo, izoliacijos suvokimas. Renesansinės kultūros korifėjus - ne- 
priklausomai nuo jų tautybės - vienija tai, kad, nepaisant siekių perimti 
dieviškąsias funkcijas ir iškelti savąjį Aš, jie tragiškai pajunta žmogiškųjų 
siekių ribotumą ir laikinumą. 

Renesansinės pasaulėžiūros ir estetikos vidinį prieštaringumą savo 
genialioje knygoje “Renesanso estetika" giliai atskleidė A. Losevas. 
“Renesanso epochos svyravimai,- rašo jis, - istorikui nėra kažkas netikėta 
ar keista. Visos istorinės epochos yra pereinamosios (tarpinės) ir amžinai 
banguojančios; joks išorinis principinis jų stabilumas negali sutrukdyti 
istorikui surasti jose nuolatinį kintamumą. Antra, artistiškojo žmogiškojo 
individualizmo principas menkiau stabilus nei kitų kultūrų ir epochų 
pamatiniai principai. Juk visiškai aišku, kad izoliuotas žmogiškasis 
individas nėra itin tvirtas ir patikimas pagrindas kultūros vertybėms kurti." 
(Losev, 1978, p. 450.) A. Losevas apnuogina antrąją, “tamsiąją" rene- 
sansinio titanizmo pusę, kuri Italijoje Borgia'ų, Machiavellio gyvenimo 
metais siejosi su neregėtu žiaurumu, išdavystėmis, smurtu, aistrų siautė- 

jimu, inkvizicijos medžioklėmis. Per 150 metų (nuo 1484 iki 1589) 
Ispanijoje, Italijoje ir Vokietijoje inkvizicijos lauZuose buvo sudeginta 
30 000 žmonių, apkaltintų raganavimu. 

Naujų humanistinių idealų įtakoje Kinijoje, Indijoje, Irane, arabų 
pasaulyje, Italijoje ir kitose Vakarų Europos šalyse estetinė mintis pa- 
laipsniui išsivaduoja iš religinės pasaulėžiūros įtakos, viduramžiais vy- 
ravusių grožio idealų. Renesansinės estetikos kūrėjai atsiriboja nuo vi- 
duramžių estetikai būdingo visaaprėpiančio teocentrinio grožio suvoki- 
mo, kuriame ištirpsta ir meno pasaulis. Renesansinėje estetikoje, siekian- 
čioje spontaniškai atspindėti galingą meno pakilimą ir naujo tipo universalių 
menininkų genijų įsiveržimą į kultūros gyvenimą, visa jėga atsiskleidžia 
ir naujomis spalvomis sušvinta meno pasaulis. Jis humanistinėje renesanso 
estetikoje pradedamas suvokti kaip didžiai reikšminga, autonomiška žmo- 
gaus kūrybinės veiklos sritis. 

Įvykus minėtiems poslinkiams, estetika kaip mokslas apie grožį 
transformuojasi į mokymą apie meną. Taigi renesansinių idėjų klestėjimo 
laikmetyje viduramžiais viešpatavusią religinę scholastinę “estetiką iš 
viršaus" palaipsniui išstumia nauja menotyrinės orientacijos “estetika iš 
apačios", kurios kūrėjais tampa patys menininkai, siekiantys teoriškai 
apibendrinti savo meninę praktiką. 

Kaip vieną ryškiausių specifinių renesansinės pasaulėžiūros bruožų 
subtilus šios epochos estetikos ir meno žinovas A. Chastelis nurodė ne 
paprasto žmogaus, o būtent menininko asmenybės iškėlimą, menininko, 
kuris savo kūrybinėmis galiomis prilyginamas Dievui kūrėjui (Deus artifex). 
Iš čia kyla humanistams būdingas siekimas vadinti Dievą didžiuoju 
architektu arba summus artifex (didžiuoju meistru), kadangi pasaulio 
Kūrėjas yra Didysis menininkas (Chastel, 1969, p. 10). Su tuo susijęs kinų, 
indų ir Vakarų estetikams bei menininkams būdingas meninės kūrybos 
palyginimas su dieviškąja, užuomina į tai, kad menininkas turi kurti taip 
pat laisvai, kaip ir Dievas. 

Esminis skirtumas tarp Tolimuosiuose Rytuose ir Vakaruose įsi- 
vyravusių estetinių koncepcijų yra tas, kas Vakarų renesansinės esteti- 
kos kūrėjai, perimdami antikinį mimezés principa, pamėgdžiojimo 
objektu paverčia ne išorinį, žmogų supantį gamtos pasaulį, o patį me- 
nininką, jo subjektyvius išgyvenimus, nepakartojamą individualybę, 

stichinį siekimą įtvirtinti ir adekvačiai išreikšti savo prigimtines kūrybi- 
nes galias, ; 3 i ' 

Vakarų renesanso apadi paveiksluose peizažas, palyginti su kinų ir 
japonų paveikslais, įgauna gan menką pagalbinį vaidmenį, kadangi užgo- 
žiamas paveiksle dominuojančių žmonių figūrų. Tolimųjų Rytų tapybinėje 
estetikoje dievybės, Absoliuto įsikūnijimu skelbiama pati gamta, kurios 
nepaliestos pirmapradės didybės niekuomet nenustelbia žmonių figūros. 

Tiek Tolimųjų Rytų renesansinėje tapybos estetikoje, tiek ir Vakarų 
naujausių mokslinių pasiekimų įtakoje ryškėja nauji perspektyvos princi- 
pai, kuriuos Kinijoje pagrindė genialus Tang'ų epochos meno teoretikas, 
poetas, tapytojas Wang Wei'us (699-756), o Italijoje - Brunelleshi (1377- 
1446), Paolo Ucello (1396-1475), Pietro della Francesca (1420-1492). 
Tolimuosiuose Rytuose buvo ra$omi portreto žanrui skirti estetiniai 
traktatai, kuriuose buvo smulkiai apibrėžiamos įvairios portreto detalės, 
tačiau pats portreto žanras dėl vyravusių estetinių koncepcijų елү 
populiarumo. Indijoje jis buvo labiau išplėtotas. 

Kinų ir indų portretai buvo tapomi iš įvairių regėjimo taškų, о 
Vakaruose iki XV a. beveik išimtinai - iš profilio ir dažniausiai vaizduoja 
portretuojamą žmogų tik iki liemens. Šios konvencionalios nuostatos 
pažeidžiamos XV-XVI a. sandūroje, kuomet Leonardo da Vinci ir Rafaelis 
pradeda vaizduoti žmonių figūras en face arba pasisukusias ketvirčiu. 

Tolimųjų Rytų dailininkų paveiksluose daug daugiau dėmesio 
kreipiama į vidinį vaizduojamųjų žmonių figūrų ir gamtos sąryšingumą: 
žmogus ir gamta aiškinama kaip vienas nuo kito neatsiejami visa aprėpian- 
čio Tao elementai. 


Italų renesansinė estetika 


Vakarų Europos renesansinės kultūros, estetikos ir meno sklaidos 
židiniu tapo senas antikinės kultūros tradicijas turinti Italija. XIII a. 
pabaigoje ir XIV a. svarbių tarptautinių prekybos kelių tarp Rytų ir Vakarų 
kryžkelėje esančioje Italijoje pastebimas ryškus prekybos, manufaktūrų, 
bankininkystės, miestų' kultūros augimas. Tai suteikia galingą impulsą 
šios šalies estetinės minties ir meninės kultūros raidai. Nuo šiol Italijos 

estetika ir menas įsivyrauja Vakarų kultūroje iki XVI a. pradžios; nors 
šios šalies ekonominį ir kultūrinį klestėjimą 1453 pristabdo Konstan- 
tinopolio atitekimas turkams, sužlugdęs Italijos miestų monopolį preky- 
boje su Rytais. Po Kolumbo atlikto Amerikos (1492) ir naujo kelio į Indiją 
(1498) bei kitų didžiųjų geografinių atradimų atsidūrusi nuošalyje nuo 
pagrindinių tarptautinės prekybos kelių, susiskaldžiusi, draskoma vidinių 
prieštaravimų Italija nebepajėgia konkuruoti su Ispanija ir Prancūzija. 

Neabejotinai viena iš XIV a. pabaigos ir XV a. italų kultūrinio 
pakilimo priežasčių buvo atgimstanti antikos kultūra, estetika, menas. 
Tačiau ryškėjančią naująją. humanizmo ideologiją daug stipriau veikia 
galingi Bizantijos ir arabų kultūros srautai. Šių civilizacijų įtakos pėdsakai 
aiškiai pastebimi ne tik naujuose estetiniuose ir meniniuose idealuose, 
tačiau ir tarptautinės prekybos su Rytų šalimis dėka iškilusių miestų - 
Florencijos, Venecijos, Bolonijos, Feraros, Ravenos, Pizos, Sienos visuo- 
meninių pastatų konstrukcijose, dekore, kur apstu orientalistinių motyvų. 

Bizantijos įtaka itin sustiprėja po 1205 m., kuomet kryžiuočiams 
užkariavus ir nuniokojus Konstantinopolį, Italijos miestuose pasklinda 
daugelis Bizantijos mokslininkų ir menininkų. Kita vertus, besifor- 
muojančią renesansinę ideologiją, estetiką, meną labai stipriai veikia daug 
aukštesnio lygio, suleidusi gilias šaknis Sicilijoje ir Pietų Italijoje rafi- 
nuota arabų-musulmoniškoji kultūra. Arabų filosofijos, estetikos, 
laisvamanybės, “gražaus gyvenimo stiliaus" poveikyje Italijos miestuose 
pastebimai silpnėja religinės pasaulėžiūros įtaka, intensyviai plėtojasi 
pasaulietinės kultūros, estetikos, meno formos, ryškėja naujas požiūris į 
žemiškas vertybes, žmogų ir jį supantį gamtos pasaulį. Šis kultūrinis 
sąjūdis, ženklinantis laipsnišką perėjimą iš vėlyvųjų viduramžių į renesansą, 
vėliau gauna protorenesanso vardą. 

E. Panofsky savo fundamentaliame veikale “Renesansas ir renesansai 
Vakarų mene" (1960) pabrėžia Vakarų renesansinių sąjūdžių periodizacijos 
sudėtingumą. Jis nurodo, kad iki Medici'ų renesanso Italijoje būta kitų 
reikšmingų renesansinių sąjūdžių. Gvildendamas renesansinės estetikos, 
meno teorijas ir meno genezės problemas, Panofsky atkreipia dėmesį į 
komplikuotą vėlyvųjų viduramžių ir renesansinės kultūros santykį su 
antikos kultūra, kuri viduramžiais buvo dar gyvas prisiminimas, renesan- 
sui - jau istorinis faktas, į kurį galima nešališkai žvelgti. “Joks viduramžių 

žmogus,- pabrėžia Panofsky, - negalėjo žvelgti į antikinę civilizaciją kaip 
į baigtinį, užsisklendusį savyje, priklausantį praeičiai ir istoriškai nuo 
dabarties nutolusį fenomeną, kultūrinį kosmosą, kurį galima tyrinėti ir 
prireikus įsisavinti." (Panofsky, 1962, p.27.) Būtent istorinės distancijos 
atsiradimas ir arabų laisvamanybės įtakoje ryškėjanti reakcija prieš 
viduramžių estetinių ir meninių idealų įtaką sąlygoja italų humanistams 
būdingą “radikalų vertybių регкаіпојіта” (F. Nietzsche) ir atsigręžimą į 
idealizuojamos antikos estetikos ir meno tradicijas. 

Šiuolaikiniame moksle, gvildenant renesansinių idėjų sklaidą Italijoje, 
paprastai išskiriami tokie pagrindiniai periodai: 1) protorenesansas, 
vadinamasis trecentas (it. trecento - XIV a.), 2) ankstyvasis renesansas, 
arba kvatročentas (it. quattrocento - XV a.) ir 3) vėlyvasis renesansas, arba 
činkvečentas (it. cinquecento -XVI a.). Priešingai J. Burckhardtui, tei- 
gusiam, kad renesansas yra specifinis italų kultūros fenomenas, svetimas 
kitoms Vakarų Europos šalims, renesansinius sąjūdžius regime Pran- 
cūzijoje, Flandrijoje, Vokietijoje, Anglijoje, Ispanijoje, Portugalijoje bei 
kitose šalyse. Renesansiniai sąjūdžiai, besiskleidžiantys į šiaurę nuo Alpių 
kalnų, mokslinėje literatūroje dažniausiai įvardijami bendra Šiaurės 
renesanso sąvoka, išskiriant du pagrindinius periodus: 1) pradinį ir 2) 
brandųjį. Žymiausi protorenesanso atstovai buvo Dante, Petrarca, Duccio, 
Giotto, Simone Martini, Nicolo Pizano, ankstyvojo renesanso - Nicolai de 
Cusa, Lorenco Valla, Marsiglio Ficino, Pico della Mirandola, Petrarca, 
Alberti, aukštojo ir vėlyvojo renesanso - Leonardo da Vinci, Michelangelo 
Buonarotti, A. Düreris, Е. Rabelais, W. Shakespeare'as, M. de Cervantesas. 

Pagrindiniu Vakarų renesansinės estetikos, meno humanistinių idėjų 
sklaidos židiniu tampa Italijos centre esanti Florencija, kur jau XIII a. 
pabaigoje palaipsniui koncentruojasi šalies intelektualinis ir meninis eli- 
tas, vėliau atsiranda M. Ficino įsteigta “Platono akademija“, susikerta 
daugelio italų renesansinės kultūros korifėjų gyvenimo keliai. Viduram- 
žiais vyravusios scholastinės estetikos principų griovimas, teologijos įta- 
kos apribojimas ir laipsniškas perėjimas prie naujų humanistinių idealų 
ryškėja “lūžio” poeto Dante's Aligieri (1265-1321) estetinėje koncepcijoje, 
išpažįstančioje dieviškąjį kūrybinio akto sąlygiškumą. Tikras menininkas, 
Dante's įsitikinimu, kurdamas turi orientuotis į nepasiekiamo dieviškojo 
tobulumo atspindėjimą. Kitas įtakingas ankstyvojo protorenesansinio 

humanizmo ideologas, „vienas pirmųjų tikrai modernių žmonių" (anot 
J.Burckhardto), Francesco Petrarca (1304-1374), sieja savo estetinius 
idealus su antikos kultūros principų atgaivinimu ir neslepia nepakantumo 
teologijai bei scholastinės estetikos principams. Scholastus jis paniekina- 
mai vadina “sulaukėjusiais" nuo nemigo naktų žmonėmis, “žudančiais 
savo gyvenimą įvairiose dialektinėse sofistinėse jmantrybése" (Kasd. 
12,5: 18). 

Tolesnėje renesansinės estetikos ir humanistinių idealų sklaidoje 
labai svarbus vaidmuo tenka garsiam italų tapytojui, architektui Leonui 
Battistai Alberti (1404-1472), traktatų “Apie architektūrą", “Trys knygos 
apie tapybą" ir daugelio kitų veikalų autoriui. 

`В. Bayeris dėl šiam meno teoretikui būdingo polinkio į klasikinius 
idealus ir matematinę grožio sampratą pavadina Alberti “ne tik Leonardo 
pirmtaku, tačiau ir pirmuoju klasicizmo teoretiku" (Bayer, 1961, p. 88). 

Tęsdamas pitagorietiškos estetikos tradicijas, Alberti ypatingą dėmesį 
teikia matematiniais principais paremtos harmonijos sąvokai, kurią aiš- 
kina kaip pagrindinį grožio šaltinį. Harmoniją jis apibūdina kaip sugebė- 
jimą sujungti į vientisą visumą skirtingas dalis, kad jos atitiktų viena kitą 
ir sukurtų grožį. Mėgindamas apibūdinti grožio esmę, Alberti sugretina jį 
su "pagraZinimo" (ornamentum) sąvoka. Pagražinimai čia aiškinami kaip 
antrinis, pagalbinis grožio požymis, nesusijęs su gražaus daikto ar reiškinio 
esme. Kalbėdamas apie grožio raiškos formas mene, Alberti nuolatos 
' apeliuoja į matematinius principus, kalba apie sudėtinių dalių harmo- 
niją: 

Traktato “Trys knygos apie tapybą" pradžioje Alberti rašo: “Siekdami 
samprotavimų aiškumo šiuose glaustuose užrašuose apie tapybą, mes 
pirmiausia iš matematikų perimsime tuos teiginius, kurie tiesiogiai siejasi 
su mūsų tyrinėjimų objektu ir, įsisavinę juos, dėstysim tapybos principus, 
kiek tai leidžia mūsų sugebėjimai, pradėdami nuo jos pirmapradžių natūralių 
elementų" (Estetika renesansa, 1981, t. 2, p. 330). Čia aiškiai pastebimos 
renesansinei estetikai büdingos natürfilosofinés nuostatos ir siekimas 
atgaivinti antikinius pitagorietiškos estetikos idealus. 

Alberti veikaluose aptinkame daug vertingų apmąstymų apie 
menininką, jo kūrybinį potencialą, meninės kūrybos prigimtį, vaizduotės 
vaidmenį meninės kūrybos eigoje. Jis, kaip ir daugelis jaunesniųjų 

amžininkų, kalba apie universalaus humanitarinio išsilavinimo svarbą. 
“Man norisi,.- sako jis,- kad tapytojas, kiek tai įmanoma, orientuotųsi 
visuose laisvuosiuose menuose, tačiau pirmiausia aš noriu, kad jis išmanytų 
geometriją .” (Ten pat, 1981, p. 334.) Šis geometrijos, matematinių principų 
iškėlimas tiesiogiai siejasi ne tik su Alberti architekto profesija, tačiau ir 
| _ зи minėta pitagorietiškąja harmonijos ir grožio samprata. 


Florencijos humanistų M. Ficino ir | 
P. della Mirandola'os estetika 


Naujas italu filosofines estetikos ir humanizmo ideju sklaidos etapas 
siejasi su pagrindiniu humanizmo ideologu Lorenco Valla'os (1407-1457), 
Marsiglio Ficino (1433-1499) ir Pico della Mirandola'os (1463-1496) 
idėjomis. Terminas “humanistas" gimė XV a. universitetinėje aplinkoje ir 
reiškė humanitarinių akademinių disciplinų (studia humanitatis), į kurias 
įėjo gramatika, retorika, poezija, etika ir istorija, jungtį.. Būtinas 
humanistinio išsilavinimo komponentas buvo graikų, lotynų, Rytų kalbų 
- hebrajų, arabų studijavimas. Vėliau humanisto vardas taikomas ne tik 
universitetų humanitarinių disciplinų dėstytojams, tačiau apskritai plačios 
humanitarinės kultūros filosofams, estetikams, poetams, dailininkams. 

Humanistai buvo įsitikinę, kad jie gyvena didžiojo kultūrinio 
“atsinaujinimo" (renovatio) epochą. Humanistų estetika yra sintetinė, 
universalistinė. Remdamiesi antikos estetiniu palikimu ir arabų humanistų 
idėjomis, jie siekia nuvainikuoti viduramžiais viešpatavusius estetinius 
idealus, transcendentinę grožio sampratą. Nepaisant reakcijos prieš 
viduramžių estetikos principus, L. Valla, M. Ficino, P. della Mirandola 
siekia suderinti Platono ir neoplatonikų idėjas su arabų humanizmo ele- 
mentais, surasti harmoniją tarp kūno ir dvasios, tikėjimo ir laisvamanybės, 
homocentrizmo ir panteizmo. Jie nukreipia savo žvilgsnius nuo Dievo į 
jo kūrinių, gamtos ir artistiškos asmenybės pasaulį. 

Įtakingas humanizmo ideologas M. Ficino, orientuodamasis į Antikos 
, tradicijas, Florencijoje įkuria Platono akademiją, arba Platoniškąją bendriją 
(Platonica familia), kuri nebuvo griežtai reglamentuota akademinė įstaiga, 
o dvasiškai artimų žmonių bendrija, kurios nariai . nuolatos diskutuoja, 

keičiasi nuomonėmis, gilinasi į įvairias humanitarinių mokslų sritis. Joje 
rado prieglobstį iš Bizantijos pabėgę mokslininkai, kurie atsivežė Vakaruose 
nežinomus Platono tekstus. Nuo šiol Vakaruose prasideda Platono estetikos 
atgimimas. Taigi humanistų estetikos ir meninės pasaulėžiūros centre 
atsiduria humanizmo idealų transformuotas platonizmas ir neoplatonizmas, 
kuris savo universalumu, humanistine orientacija labai artimas kinų ir 
japonų renesansiniuose sąjūdžiuose iškilusiam neokonfucianistiniam 
humanizmui. | 

Renesansinio neoplatonizmo estetika pastebimai skiriasi nuo antikinio 
neoplatonizmo. Tai daug sudėtingesnis. dvasinis reiškinys, stipriai 
paženklintas arabų, žydų, bizantiečių estetinių idėjų. Florencijos neo- 
platonizmo estetiką itin veikia iš arabizuotos estetikos: centrų - Paryžiaus 
ir Padujos universitetų - sklindančios arabiškojo humanizmo idėjos. 
Neatsitiktinai Platono akademijos šalininkų skelbiamą religinį pakantumą 
amžininkai priskyrė ibn Sinos (Avicenos), ibn Rušdo (Averojaus), ibn 
Chalduno ir kitų arabų mąstytojų humanistinių idėjų poveikiui. Ryškiau- 
sias Florencijos neoplatonizmo bruožas tampa platonizmui būdingas idė- 
jos prioritetas, humanizmas, universalizmas, individualizmas, žmogaus 
kūrybinių galių, asmenybės artistizmo ir subjektyvizmo iškėlimas. 
Neoplatonikai M. Ficino ir P. della Mirandola plėtoja mokymus apie 
didingą dievišką žmogaus prigimtį, universalų žmogaus pažintinių galių 
pobūdį. Grožis neoplatonizmo ir arabų estetikos įtakoje siejamas su har- 
monija, proporcijomis, griežtai struktūruotais matematiniais santykiais. 
“Renesansui, - sako A. Losevas, - būdinga struktūrinė matematinė grožio 
samprata." (Losev, 1978, р. 25.) | 

Platono akademijos įkūrėjas ir pagrindinis ideologas M. Ficino mokė- 
si Bolonijos universitete, vėliau (1458) apsigyvenęs Florencijoje atsidėjo 
antikinės filosofijos studijoms, išvertė Homero, Platono, Plotino, 
Porfirijaus, Jamblicho, Proklo ir kitų antikinių autorių knygas. Stipriausią 
poveikį jo estetinės koncepcijos formavimuisi turėjo “dieviškasis” Plato- 
nas irjo pasekėjai neoplatonikai, neopitagoriečiai, arabų ir žydų mąstytojai. 
Savo veikaluose jis aukština žmogaus asmenybės vertę, jos dievišką 
prigimtį. Platono “Puotos" komentaruose (1474-1475), atsiribodamas nuo 
viduramžių estetikai būdingo visa aprėpiančio grožio traktavimo, kuriame 
išnyksta meno pasaulis, Ficino plėtoja neoplatonizmui būdingą požiūrį į 

grožį kaip bekūnį pradą. Žmogų supančių daiktų grožį neoplatonizmo 

estetikos įtakoje jis aiškina kaip visuotinės dieviškos formos atspindį. 

“Grožis, - rašo M. Ficino, - yra labai tolimas kūniškumui: ne tik tas grožis, 

kuris skleidžiasi dvasios dorybėse, tačiau ir tas, kuris slypi daiktuose ir 
garsuose, kūniškas negali būti. Nors mes ir sakome, kad daiktai yra dailūs, ` 
tačiaujų dailumas nesusijęs su materialumu. “ (Istorija estetiki, t. 1; 1962, 

р. 500.) Sugretindamas grožį su meilės јаиѕти, pagrindiniais išoriniais 

grožio požymiais jis skelbia tvarką ео saiką (ronds) ir išvaizdą 

(species). 

„Kitas įtakingas filosofinės ао atstovas yra prie Platono 
akademijos. prisišliejęs P. della: Mirandola. Šis plačios erudicijos ir reto 
talento žmogus gauna puikų humanitarinį ir kalbinį išsilavinimą Bolonijos, 
Feraros, Padujos, Pavijos ir Paryžiaus universitetuose.. Teigiama, kad jis 
mokėjo apie 30 kalbų ir buvo puikus senųjų arabų, hebrajų, chaldėjų, 
persų, graikų, lotyniškųjų raštų žinovas. Mirandola - originalus 
neoplatoniškos orientacijos estetikas. Paryžiaus universitete susipažinęs 
su scholastinės estetikos principais, atmeta jos dogmatiškumą. Savo 
estetinėje teorijoje jis siekia sintezuoti neoplatonizmo, zoroastrizmo, ara- 
bų, egiptiečių, žydų estetinių teorijų elementus. . 

„„ Mirandola yra tipiškas humanizmo ideologas, persiėmęs al Farabio, 
ibn Sinos, ibn Rušdo ir platoniškosios estetinės tradicijos idėjomis. Jis 
aukština kūrybinę žmogaus prigimtį, asmenybės artistizmą, kviečia tikėjimą 
pajungti racionalaus proto kontrolei. Žmogus Mirandola'os veikaluose 
iškyla kaip laisvas, pasižymintis dieviškąja prigimtimi menininkas, kūrėjas. 
Savo “Kalbą apie žmogaus orumą” jis pradeda aliuzijomis į arabų mąstytojų 
idėjas ir humanistams būdingu žmogaus vertės iškėlimu. “Skaičiau, ger- 
biamieji tėvai, arabų raštuose, kad Abdala Saracėnas, paklaustas, kas šiame 
pasaulyje jam atrodo nuostabiausia, atsakė: “Nėra nieko nuostabiau už žmo- 

: 24.” (Filosofijos istorijos chrestomatija: Renesansas, 1984, t. 1, p. 123.) 

Perkeldamas žmogų į Visatos centrą, P. della Mirandola teoriškai 
pagrindžia renesansinį titanizmą, menininko genijaus iškėlimą. “Visų kitų 
būtybių prigimtis, - sako jis, - yra apibrėžta ir apribota pagal mūsų 
nurodytus dėsnius. Tau nėra jokių apribojimų: atiduodu tave į tavo paties 
rankas, kad pasirinktum savo prigimtį pagal savo valią. Įkurdinau tave 
pasaulio centre, kad iš čia galėtum patogiau stebėti visa, kas dedasi 

pasaulyje." (Ten 'pat, p. 124.) Taigi antropologine orientaciją turinti 
Mirandola'os estetika atveria kelią didžiųjų renesanso menininkų esteti- 
nių teorijų она. | E 


` Posūkis į empirizma 
Leonardo da Vinci estetinėje teorijoje 


Skirtingai nei M. Ficino ir P. della Mirandola, kurie filosofiskai 
gvildena teorinius estetikos principus ir daugiausia dėmesio skiria. 
abstrakčioms grožio; harmonijos problemoms, žymiausiais menotyrinės 
estetikos šalininkais tampa genialūs dailininkai Leonardo da Vinci, 
Michelangelo, A. Düreris. Ryškiausiu šios pakraipos atstovu, tobulu 
renesansinio universalizmo ( homo universale) įsikūnijimu tampa Leonar- 
do da Vinci (1452-1519). Nors jis demonstratyviai atsiriboja nuo huma- 
nistų filosofinės ir filologinės erudicijos ir savikritiškai vadina save 
“žmogumi' be Кпуріпіо išsilavinimo" (homo sazne lettere), kartu 
pabrėždamas savo ryšį su menininkų ir amatininkų cechų pasauliu, tačiau 
jamnesvetimas iškiliausiems savo laikmečio eruditams būdingas smalsumas 
ir išsilavinimo fundamentalumas. Jo praktinių ir teorinių interesų sferos 
labai plačios. Savo daugiabriaune kūrybine veikla Leonardo primena 
didžiuosius Tolimųjų Rytų humanistinės pakraipos intelektualus Wang 
Wei'u, Mi Fu, Su Shih, Ikkyu. 

Leonardo reiškiasi tapyboje, skulptūroje, ак fortifika- 
cijoje, domisi inžinerija, matematika, medicina, palieka didžiulį literatūrinį 
palikimą, iš kurio estetikos aspektu svarbiausias yra “Traktatas apie tapybą". 
Impulsyvus, nuolatos ieškantis ir nepasitenkinantis pasiektais rezultatais 
Leonardo keičia interesų sferas, neužbaigia daugybės pradėtų darbų, 
kadangi abejoja, ar pavyks pasiekti trokštamo idealo tobulybės. “Pasi- 
žymėdamas plačiomis žiniomis ir įsisavinęs mokslų pagrindus, - rašo 
G.Vasari, - jis būtų pasiekęs labai daug, jei nebūtų buvęs toks nepastovus 
ir nebūtų nuolatos keitęs savo interesų." (Vasari, 1992, p. 197.) 

Kvatročento meno teorijos raidą vainikuojanti Leonardo koncepci- 
ja yra klasikinis “estetikos iš apačios" pavyzdys, kuomet teorija 
konstruojama apmąstant meno praktikos dėsningumus, “Simptomiška,- 

pastebi E. Panofsky,- kad Leonardo da Vinci, Michelangelo antipodas, 
tiek gyvenime, tiek ir mene išpažino visiškai priešingą neoplatonizmui 
filosofiją." (Panofsky, 1962, p. 182.) Skirtingai nei daugelis ankstesnių 
mąstytojų, neoplatonizmo estetikos įtakoje aukštinančių idėjos, bekūnio 
dvasinio prado prioritetą, Leonardo atsisuka į materialų, žmogų supantį 
gamtos pasaulį ir tampa naujos “empirinės" estetikos skelbėju. 

Perėmęs antikos estetikoje sureikšmintą gamtos pamėgdžiojimo 
principą, Leonardo teigia, kad būtent gamta yra pagrindinis menininko 
kūrybinio įkvėpimo šaltinis. Tikra kūryba prasideda nuo gamtos stebėjimo, 
studijavimo. Visose meno rūšyse pagrindinis pažinimo instrumentas jam 
atrodo esą pojūčiai, kadangi “išmąstomi" daiktai, nepaliesti pojūčių, “пе- 
gimdo jokios tiesos, be apgaulingos" (Leonardo, 1955, р. 14). Tiesioginė 
patirtis, Leonardo nuomone, niekuomet neklysta, o klaidina tik žmogaus 
sprendimai. : : À EM 

Vadinasi, patirtis Leonardo estetikoje aiškinama kaip “geriausias 
mokytojas”, kurio nepakeis joks knyginis išsilavinimas. “Išmintis, - sako 
jis,- yra patirties duktė." (Leonardo, 1935, t. 1, p. 49.) Tobuliausiu žmogų 
supančios pasaulio įvairovės pažinimo instrumentu čia skelbiama Zmo- 
gaus akis. Vadinasi, Leonardo iškyla kaip empirizmo šalininkas, teigiantis, 
kad akis - žmogaus kūno langas, per kurį “žvelgiama į savo kelią. ir 
jaučiamas pasitenkinimas grožiu“. 

Tačiau Leonardo nesiriboja vien empiriniu pažinimu, o nuolatos 
kalba apie teorinio, filosofinio, mokslinio pažinimo reikšmę. “Praktika, - 
pabrėžia jis, - visuomet turi remtis gera teorija." (Estetika renesansą, 
1981, t. 2, p. 367.) Leonardo kviečia netikėti tais autoritetais, kurie, 
remdamiesi vien vaizduote, ignoruoja mokslinio pažinimo svarbą..“Tas, 
kas pamilsta praktiką be mokslo, - sako Leonardo, - panašus į kapitoną, 
išplaukiantį į plaukiojimą be vairo ir kompaso." (Ten pat, p. 367.) 
Sulygindamas tapybą su filosofija, Leonardo aukština harmonijos ir 
matematinių principų svarbą. Šis matematinių harmonijos principų 
sureikšminimas Leonardo estetikoje tiesiogiai susijęs su jo tapyba, kurioje 
ypatingą vaidmenį įgauna griežtais matematiniais principais paremtos 
idealios kompozicinės “schemos”. 

Taigi svarbiausia Leonardo, kaip ir Alberti, estetikos kategorija yra 
harmonija, kuri „gvildenama pasitelkiant tapybos, poezijos, muzikos 

principus. Iškeldamas tapybą menų hierarchijoje ir skelbdamas ją 
aukščiausiu ir tobuliausiu menu, pajėgiančiu aprėpti vaizduojamąjį ob- 
jektą jo sudėtinių dalių visumoje, Leonardo kartu aiškinasi jos savitumą. 
“Tapyba,- sako jis, - tai nebyli poezija, o poezija - tai akla tapyba, ir viena, 
ir kita pagal išgales siekia pamėgdžioti gamtą:“ (Ten pat, p. 363.) Esminis 
skirtumas tarp tapybos ir poezijos yra tas, kad poezija kalba parašytais 
verbalizuotais vaizdiniais, o tapyba savuosius perteikia realiai, tiesio- 
giai, tad akis “gauna jų vaizdus lygiai Ai tarsi jie būtų natūralūs“ (ten 
pat, p. 360). | 

Toliau Leonardo tapybą {бї su muzika, kurią j jis Aii tapybos 
sese, suvokiama klausos organais. “Tapyba, - sako jis, - yra aukštesnė nei 
muzika ir vyrauja jos atžvilgiu, kadangi ji nenumiršta po savo gimimo kaip 
nelaiminga muzika, priešingai, ji lieka buityje, ir kas tikrovėje yra tik 
paviršutiniška, čia atsiskleidžia tarsi gyva.” (Ten pat, p. 363-364.) Taigi 
tapyba Leonardo estetikoje iškeliama kaip tobuliausia pasaulio esmės, 
gamtos ir plačios grožio sferos pažinimo priemonė, pasižyminti “subtiliais 
filosofiniais apmastymais". Ji aiškinama ne tik kaip “visų menų ir amatų 
šaltinis", tačiau ir kaip “visų mokslų ištaka". Šis kosminės tapybos galios 
iškėlimas ir požiūris į ją kaip į tobuliausią pasaulio esmės pažinimo 
instrumentą suartina Leonardo estetiką su Kinų Tang'ų іг Sung'ų epochų 
tapybine estetika. б 

Būdamas vienu iškiliausių Vakarų menininkų, aktyviai pasireiškęs 
įvairiose kūrybos srityse, Leonardo itin subtiliai gvildena pamatinės 
menininko kūrybinio potencialo, kūrybos proceso, emocinių ir raciona- 
liųjų pradų sąveikos, vaizduotės, eksperimentavimo ir daugelį kitų prob- 
lemų. Tikrasis menininkas jam neatsiejamas nuo valios tvirtumo, nuola- 
tinio darbo, nauja ieškojimo, begalinio Уо kūrybai, оно 
teikimo šlovei, о ne turtams. 

Leonardo puikiai suvokia ne tik gamtos, tačiau ir geriausių praeities 
meno. pavyzdžių studijavimo, kopijavimo, tobulo meninės išraiškos 
priemonių įvaldymo reikšmę. Kalbėdamas apie jaunų dailininkų ugdymą, 
jis nurodo, kad “jaunuolis pirmiausia turi mokytis perspektyvos, paskui 
kiekvieno daikto proporcijų perteikimo, vėliau studijuoti gero meistro 
piešinius tam, kas priprastų prie gerų kūno proporcijų, paskui kurį laiką 
studijuoti skirtingų meistrų nupieštas rankas, pagaliau - priprasti .prie 

praktinio iškilusių uždavinių įgyvendinimo ir darbingumo mene“ ( ten pat, 
p. 367). Leonardo įspėja neprityrusius dailininkus, kad įžengdami į sa- 
varankišką kūrybos kelią nepiktnaudžiautų ieškodami įkvėpimo išimtinai 
praeities meistrų . kūriniuose, o nuolatos kreiptųsi į gamtą ir įdėmiai 
studijuotų ją. “Tapytojo paveikslas, - pabrėžia jis, - bus netobulas, jei jis 
įkvėpimo šaltiniu laikys kitų. paveikslus. Jei jis .тоКу$1$ remdamasis 
gamtos objektais, tuomet bus' geri. rezultatai." (Ten pat, p. 366.) 

:... Gvildendamas meninės kūrybos proceso subtilybes, Leonardo pabrėžia 
apmąstymų, ieškojimų, eksperimentų svarbą. Amžininkai pasakoja, kad 
dailininkas pykinęs užsakovus, kai ištisas dienas stovėdavo prieš savąją 
“Paskutinę vakarienę" ir, vos prisilietęs ar padaręs kelis štrichus, grįždavo 
į namus. Jis mėgo sakyti, kad: didžios dvasios žmonės kartais daugiau 
sukuria mažiau dirbdami ir protu ieškodami autentiškos idėjos išraiškos, 
Leonardo nekyla abejonių, kad tikras menas pirmiausia “gimsta menininko 
galvoje" ir tik vėliau įgyvendinamas kūrinyje. “Pasigailėtinas yra tas 
meistras, kurio kūriniai aplenkia jo apmąstymus. Link meninės tobulybės 
juda toks meistras, kurio kuriniai gimsta apmąstymų išdavoje." (Ten pat, 
p.367) . 

„„Pripažindamas moksliškumo, racionalių pradų svarbą, Leonardo karti 
В ir apie intuityvius emocinius pradus, iškelia menininko vaizduotės 
galią, sugebėjimą eksperimentuoti, improvizuoti, apčiuopti naujus, dar 
nepramintus kūrybos kelius. Kalbėdamas apie šį Leonardo estetikos ir 
kūrybos.aspektą, E. Gombrichas pastebėjo, kad potraukis gamtos stebė- 
jimui, jos studijavimui ir eksperimentavimui buvo antroji šio dailininko 
prigimtis. “Nuolatinio naujumo ieškojimo, improvizacijos ir eksperimentų 
pėdsakus regime daugybėje neužbaigtų Leonardo projektų, piešinių, ški- 
cų, kuriuose regimas skverbimasis į nežinomybės pasaulį, pažįstamų 
tradicinių metodų atmetimas." (Gombrich, 1983, p. 157.) 

Leonardo tezėje, kad “tapytojas pirmiausia tapo save", slypi pore- 
nesansinio vakarietiškosios estetikos individualizmo ir menininko 
asmenybės iškėlimo užuomazgos. Leonardo estetikoje iškelti pitagorietiški 
idealios formų “schemos”, tobulos harmonijos ir kompozicijos ieškojimo 
idealai stipriai veikia tolesnės Vakarų tapybinės estetikos raidą. “Suvokdami 
ar nesąmoningai visi dailininkai po. Leonardo, - rašo E. Gombrichas, - 
tyrinėjo schemą ir tikrino jos pagrįstumą. Iki XIX a. išlieka įsitikinimas, 

kad dailininkas turi vaizduoti labiau universalijas nei atskirybes, kad jam 
neverta vergiškai kopijuoti atsitiktinių gamtos өр, о reikia бе. i 
ideala." (Gombrich, 1977, р. 148.) 


Michelangelo meno teorija | 


"Kitas italų renesanso korifėjus, jaunesnysis Leonardo amžininkas 
Michelangelo Buonarotti (1475-1564), nepaisant jam būdingo verZlumo, 
pasaulėjautos tragizmo, vidinės įtampos, savo estetinėmis pažiūromis ir 
kūrybos principais yra “daug artimesnis neoplatonizmui" (Panofsky, 1962, 
p. 182 ). Šis gaivališkas maksimalistiškas genijus, visą savo gyvenimą 
aktyviai reiškęsis skulptūroje, tapyboje, architektūroje, fortifikacijoje, 
poezijoje, meno teorijoje, sulaukęs 89 metų apgailestauja, kad miršta “vos 
pramokęs meno abėcėlę". i 

Michelangelo nedėsto savo estetinių pažiūrų sistemingai. Jo 
estetinės idėjos fragmentiškai išblaškytos įvairiuose proginiuose 
pasisakymuose, dialoguose, laiškuose, eilėse, užrašuose. Tai dažniausiai 
reakcija į tą dieną jį dominančias estetines problemas, meno raidos, 
gyvenimo aktualijas. Michelangelo'ą labiausiai domina menininko 
asmenybės santykis-su ją supančiu pasauliu ir meninės kūrybos 
problema. Gindamas menininkus nuo visuomenėje paplitusių nuomo- 
nių apie menininkų ktistumą, jis siekia parodyti, kad tikrovėje jie 
pasižymi “paprasta žmogiška prigimtimi". -Menininkų “nepasiekia- 
тита”, jų polinkį atsiriboti nuo išorinio pasaulio šurmulio jis pirmiau- 
sia sieja su aštriu savo kūrybinės misijos suvokimu, siekimu tarnauti 
pašaukimui, o ne pataikauti lėkštiems minios ir mecenatų skoniams. 
Jei menininkas užsisklendė, prarado draugus ar pavertė juos priešais, 
sako Michelangelo, nereikia jo kaltinti, kadangi, jei jis “savąja 
prigimtimi ar auklėjimo išdavoje nepakenčia ceremonijų ir niekina 
veidmainiškumą, argi ne beprasmiška trukdyti jam gyventi kaip jis 
' nori? Ir jei jis toks kuklus, kad neieško jūsų bendrijos, tai kam ieškoti 
jo bendrijos? Kodėl jūs norite jį pritraukti prie tų smulkmenų, kurios 
jam svetimos ir diktuojamos jo pasibodėjimo visuomeniniu gyveni- 
mu?" (Istorija estetiki, 1962, t.1, p. 558). Michelangelo daug ir įtaigiai 

kalba apie visišką tikrojo menininko atsidavimą mėnui, kuris jį įgalina 
autentiškai kūrybai. “Ar žinote, - klausia jis, - kad yra sričių, kurios 
visiškai užvaldo žmogų, nepalikdamos laiko pamėgtiems malonumams?” 
(Ten pat, p. 558.) 

i Savo kuriamąja galia tikrą menininką Michelangelo lygina su Dievu 
ir aiškina jo kūrybos procesą kaip dieviškųjų kūrybinių galių atspindį ir 
pamėgdžiojimą. “Išsilavinusiems žmonėms niekas taip neatneša pagarbos, 
niekas taip netaurina, kaip šis didžiu darbu iškovotas žemiškas tobulumas, 
labai artimas dieviškajam ir jam prilygstantis." (Теп раї, р..559.) 
Kalbėdamas apie skulptoriaus meninės kūrybos procesą, tikrojo meistro 
požymiais jis skelbia sugebėjimą įžvelgti vientisame marmuro luite ki- 
tiems neregimą meninį vaizdinį ir meistriškai “išlaisvinti" jį iš amorfiško 
apvalkalo. Teigdamas, kad “piešiama protu, o ne rankomis", Michelangelo 
siekia pabrėžti ne tiek racionalaus mąstymo, kiek išsilavinimo, plačios 
humanitarinės kultūros, įdėmaus menininką supančio pasaulio stebėjimo, 
nuolatinio tobulybės siekimo svarbą. 

Nepaisant daugybės italų renesanso genijams būdingų bendrų bruožų 
(titanizmo, individualizmo, universalizmo, nuolatinio tobulybės siekimo 
ir t.t.), Michelangelo ir jo varžovo Leonardo estetinėse pažiūrose ir kū- 
ryboje regime daug principinių skirtumų. Leonardas, atmetęs neoplatoniz- 
mo principus, savo estetinėje teorijoje ir kūryboje nuosekliai orientuojasi 
į natūrą, o ne į abstrakčius neoplatonizmo estetikos skelbiamus idealus, jis 
yra daug laisvesnis, intymesnis. Jame susipina kontempliacija, mąslumas, 
jautrus psichologizmas, dėmesys gamtai, analizė, eksperimentavimas, vos 
ne patologiškas noras skverbtis į reiškinių esmę, Michelangelo yra visai 
kitoks, tarp jo išpažįstamų estetinių principų, asmenybės ir kūrybos re- 
gime didesnę properšą, ryškius prieštaravimus. Nors šiam dailininkui 
būdingas kūrybinės dvasios polėkis, impulsyvumas, tačiau neoplatonizmo 
estetinių idealų įtakoje jo kūryba linksta į sintezę, “schemos” reikšmės 
iškėlimą, paklusimą kanoniškiems kompozicijos principams. Iš čia kyla 
taikliai E. Panofsky'o pastebėtas Michelangelo figūroms būdingas 
“susikaustymas" (Panofsky, 1962, p. 182). Leonardo tapomos figūros tarsi 
ištirpsta jas supančioje erdvėje, “išslysta" iš jas apribojančių kompozicinių 
schemų, priešingai Michelangelo figūroms, “išplėštoms“ iš konteksto, 
“susikausčiusioms" ir užsisklendusioms savyje. Nepaisant Leonardo ir 

Michelangelo kūrybos genialumo, jų kūryboje užuomazgų pavidalu 
pastebima klasicizmui ir akademizmui būdingo sąstingio ir schematizmo 
bruožų. 


Dūrerio absoliutaus grožio formulės ieškojimai 


Menotyrinės pakraipos italų renesanso estetikams, ypač Leonardui, 
artimas reikšmingiausias vokiečių renesanso dailininkas ir meno teoreti- 
kas Albrechtas Dūreris (1471-1528). Tai įvairiapusė asmenybė: genialus 
tapytojas, graveris, architektas, meno teoretikas, puikus fortifikacijos, 
optikos žinovas. Dūreris gimė ir dvasiškai brendo pagrindiniame vokiškojo 
„humanizmo idėjų lopšyje - Niurnberge, kur gavo profesinį pasirengimą 
vietinėje meistrų dirbtuvėje ir tęsė mokslus kituose Vokietijos kultūriniuose 
centruose, vyko į Italiją, norėdamas Susipažinę: su italų kultūros ir meno 
pasiekimais, . 

Düreris nepretenduoja į vientisos estetinės teorijos kūrėjus. Jo esteti- 
ka gimsta iš aktualių poreikių ir teorinės stebimų meninio proceso dėsnin- 
gumų refleksijos. Jo apmąstymai apie grožį, harmoniją, menininką ir 
meninės kūrybos dėsningumus savo pakraipa, dėstymo maniera panašesni 
į norminius praktinius menininkų vadovus nei į tradicinius estetinius 
traktatus. Iš gausaus Dūrerio rašytinio palikimo estetiniu aspektu svar- 
biausia “Keturių knygų apie proporcijas" trečioji knyga ir išlikę užrašai 
nebaigtai “Knygai apie tapybą". 

Savo ankstyvajame veikale, skirtame Dūrerio meno teorijos analizei, 
E. Panofsky išskiria dvi pagrindines vokiečių dailininko koncepcijas: 1) 
teisingo tikrovės atspindėjimo ir perspektyvos ir 2) grožio tyrinėjimus 
pasiremiant simetrijos, proporcijų ir žmogaus figūros proporcingo skaidy- 
mo principais. Savo ankstyvojoje grožio teorijoje Düreris siekia surasti 
absoliutaus grožio formulę. Kalbėdamas apie tobulo grožio ir harmonijos 
įprasminimą meno kūriniuose, kaip ir Leonardo jis plėtoja idealizacijos 
teoriją ir kviečia dailininkus perimti iš skirtingų žmonių ir daiktų tai, kas 
gražiausia, ir sujungti į vieningą visumą. “Kas yra grožis, - sako jis,- aš 
nežinau, nors jis slypi daugelyje daiktų. Jei norime įnešti jį į kūrinį, ypač 
į žmogaus figūrą, visų kūno dalių proporcijas tiek iš priekio, tiek iš kitos 

pusės, tai i(nums'sekasi sunkiai, kadangi turime viską surinkti iš įvairių 
vietų. Neretai tenka peržiūrėti du ar tris šimtus žmonių, kol surandi juose 
dvi ar tris gražias detales, kurias gali panaudoti.[...] grožis susideda iš 
о gražių daiktų, panašiai kaip iš daugelio žiedų surenkamas me- . 

.” (Dürer, 1957, t. 2, p. 28-29.) 

"Vėliau, atsisakęs | absoliutaus grožio formulės ieškojimo, Düreris 
pereina prie sąlyginio grožio koncepcijos ir vis daugiau dėmesio, skiria 
' idealioms proporcijoms ir normos problemoms gvildenti. Jam, kaip ir 
Leonardo, būdingas begalinis tikėjimas mokslo; racionalaus pasaulio, 
gamtos dėsnių pažinimo visagalybe. Jis nuolatos pabrėžia racionalaus 
pažinimo, matematinių principų svarbą idealioms proporcijoms, harmoni- ` 
jai, grožio esmei pažinti. Centrine Dürerio, kaip ir daugelio antikos ir 
renesanso estetikos atstovų kategorija tampa harmonija, kuri aiškinama 
kaip pagrindinis grožio kriterijus. Tobuliausią harmoniją, Dürerio nuomo- 
ne, padeda suvokti pats gyvenimas ir įdėmus gamtos stūdijavimas, kuris 
jam, kaip ir Leonardo, yra patikimiausias kelias į meninio tobulumo 
aukštumas. “Reiškinių esmę, - sako Dūreris, - padeda suvokti gyvenimas 
ir gamta. Todėl žvelk į juos įdėmiai, sek jais, nenukrypk nuo gamtos, 
tikėdamasis, kad gali surasti ką nors geresnio, nes apsigausi, - meno 
paslaptys slypi gamtoje. Kas sugeba jas atskleisti, jas įvaldo." (вена 
renesansa, 1981, t. 2, р. 547.) 

Dürerio apmastymuose apie tikrąjį mena іг jo suvokimą skamba 
elitiniai motyvai. “Teisingai spręsti apie tapybos meną, - sako jis, - negali 
niekas, išskyrus tuos, kurie patys gerai piešia. Nuo kitų visa tai iš tiesų 
užslėpta kaip nuo tavęs - svetima kalba." (Ten pat, p.543.) 

Subrendęs Düreris prabyla apie tobulo grožio nepasiekiamumą, 
neišsakomumą, menininko genijaus nepaaiškinamumą. “Aš sutinku, - 
rašo jis, - kad vienas dailininkas, kontempliuodamas vis gražesnę figūrą, 
gali labiau priartinti protui gamtoje slypintį grožį nei kitas. Tačiau jis 
negali išsemti jo iki galo taip, kad negalima būtų sukurti nieko gražesnio. 
Žmogaus proto tam nepakanka.“ (Ten pat, p. 547.) Dievas, anot Dūrerio, 
suteikė žmonėms didžius sugebėjimus, kurie gali paslaptingai pasireikš- 
ti žmoguje, pasižyminčiame išskirtiniu talentu, peržengiančiu epochos 
ribas ir sukuriančiu kūrinius, kurie nepraranda svarbos net praslinkus 
daugybei amžių. 

Dūrerio estetinėse pažiūrose ir kūryboje ryškus renesanso genijams 
būdingas prieštaravimas tarp stichinio siekimo įtvirtinti neišmatuojamas 
artistiškos asmenybės kūrybines galias ir tragiško žmogiškosios būties 
laikinumo. “Vadinasi, Dürerio estetika, - reziumuoja E. Panofsky, - 
paženklinta priešpriešos tarp renesanso idėjų ir jo paties, tampa visai 
nerenesansiška, didžiai suskilusi ir problemiška [ ...], tačiau būtent dėl šio 
problemiškumo ji intuityviai pasiekia didesnių gelmių, nei tai buvo būdin- 
ga džiaugsmingam italų lengvumui; ji tampa įstabiu simboliu stiprios ir 
neharmoningos asmenybės, visuomet nepatenkinto savimi vokiečių 
dailininko, kurio mąstyme susilieja dviejų tautų ir dviejų epochų pažiū- 
ros." (Panofsky, 1915, p. 187-188.) | 

Taigi italų ir vokiečių renesanso atstovų estetinėse koncepcijose 
išryškėja daug naujų, būdingų visai vėlesnės Vakarų estetinės minties 
raidai bruožų, iš kurių pirmiausia reikėtų išskirti istorinį optimizmą, 
racionalizmą, antropologizmą, kuriuos jungia begalinis tikėjimas žmogaus 
proto galia ir skaidriomis būties perspektyvomis. Renesanse jau regime 
vėlesnėje Vakarų estetikoje suvešėjusio natūralizmo, gnoseologizmo, na- 
tūrfilosofinės orientacijos užuomazgas. Vienu reikšmingiausių renesansi- 
nės estetikos laimėjimų buvo stiprėjantis meno autonomijos ir meninės 
kūrybos svarbos suvokimas. Tačiau netrukus, jau XVI a. viduryje; dėl 
renesansinei estetikai būdingo prieštaringumo išryškėja daugelio jos 
skelbiamų idealų utopiškumas, krizės simptomai, o mene gyvas formas vis 
labiau išstumia akademizmas. 


ŠVIETIMAS * 


. Švietimo epochoje prasideda kokybiškai naujas estetikos raidos etapas. 
To meto estetinės minties pakilimas susijęs su XVI-XVII a. išryškėjusia 
nauja meno samprata. Nuo V a. pr. Kr. iki XVI a. Vakarų Europoje 
vyravo antikinis požiūris: menas buvo suvokiamas kaip sugebėjimas kurti 
pagal tam tikras taisykles. Be menų šiuolaikine šio žodžio prasme 
(skulptūra, tapyba), menais buvo vadinami ir įvairūs amatai. 

Tačiau XVII a. pabaigoje - XVIII a. I pusėje dėl intensyvios meninės 
veiklos vis labiau pastebimas meno іг amatų sferų išsiskyrimas. Meno 
savitumu laikoma kūryba pagal grožio dėsnius, meno sferai taikoma 
naudingųjų (les arts utiles) ir aukščiausiųjų, arba vadinamų dailiųjų menų 
(les beaux arts, fine art, die Schóne Kunst) sąvoka. Ši nauja, siauresnė 
dailiųjų menų sąvoka gimsta Prancūzijoje 1657 m. J. La Fontaine'o 
veikaluose. XVII-XVIII a. meno teoretikai dailiųjų menų grupei priskyrė 
skulptūrą, tapybą, muziką, literatūrą ir teatrą. Galutiniam meno sąvokos 
įteisinimui reikėjo rasti tai, kas yra bendra visoms dailiųjų menų rūšims. 
Iš daugelio šios problemos sprendimų ilgainiui buvo visuotinai pripaZin- 
tas Ch. Batteux iškeltas “gamtos pamėgdžiojimo pagal grožio dėsnius" 
principas. 

Šitaip nauja siauresnė meno sąvoka gavo teorinį pagrindą ir tapo 
svarbiu tolesnės estetinės minties raidos impulsu . Tačiau meno fenome- 
nas ne iš karto buvo pradėtas analizuoti filosofiškai. Iki tol švietimo 
epochos estetika dar turėjo nueiti ilgą kelią, kol buvo suvoktas meno 
socialinis vaidmuo ir vieta tarp svarbiausių dvasinių žmogaus poreikių. 
Švietėjų estetika išreiškė jaunos, revoliucingos buržuazijos, pakilusios į 
kovą su feodalizmu, ideologiją. Švietėjai tikėjo istorine pažanga, proto 

jėga ir šviesiomis žmogaus būties perspektyvomis. Šis tikėjimas neiš- 
matuojamomis žmogaus pažintinėmis. galimybėmis nulėmė ir švietėjų 
meno teorijos pažintinę orientaciją. Mokslas apie meną pamažu prarado 
ontologinį statusą (kaip sudėtinė filosofinės būties teorijos dalis) ir įgavo 
gnoseologinį pobūdį. | 

. Svajodami apie harmoningą ir visapusiškai išsivysčiusią asmenybę, 
gebančią realizuoti savo kūrybines potencijas, švietėjai vis labiau kreipia 
žvilgsnį į meno sferą, norėdami, Кай ji taptų savarankiško mokslinio 
tyrimo objektu. Taip mokslas apie meną, ilgą laiką neturėjęs apibrėžtų 
terminų ir problematikos, XVIII a. beveik vienu metu keliose šalyse ėmė 
skirtis į dvi pagrindines sroves: filosofinę ir menotyrinę. Pirmajai būdinga 
meno apmąstymas, neperžengiant filosofinio pažinimo ribų, o antrajai - 
ėjimas nuo konkrečių meno kūrinių analizės prie platesnių menotyrinių 
apibendrinimų. Svietéjai estetinei.sferai teikė savotiško “derintojo" 
funkciją, manydami, kad ji padeda įveikti žmogaus ir jį supančio pasaulio 
disharmoniją. Iš čia kyla švietėjų pasaulėžiūrai būdingas tikėjimas, jog 
menu, estetiniu auklėjimu ir skonio ugdymu įmanoma pertvarkyti pasaulį, 
išspręsti svarbiausius socialinius prieštaravimus. Švietėjų veikaluose 
atsirado skonio kritinio vertinimo idėjų, ryškėjo teorinės minties siekimas 
suvokti meno autonomiją. Šios idėjos, savarankiškai bręstančios skirtingose 
Vakarų Europos šalyse, buvo dėsningas švietėjiškų koncepcijų evoliucijos 
rezultatas. | 


"Anglų „skonio kritika“ | 


Švietėjų estetika, ankstyvojoje raidos fazėje įgavusi “skonio kritikos" 
pavidalą, didžiausią dėmesį skyrė estetinio žmonių auklėjimo ir jų skonio 
ugdymo klausimams. Švietėjai manė, kad, nesuvokus skonio savitumo, 
neįmanoma teoriškai, pagrįsti meno vertinimų. Jie teigė, jog išugdytas 
meninis skonis yra svarbiausias meno esmės pažinimo instrumentas, kurį 
tyrinėjo daugelis XVIII a. mokslininkų. Skonis traktuojamas nevienodai: 
ginčijamasi dėl jo racionalizmo ir iracionalumo, svarstoma, ar jis turi 
universalią, ar individualią reikšmę, ar tai įgimtas, ar išugdomas sugebė- ` 
jimas, ar jis paremtas protu, ar jausmais, ir t.t. 

Prancūzų švietėjai (Voltaire, J.J.Rousseau) aiškino, kad skonis yra 
jausmų išraiška ir proto priešybė. Italas L.Muratori savo “Apmąstymuose 
apie gerą skonį" (1708) priskyrė ji proto sferai. Anglų teoretikas E. Burce 
sujungė abu požiūrius ir skonį traktavo kaip jausmo ir proto vienybę. Jo 
tėvynainis J.Hume žengė dar toliau - iškėlė skonio objektyvumo klausimą 
ir nurodė, jog, nepaisant visos skonio sprendimų įvairovės bei keistumų, 
egzistuoja tokie principai, kurie remiasi pirmaprademis kūrinio struktūros 
formomis ir savybėmis (Hume, 1965, t. 2, p. 728). | 

Švietėjų estetikos užuomazgos formuojasi anglų eksperimentinio 
mokslo pradininko F.Bacono veikaluose. Pažinimo išeities tašku jis 
paskelbia tris pagrindinius žmogaus sugebėjimus: atmintį, vaizduotę ir 
intelektą, kuriuos, jo nuomone, atitinka trys skirtingos pažinimo sritys: 
istorija, poezija ir filosofija. Nors estetinė sfera dar neišsiskiria iš Bacono 
filosofijos sistemos, tačiau šiam mąstytoju: mes turime būti dėkingi už jos 
perkėlimą iš transcendentalios srities į žemiškąją. Dieviškas grožio ir 
meno pasaulis grąžinamas žmogui ir glaudžiai susiejamas su jo jausmų 
sfėra. Pradedant Baconu, anglų“ šviečiamoji estetika plėtojosi veikiama 
empirinio sensualizmo. Ši orientacija išryškėjo racionalizmo priešininko 
J. Locke'o veikaluose: Atmetęs įgimtų idėjų teoriją, jis teigė; jog pažinimo 
šaltinis yra išorinis (jutiminis) ir vidinis (refleksija) patyrimas. Locke'o 
požiūris į refleksiją kaip vidinį pažinimą atlieka svarbų vaidmenį 
formuojantis anglų “skonio kritikai". Anglų mokslininkai skonį vertina 
kaip specifinę grožio gamtoje ir mene pažinimo priemonę. Kitaip negu 
Locke'as, kuris teigia, jog estetinė sfera yra tik sudėtinė pažinimo teori- 
jos, etikos ir religijos dalis, jo sekėjai (E.Shaftesbury, F.Hutchesonas, 
E.Burce), svajojantys apie harmoningą asmenybę, iškelia ją kaip pagrindinę 
savo filosofinių apmąstymų dalį. 

Ryškiausiai ši tendencija išreikšta Locke'o mokinio lordo E.Shaf- 
tesbury'o koncepcijoje. Remdamasis savo mokytojo idėjomis, jis iškelia 
pasaulio pertvarkymo, pasitelkus gėrį ir grožį, teoriją. Savo literatūriniuose 
filosofiniuose esė, parašytuose gyvų platoniškųjų dialogų forma, jis itin 
daug dėmesio skiria estetikos sferai, teigdamas, kad ji yra visuomenės 
dorovės principų įprasminimo priemonė. Shaftesbury savo veikaluose 
savitai traktuoja išplėstinę “jutimo" sąvoką, kurią perkelia iš gnoseologijos 
į etinę estetinę sritį. Jis įsitikinęs, jog pasaulyje egzistuoja estetinė tvarka 

(harmonija), kurią pažinusi asmenybė tobulėja, atsisako išorinių veiklos 
formų ir linksta į moralinių vertybių bei “dieviškosios grožio esmės” 
pažinimą. Mokslininkas turi tikslą kelti meno lygį ir tobulinti savo 
amžininkų skonį. Skonio ūgdymą jis laiko moralinio auklėjimo dalimi, 
kartu nurodė, jog skonis gali būti ir netikęs. Todėl, anot Shaftesbury'o, 
skonį būtinai reikia tobulinti bei koreguoti. Geras skonis, subtilus grožio 
pajutimas, mokėjimas šiomis savybėmis pasinaudoti kuriant ir vertinant 
meną Shaftesbury'o koncepcijoje aiškinami kaip būtinos tikro menininko 
ir meno vertintojo savybės. А 

Tikrąjį grožį Shaftesbury sieja ne su materialiu daiktų. aspektu, о tik 
su sąmoningu meninio sumanymo įgyvendinimu. Iš to išplaukia. trys 
skirtingos grožio formos: 1) negyvos formos, 2) formos, kuriančios kitas 
formas, kurioms būdingas protingumas, veiklumas ir kūrybinis pradas, 
3) tobuliausia grožio atmaina, kada kuriamos ne tik paprastos formos, bet 
ir formos, modeliuojančios kitas formas (Shaftesbury, 1975, p. 214-215). 
Ši hierarchinė grožio koncepcija liudija, kad,. mąstydamas apie grožio 
esmę, Shaftesbury eina nuo fizinio prie mentalinio grožio ir kartu išaukština 
moralinį jo pradą. 

Taigi. Shaftesbury'o koncepcijoje mokslai, РРЖ meną ir 
moralę, tarsi susilieja vienas su kitu. Pažymėtina, kad tokia moralinė 
meniškumo interpretacija būdinga daugumai anglų švietėjiškosios “skonio 
kritikos" atstovų. Tačiau Shaftesbury'o koncepcijos savitumas ir istorinė 
reikšmė ne ta, kad.meninę sferą jis verčia tarnauti "aukščiausiems " 
etiniams tikslams. Svarbu, kad išaukštindamas grožio ir meno reikšmę jis 
toliau plėtoja meno autonomijos tendencijas. 


Menotyrinės problematikos iškilimas 

Kitaip negu anglų “skonio kritika", kuri yra sausa estetikos teorija, 
prancūzų švietėjų teorinė mintis yra daug arčiau meno. Tokie filosofai 
Каір J.-B.Dubos, Ch.Batteux, D.Diderot anglų sensualistinės meno teorijos 
idėjas perkelia į socialinių problemų sritį. Šį socialinių tendencijų stip- 
rėjimą galima paaiškinti prancūzų šviečiamosios filosofijos radikalumu. 

Jos šalininkai estetines ir menines vertybes siekia panaudoti kovai su 
absoliutizmu. Estetiką ir meną jie laiko galingu ginklu prieš feodalizmo 
ideologiją. Kitas svarbus jos bruožas - menotyrinės minties raida nuo 
konkrečių meno kūrinių tyrinėjimo iki platesnių teorinių apibendrinimų. 
Tipiškas tokios metodologinės orientacijos pavyzdys - J.Dubos (1670- 
1742) traktatas “Kritiniai poezijos ir tapybos apmąstymai" (1719). Šis 
veikalas išsiskiria iš daugelio panašių traktatų aukštu teorinių problemų 
gvildenimo lygiu, plačia autoriaus erudicija, operavimu daugybe konkrečių 
pavyzdžių iš skirtingų šalių ir epochų meno istorijos. | 
Savąjį traktatą Dubos pradeda apmąstymais apie stebuklingą, 
asmenybę pertvarkančią meno jėgą. Pagrindiniais žmogaus prigimties 
požymiais jis laiko nuolatinę emocinių būsenų kaitą, širdies potraukius. 
Tarp šių emocinių žmogaus būsenų ir meninės veiklos egzistuoja glaudus 
ryšys: veikdamas žmogų emociškai, menas ne tik išlaisvina jį iš aistrų 
įtakos, bet ir patenkina dvasinius poreikius, ugdo charakterį, moralines 
savybes. Šis emocinės ir auklėjamosios meno funkcijų teigimas sieja 
Dubos su sensualistu Locke'u, kurio apmąstymuose apie estetikos ir meno 
sferą jausmas nustelbia protą. “Jausmai, - rašo Dubos, - daug tiksliau 
liudija mums šio ar kito kūrinio poveikį negu moksliniai kritikų argumentai, 
kada išvardijami visi teigiami kūrinio bruožai ir trūkumai. Apmąstymų ir 
tyrinėjimo kelias, kuriuo suka šie ponai, yra geras tada, kai būtina surasti 
priežastis, dėl kurių kūrinys patinka arba nepatinka, tačiau vis dėlto šis 
klausimas geriausiai sprendžiamas remiantis jausmais." (Dubos, 1976, 
p. 431.) Toks kategoriškas jausminio meno pasaulio pažinimo prioriteto 
teigimas neatsiejamas nuo daugeliui švietėjų būdingos meno kilmės ir 
visuomeninės paskirties sampratos. Dubos perima klasicistų išaukštintą 
Aristotelio mintį apie meno gimimą pamėgdžiojant gamtą. Tačiau į šią 
koncepciją jis įneša tam tikrų pataisų. Malonumas, gimstantis pamég- 
džiojant gamtą, jo veikaluose įgauna “grynojo pasitenkinimo" pavidalą. 
Realūs objektai, kuriuos pamėgdžioja menininkas, gali sukelti tik gilų 
emocinį išgyvenimą, aistras, kurios gali palikti slogų įspūdį. Tuo tarpu 
meninis pamėgdžiojimas sukelia netikrą aistrą, jos kopiją. Todėl tragedijos, 
atliekamos scenoje, paliečia tik jausminę žmogaus dvasios pusę. Jausminis 
pasitenkinimas reiškiasi netikėtai kylančia aistrų audra, kuri vėliau beveik 
be jokių pėdsakų išnyksta sąmonėje. Čia mokslininkas pabrėžia ne tik 

“paviršutinišką" emocinį meninio pasitenkinimo pobūdį, bet ir atskleidžia 
realiai egzistuojančią properšą tarp meno šaltinio, gamtos, ir mėgdžiojimo 
rezultato - meno. “Tobuliausias mėgdžiojimas, - nurodo jis, - gyvena 
dirbtiniu, iš tikrovės pasiskolintu gyvenimu, kuriame verda natūralus 
aktyvumas ir kuris veikia mus galia, įkvėpta pačios gamtos." (Ten pat.) 
Kitaip negu klacisistas N.Boileau, kuris savo pamėgdžiojimo teorijoje 
pabrėžia "protingajj" ir *didingajj" pradą, Dubos interpretuoja pamėg- 
džiojimą sensualistinės meno teorijos dvasia, kreipdamas pagrindinį dėmesį 
į suvokiančiojo subjekto emocinį patyrimą. Jausmų prioriteto pabrėžimas 
meno kūrinio suvokimo eigoje leido R.Bayer'iui laikyti Dubos vienu 
psichologinės estetikos pirmtakų (Bayer, 1961, p. 138). ` 

Didžių meno kūrinių, galinčių sujaudinti žmones, kūrėją Dubos vadina 
genijumi. Genialumas čia suvokiamas kaip gamtos dovana, padedanti 
neįtikėtinai lengvai įgyvendinti tai, ką kiti pajėgia padaryti tik milžiniškų 
pastangų dėka. Platono įtakoje Dubos apibūdina genialumą kaip dievišką 
siautulį, toliaregiškumą, jausmų ir dvasios didybę, entuziazmą, neabejotinai 
turintį fiziologines priežastis. Tačiau, kalbėdamas apie genialios asmenybės 
atsiskleidimą, t.y. menininko kūrybinio potencialo sklaidą, Dubos primena, 
kad būtina ne tik palanki aplinka bręsti talentui, bet ir tam tikras intelekto 
bei profesinių įgūdžių lygis. Jis lygina talentą su medžiu, kuris auga 
savaime, tačiau jo vaisių kokybė ir kiekybė priklauso nuo priežiūros. Iš čia 
kyla tezė apie svarbų mokyklos, ilgų studijų vaidmenį talentui atsiskleisti. 
Nepakanka gimti vaizduotėje netikėčiausioms mintims, dailioms 
kompozicijoms, būtinas įtemptas darbas, įgytų įgūdžių tobulinimas, 
visapusiškas skonio, jutimo organų, kuriais menininkas naudojasi kūryboje, 
ugdymas. Tik glaudi įgimto genialumo sąjunga su įgytu patyrimu sudaro 
prielaidas reikšmingiems kūriniams atsirasti. “Kūrybai, - rašo Dubos,- 
reikia įgimto talento, o geram kūriniui sukurti reikia dar ilgų mokymosi 
metų. Neturintis vaizduotės ir nepajėgiantis mąstyti žmogus nevertas 
kūrėjo vardo." (Dubos, 1976, p. 276.) Mintis apie svarbų proto vaidmenį 
kūryboje yra viena svarbiausų Dubos koncepcijoje, kur skelbiamą jausmo 
prioritetą proto atžvilgiu nuolat švelnina švietėjams būdinga pagarba 
protui. 

Dubos daug nuveikia, mėgindamas moksliškai paaiškinti istorinius 
meno raidos dėsningumus, atskirų epochų, šalių, nacionalinių meno formų 

savitumą. Tiesa, dėl nepakankamai aukšto savo epochos mokslo lygio jis 
nepajėgia atskleisti prieštaringos meno raidos, paaiškinti nacionalinių ir 
istorinių meno plėtros formų savitumo. Tačiau jo veikale jau ryškėja noras 
nagrinėti meną drauge su jį veikiančių aplinkybių visuma. Tyrinėdamas 
išorinius meno raidos determinantus, jis išskiria “fizines" ir “moralines" 
priežastis. Jų poveikį meno. raidai Dubos detaliai. tyrinėja, remdamasis 
keturių didžiųjų meno raidos periodų pavyzdžiais: Graikijos - iki Pilypo 
Makedoniečio,. Romos - nuo Cezario iki Augusto, Italijos - nuo Juliaus II 
iki Leono X, Prancūzijoje - Liudviko XIV epocha. “Fizinės priežastys" 
tiesiogiai veikia menininką, sąlygodamos tam tikrus fizinius jo prigimties, 
pakitimus, tuo tarpu “moralinės priežastys" padeda meno raidai, 
neveikdamos pačių menininkų. Pastaroji Dubos tezė kelia abejonų, jeigu 
turėsime galvoje, kad prie moralinių meno klestėjimo priežasčių jis priskiria 
palankią valstybinę situaciją, valdovų ir eilinių gyventojų „polinkį - 
dailiesiems menams, didžiųjų meistrų ir mokytojų buvimą, kurie padeda 
sutrumpinti mokymosi laiką ir greičiau pasiekti jo vaisių. | | 

‚ Teigdamas, kad meno pobūdis priklauso ne tik nuo klimato sąlygų, 
geografinės aplinkos, epochos, bet ir nuo daugelio socialinių veiksnių, 
Dubos kartu formuoja tą sociologizmą , kuris vėliau išbujoja Н.Тате’о ir 
gausių jo: pasekėjų koncepcijose. Dubos idėjos taip pat turi poveikį 
Ch.Batteux, J. Winckelmannui, I.Kantui, F. Schilleriui, G.E.Lessingui ir 
daugeliui kitų vėlesnių mąstytojų. Winckelmannas perima iš Dubos 
mokymą apie aplinkos veiksnių poveikį menui ir meninių stilių raidos 
teorijos užuomazgas, Schilleris - mokymo elementus apie socialinį 
pertvarkomąjį meno vaidmenį formuojant vientisą asmenybę. Atskiras 
Dubos idėjas aptinkame kantiškoje ir šileriškoje meno kaip žaidimo 
teorijoje. Dubos įkvepia vėlesnių kartų mąstytojus atskirų meno rūšių 
lyginamajai analizei. Tokie traktatai tampa labai populiarūs visame XVIII 
amžiuje. Jie inspiruoja kokybiškai naujo, visas meno rūšis aprėpiančio 
požiūrio gimimą. 

Veikiamas Dubos idėjų, Ch. Batteux (1713-1780) bando suvienyti 
visas meno rūšis vienu "gamtos pamėgdžiojimo pagal grožio dėsnius" 
principu. Batteux buvo vienas reikšmingiausių to meto meno teoretikų. Jo 
iškeltos idėjos davė akstiną tolesnei meno filosofijos raidai. Pažymėtina, 
kad Batteux traktatas “Bendrasis dailiųjų menų principas" (1746) išvydo 

dienos šviesą ketveriais metais anksčiau už pirmąjį A. Baumgarteno 
"Estetikos" tomą. Nagrinėdamas daugelį svarbiausių meno filosofijos 
problemų, jis nenusileidžia vokiečių filosofui, ir jo įtaka vėlesnei teorinės 
minties raidai aiškiai pastebima, nors tiesioginių savo idėjų tęsėjų, kokie 
sekė Baumgarteną (I. Kantas i ir kiti vokiečių klasikinio idealizmo korifėjai), 
jis neturėjo. : 

Tačiau Baumgarteno т Batteux koncepcijų konstravimo principai 
skiriasi. Baumgartenas, būdamas tikras filosofas metafizikas, savąją teoriją 
konstravo, remdamasis grynai filosofiniais principais. Batteux to paties 
tikslo siekė menotyrinio pažinimo sistemoje, atitrūkdamas nuo atskirų 
meno rūšių specifinių buožų ir mėgindamas išryškinti tai, kas meną skiria 
nuo kitokios žmogaus veiklos. Jo koncepcijai būdinga ėjimas nuo konkrečių 
faktų analizės prie jų teorinio apibendrinimo. ET 

Savo traktatą Batteux pradeda himnais menui, visokeriopai aukštin- 
damas jo vaidmenį. Menai, teigia jis, padėję sukurti miestus, suvienijo 
pakrikusius žmones ir išmokė juos bendrauti. Mėgindamas atskleisti svar- 
biausias meninės veiklos paskatas, Batteux iškėlė idėją, kad menas gimsta 
žmogui traukiantis nuo stereotipinių kūrybinės veiklos formų. Menas čia 
suprantamas kaip specifinė žmogaus veikla, susijusi su grožio kūrimu. Dėl 
tokios meno specifikos interpretacijos (menas kaip grožio kūrimas) meno 
fenomenas pirmą kartą Vakarų Europoje galutinai atskiriamas nuo amato, 
mokslo ir suvokiamas kaip visiškai unikali ir specifinė žmogaus kūrybinės 
veiklos forma. 

Apžvelgdamas meno pasaulį, Batteux išskyrė tris pagrindines meno 
grupes: 1) techniniai menai (amatai) - tai išradingumo ir darbo vaisius, jie 
turi teikti naudą; 2) dailieji menai (muzika, poezija, tapyba, skulptūra, 
šokis) teikiantys malonumą; 3) ir naudą, ir malonumą teikiantys menai 
(iškalbos menas, architektūra). Tarnaudami žmonėms ir tobulėdami, 
bręstant žmogaus skoniui, jie tarsi užima tarpinę vietą tarp pirmųjų dviejų 

„grupių, nes čia susilieja techniniams menams būdingas naudingumas su 
dailiesiems priskiriamu malonumu. Visas meno pasaulis konstruojamas 
atsižvelgiant į skirtingą santykį su gamta. Antai techniniai menai savo 
utilitariniams tikslams naudojasi gamta tokia, kokia ji yra. Trečiosios 
grupės menai dėl naudos ir malonumo tobulina gamtą, o dailieji menai tik 
mėgdžioja gamtą pagal grožio dėsnius. 


406 : Švietimas 


„Batteux buvo daugeliui XVIII a. mąstytojų būdingos dualistinės meta- 
fizinės gamtos interpretacijos šalininkas. Gamtą jis vertina pirmiausia 
kaip natūralųjį pradą, o paskui kaip dieviškos kūrybos vaisių su jam 
būdingu idealiu grožiu. Iš čia kyla įsitikinimas, jog grožį mene nulemia ne 
paprastos, o tik gražios gamtos pamėgdžiojimas, 

Meno ir gamtos santykius Batteux gvildena mokyme pie genijų ir 
skonį. Švietėjiškai aiškindamas šių sąvokų turinį, jis teigia, jog mene 
genijus ir skonis yra tiesiogiai susiję. Todėl kūrybinių genijaus polėkių 
negalima teisingai suprasti nesusipažinus su menininko kūrybos pobūdį 
nulėmusiu skoniu. Genijus kuria, o skonis įvertina ir kreipia kūrybinę 
menininko fantaziją reikiama kryptimi. Ši skonio ir genijaus tarpusavio 
sąveika Batteux koncepcijoje yra principinė. Skonis padeda sukurti tikrus 
meno kūrinius, suteikia jiems įmantrumo, laisvumo ir natūralumo. Jis yra 
tarsi savotiškas teisėjas, kuriam svarbiau pojūčiai, o ne loginiai įrodymai. 
Skonis susijęs su asmenybe, su jos dvasiniu bei meniniu išprusimu. Šia 
prasme jį galime vertinti kaip žmogaus „sugebėjimą spręsti apie grožį. 
Skonio kriterijus Batteux koncepcijoje yra gamta, kurią ir turi atspindėti 
tobulas meno kūrinys. Batteux pernelyg įžvalgus, jog skelbtų apie eg- 
zistuojantį visuotinį gerą skonį. “Skoniai, - rašo jis, - gali būti skirtingi ir 
netgi priešingi, kartu išlikdami geri. Pirmiausia tai paaiškinama gamtos 
turtingumu, o antra vertus - žmogaus proto ir širdies ribotumu." (Batteux, 
1969, p. 129.) 

Skonio funkcijas mene Batteux prilygina intelekto vaidmeniui moksle. 
Mokslas vadovaujasi tiesa, o menas remiasi gėriu ir grožiu. Šiuose apmąs- 
tymuose ryški meno ir mokslo suartinimo tendencija, meno pažintinio 
vaidmens iškėlimas. Meninis pažinimas suprantamas kaip sudėtinga racio- 
naliojo ir spontaniško jausminio prado sąveika, kur svarbus vaidmuo tenka 
skoniui. Pagrindinė jo funkcija - meno kūrinio vertinimas, jo sugretinimas 
su “gražia gamta". Batteux, kaip racionalistinio šviečiamojo amžiaus sūnus, 
kalbėdamas apie skonio vaidmenį meninio pažinimo procese, neapsiribojo 
tik sensualistine interpretacija. Nors skonis remiasi jausmais, jo negalima 
vertinti tik kaip „aklojausmo“, nes su skoniu yra susijęs proto praskaidrėjimas, 
kuris padeda subjektui kontempliacijos akte pažinti objektą. 

„ Racionalistines Batteux nuostatos itin aiškiai išreikštos jo meninės 
kūrybos koncepcijoje. Tikrasis menas, teigia jis, negimsta tuščioje vietoje: 

net keisčiausias meninis vaizdinys akumuliuoja tikrovės atspindį, kuris 
žadina menininko vaizduotę ir jis pagal grožio dėsnius kuria visiškai naują 
tikrovę. Taigi gamta genijui yra tas pagrindas, be kurio neįmanoma sukurti 
ką nors reikšminga. Suvokdamas gamtos pasaulį, menininkas ne tik jį 
mėgdžioja, bet ir atskleidžia savąjį požiūrį. Todėl menas yra tik “panašus 
į tiesą" vaizduotės kūrinys. | | 

Nustatęs ryšį tarp тепо іг gamtos, Batteux toliau aiškinasi meninės 
kūrybos dėsningumus. Imituojančiam gamtą menininkui reikia ne skru- 
pulingai ją kopijuoti, o remtis “šviesiu protu", t.y. imti iš tikrovės tik 
būtinus daiktus, bruožus ir juos tobulai vaizduoti. Aprašinėdamas meninės 
kūrybos procesą, jis nuolat pabrėžia idealizacijos ir kūrybinį mąstymo 
vaidmenį. Tik protas menininkui padeda išryškinti gamtoje patraukliau- 
sius elementus, galinčius daryti kūrinį įtaigų ir tikrovišką. Protingai 
jungdamas daugelį atskirai tikrovėje egzistuojančių bruožų į ventisą 
vaizdinių sistemą, menininkas sukuria meno realybę, tobulesnę už pačią 
gamtą. Todėl, pasak Batteux, menas grynai estetine prasme yra tokia 
gamtos imitacija, kurios tikslas - ne tiesa, o tikroviškumas. 

„Labai svarbus vėlesnei meno filosofijos raidai buvo Batteux' mėgini- 
mas susieti į vientisą sistemą menotyrinę septynių menų teoriją su mokymu 
apie genijų ir skonio koncepciją. Geriau negu daugelis jo amžininkų ir 
artimiausių sekėjų jis suvokia problemas, iškilusias mokslo apie meną 
raidoje, ir supranta, jog svarbiausia - šio mokslo “turtingumas”, gausybė 
atskirų empirinių pastebėjimų, kurių kasdien vis daugėja. Jis atskleidžia 
pagrindinį to meto mokslo apie meną raidos paradoksą, kad beformė 
atskirų pastebėjimų masė, užuot stimuliavusi varžo mokslą. Mėgindamas 
susisteminti daugybę nesusijusių empirinių duomenų, Batteux savo meno 
teorijoje vadovaujasi griežtomis metodologinėmis nuostatomis. Jo 
koncepcijos esmė - aristoteliškoji mimezės teorija, kuri yra svarbiausias 
leitmotyvas, jungiantis atskiras meno rūšis pagal vieną “gamtos 
pamėgdžiojimo" principą. 

Visų dailiųjų menų jungimas pagal vieną principą leidžia mokslininkui, 
išskyrus specifines, kiekvienai meno rūšiai būdingas savybes, išryškinti 
tai, kas yra būdinga visoms meno rūšims, t.y. meno fenomenui apskritai. 
Ši iš esmės nauja nuostata turi labai didelę reikšmę tolesnei mokslo apie 
meną raidai. Priartindamas menotyrinę meno analizę prie filosofinės 

problematikos, jis atveria kelią i$ pagrindų naujam meno fenomeno 
studijavimui. Batteux pastangomis pirmą kartą buvo suformuotas mokslinis 
pamatas, į kurį remdamiesi teoretikai galėjo konstruoti sisteminę meno 
filosofiją. Šio mąstytojo iškeltos idėjos stipriai. veikė vėlesnės teorinės 
minties raidą. Jas ištisą šimtmetį rutuliojo ir gilino įvairių šalių moksli- 
ninkai, tokie kaip J.G. Sultzeris, M. Mendelssonnas, J. J. Winckelmannas, 
G. E. Lessingas, I. Kantas, F. Schilleris, J. W. Goethe, Jenos romantikai. 


Specifiniai vokiečių švietėjų estetikos bruožai 


Kitaip negu Anglijoje ir Prancūzijoje, kur daugelis žymiausių mąsty- 
tojų buvo aktyvūs visuomenės veikėjai, neretai drįstantys prieštarauti 
oficialiajai ideologijai, Vokietijoje filosofinė mintis daugiausia plėtojosi 
universitetuose, t.y. reiškėsi kaip “universitetų katedrų filosofija". Netgi 
šioks toks Vokietijos aukštosioms mokykloms būdingas .liberalumas 
negalėjo apsaugoti filosofinės minties nuo niūrios dvasinės atmosferos, 
vyravusios daugelyje kunigaikščių dvarų ir "laisvuju" Vokietijos miestų. 
Todėl nenuostabu, kad Vokietijos universitetų filosofai, kaip sarkastiškai 
yra pasakęs A. Schopenhaueris, būdami “valstybės iždo apmokami mąsty- 
tojai"; neteko didelės dalies anglų ir prancūzų mąsytojams būdingo 
laisvamaniškumo. Griežtas socialinis ir ekonominis priklausymas nuo šio 
pasaulio stipriųjų formavo universitetų filosofijos katedrose ypatingą, 
disciplinuotą filosofinį mąstymą ir sąlygojo abstrakčią, netiesioginę idėjų 
dėstymo forma. Minėtus filosofinės minties raidos ypatumus stiprino 
nuoseklus idėjų perimamumas - beveik visi filosofai, atvirai remdamiesi 
savo pirmtakų iškeltais. principais, juos griaudami, teoriškai permasty- 
dami, stengėsi įtvirtinti savuosius. 

Šis imanentinis idėjų perimamumas palankiai veikia sisteminio 
mąstymo principus, stiprina tradicijas, nuosekliai kelia filosofinės kultū- 
ros lygį. Tačiau universiteto aplinka su jai būdingu akademinio gyvenimo 
ritmu skatina mąstytojus atsiriboti nuo realių gyvenimo problemų. Tuo 
galima paaiškinti “kabinetinį" daugelio vokiečių klasikinės filosofijos 
atstovų estetikos ir meno filosofijos koncepcijų pobūdį, kai ilgainiui 
įsivyravo abstrakčios metafizinės konstrukcijos. Tačiau palikime nuoša- 

lyje klausimus dėl nacionalinių vokiečių estetinės minties formavimosi 
ypatumų ir išsiaiškinkime jos istorinį vaidmenį. Jis pasireiškia nauju 
sisteminiu ir sintetiniu požiūriu į ankstesnes estetines ir meno teorijas. 
Vokiečių teoretikai tarsi pakylėja anglų ir prancūzų mokslininkų veikaluose 
suformuotus principus į naują, aukštesnį mokslinės minties lygį. Jie linksta 
į dialektiką, konceptualumą ir sudėtingas teorines кишш; тёрїпа 
susisteminti svarbiausias savo pirmtakų idėjas. i 

: Geriau suvokus meno autonomiją, atsiranda ir savita teorinės minties 
sritis - meno filosofija, kuri ilgą laiką buvo tapatinama su tuo pat metu 
besivystančiu estetikos mokslu. Šis estetikos transformavimasis į- meno | 
filosofiją paaiškinamas tuo, kad menas išsiskiria į savarankišką estetinės 
veiklos sritį ir atsiduria filosofinių apmąstymų centre. 

XVIII a. teoretikų veikaluose (daugiausia vokiečių) ryškėja dvi pagrin- 
dinés meno filosofijos tendencijos: filosofinė, arba teorinė (pradininkai - 
A.Baumgartenas, I.Kantas), ir istorinė, arba menotyrinė (atstovai - 
J.J.Winckelmannas, J.W.Goethe, F.Schilleris ir Jenos romantikai). Šios 
dvi. tendencijos susilieja vokiečių klasikinės filosofijos korifėjų 
F.Schellingo ir G. W. F. Hegelio meno filosofijos koncepcijose ir dar kurį 
laiką reiškiasi kaip viena. Tačiau vėliau jos išsiskiria ir vis labiau tolsta 
viena nuo kitos. Pradedant Schopenhaueriu, teorinėje tendencijoje vis 
labiau sustiprėja iracionalizmo ir voliuntarizmo motyvai (S.Kierkegaar- 
das, F.Nietzsche, W. Dilthey, K. Fiedleris, H.Bergsonas, B.Croce; 
M.Heideggeris), о istorinėje - aprašomieji ir formalistiniai elementai 
(J.Burckhardtas, H.Taine'as, A.Rieglis, H. Wólfflinas, W. Worringeris, 
H.Focilonas, E. Panofsky).Suprantama, kad tai tik sąlygiškas pohėgelinės 
meno filosofijos tendencijų apibūdinimas, jis žymi vyraujantį koncepcijų 
pradą. Kai kuriose koncepcijose galima rasti tiek formalistinių, tiek 
voliuntarizmo elementų. 


Estetikos mokslo išsiskyrimas Baumgarteno filosofijoje 
Svarbų vaidmenį estetinės minties raidoje atliko estetikos kaip 


savarankiško filosofijos mokslo krikštatėvis, vokiečių filosofas Aleksan- 
dras Baumgartenas (1714-1762). Mokslininkų domėjimąsi kelia šie jo 

veikalai: “Filosofiniai apmąstymai kai kuriais poetinio kūrinio klausimais" 
(1735), “Metafizika" (1739) ir lotynų kalba išleistas “Estetikos" (1750) 
pirmasis tomas. Juose ryšku racionalistinės filosofo nuostatos, polinkis į 
sisteminį mąstymą, sudėtingas teorines konstrukcijas, pedantiškai 
argumentuojamas tezes. Pastarieji Baumgarteno mąstysenos bruožai 
paveikia visos vėlesnės vokiečių estetikos ir meno filosofijos stilių. 

Kai kurių pagrindinių Baumgarteno estetikos idėjų užuomazgų 
randame jau minėtame jo veikale “Filosofiniai apmąstymai kai kuriais 
poetinio kūrinio klausimais". Jame filosofai kviečiami rimtai susidomėti 
filosofijos mokslu, tiriančiu šį pasaulį. Apibūdindamas naująjį mokslą, 
Baumgartenas kartais naudojasi “poezijos filosofijos" sąvoka, kurią sieja 
su Zemesniaja juslinio pažinimo pakopa. Pastarąją jis priskiria logikai, 
nes, anot filosofo, juslinio pažinimo metu subjektas privalo vadovautis 
bendraisiais logikos dėsniais. Mokslą apie juslinį dailiųjų menų pažinimą 
Baumgartenas čia pirmą kartą pavadina miglotu “estetikos" (gr. aisthetikos 
- jutiminis) vardu. р E 

Norėdami geriau suprasti, kaip formavosi ši. nauja filosofijos sritis, 
turime bent trumpai prisiminti vokiečių racionalizmo istoriją, nes 
Baumgarteno "Estetika" išsirutulioja ne tik iš prancūzų racionalizmo bei 
anglų sensualizmo idėjų, bet pirmiausia iš vokiečių filosofo G.W .Leibnitzo. 
(1646-1716) pažinimo teorijos. Būtent Leibnitzas išplėtoja mokymą apie 
trejopą pažinimą: tamsųjį (instinktyvųjį), miglotąjį (neakivaizdųjį) ir 
akivaizdųjį (racionalųjį). Dvi pirmąsias pažinimo rūšis jis vertina kaip 
parengiamąsias pakopas trečiajam, racionaliam pažinimui. Kiekvieną šių 
pakopų Leibnitzas sieja su tam tikra valios rūšimi. Pasak jo, "tamsüs" 
vaizdiniai yra tapatūs intuicijos išraiškai, “akivaizdūs" priklauso nuo 
moralinės, o “miglotai aiškūs" - nuo estetinės valios. Vadinasi, estetinis 
pažinimas Leibnitzo koncepcijoje tampa antrąja, “miglotai aiškia" 
intuityvaus juslinio pažinimo forma. Jos pasireiškimo sfera - estetinis 
suvokimas ir emocinis išgyvenimas, kuris patiriamas suvokiant gražius 
daiktus ir kuriant harmoningas menines formas. 

Leibnitzo šalininkai, ypač Baumgartenas siekia šią “miglotai aiškią" 
juslinio pažinimo sritį, skirtą grožio ir meno problemoms, paversti sava- 
rankišku mokslu, paklūstančiu proto principams. Baumgartenas remiasi 
Leibnitzo teze, jog visas egzistuojantis ir mąstantis pasaulis paklūsta 

universalaus mąstymo principams. Pastarieji savo ruožtu yra susiję su 
skirtingais pažintiniais sugebėjimais, kurie vienas nuo kito skiriasi tik 
pobūdžiu, o ne iš esmės, 

Palaikydamas Leibnitzo ir jo sekėjo Ch.Wolfo idėjas, Baumgartenas 
mėgina atskirti estetinę pažinimo teoriją nuo kitų filsofijos sričių. Estetiką 
jis suvokia kaip sudėtinę gnoseologijos, t.y. pažinimo teorijos dalį. Todėl 
Baumgarteno pažinimo teorija tarsi suskyla į dvi dalis: žemesnę, juslinio 
pažinimo teoriją, tiriančią meną, meninę kūrybą ir grožio pasaulį, ir 
aukštesniąją, intelektualią loginę tiesos pažinimo teoriją. Tobulas juslinis 
pažinimas interpretuojamas kaip grožis plačiąja prasme, o menas - kaip 
veikla, orientuojama į grožio kūrimą. Apibūdindamas juslinį grožio 
pažinimą.kaip savotišką “proto analogą" ir meninės kūrybos filosofiją, 
Baumgartenas estetikai kartu skiria sudėtinės pažinimo teorijos dalies 
funkcijas. Taip estetika Baumgarteno filosofinėje sistemoje išsiskiria į 
sąlygiškai savarankišką mokslą apie grožį ir meninės kūrybos filosofiją. 

Rašydamas “Estetiką", Baumgartenas daugiausia remiasi antikos 
autorių veikalais. Ryškiausios yra romėnų (Plinijus, Longinas, Ciceronas, 
Kvintilianas) tradicijos. "Estetikoje", kaip yra pažymėjęs A.Nivelle, 
neminimas Aristotelis, graikų poetai, nėra jokių nuorodų į to meto teorinę 
literatūrą ir dailiųjų menų pavyzdžius, o tai nebūdinga kitiems XVIII a. 
autoriams. Šiuos Baumgarteno veikalo keistumus paaiškina vokiškas “Este- 
tikos” tekstas, papildytas autentiškų Baumgarteno paskaitų kursu. Šis 

: leidinys išsklaido daugybę abejonių dėl šio mąstytojo estetikos ištakų, nes 
liudija gera autoriaus tuometinės anglų, prancūzų, vokiečių menotyrinės 
bei filosofinės literatūros žinojimą. Iš amžininkų, turėjusių įtaką “Estetikos” 
autoriui, be Leibnitzo-Wolfo tradicijos, reikėtų paminėti J.Breitingerį, 
J.Gottschedą, J.-B.Dubos, Ch.Batteux ir G.Vico. Vadinasi, Baumgarteno 
veikaluose pagrindinės ankstesniojo mokslo apie meną ir grožį tendencijos 
jungiasi su vokiečių nacionalinės filosofijos, Leibnitzo-Wolfo tradicija. 
Vadovaudamasi šia originalia idėjų sinteze, vokiečių teorinė mintis ne tik 
pasisavina daugelį pagrindinių užsienio mokslininkų idėjų, bet ir sukuria 
filosofinį teorinį bei metodologinį pamatą, kuris jai padėjo įsivyrauti 
Vakarų estetikos ir meno filosofijos istorijoje. | 

Kitaip negu ankstesnės meno teorijos, kuriose meno, būties klausimai 
dažniausiai gvildenami bendrajame filosofinių bei menotyrinių koncepcijų 

kontekste, t.y. kaip sudėtinės “skonio kritikos" arba “dailiųjų menų teorijos" 
dalys, estetika pamažu vis labiau išsiskiria į savarankišką filosofinę 
discipliną su savo specifine struktūra ir pagrindinėmis problemomis. Tačiau 
šis mokslas jau iš pradžių pasižymi tyrimo objekto dvilypumu. Dvilypumas | 
kyla iš estetikos apibūdinimo ne tik kaip “žemesniosios gnoseologijos" 
sudėtinės dalies, bet ir, o tai itin svarbu, kaip “laisvųjų menų teorijos". 

: Suteikdamas “laisvųjų menų teorijai“ solidų filosofinį pagrindą, 
Baumgartenas transformuoja ją į filosofinę. meno teoriją arba meno 
filosofiją, kuri ir sudaro svarbiausią jo estetikos tyrinėjimo objekto dalį. | 
Minėtąjį Baumgarteno estetikos tyrinėjimo objekto “dvilypumą" pastebėjo 
ir V. Asmusas, kuris teigia, jog estetika Baumgartenui pirmiausia yra 
mokslas apie juslinį pažinimą. Šio pažinimo tikslas pasiekiamas per meną: 
Vadinasi, dėl pirmojo veiksnio Baumgarteno estetiką galima priskirti prie 
filosofinių mokslų, o dėl antrojo - laikyti jo mokymą apie juslinį pažinimą 
ne paprasta gnoseologijos dalimi, bet filosofine meno teorija (Asmus, 
1962, p. 7). mE 

Peréjes nuo — ių prie estetinių klausimų gvildenimo, 
Baumgartenas siekia išskirti grynai estetinę problematiką, į kurią pirmiausia 
sujungia didžiulį grožio bei menų pasaulį. Vienomis iš svarbiausių estetinių 
problemų jis laiko ir mokymą apie skonį, genijų, meninę kūrybą, meno 
santykį su tikrove, estetinį suvokimą ir kt. Vadinasi, Baumgartenas pirmasis 
iš vokiečių filosofų pagrindines estetikos problemas sujungia į vieną 
sistemą ir pradeda jas gvildenti filosofiškai. | | 

` Polemizuodamas su mokslininkais, teigiančiais, jog estetika nesanti 
verta filosofų dėmesio ir kad vaizduotės bei fantazijos kūriniai yra gerokai 
žemiau už filosofinį mąstymą, Baumgartenas aiškina, jog filosofas yra 
toks pat žmogus kaip ir kiti, todėl jis negali atsiriboti nuo grožio ir meno. 
Pripažinęs, jog estetikos mokslas reikalingas, jis mėgina tiksliau apibrėžti 
šio mokslo tyrinėjimo sferą ir santykius su jam artimais mokslais. Pirmiausia 
Baumgartenas pradeda aiškintis, kuo estetikos tyrinėjimai skiriasi nuo 
retorikos, poetikos ir meno kritikos. Jis pabrėžia estetikos savitumą, 
lygindamas ją su retorika ir poetika, nes ji aprėpia ne tik šiuos du mokslus, 
bet ir visus menus. O meno kritika čia interpretuojama kaip sudėtinė 
estetikos dalis. Anot filosofo, estetikai būdingi bendriausi (“aukštesnieji”) 
dėsningumai visuomet yra svarbesni už jiems paklūstančius smulkesnius. 


Estetikos mokslo išsiskyrimas Baumgarteno filosofijoje 413 


Nuo pastarųjų būtina atsiriboti, nes atskiros detalės gali atitraukti dėmesį 
nuo tyrinėjamų reiškinių esmės. Norėdamas būti objektyvus, mokslininkas 
į aptariamus reiškinius privalo žvelgti tarsi iš šalies, žinoti jų esmingiausias 
savybes. Baumgarteno nuomone, vyraudama grožio ir meno pasaulio 
dėsningumų atžvilgiu, estetika visuomet turi išsaugoti metodologinį pobūdį, 
nes tai padeda jai nuosekliau negu kitiems artimiems mokslams iš filosofijos 
pozicijų atskleisti tyrinėjamų reiškinių esmę. - 

Taigi siekdamas visapusiškai pagrįsti filosofinį estetikos pobūdį, Baum- 
gartenas aiškina šį mokslą kaip organišką mokslinės ir meninės veiklos, taip 
pat teorijos ir praktikos vienovę. Jis primena, kad ši speciali mokslo sritis 
kelia mokslininkui ypatingus uždavinius, reikalauja sugebėjimų adekvačiai 
pažinti grožio ir meno pasaulio paslaptis. Vadinasi, estetikas privalo būti ne 
tik abstraktus teoretikas, eruditas, bet ir praktikas, subtiliai jausti skirtingų 
meno rūšių ir meninės išraiškos priemonių specifiką, gerai perprasti visus 
meninės kūrybos subtilumus. Svarbiausias mokslininko pagalbininkas - 
mokslinė teorija, pagrįsta proto autoritetu. Šis proto kultas vėliau plačiai 
skelbiamas I. Kanto ir G. W. Е. Hegelio veikaluose. 

„Svarbiausia Baumgarteno meno filosofijoje tai, kad jis susieja 
mokymus apie meno ir tikrovės santykius, meno specifiką, meninės kūrybos 
subjektą, kūrybinį procesą, metodologines meno tyrinėjimo problemas. 
Tęsdamas prancūzų švietėjų tradiciją, meninės, kūrybos koncepciją 
Baumgartenas gvildeno nenutoldamas nuo gamtos pamėgdžiojimo teorijos. 
Jam gamta - tai visų reiškinių pirmapradis vaizdinys arba modelis, meno 
kūrinys - kūrybinis visuotinių būties dėsnių atspindys, o genialus 
menininkas - savotiškas šių dėsnių mediumas. Pažymėtina, kad, kalbėdamas 
apie gamtos pamėgdžiojimą mene, filosofas išskiria skonio ir meninės 
vaizduotės svarbą kūrybiškam tikrovės interpretavimui. Šis kūrybinio 
menininko aktyvumo, jo vaizduotės vaidmens išaukštinimas padeda 
Baumgartenui įveikti anglų ir prancūzų švietėjų pamėgtą imitacijos teoriją, 
pagal kurią kūryba yra pasyvus gamtos pamėgdžiojimas. Griaudamas šios 
teorijos pamatus, Baumgartenas kartu nutiesia kelią tam menininko 
kūrybinio aktyvumo išaukštinimui, kurį vėliau pagrindžia 1.Kantas, J.- 
G.Fichte, F.Schellingas ir Jenos romantikai. 

Svarbia kūrybinės veiklos prielaida Baumgartenas skelbia vidinę 
menininko intenciją, jo kūrybinės dvasios polėkį, kuris neatsiejamas nuo 

emocinių ir intelektinių veiksnių sąveikos. Apibüdindamas kūrybos procesą, 
"filosofas daug kalba apie proto, teorijos, racionalių pradų vaidmenį 
įgyvendinant sumanymą. Antra vertus, jis supranta, kad meninė kūryba 
neįmanoma be dvasios polėkių, susijaudinimo, aistrų, ekstazės ir t.t. 
Reikšmingą vaidmenį meninėje kūryboje Baumgartenas skiria nuolatinėmis 
pratyboms, mokslingumui, disciplinai, erudicijai. Z 
Baumgartenas - pirmasis vokiečių estetikas, logiškai pagrindes me- 
ninio pasaulio pažinimo savitumą. Polemizuodamas su anglų sensua- 
listinės estetikos atstovais, jis atriboja meną nuo moralės ir suteikia jam 
autonomiją. Baumgarteno nuomone, menui netinka būti moralės tarnu, nes 
jis gali ir privalo auklėti žmones pasitelkdamas grožį. Ši estetikos ir meno 
atribojimo nuo moralės tendencija yra daugiareikšmė: pirmiausia ji griauna 
anksčiau vyravusį antikinį kalokagatijos, t.y. grožio ir gėrio vienybės 
principą, antra vertus, ji neabejotinai atlieka pažangų istorinį vaidmenį: 
Mat kreipdama teorinę mintį meno esmės apmąstymo linkme, kartu ji 
padeda apvalyti meną nuo nemeninių priemaišų г. apsaugoti, kad jo 
neužgožtų moralinis pradas. Ryžtingas teigimas, kad estetinė ir meninė 
veikla yra autonomiška ir kad išsiskiria iš kitų žmogaus veiklos sričių, 
davė pradžią naujam filosofiniam požiūriui į meną. Baumgartenas, 
kreipdamas teorinę mintį į filosofinį meno specifikos apmąstymą , klojo 
vėlesnės meno filosofijos pamatus. Išsivaduodamos iš pažinimo teorijos 
įtakos, estetika ir meno filosofija sparčiai rutuliojosi, atskleisdamos savo 
galimybes. Daugeliui XVIII ir XIX a. pradžios vokiečių estetikos ir meno 
teoretikų Baumgarteno idėjos darė didelę įtaką. Jo sekėjų veikaluose vis 
plačiau svarstoma estetinė ir meninė sfera, jai teikiamas vis didesnis 
autoritetas ir autonomija, ji vis dažniau suvokiama ne tik kaip sudėtinė 
filosofinės sistemos dalis. Mąstančios inteligentijos akyse ji tampa savotiška 
tikrojo dvasingumo ir grožio oaze merkantilinių vertybių pasaulyje. Griež- 
tas, racionalus, metodiškas Baumgarteno filosofavimo stilius, sistemingo 
mąstymo principai taip pat atliko nemažą vaidmenį tolesnėje vokiečių 
estetikos ir meno filosofijos raidoje. 

Istorinės meno filosofijos tendencijos 
‚ Winckelmanno veikaluose 


J. J. Winckelmannas (1717-1768), Baumgarteno mokinys, savo meno 
filosofijoje remiasi ne abstrakčiais teoriniais principais, o konkrečiais 
meno артаѕіутаіѕ: Kaip nurodo А. Nivelle, Baumgartenas savo teorines 
konstrukcijas kuria abstrakčiai apibūdindamas grožį, ir tai būdinga visai jo 
sistemai, tuo tarpu Wirickelmannas viename savo paskutinųjų veikalų 
skelbia, kad grožio esmės negalima apibūdinti. Tai yra svarbiausias šių 
mąstytojų skirtumas (Nivelle, 1955, p. 113). , 

Istorinės vokiečių meno filosofijos pradininkas ir pirmasis reikšmin- 
gas meno istorikas bei teoretikas Winckelmannas netapo dėstytoju kaip 
daugelis jo garsių vienminčių. Tai turėjo įtakos ir jo mąstysenai, kuriai 
svetimas sausas akademinis teorizavimo stilius. Jo meno filosofija grynai 
asmeninė, impulsyvi, labai priklausoma nuo intuicijos. 

Winckelmanno pasaulėžiūra ir meninis skonis formuojasi tuomet, kai 
Prancūzijoje ir kitose Europos šalyse plūsteli nauja žavėjimosi antikos menu 
banga. Tai turėjo įtakos ir jaunajam mąstytojui, kuris meną suvokia kaip 
tautų aukštųjų siekių pasireiškimą. 1754 m. Winckelmannas paskelbia nedi- 
delį veikalą “Mintys apie graikų tapybos ir skulptūros mėgdžiojimą kūri- 
niuose“, o kiek vėliau ir kitą - “Paaiškinimai mintims apie graikų tapybos ir 
skulptūros mėgdžiojimą kūriniuose“, kurie netrukus išverčiami į prancūzų 
ir anglų kalbas. Taip jis tampa pripažintu neoklasicizmo teoretiku. Minėtuose 
veikaluose randame kai kurias pagrindines būsimosios Winckelmanno kon- 
cepcijos idėjas. Iš anglų ir prancūzų švietėjų jis perima laisvamaniškumą, 
demokratizmą, mintį apie proto pirmenybę jausmo atžvilgiu, moralinę meno 
paskirties interpretaciją. Prancūzų klasicistams artima pagrindinė jo veikalų 
mintis; vienintelis kelias į tobulą meną yra atidus antikinio meno kūrinių 
tyrinėjimas ir mėgdžiojimas. Senovės graikų meną Winckelmannas skelbia 
absoliučiu idealu, aukščiausių par excellence laisvo žmogaus siekių pa- 
sireiškimu. Jis mano, jog neregėto meno klestėjimo priežastis yra laisvė, 
kuri egzistavo senovės graikų visuomenėje, ir menininkų nepriklausomybė 
nuo šio pasaulio stipriųjų skonio. Idealizuodamas graikų kultūros demokra- 
tiškumą, Winckelmannas kartu polemizuoja su vokiečių absoliutizmo ideo- 
logais, kurie orientavosi į senovės Romos imperijos meną. 

Nevengdamas net kompromisų, Winckelmannas pasiekia savo tikslą 
ir apsigyvena Italijoje, kur tęsia sistemingus antikinio meno tyrinėjimus. 
Čiajis susipažįsta su Romoje gyvenančiu vokiečių dailininku A. R. Mengsu, 
traktato “Mintys apie grožį ir skonį tapyboje" (1762) autoriumi. Ši draugystė 
gerokai veikia Winckelmanną, turi įtakos jo požiūriui į svarbiausias. meno 
filosofijos problemas. 1758 m. gegužės 15 d. laiške K.-Eseriui Winckel- 
mannas rašo: “Štai jau pusantrų metų, kai pagrindiniu mano uždaviniu 
tapo senovės meno istorijos rašymas. Aš tikiuosi,-kad šis kūrinys atneš | 
man -šlovę. Rašau jį labai stropiai, naudodamasis daugybe šaltinių ir 
vadovaudamasis savo apmąstymais, kad suteikčiau jam didesnį veiks- 
mingumą ir jėgą, ir taip glaustai, kad nebūtų galima i iš jo i išmesti nė vieno 
žodžio" (Winckelman, 1935, p. 561). 

1764 m. dienos šviesą išvysta Winckelmanno veikalas “Senovės meno 
istorija". Ji sukėlė platų atgarsį Vokietijoje ir kitose Vakarų Europos šalyse. 
Tai iš tikrųjų pirmoji mokslinė meno istorija. Įžangoje autorius aiškina, jog 
` ši knyga - пе atskirų menininkų “gyvenimo faktų atpasakojimas", o “mokslinė 
sistema", turinti padėti pažinti meno esmę. “Meno istorija, - rašo jis, - turi 
gvildenti meno kilmę, raidą, pakitimus, taip pat ir įvairių tautų, epochų bei 
menininkų stilius ir visa tai, ką įmanoma pagrįsti iki mūsų laikų išlikusiais 
senovės pavyzdžiais. “ (Winckelmann, 1933, p. 3.) 

Winckelmannas yra pirmasis meno teoretikas, atsisakęs tradicinio 
menininkų biografijų atpasakojimo ir meno tyrinėjimams panaudojęs naują 
istorinį genetinį metodą. Jis suvokia meną kaip vientisą reiškinį, visose 
raidos ‚ pakopose - nuo sukūrimo iki sunykimo -' glaudžiai susijusį su 
socialiniais, geografiniais veiksniais. Teigdamas; kad kiekvienos kon- 
krečios epochos meną galima iš esmės pažinti tik žinant jo istoriją, 
Winckelmannas kartu istoriškai aiškina ir meno raidos dėsningumus. Jis 
rašo tokią meno istoriją, kuri ne tik pasitarnautų pažinimui, bet ir taptų 
“praktiniu vadovu". : 

“Senovės meno istoriją" sudaro du klodai: filosofinis estetinis ir 
menotyrinis. Pirmojo esmė - mokymas apie grožį, meninės kūrybos procesą, 
meno santykius su tikrove, idealizaciją, o antrojo - meninių stilių teorija. 
Straipsnyje “Apie senovės meno suvokimą" Winckelmannas teigia, jog 
grožio sąvoka yra daug platesnė negu gražumo samprata. Mat gražumas 
susijęs su meninio vaizdo kūrimu ir yra aukščiausias meno tikslas, o grožis 

aprėpia visa tai, kas sumanoma, kuriama ir įgyvendinama. Kitaip negu 
išorinis išraiškos gražumas, kuris reiškiasi dinamišku formų judėjimu, 
aukščiausias grynasis grožis įkūnija tobulą meninių formų vienovę, t. y. 
atspindi ypatingą dvasios būseną, kuri pasižymi aistrų ir jausmų rimtimi. 
“Gražaus kūno formos, - rašė Winckelmannas, - primena vienovę, būdingą 
jūros paviršiui, kuris žvelgiant iš toli atrodo glotnus ir ramus lyg veidrodis, 
nors jūra nuolat juda ir amžinai ridena savo bangas. “ (Ten pat, p. 135.) 
Tokio glotnaus, vidinės rimties kupino grožio pavyzdys yra geriausi 
senovės graikų meno kūriniai, kuriuose autorius mato kažką labiau didinga 
negu gamtos pamėgdžiojimas, t., у. idealaus grožio įkūnijimą. 

„Winckelmannas polemizuoja su L. Bernini ir jo šalininkais, kurie 
tikruoju grožiu laiko kiekvieną atskirai paimtą gražiai pavaizduotą daiktą. 
Manydamas, kad toks požiūris yra klaidingas, Winckelmannas, kaip ir 
Batteux, reikalauja iš menininko ne tiesiog pamėgdžioti gamtą, o panaudoti 
dideles idealizacijos galimybes. Šitaip vertindamas meninę kūrybą, 
menininkas gali į vieną vaizdinį sujungti pavienius elementus ir sukurti ne 
paprastą gamtos kopiją, o idealų grožį. Taigi pakeldamas idealizavimą į 
„ aukštesnę “apibendrinto grožio“ pakopą, Winckelmannas suranda naujų 
galimybių menininko kūrybiniam individualumui atsiskleisti. Idealus 
grožis esą sukuriamas organiškai siejant originalią idėją ir tobulą meninę 
formą. Menininkas, pasirinkęs gražios gamtos imitavimo kelią, anot 
Winckelmanno, eina daug ilgesniu ir painesniu idealaus grožio įkūnijimo 
keliu negu tas, kuris pamėgdžioja tobuliausius antikinio meno pavyzdžius. 
“Jeigu gamtos pamėgdžiojimas, - teigia Winckelmannas, - ir galėtų 
suteikti menininkui viską, tai jis vis tiek negalėtų iš gamtos perimti to 
kontūrų tikslumo, kurio galima išmokti tik iš graikų.“ (Winckelmann, 
1935, p. 101.) | ИЕ 

Vadinasi, graikų dailės kūriniai Winckelmannui yra tobulesni už 

gražią gamtą. Menas jam visuomet vertingesnis už gamtą, nes menininkas 
ne aklai kopijuoja, o tarsi pataiso ją, išplečia jos grožio ribas. Pakartodamas 
J. La Bruyer'o tezę, Winckelmannas skelbia, jog “vienintelis kelias, 
leidžiantis mums tapti didžiais ir, jei tai įmanoma, netgi nepakartojamais, 
- tai senųjų menininkų pamėgdžiojimas" (ten pat, p. 86). Jo meninis 
idealas - “kilnus paprastumas ir ramus didingumas", įkūnytas Laokoono 
skulptūrinėje grupėje. 

Būdamas subtilus meno žinovas bei vertintojas, Winckelmannas daug 
dėmesio skiria metodologiniams meno tyrinėjimo klausimams. Pagrin- 
dinius meno analizės principus jis išdėsto specialiame straipsnyje “Apie 
senovės meno suvokimą". Laikydamasis racionalistinės pasaulėžiūros 
principų, jis kviečia meno tyrinėtojus pirmiausia kreipti dėmesį ne į 
darbštumo požymius, o į proto kūrybą, nes ji geriausiai atskleidžia 
menininko kūrybinį potencialą. Tik vėliau galima gilintis į meninio atli- 
kimo techniką ir kitus meninės išraiškos ypatumus. Winckelmannas smerkia 
menininkus, kurie žavisi išoriniu, dėmesį patraukiančiu gražumu. Jis 
palaiko subtiliai mąstančius ir giliai jaučiančius menininkus. Kalbėdamas 
apie meninės kūrybos problemas, Winckelmannas nuolat pabrėžia, kaip 
svarbu, kad kūrinyje atsiskleistų menininko dvasios savitumas: Jis siūlo 
vengti išorinių veiksnių, dėl kurių poveikio gali būti iškreiptas tikrasis 
grožis. Winckelmannas vienodai smerkia meninės išraiškos priemonių 
ribotumą, perdėtą manieringumą ir meninio mąstymo inertiškumą, o “tik- 
rojo" meno šaltiniu skelbia išlavintą ir subtilią grožio pajautą. 

Istorinės meno filosofijos raidoje itin ryškų pėdsaką paliko Winc- 
kelmanno meninių stilių teorija. Jam stilius - nepaprastai svarbi meno . 
raidos dėsningumų pažinimo priemonė. Winckelmanno dėmesys meninio 
stiliaus pažinimui liudija, jog mokslas jau yra pasiekęs tokią pakopą, kada 
atsiranda būtinybė susisteminti sukauptą faktinę medžiagą. Šis meninio 
stiliaus teorinio apmąstymo etapas artimai susijęs su meno istorijos mokslo 
išsiskyrimu į savarankišką discipliną. Jam būdingas nuoseklus menotyrinės 
minties ėjimas nuo empirinio stilistinių procesų aprašinėjimo, klasifikacijos, 
sisteminimo prie teorinio užfiksuotų dėsningumų apibendrinimo. 

Winckelmanno nepatenkino renesanso laikais atsiradusi stiliaus kaip 
tiesioginės menininko kūrybinės individualybės išraiškos samprata 
(klasikinę formą jai suteikia sparnuota G. L. Buffono frazė: “Stilius - tai 
žmogus"). Jį domina globalinės istorinės meno raidos problemos. 
Winckelmannas pirmasis istorinį meno raidos procesą pradeda tyrinėti 
kaip skirtingų meninių stilių raidą. Darydamas teorinius apibendrinimus, 
jis remiasi senovės graikų menu, kurio raidoje išskiria keturis pagrindinius 
meninius stilius: seniausiąjį, aukštąjį, dailųjį ir mėgdžiojamąjį. 

Seniausiasis stilius apima ankstyvąjį, senovinį graikų meno raidos 
etapą, kuris tęsiasi iki Fidijo. Šio stiliaus pagrindas - iš gamtos perimtų 

taisyklių sistema. Jam būdinga griežti skulptūrinių figūrų judesiai ir pozos. 
Aukštąjį stilių Winckelmannas sieja su senovės graikų demokratijos, 
švietimo ir laisvės tendencijų stiprėjimu, kas teikia didingumo Fidijo, 
Polikleto, Skopo ir Mirono kūriniams. Dailusis stilius prasideda Praksitelio 
kūryboje, o savo viršūnę pasiekia Lisipo ir Apelio kūriniuose. Pagrindinis 
jo bruožas - grakštumas. Mėgdžiojamasis stilius laikomas graikų meno 
saulėlydžiu Romos imperijos laikais. Svarbiausias jo bruožas - mote- 
riškumas, dirbtinumas, smulkmeniškumas, manieringumas. Taigi gvil- 
dendamas šių stilių raidos dėsningumus, mėgindamas išskirti jų specifinius 
bruožus, Winckelmannas graikų meną tyrinėja kaip vientisą procesą, 
sąlygojamą skirtingų vidinių bei išorinių veiksnių. Atskleisdamas spe- 
cifinius kiekvieno meno raidos tarpsnio ypatumus, jis ieško istorinių 
paralelių su kitų epochų menu, lygina skirtingų meno rūšių bruožus. 
Ieškojimuose gimė metodologiškai svarbi mintis, kad jokios epochos 
meninis stilius niekuomet nebūna visuotinis. 

Winckelmanno plėtojamoje antikinio meno tyrinėjimo metodologijo- 
je išryškėja jo meninių stilių teorijos stiprumas ir silpnumas. Ši teorija 
stipri tuo, kad jai būdinga nuolatinė orientacija į konkrečius meno faktus, 
pastabumas ir nepasitikėjimas atitrūkusiomis nuo tikrovės spekuliatyvio- 
mis konstrukcijomis, o ją menkina intuicija paremta išorinė aprašomoji 
metodologija. Pagrindinis jos tikslas - tipologinis stilistinių meno bruožų 
aprašymas. Winckelmannas meninį stilių daugiausia aiškina kaip istoriškai 
kintančių formalių ir turiningų požymių sistemą, būdingą atskiram 
meniniam reiškiniui arba ištisai jų grupei. Be abejo, vertinga tai, kad jo 
teorijoje randame istorizmo užuomazgų ir siekimą tyrinėti meninių stilių 
raidą siejantją su geografiniais, socialiniais veiksniais. Tirdamas senovės 

stilių raidą tiria atsižvelgdamas į konkrečias istorines sąlygas. Tačiau kitų 
senovės tautų meno raida jo veikaluose labai schematiška. Winckelmanno 
požiūris į stiliaus vaidmenį istorinėje meno raidoje іг jo kaip tam tikros 
formalių ir turtingų struktūrų visumos tyrimas tampa vėlesnių tyrinėtojų 
išeities tašku. 

Pabrėžtina, kad Winckelmannas nebuvo eilinis klasicizmo sekėjas. 
Nepaisant daugybės prieštaravimų, jo meno filosofija išreiškė svarbias 
demokratines idėjas. Viena svarbiausių jo koncepcijos idėjų buvo “laisvės" 

aukštinimas, be kurio negali būti tikrojo meno. Šį demokratinį Winckel- 
manno idėjų patosą perėmė ne tik daugelis pažangių vokiečių kūrybinės 
inteligentijos atstovų, bet ir Prancūzijos didžiosios revoliucijos ideo- 
logai. | 
Kita vertus, Winckelmanno kvietimas grįžti "atgal" į idealizuojamą 
antikos pasaulį turi ir neigiamą atspalvį. Ji iškreipia tikrąją vergvaldinės 
visuomenės ir jos kultūros esmę, kartu išreiškia atsisakymą nuo radikalaus 
visuomenės pertvarkymo idėjos. 

Priešpriešindamas geriausius antikinio meno pavyzdžius “inertiškai" 
ir "bedvasei" gamtai, Winckelmannas atima iš jos teisę būti meninių 
ieškojimų modeliu. Negatyvų poveikį vėlesnei teorinės minties raidai turi 
tezė apie didingai “ramų" graikų meną. Žodžio “ramus" turinys gali būti 
interpretuojamas įvairiai. Jis gali reikšti pagrįstą demokratinės orientacijos 
menininkų bei teoretikų reakciją į absoliutizmo epochos meno prašmat- 
numą, saiko trūkumą. Antra vertus, jis atspindi ne tiek stoišką senovės 
graikų meno dvasią, kiek paties Winckelmanno užimamą kompromisinę 
poziciją, būdingą daugeliui vokiečių inteligentijos atstovų. 

Svarbiausiu Winckelmanno nuopelnu R. Haymas laiko tai, kad jis 
įvedė išsilavinusius vokiečius į meninį senovės Graikijos pasaulį, kuriame 
jie susirado prieglobstį nuo niekingo žemiško gyvenimo (Haym, 1891, 
p. 163). Iš tiesų Winckelmanno meno filosofija ir ypač “helenomanija" 
gaivino daugelį pažangių Vokietijos protų. Ryškų jo idėjų pėdsaką randame 
J. Herderio, parašiusio savo mokytojo atminimui straipsnį “Paminklas 
Johanui Winckelmannui", veikaluose. Įkvėptas Winckelmanno požiūrio į 
antiką, W. fon Humboldtas parašė “Apmąstymus apie senųjų menininkų 
tyrinėjimą", o Jenos romantikų lyderis F. Schlegelis, ilgą laiką veikiamas 
šių idėjų, pagrindiniu jo nuopelnu laikė istorinį požiūrį į meną. 
Winckelmanno idėjų poveikis ryškus G. E. Lessingo, J. W. Goethe's, 
J. K. F. Hólderlino, Novalio, Е. Schellingo, G. W. F. Hegelio, J. Burckhardto 
veikaluose. Tarsi atiduodamas duoklę Winckelmanno genijui, J. W. Goethe 
straipsnyje “Štrichai Winckelmanno portretui" rašė, kad jis sugebėjo 
“iškilti virš detalių ir išaugti iki meno istorijos idėjos suvokimo. Jis lyg 
naujas Kolumbas atrado mums šalį, kurios egzistavimą seniai jautėme, 
aiškinome ir aprašinėjome, galima sakyti, šalį, kurią anksčiau pažinojome, 
bet pamiršome" (Goethe, 1975, p. 619). 

Taigi švietimo epocha suteikė galingą impulsą estetikos ir meno 
filosofijos raidai, o šios raidos rezultatas - pradėję ryškėti naujo, sąlygiškai 
savarankiško mokslo - meno filosofijos - kontūrai. Pamatinės problemos, 
kurias nagrinėja šis mokslas, tuo pačiu metu kilo skirtingose Vakarų 
Europos šalyse. Svarbiausias švietėjų laimėjimas - anksčiau vyravusios 
atskiros meno rūšies ar kelių meno rūšių lyginamosios analizės atsisakymas 
ir perėjimas prie visiškai naujo meno fenomeno pažinimo metodo, apta- 
riant visoms meno rūšims būdingus dėsningumus. Tokia vientisa Batteux 
ir Baumgarteno veikaluose suformuluota meno samprata ir artimai su ja 
susijęs mokymas apie grožį, skonį, meninės kūrybos subjektą irjo veiklos 
rezultatus davė akstiną tolesnei meno filosofijos raidai. Kitaip negu istorinės 
meno filosofijos tendencijos pradininkai Batteux, Winckėlmannas, kurie 
įkvėpė J. W. Goethe'e, Е. Schillerį, Jenos romantikus ir gausius jų:šali- 
ninkus kurti savo koncepcijas, teorinės- meno filosofijos ir filosofinės 
estetikos pradininkas Baumgartenas davė impulsą atsirasti I. Kanto veika- 
lui “Sprendimo galios kritika" (1790), kuris apvainikavo XVIII a. teorinę 
mintį. 

Naujas svarbus estetikos ir meno filosofijos mokslų brandos etapas - 
klasikinė vokiečių filosofija, kurios idėjos neatsiejamos nuo vieno 
iškiliausių pasaulio mąstytojų Imanuelio Kanto (1724-1804). Jo veikalai 
ir idėjos atvėrė naują epochą, kurioje įsivyravo vokiškoji tradicija. 
Svarbiausiame Kanto estetikos veikale “Sprendimo galios kritika" (1790) 
nerasime Ch. Bateux, J. J. Winckelmannui, F. Schilleriui, A. Schopen- 
haueriui ir kitiems estetikos ir meno filosofijos klausimais rašiusiems 
mąstytojams būdingo meninės formos grakštumo, minties raiškumo. Tai 
itin išryškėja, kai Kanto estetika pradedama studijuoti, jau susipažinus su 
J. J. Winckelmanno idėjomis, kurios vienaip ar kitaip susijusios su kon- 
krečių meno kūrinių teoriniu apmąstymu. Kantui būdinga sudėtingos 
loginės konstrukcijos, abstraktūs giliaminitiški sprendimai apie grožio ir 
meno esmę. Jo sudėtingi išprotavimai ir griežti apibrėžimai iš pradžių 
skaitytoją veikiau apstulbina negu sužavi. Tik labiau įsigilinus ima ryškėti 
griežta pateiktų apibrėžimų logika, jų tarpusavio ryšys, didingos 1. Kanto 
estetikos ir meno filosofijos struktūros. 

Estetikos ir meno filosofijos problemos Kantą domino tiek, kiek jų 
reikėjo sukurti vientisai filosofinei sistemai. Jis nesiekė realiai įprasminti 
meno (tuo paaiškinamas irjo atitrūkimas nuo savo epochos meno). Kanto 
estetiniams traktatams nebūdinga ir subtili konkrečių meno kūrinių analizė, 
jų kritika. Iki “Sprendimo galios kritikos" Kantui mažai rūpėjo estetika, 
kurią jis laikė svetima tikram filosofiniam mąstymui. 

Ilgainiui Kanto pažiūros pasikeitė. Sukūrus “Grynojo proto kritiką" 
(1781) ir “Praktinio proto kritiką" (1788), jo filosofija tarsi suskilo į dvi 
dalis: gamtos mokslo tyrimą ir moralės filosofijos analizę. Kurdamas visa 

apimančią filosofinę sistemą, Kantas mėgina rasti grandį, kuri sujungtų 
abi jo filosofijos dalis į vientisą sistemą. Jis manė, jog teologiniai arba 
refleksiniai sprendimai gali užpildyti šią spragą ir pašalinti priešpriešą 
tarp gamtos ir tikslingos laisvės pasaulių, sudaryti lyg ir tarpinę grandį 
tarp teorinio ir praktinio proto pasaulių. “Šiuo metu aš įnikęs į "Skonio 
kritiką", kuri atskleidžia naują visai kitokių, palyginti su ankstesniaisiais, 
principų rūšį a priori. Tai susiję su trimis dvasiai būdingomis (Gemūt) 
savybėmis: pažinimo, malonumo ir nemalonumo jausmo, o taipogi ir 
norėjimo savybe. Pirmajai aš radau a priori principus “Grynojo proto 
kritikoje", o trečiajai - “Praktinio proto kritikoje". Aš jų ieškojau ir 
antrajai, nors anksčiau maniau, kad tokių principų rasti neįmanoma. Vis 
dėlto sistema, kuria naudodamasis žmogaus. sieloje išskyriau anksčiau 
nagrinėtus sugebėjimus, suteikia man peno įvairiausiems tyrinėjimams 
iki gyvenimo pabaigos." (Kant, 1980, p. 560-561.) 

Rašydamas pagrindinį estetikos veikalą “Sprendimo galios kritika", 
Kantas radikaliai pakeitė požiūrį į estetikos mokslą, o gyvenimo pabaigoje 
paskelbė estetiką sudėtingiausia ir sunkiausiai pažįstama. Toks estetikos 
fenomeno svarbos supratimas savaip paveikė Kantą. Pirma, jis išskyrė 
kaip specifines ir nesutampančias viena su kita gnoseologinę, etinę ir 
estetinę filosofijos sferas. Antra vertus, estetika Kanto filosofinei sistemai 
suteikė baigtinumo. Ji sujungė teorinę ir praktinę sistemos dalis. Ši 
spekuliatyvi sistemos konstravimo procedūra paaiškina, kodėl Kanto 
“estetika iš viršaus" meninės veiklos savitumo atžvilgiu yra grynai teorinio 
deduktyvaus pobūdžio. 

Taigi estetiškumo specifika tampa centrine Kanto filosofinių 
apmąstymų problema. “Sprendimo galios kritikoje" pateikiama estetikos 
raiškos analizė, atskleidžiami skirtumai tarp grožio, tiesos ir gėrio. 
Ankstesnis šio veikalo pavadinimas “Skonio kritika" liudija glaudų filosofo 
minties ryšį su angliškąja skonio kritika. Tačiau pats žodis “kritika" turi 
ir kitokį atspalvį: jis reiškia kritinį praeities palikimo įvertinimą, t. y. 
skiriamąją ribą tarp praeities palikimo ir naujo estetinių reiškinių 
pažinimo etapo, kurį pradėjo Kantas. Šį lūžinį kantiškosios mąstysenos 
pobūdį pastebėjo B. Croce, kuris įžvelgė esminį skirtumą tarp ikikantinės 
ir Kanto sukurtos estetikos. Pirmasis etapas reiškė tik estetiškumo pa- 
iešką. Tuo tarpu Kanto pradėtasis etapas jau nuosekliai apibrėžė este- 

tiškumo vietą tarp kitų žmogaus dvasinių sugebėjimų (Croce,1923, p. 
152). 

Kantas originalus tuo, kad jis savo pirmtakų nagrinėtas problemas 
sujungė į vientisą sistemą. Dėl sistemingumo, metodologinio nuoseklumo 
ir logiškumo Kantas yra vienas Žymiausių estetinės minties ir meno 
filosofijos kūrėjų. Gilindamasis į filosofinio pažinimo pasaulį ir atskleidęs 
jame vieną po kitos tris pagrindines filosofinio pažinimo rūšis, jis suvokė, 
kokia ribota yra mechanistinė sistemos samprata ir kad ji negali atskleisti 
filosofinės sistemos sudedamųjų dalių vidinės sąveikos bei vystymosi 
ypatumų. Tiktai vientisa mokslinė filosofinė sistema, pasak Kanto, turi 
sugebėjimą lyg koks gyvas organizmas augti, ugdyti naujas, anksčiau 
buvusias nepastebimas organizmo dalis. Tokioje sistemoje visuma priklauso 
nuo vidinės sudedamųjų dalių sąveikos, o universalios sistemos sąlygoja 
kitų, sąlygiškai savarankiškų sistemų ypatumus. Taigi į Kanto filosofiją 
įeina sąlygiškai uždara, pagal imanentinius dėsnius besiplėtojanti estetikos 
sistema, о į šią - dar siauresnė meno filosofijos sistema. 

Atidžiau patyrinėję ikikantinės ir Kanto sukurtosios estetikos ryšį, 
matysime, kad “Sprendimo galios kritikoje" estetinį sprendimą Kantas mato 
įsiterpusį tarp mąstymo ir valios sugebėjimų. Tai jo duoklė ikikantinei 
racionalizmo tradicijai, kuri pripažino dvejopą estetiškumo fenomeno sam- 
pratą. Šiam fenomenui būdinga žinojimo, kita vertus - moralumo aspektas. 

Estetiškumo specifikai nusakyti padėjo skonio ir grožio prigimties 
apibrėžimas. Ankstesnėje anglų “skonio kritikoje" ir prancūzų švietimo 
estetikoje šie fenomenai nebuvo išskirti. Laikydamasis tradicijos, Kantas 
apibrėžė skonį kaip sugebėjimą vertinti grožį. 

Principinis skirtumas tarp pažintinio ir estetinio skonio sprendimų, 
kurį pastebėjo Kantas, yra pastarojo nesavanaudiškumas. Estetinis 
sprendimas visuomet yra skonio sprendimas. Tuo jis skiriasi nuo loginio, 
kurio tikslas yra tiesa. Skonis, teigė Kantas, yra viena svarbiausių meninės - 
veiklos sąlygų, nuo kurios priklauso intelekto ir jausmo harmonija. 

Parodydamas skirtumą tarp individualaus ir visuomeninio skonio, 
Kantas mano, kad skonio sprendimai yra neobjektyvūs, jų negalima 
moksliškai įrodyti ar ištirti. Taigi skonio savitumą Kantas siejo ne su 
objektyviuoju, o su subjektyviuoju pradu, nes “skonio vertinimas visuo- 
met priklauso nuo subjekto". 

Laikydamas meną skonio paralele, maloniu laisvos vaizduotės žais- 
mu, tikslinga veikla, kuri remiasi protu, Kantas stengėsi pagrįsti meninės 
veiklos autonomiją. Nors jo meno filosofijoje, gimusioje iš bendrųjų 
filosofinių problemų sprendimo, meno pasaulio dėsningumams skiriama 
nedaug vietos, tačiau šie tyrimai labai reikšmingi. Beveik nepateikdamas 
konkrečių meno kūrinių analizės, Kantas savo meno filosofijos turinį, 
problemas ir struktūrą dedukcijos būdu išveda iš ankstesių teorinių 
konstrukcijų. Šia prasme Kanto meninės veiklos teoriją galime laikyti 
klasikiniu pavyzdžiu, kaip meno filosofija konstruojama "iš viršaus", t. y. 
remiantis bendraisiais filosofinės sistemos teoriniais principais. Kanto 
veikaluose tik pačiais bendriausiais štrichais nužymimi meno filosofijos 
kontūrai, išryškinamos tos temos, kurios, vėliau praturtintos Schillerio, 
Goethe's, romantikų samprotavimų, Schellingo veikaluose įgavo daug- 
maž vientisos meno filosofijos sistemos pavidalą. 

Meną Kantas laikė viena estetiškumo apraiškų. Tai. aukščiausia 
dvasinės ir praktinės veiklos forma, išreiškianti estetinę žmogaus prigimtį. 
Ji pašaukta sutaikyti žmogaus būties prieštaravimus ir padėti ugdyti 
harmoningą asmenybę ir visuomenę. Schilleris, o po jo Jenos romantikai 
išplėtojo šią Kanto meno filosofijoje iškeltą mintį. 

Kantas skyrė dvi meno formas: mechaninę ir estetinę. Estetinis menas 
skyląs į maloniuosius ir dailiuosius menus. Malonieji sukelia mėgavimąsi. 
Tuo tarpu dailieji, kaip tam tikras gamtos mėgdžiojimas, iš anksto siūlo 
malonumą, o tai kuria tikrovės iliuziją. “Dailiųjų menų tikslingumas, - 
rašė Kantas, - turi būti nepastebimas, nors ir yra numatytas, t. y. į dailųjį 
meną reikia žiūrėti kaip į gamtą, nors suvokiant, kad tai yra menas. Meno 
kūrinys primena gamtą tik dėl tikslaus laikymosi tų taisyklių, kurios daro 
kūrinį tokį, koks jis turi būti, - be pedantizmo ir be mokyklinių elementų 
(Schulform), t. y. kad nebūtų nė pėdsako taisyklių, nuolatos lydėjusių 
menininką ir kausčiusių jo dvasines jėgas." (Kant, 1966, t. 5, p. 322.) 

Tačiau Kanto koncepcijoje dailiesiems menams priskiriama ne tik 
estetinė, bet ir tam tikra socialinė funkcija. Filosofas nepritarė tiems 
švietėjams, kurie, siekdami socialinės harmonijos, dailųjį meną laikė 
negatyvių žmogaus savybių tramdymo priemone. Jo nuomone, dailusis 
menas yra doros simbolis, padedantis įtvirtinti žemėje proto viešpatiją. 
Nors visuotinis dailiųjų menų suprantamumas ir nepaverčia žmonių 

doresniais, bet daro juos subtilesnius ir labiau civilizuotus. Šitaip žmogus 
paruošiamas tokios santvarkos sukūrimui, “kurioje viešpatautų tik protas". 

Polemizuodamas su klasicistais, Kantas parodo, kad menas yra ne 
paprastas “gamtos mėgdžiojimas, o laisvos genijaus kūrybinės vaizduotės 
rezultatas, nes genialaus menininko paskirtis yra ne vergiškai kopijuoti 
gamtą, o kūrybiškai perteikti jos dvasią. Kita vertus, gamtos grožis ats- 
kleidžiamas tik per meno grožį. Vadinasi, Kantas suteikia atvirkštinę 
prasmę tradicinei klasicistų tezei, jog “menas yra gamtos kopija". Meną jis 
laiko savotišku pirmapradžiu gamtos idealu. 

Dailusis menas, pasak Kanto (taip manė ir Ch. Batteux), turįs įkūnyti 
grožį. Tačiau grožis mene čia tiriamas tik kaip subjektyvi dovana, kaip 
prieštaringų pradų derinimas ne tikrovėje, о estetinėje sąmonėje. Šis 
subjektyvistinis požiūris slypi ir pačiose kantiškosios estetikos ir meno 
filosofijos ištakose. “Sprendimo galios kritikoje" nuolatos keliamas ne 
grožio objektyvumo klausimas, o kaip tas grožis atsispindi, išsisklaido 
subjekto sąmonėje ir kokią estetinių išgyvenimų įvairovę jis sukelia. 
Kantas įsitikinęs, jog mus supantys daiktai ir reiškiniai gražūs ne patys 
savaime, o tokie tampa tik todėl, kad taip juos suvokia žmogaus sąmonė. 
Taigi objektyviai gražaus tikrovėje nieko nėra. Estetinės savybės ir 
meniškumas čia interpretuojamas tik kaip mūsų subjetyvaus vaizdinio 
pasaulio suvokimo rezultatas (vėliau šis motyvas tampa fundamentalaus 
A. Schopenhauerio veikalo “Pasaulis kaip valia ir vaizdinys“ išeities 
tašku). Taigi mėginimą surasti objektyvų grožio kriterijų Kantas laikė 
Ъеуаіѕе pastanga. Jo estetikoje subjektyvaus prado prioritetas, kaip taikliai 
pažymi S. Н. Begenau, pradeda naują “subjektyvistinį psichologinį estetinės 
minties raidos etapą" (Begenau, 1955, p. 73). 

Vertinant Kanto meno filosofiją, jos poveikį tolesnei teorinės minties 
raidai, ypač svarbus mokymas apie genijų ir kūrybinį procesą. Šiose 
artimai susijusiose teorijose aiškiai išsiskiria Kanto intuityvaus mąstymo 
galia, sugebėjimas pastebėti užslėptus menininko įgimtus gabumus bei 
meno atsiradimo mechanizmus. Meninės veiklos praktika Kantui buvo 
palyginti tolima, todėl stebina išsamus šių problemų gvildenimas. Matyt, 
meninės kūrybos subjekto bei meninio talento problemas filosofas tyrė 
remdamasis jam gerai pažįstama moksline kūryba ir tai padėjo jam atskleisti 
tiek bendruosius, tiek specifinius kūrybinio proceso ypatumus. 

Menas Kanto koncepcijoje glaudžiai siejamas su skoniu. Geras skonis 
sąlygoja dvasiškai prasmingą meną, sukuria intelekto ir jutimo harmoniją, 
nužymi būsimojo meninio kūrinio kontūrus, kryptį, suteikia jam estetinę 
vertę. Menas čia suvokiamas kaip jokių taisyklių nevaržomos genijaus 
vaizduotės materializacija, kuri pati savaime teikia pasitenkinimą. Tai 
vienintelė laisva asmenybės kūrybinio prado apraiška, realizuojama veikiau 
laisvu vaizduotės žaismu пери tikslingu darbu. 

Iškeldamas meną iki tokio lygio, kuris nebūdingas jokiai kitai žmogaus 
veiklai, Kantas pradėjo naują visapusišką genijaus ir meninės kūrybos 
tyrimo etapą. Jis teigė, jog menas skiriasi nuo mokslo kaip praktinis 
sugebėjimas nuo teorinio. Todėl ir tobuliausios idėjos nepadės sukurti 
meno, jeigu neturėsime reikiamų meninių gabumų. Turiningą meną sukurti 
padeda turtinga, kūrybiškai aktyvi fantazija ir žaisminga mintis. . 

Sukurtas laisvo, malonumą teikiančio žaismo ir kūrybingos fantazijos 
pagrindu, menas iš esmės skiriasi nuo mechaniško ir utilitarinės prigimties 
amato. Palyginti su amatininku, kūrybingas menininkas neina kieno nors 
anksčiau pramintu keliu. Jis vartoja kitas, anksčiau nežinotas tikrovės 
meninio įprasminimo priemones. Tai jo indėlis į žmonijos dvasinės kultūros 
raidą. Taigi žmogaus pastangos atitrūkti nuo sterotipinių praktinės veiklos 
formų, kaip teigė Kantas, yra viena pagrindinių priežasčių, padėjusių 
atsirasti menui. 

Meno prigimties ieškojimai atvedė Kantą prie meninio genijaus 
problemos, kurią jis gvildeno veikiamas šviečiamosios meno filosofijos. 
Jam genijus - tai talentas, “prigimtinė dvasios savybė", sugebėjimas kurti 
tai, ko iš anksto nenumatė taisyklės. Įgimtas originalumas, sugebėjimas 
laisvai panaudoti savo pažintines galias yra svarbiausia skiriamoji genijaus 
savybė. Atsiribodamas nuo beprasmiško originalumo, genijaus originalumą 
Kantas vadina pavyzdiniu sekėjų matu ir taisykle. Įgimtų genijaus savybių 
Kantas nemistifikavo. Jis pabrėžė, jog kūrybiškumas privalo pasireikšti ir 
kitais aspektais, sąlygojančiais genialių kūrinių gimimą. Pirmiausia tam 
reikia mokyklos išugdyto talento, padedančio rasti tokią meninę išraišką, 
kuri atlaikytų kritinio skonio sprendimo teismą. Kantas daug kalba apie 
mokyklos ir būtinų kūrybos taisyklių reikšmę. Tačiau ne mažiau svarbūs 
ir tokie komponentai, kaip įkvėpimas, skonis, intelektas, vaizduotė, t. y. 
visa, kas gali kūrinį sudvasinti, kas priartina menininką prie mokslui 

neprieinamo gyvenimo prasmės pažinimo. Didžiausias Kanto genijaus 
koncepcijos nuopelnas yra tas, kad ji įveikė tradicinę klasicisting pasyvaus 
tikrovės mėgdžiojimo teoriją ir išaukštino kūrybines žmogaus galias. 

Kantui genijus - tai pirmiausia absoliutus kūrybinis pradas, originalus 
mąstymas, aktyvus savo individualios valios mene reiškimas. Suvokdamas, 
kokios gali būti destruktyvios pasekmės išlaisvinus genijaus originalumą 
ir jo valią, Kantas į savo genijaus teoriją sumaniai įvedė skonio sąvoką. 
Reikšdamas visuotinį principą, skonis sėkmingai saugo meną nuo negatyvių 
genijaus voliuntarizmo ir individualizmo apraiškų, jis veikia kaip socialinė 
ir dorovinė jėga, neleidžianti genijui sauvaliauti, švelninanti audringus jo 
kūrybinius polėkius ir jam vadovaujanti. Skonis taipogi suteikia aiškumą 
ir tvarką menininko galvosenai, nukreipia jo talentą pažangios kultūros 
plėtojimo keliu. Kanto nuomone, iškilus laisvos genijaus vaizduotės ir 
skonio. konfliktui, tikslingiau apriboti laisvę ir vaizduotę (t. y. veikiau 
paaukoti įgimtą genialumą) negu intelektą. 

Gvildendamas skonio vaidmenį gimstant meno kūriniui, Kantas palietė 
emocinių ir intelektualinių pradų sąveikos problemą kūrybos procese. 
Aiškindamas meno kūrinio atsiradimą kaip nesąmoningą veiksmą, jis 
pabrėžė ir intelekto kontrolės bei skonio vaidmenį. Kaip tik skonis sąlygoja 
kūrėjo norus atitinkančią meninę formą. Konstruojant meninę formą pagal 
skonio dėsnius, labai svarbu pirmiausia remtis spontanišku dvasinių jėgų 
protrūkiu, nors kita vertus, kūrinys gali būti ir lėtų bei skausmingų, proto 
diktuojamų ieškojimų rezultatas. 

Kanto meno filosofijoje jau ryškėja Schellingo leitmotyvas apie tik- 
rajam menui būdingą begalybės siekimą ir jo neišsakomumą. Reiškiama 
mintis, kad kūrybinio proceso kūrėjo požiūriu aprašyti iš principo neį- 
manoma. “Pats genijus, - teigė filosofas, - negali nei aprašyti, nei moksliškai 
paaiškinti, kokiu būdu jis kuria meną“. (Kant, 1966, t. 5, p. 323.) Šia 
interptretacija vėliau rėmėsi romantikų ir iracionalistų kūrybos proceso 
aiškinimai. ; 

Kanto meno filosofija užsibaigia morfologine meno rūšių klasifikacija. 
Ji grindžiama įvairiomis išraiškos formomis: žodžiu, gestu, tonu. Pagal tai 
nustatomos trys pagrindinės meno rūšių grupės: 1) žodinis (iškalbos 
menas ir poezija), 2) vaizduojamasis, arba plastinis (plastika ir tapyba), 3) 
subtilaus jausmų žaismo menas (muzika ir spalvų menas). Skirtingos 

meno rūšys atspindi tam tikrą žmogaus dvasios sritį. ' Pavyzdžiui, poezija 
glaudžiausiai susijusi su protu (mąstymu), vaizduojamieji, arba plastiniai 
menai artimiausi intelektui, o subtilaus jausmų žaismo menas tiesiogiai 
veikia mūsų jausmus. Aukščiausia meno rūšimi filosofas laiko poeziją, 
nes joje skamba vaizduotės ir minčių laisvės vienovė. 

Kanto estetikoje (mokymas apie skonį, grožio teorija) ir tam tikra 
prasme meno filosofijoje ryškėja formalistinės tendencijos. Vertindamas 
objekto siluetą grožio aspektu, filosofas daugiausia dėmesio skyrė jo 
formai, kurioje įžvelgė grožio pagrindą. 

Apibrėždamas grožio esmę grynųjų formų samprata, Kantas siekė 
atskirti estetinį išgyvenimą nuo jam svetimų elementų. Ryškiausias laisvo 
grožio įsikūnijimas esąs stilizuotas ornamentas, muzika be teksto, t. y. 
formos, nesusijusios su konkrečiu turiniu. Tačiau, be šio formalaus grožio, 
filosofas pripažino “šalia egzistuojantį grožį, kuris išreiškia ir idėjas". Tai 
įrodo, jog Kantui buvo svetimas grynasis formalizmas. Filosofo 
atsiribojimas nuo formalistinės meno sapmpratos aiškus dar ir todėl, kad 
jis grožį laikė “gėrio ir dorovės simboliu". Formalistinės Kanto estetikos 
ir meno filosofijos tendencijos turėjo didžiulę įtaką vėlesnei estetikos ir 
menotyros minčiai. J.-F. Herbartas, R. Zimmermanas ir gausūs jų šalininkai 
(E. Hanslickas, K. Fiedleris, A. Hildebrandas, A. Rieglis) rėmėsi kan- 
tiškuoju formalizmu. 

Kanto koncepcija, atitrūkusi nuo realios meninės praktikos, atrodo 
tolima aktualioms estetikos ir meno filosofijos problemoms. Nepaisant 
šios koncepcijos abstraktumo, polinkio į subjektyvizmą ir metafiziką 
(hėgeliškąja šio žodžio prasme), Kantas buvo didis originalus mąstytojas, 
ne tik siekęs ankstesnių estetikos bei meno filosofijos koncepcijų sintezės, 
bet ir papildęs jų kritinį apmąstymą daugybe naujų idėjų. 

Iš turtingo Kanto palikimo tikslinga išskirti šiuos tolesnei estetikos ir 
meno filosofijos raidai svarbius momentus: 1) jis nubrėžė aiškias ribas 
tarp gnoseologijos, etikos, estetikos, įrodė, kad sąlygiškai uždaros estetikos 
ir jos viduje besiformuojančios meno filosofijos probleminės sritys yra 
svarbios sudėtinės filosofinio mokymo dalys; 2) numatė tolesnes estetikos 
ir meno filosofijos vystymosi tendencijas, metodiškai sujungęs skirtingas 
šių mokslinio pažinimo sferų grandis į vientisas sistemas ir kiekvienai jų 
suradęs struktūrą, turinį, uždavinius ir specifines problemas; 3) įveikė 

vienpusišką racionalizmą ir empirizmą, vyravusį šviečiamojoje “skonio 
kritikoje”; 4) susiejo estetinio sprendimo savitumą su subjekto kūrybiniu 
aktyvumu ir jo jausmais; 5) iškėlė skonio visuotinumo ir jo ryšio su 
individualiu sprendimu problemą; 6) atskleidė meninės veiklos prigimtį ir 
apibūdino meną kaip specifinę žmogaus veiklos formą, gebančią išreikšti 
idėjas; 7) suformulavo meno, kaip žaidimo teorijos, pradmenis; 8) pagrindė 
požiūrį į meninę veiklą kaip į dorovės simbolį ir rutuliojo estetinio auklėjimo 
teorijos, siekiančios harmonijos tarp gamtos ir laisvės pasaulių, idėjas; 
9) suformavo būsimojo formalizmo užuomazgas; 10) visapusiškai pabrėžė 
žmogaus kūrybinį aktyvumą bei sugebėjimą vertinti meninę kultūrą; 
11) sukūrė sistemingo estetinės ir meno filosofijos problematikos tyrimo 
principus, kurie itin išryškėjo Е. Schellingo, G. W. Е. Hegelio, А. Scho- 
penhauerio veikaluose. 

W. Windelbandas rašė, kad „Sprendimo galios kritika" yra baigiamoji 
Kanto minties statinio plyta, o kartu ir galingas kertinis akmuo vėlesnėms 
statyboms, kurias vykdė jo šalininkai, nes „visa, ką atskleidė Kantas, dėl 
laimingo atsitiktinumo pasirodė esą gyvybiškai aktyvūs tikrovės pradmenys. 
XVIII a. pabaigoje visame Vokietijos kultūros gyvenime nebuvo kito tokio 
reikšmingo veikalo. Jis atspindėjo svarbiausią ir reikšmingiausią vokiečių 
kultūros gyvenimo momentą" (Windelband, 1905, t. 2, p. 142). 

Kanto estetika ir meno filosofija turėjo didelę įtaką tiek XVIII a. 
Vokietijos dvasiniam gyvenimui, tiek ir XIX a. meno teorijos raidai. 
Ji pažadino estetinio mąstymo poreikį įvairiuose švietimo ir kultūros 
centruose. Tarp kitų mokslų estetika ir meno filosofija įgauna vis 
didesnę autonomiją. Šiomis disciplinomis ima domėtis daugelis įžymių 
to meto vokiečių kultūros atstovų. Tolesnei Kanto idėjų raidai, be 
abejo, didelę įtaką turėjo F. Schillerio, J. W. Goethe's bei Jenos 
romantikų veikla. F. Schellingo nuomone, Kanto “Sprendimo galios 
kritika" greta kitų mąstytojų veikalų yra išminties viršūnė. Šis kūrinys 
visą gyvenimą buvo parankinė G. W. J. Hegelio knyga. 

Kanto idėjų įtakoje Vokietijoje gimė daugelis koncepcijų, preten- 
duojančių į šio mąstytojo darbų interpretavimą, plėtojimą ir permąstymą. 
Artimiausi Kanto šalininkai (J.-G. Fichte, F. Schilleris, F. Schellingas, 
Jenos romantikai) estetinę veiklą skatino kaip galimybę įveikti mus supan- 
čio pasaulio prieštaravimus bei išreikšti būtinybės ir laisvės idealus, 

idealiųjų ir realiųjų pradų vienovę, visiškai neįmanomą kitose veiklos 
srityse. Toks požiūris išplėtė meno įtaką spekuliatyviosioms klasikinio 
vokiečių idealizmo koncepcijoms. Būtinybę teoriškai pagrįsti meno kūrybą 
giliau ir filosofiškiau ėmė suvokti įvairių meno sričių atstovai, nuolat 
stiprėjo filosofinės problematikos estetizacija. Tiek estetika, tiek joje besi- 
plėtojanti meno filosofija pripažįstama kaip svarbi filosofinio pažinimo 
dalis. 

Pirmasis Kanto šalininkas, turėjęs didelę įtaką tolesnei estetikos ir 
meno filosofijos raidai, buvo J.-G. Fichte. Paveiktas Kanto subjektyvizmo 
ir asmenybės kūrybinio aktyvumo idėjų, meną jis apibūdino kaip jėgą, 
vienijančią žmogaus “aš" ir aplinkinį pasaulį. Todėl, pasak Fichte's, 
menas ir dorovė yra svarbiausi fenomenai, padedantys formuoti tobulą 
žmogų. “Menas, - teigė Fichte, - formuoja ne tik mokslininko protą, ne 
tik širdį, bet kaip liaudies dorovės auklėtojas formuoja visą žmogų, nes 
veikia ne tik protą ar širdį, bet ir dvasinius sugebėjmus apskritai; tai 
kažkas trečias, gimstantis iš pirmųjų dviejų. Jo funkcijas turbūt geriausiai 
nusakytų tokie žodžiai: transcendentalu požiūrį paverčia paprastu.“ 
(Istorija estetiki, 1967, t. 3, p. 148.) 

Fichte's pastangos susiaurinti estetiškumą iki meniškumo davė vaisių 
tolesnėje meno filosofijos raidoje. Jenos romantikai ir F. Schellingas 
apčiuopė šią Fichte's filosofijos tendenciją ir visokeriopai ją išplėtojo. 

Pirmosios sistemingai sukonstruotos meno filosofijos autorius 
Friedrichas Wilhelmas Schellingas (1775-1854) net trejais metais anksčiau 
už savo bendraamžius pradėjo studijuoti Tiūbingeno teologijos institute, 
kuriame suartėjo su Hegeliu ir Hólderlinu. Trys būsimieji kultūros korifėjai 
brendo veikiami Prancūzijos didžiosios revoliucijos ir klasikinės vokiečių 
filosofijos idėjų. Septyniolikmetis Schellingas, baigęs institutą, gavo filo- 
sofijos magistro diplomą, o būdamas dvidešimt trejų metų, padedamas 
Fichte's ir Goethe's, tapo Jenos universiteto profesoriumi. 

Schellingas ne iš karto kibo į meno filosofijos problemas. Anksty- 
vuosiuose veikaluose daugiausia dėmesio skyrė gamtotyros mokslams. 

Tačiau, bendraudamas su Schilleriu, Goethe ir Hólderlinu, jis vis labiau 
linko prie Jenos romantikų skelbiamų idėjų. Prie to nemažai prisidėjo ir 
pažintis su broliais Schlegeliais, Tiecku, Novaliu. Schellingas žavėjosi 
romantikų interesų įvairumu, artistizmu, mąstysenos laisvumu, meno, 
grožio ir gamtos kultu, siekimu pakilti virš kasdienybės. 

Jau pirmieji Schellingo veikalai (“Transcendentalinio idealizmo 
sistema" ir "Mano filosofinė sistema “) turėjo didelį pasisekimą, o autorius 
buvo pripažintas vienu žymiausių vokiečių mąstytojų. Daugelis idėjų, 
aukštinančių estetinės meninės sferos reikšmę, Schellingo veikaluose 
pirmą kartą buvo pateiktos sistemingai, o kalbant apie didėjančią jo 
panestetinių idėjų įtaką, būtina paminėti ir didelį filosofo iškalbos talentą. 
Jis mokėjo paveikti klausytojus savo gyva emocionalia kalba. 

Nors filosofinis Schellingo palikimas nemažas (keturiolika tomų), 
tačiau jo veikalai nepasižymi idėjų vientisumu ir nuoseklumu. Filosofo 
teoriniai interesai neretai keičiasi - pradėjęs gvildenti vienas problemas, 
paveiktas kitų mąstytojų idėjų, netikėtai pasuka kita linkme. E. Hartman- 
nas Schellingo filosofavimo stilių yra vaizdžiai palyginęs su “lanksčia 
liana, kuri, apsivydama kitų mąstytojų idėjų kamieną, kyla į viršų" (Hart- 
mann, 1897. p. 3). Kitaip sakant, Schellingas savo mintis plėtojo tiek 
analizuodamas kitų mąstytojų idėjas, tiek jas praturtindamas, transfor- 
muodamas ir sulydydamas su sava turtinga vaizduote. 

Schellingo kūrybinėje evoliucijoje su tam tikromis išlygomis galima 
išskirti šiuos svarbiausius laikotarpius: 1) panteistinė gamtos filosofija, 
arba natūrfilosofija; šiuo laikotarpiu jis formuoja gamtos vystymosi 
teoriją (1797-1800); 2) romantinis panestetizmas; suartėjęs su Jenos 
romantikų grupe, jis plėtoja ir sistemina romantinės meno filosofijos 
principus (1800-1801); 3) tapatybės filosofija (palinksta į klasikinio 
vokiečių idealizmo filosofiją, tampa vienu ryškiausių jos atstovų); šiuo 
laikotarpiu rašo savo garsiąsias paskaitas, kurios buvo išleistos jau po 
autoriaus mirties “Meno filosofijos" pavadinimu (1801-1804); 4) vadi- 
namoji “laisvės filosofija" (1804-1813); 5) iracionalistinė “apreiškimo 
ir mitologijos filosofija", arba vadinamoji “pozityvioji filosofija" (1815- 
1854), kuomet Schellingas galutinai pasuka į iracionalizmą. 

Mums svarbiausia Schellingo meno filosofija, Nors ji kur kas artimiau 
susijusi su realia meninės kūrybos praktika пери Kanto mokymas, tačiau 

Schellingo kūriniuose iš tradicijos dar daug schematizmo ir metafiziškumo. 
Iš Jenos romantikų Schellingas išsiskyrė kaip “tikras filosofas“, nors 
žymiausi klasikinio vokiečių idealizmo atstovai jo mąstyseną laikė 
“poetiška". Tačiau šio poetiškumo negalima pervertinti, nes, kaip teisingai 
yra patebėjęs K. Jaspersas, svarbiausi jo kūriniai yra “persmelkti sistemos 
kūrimo idėjos" (Jaspers, 1955, p. 110). Meno filosofijos plotmėje Schellingo 
“sisteminė nuostata" buvo itin savalaikė iratliko svarbų vaidmenį pletojant 
teorinę meno filosofijos tendenciją. "sg 

Schellingo "Transcendentalinio idealizmo sistema" (1800) buvo reikš- 
mingiausia idealizmo sistema pokantinėje klasikinėje vokiečių filosofijoje. 
Ji padėjo sistemingai sukonstruotai meno filosofijai su savo specifika, 
tikslais, struktūra, turiniu išaugti į savarankišką mokslą. Jau Hegelis teigė, 
kad mokslas apie meną Schellingo filosofijoje pasiekė absoliutųjį lygmenį; 
esą “anksčiau menas gynė savo specifinę prigimtį ir vertę tarp aukščiausių 
žmogiškųjų interesų, o dabar apibrėžiama mokslinė meno sąvoka ir vieta" 
(Hegel, 1968, t. 1, p. 68). 

Savarankišką meno filosofijos sistemą Schellingas kūrė permas- 
tydamas Kanto ir Fichte's idėjas. Kitaip negu Kantas ir Fichte, kurių 
saprotavimams būdingi prieštaravimai tarp teorinės ir praktinės filosofijos, 
Schellingas suabsoliutino meną, todėl neliko prieštaravimų. Jis teigė, kad 
meninei veiklai prieinama didinga sąmoningo ir nesąmoningo, subjektyvaus 
ir objektyvaus prado, gamtos ir dvasios, laisvės ir būtinybės sintezė, todėl 
mene galima absoliuti priešingų pradų harmonija. Menas yra tobuliausia 
dvasinės raiškos forma, tai filosofijos idealas. 

“Idealusis meno pasaulis ir realusis daiktų, - rašė Schellingas, - yra 
tos pačios veiklos rezultatas: abiejų jos pusių (sąmoningos ir nesąmoningos) 
tapsmas įvyksta tada, kai iš nesąmoningo prado gimsta realus pasaulis, o 
iš sąmoningo - estetinis. Objektyvusis pasaulis mūsų vaizduotėje iškyla 
pirmapradės, nesąmoningos dvasios poezijos pavidalu, bendru filosofijos 
organonu, о baigiamuoju jos architektonikos akordu tampa meno filosofija.” 
(Schelling, 1936, p. 24.) Vadinasi, Schellingo filosofinėje sistemoje tarp 
praktinės ir teorinės filosofijos įterpiama trečioji, aukščiausia apiben- 
drinamoji grandis - meno filosofija, kuri suteikia jo filosofinei sistemai 
išbaigtą ir vientisą pavidalą. Ši filosofinės sistemos konstravimo procedūra 
labai panaši į Kanto. Esminis skirtumas tarp Kanto ir Schellingo yra tas, 

kad pastarasis susiaurino kantiškosios estetikos funkcijas ir perdavė jas 
meno filosofijai. Pasitelkęs meno filosofiją, užimančią centrinę vietą jo 
teorinėse konstrukcijose, jaunasis filosofas gali spręsti aktualias būties, 
kūrybos, pažinimo ir kitas problemas. 

Menas Schellingui - absoliuti ir aukščiausia vertybė. Tik dėl jo 
pasiekiama “begalybė", t.y. idealas. “Be abejo, - rašė Schellingas, - 
filosofija pakyla į didžiausias aukštumas, tačiau į jas ji iškelia tik žmogaus 
dalelę. Menas gi padeda visam žmogui priartėti prie šių aukštumų, iki 
aukščiausiojo prado pažinimo, o tai ir yra amžinas meno savitumas ir jam 
būdingas Zavumas." (Ten pat, р. 396.) Todėl menas privalo tapti pavyzdžiu 
mokslui, о šis turi siekti to, ką yra pasiekęs menas. Kaip ir J. Hólderlinas 
*Hiperione", Schellingas teigė, jog filosofija ir mokslas gimė iš poezijos 
ir ateityje grįš prie savo ištakų ir ištirps naujoje poezijoje. Pripažindamas 
meno prioritetą pasaulio pažinime, Schellingas pažintines meno galimybes 
siejo ne su protu, о su ypatinga pažinimo forma, estetine intuicija. Kitaip 
negu filosofinis pažinimas, kuris atskleidžia tiesą per daugelį tarpinių 
grandžių, meninis pažinimas, remdamasis estetine intuicija, užčiuopia 
tiesą iškart. Jis įveikia teorinės ir praktinės veiklos prieštarą ir pasiekia 
sąmoningo ir nesąmoningo pradų vienovę. Didžiausias filosofinio pažinimo 
trūkumas esąs subjektyvumas. 

“Transcendentalinio idealizmo sistemos“ pabaigoje Schellingas 
mėgina išsiaiškinti, koks meno filosofijos santykis su visa filosofijos 
sistema. Tačiau šis klausimas tik formuluojamas, nes sėkmingai spręsti šią 
problemą trukdo panestetinė autoriaus nuostata. 

Naujas Schellingo kūrybinės evoliucijos etapas buvo jo paskaitos, vėliau 
išleistos “Meno filosofijos" pavadinimu. Tai vienas reikšmingiausių kūrinių 
meno filosofijos istorijoje. Jame pirmą kartą meno pasaulis sistemingai 
nagrinėjamas kaip vientisas dialektiškai besivystantis organizmas. 1802 m. 
laiške Schlegeliui Schellingas dėstė pasikeitusį savo požiūrį į meną: “Aš 
visai neketinu kurti meno teorijos, nes ji tik šiek tiek susijusi su filosofija. [...] 
Meno filosofija priklauso aukščiausiai meno refleksijos sričiai, jos visiškai 
nedomina empirinis meno tyrinėjimas, nes ji domisi tik absoliučiąja meno 
esme" (Aus Schellings Leben in Briefen, 1869, t. 1, p. 397). 

Pagrindinis Schellingo keliamas meno filosofijos tikslas yra ne 
empirinis meno tyrinėjimas, atskirų jo išorinės raidos faktų aprašinėjimas, 

o abstrakčios filosofinės sistemos kūrimas. Ši sistema panaši į gyvą 
organizmą, kuriame kiekviena sudėtinė grandis turi savo vietą stambesnėje 
struktūroje ir paklūsta visuotiniams dėsniams. “Konstruoti meną, - aiškina 
Schellingas, - vadinasi, apibrėžti jo vietą universume. Šios vietos api- 
brėžimas ir yra vienintelis meno apibrėžimas." (Schelling, 1966, p. 72.) 
Schellingas meno filosofijai kelia reikalavimą ne tik gvildenti meną 
filosofiniu požiūriu, bet ir kiekvienam konkrečiam meno faktui rasti 
tinkamą vietą meno organizme. 

Nusivylęs meninio pasaulio pažinimo galimybėmis, dabar Schellingas 
viltis deda į filosofiją. “Tik filosofija, - sako jis, - gali naujai atskleisti 
refleksinius gyvybinguosius meno šaltinius, ganėtinai kūrybos išsekintus. 
Tik per filosofiją mes, galime tikėtis pasiekti tikrąjį mokslą apie meną." 
(Ten pat, p. 58-59.) 

Svarbiausiu meno filosofijos pažinimo objektu Schellingas laiko 
bendriausius meno būties, konstravimo, funkcionavimo dėsningumus, 
genijaus, meno kūrybos proceso, meno morfologijos problemas. Visos 
meno rūšys, žanrai, anot Schellingo, artimai susiję ir sudaro vientisą 
organizmą, nes visos meno pasaulio sudedamosios dalys skirtingais 
aspektais atspindi tą patį absoliutųjį pradą. Filosofinis šio uždaro meno 
problemų rato pažinimas, anot Schellingo, turi vykti “esant visiškai 
harmonijai su pačia filosofija". 

Tęsdamas romantinį leitmotyvą apie filosofijos ir meno sugebėjimą 
išreikšti begalybę, Schellingas teigia, kad meno filosofija privalo gvildenti 
tas meno problemas, kurias filosofija svarsto visuotinio pažinimo sferoje. 
Nereikia užmiršti ir skirtingos šių mokslų pakraipos. Filosofijos tikslas - 
tiesa, o meno filosofijos - grožis. Paskelbęs, kad tiesa ir grožis yra du 
skirtingi vientiso absoliutaus prado suvokimo aspektai, filosofas kartu 
teoriškai pagrindžia meno filosofijos objekto savitumą. 

Schellingas nesitenkino filosofijos ir meno filosofijos santykių 
tyrinėjimu. Jis mėgino paaiškinti, kuo meno filosofija skiriasi nuo meno 
teorijos. Kai mokslas apie meną filosofiškai išryškina absoliutųjį savo 
objekto pradą, tada, Schellingo požiūriu, jis yra meno filosofija, o jeigu 
tik teoriškai gvildena meninę veiklą siauru aspektu, tuomet virsta meno 
teorija. Ši teorija gali remtis filosofiniais principais, bet ji netaps meno . 
filosofija. 

„Meno filosofijoje“ pastebima didėjanti racionalizmo įtaka 
Schellingo pažinimo teorijai. Jo tezė, kad meno gelmes geriausiai pažinti 
gali tik filosofas, nes jis meno esmę suvokia aiškiau už patį menininką, 
prieštarauja ankstesniuose veikaluose keltoms romantinėms idėjoms. 
Vadinasi, čia Schelingas yra jau mokslinio meno pažinimo šalininkas, jis 
nori išaukštinti sumenkusį filosofijos autoritetą. Filosofinis meno 
pažinimas turi 'būti absoliutus, analitinis, gebantis atskleisti meninį 
procesą kaip organišką visumą . Nuoseklus filosofinę brandą pasiekusio 
Schellingo reikalavimas, kad meno pažinimas būtų mokslinis bei 
filosofiškai pagrįstas, išskiria jį iš romantikų tarpo."Meno filosofijoje" 
estetinės intuicijos sąvoką keičia kita jai artima intelektinės intuicijos 
kategorija, kuri aiškinama kaip nuo nieko nepriklausomas absoliutus 
tikrovės pažinimo instrumentas. Šios pažinimo formos subjektas gali 
būti tik filosofinis arba meninis genijus. 

Teorinėse Schellingo konstrukcijose genijaus teorija užima vieną 
svarbiausių vietų. Ji plėtojama veikiant romantinei meno filosofijai. 
Genialumas čia priešpriešinamas filisterinei sąmonei ir suvokiamas kaip 
išskirtinė dvasios savybė, būdinga tik nedaugeliui išrinktųjų. „Genialumu 
mes vadiname tą nenusakomą pradą, kuris suteikia objektyvumo suvok- 
tiems reiškiniams ir tai atlieka be jokios savivalės, net yra jai priešingas." 
(Schelling, 1936, p. 378.) Genijaus kūrybos rezultatą - meną - jaunystėje 
Schellingas vadino stebuklu, kuris įtikina mus, kad realiai egzistuoja 
aukščiausioji absoliuti būtis. Nors vėliau šis romantinis svaigulys blėsta, 
vis dėlto “Meno filosofijoje" Schellingas lieka ištikimas savo aristokra- 
tiniam genijaus kultui. 

Tačiau jei genialumas yra Dievo dovana, o genijus - laisviausia 
Visatos būtybė, tuomet romantinio genijaus savivalė gali sugriauti 
sistemingas Schellingo meno filosofijos konstrukcijas. Suvokdamas šį 
pavojų ir norėdamas jo išvengti, filosofas koreguoja filosofinio ir 
meninio pasaulių santykius. Pavyzdžiui, “Transcendentalinio idealizmo 
sistemoje" iškeldamas meninį genialumą virš mokslinio ir norėdamas 
išvengti prieštaravimų, jis priverstas bendroje vertybių hierarchijoje 
meną iškelti virš mokslo ir filosofijos. Tačiau toks besaikis meno 
aukštinimas prieštarauja moksliniais principais grindžiamoms sistemi- 
nėms jo filosofijos nuostatoms. Tai ilgainiui suvokia ir pats Schellingas. 

Siekimas sukurti. neprieštaringą, sistemingai sukonstruotą meno 
filosofiją vertė Schellingą ryžtingai pervertinti ankstesnes savo pažiūras, 
nubrėžti romantinio genialumo ribas, keisti meno ir filosofijos santykį. 
Atkreipdamas dėmesį, kad filosofija geba pasinerti į užslėptus meninės 
veiklos klodus, Schellingas nurodė, kad genijus kaip autonomiška esybė 
yra pajėgus ignoruoti daug ką, tik ne savo dvasios impulsus. Jis genijus 
tik todėl, kad yra “įsikūnijęs dėsningumas. Tačiau šį dėsningumą pripažįsta 
ir filosofija, kuri taipogi yra ne tik autonomiška, bet gebanti pažinti 
kiekvieną autonomišką reiškinį" (Schelling, 1966, p.52). Vadinasi, nuo 
besąlygiško meno prioriteto Schellingas eina prie filosofijos ir meno 
suartinimo ir pagaliau prie teorinio filosofijos visagalybės įteisinimo. 
Tačiau kuo nuosekliau jis siekia moksliškai apibrėžti meno vietą filosofinio 
pasaulio pažinimo sistemoje, tuo labiau jam tenka, net ir pačiam ir nenorint, 
apriboti meno ir genijaus laisvės galią. Genijaus koncepcijoje ši 
transformacija reiškiasi kaip individualizmo tendencijų silpnėjimas ir 
norminių skonio reikalavimų stiprėjimas. 

Schellingo meninės kūrybos koncepcijoje jaučiama daugelio meninės 
kūrybos proceso dėsningumus aukštinančių tradicijų įtaka. Ankstesniuose 
veikaluose didžiausią dėmesį jis kreipė į aršią prieštaringų pradų kovą, jų 
vidinį konfliktą, vėliau - į harmonizuojamąją kūrybinės menininko vaizduo- 
tės funkciją, kuri sulydo į vieną sąmoningus ir nesąmoningus pradus, 
turinį ir formą. Meno kūrinio gimimas čia aiškinamas kaip dviejų veiklos 
rūšių - sąmoningos ir nesąmoningos - rezultatas. Pirmoji veikla susijusi su 
apmąstymais, su tuo, ko išmokstama remiantis tradicija. Antroji apima 
visa tai, ko neįmanoma racionaliai paaiškinti, išmokti, kas gimsta kaip 
laisvos menininko kūrybinės dvasios polėkis. Šį nesąmoningą meninės 
kūrybos pradą Schellingas skelbė esant svarbesnį. Šis pradas jam atrodė 
objektyvi spontaniška kūrybos prielaida, kuri nukreipia menininko kūrybą 
tam tikra linkme, visiškai nepaisydama jo subjektyvios valios. Taigi 
nesąmoningam pradui Schellingo meninės kūrybos teorijoje tenka toks 
pat vaidmuo, kaip ir kantiškajam įgimtam sugebėjimui. 

“Meno filosofijoje" Schellingas nužymėjo ir meno morfologijos, arba 
vadinamosios meno rūšių sistemos kontūrus. Ši sistema nebaigta, jai 
trūksta teorinio nuoseklumo. Visas menų pasaulis čia gvildenamas siste- 
mingai, vadovaujantis vientisa metodologija, vidiniais menų diferenciacijos 

dėsniais, nuosekliai einant nuo bendriausių struktūrų iki konkrečių meno 
formų. Schellingo menų sistemos pagrindas - idealiųjų ir realiųjų menų 
priešprieša. Pirmajai grupei priskiriama muzika, tapyba ir plastiniai menai, 
antrajai - lyrika, epas ir drama. 

Daugiausia dėmesio meno rūšių sistemoje Schellingas skyrė poezijai, 
kurios balsu, anot filosofo, prabyla gelminė pasaulio esmė. Šiuose poezijos 
apmąstymuose jaučiama ryški Hólderlino ir Novalio įtaka, kurių požiūriu, 
poezija yra aukščiausias menas. Schellingo nuomone, svarbiausias poezijos 
pranašumas - jos “absoliutus nuoširdumas" ir beribis sugebėjimas tiesiogiai 
pažinti aukščiausią realybę (idėjas, Absoliutą). Dėl šio pranašumo “jai 
suteiktas poezijos, t.y. kūrybos vardas, nes jos kūriniai iškyla prieš mus ne 
būties, o būties gimimo, jos sklaidos pavidalu. Todėl į poeziją galima 
žiūrėti kaip į bet kokio meno esmę, panašiai kaip dvasioje galima įžiūrėti 
kūno esmę" (ten pat, p. 337). | 

Schellingo muzikos vertinimai nėra originalūs, nes su šios meno 
rūšies specifika jis buvo blogiau susipažinęs. To negalima prikišti jo 
tapybos ir literatūros vertinimams, tačiau svariausi Schellingo meno 
morfologijos pasiekimai susiję su kokybiškai nauju sisteminiu požiūriu į 
meną kaip į vientisą organizmą. 

Tyrinėdamas istorinius meno raidos dėsningumus nuo Senovės Rytų 
iki naujųjų amžių Europos, Schellingas nuosekliau negu jo pirmtakai 
remiasi istorizmo principais. Visose istorinėse meno raidos formose jis 
išskyrė universalų mitologinį sluoksnį, kurį laiko substancialia meno 
esme. Tęsdamas Schillerio ir romantikų tradicijas, jis priešpriešina antikos 
irnaujųjų amžių meną. Antikinio meno skiriamuoju bruožu skelbia kanonus, 
o naujojo meno savybe - originalumo aukštinimą. Tolesnės meno raidos 
prielaidų jis ieško naujai apibendrintoje mitologijoje. Visą istorinę meno 
formų raidą Schellingas vaizduoja kaip laipsnišką judėjimą: nuo jusliškumo 
į dvasingumą ir nuo plastiškumo į tapybiškumą. 

1809 m. Schellingas paskelbė “Filosofinius žmogaus laisvės tyrinė- 
jimus”. Šis veikalas, išspausdintas praslinkus dviem metams nuo progra- 
minės Hegelio knygos “Dvasios fenomenologija" pasirodymo, ne tik 
atspindi stiprėjančią dviejų jaunystės draugų idėjinę konfrontaciją, bet ir 
liudija Schellingo atsiribojimą nuo racionalistinės filosofijos principų. 
Filosofo posūkis į iracionalizimą nebuvo staigus. Tokios mintys jam buvo 

nesvetimos dar tada, kai žavėjosi romantizmu, nes Jenos romantikų meno 
filosofijoje iracionalizmo motyvai atliko svarbų vaidmenį. 

Apie 1815 m. Schellingas įžengė į vėlyvąją savo dvasinės raidos 
pakopą, perėjo prie “mitologijos ir apreiškimo filosofijos“ (vadinamos 
pozityviosios. filosofijos). Jo veikaluose “Pasaulinė evoliucija" bei 
“Mitologijos ir apreiškimo filosofija" vis labiau ryškėja siekimas išsiveržti 
už proto ribų ir pateikti simbolinę mito interpretaciją. Nors vėlyvoji 
Schellingo meno filosofija yra palyginti ryškaus religinio etinio ir 
iracionalaus pobūdžio, vis dėlto Schellingas, kaip teisingai manė G. Lu- 
kacs'as, dar nebuvo iracionalistas tikrąja šio žodžio prasme, kurią teikiame 
kalbėdami apie Schopenhauerio, Kierkegaard'o, Nietzsche's pažiūras 
(Lukacs, 1958, p.125). 

Nepaisant sudėtingų dvasinės evoliucijos peripetijų, Schellingas yra 
viena centrinių figūrų meno filosofijos raidoje. Ankstyvuoju savo dvasinės 
evoliucijos laikotarpiu jis buvo Jenos romantikų idėjų sistemintojas. Tačiau 
svarbiausias jo indėlis į meno filosofijos istoriją susijęs su klasikinės 
vokiečių filosofijos idėjų plėtojimu. Remdamasis savo pirmtakais, jis 
suvienijo dvi svarbiausias meno filosofijos tendencijas, sujungė daugelį 
atskirų meno filosofijos idėjų į vientisą sistemą. Nuosekliai laikydamasis 
Jilosofijos nedalumo principo, jis įstengė konceptualiai apmąstyti meno 
vietą filosofiniame pažinime ir paklojo meno filosofijos sistemos pamatus. 
Gili meno pajauta, aukšta filosofinės mąstysenos kultūra padėjo jam 
istoriškai ir morfologiškai aprėpti meno pasaulį kaip vientisą daugia- 
sluoksnį darinį. Schellingo meno filosofijos prieštaringumas ir nebaigtumas, 
nuolatinė mokslinių interesų kaita turėjo įtakos skirtingų krypčių sekėjams, 
kurie neretai sureikšmindavo vieną ar kitą Schellingo mokymo pusę. Antai 
jo mokymą apie aklą beprasmę valią, pasaulio kaip vaizdinio suvokimą, 
estetizmą, individualizmą, intuicijos, genijaus kultą, mito reikšmės aukš- 
tinimą, egzistencialistinius motyvus panaudojo ir suabsoliutino skir- 
tingų iracionalistinės meno filosofijos tendencijų atstovai. Schellingo 
idėjos veikė ankstyvojo iracionalizmo meno filosofiją (A. Schopen- 
haueris, S. Kierkegaard'as, F. Nietzsche), intuityvizmą (H. Bergsonas, 
B. Croce), egzistencializmą (M. Heideggeris, K. Jaspersas), kultūrologiją 
(J. Burckhardtas, O. Spengleris), teorinę vokiečių ir austrų menotyrą 
(A. Rieglis, H. Wülfflinas, M. Dvorakas). Schellingo išryškintą 

apoloniškojo ir dionisiškojo pradų meninėje kultūroje matymą perėmė ir 
išplėtojo F. Nietzsche. 


Hegelio meno filosofijos sistema ir metodas 


G. W. F. Hegelio (1770-1831) filosofinė sistema ir jos sudedamoji 
dalis - meno filosofija - yra paskutinioji didinga enciklopedinė Vakarų 
filosofinės minties apraiška. Savo meno filosofijos koncepcijoje Hegelis 
sujungė ir susistemino svarbiausias savo pirmtakų idėjas. Kaip ir Aristo- 
telis antikos laikais, jis ne tik užbaigė vieną vaisingiausių teorinės minties 
plėtros etapų, bet savo koncepcijoje apibendrino daugelį pamatinių epo- 
chos idėjų. Šis Hegelio ir Aristotelio istorinio vaidmens palyginimas, 
suprantama, gana sąlygiškas, nes objektyvioji idealistinė jo filosofijos 
orientacija daug artimesnė platoniškajai sistemai. Aristotelį jis primena 
žinių troškimu, interesų įvairiapusiškumu, skrupulingumu, siekimu 
moksliškai pagrįsti tyrinėjimų išvadas. 

Su Kantu ir Schellingu Hegelį sieja bendra klasikinės vokiečių filo- 
sofijos sisteminė nuostata. Sistemingumo principas klasikinėje vokiečių 
filosofijoje yra neatsiejama absoliutaus pažinimo dalis. Polinkį į sisteminį 
mąstymą čia sąlygoja racionalistinės filosofijos aukštinamas proto prio- 
ritetas, moksliškumo kultas, absoliutaus pažinimo ir loginio išbaigtumo 
siekimas. 

Sistema Hegeliui yra tiesos simbolis, nes susieja daugybę elementų, 
sudėtinių dalių į visumą (“be sistemos nėra mokslo, о be mokslo nėra 
sistemos"), paklūstančią griežtam moksliniam metodui. Kita vertus, didė- 
jant filosofo įsitikinimui, kad sukurta sistema - tai aukščiausias ir galutinis 
filosofinės minties raidos rezultatas, ji ilgainiui įgauna sustingusį dogmos 
pavidalą. Šiuo atžvilgiu, kaip teisingai pažymi B. Croce, Kanto sistema 
“yra šiuolaikiškesne ir aktualesnė už Hegelio" (Croce, 1939, p. 223), пез 
Karaliaučiaus mąstytojas tik atskleidė sistemingo menų pasaulio apmąsty- 
mo horizontus, bet nesiekė jo įsprausti į išankstinių dogmatiškų schemų 
rėmus. Nuo klaidų, atsiradusių dėl suabsoliutintų sisteminių nuostatų, 
Hegelio negalėjo apsaugoti netgi jo turėta, daugeliui talentingų jo amžininkų 
nepasiekiama stipri istoriškumo ir dialektikos pajauta. 

- Jaunojo Hegelio estetinės idėjos neretai primena Schellingo ir 
Hólderlino traktuotę. Tai visai suprantama. Kartu mokydamiesi Tiūbin- 
geno teologijos institute, jie perėmė tuo metu vyravusias idėjas. Viename 
pirmųjų savo veikalų - “Pirmoji vokiečių idealizmo sistemos programa" 
(1796) Hegelis skelbia panestetizmo idėjas. “Aš tvirtai įsitikinęs, - rašė 
jaunasis Hėgelis, - kad aukščiausias proto pasireiškimas, aprėpiantis visas 
idėjas, yra estetinis aktas, o tiesa ir gėris suartėja tik per grožį. Filosofui, 
kaip ir poetui, būtinas estetinis jausmas, kuris, deja, nebūdingas mūsų 
filosofams. Dvasios filosofija - tai estetinė filosofija. Be estetinio jausmo 
dvasingumas neįmanomas jokioje srityje, be jo negalima rimtai kalbėti net 
apie istoriją." (Hegel, 1970, p. 212.) Panašios panestetinės tendencijos 
Hegelį veikė ir Frankfurte, kai jis aktyviai dalyvavo Hoólderlino vado- 
vaujamame poetiniame ratelyje. Hólderlinas darė didelę įtaką Hegeliui, 
skatino jį domėtis senovės graikų kultūra ir menu, formavo estetinį skonį, 
požiūrį į poeziją kaip į aukščiausios tiesos pajautą. 

1801 m. Schellingo rūpesčiu Hegelis pradėjo akademinę karjerą Jenos 
universitete. Jenos laikotarpiu (1801-1806) jis artimai bendradarbiavo su 
Schellingu, kurio veikiamas ėmė plėtoti naujos “tapatybės filosofijos" 
principus. Tačiau ilgainiui jo ryšiai su Hólderlinu ir Schellingu susilpnėjo. 
Suradęs savo kelią, Hegelis nutolo nuo jaunystės draugų. 

Jo pasaulėžiūroje vis labiau ima ryškėti racionalistiniai ir panlogis- 
tiniai motyvai, romantinis meno kaip aukščiausios tiesos aiškinimas 
jam netenka svarbos. Kartu pastebimas ir filosofo atšalimas nuo 
Hólderlino ir Schellingo idealų. Hegelio išsivadavimą iš Schellingo 
idėjų įtakos galima pastebėti jo veikale “Dvasios fenomenologija" 
(1807), kurį pats autorius vertino kaip įvadą į savarankišką sistemą ir 
netgi kaip filosofinę sistemą. Deja, šios sistemos tęsinys neišvydo 
dienos šviesos. Tikriausiai todėl, kad filosofas iš esmės pervertino 
savo ankstesnes sistemines nuostatas. Svarbiausias “Dvasios feno- 
menologijos" tikslas - sukurti tokį mokymą apie sąmonės reiškinius, 
kuris atvertų mokslui kelią į filosofinį požiūrį, t.y. grynąjį žinojimą. 
Menas čia suvokiamas kaip pirmoji netobula Absoliuto savęs pažinimo 
forma, kurią vėliau pakeičia religija ir filosofija (mokslas). 

Paskutinėje 1817 m. paskelbtoje “Filosofijos mokslų enciklopedijos" 
` dalyje “Dvasios filosofija" Hegelis sukonkretina “Dvasios fenome- 

nologijoje" iškeltas idėjas. Menas čia kartu su religija ir filosofija 
gvildenamas kaip viena visuomeninės sąmonės formų. Minėtosios 
visuomeninės sąmonės formos turi tą patį turinį, o skiriasi tik specifine, jį 
išreiškiančia forma. Absoliuti dvasia mene reiškiasi intuicija, religijoje - 
vaizdais, o filosofijoje - sąvokomis. Naujojoje Hegelio sistemoje dar 
glaudesnis tampa sistemos ir dialektikos metodo ryšys, pastebimos 
stiprėjančios istorizmo ir dialektikos tendencijos. 

Brandi Hegelio meno filosofija nuosekliai išdėstyta Heidelbergo ir 
Berlyno universitetuose 1823-1829 m. perskaitytose paskaitose, kurias 
vėliau “Estetikos” pavadinimu išleido jo mokinys G. Hothas. Šios paskaitos 
sudaro didžiausios apimties hėgeliškosios filosofinės sistemos dalį: Jose 
išreikšti jo objektyviojo idealizmo principai. Hegelio nuomone, adekvatus 
meno fenomeno pažinimas įmanomas tik remiantis meno filosofija ir 
tiesiogiai su ja susijusiomis grožio ir meno idėjomis. Grožio ir meno idėjas 
jis laiko prielaidomis, kurias pateikia filosofinė sistema. 

Hegelio meno filosofija - tarsi sumažintas jo filosofinės sistemos 
modelis su beveik visais jo privalumais ir trūkumais. Todėl nenuostabu, 
kad ir jo meno filosofijoje ryškus prieštaravimas tarp dogmatiškos siste- 
mos ir dialektikos metodo. Pažymėtina, kad brandi Hegelio meno filosofijos 
koncepcija susiformavo tada, kai filosofas jau buvo plačiai pripažintas. 
1818 m. jis buvo pakviestas į Berlyno universitetą, labiausiai tuo metu 
šalyje garsėjusią filosofijos katedrą. - 

Pirmaisiais XIX a. dešimtmečiais “estetikos” terminas vis aiškiau 
tolo nuo šio mokslo tyrinėjimo objekto. Į šį faktą atkreipė dėmesį ir 
Hegelis, kuris nurodė, jog estetika, užgimusi Ch. Wolfo mokykloje kaip 
filosofijos mokslas, pirmiausia siejasi su malonumo, susižavėjimo ir t.t. 
jausmais, kurie atsiranda suvokus meno kūrinį. Nors tradicinę estetikos 
objekto sampratą Hegelis laikė pasenusia ir neatitinkančia tikrojo šio 
mokslo turinio, vis dėlto, išaugojęs senajį mokslo pavadinimą, siekė 
tiksliau apibrėžti jo tyrinėjimų sritį. 

Palyginti su problemomis, sprendžiamomis Kanto filosofijoje, kur 
mėginama apibrėžti estetiškumo vietą filosofijos sistemoje, Hegelio kon- 
cepcijoje pastebimai siaurėja tyrinėjimų objektas. Hegelis sąmoningai 
pašalina iš estetinių tyrinėjimų grožio apraiškas gamtoje. Savo dėmesį jis 
sukoncentruoja į meno pasaulio tyrinėjimą, meninės sąmonės specifiką ir 

istorinių jos raidos formų apibūdinimą, o grožio pasireiškimą gamtoje jis 
laiko netobula grožio atmaina. Mene, anot filosofo, mes susiduriame su 
grožiu, “pagimdytu ir išpuoselėtu dvasios; dvasia ir jos kūriniai yra tiek 
aukštesni už gamtą ir jos reiškinius, kiek grožis mene aukštesnis už 
natūralų grožį" (Hegel, 1968, t. 1, p. 9). Remdamasis Schellingo išplėtota 
subjekto ir objekto tapatybės idėja, Hegelis apibūdina grožį pagal 
platoniškąją tradiciją kaip “juslinę idėjos regimybe". 

Apibūdinę hėgeliškąją grožio sampratą, galime grįžti prie meno 
filosofijos dalykinės sferos. Juk tai, ką Hegelis savo veikaluose vadina 
estetika, negali būti laikoma mokslu apie grožį apskritai, nes jis gvildena 
tik grožio pasireiškimą mene. Pagrindinis jo tyrinėjimų objektas yra 
grožio idėja mene, arba idealas. Todėl tampa aišku, kodėl estetikos pas- 
kaitų įvade jis pareiškia, kad “vienintelis pasakymas, atitinkantis mūsų 
mokslo turinį,- tai meno filosofija, arba tiksliau pasakius, meninės kūrybos 
filosofija" (ten pat, p. 7). Hegelio estetikos paskaitose daugiausia 
gvildenamos ne estetikos problemos apskritai, o gilinamasi į meno 
filosofijos problematiką. Svarbiausios teorinės problemos čia sprendžia- 
mos tik meno pavyzdžiais. Ir vis dėlto Hegelis, tarsi atiduodamas duoklę 
nusistojusiai tradicijai, kartais peržengia pasižymėtas šio mokslo ribas ir 
nagrinėja įvairias grožio pasireiškimo formas gamtoje ir darbinėje 
veikloje. 

Sekdamas Schellingu, Hegelis ne tik “susiaurina" tradicinę estetinę 
problematiką, bet ir mėgina romantikų veikaluose poetiniais simboliais 
užgožtą discipliną paversti griežtai moksline, sistemingai sukonstruota, 
racionalizuota meno filosofija. Nors šelingiškoji ir hėgeliškoji šio mokslo 
uždavinių, struktūros, tyrinėjimo objekto samprata gana artima, vis dėlto, 
konstatuodami dvasinę giminystę, negalime nepastebėti, kad Hegelio 
koncepcija praranda romantikams ir jaunajam Schellingui būdingą kos- 
minį universalumą, poetiškumą ir transcendentalumą. Hegelis neslepia 
antipatijos poetiniam filosofavimo stiliui, nepripažįstančiam griežtų 
mokslinių sąvokų. 

Kritiškai vertindamas savo genialių pirmtakų laimėjimus ir iškel- 
damas jų metodologines klaidas, Hegelis siekė pažinti meninės sąmonės 
raidos dėsningumus, sujungti į vientisą sistemą teorinius ir empirinius 
meno analizės principus, išplėtoti istorines ir dialektines savo pirmtakų 

idėjas. Kurdamas meno filosofijos sistemą, jis nuolat pateikdavo ją rūsčiam ` 
intelekto ir logikos teismui. Sisteminga Hegelio mąstysena rado adekvačią 

formą nuoseklioje meno filosofijos struktūroje. Jo meno filosofijos paskaitų 

turinys paklūsta visumos, ypatumų ir atskirybės santykių principams. Taip 

atsiranda trys svarbiausios hėgeliškosios meno filosofijos dalys: 1) grožio 

idėja mene, arba idealas; gvildenamos meninio grožio kaip idealo, idealo 

santykio su gamta ir menine kūryba problemos; 2) visuotinių istorinių 

meno raidos formų dialektika; tyrinėjama simbolinė, klasikinė ir romantinė 

meno formos; 3) atskirų meno rūšių dialektika; apžvelgiami meno rūšių, 

žanrų sistemos formavimosi ypatumai. | 

Svarbiausias Hegelio meno filosofijos tikslas - pažinti meno prigimtį, 
jo istorinės raidos dėsningumus bei visuomeninę paskirtį. Menas Hegelio 
koncepcijoje iškyla kaip įvairiaspalvis reiškinys. Pirmiausia jis yra lengvas 
žaidimas, malonumas, aplinkos ir buities papuošimas. Šiam menui svetima 
tikroji laisvė, savarankiškumas, todėl Hegelis jį vadina “taikomuoju menu". 
Tokiam menui jis nekelia didelių reikalavimų. Tačiau yra ir menas kaip 
laisvas reiškinys su jam būdingais tikslais ir sugebėjimu pažinti tiesą. Jis 
pajėgus spręsti didžius uždavinius tik tada, kai eina kartu su religija, 
filosofija ir iškyla mūsų akyse kaip vienas būdų “suvokti ir išreikšti 
dieviškąjį pradą, slapčiausius žmogaus interesus, visuotinės dvasios jėgas". 
Šią Hegelio mintį mes galime interpretuoti kaip svarbios socialinės meno 
reikšmės pripažinimą. “Meno kūriniuose, - rašė Hegelis, - tautos įkūnijo 
turtingiausius vidinius savo vaizdinius, todėl menai neretai tampa raktu, o 
kai kurių tautų - vieninteliu raktu, atveriančiu jų išmintį ir religiją. Menas 
šiuo atžvilgiu atlieka analogišką vaidmenį kaip religija bei filosofija, 
tačiau meno savitumas pasireiškia tuo, kad jis netgi labai aukštus dalykus 
realizuoja jusline forma ir daro juos artimesnius gamtai, jos charakteriui, 
jausmams ir suvokimui." (Hegel, 1968, t. I, p. 13-14.) 

Taigi Hegelis menui, kaip ir religijai bei filosofijai, priskiria pažintinį 
sugebėjimą ir vertina jį kaip vieną būdų pažinti pasaulį. Aukštindamas 
pažintinę meno reikšmę, jis kalbėjo apie grožio ir tiesos vienovę (“Grožio 
ir tiesos esmė yra ta pati, nes pats grožis turi būti teisingas"), bet nesu- 
tapatino šių sąvokų. Tiesa yra idėja, o grožis - juslinė idėjos regimybė. Šia 
prasme tiesa iš principo skiriasi nuo grožio, nes meninis pažinimas visuomet 
įgyvendinamas tik menui būdingais jusliniais meniniais vaizdiniais. 

Nurodydamas tiesos visuotinumą, Hegelis pareiškė, kad tiesai nereikia 
išorinės, juslinės saviraiškos, be kurios grožis neįmanomas. 

Meninio ir mokslinio pažinimo santykio analizė Hegelio filosofijoje 
akivaizdžiai liudija, kad filosofui menas nėra aukščiausias tiesos pažinimas. 
“Auksinę" meno klestėjimo epochą jis matė praeityje. Pagal hėgeliškąją 
schemą menas kaip pirmoji pažangaus dvasios judėjimo pakopa neiš- 
vengiamai užleidžia vietą kitoms, aukštesnėms visuomeninės sąmonės 
formoms, t.y. religijai ir filosofijai. Tuo pagrįstas ir Hegelio tikėjimas, kad 
šiuolaikinis menas “nustoja buvęs aukščiausias dvasios poreikis“. Savąjį 
laikmetį jis laikė refleksijos, minties, mokslinės analizės epocha. 

Tokiomis sąlygomis, kai menas yra praradęs savo ankstesnį gyvy- 
bingumą ir visuomeninę reikšmę, anot Hegelio, mokslas apie meną tampa 
daug didesne būtinybe negu tada, kai menas klestėjo. “Menas, - yra 
pareiškęs filosofas, - kviečia mus mintimis pasinerti į jį, tačiau ne tam, kad 
atgaivintume meninę kūrybą, o kad moksliškai pažintume, kas yra menas." 
(Ten pat, p. 17.) Filosofą vis labiau jaudina klausimas, kokiais principais 
turi remtis mokslinė meno filosofija. Mėgindamas rasti atsakymą, Hegelis 
kritiškai vertina svarbiausius ankstesniojo mokslo apie meną privalumus 
ir iškelia jo trūkumus. Jis griežtai kritikuoja empirizmo tradiciją. Svar- 
biausias jo kritikos objektas yra kupina pamokymų antikinė meno teorija 
(Aristotelis, Longinas, Horacijus) ir ypač švietėjų teorijos su joms būdingais 
abstrakčiais norminiais reikalavimais. Hegelis aiškiai suvokė, kad senosios 
teorinės abstrakcijos nebegali patenkinti naujų meno analizės poreikių. 
Norint teisingai įvertinti kiekvienos epochos meninę kultūrą ir jos raidos 
kryptis, reikia turėti tobulesnius meno pažinimo kriterijus, negu tai leidžia 
švietėjų teorijos. Kritikuodamas šviečiamąją skonio sampratą, Hegelis 
atskleidė jos išorinį ir vienpusišką pobūdį, perdėtą dėmesį nereikšmin- 
giems kūrinio aspektams. Švietėjų mokslo apie meną principus Hegelis 
pagrįstai laikė labai miglotais, nes jie nepadeda vertinti meno kūrinių (tam 
dar nepakanka jėgų), o tik ugdo vertintojų skonį. Tai trukdo švietėjams 
suvokti tikrąją meno kūrinio esmę. Hegelio XVIII a. skonio sampratos 
kritika iš esmės pakerta pozityvų požiūrį į skonio kategoriją, ir pohėgeli- 
nėje meno filosofijoje ši kategorija netenka aktualumo. 

Naujausiose meno teorijose Hegelis mato nutolimą nuo abstraktaus 
teorinio mąstymo ir praktinių kūrybos taisyklių formulavimo tendencijas, 

Jis pastebi didėjančią romantinių menotyrinių teorijų įtaką, jų ryšį su 
meno praktika, kovą su klasicistų skelbiamais kanonais, mėginimą įteisinti 
genijaus laisvę. Nors Hegelis nuosekliai kovojo su romantiniu subjekty- 
vumu ir reliatyvumu, dėl kurių menininkas praranda objektyvų tikrovės 
suvokimą, vis dėlto jis pripažįsta ir romantikų nuopelnus meno filosofijai, 
ypač jų istoriškumą ir subtilų grožio jausmą. 

Romantikai iš tiesų daug nuveikė ugdydami visuomenės meninį 
imlumą, jos skonį, vertindami įvairius stilius bei nacionalines tradicijas. 
Jų menotyriniuose darbuose ryškėja istorinis požiūris į meną. Būtent 
romantikai Hegelio laikais įtvirtino meno istorijos autoritetą. Netgi 
hėgeliškąją meno istorijos tikslų sampratą suformulavo daugiausia 
Winckelmanno ir Jenos romantikų veikalai. Šio mokslo veiklos sferą 
Hegelis pagrįstai siejo su empiriniu meno kūrinių tyrinėjimu. Tai sąlygojo 
ir filosofo keliamus reikalavimus meno istorikui (geras daugelio senovės 
ir naujųjų laikų meno kūrinių ir istorijos žinojimas, išlavinta atmintis, 
turtinga vaizduotė, sugebėjimas vertinti įvairius požiūrius). 

Kitaip negu istorinė meno analizė, daugiausia dėmesio skirianti kon- 
kretiems meno kūriniams pažinti, teorinė meno analizė, anot Hegelio, 
pirmiausia “remiasi grožiu, siekia pažinti jo esmę, idėją". Vadinasi, teorinis 
pažinimas tyrinėja, kaip visuotiniu požiūriu grožis reiškiasi meno kūri- 
niuose. Gvildendamas meną, mokslininkas remiasi bendromis teorinėmis 
prielaidomis. Jį domina ne konkrečių meno kūrinių savitumas, o platesni 
meno raidos ir būties klausimai. | 

Vadinasi, Hegelio koncepcijoje išryškėja du skirtingi meno pažinimo 
keliai. Pirmasis - istorinis: mokslas apie meną, funkcionuodamas žemes- 
niajame empiriniame lygmenyje, tik priartėja prie meno kūrinių esmės ir 
skirsto juos pagal meno istorijos reikalavimus, išsako sprendimus apie 
meno kūrinius arba kitas teorijas, nustatančias bendruosius požiūrius 
meno kūriniams vertinti ir kurti. Antrasis - teorinis, kai mokslas apie meną 
linksta į savarankiškus grožio apmąstymus ir kuria bendrus mokymus, 
abstrakčią grožio filosofiją, visai neliečiančią meno kūrinio savitumo. Iš 
tokio dviejų mokslo sričių tyrinėjimo objekto ir uždavinių apibūdinimo 
matyti, kad meno istorija ir meno teorija Hegelio laikais jau buvo 
savarankiškos ir atsiskyrė viena nuo kitos. Tačiau dialektikas Hegelis 
nesitenkino šių mokslų atskyrimu ir mėgino rasti veiksmingą būdą geriau 

pažinti meno pasaulį. Mokslinė meno filosofija, anot Hegelio, turi apiben- 
drinti filosofijos ir menotyros laimėjimus ir kartu likti visuotinės filosofijos 
dalimi. Hegelis, kaip ir Schellingas "Meno filosofijoje", yra filosofinio 
meno esmės pažinimo šalininkas ir tikisi remdamasis mokslinės meno 
Jilosofijos principais pažinti gelminius meno reiškinius, ko negali padaryti 
empirinė menotyra. | | 

Meno savitumą, jo ir kitų visuomenės sąmonės formų skirtumą 
Hegelis atskleidžia pasitelkęs idealo sąvoką. Idealas - tai viena svarbiausių 

„hėgeliškosios meno filosofijos sąvokų. Pagal idėjos ir jos jutiminės išraiškos 
santykį Hegelis pateikė idealo atsiradimo koncepciją, arba vadinamąjį 
mokymą apie tris visuotines meno raidos formas. Tačiau Hegelis nesi- 
tenkino vien istoriniu požiūriu į meną. Sekdamas Schellingu, jis mėgino 
sujungti į vientisą sistemą istorinę ir morfologinę meno analizę. Šiuos du 
meno tyrinėjimo aspektus jis pateikė kaip vieną problemą. Hegelis apsun- 
kino savo uždavinį, į meno raidos tyrinėjimą įvesdamas horizontalųjį 
pjūvį (rūšis, žanrus). Šiuos du meno pažinimo aspektus jis susiejo ne 
mechaniškai, o pasitelkęs istorizmo ir dialektikos principus. Toks dviejų 
meno pasaulio tyrimo aspektų sujungimas padėjo Hegeliui prasiskverbti į 
užslėptus vidinius meno pasaulio funkcionavimo dėsnius. 

Hegelio mokymas apie tris visuotines meno raidos formas gimė ne 
iškart. 1808-1811 m. parašytoje “Filosofinėje propedeutikoje" tęsdamas 
Schillerio ir Jenos romantikų idėjas, jis kalba tik apie dvi istorines meno 
formas: antikinę (klasikinė, objektyvi) ir šiuolaikinę (romantinė, 
subjektyvi). Vėliau jo mokymas tampa sudėtingesnis, ir išskiriamos jau 
trys visuotinės meno raidos pakopos: simbolinė, klasikinė ir romantinė. 
Visos jos artimai susijusios, nes kiekviena jų, dialektiškai panaikinda- 
ma ankstesniąją, perauga į naują. Meno istorijos skirstymo į tris skirtin- 
gas epochas kriterijumi Hegelio koncepcijoje tampa idėjos ir formos 
santykis. 

Istorinė meno raida Hegelio koncepcijoje įgauna vis stiprėjančio 
meno humanizavimo pavidalą. Tai rodo nuolat didėjantis žmogaus vaid- 
muo. Antai pirmojoje, simbolinėje meno raidos pakopoje idėja, realizuota 
architektūroje, dar neaiški, abstrakti, nepasižymi tuo individualumu, kurio 
reikia idealui. Ši ankstyvoji raidos pakopa negali būti laikoma tobula, nes 
menininkas dar nesušildė jos savo idėja. Joje vyrauja ne dvasinis, žmo- 

giškasis pradas (idėja), o didingos formos. Tipišku simbolinio meno 
pavyzdžiu Hegelis laikė Senovės Egipto ir Artimųjų Rytų architektūrą. 

Pažangi meno raida ilgainiui pasiekia klasikinę pakopą, kai meninė 
forma visiškai atitinka savo idėją ir kartu sukuria išbaigtą idealą, kurį, 
Hegelio manymu, regime senovės graikų klasikinėse skulptūrose. “Kla- 
sikinis menas, - teigia Hegelis, - tampa sąvoką atitinkančio idealo įsikū- 
nijimu, grožio viršūne. Nėra ir negali būti nieko už jį gražesnio." (Hegel, 
1969, t. 2, p. 231.) Taigi plėtodamas Winckelmanno “helenomanijos" 
tradiciją, Hegelis ilgam įtvirtina Vakarų meno filosofijoje ir menotyroje 
tendencingą neistorinį europocentrinį požiūrį į senovės graikų klasikinį 
meną kaip absoliučią ir neprilygstamą meno raidos viršūnę. 

Tačiau idėjos ir formos pusiausvyra išsilaiko neilgai, ir trečiojoje, 
romantinėje meno raidos pakopoje idėja, įveikusi meninės formos ribotumą, 
pradeda vyrauti. Dabar išryškėja menininko subjektyvumas. Menininkas 
nukreipia žvilgsnį į save ir visa savo esybe suvokia išorinio pasaulio 
įvairovę. Vyraujant subjektyviam dvasiniam pradui, pažeidžiama klasi- 
kiniam menui būdinga turinio ir formos vienovė. Šioje meno raidos pako- 
poje, padedama romantinių meno rūšių (tapyba, muzika, poezija), dvasia 
išsivaduoja iš menui būdingo juslinio vaizdinio pasaulio pažinimo ir 
pereina į kokybiškai naują dvasinę savęs pažinimo formą - religiją, o 
vėliau - į filosofiją. 

Kaip minėjome, gvildendamas visuotines meno raidos formas, Hegelis 
kartu įveda ir hierarchinį morfologinį (rūšys, žanrai) menų pasaulio 
pažinimo pjūvį. Jis dialektiškai atskleidžia atskirų meno rūšių ir žanrų 
sąveiką su kiekviena iš trijų visuotinių meno raidos pakopų. Architektūrą 
jis sieja su simboline meno raidos pakopa, skulptūrą - su klasikine, tapybą, 
muziką, poeziją - su romantine. Tačiau negalima teigti, kad atskiros meno 
rūšys neperžengia joms paskirtos visuotinės meno raidos pakopos rėmų. 
Tai tik liudija, kad Hegelio koncepcijoje kiekvienos meno rūšies klestėjimas 
susijęs su tam tikru konkrečiu meno raidos etapu. 

Priklausomai nuo konkrečios grožio idėjos įprasminimo formos 
Hegelis išskyrė penkias pagrindines menų rūšis: architektūrą, skulptūrą, 
tapybą, muziką, poeziją. Kiekviena jų randa adekvačią formą konkretaus 
meno naudojamoje medžiagoje. Svarbiausias menų sistemos konstravimo 
principas čia yra dialektinis meno rutuliojimasis nuo abstraktumo į kon- 

kretumą ir nuo materialiojo juslinio prado į dvasinį. Todėl pirmoji, že- 
miausia, simbolinė meno rūšis Hegelio sistemoje yra architektūra, kurioje 
dvasinis pradas (idėja) dar tik bunda. Jai būdingas formos vyravimas ir 
miglotas, sunkiai suprantamas turinys. | 

Kita, aukštesnė meno rūšis - skulptūra, kurią ženklina organiška 
jutiminio vaizdinio ir materialios formos vienybė. Skulpūra pasiekia 
aukščiausią tobulumą klasikinėje meno raidos epochoje. Tačiau vėliau vis 
labiau ryškėja jos ribotumas, t.y. sugebėjimas išreikšti idėjos ir formos 
vienovę tik materialiu pavidalu. Todėl aukštesnėse meno raidos pakopose 
skulptūrą pradeda užgožti “subjektyvios" meno rūšys: tapyba, muzika, 
poezija. Jos atspindi subtilesnes dvasines nuotaikas, jausmus. 

Pirmoji romantinių menų rūšis - tapyba. Pasitelkdama plokštuminės 
erdvės teikiamas galimybes, ji įveda į meno pasaulį spalvų ir šviesos bei 
šešėlių magiją ir kartu atitrūksta nuo materialių formų modeliavimo. Ji 
išreiškia plačią žmogaus jausmų gamą. Ši dvasingumo ekspansija dar 
ryškesnė muzikoje, kuri, nors ir jausminė, daug geriau pasineria į 
subjektyvaus pasaulio sritį. Ji įveikia tapybai būdingą erdvinį vienpu- 
siškumą ir išreiškia tuos intymius dvasios poslinkius, kurie, dar būdami 
neaiškūs, padeda širdžiai atsiskleisti šiuose garsuose, suskambėti visa 
jausmų ir aistrų jėga. Skleisdama savo kerus, muzika lyg ir pažymi kelius, 
perėjimus nuo abstraktaus erdvinio tapybos jusliškumo prie abstraktaus 
poezijos dvasingumo. 

Poeziją Hegelis skelbė aukščiausia meno rūšimi, suteikdamas jai 
galią pajungti dvasiai ir jos vaizdiniams visą gyvenimo įvairovę. Būdama 
aukščiausias menas, savo pasaulio atspindėjimo adekvatumu priartėjanti 
prie tiesos, poezija tarsi absorbuoja kitų meno rūšių privalumus. Tobu- 
liausiomis savo formomis poetinis menas, anot Hegelio, tarsi peržengia 
meno galimybes ir, apleidęs jusliško dvasios įprasminimo stichiją, pereina 
iš “vaizduotės poezijos" į “minties prozą". Šis poetinio meno išaukštinimas 
neabejotinai atspindi ne tik Hólderlino ir Schellingo idėjų įtaką, bet ir 
vyraujantj poezijos ir literatüros vaidmenj XVIII a. pabaigos ir XIX a. 
pradžios Vokietijos dvasiniame gyvenime, 

Gvildendamas vidinius meno rūšių santykius, Hegelis, kaip ir 
Schellingas, užsimena apie netolygią įvairių meno rūšių ir žanrų raidą. 
Hėgeliškoje meno rūšių sistemoje kiekvienas meno raidos etapas turi savo 

vyraujančias meno rūšis ir žanrus, kurie plėtojasi pagal tam tikrą schemą. 
Atlikę jiems skirtą vaidmenį Pasaulinės dvasios pažangos link, jie pasi- 
traukia į antrąją vietą. Vadinasi, meno raidos dėsningumai Hegelio teorijoje 
yra iškreipti. Čia daug dirbtinių schemų, priklausomų nuo sistemos. Todėl 
ir meno rūšių raida tampa savitikslė, uždara, priklausoma nuo savų imanen- 
tinių prieštaravimų. Kita vertus, apibūdindamas įvairių meno rūšių ir 
žanrų sąveiką, Hegelis kartais nepaiso savo schemų. Jis gvildena įvairia- 
lypius meno ryšus su tais socialiniais, istoriniais, geografiniais veiksniais, 
nuo kurių priklauso konkretūs meno ypatumai. Dėl šio konkretaus istorinio 
fono “laiko dvasios" alsavimo Hegelio išvados yra įtikinamos: 

Pavyzdžiui, savo meto meno rūšių bei žanrų ypatumus Hegelis siejo 
su besivystančia buržuazine visuomene, kurioje matė priešišką menui 
gyvenimo standartizavimą, didėjantį menininko nutolima nuo savo veiklos 
produktų. Savo veikaluose Hegelis daro išvadą apie neišvengiamą meno 
nuosmukį. Pažymėtina, kad ši išvada yra ne tik teisingos socialinių eko- 
nominių santykių analizės rezultatas, Ji logiškai išplaukia iš hėgeliškosios 
sistemos nuostatų. Pagal Hegelio sukurtąją schemą tam tikrame “mąstan- 
čios dvasios" raiškos etape menas praranda “aukščiausios dvasios raiškos" 
funkciją, todėl menui būdingas kontempliatyvus pasaulio pažinimas virsta 
nuosmukiu. Šioje vietoje hėgeliškoji koncepcija darosi neaiški, nes kartu 
su teze apie neišvengiamą meno smukimą pranašaujamas didingų meno 
formų ir žanrų gimimas. 

Taigi polemizuodamas su romantikais dėl jų subjektyvumo ir neapi- 
breztumo, Hegelis orientuojasi į griežtus racionalizuotos filosofinės siste- 
mos reikalavimus ir sukuria uždarą menų vystymosi schemą. Tačiau dėl 
pačios sistemos uždarumo išryškėjo neišvengiamas dialektikos metodo, 
neigiančio visokius apribojimus ir matančio visur tik begalinį kūrimąsi, 
konfliktas su dogmatiška sistema. Norėdamas išsaugoti savo filosofinę 
sistemą, Hegelis buvo priverstas apriboti dialektinį metodą, nes nuosekliai 
plėtojant dialektinės raidos principus galėjo sugriūti visa sistema. Tai 
suprasdamas Hegelis savo meno filosofijoje sąmoningai apriboja dialek- 
tinių dėsnių raiškos sritį. Dėl to neišvengiamai ima vyrauti dogmatinė 
schema. 


IRACIONALIZMAS 


Iracionalios *valios" metafizika 
Schopenhauerio meno filosofijoje 


Vokiečių filosofas Arthuras Schopenhaueris (1788-1860) priklauso 
tų didžiųjų Vakarų mąstytojų plejadai, kurių idėjos formavo įtakingiausias 
XX a. estetikos ir meno filosofijos kryptis. Šio intelektualinio elito ir 
menininkų filosofo idėjos ilgą laiką pas mus buvo nutylimos arba vien- 
pusiškai traktuojamos. Jo pabrėžtinai asmeninė meno filosofija ženklina 
posūkį nuo klasikinei vokiečių filosofijai būdingų abstrakčių raciona- 
listinių konstrukcijų į naujas, "neklasikines", ontologiškas meno filosofijos 
koncepcijas, daugiausia dėmesio skiriančias žmogaus vidiniam pasauliui, 
jo būties ir kūrybos problemoms. 

Svarbiausiu ir visa lemiančiu principu savo filosofinėje sistemoje 
Schopenhaueris skelbia aklą ir nesąmoningą valią. Jo voliuntaristinis 
idealizmas (voliuntarizmas) tampa viena ankstyvojo iracionalizmo for- 
mų. Perėmęs Kanto “daikto savyje" sąvoką.) Schopenhaueris transfor- 
muoja ja į iracionalią “pasaulinę valią“, kurią traktuoja kaip nesąmo- 
ningai veikiančią, visa apimančią kosminę jėgą, pirminį gyvenimo 
impulsą, kuris aktyviai reiškiasi gamtoje, visuomenėje ir konkretaus 
žmogaus gyvenime. Iškeldamas valią kaip vienintelę tikrą realybę, 
filosofas aiškina visus būties reiškinius kaip neprotingos, alogiškos 
valios veiklos rezultatą. Ši valia pereina skirtingas raidos pakopas. 
Pasaulinė valia - tai nesąmoningas, aklas siekimas, dar neapšviestas 
tolesniame valios evoliucijos procese gimstančio intelekto šviesos. Šios 
ikisąmoningos valios objektyvacijos pakopos reiškiasi gamtos pasauly- 
je. Tačiau tam tikrame raidos etape nesąmoninga valia nepaaiškinamu 
būdu pagimdo sąmonę, o kartu ir “valią gyventi". Gimus sąmonei, 
atsiranda “pasaulis kaip vaizdinys". 

Taigi pasaulis, iki šiol buvęs tik nesąmoninga pasaulinė valia, dabar 
įgauna antrąją savo hipostazę - tampa vaizdiniu. “Nėra pasaulyje labiau 
neabejotinos tiesos, kaip ta, kad šis pasaulis tėra tik objektas subjekto 
atžvilgiu, pažiūra žvelgiančiajam, trumpai kalbant, vaizdinys. (Schopen- 
hauer, 1900, t. 1, p. 3.) Visą savo talento jėgą filosofas panaudoja tam, kad 
įrodytų, jog Žmogaus vidiniai išgyvenimai yra daug svarbesni negu juos 
sukeliantys realūs įvykiai. Jo giliu įsitikinimu, tik ta filosofija yra teisinga, 
kuri nukreipta į žmogaus būties, jo vidinio pasaulio problemas. Ra- 
cionalistinei R.Descartes'o tezei “mąstau, vadinasi, egzistuoju" jis prieš- 
priešina tezę “kenčiu, vadinasi, egzistuoju". Taigi filosofijos išeities tašku 
jis skelbia ne nuostabą ar mąstymą, o kančią. 

Principinį savo filosofijos originalumą Schopenhaueris matė jos gi- 
minystėje ne su mokslu, о su menu. Meną jis laikė aukščiausiu žmogaus 
būties įsikūnijimu, galinga jėga, sugebančia išaukštinti visa, kas žmo- 
giška. Gvildendamas mokslo ir meno santykius, Schopenhaueris išliko 
romantizmo epochos sūnus. Meninį (tikrąjį) pažinimą jis atribojo nuo 
mokslinio (praktinio), nes pirmasis, būdamas “genialus”, nepriklauso nuo 
logikos dėsnių, о antrasis,” protingas”, besąlygiškai paklūsta jiems. Menas 
Schopenhauerio koncepcijoje yra nuostabiausias fleur de vie, išskirtinis 
reiškinys, nulemiantis žmogaus būties prasmę. 

Jaunystėje, veikiamas romantizmo idėjų, Schopenhaueris vos nesu- 
tapatino filosofijos su menu. Vėliau jis teigė, jog filosofija yra “pusiau- 
kelėje" tarp meno ir mokslo. Filosofija, nurodė jis, iš esmės taip pat menas, 
mokslas ji yra tiek, kiek savo meninį pasaulio panim gali susisteminti, 
išreikšti sąvokomis. 

Mokslas, kurį veikia “nesąmoninga" valia, anot Schopenhauerio, 
sugeba atskleisti tik fenomenalius, t.y. paviršutinius santykius. Tačiau tam 
tikrais atvejais, kai subjektas išsivaduoja iš valios įtakos, jis sugeba 
pasiekti kokybiškai aukštesnį įdėjų esmės suvokimo lygmenį, kuriame 
viešpatauja filosofija ir menas. Bet retkarčiais filosofija iškyla aukščiau 
meno, nes sąvokų keliu pasiekia pačią idėjų pasaulio substanciją. Meno 
tikslas - atitraukti žmogų nuo kasdieninio gyvenimo beprasmybės, įvykių 
tėkmės ir meniniais vaizdiniais atskleisti jam “tikrąjį” idėjų pasaulį. Prieš- 
priešindamas realiam, prieštaravimų draskomam pasauliui tobulą metafizinį 
idėjų antipasaulį, Schopenhaueris kartu siekė pateisinti pasaulėžiūros 

pesimizmą, individualizmą, vengimą aktyvios visuomeninės veiklos. Taigi 
kitaip negu Kantas, Fichte ir Hegelis, kurie aukštino mokslą, Schopen- 
haueris skelbė neginčijamą meno prioritetą. Jis nurodė, jog menas gali 
pateikti mums kur kas daugiau atradimų negu visi mokslai kartu paėmus" 
(Schopenhauer, 1906, t. 3, p. 773)./ 

Kaip matėme, savo meno filosofijoje Schopenhaueris rėmėsi tomis 
pačiomis analogijomis tarp filosofinės ir meninės kūrybos, kaip ir roman- 
tikai. Jo siekimas sukurti meninę kontempliatyviąją filosofiją, W. Windel- 
bando žodžiais tariant, “buvo pažymėtas epochai būdingo siekimo sukurti 
glaudų poezijos ir filosofijos ryšį" (Windelband, 1905, t. 2, p. 300). Todėl 
niekas jam nebuvo toks svetimas, kaip Hegelis, kurio absoliutaus idealiz- 
mo sistema siekė šį susiliejimą panaikinti ir pertvarkyti filosofiją į grynąjį 
mokslą, besiremiantį sąvokomis. 

Intravertiškas filosofijos subjektyvėjimo procesas, įgavęs platų mastą 
romantikų koncepcijose, giliai palietė ir Schopenhauerį, kuris savofmeno 
filosofijoje toliau plėtojo romantikų idėjas.ĮSuprantama, kodėl jis savo 
veikaluose retai užsimena apie meno susiliejimą su filosofija. Pirma, jis 
karštai gina šiuo atžvilgiu abejotiną savo filosofijos originalumą ir kartu 
nori atsiriboti nuo amžininkams per daug aiškių sąsajų su romantikų 
pasaulėžiūra ir ypač Schellingu, laikiusiu meną privilegijuotu Absoliuto 
pažinimo instrumentu. Kita vertus, norėdamas įveikti subjektyvųjį roman- 
tinės filosofijos neapibrėžtumą, Schopenhaueris, nepaisant antipatijos 
Hegeliui, buvo priverstas išsaugoti sistemingą metafizinį spekuliatyvųjį 
filosofijos pobūdį. Čia ir atsiskleidžia komplikuota Schopenhauerio pozicija 
romantikų atžvilgiu: jį erzino ir nebegalėjo patenkinti pernelyg laisva 
romantikų filosofavimo forma, kita vertus, jam imponavo romantikų sinte- 
tiniai siekiai, jų intuityvizmas ir ypač panestetizmas, kuris jo koncepcijoje 
galų gale buvo suabsoliutintas. Čia mes matome vieną svarbiausių 
Schopenhauerio meno filosofijos dėmenų. Jo estetizmas - ne kokia nors 
šalutinė metafizinės doktrinos dalis, o svarbiausias nervas, nulemiantis 
bendrą iracionalų jo meno filosofijos pobūdį. 

Schopenhaueris kritikavo savo pirmtakus už nesugebėjimą atskleisti 
grožio esmės. Ši kritika, daugiausia skirta Winckelmannui, buvo pagrįsta. 
Tačiau kai lietė klasikinį idealizmą, ši kritika darėsi lėkštoka, nes, pradedant 
Baumgartenu ir Kantu, mokymai apie grožį mene sąmoningai siejami su 

filosofiniais principais. Šią tradiciją tęsė Fichte, Schellingas, Hegelis, taip 
pat ir Schopenhaueris, kuris meno filosofijos istorijoje pirmiausia reiškėsi 
kaip filosofas, mėginantis atskleisti tikrąją meno, grožio, genijaus ir 
meninės kūrybos esmę. Reikia pripažinti, kad būdamas itin įžvalgus, šių 
problemų sprendimui jis suteikė daug naujų niuansų. 

Svarbiausiu meno tikslu Schopenhaueris laikė grožio idėjos įpras- 
minimą. Vadinasi, jis liko ištikimas humanistinei klasikinės meno filoso- 
fijos tradicijai, nes iracionalios valios valdomame pasaulyje įteisino grožio 
egzistavimą. “Visas pasaulis kaip vaizdinys, - rašė Schopenhaueris, - yra 
tik valios regimybė, o menas - šios regimybės sklaida camera obscura, 
kuri parodo daiktus šviesesnius, suteikia mums galimybę geriau pamatyti 
visumą.” (Schopenhauer, 1900, t. 1, p. 277.) Taip menas (genijaus kūrinys) 
Schopenhauerio koncepcijoje tampa adekvačiu grožio esmės pažinimo 
instrumentu. Išvaduodamas nuo kasdienybės rūpesčių, jis leidžia pažinti 
tikrąją metafizinę pasaulio reiškinių ir žmogaus dvasios esmę. 

Kitaip negu Goethe, Schilleris ir klasikinės vokiečių filosofijos atsto- 
vai, kuriems grožio ir meno vertę sudarė gebėjimas sutaikyti žmogaus 
prigimties prieštaravimus ir pakilti virš jų, Schopenhaueris menininko 
susvetimėjimą (pasaulio atžvilgiu) laikė gyvybinguoju meno šaltiniu. Jo 
nuomone, tikrasis menas gali gimti tik iš didžios kančios ir nusivylimo. Ši 
mintis, kuri formavosi jau romantizmo meno filosofijos gelmėse, Schopen- 
hauerio veikaluose suaktualinama, paliekant ją plėtoti S. Kierkegaard'ui, 
F. Nietzschei, egzistencialistams bei intuityvistinės meno filosofijos 
kūrėjams. 

Remdamasis skirtingų valios objektyvacijos formų koncepcija, 
Schopenhaueris suformulavo meno rūšių teorijos principus. Kai kurie jo 
koncepcijos bruožai primena analogiškas Schellingo ir Hegelio koncep- 
cijas. Schopenhauerio meno rūšių teorijoje hėgeliškosios idėjos vaidmenį 
atlieka kosminė valia, kuri įvairiose meno rūšyse pasireiškia skirtinga 
objektyvacijos forma. Ši teorija, kaip teisingai yra pažymėjęs T.Munro, 
yra “ne menų klasifikacijos, o menų raidos ir jų hierarchijos teorija" (Munro, 
1954, p. 160). Meno rūšys, anot Schopenhauerio, skiriasi viena nuo kitos 
tik meninės kalbos specifika, nes jų visų galutinis tikslas vienas - iškelti 
idėją. Mintis apie idėjos įkūnijimą mene yra neabejotinai perspektyvi. Jos 
dėka filosofas atsistoja į vieną gretą su šviesiausiais savo epochos protais. 

Schopenhauerio meno rūšių sistemoje kiekviena meno rūšis atitinka 
tam tikrą iracionalios valios vystymosi pakopą, nuo inertiškų materialių 
formų iki rafinuotai dvasingų. Pačiu žemiausiu menu tampa architektūra, 
toliau eina dirbtinių kaskadų, tvenkinių ir fontanų komponavimo menas, 
sodų architektūra, skulptūra, tapyba, poezija. Tačiau Schopenhauerio meno 
rūšių teorijos centre yra muzika. Jos aukštinimas - vienas įtaigiausių jo 
metafizikos leitmotyvų. Filosofas pagilino ir susistemino kai kuriuos 
romantikų (Tiecko, Novalio, Wackenróderio) požiūrius į muzikos esmę, 
suteikė jiems universalesnę filosofinę prasmę. Schopenhauerio meno 
filosofiją, bemaž nenusižengdami tiesai, galime interpretuoti kaip muzikos 
filosofiją. Daugeliui romantikų muzika artima savo subjektyvizmo dvasia. 
Jie aukštino muziką kaip adekvačią tikrojo meno formą. Remdamiesi 
pitagoriečių mokymu, Tieckas ir Novalis suvokė muziką ne tik kaip 
tiesioginę Visatos harmonijos, bet ir kaip tikriausią žmogaus būties išraišką. 
Veikiamas romantizmo meno filosofijos, Schopenhaueris muziką 
interpretavo kaip paslaptingą pasaulinės valios balsą. Anot filosofo, ji 
apibendrina visų kitų menų laimėjimus. “Jeigu rastume visiškai teisingą, 
absoliutų ir detaliausią muzikos paaiškinimą, - teigė jis, - jeigu pavyktų 
detaliai atkurti jos raišką sąvokomis, tai turėtume tikrą pasaulio vaizdą, 
kuris būtų tikroji filosofija."(Schopenhauer, 1900, t. 1, p. 273-274.) 

Vadinasi, Schopenhauerio meno filosofijoje muzika prilygsta filoso- 
Jijai ir yra tobulas metafizinės pasaulio esmės pažinimo instrumentas. 
Muzikos iškėlimas į tokias aukštumas ir reikalavimas, kad visi menai 
lygiuotųsi į ją, paliko ženklų pėdsaką vėlesniojoje Vakarų Europos meno 
filosofijoje ir meno praktikoje. Šis šūkis atgimė XX a. pradžioje, siekiant 
pagrįsti modernistinio meno subjektyvumą. Pažymėtina, kad prancūzų 
filosofas A.Fauconnet jau 1913 m. pasirodžiusioje monografijoje, kurioje 
analizuojama A. Schopenhauerio meno filosofija, jautriai užfiksavo šios 
tezės padarinius (Fauconnet, 1913, p. 162). 

Svarbų vaidmenį vėlesnės meno filosofijos, ypač modernistinio meno 
raidoje atliko Schopenhauerio mokymas apie genijų ir meninės kūrybos 
procesą. Visą žmonijos kultūrą filosofas vertino kaip dvasios genijaus 
veiklos rezultatą. Schopenhauerio vaizduotės sukurtame iracionaliame 
. pasaulyje genijai įgauna metafizinę prasmę. Jų misija - suteikti mąstančių 
žmonių kastai trumpalaikį laimės ir gyvenimo prasmės jausmą. Genijaus 


456 Iracionalizmas 


būtyje, kiek tai įmanoma pesimistinéje Schopenhauerio koncepcijoje, 
savotišką pateisinimą įgauna “kančiose ir beprasmybėje paskendęs 
pasaulis". Menininkas genijus - tai tarsi būties žaizdų gydytojas, 'kuris 
savo nemirtingais kūriniais padeda juos suvokiantiems žmonėms iš 
asmenybės virsti amžinuoju subjektu. 

Savo koncepcijoje Schopenhaueris įteisino jau ЖОРО skelbtą 
genijaus priešpriešą paprastam žmogui ir iškėlė jį į nepaprastas aukštumas. 
Eilinis žmogus, anot filosofo, nors ir mato aplinkinio pasaulio daiktus, 
reiškinius, tačiau, pasimetęs gyvenimo. sukūryje, nesugeba suvokti jų 
esmės. Jo intelektas yra nuolatinis valios vergas. Jis susirūpinęs tik nauda. 
Tuo tarpu genijus savo intelektu sugeba išsivaduoti iš valios įtakos, 
atsiriboti nuo naudos ir išvysti tikrąją pasaulio esmę. Taigi nepripažindamas 
išorinės veiklos formų, genialumas, Schopenhauerio nuomone,' sukelia 
neišvengiamą menininko konfrontaciją su vyraujančiomis visuomenėje 
politinėmis bei ideologinėmis normomis. : 

Kalbėdamas apie genijaus ir masių poliarizaciją, Schopenhaueris 
teigė, jog pasaulyje egzistuoja ir tokie talentingi žmonės, kurie, nors ir ne 
genijai, yra kupini genijaus nuotaikos. Tai talentai, kurie visuomet gimsta 
laiku, gerai žino savo poreikius ir jaučia epochos dvasią. Kurdami tai, kas 
neišeina už ju epochos ribų, jie nesunkiai sulaukia oficialaus pripažinimo, 
materialinės gerovės, bet jų kūryba greit netenka aktualumo. 

Schopenhauerio koncepcijoje tarp genijaus ir jį supančios aplinkos 
niekados negali būti prasmingo kontakto, nes genijus savo kūryboje ir 
veikloje vadovaujasi visiškai kitais principais negu dauguma žmonių, 
gyvenančių pagal valios diktuojamus įstatymus. Išskirdamas genijų iš 
epochos socialinio konteksto, filosofas kategoriškai neigia genijaus 
kontakto su jį supančiu pasauliu galimybę, tarsi šis kontaktas keltų pavojų 
jo išskirtinumui. Taigi Schopenhauerio koncepcijoje keičiasi tas harmo- 
ningas santykis tarp talento ir genijaus, kuris vyravo Kanto meno 
filosofijoje. Pastarojo veikaluose šios kategorijos sudarė nedalomą visumą. 
Schopenhaueris, paskelbęs genijų “metafiziniu pasaulio branduoliu", 
griauna Kanto nutiestą tiltą tarp genijaus ir talento, kartu plėtodamas 
elitarinius motyvus. 

Schopenhauerio genijaus koncepcija tiesiogiai susijusi su mokymu 
apie meninės kūrybos procesą. Menas, filosofo įsitikinimu, gimsta iš 

nevaldomų žmogaus instinktų, kurių užuomazgas galime pastebėti nesą- 
moningame vaikų arba sergančių psichinėmis ligomis žmonių elgesyje. 
Psichologijos požiūriu toks aktyvus smegenų veiklos pasireiškimas, 
Schopenhauerio žodžiais tariant, gali būti interpretuojamas kaip monstris 
per excessum, t.y. kaip tam tikra išsigimimo аг. psichinės anomalijos 
forma. Ten, kur hipertrofuota intelekto jėga pasireiškia taip galingai, kad 
sugeba sukurti aiškų ir objektyvų išorinio pasaulio vaizdą, prieštaraujantį 
nepaklusnios valios tikslams, ten jau egzistuoja nenormalumo užuomaz- 
gos, artimos genialumui (Schopenhauer, 1901, t. 2, p. 460). Vadinasi, 
analogijos su vaikų psichika filosofo nebepatenkina, ir jis žengia toliau 
romantikų nužymėta kryptimi, mėgindamas rasti naujas ай tarp geni- 
jaus unikalumo ir psichinių anomalijų. 

` Kaip žinome, jau romantikai beprotybę laikė meninės kūrybos šaltiniu. 
Beprotybės aukštinimas romantikų veikaluose visų pirma išreiškė begalinę 
žmogaus kančią bei kraštutinį “sąmonės skilimą" (E. T. A. Hofmannas, 
Hėlderlinas), kita vertus, ir buvo sąlygojamas jų eskapizmo, t.y. bėgimo 
nuo realaus pasaulio prieštaravimų į idealizuotą dvasinį pasaulį (G. Byronas, 
G.Nervalis). Pritardamas romantikų požiūriui, Schopenhaueris mėgino 
aiškinti genijų kaip nukrypimą nuo normos, kaip savotišką paradoksą ar 
gamtos klaidą. Jo nuomone, genijus visa savo veikla ir poelgiais panašus 
į psichinį ligonį, nes tiek vienas, tiek kitas yra netekę įprastinių socialinių 
ryšių, tai tarsi ateiviai iš kitos planetos. Jie yra ypač jautrūs, aštriau 
suvokia pasaulį. “Tarp genialumo ir beprotybės, - yra pareiškęs filosofas, 
- egzistuoja tokia riba, ties kuria šios savybės suartėja ir netgi pereina 
viena į kitą."(Schopenhauer, 1906, t. 3, p. 196.) Ši tezė padėjo atsirasti 
psichopatologinėms koncepcijoms (C.Lambrosas, M.Nordau). Jų šalininkai, 
iškreiptai suvokdami meninės kūrybos prigimtį, genialumą aiškino kaip 
manijos, šizofrenijos ir kitos psichinės patologijos formas. 

Gvildendamas meninės kūrybos problemas, Schopenhaueris linko 
į intuityvizmą. Jis teigė, jog racionaliu protu galima pažinti tik pa- 
viršinius pasaulio santykius. Tačiau toks pasaulio pažinimo būdas 
svetimas genijui, siekiančiam parodyti tikrąją daiktų esmę intuicijos 
dėka. Taip Schopenhauerio meno filosofijoje teoriškai pagrindžiamas 
realistinio pasaulio atspindėjimo atsisakymas, nuvertinamas raciona- 
laus proto vaidmuo ir plėtojama teorija apie paslaptingą menininko 

intuicijos galią. Šis mokymas apie meninę intuiciją artimai susijęs su 
ankstesnėmis tiesioginio (intuityvaus) pažinimo koncepcijomis. 

Nors Schopenhaueris ir ironizavo Schellingo intelektinę intuicijos 
teoriją, nurodydamas, jog “interpretuoti protą kaip tiesioginį pažinimą - 
akivaizdus melas", tačiau savo meninės intuicijos koncepcijoje sekė juo. 
Schopenhaueris išskyrė dvi pagrindines pažinimo formas: 1) reflektyvųjį 

-ir 2) intuityvųjį. Pirmoji yra sąlygiška ir neišvengiamai remiasi protu, o 
antroji - tiesiogine intuicija. Intuityvus pažinimas čia vertinamas kaip 
aukščiausias ir absoliutus pažintinės veiklos būdas. 

Schopenhaueris aukština intuityvųjį pradą pervertindamas fiziologi- 
nių instinktų ir nesąmoningos žmogaus psichikos vaidmenį. Genialiam 
menininkui, jo nuomone, būdinga galinga biologinė energija, aistringas 
temperamentas. Vertinant tokiu požiūriu, meninė kūryba yra fiziologinių 
reiškinių atmaina. Menininko instinktai ir temperamentas čia yra svar- 
biausi meninės kūrybos motyvai, nuo jų priklauso bendroji gimstančio 
meno kūrinio kryptis, o tik vėliau įsijungęs intelektas formuoja bei 
koreguoja atskiras kūrinio detales. 

Nuvertindamas racionalaus mąstymo ir abstrakčių sąvokų vaidmenį 
kūryboje, Schopenhaueris teigė, jog genialiu gali būti laikomas tik visiškai 
spontaniškas, be jokių minčių meno kūrinys. Aukščiausioje kūrybinio 
proceso stadijoje sąvokos praranda bet kokią reikšmę, nes “kompozitorius 
(t.y. menininkas plačiausia šio žodžio prasme - A.A.) atskleidžia vidinę 
pasaulio esmę tokia kalba, kurios jo protas nesupranta, kaip somnambulas 
magnetizmo būsenoje įžvelgia daiktuose tai, apie ką nemiegodamas neturi 
jokio supratimo" (Schopenhauer, 1919, p. 8). Tokie kūriniai įkūnija laisvą | 
genijaus kūrybinio įkvėpimo polėkį. Geriausiais Schopenhaueris laikė 
eskiziškus, neišsakytus kūrinius, gimusius laisvos improvizacijos metu. 
Taigi savo meninės kūrybos koncepcijoje Schopenhaueris gvildeno ir 
svarbią non-finito, arba meninio kūrinio nebaigtumo problemą. Čia jo 
idėjos artimai susijusios su orientalistine ir nūdiene meno filosofija. 

Pažymėtina, kas Schopenhaueris buvo vienas pirmųjų Vakarų Europos 
mąstytojų, kurie ryžtingai atsisakė tradicinio europocentrizmo ir kėlė 
Rytų bei Vakarų kultūrinio dialogo būtinumą. Jo pasaulėžiūra formavosi 
veikiama senovės indų filosofijos, iš kurios Schopenhaueris perima 
pasaulėžiūros pesimizmą, upanišadose išplėtotą tikrosios būtics ir regi- 

mybés pasaulio (maya) priešpriešą, apmąstymus apie žmogaus būties 
efemeriškumą, kančios vyravimą pasaulyje. Labai stiprų poveikį jo pasau- 
lėžiūrai turi buddhistinis nirvanos mokymas apie sąmonės nušvitimą, “aš" 
perėjimo į “ne-aš" būsenai būdingą dvasinę rimtį. Todėl nenuostabu, kad 
tarp jo meno filosofijos ir ch'an, zen, taoizmo yra daug bendra. Schopen- 
haueris savo meno filosofijoje, kaip ir minėtųjų pakraipų adeptai, linksta 
į filosofinio ir meninio mąstymo sintezę, pabrėžia estetinių ir etinių 
klausimų, individualios valios stiprinimo svarbą, pasaulį traktuoja kaip 
kančios buveinę, skelbia jo nerealumą. Schopenhauerio valios principas 
„artimas orientalistiniam Tao. 

Schopenhauerio iracionalizme žmogaus būties samprata priešinga 
europiniam racionalizmui, о taoizmas, ch'an ir zen nuolatos polemizuoja 
su racionalistinémis konfucianistinėmis normomis. Iš čia kyla toks pat 
tikrovės ignoravimas, ypatingas dėmesys vidiniams išgyvenimams, 
introspekcijai, intymiausių jausmų, nuotaikų pokyčiams, ieškojimas 
atsakymo į sudėtingus neišmatuojamos kaip ir būtis asmenybės vidinio 
gyvenimo klausimus. Artimas taip pat atperkamosios meno paskirties 
supratimas, intuicijos kaip tobuliausio pažinimo instrumento išaukštini- 
mas, mėginimas įteisinti vaizdinio pasaulio pažinimo nepriklausymą nuo 
loginio. Meninės kūrybos subjekto koncepcijose ženkli asmeninė 
orientacija, vienatvės poetizavimas. Ryškus menininko sąmonės bėgimo 
nuo išorinio pasaulio šurmulio į grynosios kontempliacijos sferą motyvas. 

Itin daug bendrumų išryškėja lyginant meninės kūrybos eigos trak- 
tavimą. Čia susiduriame su artimomis genijaus (tik Rytų teorijose silpnesni 
elitiniai motyvai) ir non-finito koncepcijomis, artimais meninės kūrybos 
akto aprašymais. Abiejose tendencijose grožio esmė pasiekiama, “atskleidus 
paslaptingą Mayos šydą", t.y. įsiskverbus į atsitiktinį fenomenų pasaulį ir 
intuityviai pasiekus būties esmę. Meninėje kūryboje lemiamas vaidmuo 
tenka nesąmoningai veiklai, kai vidinė menininko intuicija pasireiškia 
visiškai spontaniškai. Menininkas suvokiamas kaip tiesioginis pasaulinės 
valios (Schopenhaueris), arba Tao (taoizmas, ch'an, zen) perteikėjas. 

Pažymėtina, kad netgi Schopenhauerio koncepcija apibendrinama iš 
Rytų filosofijos paimtais pesimistiniais motyvais. Meno paskirtis,- skelbia 
filosofas, - kurti tokią estetinę iliuziją, kuri išlaisvintų žmogų iš valios 
gyventi vergijos. Tačiau pasaulyje, kuriame viešpatauja akla iracionali 


460 Iracionalios “valios” metafizika Schopenhauerio meno filosofijoje 


valia, neišvengiamai gimsta blogis ir pasireiškia universali kančia. Perėmęs 
iš senovės indų filosofijos tris pamatines idėjas (kančios neišvengiamumo, 
susitaikymo su ja ir beprasmio išorinio pasaulio atsisakymo), Schopen- 
haueris tarsi siekia filosofiškai įprasminti Horacijaus mintį "Beatus ille, 
qui procul negotiis" (laimingas, kuriam tolimas pasaulio šurmulys), 

Taigi Schopenhaueris nuosekliai paneigia fundamentalų šviečiamo- 
sios filosofijos postulatą apie žmogaus būties harmoningumą. Jo meno 
filosofija virsta nihilistine etika. Kadangi Schopenhauerio sukurtoje те- 
tafizinėje sistemoje pasaulio realumo pagrindas yra subjektas, tai, jam 
išnykus, nebūtyje ištirpsta ir visas mus supantis pasaulis. Šiuo pesimistiniu 
akordu ir užsibaigia Schopenhauerio metafizika, kurios idealu tampa 
savotiška buddhistinė nirvana, tai yra visiškas subjekto paskendimas 
introspekcijoje ir atsisakymas niekingo ir beprasmio išorinio pasaulio. 

Aštria meninių fenomenų pajauta ir minties raiškumu pasižyminti 
Schopenhauerio meno filosofija darė žymią įtaką tolesnei teorinės minties 
raidai. “Gyvenimo filosofijos" pradininkas F. Nietzsche perėmė iš 
Schopenhauerio svarbiausią savo filosofijoje valios kategoriją, kuri jo 
koncepcijoje transformuojasi į aktyvią valią viešpatauti. Schopenhauerio 
meno filosofija darė įtaką intuityvizmo pradininkui H. Bergsonui, kuris iš 
jos pasiskolino esmines savo koncepcijos idėjas: mokymą apie intuiciją, 
trukmę (durée), gyvenimo polėkį (élan vitale), taip pat ir polinkį į alogizma, 
rafinuotą antiintelektualizma, filosofinių problemų estetizavimą ir 
psichologizavimą. Psichoanalitinės krypties atstovams buvo artimas 
Schopenhauerio dėmesys fiziologijai, nesąmoningiems žmogaus psichikos 
aspektams, požiūris į seksualinius instinktus kaip svarbiausią meninės 

"kūrybos šaltinį. Iš Schopenhauerio idėjų išsirutuliojo psichoanalitinis 

mokymas apie sublimaciją - pozityvią instinktyvių jėgų suvaldymo formą, 
apie genialumo ir psichinės patologijos, meno ir sapnų ryšius. Egzisten- 
cializmo atstovams šis filosofas artimas gyvenimo prasmės ieškojimais, 
teze apie neįveikiamą žmogaus egzistencijos krizę, tragiškumo aukštinimu, 
pesimistiniais būties apmąstymais mirties akivaizdoje ir pažangos neigimu. 
Schopenhauerio idėjų įtakos pėdsakai taip pat aptinkami E.Husserlio 
fenomenologijoje, J.Burckhardto kultūrologijoje, H.Taine'o ir M.Guyau 
sociologinėse koncepcijose, K.Fiedlerio ir A.Rieglio meno imanentiškumo 
teorijose. 

Didelį poveikį Schopenhauerio meno filosofija turėjo XIX a. antrosios 
pusės natūralistinės, realistinės ir simbolistinės pakraipos literatūrai. 

R. de Gourmont'as knygoje “Literatūrinės kelionės" (“Promenades 
litteraires” // Mercure de France, Paris, 1920, p. 71) konstatavo, kad jo 
kartos prancūzų rašytojai filosofinio išsilavinimo sėmėsi iš Schopenhauerio 
veikalų. J. Huysmansas Schopenhauerio veikaluose rado intymiausių savo 
minčių atgarsį (Huysmans, 1955, р. 118). Ch. Baudelaire'ui, P.Verlaine'ui 
irju bendražygiams artimas tragiškas Schopenhauerio pesimizmas, grynojo 
meno aukštinimas. 

Tačiau ypač didelio populiarumo Schopenhauerio meno filosofija 
įgijo XX a. pradžioje tarp avangardistinės pakraipos rašytojų, dailininkų 
ir muzikų. Vieni jį laikė didžiu žodžio meistru, “pasižyminčiu neregėtu 
vokiečių filosofijoje stiliaus elegantiškumu, tikslumu, aistringumu, 
klasikiniu grynumu" (T.Mannas), kurį “būtina skaityti vien dėl jo litera- 
tūrinio stiliaus" (F.Kafka), kiti - “tamsiųjų žmogaus asmenybės pusių bei 
užslėptų poelgių motyvų atskleideju" (S.Zweigas). A.Gide'ui imponavo 
Schopenhauerio individualizmas, žmogaus būties klausimų svarbos ` 
iškėlimas. M. Proustui jis buvo artimas užslėptų reiškinių esmės ieškojimu, 
intuicijos ir išgrynintų prisiminimų aukštinimu. 

Įvairių modernistinės pakraipos krypčių lyderiai W.Kandinskis, 
А. Schónbergas, A. Bergas, A. von Vebernas, F. Kupka, P. Klee, Е. Marcas, 
A. Kubinas, G. Chirico, siekiantys teoriškai pagrįsti savo poetiką ir meninę 
praktiką, Schopenhauerio meno filosofijoje rado daug artimų idėjų. Moder- 
nizmas iš šio filosofo perėmė pasaulėžiūros tragizmą, voliuntarizmą, 
elitarizmą, instinktų ir pasąmonės aukštinimą, tikrovės ignoravimą, siekimą 
atskleisti metafizinę pasaulio esmę, meninės formos absoliutinimą. 


“Egzistencinės krizės" atspindžiai Kierkegaard'o 
estetinėje koncepcijoje 


Subjektyvistinės iracionalizmo estetikos pakraipos pradininkas yra 
danų mąstytojas Sūrenas Kierkegaard'as (1813-1855). Jo “egzistencinės 
krizės" koncepcija yra unikalus estetikos istorijos reiškinys. Pabrėžtinai 
asmeninis Kierkegaard'o mąstymo stilius ir originali idėjų dėstymo maniera 

ilgą laiką buvo ignoruojama. Tik XX a. pirmaisiais dešimtmečiais 
visuomenėje įsigalėjus susvetimėjimui ir ryškėjant klasikinių mastymo 
principų krizei, pastebimas galingas jo idėjų atgimimas. 

Kierkegaard'as buvo ne tik didis mąstytojas, bet ir postromantinės 
literatūros genijus. Jo veikaluose savitai susipina filosofinės mąstysenos 
gelmė, rafinuotas literatūrinis stilius ir subtilaus psichologo įžvalgumas. 
Kierkegaard'ui svetimas švietėjiškas optimizmas, tikėjimas šviesiomis 
žmogaus būties perspektyvomis. Visa jo kūryba kupina melancholijos, 
paženklinta neišvengiamos tragiškos lemties nuojautos. Jis nuolatos kalba 
apie nusivylimą, susvetimėjimą, mirties baimę, kuri persekioja žmogų, 
įmestą į jam priešišką pasaulį ir pasmerktą kančiai. Savo gyvenimą danų 
mąstytojas vaizdžiai palygina su “amžina naktimi". 1837 m. dienoraštyje 
Kierkegaard'as užrašo: “Man kartais atrodo, kad esu vergas, prikaustytas 
p. 558). 

Kierkegaard'o estetikai stipriausią poveikį turėjo egzistenciniai Schel- 
lingo filosofijos motyvai, romantikų (F. Schlegelio, Novalio, R. Chateau- 
briand'o, A. Vigny), prancūzų moralistų (Montaigne'o, Pascalio), vokiečių 
religinių filosofų (R. Hamanno, F. Schleiermacherio, F. Baaderio) idėjos. 

Iš romantikų jis perima artistizmą, estetinės būties aukštinimą, žai- 
dybines nuostatas, paradokso, ironijos pomėgį, dangstymąsi įvairiomis 
kaukėmis, pseudonimais. Iš čia kyla jo veikalams būdinga skirtingų, 
nesutaikomų požiūrių ir gyvenimiškųjų pozicijų įvairovė, jų tarpusavio 
polemika. | 

Kierkegaard'o veikaluose ryškus priešiškumas spekuliatyviojo mąs- 
tymo principams ir siekimas priartinti filosofiją prie aktualių Žmogaus 
būties problemų. “Aš nelaikau savęs filosofu, nesu įgudęs, kaip kiti, 
žongliruoti filosofinėmis kategorijomis, tačiau tikroji gyvenimo prasmė 
turi būti prieinama netgi paprasčiausio žmogaus supratimui." (Kierkegaard, 
1894, p. 290.) 

Filosofinė kūryba Kierkegaard'ui, kaip ir Schopenhaueriui, Nietz- 
sche'i, neatsiejama nuo puikaus literatūrinio stiliaus. “Rašytojo veikla, - 
prisipažįsta jis,- ugdo mano mąstyseną ir išprusimą." (Kierkegaard, 1949, 
p. 48.) Filosofo veikalams būdingas stebėtinas poetiškumas, laisvumas, 
atsiribojimas nuo racionalistinę estetiką kaustančių schemų. Jo poezijos, 


"Egzistencinės krizės" atspindžiai Kierkegaard'o estetinėje koncepcijoje 463 


muzikos, literatūros kūrinių vertinimai stebina pastebėjimų taiklumu, 
gelme ir originaliomis interpretacijomis. 1949 m. Kierkegaard'as dieno- 
raštyje rašo: “Tai, kad esu poetas, liudija, jog nemėginu identifikuotis su 
idealu" (Kierkegaard, 1949, p. 632). Praslinkus keletui metų, konstatuoja: 
“Aš tapau kažkuo daugiau nei poetu" (ten pat, p. 683). 

Kierkegaard'o estetikos originalumas tiesiogiai susijęs su siekimu 
naujai, “iš vidaus" pažvelgti į pamatines žmogaus būties, kūrybos, estetinio 
tikrovės suvokimo problemas, pateikti naują filosofijos sampratą ir iškelti 

jai naujus tikslus. Tikrosios filosofijos pradžia Kierkegaard 'ui yra пе 
nuostaba, o nusivylimas. Kol žmogus yra nuostabos būsenoje, jis nesu- 
simąsto apie esminius dalykus. Tik nusivylimas pastūmėja jį prie reiškinių 
esmės suvokimo. Kita vertus, mąstanti ir jaučianti atsakomybę už savo 
veiksmus asmenybė taip pat gimsta apėmus ne abejonėms, o nusivylimui, 
kadangi tik nusivylimo būsenoje žmogus išsivaduoja iš apgaulingų 
racionalistinės pasaulėžiūros pančių, optimistinio tikėjimo objektyvių 
gyvenimo dėsnių protingumu. 

Racionalizmo ideologo Descartes'o posakiui cogito, ergo sum (mąstau 
- vadinasi, egzistuoju), Kierkegaard'as priešpriešina savąją tezę: “Aš esu 
čia ir todėl mąstau, kad egzistuoju čia". Vadinasi, egzistenciją jis aiškina 
kaip pamatinę filosofijos kategoriją, filosofinių apmąstymų išeities tašką. 

Atmesdamas klasikinės Vakarų filosofijos principus, Kierkegaard'as 
pasuka nauja kryptimi. Pagrindinės jo filosofinių apmąstymų temos - 
asmens egzistencija, likimas, būties perspektyvos. Kadangi asmenybės 
tapsmas vyksta kiekvieną gyvenimo akimirką, sugebėjimas suteikti savo 
egzistencijai prasmę aiškinamas kaip didis menas. Autentiškos filosofijos 
tikslas, jo manymu, yra ne išorinio pasaulio pažinimas, o įsigilinimas į 
didžiai asmenines žmogaus būties, jo kūrybinės veiklos peripetijas. 
Egzistencija Kierkegaard'ui yra didžiausia mįslė, kurią jis siekia įminti 
pasinerdamas į žmogaus vidinį pasaulį, asmeninius išgyvenimus. 

Taigi egzistencijos sąvoka yra “neklasikinės” Kierkegaard'o pasaulio 
suvokimo koncepcijos pagrindas, į kurį remiasi visos danų mąstytojo 
kategorijos. Egzistencija aiškinama kaip asmeniškiausia, nepaklūstanti 
objektyvacijai realybė. Ji neišreiškiama uždaros loginės ar filosofinės 
sistemos principais, o suvokiama tik jautriausiais emociniais išgyvenimais. 
Atvirumas yra tikroji egzistencijos saviraiškos forma, glaudžiai susijusi 

su vidinio žmogaus pasaulio projekcija į išorinį pasaulį. Todėl bet kokia 
uždara filosofinė sistema Kierkegaard'o koncepcijoje aiškinama kaip mąs- 
tymo nuosmukis, mėginimas gyvus reiškinius įsprausti į negyvą schemą. 
Tikrąją filosofiją dėl jos subjektyvios prigimties, autentiškumo, glaudaus 
ryšio su vidiniais žmogaus išgyvenimais Kierkegaard'as suartina su menu. 
Kalbėdamas apie išskirtinį meno vaidmenį intelektualaus žmogaus рууе- 
nime, mąstytojas pabrėžia meno išreiškiamas amžinąsias vertybes ir kartu 
meno autonomiją. “Menas, - sako jis, - turi išreikšti amžinus vaizdinius. 
Tačiau tikrai amžini dalykai negali būti adekvačiai įprasminami, kadangi 
tuomet jie taps amžini." (Kierkegaard, 1949, p. 686.) Emocinės meninio 
pažinimo prigimties iškėlimas Kierkegaard'o veikaluose svetimas 
sensualistinėms koncepcijoms ir artimesnis romantinėms ir intuityvistinėms 
teorijoms, kadangi menas siejamas ne su empiriniu, o su intuityviuoju 
psichologiniu pasaulio pažinimu. 

Priešpriešindamas iracionalią asmenybės УЫ abstrakčiam mąstymui, 
subjektyvius vidinius poslinkius - objektyviems veiksmams, Kierkegaard'as 
brėžia savosios “egzistencinės krizės" filosofijos kontūrus. Egzistencinė 
Kierkegaard'o filosofija - tai asmenybės įsigilinimo į savo vidinį pasaulį 
ir vidinio apsisprendimo filosofija. Tikrąją žmogaus būties prasmę jis 
sieja su nuolatiniu tobulėjimu, sugebėjimu rinktis gyvenimo nuostatas, 
plėtoti savo potencines galimybes, kurios paprastai atsiskleidžia kraš- 
tutinėmis aplinkybėmis. Šios filosofijos centre yra vidinio pasirinkimo 
problema. “Šis reikalavimas (vidinio pasirinkimo - А.А.) - mano šūkis, 
mano pasaulėžiūros nervas, kurį aš įvardijau, nors ir nesukūriau jokios 
filosofinės sistemos, į kurią, tarp kitko, niekuomet nepretendavau." 
(Kierkegaard, 1894, p. 290.) 

Programiniame Kierkegaard'o veikale “Arba - arba" ne tik gvildenama 
asmenybės vidinio pasirinkimo problema, tačiau ir pačiais bendriausiais 
bruožais dėstomi estetinės koncepcijos principai. Dvasiniame asmenybės 
tobulėjime Kierkegaard'as išskiria tris glaudžiai tarpusavyje susijusias 
pakopas: estetinę, etinę ir etinę religinę. Vyraujanti estetinės pakopos 
kategorija yra malonumas, etinės - pareiga, o etinės religinės - kančia. 

Pirmąją, estetinę, žmogaus dvasinės evoliucijos pakopą Kierkegaard'o 
veikaluose apibūdina tokie estetinės būties simboliai kaip Don Žuanas, 
Faustas, Neronas ir Amžinasis Žydas. Kiekvienas jų yra tik tam tikra 


“Egzistencinės krizės" atspindžiai Kierkegaard'o estetinėje koncepcijoje 465 


pereinamoji fazė sudėtingo estetinio santykio su pasauliu evoliucijoje. 
Kierkegaard'o mokymas apie estetinį žmogaus santykį su pasauliu, kaip ir 
polifoniškuose F. Dostojevskio idėjų romanuose, yra perteikiamas daugeliu 
tarpusavyje polemizuojančių vaizdinių - simbolių, kurių “kiekvienas iškyla 
kaip ištisas pasaulis, pasižymintis savitu dvasingumu" (Kierkegaard, 1949, 
р. 511). : i 

Kierkegaard'o požiūris į estetinę žmogaus būties pakopą yra stipriai 
paveiktas romantinių idėjų, kurios pateikiamos kaip vientisa gyvenimo 
pozicija ir pasaulio suvokimo būdas. Sunkiai apčiuopiama asmeninė 
Kierkegaard'o nuostata dažniausiai sutampa su estetine, kadangi jo 
ankstyvuosiuose kūriniuose viešpatauja romantinis estetinės būties kultas. 
Šiai gyvenimo nuostatai būdingas nesubstancialumas, asmenybės atitrū- 
kimas nuo realios tikrovės ir orientavimasis į idealų pasaulį. Kierkegaard'o 
įkvėpėjai Chateaubriand'as ir Jenos romantikai estetinę būties formą sieja 
su menine kūryba, kadangi menas jiems yra aukščiausia absoliuti vertybė. 
Kierkegaard'as pastebimai apriboja romantinio meno kulto sferą. Jo 
koncepcijoje estetiku tampa ne tik menininkas, tačiau ir visi kiti žmonės, 
kurių gyvenimo nuostatos nukreiptos į grožį, meną ir malonumus. 

Vadinasi, estetinėje egzistencijos pakopoje žmogaus gyvenimo tikslas 
yra malonumas, aukščiausias siekis - romantinis grožio ir meno kultas, 
aukščiausias dvasios sugebėjimas - vaizduotės, fantazijos žaismas, 
pagrindinė gyvenimo nuostata - žaidimas ir ironiškas požiūris į pasaulį. 
Estetikas į nieką, be malonumo, nežvelgia rimtai. Estetiko gyvenimą 
Kierkegaard'as aiškiai suartina su menu. Kūrybinis aktas, ypač meno 
kūrimas ir jo suvokimas, iškyla kaip estetiniu požiūriu tapatūs reiškiniai. 
Estetinė būtis neatsiejama-nuo siekimo gyventi artistiškai, nepaisant etinių 
visuomenės normų, ir remtis savo egoistiniais norais, savo jėgomis ir 
galimybėmis. 

Estetinę žmogaus dvasinės evoliucijos pakopą Kierkegaard'as pradeda 
nuo betarpiško estetiko simbolio - Don Žuano. Tai yra tokios asmenybės 
tipas, kuriame estetinis pasaulio suvokimas reiškiasi sureikámintu 
malonumu. Skęsdama jausminio gyvenimo stichijoje, tokia asmenybė 
siekia pažinti visus malonumus - nuo šiurkštaus juslinio iki beveik 
intelektualaus. Muzika, teatras, dailė ir moterys - Don Žuano būties 
stichija, kurioje viešpatauja hedonistinis pasaulio suvokimas. Vadinasi, 

šio tipo žmogus vadovaujasi malonumu ir jausminémis erotinėmis aistromis. 
“Priežastis, kodėl šis estetiko tipas negali paaiškinti estetinio gyvenimo 
prasmės, yra ta, kadjis gyvena akimirka, todėl ir jo kompetencija ribojama 
akimirkos." (Kierkegaard, 1894, р. 250.) | 

Juslingos и lakios Don Žuano idėjos, Kierkegaard'o nuomone, 
neįmanoma autentiškai perteikti statiškomis plastinių menų formomis, o 
tik laikiniams menams pavaldžiomis išraiškos priemonėmis. Absoliučiai 
adekvačia erotinės Don Žuano idėjos perteikimo forma jis skelbia muziką, 
tiksliau - garsiąją Mozarto operą, kurioje genialiai išreiškiama aistringa 
erotinio juslingumo dvasia. Tačiau kuo labiau betarpiško estetiko tipo 
asmenybė paskęsta jausminių malonumų stichijoje, tuo stipresnis jos 
nepasitenkinimas ir nusivylimas. | 

Betarpiško estetiko tipas, įprasmintas Don Žuano simboliu, Kierke- 
gaard'o koncepcijoje yra traktuojamas tik kaip momentas nuoseklioje 
estetinės sąmonės evoliucijoje į daug sudėtingesnę gyvenimo nuostatą. 
Skirtingai nei Don Žuanas, kuris pasirinko gyvenimą akimirka, tačiau 
dar nesuvokė savo pasirinkimo prasmės ir pasekmių, kitas estetinės būties 
simbolis, Faustas, yra daug sudėtingesnė asmenybė. Tai Don Žuanas, jau 
pažinęs neviltį ir nusivylimą, nepasitenkinimą savimi, pajutęs tragišką 
sąmonės skilimą ir kartu pakilęs į aukštesnę estetinio santykio su tikrove 
pakopą. “Fausto juslingumas, - rašo Kierkegaard'as, - yra netiesioginis, 
jis skleidžiasi stumiamas nusivylimo.” (Kierkegaard, 1949, p. 604.) 

Kai juslinio erotinio malonumo ieškojimas kaip estetinės egzistencijos 
pagrindas praranda “skaidrią" donžuaniškąją prasmę, tada tampa 
sudėtingesnė pasaulio refleksija, kurioje tiesioginis estetinis pasaulio 
suvokimas užleidžia vietą Fausto estetizmo antinomijoms. Faustas 
simbolizuoja naują, aukštesnį estetinio pasaulio suvokimo lygmenį, t.y. 
krikščioniškojo demoniškojo estetizmo, kuriame asmenybė, pažinusi 
kerinčią meilės galią, sąmoningai meta iššūkį visuomenės moralės 
normoms. Neigdamas moralės normas, faustiškojo tipo žmogus suranda 
jaune juslinio (kaip Don Žuanas), o daug aukštesnio dvasinio pasitenkinimo 
šaltinį. 

Fausto tipas - tai pirmiausia galinga intelektinė energija ir valia. Jam 
būdingas bodėjimasis vidutinybėmis. Jį traukia visa kas aukšta, dailu, 
harmoninga. Faustas gali pamilti tik vientisą, gryną, nekaltą sielą, tobulą 

moters grožį, kuris jj atjaunina, užlieja nežemiška šviesa, suteikia palaimą. 
Tačiau pasiilgtosios harmonijos jis taip ir nesuranda, ir tai faustiškosios 
estetinės būties tragizmas. Fausto būties ir meilės varomoji jėga yra 
nusivylimas ir tragiškas sąmonės skilimas. “Aš neseniai supratau, - rašo 
dienoraštyje Kierkegaard'as, - kad visa, ką rašiau (apie Faustą - A.A.), - 
tai mano paties portretas. Kai tik susimąstau apie šią ligą, pradedu suvokti, 
kad tapau jos auka." (Kierkegaard, 1949, p. 474.) 

Pasitelkdamas Romos imperatoriaus Nerono vaizdinį, Kierkegaard'as 
atskleidžia pražūtingas nihilistines estetinės būties pasekmes ne tik tokią 
asmenybę supantiems Žmonėms, tačiau ir pačiai asmenybei. Pagrindiniu 
estetinio pasitenkinimo šaltiniu Nerono tipo žmonėms tampa žiaurumas, 
kuriuo pasireiškia nihilistinis maištas prieš visuotines moralės normas. 
Šios asmenybės, keršijančios pasauliui už savo būties beprasmiškumą, 
estetinė egzistencija įgauna destruktyvią formą. 

Amžinojo Žydo Ahasvero vaizdinys simbolizuoja krizinę estetinės 
būties fazę, kurioje bėgama nuo nepakeliamo nusivylimo gyvenimu ir 
leidžiamasi į amžinas keliones. Keisdamas savo išorinį kontekstą, Ahasvero 
tipo žmogus susikuria iliuzijas, kuriomis remiantis dar galima kovoti su 
būties beprasmiškumu, mirtina nusivylimo liga. Taigi Novalio mintis, kad 
“kiekviena reikšminga idėja turi daug vardų“, savitai įprasminama 
Kierkegaard'o estetinės būties koncepcijoje. “Trys didžiosios idėjos, - 
rašo jis, - Don Žuanas, Faustas ir Amžinasis Žydas, simbolizuoja gyvenimą, 
kuriam svetimas tikėjimas. Tik tada, kai šios idėjos persmelkia visą 
individo vidinį pasaulį, paliesdamos slapčiausias sritis, tada mes kreipiamės 
į moralę ir religiją." Ir toliau Kierkegaard'as pastebi: “Šių trijų idėjų 
koncepcija tiesiogiai susijusi su mano dogmatiškais požiūriais" (Kierke- 
gaard, 1949, p. 473). j 

Vadinasi, visos minėtosios būties fazės, kurias įprasmina Don Žuano, 
Fausto, Nerono ir krizinis Ahasvero tipas, yra tragiškos, trumpalaikės, jų 
ribose pasitenkinimas retas, reikalingas daugybės pastangų, nepriklausy- 
mas nuo tikrovės - iliuzinis. Estetiko iššūkis tikrovei pasmerkia jį 
neišvengiamam pralaimėjimui. Vidinės pilnatvės nebuvimas sukelia nepa- 
sitenkinimą ir nusivylimą. Jei žmogus sąmoningai suvokia būties ribotumą 
ir būtinybę dvasiškai tobulėti, tuomet jis pasirenka aukštesnę būties formą. 
Kierkegaard'as nuolatos pabrėžia, kad netgi gamtos apdovanota asme- 

nybė yra niekas, kol nesirenka. Tik pasirinkęs “arba - агра”, Žmogus 
suvokia savo amžinąją prasmę, formuoja save ir kartu pakyla į aukštesnę, 
artimesnę. Absoliutui pakopą. “Pagrindinis žmogaus būties tikslas, - 
pabrėžia Kierkegaard'as, - tai ne savojo proto praturtinimas įvairiomis 
žiniomis, o savosios individualybės, savojo Aš ugdymas." (Kierkegaard, 
1894, p. 228.) . 

Siekimas įveikti tragišką sąmonės skilimą ir йш reikalauja 
atsisakyti romantinio estetinio svaigulio, rinktis save, sustabdyti vaiz- 
duotės žaismą, malonumų troškulį ir virsti moralia asmenybe. Tačiau ir 
antroji, etinė, pakopa dar labai tolima tikrajai egzistencijai. Nuosekli 
asmenybės dvasinio tobulėjimo logika neišvengiamai veda į etinės pa- 
kopos ribotumo suvokimą ir jo įveikimą. Tik pakilusi į trečiąją, etinę 
religinę pakopą, asmenybė suvokia savo būties baigtinumą, Dievo amži- 
numą ir savo kaltę. 

: СуЙ4епапЕ Kierkegaard'o estetines pažiūras, tikslinga pažvelgti į jo 
veikaluose išplėtotą originalią ironijos koncepciją. Subjektyvaus mąstytojo 
dėmesys ironijai nėra atsitiktinis, kadangi ironijos jausmas, jo įsitikinimu, 
padeda suvokti estetinės būties esmę, atsiskleisti asmenybės artistizmui, 
sugebėjimui dvasiškai tobulėti. Neatsitiktinai Kierkegaard'o filosofinis 
kelias prasideda disertacija “Apie ironijos sąvoką kreipiantis į Sokratą". 
Vėliau ironijos problema įvairiais aspektais iškyla daugelyje jo veikalų ir 
tiesiogiai siejasi su jo estetine koncepcija. 

Kierkegaard'ui dvasiškai artimiausia yra Sokrato ironijos koncepcija, 
kuri jį žavi kritiniu požiūriu į pasaulį, siekimu pakeisti vyraujančių vertybių 
sistemą. Filosofas apibūdina Sokrato ironiją kaip “subjektyvumo paskatą“, 
“absoliutų tikrovės neigimą“ (Kierkegaard, 1975, vol. 2, p. 191-193). 
Apnuogindamas savitikslį romantinės ironijos nihilizmą, nesugebėjimą 
išsivaduoti iš sureikšminto asmeninio vidinio pasaulio tuštumos, Kierke- 
gaard'as ne tik griežtai atsiriboja nuo Е. Schlegelio, L. Tiecko koncepcijų, 
tačiau ir iškelia kitokios, substancialesnės egzistencinės ironijos estetinę 
vertę. 

Paties Kierkegaard'o plėtojama ironijos koncepcija artima sokratiš- 
kajai ir priešinga romantinei. Ji nėra begalinis tikrovės neigimas, kadangi 
atskleidžia tikrovėje naujas egzistencijos galimybių erdves. Kūryba ir 
egzistencija čia nesusilieja, greičiau išryškėja jų skirtingumas. 


“Egzistencinės krizės" atspindžiai Kierkegaard'o estetinėje koncepcijoje 469 


Tikrai žmogiškas gyvenimas ir laisvės pojūtis, anot Kierkegaard'o, 
neįmanomas be ironijos. Iš čia kyla jo siekimas maksimaliai išplėsti 
ironiško santykio su tikrove ribas. Ironijos vaidmuo filosofo pasaulėžiūroje 
ir kūryboje didžiai reikšmingas. Daugeliui jo veikalų būdinga subtili 
autoironija, savęs parodijavimas, kuris pasireiškia jo pamėgta regos taškų 
kaita, nuolatine skirtingose knygose iškeltų idėjų tarpusavio polemika. 
Prisidengdamas įvairiais pseudonimais, įvesdamas “daugiabalsius", 
atskirtus skirtingų laiko tarpų pasakojimus, Kierkegaard'as tarsi siekia 
iškilti virš savo knygose skelbiamų idėjų ir likti anonimišku marionečių 
teatro režisieriumi. 

Filosofo knygos kupinos paradoksalių ironiškų apmąstymų, kaip 
pavyzdžiui: “Senatvė įgyvendina jaunystės svajas. Prisiminkite Sviftą: 
jaunystėje jis įsteigė beprotnamį, o sentavėje pats į jį pakliuvo"; “Vesk - 
ir gailėsies, nevesk - taip pat gailėsies. Vadinasi, vesk arba nevesk - vis 
tiek apgailestausi"; “Dauguma žmonių taip atkakliai vaikosi malonumų, 
kad aplenkia juos”; pagaliau: “Geriausiu gyvenimo niekingumo įrodymu 
tampa pavyzdžiai, siekiantys įrodyti jo didingumą" (Kierkegaard, 1894, 
p. 28-31). 

Atsiribodamas nuo romantinės ironijos narcisizmo, Kierkegaard'as 
ironiją sieja su vidiniu asmenybės apsisprendimu, ieškojimu savo vietos 
pasaulyje, suvereniteto įteisinimu. Sokratas jam labai artimas'sąžiningumu, 


„gyvenimo ir filosofijos vientisumu, tiesos ieškojimu, naujų asmenybės 


briaunų atskleidimu. “Pirmiausia, - sako Kierkegaard'as, - ironija turi 
universalią istorinę vertę; kita vertus, manoji ironijos koncepcija iškelia 
Sokrato asmenybės reikšmingumą, kadangi ji įgauna vertę ir tampa tuo, 
kuo yra.tik dėka šios herojiškos asmenybės." (Kierkegaard, 1975, vol. 2, 
p. 191.) 

Kierkegaard'o ironikas, kaip ir Sokratas, ieškodamas asmeninės tiesos, 
pirmiausia siekia išryškinti savo unikalumą, kurti save, tobulėti, atskleisti 
savyje naujas briaunas, Ironiškas požiūris į pasaulį ir save padeda apsivalyti 
nuo neesminių, išorinių dalykų ir, koreguodamas gyvenimą, atveria kelią 
į laisvę ir patį save. Vadinasi, ironija Kierkegaard'ui nėra mokslas, 
kadangi mokslas remiasi protu, ir ne menas, kadangi šis per daug atitrūks- 
ta nuo tikrovės, о gelminis žmogaus egzistencinės patirties pasireiškimas, 
padedantis formuoti jo tolesnes būties perspektyvas. 

Kalbant apie Kierkegaard'o estetinių idėjų pasaulį, būtina paminėti 
išskirtinę tragiškumo kategorijos svarbą, kuri, kaip ir kitų iracionalizmo 
šalininkų veikaluose, tiesiogiai susijusi su romantinės pasaulėžiūros 
krize. Danų mąstytojo santykis su romantikų koncepcijomis yra daug 
sudėtingesnis, nei tai vaizduojama daugelyje studijų. Jam dvasiškai 
artimas ne tik romantikų panestetizmas, ironiškas požiūris į pasaulį, 
tačiau ir tragiškajam romantizmo sparnui (Chateaubriand'as, Novalis, 
Hėlderlinas) būdingi vidinės disharmonijos, sąmonės krizės, pasau- 
lėžiūros tragizmo, egzistencinės gyvenimo prasmės ieškojimo leitmo- 
tyvai. 

Ilgainiui šis tragiškas romantinės pasaulėžiūros aspektas įsiviešpatauja 
Kierkegaard'o veikaluose ir iškelia tragiškumo kategoriją. Nors nerüpes- 
tingomis romantinio herojaus kaukėmis besidangstantis filosofas mėgina 
bėgti nuo vis aštriau suvokiamo pasaulio svetimumo, absurdiškumo, tačiau 
būtent stiprėjantis pasaulėžiūros tragizmas jį logiškai pastūmėja link egzis- 
tencinių Schellingo mou sureik$minimo ir ju pavertimo savo filosofijos 
išeities tašku. 

Tragiškumo TR Kierkegaard'as jvairiais aspektais gvildena 
daugelyje savo veikalų. Jos interpretacijoje romantinį estetinį turinį laips- 
niškai išstumia krikščioniškasis etinis ir religinis. Specialioje esė “Tragiško 
antikinio motyvo atspindys šiuolaikinėje tragedijoje" Kierkegaard'as, 
tęsdamas Schillerio ir romantikų tradicijas, pradeda savo apmąstymus 
antikinės ir šiuolaikinės tragedijos specifinių bruožų išryškinimu. Jis 
pagrindinį dėmesį atkreipia į kaltės problemą, tragiškąjį motyvą ir žmogaus 
vietos šiuolaikiniame pasaulyje atspindėjimą. Charakteringiausiais šiuo- 
laikinės tragedijos bruožais jis skelbia stiprėjantį subjektyvizmą, melan- 
choliją, nusivylimą, augantį etinės kaltės jausmą, sąmonės skilimą. 

Su Kierkegaard'o veikaluose plėtojama tragiškumo teorija tiesiogiai 
siejasi ir jo meninės kūrybos koncepcija, kadangi menininko būtyje ir 
kūryboje ryškiausiai atsiskleidžia žmogaus būties tragizmas, jautriausių 
asmenybės dvasios poslinkių ir išgyvenimų gama. Priešingai objektyvistinei 
Hegelio meno filosofijos koncepcijai, Kierkegaard'as yra subjektyvistinės 
romantinės meninės kūrybos teorijos šalininkas, Jis orientuojasi į Novalio 
meno filosofiją, kurioje iškeliamas poetinio meno universalumas, jo 
sugebėjimas vientisai atspindėti gyvenimo įvairovę. Autentiška meninė 

kūryba, natūrali menininko dvasios polėkių sklaida, Novalio nuomone, 
įmanoma tik tuomet, kai jis pajėgia pasinerti į savo vidinio pasaulio, 
jautriausių išgyvenimų gelmes. Šiose meninės kūrybos ištakose ir gimsta 
įstabiausi meno kūriniai. 

Kierkegaard'as perima daugelį Novalio idėjų, bendrąją jo meninės 
kūrybos sampratą, kai ką joje pakeisdamas. Pirmiausia jo plėtojamoje 
koncepcijoje pastebimai išauga tragiškumo ir egzistencinių motyvų 
vaidmuo. Kita vertus, jis dar nuosekliau nei Novalis siekia apriboti proto 
ir sisteminio mąstymo principų reikšmę. Nors menininkas kurdamas gali 
susieti, rikiuoti tam tikrus vaizdinius, herojus, jų poelgius, tačiau, 
Kierkegaard'o nuomone, jis tai daro visiškai nesąmoningai, remdamasis 
savo intuicija. Toks požiūris tiesiogiai susijęs su jo plėtojama subjektyvios 
egzistencijos priešprieša objektyvizuotam racionaliam mąstymui. Iš čia 
kyla požiūris į meninės kūrybos procesą kaip į visiškai iracionalų, 
nepaaiškinamą aktą, kurio nei struktūra, nei eiga nežinoma. Genijaus 
kūrybą Kierkegaard'as traktuoja kaip kraštutinę demonizmo formą, 
pasireiškiančią visiškai naujų idėjų ir meninių vaizdinių atradimu. 

Meninė kūryba Kierkegaard'o koncepcijoje aiškinama kaip autentiška 
pasaulio ir egzistenciali savęs pažinimo forma. Tikrasis menas gimsta ne 
iš šalies veikiant dievams ar mūzoms, o iš vidaus, iš menininko dvasios 
gelmių, vidinės disharmonijos jausmo, žmogaus būties tragizmo suvokimo. 
Menininkas traktuojamas kaip nelaimingas žmogus, kurio širdyje - gili 
kančia, tačiau “kai jis klykia, jo klyksmas skamba tarsi įstabi muzika". 
Meninės kūrybos metu gimsta nauja estetinė tikrovė - spalvingas grožio 
ir meno kūrinių pasaulis, kurio prasmė - žavėjimasis juo. | 

Subjektyvūs menininko išgyvenimai, drastiškas jo kenčiančios sielos 
klyksmas meno kūriniuose, Kierkegaard'o nuomone, pasireiškia netie- 
siogiai. Šiuo aspektu danų estetiko požiūris skiriasi nuo Novalio ir kitų 
romantikų, kadangi, jo nuomone, subjektyvūs išgyvenimai meno kūriniuose 
yra taip objektyvuojami, kad juose nelieka asmeninių motyvų pėdsakų. 
Meninė kūryba ir paties meno kūrinio gimimas Kierkegaard'ui neatsiejamas 
nuo subjektyvių emocijų, išgyvenimų transformacijos į tam tikras formalias 
struktūras. Iš čia kyla kiek nepagrįstas jo kaltinimas Hegeliui, kad jis 
analizuodamas meno kūrinius vienpusiškai pabrėžia turiningųjų, siužeti- 
nių elementų svarbą. 

Gvildendamas Mozarto operos “Don Žuanas” muziką, Kierkegaard'as 
iškelia klausimą: kas lemia klasikinio meno kūrinio dievišką tobulumą ir 
estetinę vertę? Ir atsako, kad pagrindinis jo skiriamasis bruožas yra absoliuti 
turinio ir formos harmonija. Klasikiniame kūrinyje ji pasiekia tokią 
tobulybės pakopą, kad vargu vėlesnių analitinių amžių meno suvokėjai 
pajėgs išskirti šiuos du organiškai susiliejusius elementus. | 

© Kierkegaard'o estetinės idėjos, nors dažnai netiesiogiai, paveikė 
daugelį įtakingiausių XX a. estetikos ir meno filosofijos koncepcijų. Jo 
konstatuota neįveikiama sąmonės krizė, pasaulėvokos tragizmas, kvietimas 
semtis kūrybinio įkvėpimo ne išoriniame, o vidiniame asmens pasaulyje 
stipriai paveikė moderniosios meno filosofijos ir praktikos raidą. 
Kierkegaard'o idėjų pėdsakai ryškūs Rilke's, Kafka'os, T. Manno, Malraux, 
Sartre'o, Camus ir daugelio kitų XX a. kultūros koriféju kūryboje. 

_ Friedrichas Nietzsche (1844-1900) - paskutinysis XIX a. europinio 
masto vokiečių filosofijos atstovas, savo veikaluose itin jautriai atspindėjęs 
epochos kultūros ir meno raidos prieštaringumą. Filosofo mąstysena 
išsiskyrė poetiškumu, kritiniu požiūriu į tradicines kultūros vertybes, 
dramatiška aktualių Žmogaus gyvenimo ir kūrybos problemų formuluote 
bei netradiciniu jų sprendimu. 

Nietzsche's kūrybinę evoliuciją galima suskirstyti į tris glaudžiai 
susijusius etapus. Pirmasis apimtų 1872 - 1876 m. Tai laikotarpis, kai jis 
žavėjosi Schopenhauerio, R.Wagnerio ir Jenos romantikų idėjomis. 
Svarbiausi to meto veikalai - “Tragedijos gimimas iš muzikos dvasios" 
(1872) ir “Nesavalaikiai apmąstymai" (1873-1876). Juose herojiško 
pesimizmo dvasia pateikiama nauja antikinės meninės kultūros traktuotė 
ir kritiškai vertinama to meto kultūra ir menas. 

Antrajam laikotarpiui (1876-- 1882) būdinga didėjanti Rytų kultūros 
ir šviečiamosios bei klasikinio idealizmo meno filosofijos įtaka. Svarbiausi 
šio laikotarpio veikalai - “Žmogiška, pernelyg žmogiška" (1876), “Ryto 
aušra" (1881), “Linksmasis mokslas" (1882). Juose Nietzsche reiškiasi 
kaip didelis įvairių epochų meninės kultūros žinovas. 

Trečiasis (1883 - 1889) laikotarpis sietinas su galutiniu akademinės 
karjeros atsisakymu, gyvenimo būdo pasikeitimu. Svarbiausiuose to meto 
kūriniuose (“Taip kalbėjo Zaratustra", “Anapus gėrio ir blogio", “Apie 
moralės genealogiją", “Stabų saulėlydis“ ir neužbaigta “Valia galiai") 
sustiprėja poetinio simbolizmo ir mitologinių konstrukcijų vaidmuo, 
galutinai susiformuoja antžmogio ir “valios galiai" teorijos. Veikiant 
šioms teorijoms, susiklostė ir brandžioji Nietzsche's meno filosofijos 
koncepcija. 

Nietzsche nesistengė kurti vientisos filosofinės sistemos. Svarbiausias 
jo tikslas - sukurti naują meniškai interpretuojamą gyvenimo filosofiją, 
glaudžiai susijusią su individualios būties problemomis. Puikiu stiliumi 
parašytose knygose Nietzsche gvildeno filosofinės minties raidoje prarastą 
mąstymo ir būties vientisumo idėją, teoriškai apibrėžė kūrybinę asmenybės 
prigimtį, aiškino kultūros ir meno įtaką svarbiausiems žmogaus dvasiniams 
poreikiams. 

Nepaisant aštrių išpuolių prieš sistemingas filosofines konstrukcijas 
ir išorinio mąstysenos nenuoseklumo, fragmentiškumo, pernelyg laisvai 
vartojamų filosofinių terminų, Nietzsche's filosofijos negalima laikyti 
atsitiktinių aforizmų ir pakrikų idėjų visuma. Filosofas kuria gan vientisą 
voliuntaristinį mokymą, kuriame svarbios žmogaus būties problemos nuolat 
susipina su meniniais vaizdiniais, o pati filosofija virsta ontologizuota 
meno filosofija. 

Visą mus supantį pasaulį Nietzsche vertina vadovaudamasis Hera- 
klitu, kaip nuolat kintantį chaotišką būties srautą, kuriam svetimas koks 
nors organizuojantis tikslas. Būtis - tai visą laiką kintantys valios impulsai, 
kuriems būdinga energija, aktyvumas, instinktyvus gyvenimo teigimas ir 
kova už būvį. Šie valios impulsai protu nesuvokiami, nes jie yra tik 
skirtingos iracionalios ir visa apimančios valios pasireiškimo formos. 
Taigi substancine pasaulio esme Nietzsche skelbė sinkretišką valios sąvoką, 
kurią laikė svarbiausia kūrybine būties jėga. 

Nietzsche ne tik perėmė metafizinę ir biologinę Schopenhauerio 
valios interpretaciją, bet ir suteikė jai naują aktyvią valios gyventi prasmę. 
Svarbiausiu žmogaus siekių tikslu jis laikė ne naudą, malonumą ar tiesos 
pažinimą, о naujų gyvenimo perspektyvų atskleidimą, asmenybės 
sugebėjimų išryškinimą. Gyvenimas, pasak Nietzsche's, ne tik nulemia 

žmonių sąmonę ir veiksmus, bet ir nuolatos stiprėja, plečia savo įtakos 
sferą, nes jo esmėje glūdi galingas viešpatavimo instinktas. Taip ilgainiui 
valia gyventi transformuojasi į valią viešpatauti, kuri pripažįstama 
universaliu būties dėsniu. Valią viešpatauti Nietzshe traktuoja kaip 
aukščiausią gėrį ir jėgą, padedančią efektyviai kovoti su destruktyviomis 
amžiaus tendencijomis. Taigi valia viešpatauti yra brandžiosios Nietzsche's 
filosofijos grandis, kuri suvienija kitas svarbias jo filosofines kategorijas: 
gyvenimą, pasaulį, žmogų, meną, kūrybą. Visoms joms būdingas sin- 
kretiškas ontologinis pobūdis, nors daugelį tų sąvokų, kuriomis operuoja 
filosofas, galima iššifruoti tik netiesiogiai ir gan apytikriai. 

Valios viešpatauti sąvoka Nietzsche rėmėsi kaip metodologiniu 
principu, padedančiu paaiškinti sudėtingus pasaulio būties ir atskiro 
žmogaus gyvenimo bei kūrybos dėsningumus. Tobuliausia gyvenimo for- 
ma jis laikė meninę būtį, arba meninį gyvenimą. Jame, tvirtina Nietzsche, 
mes susiduriame su skaidriausia ir galingiausia iš visų mums pažįstamų 
valios viešpatauti instinkto pasireiškimo formų. Vadinasi, adekvatus bū- 
ties esmės pažinimas įmanomas tik iš tų apmąstymų apie meną, kuriuos 
mums teikia meno filosofija. Kalbant apie Nietzsche's meno filosofiją, 
būtina pažymėti, kad jos objektą, struktūrą ir pagrindinius tikslus jis 
traktavo veikiamas romantikų, Schellingo ir Schopenhauerio, todėl este- 
tiką sutapatino su meno filosofija, nes estetiškumas jam asocijavosi su 
menu. 

Aukščiausiu pagyrimu filosofui Nietzsche laikė lyginimą su meni- 
ninku. Tuo paaiškinamas jo nuolatinis siekimas suteikti savo filosofijai 
poetinį arba meninį pavidalą. Jis prisipažįsta, kad labiau vertina menininkų 
požiūrį negu visų ankstesnių filosofų mintis; menininkai neišklydo iš to 
plataus kelio, kuriuo žengia gyvenimas, jie mylėjo visa, kas priklauso 
šiam pasauliui, - vertino savo pojūčius. Teigdamas, kad tikrasis filosofinis 
mąstymas yra vien tik metaforiškas, Nietzsche deklaravo priešiškumą 
sausiems abstraktaus mąstymo principams, kurie, anot filosofo, sugebėjo 
išginti iš filosofijos jos gyvąją dvasią. 

Schopenhauerio, Jenos romantikų ir Wagnerio idėjų elementai sudarė 
Nietzsche's ankstyvosios “meno metafizikos" (paties filosofo apibüdini- 
mas) esmę. Svarbiausią savo pirmojo stambaus veikalo “Tragedijos gimimas 
iš muzikos dvasios" tikslą Nietzsche suformulavo taip: “Pažvelgti į mokslą 

menininko, о į mena - gyvenimo požiūriu" (Nietzsche, 1912, t. 1, p. 26). 
Aiškindamas senovės graikų tragediją, Nietzsche susieja du didžiuosius 
mitologinius visokios meninės veiklos principus su Apolono ir Dioniso 
vardais, kurie, jo nuomone, simbolizuoja visą meninių iliuzijų kuriamą 
įvairovę. 

Kalbėti apie meną ir aukščiausias jo formas Nietzschei buvo tas pats, 
kas kalbėti apie muziką. Jis, kaip ir Schopenhaueris, muziką laikė “visų 
menų motina", ne tik aukščiausia meno viršūne, bet ir ypatinga metafizine 
substancija, kuri gali prasiskverbti į būties gelmes. 

Muzikalumo kategorija labai svarbi Nietzsche's kultūros ir meno 
filosofijoje, ji yra vertės bei autentiškumo sinonimas/ Kultūros idealu 
Nietzsche laikė senovės graikų kultūrą, besiremiančią muzikos dvasiaf o 
jos antipodu - nemuzikinę savo laikų dekadentinę kultūrą (jos smukimo 
priežastis siejo su dionisiškosios tragiškos muzikos dvasios praradimu). 
Senovės graikų kultūros ir meno esmė, Nietzsche's nuomone, išsakyta 
antikinėje tragedijoje, gimusioje iš muzikos dvasios. Ši kultūra jam didinga 
ir kilni tik tada, kai tragiška. 

Tragiškumas yra viena fundamentaliųjų ankstyvosios Nietzsche's 
meno filosofijos kategorijų, kurią pasitelkęs jis plėtojo Schopenhauerio 
idėjas, pritardamas savo mokytojui, kad tragizmas gimsta iš suvokimo, jog 
gyvenimas ir mirtis sudaro vientisą žmogaus būties ciklą. 

“Šio didžiausio pavojaus valiai akivaizdoje, - patetiškai skelbia 
Nietzsche, - lyg stebukladaris iškyla gaivinančiu grožiu žavintis menas, 
kuris vienintelis gali šias neviltį keliančias mintis apie egzistencijos 
siaubingumą ir beprasmiškumą transformuoti į vaizdinius, su kuriais dar 
galima gyventi." (Nietzsche, 1912, t. 1, p. 69.) Taip ankstyvojoje 
Nietzsche's meno filosofijoje menas virsta išganinga iliuzija, padedančia 
pabėgti nuo būties absurdiškumo. 

Antruoju Nietzsche's dvasinės raidos laikotarpiu išryškėjo naujas 
požiūris į daugelį svarbiausių meno filosofijos problemų. Visai kitaip 
negu ankstyvuosiuose romantiniuose veikaluose, kuriuose jis meną ir 
grožį iškėlė į dangiškas sferas ir tuo remdamasis skelbė juos savaiminiu 
tikslu, dabar Nietzsche's požiūris daug realistiškesnis. Tai ypač ryšku, kai 
jis aiškina grožio esmę, likdamas ištikimas humanistinei klasikinės vokie- 
čių meno filosofijos tradicijai, kuri grožio matu laiko patį žmogų. 

Įveikdamas metafizinį Schopenhauerio pesimizmą ir savo “vagne- 
riškąjį kompleksą", jis vis labiau domisi humanistinėmis vokiečių meno 
filosofijos tradicijomis, klasikine muzika, realistine literatūra (Stendhalis, 
G.Kelleris, kiek vėliau F.Dostojevskis) ir Rytų kultūra, menu, filosofinėmis 
estetinėmis idėjomis. Netgi jo knygos “Ryto aušra" pavadinimas ir epigrafas 
yra pasiskolintas iš indų Rigvedos epo. Lygindamas europietiškąją kultūrą 
su indų, Nietzsche liūdnai konstatuoja, jog Europai dar toli iki Rytuose 
pasiektos dvasinės kultūros. 

Nietzsche, kaip ir Rytų (taoizmo, ch'an) mąstytojai, savo mintis 
formuluoja vaizdingomis poetinėmis metaforomis. Jis atsisako nuoseklaus 
minties plėtojimo ir skaido ją į vienos temos siejamus fragmentus - tezes. 
Dvasinis Nietzsche's meno filosofijos artumas taoizmo ir ch'an (zen) 
koncepcijoms išryškėja, kai jis peikia liguista, išsigimstantį ankstesnės 
kultūrinės tradicijos intelektualizmą, griaunantį mąstymo ir būties vien- 
tisumą. Tai sąlygojo analogišką -natūralumo kultą, siekimą atpalaiduoti 
instinktus. Su Rytų meno teorijomis Nietzsche's filosofiją sieja siekimas 
pateikti ontologinę meno interpretaciją, požiūris į meninę kūrybą kaip į 
aukščiausią žmogaus būties raiškos formą. Iš čia kyla ir identiškas žmo- 
gaus gyvenimo palyginimas su menu. Nietzsche's menininko koncepcija 
artima taoizmo ir ch'an teorijoms dėl to dėmesio, kuris skiriamas iracio- 
nalioms žmoguje glūdinčioms jėgoms ir instinktyviam jų išlaisvinimui. 
Menininko kūrybinį polėkį, kaip ir ch'an teoretikai, Nietzsche apibūdina 
kaip dvasinį svaigulį, kurio metu išnyksta ribos tarp subjekto ir objekto, 
kūrybos ir paprasto veiksmo, realumo ir irealumo, grožio ir bjaurumo, 
gėrio ir blogio, kūniško ir dvasinio pradų, nes visa tai suvokiama kaip 
' glaudžiai susiję reiškiniai. Menininkas yra antžmogis, iškylantis virš 
pasaulio ir suteikiantis jam norimą pavidalą, o meninis kūrybos procesas 
suvokiamas kaip instinktyvių žmogaus potraukių išraiška. Aukščiausias 
meistriškumas pasiekiamas be jokių mokslinių pastangų, tiesiog žaidžiant. 
Kūryboje viską nulemia spontaniškas improvizacinis pradas. 

Nietzsche'i ypač artimos taoizmo ir ch'an adeptu propaguojamos 
meninės tiesos išsakymo ir kūrinio neišbaigtumo koncepcijos. “Filosofas, 
- teigė jis, - tik tuomet lieka filosofas, kai tyli." (Nietzsche, Čelovečeskoe, 
p. 22.) Nietzsche's nuomone, tiesos neįmanoma autentiškai perteikti 
paprastais žodžiais, ji visuomet liks neišsakyta. Todėl jis, kaip ir Rytų 

menininkai, didžiai vertina simbolį, metaforą, paradoksus, nebaigtumą, 
estetinę užuominą. Neišsakyta iki galo mintis, anot Nietzsche's, sukelia 
` daug didesnį įspūdį negu nuosekliai atskleista. 

Rytietiškų idėjų poveikis Nietzsche's mąstysenoje susilieja su Goethe’s 
universalizmu. Šis poetas mąstytojas jam tapo didingiausios, vokiečių 
kultūros epochos ir aukščiausio apoloniškojo prado simboliu. “Epochoje, . 
kuri neigė visas realumo apraiškas gyvenime, - rašė Nietzsche, - vienintelis 
Goethe buvo nuoseklus realistas.“ (Nietszche, Sumerki, p. 159.) Prieš- 
taringų minčių kamuojamas mąstytojas jautė didelį potraukį blaiviam 
getiškajam realizmui, olimpinei rimčiai. 

Į klasikinius idealus Nietzsche linko veikiamas ir savo kolegos Baze- 
lio universitete Burckhardto. Iš jo filosofas perėmė susidomėjimą kultūros 
istorija, siekimą gvildenti meną kultūros kontekste, individualistinę graikų 
ir renesanso kultūrų traktuotę, mokymus apie graikų pesimizmą, antikinio 
polio struktūrą, specifinius dekadentinės kultūros bruožus. Daugelį šių 
mokymų elementų jis.taikė vėlesniems kultūros ir meno raidos laiko- 
tarpiams. Sekdamas Burckhardtu, Nietzsche kultūros ir meno raidą traktavo 
kaip tam tikrą filosofinę estetinę konstrukciją. 

Nietzsche skiria tris kokybiškai skirtingas meno formas: 1) aukščiausią 
monologinį meną, arba pokalbį su dievais; jame slypi tikroji meninės 
veiklos esmė; 2) visuomeninį, nukreiptą į daugmaž subtilių žmonių dva- 
sinius poreikius; 3) demoniškąjį, arba vulgarųjį, kuris stengiasi patenkinti 
žemąjį masių skonį. Tikrasis, dvasingas menas visuomet yra elitinis, 
prieinamas tik nedideliam subtiliai meną jaučiančių žmonių ratui. Specifinis 
tikrojo meno bruožas, Nietzsche's akimis, yra didingas stilius, kuriam 
būdinga griežta loginė sandara, aiškių ir griežtų linijų poetika, t.y. visa tai, 
kas svetima filisterių sąmonei. 

Alegorišku poetiniu filosofiniu kūriniu “Taip kalbėjo Zaratustra" 
Nietzsche įžengė į paskutiniąją savo dvasinės evoliucijos pakopą. Šį 
simbolinį kūrinį, kurį pats autorius laikė savo kūrybos viršūne, sunku 
logiškai paaiškinti. Čia poetine forma pateikta daugelis Nietzsche's 
vėlyvosios meno filosofijos idėjų, kurios vėliau svarstomos neužbaigtame 
programiniame veikale “Valia galiai". Jame ne tik negailestingai 
atskleidžiama to meto kultūros ir meno krizė, bet ir pateikiama radikalaus 
vertybių perkainojimo programa. 

Konstatuodamas, kad Europos kultūra yra pasiekusi krizę, Nietzsche 
vadina šią kultūrą nihilistine. Į klausimą, kas tas nihilizmas, jis atsako, jog 
nihilizmas gimsta tuomet, kai aukščiausios vertybės praranda vertę. Nėra 
tikslo! Nėra atsakymo į klausimą “kodėl”. Visai kitaip negu Heideggeris, 
kuris nihilizmą laiko “tautų, įtrauktų į naujųjų amžių įtakos sferą, pasauliniu 
sąjūdžiu, vedančiu į neišvengiamą katastrofą" (Heidegger, 1950, p. 201- 
202), Nietzsche nihilizmą traktuoja tik kaip tam tikrą patologinę tarpinę 
būseną, kai produktyvios visuomenės jėgos dar nepakankamai stiprios 
arba dekadentizmas dar delsia, kaupdamas jėgas, 

Pagrindinė jėga, padedanti žmogui atlaikyti jam svetimo pasaulio spau- 
dimą ir įprasminti savo egzistenciją, brandžiojoje Nietzsche's filosofijoje 
yra kūrybinė veikla, arba tiksliau, tobuliausia jos forma - menas. Kitaip negu 
Schopenhaueris, kuris manė, jog svarbiausia meno paskirtis - tai bėgimas 
nuo gyvenimo sunkumų ir žmogaus būties niekingumo pateisinimas, 
subrendęs Nietzcshe laikė meną skaidriausia ir galingiausia valios galiai 
raiška, svarbiausia gyvenimo paskata, atskleidžiančia būties prasmę. 

Brandžiojoje Nietzsche's meno filosofijoje menas nei ramina, nei 
gydo būties žaizdas, o skatina kūrybinę veiklą. Biologizuodamas tradicinę 
meno filosofiją, Nietzsche tarsi paverčia ją taikomąja fiziologija. “Stabų 
saulėlydyje" Nietzsche užsimena apie norą parašyti specialų kūrinį “Meno 
fiziologija" (Nietzsche,Sumerki, p. 22). Menas čia vertinamas poveikio 
asmenybei aspektu, nes jo paskirtis - plėtoti kūrybines žmogaus jėgas, 
suteikti postūmį kovai su masių poreikiu kultūrai, įtvirtinti naujų vertybių 
sistemą bei naujo tipo žmogų. 

Pasisakydamas už tikrosios elitinės kultūros atskyrimą nuo niveliuo- 
jančios masinės kultūros, Nietzsche savo viltis siejo ne su to meto menu, 
kuris buvo pernelyg romantiškas ir sentimentalus, o su nauju, neminkš- 
takūniu genijų antžmogių menu. Šis natūraliais instinktais besiremiantis 
menas filosofui atrodė galinga antinihilistinė jėga, sudaranti prielaidas 
naujam dvasiniam sąjūdžiui ir formuojanti naują menininkų genijų kastą, 
esančią “anapus gėrio ir blogio". 

Nietzsche's meno filosofijos centre yra genijaus, arba meninės kūry- 
bos subjekto, problema. Tiesiogiai susijusi su žmogaus laisvės, gyvenimo 
prasmės problemomis, ji gvildenama ontologiniu požiūriu. Meninė veikla 
filosofui yra tobuliausia asmenybės unikalumo išraiška. Iš čia kyla ir 

požiūris į žmogų kaip į aukščiausių vertybių kūrėją. Meninės kūrybos 
subjekto problema Nietzsche's meno filosofijoje leidžia nuspėti 
menininko asmenybės išaukštinimą XX a. pradžios Vakarų Europos 
mene. Heideggeris yra taikliai pastebėjęs, kad Nietzsche's koncepcijoje 
meno pasaulis vertinamas menininko, o ne pašalinio stebėtojo požiūriu. 
Tokį požiūrį jis pagrįstai laiko “vienu svarbiausių Nietzsche's meno 
filosofijos principų" (Heidegger, 1961, p. 83). 

Plėtodamas Jenos romantikų, jaunojo Schellingo ir Schopenhauerio 
idėjas, kultūros esmę ir aukščiausią žmogaus prigimties apraišką Nietzsche 
mato genialioje asmenybėje, įtvirtinančioje ir išryškinančioje savo būtį 
kūrybiniu aktu. Genijus yra instrumentas, kuriuo išreiškiamas kūrybinis 
gyvenimo polėkis. Jau ankstyvuosiuose kūriniuose filosofas genialią asme- 
nybę traktavo kaip išskirtinį reiškinį, kurio negalima paprastai paaiškinti. 
Šiai savotiškai dievybei būdingas visiškas nerūpestingumas ir amoralumas. 
Pagautas meninės kūrybos polėkio, pirmiausia nori pajusti džiaugsmą, 
didybę, išsivaduoti iš viduje glūdinčių prieštaravimų kančios (Nietzsche, 
1912, t. 1, p. 29). Taigi genijaus koncepcijoje romantinis išskirtinės asmeny- 
bės kultas tarsi susilieja su švietėjams būdinga natūralaus žmogaus nostalgija. 

Vaizduodamas istorinę genijaus misiją, santykius su jį supančių 
pasauliu, Nietzsche daugiausia sekė Schopenhaueriu. Tačiau tarp jų buvo 
ir esminių skirtumų, kuriuos nulėmė nuoseklesnis Nietzsche's istorizmas. 
Kitaip negu Schopenhaueris, kuris tiek filosofą, tiek menininką genijų 
laikė neistoriniu kultūros subjektu, Nietzsche griežtai skyrė jų tikslus ir 
veiklos sritis. Genijus filosofas, teigė jis, orientuojasi į amžinąsias, 
neistorines vertybes, o genijus menininkas visuomet jaučia tiesioginę savo 
kūrybos priklausomybę nuo laikmečio dvasios. 

Ankstyvąją Nietzsche's genijaus menininko koncepciją galima 
traktuoti kaip savotišką Zaratustros ir antžmogio prototipą. Ši kūrybinio 
subjekto transformacija paaiškinama tais poslinkiais, kurie vyko filosofo 
pasaulėžiūroje. Genijų jis laiko tam tikru tiltu tarp istorinio žmogaus ir to 
aukščiausio žmogaus tipo, kuris išreiškiamas antžmogio arba Zaratustros 
įvaizdžiu. Būsimasis žmogaus išaukštinimas, Nietzsche's nuomone, įvyks 
ne iškeliant šiuolaikinę pernelyg gležną ir liguistai reflektuojančią 
asmenybę, o atskleidžiant natūralius žmogaus instinktus, išryškinant tai, 
kas jame dar liko pirmapradiška, neliesta. | 

Jau ankstesniuose veikaluose apibūdindamas genijaus bruožus, 
Nietzsche teisino savivalę ir begėdišką egoizmą, lygino genijų su pikta 
demoniška esybe, kentauru, pusiau žvėrimi, pusiau žmogumi, pasidabinusiu 
angelo sparnais. Tiesa, šios individualistinės tendencijos, vėliau veikiant 
Goethe's idėjoms, gerokai susilpnėjo. Tačiau greta demoniškojo prado 
genialioje asmenybėje Nietzsche įžvelgė ir kažką infantilu, vaikiška, 
patologiška, lengvai pažeidžiama. Iš čia kyla požiūris į ją kaip tobuliausią 
ir kartu jautriausią gedimams mechanizmą (Nietzsche, 1901, t. 9, p. 334). 
Tarsi apibendrindamas savo gyvenimo ir kūrybos patirtį, jis išplėtojo 
mintį, kad meninis genialumas neįmanomas be tam tikros ligos, patologijos, 
kuri nulemia ypatingą gyvenimo stilių ir jautresnį pasaulio suvokimą. 

Ankstyvoji Nietzsche's meno filosofija rėmėsi platoniškuoju ir 
romantiniu meninės kūrybos dėsningumų aiškinimu. Meninės kūrybos 
subjektas čia yra virtęs nesqmoningu mediumu, dionisiškųjų pasaulį 
valdančių jėgų perteikėju. Tarsi ne jis kuria, o pats kūrinys objektyviai 
gimsta iš būties gelmių. Toks požiūris į meninės kūrybos procesą neigia 
subjektyvumą. “Mes pažįstame subjektyvų menininką, - rašė filosofas, - 
tik kaip blogą menininką. Todėl pirmiausia reikalaujame iš visų meno 
apraiškų pašalinti subjektyvumą, išlaisvinti iš “aš" priespaudos, visokios 
individualios valios bei potraukių galios apribojimo. Be objektyvumo, be 
grynos nesuinteresuotos kontempliacijos neįmanoma netgi menkiausia 
tikrai meniška kūryba." (Nietzsche, 1912, t. 1, p. 55.) 

Nors Nietzsche kalba apie principinę apoloniškojo ir dionisiškojo 
principų harmoniją, bet jo ankstyvuosiuose kūriniuose vyrauja dionisiškasis 
pradas, kurį jis laiko stichinių kūrybinių jėgų, atskleidžiančių tikrąją 
pasaulio prigimtį, simboliu. Svarbiausia meninės kūrybos prielaida - tai 
ypatinga dvasios būsena, svaigulys, kūrybinių jėgų pakilimas, stiprus 
susijaudinimas, aistringumas, didėjantis emocinis asmenybės pagaulumas. 
Tikrasis menas gali gimti tik iš didžių aistrų, galingų dvasios potraukių. 
Pagautas kūrybinio polėkio menininkas pasaulio esmę suvokia mistinės 
intuicijos keliu. Tai įstumia jį į emocinį transą ir leidžia susilieti su jo 
suvokiamais reiškiniais. Šioje nesąmoningoje dvasinio praregėjimo 
būsenoje menininkas, anot Nietzsche's, tampa labai panašus į pasakų 
pabaisą, kuri mato save tarsi iš vidaus, būdama kartu ir subjektas, ir 
objektas, poetas, aktorius ir žiūrovas. Norėdamas įkūnyti savo kūrybinės 

valios polėkius, menininkas griauna nusistojusius meninius principus bei 
visokias normines nuostatas. Jis vadovaujasi stipriausiais pasąmonės 
gelmėse glūdinčiais meninės valios (Kunstwollen) impulsais, savo 
neabejotinai teisinga intuicija. Šis menininko kūrybinių nuostatų 
autentiškumas ir spontaniškumas nulemia meno kūrinio vertę. Kadangi 
meninė kūryba aiškinama kaip visiškai nesąmoninga veikla, tai ji laikoma 
svetima mokslui ir pažinimui. Kita vertus, menininko sukurtoms grožio 
formoms netinka jokie vertinimo kriterijai, nes meną ir tikrovę skiria 
praraja, o meninio grožio prigimtis laikoma svetima tiesai. (Ši Nietzsche's 
veikaluose teoriškai grindžiama grožio ir tiesos priešprieša vėliau įsivyravo 
daugelio modernistinio meno teoretikų veikaluose.) Meninės kūrybos 
ištakos siejamos su biologinėmis prielaidomis, iš kurių reikšmingiausia - 
lytinio instinkto sublimacija (pastaroji tezė yra svarbiausias psicho- 
analitinės meno teorijos elementas). Iš čia išplaukia siekimas grįsti meno 
filosofiją naujausiais fiziologijos mokslo laimėjimais. Lygindamas kūrėją 
su besiliejančia per kraštus upe, filosofas aiškino, jog kūryba - tai gyvybinės 
Jėgos perteklius, pražydusio kūniškumo išsiliejimas, afektų įtampos iškro- 
va. Meninės kūrybos vertės kriterijumi laikoma ne tikrovė, praktika (tiesa 
- iliuzija), o nepaklüstanti jokiai kontrolei intuicija. Kita vertus, menininko 
meilė formai dėl jos pačios taipogi nulemia meninio kūrinio vertę. Taip 
ankstyvojoje Nietzsche's meninės kūrybos koncepcijoje įsivyrauja 
iracionalistinės, biologinės, reliatyvistinės tendencijos. 

Brandziojoje Nietzsche's meninės kūrybos koncepcijoje pastebimai 
didesnis vaidmuo skiriamas racionaliems motyvams. Dabar filosofas kri- 
tiškai vertina platoniškąją dieviško įkvėpimo teoriją ir kaltina menininkus 
už jų skleidžiamus mitus apie dieviškąją kūrybinio praregėjimo bei 
įkvėpimo prigimtį. Jis teigia, jog menininko ir mąstytojo vaizduotė nuolatos 
kuria skirtingos vertės vaizdinius, kuriuos jo akylas žvilgsnis ir didelė 
patirtis kritiškai vertina, atmeta, atrenka, derina, ir tik per šiuos kūrybinius 
ieškojimus gimsta reikšmingi meno kūriniai. Netgi talentingiausias meni- 
nes improvizacijas subrendęs mąstytojas vertina santūriai, lygindamas jas 
su nuoseklia ir rimta, meninės minties patikrinta kūryba. Neneigdamas 
įgimto talento vaidmens, Nietzsche vis dažniau kalba apie darbo, amato 
paslapčių įvaldymo, nuolatinių ieškojimų ir klaidų taisymo reikšmę. Jis 
teigia, jog ne tik genijaus, bet ir kitų žmonių veikla yra nepaprastai 

sudėtinga. Ar galima manyti, kad tik menininkai, oratoriai, filosofai yra 
genialūs, turintys ypatingą intuiciją, tarsi jie turėtų paslaptingus akinius, 
leidžiančius išvysti pačią reiškinių esmę. | 
Šios idėjos yra visiškai priešingos toms, kurias neseniai skelbė 
filosofas. Anksčiau vyravusį iracionalų dionisiškąjį pradą brandžioje 
Nietzche's meninės kūrybos koncepcijoje pakeitė racionalus apoloniškasis. 
“Kurti, - teigė jis, - vadinasi, rinktis ir suteikti meno kūriniui išbaigtą 
formą (visuose valios raiškos srityse svarbu kaip tik tai)." (Nietzsche, 
1901, t. 9, p. 317.) Harmoningame apoloniškajame mene kūrybinis aktas, 
galutinai praradęs anksčiau jam priskirtą nerimastingumą ir siau- 
tulingumą, įgauna naujų bruožų. Menininkas tarsi slysta reiškinių 
paviršiumi, žaisdamas rimties nedrumsčiančiomis skaidriomis ir šviesiomis 
meninėmis formomis. Ši racionalistinė apoloniškoji meninės kūrybos 
koncepcija sunkiai įsikomponuoja į bendrą Nietzsche's iracionalistinės 
meno filosofijos kontekstą (ypač į individualistinę meninės kūrybos subjekto 
teoriją ir valios galiai sampratą). Todėl vėlesnėje teorinėje mintyje filosofas 
vertinamas beveik be išimties kaip iracionalistinių idėjų šalininkas. 
XXa. pradžioje kilo galinga susižavėjimo Nietzsche's idėjomis banga. 
Mąstytojas tapo meninės inteligentijos dievaičiu. Šį susižavėjimą kėlė 
poetinė Nietzsche's mąstysenos forma, jo metaforiškos ir universalios 
idėjos, tinkamos įvairiose kultūros srityse. “Jo įtakos Vokietijoje, - rašė 
K.Jaspersas, - negalima lyginti su jokios kitos filosofijos poveikiu. Galima 
manyti, kad jo autoritetu remiasi kiekvienos pasaulėžiūros šalininkai." 
(Jaspers, 1935, p. 23 - 24.) Nietzsche's idėjos veikė tolesnę gyvenimo 
filosofijos raidą, egzistencializmo, psichoanalizės, masinės kultūros 
teoretikus, Filosofinės ir poetinės kūrybos susipynimas Nietzsche's 
veikaluose darė poveikį egzistencinės pakraipos intelektinei eseistikai. 
Nors Nietzsche buvo klasikinio meno gerbėjas ir jo kūriniuose beveik 
neaptinkame tiesioginės meno filosofijos idėjų projekcijos į savo laikmečio 
meno praktiką, tačiau jo idėjos atliko lemiamą vaidmenį formuojantis 
teorinei modernistinio meno platformai. Radikalioji meninė inteligentija 
ir priejos prisišliejusi bohema, nepajėgdama suvokti tikrosios Nietzsche's 
idėjų prasmės, “apkvaito nuo jose slypinčio vitališkumo ir dionisiškųjų 
instinktų šėlsmo" (Willet, 1970, p. 21). Įkvėpti vulgarizuoto maištingų 
Nietzsche's idėjų patoso, naujos kartos menininkai sukilo prieš nusistojusias 

meno tradicijas. Taip klasikinės kultūros vertybių perkainojimo idėjos, 
subrendusios Nietzsche's meno filosofijoje, tarsi pereina iš teorinių idėjų 
sferos į modernistinio meno praktiką. Ekspresionistas E. Nay'us teigia, 
jog Nietzsche's individualizmas ir vertybių perkainojimo idėja pateikė 
trokštančiai dvasinio atsinaujinimo meninei sąmonei naujo tipo meninin- 
ko pavyzdį (Haftmann, 1960, p. 35). Zaratustros vaizdiniu pateikiamas 
naujas laisvo menininko idealas, pajėgiantis iki galo atskleisti tikrąją 
meninės būties esmę ir sėkmingai kovoti su klestinčio dekadentizmo 
liguistumu. Nietzsche ne tik atskleidė tamsiuosius iracionalius menininko 
prigimties klodus, bet ir įrodinėjo, kad, užvaldę kiekvieną asmenybę, jie 
nulemia galutinius kūrybinės veiklos rezultatus. Filosofas išvadavo meną 
iš tikrovės pančių, iškėlė pasąmonės reikšmę, paskelbė meno kuriamą 
iliuziją aukščiausia tiesa. Kreipimasis į iracionalias vitališkas jėgas, į 
natūralius žmogaus instinktus griovė objektyvius meninės kūrybos rezultatų 
vertinimo kriterijus, teoriškai įteisino reliatyvizmą. Modernistai paėmė iš 
y Nietzsche's įsitikinimą dėl neišvengiamo žmogaus būties tragiškumo, iš 
„filosofijos į meną perkėlė teiginį, kad tikrojo meno tikslas - ne realaus 
:pasaulio vaizdavimas, o asmenybės vidinio pasaulio išraiška. Suradę jo 
meno filosofijoje glūdinčias potencijas, modernistinio sąjūdžio vadai 
(Kirchneris, Kandinskis, Marcas, Derenas, Vlaminckas, Marinetti, Chirico, 
Dali ir kt.) daugelį šių idėjų perėmė kaip savo meninį credo ir plačiai 
panaudojo kaip savo kūrybos.principų teorinį pagrindą. 

XIX a. antrojoje pusėje vaisingos klasikinės vokiečių estetikos ir 
meno filosofijos idėjos išseko, Hegelio epigonų veikaluose abstraktaus 
spekuliatyviojo mąstymo principai diskreditavosi. Pohėgelinėje epochoje 
įsivyravo negatyvi reakcija į “estetiką iš viršaus". Naujų besiformuojančių 
krypčių šalininkai siekė pakeisti susikompromitavusias metafizines 
konstrukcijas (“tapatybės principas", “absoliučioji dvasia") faktų rinkimu, 
jų aprašymu, sisteminimu, struktūrinių ir formaliuju meno principų tyrimu, 
stengėsi mokslą apie meną paversti pozityviu tiksliuoju mokslu, kuriame 
neliktų vietos miglotiems skonio vertinimams. Šis noras išsivaduoti iš 
metafizinio mąstymo priespaudos ir mėginimas mokslą apie meną susieti 
su empiriniais, paremtais stebėjimu, eksperimentu faktų tyrimais, atspindi 
pozityvistinę epochos dvasią. Tačiau pohėgelinėje meno filosofijoje, be 
dominuojančios pozityvistinės orientacijos į konkrečių meno faktų analizę, 
būtina išskirti dar vieną svarbią tendenciją - gvildenti istorinės meno 
raidos problemas. Daugelis mokslininkų vėl ima domėtis meninių stilių 
teorija, o meno filosofija nepastebimai transformuojasi į meno istorijos 
filosofiją. Tam turėjo įtakos Winckelmanno, Schellingo ir Hegelio istorinių 
meno raidos formų koncepcijos. 

Taip prasidėjo naujas meno filosofijos raidos etapas, susijęs su vokie- 
čių klasikinio idealizmo idėjų nykimu ir naujų meno filosofijos metodo- 
loginių orientacijų formavimusi. Išjų reikia išskirti įtakingas pozityvistines, 
sociologines, formalistines, psichologines ir intuityvistines tendencijas. 
Ryškėjantį mokslo apie meną metodologinį pliuralizmą sąlygojo bendras 
teorinio meno filosofijos lygio pohėgelinėje epochoje smukimas. Kita 
vertus, intensyvėjantys meniniai procesai skatino teorinės minties plėtotę. 

Šie dialektiškai prieštaringi veiksniai suaktualino metodologinės 
orientacijos problemas. 


Kultūrologinė Burckhardto koncepcija 


Vienas žymiausių XIX a. antrosios pusės istorinės meno filosofijos 
pakraipos atstovų buvo šveicarų kultūrologas ir meno teoretikas Jacobas 
Burckhardtas (1818-1897). Nors praslinko daugiau negu šimtas metų, kai 
dienos šviesą išvydo svarbiausi jo veikalai, o mokslas apie meną nužengė 
toli į priekį, daugelis šio mąstytojo idėjų aktualios iki šiolei. Jo veikaluose 
išreikštas nepasitikėjimas spekuliatyviu požiūriu į meną, pastebimos 
pozityvistinės (istoriografinės aprašomosios) ir kultūrologinės meto- 
dologijos užuomazgos. 

Burckhardtas mokėsi Berlyno universitete, kur vyravo Hegelio ir 
Schellingo idėjos, tačiau jo nežavėjo hėgeliškoji filosofija, o Schellingo 
paskaitas, kurių klausė, laikė "pasibaisétinomis". Jam imponavo stip- 
rėjančios pozityvistinės filosofijos idėjos ir šopenhaueriškas indivi- 
dualizmas. Burckhardtas griežtai kritikavo tuos mokslininkus, kurie abstrak- 
čiai kalba apie meną, ignoruoja realų meno raidos procesą, konkretaus 
meno kūrinio ypatumus. Šie jo kaltinimai, kaip teisingai yra pažymėjęs 
B. Croce, turi realų pagrindą. Jie nukreipti prieš metafizinės “estetikos iš 
viršaus" savivalę ir padeda atlikti meno tyrinėjimus neatitrūkstant nuo 
konkrečių meno reiškinių (Croce, 1938, Nr.45, p. 86). Tačiau Burckhardtui 
nepavyko iki galo įveikti savo pirmtakų metodologijos nenuoseklumo, 
išvengti svarbiausių ankstesnės meno filosofijos trūkumų. 

Meno filosofijos problematika Burckhardtą patraukė jam susižavėjus 
visuotine istorija ir kultūrologija. Savo veikaluose jis daug dėmesio skyrė 
istoriniams ir kultūrologiniams meno filosofijos aspektams, nes meno 
raidos istoriją laikė sudėtine kultūros ir civilizacijos istorijos dalimi. 
Visuomenės raidoje jis išskyrė tris glaudžiai susijusius veiksnius: valstybę, 
religiją ir kultūrą. Valstybė ir religija, įkūnydamos metafizinius ir politinius 
žmonių idealus, anot Burckhardto, yra stabilių visuomenės jėgų saugotojos. 
Trečiasis veiksnys, kultūra, kaip "lanksciausia ir dinamiškiausia žmogaus 
veiklos sfera turi spontanišką pradą”. Kultūros sferai Burckhardtas 

priskyré naujq triadq: materialiqsias vertybes, technikq ir menq 
(Burckhardt, 1929, t. 7, p. 7). Menas - kultūros dalis, geriausiai atspindinti 
dvasinį žmogaus pasaulį. Todėl ir meno lygis Burckhardto koncepcijoje 
yra svarbiausias kultūros lygio kriterijus. 

Pradedant kultūrine istorine Burckhardto koncepcija, Vakarų Europos 
moksle apie meną palaipsniui atsisakoma gvildenti aktualaus meninio 
proceso uždavinius ir linkstama į retrospekcinį istorinį meno raidos 
dėsningumų pažinimą. Atskirų praeities kultūros ir meno raidos etapų 
analizė Burckhardto veikaluose virto netiesiogine XIX a. antrosios pusės 
kultūros kritika. Burckhardtas priešpriešina to meto meninei kultūrai 
didingus antikos ir renesanso epochos meno kūrinius, įžvelgdamas juose 
ieškomą idealą. Šie didingi praeities meninės kultūros etapai jam yra 
įstabaus grožio oazės šalia to meto Vakarų kultūros. Jam atrodo, jog 
praeities meninė kultūra ne tik įkūnija kažką amžina, didinga, bet ir tampa 
bedvasio jo laikmečio meno antipodu. * 

Vienas svarbiausių Burckhardto nuopelnų - požiūris į meną kaip į 
savarankišką dvasinės kultūros sferą. Jis stengėsi teoriškai pagrįsti meno 
autonomiją ekonominių, socialinių ir politinių reiškinių atžvilgiu, tyrinėti 
meno kūrinį tik dėl jo paties. Šis mokslo apie meną objekto apribojimas 
vien menine problematika ir nulėmė Burckhardto vietą meno filosofijos 
istorijoje. Jis atsisakė tradicinio meno tyrinėjimo, kai pažinimo aspektu 
tampa atskirų menininkų, mokyklų, krypčių laimėjimai, ir sutelkė dėmesį 
į konkrečias meno raidos problemas, į skirtumus tarp atskirų meno rūšių 
bei stilių. | 

Burckhardto veikaluose stilius suvokiamas kaip vienas esmingiausių 
meno parametrų. Todėl meno raidos istorija virsta stilių raidos istorija. 
Meninį stilių Burckhardtas kildino iš būtinybės menininkui išreikšti save 
meniniais vaizdiniais. Suprasdamas, kad stilius atspindi realų kultūros 
sluoksnį, mokslininkas stengėsi jį panaudoti svarbiausiems tyrinėjamos 
epochos bruožams pažinti. Kitaip negu daugelis pirmtakų, gvildendamas 
stilistinius konkrečios epochos bruožus, jis nelaikė šių bruožų universaliais, 
būdingais visai epochai, o mėgino išryškinti kiekvienos meno rūšies, 
kiekvieno meno raidos etapo stilistinius ypatumus. Iš stambių epochinių 
stilių jis išskyrė daugybę smulkesnių stilių, skirtingai atspindinčių epochos 
charakterį. : 

Apibūdindamas stilių raidos varomąsias jėgas, Burckhardtas rėmėsi 
šopenhaueriškuoju individualizmu. Jis suabsoliutino genialios asmenybės 
vaidmenį, o stilių kaitą interpretavo kaip genialios sąmonės ekspansiją į 
meno sferą. Vieną kartą sukurtos stilistinės formos egzistuoja tol, kol kitas 
genijus, jas atmetęs, įteisina naujas. Todėl nuosekli meninių stilių raida 
tarsi nutrūksta ir įgauna naują kryptį. Stilius čia suvokiamas daugiausia 
kaip kūrybinės menininko asmenybės saviraiškos rezultatas, o socialinio 
stilių sąlygotumo problema tampa antraeilė. Tačiau greta svarbiausios 
individualistinės stiliaus interpretacijos Burckhardto veikaluose ryškėja 
mintis apie materialių kultūros veiksnių įtaką meno stilių raidai. Tai viena 
svarbiausių Burckhardto stilių teorijos tezių. Kai kultūrinis istorinis meno 
tyrinėjimo metodas papildomas stilistinių elementų analize, jis labai 
efektyviai padeda pažinti meninius reiškinius. Brandieji Burckhardto 
veikalai buvo vertingas indėlis į meno filosofijos metodologiją ir sustiprino 
meno istorijos autoritetą. XIX a. antrojoje pusėje meno istorija galų gale 
tampa pilnateisiu mokslu su savo specifiniu tyrinėjimo objektu, struktūra, 
tikslais ir metodologija. 

Burckhardto idėjų svarba tolesnei meną tyrinėjančių mokslų plėtotei 
nevienareikšmė. Jo veikaluose nemaža prieštaravimų, klaidų, kurios 
išryškėjo vėlesnėje teorinės minties raidoje. Mastytojo tyrinėjimams neretai 
stinga vientisų metodologinių principų bei vertinimo kriterijų. Geriausiems 
jo veikalams, kaip taikliai pastebėjo L.Venturi, “būdingas estetinio 
diletantizmo ir gilaus meno reiškinių pajautimo derinys” (Venturi, 1968, 
p. 221). 

Bene ryškiausia Burckhardto antinomija, kurios jis nesugebėjo įveikti, 
yra ta, kadjis priešpriešino menininką ir civilizaciją, pervertino asmenybės 
vaidmenį, laikė ją svarbiausiu kultūros ir istorijos varikliu. Nors 
Burckhardtas laiko menininką vieninteliu istorijos kūrėju, tačiau, 
analizuodamas meno raidos procesą, žanrų bei stilių kaitą, tarytum užmiršta 
dievinamą asmenybę ir konstruoja anoniminę “meno istoriją be vardų". 
Tokį požiūrį vėliau savo koncepcijoje plėtojo Rieglis ir Wėlfflinas. 

Nors Burckhardtas buvo patyręs istorikas, bet ištisus meno raidos 
etapus ir atskirus meno kūrinius analizavo kaip kažką užbaigta. Jis beveik 
netyrinėjo istorinės meno plėtotės ir tai yra didžiausias jo veikalų 
metodologinis trūkumas. Kita mąstytojo metodologijos silpnoji vieta - 

abstraktus formalizmas. Jis vartoja daugybę abstrakcijų, neapibrėždamas 
jų turinio. Viena gyvybingiausių — erdvinio stiliaus sąvoka, kurią jis 
priešpriešina kitai, plastinio konstruktyvaus stiliaus kategorijai. Pastaroji 
ypač buvo populiari tarp pure visibilitė teorijos šalininkų ( K. Fiedleris, 
Н. von Marees, A. Hildebrandas). Šis polinkis manipuliuoti abstrakčiomis 
sąvokomis neigiamai veikė teorines Burckhardto konstrukcijas, nes 
formalieji elementai neretai užgoždavo turinį ir griovė teorinių konstrukcijų 
sistemą. 


Sociologinė Taine'o meno filosofija 


Sociologinės metodologijos principus gvildeno populiarus kultūrinės 
istorinės mokyklos atstovas, prancūzų meno teoretikas Hipolitas Taine'as 
(1828-1893). Jo požiūrį į meną formavo A. Comte'o pozityvizmas, vokiečių 
idealizmas (Schellingas, Hegelis, Schopenhaueris) ir prancūzų švietėjai. 
Tai buvo vienas pirmųjų prancūzų meno teoretikų, kurie nuosekliai gynė 
visuomeninį meninės kūrybos sąlygotumą. 

Pagrindiniame savo veikale “Meno filosofija" (“Philosophie de l'art") 
Taine'as stengėsi atsiskirti nuo metafizikos ir įtvirtino pozityvistinę 
sociologinę metodologiją, kurios tikslas — kelti konkrečius faktus, aiškinti 
bei teoriškai pagrįsti meno visuomeninio sąlygotumo idėjas. “Naujasis 
metodas, — rašė Taine'as, — kuriuo pasiryžęs esu naudotis ir kuris pradeda 
skverbtis į visus dvasios mokslus, yra toks, jog žmogaus dvasios kūrinius, 
ypač meno kūrinius reikia imti kaip tam tikrus reiškinius ir faktus, kurių 
charakteringus bruožus reikia nustatyti ir priežastis surasti. Štai ir viskas. 
Taip suprantamas mokslas nei pasmerkia, nei atleidžia — jis tik konstatuoja 
ir aiškina." (Taine, 1938, t. 1, p. 12.) 

Svarbiausias meno filosofijos tikslas, teigė Taine'as - suvokti meno 
esmę plačiąja šio žodžio prasme ir pažinti konkretų meno kūrinį. Jis 
išskyrė du esminius pažinimo būdus: mokslinį ir meninį. Kitaip negu 
mokslininkai, operuojantys abstrakčiomis sąvokomis, menininkas tas pačias 
tiesas išreiškia meniniais vaizdiniais. Taigi tarp mokslo ir meno nėra 
principinio skirtumo. Šios dvi žmogaus veiklos sferos skiriasi tik forma, 
nes, anot Tainc'o, “menininkas iš esmės yra filosofas". Dėl pastarojo 

teiginio gali susidaryti klaidingas įspūdis, jog Taine'as yra linkstančios į 
iracionalumą panestetinės meno filosofijos šalininkas. Tačiau taip nėra. 
Nors jį ir veikė kai kurios Schellingo ir Schopenhauerio idėjos (tai matyti 
iš jo meninės kūrybos sampratos), jo meno filosofijoje vyrauja XIX a. 
antrajai pusei būdingos pozityvistinės moksliškumo nuostatos. Meną jis 
laikė rimtu žmogaus ir jį supančio pasaulio tyrinėjimu, kuris skrupulingumu 
ir metodais prilygsta mokslui. Meno kūrinio esą negalima vertinti tik kaip 
vaizduotės žaismo rezultato ar įkaitusioje galvoje kilusio kaprizo, nes jis 
atspindi tam tikrų papročių ir visuomenės sąmonės lygį. 

Taine'o meno filosofijos esmė ir jos įtaka vėlesnei teorinės minties 
raidai išryškėjo mokslininko pateiktoje meno tyrinėjimo metodologijoje. 
Jo teorinių apmąstymų centre - meno socialinio sąlygotumo idėja. Taine'as 
išplėtojo iš J.Dubos ir Ch. Montesguieu perimtą aplinkos (milieu) sąvoką, 
įtraukdamas į ją geografinius, klimatinius, rasinius, tautinius veiksnius, 
taip pat іт visuomenėje vyraujančius etinius ir estetinius idealus. Pozityvųjį 
meno pažinimą jis siejo su konkrečių meno faktų tyrinėjimu, jų kilmės 
nustatymu. Toks faktas yra kiekvienas meno kūrinys. Norėdami jį pažinti, 
meno teoretikai turi išsižadėti savo temperamento, polinkių, interesų ir 
pamėginti įsigilinti į kūrėjo jausmus, mintis, sielos būseną, iki smulkiausių 
detalių įsivaizduoti jo gyvenamąją aplinką. Taine'as čia palaiko O.Ch. 
Saint-Beuvo biografinį metodą, kuriuo remiantis menininko biografijos 
faktai derinami su socialiniais istoriniais duomenimis, jo vidinio pasaulio 
psichologinių mechanizmų analize. Tačiau Taine'o metodologijos esmė - 
ne psichologizmo įteisinimas, o visuomeninės meno prigimties teigimas. 

Taine'as meno kūrinį laiko visuomeninių santykių rezultatu. Todėl jo 
metodologija pagrįsta teiginiu, kad meno kūrinys - tai ne kažkas atskira, о 
ieškojimas visumos, kuri jį sąlygoja ir kuri jį paaiškina (ten pat, p. 3). 
Konkretų meno kūrinį jis aiškina ne kaip izoliuotą reiškinį, o kaip organišką 
menininko kūrybos dalį, išsiskiriančią specifiniu stiliumi, koloritu, kompo- 
zicija, meninės išraiškos priemonių giminingumu. Kadangi kiekvienas meni- 
ninkas yra tam tikros mokyklos, krypties atstovas, vadinasi, egzistuoja ir 
kita, dar platesnė visuma, kuri padeda meno tyrinėtojui pažinti meno kūrinį. 

Nesitenkindamas šia antrąja visuma, Taine'as žengė dar toliau. Meninę 
kryptį jis kvietė nagrinėti dar plačiau atsižvelgiant į konkrečios epochos 
kultūrą. Kiekvienas amžius turi vyraujančią meno raidos kryptį. Tarsi 

tęsdamas Dubos ir Goethe's apmąstymus apie socialinį menininko kūrybos 
sąlygotumą, Taine'as teigė, jog “talentai, kurie kitokia kryptimi stengiasi 
pasireikšti, rastų kelią užtvertą, viešosios opinijos spaudimas ir aplinkos 
papročiai nustelbia juos arba nukreipia kitu keliu ir jie vis tiek tepražysta 
tam tikru primestu jiems būdu" (ten pat, p. 51). Šis Taine'o noras susieti 
meno raidos dėsningumus su įvairioms epochoms būdingu skirtingu aplin- 
kos poveikiu yra neabejotinai pažangus. Tačiau šią įtaką jis dažniausiai 
vertina labai mechaniškai. Tai ypač ryšku jo istorinėje meno raidos formų 
` koncepcijoje. 

Europos civilizacijos istorijoje Taine'as išskyrė keturis svarbiausius 
laikotarpius: 1) senovės graikų ir romėnų, arba antikos kultūros, 2) krikščio- 
niškuosius feodalinius viduramžius, 3) XVII a. absoliutizmo įsigalėjimo 
epochą ir 4) šiuolaikinę industrinės demokratijos, arba tiksliųjų mokslų 
viešpatavimo epochą. Kiekvienu laikotarpiu vyrauja tam tikra meno rūšis 
ar žanras. 

Kiek kitaip negu dialektikas Hegelis, Taine'as meno pakilimą ir 
sunykimą siejo su bendra epochos dvasia ir papročiais. Tačiau jis per daug 
paprastai traktavo meno raidos istoriją, laikė ją nuolat pasikartojančių 
bangavimu, kai po meno pakilimo būtinai prasideda nykimo laikotarpis. 
Taigi savo istorinių meno raidos formų koncepcijoje Taine'as tarsi išsižada 
hėgeliškos dialektikos ir grįžta prie Winckelmanno epochos idėjų. 
Pavyzdžiui, jis manė, kad senovės graikų kultūros ir meno klestėjimas 
tiesiogiai susijęs su politinėmis laisvėmis ir karine galia, o sunykimas - su 
Makedonijos užkariavimu. Analogiškų sąsajų jis randa gvildendamas 
viduramžių olandų ir prancūzų meno raidos dėsningumus. 

Nustatęs meno ir jį pagimdžiusios epochos ryšius, Taine'as pereina 
prie “vyraujančio epochos tipo", kurį apibūdina kaip rasės, aplinkos ir 
momento sąveikos rezultatą. Rasė - tai paveldimi, iš kartos į kartą 
perduodami tam tikri polinkiai ir savybės. Aplinka - geografinės, politinės 
bei socialinės sąlygos. Momentas - konkreti istorinė epocha, Veikiant 
proporcingų įtakų dėsniui, šie trys veiksniai formuoja kiekvienos epochos 
meninę sąmonę ir “vyraujantį epochos tipą", atitinkantį jos pobūdį. Senovės 
Graikijoje - tai nuogas grakštus jaunuolis, viduramžiais - egzaltuotas 
vienuolis ir įsimylėjęs riteris, XVII amžiuje - rafinuotas dvariškis, o 
Taine'o gyvenamuoju laikotarpiu - Faustas arba Verteris. Taigi Taine'o 

koncepcijoje menas pasyviai atspindi jau nusistojusius gyvenimo bruožus. 
Tai suteikia jo išvadoms fatališko atspalvio, nes atmeta kūrybinio menininko 
aktyvumo ir jo nepakartojamos individualybės reikšmę. 

Kitas svarbus Тате’о koncepcijos trūkumas yra meno biologizavimas. 
Meno kūriniuose jis ieško paralelių su augalų ir gyvūnų pasauliu, remiasi 
botanikos ir zoologijos klasifikacijos principais. Jo manymu, menas ir 
visuomenė susiję kaip augalas ir dirva. Šios paralelės tarp meno raidos ir 
augalų pasaulio paverčia mąstytojo koncepciją savotiška estetine botanika, 
kurioje menas praranda autonomiją ir laisvę (Francastel, 1956, p. 225). 

Nepaisant psichologizmo, biologizmo, meno ir visuomenės santykių 
supaprastinimo bei kitų trūkumų, Taine'o meno filosofija buvo svarbus 
etapas sociologinės metodologijos raidoje. Jo idėjos, Каір 'yra nurodęs 
P.Francastelis, skatino meno teoretikus ir kritikus objektyviai analizuoti 
ryšius tarp meno kūrinio ir istorinės bei socialinės aplinkos, kurioje jis 
buvo sukurtas. 

Taine'o šalininkų veikaluose universalios meno filosofijos proble- 
matika palaipsniui virsta daug siauresniu specifiškai sociologiniu 
daugialypių meno ir visuomenės ryšių tyrinėjimu. Toks procesas itin 
nuoseklus, vyko ir Prancūzijoje, turinčioje tvirtas sociologinės minties 
tradicijas. Atsisakymas konstruoti globalines meno filosofijos koncepci- 
jas ir didėjantis mokslininkų dėmesys meno funkcionavimui visuomenėje 
vadinamąją sociologinę estetiką išskyrė iš kitų mokslų, tyrinėjančių meno 
fenomeną, ir pagaliau ją transformavo į meno sociologiją. 

XIX a. pabaigoje kartu su sociologinėmis, iracionalistinėmis ir forma- 
listinėmis tradicijomis sustiprėjo psichologinės metodologijos įtaka. Šios 
tendencijos atsiradimas taip pat sietinas su spekuliatyviosios meno filo- 
sofijos krize. Žymiausi šios pakraipos atstovai G. Fechneris, T. Lippsas ir 
J. Volkeltas meno fenomeno pažinimui mėgino pritaikyti sparčiai besi- 
plėtojančio psichologijos mokslo laimėjimus. 

Psichologinės metodologijos pradininko G. Fechnerio “asociatyvinė 
teorija" rodo, kaip pozityvizmas ir formalizmas palaipsniui transformavosi 

įnaują subjektyvistinės meno teorijos variantą. Viena svarbiausių Fechnerio 
ir apskritai psichologinės pakraipos estetikos sąvokų - įsijautimas 
(Einfühlung). Pirmą kartą Einfühlung teorija buvo išdėstyta 1887 m. 
vėlesniuose neohėgelininko F. T. Vischerio veikaluose. Šį terminą jis 
perėmė iš savo sūnaus, meno istoriko ir teoretiko R. Vischerio, kuris juo 
žymėjo subjekto minčių ir jausmų priskyrimą objektyviojo pasaulio 
daiktams ir reiškiniams. Remdamiesi įsijautimo sąvoka, Fechneris ir 
Lippsas siekė teoriškai pagrįsti tokią metodologiją, kuri, apibendrindama 
psichologinių eksperimentų duomenis, remtųsi indukcijos metodu. 
Ryškiausiai ši tendencija išreikšta T. Lippso koncepcijoje. Meno kūrinys, 
teigė šis mąstytojas, turi ne vien formą, bet ir įdvasintą turinį, kuris 
suvokiamas objektyvacijos arba įsijautimo keliu. “Ši objektyvacija, --rašė 
Lippsas, - gali reikštis kuo įvairiausiais būdais, suteikti objektui skirtingą 
turinį, tačiau tai visada bus mano paties dvasiniai išgyvenimai." (Lipps, 
1909, p. 377.) Jo nuomone, kūrinys yra estetinio objekto simbolis, kurį 
reikia laikyti įsijautimo rezultatu. Lippsas siūlo analizuoti meno kūrinį 
atskirai nuo realiojo pasaulio, neliečiant nieko, kas yra už nagrinėjamo 
kūrinio ribų. Laikantis tokios nuostatos, meno kūrinys virsta bekūniu 
simboliu, kuris laikomas tiesioginiu įsijautimo rezultatu. Pažymėtina, kad 
Fechnerio ir Lippso idėjos labai paskatino savarankiškos menotyros 
disciplinos — meno psichologijos formavimąsi. 

Fechnerio ir Lippso veikaluose išryškėjusį psichologinį estetikos ir 
meno filosofijos problemų aiškinimą plėtojo jų sekėjai ir vis nuosekliau 
siejo su psichologinių meno aspektų analize. Psichologinė estetika pamažu 
virto meno psichologija. Svarbiausi čia buvo vokiečių psichologo W. Wund- 
to, prancūzų meno psichologijos teoretikų ir rusų psichologo L. Vygotskio 
darbai, kadangi psichoanalitinė, geštaltinė psichologija, biheviorizmas, 
“humanistinė psichologija" ir anglosaksų šalyse įsivyravusios empirinės 
taikomosios ir eksperimentinės psichologijos kryptys nelabai veikė meno 
psichologijos teorinių ir metodologinių principų formavimąsi. Meno 
psichologijos pamatinės idėjos daugiausia skleidžiasi estetikos, meno 
filosofijos, bendrosios psichologijos ir rečiau meno teorijos idėjų kon- 
tekste, 

Wundtas suvokė, jog vienpusis empirizmas, fiziologinė ir metafizinė 
psichologija nebėra perspektyvūs, ėmė gvildenti meno pasaulio prigimtį ir 

jo dėsnių savitumą. Iškėlęs meno svarbą psichologinei dvasinio gyvenimo 
ir bendrųjų sąmonės procesų eigai pažinti, jis pakvietė mokslininkus 
remtis induktyviu metodu ir pereiti nuo siaurų empirinių problemų prie 
platesnių humanitarinės kultūros apibendrinimų. “Psichologiniuose tyri- 
nėjimuose, - rašo jis, - menas yra greta kalbos ir mito. [-..] Tačiau kuomet 
mene kūrybiškumas kreipiasi į kitus svarbesnius gyvenimo reiškinius, 
tuomet menas kaip patikima priemonė, perteikianti tiesioginius vidinius 
išgyvenimus, iškyla daug aukščiau įprastinės kalbos.“ (Wundt, 1914, p. 
5.) 

Wundto veikaluose ryškėjančios meno psichologijos pagrindas - 
kūrybinė fantazijos prigimtis. Atsiribojęs nuo aristoteliškosios tradicijos 
šalininkų, teigiančių, kad menas yra gamtos pamėgdžiojimas, ir savo 
tikslu laikančių objektyvią kūrinių analizę, Wundtas, aiškindamas meno 
kūrinius, ėmė juos tiesiogiai sieti su dvasinėmis menininkų savybėmis ir 
bendrais bei specifiniais meninės fantazijos dėsningumais. “Kadangi jai 
(fantazijai - A. A.) paklūsta visos žmonių kūrybos apraiškos, vadinasi, 
visiškai išnyksta ribos, skiriančios meninę kūrybą ir kitas teorinės bei 
praktinės veiklos formas." (Ten pat, p. 26.) 

Taigi fantazija Wundto veikaluose suvokiama ne kaip ypatinga dvasinių 
procesų apraiška, papildanti kitus dvasinius procesus, o kaip esminė visų 
kūrybinių procesų, sykiu ir meninės kūrybos jėga. Iš čia kyla psichoanalizei 
artimi apmąstymai apie didžiulį pasąmonės vaidmenį, vaikų žaidybinio ir 
meninio kūrybinio fantazavimo giminingumą, žaidybinę meninės kūrybos 
prigimtį. 

Deja, tėvynainiai nesugebėjo išplėtoti Wundto veikaluose iškeltų 
perspektyvių meno psichologijos idėjų. E. Meumanui ir R. Muller-Freinfel- 
sui pritrūko konceptualumo, W. Dilthey'us nukrypo į aprašomąją meno 
psichologiją, ėmėsi gvildenti psichopatologines meninės kūrybos 
problemas, W. Worringeris plėtojo “įsijautimo" teoriją, psichoanalitinės 
meno psichologijos pradininkai (S. Freudas, A. Adleris, O. Rankas, 
C. Jungas) sąmoningai atsiribojo nuo pamatinių metodologinių meno 
psichologijos problemų, E. Kurthas susitelkė į muzikos psichologijos 
klausimus. Domėtis metodologinėmis meno psichologijos problemomis 
Vokietijoje vėl imta tik 1935 metais P. Planto studijose, tačiau ir jam 
trūksta konceptualumo bei metodologinio nuoseklumo. 

Prancūzijoje septintąjį XIX a. dešimtmetį iškilo antroji psichologinio 
pozityvizmo banga (E. Vernas, G. Tardas, T. Ribot), kurios šalininkai 
siekė pritaikyti empirinės psichologijos principus meno fenomenams 
analizuoti. Tačiau dėl tradiciškai stiprios šioje šalyje meno filosofijos 
tradicijos ši banga neįgavo didesnio masto. Empirizmą greit nustelbė 
plačios humanitarinės orientacijos meno psichologijos problemoms skirti 
darbai (M. Pilo, V. Baschas, E. Souriau, H. Delacroix, A. Malraux, 
J. Weberis, D. Huismanas, R. Huyghas ir kt), kuriuose stengtasi atskleisti 
psichologinius ir socialinius-psichologinius meno kūrinio turinio aspektus, 
analizuoti įvairius meno kūrinių poveikio suvokėjui būdus. Skirta dėmesio 
ir meninės: kūrybos procesų psichologijos problemoms, psichologinei 
menininko asmenybės sąrangai, jos kūrybiniam potencialui, gvildenta 
meninių vertybių kūrimo procesas, psichologinis menininko pasinėrimas 
į kūrybos procesą, įsijautimas, fantazijos, įkvėpimas, emociniai iš- 
gyvenimai, aptarta psichologiniai meninio mąstymo ypatumai. 

Posūkis nuo pozityvizmo į platesnės humanitarinės orientacijos meno 
psichologijos koncepcijas išryškėjo 1895 m. pasirodžiusiame M. Pilo 
veikale “Grožio ir meno psichologija" (“La psychologie du beau et de 
l'art"). Šioje knygoje jau bandyta kelti estetikos ir meno psichologijos 
probleminių laukų specifiškumo problema. 1927 m. paskelbta H. Delacroix 
knyga ženklino naują prancūzų meno psichologijos raidos etapą, kuriame 
išryškėjo dėmesys socialinei psichologinei meno kūrinio analizei ir įvai- 
riems psichologiniams meninio suvokimo ir meninių vertybių kūrimo 
aspektams. Tai atspindi ir Delacroix knygos pavadinimas “Meno psicho- 
logija. Esė apie menininko kūrybinį aktyvumą" ("Psychologie de l'art, 
essai sur l'activité artistique"). Jau veikalo pradžioje autorius apdairiai 
atsiriboja nuo pretenzijų pateikti vientisą meno filosofijos ar meno 
psichologijos koncepciją (Delacroix, 1927, p. I). Remdamasis konkrečiais 
muzikos, poezijos, tapybos istorijos pavyzdžiais, jis susitelkia į žaidybinės 
meno prigimties, meninio suvokimo, psichologinės menininko asmenybės 
ir jo kūrybos proceso problemas. 

Kitas įtakingas prancūzų meno filosofas A. Malraux savo fundamen- 
taliame veikale “Meno psichologija" (“La psychologie de l'art"), pasitelkęs 
meninės kultūros kontekstą analizuoja psichologinį meno kūrinių poveikį . 
suvokėjui, o E. Souriau mokinys D. Huismanas pradeda savo tyrinėjimus 

aiškindamas meno psichologijos vietą mokslinių žinių sistemoje. Jo ma- 
nymu, meno psichologija yra sudėtinė platesnio estetinio pažinimo dalis. 
Išskiriamos trys pagrindinės jos probleminės sritys: suvokimas, meninė 
kūryba ir meninis atlikimas. Veikiamas V. Bascho idėjų, meninio suvokimo 
problemas D. Huismanas glaudžiai sieja su estetinio pasitenkinimo prob- 
lemomis. Jam labiausiai rūpi meninės kūrybos procesų psichologija. Kūryba 
aiškinama kaip džiaugsmingas gimdymo procesas, artimas religinei 
ekstazei. Iškėlęs meninio įkvėpimo svarbą, pagrindiniais kūrybinio proceso 
veiksniais Huismanas laiko originalumą, spontaniškumą ir kokybinį 
produktyvumą. 

Huismanas yra nuoseklus intuityvistinės meno psichologijos šali- 
ninkas, apribojantis proto ir racionalių veiksnių vaidmenį meninės kūrybos 
eigoje. “Apmąstymai, - rašo jis, - kaip pagalbinis veiksnys skleidžiasi 
mene. (...) Meninės kūrybos psichologija gali aprėpti kūrėjo sąmonę tik 
vientisu žvilgsniu, neskaidydama į dalis kūrybos ištakų ir proceso.“ 
(Huisman, 1954, p. 83.) Ėmęs gvildenti vainikuojančias meno psichologijos 
problematiką psichologines muzikos ir aktorinio meno kūrinių atlikimo 
bei interpretacijos problemas, Huismanas siekė atriboti meninės kūrybos 
ir meno kūrinių kontempliacijos problematiką. 

Psichoanalitinės pakraipos teoretikas J. Weberis savo knygą “Meno 
psichologija" (“La psychologie de l'art") pradeda aiškindamasis meno 
psichologijos objekto ir metodų specifiškumą, jos santykius su estetika, 
meno filosofija, menotyra ir meno kritika. Jis pabrėžia, jog meno psicho- 
logijos problemos glaudžiai siejasi su minėtais giminingais mokslais ir ju 
metodologiniais principais. “Meno psichologija, - rašo Weberis, - mes 
laikome sąmoningų ir nesąmoningų būsenų, susijusių su meno kūrinių 
kūrimu ir kontempliacija, tyrimą.” (Weber, 1972, p. 1.) Kadangi pagrindinis 
meno psichologijos tyrinėjimo objektas prancūzų teoretikui yra suvokėjas, 
menininkas ir meno kūrinys, tad ir meno psichologijoje paryškinamos trys 
pagrindinės problemų grupės: suvokimo psichologija, meninės kūrybos 
procesų psichologija ir meno kūrinio psichologija, kuri gvildenama tick 
psichologiniu, tiek ir ontologiniu aspektais. Pagrindiniai meno psicholo- 
gijos metodai, pasak Weberio, yra šie: introspekcija, psichoanalitinis ir 
psichofenomenologinis metodai. Weberio siekimas išplėsti meno 
psichologijos metodologinį pagrindą neliko be pėdsakų. Pastaraisiais 

dešimtmečiais prancūzų meno psichologijoje pastebimai sustiprėjo 
fenomenologinės, hermeneutinės, psichoanalitinės ir semiotinės meto- 
dologijos poveikis. 

Kalbant apie XX a. meno psichologijos idėjų raidą, būtina prisiminti 
ir vieną reikšmingiausių figūrų - rusų mokslininką L. Vygotskį, kuris 
puikiai suvokdamas šio mokslo perspektyvas, siekė atverti jam naujus 
horizontus. Trečiąjį dešimtmetį parašytame, tačiau tik praslinkus ketu- 
riems dešimtmečiams paskelbtame savo veikale "Meno psichologija“ 
(“Психология искусства”), kritiškai apžvelgęs pagrindinius šio mokslo 
raidos etapus, jis nubrėžė savo koncepcijos kontūrus. Meno psichologija 
jo veikaluose iškyla kaip perspektyvi tarpdisciplininė mokslo sritis, besi- 
plėtojanti objektyviosios psichologijos ir naujosios menotyros sandūroje. 
“Mes, - sako jis,- išpažįstame Utitzo požiūrį, kad menas peržengia este- 
tikos ribas ir netgi turi esmiškai skirtingų nei estetinės vertybės bruožų. Jis 
gimsta estetinėje stichijoje, tačiau neištirpdamas joje iki galo. Todėl 
mums aišku, kad meno psichologija turi sąveikauti ir su estetika, tačiau 
neturi pamiršti ribų, skiriančių vieną sritį nuo kitos". (Vygotskij, 1968, 
p. 16). Atgimus Vygotskio idėjoms, svariai teorinės meno psichologijos 
problemas analizavo Leningrado ir gruzinų psichologijos mokyklos 
atstovai, | 

Taigi nuo pat pradžių psichologinėje estetikoje išryškėjo visoms 
pozityvistinės orientacijos tendencijoms būdingi trūkumai, Didėjanti meno 
pažinimo koncepcijų diferenciacija ir stiprėjantis pliuralizmas sukėlė 
sisteminės meno analizės principų krizę. Praradę sistemingumą, empiriniai 
meno tyrinėjimai neteko aiškaus metodologinio pagrindo. Vietoj klasikinių 
visa aprėpiančių meno filosofijos sistemų ėmė formuotis daugybė viena 
kitai prieštaraujančių metateorijų, koncepcijų. Atskiros, daugiausia 
eklektinės mokyklos, grupuotės, koncepcijos lindėjo savo siaurų specifinių 
problemų kiaute, skendo empirinių tyrinėjimų jūroje. Nepasitikėjimas 
metafizinėmis konstrukcijomis ir abstraktaus teorinio mąstymo principais 
atvedė mokslą į kitą kraštutinumą - empirizmą, skatino psichologinių, 
sociologinių, iracionalistinių, intuityvistinių bei formalistinių tendencijų 
metodologinius ieškojimus. 

Šį metodologinės dezintegracijos procesą mėgino sustabdyti M.Des- 
soiras ir E.Utitzas, bandydami nutiesti tiltus tarp meną tyrinėjančių mokslų 


32—578 


500 Spekuliatyviųjų koncepcijų krizė ir naujų metodologinių orientacijų sklaida 


ir sujungti skirtingas meno analizės metodologines orientacijas į vientisą 
sistemą. Šių pastangų rezultatas - veikalas “Estetika ir visuotinė menotyra". 

Dessoiro ir Utitzo koncepcijose estetika ir visuotinė menotyra iškyla 
kaip dvi savarankiškos, viena „kitą papildančios mokslinės disciplinos. 
Estetikos tyrinėjimo objektu Utitzas laikė apskritai estetinius reiškinius ir 
grožio problemą, o visuotinės menotyros - specifinius atskirų meno šakų 
dėsningumus ir meninės kūrybos technologijos problemas. Dessoiras savo 
ruožtu teigė, jog “estetiškumo" sritis tik iš dalies sutampa su meniškumu. 
Tęsdamas Fiedlerio idėjas, jis kvietė mokslininkus atskirti grožio ir jo 
suvokimo problemų tyrinėjimą nuo meninės veiklos pažinimo klausimų. 
Gindamas savo požiūrį, Dessoiras pateikė tezę, jog meno sfera nėra vien 
tik grožis, tai daug platesnė įvairių kategorijų (tragiškumo, komiškumo, 
didingumo, bjaurumo ir t.t.) visuma. Kita vertus, pažvelgus į šių sferų 
santykius tikrovės atspindėjimo aspektu, estetiškumo sfera yra platesnė už 
meniškumo, nes, be meno, ji aprėpia ir daugybę kitų tikrovės reiškinių 
(Dessoir, 1906, p. 6). Jo nuomone, meninės veiklos sferą būtina atriboti 
nuo estetinės dar ir todėl, kad ją sąlygoja ne tik estetiniai impulsai, 
motyvai ir kad ji orientuojasi ne į estetinį suvokimą, o turi savo specifines 
ištakas, tikslus ir problemas, kurios ir turi būti specialaus mokslo -visuotinės 
menotyros tyrinėjimo objektas. Pažymėtina, kad atskirdamas visuotinę 
menotyrą nuo estetikos, Dessoiras ragino problemas gvildenti tiek dėl 
atskirų mokslo poreikių, tiek bendrų meno fenomeną pažįstančių mokslų 
požiūriu. Svarstydamas visuotinio mokslo apie meną, arba visuotinės 
menotyros uždavinius, jis ne tik traktavo šį mokslą kaip meno filosofiją, 
tačiau ir vartojo meno filosofijos terminą. 

Nors Utitzas ir Dessoiras nepajėgė sustabdyti mokslo apie meną 
metodologinės dezintegracijos proceso, kuris pirmaisiais XX a. dešimt- 
mečiais perėjo į naują fazę, tačiau nuoseklus visuotinės menotyros atsky- 
rimas nuo estetinės problematikos turėjo teigiamo poveikio tolesnei meno 
filosofijos raidai. 


FORMALIOJI MOKYKLA 


Teorinės formalizmo ištakos 


Formalizmas Vakarų estetikoje, meno filosofijoje ir menotyroje — 
sudėtingas ir įvairialypis, ilgą laiką pas mus supaprastintai traktuotas 
reiškinys. Jis formavosi kaip reakcija į klasikinės spekuliatyviosios vokiečių 
meno filosofijos abstraktumą ir universitetinės aprašomosios menotyros 
eklektiškumą bei metodologinį bejėgiškumą. Formalistinės metodologijos 
šalininkai, pasisakydami prieš meno paslapčių fetišizavimą, meno feno- 
meno panaikinimą visuomeniniuose, etiniuose veiksmuose ir vienpusį 
siužeto, temos, idėjos reikšmės pervertinimą, atkreipė dėmesį į imanenti- 
nius (vidinius) meno dėsningumus, kurie dažniausiai buvo aiškinami kaip 
grynai formalūs, struktūriniai. Pagrindinis mokslininkų dėmesys nuo klau- 
simo, kas yra pavaizduota, nukrypo į klausimą "kaip". Taigi dėmesio 
centru tapo formalios, plastinės, kompozicinės meno kūrinio struktūros ir 
jėgos. . 

XIX a. pabaigoje ir XX a. pradžioje Vakaruose išsikristalizavo trys 
pagrindinės formalistinės kryptys: 1) vokiškai kalbančių šalių (austrų, 
vokiečių, šveicarų), kurios ryškiausi atstovai K. Fiedleris, A. Rieglis ir 
H. Wólfflinas, 2) prancūzų — H. Focillonas, artimi jam J. Baltrušaitis, 
A. Malraux, 3) anglosaksiškoji — C. Bellas, R. Fray'us. Šiame skyriuje 
apsiribosime tik vokiečių kalba rašiusių formaliosios mokyklos šalininkų 
idėjų analize, kadangi būtent jos darė didžiausią įtaką tolesnės teorinės 
minties raidai ir tvirtai įėjo į daugelio įtakingiausių poststruktūralizmo ir 
postmodernizmo teoretikų koncepcijas. Fiedlerio ir Rieglio idėjos dabar 
tampa itin populiarios. Šie teoretikai skelbiami tikraisiais kokybiškai 
naujo meno mokslo pranašais. Kita vertus, pastaraisiais dešimtmečiais 
stiprėjantis dėmesys Fiedlerio ir Rieglio teoriniam palikimui susijęs su 

tarptautiniuose kongresuose, konferencijose ir simpoziumuose užsimez- 
gusia polemika apie galutinį estetikos ir meno filosofijos kompetencijos 
sferų atribojimą. 

Formalistinės meno filosofijos pradininkas buvo I. Kanto idėjų tęsėjas 
J.-F. Herbartas. Suvokdamas grynai empirinių meno tyrinėjimų ribotumą, 
jis kritikavo Hegelio meno filosofijos metafiziškumą ir tikėjosi rasiąs 
trečiąjį, “mokslinį” kelią. Jis norėjo išlaisvinti meno mokslą iš filosofinės 
metafizikos priespaudos, suteikti jam autonomiją. Remdamasis Kanto 
estetinio nesuinteresuotumo teorija ir asociacinės psichologijos principais, 
svarbiausiu meninio vertinimo požymiu Herbartas laikė savitikslį, sponta- 
nišką pasitenkinimą, kurį sužadina meno kūrinio forma, jo elementų 
santykiai. Jau Kanto grožio teorijoje, kaip yra pažymėjęs V. Sezemanas, 
glūdi tam tikras dvilypumas, skaldantis ją į dvi savarankiškas dalis, besi- 
remiančias visai skirtingais principais bei kriterijais: į grynosios formos 
teoriją ir dalykinio turinio teoriją. Schellingas, romantikai, Hegelis lemiamą 
vaidmenį priskyrė dalykinei reikšmei, o jutiminę formą laikė tik išorinio 
realizavimo priemone. Tuo tarpu Herbartas ir jo sekėjai buvo įsitikinę, jog 
grožį sąlygoja tik objekto dalių arba elementų santykis (Sezemanas, 1970, 
p. 273). Formalistinę kryptį plėtojo R. Zimmermanas, analizuodamas 
meno formas, struktūras, ritmus, proporcijas ir jų santykius. Formalizmo 
teoretikų požiūriu, metafizinių spekuliacijų neslegiama struktūrinių meno 
principų analizė turi padaryti meno tyrimus efektyvius ir moksliskus. 


Fiedlerio meno imanentiškumo teorija 


XIX a. pabaigoje formalistinės meno filosofijos idėjas plėtojo artimi 
draugai, vadinamojo “Romos ratelio“ atstovai K. Fiedleris, A. von Hil- 
debrandas ir H. von Marees. Jie kvietė mokslininkus vėl atsigręžti į meną 
kaip mokslinio tyrinėjimo objektą ir pažinti jo vidinius dėsnius. Šie 
“grynojo meninio regėjimo" (pure visibilitė) teorijos šalininkai tvirtino, 
jog menas yra autonomiškas, turi savo plėtotės dėsnius ir tik tuo pagrindu 
gali būti pažintas. 

Idėjinis šios grupuotės vadas Konradas Fiedleris (1841-1895) buvo 
nuosekliausias formalistinės meno filosofijos metodologinių principų 

grindėjas. Taikliu P. Junodo pastebėjimu, Fiedleriui fortūna nebuvo palanki, 
kadangi jo raiškiai ir glaustai suformuluotos idėjos dažniausiai buvo 
priskiriamos jo artimiausiems mokiniams ir sekėjams, tarp kurių buvo 
tokie korifėjai kaip A. Rieglis, Н. Wėlfflinas, E. Panofsky (Junod, 1976, 
p. 16-17). 

Įgijęs įvairiapusį humanitarinį išsilavinimą Heidelbergo, Berlyno ir 
Leipcigo universitetuose, Fiedleris pradeda savarankišką gyvenimą 
dirbdamas teisininku. Tik po tėvo mirties, gavęs nemažą palikimą, jis 
galutinai atsideda meno tyrinėjimams. Svarbią reikšmę Fiedleriui turėjo 
1876 m. įvykusios vedybos su Berlyno Senovės meno muziejaus direk- 
toriaus J. Meyerio dukterimi. Žmonos tėvas įveda būsimąjį meno teoretiką 
į vokiečių muziejininkų ir menotyrininkų elitą, kartu pastūmėdamas 
profesionaliai susidomėti teorinėmis meno problemomis. 

Po daugelio ilgalaikių kelionių į Prancūziją, Italiją, Ispaniją, Graikiją, 
Palestiną, Siriją ir Egiptą Fiedleris ilgam apsistoja Romoje, kur tampa 
vokiečių menininkų bendruomenės, į kurią įėjo A. Feuerbachas, H. von 
Marees, A. Hildebrandas, Е. Lenbachas, T. Filzmannas ir šveicaras А. Вбс- 
linas, - globėju ir dosniu mecenatu. Ilgainiui jo artimiausiais draugais ir 
bendražygiais tapo Marees ir Hildebrandas. Glaudžiai su jais bendraujant, 
galutinai kristalizuojasi formalistinės Fiedlerio pažiūros, 

Nepaisant išorinio Fiedlerio mąstysenos fragmentiškumo, jis, kaip ir 
Nietzsche, siekia sistemingai apmąstyti pagrindines meno būties, funk- 
cionavimo ir vidinės sandaros problemas. Jo grakščiuose, tobulai nudai- 
lintuose aforizmuose savitai išreiškiamos ilgai apmąstomos mintys. 
Skirtingai nuo Marees ir Hildebrando, kurių pažiūros natūraliai išaugo iš 
jų meninio patyrimo, Fiedleris konstravo savąją formalistinę meno filosofiją 
“iš viršaus", remdamasis filosofinėmis idėjomis ir teorinėmis nuostato- 
mis. Svarbiausios jų buvo siekimas 1) griežtai atriboti estetikos ir meno 
filosofijos kompetencijos sferas, 2) gvildenti meną kaip imanentinį reiškinį 
ir 3) susieti meno fenomenų vertę su formaliomis struktūromis. 

Aiškindamiesi teorines Fiedlerio meno filosofijos ištakas, pirmiausia 
turime prisiminti Kanto pažinimo teoriją, kurios principais jis nuolatos 
remiasi: Jo pažiūroms turėjo įtakos formalistinės Herbarto idėjos, kurias 
papildė atskirais W. Schuppe's “imanentinės filosofijos", Schopenhauerio, 
Nietzsche's ir Burckhardto meno filosofijos principais. Iš Schopenhauerio 

jis perima tezę “pasaulis yra vaizdinys", t. y. mintį, kad visą pasaulio 
įvairovę sudaro vaizdiniai. Šią pagrindinę Schopenhauerio idėją jis sujun- 
gia su jai artima Schuppe's idėja apie “sąmonės imanentiškumą būčiai“, 
kartu teigdamas regimos tikrovės nepriklausymą nuo žmogaus sąmonės. 
Fiedlerio ryšiai su Burckhardtu ne visuomet aiškiai matomi (tam turi 
įtakos nauja kultūrinė bei filosofinė situacija, kuri kelia mokslininkams 
kitokius uždavinius ir lemia jų sprendimus), tačiau kaip tik šie ryšiai 
daugiausia lemia Fiedlerio meno filosofijos vietą formalizmo plėtotėje. 
Fiedleris susieja Burckhardto “meninio regėjimo" teoriją su analogiškomis 
Rieglio, Wėlfflino, Panofsky'o koncepcijomis, kuriose ryškėja grįžimas 
prie istorinių meno raidos problemų. 

Fiedlerio veikaluose mažai dėmesio skiriama istorinėms meno raidos 
problemoms. Dėl to silpnėja tradicinis meno filosofijos ir meno istorijos 
ryšys. 

Svarbiausių meno problemų tyrinėjimą Fiedleris priskyrė pažinimo 
teorijai. Menkai domėdamasis esamais meno reiškiniais, jis buvo linkęs 
nagrinėti metodologines ir teorines meno filosofijos problemas, daugiausia 
dėmesio skirdamas meno specifikos, menininko kūrybinio aktyvumo, jo 
santykių su tikrove, meno kūrinio vidinių dėsnių pažinimo aspektams. 
Remdamasis Schopenhauerio mokymu apie intuityvųjį ir diskursyvųjį 
pažinimą, Fiedleris nusako meninės veiklos savitumą, supriešindamas jį 
su mokslu. Abi šios visuomeninės sąmonės formos remiasi tais pačiais 
jutimų duomenimis, tačiau mokslas operuoja abstrakcijomis, o menas 
prabyla intuityvia meninių vaizdinių kalba. “Meno esmė, - anot 
Fiedlerio, - slypi intuityvios sąmonės galimybių sklaidoje." (Fiedler, 
1913, .t. 2, p. 43.) Teigdamas loginės mąstysenos ribotumą, jis kartu 
aukština poetinio, arba intuityvaus meninio pažinimo reikšmingumą, 
skelbdamas jį tokia kalba, kuri atskleidžia giluminę būties esmę. “Mene, 
- pareiškia Fiedleris, - mes susiduriame ne su išgalvotu išoriniu pasauliu, 
bet prisiliečiame prie tikrovės esmės." (Ten pat. p. 250.) 

Svarus Fiedlerio nuopelnas yra jo išplėtota meno filosofijos ir estetikos 
tyrimo objektų atskyrimo koncepcija. Kritiškai vertindamas ankstesnius 
mokslo apie meną raidos laimėjimus, jis rašė, jog “iki pat mūsų dienų 
didžiausia ankstesnės meno filosofijos klaida yra ta, kad ji tyrinėjo meną 
jo poveikio aspektu. Todėl meno filosofija pamažu transformavosi į 

estetiką" (Fiedler, 1913, t. 1, p. 99). Iš tiesų XIX a. pabaigoje, didėjant 
psichologinių tendencijų įtakai, meno filosofijos ir estetikos problematika 
supanašėjo. Tuomet estetikai ne tik siekė suvokti grožio specifiškumą, 
‚ tačiau ir nuolatos brovėsi į teorinį meno esmės apmąstymą. Dėl to meno 
struktūros vis dažniau buvo traktuojamos kaip estetinės struktūros, o meno 
esmė savo ruožtu siejama su estetiniais vertybiniais kriterijais. Kita vertus, 
mokslininkai, gvildendami siauras meno suvokimo temas, neretai palikdavo 
nuošalyje svarbiausias meno filosofijos problemas. Mėgindamas atskirti 
specifines meno filosofijos problemas nuo estetikos, Fiedleris ryžosi 
“išvalyti” meno filosofiją nuo estetinių priemaišų. Jis teigė, kad estetikos 
objektas yra grožis ir jo suvokimo problemos, o meno filosofijai rūpi meno 
esmės, menininko kūrybinio aktyvumo, kūrybos ištakų ir meno kūrinio 
vidinių dėsnių pažinimo klausimai. Grožis atsiskleidžia subjektyviai juntant 
malonumą. Tuo tarpu meno filosofijos tikslas - tiesos pažinimas. Prieš- 
priešindamas grožį tiesai, Fiedleris siekė įrodyti, jog meno filosofija 
neturi nieko bendra su estetika. “Tikras" meno kūrinys kuriamas ne 
jausmų ar grožio pagrindu. Norint jį suprasti, jausmų nepakanka. Tad 
menas yra ne estetikos, o meno filosofijos kompetencijoje. 

‚ Fiedlerio siekimas iš meno filosofijos pašalinti grožio kategoriją ir 
iškelti tiesos sąvoką yra priešinimasis minėtajam perdėtam XIX a. pabai- 
gos teorinės minties psichologizmui ir vienpusiškai meno sociologiza- 
vimo tendencijai. Fiedlerio koncepcija, atskirdama grožį nuo meno, su- 
siaurino tiesioginį meno poveikį. Tai padarė Fiedlerio meno filosofiją 
elitišką. Teigdamas, jog tradicinės paprastos žmonių pažiūros neturi nieko 
bendra su tikruoju menu, jis siekė įtvirtinti meno nepriklausymą nuo 
gyvenimo, išorinių veiksmų įtakos ir tyrinėti jį dėl jo paties, kaip visiškai 
imanentinį reiškinį. 

Fiedleris buvo įsitikinęs, jog meno reiškinių pažinimas turi remtis ne 
meno materialumu, o vidine veikla, kurią jis pavadino intuityviu pažinimu. 
Kaip ir Schopenhaueris, Fiedleris meno tikslu laikė žmogaus išlaisvinimą 
nuo išorinio pasaulio beprasmybės. Tikrai didis menas, pasak Fiedlerio, 
yra linkęs į gryną kontempliaciją. Jis išreiškia nesąmoningą formų ir 
reiškinių įvairovę. Veikiamas šio spontaniško kūrybinio siekimo, meni- 
ninkas mėgina pajungti sau tikrovę, modeliuodamas plastines formas. 
“Menas, - teigė Fiedleris, - gali būti visiškai suprastas tik tada, kai visai 


506 Fiedlerio meno imanentiškumo teorija 


pašalinama gamtos ir meninio vaizdinio priešprieša." (Fiedler, 1913. t. 2, 
р. 99.) Įprastiniai meno ryšiai su tikrove Fiedlerio veikaluose keičiasi, nes 
tikrovę jis laiko regimybe, kurią sudaro ne kas kita, kaip formos, suvokiamos 
regėjimu. Kūrybos procese menininkas ne atspindi pasaulį, o jį atkuria, 
sujungdamas tikrovės vaizdinius į vientisą autonomišką meninių formų 
sistemą. “Menas niekuo nepapildo gamtos, nes jis pats kuria gamtą." 
(Fiedler, 1913, t. 2, p. 102.) Fiedlerio nuomone, kūrybinis pradas suteikia 
kūriniui ne tik tikslingumo, rafinuotumo, nuoseklią vidinę meninių formų 
struktūrą, bet ir padaro jį realesnį už pačią tikrovę. Meno kūrinys, kaip ir 
hėgeliškoji idėja, tikrovės atžvilgiu yra pirminis. 

Fiedlerio meno filosofijoje išskirtinis vaidmuo tenka menininko 
kūrybiniam aktyvumui. Veikale “Apie menininko kūrybinio aktyvumo 
ištakas" (1887) pabrėžiama, jog meniškai asmenybei būdingas nepaprastas 
vidinis kūrybinis aktyvumas, kurį pirmiausia išreiškia meno kūrinio forma 
ir turinys. “Jau nuo seno, - rašė Fiedleris, - meninės veiklos esmė nusakoma 
dvejopai: kaip tikrovės pakeitimas ir pamėgdžiojimas. Manau, kad šį 
ginčą galima išspręsti vietoj šių dviejų apibrėžimų iškėlus trečiąjį - tikro- 
vės kūrimo." (Fiedler, 1913, t. 1, p. 180; kursyvas mano - A.A.) Kitoje 
vietoje savo mintį Fiedleris patikslino šitaip: “Menininko kūrybinis 
aktyvumas yra ne tikrovės mėgdžiojimas ar jausmų išraiška, o laisvas 
kūrimas“ (Fiedler, 1876, p. 50). Ši koncepcija jungia Kanto suformuotą 
aktyvaus kūrybinio prado sampratą su Novalio išaukštintu kūrybiškumu 
ir Nietszche's genijaus koncepcijos vitalizmu. Net meninių stilių vystymosi 
dėsningumus, įvairias meno raidos formas Fiedleris siejo ne su socialiniais 
kultūriniais veiksniais, o su skirtingomis menininko kūrybinio aktyvumo 
apraiškomis. Meno raidą jis interpretavo kaip genialių kūrybingų asme- 
nybių, suteikiančių menui konkrečias meninio regėjimo formas bei 
stilistinius elementus, veiklos rezultatą. Kai vienos meninės formos išsi- 
semia, naujos asmenybės sukuria kitas formas. Meno stilių raida - kūrybinio 
pažintinio akto plitimas ir imanentinis regėjimo formų kitimas. Hegelio 
veikaluose meno raidos varomosios jėgos vaidmenį atlieka dvasia (idėja). 
Fiedlerio meno filosofijoje šią funkciją perima “grynojo meninio regėjimo 
formos". 

Atskyręs meną nuo visuomeninių poreikių, istorinės tikrovės, estetinio 
pasitenkinimo, grožio atspindėjimo, Fiedleris meną siejo su ypatinga, tik 

menininkui būdinga “gryno meninio regėjimo“ (pure visibilité) forma. 
Svarbiausias menininko tikslas yra grynų, apvalytų nuo nemeninių veiks- 
nių poveikio meninių formų kūrimas. Tobulame kūrinyje meninė forma, 
anot Fiedlerio, pati turi aktyviai modeliuoti grynai meninį, t.y. formalų 
kūrinio audinį. Ši forma neturi išreikšti nieko kita, išskyrus save, nes visa, 
kas slypi už meninės išraiškos priemonių, yra už tikrosios meno esmės 
ribų. Šia prasme meno kūrinyje neįmanoma atskirti formos nuo turinio. 
Fiedleris vartojo turinio sąvoką ir įprastine prasme. Pripažindamas, kad 
turinys egzistuoja, jis vis dėlto teigė, jog meninė vertė priklauso ne nuo 
siužeto (pasakojamojo prado) ir kitų meno kūrinių turiningųjų aspektų, о 
nuo formos. ` 

Vadinasi, forma akumuliuoja visas meno kūrinio būties potencines 
galimybes. Iš to seka, kad meno esmė nepaaiškinama jokiais socialiniais, 
filosofiniais, religiniais, psichologiniais veiksniais, nes jie atitraukia 
tyrinėtoją nuo esmingiausių, grynai formalių meninių vertybių suvokimo. 
Menas Fiedlerio koncepcijoje iškyla kaip visiškai uždaras, autonomiškas, 
besivystantis pagal savo vidinius dėsnius reiškinys, kurį nulemia grynojo 
meninio regėjimo formų raidos dėsningumai. Meno tyrinėtojo tikslas - šių 
Jormų, formaliųjų kompozicinių struktūrų, meninės išraiškos priemonių ir 
stilių imanentinės kaitos analizė. 


Rieglio meno raidos koncepcija 


Formalistinės meno filosofijos tradicijas plėtojo žymiausias Vienos 
menotyros mokyklos atstovas, R. Zimmermano mokinys Aloisas Rieglis 
(1858-1905). Jo reikšmę tolesnei menotyros raidai Panofsky prilygino 
Kanto nuopelnams pažinimo teorijai (Panofsky, 1924, p. 71). Rieglio 
veikalai stebina mokslinių interesų įviariapusiškumu, naujų idėjų 
gausumu, taip pat netikėtais minties posūkiais. Jo pažiūros formavosi 
veikiamos ankstesnių formalistinių tradicijų, pozityvizmo, Hegelio meno 
filosofijos, voliuntarizmo ir psichologizmo idėjų. Daugelį idėjų, kurias 
aptinkame Rieglio veikaluose, lygiagrečiai gvildeno jo amžininkai 
Fiedleris, Hildebrandas, Marees, Wėlfflinas. Jų prioritetą kartais sunku 
nustatyti, 

Polemizuodamas su savo pirmtakais ir amžininkais, Rieglis savo 
meno filosofijoje integravo daugelį jų idėjų. Jis buvo originalesnis meno 
teoretikas negu Fiedleris ir konceptualesnis negu Wólfflinas. Jam svetimas 
Fiedlerio apriorizmas ir Wólfflino empirizmas. Rieglio mąstysenai būdingas 
minties lankstumas ir metodologinis nuoseklumas. Išskyrus “Istorinę vaiz- 
duojamojo meno gramatiką“ (“Historische Grammatik der Bildenden 
Künste"), sudarytą iš Vienos universiteto menotyros katedroje perskaitytų 
paskaitų, jis nerašė populiarių veikalų. Todėl Rieglis ne toks populiarus 
kaip Wolfflinas, nors jo autoritetas akademiniuose sluoksniuose ir įtaka 
tolesnei teorinės minties raidai daug reikšmingesni. 

Moksliniai Rieglio interesai ypač nuoseklūs. Remdamasis daugybe 
meno faktų, jis sukūrė vientisą meno filosofiją, kurioje vyrauja istoriniai 
meno raidos klausimai. Wólfflino meno filosofija gimė kaip meno raidos 
dėsningumų teorinio apibendrinimo rezultatas. Rieglio meno filosofijos 
tikslas - sukurti objektyvų mokslą, kuris remtųsi pozityviais faktais ir 
griežtais formaliosios analizės principais. Mokslininkas siekia atskleisti 
aukščiausius ir bendriausius meno sandaros ir raidos dėsningumus, 
slypinčius po atsitiktinių reiškinių skraiste. Mėgindamas pažinti esminius 
meno bruožus, Rieglis ieško meninės kūrybos ištakų, tų giluminių struk- 
tūrinių meno kūrinio elementų, kurie sąlygoja konkrečias meno būties 
formas, vidinius meno raidos dėsningumus. “Tikras meno esmės pažinimas, 
- rašo Rieglis, - galimas tik tuomet, kai išryškinama tų vaizduojamosios 
dailės elementų raidos istorija, kurią lemia aukščiausi ir vyraujantys visos 
žmogiškosios kūrybos veiksniai." (Riegl, 1893, p. 24.) Šis Rieglio polinkis 
į istorinių ir metodologinių problemų gvildenimą paaiškinamas ne tik 
austrų ir vokiečių menotyros ir meno filosofijos tradicijomis (su kuriomis 
jis buvo glaudžiai susijęs Vienos universitete), bet ir būtinybe spręsti tas 
problemas, su kuriomis susidūrė menotyra XIX ir XX amžių sandūroje. 

Sparti menotyros pažanga, stichiškas daugybės atskirų empirinių 
faktų apie skirtingas kultūras, civilizacijas, meno raidos periodus plūdimas 
iškėlė problemą, kaip susisteminti ir teoriškai pagrįsti naujausius mokslo 
duomenis. Praėjus beveik 150 metų po to, kai Ch. Batteux paskelbė savo 
svarbiausią veikalą, Rieglis pamėgino visai kitu teoriniu aspektu api- 
bendrinti naujausius menotyros duomenis. Jis, kaip ir Batteux, ragino 
mokslininkus ne tyrinėti atskiros meno rūšies dėsningumus, o kurti tokį 

teorinį pamatą, kuris sujungtų į vientisą sistemą fundamentalias meno 
pažinimo problemas (meno ir tikrovės santykis, kūrybos prigimtis, stilius, 
“meninė valia", “meninis regėjimas") ir teoriškai pagrįstų visoms vizualinio 
meno rūšims būdingus dėsningumus. 

Kaip meno istorikas Rieglis nuo meno stilių perėjo prie pagrindinių 
meno filosofijos problemų. Amžių sandūroje susidomėjimą meno stiliais 
skatino vis sudėtingesnis meno procesas, kurio sodrumas ir prieštaringumas 
įgavo anksčiau neregėtą mastą. Kaleidoskopinė stilių kaita, meninės formos: 
problemų aktualėjimas, išryškėjęs gimstančiame moderniajame mene, 
turėjo įtakos ir teorinės minties apie meną raidai. Itin populiari tampa 
“stiliaus" kategorija, todėl atsiranda daugybė šios kategorijos interpretacijų. 
Ji yra svarbiausia naujojo visuotinio meno mokslo (Allgemeine Kunst- 
wissenschaft) sąvoka. Stilius vis dažniau tapatinamas su meno sąvoka, o 
meno istorija aiškinama kaip stilių kaitos istorija. Šie poslinkiai nulemia 
ir meno mokslo pobūdį. Meno istorija transformuojasi į meno istorijos 
filosofiją, kurioje daugiausia dėmesio kreipiama į meno stilių genezės ir 
raidos dėsningumus, vidinius mechanizmus, varomąsias jėgas, vidinius ir 
išorinius stilių raidos determinantus, atskirų meno raidos etapų stilistinį 
savitumą ir ryšius tarp meno stilių ir kitų kultūros sferų. 

Daugelio žymiausių šio laikmečio meno teoretikų veikaluose aptin- 
kame atotrūkį tarp jų teorinių konstrukcijų ir realios meno praktikos. 
Teorinė mintis dažniausiai klaidžioja tolimoje praeityje, mėgindama pažinti 
“užmirštuosius" meno raidos laikotarpius. Susižavėjimas formos dalykais, 
išryškėjęs Vakarų Europos moderniajame mene, reiškiasi ir meno moksle, 
kur meno stilių kaita vis dažniau aiškinama formalistiškai kaip vienų 
meninių formų pakeitimas kitomis. 

Atsižvelgdamas į laikmečio dvasią, Rieglis jau ankstyvuosiuose savo 
veikaluose meno istoriją traktuoja kaip meno stilių raidos istoriją. Jis 
nuolat pabrėžia, kad stiliaus sąvoka yra visuotinio pobūdžio, kad ji pagrin- 
dinė meno istorijoje. 

Stiliaus sąvoka, kaip mano Rieglis, yra universali, aprioriška, dėsninga. 
Tai ir nulemia požiūrį į stilių kaip į vyraujantį principą, savotišką meninį 
dėsnį, sutvirtinantį ryšius tarp atskirų meninio reiškinio struktūrų ir formalių 
elementų. Vadinasi, stiliaus sąvoka Riegliui įprasinina meno kūrinio struk- 
tūrinį centrą. Netgi analizuodamas struktūrinius meninio reiškinio lygmenis 


510 Formalioji mokykla 


(tikslas, motyvas, medžiaga, technika, forma), Rieglis juos nuosekliai 
išveda iš vieningo stiliaus principo. Rieglio meno filosofijoje skiriami du 
skirtingi stiliaus principai: pirmasis, taktilinis, remiasi lytėjimo pojūčiu, 
sukuriančiu izoliuotą vaizdinį, o antrasis, optinis, susijęs su regėjimu, 
gimdo vientisą suvokiamo objekto vaizdinį. Abu šio stiliaus principai 
Rieglio teorijoje reiškia formalias meno kūrinio savybes ir yra formalūs. 

Jau pirmoje knygoje “Stiliaus klausimai" (“Stilfragen", 1893) Rieglis 
iškėlė daugelį problemų, kurios vėliau tapo svarbiausiu jo tyrinėjimo 
objektu. Gvildendamas ornamento evoliuciją nuo seniausių meno pa- 
minklų iki arabų-musulmonų kultūros, Rieglis pateikė plačią meninių 
stilių raidos panoramą. Jis neginčijamai įrodė, jog meninių stilių raidos 
tęstinumas - ne paprastas ankstesnių stilistinių raidos fazių pakartojimas, 
о nuolatinis naujų konfliktų gimimas, kurie kiekvienoje istorinėje meni- 
nės kultūros fazėje išsprendžiami specifine forma. Tačiau tikrąja meninių 
formų kitimo priežastimi jis laiko ne išorinius, materialius veiksnius, o 
kiekvienoje epochoje įsivyraujančius naujus meninius idealus. 

Veikale “Vėlyvosios Romos dailės industrija" ("Die spütrómische 
Kunstindustrie",1901), tarsi išplėsdamas ankstesnių savo tyrinėjimų 
diapazoną, Rieglis vėl pasirinko tokį tyrinėjamų objektų ir keliamų prob- 
lemų gvildenimo aspektą, kuris prieštaravo nusistojusioms mokslo 
pažiūroms (vėlyvoji Romos dailė buvo laikoma nereikšmingu antikinės 
meninės kultūros saulėlydžio etapu). Minėtoji knyga, anot autoriaus, 
turėjo užpildyti baltas dėmes tarp brandžiosios antikos ir viduramžių 
meninės kultūros. Tačiau toks problemos formulavimas yra “išorinis" ir 
neatskleidžia tikrųjų Rieglio ieškojimų bei atradimų esmės. Kur kas labiau 
jį jaudino ne siauros menotyrinės problemos, o globaliniai metodologiniai 
bei teoriniai stilių raidos klausimai, kiekvieno meno raidos etapo unikalumo 
priežastys. 

Rieglio nuomone, nesugebėjimas įžvelgti tikrosios meninės vertės 
įvairių epochų ir skirtingų kultūrinių plotų meno kūriniuose dažniausiai 
rodo ne jų menkavertiškumą, o menką žmonių skonį, meninio ir kultūrinio 
išprusimo stoką. Kiekvieną meno raidos fazę mokslininkas vertina kaip 
unikalų stilistinį reiškinį, kuris kitos epochos ar kultūrinio regiono atstovui 
dėl daugelio priežasčių neretai lieka svetimas. Šis faktas paaiškinamas 
susiformavusių meninių skonių bei vertinimo stercotipais, kurie visuomet 

yra istoriškai riboti. Vadinasi, norint adekvačiai suvokti kitos kultūros, 
epochos meną bei jame įkūnyto grožio, harmonijos specifiką, būtina 
atsiriboti nuo savo epochos meninių idėjų ir vertinimo stereotipų. Kiek- 
vieną meninį reiškinį reikia suvokti kartu su jį pagimdžiusia istorine bei 
kultūrine situacija. Tokia metodologinė nuostata padėjo Riegliui išryškinti 
daug naujų meninės kultūros raidos bruožų. 

Meno pažinimas, Rieglio nuomone, turi prasidėti ne klausimu, kas 
yra menas, о kaip jis gimsta. Ieškodamas atsakymo į šį klausimą, moks- 
lininkas gvildeno sudėtingus meno ir tikrovės santykius, aiškinosi meninės 
kūrybos pobūdį ir jos paskatas. Veikiamas Nietzsche's ir Fiedlerio idėjų, 
meninę kūrybą jis traktavo kaip aktyvią meninės sąmonės veiklą, skirtą 
kūrybiškai permąstyti tikrovę. Meninės sąmonės kreipimasis į ją supančias 
gamtines formas, anot Rieglio, neišvengiamai nulemia meno kūrinių 
“natūriškumą". Tačiau tikras meno kūrinys - ne pasyvi gamtos imitacija, 
o sukūrimas to, ko nėra tikrovėje. Vadinasi, kūrybos metu menininkas, 
perleisdamas tikrovę per savo individualų pasaulio suvokimą, ne tik pakeičia 
atsitiktines, chaotiškas tikrovės formas ir suteikia joms “architektūrinį 
turinį", formalių struktūrų pavidalą, bet ir duoda joms dvasinį pradą. 

Polemizuodamas su pozityvistu G. Semperiu, kuris svarbiausia meno 
raidos paskata laikė medžiagą, techniką ir paskirtį, Rieglis, neatmesdamas 
šių veiksnių vaidmens, pagrindine meno varomąja jėga paskelbė dvasinį 
pradą. Šį paslaptingą meno egzistavimo pradą jis pavadino menine valia 
(Kunstwollen). “Visa meno istorija, - rašė Rieglis, - tai begalinė kova su 
materija, ir pirminis lemiamasis veiksnys čia yra ne instrumentas, technika, 
o meną kurianti mintis, kuri siekia išplėsti vaizduotės ribas, sustiprinti 
kūrybinį pradą." (Riegl, 1893, p. 24.) 

Šis dvasinio prado prioritetas Ricglio koncepcijoje liudija stiprią 
hėgeliškosios dvasios filosofijos įtaką. Meno istorija yra dvasios raidos 
istorija. Tačiau Rieglio teorinėse konstrukcijose susipina ir kitos dažnai iš 
pirmo žvilgsnio nesuderinamos idėjos. Kritikuodamas Semperio pozity- 
vizmą, jis ilgainiui ima orientuotis į konkretų faktą ir laikosi griežto 
moksliškumo nuostatos. Kita vertus, perėmęs daugelį Schopenhauerio 
aklos, iracionalios valios metafizikos bruožų, Rieglis interpretavo meninę 
valią kaip giluminį substancialų pradą, kuris vystosi pagal savo imanenti- 
nius dėsnius. Ankstyvuosiuose Rieglio veikaluose ši miglota sąvoka turi 

fatališką meno likimo atspalvį, tuo tarpu vėliau jai suteikiama universalesnė 
prasmė. Ji tampa atskiro meno kūrinio ir menininko kūrybinės intencijos 
pažinimo instrumentu. Neretai Kunstwollen Rieglis apibūdina kaip vidinį 
meninį impulsą, arba meno siekį, kuris skatina menininką kurti naujas 
formas. Taigi meninė valia yra centrinė Rieglio meno filosofijos sąvoka. 
Ją pasitelkęs, mokslininkas gali teoriškai pagrįsti meninės veiklos savitumą, 
autonomiją, išsiaiškinti istorinės meno raidos dėsningumus ir varomąsias 
jėgas. Reikšdamasi kaip gyvas, geidžiamas, nepriklausomas nuo šalutinių 
veiksnių įtakos pradas, meninė valia pati nužymi ir vėliau koreguoja 
svarbiausias meno raidos kryptis. Instinktyviame meninės valios siekyje 
Rieglis mato tam tikrą neišvengiamumą, savotišką lemtį, kuriai neįmanoma 
pasipriešinti. Šis meninės valios polinkis įgyvendinti savo imanentinius 
tikslus Rieglio koncepcijoje yra ne atsitiktinis, o būtinas, vos ne fatališkas. 
Meno kūrinys čia suvokiamas kaip nepriklausomas nuo socialinių yain 
bei tikrovės atspindėjimo imanentinis meninis atradimas. 

Kalbėdamas apie plastines meninės valios raiškos formas, Rieglis yra 
pabrėžęs, kad jos pirmiausia pasireiškia kaip specifinis meninis regėjimas, 
kuris padeda mums suvokti pasaulį. Todėl tikrovės sąvoka, apie kurią tiek 
daug kalba Rieglis savo apmąstymuose apie meno ir realaus pasaulio 
santykius, jo veikaluose susiaurėja iki vizualiniams menams būdingos 
regimos tikrovės. Šios regimos tikrovės, arba regėjimo formų nustatytose 
ribose ir vyksta meninių formų, motyvų, stilių raida. Taigi Rieglio dėmesys 
vis labiau krypsta ne į tikrovės objektų, o į jų atvaizdavimo būdų pažinimą. 
Ši regėjimo formų raida pastebima specifinėse, skirtingais meno raidos 
laikotarpiais vyraujančiose linijinėse, spalvinėse, erdvinėse, kompozicinėse 
struktūrose, kurios skelbiamos formaliu principu. Savo formalistines 
nuostatas Rieglis grindė aprioriniais vizualinio psichologinio pasaulio 
suvokimo dėsningumais. 

Samprotaudamas apie meninės valios vaidmenį meno raidoje, Rieglis 
nuolat pabrėždavo daugiakryptį ir įvairiapusį jos poveikį. Jis ryžtingai 
paneigė supaprastintą požiūrį į meno plėtotę kaip į vientisą linijinę rea- 
listinio pasaulio atvaizdavimo evoliuciją nuo elementarių į sudėtingesnes, 
aukštesnes formas. Rieglis buvo spiralinės meno-raidos koncepcijos šali- 
ninkas. Jo nuomone, neįmanoma objektyviai įvertinti skirtingų vietinių 
meno formų ir istorinių meno raidos etapų remiantis vieninga atskaitos 

sistema, nes istoriškai konkreti meninė sąmonė visuomet kuria tik tai, į ką 
nukreipta kiekvieno unikalaus meno raidos periodo meninė valia. 

Vadinasi, konkrečių meno formų savitumą lemia giluminiai 
poslinkiai, vykstantys “tikrajame" meninės valios pasaulyje. Skelbdamas 
kiekvieno meno raidos laikotarpio stilistinę ir dvasinę vienovę, Rieglis 
kovojo prieš du įsigalėjusius požiūrius: prieš minėtąją vieningos pažangios 
linijinės meno raidos teoriją ir prieš tradicinę meno pakilimų bei smukimo 
kaitos koncepciją, kurią visiškai neigė. Blogų meno stilių negali būti, nes 
kiekvienas jų remiasi savo individualia menine valia. O jeigu kiekvieną 
meno raidos etapą lemia savita meninė valia, nukreipianti meno raidą į vis 
naujas meno aukštumas, vadinasi, “meno raidoje nėra jokių nuosmukiu" 
(Riegl, 1927, p. 11, 18). Taigi aukštindamas dvasios kūrybinio aktyvumo 
idėją, Rieglis galų gale atsisakė istorinės pažangos idėjos. Iš čia kyla 
meno istorijos rekonstravimo ir atskirų meno raidos etapų bei stilių 
“reabilitavimo" idėjos. 

Tradicinėje menotyroje daugelis meno raidos etapų buvo vertinama 
kaip regreso pasireiškimas arba laikinas nukrypimas nuo svarbiausių 
meno raidos krypčių. Rieglis pagrįstai demaskavo šio požiūrio paviršuti- 
niškumą. XIX ir XX a. sandūroje šios idėjos puikiai atitiko poslinkius, 
vykstančius Vakarų Europos mene. Stiprėjančios tradicinės kultūros krizės 
paveikta meninė inteligentija atsigręžė į "neklasikinius " ir "periferinius" 
meno raidos tarpsnius, į sudėtingas skirtingų kultūrų bei civilizacijų 
sąveikos problemas. Vis geriau imama suvokti, jog kiekviena kultūra, 
nepaisant jos unikalumo, yra organiška universalios pasaulinės kultūros 
dalis. Dėl to meno moksle imta atsisakyti tradicinio europocentrizmo ir 
išankstinių akademinių nuostatų, pastebimai išsiplėtė mokslinių tyrinėji- 
mų diapazonas. Mokslininkai ne tik ėmė nuosekliau nagrinėti užmirštuosius 
ir periferinius europinės meninės kultūros reiškinius, bet ir susidomėjo 
Indijos, Kinijos, Japonijos, arabų-musulmonų pasaulio, ikikolumbinės 
Amerikos, Afrikos ir Okeanijos menu. Šioje naujoje mokslo orientacijoje 
svarbus vaidmuo tenka Rieglio idėjoms. 

Tačiau Rieglio tezė apie kiekvieno meno raidos etapo unikalumą davė 
ir kitokių rezultatų. Meno moksle ji griovė bendrą meno raidos grandinę 
ir eliminavo istoriškumą, nes teigė, jog objektyvus meno raidos procesas 
tolygus formaliai iš anksto “užprogramuotai" meninių stilių kaitai. Kartu 

šioje teorijoje buvo atsisakoma meninių vertinimų. Idealiu Rieglis laikė 
tokį meno teoretiką, kuris sąmoningai atsisako savo skonio savivalės ir 
mėgina grynai formaliose meno kūrinio struktūrose apčiuopti objektyvius 
meno raidos dėsningumus. Atsisakius meninių vertinimų, visi istoriniai 
meno raidos etapai ir skirtingos regioninės meno formos darosi lygiavertės. 
Dėl šio požiūrio M. Alpatovas yra išreiškęs mintį, jog dėl objektyvumo 
mokslas “pradeda atsisakyti bet kokių vertinimų, pripažindamas 
lygiaverčiais visus menininkus, epochas ir stilius. Visa, kas tik vyksta 
mene, įdomu vien dėl savo egzistavimo. Istorikas meno neturi teisti. 
Pakanka to, kad jis papasakoja, kaip viskas vyko. Eidama tokia linkme, 
meno istorija gali išsilaisvinti iš prievartos, tendencingos kritikos ir tapti 
tikru mokslu" (Alpatov, 1975, p. 52). Vadinasi, kad išryškintų kiekvieno 
meno raidos etapo savitumą, Riegliui teko atsisakyti vertybinių nuostatų. 
Taigi Rieglio meno filosofija susiklostė kaip reakcija į aprašomąsias 
empirines, neoromantinės ir vulgarizuotas sociologines koncepcijas, kurios 
teikia pernelyg didelę reikšmę išoriniams siužetiniams meno aspektams, 
pervertina menininko asmenybės, aplinkos reikšmę ir todėl nepaiso meno 
savitumo. Iš čia kyla mokslininko siekimas sukurti objektyvų mokslą, kuris 
remtųsi griežtais metodologiniais ir struktūriniais formaliais meno 
pažinimo principais. Vienas svarbiausių Rieglio meno filosofijos nuopelnų 
- istorizmas, nuoseklus skirtingų epochų ir kultūrinių plotų meno specifikos 
išryškinimas. Tačiau tenka pripažinti, kad jo teorijoje šis konkrečių meno 
raidos etapų unikalumas ir nepakartojamumas neretai niveliuojamas, nes 
mokslininkas operuoja labai plačiomis stilistinėmis kategorijomis. 
Siekdamas sukurti nuoseklias meno raidos schemas, Rieglis kartais 
nepastebi detalių, ignoruoja menininko individualumą, jo asmeninius 
kūrybinius polėkius. Nors jo mokymas išsaugojo daugelį analogiškoms 
Schellingo, Hegelio koncepcijoms būdingų bruožų, bet tarp jų yra ir 
esminių skirtumų. Pirmiausia Rieglis naujai permąstė svarbiausius 
visuotinių stilių kaitos dėsningumus ir šiuolaikinio meninio regėjimo 
ištakas rado mokslininkų ignoruojamoje vėlyvosios Romos dailėje. Antra, 
jo koncepcijose stipriai reiškiasi kantiškasis apriorizmas (per Fiedlerį) ir 
formalistinė svarbiausių stiliaus kategorijų interpretacija. Rieglis daug 
nuveikė aiškindamasis vidinius stilistinių struktūrų formavimosi ir sąvci- 
kos mechanizmus, stiliaus vaidmenį kultūrinių ciklų kaitoje. Kita vertus, 

Rieglio meno filosofijoje glūdi vidinis prieštaravimas, kurį lemia subjek- 
tyvistinis jo teorijos demiurgo - meninės valios traktavimas. Šiai kategori- 
jai būdingas metaforiškas, voliuntaristinis, formalistinis pobūdis neiš- 
vengiamai konfrontuoja su mokslininko siekimu suteikti meno reiškinių 
pažinimui tvirtus metodologinius pagrindus. 

Nors Rieglis teigia, jog meninei valiai svetima savivalė, kad ji išreiškia 
aukščiausius meno raidos dėsningumus, paklūsta griežtai determinuotai 
imanentinei raiškai, vis dėlto objektyviai ši sąvoka neprarado savo iracio- 
nalaus turinio. Mąstytojo teorija savotiškai blaškosi tarp dviejų skirtingų 
polių. Kai jis siekia nuosekliai įgyvendinti mokslinius formaliosios analizės 
principus, teorinės konstrukcijos pradeda griūti, nes jos sutvirtintos ira- 
cionaliais meninės valios principais, kurių esmė svetima bet kokiai moks- 
linei sistemai. Kai Rieglis paklūsta abstrakčiam meninės valios voliunta- 
rizmui, neišvengiamai tolsta nuo savo skelbiamų mokslinių nuostatų. 


Wolfflino “bevardė meno istorija" 


Prie formalistinės metodologijos raidos yra prisidėjęs ir Burckhardto 
mokinys, Fiedlerio ir A. von Hildebrando draugas, kai kurių Rieglio idėjų 
tęsėjas šveicarų mokslininkas Heinrichas Wólfflinas (1864-1945). Su šio 
mąstytojo vardu susiję reikšmingiausi XX a. pirmosios pusės mokslo apie 
meną laimėjimai. Savo veikaluose jis nori sujungti į vientisą sistemą 
Hegelio mokymą apie istorines meno raidos formas, Taine'o biologizmą, 
Burckhardto stilių koncepciją, Fiedlerio grynojo meninio regėjimo teoriją 
ir Hildebrando mokymą apie meninį suvokimą. B. Croce pagrįstai vadina 
Wėlffliną eklektišku mąstytoju. Savo veikaluose Wėlfflinas siekia įvertinti 
griežtai mokslinį meno kūrinio kaip objektyvaus fakto tyrimą, apvalyti 
meno kūrinio analizę nuo Burckhardto istoriografizmo, Тате’о рууе- 
nimiškos aplinkos, Rieglio meninės valios, W, Dilthey'aus išraiškos, 
T. Lippso įsijautimo ir kitų abstrakcijų. Jis pabrėžia būtinumą konkrečiai 
tyrinėti meno kūrinius, jų formalias menines išraiškos priemones. 

Wolfflinas, kaip ir Rieglis, plėtojo hėgeliškąją meno raidos istoriją, 
papildydamas ją biologizmo, psichologizmo ir formalizmo elementais, 
Nauja Wólfflino koncepcijoje yra atsisakymas požiūrio į asmenybę kaip 
33—578 

į varomąją meno istorijos jėgą. Jis skelbė, jog niekuomet nerašys apie 
asmenybes, o tik-apie faktus, ir ryžtingai atsisakė savo mokytojo Burck- 
hardto individualizmo, kuris aiškino meno raidos istoriją pirmiausia kaip 
ryškių menininkų kūrybos istoriją. 

Meno raidos istoriją Wólfflinas transformavo į meninių stilių raidos 
istoriją, arba vadinamąją bevardę meno istoriją. Šitaip nuasmenindamas 
meno istoriją, jis tikėjosi pakelti mokslą apie meną į aukštesnį teorinį lygį. 

Wolfflino, kaip ir daugelio jo amžininkų koncepcijose, istorinių meno 
raidos dėsningumų apmąstymuose vyrauja stiliaus kategorija, kurios 
interpretavime taipogi ryškus formalistinis aspektas. Stilių jis laiko ne tik 
formaliu, bet ir turiningu veiksniu, turinčiu konkrečios epochos, geogra- 
finės aplinkos, nacionalinės kultūros, individualaus menininko tempe- 
ramento ir t. t. bruožų. Tačiau turininguosius veiksnius mąstytojas laiko 
pagalbiniais. Jo nuomone, svarbiausia meninių formų ir stilių varomoji 
jėga yra tam tikros meninio pasaulio regėjimo formos, arba optinės schemos. 
Tai- aiški Fiedlerio idėjų įtaka. Kiekvienas menininkas, pasak Wėlfflino, 
skirtingai regi pasaulį ir būtent šio konkretaus regėjimo plastinis įpras- 
minimas sudaro meno kūrinio esmę. Tačiau pats meno kūrinys yra ne- 
vienalytis. Jis tarsi susideda iš dviejų skirtingų dalių: išorinės ir vidinės. 

Išorinė forma skyla į du artimai susijusius sluoksnius. Pirmasis - 
materialioji pamėgdžiojamoji pusė, susidedanti iš medžiagos ir technikos, 
oantrasis - idėja, tema, menininko pasaulėžiūra,t. y. visa tai, kas dažniausiai 
vadinama turiniu. Pastaroji išorinė meno kūrinio pusė, Wėlfflino požiūriu, 
gali būti visiškai skirtinga. Problema ta, kad meniniame suvokime 
atsiskleidžia skirtingos optinės schemos, kurios išreiškia giliąją kūrinio 
esmę. Vadinasi, po išoriniu meno kūrinio regėjimo sluoksniu Wėlfflinas 
aptinka kitą, vidinį meninio regėjimo sluoksnį, kuris, veikdamas giliąją 
meninio kūrinio esmę, atlieka lemiamą vaidmenį meno istorijos raidoje. 

Detaliai išanalizavęs formalias kompozicines ir erdvines klasikinio 
meno struktūras, Wolfflinas daro išvadą, jog galima išskirti penkias pa- 
grindines meninio pasaulio regėjimo ir jo modeliavimo poras. Jo nuomone, 
meninio pasaulio regėjimo raida evoliucionuoja: 1) nuo linijinio pasaulio 
suvokimo į tapybišką; 2) nuo plokštuminio į giluminį; 3) nuo uždaros į 
atvirą formą; 4) nuo daugybės į vientisumą;.5) nuo tektoniškos sandaros 
į atektonišką. Pats Wolfflinas šias pagrindines sąvokas laikė tik Чаг те 

schema, padedančia pažinti meninių stilių raidos dėsningumus. Šiose 
penkiose sąvokų porose jis taip pat išskyrė du skirtingus sluoksnius: 
“pamėgdžiojamąjį" ir “dekoratyvųjį". Pastarasis yra pagrindinis meninio 
suvokimo objektas, nes kiekvienas meno kontempliacijos, t. y. jo pažinimo 
procesas pirmiausia susijęs su tam tikrų dekoratyvinių schemų suvokimu. 
Regimieji reiškiniai, jo nuomone, visuomet išsikristalizuoja į tam tikras 
vizualines formas. : 

Ignoruodamas aprašomuosius ir idéjinius meno kūrinio aspektus, 
Wolfflinas daugiausia dėmesio skiria formalių struktūrų tyrinėjimui. 
Kadangi, jo įsitikinimu, vaizduojamojoje dailėje “viskas yra forma", tai 
įvairiapusė formos analizė yra būtina norint suvokti dvasinį meno kūrinio 
turinį. Vadinasi, formaliuosius meno kūrinio aspektus Wėlfflinas tapatina 
su meniškumu, manydamas, jog objektyvi meno kūrinio formaliųjų 
struktūrų analizė gali išvaduoti mokslą apie meną nuo skonio savivalės, 
nuo vienpusiško sociologizmo ir psichologizmo. Jo koncepcijoje iš dalies 
panaikinamas kūrinio ryšys su menininku ir suvokėju. Meno kūrinys 
suvokiamas beveik kaip gryna daiktinė forma.. Kaip ir kiti formalizmo 
teoretikai, Wólfflinas linkęs meno analizę apvalyti nuo siužeto ir nemeni- 
nių aspektų, susieti ją su kontempliatyviomis mąstymo formomis. Kita 
vertus, jis nurodė, jog menininko požiūrį į pasaulį sąlygoja konkreti 
meninio regėjimo forma, kuri galiausiai lemia kiekvieno meno kūrinio 
pobūdį. Pabrėždamas, kad universalus epochos socialinis psichologinis 
turinys nulemia istoriškai konkretų meninio regėjimo būdą ir meno kūri- 
nio formą, Wėlfflinas peržengė formalistinės teorijos ribas. | 

Rieglio ir Wólfflino meno filosofijos koncepcijos yra svarbus indėlis 
į istorinių meno raidos dėsningumų pažinimą. Jų veikalai tarsi užbaigė 
klasikinį meninių stilių teorijos formavimosi etapą ir atvėrė naują, kuriame 
jau nuosekliai mėginama atskleisti vidinius stilių formavimosi mecha- 
nizmus, suvokiamas aktyvus stiliaus vaidmuo kultūrinių ciklų kaitos sis- 
temoje. Šie mokslininkai pirmą kartą atskleidė meninio stiliaus fenomeno 
dvilypumą, kuris pirmiausia reiškiasi kaip tam tikrų formalių struktūrų 
visuma. Kita vertus, jis funkcionuoja kaip svarbus kultūrinis istorinis 
reiškinys, apimantis svarbiausius meninius procesus ir kreipiantis juos . 
tam tikra linkme. Svarbiausias stiliaus apibūdinimo bruožas šiose 
Копсерсіјоѕе уга ne Winckelmanno ir Burckhardto skelbiamas stilistinių 

požymių vientisumas, gimstantis dėl atskirų stilistinių požymių integracijos 
į sąlygiškai savarankišką sistemą, o struktūrinė formų vienybė. Tokia 
meninio stiliaus specifikos samprata greitai paplito įvairiose formalistinėse, 
kultūrologinėse, struktūralistinėse ir semiotinėse koncepcijose. 

Įtakingiausių formaliosios mokyklos koncepcijų analizė rodo, kad jos 
susiformavo kaip reakcija į spekuliatyviosios bei akademinės universite- 
tinės teorijos eklektiškumą ir metodologinį bejėgiškumą. Šie imanentinio 
meno tyrinėjimo šalininkai buvo įsitikinę, jog meno filosofija tik tada 
sugebės išspręsti savo uždavinius, kai atsisakys vertinti paviršių (siužetą) 
ir atkreips dėmesį į esmingiausius, tai yra formaliuosius imanentinius 
kūrinio aspektus, kurie beveik visuomet būdavo ankstesnių teorijų posū- 
niai. Taigi vietoj tradicinės turinio ir formos santykio sampratos, kurioje 
forma buvo suvokiama tik kaip antraeilis pasyvus elementas, formalistinė 
meno filosofijos pakraipa iškėlė formos kaip aktyvaus organizuojančio 
prado idėją ir tvirtino, kad be detalios formaliųjų meno aspektų analizės 
neįmanoma prasmingai suvokti meno reiškinių. Formalistinės metodo- 
logijos silpnybės išryškėjo tada, kai jos šalininkai, apsiribodami daugiausia 
meninės formos ir struktūrinių principų analize, iš meno kūrinių analizės 
beveik išstūmė turinio kategoriją. 


INTUITYVIZMAS 


Intuityvistinė Bergsono meno filosofija 


XIX a. pabaigoje kaip reakcija į racionalistinių ir pozityvistinių 
tendencijų įsigalėjimą atsirado intuityvistinė meno filosofija (H. Bergsonas, 
B. Croce), kuri tikrovės suvokime ir meninėje veikloje suabsoliutino 
intuityvaus pažinimo reikšmę. Šios įtakingos pakraipos pradininkas - 
žymus prancūzų mąstytojas Henry Bergsonas (1859-1941). Jis gimė ir 
augo Paryžiuje, filosofijos žinių sėmėsi Paryžiaus Aukštojoje mokykloje. 
Paskelbęs knygas “Materija ir atmintis" (“Matière et memoire",1896), 
“Juokas” (“Le rire",1900), “Kūrybinė evoliucija" (“L"Evolution créatri- 
ce",1907), jis plačiai pagarsėjo ir už Prancūzijos ribų. 1914 m. tapo 
Prancūzų Akademijos nariu, o 1927 m. gavo Nobelio literatūros premiją. 

Sklandžiai reiškiamos filosofinės mintys, orientacija į dvasinius 
epochos poreikius padarė Bergsoną tikruoju XX a. Vakarų meninės inte- 
ligentijos mesiju. Filosofo skelbiamas kūrybinės evoliucijos principas 
buvo traktuojamas kaip universalus istorijos, kultūros ir meno raidos 
dėsnis, pajėgiantis išlaisvinti žmogų iš merkantilios tikrovės prieštaravi- 
mų, о intuityvaus prado prioriteto prieš intelektinį, “gyvenimo" pirmumo 
ir absoliučios indvido laisvės teigimas imponavo kūrybinei inteligentijai. 
Bergsono veikalai ir didelį susidomėjimą sukėlusios paskaitos Collėge de 
France, kur jis profesoriavo 1900-1914 m., tapo svarbiu Paryžiaus dvasinio 
gyvenimo įvykiu. Anot E. Gilsono, Bergsono šlovės apogėjaus metu 
“Prancūzija visam pasauliui buvo tarsi pačios filosofijos balsas" (Gilson, 
1967. p. 6). | 

Intuityvistinė Bergsono meno filosofija - tai savotiškas romantinės, 
Schellingo, gyvenimo filosofijos, Rytų filosofijos ir platoniškojo idealizmo 
sąskambis, atsiradęs sujungus subtilias psichologines ir mokslines sąvo- 

kas. XIX a. pabaigoje ryškėjanti pozityvizmo ir mechaniškojo materializmo 
krizė paveikė Bergsoną. Nusivylęs pozityvistinėmis griežto moksliškumo 
nuostatomis, jis pasuko į iracionalizmą. Didžiausią įtaką Bergsono nepa- 
sitikėjimui racionalaus proto galimybėmis, mokslu, teorija, praktine veikla 
turėjo romantinis panestetizmas ir ypač Schopenhauerio iracionalios valios 
metafizika. 

Dėl Schopenhauerio idėjų įtakos Bergsonas vos nebuvo apkaltintas 
plagijavimu. Iš tiesų daugelis pagrindinių šio mąstytojo idėjų (pasaulio 
gimimo teorija; gyvenimo samprata, intuityvizmas bei konptempliacijos 
teorija) yra perimtos iš Schopenhauerio. Intuityvizmo pradininkui artimi 
egzistenciniai Schopenhauerio filosofijos motyvai, mokymas apie tikrosios 
ir netikrosios būties sklaidą, metafizinis voliuntarizmas. Svarbiausia 
Schopenhauerio filosofijos kategorija valia, veikiant Nietzsche's idėjoms, 
Bergsono veikaluose transformavosi į egzaltuotą nerimastingą gyvybinį 
polėkį (élan vital) ir trukmę (durée). Teigdamas, kad tikroji būtis būdinga 
gyvybingam polėkiui, kūrybai, trukmei, žmogų supantį pasaulį Bergsonas 
aiškina kaip vaizdinių visumą. Tikrovė jam neatsiejama nuo ją suvokiančios 
sąmonės. A 

Kartais atrodo, jog Schopenhauerio filosofijos leitmotyvai Bergsono 
veikaluose yra labiau pritaikyti epochos dvasiniams poreikiams. Ira- 
cionalistinei meno filosofijos tradicijai Bergsonas suteikė didesnį nerimo 
jausmą, negu tai buvo darę Schopenhaueris, Kierkegaardas, Nietzsche, Jo 
mąstysenai. būdingas kažkoks liguistas mėgavimasis viskuo, kas nuolat 
keičia savo pavidalą, beveik nefiksuojama. Netgi jo požiūris į pažinimą 
nuolat susipina su kupinais intuityvumo estetiniais elementais, kurie 
akimirksniu sugriauna bet kokią nuoseklią loginės minties sklaidą. 
Schopenhaueriui artimas ir literatūrinis Bergsono minties raiškumas, 
įvaizdžių vaizdingumas ir psichologizmas. 

Kritikuodamas mechanistinės pasaulėžiūros ir tradicinio XVIII a. 
racionalizmo ribotumą, Bergsonas stengėsi įrodyti, jog šios schematiškos 
teorijos gali būti pritaikomos tik inertiškos materijos lygmenyje, o 
sudėtingesni (gyvybiniai) reiškiniai nepaklūsta išankstinėms abstrakčios 
minties konstrukcijoms..Kitaip negu mokslas, pretenduojantis į visuotinę 
ir beasmeng tiesą, filosofija, Bergsono nuomone, turi išryškinti individua- 
lųjį prada. Čia ir atsiskleidžia filosofijos ir meno giminystė. 

“Filosofija, kaip aš ją suprantu, - rašė Bergsonas, - yra artimesnė 
menui negu mokslui. Ji pernelyg ilgai buvo vertinama kaip aukščiausias 
mokslas. Tačiau mokslas pateikia tik nebaigtą arba fragmentišką tikrovės 
paveikslą, suvokdamas jį per dirbtinius simbolius. Menas gi ir filosofija, 
priešingai, susilieja intuicijoje, išreiškiančioje jų esmę. Aš netgi sakyčiau, 
kad filosofija yra žanras, kur įvairūs menai reiškia skirtingas јо. rūšis.” 
(Bergson, 1959, t. 2, p. 354.) Teigdamas, kad filosofinės intuicijos 
pavyzdžiai gan reti ir sunkiai apčiuopiami, Bergsonas nuolatos kreipiasi 
į meną, kuriame intuicija turi neribotas raiškos galimybes. Kadangi filoso- 
fija, kaip ir menas, daugiausia dėmesio skiria individualiam pradui, tai 
savo tikrovės pažinimo forma ji priartėja prie meno ar netgi su juo 
susilieja. Taip Jenos romantikų leitmotyvas. apie filosofinio ir meninio 
mąstymo susiliejimą tampa fundamentalia Bergsono mąstysenos idėja. 

Kaip ir Schellingas, Bergsonas meno filosofiją laiko tobuliausia 
filosofijos forma. Jis rutulioja mintį apie kūrybinę ir meninę pasaulio 
prigimtį. “Argi pasaulis nėra, - klausia jis,- nepalyginti turtingesnis meno 
kūrinys nei didingiausias menininko kūrinys?" (Bergson, 1966, p. 113.) 
Kadangi pasaulis sukurtas remiantis estetiniais principais, vadinasi, ir 
menas neabejotinai geriau пе! mokslas gali atskleisti jo vidinę prasmę. 
Gretindamas filosofiją su menu, Bergsonas ne tik neigia mokslui būdingą 
objektyvumą, bet ir filosofijos autentiškumą pabrėžtinai sieja su asme- 
niškumu. Kiekvieną mokslininko sukurtą filosofinę sistemą ar koncepciją 
jis traktuoja ne kaip objektyvių būties dėsnių ar pažinimo sričių 
apibendrinimą, o tik kaip jų kūrėjo asmenybės išraišką ar individualų 
meno kūrinį. Tuo galima paaiškinti, kodėl Begsonas yra abejingas vienos 
ar kitos filosofinės teorijos pretenzijoms į tiesą. 

Meno ištakos, Bergsono požiūriu, yra mitologijoje slypintis kūrybinis 
pradas. Menas jam yra tobuliausia kūrybinės veiklos autentiško kontakto 
su būtimi ir gyvenimo polėkio raiškos forma, padedanti praskleisti gyve- 
nimo esmę slepiantį šydą. Žvelgdami į mus supantį pasaulį, Bergsono 
nuomone, mes nematome pačių daiktų, o dažniausiai apsiribojame tik prie 
jų priklijuotų etikečių skaitymu. Šį paviršutinį tikrovės suvokimą dar 
labiau sustiprina kalba, kuri' atskleidžia žmonijai išorinio pasaulio 
objektyvumą ir kartu tarnauja praktiniams visuomenės tikslams. Tačiau 
giluminė būties esmė, trukmės pasaulis, aprėpiantis ne tik objektyvius 

reiškinius, bet ir subtilias psichines realybes (žmogaus gyvenimą, įvairius 
žmogaus sąmonės pasireiškimus), nepaklūsta išankstinėms nuostatoms. 
Tai, ką kalba pajėgia išreikšti grubiomis sąvokų konstrukcijomis, nuslysta 
tik daiktų ir reiškinių paviršiumi. Tuo tarpu tikrasis menas atitrūksta nuo 
bendrų nusistojusių pažiūrų. Siekdamas išryškinti tai, kas nepakartojama, 
jis geriau negu filosofija ar psichologija pajėgia fiksuoti jautriausius 
žmogaus vidinio gyvenimo poslinkius, atgaivinti tūkstančius asociacijų, 
siejančių jį su išoriniu pasauliu. Menas tarsi pašalina visa, kas slepia 
tikrovę, trukdo mums stoti akistaton su ja pačia. “Menas, - sako Bergso- 
nas, - yra tiesioginis tikrovės regėjimas. Bet šis percepcijos grynumas 
implikuoja visišką naudos principo atsisakymą, ypatingą įgimtą pojūčių ir 
sąmonės nesuinteresuotumą, tam tikrą gyvenimo numaterialinimą, 20- 
džiu, tai, kas visuomet buvo vadinama idealizmu. Nesileidžiant į žodžių 
žaismą galima pasakyti, jog kūrinio realizmas - tai dvasinis idealizmas ir 
kad tiktai per idealumą surandamas kontaktas su tikrove." (Bergson, 1981, 
p. 120.) 

Šis meninės intuicijos prisilietimas prie metafizinės pasaulio esmės, 
anot Bergsono, nenusakomas žodžiais. Mintis apie principinį tikrosios 
būties neišsakomumą, apie prarają tarp žodžio ir juo išreiškiamos esmės 
priartina Bergsoną prie Tolimųjų Rytų filosofijos (taoizmo, ch'an, zen), 
kur ignoruojama racionali mąstysenos reikšmė ir priartėjama prie intui- 
tyvaus meninio pažinimo, paties gyvenimo traktavimo kaip savotiškos 
meno formos. 

Suvokdamas gyvenimą kaip nesąmoningą visų pasaulinių procesų 
pagrindą, Bergsonas atskiria jį nuo materialių reiškinių ir apibūdina kaip 
trukmę (durée) arba konkretų laiką. Skirtingomis šio iracionalaus prado 
pasireiškimo formomis Bergsono filosofijoje tampa instinktas, sąmonė, 
atmintis, laisvė, dvasia. Ankstyvuosiuose filosofo veikaluose trukmės sąvoka 
buvo siejama su individualios sąmonės raiška, rodė atskiro individo 

"psichikos tėkmę. Vėliau jis gerokai išplėtė šios sąvokos prasmę, priskir- 
damas jai ne tik subjektyvius, bet ir visus objektyvius reiškinius. Trukmė 
- tai maksimaliai išplėsta gyvenimo sąvokos metafora, savotiškas mistinis 
tikrovės valdovas, būties substancija. “Mano filosofijos branduolys, - 
sakė Bergsonas, - yra trukmės intuicija." (Bergson, 1959, t.3, p. 456.) Iš 
to, kaip aiškinama trukmės intuicija, matyti šios sąvokos giminystė su 

metafizine Schopenhauerio valios interpretacija. Kaip ir Schopenhauerio 
valia, Bergsono trukmės intuicija nusakoma muzikos ypatybėmis: muzika 
yra adekvati, apčiuopiama begalinio judėjimo ir tėkmės forma. Trukmės 
intuityvume (kaip ir muzikoje) yra įvairių užslėptų galimybių. 

Savo intuicijos koncepcijoje Bergsonas tęsė romantinę iriracionalistinę 
tradiciją. Jau romantikai ir ankstyvasis Schellingas iškėlė aristokratinę 
genialios menininko intuicijos teoriją. Schopenhaueris ją perėmė ir susiejo 
su savo pažinimo teorija, gyvenimo ir kūrybos koncepcija, akcentuodamas 
intuicijos sugebėjimą atskleisti paslėptą pasaulio reiškinių bei daiktų 
esmę. Šį intuicijos teorijos bruožą perėmė ir išplėtojo Bergsonas. “Intuicija, 
- rašė jis, - tai regėjimas, vos atskiriantis save nuo suvokiamo objekto, 
kartu tai yra ir žinojimas, kontaktas ir netgi sutapimas, kuris objekto 
pavidalu gali turėti mūsų pačių esmę, būti panašus į mus subjektas ir netgi 
įgauti materialų pasaulį atitinkantį mūsų trukmės suvokimą." (Bergson, 
1966, p. 35-36.) Kitaip negu Schellingas ir Schopenhaueris, kurie, būdami 
artimai susiję su vokiečių klasikinio idealizmo tradicija, teigė intelektinį 
intuicijos pobūdį, Bergsonas, Nietzsche's veikiamas, rutuliojo iracionalios 
alogiškos intuicijos teoriją. Intuicijos sąvokai jis suteikė meninį turinį ir 
priskyrė jai priešingas racionalumui savybes. Jis išskyrė dvi skirtingas 
intuicijos formas: filosofinę ir meninę. Pažindama tikrovės dėsningumus, 
meninė intuicija juda ta pačia linkme kaip ir filosofinė, tik ji lengviau 
prasiskverbia pro fenomenalaus pasaulio skraistę ir pateikia mums 
vientisai suvoktą vaizdinį pasaulį. Ji siekia individualiai suvoktame 
pasaulyje atskleisti visuotinius reiškinių dėsnius ir kartų alogiškomis 
meno priemonėmis įteigti juos suvokéjui. Filosofinė intuicija Bergsonui 
- tai prisilietimas prie žmogaus gyvenimo kūrybos esmės. 

Bergsono, kaip ir daugelio jo pirmtakų koncepcijose, kūrybos 
problemos įgauna universalią prasmę. Filosofas netgi pasaulį traktuoja 
kaip milžinišką kosminį, kupiną vitališko polėkio meno kūrinį, o daugelį 
savo kategorijų (trukmė, gyvybinis polėkis) aiškina kaip skirtingas viską 
aprėpiančio kūrybinio prado išraiškos formas. Bergsono veikaluose 
išryškėja savotiškas kūrybinio akto, dvasios dinamizmo kultas. Kūrybinis 
pradas atitraukia žmogų nuo kasdieninių rūpesčių, perkelia jį į kitą, 
“tikrąją” realybės suvokimo plotmę. Čia tarsi išnyksta mūsų asmeninio 
“aš" dirbtinis santykis su "netikruoju" pasauliu ir atsiskleidžia dramatiška 

vidinio gyvenimo tėkmė, padedanti mąstančiam žmogui pažinti tikrovę, 
suvokti jos esmę ir kartu tobulėti. i 

Menininko kürybinis aktas čia aiškinamas kaip nuolatinis sąmonės 
ribų, kūrybinės erdvės plėtimasis, atskleidžiant nauja, dar nežinoma, 
nenumatyta. “To, ką pamatė menininkas, - rašo Bergsonas, - mes, be 
abejo, nematysime, bent jau visai to paties, bet jeigu jis maté teisingai, jo 
pastangos praskleisti uždangą verčia mus sekti juo. Jo kūrinys - tai pamo- 
komas pavyzdys. Pamokymo efektyvumas tiksliai matuojamas kūrinio 
tiesa." (Bergson, 1981, p. 124-125.) 2 | 

* Menininkui būdingą tiėsioginį pasaulio suvokimą Bergsonas, kaip ir 

Schopenhaueris, sieja su unikalia menininko asmenybe; jos atitrükimu 
nuo įprastų gyvenimo ryšių. Žvelgdamas į daiktą, menininkas mato jį “ne 
naudos požiūriu, o dėl jo paties, tai yra suvokia jį dėl suvokimo vien tik 
savo malonumui" (Bergson, 1966, p. 149). Menininko asmenybėje gamta 
įprasmina tokį kontempliatyvų žmogaus tipą, kuriam svetimi smulkmeniški 
pragmatiško gyvenimo principai. Išsilaisvinęs iš stereotipinių mąstymo 
formų, nuo naudos ir įprastų socialinių ryšių, jis yra pajėgus išvysti 
daugybę paprastam žmogui nematomų daiktų bei reiškinių. Tačiau kūrybinė 
menininko prigimtis, anot Bergsono, dažniausiai reiškiasi tik vienu pojūčiu 
ir jį atitinkančia meno rūšimi, tai yra ta linkme, kuria gamta užmiršo 
susieti percepciją su poreikiu. Tai lemia skirtingus menininkų polinkius. 
Kiekvienos meno rūšies atstovas siekia atskleisti gamtą skirtingomis 
priemonėmis: tapyboje — vaizdiniais, poezijoje — žodžiais ir asociacijomis, 
muzikoje — ritmu, architektūroje — formų kalba ir t.t. Aukščiausiu menu, 
galinčiu tobulai pasiekti šį tikslą, Bergsonas skelbia muziką, kurios 
iracionalią, nuolatos besikeičiančią laike prigimtį prilygina trukmei, 
Muzikalumą, ritmo jausmą filosofas laiko būtinu visoms kitoms meno 
rūšims. Jis kviečia netgi rašytojus taip įsijausti į savo kūrybos procesą, kad 
pamirštų sąmonę kaustančius žodžius ir justų vientisą ritmingą minčių 
srautą. . 

Meninės kūrybos eigoje Bergsonas pirmiausia įžiūri iracionalios kū- 
rėjo dvasios pasireiškimą. Jo sukurtas menas nepriklauso nei nuo epochos, 
nei nuo gimimo vietos, nes jis išsako tik tai, kas užkoduota menininko 
sieloje. “Menas visuomet yra tai, kas individualu. Tai, kas nutapyta drobėje, 
dailininkas yra matęs tam tikroje vietoje, tam tikrą dieną, tam tikrą 

valandą, jis yra matęs spalvas, kurių nebematys. Ką dainuoja poetas - tai 
jo ir tiktai jo dvasios būsena, kuri niekados nepasikartos... Šie jausmai 
individualizuoti. Kaip tik dėl to jie būdingi menui, nes bendrybės, simboliai, 
netgi tipai, jei norite, yra nuvalkioti mūsų kasdienio suvokimo dalykai.“ 
(Ten pat, р. 123-124.). 

Pagal šią individualistinę, bet kokį За neigiančią kon- 
cepciją menininkas kurdamas ignoruoja visas visuomenėje nusistojusias 
vertybines nuostatas, epochai būdingus stilistinius bruožus, laikmečio 
požymius. Veikiamas vidinių dvasios impuslų, jis, negalvodamas nei apie 
kūrybos planus, nei apie technikos subtilybes, atskleidžia savo unikalią 
dvasią. Tačiau meninės kūrybos procesas — ne vien intuityvių veiksnių, bet 
ir intelekto veiklos rezultatas. Visą sudėtingą meninės medžiagos atrinki- 
mo, grupavimo ir kūrybinio pertvarkymo darbą menininkas vėliau kreipia 
kita linkme. Intuityviai apčiuopdamas naują dvasios sklaidos kryptį, jis 
paklūsta vientisai emocijai, kuriai intelektas taipogi neabejotinai padeda 
surasti savitas adekvačias muzikinės saviraiškos priemones (Bergson, 
1932, p. 270). Šį dialektišką meninės kūrybos proceso interpretavimą 
tikriausiai galima paaiškinti tuo, kad jaunystėje Bergsonas žavėjosi 
pozityvistiniu racionalumo kultu, kuris paženklino ir vėlesnę filosofo 
pasaulėžiūrą. Netgi brėždamas intuityvistinės gyvybinio polėkio meno 
filosofijos kontūrus, plėtodamas meninės kūrybos subjekto, meninio 
pasaulio pažinimo, intuicijos teorijas, jis visą laiką stengėsi, kiek tai leido 
jo išankstinės iracionalistinės nuostatos, išsaugoti savo koncepcijos ryšius 
su to meto “pozityviųjų mokslų" laimėjimais. Filosofas tikėjo, kad griežtų 
metodologinių principų taikymas turi garantuoti patikimus rezultatus. Šis 
pažintinis optimizmas yra specifinis Bergsono mąstysenos bruožas, 
išskiriantis jį iš kitų iracionalistų, 

Taigi intuityvistinė Bergsono meno filosofija tęsė romantinės ir 
iracionalistinės filosofijos tradicijas, teikdama prioritetą iracionaliam 
pradui. Savo vitaliskoje "gyvybinio polėkio" koncepcijoje filosofas išsau- 
gojo tradicinį iracionalistinės mąstysenos neapibrėžtumą, poetiškumą. 
Pagrindine savo meno filosofijos kategorija ir būties substancija Bergso- 
nas skelbė ispléstq gyvenimo sąvoką, įvardytą kaip trukmė, gyvybinis 
polėkis. Kitas svarbus jo koncepcijos bruožas - meninės intuicijos, meninio 
pažinimo, kūrybinės fantazijos sureikšminimas. Bergsono meno filosofijoje 

išryškėjo du skirtingi tikrovės pažinimo keliai: pirmasis — mokslinis, 
praktinis, schematizuojantis ir iškraipantis tikrovę, antrasis — meninis, 
būdingas tik išskirtinėms asmenybėms, pajėgiančioms intuityviai suvokti 
tikrąją reiškinių esmę. Intuicija čia yra priešingas diskursyviam loginiam 
absoliutus žinojimas apie mus supantį pasaulį, gyvenimą, trukmę. Jai 
būdingas visiškas subjekto ir objekto susiliejimas ir vientisas tiesioginis 
pasaulio esmės pažinimas. 

Menas Bergsono veikaluose aiškinamas ir kaip ypatinga dvasios 
būsena, kuri reiškiasi aktyvių asmenybėje slypinčių jėgų prislopinimu ir 
dvasinės rimties ugdymu. Ši dvasios būsena artima savitai hipnozės formai, 
kuri mums peršama iš šalies, siekiant įteigti tikrovės vaizdinį ar jausmų 
visumą. “Meno poveikyje, - aiškino Bergsonas, - galima aptikti daug 
subtilesniu pavidalu ir dvasingesne forma tas pačias priemones, kuriomis 
pasiekiama hipnozės būsena." (Bergson, 1982, p. 11.) Vadinasi, menas — 
tai ne menininko vidinės dvasios išraiška, bet savotiška įtaiga, *uZkretimas". 
Šiuo aktu mums įteigiama ne objektyvus reiškinių turinys, tik subjektyvi 
emocija. 


‚ Lyrinės intuicijos iškėlimas Croce's koncepcijoje 
y 


Kitaip negu Bergsonas, kuris savo meno filosofiją rutuliojo vado- 
vaudamasis subjektyvistinių romantinių ir iracionalistinių koncepcijų 
nužymėtonis gairėmis ir išsaugojo joms būdingą neapibrėžtumą, italų 
filosofas Benedetto Croce (1866-1952), remdamasis objektyviais idealis- 
tiniais principais, mėgino intuityvistinei meno filosofijai suteikti sistemingą 
visapusiškai išplėtotos koncepcijos pavidalą. Jis sukūrė vieną tvirčiausių 
moksliškai pagrįstų XX a. meno filosofijos koncepcijų. Nepaisant tarp- 
tautinio autoriteto, Croce's įtaka labiausiai reiškėsi tėvynėje, kur filosofas 
beveik pusę amžiaus liko tikras dvasios vadovas ir darė didelę įtaką 
humanitarinei kultūrai, 

Skelbiamų idėjų galia Italijoje jis atliko netgi svarbesnį vaidmenį 
negu Bergsonas Prancūzijos kultūroje. Aistringa Croce's kova prieš italų 
kultūros provincializmą, dekadanso apraiškas, atsiribojimą nuo geriausių 
pasaulinės kultūros tradicijų primena „ispanų estetikos grando" Ortega'os 

y Gasseto pastangas dėl ispanų kultūros atgimimo. Iš tiesų Croce, kaip ir 
Ortega, savo tėvynės kultūrai padėjo per labai trumpą laiką ne tik įveikti 
atsilikimą nuo pirmaujančių Vakarų Europos šalių (XIX a. italų kultūra 
dažniausiai su tam tikru vėlavimu provincialiai pakartodavo dvasinius 
sąjūdžius, subrendusius Prancūzijoje, Vokietijoje), bet ir inspiravo galingą 
XX a. italų kultūros perversmą, paskatinusį estetikos, meno filosofijos, 
menotyros ir įvairių meno sričių suklestėjimą. 

Croce, senos kilmingos giminės palikuonis, gimė Peskaserolyje, netoli 
Neapolio. 1883 m. po žemės drebėjimo netekęs tėvų, jis atvyko į Romą, 
kur studijavo teisę universitete, bet labiau domėjosi filosofija, literatūra. 
Jau pirmieji filosofiniai Croce's veikalai suteikė jam pripažinimą. 1892 m. 
tapo Academia Pontaniana nariu. 1920 m. buvo apdovanotas didžiuoju 
aukso medaliu už filosofinę veiklą, išrinktas Freiburgo, Columbijos, 
Oxfordo ir Marburgo universitetų garbės daktaru (honoris causa). Kaip 
liberalų lyderis Croce aktyviai kovojo prieš fašizmo ideologiją. 

Didžiulį Croce's kūrybinį palikimą sudaro daugiau kaip 60 tomų. 
Filosofas rašė veikalus, kuriuose gvildeno beveik visas dvasinės kultūros 
sferas. Jis nubrėžė vientisos dvasios filosofijos (la filosofia come scienza 
dello spirito) kontūrus ir apibūdino ją kaip absoliutų idealizmą. Jos centre 
yra dvasios sąvoka, aiškinama kaip universalus kūrybinis, veiklus pradas, 
sudarantis pasaulinių procesų esmę. Filosofas neneigia objektyvios tikrovės, 
bet laiko ją negyva, amorfiška, statiška, visiškai svetima dvasiniam žmogaus 
pasauliui ir filosofiniam tikrovės pažinimui. Dvasia Croce'i — tai žmonijos 
gyvenimas, jos istorija, tiksliau, jos dvasinio gyvenimo istorija. Šis vientisas 
dvasinis pradas reiškiasi dviem skirtingomis formomis; teorine ir praktine. 
Remdamasis teorine forma, žmogus pažįsta pasaulį, o praktine jį keičia. 
Teorinė forma skyla į intuityviqjq (estetinę) ir konceptualiqjq (filosofinę), 
о praktinė — į ekonominę ir etinę. 

Pirmoji teorinio pažinimo pakopa - estetinė. Būdama autonomiška 
antrosios loginės sąvokinės pakopos požiūriu, ji leidžia intuityviai pažinti 
. pasaulį juslinio konkretumo ir nepakartojamos individualybės požiūriu. 
Antroji pakopa — filosofinė. Ji atskleidžia pasaulį visuotiniu požiūriu. 
Svarbiausias vaidmuo pažįstant tikrovę tenka intuicijai, kuri tobuliausią 
saviraiškos formą randa begalinėje meno kūrinių įvairovėje. Todėl 
intuicijos filosofija ir yra meno filosofija. 

Croce's meno filosofijoje yra susipynusios daug skirtingų tradicijų: 
klasikinio vokiečių idealizmo atstovų išplėtoti “dvasios filosofijos“ 
principai, Jenos romantikų, Schopenhauerio, Bergsono intuityvizmas, 
Fiedlerio formalizmas, G. Vico, J. Dubos, F. De Sanctis ir kitų mąstytojų 
idėjos. Itin svarbų vaidmenį jo teorinėse konsrukcijose turi Schellingo ir 
Hegelio sisteminės nuostatos. Iš pastarojo mąstytojo jis perėmė bendrąja 
savo dvasios filosofijos konstravimo schemą, siekimą susiaurinti estetikos 
tyrimo objektą, apsiribojant tik meno filosofijos problematika. Didelę 
įtaką jam turėjo ir Schellingo idėjos. Pirmiausia - meno fenomeno reikšmės 
suabsoliutinimas ir kosminis jo traktavimas, intuityvaus meninio paži- 
nimo koncepcija, teiginys, jog menas yra aukščiausia dvasios išraiška, kad 
jo esmei suvokti reikalinga aukščiausia filosofijos forma - meno filosofija. 
Į Italijos kultūrą Croce taipogi įvedė formalistines Fiedlerio meno 
imanetiškumo teorijos idėjas. Jis perėmė meno autonomijos, menininko 
kūrybinio aktyvumo; meninės išraiškos teorijų elementus, mokymus apie 
formos ir turinio, sąmonės ir materijos dialektiką. Jo, kaip ir Fiedlerio, 
veikaluose galima rasti daugybę fragmentų, kurie pabrėžia išskirtinį meno 
vaidmenį dvasiniam žmonių gyvenimui, o meninė veikla aiškinama ne 
kaip tikrovės imitacija, o kaip menininko kūrybinio aktyvumo išraiška ar 
grynojo meninio regėjimo rezultatas. Mastytojas neretai nutolsta nuo jam 
būdingo ryškaus literatūrocentrizmo ir savo veikaluose skelbia formalis- 
tinės Fiedlerio plastinių menų filosofijos principus. Iš čia kyla menišku- 
mo siejimas su formaliomis meno kūrinio struktūromis. . 

Сгосе’ $ meno filosofijos kontūrai išryškėjo palaipsniui. Nors svar- 
biausios jos idėjos jau buvo suformuluotos ankstesniuose veikaluose, 
tačiau mokslininkas ir toliau jas.rutuliojo, nes norėjo savo meno filo- 
sofijai suteikti vientisą pavidalą. Iki 1887 m. jaunojo Croce's meno 
filosofija formavosi daugiausa veikiama hėgeliškosios mąstysenos. 
Vėliau jo filosofijoje įsigali antipozityvistinės tendencijos, išryškėja 
siekimas įteisinti ir išsaugoti meno dvasingumo prioritetą. 1900 m. 
Academia Pontaniana moksliniuose užrašuose filosofas paskelbė 
pirmąjį būsimosios “Estetikos" variantą, kurį pataisęs 1902 m. išleido 
atskira knyga „Estetika kaip išraiškos mokslas ir bendroji lingvistika" 
("Estetica come scienza dell'espressione e linguistica generale"). Tai 
pirmasis grynai filosofinis Croce's veikalas, kuriame jis išdėstė savo 

meno filosofijos principus ir kurį laikė savotišku. filosofijos sistemos 
įvadu. 

1908 m. išėjusiame veikale ,,Grynoji intuicija ir lyrinis meno pobūdis" 
Croce jau teoriškai pagrindė juslinę meninės intuicijos specifiką visų kitų 
intuicijos rūšių atžvilgiu. Jis skelbė, kad svarbiausias ir universalus tikrojo 
meno požymis yra intuicijos lyriškumas. Šias intuicines meno filosofijos 
idėjas toliau plėtojo,,Estetikos problemose" (“Problemi di estetica",1910) 
ir „Trumpame estetikos vadove" (“Breviario di estetica",1913). Pastarąjį 
veikalą sudaro keturios paskaitos, parašytos 1912 m. ir perskaitytos Hius- 
tono universitete (JA V). Jose plačiau aiškinamas ir naujai interpretuojamas 
menas - kaip ypatinga dvasios būsena, jungianti intuiciją, jausmus ir 
išraišką. Meno autentiškumas čia siejamas su jausmine lyrinės intuicijos 
sklaida. „Ттитрате estetikos vadove" Croce's meno filosofijos koncepcija 
jau yra bemaž vientisa, baigta ir iš esmės tokia liko iki jo gyvenimo 
pabaigos. Vėlesniuose veikaluose jau tik patikslinamos šios koncepcijos 
detalės, mėginama suteikti meno filosofijai ir paties meno prigimties 
aiškinimui daugiau universalumo. Penktojo savo pirmosios „Estetikos“ 
leidimo įžangoje Croce nurodo, jog šie veikalai tik plėtoja, komentuoja, 
patikslina tas idėjas, kurios jo pirmojoje ,,Estetikoje" liko nepakankamai 
apibrėžtos'arba klaidingos. Tačiau svarbiausia šio veikalo tezė apie mena 
kaip specifinę teorinę išraišką arba intuiciją — tai tas tvirtas pagrindas, 
kuris nepakito ir buvo tikslinamas dviem kryptim: išryškinant lyrinę 
grynosios intuicijos prigimtį ir jos universalųjį arba kosminį pobūdį. Šių 
idėjų užuomazgos jau glūdėjo „Estetikoje" (Croce, 1928, p.. XI-XII). 1928 m. 
Croce parašė Britų enciklopedijai programinį straipsnį „Estetika“, kurį 
vėliau Italijoje išleido atskira knyga „Estetikos esmė" („Estetica in писе”). 
Glaustai. išdėstęs savo idėjas, jis dar ryškiau pabrėžė pažintinį meno 
universalumą, o prilyginęs moralumą saulės spindesiui, suteikė menui 
etinę prasmę. 

Croce's meno filosofijos koncepcija formavosi dviem kryptimis. Kaip 
ir klasikinio vokiečių idealizmo atstovai, jis konstravo savo meno filosofiją 
„Iš viršaus", t. y. siedamas jos struktūrą; problematiką,. tikslus ir 
pagrindinius principus su sisteminėmis dvasios filosofijos nuostatomis. 
Kita vertus, šias konstrukcijas jis nuolat tikslino bei koregavo „iš apačios", 
t.y. eidamas nuo konkrečių meno raidos faktų kritinio apmąstymo prie jų 

filosofinio apibendrinimo. Toks dvipusis meno filosofijos konstravimo 
mechanizmas ir nuolatinis orientavimasis į konkrečių meno kūrinių analizę 
suteikia Croce's koncepcijai ypatingo fundamentalumo. 

Vienintelę autentišką intuityvaus aktyvumo išraišką, pasižyminčią 
grožiu ir turinčią estetinės vertės, Croce mato mene. Grožis, anot filosofo, 
yra vertybė, kuri pasireiškia tik menui būdingais vaizdiniais. Vadinasi, 
Croce, kaip ir Hegelis, iš estetikos išgina gamtos grožį. „Susipažindami su 
estetinių mokymų istorija, — rašo jis, - mes negalime nepastebėti šių 
koncepcijų savitumo, kuris reiškiasi estetikos transformavimu į meno 
filosofiją ir vadinamųjų grožio teorijų pašalinimu iš jos tyrimų sferos.“ 
(Croce, 1926, p. 289.) Veikiamas hėgeliškosios tradicijos, Croce estetiką 
sutapatino su meno filosofija, todėl neretai, ypač ankstyvuosiuose 
veikaluose, lygiagrečiai vartojo estetikos ir meno filosofijos terminus. 
Estetiką jis laiko meno mokslu, arba „meninės kūrybos kaip intuityvaus 
tikrovės pažinimo būdo filosofija". Toks estetikos apibūdinimas visiškai 
adekvatus meno filosofijai, nes neišeina iš jos kompetencijos. 

Pažymėtina, kad grožio teorijos Croce neskiria nuo meno teorijos, 
nes, jo manymu, už meno ribų tikrasis grožis neegzistuoja. Polemizuodamas 
su “Estetikos ir visuotinės menotyros" koncepcijos pradininkais E. Utitzu 
ir M. Dessoiru, Croce teigia, jog “grožis, kaip estetinis fenomenas, yra 
tapatus menui, todėl laikyti jį estetikos, o meną - meno teorijos objektu yra 
klaida“ (ten pat, p. 24). 

Grožis Croce's koncepcijoje organiškai skleidžiasi ne tik mene, bet ir 
žodyje, kuris taip pat laikomas meniniu faktu. Visa, kas yra filosofiška 
žodyje, tapatu tam, kas filosofiška mene. Todėl ir ta bendrosios lingvistikos 
dalis, kuri priartėja prie filosofinės problematikos, aiškinama kaip poezijos 
filosofija. Kadangi tikruoju žodžiu Croce laiko meninį žodį, vadinasi, ir 
kalbos (poezijos) filosofija traktuojama kaip mokslas apie objektyvios 
dvasios saviraišką ir virsta meno filosofija. Iš čia kyla ir neįprastas 
programinio veikalo pavadinimas “Estetika kaip išraiškos mokslas ir 
bendroji lingvistika". 

Siekdamas filosofiškai pažinti meną, Croce supranta, kad netikslinga 
jį skaidyti į tapybą, muziką, poeziją ir t. t., nes toks meno dalijimas neturi 
filosofinio pamato. “Meno rūšis, - rašo jos, - galima atskirti, ir jos viena 
nuo kitos skiriasi tik iš išorės, fiziniu požiūriu, ženklais (linijomis, spal- 

vomis, tonais, artikuliuotais garsais ir t. t.). [-..] Šitoks menų skirstymas 
neturi nei estetinės, nei filosofinės prasmės, jie ko nors verti tik kaip 
empirinės sąvokos, kurių negalima paversti nei griežtu mokslu, nei 
filosofija." (Ties grožio vertybėmis, 1944, p. 459.) Vadinasi, filosofiniam 
meno esmės pažinimui reikia, kad meno filosofija nuosekliai eitų nuo 
atskirų dėsningumų prie tų meno aspektų, kurie būdingi visoms meno 
rūšims. 

Griežtai atskirdamas empirinį meno pažinimą nuo daug universalesnio 
filosofinio, Croce nuolat pabrėžia svarbų metodologinį meno filosofijos 
vaidmenį kitų meno fenomeną tyrinėjančių disciplinų atžvilgiu, aukština 
jos gebėjimą filosofiniu požiūriu pažinti bendriausius meno būties ir 
funkcionavimo dėsningumus. Jis daug dėmesio skiria meno filosofijos 
santykiams su poetika, meno kritika, meno istorija. Beveik visą gyvenimą 
Croce ypatingą dėmesį kreipė į meno kritiką, kurią itin vertino dėl 
tiesioginio poveikio skaitytojams ir tvirtų ryšių su aktualiais meno 
reiškiniais. “Croce'i, - kaip taikliai yra pasakęs E. Souriau, - būtent kritika. 
tampa tikrąja meno filosofija." (Souriau, 1953, p. 290.) 

Intuityvistinėje Croce's meno filosofijoje itin svarbus vaidmuo tenka 
daugiareikšmei intuicijos (d'intuizione) sąvokai. Pirmojoje "Estetikoje" 
Croce rašo: “Yra dvi pažinimo formos; pažinimas būna arba intuityvus, 
arba loginis: pažinimas arba vaizduote, arba protu; pažinimas to, kas 
individualu, arba to, kas universalu; paskirų dalykų arba jų santykių. 
pažinimas; pažinimas, kuriantis vaizdus arba sąvokas" (Croce, 1928, p. 3). 
Intuityvųjį pažinimą filosofas vertina kaip universalią nepriklausomą nuo 
sąvokinės mąstysenos pažinimo formą. Nors dauguma intuicijos rūšių 
susijusios su sąvokomis, tačiau pastarosios, sumišusios su intuicija, neten- 
ka nepriklausomybės ir ištirpsta universalioje intuityvaus suvokimo 
stichijoje. “Meno kūrinys, - aiškina filosofas, - gali būti pilnas filosofinių 
sąvokų; jų gali būti daugiau ir platesnių negu filosofinėje disertacijoje, 
о pastaroji savo ruožtu gali būti kupina aprašymų ir intuityvių išvadų. Bet 
meno kūrinys, nors ir apgaubtas daugybės sąvokų, yra paremtas intuicija, 
o filosofinė disertacija, kad ir kažin kiek joje būtų intuicijos remiasi 
jomis." (Croce, 1928, p. 9.) 

Vadinasi, Croce's koncepcijoje intuityvus pažinimas greta intelekti- 
nio reiškiasi kaip lygiavertė, universali ir tokia pat reikšminga pažinimo 

forma. Meninė intuicija, Croce's nuomone, - alogiška, nes skleidžiasi kaip 
nerefleksinė būties intuicija. Jos alogiškumas sąlygojamas specifinės 
loginio prado transformacijos į tokią meninių vaizdinių sistemą, kurioje 
sąvokinis pasaulis užleidžia vietą vaizdiniam. 

Sutapatinęs intuityvųjį pažinimą su menine veikla, Croce mėgino 
aiškintis meno fenomeno savitumą. Meno esmę jis sieja su intuityviajam 
pažinimui būdingu vaizdiniu tikrovės suvokimu, nepriklausomu nuo kitų 
pažinimo formų. Į klausimą, kas yra menas, filosofas “Тгитрате estetikos 
vadove” neapibrėžtai atsako, jog “menas yra tai, kas yra"..Vėliau, mė- 
gindamas paryškinti savo mintį, jis pateikė kitą apibrėžimą: “Menas - tai 
vizija arba intuicija" (Croce, 1954, p. 12). Tą menininko sukurtą vaizdinių 
visumą,-kuri įzauna meno kūrinio pavidalą, filosofas mėgina apibūdinti 
bendriausiomis meno esmę nusakančiomis kategorijomis: intuicija, vizija, 
kontempliacija, fantazija, vaizdavimo būdas, vaizdinys ir t. t. 

“Mokslas, - tarsi kartodamas Bergsono mintis, rašo Croce, - vaizdinius 
pakeičia sąvokomis, atrasdamas vis naujų santykių, prie skurdžių ir ribotų 
sąvokų prideda kitas, platesnes ir daugiau apimančias, bet jo metodas 
nesiskiria nuo to, kuriuo primityviausio žmogaus galvoje susiformuoja 
mažiausiai universali sąvoka. Menas, kurį mes, įsakmiai pabrėždami, 
gyvenime vadiname menu, naudojasi platesne ir sudėtingesne intuicija 
negu ta, kuria paprastai remiamės. Jis visada intuityviai pagauna pojūčius 
ir įspūdžius, - tai įspūdžių išraiška, o ne išraiškos išraiška.“ (Croce, 1928, 
р. 16.) Taigi mokslo ir meno raiškos sferos Croce's koncepcijoje griežtai 
skiriamos viena nuo kitos, nes kai tik mėginame suvokti substancialiq 
d vasinę meno prigimtį ir jo paslaptingą poveikį, aiškėja, kad jo apibūdinti 
neįmanoma. ' | 

Kita vertus, jeigu menas yra intuicija, o intuicija adekvati teorijai, tai 
menas negali būti suvoktas ir paaiškintas kaip utilitarinės veiklos aktas, 
nes jis visuomet siekia malonumo, vengia kančios ir kitų negatyvių emocijų. 
Remdamasis šia teze, Croce teigia jog tikram menui svetima nauda, nes 
jis skirtas įprasminti daug aukštesnėms dvasinėms vertybėms. 

Traktuodamas meną kaip intuiciją, fantaziją, vaizdinį, formą, Croce 
kartu nagrinėja meninės veiklos prigimtį ir kūrybinio proceso dėsningu- 
mus. Ankstesnis jo požiūris rutuliojasi daugiausia veikiant Dubos kūry- 
biškos tikrovės imitacijos teorijai ir racionalistinei Kanto bei Goethe’s 

tradicijai. Filosofas teigė visų žmonių meninių sugebėjimų prigimties 
identiškumą. Tarp paprasto žmogaus ir meninio genijaus jis matė labiau 
kokybinį skirtumą, kuris daugiausia reiškiasi pastarojo vaizduotės ir 
fantazijos polėkiu, sugebėjimu įžvelgti ir sustabdyti nepakartojamą būties 
momentą, kurį nuolat užgožia pilka kasdienybė. 

Vėliau suabsoliutindamas menininko individualumą, бов paskelbė 
menininką neistoriniu subjektu, kuriančiu visiškai nepriklausomai nuo bet 
kokių jo laisvę kaustančių meninių tradicijų. Stiprėjantis intuicijos ir 
išraiškos vienybės principas brandžioje Сгосе’$ meno filosofijoje kelia 
mintį, jog svarbiausias menininko uždavinys - tiesioginė vidinių sąmonės 
būsenų išraiška. Meno kūrinio gimimas čia suvokiamas kaip ypatingos 
svarbos dvasinis aktas - tarsi maža revoliucija arba nepakartojamas ste- 
buklas. Šiame akte visa jėga pasireiškia menininko vaizduotė sujai būdingu 
unikaliu pasaulio regėjimu, kuris nulemia amorfiškos tikrovės srauto 
susiformavimą į savitas formalias menines struktūras. 

Croce's pažiūros, kurioms didelę įtaką darė Fiedleris, rutuliojasi nuo 
kūrybiško tikrovės pamėgdžiojimo idėjos iki grynosios formos teorijos, 
aiškinančios kūrybos aktą kaip visiškai laisvą, aktyviai formą mode- 
liuojančią menininko saviraišką. Meninė kūryba iškyla kaip nuolatos 
užplūstančių nepasotinamų aistrų, potraukių, jausmų išraiška. Būtent 
jausmai, įkvėpimas, Croce's įsitikinimu, suteikia meno kūriniui ypatingo 
lengvumo, sąlygoja meninių vaizdinių ir formalių struktūrų harmoniją. 
Šiame juslinės ekspresijos akte ypatingas vaidmuo tenka ritminėms 
struktūroms, kurios suteikia kūriniui lyriškumo ir beveik muzikinio formų 
tekamumo. Lyriškumas čia išreiškia giliausią muzikinę kiekvienos meno 
rūšies prigimtį. Jis atspindi visuotinę menininko dvasios būseną. Gryna, 
arba lyrinė intuicija visiškai išlaisvina menininko ir suvokėjo sąmonę nuo 
išankstinių loginių ir moralinių nuostatų. Ji reiškiasi kaip spontaniška 
nesuinteresuotos dvasinės kontempliacijos priešprieša bet kokiai gyvenimo 
prozai, reglamentacijai, naudai, filisterinėms kvazivertybėms. “Meninė 
intuicija, - teigia Croce, - visuomet yra lyrinė intuicija." (Croce, 1954, p. 
35.) Lyriškumas jam yra tas tikriausias 20415, sinonimas, padedantis 
apibūdinti tikrąją muzikinę meninės kūrybos prigimtį. 

Kūrybos akte pasireiškiantis lyriškumas Croce's koncepcijoje 
skleidžiasi meninėmis formomis. Todėl menas kaip išraiškos padarinys 

virsta formų kalba. Tik išraiška, tai yra forma, tvirtina Croce, paverčia 
menininką menininku. O menininkui, “kuriam trūksta formos, trūksta 
visko, nes trūksta saves" (Croce, 1928, р. 30). Tačiau ta forma, kurią 
menininkas suteikia savo meno kūriniams, negali būti laikoma melu ar 
netiesa, kadangi ji yra meninė forma ir gyvuoja pagal savo imanentinius, 
nepriklausomus nuo tikrovės meninius dėsnius. Perėmęs svarbiausius 
Fiedlerio meno imanentiškumo teorijos principus, Croce aiškina meno 
kūrinį kaip visiškai nepriklausomą nuo išorinių nemeninių veiksnių įtakos 
formalų meninį atradimą. 

Iškeldamas menininko asmenybės ir jo sukurtų grynųjų meninių 
formų unikalumo idėją, Croce, kaip ir Rieglis, siekia teoriškai pagrįsti 
nepakartojamą skirtingų epochų meno stilių vertę. Jis ryžtingai neigia 
nenutrūkstamos linijinės meno pažangos idėją. Jeigu kiekvieno tikro meno 
kūrinio išskirtinis bruožas yra nepakartojama individualybė, kuri reiškiasi 
unikalia menine forma, vadinasi, ir meno raidos kaip linijinio judėjimo 
nuo žemesnės į aukštesnės pakopą traktavimas yra beprasmis. Meno 
istorijoje egzistuoja tik atskiri, visiškai autonomiški meno pakilimo ciklai 
ar periodai, iš kurių kiekviename iškyla savų specifinių meno problemų 
visuma. Todėl apie pažangą galima kalbėti tik šio ciklo viduje gimstančių 
problemų atžvilgiu. Croce pripažįsta, kad kiekviena nauja karta gali gauti 
daugiau žinių apie mus supantį pasaulį, jo kultūrines bei menines vertybes. 
Tos žinios gali būti enciklopedinés, daug gilesnės ir subtilesnės. Tačiau 
šis gilumas siejasi su empirine gyvenimo, o ne meno pažanga, kuri paklūsta 
savo imanentiniams dėsniams. 

Taigi plėtodamas intuityvizmo, hėgeliškosios tradicijos ir formaliz- 
mo idėjas, Croce sukūrė vientisą meno filosofijos sistemą, kurios esmę 
sudaro intuityvus tikrovės suvokimas. Išskyręs intuityvias viršsąmonines 
struktūras, Croce laikė jas patikimomis tikrovės ir gyvenimo pažinimo 
priemonėmis. Iš čia kyla paslaptingas kūrybinis meninės intuicijos pobü- 
dis, jos sugebėjimas apčiuopti suvokiamų reiškinių unikalumą, nepa- 
siekiamas racionaliam pažinimui gilumines prasmes. Šis intuicijos kaip 
aktyvaus tiesiogiai pulsuojančio kūrybiškumo, priešingo inertiškai 
materijai, traktavimas, absoliučios kūrybinės laisvės priešpriešinimas 
gamtiniam determinizmui ir daugelis kitų idėjų italų filosofą suartina su 
Bergsonu. 

Nepaisant ryškaus Bergsono ir Croce's koncepcijų individualumo, 
intuityvistinė meno filosofijos pakraipa yra galingas dvasingumo ir 
gaivališkos žmogaus kūrybinės prigimties maištas prieš siaurai suprastą 
racionalumą ir technokratinės pozityvistinės epochos nuostatas. Čia 
išryškėja svarbiausi intuityvistinės mąstysenos principai - subjektyvizmas, 
intuityvizmas, estetizmas. [ntuityvistinéje meno filosofijos pakraipoje 
skleidžiasi tragiškas pozityvizmo idėjų valdomos epochos kultūros 
paradoksas: greta nuoširdžios Bergsono ir Croce's pagarbos mokslui (tai 
liudija visa jų kūrybinė veikla) susiduriame su visišku nusivylimų 
suvešėjusiomis pozityvistinėms nuostatoms. Iš čia išplaukia toks ryškus jų 
mąstysenoje motyvas apie mokslo nesugebėjimą pasinerti į esminius būties 
reiškinius, dramatiška dvasinės veiklos nostalgija, asmenybės kūrybinės 
laisvės ir meniniam pažinimui būdingo būties suvokimo universalumo 
aukštinimas. Intuityvistinė meno filosofijos pakraipa sudavė stiprų smūgį 
pozityvistinėms meno teorijoms ir paskatino egzistencinių, ontologinių, 
plačios kultūros orientacijos koncepcijų atsiradimą. 


PSICHOANALIZĖ 


Freudo meninės kūrybos koncepcija 

Intuityvistinėms koncepcijoms artima viena įtakingiausių XX a. 
krypčių - psichoanalitinė, suformuota S. Freudo, A. Adlerio, C. G. Jungo, 
J. Lacano, išplėtojus iracionalistines Schopenhauerio, Nietzsche's ir įvairių 
psichologinių koncepcijų idėjas. Lygindamas psichoanalizę su ankstesnėmis 
akademinės estetikos ir meno filosofijos doktrinomis, A. Hauseris aiškina 
ją kaip pirmąją konstruktyvią kryptį, atskleidusią užslėptus meninės kūrybos 
šaltinius. “Psichoanalizė, - sako jis, - gali gerai interpretuoti meno kūrinį 
kaip asmeninį dokumentą ar net paaiškinti meninį stilių kaip ypatingą 
psichologinių polinkių vyravimą dviejose kartose, tačiau, neturėdama 
jokių ryšių su esminiais formaliais stiliaus bruožais, ji siekia apčiuopti 
stiliaus pobūdį remdamasi labiau antrinėmis miglotomis detalėmis nei 
būdingais požymiais." (Hauser, 1959, p. 109.) 

Estetikos ir meno filosofijos terminai psichoanalitinių koncepcijų 
atžvilgiu vartotini tik su tam tikromis išlygomis, kadangi šios krypties 
šalininkai nesidomi kertinėmis teorinėmis estetikos ir meno filosofijos 
problemomis. Jų dėmesys daugiausia krypsta į psichologines meninės 
kūrybos ištakas ir meno kūrinių simboliuose užkoduotus slapčiausius 
menininko siekius. Psichoanalitinių koncepcijų išeities taškas - pasąmo- 
nės, fantazijos ir erotinės (Jibido) energijos sublimacijos teorijos. 

Simboliška, kad psichoanalitinė estetika ir meno filosofija užgimsta 
išryškėjus galingai Schopenhauerio ir Nietzsche's idėjų įtakai. Psicho- 
analitinės estetikos gimimas siejamas su austrų mokslininko Sigmundo 
Freudo (1856-1939) vardu. Jis Vienoje studijavo mediciną, psichologiją, 
vėliau dirbo gydytoju. 1885 m. gavęs valstybinę stipendiją išvyksta stažuotis 
į Paryžių, kur, vadovaujamas garsaus psichoneurologo J. M. Charcot, tiria 

pasąmonės pasaulį, seksualumo poveikį žmonių gyvenimui ir kūrybai. 
Pasižymėdamas stebėtinu įžvalgumu ir puikiu literatūriniu talentu (1930 m. 
` jam paskirta Goethe's literatūrinė premija), jis iškyla kaip psichoanalitinės 
krypties pradininkas. Freudas yra racionalaus proto mąstytojas, linkstantis 
įskrupulingą mokslinę analizę. Netgi gvildendamas sudėtingas pasąmonės 
problemas, jis siekia įsiskverbti iki paskutinio sluoksnio, pateikti galutines 
formuluotes. | 

Plėtodamas Schopenhauerio idėjas, Freudas ieškojo gelminių esteti- 
nės veiklos paskatų biologiniuose instinktuose. “Lytinis potraukis, - rašė 
iracionalizmo pradininkas, - yra neįveikiamas ir galingiausias iš visų norų. 
Jis nėra kaip kiti norai skonio ar kaprizo apraiška, tačiau mūsų prigimties 
esmė. Kovoje su juo jokie protingi motyvai negali laimėti." (Schopenhauer, 
1884, p. 20.) Freudas suabsoliutino Schopenhauerio pastebėtą seksualumo 
reikšmę ir išplėtė erotinės (libido) energijos įtakos sritį iki visų socialinio 
gyvenimo ir kūrybos sričių. “Schopenhaueris, stulbinančio įtaigumo 
filosofas, - pabrėžia Freudas, - išryškino neprilygstamą seksualinio 
gyvenimo svarbą, tačiau tai, kas psichoanalizėje vadinama seksualumu, 
visai nereiškia skirtingų lyčių susijungimo... o yra arčiau visa артыр 
Platono Eroso." (Freud, 1926, р. 17.) 

Nors Freudas teigė, kad iki 1908 m. nebuvo skaitęs Nietzsche's vei- 
kalų, tačiau istoriniai faktai verčia tuo abejoti. Vienas artimiausių Freudo 
bičiulių J. Panethas jau nuo 1885 m. aktyviai domėjosi Nietzsche's idėjomis, 
kurios XX a. pradžioje buvo plačiai diskutuojamos specialiuose pranešimuose 
Freudo vadovaujamame psichoanalitikų ratelyje (Assoun, 1980, p. 13-35), 

Psichoanalizės pradininko meninės kūrybos teoriją su Schopenhaueriu 
mede sieja biologizmas, pabrėžtinis dėmesys fiziologijai, uZsléptajam 

aš", dionisinés energijos, iracionalių instinktų, sapnų sureikšminimas. 
Iškeldamas vaizduotės, fantazijos svarbą, jis aiškina meninę kūrybą kaip 
erotinės energijos sublimaciją, biologinių instinktų iškrovą, lengvą narkozę, 
atotrūkį nuo tikrovės rūpesčių ir skaudulių. Kita vertus, meninė kūryba 
čia, kaip ir iracionalistų teorijose, siejama su Žmogaus būties tragizmu, 
kančia, dvasiniu nepasitenkinimu, psichinėmis patologijomis, sudėtingų 
emocinių išgyvenimų kompleksu. 

“Psichoanalitikas, - rašo Freudas, - labai retai jaučia potraukį esteti- 
niams tyrinėjimams, ir ne tik tuomet, kai estetika susiaurėja iki mokymo 

apie grožį, o ir tada, kai ji iškyla kaip mokymas apie mūsų pojūčių 
kokybes. Ji reiškiasi ir kitose dvasinio gyvenimo srityse [...], tačiau 
ilgainiui taip atsitinka, kad psichoanalitikui tenka domėtis tam tikromis 
estetikos sritimis, kurias dažniausiai ignoruoja profesionali estetinė 
literatūra." (Freud, 1924, p. 99.) Freudas nuolatos primindavo, kad 
psichoanalizė gali pažinti tik tam tikras marginalines estetikos ir meno 
filosofijos problemas ir kad jai yra nepavaldžios meninio talento prigim- 
ties pažinimo problemos. 

Marginalines estetikos sritis psichoanalizės pradininkas gvildena 
šiuose kūriniuose: “Sąmojis ir jo ryšiai su nesąmoninga psichine veikla", 
("Der Witz und seine Beziehungen zum Unbewussten", 1905), “Kliedesys 
ir sapnai W. Jenseno “Gradivoje" ("Der Wahn und die Träume in W. Jensens 
*Gradiva",1907), “Totemas ir tabu" ("Totem und Tabu", 1913), “Psicho- 
analizés jvadas" ("Vorlesungen zur Einführung in die Psychoana- 
lyse",1917), “Nepasitenkinimas kultūra" (“Das Unbehagen in der 
Kultur",1930). Įvairiais psichoanalitinės estetikos aspektais jis atskirose 
studijose analizuoja Leonardo da Vinci, Shakespeare'o, Goethe’s, Hofmano, 
Dostojevskio ir kitų garsių menininkų kūrybą. 

Freudo estetinė teorija yra sudėtinė psichoanalitinės antropologijos 
dalis. Iš čia kyla mokymas apie pasąmonę, jos ištakas, specifiškumą ir 
raiškos formas. Freudas gvildena šias problemas savo “metapsicholo- 
gijoje", arba teorijoje apie struktūrinius žmogaus psichikos lygmenis. 
Psichikos pasaulį, anot Freudo, sudaro šie pagrindiniai komponentai: Id 
(instinktyvūs potraukiai), Ego (šių potraukių kontrolė ir derinimas su 
aplinka) ir Superego (moralės normos ir idealai). 

Žmogaus psichinis gyvenimas Freudo veikaluose aiškinamas kaip 
trapios sąmonės ir galingos, valdomos ypatingų instinktyvių jėgų pasqmo- 
nės sąveikos rezultatas. Pasqmoné čia iškyla kaip gelminis žmogaus 
psichikos lygmuo, lemiantis žmogaus gyvenimo, veiklos ir kūrybos pa- 
kraipą. Freudas įrodinėja, kad pasąmonė yra objektyvi ontologinė ir 
psichologinė realybė, paklūstanti griežtiems psichoanalitinės mokslinės 
analizės principams. Jos esmę sudaro galingi iracionalūs biologiniai 
instinktai, kurie reiškiasi agresijos, asocialių poelgių pavidalu. 

Iracionalus alogiškas dionisinis pradas Freudo, kaip ir Schopenhauerio, 
Nietzsche's veikaluose yra aiškinamas kaip pirmapradis visa lemiantis 

būties ir psichinio gyvenimo principas, pajungiantis savo valiai skaidrų 
apoloniškąjį racionalumą. “Mes nuolatos pabrėžiame, - sako jis, - kad 
žmogaus protas yra bejėgis, palyginti su potraukiais, ir tai yra tiesa." 
(Freud, 1930, p. 56.) 

Iracionalių pasąmoninių struktūrų sureikšminimas Freudo veikaluose 
tiesiogiai siejasi su erotinių instinktų iškėlimu. Žmonių, ypač menininkų 
psichinis gyvenimas, jų veiksmai, poelgiai, kūrybiniai polėkiai yra valdomi 
galingo seksualinio libido instinkto. Freudas pabrėžia: “Mes apsiribosime 
nurodydami tą beveik neabejotiną faktą, kad menininko kūryba leidžia 
reikštis jo seksualiniams potraukiams" (Freud, 1912, р. 111). 

Visą žmonijos dvasinę kultūrą, moralės, mokslo, meno reiškinius 
Freudas aiškina kaip pasąmonėje slypinčios seksualinės libido energijos 
sublimaciją, t. y. instinktų energijos suvaldymą ir pozityvią iškrovą. 
Sublimacija yra pamatinė psichoanalitinės meno filosofijos kategorija, 
reiškianti konflikto tarp iracionalių biologinių potroškių ir kiekvieno 
individo psichikoje užkoduotų visuotinių gyvenimo normų (kurios reiškiasi 
kaip represyvus, asmenybę slegiantis pradas) sprendimą. 

E. Gombrichas savo esė “Freudo estetika" psichoanalizės pradininko 
pažiūrą į estetines problemas ir meną glaudžiai sieja su turtingomis klasi- 
kinio vokiečių išsilavinimo, Bildung tradicijomis. “Iš tiesų, - rašo jis, - iki 
gyvenimo pabaigos Freudas į meną, literatūrą žvelgė Goethe's ir Schopen- 
hauerio akimis. Bendravusieji su jo kartos puikiai išsilavinusiais gydytojais 
ir teisininkais jo laiškuose pažins būdingą labiausiai išsilavinusiems 
Centrinės Europos “viktoriečiams" požiūrį į meną. Likimo ironija, kad 
Freudo mokymai tapo įrankiu ir daug prisidėjo naikinant ir griaunant šią 
tradiciją." (Gombrich, 1987, p. 221.) 

Gavęs įvairiapusį klasikinį išsilavinimą, Freudas aktyviai domėjosi 
meninės kultūros reiškiniais, daug skaitė, periodiškai išvykdavo į Italiją, 
kur daug laiko praleisdavo muziejuose studijuodamas didžiųjų meistrų 
kūrinius. Freudo laiškuose randame daug minčių apie įspūdžius, patirtus: 
muziejų salėse, pasisakymų apie ekspresionistinę ir siurrealistinę dailę, - 
patvirtinančių jo konservatyvias pažiūrias. Ekspresionistus jis traktuoja 
kaip žmones, “turinčius įgimtų regėjimo defektų", o siurrealistus, pasirin- 
kusius jį savo šventuoju globėju, vertina kaip “grynus lunatikus". Moder- 
nizmo dailę jis aiškina kaip svetimą tikram menui, patologišką veiklą. 

“Meno kūriniai, - prisipažįsta Freudas, - turi man stiprų poveikį, ypač 
poetiniai ir plastiniai, rečiau tapyba. Aš stengiuosi kiek galima ilgiau 
pabūti su jais ir noriu asmeniškai jsigyventi į juos, t. y. suprasti, dėl ko jie 
veikia mane. Kai man tai nepavyksta, pavyzdžiui, klausantis muzikos, aš 
beveik nejaučiu pasitenkinimo.". (Freud, 1924, p. 29.) . 

Netgi būdamas racionalaus analitinio proto mąstytojas, Freudas, kaip 
ir Jenos romantikai, Schopenhaueris, Nietzsche, labiau vertino meninį 
pažinimą nei mokslinį. Jis siekė panaikinti ankstesnėje žmogaus psichikos 
ir pasąmonės veiklos tyrinėjimo tradicijoje suformuotą priešpriešą tarp 
griežto racionalaus mokslinio pažinimo ir intuityvaus meninio. “Рѕісћо- 
logijos subtilybių pažinime, - sako jis, - poetai gerokai aplenkė mus, 
prozos žmones, nes kurdami jie semiasi įkvėpimo iš tokių šaltinių, kokių 
mes dar neatskleidėme." (Freud, 1912, p. 189.) E 

Siekdamas pasinerti į sudėtingą žmogaus psichikos pasaulį ir atskleisti 
vidines meninės kūrybos paskatas, Freudas sukūrė ypatingą psichoanalitinę 
metodologiją ir subtilią kalbą, padedančią analizuoti ir aprašyti sudėtingus 
meno reiškinius. Aiškindamas menininko asmenybę kaip ypatingą 
intravertišką, artimą neurotikui tipą, pasižymintį jautria psichine struktūra, 
knygoje “Sapnų aiškinimas" (“Die Traumdeutung", 1900) daug dėmesio 
skyrė neurozės simptomų ir sapnų analizei. Juos, kaip ir meną, Freudas 
laikė ne tik tiesiogine pasąmonės potroškių apraiška, tačiau ir priemone 
atskleisti užslėptiems meninės kūrybos šaltiniams. 

Menininkas Freudo estetikoje iškyla kaip išorinę tikrovę atmetanti 
asmenybė, ignoruojanti visuomenėje nusistojusius socialinius, etinius 
principus ir siekianti patenkinti savo erotinius, egoistinius potraukius 
fantazijos sukurtame pasaulyje. “Jame kaupiasi labai stiprūs potraukiai, 
jis norėtų pagarbos, valdžios, turtų, šlovės ir moterų meilės, tačiau negali 
šių potraukių patenkinti. Todėl, kaip ir kiekvienas nepasitenkinantis 
žmogus, jis nusisuka nuo tikrovės ir perkelia visą dėmesį, taip pat libido, 
į savo fantazijos vaizdinius." (Freud, 1989, p. 240.) 

Vadinasi, stumiamas nepasitenkinimo tikrove ir uZsléptos garbėtroš- 
kos menininkas elgiasi panašiai kaip neurotikas arba žaidžiantis vaikas, 
kuris susikuria hermetišką vaizduotės pasaulį, į kurį sudeda daug išmonės, 
aistros, kūrybiškumo. “Fantazuoja tik tas, kas nepatenkintas. Nepatenkinti 
norai yra fantazijų varomosios jėgos, o kiekviena fantazija yra norų 

patenkinimas, nepatenkinančios tikrovės karikatūra.“ (Grožio kontūrai, 
1980, p. 76.) Realybės principas čia iškyla kaip negatyvi menininko 
kūrybiškumą, spontaniškos jo kūrybinės energijos polėkį ribojanti jėga. 
Vadinasi, spalvingas meno pasaulis gimsta ir skleidžiasi tarp iškilaus 
fantazijų pasaulio, kuriame įgyvendinami slapčiausi menininko norai, 
dvasios polėkiai, ir rūsčios tikrovės, dažnai juos pasmerkiančios žlugti. 

Skirtingai nei neurotikas, kuris nugrimzta iliuzijų pasaulyje, meni- 
ninkas kūryboje grįžta iš trapios fantazijos stichijos į tikrovę. Simboliniuose 
menininko vaizdiniuose, kaip ir alogiškuose sapnuose, pasąmonė suranda 
tokias slapčiausių troškimų ir biologinių potraukių simbolines priedangas, 
kurios pajėgia praslysti pro savotišką psichinę instanciją - socialinių 
konvencijų įtakoje susiformavusią cenzūrą, ir iškilti į dienos šviesą. Tik- 
ras menininkas pajėgia savo kūriniuose taip pakeisti, pridengti simboliais 
savo slapčiausias svajas ir fantazijas, kad jos, praradusios bauginantį ir 
atstumiantį asmeniškumą, sukelia suvokėjui estetinio pasitenkinimo jausmą. 
Savo kūriniuose išliedamas svajų pasaulyje gimusius vaizdinius, slap- 
čiausius siekimus, potraukius, menininkas kartu pajunta dvasinį pasi- 
tenkinimą kūryba ir išsivaduoja iš vidinių slegiančių prieštaravimų. 

Vadinasi, menas, be kitų funkcijų, psichoanalitinėje Freudo estetikoje 
įgauna ir "katarsio terapijos" funkciją, kadangi tiek sublimuojančiam 
savo nesąmoningą energiją menininkui, tiek ir jo kūrybą suvokiančiam 
vartotojui padeda emocionaliai išsikrauti, o kartu ir išvengti jo tykančios 
psichinės patologijos. Svarbiausiu psichoanalitiko tikslu Freudo koncep- 
cijoje tampa meniniuose simboliuose užkoduotų slapčiausių menininko 
seksualinių potraukių, psichologinių А patologiškų būsenų 
atskleidimas ir interpretavimas. 


Kolektyvinės pasąmonės vaidmuo 
Jungo meninės kūrybos koncepcijoje 


Kitas įtakingiausias psichoanalizės šalininkas, iškovojęs šiai krypčiai 
platų tarptautinį pripažinimą, yra šveicarų mokslininkas Carlas Gustavas 
Jungas (1875-1961). Baigęs medicinos studijas Bazelio universitete, jis 
tęsia mokslus Paryžiaus universitete ir College de France, kur vadovaujamas 

P. Janet domisi psichopatologija. Sugrįžęs į tėvynę, dirba gydytoju Ciūricho 
universiteto psichiatrijos klinikoje, vėliau pradeda dėstyti. 1907 m. Jungas 
prisišlieja prie Freudo vadovaujamos Vienos psichoanalitikų mokyklos ir 
greit iškyla kaip vienas jos lyderių. 1911 m. jis tampa tarptautinės psicho- 
analitikų draugijos prezidentu. 

1912 m. paskelbta knyga “Libido transformacijos ir simboliai" 
(*Wandlungen und Symbole der Libido") ženklina subrendusio mokslininko 
atsiribojimą nuo klasikinės psichoanalizės ir liudija savarankiškos “ana- 
litinės psichologijos" koncepcijos tapsmą. Vėliau Jungas daug keliauja po 
įvairias šalis, tyrinėja pirmykščių tautų mitologiją, ritualus, studijuoja 
Rytų religijas, psichologiją, filosofiją, meną, astrologiją, numerologiją ir 
kitas netradicines, “periferines" pažinimo sritis, kuriose ieško duomenų 
gelminiams psichikos procesams pažinti. Jungas yra vienas tų mąstytojų, 
kurie diegė Vakaruose kokybiškai naują tradicinių Rytų civilizacijų sukurtų 
vertybių sampratą. Rašydamas straipsnius, skirtus “I ching" idėjoms, 
mandalų simbolikai, zen tekstų ar Tibeto “Mirusiųjų knygos" analizei, jis 
išryškino Rytų ir Vakarų mąstymo principų skirtumus. Psichoanalizės 
laimėjimus jis vertina tik kaip pradžiamokslį palyginti su tradicinėse Rytų 
psichologijos sistemose įvaldytais principais. 

Jungo meno filosofija formuojasi palaipsniui, kritiškai apmąstant 
savo pirmtakų ir amžininkų idėjas. Savo pažiūras jis nuolatos koreguoja, 
papildo naujais duomenimis, pasisemtais iš gretimų humanitarinių mokslų 
ir netradicinių pažinimo sričių. Jungo koncepcijoje susipina Jenos 
romantikų, Schopenhauerio, Nietzsche's idėjos, Bergsono mokymas apie 
archajiškus atavistinius prisiminimus, L. Levy-Bruhlio mokymai apie 
iracionaly mito prelogizmą ir kolektyvinių vaizdinių "representations 
collectives" pasaulį, Freudo psichoanalizės elementai ir daug iš Rytų 
mokymų perimtų idėjų. 

Dauguma kertinių Jungo idėjų tiesiogiai susijusios su psichoanalitiniu 
Freudo mokymu, su kuriuo subrendęs Jungas nuolatos polemizavo, per- 
mąstydamas daugelį ortodoksinės psichoanalizės idėjų. Jungas yra intui- 
tyvistas, plačios humanitarinės ir kultūrologinės orientacijos mąstytojas. 
Jo kūriniuose aiškiai pastebimas polinkis į poetinį mąstymo stilių. Dvi- 
dešimties tomų Jungo raštų rinkinyje neaptiksime nė vieno stambaus 
akademinio veikalo, Visos jo knygos susideda iš paskaitų, straipsnių, esė, 

vienijamų bendro pavadinimo. Mokslininkas labiausiai domisi mįslingais 
reiškiniais, sąmoningai vengia galutinių formuluočių, vienareikšmių atsa- 
kymų į keliamas problemas. 

Meną Jungas aiškina pirmiausia kaip meno filosofijos, o ne kaip 
psichologijos pažinimo objektą, kadangi meninės kūrybos prigimtis yra 
“transcendentinė problema, kurios psichologija negali išspręsti, o tik 
aprašyti". Meno teikiamos didelės galimybės psichikos problemoms pažinti 
skatina psichologo dėmesį teorinėms meno problemoms. Skirtingai nei 
daugelis teoretikų, iš gretimų mokslų perėjusių prie meno problemų, jis 
niekuomet neniekino modernojo meno, kadangi jame įžvelgė harmoningu 
klasikinio meno formų irimą, tiesioginį nestabilios laiko dvasios ir artė- 
jančios visuotinės katastrofos nuojautos atspindį. 

Teorines meno problemas Jungas gvildena specialiuose veikaluose 
“Apie analitinės psichologijos ir poezijos kūrinio santykius" (“Обег die 
Beziehungen der analytischen Psychologie zum dichterischen Kunstwerk", 
1922), “Psichologija ir poetinė kūryba” ("Psychologie und Dichtung", 
1930), "Picasso" (“Picasso", 1932) ir "Ulissas" ("Ulysses", 1932). Norė- 
dami teisingai suprasti Jungo požiūrio į meno filosofijos problemas 
savitumą, turime trumpai pasiaiškinti jo sukurtas psichikos struktūros ir 
simbolių teorijas. 

Atmetęs froidistinį panseksualumo principą, Jungas aiškina libido 
kaip psichinę energiją apskritai. Skirtingai nei Freudo veikaluose, kuriuose 
psichika iškyla kaip atvira stabili sistema, maitinama somatinių potraukių 
impulsų, Jungo teorijoje psichika virsta uždara autonomine sistema, turinčia 
savus energetinius išteklius ir funkcionuojančia kompensacijos principu. 

Pagrindiniais psichikos struktūros elementais Jungas skelbia “затопе” 
(ego), kaukę (persona), šešėlį (Schaften), dvasios vaizdinį (anima, ani- 
mus), individualią pasąmonę su jai būdingų kompleksų visuma ir kolek- 
tyvinę pasąmonę, kurios turinį sudaro archetipų pasaulis. Visi šie sąmoningi 
ir pasąmoningi psichikos komponentai ne tik papildo vienas kitą, tačiau ir 
nuolat sąveikauja. Juos apjungia į vieningą sistemą savastis (das Selbst), 
kurios harmonija su “а$” yra galutinė asmenybės dvasinės raidos pasekmė. 

Kauke Jungas vadina asmenybės sąmoningos veiklos (ego) tamsųjį 
antrininką, tai, “kuo Žmogus nėra, tačiau jis pats ir kiti žmonės jį laiko" 
(Jung, 1950, p. 55). Šešėlis - tai gyvuliška, primityvi, nusikaltėliška 

-asmenybės pusė, besislepianti po išorine dorovingumo kauke ir siejanti 
asmenybę su istoriniais žvėriškais pasąmonės polinkiais. Anima iranimus 
- tai žmogaus dvilytiškumo simboliai. Animus - apibendrintas vyriškumo 
vaizdinys, pasireiškiantis moters dvasioje, o anima, priešingai - moteriš- 
kumas, įvairiomis formomis iškylantis vyro psichikoje. 

Sąmonę Jungas aiškina kaip “vėlyvą pasąmonės palikuonį“ (Jung, 
1976, p. 6), išaugusį bekraščiame pasąmonės pasaulyje. Iš čia kyla ir 
vaizdingas sąmonės palyginimas su menkute sala bekraščio gilaus van- 
denyno stichijoje. Taigi Jungas atmeta Freudo požiūrį į pasąmonę kaip 
sąmonės veiklos produktą. Pasqmoné čia suskyla į individualią pasąmonę, 
kuri уға subjektyvios psichikos išraiška, apimanti gyvenimo tėkmėje pamirš- 
tamą turinį, ir virsasmenine, arba kolektyvinę pasąmonę, kurios turinys 
yra bendras visai žmonijai gelminis psichikos sluoksnis (Seelenschicht). 
Šiam žmogaus psichikos lygmeniui svetimas individualus savitumas. Kuo 
giliau skverbiamės į psichikos gelmes, tuo jos elementai universalesni, 
bendri visiems. 

Asmeninės pasąmonės turinį sudaro įvairūs emociškai suvokiami 
psichologiniai kompleksai, formuojantys asmenybės psichinę struktūrą, 
individualų dvasinį gyvenimą, o kolektyvinės pasąmonės pagrindas - 
mitologiniai provaizdžiai (Urbilder), kuriuos Jungas vadina archetipais. 
Jie yra archajiškos kilmės ir susiję su kolektyvinėje pasąmonėje besis- 
kleidžiančiomis struktūrinėmis schemomis, amžinomis praformomis, 
archetipiniais išgyvenimais, archajiškais simboliais, kylančiais iš žmonijos 
priešistorės laikų. Šia prasme archetipai artimi instinktams. “Archetipai, 
- sako Jungas, - tai ne paveldėti instinktai, o polinkis į tipiškų idėjų ir 
instinktų raišką: [...] Jų kilmė nežinoma, jie gimsta kiekvieną akimirką ir 
bet kurioje pasaulio dalyje." (Jung, 1990, p. 40.) Tipiškiausiais archetipais 
šveicarų psichologas skelbia abstrakčius mandalos, Tao, anima, animus, 
motinos, tėvo, vaiko, išminčiaus vaizdinius. 

Pagrindine sudėtingo archetipų pasaulio apraiška Jungo koncepcijoje 
tampa simboliai, kurie aiškinami kaip pasąmonės kalba, pagrindinė jos 
kūrybinės prigimties raiškos forma. “Ženklas, - aiškina jis, - visuomet yra 
mažiau nei idėja, kurią jis žymi, o simbolis visuomet išreiškia daugiau nei 
jo akivaizdi ir tiesioginė reikšmė." (Jung, 1977, р; 41.) Киа vertus, 
simbolis virsta ir šifru, padedančiu asmenybei užslaptinti savąją būtį. 

Vadinasi, asmenybės ir jos kūrybinės, meninės veiklos pažinimo raktas 
yra.simbolių pasaulis, 

Meninės kūrybos esmę Jungas regi kaip amžiną psichinį dėsnį, susijusį 
su pilnatvės ilgesiu ir pasąmonės suvaldymo siekiu. Šis dėsnis neatsiejamas 
nuo kūrybingos asmenybės sugebėjimo kurti simbolius. Kiekvienas tikras 
menininkas, pats to nesuvokdamas, spontaniškai simbolių kalba išreiškia 
pasąmonės gelmėse slypinčius archajinius vaizdinius, archetipus. 

Plėtodamas Freudo idėjas, Jungas prabyla apie simbolinės sapnų 
kalbos giminystę su menininko fantazijos polėkiais, kurie taipogi maitinami 
pasąmonės versmių. Skirtingai nei Freudas, kuris, iškeldamas seksualumo 
svarbą, aiškino simbolių kūrimą kaip primityvios mąstysenos išraišką, 
Jungas regėjo kūrybinei žmogaus dvasiai būdingą dvilypumą. Simbolis 
organiškai jungia pasąmonę ir sąmonę, kūnišką ir dvasinį, realųjį ir idealųjį 
pradą. Sugebėjimas kurti ir suvokti vaizdinius čia aiškinamas kaip vertin- 
giausia žmogaus savybė, apibūdinanti jo kūrybines galias, пагра і 
turtingo meno pasaulio kūrimą. 

Jungas tęsia romantinės ir iracionalistinės meno filosofijos tradiciją. 
Jo apmąstymų centre atsiduria meninės kūrybos subjekto, pasąmoningų 
meninės kūrybos ištakų, kūrybos proceso bei talento ir psichopatologijos 
santykių problemos. Jenos romantikų ir Schopenhauerio idėjų veikiamas 
jis aiškina kūrybą kaip visiškai svetimą paviršutinei filisterinei sąmonei. 
Kūrėjo asmenyje Jungas įžvelgia savotišką dvilypumą, aiškindamas jį 
pirmiausia kaip kažką didžiai žmogiška, asmeniška, kita vertus, kaip 
beasmenį kūrybinį pradą. : 

Remdamasis psichologinių tipų teorija, Jungas išskiria du pagrindinius 
asmenybės tipus: ekstravertišką, orientuotą į išorinį pasaulį, ir intravertišką, 
besiorientuojantį į savo vidinį pasaulį, ir keturis šalutinius: sensorinį, 
intuityvų, mąstantį, emocinį. Tikrasis menininkas siejamas su intravertišku 
intuityviu pasaulio regėjimu, padedančiu prasiskverbti pro išorinį būties 
sluoksnį į reiškinių esmę. Intuityvaus intravertiško tipo menininkas natū- 
raliai pasineria į kolektyvinės pasąmonės archetipų pasaulį. Jautrumas 
archetipinėms simbolinėms formoms ir sugebėjimas jas perteikti meno 
kūriniuose skelbiami neatsiejamais tikro menininko bruožais. - 

Žvelgdamas į menininką skvarbiu psichologo žvilgsniu, Jungas siekia 
suvokti jo vidinį pasaulį, meno kūrybos prielaidas. Menininko “gyvenimas 

dėsningai yra pilnas konfliktų, nes jame nuolatos grumiasi dvi jėgos: 
paprastas žmogus, visai teisėtai siekiantis laimės, pasitenkinimo ir saugaus 
gyvenimo, ir beatodairiška kūrybinė aistra, kuri, iškilus reikalui, pamina 
po kojom visus asmeninius norus. Dėl to daugelio menininkų asmeninis 
gyvenimas ir yra taip nepaprastai nepatenkinantis, netgi tragiškas; taip 
atsitinka ne dėl neaiškių likimo vingių, o dėl jų asmenybių žmogiškojo 
nepilnavertiškumo, dėl nepakankamo sugebėjimo prisitaikyti. Retai tepa- 
sitaiko kūrybingų žmonių, kuriems netektų brangiai sumokėti už dieviškąją 
sugebėjimo kibirkštį." (Grožio kontūrai, 1980, p. 183.) 

Plėtodamas iracionalistų idėjas, Jungas savo meninės kūrybos kon- 
cepcijoje skelbia besąlygišką pasąmoninių biologinių ir valios impulsų 
prioritetą sąmonės atžvilgiu. Jo traktuotėje meno kūrinys tarsi kaupia 
energiją iš pasąmonės gelmių. Iš čia kyla požiūris į menininką tik kaip į 
menkesnį už savo kūrinį instrumentą. “Pačia giliausia prasme; - rašo 
Jungas, - rašytojas yra instrumentas, jis menkesnis už savo kūrinį, tad 
mums nėra ko tikėtis, kad jis tą kūrinį paaiškins. Jis padarė viską ką galėjo 
kurdamas. Aiškinimą jis turi palikti kitiems žmonėms bei ateičiai. Didis 
kūrinys yra kaip sapnas, kuris, nepaisant jo akivaizdumo, niekuomet pats 
savęs nepaaiškina ir nėra vienareik&mis." (Grožio kontūrai, 1980, p. 185.) 

Gvildendamas meninės kūrybos prigimtį, Jungas prabyla apie du 
skirtingus menininkų tipus: psichologinį ir vizionieriškąjį. Pirmasis kūrybos 
eigoje apsiriboja tik gyvenimo paviršiuje ir sąmonės suvokimo lygmeny- 
je esančiais reiškiniais. “Pirmapradė tokios kūrybos medžiaga kyla iš 
amžinai pasikartojančių Žmonių sielvartų ir džiaugsmų; ji maitina žmo- 
giškąją sąmonę, kuri interpretuojama ir pateikiama poetine forma." (Jung, 
1991, p. 106.) Tačiau toks gyvenimo paviršiumi slystantis ir emocinius 
išgyvenimus, psichologines reakcijas aprašinėjantis menas svetimas tikra- 
jai gelmei, kadangi pasilieka “psichologiškai suvokiamų struktūrų sluoks- 
nyje". 

Visiškai kitokiame, daug gilesniame tikrovės suvokimo lygmenyje 
skleidžiasi antrasis, “vizionieriškasis" (“aiškiaregio") menininko tipas, 
kuris prasiskverbia pro išorinį sąmoningos būties sluoksnį ir prisiliečia 
prie gelminių “kolektyvinės pasąmonės" versmių. Kūrybiniame akte jis 
suvokia visą laiko bekraštybę ir sukuria menines vertybes, reikšmingas 
visoms epochoms. 

Atmesdamas pernelyg tiesmukas psichopatologines koncepcijas, 
Jungas vis dėlto įžvelgia tam tikrų analogijų tarp genialių menininkų 
kūrybos ir psichinių ligonių fantazijų . Ši giminystė pasitelkiama aiškinant 
du psichinės menininkų struktūros tipus: neurotinį ir šizofreniškąjį. Pirmąjį 
rodo polinkis į abstrakčius sintetinius vaizdinius, kuriuose aiškiai vyrauja 
juslinis pasaulio suvokimas. Ryškiausiu šio tipo menininku jis skelbia 
P. Picasso, kuriam būdingas ryškus polinkis į fragmentiškumą, linijų ir 
vaizdinių deformavima. Antrajam tipui būdingas atsiribojimas nuo jusli- 
nio pasaulio suvokimo ir polinkis į “sutrikusią" alogišką meninę mąsty- 
seną. Šį menininko tipą simbolizuoja J. Joyce'o kūriniai, kuriuose meni- 
ninkas visiškai ištirpsta, jiems būdinga chaotiška vaizdinių sistema, po- 
linkis į absurdą, nuolatinis balansavimas tarp realaus ir irealaus, grožio ir 
bjaurumo. ; 

Ryškius tikrovės deformacijos elementus ir kūrybos gimininystę 
psichinėmis ligomis sergančių žmonių vaizdiniams Jungas aiškina bekraščiu 
menininkų atsidavimu kūrybai, kuris praryja begalę gyvybinės energijos, 
deformuoja asmenybę, gyvenimo stilių ir priartina menininką prie psichinių 
ligonių, gyvenančių savo iliuzijų pasaulyje. Tačiau kita vertus, Jungas 
mėgina nubrėžti liniją, skiriančią menininką nuo psichinio ligonio, 
nurodydamas, kad “negalima meno kūrinio kildinti iš “kompleksų”, kaip 
kildinama neurozė“ (Grožio kontūrai, 1980, p. 181). 

Taigi psichoanalizės šalininkai, atkreipdami dėmesį į tamsiuosius 
pasąmonės procesus, pamėgino ne tik paaiškinti užslėptus meninės kūrybos 
šaltinius, tačiau ir naujai, be prietarų pažvelgti į menininko asmenybę, 
paaiškinti jo kūrybinių galių amplitudę. Žmogaus kūrybiškumas čia 
siejamas ne su socialiniais veiksniais, protu, o su iracionaliais pasąmonės 
impulsais ir potraukiais. Psichoanalizės idėjos turėjo labai stiprų poveikį 
tolesnės estetikos, meno filosofijos ir meno raidai. 

Fenomenologinės estetikos ištakos 


Stiprų poveikį XX a. estetinės minties raidai turėjo fenomenologija. 
Jos gimimas siejasi su įtakingo vokiečių mąstytojo E. Husserlio (1859- 
1938) ir jo mokinių bei sekėjų R. Ingardeno, M. Geigerio, М. Hartmanno, 
M. Merleau-Ponty, M. Dufrenne'o, G. Marpurgo-Tagliabue's ir kitų 
mąstytojų idėjomis. | 

Klasikinėje filosofijoje fenomenologija aiškinama kaip mokslas apie 
patyrimo objektą (Kantas) arba įvadas į filosofiją (Hegelis), o Husserlis ir 

jo sekėjai fenomenologiją sieja su “grynosios sąmonės", “grynų mąstymo 
struktūrų", “žinojimo principų" nepriklausomų nuo patyrimo, socialinių, 
istorinių veiksnių, tyrinėjimu. Fenomenologinės estetikos šalininkai, 
atmesdami daugeliui Vakarų estetikos krypčių būdingą natūralistinę 
nuostatą, griežtai atskiriančią žmogų nuo jį supančio pasaulio, iškelia 
Rytų estetikai būdingą subjekto ir objekto vienybės idėją. Pasaulis feno- 
. menologijoje neturi kitos reikšmės be tos, kurią jis gauna iš sąmonės, o, 
sąmonė savo ruožtu neturi kitos reikšmės be tos, kurią ji gauna iš pasaulio. 
Iš čia kyla centrinė fenomenologinės estetikos sąvoka intencionalumas 
(nuo lot. intentio - siekimas). /ntencionalumas - tai tokia “visuotinė 
pamatinė realybė”, kuri teigia tiriamojo objekto buvimą pačioje sąmonėje 
ir sąmonės sugebėjimą “įveikti nuotolį tarp mąstymo ir to objekto, į kurį 
Jis nukreiptas". 

Husserlis aiškina fenomenologiją kaip savitą pažinimo archeologiją, 
siekiančią akivaizdumo (Zvidenz). Pagrindinis fenomenologijos šūkis Zu 
den Sachen selbst (“prie pačių daiktų"), t. y. sąmonės nukreiptumas į pačią 
daiktų vidinės esmės suvokimą, kurį dažniausiai niveliuoja kasdienė pa- 
tirtis. Akivaizdumas pasiekiamas pasitelkiant fenomenologinę redukciją, 

t. y. “iškeliant už skliaustu" (Einklammerungen), arba apvalant sąmonę 
nuo visa ko empiriška. Sąmonė apvaloma pereinant kelis etapus - psicho- 
loginės, eidetinės ir transcendentalios (t.y. išeinančios už subjektyviojo 
pažinimo ribų) redukcijos. 

Husserlis įžvelgė principinį skirtumą tarp-paprasto regėjimo (Sehen) 
ir fenomenologinės įžvalgos (Schau). “Daiktas nėra duotybė, jo sąvoka 
nebus aiški, jeigu daiktą mes paprasčiausiai regime." (Husserl, 1971, t. 5, 
p. 103.) Fenomenologinės įžvalgos akte konstruojant ir apmąstant už 
sąmonės ribų esantį daiktą, siekiama suvokti ne jo išorinę empirinę prigimtį, 
o gilumines “prasmių struktūras", kurias pati sąmonė kuria intencionalumo 
akte. Vadinasi, nuoseklioje sąmonės apvalymo, arba suskliautimo proce- 
dūroje lieka tik imanentinės grynosios sąmonės struktūros, kurios yra 
fenomenologinės analizės objektas. 

Husserlio veikaluose aprašinėjamas glaudžiai susijęs su išgyvenimais 
irjusliniu akivaizdumu fenomenologinio pažinimo aktas artimas estetinio 
pažinimo aktui. Šis estetinis fenomenologijos aspektas dar ryškiau atsis- 
kleidė Husserlio mokinių ir sekėjų R. Ingardeno, M. Geigerio, N. Hartmanno 
ir ypač prancūzų fenomenologinės orientacijos mąstytojų veikaluose. 
Husserlis suformulavo tik pagrindinius fenomenologinės metodologijos 
principus, kuriuos vėliau pritaikė estetinei problematikai ir gan laisvai 
interpretavo jo pasekėjai. Čia paaiškėja, kodėl fenomenologinė estetika 
niekuomet nebuvo vieninga kryptis. 

Taikant Husserlio fenomenologinės metodologijos principus este- 
tikoje, labai svarbus vaidmuo tenka dviem jo mokiniams M. Geigeriui ir 
R. Ingardenui. M. Geigerio (1880-1937) fenomenologinę estetiką stipriai 
veikė psichologinė estetika. Jaunystėje jis buvo T. Lippso ir W. Wundto 
mokinys, o vėliau pritapęs prie Husserlio mokyklos, veikaluose „Estetinio 
pasitenkinimo fenomenologiniai nagrinėjimai" („Beiträge zur Phánome- 
nologie des ästhetischen Genusses", 1913) ir „Keliai į estetiką" („Zugänge 

"der Ästhetik”, 1928) pirmasis pamėgino pritaikyti fenomenologinės 
metodologijos principus psichologinės estetikos problemoms gvildenti. 
Jis tikėjosi, kad fenomenologinės analizės principai padės išvaduoti estetiką 
iš psichologizmui būdingo subjektyvizmo ir pavers ją griežtu mokslu. 
Pagrindinė Geigerio mokslinių interesų sritis siejasi su psichoanalitinei 
estetikai artimų pasąmonės struktūrų ir fenomenologiniu estetinio 

pasitenkinimo problemų gvildenimu. Geigeris nebuvo originalus teoretikas, 
nesuformulavo vientisos fenomenologinės estetikos teorijos, todėl jo idėjos 
neturėjo žymesnio poveikio tolesnei estetinės minties raidai. 


Ingardeno meno kūrinio daugiasluoksniškumo koncepcija 


Klasikinę formą fenomenologinė estetika įgauna žymaus lenkų estetiko 
R. Ingardeno (1893-1970) veikaluose. Jis yra įtakingiausias pirmosios 
fenomenologų estetikų kartos atstovas, daugiausia dėmesio skyręs 
daugiasluoksnių meno kūrinio struktūrų tyrinėjimui. Šie tyrinėjimai 
pagrįstai laikomi svariausiu fenomenologinės estetikos laimėjimu, kadangi 
būtent jie nulėmė fenomenologijos principų įsigalėjimą ir populiarumą 
XX a. estetikoje. Ingardeno tyrinėjimai išsiskiria įvairiapuse analize, 
filosofine gelme ir metodologiniu nuoseklumu. 

Ingardenas yra “aksiologinio pliuralizmo" šalininkas, pripažįstantis 
daugybės skirtingų estetinių vertybių tipų koegzistavimą. Estetikos mokslą 
jis aiškina kaip filosofinę discipliną, perimančią iš ontologijos ir filosofinės 
vertybių teorijos pagrindinius metodologinius principus. Greta filosofinės 
estetikos lenkų filosofas išskiria ir aprašomąją, arba vadinamąją empirinę 
estetiką, o taipogi istorinius tyrinėjimus (bendrąją meno teoriją, meninės 
kūrybos teoriją, estetinio išgyvenimo teoriją, įvairių meno krypčių 
sociologiją ir t. t.), kurių tikslas teikti konkrečią medžiagą ir empirinius 
faktus filosofinei estetikai. Pastaroji, turėdama savo specifinį objektą, 
problematiką, metodus, savo ruožtu padeda formuoti pagrindines empirinių 
tyrinėjimų kryptis. 

Filosofinė estetika Ingardeno veikaluose iškyla kaip solidus dau- 
giašakis fenomenologinės orientacijos mokslas, aprėpiantis: 1) meno 
kūrinio ontologiją; 2) estetinio objekto ontologiją (estetinė meno kūrinio 
konkretizacija); 3) kūrybos proceso fenomenologiją; 4) meno stilių 
fenomenologiją; 5) estetinių ir meninių vertybių ontologiją bei fenome- 
nologiją; 6) estetinio išgyvenimo fenomenologiją; 7) meno kūrinio ir 
estetinio objekto pažinimo teoriją, išskiriant meninių ir estetinių vertybių 
pažinimo bei vertybinės kritikos teorijas; 8) filosofinę meno prasmės, 
funkcijų ir estetinių vertybių teorija. 

Taigi Ingardeno “aksiologinio pliuralizmo“ koncepcijos centre 
atsiduria daugybė fundamentalių šiuolaikinės estetikos ir meno filosofijos 
problemų, iš kurių svarbiausios siejasi su fenomenologine ir aksiologine 
meno kūrinio struktūrų analize bei estetinio suvokimo klausimais. Čia 
fenomenologinės idėjos glaudžiai susipina su meno kūrinio ontologija. 

Nors Ingardeno veikaluose aptinkame puikius architektūros, muzi- 
kos, tapybos kūrinių analizės pavyzdžius, tačiau jo estetikoje vyrauja 
literatūrocentrinė orientacija. Literatūros kūrinys aiškinamas kaip palan- 
kiausias “intersubjektyvios" fenomenologinės analizės objektas. Veika- 
luose „Literatūros meno kūrinys" („Das literaturische Kunstwerk", 1931), 
„Apie literatūros kūrinio pažinimą" („Уот Erkennen des literaturischen 
Kunstwerks",1937) ir trijų tomų veikale „Estetikos tyrinėjimai" („Studia 
z estetyki", 1958-1966) Ingardenas, remdamasis Husserlio idėjomis, 
pateikia vientisos literatūrinio kūrinio fenomenologinės analizės 
metodologinius principus. Jo “aksiologinio pliuralizmo" koncepcija remiasi 
intencionalumo kategorija, kurios pagrindu plėtojama vientisa “grynosios 
meno kūrinio būties" interpretacijos teorija. Skelbdamas meno kūrinį 
intencionaliu objektu, Ingardenas kartu jį kildina iš sąmonės aktų. Meno 
kūrinys čia iškyla kaip daugelio skirtingų struktūrinių elementų, sluoksnių 
integralinė visuma, arba polifoniška harmonija, kuri estetinio suvokimo 
akte suvokiama tiesiogiai ir iškart. 

Literatūros kūrinio struktūrą Ingardenas tyrinėja horizontaliai ir 
vertikaliai. Horizontaliame lygmenyje meno. kūrinys susideda iš įvairių 
nuosekliai viena kitą keičiančių fazių, t.y. sudėtinių meno kūrinio 
komponentų, lemiančių jo daugiafaziškumą, aiškiai regimą stambios apim- 
ties literatūros kūriniuose (romane, apysakoje). Vertikaliajame lygmenyje 
jis išskiria keturis skirtingus fenomenologinės analizės sluoksnius: pirmasis 
- tai ženklų, skambesio, antrasis - semantinių struktūrų, sąlygojančių 
meno stilių ir suteikiančių jam estetines kokybes, trečiasis - vaizduojamojo 
daiktiškumo, arba turiningasis, ketvirtasis - regimųjų vaizdinių, tiesiogiai 
susijęs su estetinių vertybių pasauliu. Šių sluoksnių kiekis priklausomai 
nuo konkretaus meno kūrinio būties formos gali būti didesnis ar mažesnis. 

Literatūros kūrinio kaip daugiasluoksnės struktūros fenomenologinio 
tyrinėjimo principus Ingardenas perkelia ir į kitas meno rūšis. Šiuo aspektu 
originaliausia yra tapybos kūrinio fenomenologinė analizė (abstrakti tapyba, 

arabeska, vitražai). Ingardenas teisingai pastebi, kad sienoje kabantis 
paveikslas yra materialus daiktas, pasižymintis daugybe specifinių savybių, 
kurių, Zvelgdami į paveikslą kaip į estetinį ir meninį fenomeną, mes 
neretai nepastebime arba ignoruojame. Paveikslas pirmiausia turi materialią 
struktūrą: tai kartonas ar drobė, ištempta ant rėmų, kurioje tapybinėmis 
išraiškos priemonėmis yra kažkas pavaizduota. Drobės ar kartono paviršių 
visuomet dengia tam tikras dažų sluoksnis: įvairių formų spalvinės dėmės, 
tonai, linijos, tam tikras kompozicinių elementų išdėstymas, sukuriantis 
idealiąją vaizdinę realybę. “Kaip matome, paveikslas, - rašo Ingardenas, 
- [...] kaip ir literatūros kūrinys, yra daugiasluoksnė struktūra. Tačiau ne 
visi literatūriniame kūrinyje esantys sluoksniai yra būdingi tapybos kūriniui, 
maža to, pagrindinis paveikslą sudarantis sluoksnis bus visai kitoks nei 
literatūros kūrinyje.” (Ingarden, 1962, p. 293.) 

Paveikslai būna įvairių tipų, sąlygojančių skirtingą fenomendlogines 
tapybos analizės sluoksnių kiekį: tris (teminis paveikslas), du (“grynasis 
paveikslas“, portretas, natiurmortas) ir netgi vieną (abstrakčioji tapyba, 
arabeska, vitražai). Pirmajame teminių paveikslų tipe fenomenologinės 
analizės būdu galime išskirti tris skirtingus sluoksnius: 1) tapybos 
priemonėmis išreikštą daikto rūšį, 2) pro jį ryškėjantį daiktą (materialųjį 
objektą), 3) literatūrinę temą, nurodančią tam tikrą meno kūrinyje 
vaizduojamo daikto priešistorę arba priešistorę to, kas explicite vaizdžiai 
išreikšta paveiksle. 

Trisluoksniškumas, kaip minėta, būdingas teminiams paveikslams, 
kuriuose vyrauja literatūrinis, siužetinis pradas. Tačiau antrojo tipo paveiks- 
luose, portretuose, natiurmortuose, literatūrinė tema gali visiškai išnykti, 
kadangi Zvelgdami į seniai gyvenusių ar nežinomų žmonių portretus mes 
regime tik portretuojamą žmogų ir nieko nežinome apie jį supantį literatūrinį 
kontekstą, kuris tapybos kūriniui yra neesminis. Taigi šiame paveikslų 
tipe susiduriame jau su redukuota dvisluoksne kūrinio struktūra. Šio tipo 
paveikslai apima 1) pavaizduotą paveiksle objektą ir 2) rūšį, reprezen- 
tuojančią šį objektą ir rekonstruotą paveiksle (Ingarden, 1962, p. 303). 

Tačiau yra ir tokių abstrakčių paveikslų, arabeskų, vitražų, kuriuose 
nesurasime pavaizduotų jokių reginių ar materialiai apčiuopiamų daiktų, 
žmonių. Juose išnyksta meno kūrinio struktūros daugiasluoksniškumas. 
Iškyla natūralus klausimas, ar išnykus siužetui, jusliškai suvokiamiems 

daiktams, tokie kūriniai, palyginti su pasaulio meno istorijoje vyravusiais 
siužetiniais, netampa estetiškai antrarūšiai ir nenustoja buvę meno kūri- 
niai. Į šį klausimą lenkų filosofas atsako, kad šie kūriniai, nors ir nevaiz- 
duojantys jokių daiktų, žmonių, nepriklausomai nuo jų estetinės vertės 
“vis tiek yra tapybos kūriniai ir kaip tokie turi būti analizuojami" (Ingarden, 
1962, p. 303). Formaliosios mokyklos idėjų poveikyje Ingardenas menkina 
siužeto, literatūrinio prado reikšmę, kurį aiškina kaip neestetinio, svetimo 
tikrajai meno prigimčiai prado brovimąsi į estetinių vertybių pasaulį. 
Abstrakčios, formalios, grynai muzikinės paveikslo struktūros čia 
aiškinamos kaip daug svarbesnės nei įvairūs siužetiniai, literatūriniai 
tapybos aspektai. 

Fenomenologiškai gvildendamas meno kūrinių sluoksnius Ingarde- 
nas išskiria ir tam tikrų specifinių estetinių bei meninių vertybių visumą. 
Abiem šioms vertybių sistemoms būdingas objektyvumas, tačiau svarbu, 
kokiu aspektu jas gvildename. Meninės vertybės Ingardeno koncepcijoje 
aiškinamos kaip estetiškai neutralios meno kūrinio potencijos, slypinčios 
jame arba scheminėse jo konstrukcijose, o skiriamasis estetinių vertybių, 
požymis yra kokybinė jų prigimtis, visiškai svetima meninėms vertybėms. 
Skirtingai nei estetinės vertybės, meninės vertybės visuomet skirtos kam 
nors. Jos, kaip ir meno kūriniai, yra “grynai instrumentalios prigimties“ 
(Ingarden, 1970, t. 3, p. 169). 

Ingardeno estetinių ir meninių vertybių sąveikos, .meno kūrinio 
sluoksnių ir estetinio suvokimo proceso fenomenologinė analizė išsiskiria 
daugybe jautrių niuansų, subtilių pastebėjimų. Nuosekliai lukstenant 
skirtingus meno kūrimo sluoksnius, anot lenkų estetiko, palaipsniui 
atsiskleidžia giluminė meno kūrinių prasmė, temdoma ar slepiama nuo 
mūsų įvairiais žodžiais, metaforomis, vertinimais. Sluoksnis po sluoksnio 
apvalydamas meno kūrinį nuo išorinių veiksnių, mokslininkas artėja prie 
pačios estetinių fenomeny ar meno kūrinių esmės, t. y. išvysta juos tokius, 
kokie jie yra savyje, nepriklausomai nuo jų fizinės, socialinės, istorinės, 
funkcinės ar kitokios išorinės būties formos. 

Fenomenologinės estetikos ir meno kūrinio analizės principai, visa- 
pusiškai išplėtoti Ingardeno veikaluose, turėjo labai stiprų poveikį XX a. 
estetikos ir meno filosofijos raidai. Daugelis Husserlio iškeltų metodo- 
loginių principų plačiai pasklido XX a. estetikoje ir meno filosofijoje 

būtent Ingardeno veikalų dėka. Ingardeno idėjos stipriai paveikė N. 
Hartmanną, E. Gilsoną, Н. G. Gadamerį, S. Langer, daugelį fenomenolo- 
ginės, egzistencialistinės, hermeneutinės ir struktūralistinės estetikos 
šalininkų. 


Dufrenne'o estetinės patirties fenomenologija 


4-ąjį dešimtmetį fenomenologijos idėjos plinta Prancūzijoje, kuri po 
II pasaulinio karo tampa pagrindiniu fenomenologinės estetikos idėjų 
židiniu. Šios šalies fenomenologinės orientacijos mąstytojų (M. Merleau- 

„Ponty, J. P. Sartre'o, M. Dufrenne'o, E. Levino, P. Ricoeur'o) koncepcijoms 
būdingas suartėjimas su egzistencializmo, personalizmo ir hermeneutinės 
estetikos problematika. Jos, kaip teisingai pastebėjo M. Philibert'as, 
“išsaugojo Husserlio metodą, o ne doktriną" (Philibert, 1971, p. 12). 

Prancūzų fenomenologinė estetika pirmiausia plėtojasi kaip “estetinės 
patirties fenomenologija". Ją stipriai veikia Ingardeno idėjos ir M. Merleau- 
Ponty, J.P. Sartre'o atlikta egzistencinė Husserlio idėjų revizija, po kurios 
ryškėja “radikalus sąmonės atskyrimas nuo viso to, kas ji nėra, ir jos 
apnuoginimas pirmapradėje esybėje kaip absoliuto, kuris gyvuoja nuo 
nieko nepriklausomas, pats savaime" (Dartigues, 1972, p. 95). 

Neabejotinai reikšmingiausia šiuolaikinės fenomenologinės estetikos 
figūra yra vienas įtakingiausių XX a. antrosios pusės estetikų Mikelis 
Dufrenne'as (1910-1995). Tai įvairių mokslo sričių veikalų autorius, 
daugiametis solidaus estetikos žurnalo “Revue d'esthétique" redaktorius, 
daugelio specializuotų estetikos knygų serijų redaktorius ir kuratorius, 
vienas Tarptautinės estetikos asociacijos vadovų. Dufrenne'o moksliniai 
interesai labai platūs, neretai peržengia fenomenologinės problematikos 
ribas. 

1953 m. paskelbęs savo fundamentalaus veikalo „Estetinio patyrimo 
fenomenologija" („Phėnomėnologie de l'experience esthétique") pirmąjį 
tomą, Dufrenne'as greit iškilo kaip įtakingiausias fenomenologinės este- 
tikos šalininkų antrosios kartos atstovas. Perėmęs pagrindinius fenomeno- 
loginio metodo principus, jis atmetė Husserlio pretenzijas į fenomenologijos 
sutapatinimą su universaliąja filosofija, apimančia metafiziką, episte- 

mologiją, ontologiją, ir susiaurina jos tyrinėjimų sritį iki estetinės 
problematikos. Fenomenologinį aktą jis aiškina kaip estetinį aktą. 

Dufrenne'o koncepcijoje savitai susipina fenomenologijos, egzis- 
tencializmo, postmodernistinės estetikos, švietėjų ir Rytų estetikos 
elementai. Jo veikalai kupini tikėjimo kosmine estetinės veiklos, meno 
galia, kurie gali padėti kūrybiškai asmenybei pabėgti nuo griaunančio 
technokratinés civilizacijos, *logos" kultūros tironijos poveikio. Kita vertus, 
Rytų estetinių teorijų įtakoje estetinę veiklą ir meninę kūrybą Dufrenne'as 
aiškina kaip vienintelį būdą išsaugoti gelminį ryšį su gamtos pasauliu ir 
grįžti į būties pilnatvę. “Savitas pasaulis, kurį atskleidžia mums meno 
kūrinys, - rašo Dufrenne'as, - tai galimas Gamtos pasaulis; jprasmindamas 
jį, meno kūrinys siunčia mums kreipimąsi iš gelmės ir kartu menininkas 
įgyja galimybę išreikšti save." (Dufrenne, 1967, t. 1, p. 110.) Estetinė 
veikla ir meninė kūryba Dufrenne'o koncepcijoje aiškinama kaip visų 
kelių pradžia, kuriais žengia žmogus. 

Dufrenne'o veikaluose, kaip ir tradicinėse indų ir japonų estetinėse 
teorijose, itin iškeliama estetinio suvokimo svarba. Jam suteikiamos 
neišsemiamos galimybės ir pažintinė vertė. “Visos suvokimo formos, - 
sako Dufrenne'as, - yra mokslas; kad ir koks naivus šis mokslas būtų, 
jame jau glūdi žinojimo pamatas.“ (Dufrenne, 1963, p. 166.) Estetinis 
suvokimas, estetinė veikla ir tobuliausia jos forma - meninė kūryba bei jos 
vaisius - meno kūrinys Dufrenne'o koncepcijoje iškyla kaip pagrindinės 
estetinio patyrimo ir fenomenologinės analizės prielaidos. 

Taigi Dufrenne'o fenomenologinės analizės centre yra kūrimo aktas, 
kuriame gimsta meno kūrinys, visiškai tapatinamas su kūrėju. Menininkui 
išreikšti save reiškia “išryškėti kūrinyje", kadangi menininkas užmezga 
dialogą su suvokėjais tik per savo kūrinius. Kiekvieno menininko savi- 
raiškos jėgą ir formaliosios kalbos stilių Dufrenne'as skelbia esant vienos 
prigimties, kadangi jie tiesiogiai siejasi su menininko “egzistencinės bū- 
ties išraiška" (Dufrenne, 1953, t. 1, p. 618). Vadinasi, jei menininkas yra ' 
ištikimas savo egzistenciniams idealams, jis savo kūriniuose autentiškai 
atskleidžia pasaulį (Dufrenne, 1967, t. 1, p. 108). Tačiau šis pasaulio 
atskleidimas tėra tik regimybė, kadangi tikrasis fenomenologinės analizės 
objektas Dufrenne'o estetikoje yra ne pats meno kūrinys, o jį suvokiančios 
sąmonės struktūra. Tik sąmonės analizė, fenomenologijos požiūriu, vienu 

ir tuo pačiu metu atskleidžia ir subjekto suvokimą, ir tą objektą, į kurį 

nukreipta sąmonė. “Estetinis objektas, - aiškina prancūzų fenomenolo- 
gas, - [...] yra meno kūrinys tiek, kiek jis suvoktas. Estetinis suvokimas 

pagrindžia estetinį objektą, jam atiduodamas tai, kas priklauso, t. y. 

paklusdamas jam." (Dufrenne, 1953, t. 1, p. 9-10.) 

Racionaliam moksliniam požiūriui priešpriešindamas intuityvų feno- 
menologinį estetinį pažinimą, Dufrenne'as aiškina pastarąjį kaip 
aukščiausią pažinimo formą. Intencionalumo teorija ir fenomenologinės 
redukcijos principais paaiškinamas estetinio pažinimo aktas, jo požiūriu, 
gali panaikinti subjekto ir objekto priešpriešą ir akis į akį suvesti su 
estetinių fenomenų būtimi. 

Fundamentaliame trijų tomų veikale „Estetika ir filosofija" (*Esthe- 
tique et philosophie", 1967-1981) Dufrenne'as polemizuoja su jtakingomis 
Prancüzijos meno sociologijos koncepcijomis (Ch. Lalo, P. Francastelis), 
kurias kaltina vulgariu determinizmu, estetinés problematikos supa- 
prastinimu, imanentiniu meno raidos dėsningumų ignoravimu, nutolimu 
nuo jų esmės pažinimo. Fenomenologinis metodas iškeliamas dėl sugebė- 
jimo atsiriboti nuo išorinių veiksnių ir atskleisti “tiesą, slypinčią kūrinyje". 
“Štai kodėl, - aiškina Dufrenne'as, - kalba ne menininkas, o jo kūrinys, ir 
netgi dvigubai, nes menininkas nurodo jį, atskleisdamas pasaulį, kuris yra 
jo pasaulis. Menininko tiesa slypi jo kūrinyje, ir klausytis reikia tiesos, 
slypinčios kūrinyje.” (Dufrenne, 1967, t. 1, p. 107.) 

Fenomenologinei estetikai svarbiausi ne išoriniai siužetiniai meno 
kūrinio aspektai, aiškinami kaip atsitiktiniai, o būtent formalieji, stilistiniai, 
į kurių pažinimą nukreiptas fenomenologinis metodas. Remdamasis 
Husserlio metodologijos principais, Dufrenne'as “iškelia už skliaustų" 
visus antraeilius, nereikšmingus objektus - autoriaus figūrą, jo likimą - ir 
siekia tiesiai pažvelgti į suvokiamo daikto būtį. Estetinis objektas iš- 
ryškinamas estetinio suvokimo metu, palaipsniui nuimant vieną po kitos 
visas skraistes, kol suvokėjo akyse atsiskleidžia objekto būtis. “Esmė, - 
aiškina Dufrenne'as, - turi būti atskleidžiama nuimant skraistes palaipsniui, 
о ne peršokant nuo pažinta prie nepažinta. Fenomenologija pirmiausia 
domisi žmogumi, nes sąmonė - visuomet savimonė: kaip tik čia yra 
fenomeno modelis, reikšmės atsiskleidimas sau." (Dufrenne, 1953, t. I, p. 
4-5.) Vadinasi, fenomenologinio estetinio pažinimo akte išnyksta subjekto 

ir objekto priešprieša, kadangi abu jie yra įtraukti į tą gilaus estetinio 
išgyvenimo procesą, kuriame atsiskleidžia suvokiamų fenomenų esmė. 
Čia Dufrenne'o fenomenologinė estetika tiesiogiai susijusi su egzistencinės 
estetikos ir hermeneutikos principais. 

Fenomenologinės estetikos idėjų poveikis buvo labai aktyvus ir ilga- 
laikis. Ji stipriai paveikė egzistencializmo, personalizmo, psichoanalizės, 
hermeneutikos, struktūralizmo metodologiją ir įtakingus postmodernizmo 
teoretikus (M. Foucault, J. Derrida, J. Lacane'a). 


EGZISTENCIALIZMAS 


Egzistencializmo estetika ir meno filosofija formuojasi po Pirmojo 
pasaulinio karo, kilus visuotiniam nusivylimui tradicinėmis Vakarų civi- 
lizacijos vertybėmis ir prasidėjus sudėtingam estetinės sąmonės trans- 
formacijos procesui, nulemtam apokaliptinių špengleriškų Der Untergang 
des Abendlandes (Europos saulėlydžio) nuotaikų. Šios krypties gimimas 
siejamas su prancūzų filosofo G. Marcelio “Egzistencija ir objektyvumas" 
("Existence et objectivité",1916), vokiečių mąstytojų K. Jasperso 
“Pasaulėžiūrų psichologija" (“Psychologie der Weltanschauungen", 1919) 
ir M. Heideggerio “Būtis ir laikas" (“Зет und Zeit", 1927) veikalais. Juose 
kaip egzistencializmo išeities taškas iškeliamas mąstančiojo individo 
subjektyvumas, emocinė jo sąmonės ir būties struktūra. Naujos krypties 
idėjos pirmiausia pasireiškia Vokietijoje, o Antrojo pasaulinio karo ir 
pokario metais įgavusios didžiulį populiarumą Prancūzijoje, greit išplinta 
įvairiose šalyse ir išsaugo įtaką iki septintojo dešimtmečio. 

Taikliu prancūzų egzistencialisto J. Wahlio pastebėjimu, gvildendami 
egzistencializmą neišvengiamai susiduriame su sunkumais, kylančiais iš 
šiuo pavadinimu paženklintų koncepcijų įvairovės (Wahl, 1954, p. 7). 
Egzistencializmas iš tiesų pasižymi stebėtina koncepcijų įvairove, kadangi 
įgauna daug specifinių nacionalinių bruožų Vokietijoje (K. Jaspersas, M. 
Heideggeris), Prancūzijoje (G. Marcelis, J. P. Sartre'as, A. Camus, A. Mal- 
raux, S. de Beauvoir), Rusijoje (L. Šestovas, N. Berdiajevas), Ispanijoje 
(J. Ortega y Gassetas) ir kitose šalyse. 

Egzistencializmas - tai ne tradicinė akademinė doktrina, o psicho- 
loginės orientacijos kryptis, pasižyminti ypatinga pasaulėjauta, tam tikrų 
asmenybės emocinių išgyvenimų kompleksu, savitais gyvenimo, mąstymo 

principais, paplitusiais tarp XX a. II pusės intelektualų ir menininkų. 
Egzistencializmo dėmesio centre yra kūrybingos asmenybės santykis su 
pasauliu, žmonėmis, Dievu, gyvenimo prasmės, kūrybos ir laisvės 
problemos. "m ; m 

Plétodami personalistinius ir tragiSkus Schopenhauerio, Kierkegaardo, 
Nietzsche's motyvus, egzistencialistai priešpriešina didžiai asmeninę 
individo egzistenciją išorinei būčiai. Iš čia kyla pamatinė egzistencializmo 
idėja: būtis yra pirmesnė už esmę. Tikroji egzistencija ir įvairios asmenybės 
kūrybinės saviraiškos formos, anot egzistencializmo šalininkų, atsisklei- 
džia tik kraštutinėje situacijoje. Ji nepasiekiama racionaliam pažinimui, o 
suvokiama tik jautriausiais emociniais išgyvenimais. 

Egzistencializmo estetikoje ir meno filosofijoje susilieja Kierkegaardo 
egzistencinės krizės, Nietzsche's “gyvenimo filosofijos“ ir Husserlio 
intencionalumo. teorijos bei aktyvios sąmonės priešiškumo inertiškai 
materijai idėjos. Iš čia kyla egzistencijos sąvokos sureikšminimas, laisvo 
sąmonės akto priešpriešinimas “svetimam" žmogų supančiam pasauliui. 
Plėtodami iracionalistų idėjas, egzistencialistai mokslinį mąstymą sieja su 
abstrakčiais beasmeniais teoriniais interesais, o egzistencinį suartina su 
menu ir aiškina kaip intymiausių žmogaus išgyvenimų sklaidą. Menas čia 
iškyla kaip sąmonės laisvės sritis, tobuliausias būties esmės pažinimo 
instrumentas. Estetinių ir meninių įgūdžių plėtojimas egzistencializme 
aiškinamas kaip priemonė, padedanti asmenybei įveikti ją kaustančių 
anoniminių jėgų spaudimą. Toks požiūris paaiškina, kodėl daugelis, ypač 
prancūzų egzistencialistų (Marcelis, Sartre'as, Camus, Malraux, de Beau- 
voir) savo idėjoms dėstyti, be filosofinių veikalų, pasitelkia meno (lite- 
ratūros kūrinių, literatūrinių esė) teikiamas galimybes. 

Pagal požiūrį į Dievo idėją egzistencializmo estetika ir meno filosofija 
dalijasi į ateistinę (Heideggeris, Sartre'as, Camus, Malraux, de Beauvoir) 
ir religinę (Marcelis, Jaspersas, Berdiajevas). 


Transcendencija ir menas Jasperso koncepcijoje 


Ryškiausias religinio egzistencializmo estetikos atstovas yra žymus 
vokiečių mąstytojas Karlas Jaspersas (1883-1969). Jo pasaulėžiūroje ryškūs 

humanistiniai motyvai, susirūpinimas tradicinių Vakarų kultūros vertybių 
krize. Išpažindamas švietėjų humanistinius idealus, jis kartu suvokia 
racionalistinės pasaulėžiūros ribotumą, nesugebėjimą atsakyti į dramatiškas 
XX a. žmogaus egzistencijos problemas. 

Glaudžiai siedamas estetiką su aktualiais žmogaus egzistencijos ir 
epochos dvasinės situacijos klausimais, Jaspersas gvildena estetines prob- 
lemas beveik visuose pagrindiniuose savo veikaluose, rašo specialius 
tyrinėjimus, skirtus F. Hólderlino, Leonardo da Vinci, A. Strindbergo ir 
Van Gogho kūrybos analizei. Iš psichologijos į filosofiją ėjusio Jasperso 
veikaluose jaučiamas stiprus psichologijos poveikis, dėmesys kriziniams, 
psichopatologiniams estetiniams reiškiniams, kuriuose jis regi ne sąmonės 
destrukcijos, o pirmiausia dramatiškus jautrios meniškos asmenybės savi- 
raiškos pėdsakus. 

Jasperso veikaluose aptinkame vientisą estetinę religinio egzisten- 
cializmo koncepciją, kurioje iškeliama Žmogaus sąmonei nepasiekiama 
transcendencija. Tikroji Žmogaus egzistencijos esmė atsiskleidžia 
kraštutinėje situacijoje (mirtis, liga, nuodėmė, neišperkama kaltė) ir įgauna 
prasmę glaudžiame sąryšyje su transcendencija. Tuomet asmenybė išsi- 
vaduoja iš apgaulingos kasdienybės, schematiškų mokslinių vaizdinių, 
racionalaus proto vergijos ir randa egzistencinės, didžiai asmeninės “pirma- 
pradės būties tiesos", t. y. tránscendencijos, Dievo pasaulį. Taip gimsta 
supratimas, kad visų sąmoningų žmogaus veiklos formų (mokslo, meno, 
religijos) esmę sudaro iracionali nesuvokiama egzistencinė veikla, kad 
pasaulyje viešpataujantis alogizmas yra gelminės išminties šaltinis. 

Filosofinė, religinė ir meninė kūryba kartu su egzistenciniu išgyvenimu 
iškyla Jasperso estetikoje kaip veiksminga priemonė, padedanti mąstančiam 
žmogui išsiveržti iš savojo egoistinio "aš" pančių. Šiuolaikinėje “alego- 
rinėje" epochoje asmenybės autentiškumui įtvirtinti, kūrybinėms galioms 
pasireikšti trukdo anonimiška niveliuojamoji neautentiškos masinės 
kultūros stichija, paraližuojanti žmogaus valią. 

Iš čia kyla “ašinio laiko“ istorijoje problema, kurios atsparos tašku 
Jaspersas skelbia VI-V a.pr.Kr., kuomet Rytų ir Vakarų civilizacijose 
išryškėja sąmonės demitologizacijos požymiai, gimsta pasaulinės religijos, 
filosofinis mąstymas, menas, padedantis žmonėms suvokti savo būties 
trapumą, baigtinumą ir kartu transcendencijos reikšmę. 

Autentiško kontakto su transcendencija galimybė atsiranda filosofi- 

nio mąstymo, religinio tikėjimo, religinės meninės kūrybos arba suvokimo 
akte, kuomet asmenybė priartėja prie būties ir mąstymo “absoliučios 
ribos". Egzistencija, kreipdamasi į Dievų pasaulį, transcenduoja kuriamais 
ir suvokiamais šifrais. “Transcendavimas, - sako Jaspersas, - leidžia išsi- 
veržti iš daiktiškumo ribų." (Jaspers, 1956, t. 1, p. 36.) 
‚ Žmogų supančio pasaulio daiktus ir reiškinius Jaspersas aiškina kaip 
transcendentinės būties “81 тиѕ”, [gaunant Siframs daiktinį vaizdinį pavidalą 
irjiems virstant simboliais, gimsta religija ir menas. Simbolinių vaizdinių 
pavidalą įgavę šifrai tampa pagrindiniu egzistencialistinės Jasperso 
estetikos analizės objektu, kadangi menininkas mąsto ir išreiškia savo 
idėjas šifrų kalba. Vadinasi, estetinės meno esmės suvokimas yra tiesiogiai 
susijęs su šių šifrų prasmės atskleidimu arba interpretacija. 

Jaspersas kalba apie du skirtingus šių šifrų atskleidimo kelius: filosofinį 
ir meninį. Filosofija - tai subjektyvios iracionalios esmės, o menas - 
transcendentinės būties pasireiškimas. Abiejų jų pagrindinis tikslas - 
egzistencinės tiesos, įprasmintos šifruose, pažinimas. Esminis šių dviejų 
pažinimo formų skirtumas yra tas, kad filosofiją varžo racionalių mąstymo 
kategorijų pančiai, o menas išsivaduoja iš jų prievartos ir lengviau pasie- 
kia “egzistencinį nušvitimą", kuris savo prigimtimi yra artimas religiniam 
jausmui. 

Vadinasi, specifinis Jasperso estetinės koncepcijos bruožas - meno 
suartėjimas su religija, kuri gretinama su meno kūrimo ir suvokimo aktu. 
“Menas, - aiškina jis, - savo turiniu ir suvokimo forma ilgai išlieka tapatus 
religiniam vyksmui." (Jaspers, 1956, t. 1, p. 331.) Jis iškeliamas kaip 
autentiškas asmenybės suartėjimo su transcendencija būdas. Metafizikai ir 
filosofiniam mąstymui išsėmus savo galimybes, atsiskleidžia meno pa- 
sauliui būdingas tobulesnis būties pažinimas. “Remdamasis menu, mąstantis 
menininkas pasiekia tai, ko nepajėgia filosofas." (Ten pat, p. 339.) 

Menas Jasperso brėžiamoje būties struktūroje užima tarpinę vietą 
tarp mistikos ir egzistencijos, kadangi sifrai, kuriais operuoja menininkai 
ir jy kūrybos vartotojai, aiškinami ne kaip tikrovės, о kaip transcendentinės 
būties, platoniškųjų idėjų pasaulio atspindžiai. “Menas - aiškina filosofas, 
- be racionalios kalbos, prabyla savita kalba, kuri teikia mums žinių apie 
pirmapradę būties tiesą." (Ten pat, p. 339.) O pirmapradė būties tiesa čia 

reiškia transcendenciją, Dievą. Kuo stipriau meno kūrinys veikia suvokėjo 
jausmus, nutolina jį nuo ВО tikrovės ir pilkos маары tuo jis 
reikšmingesnis. 

Menininko kūrybinės dvasios polėkis Jasperso veikaluose auten- 
tiškumu prilyginamas religinei ekstazei. Ši giminystė paaiškina meninin- 
ko kūrybos procese spontaniškai besiskleidžiančią transcendentinių jėgų 
galią, menininko egzistencijos tragizmą, užšifruotą, racionaliam pažini- 
mui nepasiekiamą katastrofos nuojautą. Menininkas iškyla kaip.bevardis 
istorinis religinių idealų reiškėjas, savo kūryboje besiremiantis visuotine 
transcendentine sąmone, kuri ir sąlygoja galutinius jo kūrybos rezultatus. 

Filosofo didybę, Jasperso nuomone, sąlygoja jo unikalumas, o me- 
nininko - "istorinis anonimiskumas ", t. y. sąmoningas savo kūrybos pajun- 
gimas "transcendentinei sąmonei". Kiekvienas didis meno kūrinys yra 
originalus, tačiau menininko didingumas reiškiasi ne jo originalumu, o 
egzistencine neregima jėga, talento galia, intensyviu pasąmonininiu gyve- 
nimu, sugebėjimu jausti kitiems nejaučiamus itin subtilius dalykus; “kur 
žmogus prisiliečia prie būties gelmių, prabyla šifrais apie egzistenciją, ten 
talentas ir egzistencija susilieja į vientisą pradą, iškylantį genijaus polėkiu" 
(Jaspers, 1956, t. 3, p. 195). Didis menininkas, kaip ir šventasis, savo 
kūrybinės dvasios polėkyje siekia transcendencijos, t.y. susiliejimo su 
amžinuoju pradu. Jis suvienija transcendentinę būtį, sąmonę ir intuiciją, 
ir iš šios sintezės gimsta didieji meno kūriniai. Svarbiausiais specifiniais 
menininko genialumo požymiais skelbiama transcendentiškumas, stiprus 
egzistencinis išgyvenimas, intensyvi pasąmoninė kūrybinė veikla, išlavinta 
intuicija, atsiribojimas nuo paviršutinio visuotinio skonio. Iš čia kyla 
genialios kūrybos “neoriginalumas" ir “istorinis anonimiskumas", kaip jį 
suvokia Jaspersas. 

Didžio menininko kūriniai Jasperso estetinėje teorijoje turi labai 
svarbią estetinę ir religinę paskirtį, kadangi apvalo suvokėjo sąmonę 
nuo ją kaustančios racionalaus proto tironijos, pakylėja dvasią, teikia 
palaimą, atitraukia žmogų nuo pilkos kasdienybės, palengvina rūpesčius, 
kančias, atskleidžia egzistencijos prasmę. Todėl tikrasis menas 
traktuojamas kaip “egzistencijos nušvitimas", kadangi jo padedamas 
žmogus “atsiveria sau pačiam", priartėja prie transcendentinių amžinųjų 
vertybių, atsiriboja nuo apgaulingų formų. Suvokdamas atskleidžiantį 

“didžiausias būties gelmes meną", suvokėjas prisiliečia prie amžinybės 
gelmių. 

Martino Heideggerio (1889-1976) meno filosofija atspindi būdingą 
XX а. kultürai Rytų ir Vakarų mąstymo principų susiliejimą. Šis filosofas 
išsiskiria ne tik intelektualiu mąstymu, mįslingumu, teorinių konstrukcijų 
sudėtingumu, bet ir fundamentalių filosofijos istorijos tekstų, literatūros 
ir dailės paminklų pažinimu bei originalia jų interpretacija. Paskelbęs 
svarbiausius savo veikalus, jis tapo visuotinai pripažintu XX a. filosofijos 
klasiku, vienu paskutinių didžiųjų vokiečių filosofijos tradicijų tęsėju. Šis 
ryšys pirmiausia matomas iš siekimo filosofinių disciplinų diferenciacijos 
sąlygomis išsaugoti filosofinio mąstymo universalumą, jo pirmapradį ryšį 
su būtimi. Šitai būdinga ir mąstytojo meno filosofijai, kurioje daugelis 
tradicinių šio mokslo problemų perkeliamos į “kitą" - ontologinės mąsty- 
senos plotmę. 

Heideggeris perėmė ir savitai transformavo daugelį Kierkegaardo ir 
Nietzsche's veikaluose iškeltų idėjų. Svarbiausios jo knygos “Būtis ir 
laikas" (“Sein und Zeit", 1927) tikslas - naujos sistemingos, ontologiškai 
orientuotos filosofijos konstravimas. Jos centre atsiduria ne tiek žmogaus, 
kiek apskritai būties ontologija. “Kiekviena ontologija, net jeigu ji remiasi 
turtinga ir tobulai suręsta kategorijų sistema, - rašė Heideggeris,- lieka 
akla ir klaidinga savo nuostatomis, jei tik' iš anksto neišsiaiškina būties 

‚ prasmės ir neįžvelgia šiame aiškinimesi savo fundamentalaus uždavinio." 
(Heidegger, 1960, p. 11.) Kadangi būtis, anot Heideggerio, skleidžiasi tik 
per žmogų kaip būtybę, vadinasi, būties pažinimas įmanomas tik remiantis 
konkrečios žmogaus būties analize, kuria ir turi prasidėti apmąstymai apie 
būtį. , 

Mąstydamas apie žmogaus būties prasmę, Heideggeris, kaip ir Kier- 
kegaardas, Bergsonas, “tikrajai” žmogaus būčiai (eigentliche Dasein) 
priešpriešina netikrąją būtį (uneigentliche Dasein). Pastarąjį būties mo- 
dusą sąlygoja klaidinga gyvenimiškoji asmenybės orientacija. Aukodama 
savąjį unikalumą, ji krypsta į išorines vertybes ir virsta susvetimėjusiu, 

nuasmenintu subjektu Das Man, praradusiu savo individualybę, atsako- 
mybės jausmą už savo mintis ir veiksmus. Šis suvidutinėjęs standartinis 
žmogus, tapatindamas būtį (Sein) su esamybe (Seinde), skęsta pilkoje 
kasdienybėje ir virsta akla masinės sąmonės stereotipų auka. 

Tačiau greta netikrosios būties yra ir tikroji būtis, kurios esmė - 
savosios egzistencijos laikinumo suvokimas, Heideggerio nuomone, pa- 
dedantis mąstančiam žmogui suprasti kasdienės būties menkavertiškumą, 
įveikti mirties baimę, pajusti laisvės ilgesį ir rasti jėgų kitai gyvenimo 
pozicijai pasirinkti. Šis “šuolis į būtį" padeda išsiveržti iš metafizinio 
mąstymo stichijos ir pajusti tiesioginį sąlytį su būtimi. Būties prasmės 
klausimas Heideggerio veikaluose neatsiejamas nuo metafizikos įveikimo 
ir europietiškosios mąstysenos posūkio į būties suvokimą. Pastaroji nuostata 
yra persmelkusi visus svarbiausius vėlyvuosius filosofo kūrinius. 

Būties jėga, teigė Heideggeris, slypi jos iracionalioje kūrybinėje 
prigimtyje. Būties užmarštis metafizikos vyravimo epochoje ir nihilistinių 
tendencijų stiprėjimas , anot filosofo, susijęs su kūrybinio būties pašaukimo 
pamiršimu. Vėlyvajam Heideggeriui tobuliausia būties kūrybiškumo forma 
greta filosofijos tampa menas. Genialiais meno kūriniais kūrybinė būties 
prigimtis tarsi prasiveržia pro netikrąjį metafizinės kultūros sluoksnį su 
jos respektabiliomis, tačiau abejotinomis vertybėmis ir iškyla mūsų akyse 
išgrynintu bekalbiu būties spindesiu. 

Apibūdindamas pagrindinius savo posūkio motyvus, Heideggeris ra- 
šo: “Aš ne tam pakeičiau savo pažiūras, kad išmainyčiau jas į kitas, o 
todėl, kad ką dariau anksčiau, buvo tik judėjimas į priekį. Tai, kas lieka 
mąstysenoje, yra kelias. Minties vystymosi keliai leidžia ne tik judėti į 
priekį ir atgal, bet kelias atgal gali atvesti mus į priekį" (Heidegger, 1960, 
p. 96). Šio posūkio esmėje glūdėjo principinis atsisakymas sisteminio 
mąstymo principų ir svarbiausių "Bütyje ir laike" iškeltų idėjų bei sąvokų 
perkėlimas į naują meninio suvokimo plotmę. Menas filosofui dabar 
tampa tobuliausia būties esmės suvokimo forma. Posūkis į meninę poetinę 
problematiką nulėmė filosofijos ir meno susiliejimą, pačios Heideggerio 
kalbos pasikeitimą, kuri dabar galutinai praranda akademiškumą ir įgau- 
na rafinuotą meninę formą. | | 

Kitaip negu ankstyvuosiuose veikaluose, kuriuose vyravo egzisten- 
ciniai Kierkegaardo motyvai, dabar į pirmą vietą iškyla Nietzsche's idėjos. 

Būtent naujai suvokiamos Nietzsche's, Hólderlino idėjos bei Tolimųjų 
Rytų filosofijos ir meno tradicijų poveikis sąlygojo Heideggerio 
persiorientavimą į “Киа” nesistemingo poetinio būties mąstymo plotmę. 
Pats Heideggeris yra prisipažinęs, jog Nietzsche's idėjų prasmės 
atskleidimas jo sąmonėje rutuliojosi kartu su būties tiesos ieškojimais. 
Nietzsche's veikaluose Heideggeris įžvelgė ne tik Vakarų metafizikos 
pabaigą, nihilistinės pasaulėžiūros kritiką, bet ir naujos mąstysenos 
užuomazgas. Jis, kaip ir Nietzsche, laikė save mąstytoju, žvelgiančiu į 
pasaulį kitu požiūriu ir tiesiančiu kelią būties tiesai atskleisti. Jis toliau 
plėtojo Nietzsche's pradėtą metafizinės filosofijos, krikščionybės, savo 
meto kultūros, meno, masinės sąmonės stereotipų, nihilizmo kritiką, kėlė 
vertybių perkainojimo idėją ir ieškojo ikisokratinėje filosofijoje būties ir 
mąstymo sujungimo būdų. Su Nietzsche jį siejo meno kūrybinės prigim- 
ties ir jo aktualumo aukštinimas tradicinių kultūros vertybių krizės 
sąlygomis, požiūris į meną kaip aukščiausios būties tiesos pasireiškimo 
formą ir jėgą, padedančią visuomenėje įteisinti naujas dvasines vertybes. 
Kalbant apie vėlyvosios Heideggerio meno filosofijos genezę, norė- 
tųsi atkreipti dėmesį į tai, kad jos esmę sudarė ne visuomet aiškiai mato- 
mas daugelio ankstesnės iracionalistinės meno filosofijos tendencijų 
susiliejimas su Tolimųjų Rytų (taoizmo, ch'an, zen) teorinės minties apie 
meną tradicijomis. Ne taip kaip Jenos romantikų, Nietzsche's, Bergsono 
koncepcijose, kur Rytų filosofinio bei meninio mąstymo principai atsis- 
pindėjo daugiausia epizodiškai (išimtimi iš dalies galima laikyti Scho- 
penhauerio teorines konstrukcijas), Heideggerio veikaluose susiduriame 
su kokybiškai nauju, daug nuoseklesniu Rytų mąstysenos principų 
įsisavinimu. Netgi pats filosofo gyvenimo bei mąstymo būdas, vertybinės 
orientacijos daug kuo primena taoizmo, ch'an adepti gyvenimą. 
Brandžios Heideggerio meno filosofijos artimumas taoizmo ir ch'an 
tradicijoms matyti iš pagrindinės jos orientacijos į naują būties "keliu" 
(Tao) pažinimą. Tobuliausia priemonė pasiekti šio tikslo Heideggerio ir 
orientalistinėse koncepcijose yra menas. Iš čia kyla identiškas spekulia- 
tyvaus mąstymo neigimas, intuicijos priešpriešinimas protui, polinkis į 
simbolinį poetinį mąstymo stilių ir situacines kategorijas. Heideggeris, 
kaip ir taoizmo, ch'an adeptai ieško gamtos ir žmogaus vientisumo, 
žvelgia į “nieką" kaip kūrybos, būties pradžią, linksta į meditaciją, intros- 

pekciją, paprastumo poetizavimą. Kuo paprastesnis ir mažiau puoštas 
daiktas ar reiškinys, tuo aiškiau ir patraukliau jame “sušvinta pati save 
slepianti būtis. Tokio pobūdžio šviesa suteikia kūriniui savo spindėjimą. 
Kūriniui suteiktas spindesys yra grožis. Grožis yra būdas atsiskleisti tiesai 
ir atvirumui" (Grožio kontūrai, 1980, p. 237). Šie filosofo žodžiai tarsi 
kartoja Lao tzu, Chuang tzu ir zen traktatuose dėstomas mintis. 
Heideggeriui, kaip ir Rytų menininkams, grožis slypi mus supančioje 
gamtoje, jos kasdieniškoje poetikoje, ir menininko tikslas jį pamatyti. 
Pamatyti čia reiškia sukurti, nes praregėjimas laikomas kur kas sunkesniu 
tikslų nei praktinis įgyvendinimas. Kitas svarbus Heideggerio teiginys, 
siejantis jį su Rytų koncepcijomis, yra tas, kad neišsakyta idėja slepia 
savyje giliausią mintį, grožį, principinį būties neišsakomumą. Taoizmo, 
ch'an ir zen meno teorijos, kaip žinia, vertina non-finito, t.y. neišsakymo, 
nebaigtumo, užuominos principą - ne kaip individualią menininko ar 
mąstytojo kūrybos manierą, o kaip apskritai autentišką būties tiesos raišką. 
Kadangi žmogiškoji būtis niekuomet negali būti išsakyta iki galo, vadinasi, 
žmogaus dvasios kūrinys neišvengiamai atspindi šį neišsakomumą. Iš čia 
kyla ir Heideggerio išpažįstamas meditacijos, neišbaigtumo, tylėjimo kul- 
tas. Tylėjimas jam yra savotiška įžanga į kalbą. Filosofas įsitikinęs, jog 
svarbiausia būties tiesos, minties, grožio esmė, nepaisant visų mūsų pas- 
tangų, lieka neišsakyta. Tačiau svarbiausią žodžio, minties, grožio prasmę 
iš dalies galima perteikti užuomina, pauze, tyla. Vadinasi, būties esmė 
gali byloti ir be kalbos. Tokios bekalbės būties bylojimo pavyzdys yra 
muzikos, dailės, architektūros ir kitokio meno kūriniai. Juose tarsi prasi- 
veržia būties protestas prieš žmogaus kūrybiškumą kaustančias jėgas. 
Heideggerio mąstysenai būdingas kritinis požiūris į ankstesnę teorinę 
mintį apie meną. Savąja meno filosofijos koncepcija jis mėgina paneigti 
išgyvenimo estetikai būdingą subjekto ir objekto priešpriešą bei juslinį 
požiūrį į meną. Naujųjų amžių filosofijoje įteisintą subjekto ir objekto 
priešpriešą Heideggeris laiko pagrindine būties pakeitimo ésamybe 
prieZastimi, nulémusia tq subjektyvistinj pasaulévaizdj, kurio pagrindu 
formavosi meno, kaip visiškai atsieto nuo subjekto jutiminio išgyvenimo 
objekto, estetinės esmės aiškinimas. “Estetika meno kūrinį traktuoja kaip 
objektą ir būtent kaip aisthesis - juslinio suvokimo plačiąja prasme - 
objektą. Būdas, kuriuo žmogus išgyvena meną, turi paaiškinti jo esmę. 

[...] Bet galbūt išgyvenimas yra elementas, kuriame menas £üsta."(Ten 
pat, p. 252.) Estetika, atskirianti mąstymą nuo būties, jutimiškai pažįsta tik 
išorinę suvokiamojo reiškinio struktūrą ir palieka nuošalyje jo giliąją 
būties esmę. Dėl Heideggerio mąstysenai būdingo principinio atsiribo- 
jimo nuo ankstesnės estetinės minties jutimiškumo, kalbant apie jo pažiūrą 
į meną, tikslinga naudotis ne estetikos, o meno filosofijos terminu. 
(Taminiaux, 1983, p. 65-89). Siekdamas išgelbėti meno filosofiją nuo 
nuosmukio ir priartėti prie būties, filosofas perima seną romantinę meno 
kaip paties gyvenimo (jo terminijoje - būties) raiškos idėją ir sujungia 
filosofiją, meną ir gyvenimą į vientisą ontologinį meninį fenomeną. Todėl 
meno kūrinys virsta specifine istorinių būties struktūrų kodavimo ir raiš- 
kos forma. 

Griaudamas išgyvenimo estetikos principus, Heideggeris ne tik nori 
įveikti atotrūkį tarp meno ir gyvenimo, subjekto ir objekto, mąstymo ir 
būties, bet ir sutapatinti būtį su tiesa, o pastarąją traktuoti kaip būties 
atsiskleidimą. Toks ontologinis meno filosofijos funkcijų aiškinimas su- 
sijęs su meno mokslo pajungimu fundamentaliosios ontologijos problemų 
sprendimui. 

Teigdamas, kad meno kūrinys atveria pasaulį, Heideggeris kartu 
mitologine poetine forma aiškina pasaulį ne kaip tam tikrą atskirų daiktų 
visumą, о kaip sudėtingą istorinį, Zmogiskajj kontekstą, į kurį įtraukia- 
mas tiek ištisų tautų, tiek ir kiekvieno atskirai paimto Žmogaus gyvenimas. 
Pasaulis ir žemė - tai daugialypės sąvokos, kuriomis remdamasis filosofas 
apmąsto ne tik žmogaus gyvenimą bet ir artimai su juo susijusią meno 
kūrinio būtį. 

Pasaulio ir žemės santykius Heideggeris vaizdžiai iliustruoja archi- 
tektūros kūrinio, graikų šventovės pavyzdžiu. Ji paprasčiausiai stovi slėnyje 
tarp uolų ir atveria pasaulį žmonėms. Ji nieko nevaizduoja, joje nėra nieko 
dirbtina, suskaidyta. 

“Būti kūriniu" Heideggeriui reiškia rodyti, atskleisti erdvę, pasaulį. 
Antikinė šventovė filosofo interpretacijoje ir atlieka šią funkciją, ji padeda 
ją supantiems daiktams įgauti savąją prasmę, o žmonėms - išvysti pačius 
save. Vadinasi, graikų šventovės aprašyme Heideggeris išdėsto menininko 
likimo ryšio su tam tikra erdvės, daiktų ir gyvenimiškųjų santykių sistema 
koncepciją. Meninė tiesa jam visuomet neatsiejama nuo konkrečios istorinės 

menininko būties pasaulio. Ši idėja rutuliojama viename paskutiniųjų 
filosofo veikalų “Menas ir erdvė” (“Die Kunst und der Raum", 1969), 
kuriame itin jautriai suskamba tragiški žmogaus būties šaknų, žmogų 
priglaudžiančios gimtinės ieškojimo motyvai. Erdvė, į kurią įtrauktas 
žmogus ir jį supančių daiktų pasaulis, čia tampa itin intymi. 

Heideggerio meno filosofija tarsi kondensuoja ir galutinai suformuoja 
daugelį pagrindinių egzistencializmo idėjų. Filosofo atsisakymas sisteminio 
mąstymo principų ir posūkis į nekategorinį poetinį meninį mąstymą atitiko 
ankstesniosios ontologinės pakraipos (Jenos romantikai, jaunasis 
Schellingas, Schopenhaučris, Kierkegaardas, Nietzsche, Bergsonas) meno 
filosofijos raidos logiką. 

Stiprėjantis mokslo apie meną ontologizavimasis ir rémimasis so- 
lidžiomis filosofinėmis teorijomis Heideggerio veikaluose pirmiausia reiš- 
kė reakciją į XIX a. pabaigos ir XX a. pradžios teorinės minties apie meną 
eklektiškumą, empiriškumą, psichologizmą bei metodologinį nenuosek- 
lumą. Kita vertus, filosofo mąstysenoje atsispindėjo vakarietiškos sąmo- 
nės krizės gilėjimas, žmogaus būties ir asmenybės kūrybinės laisvės 
problemų aktualėjimas, žmogaus susvetiméjimo ir niveliacijos simptomai, 
reakcija į formalistinės meno filosofijos įsigalėjimą ir trumpalaikes pseu- - 
doavangardistines meno kryptis, nukreipusias savo energiją į tradicinių 
kultūros vertybių griovimą, ezoterinį žaidimą meninėmis formomis. 

Iš čia išplaukia humanistinis Heideggerio siekimas išsiveržti iš vul-, 
garių vertybių pasaulio ir įteisinti tikruosius, turinčius būties prasmę 
idealus ir dvasines vertybes (kurių simboliu tampa tikro meno kūrinys). 
Šioje nuostatoje ryškėja Heideggerio noras įveikti vakarietiškąjį pragma- 
tizmą, utilitarizmą, praplėsti tradicinės europocentrinės mąstysenos ho- 
rizontus, atmesti mąstymo stereotipus ir nužymėti kelius Rytų ir Vakarų 
kultūros tradicijų sintezei. Šios sintezės išeities taškas yra mitas, archajinė 
sąmonė, pasižymintys sinkretiška poetine dvasia, mąstymo ir būties 
vientisumu. Vadinasi, kelią, vedantį į priekį, į dvasingos kultūros ir meno 
atgimimą, filosofas matė žingsnyje atgal. 

Meno paskirtį Heideggeris sieja su būties struktūrų įprasminimu, su 
naujų kelių ieškojimu kūryboje, kultūroje, gyvenime. Filosofas nuolatos - 
pabrėždavo aktyvų meninės veiklos poveikį žmonių sąmonei, poelgiams, 
sugebėjimą teikti žmogaus gyvenimui prasmę, konsoliduoti ir nukreipti 

pagrindines kultūros raidos tendencijas ir netgi ištisų tautų likimą tam 
tikra linkme. | | | 

Teigdamas, jog tikrame meno kūrinyje slypi pačios būties atgarsis ir 
atsiveria tas istorinis kelias, kurį nueina tiek atskiras žmogus, tiek ištisos 
tautos, Heideggeris ne НК protestavo prieš masinės kultūros viena- 
dieniškumą, išsigimimą, bet ir siekė priversti žmones susimąstyti, pajusti 
pareigą išsaugoti tikrąsias dvasines vertybes. 

Kultūros ir meno raidos stimulu jis laikė ne materialius, o dvasinius 
fenomenus. Atskleisdamas žmonėms istorinę būties tiesą ir formuodamas 
specifinį pasaulio regėjimo būdą, menas nulemia tolesnius žmonijos 
istorijos vystymosi kelius. Iš čia išplaukia tezė, kad visuomet, kai atsiranda 
tikrasis menas, istorija gauna postūmį - ji prasideda arba prasideda iš 
naujo. Vadinasi, Heideggerio meno filosofija - mitologizuota istorijos 
filosofija, kurioje menas pirmiausia yra istorijos varomoji jėga. Kita 
vertus, jis tampa priemone, atskleidžiančia šio proceso prasmę, kuri 
išryškėja atsiveriant istoriniam būties kodui meno kūrinyje. 

Pokario metais, laikinai nuslūgus apkaltinto ryšiais su fašizmu 
Heideggerio idėjų įtakai, palaipsniui įsivyrauja kairiosios pakraipos 
prancūzų egzistencializmo idėjos. Neabejotinai įtakingiausia meno 
filosofijos figūra tampa A. Malraux, o kito prancūzų egzistencializmo 
korifėjaus Jeano Paulio Sartre'o (1905-1980) veikaluose egzistencializmo 
estetika įgauna visapusiškai išplėtotos estetinės teorijos pavidalą. Tai 
stebėtinai plačių interesų mąstytojas, savo veikaluose plačiai gvildenęs 
estetiškumo prigimties, estetinės sąmonės, vaizduotės, menininko 
kūrybinio potencialo, meno specifikos, estetinio suvokimo, menininko. 
laisvės, socialinio angažavimosi ir daugelį kitų problemų. Skiriami 
trys Sartre'o estetinės evoliucijos periodai: pirmajame jis fenomeno- 
logiškai gvildeno estetinės sąmonės problemas, antrajame į pirmą eilę 
iškyla menininko kūrybos ir socialinio angažuotumo problemos, o 
vėliausiu laikotarpiu jo dėmesio centre atsiduria menininko asmenybės, 
kūrybos ištakų bei meninės kūrybos dėsningumų problemos. 

Sartre'o estetikoje susipina Kierkegaardo egzistencinio mąstymo prin- 
cipai, Bergsono intuicijos teorija, fenomenologijos, marksizmo ir psicho- 
analitinės estetikos elementai. Jo estetinės koncepcijos išeities taškas yra 
“mąstančiojo individo subjektyvumas" (Sartre, 1946, p. 63), iškeliamas 
kaip aukščiausia substanciali realybė, lemianti žmogaus būties esmę, 
kūrybos ir pasaulio suvokimą. Iš čia kyla garsioji Sartre'o tezė "Egzista- 
vimas yra pirmesnis už esmę". | 

Tęsdamas Kierkegaardo tradiciją, Sartre'as pabrėžia vidinio asmeny- 
bės apsisprendimo ir atsakomybės už savo veiksmus svarbą. Jis priešprie- 
šina dvi būties formas: būtį savyje (l'étre l'en-soi) ir būtį sau (l'étre pour- 
soi), tapačią žmogaus sąmonei. Sąmonė čia iškyla kaip “būtis-nebūtis", 
*niekas", egzistencinio mąstymo, gyvenimo pilnatvės ir įvairovės šaltinis, 
o egzistencinės pozicijos pasirinkimas aiškinamas kaip fundamentalus 
laisvės aktas, savęs pasirinkimas pasaulyje ir kartu pasaulio atradimas. 

Sartre'o estetinės pažiūros patyrė esminę evoliuciją. Pirmuosiuose 
veikaluose “Vaizduotė" (“Imagination", 1936) ir “Įsivaizduojama. Feno- 
menologinė vaizduotės psichologija" (“L'imaginaire. Psychologie 
phénoménologique de l'imagination",1940) jis sukoncentruoja dėmesį į 
psichologines estetinės sąmonės ir menininko vaizduotės meno kūrinio 
būties problemas, o vėliau, pradedant fundamentaliu veikalu “Būtis ir 
niekas“ (“L'ėtre et le néant", 1943), jo veikaluose į pirmąją vietą iškyla 
egzistencinis menininko, kūrybos proceso, socialinio angažavimosi, 
kūrybinės laisvės interpretavimas. 

Ankstyvuosiuose veikaluose Sartre'as griežtai atskiria estetikos 
(grožio) sritį nuo etinės (gėrio). Moralę jis sieja su praktine žmonių veikla, 
o estetiką - su ypatinga vaizduotės, grožio ir meno sfera. Vėliau, stiprėjant 

"humanistiniams ir socialiniams Sartre'o estetikos motyvams, ši priešprieša 
silpnėja, kadangi grožio sfera vis labiau suartinama su aukštaisiais mora- 
liniais principais. “Nors literatūra yra viena, o moralė - visai kita, - sako 
Sartre'as, - tačiau estetinio imperatyvo esmėje slypi moralinis imperatyvas." 

"(Sartre, 1964, р. 110.) Grožis dabar atspindi idealią pasaulio būseną, 
kurioje esmė ir daiktų egzistavimas tarsi skleidžiasi absoliučioje vienybėje. 
Jis iškyla kaip pasauliui būdinga nerealizuota vertybė, besiskleidžianti tik 
рег pačius žmones, siekiančius grožio. Žmogus tik tiek suvokia grožį 
pasaulyje, kiek pajėgia jį atgaivinti savo vaizduotėje. “Tai reiškia, - sako 

Sartre'as, - kad estetinėje intuicijoje aš suvokiu įsivaizduojamą objektą tik 
per paties savęs pagavą kaip totalumą būties savyje ir būties sau." (Sartre 
1981, p. 236.) 

Jau pirmuosiuose Sartre'o veikaluose fenomenologiškai aiškinamos 
vaizduotės (imagination) ir jos koreliato įsivaizduojama (l'imaginaire) 
kategorijos įgauna universalią reikšmę. Vaizduotės atsiradimas iškeliamas 
kaip magiškas žmogaus kūrybingumo ir laisvės sklaidos aktas. Vaizduotės 
dėka sąmonė išvysta kūrybinių galimybių erdvę, pasaulyje besiskleidžiantį 
grožį, suvokia žmogaus padėtį (situation) pasaulyje ir savo egzistencijos 
prasmę. 

Sartre'o plétojamoje vaizduotės teorijoje susipina fenomenologijos, 
egzistencializmo ir psichologinės estetikos elementai. Pagrindine vaiz- 
duotės funkcija skelbiamas vaizdinių kūrimas, kurie fenomenologijos 
įtakoje aiškinami kaip sąmonės veiklos padarinys. Iš čia kyla Ѕагіге’о tezė 
“vaizdinys yra sąmonė". Pabrėžiama fenomenologinė abipusio sąmonės ir 
pasaulio sąryšingumo idėja. “Sąmonė neatsiejama nuo pasaulio, o pasaulis 
nuo sąmonės." Vadinasi, pasaulyje besiskleidžiančioms grožio formoms 
ir meno kūriniams estetinę prasmę suteikia suvokėjo sąmonė. Jos įsitrau- 
kimas į estetinio suvokim6 aktą aiškinamas kaip būtina “įsivaizduojama” 
(l'imaginaire) gimimo prielaida. | 

Nuolatos skatindama asmenybės kūrybingumą, kurdama didingą meno 
pasaulį, vaizduotė, Sartre'o nuomone, neleidžia žmogui paskęsti pilkoje 
kasdienybėje. Iš čia kyla griežtas banalaus praktinio tikrovės pasaulio 
‚ atskyrimas nuo aukštintojo vaizduotės sukurto meno pasaulio. “Jau dabar, 
- sako Sartre'as, - galima suformuluoti pagrindinę išvadą: meno kūrinys 
yra irealus." (Sartre, 1940, p. 239.) Vadinasi, meno fenomeno savitumas 
yra neatsiejamas nuo vaizduotės sugebėjimo kurti irealius simbolinius 
vaizdinius. 

Ankstyvuosiuose Sartre'o veikaluose menininko kūryba aiškinama 
kaip asmenybės saviraiška, intuityvus aktas, kuriame pats menininkas 
nustato savo taisykles. Šie intuityvūs intravertiški motyvai stiprūs netgi 
kalbant apie mąstymo vaidmenį meninėje kūryboje. Vaizduotę, sąveikau- 
jančią su mąstymu, Sartre'as skelbia menininko kūrybinio potencialo 
pagrindu, sąlygojančių meno kūrinio gimimo procesą. Meninės kūrybos 
procesas aiškinamas fenomenologiškai: menininkas kuria materialiai 

apčiuopiamus vaizduotėje kylančių idealių vaizdinių analogus. Tačiau 
menininko sąmonėje susiformavęs vaizdinys, nors ir paremtas konkrečia 
menine forma sukurtu išoriniu analogu, vis dėlto sąmonėje išlieka idealus, 
nuo tikrovės nepriklausomas vaizdinys. Vadinasi, meninės kūrybos procesas 
tiesiogiai nerealizuoja “įsivaizduojama” (l'imaginaire), todėl galima kalbėti 
tik apie jo objektyvaciją (Sartre, 1940, p. 241). 

II pasaulinio karo peripetijos, dalyvavimas pasipriešinimo sąjūdyje 
labai pakeitė Sartre'o estetines pažiūras. Suvokęs “būties ir nieko" 
koncepcijos abstraktumą ir metafiziškumą, jis aktyviai įsitraukia į 
visuomeninį gyvenimą. Karo pabaigoje jis įkuria ir redaguoja vieną 
įtakingiausių Vakarų Europoje plačios kultūrinės orientacijos žurnalą 
“Les Temps modernes", kuriame aktyviai reiškiasi daugelis žymiausių 
Prancūzijos ir kitų šalių intelektualų, rašytojų, menininkų. Pirmojo šio ` 
žurnalo numerio įvadiniame straipsnyje Sartre'as pareiškia: “Mes nedarome 
to, ko norime, ir vis dėlto mes atsakingi už tai, kas esame." (Sartre, 1945, 
Nr. I, p. 17.) 

Pokario metais Sartre'as iškyla kaip įtakingiausias egzistencializmo 
estetikos šalininkas. Jo, kaip ir Camus, Malraux veikaluose menas 
aiškinamas kaip galinga tikrovę veikianti jėga: padedanti kūrėjui įveikti 
būties absurdiškumą, kovoti su anoniminėmis žmogaus sąmonę ir laisvę 
kaustančiomis jėgomis. “Meno kūrinys, - sako Sartre'as, - netarnauja 
laisvei, o ją užkariauja." (Sartre, 1948, p. 97.) Menų hierarchijoje filosofas 
iškelia literatūrą, kuriai, skirtingai nei kitiems menams, suteikia išskirtinę 
galimybę magiška žodžio galia aktyviai skverbtis į pasaulį, veikti žmonių 
sąmonę, plėsti jų laisvės horizontą. “Šiandieną mūsų laisvė, - pareiškia 
Sartre'as, - yra пе kas kita, kaip laisvas kovos pasirinkimas, siekiant 
išsivaduoti." (Sartre, 1964, p. 110.) 

Esė "Baudelaire" (1947) plėtojamas egzistencinis mokymas apie 
pirmapradį visuomenės priešiškumą asmeniškiausiems menininko 
kūrybiniams polėkiams. Skiriamuoju tikro šiuolaikinio menininko bruožu 
skelbiamas jo priešiškumas pasauliui, sau pačiam ir tragiškas sąmonės 
skilimas. Jo sąmonė yra nuolatinėje įtampoje, kovos su savimi būsenoje. 
Toks menininkas, siekdamas išreikšti savo unikalią egzistencinę patirtį, 
neišvengiamai pakliūna į tragišką gyvenimiškąją poziciją. Vadinasi, tikro 
menininko kūrybinė pergalė virsta pralaimėjimu, laisvė - pančiais, laimė 

- nelaime ir jo “kūryba priartėja prie savižudybės" (Sartre, 1963, p. 241). 

Vėlyvuose Sartre'o veikaluose "Dialektinio proto kritika" (“Critique 
de la raison dialectique”, 1960) ir fundamentaliame G. Flaubert'o kūrybai 
skirtame 3 tomų veikale “Idiotas šeimoje" (“ L'Idiot de la famille",1971- 
1973), į pirmą vietą iškyla kompleksinės menininko kūrybą lemiančių 
veiksnių tyrinėjimo problemos. Skirtingai nei ankstyvuosiuose veikaluose, 
kur daugiausia dėmesio buvo kreipiama į fenomenologiškai aiškinamas 
vaizduotės ir įsivaizdavimo kategorijas, dabar marksizmo įtakoje menininko 
kūrybos ištakos siejamos su išorinėmis socialinėmis, ekonominėmis, 
politinėmis visuomenės struktūromis ir vidinėmis, psichoanalitiškai 
traktuojamomis asmenybės tapsmo vaikystėje problemomis. Meninės 
kūrybos prigimtį, Sartre*o nuomone, galima teisingai suvokti tik remiantis 
kompleksine metodologija, t.y. išsiaiškinus objektyvius menininko 
kūrybiškumą sąlygojančius veiksnius, kita vertus, atskleidžiant, kaip 
kiekviena asmenybė savo gyvenime ir kūryboje įveikia ją kaustančias 
išorines įtakas ir išlaisvina joje glūdintį kūrybiškumą. Menininko gyveni- 
mas ir kūryba čia neatsiejami nuo žmogaus būties prieštaravimų įveikimo, 
nuolatinės kovos už savo ir kūrybos erdvę. 

Analizuodamas Flaubert'o kūrybos ištakas, jo vaikystės ir paauglystės 
metus, Sartre'as parodo, kaip negatyvi vaikystės patirtis, šeimos aplinka 
sąlygojo psichologinių kompleksų ir neurotinių simptomų įsigalėjimą 
būsimojo rašytojo pasaulėžiūroje. “Jei Flaubert'o gyvenimas buvo 
užprogramuotas, - pabrėžia Sartre'as, - ištakų reikia ieškoti jo neurozėse." 
(Sartre, 1973, t. 3, p. 447.) Sudėtingi psichologiniai nerandančio savo 
vietos šeimoje berniuko santykiai su artimaisiais, Sartre'o nuomone, 
formavo Flaubert'o psichologiją, požiūrį į pasaulį, vertybines nuostatas, 
nepilnavertiškumo jausmą ir idioto savimonę. Neigiama vaikystės patirtis 
ir su ja glaudžiai susijęs nepilnavertiškumo jausmas sukėlė epilepsija ir 
vertė keisti gyvenimo būdą. Galutinai atmetęs neapkenčiamą merkantilinį 
buržua vertybių pasaulį, rašytojas sąmoningai pasirenka autsaiderio kelią 
iratsideda meninei kūrybai. Vadinasi, kūryba Sartre'o koncepcijoje padeda 
menininkui pabėgti nuo priešiško išorinio pasaulio, žmogaus egzistencijos 
skaudulių į idealų laisvės, fantazijos, meno pasaulį. Tikram menininkui, 
visiškai atsidavusiam kūrybai, nepavyksta prisitaikyti prie merkantilios 
visuomenės gyvenimo principų, vadinasi, jis pasmerktas konfliktui su 

visuomene, susvetimėjimui, neurozėms. Tragiškas sąmonės skilimas, 
neurozės ne tik laikomos tikrosiomis meninės kūrybos ištakomis, tačiau, 
kaip ir Dostojevskiui, Hólderlinui, Nietzsche'i, Proustui ir daugybei kitų 
didžių kūrėjų, padeda pažvelgti į kitiems neregimas žmogaus dvasios 
gelmes. 

Egzistenciškai išgyventą meno kūrinį Sartre'as aiškina kaip “būties 
atspindį”, kvietimą suvokėjui pasinerti į kūrybinę veiklą. Svarbiausias jo 
tikslas - būties pilnatvės jausmo sugrąžinimas. Tikras meno kūrinys suteikia 
šį jausmą ir menininkui, ir jo kūrinių suvokėjui. 

Taigi egzistencializmo estetika jautriai atspindėjo stiprėjančias žmonių 
susvetimėjimo tendencijas, estetinės sąmonės bei tradicinių Vakarų kultūros 
ir meno vertybių krizę. Iš čia kyla egzistencializmo estetikai būdingos 
tragiško nusivylimo, būties beprasmiškumo nuotaikos, siekimas susieti 
estetinį išgyvenimą ir meną su transcendentinėmis vertybėmis (Marcelis, 
Jaspersas) arba aiškinti kaip priemonę įveikti sąmonės krizę ir įgauti 
socialinę, politinę, kūrybinę laisvę (Sartre 'as, Camus, Malraux). 

Pagrindinės egzistencialistų plėtojamos temos - žmogaus likimas, 
gyvenimo prasmės ieškojimas, kūrybinė asmenybės sklaida, estetinio 
išgyvenimo ir meno reikšmės iškėlimas, menininko kūrybos procesas, 
menininko laisvė - labai artimos intelektualams ir meninei inteligentijai. 
Todėl nenuostabu, kad egzistencializmo idėjos rado platų tarptautinį 
atgarsį. 


HERMENEUTIKA 


Hermeneutinės interpretacijos ištakos 


Hermeneutikos populiarumas ir jos idėjų bei metodologinių principų 
įsigalėjimas septintojo ir aštuntojo dešimtmečio Vakarų estetikoje, meno 
filosofijoje, meno kritikoje tiesiogiai susijęs su itin palankios šiai krypčiai 
“hermeneutinės situacijos" susidarymu postmodernistinėje kultūroje. 
Kontrkultūros epopėja, panaikinusi ribas tarp meno ir ne meno, taipogi 
aktyvus kitų civilizacijų mąstymo, meninės kūrybos principų skverbima- 
sis sujaukė tradicinių Vakarų civilizacijos vertybių hierarchiją ir itin 
suaktualino jų aiškinimą. Tradicinių vertybių krizės sąlygomis išsise- 
miančios fenomenologijos, egzistencializmo, ikonologijos, struktüraliz- 
mo idėjos palaipsniui susilieja hermeneutikoje, kuri reiškia pretenzijas į 
universalios metateorijos ir metodologijos vaidmenį. Skatinami herme- 
neutikos idėjų, daugelio krypčių šalininkai, kūrę nepriklausomas viena 
nuo kitos koncepcijas, pradeda ieškoti kontaktų ir vieningai spręsti meno 
kūrinių aiškinimo problemas. 

Po destruktyvios kontrkultūros patirties hermeneutinėje meno 
filosofijoje atgimsta dėmesys tradicijai aiškinant visų kultūrų, epochų 
meno reiškinius. Daugelis ankstesnių meno filosofijos krypčių, interpre- 
tuodamos meno kūrinius, nepakankamai įvertindavo arba netgi atmesdavo 
tradicijos ir istorinės perspektyvos svarbą, dėl to kūrinių aiškinimas 
būdavo supaprastinamas. Diegdama daugybę naujų tradicinių meno klodų 
pažinimo principų, hermeneutinė meno filosofija padėjo giliau suvokti 
kūrinių daugiabriauniškumą ir, P. Ricoeuro žodžiais tariant, “atsisveikinusi 
su stabais, priartėjo prie simbolių". 

Kita vertus, išskirtinį daugelio įtakingų meno filosofų, literatūros, 
dailės teoretikų, ypač meno kritikų dėmesį hermeneutinės meno kūrinio 

analizės principams sąlygojo objektyvūs šiuolaikinio mokslo ir metodolo- 
gijos poslinkiai, mokslininkų siekimas išplėsti instrumentinį mokslinių 
tyrinėjimų arsenalą, suteikti meno kūrinių aiškinimui nuoseklius principus. 

Norint geriau suprasti šiuolaikinės hermeneutinės meno filosofijos 
iškilimo priežastis ir jos skelbiamų metodologinių principų savitumą, 
turime trumpai pasiaiškinti pagrindinius jos raidos etapus. Hermeneutikos 
termino kilmė siejama su graikų dievo Hermio vardu, kuris graikų 
mitologijoje iškyla kaip dievų ir mirtingųjų tarpininkas, perteikiantis 
dievų valią žmonėms ir žmonių prašymus dievams. Iš čia kildinamas žodis 
hermeneukos („aiškinu“, „interpretuoju“'), kuris iš pradžių reiškė orakulų, 
senųjų tekstų, senovės poetų - daugiausia Homero - aiškinimo meną. 
Vėliau, helenizmo epochoje, hermeneutika formuojasi kaip mokslinio 
pažinimo sritis, kurios dėmesio centre atsiduria mįslingų tekstų, 
daugiareikšmių simbolių В bei ją lydinčios supratimo ir 
aiškinimo problemos. 

Viduramžiais hermeneutika glaudžiai siejosi su teologija ir retorika, 
Biblijos ir bažnyčios tėvų tekstų aiškinimu. Tuomet bažnytinių tekstų 
tyrinėjimuose išryškėja du skirtingi požiūriai į hermeneutinės interpretacijos 
problemas: tekstinis istorinis, daugiausia dėmesio skiriantis filologinéms, 
kalbos problemoms, ir simbolinis alegorinis, kuris labiau orientuojasi į 
teologinę ir filosofinę problematiką. Renesanso laikais klasikinei filologijai 
vaduojantis iš teologijos įtakos, hermeneutika tampa antikinių rašytinių 
paminklų vertimo į gyvąsias Vakarų Europos kalbas menu. 

Filologinės ir teologinės hermeneutikos raidos etapas prasideda Jenos 
romantikams artimo protestantizmo teologo ir filosofo F. Schleiermacherio 
(1768-1834) veikalais, kuris aiškina hermeneutiką kaip visų dvasios mokslų 
(humanitarinių) metodą. Romantizmo meno filosofijos idėjų klestėjimo 
laikais Schleiermacherio veikaluose ryškėja hermeneutinės problematikos 
suartėjimas su meno filosofijos problematika. 

Naują požiūrį į hermeneutiką kaip į humanitarinės (istorinės) inter- 
pretacijos metodą ir supratimo epistemologiją plėtoja įtakingas “gyvenimo 
filosofijos" šalininkas W. Dilthey'us (1833-1911). Jo veikaluose herme- 
neutika susilieja su “gyvenimo filosofijos" tradicija ir tiesiogine prasme 
virsta filosofine hermeneutika. Kalbėdamas apie filosofinėje hermeneuti- 
koje išryškėjusius poslinkius, P. Ricoeur'as pastebėjo, kad jos tikslas - 

išplėtoti tokius sugebėjimus, kurie apimtų gyvenimo patirtį ir padėtų 
“kuriant gyvenimo filosofiją slaptai naudotis visomis dvasios filosofijos 
teikiamomis galimybėmis“ (Ricoeur, 1969, p. 9). Iš tiesų filosofinėje 
hermeneutikoje ryškėja kokybinis šuolis, kurio esmė - perėjimas nuo 
filologinių teksto prasmių aiškinimosi prie filosofinio supratimo ir aiški- 
nimo problemų, glaudžiai siejant jas su žmogaus būties ir kūrybos klausimais. 
Dilthey'us pirmasis suteikia hermeneutinei teorijai solidų, filosofinį pagrindą. 
Iki jo hermeneutika daugiausia plėtojosi kaip filologinė ir teologinė in- 
terpretacijos sistema, o vėliau įgavo filosofinės metodologijos pavidalą. 

Tęsdamas Jenos romantikų, Schopenhauerio, Nietzsche's tradiciją, 
Dilthey'us teigė, kad hermeneutinis pažinimas yra artimesnis meniniam 
nei moksliniam “konstravimui", kadangi jo esmė - bendrasis dvasinio 
gyvenimo suvokimas. Iš čia kyla humanitarinių mokslų ir meno suartinimo 
idėja, nors filosofas kalbėjo ir apie būtinybę humanitariniams mokslams, 
skirtingai nei menui, teikti bendrareikšmius rezultatus. 

Meno kūrinio supratimo problema Dilthey'aus veikaluose siejama su 
pagrindine gyvenimo filosofijos kategorija - intuityviu išgyvenimu 
(Erlebnis). Taigi čia atgimsta dar Schleiermacheriui būdingas psicho- 
logizavimas, kurį sąlygoja Dilthey'aus siekimas susieti hermeneutiką su 
“suprantančiąja psichologija" ir įsijautimu į konkrečią praeities epochą, 
kultūros, meno tradiciją. Interpretatoriui nereikia racionaliai jos aiškinti, 
o intuityviai “suprasti" ir šį savo “supratimą" perkelti į epochos kultūros 
ir meno reiškinių hermeneutinį aiškinimą. “Visuomenę liečiančius faktus, 
- pabrėžia Dilthey'us, - galime suvokti tik iš vidaus, remdamiesi mūsų 
pačių dvasios būsenų suvokimu." (Dilthey, 1957, t. 5, p. 60.) 

Jau Schleiermacheris iškėlė, o Dilthey'us, kalbėdamas apie herme- 
neutinį teksto ar meno kūrinio aiškinimą, sureikšmino unikalaus kūrybos 
akto santykį su konkrečia nenutrūkstama kultūros tradicija. Gvildendamas 
menininko siekių objektyvaciją, jis atkreipė dėmesį į stiprų konkrečioje 
tradicijoje vyraujančių kūrybos principų ir techninių saviraiškos priemonių 
poveikį netgi genialiausioms asmenybėms. Dilthey'aus nuomone, meni- 
ninko kūryba neatsiejama nuo techninių veiksnių, o pastarieji savo ruožtu 
plėtojasi kartu su konkrečios kultūrinės tradicijos apibrėžta istorine sąmone. 

Kita vertus, be tradicijos ir techninių veiksnių sąlygojamų bruožų, 
tekstuose ir meno kūriniuose visuomet skleidžiasi ir daugybė individualių, 

su “gyvenimo paslaptimi“ susijusių bruožų, kurie kelia hermeneutikai 
daugybę sudėtingų supratimo problemų. Vadinasi, hermeneutinei analizei 
būtina atsižvelgti į objektyvios dvasios ir individualybės sąveiką. 
Sudėtingiausiu hermeneutinės analizės objektu tampa individualybė, kurios 
kūriniai atspindi ne tik konkretaus laikmečio, tradicijos, tačiau ir unikalius 
dvasinio gyvenimo aspektus. Dėl to Dilthey'us kviečia gvildenant kūrinį 
skverbtis į jo kūrėjo dvasios pasaulį, suvokti jį iš vidaus, sunkiai 
suprantamus dalykus redukuoti į elementarius išgyvenimo vienetus, 
esančius sąmonėje, ir per įvairias pagalbines struktūras “judant į centrą", 
remiantis detalių supratimu artėti prie visumos supratimo. 

Tolesnį svarbų žingsnį šiuolaikinės hermeneutinės meno filosofijos 
raidoje žengė fenomenologijos pradininkas Husserlis. Jau Dilthey'us, 
psichologiniu aspektu tyrinėdamas skirtingų asmenybių dvasinius 
pasaulius, tarp kurių savitarpio supratimas neįmanomas, susidūrė su 
sudėtinga problema, kaip galima atskirų asmenybių dvasinius pasaulius 
paversti objektyvaus bendrareikšmio pažinimo objektu. Šią problemą 
išsprendė Husserlis. Fenomenologiškai analizuodamas “grynosios 
sąmonės" struktūras, jis išskiria jose sąmoningai nesuvokiamų intencionalių 
sąmonės aktų pasaulį, kuriame paskiri horizontai susilieja į vieningą 
“totalinį horizontą“. Jį Husserlis pavadino “gyvenamuoju pasauliu“, 
kuriame atsiveria erdvė atskirų individų tarpusavio supratimui. 

Taip fenomenologijoje gimusi idėja suteikia naują impulsą tolesnei 
hermeneutinės problematikos sklaidai. Meno kūrinių tyrinėtojas gauna 
svarius metodologinius hermeneutinio aiškinimo principus. Norėdamas 
suprasti bet kurios kultūros, epochos asmenybių sukurtus tekstus ar meno 
kūrinius, jis pirmiausia turi rekonstruoti jos “horizontą” arba "gyvenamąjį 
pasaulį", kuriuo remiantis galima aiškintis ir suprasti atskirų jos paminklų 
prasmę. Kalbant apie fenomenologijos pradininko idėjų santykį su 
hermeneutika, reikia pripažinti, kad Husserliui svarbiausia buvo grynoji 
fenomenologinė tyrinėjamo reiškinio duotybė, o hermeneutinis aspektas 
tarsi buvo antraeilis. “Tačiau, - kaip taikliai pastebėjo Gadameris, - netgi 
detalioje deskripcinėje veikloje ryškėja hermeneutinis požiūris, kadangi 
jo pastangos nukreiptos į fenomenų "aiškinimą", nuolatos plečiant horizontą 
ir didinant tikslumą." (Gadamer, 1991, p. 126.) 

Remdamasis fenomenologinėmis Husserlio idėjomis, jo mokinys 
Heideggeris atveria naują šiuolaikinės hermeneutinės meno filosofijos 
raidos etapą. Pirmajame programiniame savo veikale „Būtis ir laikas" 
(„Sein und Zeit") hermeneutinę problematiką jis sujungia su fun- 
damentaliosios ontologijos principais. Teigdamas, kad hermeneutika turi 
tapti ontologine, jis kartu pradeda naujai aiškinti visus sąmonės ir būties 
reiškinius. Supratimo problema Heideggerio fundamentaliojoje ontologijoje 
įgauna egzistencing prasmę, kadangi meno kūrinio supratimas čia 
traktuojamas kaip “būties aiškinimas". 

Ilgainiui Heideggerio mąstysenoje stiprėja reakcija į akademinės 
racionalistinės filosofijos principus ir jis pradeda aiškinti Husserlio “gyve- 
namąjį pasaulį" kaip kalbos ir meno struktūrų pasaulį. Kalba kaip istorinis 
supratimo horizontas lemia žmogišką būtį, kadangi ne mes kalbame kalba, 
о greičiau pati kalba prabyla mūsų lūpomis. Analizuodamas archajiškus 
kalbos sluoksnius, Heideggeris įrodinėja, kad filosofinis mąstymas remiasi 
ne paprastu mąstymo sistemingumu, tačiau pirmiausia gilesniu jsiskverbimu 
į kalbą, kurios pasaulyje mes gyvename ir kuria remiantis mums 
atsiskleidžia pirmapradė daiktų, reiškinių ir meno kūrinių esmė. 

Bet kurį supratimo aktą Heideggeris aiškina kaip nuolatinį judėjimą 
į priekį, būties perspektyvų bei galimybių atskleidimą. Šis judėjimas į 
priekį įgyvendinamas įžengiant į hermeneutinį ratą, kuriame būtis itin 
glaudžiai siejasi su sąmone ir jai padedant pamažu skleidžiasi. Kita 
vertus, sąmonė egzistuoja tik būties dėka. Žvelgdama į būtį, sąmonė 
fenomenologiškai suvokia čia - būties atvirumą ir kartu intuityviai eina 
palaipsnio jos prasmės atskleidimo keliu. Supratimas tampa ontologiniu 
pagrindu, kuriuo remiasi hermeneutinis aiškinimas. “Tikrasis aiškinimas, 
- rašo Heideggeris, - turi išryškinti tai, kas žodyje dar neišryškėjo, tačiau 
vis dėlto pasakyta... Tikrosios esmės reikia ieškoti ten, kur mokslinė 
interpretacija jau nieko nesuranda." ( Heidegger, 1953, p. 124.) 

Kadangi būties struktūrų suvokimas atsiskleidžia per poetinę meninę 
kalbą arba žodį, hermeneutinis aiškinimo ratas (Zirkel) apsiriboja ne 
sąmonės, o būčiai priklausančia kalba. Svarbiausias supratimo objektas 
yra gilieji archajiški prasminiai kalbos sluoksniai, kuriuos aiškinantis 

tyrinėtojui skleidžiasi gyvenimo, pasaulio ir objektyvios būties apskritai 
struktūros. Taip Heideggerio meno filosofijos centre atsiduria kalbos ir jos 
hermeneutinio aiškinimo problemos. Kalba jam yra kūrybos simbolis, 
savotiški “būties namai". Heideggeris skelbia, jog tobuliausia kalbos 
forma yra meno, tiksliau, aukščiausios, jo požiūriu, meno rūšies - poezijos 
kalba, kuri gali adekvačiai atskleisti tiesioginį ryšį tarp žodžio ir daikto. 
Tikras filosofinis mąstymas ir tikra poetinė kūryba, anot mąstytojo, išauga 
iš tų pačių šaknų, todėl ir juos apibūdinantys žodžiai denken ir dichten turi 
bendrą šaknį. 

Lygindamas vokiečių ir japonų kalbas, Heideggeris įrodinėja, jog 
kiekviena šių kalbų pasižymi savita būties struktūra, todėl formuoja visiškai 
skirtingus uždarus pasaulėžiūros ir kultūros tipus, kurių svarbiausi bruožai 
iš principo nepaklūsta jokiems bendriesiems pažinimo bei vertinimo 
kriterijams. Kultūros ir meno autentiškumas siejamas su unikalumu ir su 
spontaniška tų kūrybinių tendencijų sklaida, kurios kultūroje ir mene slypi 
dar neišsakyta forma. 

Menas poetine kalba formuoja kiekvienos konkrečios kultūros plėtros 
modelį, padeda pažvelgti į būties esmę, įsiklausyti ir pajusti joje tai, ko 
negalima suvokti jokiu kitu būdu, vadinasi, poetinis pradas glūdi kiekvieno 
meno kūrinio esmėje. Visuose menuose Heideggeris įžvelgė savotišką 
prapoeziją. “Pati kalba iš esmės yra kūryba. Kadangi kalba yra toks 
reiškinys, kuriuo tik ir atsiveria žmogui esamybė kaip esamybė, todėl 
poezija, kūryba siauresniąja prasme, yra iš esmės pirmapradė kūryba. 
Kalba ne todėl yra kūryba, kad ji yra pirmykštė poezija, bet poezija 
būdinga kalbai, kadangi šioji saugo pirmapradę kūrybos esmę. Tuo tarpu 
tai, kas statoma ir tapoma, visais laikais reiškiasi pasakymo ir pavadinimo 
viešumu. Kalba nugali architektūrą ir tapybą ir joms vadovauja. Užtat 
pastarosios turi savo kelius ir būdus, kuriais tiesa įsitvirtina kūrinyje. Jos 
taip pat yra savotiška poezija - šviesa, sklindanti iš esamybės, kuri jau. 
nejučiom atsiskleidė kalboje." (Grožio kontūrai, 1980, p. 249.) 

Heideggerio kūrybos samprata tiesiogiai susijusi su jo hermeneutiniu 
meno kūrinio analizės metodu, kurio tikslas - priversti prabilti meno 
kūrinį. Filosofui svarbiausia ne meno kūrinio specifiniai bruožai ar те- 
ninės technikos subtilybės, o ta tiesa, kurią mums išsako, byloja būtis per 
meno kūrinį. Vadinasi, kitaip negu tradicinė meno filosofija, kuri gvildeno 

meno kūrinį kaip menininko kūrybinės veiklos rezultatą, Heideggeris 
nukreipė šios problemos tyrinėjimą nauja linkme. Pateikęs tezę, kad meno 
kūrinys yra tiesioginė būties tiesos sklaida, jis tarsi nužymėjo to 
hermeneutinio rato horizontą, į kurį pasineria jo mąstysena. Atkakliai 
ieškodamas, keldamas klausimus, išsakydamas abejones, užuominomis 
jis nuosekliai iriasi į priekį, atskleisdamas meno kūrinyje slypinčius 
būties pėdsakus. Šis kelias toks svarbus, jog filosofas nuolat peržengia 
specifinę meno filosofijos problemų gvildenimo plotmę ir ima ieškoti 
gyvenimo prasmės, autentiško santykio su būtimi. 

Savo apmąstymus apie meno kūrinio esmę Heideggeris pradeda 
gretindamas jį su daiktu. Jis prieina išvadą, jog daiktiškumas iš tiesų yra 
neatsiejama meno kūrinio savybė. Meno kūriniai yra tokie pat natūralūs, 
kaip ir kiti daiktai, netgi muziejuje-jie funkcionuoja veikiau kaip meno 
rinkos ar mokslinio tyrinėjimo objektas. Taigi yra išorinė, daiktinė meno 
kūrinio būtis, neliečianti jo tikrosios vidinės esmės. Tačiau kai meno 
kūriniai pakliūva į kitą dvasinių santykių lauką su juos suvokiančia menine 
sąmone, tuomet ryškėja jų vidinė esmė. Vadinasi, tikrame meno kūrinyje, 
be daiktiškumo, slypi ir dar kažkas kita, kas sudaro jo meniškumą, dvasinį 
turinį bei vertę. Šiuo atžvilgiu tikras meno kūrinys Heideggeriui visuomet 
yra alegorija, simbolis, kuriame glūdi būties paslaptis. Meno kūrinio 
sugebėjimas akumuliuoti kažką slypintį anapus kūrinio prasmės filosofui 
yra svarbiausias jo vertės požymis. Iš čia išplaukia požiūris į kūrinį kaip 
į ontologinę transcendencijos nuorodą. Kaip sako filosofas, galima 
sunaikinti meno kūrinyje slypinčią paslaptį, tačiau niekuomet negalima 
jos iki galo suvokti, jos išsemti. Išsaugoti paslaptį kaip paslaptį ir kartu 
atskleisti ją pasauliui - toks yra svarbiausias meno kūrinio tikslas. Tuo 
menas iš esmės skiriasi nuo mokslo ir racionalaus pažinimo, kuris, 
siekdamas pažinti tiesą, orientuojasi į bendrąsias reikšmes ir stengiasi 
nutraukti nuo reiškinių paslaptingumo skraistę. 

Heideggeris teigia, jog meno kūrinys, parodydamas mums pasaulį, 
padaro jį matomą ir kartu atskleidžia būties prasmę. Tiesa tikrame meno 
kūrinyje ne pažįstama, o atsiskleidžia kaip visiškai nepriklausomas nuo 
subjekto norų pačios būties faktas "Tiesa yra esamybės kaip esamybes 
atvirumas. Tiesa yra būties tiesa. Grožis nepraeina pro šią tiesą. Kai tiesa 
įsikūnija kūrinyje, ji pasireiškia. Tas pasireiškimas - toji tiesos būtis 

kūrinyje ir kūrinio pavidalu - yra grožis. Šitaip grožis priklauso tiesai, yra 
jos savastis. Jis nėra reliatyviai prie jos pritapęs ir nėra vien tik jos 
objektas. Grožis glūdi formoje, bet vien todėl, kad tiktai forma švietė iš 
būties, iš esamybés esamumo." (Ten pat, р. 253.) 

Šį būties tiesos atskleidimą Heideggeris mėgino perteikti anali- 
zuodamas Van Gogho paveikslą, vaizduojantį paprastų valstietiškų batų 
porą. Šis genialaus menininko kūrinys, vaizduojantis banalų daiktpalaikį, 
filosofui prabyla apie savosios būties neatskleistumą, apie didžią poeziją, 
slypinčią tikrame meno kūrinyje. Heideggerio visai nedomina menotyrinė 
šio paveikslo analizė. Aiškindamas jis siekia apčiuopti ir išryškinti tuos 
užslėptus būties pėdsakus, kurie sieja gatavą vaizdinį su būtimi. 

Šis Heideggerio apibrėžtas hermeneutinės meno kūrinio interpreta- 
cijos ratas, kuriame paveikslas prabyla apie savąją būties tiesą ir mėgina 
ją atskleisti, gan artimas Nietzsche's meno filosofijoje rutuliojamai meno 
esmės sampratai. Tiesa, Heideggeris savo siekimu susieti meno kūrinį su 
laiko dvasia, konkretaus menininko būtimi yra nuoseklesnis. Norėdamas 
pabrėžti šią gan aiškią ir kartu neišmatuojamai gilią tiesą, jis rezga 
sudėtingą teorinių konstrukcijų ir filosofinių sąvokų tinklą, kurių tikslas - 
universalizuoti ir perkelti Nietzsche's tragiškumo kategoriją į būties prob- 
lemų gvildenimo plotmę. Nietzsche's tezė "tikrasis menas visuomet 
tragiškas" Heideggerio veikaluose transformuojasi į kitą artimą Nietzsche 'i 
mintį, kad “tikrasis menas netsiejamas nuo būties sklaidos". Šiame 
tragiškumo susiliejime su būties problemomis atsispindi ta nauja dvasinė, 
ideologinė bei meninė situacija, kurioje yra atsidūręs tragišką XX a. 
Vakarų kultūros raidos patirtį apmąstantis filosofas. 

Vėlyvuosiuose Heideggerio veikaluose hermeneutika iškyla jau ne 
kaip “būties aiškinimas", o kaip “būties likimo" vyksmas, sklaida, dra- 
matiškas atsivėrimas. Būtis yra hermeneutiška, kadangi ji suteikia žinią, 
prabyla poetų lūpomis arba didžiaisiais meno kūriniais ir juose prasiveržia 
pro sustingusio racionalaus žinojimo ir negyvų nuasmenintų žodžių stichiją. 
Būties iracionalumas meno kūrinių pavidalu prieštarauja regimajam 
pozityvių žinių, racionalaus proto prasmingumui. Tikri meno kūriniai 
visuomet yra daugiareikšmiai, todėl hermeneutinis jų giluminės prasmės 
aiškinimas tampa Heideggerio meno filosofijos tikslu. Kalbėdamas apic 
meno prasmės aiškinimą, jis atkreipia dėmesį į tai, kad jo prasmės 


Hermeneutika 583 


atskleidimas ir supratimas visuomet siejasi su “užbėgimu į priekį", kuris 
remiasi prisiminimu. 


Gadamerio hermeneutinė meno filosofija 


Daugelis ankstesnių hermeneutikos idėjų susilieja įtakingiausio 
hermeneutinės meno filosofijos šalininko Hanso Georgo Gadamerio vei- 
kaluose. Jis gimė 1900 m. Breslaujoje (Vroclave) ir gavęs gimnazijoje 
gerą humanitarinį pasirengimą, įstojo į garsų Marburgo universitetą, kur 
pakliuvo į pasaulinio garso filosofų globą. Nietzsche's filosofiją jis studi- 
javo vadovaujamas N. Hartmanno, fenomenologiją - Husserlio ir M. Schel- 
lerio, klausėsi R. Bultmano ir P. Tillicho paskaitų, vėliau tapo Heideg- 
gerio mokiniu. Dirbdamas Leipcigo universitete bendravo su K. Lówitu, 
о 1949 m. Heidelbergo universitete iš K. Jasperso perėmė katedros vadovo 
pareigas. Paskelbęs programinį veikalą „Tiesa ir metodas" („Wahrheit und 
Methode",1960), Gadameris iškart iškyla greta Heideggerio ir P. Ricoeuro 
kaip įtakingiausias hermeneutinės filosofijos atstovas. 

Skirtingai nei ankstesnė filosofinės hermeneutikos tradicija (Dil- 
they'us, Heideggeris), kurios atstovai reiškė pretenzijas į istorinių reiškinių, 
mokslų apie dvasią (humanitarinių), literatūros tekstų, meno kūrinių 
pažinimo metodologiją, Gadameris išplėtė hermeneutikos įtakos sferą ir 
paskelbė ją geriausiai laikmečio poreikius atitinkančia universalia filoso- 
fija, kurios principus galima taikyti visuose humanitariniuose, gamtos 
moksluose ir mene. “Tiesoje ir metode" filosofas pareiškia, kad 
hermeneutika “nėra kažkokia dvasios mokslų metodologija, tačiau mė- 
ginimas pagaliau susitarti, kas gi yra dvasios mokslai, be savo metodolo- 
ginės savimonės, o taip pat kas juos sieja su mūsų patirties apie pasaulį 
vientisumu" (Gadamer, 1988, p. 41.). 

Gadameris siekia sujungti ir kritiškai permąstyti ankstesnės filosofinės 
hermeneutikos idėjas. Jo koncepcijoje jungiasi paskiros Jenos romantikų, 
Schleiermacherio, Nietzsche's, Dilthey'aus, Husserlio, Bultmano, Hegelio, 
Heideggerio ir kitų mąstytojų idėjos. Iš Schleiermacherio jis perima daugelį 
fundamentalių hermeneutinės metodologijos principų. Dilthey'us ir 
Husserlis jį domina kritiniu požiūriu į tradicines racionalistines ontologines 

teorijas ir siekimu susieti subjektyvius kūrybiškos asmenybės dvasios 
polėkius su gyvenimo struktūromis. Kalbėdamas apie savo filosofijos 
ištakas, Gadameris itin pabrėžia “žingsnį, kurį žengė Husserlis ir 
Heideggeris" ir kurį pats Husserlis apibūdino kaip “posūkį nuo mokslo 
pasaulio į gyvenimo pasaulį" (Gadamer, 1991, p. 7). 

Tačiau vis dėlto prioritetą Gadameris teikia ne analitiniam 
Husserlio genijui, o Heideggeriui, kurio filosofijoje jis ir amžininkai 
įžvelgė autentiškos filosofavimo tradicijos atgimimą ir rado atsakymus į 
realius klausimus. Gadameris prisipažįsta, kad jo hermeneutinių tyrinė- 
jimų išeities tašku tapo menas ir "suprantantieji" mokslai, o sąvokų jis 
sėmėsi iš „Heideggerio atskleistos egzistencinės supratimo struktūros“ 
(Gadamer, 1991, p. 12). 1923 m. Freiburge susipažinęs su Heideggeriu, 
Gadameris rašo: “Susitikimas su Heideggeriu patvirtino mano nuogastą-- 
vimus, kad abstrakčios mąstymo konstrukcijos, kuriomis aš rėmiausi 
negaudamas galutinio pasitenkinimo, buvo visai ne tai, ko ieškojau filo- 
sofijoje. [...] anksčiau buvęs savitarpio supratimas tarp mokytojo [N. Hart- 
manno] ir mokinio iširo ir aš pasukau Heideggerio nubrėžtu keliu“ 
(Gadamer, 1977, p. 34). Savo hermeneutinės filosofijos gimimą Gadameris 
aiškina kaip mėginimą teoriškai pagrįsti asmeninių tyrinėjimų ir 
pedagoginės veiklos stilių. Iš čia kyla požiūris į hermeneutiką kaip ontolo- 
ginės pakraipos “aiškinimo ir supratimo meną“, nukreiptą į pasaulio 
pažinimą ir glaudžiai susijusį su mokymu apie būtį. 

Savo dėmesiu ontologijai, poetinei kalbai ir siekimu suartinti filosofinę 
problematiką su menine Heideggeris nukreipia Gadamerį į filosofines 
meno problemas. Gadameris meniniam, o ne moksliniam pasaulio pažini- 
mui teikia pirmenybę ir pabrėžia kūrybinę, dialektinę meninio pažinimo 
prigimtį. “Meniniame patyrime, - sako jis, - mes susiduriame su daug 
aukštesnėmis nei metodiško pažinimo sferomis." (Gadamer, 1988, p. 40.) 
Gadameriui, kaip ir jo mokytojui Heideggeriui, itin svarbu tai, kad meno 
kūrinys “atskleidžia būties tiesą". Šio fakto dėka meno filosofija įgauna 
teorinį pagrindą, leidžiantį kalbėti apie meno patyrime glūdinčią “pretenziją 
į tiesą”. Taip Gadameris tiesos problemą perkelia į meno patyrimo, tiksliau, 
ontologizuotos meno filosofijos plotmę. “Tas faktas, kad meno kūrinyje 
pasiekiama tiesa nepasiekiama jokiu kitu keliu, - pabrėžia Gadameris, - ir 
suteikia menui filosofinį reikšmingumą, įteisinantį save nepriklausomai 

nuo jokių samprotavimų. Vadinasi, greta filosofinės patirties meninė 
patirtis tampa primygtiniu kvietimu mokslinei sąmonei suvokti savo ribas.” 
(Gadamer, 1988, p. 40.) 

Trumpas ekskursas į Gadamerio koncepcijos ištakas liudija, kad 
"estetikos" terminą vargu galime vartoti kalbėdami apie šio mąstytojo 
hermeneutinės meno analizės principus. Ir ne tik todėl, kad jis nuolatos 
demonstratyviai atsiriboja nuo estetinės patirties neapibrėžtumo. Vienas 
Gadamerio hermeneutinės meno teorijos leitmotyvų, siejančių jį su 
Schellingo, Hegelio ir ypač Heideggerio meno filosofijos tradicija, yra 
siekimas įveikti estetinio pasaulio suvokimo subjektyvumą ir neapi- 
brėžtumą. Gadameris siekia maksimaliai išplėsti grynosios meno filosofijos 
įtakos sferą ir todėl nuolatos kalba apie filosofinę estetiką lydinčių 
prietarų, subjektyvizmo, pačios estetikos sąvokos “įveikimą" (Gadamer, 
1988, p. 104-108, 114). Ў 

Gadameris itin aštriai kritikuoja “išgyvenimo estetiką", teigdamas, 
kad Kanto ir jo sekėjų veikaluose išryškėjęs Vakarų estetikos subjek- 
tyvizmas sąlygojo meno kūrinio suvokimo aiškinimą kaip visišką 
suvokiančiojo subjekto savivalę. Dėl to estetikoje įsigalėjo vertybinis 
reliatyvizmas, o estetikos mokslas ir su juo susijusi “estetinės sąmonės" 
sąvoka tapo problemiška. Meno vardan, Gadamerio nuomone, “estetika 
turi peržengti savo ribas ir atsisakyti to, kas estetiška" (Gadamer, 1988, 
р. 114). Vadinasi, vienintelė išeitis, kurią filosofas palieka estetikai, tai 
jos transformacija į universalią meno filosofiją, savotišką meno tyrinėjimo 
metateoriją, mėginančią apibrėžti meno kūrinio būties, supratimo ir 
aiškinimo principus. 

Norint teisingai suprasti hermeneutinės Gadamerio meno filosofijos 
savitumą, būtina aiškintis filosofo požiūrį į kalbą ir jos “žaidybinę" 
prigimtį. Kalba aiškinama kaip patikimiausias kelias į žmogaus būties ir 
meno pasaulio struktūrų supratimą, kaip “žmogaus būties pasaulyje" 
pamatas, pagrindinė tradicijų saugojimo ir puoselėjimo sfera. Tai lemia 
socialinę kalbos reikšmę ir ontologinę gelmę, kadangi jos supratimu 
remiasi žmonių bendravimas. Teigdamas, kad būties ir meno esmės 
supratimas yra neatsiejamas nuo kalbos, Gadameris sulydo hermeneutinį 
ontologinį aspektą su lingvistiškai aiškinama meno filosofija. Pastarajai 
iškyla svarbus uždavinys hermeneutiškai aiškinant meno kūrinius surasti 

bendrą tarpusavio supratimo kalbą. Ten, kur skleidžiasi didysis menas, 
ten, Gadamerio nuomone, išnyksta žmonių nesusikalbėjimas, kadangi 
atsiveria būties tiesa ir gimsta esmės supratimas. 

Su fenomenologija Gadamerį sieja įsitikinimas, kad iš visų meno 
rūšių svarbiausi yra literatūros ir poezijos kūriniai. Literatūros prioritetas 
grindžiamas jos organišku ryšiu su kalba ir plačiomis hermeneutinio 
aiškinimo galimybėmis. Plėtodamas Heideggerio tezę, kad meno esmė 
giliausiai atsiskleidžia poetiniame kūrinyje, kuriame “prabyla pati būtis“, 
Gadameris teigia, kad bet kokios autentiškos kūrybos prielaida yra kalba. 
Tobuliausia jos forma skelbiama didžiųjų poetų meninė kalba. Specifinis 
jos požymis siejamas su "Zaidybine" kalbos prigimtimi. Poetinio žodžio 
žaisme niekuomet nerasime paprasto atsakymo, kadangi kalba yra žaidimas, 
“kuris įtraukia į save žaidėjus“. 

Vadinasi, poetinio žodžio savitumas yra tas, kad nuolatiniame jo 
prasmių žaisme atsiskleidžia savokų nepakankamumas pažinti tikrovę, ir 
tuo poetinis žodis iš esmės skiriasi nuo nuasmenintos mokslinės terminijos. 
Šis poetinės kalbos ypatumas ryškiausiai atsiskleidžia genialių poetų 
kūryboje, kurių žodžiai, kaip ir orakulų, visuomet nevienareikšmiai. 

Skirtingai nei gyvojoje spontaniškoje poetinėje kalboje, rašytiniame 
tekste (literatūroje) išnyksta su moduliacija ir gestais susijęs kalbėjimo 
betarpiškumas. Tačiau šie nuostoliai kompensuojami rašytiniam tekstui 
būdingu autentiškumu, griežtesne struktūra. Jame skleidžiasi “būtis, skirta 
klausai", suvokiančiai ir besiaiškinančiai teksto struktūras. Vadinasi, jau 
pati literatūrinio teksto prigimtis yra hermeneutinė, kadangi jam visuomet 
reikia aiškinimo, kurio galutinis tikslas yra supratimas. Ši Aermeneutinė 
nuostata suartina literatūrinius ir filosofinius tekstus. Tačiau tarp jų yra 
ir esminis skirtumas, kadangi filosofinis tekstas nužymi to kelio gaires, 
kuris hermeneutinius tyrinėjimus veda į mūsų mąstysenos supratimą. 
“Hermeneutiniai tyrinėjimai, - sako Gadameris, - remdamiesi meno patirtimi 
ir istorinėmis legendomis, siekia atskleisti visą hermeneutinį fenomeną, 
kad pažintume jame tokį tiesos patyrimą, kuris ne tik turi būti filosofiškai 
pagrįstas, tačiau ir pats tampa filosofavimo būdu." (Gadamer, 1988, p. 40- 
41.) 

“Tiesoje ir metode" teoriškai grįsdamas hermeneutikos universalumą 
ir jos galimybes sukurti filosofinio pažinimo sistemą, Gadameris daugelį 

pamatinių hermeneutinės meno filosofijos problemų tik nužymi. “Užbaigęs 
savo knygą “Tiesa ir metodas”, - rašo jis, - aš suvokiau, kad mano 
uždavinių sritys gerokai išsiplėtė. Man iškilo būtinybė parašyti tarsi antrąjį 
knygos tomą ir jame teoriškai pateisinti ir pagrįsti meną ir istoriją jau ne 
kaip mokslo objektus, tačiau surasti ir pateisinti, orientuojantis į meną ir 
istoriją, naują tiesos mastelj." (Gadamer, 1991, p. 7.) Iš tiesų vėliau 
programiniuose straipsniuose „Estetika ir hermeneutika" („Asthetik und 
Hermeneutik”, 1964), „Grožio aktualumas” (,,Aktualitat des Schönen”, 
1975), „Filosofija ir literatura" („Philosophie und Literatur", 1988) jis 
išplėtoja vientisą hermeneutinės meno filosofijos koncepciją. 

Gadamerio meno filosofijos centre atsiduria ontologinės meno kūrinio 
būties, suvokimo, supratimo ir hermeneutinio aiškinimo problemos. Meno 
kūrinio atsiradimą, filosofo nuomone, menininkas mažai nulemia, kadangi 
kūrybinės medžiagos pasirinkimas ir suteikimas jai konkrečios meninės 
formos nėra vien menininko dvasios impulsų, jo vidinio gyvenimo išraiš- 
ka. Vadinasi, Gadameris atsiriboja nuo romantinių ir iracionalistinių kon- 
cepcijų, iškeliančių menininko vidinio gyvenimo, subjektyvių išgyvenimų 
išraiškos svarbą ir pereina į Heideggerio poziciją. 

Menininkas čia aiškinamas tik kaip tarpininkas, instrumentas, per 
kurį pasaulis atskleidžia save, išsako savo “būties tiesą". Todėl tobulam 
meno kūriniui Gadamerio meno“filosofijoje būdingas principinis būties 
neišsakomumas, atvirumas vis naujoms interpretacijoms. Čia ir iškyla jo 
supratimo problema. Kūrinys, anot Gadamerio, turi būti suprantamas kaip 
pranešantis mums kažkokią tiesą, o ne paprastai “istoriškai” ar “psi- 
chologiškai" interpretuojamas. “Ar neslypi nepakartojamas meno kūrinio 
aktualumas, - klausia Gadameris, - kaip tik tame, kad jis iki begalybės 
atviras vis naujoms interpretacijoms. Tegu kūrinio autorius visuomet 
galvoja apie savo laikmečio publiką, tačiau tikroji jo kūrinio būtis slypi 
tame, ką jis pajėgia pasakyti, o tai peržengia bet kokias istorines ribas. 
Kartu meno kūrinys tampa dabarties savastimi. Tačiau tai nereiškia, kad 
jis nekelia mums supratimo uždavinių.“ (Gadamer, 1991, р. 257.) 
Hermeneutinio meno kūrinio interpretacijos principai leidžia suprasti 
sudėtingų kultūrų, meno tradicijų dirvoje gimusius meno kūrinius ir 
sudaro vieningos žmonijos kultūros ir meno istorijos rekonstravimo 
prielaidas. 

Meno kūrinio pažinimą Gadameris pradeda nuo savitikslės užsis- 
klendusios savyje jo būties kontempliacijos ir laipsniško jame slypinčių 
prasmių suvokimo. "Suprasti, - sako jis, - tai reiškia pirmiausia išsiaiškinti, 
ojau poto išskirti kito nuomonę, numatyti, ką jis turi omenyje." (Gadamer, 
1991, p. 79.) Hermeneutiniame pažinime Gadameris apriboja subjektyvaus 
prado, aiškintojo asmenybės vaidmenį, atmeta ją kaip trukdančią 
supratimui. Efektyvus pažinimas čia siejamas su "isankstiniu supratimu", 
suponuotu konkrečios tradicijos, jai būdingų gyvenimo, mąstymo, pasaulio 
suvokimo, techninių kūrybos principų. Vadinasi, literatūrinio teksto ar 
dailės kūrinio aiškinimas pirmiausia turi sietis su interpretacijos tradicija, 
kita vertus, jis pats tampa būtinu tradicijos momentu, jos sklaidos sudėtine 
grandimi. “Ką nors suprasti, - sako Gadameris, - galima tik remiantis 
ankstesnėmis prielaidomis, o ne iškilus tyrinėjimo objektui kaip kažkam 
absoliučiai mįslinga." (Gadamer, 1991, p. 18.) “Išankstinis suvokimas" 
hermeneutinėje analizėje tampa svarbia nuoseklaus judėjimo į priekį 
prielaida, kadangi jį nuolatos galima koreguoti, nors iš jo įtakos lauko 
neįmanoma visiškai išsivaduoti. Iš čia kyla požiūris į "išankstinį suvokimą" 
kaip būtiną nuoseklaus hermeneutinio meno kūrinio aiškinimo prielaidą. 
Mąstymą be prielaidų Gadameris traktuoja kaip racionalizmo fikciją, 
ignoruojančią žmogaus patirties ribotumą ir istoriškumą. Iškeldamas anks- 
tesnių konkrečioje tradicijoje susiformavusių veiksnių reikšmę, Gadameris 
paverčia juos svarbiu hermeneutinės refleksijos objektu. 

Gvildendamas supratimo problemą, Gadameris apeliuoja į ankstesnėje 
hermėneutikos tradicijoje išplėtotus metodologinius pažinimo principus. 
Jau Schleiermacheris, aiškindamasis analizuojamų tekstų ir meno kūrinių 
prasmes, apibūdino hermeneutikos metodą kaip “judėjimą ratu" ir kartu 
įtvirtino “hermeneutinio rato" savoką. Ji susijusi su nauju požiūriu į 
kūrinio interpretacijos metodologiją, kurios esmę sudaro siekimas remiantis 
atskiromis detalėmis atkurti kūrinio visumą ir, priešingai, remiantis visuma, 
atkurti detales. 

“Analizuodamas hermeneutinį detalės ir visumos santykių ratą, 
Schleiermacheris išskyrė objektyvius ir subjektyvius aspektus. Kaip atski- 
ras žodis įeina į rišlų vientisą sakinį, taip ir atskiras tekstas įeina į savo 
kontekstą - į rašytojo kūrybą, o rašytojo kūryba - į visumą, sąlygojančią 
tam tikro literatūrinio žanro arba literatūros apskritai kūrinius. Kita vertus, 

šis tekstas, būdamas konkrečios kūrybinės dvasinės akimirkos sklaidos 
pasekmė, yra neatsiejamas nuo dvasinio autoriaus gyvenimo. Tik dėl tokio 
objektyvaus ir subjektyvaus visumos suvokimo gali skleistis supratimas." 
(Gadamer, 1991, p. 73.) Iš Schleiermacherio perimtas hermeneutinio rato 
principas ir išskirtinis dėmesys tradicijai bei objektyvių ir subjektyvių 
veiksnių sąveikai yra pagrindiniai Gadamerio hermeneutinės metodolo- 
gijos principai, padedantys aiškintis sunkiai suprantamas kūrinio prasmes. 
“Neišvengiamas judėjimas ratu, - sako jis, - ir yra tai, kad už mėginimo 
perskaityti ir noro suprasti kažką “štai čia" parašyta “stovi”? mūsų pačių 
akys (ir mūsų pačių mintys), kuriomis mes tai regime." (Gadamer, 1991, 
p. 19.) Hermeneutinis ratas Gadamerio meno filosofijoje yra nenu- 
trūkstamos dvasinės kultūros raidos ir meno istorijos judėjimo simbolis. 

Nors Gadameris ir jo pirmtakai hermeneutinėje kūrinio analizėje 
daugiausia rėmėsi literatūros ir poezijos tekstais, tačiau tarp literatūrinio 
ir vaizduojamosios dailės kūrinio hermeneutinio aiškinimo nėra esminio 
skirtumo, kadangi abiem atvejais iškyla tas pats uždavinys “suprasti 
prasmę to, ką jis kalba, ir daryti jį suprantamą sau ir kitiems. Todėl 
nežodinio meno kūrinys taipogi įeina į tiesioginį hermeneutikos uždavinių 
ratą" (Gadamer, 1991, p. 262.). : 

Tiesa, vaizduojamosios dailės kūrinių hermeneutinis aiškinimas yra 
sudėtingesnis, kadangi juose ryšys tarp paveiksle vaizduojamų struktūrų ir 
jas pagimdžiusios kultūrinės tradicijos yra sunkiau apčiuopiamas nei 
literatūriniame tekste. Vis dėlto paveikslas yra lygiai taip pat hermeneutiškai 
lukštenamas, “skaitomas" ir šifruojamas kaip parašytas tekstas. Interpre- 
tatoriui “reikia “perversti" vieną po kitos visas briaunas, įvairius rakursus, 
kad galų gale tai, kas yra pavaizduota drobėje, iškiltų visoje briaunų 
įvairovėje, o vadinasi, ir spalvose, ir plastiškai naujai" (Gadamer, 1991, p. 
293.). Vadinasi, interpretatorius, remdamasis įvairiais hermeneutinės 
analizės aspektais ir palaipsniui lukštendamas vis naujas detales, briaunas, 
atskleisdamas jų prasmę, santykius su tradicija, tikslindamas savo pirma- 
pradį suvokimą, artėja prie bendrosios kūrinio prasmės supratimo. 

Taigi hermeneutinė meno kūrinio interpretacija iškyla kaip integralinė 
praktika, kadangi ji neatsiejama nuo paties pažinimo proceso ir to, kas yra 
pažįstama. Šiai teorijai galima padaryti priekaištą, kad ji pervertina kalbos, 
"jsijautimo" ir psichologinių supratimo aspektų svarbą ir atveria kelią 

interpretuotojo subjektyvizmui. Suvokdamas šį pavojų, Gadameris teigė, 
kad bet koks aiškinimas yra neatsiejamas nuo sudėtingos subjektyvių ir 
objektyvių veiksmų sąveikos. "Hermeneutinis ratas" atlieka ne tik 
metodologinės priemonės vaidmenį, tačiau ir išreiškia fundamentalią bet 
kokios interpretacijos prielaidą, skelbiančią, kad kūrinio supratimas 
neįmanomas be nuoseklaus istorinių, kultūrinių sąlygų aiškinimosi. 
Vadinasi, hermeneutinė interpretacija, panašiai kaip ir archeologija, 
rekonstruoja "praeities ” tradicijos sluoksnius ir remdamasi jais vis giliau 
skverbiasi į meno kūrinio supratimą. Hermeneutinio rato erdvėje istorijos 
tradicija ir reali besiskleidžianti aiškinimo praktika iškyla kaip sukimasis 
ratu, judant nuo detalės į visumą arba, priešingai, nuo visumos į detalę. 

Gadamerio, Ricoeuro ir kitų hermeneutinės meno filosofijos šalininkų 
veikaluose ilgainiui i$sikristalizuoja metodologiniai nuoseklios herme- 
neutinės kūrinio analizės principai: 1) požiūris į meno kūrinį kaip į minties 
objektyvacijos rezultatą, kurio “vidines prasmes" galima hermeneutiškai 
aiškinti, sugretinant kūrinį su jį pagimdžiusia kultūrine tradicija, laikmečiu, 
jame vyraujančiais pagrindiniais techniniais kūrybos principais; 2) “įsi- 
jautimas" į vidinį kūrinio pasaulį, lyginant jo meninių vaizdinių sistemą su 
savo asmeniniais išgyvenimais, kūrybine patirtimi; 3) “dvasinio horizonto," 
kuriame suvokiamas kūrinys, išplėtimas. 


MENO SOCIOLOGIJA 


Meno sociologijos ištakos 


ХХ a. I pusėje Prancūzijoje, Vokietijoje, Vengrijoje ir kitose šalyse 
ryškėja sociologinės estetikos atgimimas ir jos laipsniškas transfor- 
mavimasis į savarankišką mokslinę discipliną - meno sociologiją. 
Stipriausią poveikį meno sociologijos tapsmui turėjo Ch. Lalo, E. Souriau, 
W. Hausensteino, M. Weberio ir G. Lukacs'o idėjos. Prancūzų ir vokiečių 
kultūros įtakoje esančiose šalyse meno sociologija plėtojasi skirtingomis 
kryptimis. Vokietijoje ir Vengrijoje besiformuojančioje meno sociologijoje 
jaučiamas stipresnis racionalistinių ir kultūrologinių koncepcijų poveikis. 

Ankstyvuoju vokiečių meno sociologijos sklaidos laikotarpiu 
aktyviausiai reiškiasi W. Hausensteinas (1882-1957), kurio veikaluose 
meno raida tiesiogiai siejama su ekonominėmis ir socialinėmis sąlygomis, 
jų poveikiu turiningoms ir formalioms meno kūrinio struktūroms. 
Formaliosios mokyklos idėjų veikiamas, jis teigia, kad “meno sociologija 
gali būti tik formos sociologija" (Hausenstein, 1927, p. 27). Hausensteinas 
siekia įteisinti sociologinio meno pažinimo universalumą, jo sugebėjimą 
pažinti sudėtingiausias meno būties, funkcionavimo visuomenėje, 
menininko kūrybos, meno kūrinio struktūros problemas. Tačiau jo 
pretenzijos suteikti meno sociologijai universalios metadisciplinos statusą, 
apimančias estetiką, meno filosofiją, meninės kūrybos procesų psichologiją 
nepasiteisino. Hausensteino plėtojamai meno sociologijos koncepcijai 
trūko sistemingo teorinio ir metodologinio pagrindo, todėl ji nepaliko 
ryškesnių pėdsakų tolesnėje meno sociologijos raidoje. Ilgainiui vokiečių 
meno sociologijoje įsivyrauja programiniame M. Weberio straipsnyje 
„Racionalūs ir socialiniai muzikos pagrindai" („Die rationalen und 
soziologischen Grundlagen der Musik",1921) išsakytos idėjos, kurios 

stipriai veikė T. Adorno ir jo šalininkų meno sociologijos koncepcijas. 
Pokarinėje vokiečių meno sociologijoje dominuoja Weberio, Lukacs'o ir 
marksizmo idėjų įtakoje besiplėtojanti Frankfurto mokykla (H. Marcuse, 
W. Benjaminas, J. Habermasas, T. Adornas), kurios šalininkų veikaluose 
į pirmą vietą iškyla buržuazinio racionalizmo kritikos ir ideologiniai 
meno sociologijos aspektai. 

Kalbant apie pokarinės meno sociologijos raidą būtina paminėti glau- 
džiai su vokiškąja meno sociologijos tradicija susijusių dviejų įtakingų 
vengrų mokslininkų G. Lukacs'o ir jo mokinio A. Hauserio koncepcijas. 


Lalo ir Souriau 


Stipriausią poveikį meno sociologijai kaip savarankiškai mokslinei 
disciplinai susiformuoti turėjo Prancūzijoje besiplėtojančios sociologinės 
estetikos koncepcijos, kuriose tradiciškai stiprus menotyrinės ir socio- 
loginės problematikos ryšys. Netgi klestint intuityvistinėms, fenome- 
nologinėms, egzistencialistinėms, personalistinėms, neotomistinėms 
estetikos kryptims meno sociologijos tyrinėjimai čia išsaugo tvirtas 
pozicijas. Prancūzų meno sociologijos įsivyravimas tarptautiniu mastu 
susijęs su ХХа. II pusėje įtakingiausia P. Francastelio vadovaujama meno 
sociologijos mokykla, kuriai dirvą parengė dviejų prancūzų estetikos 
autoritetų Ch. Lalo ir E. Souriau koncepcijos. 

XX a. I pusės prancūzų sociologinės estetikos metras Charles Lalo 
(1877-1953) siekė pritaikyti bendrąją savo mokytojo E. Durkheimo 
sociologiją meninei veiklai analizuoti. Savo veikale „Menas ir visuomeninis 
gyvenimas" („L’art et la vie sociale", 1921) jis pagrindė istorinį požiūrį 
į meną kaip į socialinį reiškinį. Menas esąs glaudžiai susijęs su įvairiais 
socialiniais procesais, jo svarbiausios funkcijos neatsiejamos nuo estetinės 
sąmonės. Todėl naujoji „pozityvioji estetika" turinti būti sociologinė. 

Savo estetiką Lalo apibūdina kaip meno istorijos, filosofijos ir meno 
kritikos sintezę, besiremiančią naujaisiais pozityviojo mokslo laimėji- 
mais. Teoretikas teigė, kad jo estetikoje organiškai derinasi skirtingi meno 
tyrinėjimo metodai: pozityvistinis, istorinis, eksperimentinis, psicho- 
struktūrinis. Sociologinėje estetikoje jis išskiria tris pagrindines problemų 

grupes: 1) visuomenės įtaka menui, 2) meno įtaka visuomenei, 3) tarpinė 
“socialinių elementų" ir “meno struktūrų“ sąveikos problematika. 
Programiniame straipsnyje „Sociologinės estetikos metodas ir objektas" 
(„Méthodes et objects de l'esthétique sociologique", 1949) mokslininkas 
miglotai pareiškia, kad jo pozityvioji estetika siekia pakeisti “totalinio 
universalumo tezę“ ir “individualybės antitezę“ į organiškos grupės 
sintetines konstrukcijas ir konkretų kompleksinių reiškinių tyrinėjimą" 
(Lalo, 1949, p. 8). Šiuo savo pareiškimu jis tarsi atsiriboja nuo hėgeliškosios 
tradicijos ir tuo metu populiarių iracionalistinių koncepcijų. 

Ankstesnė sociologinė estetika nuo Montesquieu iki Taine'o rėmėsi 
teze “menas - visuomenės gyvenimo išraiška", o Lalo žengė toliau - 
rutuliojo mintį apie dialektinį šių dviejų komponentų ryšį, neatmesdamas 
ir galimos meno įtakos visuomenei. Pripažinęs įvairių socialinių reiškinių 
įtaką menui, Lalo pasisako ir už santykinį meno savarankiškumą, tuo 
priartėdamas prie marksistinės meno sociologijos. Lalo tiesmukai tapatina 
universalią sociumo sąvoką su kolektyvu, o kolektyvą priešpriešina 
individui, kurį interpretuoja kaip asocialų vienetą. Taigi remdamasis 
psichosociologinės teorijos principais, Lalo atmeta teiginį, kad individuali 
sąmonė - tai socialinės istorinės aplinkos padarinys. 

Meną Lalo daugiausia gvildena kaip asmenybės, veikiančios 
konkrečioje socialinėje aplinkoje, kūrybinės veiklos rezultatą. Tačiau į 
mokslą pretenduojanti sociologinė estetika, prancūzų teoretiko nuomone, 
turi orientuotis ne tik į subjektyvius, bet ir į objektyvius estetinę sąmonę 
sąlygojančius veiksnius, kadangi meninės kūrybos pobūdis tiesiogiai 
priklausąs nuo ekonominių, politinių, religinių, klasinių veiksnių. Tačiau 
šiuos veiksnius filosofas tarė esant lydimuosius ir neturinčius lemiamo 
vaidmens, nes meną jis laikė uždaru žaidimu, kurio funkcionavimą lemia 
savi imanentiniai dėsniai. 

Gvildendamas menininko ir visuomenės santykius, Lalo teigė, kad 
priklausomai nuo menininko psichinės struktūros jo kūryba gali plėtotis 
trimis kryptimis: 1) menas artėti prie gyvenimo, 2) būti menas menui, 3) 
nutolti nuo gyvenimo realijų. Aiškindamas pirmąją ir trečiąją kryptį kaip 
du kraštutinumus, perspektyviausia menininko kūrybinės veiklos forma 
jis skelbia antrąją, kuri leidžia natūraliai reikštis menininko talentui ir 
sąlygoja socialiai reikšmingų meno kūrinių gimimą. Vadinasi, atskleis- 

damas daugialypius meno ir visuomenės ryšius, Lalo tęsė prancūzų 
sociologinės estetikos tradiciją ir mėgino integruoti daugybės to meto 
populiariausių estetinių teorijų elementus. 

Svarbius meno sociologijos aspektus tyrinėjo garsus келел 
realiosios estetikos atstovas Etienas Souriau (1892-1979). Tai įtakingiausias 
ХХ а. I pusės prancūzų teoretikas, nuo 1953 m. vadovavęs svarbiausiai 
šalies estetikos ir meno filosofijos katedrai Sorbonos universitete, buvęs 
ilgametis prancūzų estetikos asociacijos vadovas ir žurnalo “Revue 
d'esthėtigue*-vyriausiasis redaktorius. Souriau - universalaus akademinio 
profilio mokslininkas, aktyviai reiškęsis estetikos, meno filosofijos, meno 
sociologijos, meno psichologijos ir kitose srityse. Jo idėjos stipriai veikia 
įvairias kryptis. “Kad ir kokia būtų rytdienos estetika [...], - rašė 1959 m. 
D. Huismanas, - visiškai aišku, kad jos nebus galima suvokti be Etieno 
Souriau idėjų. Šiuolaikinėje meno filosofijoje jam tenka vyraujantis 
vaidmuo." (Huisman, 1954, p. 61) Jo koncepcija formavosi pozityvistinės 
metodologijos ir formaliosios mokyklos idėjų įtakoje. Knygoje „Estetikos 
ateitis" („L'avenir de l'esthetique", 1929) Souriau siekia suformuluoti 
naujos mokslinės estetikos principus, kurie leistų įveikti estetinių vertinimų 
subjektyvumą. Prie svarbiausių šios estetikos uždavinių jis skyrė meno, 
kaip viską integruojančio reiškinio, pažinimą ir jo socialinių funkcijų 
nustatymą. 

Meno sociologijos problematika, kaip minėta, yra viena iš daugelio 
Souriau mokslinių interesų sričių. Jis kritikuoja perdėtą sociologų 
susižavėjimą meninės kūrybos ištakų ir pirmykščių tautų meno tyrinėjimų 
ir apgailestauja, kad labai mažai yra rimtų studijų, gvildenančių meno 
vietą šiuolaikinėje visuomenėje. Meną jis laiko ne beprasmiu žaidimu, o 
didžiai reikšmingu socialiniu reiškiniu. Jis iškelia vėliau Francastelio 
veikaluose plėtojamą mintį, kad tarp meno, mokslo ir technikos raidos 
visuomet yra tiesioginis ryšys, kadangi naujausi mokslo ir technologijos 
laimėjimai tiesiogiai veikia ir meno kūrimo būdą. 

Meną Souriau traktuoja kaip jautriausią visuomenėje ir kultūroje 
vykstančių pokyčių indikatorių, kadangi jame visuomet anksčiau išryškėja 
tie poslinkiai, kurie vėliau skleidžiasi moksle, filosofijoje, etikoje ir 
įvairiuose socialinio gyvenimo srityse. Labiausiai Souriau domina 
menininko santykiai su visuomene ir jo adaptacijos sociume problemos. Iš 

čia kyla glaudus meno sociologijos ir socialinės meno psichologijos 
problematikos ryšys. Tyrinėdamas socialinius ir psichologinius meninės 
kūrybos dėsningumus, jis teigė, kad meno kūrinys savo forma objektyvuoja 
tą pasaulio pažinimą, kuris pranoksta atskiro individo poreikius ir įgauna 
visuomeninę reikšmę. Taip pat teoretikas pabrėžė visuomeninių idealų 
įtaką menininkų kūrybai. 

Taigi tarp meno ir visuomenės Souriau įžvelgė glaudų abipusį ryšį. 
Marksistinės filosofijos veikiamas, jis pripažįsta ekonominių sąlygų poveikį 
meno raidos procesui, meno sąveiką su ideologiniais, politiniais ir klasiniais 
interesais, Tačiau tuo Souriau ryšiai su marksizmu ir baigiasi, nes, sekdamas 
formaliosios mokyklos tradicija (Fiedleris, Rieglis, W6lfflinas), Souriau 
iškelia meninės formos reikšmę, o ideologinius ir idėjinius kūrybos aspektus 
laiko neesminiais. Taigi tęsdamas prancūzų šviečiamosios estetikos 
tradicijas, Souriau tarsi užbaigia klasikinį prancūzų sociologinės estetikos 
raidos etapą, kuriam būdinga nediferencijuota sociologinė problematika ir 
glaudus meno sociologijos ryšys su kitais meną ir visuomenę tyrinėjančiais 
mokslais. 


Francastelis ir šiuolaikinė prancūzų meno sociologija 


Žymiausias šiuolaikinės prancūzų meno sociologijos atstovas yra 
Pierre'as Francastelis (1900-1970). Jis buvo vienas iš nedaugelio savo 
laikmečio mąstytojų, kurie nepasidavė populiariai empirizmo bangai ir 
siekė išsaugoti aukštą teorinį meno sociologijos tyrinėjimų lygį. Skelbiamus 
teorinius principus jis taikė daugelyje įvairioms meno problemoms skirtų 
veikalų. Palikdamas nuošalyje estetiškumo prigimties problemas, Fran- 
castelis savo tyrinėjimuose daugiausia dėmeso kreipia į sudėtingo santykių 
komplekso “visuomenė-menas-visuomenė" tyrinėjimą, technikos, mokslo, 
plastinių menų ir socialinių struktūrų sąveiką, meno kūrinio funkcionavimo 
tarp įvairių socialinių struktūrų problemas. 1948 m. Paryžiuje jis įkūrė 
įtakingiausią meno sociologijos tyrinėjimų centrą. Ši mokslo sritis, anks- 
čiau vadinta sociologine estetika, dėl intensyvios Francastelio ir jo mo- 
kyklos šalininkų mokslinės veiklos mokslo pasaulyje galutinai įgauna 
meno sociologijos vardą (Francastel, 1970, p. 8). Francastelis kritiškai 

vertina ankstesnę sociologinę estetiką, akcentuodamas jos metodologinį 
nepagrįstumą ir problematikos neapibrėžtumą. Jis taikliai pastebėjo 
paradoksalų reiškinį, kad svarbiausias šio mokslo idėjas formavo ne 
estetikai, o būtent sociologijos atstovai. Pagrindinis jų tyrinėjimų trū- 
kumas esąs siekimas išskaidyti meno sociologijos problematiką kituose 
moksluose. 

Francastelis siekia įtvirtinti mokslinį meno sociologijos statusą, 
apibendrinti užsitęsusias diskusijas apie šio mokslo objektą, metodus ir 
galimybes, nustatyti jo santykius su kitais artimais mokslais. Meno socio- 
logiją jis aiškina ne kaip pagalbinę mokslo sritį, esančią tarp menotyros, 
estetikos ir sociologijos, o kaip savarankišką mokslą su specifiniu tyrinėjimo 
objektu, struktūra, kategorijų aparatu, meno tyrinėjimo metodais. 

Sociologinį metodą jis laiko itin svarbiu meno pažinimo instrumentu, 
padedančiu apibūdinti istoriškai besiformuojančius meninės kūrybos 
dėsningumus, atskleidžiančiu daugialypius meno ir visuomenės ryšius. 
Menas čia pirmiausia aiškinamas kaip plastinių struktūrų kalba, organiška 
Žmogų supančios dirbtinės aplinkos dalis. Kita vertus, formuodamas kiek- 
vienos epochos plastinę kalbą, jis kartu yra ir svarbi žmonių bendravimo 
priemonė. Pagaliau būdamas savita ženklų sistema, atspindinčia išorinio 
pasaulio dėsningumus, jis organiškai jungiąs du aspektus: dvasinį simbolinį 
ir materialųjį, priklausomą nuo technikos lygio. Dėl šio daugiasluoks- 
niškumo neįmanoma paaiškinti vien tik juo pačiu ir ВЕН atskirai nuo 
socialinių santykių komplekso. 

Meno kūrinį Francastelis suvokia ne tik kaip natūralų objektą, bet ir 
kaip tam tikrų vizualinių modelių, skirtingų simbolių ir ženklų sistemų 
padarinį (Francastel, 1979, p. 11). Jis patikslina šį teiginį nurodydamas, 
kad nedera meno savitumą sieti išimtinai su kalbos ir ženklų sistemomis, 
nes menas visų pirma yra ideologijos forma, o skirtingos ženklų sistemos 
-tikjos pasireiškimo būdas. Kadangi tarp ideologijos ir socialinių struktūrų 
esąs tiesioginis ryšys, tai menas, atspindėdamas dvasinius epochos porei- 
kius, ekonomikos, technikos lygį, leidžiąs tyrinėtojui pažinti vidinius 
meninės kultūros funkcionavimo visuomenėje mechanizmus. 

Taip suprasdamas socialines meno funkcijas, Francastelis formuluoja 
pagrindinius meno sociologijos uždavinius: 1) aiškinti grupių ir civilizacijų 
tipologijos sociologiją; 2) sukurti meno kūrinio kaip civilizacijų objekto 

sociologiją; 3) aiškinti figüratyviuju objektų ir meninės išraiškos priemonių 
ypatumus; 4) tyrinėti įvairių išraiškos formų sociologiją ir atskirų meno 
kūrinio aspektų santykį su aplinkiniu pasauliu; 5) spręsti lyginamosios 
meno sociologijos (simbolio ir ženklo) problemas; 6) apibrėžti meno 
sociologijos vietą industrinėje visuomenėje. 

Gvildendamas meno santykius su mokslu ir technika, Francastelis 
prieina prie išvados, kad šios trys veiklos sritys rutuliojasi lygiagrečiai 
ir sudaro žmonijos dvasinės kultūros pagrindą. Jis mano, kad meno ir 
technikos negalima priešpriešinti. Plėtojantis mokslui, technikai ir menui, 
visuomenėje susidaro sociokultūriniai kompleksai, formuojantys tam tik- 
rus vizualinius tikrovės suvokimo modelius, kuriuos nesąmoningai perima 
dauguma visuomenės narių. Vadinasi, meninėje kūryboje materializuo- 
jamos ne tik epochos pažiūros į erdvę ir laiką, tačiau ir su vaizduote susijęs 
sąmonės mobilumas, jos plastiškumas. Iš čia kyla požiūris, kad mene 
gimusios naujos erdvės, laiko koncepcijos gali paneigti arba paremti 
moksle ir technikoje vyraujančias sampratas. 

Francastelis teigia, kad renesanso menininkai įtvirtino naują erdvės, 
regimosios tikrovės suvokimą, sukūrė naują optinę tikrovę, tiesiogiai 
susijusią su pasikeitusia socialine būtimi. Šį pasikeitimą atspindi ir nauja 
renesansinės erdvinės perspektyvos sistema. Panofsky'o idėjų veikiamas, 
Francastelis ėmė tyrinėti renesanso laikų tapybinės perspektyvos principus. 
Rezultatas - kategoriška išvada apie objektyvios erdvės nerealumą. Iš čia 
kyla teiginys, kad meninė sąmonė kiekviename dvasinės kultūros raidos 
etape ją suformuojanti iš naujo. Francastelis pareiškia, jog naujas erdvinės 
perspektyvos principas kitados nulėmęs ne tik naują meno kryptį, bet ir 
“naujos visuomenės ir beveik naujo pasaulio kontūrus" (Francastel, 1951, 
p. 25). | 

Šiuolaikinį erdvės, greičio, materialių objektų vidinės struktūros 
suvokimą Francastelis gretina su renesanso laikais. Tačiau dėl stiprėjančio 
technikos ir naujų mokslo laimėjimų poveikio šiuolaikinis menas linkęs 
paneigti renesanso laikų antropocentrizmą ir harmoningą vizualinį pasaulio 
modelį (Francastel, 1964, p. 170). Šiuolaikiniame mene renesansinė 
perspektyva, kuriai būdingas fiksuotas regėjimo taškas, pakeičiama 
išskaidytu, daugiataškiu regėjimu. Jame išnyksta klasikinio meno harmo- 
ningumas, racionalumas, formos aiškumas ir įtvirtinami nauji principai: 

analitinė harmoningų formų ardymo dvasia, dinamizmas, instinktyvaus ir 
iracionalaus prado aukštinimas, t. y. visa tai, kas esą atitinka veržlią XX 
a. dvasią. Šiuolaikinės meninės sąmonės transformaciją ir jos meninio 
regėjimo savitumą Francastelis sieja su įvairių socialinių veiksnių (pvz., 
auganti gamybos specializacija ir mašinizacija, visuomenės gyvenimo 
stichiškumas, dezorganizacija, meninės veiklos susvetimėjimas) įtaka. 
Geriausiuose moderniojo meno pavyzdžiuose Francastelis įžvelgia ne 
mažesnį didingumą ir dvasingumą negu praeities mene. Taigi Fran- 
castelio meno sociologija teoriškai pagrindžia estetinę moderniojo meno 
vertę. Й 

Daugiausia Francastelio ir jo bendradarbių pastangomis sociologinis 
meno tyrinėjimas Prancūzijoje ir kitose Vakarų šalyse tampa labai popu- 
liarus. Pačioje meno sociologijoje vyksta esminiai poslinkiai. Daugėja 
empirinių tyrinėjimų, stiprėja meno sociologijos ryšiai su informacijos 
teorija, kibernetika, statistika, euristika. Ryškėja reakcija prieš neseniai 
vyravusias egzistencialistines, psichologines, struktūralistines tendencijas. 
Meno sociologijos atstovai joms prikiša metodologinį neapibrėžtumą, 
istorizmo ignoravimą ir meno tyrinėjimų nemoksliškumą. Vertindami 
meną kaip socialinių santykių išdavą, meno sociologai nukreipia dėmesį 
įatskirų meno rūšių sąveikos analizę, meno ryšius su socialiniais institutais, 
į visuomeninių poreikių ir skonių įtaką menui. 

Šiuolaikiniam prancūzų meno sociologijos etapui būdinga tyrinėjimų 
specializacija ir diferenciacija. Meno sociologija skyla į vaizduojamosios 
dailės, literatūros, muzikos, teatro, architektūros, audiovizualinių menų 
sociologiją. Intensyviau plėtojasi tokios meno sociologijos sritys, kaip 
meninės kūrybos sociologija, meninio suvokimo, meninio skonio 
sociologija, masinių komunikacijų sociologija. Sociologinį meno reiškinių 
tyrinėjimo kelią renkasi J. Boasas ir M. Le Botas, tyrinėdami vaizduojamąją 
dailę, L. Goldmannas, R. Escarpitas - literatūrą, A. Valonas, J. Coen-Sea - 
audiovizualinį meną. 

Minėtini veikalai, kuriose rutuliojamos P. Francastelio idėjos - Boaso 
„Menas ir visuomenė" (L'art et societé”, 1975) ir Le Boto „Tapyba ir 
mašinizmas" ("Peinture et machinisme", 1973) „Šiuolaikinio meno formos" 
(„Figures de l'art contemporain", 1977). Sie mokslininkai tyrinėjo 
socialinius modernistinio meno pokyčius sąlygojusius aspektus. 

Boasas įvairių krypčių avangardininio meno pokyčiuose regi “būties 
struktūrų" atspindžius. Šiuolaikinę meninę sąmonę jis aiškina ne kaip 
vientisą pasaulėžiūrinį organizmą, o kaip susidedančią iš daugybės 
tarpusavyje susijusių dalių atominę struktūrą. Tai, teoretiko nuomone, 
nulemia šiuolaikinio Vakarų meno fragmentiškumą, schematiškumą ir 
vienpusišką konceptualumą. Kaleidoskopiškai besikeičiančias avangardi- 
nio meno kryptis jis laiko “tarpine faze" kelyje į ateities meną, kuriame vėl 
turėtų vyrauti kilnios meno socialinės paskirties idėjos. 

Francastelio tyrinėtą meno ir technikos sąveikos problemą toliau 
rutulioja Le Botas, kurio nuomone, šiuolaikinio meno radikalių pakitimų 
priežastis yra industrija, “mašinizmo eros" revoliucija. Įvairiapusiškai 
analizuodamas “klasikinį" 1910-1920 metų modernizmą, Le Botas siekė 
įrodyti, Кай modernistinis menas yra nauja meno raidos pakopa, kuriai 
neįmanoma adekvačiai taikyti senų estetinių normų ir kategorijų. Tasai 
menas tiesiogiai plaukiąs iš visą Vakarų kultūrą apėmusios gyvenimo 

| technizacijos ir industrializacijos. 

Didelį populiarumą įgijo ir literatūros sociologija. Žymiausi jos 
atstovai L. Goldmannas ir R. Escarpitas, sukūrė savas mokyklas. Goldman- 
nas, kuris vadino save Lukacs'o ir Marxo sekėju, literatūrą vertina kaip 
vieną svarbiausių kultūros proceso komponentų, paklūstančių tiems patiems 
dėsniams, kaip ir kitos kultūros sritys. Savo genetinio struktūralizmo 
koncepcija Goldmannas siekia iš esmės pakeisti ankstesnės literatūros 
sociologijos nuostatas. Jo koncepcija esanti pranašesnė už ankstesnes, nes 
pastarosios siekusios atskleisti ryšius tarp literatūros kūrinių ir kolektyvinės 
sąmonės, o genetinis struktūralizmas įžvelgiąs tiesioginę analogiją tarp 
meno kūrinyje įkūnytų pasaulio struktūrų ir vienoms ar kitoms socialinėms 
grupėms būdingų mąstymo principų (Goldmann, 1964, p. 344). 

Bordo universiteto sociologų grupės vadovas R. Escarpitas pagrin- 
dinį dėmesį skiria literatūros socialinėms funkcijoms tyrinėti. Escarpitas 
kelia svarbų klausimą, koks yra priežastinis ryšys tarp socialinių ir meni- 
nių literatūros struktūrų. Atsakydamas į šį klausimą, mokslininkas daro 
įtikinamą išvadą, kad literatūros negalima apibrėžti, netyrinėjant jos 
funkcionavimo visuomenėje proceso, neaiškinant ryšių tarp knygos ir 
skaitytojo. Literatūrą jis laiko specifiniu tikrovės įsisąmoninimo būdu, 
kuris iš esmės skiriasi nuo kitų gyvenimo pažinimo formų. Literatūros 

paskirtis esanti skaitymo procesas, leidžiantis vienyti autorių ir skaity- 
toją. Taigi literatūra tampa ypatingu komunikacijos kanalu, funkcionuo- 
jančiu knygos dėka (Escarpit, 1970, p. 18). Savo veikaluose, skirtuose 
literatūros sociologijai, R. Escarpitas kritiškai analizuoja menininko padėtį 
demokratinėje visuomenėje, formuluoja aktualius literatūros funkcionavi- 
mo rinkos sąlygomis, literatūros priklausymo nuo valdančiųjų klasių 
interesų, reklamos klausimus, paliečia menininko (rašytojo) ir jo kūrinių 
susvetimėjimo problemą. 

Kaip matome, šiuolaikinė prancūzų meno sociologija turi sudėtingą 
idėjų ir meno tyrinėjimo metodų, paveldėtų iš ankstesnės tradicijos, spektrą. 
Šiuolaikinei prancūzų meno sociologijai būdingas siekimas pažinti 
daugialypius meno ir visuomenės ryšius, tyrinėti meną kaip vientisą 
“sistemą sistemoje", kaip sudėtingą struktūrą, veikiamą įvairių socialinių 
reiškinių, konstruoti tam tikrą idealų meno modelį ir atskleisti jo 
funkcionavimo visuomenėje mechanizmą. 


MENO ISTORIJOS FILOSOFIJA 


Panofsky'o transcendentalinė meno filosofija 


Nors pasaulinę šlovę Ervinas Panofsky pelnė kaip subtilus klasikinio 
meno žinovas, mįslingų meninių siužetų šifruotojas ir vienas ikonologinio 
meno tyrinėjimo metodo pradininkų, tačiau ne mažiau svarbus jo indėlis 
sprendžiant teorines ir metodologines meno filosofijos problemas. Jis tarsi 
apibendrina svarbiausius ankstesnių vokiečių bei austrų menotyrininkų 
metodologinių ieškojimų rezultatus ir mėgina įveikti tuo metu sustiprėjusį 
“tarpusavio nepasitikėjimą tarp meno istorijos ir meno filosofijos atstovų" 
(Teyssedre, 1958, p. 321). Jausdamas empirinių meno kūrinio tyrinėjimo 
metodų ribotumą, Panofsky mėgina susieti menotyrą su naujaisiais 
filosofijos bei kitų humanitarinių mokslų laimėjimais ir panaudoti juos 
sisteminei kūrinio analizei. 

Panofsky gimė 1892 m. Hanoveryje. Studijavo Freiburgo, Berlyno ir 
Miuncheno universitetuose. Jaunas mokslininkas netrukus išgarsėjo 
straipsniais, skirtais Dürerio, Wólfflino ir Rieglio meno teorijų kritinei 
analizei. 1921 m. jis pradėjo dėstyti meno istoriją Hamburgo universitete, 
onuo 1931 iki 1933 m. ėjo profesoriaus pareigas, dirbo prie A. Warburgo 
bibliotekos susiformavusiame mokslinių tyrinėjimų centre kuris pasaulyje 
plačiau žinomas kaip Warburgo institutas. Su šiuo mokslinių tyrinėjimų 
centru, be Panofsky'o, bendradarbiavo daugelis žymių XX a. meno ir 
kultūros teoretikų, iš kurių išskirtini F. Saxlis, E. Windas, E. Cassireris, 
Ch. Tolnajis, E. Gombrichas, R. Wittkoweris, M. Schapiro. 

Nesitenkindamas tuometinio meno mokslo empiriškumu, Panofsky 
orientavosi į Rieglio, Warburgo, neokantininko Cassirerio ir Husserlio 
idėjas. Savo transcendentalios meno filosofijos principus jis paskelbė 
programiniuose darbuose “Apie meno istorijos ir meno teorijos santykius" 


602 - Meno istorijos filosofija 


(“Über das Verhältnis der Kunstgeschichte zur Kunsttheorie",1925) ir 
“Vaizduojamosios dailės kūrinio aprašinėjimo ir aiškinimo problema" 
(“Zum Problem der Beschreibung und Inhaltsdeutung von Werken der 
bildenden Kunst", 1932). Atėjus į valdžią nacistams, Panofsky emigravo 
į JAV, kur nuo 1934 m. profesoriavo Prinstono universitete. Čia moks- 
lininkas susidūrė su anglosaksų šalyse vyraujančiomis pozityvistinėmis 
tendencijomis ir daug žemesne filosofine bei humanitarine kultūra. Tai 
vertėjį, kaip ir daugelį kitų iš Europos emigravusių mokslininkų, peržiūrėti 
savo teorines konstrukcijas ir atsisakyti. sudėtingos kalbos, būdingos 
daugeliui jo vokiečų Kalba rašytų veikalų. 

Pirmaisiais XX a. dešimtmečiais “visuotinis meno mokslas" Fiedlerio, 
Rieglio, Wólfflino, E. Utitzo, M. Dessoiro ir kitų meno teoretikų pa- 
stangomis virto solidžia humanitarine disciplina, pretenduojančia ne tik į 
meninių stilių raidos problemų tyrinėjimą, bet ir į daug platesnių meno 
ryšių su kitomis dvasinės kultūros sritims pažinimą. Daugelis mokslininkų 
vis aiškiau suvokė, kad išplėtusiam savo tyrinėjimų diapazoną “visuoti- 
niam meno mokslui" labai trūksta griežtų metodologinių principų, kurie 
padėtų įveikti pagausėjusių meno tyrinėjimų empiriškumą ir glaudžiau 
susietų meno pažinimą su kultūriniu bei dvasiniu epochos kontekstu. Ši 
orientacija atsiskleidė reikšmingiausio šiuolaikinės Vakarų menotyros 
atstovo Panofsky'o veikaluose. 

Panofsky'o koncepcija formavosi kritiškai vertinant Wólfflino, Rieg- 
lio, Warburgo idėjas, jungiant jas su Husserlio feomenologija ir Cassirerio 
simbolinių formų filosofija. Viename pirmųjų savo straipsnių “Stiliaus 
problema vaizduojamojoje dailėje" (“Das Problem des stils in der bilden- 
den Kunst", 1915) jis griežtai kritikavo Wolfflino meno raidos dėsningu- 
mų sampratą. Panofsky pagrįstai suabejojo dėl formalistinio stilistinių 
struktūrų (kurios lemia “pagrindines meno istorijos sąvokas") aiškinimo, 
jų atskyrimo nuo turiningųjų veiksnių įtakos. Gvildendamas formos ir 
turinio santykį meninių stilių raidos istorijoje, jis įrodinėjo, kad skirtin- 
gose epochose negali egzistuoti vienodas turinys, nes istoriškai konkreti 
meninė forma, būdinga kiekvienos epochos menui, taip stipriai veikia 
turininguosius veiksnius, jog jie neišvengiamai įgauna naują pavidalą. 

Straipsnyje “Meninės valios sąvoka" ("Der Begriff des Kunstwol- 
lens",1920) Panofsky mėgina Wėlfflino idėjas sujungti su Rieglio, 

svarbiausio meno filosofo, peržengusio fenomenalų meno pažinimo lyg- 
menį, meninės valios koncepcija. “Metodas, kurį atskleidė Rieglis,- rašo 
Panofsky, - tiek teliečia grynai istorines meno analizės problemas, kiek 
pažinimo teorija filosofijos istoriją, irtą “neišvengiamumą", kuris atsiranda 
konkrečiame istoriniame procese, nulemia ne vienas kitą keičiančių istorinių 
įvykių tarpusavio priklausomybės ryšiai, o tai, kad jų visumoje kaip 
išbaigtame meno kūrinyje atsiskleidžia vientisa prasmė. Todėl svarbiausias 
šio metodo tikslas yra ne genetinis besirutuliojančių meno reiškinių pagrin- 
dimas, o istorinis meno raidos aiškinimas.“ (Panofsky, 1964, p. 42.) 

Nepaisant gilios pagarbos Riegliui, mokslininkas kritiškai vertina jo 
idėjas, pasisako prieš XX a. pradžioje paplitusias psichologines meninės 
valios interpretacijas, kurios šią sąvoką aiškina kaip individualios meni- 
ninko psichologijos, filosofinės savimonės išraišką. Nors Rieglis, 
Panofsky'o nuomone, ne visiškai įveikė šios psichologinės meno sampratos 
ribotumus, tačiau didžiulis jo nuopelnas yra tas, kad teoriškai pagrindinė 
tokią “transcendentalią meno filosofiją, kuri atskleidžia šiuolaikiniam 
mokslui daug platesnes perspektyvas negu tai leido anksčiau vyravęs. 
genetinis metodas" (Panofsky, 1964, p. 47). 

Rieglio “meninę valią" Panofsky iš psichologinės plotmės perkelia į 
gnoseologinių ir kultūrinių struktūrų plotmę. Laikydamas meninę valią 
objektyviu meno pradu, lemiančiu galutinę jo esmę, Panofsky meninį 
stilių traktuoja kaip istoriškai besikeičiančią formaliųjų ir turiningųjų 
meno aspektų sintezę. Meninė forma, kaip aktyvus stiliaus pradas, taip 
stipriai veikia turininguosius stiliaus aspektus, kad galų gale susilieja su 
jais. Nors Panofsky ir linkęs interpretuoti stilių kaip simbolišką svarbiau- 
sių epochos bruožų atspindį, tačiau galutinėmis išvadomis stilių kaitą 
traktuoja kaip imanentinę saviraidą, pagrįstą dominuojančios tūrinės formos 
ir erdvės santykiais. 

Dėl kritinio požiūrio į Wėlfflino ir Rieglio idėjas pradeda ryškėti 
Panofsky'o meno filosofijos kontūrai. Mokslininkas vis labiau domisi 
aktualiomis teorinėmis ir metodologinėmis meno filosofijos problemo- 
mis. Jo veikaluose stiprėja naujausių filosofinių koncepcijų įtaka, mažėja 
properša tarp istorinių ir filosofinių meno problemų analizės. Istoriniai 
meno raidos dėsningumų apmąstymai papildomi solidžiais filosofiniais 
teoriniais ir metodologiniais principais, kuriuos savo veikaluose iškėlė 

Husserlis, Windas, Burckhardtas, Nietzsche,. Cassireris, Warburgas. 
Panofsky nori pateikti meno filosofiją kaip griežtą mokslinę teoriją, filo- 
sofiškai ir metodologiškai pagrįsti tokį meno pažinimo būdą, kuris įsi- 
skverbtų į apriorinių mąstymo dėsnių sritį ir kartu atskleistų metapsichinę 
ir metaistorinę meninių reiškinių esmę. 

Panofsky'o orientacija į fenomenologijos idėjas gan dėsninga, пез 
Husserlis pirmaisiais XX a. dešimtmečiais buvo apgaubtas grynojo 
moksliškumo ir metodologinio nuoseklumo adepto aureolės. Pasitelkęs 
šio mokslininko fenomenologinių idėjų kompleksą, Panofsky siekia 
transcendentalia meno filosofiją padaryti griežtu mokslu, kuris remtųsi 
nuosekliais dvasinių esmių suvokimo (Wesenschauung) principais. Jis 
perima pagrindinį fenomenologijos patosą “Zu den Sachen selbst", t.y. 
sąmonės nukreiptumą “į pačių daiktų vidinės esmės suvokimą". 

Panofsky'o koncepcijoje glaudžiai siejasi teorinis meno tyrinėjimas, 
arba transcendentali meno filosofija, ir istorinis meno pažinimas. Šį ryšį 
lemia dvilypė meno kūrinio prigimtis. Pirmiausia meno kūrinys yra 
sąlygojamas istorinio proceso erdvės ir laiko santykių, kita vertus, jis 
iškelia daugelį absoliutaus metaistorinio pobūdžio problemų. Todėl į 
moksliškumą pretenduojanti meno filosofija turi nuolatos atsižvelgti į 
istorinės ir metaistorinės meno prigimties paradigmą. Straipsnyje “Meno 
istorija kaip humanistinė disciplina" (1940) Panofsky meno teorijos ir 
meno istorijos santykius vaizdžiai palygina su ryšiais, egzistuojančiais 
tarp poetikos, retorikos ir literatūros istorijos. Mokslininkas gerai suvo- 
kia, kad meno teorija be konkrečios istorinės meno praktikos refleksijos 
virsta abstrakčia sąvokų schema, o meno istorija be teorinių konstrukcijų 
paramos - beprasmišku pabirų faktų rinkiniu. Vadinasi, šie mokslai, papil- 
dydami vienas kitą, tarsi skirtingu aspektu aprėpia tą patį objektą. Meno 
teorijos sąvokos, teigia Panofsky, tik tuomet gali padėti moksliniam 
pažinimui, kai remiasi meno istorijos teikiama medžiaga ir, priešingai, 
meno istorijos teiginiai įgauna mokslinių sąvokų pavidalą tik tiesiogiai 
siedamiesi su teorijos suformuluotomis problemomis (Panofsky, 1925, t. 
18, p. 144). 

Transcendentalinei meno filosofijai labiausiai rūpi pažinti “tikruosius 
meno pradmenis" ir suformuoti metodologinius mokslo apie meną 
principus, kuriais remtųsi empirinis meno pažinimas. Šio mokslo veiklos 

sfera - tai grynai apriorinis mąstymas ir pagrindinės mokslinės ir meninės 
sąvokos, kai išryškinamos pamatinės meno pasaulio pažinimo problemos. 
Visos transcendentalios meno filosofijos problemos, pagal Panofsky'o 
koncepciją, kyla iš vienos amžinos pirmapradės meno problemos, t.y. 
priešpriešos tarp formos (Form) ir jos “užpildymo" (Füllen). Visuose 
meno kūriniuose šis dialektinis formos ir užpildymo ryšys atspindi realų 
erdvės ir laiko santykį. “Užpildymo" fenomenas vizualiai atspindi laiko, 
o forma - erdvės būties struktūras. Šiuo požiūriu kiekvienas konkretus 
meno kūrinys ontologiniu aspektu įprasmina “vienybę tarp formos ir jos 
užpildymo", o metodologiniu aspektu - laiko ir erdvės vienybę. Išsi- 
aiškinus šias sąveikas matyti, jog labai glaudžiai yra susiję “užpildymas” 
ir “forma" bei individualus regimųjų vaizdinių laikas ir erdvė. Dėl šios 
dvilypės priešpriešos, apimančios visus meninės kūrybos aspektus, atsi- 
randa dar trys poros svarbiausių vaizduojamosios dailės problemų: 1) 
optinių struktūrų priešprieša haptinėms, 2) gilumos ir plokštumos prieš- 
prieša, 3) kompozicinių struktūrų, arba rimties ir judėjimo, priešprieša. 
Vadinasi, prieštaravimas tarp formos ir “užpildymo" Panofsky'o koncep- 
cijoje tampa apriorine meninių problemų būties prielaida, o jų konkrečios 
sąveikos sklaida sudaro apriorines prielaidas joms spręsti. Šių problemų 
pažinimas ir sprendimas veikiant fenomenologijai įgyvendinamas remiantis 
transcendentaliniame “metaistoriniame" pasaulyje funkcionuojančiomis 
pagrindinėmis mokslinėmis ir meninėmis sąvokomis. 

Skirtingai nuo empiriškų meno istorijos sąvokų, transcendentalios 
meno filosofijos sąvokos yra apriorinio gnoseologinio pobūdžio. Panofs- 
Ку’о koncepcijoje fenomenologinės Husserlio idėjos jungiasi su Fiedlerio 
ir Windo mokymais apie būtinumą atskirti mokslinius ir meninius reiški- 
nius, t.y. meno filosofiją nuo tariamai jokios pažintinės mokslinės reikšmės 
neturinčių ir iracionalių estetinių jutimiškų reiškinių (Panofsky, 1925, t. 
18, p. 438-486). Dėl to mokslininkas meną traktuoja gnoseologiškai, kaip 
apriorine būtimi pasižyminčią mokslinių ir meninių problemų sistemą. 
Šis svarbiausių meno problemų aprioriškumas Panofsky'o koncepcijoje 
dar nereiškia, kad jos visiškai nepriklauso nuo meno raidos. Teorinės 
meno problemos ir jas išreiškiančios sąvokos negali atsirasti be konkre- 
čios meninės praktikos, kuri skatina teoriškai apmąstyti meno raidos 
dėsningumus. “Nors meno teorijos sąvokos negali formuotis,- aiškina 

Panofsky,- be konkrečios istorinės ir meninės praktikos, kuri teikia peno 
apmąstymams, tačiau šios sąvokos niekuomet nesiriboja vien praktika. 
Kitaip sakant, mokslinė ir meninė sąvokų sistema atsiskleidžia ir plėtojasi 
aposterioriškai, tačiau, nors ir būdama apriorinė, ji iš esmės yra autonomiška 
meninės praktikos atžvilgiu ir negali su ja konfliktuoti." (Panofsky, 1925, 
t.18, p. 144.) 

Transcendentalinės meno filosofijos pagrindimas sudėtingomis 
filosofinėmis teorinėmis konstrukcijomis ir pažinimo teorijos principais 
Panofsky'o koncepcijoje yra sąlygojamas jos funkcijų kitų meną tiriančių 
mokslų atžvilgiu. Mokslininkas supranta, kad tik nuosekliai metodolo- 
giniais principais besiremianti meno filosofija gali suteikti empiriniu 
meninių procesų aprašinėjimu ir interpretavimu besiremiančiai meno 
istorijai norimą moksliškumą ir objektyvumą. Universalios teorinio ir 
gnoseologinio pobūdžio transcendentinės meno filosofijos sąvokos 
koordinuoja jų tiesiogiai veikiamas meno istorijos sąvokas. 

Iš meno istorijos sąvokų Panofsky išskiria du skirtingus sluoksnius: 
žemesnįjį, nurodomųjų sąvokų, kurios atskleidžia jutimines meno kūrinio 
ypatybes, ir aukštesnįjį, apibūdinamųjų sąvokų, kurios interpretuoja šias 
ypatybes kaip tam tikrą imanentinės prasmės sklaidą. Sąvokų pasaulio 
pasidalijimas į dvi skirtingai funkcionuojančias sritis tiesiogiai susijęs su 
pačios meno istorijos skilimu į dvi glaudžiai tarpusavyje susijusias disci- 
plinas: natūralią meno istoriją ir interpretacinę meno istoriją, arba ikono- 
logiją. Pirmoji operuoja “nurodomųjų sąvokų" sistema. Svarbiausias jos 
uždavinys - išorinis empirinis meno tyrimų faktų aprašinėjimas ir siste- 
minimas. 

“Meno istorija kaip natūralus mokslas,- rašo Panofsky,- aprašinėdama 
stilių ir apibūdindama meno kūrinius, naudojasi pagrindinių ir viena- 
reikšmių problemų terminais netgi tuomet, kai pats tyrėjas nieko nežino 
apie jas. Tačiau meno istorija tol yra natūralus mokslas, kol prielaida 
suvokiama kaip prielaida, kol ji orientuojasi į šias problemas, bet jų 
nesprendžia. Tačiau kai nuo tyrinėjimo rezultatų priklauso ne išorinis, o 
vidinis požiūris į reiškinius, tuomet meno istorija nuo tikrovės reiškinių 
aiškinimo pereina prie idealių santykių, susidariusių tarp problemų kėlimo 
ir jų sprendimo. Tuomet ji iš natūralaus mokslo virsta transcendentaline 
moksline ir menine arba interpretuojančia disciplina." (Panofsky, 1925, t. 

18, p. 152-153.) Interpretuojančios meno istorijos, arba ikonologijos, 
uždavinius ir metodologinius principus Panofsky išdėsto straipsnyje 
“Vaizduojamosios dailės kūrinio aprašymo ir aiškinimo problema“ (1932) 
ir knygos “Ikonologiniai etiudai" (1939) įvade. Svarbiausias ikonologijos 
tikslas - pasinaudojus meno filosofijos teikiamomis galimybėmis įveikti 
tradicinį menotyros empiriškumą, surasti patikimus imanentinės meno 
kūrinio esmės pažinimo metodologijos principus. 

Interpretuojančios meno istorijos koncepcijoje greta fenomenologi- 
nių idėjų pastebima stiprėjanti Warburgo, Cassirerio, Burckhardto ir Nietzs- 
che's pažiūrų įtaka. Ikonologinės metodologijos pagrindu tampa feno- 
menologinis vidinės meno kūrinio esmės iššifravimas, kuris įgyvendinamas 
istorinės lyginamosios meno kūrinių simbolikos interpretacijos kultūrinėje 
sistemoje būdu. Meno kūrinys čia traktuojamas kaip tam tikra integralinė 
savyje užsisklendusių skirtingų formalių ir turiningų struktūrų visuma, 
kurios esmė atsiskleidžia pamažu skverbiantis į jos simbolinę prasmę. 

Perėmęs pagrindinius Warburgo ikonologinės metodologijos principus 
ir toliau juos sistemindamas, Panofsky ilgainiui vis labiau orientavosi į 
Cassirerio “simbolinių formų filosofiją". Tikriausiai Panofsky, kuris mėgino 
suformuluoti grynai mokslinės metodologijos principus, baugino Warburgo 
tyrinėjimų empiriškumas, jo susižavėjimas psichologine Einfiihlung teorija, 
magija, mistika, okultizmu, nepakankamai filosofiška jo metodologija. 
Šiuo atžvilgiu neokantininko Cassirerio orientacija į kantiškąjį kriticizmą 
labiau atitiko Panofsky'o grynai mokslinės meno filosofijos konstravimo 
nuostatą. Kita vertus, Cassirerio “simbolinių formų filosofija" pasižymėjo 
dar ryškesne kultūrologine orientacija. Ji labiau atitiko tuometinio mokslo 
lygį ir buvo kur kas nuosekliau filosofiškai pagrįsta. Cassirerio veikaluose 
Panofsky aptiko jau visapusiškai išplėtotą simbolių teoriją, kuri tarsi 
prašėsi perkeliama į meno filosofijos plotmę. Nors Cassireris, kaip yra 
pažymėjęs Chastelis, niekuomet nesuformulavo vientisos meno teorijos, 
jo veikalai pateikia sluoksnių išraiškos (Ausdrucktion) analizės prolego- 
menus (Chastel, 1985, p. 17). Iš tiesų Warburgo ikonologinis metodas ir 
Cassirerio simbolinių formų filosofija Panofsky'ui atveria hierarchinės 
vidinės meno kūrinio prasmės pažinimo schemą. 

Panofsky'o ikonologinės metodologijos pagrindas yra vientisas 
sisteminis istorinis lyginamasis interpretacijos metodas, kuris padeda 

atskleisti meno kūrinyje užkoduotus simbolius. Meno kūrinys čia 
suvokiamas kaip savotiška hierarchinė organizacija, integralinė įvairių 
komponentų ir funkcijų visuma, kurios vidinė esmė atsiskleidžia šią visumą 
skaidant, laipsniškai lukštenant formą, vaizdinius, idėjas hermeneutiniu 
būdu. Taip atsiranda hierarchinė trijų struktūrinių meno kūrinio pažinimo 
pakopų koncepcija, kurioje, atskleidus kiekvieną žemesnę kūrinio esmės 
pakopą, atsiveria kelias tolesniam jo vidinės esmės suvokimui. Rogeris 
sąmojingai apibūdino ikonologinį metodą kaip tokią neokantiškos Mar- 
burgo tradicijos ir Warburgo idėjų sintezę, iš kurios kilo vokiškoji filo- 
sofinio idealizmo atmaina, vėliau tapusi “pozityvistiniu" amerikietiško- 
sios ikonologijos variantu (Roger, 1983, p. 49). 

Pirmoji, ikonografinė pakopa - tai išorinių formaliųjų meno kūrinio 
elementų aprašinėjimas bei analizė. Tačiau grynai formali meno kūrinio 
analizė, anot Panofsky'o, yra neįmanoma, nes net aptardami formaliuosius 
aspektus mes neišvengiamai turime juos vertinti kaip tam tikrus prasmių 
simbolius. Todėl netgi pirmojoje meno kūrinio gvildenimo pakopoje "ty- 
rinėjama ne tik forma, bet ir joje slypinti prasmė" (Panofsky, 1932, t. 21, 
р. 105). Ši pakopa pasiekiama įsijautimo (Einfühlung) būdu ir reiškiasi 
dviem skirtingais lygmenimis. Pirmasis aprėpia formas, spalvas, t.y. juti- 
miškus ženklus, neturinčius nieko bendra su tikrovės suvokimu. Antrasis 
lygmuo - tai motyvų, arba fenomenų prasmės suvokimas, kai žengiamas 
žingsnis į šių formų ir ženklų tarpusavio santykių bei jų ryšių su tikrove 
pažinimą. 

Antroji, ikonografinės analizės pakopa susijusi su antrinių siužetų, 
simbolių, alegorijų ir kitų turiningųjų meno kūrinio elementų prasmės 
suvokimu. Turinio prasmės pažinimo pakopoje tyrinėtojas jau remiasi savą- 
ja kultūrine erudicija, pažintimi su skirtingų epochų dvasios kultūros sfero- 
mis. Siedamas konkrečius kūrinio motyvus su filosofinėmis koncepcijomis, 
literatūros ir meno tradicijomis, tyrinėtojas kartu pradeda suvokti gvildena- 
mo fenomeno turinio prasmę arba jame slypinčias simbolines vertybes. 

Trečiojoje, ikonologinėje meno kūrinio vidinės prasmės suvokimo 
pakopoje, panaudodamas pirmųjų dviejų rezultatus, tyrinėtojas pereina 
nuo išorinio gvildenamų faktų aprašinėjimo prie meno kūrinyje užkoduo- 
tos giluminės prasmės mokslinės interpretacijos. Meno kūrinys interpre- 
tuojamas kaip “svarbiausių žmogaus dvasios tendencijų išraiška", 

Teorinėje literatūroje dažniausiai nepakankamai pabrėžiamas Pa- 
nofsky'o ikonologinės metodologijos ryšys su kultūrologinėmis Burck- 
hardto ir Nietzsche's idėjomis. Panofsky'o koncepcijoje meno kūrinys 
simboline forma atspindi pagrindinius tam tikro kultūros raidos etapo 
ypatumus, nes jis suvokiamas kaip bendriausių epochos kultūrinių feno- 
menų simbolis arba atvaizdas (Abbild). Šis glaudus meno kūrinyje 
įprasmintos simbolikos ir kultūrinio konteksto ryšys padeda meno 
tyrinėtojams fenomenologinės intencijos keliu skverbtis į meno kūrinio 
esmę ir interpretuoti jį kaip unikalios kultūrinės istorinės situacijos pada- 
rinį, priartėti prie jo imanentinės esmės. Skaitydami Burckhardto knygą 
“Renesanso kultūra Italijoje“ ir kai kuriuos tai pačiai epochai skirtus 
Panofsky'o veikalus, mes, anot R. Rechto, pastebime abiem autoriams 
būdingą orientaciją į bendriausių epochos kultūros ir mąstymo tendencijų 
- pažinimą, trokštant įminti meno kūriniuose slypinčias mįsles (Recht, 
1968, p. 322). 

Iš čia kyla kitas svarbus Panofsky'o meno filosofijos bruožas - sieki- 
mas glaudžiau susieti meno mokslą su kitais humanitariniais mokslais, nes 
meno kūriniai visuomet yra ypatingame socialiniame kontinuume. Todėl 
mėgindamas atskleisti vidinę meno kūrinio prasmę, Panofsky ieško ryšių 
ne tik su specifiniais gretimų meno šakų, bet ir visų kitų dvasinės kultūros 
sričių (filosofijos, religijos, mitologijos, teisės, kalbos ir t.t.) problemų 
sprendimo variantais. Jis įsitikinęs, jog visų humanitarinių mokslų struktūra 
ir problematika yra identiška, o daugelio jų tyrimo metodai - bendri. 
Remdamasis šia teze, Panofsky mėgina rasti ryšį tarp meninių ir filosofinių 
mokslinių erdvės sąvokų: gotikinės architektūros ir scholastinės filosofijos 
ir t.t. Toks meno istorijos problemų gretinimas su kitų humanitarinių 
mokslų problemomis, anot mokslininko, įrodo, kad tam tikros epochos, 
regiono kultūroje lygiagrečiai iškyla ir ta pačia prasme sprendžiamos 
visos dvasinės problemos. Vadinasi, norėdami suprasti vidinę meno kūrinio 
prasmę, suvokti ją kaip “unikalios istorinės situacijos simptomą" ( Panofsky, 
1939, p. 6), mes turime aiškintis ne tik tai, kas būdinga konkrečiam meno 
raidos momentui, bet ir kitoms dvasinės kultūros sritims, t.y. išsiveržti iš 
specifinės menotyrinės problematikos į daug platesnį žmonijos dvasinės 
kultūros kontekstą. Svarbiausia vidinės meno kūrinio prasmės suvokimo 
priemonė yra “sintetinė intuicija", kuri, aiškindama meno kūrinyje 

užkoduotus simbolius istoriniame ir kultūriniame. kontekste, atskleidžia 
imanentinę jo esmę. Reikia pripažinti, kad Panofsky, būdamas įžvalgus ir 
sąžiningas mokslininkas, nesuabsoliutino ikonologinio metodo teikiamų 
galimybių, nelaikė jo nei universaliu, nei vieninteliu teisingu. Jis suvokė 
šio metodo ribotumą nagrinėjant peizažinę tapybą, portretą ir kitus žanrus, 
pasižyminčius ribota ikonografinių elementų visuma. 

Nesiimdami plačiau gvildenti ikonologinės metodologijos principų, 
norėtume atkreipti dėmesį į vieną metodologiškai svarbią Panofsky'o 
mintį, kuri padeda geriau suvokti jo transcendentalinės meno filosofijos 
savitumą.: Nesvarbu, ar interpretacinė meno istorija sugeba tobulai 
pasinerti į tyrinėjamus reiškinius, Panofsky 'o koncepcijoje ji tik išryškina 
svarbiausias meno būties bei jo pažinimo problemas. Jų kėlimas ir 
sprendimas priskiriamas vien tik transcendentalinės meno filosofijos 
kompetencijai. Ši išvada itin svarbi XX a. pradžios istorinės meno filosofijos 
metodologinių idėjų raidos. kontekste, nes daugelio Rieglio sekėjų vei- 
kaluose jaučiamas aiškus polinkis meno filosofijos problematiką sujungti 
su meno istorija. Tačiau tai vyksta ne universalaus filosofinio pažinimo 
plotmėje, o veikiant istorijos mokslo metodologijai. Tokia tradicinės 
meno filosofijos revizija, suprantama, nepateisina lūkesčių, пез mokslas, 
kuris remiasi istorine metodologija, nebetenka substancinės meno 
filosofijos esmės. Jis atitrūksta nuo fundamentaliųjų metodologinių ir 
teorinių meno pažinimo problemų ir virsta konceptualiai tarpusavyje 
nesusijusių atskirų meno raidos problemų aprasinéjimu. Suvokdamas 
ankstesnės istorinės meno filosofijos tendencijos trūkumus, kurių atsiran- 
da sprendžiant svarbiausias meno problemas, Panofsky nuolatos 
orientuojasi į meno filosofiją. 


Gombricho iliuzinio meno koncepcija 


Austrų kilmės anglų meno teoretikas Ernestas Hansas Gombrichas 
(g.1909) greta E. Panofsky'o, A. Hauserio ir R. Wittkowerio yra vienas 
iškiliųjų senojo kontinento piligrimų, diegusių anglosaksų šalyse plačios 
humanitarinės orientacijos meno filosofiją. Raiškaus stiliaus poleminiuose 
straipsniuose, esė ir didesnės apimties studijose jis siekia integruoti įvairių 

estetikos, meno filosofijos, meno teorijos, meno psichologijos ir kitų 
humanitarinių mokslų metodologinius principus. 

Gombrichas gimė ir užaugo Vienoje, kuri XX a. pradžioje buvo 
svarbus intelektualinis ir meno centras, pasižymintis intensyviu kultūriniu 
gyvenimu. Čia skleidėsi garsioji Vienos menotyros mokykla (F. Wikgofas, 
A. Rieglis, M. Dvorakas, J. von Schlosseris), kurios tradicijų tęsėju tapo 
Gombrichas. Įstojęs į Vienos universitetą, vadovaujamas Schlosserio jis 
studijuoja menotyra, vėliau Berlyne klauso Wólfflino paskaitų. 1933 m. 
apgina disertaciją, skirtą italų architekto Gulio Romano kūrybos analizei. 

Iškilus fašistų invazijos į Austriją grėsmei, 1936 m. Gombrichas 
emigruoja į Londoną, kur suartėja su grupe austrų ir vokiečių mokslininkų, 
prisišliejusių prie Warburgo bibliotekos, perkeltos iš Hamburgo ir reor- 
ganizuotos į Warburgo institutą. Tapęs šio instituto bendradarbiu, jis 
perima ikonologinio meno tyrinėjimo metodus ir tęsia Warburgo, Windo, 
Panofsky'o, Saxlio tyrinėjimų kryptį. Netrukus jis iškyla kaip viėnas 
įtakingiausių ikonologijos šalininkų. 1950 m. Gombrichas paskelbia 
populiariąją “Meno istoriją" (“The Story of Art"), suteikusią jam tarptautinį 
pripažinimą, kurį 1960 m. galutinai įtvirtina programinė knyga “Menas ir 
iliuzija" (“Art and Illusion“). Joje, atsiribodamas nuo ikonologinės 
metodologijos principų, Gombrichas plėtoja savarankišką “atvaizdo” 
teoriją. 1959-1976 m. jis eina Warburgo instituto direktoriaus ir Londono 
universiteto klasikinio meno katedros profesoriaus pareigas. 

Septintaji ir aštuntąjį dešimtmetį Gombrichas paskelbia daugelį 
naujų veikalų, kuriuos sudaro skirtingu laiku parašyti nedidelės apimties 
straipsniai, esė, pranešimai, paskaitų tekstai, recenzijos, atsiliepimai į 
dienos aktualijas. Svarbiausi jo teminiai rinkiniai šie: “Apmąstymai apie 
medinį arkliuką“ (“Meditations on a Hobby Horse",1963), “Norma ir 
forma" (“Norm and Form",1966), “Aby Warburg. Intelektualinė biografija" 
(“Aby Warburg. An Intellectual Biography", 1970), "Simboliniai vaiz- 
diniai" (“Symbolic Images",1979), “Apeleso palikimas“ (“The Heritage 
of Apelles",1976), “Idealai ir stabai" (“Ideals and Idols", 1979), Vaizdinys 
ir akis” (“The Image and the Eye",1982), “Naujas požiūris į senuosius 
meistrus" (“New Light on Old Masters", 1986) ir “Apmąstymai apie meno 
istoriją" ("Reflections on the History of Art", 1987), “Mūsų laikmečio 
temos" (“Topics of our Time", 1991). 

Atsekti Gombricho meno filosofijos ištakas būtų gan sudėtinga. Jo 
veikaluose ryški idėjų evoliucija - įvairių metų savo veikloje jis orientavosi 
įskirtingas meno filosofijos ir menotyros kryptis. Gombricho tyrinėjimams 
būdingas principinis pliuralizmas ir reliatyvizmas. Daugelis pagrindinių 
jo idėjų natūraliai išsirutuliojo iš ankstesnės Vienos menotyros mokyklos, 
vokiečių Kunstwissenschaft ir ikonologijos tradicijų. 

Vienos mokyklos teoretikams būdinga plati humanitarinė erudicija, 
mokytojo Schlosserio požiūris į meno istoriją kaip meninės kalbos bei 
išraiškos priemonių istoriją turėjo įtakos Gombricho pažiūroms. Kitas 
-svarbus jo teorijos elementas - formaliosios meno filosofijos (Fiedlerio, 
Hildebrando, Marees) plėtojama grynojo meninio regėjimo teorija, kurią 
kiek modifikavęs mokslininkas sujungė su geštaltpsichologijos ir bihevio- 
ristinės psichologijos elementais. Tačiau Gombrichas atmetė formaliojoje 
meno filosofijoje vyraujančią formos idėją, orientaciją į formaliuosius 
imanentinius meno kūrinio aspektus, plastinės, kompozicines paveikslo 
struktūras, ir iškėlė atvaizdo, tikrovės iliuzijos perteikimo vaizduojamajame 
mene idėją. Tai nulėmė skirtingą požiūrį į naujojo meno formas. Priešingai 
negu formaliosios meno filosofijos atstovai, kurie teoriškai rėmė moder- 
nų meną, Gombrichas tapo vienu įtakingiausių vaizduojamojo prado mene 
gynėjų ir abstrakcionizmo oponentų. Jo atvaizdo, meninio regėjimo ir 
suvokimo teorijas galima vertinti kaip reakciją į formalistinių tendencijų 
įsigalėjimą ir abstrakčiosios dailės iškilimą. Gombrichą paveikė jaunys- 
tės draugo K. Popperio metodologiniai principai, bei paskiros E. Malio, 
E. Cassirerio, E. Kriso, O. Kurzo, Windo, Panofsky'o, Malraux idėjos. 

Ankstyvasis Gombricho tyrinėjimų etapas glaudžiai susijęs su 
ikonologinės mokyklos tradicija. Jis gilinosi į teorines šio metodo prob- 
lemas, analizavo konkrečius meno kūrinius. Vėliau Gombrichas tapo bene 
ryškiausiu šio metodo trūkumų kritiku. Jis išsklaidė daugelį paviršutiniškų 
ikonologijos sekėjų iliuzijų, kad meno kūriniuose slypintys simboliai yra 
kodas, įgalinantis surasti vienareikšmį atitikmenį tarp ženklo ir prasmės. 
Mėgindamas atskleisti ikonologijos šalininkams būdingo metodologinio 
nenuoseklumo ir prasimanymų priežastis Gombrichas pasitelkia anglų 
kalbos žodį order, kuris konkrečiame kontekste (example to his order) 
įgyja luomo prasmę, nors išplėštas iš konteksto gali reikšti įsakymą, 
tvarką ar ordiną. Tuo būdu jis atkreipia dėmesį į iliuziją, kuri užvaldo vos 

pramokusius užsienio kalbos žmones, manančius, kad žodyne suradę visas 
juos dominančio žodžio reikšmes, nors ir nesuvokdami konteksto, jie 
' teisingai perskaitys tekstą. Tačiau šios filologinės semantikos problemos 

yra juokingos palyginti su tomis, kurios iškyla tyrinėjant nepalyginti 
daugiau simbolinių prasmių turinčius įvairių epochų meno kūrinius. 

Apibendrindamas E. Panofsky'o ir savo asmeninę patirtį, Gombrichas 
įveda ikonologinio metodo šalininkams būtinas taisykles arba principines 
metodologines nuostatas, kurių, jo manymu, turi griežtai laikytis moks- 
lininkas, mėginantis atskleisti giliąsias simbolines meno kūrinio prasmes. 
Pirmiausia, jokiais spėjimais ar hipotezėmis negalima naudotis kaip atspara. 
tolesnėms interpretacijoms. Po kiekvieno hipotetinio minties polėkio vėl 
reikia grįžti į išeities tašką, kad dokumentais ar kaip kitaip būtų patvirtintos 
ankstesnės hipotezės. | | 

Viename svarbiausių savo teorinių veikalų “Menas ir iliuzija“ 
Gombrichas, gvildendamas naujųjų laikų vaizduojamosios dailės stilių 
raidos dėsningumus, įrodo, kaip pamažu kintantis konceptualus mąstymas 
ir vizualinis tikrovės suvokimas formuoja vis įvairiapusiškesnę realistinio 
meno tradiciją. Mokslininkas savo tyrinėjimo objektą apriboja išimtinai 
vizualiai suvokiamų meno formų ir tikrovės iliuzijos atkūrimo principų 
analize realistinės pakraipos dailėje nuo renesanso iki impresionizmo. 

Gombrichas, kaip ir Fiedleris, nuolatos pabrėžia kūrybinę realistinio, 
arba, jo žodžiais tariant, iliuzionistinio atvaizdavimo prigimtį. “Mintis, 
kad menas yra labiau kūryba nei imitavimas,- rašo menotyrininkas, - ne 
nauja, Ji išreiškiama įvairiomis formomis nuo Leonardo, teigusio, kad 
tapytojas yra “visų daiktų valdovas", iki Klee, norėjusio kurti kaip pati 
gamta." (Gombrich, 1966, p. 219.) Į paveiksle įkūnytą vaizdinį Gombrichas 
žvelgia ne kaip į pasyvų tikrovės atvaizdavimą, o kaip į aktyvią konceptualią 
regimos tikrovės rekonstrukciją dailininkui prieinamomis išraiškos 
priemonėmis. Prieš pradėdamas kurti jis, anot Gombricho, jau turi turėti 
tam tikrą meninių vaizdinių konstravimo schemą arba koncepciją, kuri 
užtikrina jo Kūrybos tikslingumą. Vadinasi, aktyvusis kūrybinis pradas 
neatsiejamas nuo pagrindinių konceptualiųjų menininko nuostatų. Kryp- 
tingai menininko kūrybą organizuojantis pradas yra meninis stilius, susijęs 
su tam tįkromis tradiciškai susiklosčiusiomis pasaulio vizualinio suvokimo 
irtikrovės iliuzijos perteikimo formomis. Stilius traktuojamas kaip iš praeities 

paveldėtų meninės išraiškos, regėjimo ir tikrovės iliuzijos perteikimo schemų 
visuma, į kurią “įsijungia" arba su kuria susilieja asmeninis menininko 
suvokimas ir specifiniai tikrovės iliuzijos perteikimo būdai. Taigi meninės 
išraiškos formų vienybė įtvirtina daugmaž stabilios tikrovės iliuzijos atvaiz- 
davimo schemas, kurios tampa atsparos tašku vėlesnių kartų dailininkams. 

“Menininkas, - rašo Gombrichas, - negali pradėti nuo nulio, tačiau jis 
gali kritiškai vertinti savo pirmtakus." (Gombrich, 1960, р. 321.) Vadinasi, 
dailininkas yra ribojamas savo epochos stiliaus ir todėl negali sėkmingai 
pavaizduoti to, kam epocha dar nesudarė būtinų prielaidų. Tarp menininko 
siekių ir jo galimybių yra vidinė priklausomybė, nes kūrybiškos dvasios 
polėkiai dažniausiai sąlygojami tradicijos apibrėžto meistriškumo. Tačiau 
šis meistriškumas nėra kažkas fiksuota - tai nuolatinių eksperimentų, ir 
atradimų seka, atverianti menininkui naujas galimybes ir kartu stumianti 
į priekį meno raidos procesą. 

Net piešdamas realius objektus, dailininkas neišvengiamai analizuo- 
ja savo vizualinius pojūčius, ieško būtinų spalvinių, linijinių, ritminių, 
formalių tikrovės iliuzijos perteikimo būdų. Iš čia kyla menininko kuriamų 
tikrovės atvaizdų iliuziškumas, jų sąlygiškumas, nes tikrovės iliuziją 
dailininkas perteikia specifinėmis konvencionaliomis meninės išraiškos 
priemonėmis. Norėdamas vaizdžiai pateikti šį reiškinį, Gombrichas para- 
šė garsųjį esė “Apmąstymai apie medinį arkliuką, arba meninės formos 
ištakos", kurioje vaikiškas medinis arkliukas tampa meno kūrinio metafo- 
ra. Arkliukas, kuriuo jodinėja vaikai, dar nėra atvaizdas, o tik realus 
objekto pakaitalas, kurio tikslas — patenkinti vaiko poreikį žaisti. Kuo 
stipresnis vaiko noras žaisti, tuo svarbesnė tampa medinio arkliuko funkcija 
palyginti su konkrečia personifikuojamo objekto ar kokios nors jo dalies 
(galvos, uodegos) forma. Toks požiūris suprantamas, kadangi vaikui for- 
malios arkliuką apibūdinančios savybės nėra tokios svarbios, kaip jo 
paskirtis t. y. sugebėjimas nešti raitelį. 

Šiuo vaizdingu pavyzdžiu Gombrichas aiškina tikrovės iliuzijos kilmę 
vaizduojamojoje dailėje, kur evoliucija taipogi prasideda funkcijos, 
įgaunančios išskirtinę svarbą visose ankstyvosiose meno formose. Tačiau 
ilgainiui funkcijos reikšmė menkėja ir tampa svarbesnės formalios tikro- 
vės iliuzijos perteikimo priemonės. Dėl to vis sudėtingesni meno vaizdiniai 
artėja pric tikslaus tikrovės iliuzijos perteikimo. 

“Nesunku perdėti skirtumą tarp pirmykščio ir natūralistinio ar 
“iliuzinio" meno, - aiškina Gombrichas, - visas menas yra “atvaizdo 
kūrimas“, o atvaizdo kūrimas pagrįstas pakaitalų kūrimu. Net iliuzinės 
pakraipos menininkas turi kurti dirbtinį “abstraktų" atvaizdą, atsižvelg- 
damas į pradinius reikalavimus. Kad ir kaip keista, jis paprasčiausiai 
nemoka imituoti objekto išorinės formos, nes neturi pirminių žinių, kaip 
tokią formą konstruoti. Bet jei būtų kitaip, nereikėtų ir daugybės tokių 
knygų, pvz., “Kaip piešti žmogų" ar“ Kaip piešti laivus". Wolfflinas kartą 
pastebėjo, kad daugumai paveikslų didesnę įtaką turėjo kiti paveikslai nei 
gamta." (Gombrich, 1966, p. 219.) Taigi, Gombricho nuomone, kuriamas 
atvaizdas savarankiškai neegzistuoja, o nurodo į kažką išoriniame pasaulyje 
ir todėl jis yra greičiau ankstesniojo vizualinio patyrimo pakartojimas nei 
pakaitalo kūrimas. 

Kūrybinę meninės iliuzijos atvaizdavimo prigimtį Gombrichas sieja 
su specifiniais regėjimo mechanizmais. Remdamasis šiuolaikinės 
geštaltpsichologijos ir biheviorizmo laimėjimais, jis aiškina regėjimą kaip 
nuolatinį tam tikrų modelių konstravimo procesą, koreguojamą tiesioginio 
menininko suvokimo. Stebėdamas pasaulį, dailininkas dažniausiai susidu- 
ria su gerai pažįstamais daiktais ir reiškiniais, todėl jo protas žaibiškai 
įvardija tai, ką mato akis, ir šis procesas lieka nepastebimas. Tačiau 
dailininkui susidūrus su nepažįstamais daiktais, šie procesai pastebimai 
sulėtėja, nes siekdamas iššifruoti dėmesio centre atsidūrusį daiktą, jis 
analizuoja jį tol, kol intelektinė koncepcija ima visiškai atitikti jutimo 
organų teikiamus duomenis. Šiais individualiais meninio regėjimo ir su- 
vokimo bruožais, anot Gombricho ir paaiškinama meno istorijoje sukurtų 
meninių iliuzijų įvairovė. Čia kyla labai svarbi išvada, kad kiekvieno 
dailininko meninis regėjimas yra visiškai savitas, nes jis atspindi unikalią 
asmeninę patirtį, skirtingą tikrovės reiškinių diapazoną, originalų kon- 
ceptualų mąstymą, t. y. visus meninės kūrybos veiksnius, reguliuojamus 
individualios sąmonės. 

Tačiau konceptualios menininko sąmonėje slypinčios schemos tėra 
tik prielaida, leidžianti užpildyti kuriamą vaizdinį konkrečiu gyvenimiš- 
kuoju turiniu. Meninės kūrybos aktas visada skleidžiasi nuo abstrakčios, 
sunkiai apčiuopiamos meninio sumanymo užuomazgos iki konkretaus 
atvaizdavimo. Anot Gombricho, tai yra būdinga tiek paskiram meno 

küriniui, tiek meno raidos procesui apskritai, nes ir individualus tikrovés 
iliuzijos kūrimo aktas, ir meno raidos istorija nuosekliai pakartoja tą 
regimojo vaizdinio kūrimo procedūrą, kuri skleidžiasi meninio suvokimo 
metu. Vadinasi, vienas ir tas pats procesas Gombricho koncepcijoje 
pasikartoja trijuose skirtinguose lygmenyse: vizualiniame tikrovės 
suvokime, individualiame menininko kūrybos akte ir istorinėje meno 
raidoje. “Meno raidos istoriją, - rašo jis, - kaip matyti iš mūsų pateiktos 
interpretacijos, galima palyginti su meistrišku gaminimu tokių raktų, 
kuriais galima atrakinti mįslingą mūsų pojūčių pasaulį." (Gombrich, 1960, 
p. 359.) 

Taigi visos vaizduojamojo meno formos yra mūsų sąmonės kon- 
ceptualios veiklos produktas, nes meno kūrinio idėja pirmiausia kyla iš 
žmogaus sąmonės reakcijų į pasaulį bei sąmonės suformuotų tikrovės 
vaizdinių. Todėl bet kuri vaizduojamojo meno forma neatsiejama nuo 
konceptualumo, o kiekviena konkreti atvaizdavimo iliuzija kūrinyje yra 
susijusi su konkrečiu menino stiliumi ir atpažįstama iš specifinių šio 
stiliaus bruožų. | 

Kita labai svarbi Gombricho išvada: susijusi su tikrovės iliuzijos. 
perteikimo ir meninio suvokimo formų istoriškumu. Remdamasis istorine 
meno analize Gombrichas teigia, kad pirmykščiame mene dailininkai ne 
mėgdžiojo gamtą, o varžėsi su ja. Senųjų civilizacijų menininkai tarsi kūrė 
išorinio pasaulio objektų analogus. Nebuvo aiškių ribų tarp tikrovės ir 
meno kūriniuose gimstančios iliuzijos. Todėl Egipte sfinksai buvo 
traktuojami ne kaip meno kūriniai, o pirmiausia kaip piramidžių sargai. 

„ Radikalų posūkį meno raidos istorijoje Gombrichas įžvelgia graikų 
klasikiniame mene. Laikydamiesi mimezės (gamtos pamėgdžiojimo) prin- 
cipo, graikų menininkai išlaisvina meno kuriamą iliuziją iš Egipto ir 
Artimųjų Rytų dailei būdingo tikrovės analogų kūrimo. Taigi nuo antikos 
iki impresionizmo atsiveria iliuzinio meno viešpatavimo etapas, kuomet 
Vakarų mene svarbiausia tendencija tampa iliuzinio panašumo perteikimas, 

Pastarasis meno aspektas itin ryškus naujųjų laikų tapyboje, kurios 
korifėjai daug nuveikia iškeldami iliuzinio panašumo ir idealios grožio 
normos reikšmingumą vaizduojamojoje dailėje. Visų reikšmingiausių 
naujųjų amžių tapybos stilistinių ieškojimų ir meninių pasiekimų esmę 
Gombrichui sudaro ne Rieglio ir Wólfflino aukštinami formalios meno 

kūrinio organizacijos principai, о skirtingi iliuzinio panašumo perteikimo 
lygmenys. “Mano nuomone, - rašo jis, - apie piešinio teisingumą ir 
kompozicijos harmoningumą galima spręsti remiantis objektyviais kri- 
terijais, gvildenant paskirai ar visą visumą. Maža to, drįstu pastebėti, kad 
net tokie komponentai, kaip pasakojimo aiškumas ir Žmogaus grožio 
atskleidimas, tampa norma, įgaunančia stabilios vertės. Man atrodo, kad 
reliatyvizmo reikšmė gvildenant šiuos reiškinius neatsakingai pervertina- 
ma. Gerai žinodamas, kad grožio idealai skirtingose šalyse ir epochose 
keičiasi, aš manau, kad mes suvokiame, ką turime omenyje, kai sakome, 
kad Rafaelio madona yra gražesnė nei Rembrandto madona, netgi tuomet, 
kai rembrantiškoji mums labiau patinka." (Gombrich, 1966, p. 95-96.) 
Taigi Gombrichui pagrindiniu meno kūrinio estetinės vertės kriterijumi 
tampa vaizduojamojo prado išryškinimas ir iliuzinio panašumo perteikimas. 
Palyginti su ankstesnių epochų menu, naujaisiais laikais ryškėja esminis 
skirtumas, kadangi nuo šiol dailininkas tampa ne tik iliuzijos kūrėju, 
tačiau kartu ir savo meninės kūrybos proceso liudininku. Nuo šiol vaizduotės 
ir meninės iliuzijos kūrimo sferos padeda vis ryškiau atsiskirti nuo tikrovės, 
kuri tampa autonomiškumą įgaunančio meno modeliu. Įvykus šiems esmi- 

` niams poslinkiams, mene stiprėja menininko kūrybiškumo ir naujų iliuzijos 
perteikimo priemonių ieškojimas. 

Menininkų polinkis eksperimentuoti, ieškoti naujų tikrovės iliuzijos 
perteikimo būdų, kaip rašo Gombrichas esė “Eksperimentavimas ir ban- 
dymai mene", buvo viena svarbiausių meno istorijos varomųjų jėgų. 
Eksperimentuojama buvo visais laikais, pradedant seniausiomis civi- 
lizacijomis. Menininkai visuomet ieškojo efektyvesnių, sumanytus tikslus 
labiau atitinkančių alternatyvų (Gombrich, 1983, p. 150). Gombrichas 
pabrėžia ieškojimų ir eksperimentų svarbą meno raidai, nes bandymai ir 
netgi klaidos pagerina ir praturtina kūrybą netikėtais meninės minties 
šuoliais, padeda rasti naujus spontaniškus sprendimus. Judėjimas apgrai- 
bomis, eksperimentavimas laužo nusistojusias mąstymo ir kūrybos schemas, 
iš netvarkingo chaoso sukuria netikėtus kūrinius, turinčius savo vidinę 
logiką. “Eskizas,- rašo Gombrichas,- tai ne vien pasirengimas konkrečiam 
darbui, o labiau sudėtinė kūrybos proceso dalis, kuri skleidžiasi meninin- 
ko sąmonėje užuot sustabdžiusi ir fiksavusi vaizduotės srautą ir išsaugo 
nuolatinę kūrybinio darbo įtampą." (Gombrich, 1966, p. 61.) Pradedant 

Leonardo, kiekvienas žymesnis menininkas aprobavo ir keitė meninio 
tikrovės vaizdavimo schemas ir formavo savitą stilių. Kiekvienas reikš- 
mingas stilistinis atradimas istorinės meno raidos procese skatina kitų 
kartų ieškojimus ir atradimus. Žingsnis po žingsnio plėtėsi stilistinių 
atradimų erdvė, keitėsi tikrovės atvaizdavimo schemos ir menas vis labiau 
artėjo prie adekvataus atvaizdo. 

Polinkis eksperimentuoti ypač suvešėjo XIX a. viduryje Prancūzijoje, 
sukėlęs impresionizmo triumfą. Jis nenutrūko ir vėliau - postimpresionistai 
persiėmė spalvotyros'ir eksperimentinės fizikos idėjomis. “Nenuostabu, - 
rašo Gombrichas,- kad drąsiausi iš šių eksperimentų grindė įsitikinimą, 
kad menininko regėjimas yra visiškai subjekyvus. Nuo impresionizmo 
laikų susiformavo vėliau paplitęs požiūris į menininką kaip į tokį žmogų, 
kuris medžius tapo mėlynai, o pievas raudonai ir į bet kokią kritiką 
išdidžiai atrėžia: “Aš taip regiu". Tačiau nepriklausomai nuo to, kaip buvo 
suvokiami impresionistų paveikslai, praslinkus pradiniam šokui, žmonės 
išmoko juos suvokti." (Gombrich, 1960, p. 324.) Šią eksperimentavimo 

„estafetę dar ryžtingiau tęsė modernistai: V. Kandinskis, kuris savo polinkį 
į abstrakciją grindė atomo ir materijos skaidymo teorijomis, kubistai, 
ieškoję savo kūrybos analogijų reliatyvumo teorijoje, siurrealistai koketavę 
su froidizmu, oparto atstovai, naudoję fiziologines ir percepcines regėjimo 
savybes. “Aš žaviuosi jų išradingumu,- rašo Gombrichas, - ir jaučiu 
pasitenkinimą šių ieškojimų įmantrumu, suprasdamas, kad negalima 
menininkų keikti už tam tikrą jų kūrybos reikšmės periferiskuma." 
(Gombrich, 1983, p. 166-167.) Negalima teigti, kad šie menininkai nutraukė 
nuoseklią meno raidos grandinę, nes kaip tokia ji jau nebeegzistuoja (ten 
pat, p. 167). 

Gvildendamas naujųjų amžių meno raidą, XV-XVIII a. meno evo- 
liucijoje Gombrichas mato nuoseklią vaizduojamojo prado plėtotę. Net 
manierizmas ir barokas, nepaisant jų pasirinktų specifinių tikrovės atvaiz- 
davimo principų, iš tikrųjų tęsia tą pačią tendenciją, kuri susiklostė rene- 
sansinėje tapyboje. Ši vieninga linija, anot mokslininko, nutrūksta mo- 
dernistinėje dailėje, nes čia iš esmės pakinta požiūris į praeities palikimą. 

Skirtingai nuo XVII-XIX a. dailės krypčių, kurios rėmėsi ir kūrybiškai 
plėtojo praeities meno tradicijas, modernioji dailė, suabejojusi klasikinių 
idealų absoliutumu, pasuko ne tik jų atmetimo, bet ir neigimo keliu. 

Gombrichas išryškina pagrindinį skirtumą tarp klasikinei dailei būdingo 
aukojimo principo, kai menininkai, paaukodami kai kuriuos tradicinius 
principus, išsaugo senųjų normų, tradicijų tęstinumą, ir radikalaus 
pašalinimo principo, būdingo “neklasikinei" moderniajai dailei. Kadangi 
modernistai ryžtingai paneigė amžiais nusistojusius klasikinės dailės 
idealus, normas, tradicijas, klasikinio meno vertybes apskritai, vadinasi, 
modernizmas negali būti vertinamas objektyviais klasikinėje kultūroje 
nusistojusiais kriterijais. Ten, kur sugriaunama per amžius susiklosčiusi 
vertybių hierarchija, visų meninių reiškinių vertė susilygina. 

Taigi Gombrichas yra modernistinio meno teorijos ir praktikos, ypač 
abstrakcionizmo kritikas. Jam nepriimtinas abstrakcionizme įsivyravęs 
vaizduojamojo prado neigimas ir formalių, instinktyvių, alogiškų, 
irracionalių kūrybos aspektų aukštinimas. Šis abstraktaus meno vertės 
neigimas Gombricho koncepcijoje nuosekliai išsirutulioja iš jo tikrovės 
iliuzijos atvaizdavimo ir meninio regėjimo formų koncepcijos. 

Meninio regėjimo ir tikrovės iliuzijos perteikimo funkcijų suab- 
soliutinimas Gombricho kaip ir Fiedlerio, Rieglio, Wólfflino koncepcijose 
verčia pripažinti imanentinę meninių formų raidą. Ši raida sąlygojama 
imanentinių procesų, besiskleidžiančių meninio suvokimo ir. iliuzijos 
perteikimo formų plotmėje. Vienos meninio regėjimo formos nuolatos 
skatina kitų atsiradimą, tobulėjimą. Šią imanentinę iš formalistinės meno 
filosofijos perimtą meno raidos koncepciją Gombrichas išdėsto populiarioje 
visuotinėje “Meno istorijoje“, o teoriškai pagrindžia veikale “Menas ir 
iliuzija". Socialinių, ekonominių ir kitų išorinių veiksnių analizės 
Gombrichas imasi tik tuomet, kai reikia paaiškinti epochinius meno istori- 
jos lūžius. Visais kitais atvejais jis remiasi imanentine regėjimo, suvokimo 
ir atvaizdavimo formų savaimine raida. 

Taigi Gombrichas, nepaisant tam tikro jo tyrinėjimams būdingo 
nesistemingumo ir aprašomojo pobūdžio, iškyla kaip vienas subtiliausių 
meno teoretikų, sukūrusių originalią atvaizdo teoriją ir savitai sprendusių 
tradicines meno filosofijos problemas. 

Hauserio socialinė meno istorijos filosofija 


Arnoldas Hauseris (1892- 1976) M. Dvorako ir G. Lukacs'o mokinys 
yra vienas įtakingiausių šiuolaikinių sociologinės orientacijos meno 
filosofų. Pasaulinę šlovę jis pelnė plačia humanitarine erudicija pagrįstais 
veikalais, gvildenančiais istorinius meno ir socialinių struktūrų santykių 
aspektus. Hauseris gimė Vengrijoje, mokėsi Budapešto ir Berlyno uni- 
versitetuose. Nuo 1919 m. ėjo sociologijos profesoriaus pareigas Buda- 
pesto universitete, aktyviai dalyvavo G. Lukacs'o vadovaujamuose teo- 
riniuose seminaruose. Po Horti diktatūros įsigalėjimo emigravo į Italiją, 
vėliau gyveno Paryžiuje ir Vienoje. 1938 m. fašistinei Vokietijai prisijun- 
galutinai įsikūrė JAV. 

Hauserio kūrybinis palikimas nėra gausus, tačiau kiekviena jo knyga 
sulaukė plataus atgarsio. Tarptautinį pripažinimą jis pelnė 1951 m. paskelbta 
fundamentalia 2 tomų studija “Socialinė meno ir literatūros istorija“ 
(“Sozialgeschichte der Kunst und Literatur"), kuri vainikuoja daugiau nei 
trijų dešimtmečių tyrinėjimų rezultatus. Pats autorius traktuoja šį veikalą - 
kaip aprašomąją istorinės meno raidos interpretaciją, iliustruojančią 
“fundamentalius sisteminio pobūdžio teiginius". Pasaulinę šlovę Hauseriui 
suteikia 1959 m. paskelbta konceptualiausia jo knyga “Meno istorijos 
filosofija" (“Philosophie der Kunstgeschichte"), kurią galima vertinti kaip 
pagrindinių subrendusio mokslininko idėjų sintezę. Po šešių įtempto dar- 
bo metų 1964 m. jis išleidžia dar vieną programinį veikalą "Manierizmas. 
Renesanso krizė ir šiuolaikinio meno kilmė“ (“Das Manierizmus. Die 
Krise der Renaissance und der Ursprung der modernen Kunst"), kurioje 
plėtodamas M. Dvorako idėjas teoriškai pagrindžia naują požiūrį į ma- 
nierizmą и jo vaidmenį Vakarų Europos meninės kultūros raidai.1973 m. 
išleista paskutinė jo knyga “Menas ir visuomenė" ("Art and Socety"), 
kurioje populiariai išdėstomos pagrindinės ankstesniųjų veikalų idėjos. 

Hauserio socialinė meno istorijos filosofija formuojasi stiprioje 
kultūrinės istorinės Taine'o mokyklos, Lukacs'o, Weberio ir Dvorako 
idėjų įtakoje. Jo veikaluose taipogi pastebimas Nietzsches, Bergsono, 
Rieglio, Wólfflino, Malraux, marksizmo ir psichoanalizės poveikis. Iš 
kultūrinės istorinės mokyklos atstovų ir G. Lukacs'o jis perima istorizmą, 

kultūrologinę orientaciją, dėmesį socialiniams ir ideologiniams meno 
raidos aspektams. Nors Lukacs'o poveikis Hauserio metodologijai yra 
stiprus ir ilgalaikis, tačiau gvildenant konkrečias istorines meno raidos 
problemas jų požiūriai neretai išsiskiria. Skirtingai nuo ankstyvojo Lukacs'o 
“Meno filosofijos" (“Heidelberger Philosophie der Kunst. 1912-1914”) 
orientacijos į abstraktų Fiedlerio formalizmą, Hauseris remiasi Dvorako 
“meno istorijos kaip dvasios istorijos" samprata, kurią papildo Weberio 
mokymu apie įvairių kapitalistinių ekonominių santykių poveikį meninei 
kultūrai. Nors visas meno apraiškas Hauseris pirmiausia aiškina kaip 
socialinį rieškinį, tačiau nesuabsoliutina meno sociologijos reikšmės. “Visas 
menas, - rašo jis, - yra socialiai sąlygojamas, tačiau ne viskas mene 
paklūsta sociologiniams apibréZimams." (Hauser, 1959, p. 6.) Meno so- 
ciologijos kompetencijai jis priskiria klasinius ir ideologinius meninés 
veiklos aspektus, o už mokslinės analizės ribų slypintį estetinių vertybių 
pasaulį laiko nepasiekiamu sociologinei metodologijai. Galinga priemonė, 
padedanti giliau pažinti užslėptuosius meno aspektus, jam atrodo Freudo 
pasąmonės teorija, kurią laiko itin efektyvia gvildenant sudėtingus proce- 
sus, vykstančius moderniajame ir neoavangardiniame mene. 

Pagrindinis Hauserio oponentas šiuolaikinės meno sociologijos olimpe 
Francastelis kritiškai vertina Hauserio tyrinėjimų mokslinę vertę, jo tyrinė- 
jimų aprašomąjį pobūdį bei vartojamų kategorijų abstraktumą ir neapi- 
brėžtumą. Jo nuomone, tokie veikalai, kaip “Socialinė meno istorija", 
kuriuose meno procesas tampa tik iliustracija nekorektiškai suformuluo- 
toms sociologinėms sąvokoms, gali panaikinti meno sociologiją anksčiau 
nei ji pradės egzistuoti (Francastel, 1960, t. 2, p. 279). Šiuose priekaištuose 
yra dalis tiesos, kadangi Hauseris, skirtingai nuo Francastelio, neskiria 
daug dėmesio meno sociologijos statusui, jos turiniui, struktūrai, tyrinėjimo 
metodams, santykiams su giminingais mokslais, o sutelkia savo dėmesį į 
filosofinius bei sociologinius istorinės meno raidos aspektus. 

Sociologinė meno analizė Hauserio veikaluose nuolatos susipina su 
apmąstymais apie istorinius meno raidos dėsningumus, jos pobūdį, varo- 
mąsias jėgas, pagrindinius ir šalutinius veiksnius. Meno sociologijos 
problematika čia natūraliai perauga į meno istorijos filosofijos proble- 
matiką. Hauseriui itin svarbios istorinių meno raidos dėsningumų, vidinės 
stilių kaitos logikos pažinimo problemos. Jo veikaluose nuolatos keliami 

klausimai, kokios yra meno istorijos filosofijos galimybės, ribos, metodai, 
principai meno raidos dėsningumams, varomosioms jėgoms pažinti. 

Kokybiškai naują istorinių meno raidos dėsningumų pažinimo etapą 
Hauseris sieja su Rieglio и Wólfflino veikalais, iš kurių perima požiūrį į 
stilių kaip į tam tikrą struktūrinę formaliųjų ir turiningųjų komponentų 
vienybę ir svarbų kultūrinį istorinį reiškinį, mobilizuojantį ir nukreipiantį 
meninius procesus tam tikra linkme. Tačiau skirtingai nuo formaliosios 
meno filosofijos teoretikų, aiškinusių meno raidą kaip grynai imanentinį 
paties meno viduje vykstančių pokyčių procesą, Hauseris, neneigdamas 
vidinių veiksnių reikšmės, pagrindinių meno raidos paskatų ieško išo- 
riniuose socialiniuose, ekonominiuose, politiniuose, religiniuose veiks- - 
niuose. 

Atskleisdamas silpnąsias Wólfflino ir Rieglio meno istorijos filosofijos 
puses, Hauseris kartu perima svarbią Rieglio vidinės būtinybės idėją, jo 
mokymą apie istorinę meno raidą kaip dėsningai vykstantį stilistinių 
pokyčių procesą, kuriame objektyvus dėsningumas neišvengiamai suranda 
savąjį kelią prieštaringame atsitiktinumų chaose. Tačiau skirtingai nei 
Rieglis, kuris aiškina vidinės būtinybės sklaidą kaip neišvengiamą procesą, 
sąlygojamą tokių meninės valios polėkių, kuriems neįmanoma pasiprie- 
šinti, Hauseris teigia principinį šio proceso atvirumą. Kiekvienas meno 
raidos etapas, Hauserio įsitikinimu, remiasi alogišku pasirinkimu, kuris 
visuomet yra neprogramuojamas ir negali būti įspraustas į jokią uždarą 
meno raidos schemą, kadangi šio judėjimo esmę visuomet sudaro laisvas 
valios aktas, pasirinkimas, kuris priklausomai nuo daugelio veiksnių gali 
kiekvienu metu pasukti meno raidos procesą skirtinga kryptimi. Čia Hau- 
serio idėjos tiesiogiai siejasi su Malraux istorinės meno raidos koncepcija, 
kurioje teigiama, kad menas vystosi savais netikėtais dėsniais ir šiuo 
atžvilgiu stilistinės Cezanne'o manieros negalėjo iš anksto numatyti jokia 

logika (Malraux, 1989, p. 151). 
| Nors ir pervertindamas socialinių veiksnių įtaką, Hauseris vengia 
vienpusių dogmatizuotų meno raidos schemų. Istorinė meno raida čia 
virsta į dialektišką anksčiau susiformavusių meninio regėjimo ir meninės 
išraiškos formų paneigimą, kuris yra sąlygojamas daugelio istoriškai 
besikeičiančių veiksnių. Kiekvienoje istorinėje meno raidos pakopoje šį 
procesą skirtingomis kryptimis vienu metu aktyviai veikia daugybė 

prieštaringai susipinančių tendencijų, kurių istoriškai konkreti sąveika ir 
lemia ankščiau vyravusių meninių formų bei stilių paneigimą. Tačiau šis 
paneigimas nėra absoliutus, kadangi dėl meno raidai būdingo formų 
"perimamumo kiekvienas naujas stilius išsaugo socialiai aktualius ankstes- 
nio stiliaus bruožus. Svarbiausiu šio dialektinio neigimo proceso bruožu 
Hauseris Lukacs'o įtakoje skelbia negrįžtamumą, nuolatinį individualių 
meninių atradimų ir meno raidos proceso apskritai judėjimą nuo papras- 
tesnių į sudėtingesnes meninės kūrybos formas. 

Nors kiekviename meno raidos etape koduojamas konkretaus meni- 
ninko dvasinis patyrimas, tačiau mėgindami suvokti kūrybos rezultatus, 
anot Hauserio, niekuomet negalime tiksliai atkurti to, ką jis norėjo pasakyti 
viename ar kitame savo kūrinyje. Laikas ir gilėjanti istorinė distancija 
visuomet ištrina jo mintis ir emocijas, nutolina nuo mūsų jo epochą. 

Vertindami praeities meno kūrinius, anot Hauserio, mes nesąmonin- 
gai išplėšiame juos iš to socialinio konteksto, kuriame jie gimsta ir funk- 
cionuoja. Dėl to pavienį kūrinių interpretavimą visuomet lydi pavojus 
nuklysti ne tais keliais, kadangi kiekviena istorinė epocha turi savo požiūrį 
į praeitį. Vienintelis patikimas kelias į autentišką praeities meno kūrinių 
pažinimą Hauseriui atrodo kompleksinė įvairių meno aspektų analizė. 
Šios analizės būtinybę jis sieja su meno kūriniu kaip struktūra, organiškai 
jungiančia turininguosius ideologinius ir išraiškos pobūdžio formaliuo- 
sius estetinius elementus. Vadinasi, meno teoretikas, mėginantis pažinti 
jį dominančių meninių reiškinių esmę, turi remtis įvairiais metodais. 
Pažinime svarbus vaidmuo tenka konkretiems istoriniams faktams, pati- 
kimai dokumentuotiems šaltiniams, gautų duomenų ir faktų sisteminimui, 
išlavintai mokslininko intuicijai, sąvokų tikslumui. Kiekvieną teorinę 
prielaidą Hauseris kviečia patvirtinti konkrečiais faktais. Nuolatinė anali- 
zės ir sintezės sąveika jam tampa patikima autentiško kompleksinio meno 
pažinimo prielaida. Jis pasisako prieš asmenybės vaidmens niveliavimą ir 
kviečia meno tyrinėtojus atkurti tą dvasinį kontekstą, kuriame gimė ir 
formavosi konkretus meno kūrinys ar stilius. . 

Taigi skirtingai nuo Wölfflino ir Rieglio, neigiančių asmenybės vaid- 
menj meno raidos istorijoje, Hauseris dialektiškai žvelgia į subjektyvių ir 
objektyvių veiksnių įtaką meninių stilių raidai. Šios įtakos jis nelaiko 
nekintama konstanta, o plėtoja tezę apie socialinį meno sąlygotumą. 

“Individo kaip kūrybingos ir stilių formuojančios instancijos vaidmuo, - 
rašo Hauseris, - istorijoje nuolatos keičiasi; jis gali tapti milžiniškas, taip 
pat ir palyginti menkas. Nuo renesanso laikų jis nuolatos auga, o pradedant 
romantizmu įgauna anksčiau neregėtus mastus." (Hauser, 1959, p. 203.) 
XIX a. pabaigos ir ypač XX a. pradžios mene Hauseris regi naują posūkį 
įantiindividualistinę pasaulėjautą. Individualistinių tendencijų stiprėjimas 
čia tiesiogiai siejamas su visuomeniniais epochos poreikiais, socialiniu 
užsakymu į kurį meninė kultūra jautriai reaguoja. Kiekvienas meno raidos 
etapas iškelia jo dvasinius horizontus atitinkančias asmenybes ir formuoja 
iš esmės naują meninę situaciją bei specifinių problemų visumą, kurios 
visuomet įgauna istoriškai konkretų pavidalą ir jų sprendimo būdą. Tad 
ir "problema mene gimsta kartu su jos sprendimu". , 

Centrinė Hauserio meno istorijos filosofijos kategorija yra stilius. 
Remdamasis stiliaus kategorija jis aiškinosi istorinės meno raidos pobūdį 
ir dėsningumus. Šiai sąvokai Hauserio veikaluose suteikiamos skirtingos 
prasmės: ji vartojama apibūdinti tam tikros epochos ir atskiro menininko 
esmingiausių bruožų visumą, konkretų meninio pasaulio suvokimo būdą, 
tam tikrų formaliųjų ir turiningųjų meno kūrinio elementų visumą ir t.t. Be 
šios pamatinės sąvokos meno istorija, Hauserio įsitikinimu, virsta tik 
paskirų nesusijusių vienas su kitų menininkų gyvenimo ir kūrybos faktų 
istorija. Stiliaus kategorija leidžia gvildenti meno raidą kaip vientisą 
reiškinį, apimantį atskirų menininkų, mokyklų, krypčių, tautų, kraštų, 
epochų, meną. 

“Stilius, - rašo Hauseris, - yra daugelio sąmoningų ir tikslingų ieško- 
jimų rezultatas, kurio negalima sąmoningai ir tikslingai sukurti." (Hauser, 
1959, p. 210.) Svarbiausiu stiliaus bruožu tampa vientisumas, jungiantis 
atskirus stiliaus komponentus į sisteminę struktūrą. Skirtingai nuo nuolatos 
pasikartojančio schemos, stilių sudaro substancialūs visuotiniai principai 
ir šia prasme jis yra tarsi kūrybos modelis. Jame išsikristalizavę bruožai 
tampa savotišku standartu, norma, padedančia “priskirti meno kūrinį 
konkrečiam laikmečiui" (Hauser, 1959, p. 214). 

Stiliaus fenomeno pažinime Hauseris išskiria penkis pagrindinius 
lygmenis: 1) menotyrinį, kuomet stilius gvildenamas kaip integrali tam 
tikrų stiliaus elementų visuma, 2) estetinį, kuomet svarbiausiomis laikomos 
estetinio suvokimo problemos ir stilius gvildenamas ne formaliųjų ir 

turiningųjų aspektų, o meninės tradicijos, menininko individualybės 
sandūros su konkrečia epocha atžvilgiu, 3) sociologinį, kuomet jis pa- 
žįstamas skirtingų konkrečios epochos socialinių struktūrų bei institutų 
sandūroje, 4) psichologinį, kuomet stilius aiškinamas sąryšyje su konkrečios 
epochos skonių visuma, 5) istorinį, kuomet stiliaus ypatumų tyrinėjimas 
siejamas su konkrečios epochos socialinių, ekonominių ir klasinių struktūrų 
dinamika. Šių stiliaus aspektų pažinimo visuma, anot Hauserio, padeda 
efektyviai tyrinėti konkrečios epochos meno raidos dėsningumus, suvokti 
meninių formų raidą sąlygojančius užslėptus mechanizmus. Svarbiausiu 
stiliaus fenomeno pažinimo aspektu jis skelbia sociologinį. 
.. Kritiskai vertindamas ankstesnes stiliaus koncepcijas, Hauseris aiš- 
kina stilių kaip objektyvią, universalią, dinamišką kategoriją, niveliuo- 
jančią individualius meninius sugebėjimus. Stiliuje jis išskiria du 
pagrindinius požymius — objektyvaciją ir dinamiškumą, kuriuos sieja su 
formalios organizacijos principais. Kita vertus, stiliuje reiškiasi ir tokios 
istorinės struktūros, kaip tradicija, technikos lygis, vyraujančios meninės 
išraiškos formos, visuotinės skonio normos arba aktualios temos, 
iškeliančios objektyvius, racionalius, viršindividualius uždavinius (Hauser, 
1959, p. 210). Nors išorinius stiliaus požymius Hauseris sieja su formalios 
organizacijos principais, tačiau giluminių jo formavimosi prielaidų ieško 
turiningose struktūrose. ; 
Kiekvienas istorinis stilius pirmapradj impulsą gauna iš išorės, o 
vėliau įgijęs vidines dinamiškas stilių formuojančias jėgas, jis ilgą laiką 
gali plėtotis nepriklausomai nuo išorinio poveikio. Šis teiginys Hauseriui 
metodologiškai svarbus, kadangi padeda paaiškinti netolygų ir jvairiakrypti 
stilių kaitos procesą, kuomet į vienisą visumą jungiasi esmingiausi socia- 
liniai ir individualūs, bendrareikšmiai ir unikalūs, formalieji ir turiningieji 
stiliaus aspektai. Polemizuodamas su meno imanentiškumo teorijos šali- 
ninkais (Fiedleriu, Riegliu, Wolfflinu), pagrindine stilių raidos varomąja 
jėga Hauseris skelbia socialinius, ekonominius, ideologinius poslinkius, 
visuomenėje bręstančius klasinius konfliktus. Naujų stilių iškilimą, 
radikalius posūkius jis sieja su įvairių visuomenės grupių, klasių interesais, 
ideologinėmis, vertybinėmis nuostatomis, skoniais. Šis ideologinis meno 
pobūdis, išreiškiantis konkrečių visuomenės grupių interesus, dažniausiai 
yra subtiliai užslėptas sudarant įspūdį, kad jis tarnauja aukštesniems 

grožio tikslams ar atlieka svarbią visuomeninę misiją. Vadinasi, ideologinė 
meno prigimtis ir jo objektyvi vertė neprieštarauja tarpusavyje, kadangi 
tiesos sąvoka neadekvati meninei tiesai. 

Gvildendamas visuotinę meno raidos istoriją, Hauseris išskiria du 
nuolatos vienas kitą keičiančius epochinius stilius: geometrinį ir natūra- 
listinj. Geometrinis, kuriam būdingas meninių formų abstraktumas, polinkis 
į formalizavimą, pasižymi ryškiai elitiniu, ezoteriniu (užslaptintu) pobū- 
džiu. Jis būdingas tiems meno raidos etapams, kuriuose meninį skonį 
diktuoja elitiniai, aristokratiniai visuomenės sluoksniai. Šis stilius pasi- 
žymi sąlygine, simboline, užšifruota meninės išraiškos priemonių visuma, 
suprantama tik nedaugeliui išprususių žmonių. Išskirtiniai natūralistinio 
stiliaus bruožai - tiesioginis žmogų supančio pasaulio reiškinių, formų bei 
bruožų perkėlimas į meną. Jis būdingas tiems meno rados etapams, kuomet 
visuomenėje įsivyrauja masinės sąmonės stereotipai ir suniveliuotų skonių 
visuma. Tai stilius, atitinkantis daugumos skonį. Jis būdingas tiems meno 
raidos etapams, kuriuose įsigali ekonomikos, gyvenimo ir kultūros stan- 
dartizacijos tendencijos, dėl kurių menas, prarasdamas stiliaus grynumą, 
nepraranda populiarumo. 

Hauseris, kaip ir Rieglis, Dvorakas, labiau domisi periferiniais, “nekla- 
sikiniais" meninės kultūros raidos etapais, kuriuose ypatingai išryškėja 
rezignacijos ir tragiško sąmonės skilimo tendencijos. Šiuos etapus tradicinė 
menotyra dažniausiai ignoravo arba vertino kaip nukrypimą nuo pagrindinių 
meno raidos kelių. Hauseris siekia atskleisti jų stilistinį savitumą, meninių 
formų tikslingumą ir estetinę vertę. Pastarasis Hauserio meno istorijos 
filosofijos ypatumas itin ryškiai atsiskleidė pažiūroje į manierizmą. 

Savo visuotinių meno raidos stilių analizę Hauseris pradeda Senovės 
Egipto meno tyrinėjimu, kuriame išskiria du priešingus polinkius: 1) į 
simbolinį sąlygišką mąstymą, ignoruojantį tikrovę, 2) į realistinį pasaulio 
atspindėjimą. Greta šių pagrindinių krypčių jis išskiria ir kitas smulkesnes 
poliarines pakraipas, susijusias su statiškų ar dinamiškų, konservatyvių ar 
progresyvių, griežtai struktūruotų ar destruktyvių tendencijų vyravimu. 
Jų poveikis įvairiais meno raidos etapais yra skirtingas. Ankstyvajame 
Senovės Egipto meno raidos etape iki XVII dinastijos faraono Amenchotepo 
IV valdymo laikų išryškėjusią orientaciją į archajiškas simbolines formas 
Hauseris aiškina žynių kastos ir prie faraonų rūmų susiformavusios 

aristokratijos iškilimu, t.y. tų socialinių sluoksnių, kurių estetinis skonis 
irideologinės nuostatos buvo konservatyvios, nukreiptos į praėjusių amžių 
tradicijų išsaugojimą. Esminiai socialiniai poslinkiai, žynių kastos įtakos 
apribojimas ir tradicinių dievų panteono pakeitimas Amenchotepo IV 
valdymo laikais sąlygojo esminius pokyčius to laikmečio mene, ir jame 
įsivyravo realistinės tendencijos. 

Specifinius Senovės Graikijos meno bruožus Hauseris sieja su antikinio 
polio iškilimu ir naujų dinamiškų gamybinių bei prekybinių santykių 
įsigalėjimu, kuris padaro revoliucinį poveikį visoms kultūros ir meno 
sritims. Graikų meną iki Periklio epochos jis aiškina laisvų, dinamiškų 
civilizuojamųjų jėgų įtaka. Jaunos krikščionybės ir ankstyvųjų Viduramžių 
mene vėl įsivyrauja simbolinės, ezoterinės tendencijos, kurios reiškiasi 
iki gotikos iškilimo. 

Labai svarbų dėmesį savo veikaluose Hauseris skiria pereinamajam 
nuo viduramžių į renesansą gotikos menui, kurio natūralistinės tendencijos 
siejasi su miestų kultūros iškilimu, švietimo plitimu ir individualizmo 
stiprėjimu. Skirtingai nuo viduramžių epochos meno, kuriame skonio 
nuostatas dažniausiai diktavo aukštųjų visuomenės sluoksnių atstovai 
(todėl šis menas turi simbolinį ir ezoterinį pobūdį), vėlyvųjų viduramžių 
ir renesanso epochose demokratėjant visuomeniniam gyvenimui, į meninę 
kūrybą skverbiasi žemesniųjų socialinių sluoksnių atstovai (Leonardo, 
Peruginas, Botticellis, Bocaccio), kurie savo kūriniuose nesąmoningai 
išreiškia kylančios buržuazijos ir prekybininkų sluoksnių skonius. 
Žemesniųjų visuomenės sluoksnių ir socialinių užsakymų įsigalėjimas 
mene sąlygoja meninės kultūros supasaulėjimą, kūrybiškumo standar- 
tizavimą ir meno lygio smukimą. Šių tendencijų triumfą Hauseris regi 
vėlyvajame renesanse, kurį traktuoja kaip konservatyvų, dogmatizuotą 
meną, atspindintį merkantilios italų buržuazijos skonius. 

Analizuodamas krizines renesanso meno tendencijas, Hauseris mėgi- 
na atskleisti tą dvasinę atmosferą, kurioje, jo įsitikinimu, formuojasi 
vienas reikšmingiausių Vakarų Europos meno reiškinių - manierizmas. 
Mokslininkas atmeta vienpusišką požiūrį į manierizmą. Dogmatizuotam 
vėlyvojo renesanso meninės išraiškos priemonių “uždarumui" jis prieš- 
priešina manieristinio meno formų “atvirumą”, naujumą ir turtingumą, 
aukština stiliaus savitumą ir estetinę vertę. Manierizmas čia aiškinamas 

kaip atsakas į renesanso krizę ir kaip šiuolaikinių meninių stilių ištaka. Jis 
jautriai išreiškia naujos besiformuojančios kapitalistinės visuomenės 
pobūdį, tą dvasinę situaciją, kuri išryškėja kontrreformacijos laikotarpiu. 
Šios epochos mene ypatingai išryškėja asmenybės krizė, suklesti inte- 
lektualizmas, iracionalizmas, mistika, irealios tendencijos, ryškus vidinis 
asmenybės konfliktas, sąmonės skilimas, auganti įtampa tarp naujos formos 
ir normos, grožio ir jo išraiškos. 

Buržuazinės ideologijos ir kapitalistinės gamybos būdo а 
porenesansiniu laikotarpiu, anot Hauserio, neigiamai paveikė meninės 
kultūros raidą, kurioje, išskyrus trumpalaikę romantizmo reakciją prieš 
buržuazinį utilitarizmą, nuolatos stiprėjo standartizacijja ir plito “po- 
puliarios" meno formos. XIX amžių jis traktuoja kaip populiaraus realistinio 
meno klestėjimo epochą, kurioje tik atskiros asmenybės pajėgė išsaugoti 
autonomiją ir kurti reikšmingus meno kūrinius. 

XX a. modernistinį meną Hauseris aiškina kaip galingą neoroman- 
tinių C. Monet, P. Cezanne'o, Ch. Bodelaire'o, S. Mallarme, M. Ravelio, 
C. Debussy kūryboje išplėtotų idėjų atgimimą, iš kurių tiesiogiai 
išsirutulioja didžiųjų XX a. meistrų P. Picasso, I. Stravinskio, B. Bartoko, 
V. Kandinskio, S. J. Persy'o kūryba. Šis menas yra ezoterinis, nekomuni- 
kabilus, sukūręs savitą užšifruotų simbolių ir kodų kalbą. Jis atitinka 
riboto dvasinio elito poreikius ir yra visiškai neprieinamas masinei sąmonei, 
kuri orientuojasi į demokratiškas, standartizuotas, "uniformuotas", masinių 
komunikacijų kanalais propaguojamas meno formas. Atskleisdamas glaudų 
masinio meno ryšį su unifikuojančiomis stereotipinėmis šiuolaikinės tech- 
ninės civilizacijos tendencijomis, Hauseris išskiria jame pseudoproble- 
miškumą, polinkį į eskapizmą (t.y. bėgimą nuo tikrovės), konformizmą, 
pramoginį pobūdį, neidėjiškumą, antihumaniškumą, sentimentalumą, 
narkotinį sugestyvumą, pasąmonės ir žemųjų instinktų iškilimą, formalų 
skurdumą, orientavimąsi į stereotipus ir mąstymo šablonus. Gvildendamas 
šiuolaikinio neoavangardinio meno raidą, jis teisingai pastebi jame elitinio 
ir masinio meno suartėjimo požymius. 

Jose Ortega y Gassetas (1883-1955) - vienas įtakingiausių XX a. 
mąstytojų, jautriai atspindėjusių dramatišką savo laikmečio kultūros ir 
meno patirtį. Šioje asmenybėje atsiskleidė įvairios talento briaunos: 
pasaulinio garso filosofas, kultūrologas, estetikas, meno filosofas, meno 
kritikas, masinės kultūros teoretikas, sociologas, modernizmo pagrindė- 
jas. Būdamas ispaniškai kalbančių šalių kultūros patriarchas “didysis 
mokytojas ir auklėtojas", jis savo estetinėmis idėjomis ir įvairiapuse 
veikla darė ilgalaikį poveikį intelektualams. 

Ortega gimė Madride įtakingo žurnalisto šeimoje. Intelektuali šei- 
ma, kurioje augo būsimasis filosofas, nuo pat vaikystės ugdė jo polinkį į 
humanitarinius mokslus. Mokykloje jis uoliai studijavo graikų ir lotynų 
kalbas, literatūrą, pradėjo domėtis filosofijos ir meno istorija. 1898 m. 
įstojo į Madrido universiteto filosofijos ir filologijos fakultetą, kurį 1902 
m. sėkmingai baigė. 1906 m. gavęs Ispanijos vyriausybės stipendiją, 
išvyko į “filosofų šalį" Vokietiją, kur tęsė studijas Berlyne, o vėliau 
Marburgo universitete, Vokiečių filosofinė tradicija paliko gilų pėdsaką 
Ortega'os dvasinėje evoliucijoje. 

1910 m. Ortega grįžo į Madrido universitetą, kuriame tapo metafizikos 
profesoriumi. 1914 m. buvo išrinktas Karališkosios moralės ir politinių 
mokslų akademijos nariu. 1923 m. Ortega įsteigė ir redagavo žurnalą 
“Revista de Occidente" - vieną autoritetingiausiu pasaulyje plačios kul- 
tūrinės ir meninės orientacijos leidinių. Prasidėjus pilietiniam karui, jis 
1936 m. emigravo. Ilgą laiką gyveno Prancūzijoje, Argentinoje, Portu- 
galijoje. Po karo sugrįžęs iš tremties, įsitraukė į aktyvią pedagoginę ir 
mokslinę veiklą. j 

Puikiu literatūriniu stiliumi parašytuose Ortega'os veikaluose 
neaptinkame klasikinei estetikai būdingo sistemingumo. Jis nesiekė sukurti 
vientisos estetinės sistemos ir nepretendavo į akademinio mąstytojo 
vaidmenį. Tiksliausiai jo estetinių ieškojimų esmę, anot paties mąstytojo, 
apibūdina posakis “amor intelectualis", t.y. intelektualinė aistra. Filosofo 
mąstymo stilius labai savitas, didžiai asmeninis, kupinas intelektualinės 
energijos, jautrumo Žmogaus būties ir jo kūrybinės veiklos problemoms. 
. Esminiais savo mąstysenos bruožais jis bene artimiausias egzistencinės 
estetikos tradicijai. Ortega'os estetiką veikė Fiedlerio elitarizmas, 
formalizmas ir meninio regėjimo koncepcija. Jis, kaip ir Fiedleris, 
Nietzsche, Mallarme, Valery, siekė įrodyti, kad europinę kultūrą gali 
išgelbėti elitiškumas - naujo dvasios elito ir elitinės meninės kultūros, 
ryžtingai atsiribojusios nuo masės ir lėkšto realizmo, formavimas. 

Matydamas stiprėjančias asmenybės, humanistinių idealų, kultūros ir 
meno niveliacijos tendencijas, technokratizmo įsigalėjimą Ortega ieško 
priešnuodžių šiems procesams įveikti. Viena pagrindinių kultūros ir meno 
krizės priežasčių jam atrodo racionalistinės pasaulėžiūros įsiviešpatavimas. 
Filosofas ryžtingai pasisako prieš vienpusišką racionalizmo kultą, teig- 
damas, kad besaikis žavėjimasis protu pernelyg ilgai tarnavo bėgimui nuo 
aktualių Žmogaus būties ir kūrybos problemų. 

Vienintelis kelias į autentišką aktualių žmogaus problemų pažinimą, 
Ortega'os nuomone, yra nauja "raciovitaline" koncepcija, pajėgi sujungti 
racionalųjį (“protas”) ir spontaniškąjį (“gyvenimas”) pradus, Mėgindamas 
išspręsti šį uždavinį, jis sintezuoja įvairių filosofinių tradicijų idėjas: 
egzistencinio mąstymo (Kierkegaardas, Unamunas, Heideggeris), "gy- 
venimo filosofijos" (Nietzsche, Dilthey'us, Spengleris), fenomenologijos 
(Husserlis), intuityvizmo (Bergsonas) ir psichoanalizės (Freudas). 

Priešingai paplitusiam požiūriui į Ortega'a kaip besąlygišką elitinės 
ideologijos šalininką, jis neneigė liaudies masių galimybės dalyvauti 
kultūros ir meno vertybių kūrimo bei vartojimo procese. Jis, kaip ir 
Malraux, Readas, Dufrenne'as, tiki, kad kultūros ir meno priemonėmis 
galima pakeisti visuomenę, pašalinti jos skaudulius. Toks požiūris vertė jį 
aktyviai dalyvauti įvairiame šviečiamajame darbe. 

1930 m. paskelbtoje knygoje “Masių maištas" (“La rebelion de las 
masas") Ortega gvildena XX a. Vakarų kultūros paradoksą, kai sparčiai 

plintanti kultūra gilina prarają tarp intelektualų mažumos kuriamų dvasinių 
vertybių ir daugumos vartotojų “masinės kultūros" produktų. Šioje knygoje 
toliau konkretizuojamos Schopenhauerio, Nietzsche's, Bergsono, 
Spenglerio ir Heideggerio idėjos. Joje ne tik atsispindi stiprėjanti Vakarų 
kultūros ir meno krizė, bet ir ieškoma išeities iš jos. 

Gvildendamas masinės kultūros recidyvų ir jos abejotinų vertybių 
sistemos skverbimąsi į elitinę kultūrą, Ortega pastebi, kad tose socialinėse 
struktūrose, kuriose įsivyrauja šios kvazivertybės, žmonės jau nesąmoningai 
orientuojasi į “masinės psichologijos" stereotipus, į lėkštą masinės sąmonės 
lygį. Šie stereotipai kelia pavojų tikrosios aristokratinės kultūros kūrėjams. 
Visą žmonijos kultūros ir meno istoriją filosofas aiškina išimtinai kaip 
pavienių intelektualų, “dvasios aristokratų" veiklos rezultatą. Kultūra ir 
visuomenė jam visuomet pasižymi tam tikru elitiškumu, nes ji tik tiek yra 
visuomenė, kiek yra aristokratiška, ir nustoja būti visuomenė, kai praranda 
aristokratiškumą. (Ortega y Gasset, 1930, p. 23). 

Visuomenė Ortega'os kultūros filosofijoje iškyla kaip iracionalus 
“netikrų"" socialinių ryšių pasaulis. Žmogaus būtis jame vaizduojama kaip 
egzistencinė drama, apibūdinama tragiškomis, Heideggerio fundamenta- 
liajai ontologijai artimomis sąvokomis. Perėmęs daugelį dramatiškų eg- 
zistencinės filosofijos leitmotyvu, Ortega, skirtingai nei Heideggeris, orien- 
tavosi ne į žmogaus būties baigtinumą, o ieškojo kelių visapusiškai atskleisti 
asmenybės kūrybiškumui. Filosofas įsitikinęs, kad mąstantis žmogus tik 
nuosekliai pasirinkdamas egzistencinę poziciją, kurdamas savitą tikros 
dvasinės kultūros "antipasaulj", priešingą kvazikultūrinių Јепотепу la- 
vinai, gali rasti dvasinį išsigelbėjimą ir kartu apčiuopti jo orumo nepažei- 
džiančą išeitį gyvenimo dramoje. Jam gyvenimo sąvoka yra platesnė negu 
kultūra, vadinasi, bet kokia kultūra yra klaida, nes gyvenimas negali būti 
išreiškiamas kultūros vertybėmis. Todėl ispanų filosofas formuoja savitos 
pabrėžtinai estetizuotos kultūros-žaidimo taisykles, simbolizuojančias inte- 
lektualios sąmonės bėgimą nuo žiaurios tikrovės ir egzistencijos skaudu- 
lių į aukščiausių dvasios bei meno vertybių pasaulį. Tokios kultūros modelis 
Jam atrodo XX a. pradžios modernusis menas. Taip Ortega nuosekliai 
pereina iš kultūros filosofijos į estetikos ir meno filosofijos problematiką. 

Ortega'os estetikos ir meno filosofijos kontūrai ryškėja jau 
ankstyvuosiuose esė “Gioconda” (1911), “Tramvajaus estetika" (“Estetica 

en el tranvia", 1913), “Apmąstymai apie Don Kichotą" (“Meditaciones del 
Quijote", 1914), “Esė estetinėmis temomis prologo forma" (Ensayo de 
estetica a manera de prologo",1914), “Apie regėjimo tašką mene" (“Sobre 
el punto de en las artes", 1924). Pastarosiose trijose jau aiškiai skamba 
daugelis būsimosios “Meno dehumanizacijos" (“La deshumanisacion del 
arte") leitmotyvų. Šiuose veikaluose pastebima reakcija į psichologizmą 
meno teorijoje ir į išsigimstančias XIX a. antrosios pusės realistines bei 
natūralistines meno kryptis. Ironizuodamas psichologines koncepcijas, 
filosofas pastebi, kad jeigu meno reikšmę lemty jo poveikis mūsų jutimo 
organams, tuomet “geriausiomis meno priemonėmis taptų kutenimas ir 
alkoholis" (Ortega y Gasset, 1964, p. 74). 

Ankstyvuosiuose Ortega'os meno tyrinėjimuose pastebima litera- 
tūrocentrinė orientacija. Analizuodamas literatūros poslinkius, jis 
skeptiškai vertina realistinės literatūros laimėjimus - kaip ir Nietzsche 
iškelia F.Dostojevskį, kadangi jis “sugebėjo išvengti bendros katastrofos, 
kurią išgyveno plaukiantis pasroviui praėjusio amžiaus romanas" (ten pat, 
p. 179). Nesąmoningas, neramus Dostojevskio personažų charakteris, 
anot Ortega'os, paverčia jo kūryboje rašytojo figūrą svarbesne nei veikėjų. 
Filosofas iškelia mintį, kad tikros asmenybės ir tikrojo meno skiriamasis 
"bruožas yra tragiškumas, kadangi tik jis adekvačiai įtvirtina absoliučią 
asmenybės vertę. Kritikuodamas realistinės tradicijos literatūrą už jos 
perdėtą dėmesį siužetui, Ortega paskutine reikšminga romano žanro 
manifestacija skelbia M.Prousto epopėją “Prarasto laiko beieškant". 
Šiuolaikinio romano esmę, jo akimis, sudaro ne tai, kas yra veiksmas, bet 
grynas išgyvenimas - personažų veikloje, jų tarpusavio santykiuose ir 
aplinkoje (ten pat, p. 194), 

Polemiką su psichologine pažiūra į meną Ortega tęsia “Esė estetinė- 
mis temomis prologo forma". Jausmai, emocijų išraiška, teigia jis, tai ne 
pagrindinis meno tikslas, kurio siekia menininkai. Meno kūrinyje neišreiš- 
kiamas realus jausmas, kuris yra tik ženklas, išraiškos būdas. Don Kicho- 
tas, aiškina jis, tai ne mano jausmas ir ne realus žmogus, o autonominis 
estetinis objektas, gyvenantis savoje, skirtingoje nuo fizinės ir psicholo- 
ginės, estetinio pasaulio atmosferoje. 

Plétodamas šią mintį, Ortega lygina kalbos ir meno funkcijas. Skirtin- 
gai nuo kalbos, kuri aprašinėja, apibūdina daiktus, menas juos išraiškos 

forma realizuoja. Ši meninė išraiška reiškiasi ambivalentiškai: 1) iliuzijos 
sukūrimo ir 2) įgyvendinimo formomis. Vadinasi, menas yra “realizacija", 
savitos, visiškai nepriklausomos nuo tikrovės meninės vertybės arba naujo 
daiktiškumo sukūrimas. Kita vertus, meno “irealistiškumas" taipogi yra 
dvilypis: 1) jis nerealus, jo objektas yra kažkas nauja, iš esmės besiskiriančio 
nuo tikrovės ir 2) šis naujas estetinis objektas neišvengiamai kaip vieną 
iš komponentų apima “tikrovės panaikinimą". 

Pastarąją mintį Ortega paaiškina traktuodamas meno kūrinį kaip 
sąmonės būsenos įprasminimą. Filosofo įsitikinimu, niekas negali tapti 
sąmonės objektu tol, kol neįgauna konceptualios idėjos formos. Norėdamas 
aprašyti jaučiamą skausmą, rašytojas turi pasitraukti iš jutimo į pašalinio 
stebėtojo poziciją, t.y. tapti tokiu “aš”, kuris pajėgia iš šalies analizuoti 
savo skausmą. Taip pradinis pojūtis “aš jaučiu skausmą" transformuojasi 
į autonominį vaizdinį. Tęsdamas fenomenologinius apmąstymus, Ortega 
pastebi, kad pati statula visuomet skiriasi nuo to statulos vaizdinio, su 
kuriuo menininkas užmezga vidinį kontaktą. Vadinasi, menas kaip sąmonės 
kūrybos vaisius visuomet irealus. 

Išsiaiškinęs meno kūrinio irealumo problemą, Ortega siekia apibrėžti 
esminį skirtumą tarp mokslinės ir meninės kūrybos. Kiekvienas tikras 
menininkas, teigia jis, yra nepakeičiamas. Mokslininkas gi visuomet gali 
būti pranoktas kito mokslininko. Moksle vertę įgauna tai, kas gali būti 
pakartota, o mene tai, kas unikalu. 

Meno istoriją Ortega aiškina kaip nuolatos besikeičiančių meninių 
stilių raidos istoriją, kurioje besiformuojantys stiliai keičia jau išsėmusius 
savo plėtotės galimybes. Ši meninių stilių kaita sąlygojama ne tik dvasinių, 
socialinių poslinkių, tačiau ir grynai imanentinių vidinės meno raidos 
procesų. Pavyzdžiui, europinės tapybos raidą nuo Giotto iki savo laikmečio 
Ortega straipsnyje “Apie regėjimo tašką mene" traktuoja kaip laipsnišką 
tolimą nuo realaus apimtinio tikrovės objektų atvaizdavimo į subjektyvų 
menininko dvasios būsenų įprasminimą. Gvildendamas Quatrocento 
epochos italų ir flamandų tapytojų kūrybą, Ortega atkreipia dėmesį į jų 
tapomų objektų “apčiuopiamą daiktiškumą". Vėlesnėje Rafaelio, El Greco, 
Riberos, Caravaggio ir kitų dailininkų kūriniuose jis pastebi laipsnišką 
ėjimą nuo artimo regėjimo prie tolimo ir stiprėjantį išmąstomų menta- 
linių struktūrų bei subjektyvių menininko dvasios būsenų vaidmenį. 

Svarbiu Vakarų tapybos posūkio tašku Ortega'os koncepcijoje tampa 
impresionizmas, kurio šalininkai, tarsi ignoruodami taktilinius materialius 
regimų daiktų požymius, atsisuka į savo vidinį pasaulį ir pateikia regimo 
pasaulio “impresiją". Atradęs tapomų daiktų tūrį, tolesnį svarbų žingsnį 
žengia P. Cezane'as, kuris savo paveiksluose konstruoja regimą pasaulį iš 
pirminių geometrinių formų - kubo, cilindro, kūgio. Kartu jis toliau 
interiorizuoja subjektyvius menininko suvokimus. Klasikinio modernizmo 
tapybą Ortega aiškina kaip iš esmės naują pasaulėvoką, grąžinančią meną 
į tikrąjį kelią. Šiam menui būdinga “stiliaus valia". Taigi stilizuoti - 
vadinasi, deformuoti realybę, derealizuoti. Mene “nėra kito būdo 
dehumanizuoti, išskyrus stilizavima" (Ortega y Gasset, 1960, p. 25). 
Naujieji tapytojai -tapo ne regimąjį pasaulį ar gyvąjį modelį, o paties 
menininko idėją, jo vaizdinius apie regimąjį pasaulį. Ekspresionistai, 
kubistai, abstrakcionistai pereina nuo daiktų prie grynų idėjų, schemų, 
simbolių. Taigi porenesansinės Vakarų tapybos istorija Ortega'os 
koncepcijoje modeliuojama taip: iš pradžių tapomi daiktai, paskui įspūdžiai 
ir pagaliau idėjos, t.y. pirmiausia dėmesys sutelkiamas į išorinę tikrovę, 
vėliau į tai, kas subjektyvu, ir galiausiai į tai, kas intersubjektyvu. Šie trys 
etapai identiški tiems, kuriuos savo raidoje nuėjo ir Vakarų filosofija. 

Pagrindiniame meno filosofijos problemas gvildenančiame veikale 
“Meno dehumanizacija" (“La deshumanisacion del arte", 1925) Ortega 
siekia teoriškai apmąstyti Vakarų Europos dailės raidą nuo impresionizmo 
iki pirmųjų XX a. dešimtmečių. Jo meno dehumanizacijos koncepcija 
glaudžiai susijusi su ankstesne iracionalistinės meno filosofijos (Schopen- 
haueris, Nietzsche) tradicija. 

ХХ a. pradžioje maištingos "meno dehumanizacijos" idėjos, 
subrendusios iracionalistinės meno filosofijos dirvoje, pereina į moderniojo 
meno praktiką. Modernistinėje sąmonėje atsisakoma to, kas “žmogiška, 
pernelyg žmogiška" (Nietzsche), ir prioritetą įgyja grynai plastinės 
muzikalios architektonikos formos bei simboliai. Įkvėpti iracionalistinių 
idėjų patoso, naujos modernistinės kartos menininkai ryžtingai atmeta 
realistinio meno principus ir pasuka naujo “dehumanizuoto" meno keliu. 

Tolesnė teorinės minties ir meno praktikos raida pastebimai keičiasi. 
Šios dvi intelektualinės veiklos sritys tarpusavyje sąveikauja ir, kas itin 
svarbu, пио šiol besiformuojančios meno filosofijos koncepcijos jau patiria 

stiprų procesų, vykstančių moderniajame mene, poveikį. Audringa ekspre- 
sionizmo, kubizmo, futurizmo, dadaizmo, abstrakcionizmo evoliucija kelia 
jo teorinio apmąstymo būtinybę. 

Veikale “Мепо dehumanizacija" Ortega mėgina filosofiškai apiben- 
drinti procesus, vykstančius moderniajame Vakarų mene. Jis traktuoja 
laipsnišką žmogiškųjų vertybių atmetimą naujajame mene kaip tikro 
dvasingo meno atgimimo požymį. Priešnuodžio vaidmuo šioje koncepcijoje 
teko “dehumanizavimui", kuris turėjo apsaugoti tikrąją elitinę kultūrą nuo 
destruktyvaus masinės kvazikultūros poveikio. Dehumanizacijos esmė - 
ne savito originalaus meno kūrimas, o ypatingos kontempliuojančių 
intelektualų kastos formavimas, kuri sugebėtų kultūros ir meno formomis 
išsaugoti dvasingumą. Kontempliatyvumas filosofui - “tikrojo egzistavimo 
modusas ir didaus, aukštai iškilusio virš pilkumos meno stilius" (Ortega y 
Gasset, 1964, p. 74). 

Analizuodamas XIX a. pabaigos - XX a. pradžios didžiųjų meno 
reformatorių Picasso, Mallarme, Prousto, Joyce'o ir kitų kūrybą, kaip 
ryškiausią naujojo meno bruožą, Ortega išskiria neigiamą šiuolaikinio 
menininko požiūrį į “žmogiškąsias realijas". Jame taipogi vengiama gyvų 
formų, siekiama, kad meno kūrinys būtų tik meno kūrinys, aukštinama 
žaidybinė meno prigimtis, ironiškumas, vengiama visokio melo ir 
atsiribojama nuo transcendencijos. Šį naująjį meninės kūrybos stilių, kuris 
formuojasi kaip tiesioginė reakcija į individo depersonalizaciją, jis pavadina 
“meno dehumanizacija". Skirtingai nei tradicinės realistinės pakraipos 
menas, kuris siekė sukurti tokią pačią ar tobulesnę tikrovę, perteikti jos 
iliuziją, naujasis dehumanizuotas menas koncentruoja dėmesį į grynai 
estetines vertybes, pabrėždamas meninio objekto nerealumą ir sąlygiškumą. 
Vadinasi, naujieji menininkai, sąmoningai vengdami tiesmukai atspindėti 
tikrovę, siekia išplėsti meno pasaulį vaizduotės sukurtomis sąlygiškomis 
formomis, simboliais, metaforomis. | 

“Paprasti žmonės mano, kad pabėgti nuo realybės lengva, o tuo tarpu 
šitai yra sunkiausias dalykas pasaulyje. Lengva pasakyti ar nupiešti dalyką, 
kuris visiškai neturi prasmės, kuris yra negražus: šitam pakanka be sąryšio 
sudėlioti žodžius arba nubrėžti netvarkingas linijas. Tačiau gebėti 
sukonstruoti kažką, kas nėra “natūralios tikrovės" kopija ir vis dėlto turi 
šiek tiek substancialumo, yra pats didžiausias тепа$.”(Оцера y Gasset, 

1960, p. 23.) Tikrovė čia aiškinama kaip savotiškas cerberis, trukdantis 
menininkui pabėgti į kitą, grynųjų meninių vertybių pasaulį. Taigi 
atsiribodamas nuo realistinio meno tradicijos, Ortega savąja meno filosofija 
siekia teoriškai pateisinti abstrakcija besiremiančias moderniojo meno 
kryptis. Pažymėtina, jog Ortega, kaip ir M. Unamunas, nepaisant daug- 
kartinių bandymų atsiriboti nuo kraštutinių moderniojo meno apraiškų, 
objektyviai tapo vienu autoritetingiausių modernistinio meno, о vėliau ir 
postmodernizmo teoretikų. 

Jeigu modernizmas yra ne visai menas, teigia Ortega, tai vis tiek jis 
išsaugo tikrojo meno reikšmę tiems, kurie geba įsisavinti grynąsias estetines 
vertybes. “Dehumanizuotas" menas visai netapatus “modernizmui". 
*Dehumanizuotas" уга bet kuris didis meninis stilius (nepriklausomai nuo 
epochos), kuris neleidžia, jog kūrinio šerdį sudarytų Žmogiškos vertybės. 
Taigi aiškindamas meno dehumanizaciją, ispanų filosofas žengia daug 
toliau negu jo pirmtakai - teigia principinį “meniška” ir “žmogiška” 
nesuderinamumą. Jo nuomone, jeigu neįmanomas grynasis menas, tai 
reikia bent siekti iš *dehumanizuoto" meno sferos pašalinti tas žmogišką- 
sias realijas, kurios dominavo romantiniame ir natūralistiniame mene 
(Ortega y Gasset, 1960, р. 12-13). | 

Filosofas atmeta realizmą (daugiausia XIX a.) kaip nemenišką reiški- 
nį, pagrįstą tik išoriniu siužetiniu pradu ir tolimą giluminei meno esmei. 
“Visa XIX amžiaus meninė kūryba, - rašo jis, - buvo negryna. Estetinių 
elementų menininkai palikdavo minimumą, beveik ištisai savo kūrinius 
užpildydami prasimanymais apie žmogiškąją realybę. [...] Kaip tik tai 
padės suprasti, kodėl XIX amžiaus menas buvo toks populiarus: jis buvo 
skiriamas įvairiaspalvei masei, be to, tokiu mastu, kad tai jau buvo nebe 
menas, bet paties gyvenimo fragmentas. Reikia atsiminti, kad visose 
epochose, kuriose egzistavo du skirtingi meno tipai, vienas mažumai, o 
kitas daugumai, pastarasis visada buvo realistinis."(Ortega y Gasset, 1960, 
p. 11.) 

Suartindamas pagrindines XIX a. meno sroves (realizmą, romantizmą, 
natūralizmą) ir priskirdamas jas bendrajai realistinio meno tradicijai, 
Ortega ryžtingai priešpriešina jas naujajam menui. Skirtingai nuo realistinės 
tradicijos meno, kuris, remdamasis išgyvenimu, pagrindinį dėmesį kreipia 
į realaus pasaulio atspindėjimą, naujasis dehumanizuotas menas krypsta į 

grynai estetinių muzikalių formų kūrimą. Naujajame mene tikrovė 
sąmoningai deformuojama, pakeičiama sąlygine schema, simboliu, 
metafora. Čia triumfuoja grynai individualus stilius, vengiama emocijų, 
sentimentalumo, siekiama išsaugoti distanciją tarp tikrovės ir kuriamos 
naujos meninės realybės. Kuomet meno apvalymas nuo žmogiškojo prado 
pasiekia tokį lygį, jog šis vos pastebimas, tuomet, Ortega'os manymu, 
mes susiduriame su tokiomis meninėmis vertybėmis, kurias įvertinti pa- 
jėgs tik tie, kurie pasižymi itin subtiliu meniniu skoniu. Tai bus menas 
menininkams, o ne masei. Tai bus kastos, o ne demokratiškas menas 
(Ortega y Gasset, 1960, p. 12). 

Taigi naujasis menas skirsto žmones į dvi priešingas stovyklas: į tuos, 
kurie jį supranta, mažumą, ir į tuos, kurie yra priešiškai nusiteikę, - 
absoliučią daugumą. Pastarieji, susidūrę su naujojo meno apraiškomis, 
jaučiasi bejėgiai, užgauti, kadangi toks menas neprieinamas jų suvokimui. 
Iš čia išplaukia negatyvi reakcija, kuri instinktyviai kyla miesčionims 
susidūrus su naujuoju menu (“ten, kur pasirodo naujosios mūzos, - sako 
Ortega, - masė stojasi piestu"). Vadinasi, naujojo meno nepopuliarumas 
Ortega 'os koncepcijoje atlieka sociologinę funkciją, įteisindamas atotrūkį 
tarp dviejų priešingų sferų: "tikrai estetinės", menininkų ir dvasinio 
elito, ir "netikrojo meno", paliekamo masei. Fiksuodamas jų atitrūkimą 
. filosofas ragina dvasinį elitą konsoliduoti jėgas ir nepasiduoti utilitarinės 
pasaulėžiūros spaudimui. 

Taigi Ortega'os veikaluose savitai interpretuojama daugelis aktualių 
XX a. ir meninės kultūros raidos problemų. Jis kaip ir Nietzsche suvokia 
realią grėsmę kultūrai ir menui, kurią gimdo totalitarinės ideologijos, 
utilitarizmo įsigalėjimas, gyvenimo racionalizacija ir standartizacija. Ortega 
jautriai fiksuoja didėjantį atotrūkį tarp naujausių autentiškų kultūros, 
meno formų ir masinės sąmonės poreikių. Aistringa ispanų mąstytojo 
kova prieš agresyvios masinės kultūros įtaką, prieš žmogaus laisvės 
apribojimą, už aukštą ir dvasingą meną, “suskilusios” sąmonės vientisumo 
atkūrimą turėjo didžią prasmę ir padėjo daugeliui Vakarų intelektualų 
suvokti aukštų humanistinių idealų svarbą. Ortega'os idėjos turėjo stiprią 
įtaką daugeliui žymiausių XX a. mąstytojų, meno teoretikų bei menininkų. 

Formos instinkto iškėlimas Reado meno filosofijoje 


Herbertas Readas (1893-1968) - pirmasis pasaulinio garso anglų 
modernaus meno filosofijos srityje. Šio teoretiko autoritetas milžiniškas, 
svarbiausios jo knygos susilaukė daugelio leidimų ir išverstos beveik į 
visas didžiąsias pasaulio kalbas. Apibendrindamas daugelio skirtingų 
filosofinių tradicijų bei mąstytojų idėjas, Readas sukūrė universalią meno 
filosofiją, teikiančią metodologinius principus spręsti daugeliui meno 
istorijos, meno psichologijos, literatūros ir dailės kritikos bei estetinio 
auklėjimo problemų. 

Readas Lydso universitete studijavo literatūrą ir politinę ekonomiją. 
Ilgainiui potraukis vaizduojamajai dailei nustelbia kitus interesus ir 
1924 m. jis tampa Londono Viktorijos ir Alberto muziejaus asistentu, 
įdėmiai studijuoja čia surinktas puikias pirmykščio meno ir taikomosios 
dailės kolekcijas. Jo dėmesys dailei didėja, interesų sritys plečiasi. Ketvir- 
tajame dešimtmetyje jis paskelbia keletą svarbių knygų, iš kurių pirmiausia 
minėtinos “Meno prasmė" ("The Meaning of Art",1931), “Menas ir visuo- 
mené" (“Art and Society",1937). Knygoje “Meno prasmė" Readas pirmą 
kartą glaustai formuluoja daugelį pagrindinių savo meno filosofijos idėjų, 
kurias papildo, koreguoja vėlesniuose veikaluose. Jau šiame veikale menas 
traktuojamas kaip aloginės, intuityvios saviraiškos forma. 

Penktajame dešimtmetyje pagrindiniu Reado mokslinių tyrinėjimų 
objektu tampa moderniojo meno problemos. Viena po kitos pasirodo jo 
knygos: “Moderniojo meno filosofija“ (“The Philosophie of Modern 
Art",1951), “Dešimtoji mūza" ("The Tenth Мизе”, 1952), “Trumpa šiuolai- 
kinės tapybos istorija" (“A Concise History of Modern Painting", 1964). 
Šios knygos greit išverčiamos į daugelį kalbų ir suteikia Readui platų 
tarptautinį pripažinimą. 1954 m. Didžiosios Britanijos karalienė už nuo- 
pelnus estetikos bei meno tyrinėjimų srityse suteikia Readui lordo titulą. 
Jis tampa draugijos “Auklėjimas meno priemonėmis" prezidentu, 
Londono Šiuolaikinio meno instituto direktoriumi, “The British Jour- 
nal of aesthetics” redaktoriumi, Britų estetikų draugijos prezidentu. 
1966 m. Readas apdovanojamas už nuopelnus kultūros srityje tarp- 
tautine Erazmo premija. 

Reado kūrybinis palikimas gausus ir įvairialypis. Jis parašė per tris- 
dešimt teorinių knygų, kurias dažniausiai sudaro vienos temos jungiami 
esė rinkiniai. Gyva rašymo maniera Readas artimas prancūzų eseistinei 
tradicijai (P. Valery, P. Claudelis, P. Eliuard'as, A. Camus, A. Malraux). 
Lanksti, polemiška esė forma, nedidelė apimtis, autentiškumas ir pabrėžti- 
nai intymus kontaktas su skaitytoju imponuoja Readui. Esė žanrą jis laiko 
labiausiai atitinkančiu XX a. intelektualinės kultūros poreikius ir 
šiuolaikinės meno filosofijos pobūdį. 

Remdamasis švietėjų ir romantikų kapitalizmo kritika, Readas iškelia 
humanistinę meno filosofijos ir estetinio auklėjimo misiją šiuolaikiniame 
pasaulyje. Jo apmąstymų centre - merkantilinės visuomenės ir dvasingos 
asmenybės konflikto, meninės kūrybos ištakų, kūrybos proceso, menininko 
saviraiškos, moderniojo meno problemos. Apmąstymais apie Žmogaus 
gyvenimo ir kūrybos prasmę, susirūpinimu žmogaus likimu Readas artimas 
egzistencialistinės meno filosofijos tradicijai. “Tačiau, - aiškina jis, - aš 
nesiryZtu savosios koncepcijos vadinti egzistencialistine filosofija, nes 
perimu iš egzistencialistų išbaigtas idėjas bei požiūrius. Manieji apmąstymi 
apie istorinius ir psichologinius meno aspektus gali būti traktuojami kaip 
estetinė filosofija.“ (Read, 1960, p. 28.) Savo estetinę filosofiją Readas 
tapatina su meno filosofija. Jo įsitikinimu, meno filosofijos reikšmė ateičiai 
labai svarbi. 

Reado nuomone, menas ir estetinės vertybės XX a. intelektualui 
tampa vieninteliu patikimu dvasingumo prieglobsčiu. Didėjančią meno 
įtaką žmogaus dvasiniams poreikiams Readas kaip ir Malraux, Ortega y 
Gassetas, Dufrenne'as, laiko kone vienintele atsvara destruktyvioms 
amžiaus tendencijoms. Menas jo koncepcijoje iškyla kaip svarbiausia 
žmogaus ir visuomenės santykių harmonizavimo priemonė, padedanti 
mąstančiai asmenybei surasti kontaktą su būtimi. 

Readas kritiškai žvelgia į monolitines meno filosofijos sistemas, 
sistemingumo kultą, vienpusišką proto aukštinimą, mokslininkų pretenzi- 
jas į galutinės tiesas. Jis pats prisipažįsta, kad yra eklektikas, arba, kitais 
žodžiais tariant, pliuralistas. “Aš esu pliuralistas, - rašo Readas, - 
pripažįstantis, kad yra savarankiškų tiesų, ir todėl nenoriu per prievartą 
tempti jų į pataisos namus vien tam, kad būtų suvestos į mistifikuotas 
formules." (Read, 1957, a, p. 4.) Reado meno filosofijos koncepcija 

susiformavo ne iš karto, tai ilgų apmąstymų, koregavimų, papildymų, 
sudėtingos dvasinės evoliucijos rezultatas. | 

Vienas svarbiausių Reado pasaulėžiūros atramos taškų yra intuity- 
vistinė Bergsono meno filosofija. "Aš semiuosi įkvėpimo, - rašo Readas, - 
vienintelėje metafizikoje, kuri remiasi biologija, - Henri Bergsono 
metafizikoje." (Read, Icon, 1955, p.19.) Iš Bergsono veikalų Readas 
perima mokslinio ir meninio pasaulio suvokimo dualizmą, įsitikinimą, kad 
tikroji būtis būdinga tik "gyvybiniam polėkiui“, požiūrį į meninę kūrybą 
kaip nuolatinį sąmonės ribų plėtimą, naujo, dar nežinomo pasaulio ats- 
kleidimą, biologinių motyvų, instinkto ir intuicijos reikšmės aukštinimą, 
minties raiškumą ir subtilų psichologizmą. 

Readas, kaip ir Bergsonas, teigia, kad racionalus mokslinis pasaulio 
pažinimas, įsigalėjęs pastaraisiais šimtmečiais Vakaruose, per ilgai tero- 
rizuoja kultūrą, apribodamas ją dirbtinėmis, žmogaus sąmonę ir kūry- 
biškumą pančiojančiomis schemomis. Meninės kūrybos prigimtį Readas 
sieja išimtinai su instinkto ir intuicijos sferomis. Tarsi kartodamas Bergsono 
mintis, jis tokiais žodžiais apibūdina intuicijos vaidmenį meninės kūrybos 
procese: “Ji (meninė kūryba - A.A.) paklūsta tik tai jėgai, kurią mes 
vadiname intuicija, ir joks mokslinis skepticizmas negali atimti iš mūsų 
šios nepakeičiamos sąvokos, nepasiekiamos moksliniam pažinimui" (Read, 
1965, p. 176). 

Kitas svarbus Reado pasaulėžiūros atramos taškas - psichoanalitinės 
S. Freudo, C. G. Jungo idėjos. Readas perima iš Freudo trinarę žmogaus 
psichikos schemą, mokymą apie pasąmonės prioritetą kūryboje. Esė “Me- 
nas ir pasąmonė" jis rašo: “Visiškai aišku, kad meno kūrinys siejasi su 
įvairiomis žmogaus psichikos sferomis. Jis semiasi energijos, iracionalumo 
ir savo nesuvokiamos jėgos iš id, kuris yra įkvėpimo šaltinis. Ego dėka 
jame įprasminama formali sintezė ir vienybė; pagaliau jis gali susilieti su 
tomis ideologinėmis apraiškomis ir dvasiniais siekimais, kurie yra speci- 
finio super ego padariniai" (Read, 1956, p. 92.). Taigi meninę kūrybą 
Readas aiškina kaip “giliausių psichikos lygmenų materializavimą". Jis 
atkreipia dėmesį į svarbią Freudo mintį apie poetams ir dailininkams 
būdingą sugebėjimą pasinerti į giluminį kolektyvinių svajų ir fantazijų 
lygmenį, peržengti individualaus pasaulio pažinimo ribas. Kolektyvinės 
pasąmonės lygmenyje, büdingame pirmykščių Žmonių pasaulio suvokimui, 


Formos instinkto iškėlimas Reado meno filosofijoje 641 


Readas ieško gelminių meno ištakų. “Šiame lygmenyje mes spėjame kad 
vaizdinis pasaulio suvokimas yra kolektyvinis. Menininkas gali suteikti 
regimą formą vaiduokliams ir mus didžiai sujaudinti. Tačiau materia- 
lizuodamas šiuos vaiduoklius, menininkas privalo pademonstruoti ir tam 
tikrą meistriškumą, kad nepateiktų nuogos tiesos, atstumiančios mus. 
Todėljis suteikia savo kūriniams išorinį žavesį, vientisumą arba tobulumą, 
reikalingas proporcijas arba harmoniją ir aiškumą, kuris yra jo sąmoningo 
proto, jo ego kūrinys.“ (Ten pat, p. 95.) Readas kritikuoja Freudą, kad 
pastarasis nepaaiškina, kaip kolektyvinėje pasąmonėje besireiškiančios 
pirmapradės vaizdinių sistemos įprasminamos poetų ir dailininkų 
kūriniuose. | | 

Atsakymą į šį klausimą mokslininkas randa Jungo archetipų ir kolek- 
tyvinės pasąmonės teorijoje. Readas perima Jungo mokymą, kad šalia 
individualios patirties pasąmonėje slypi kolektyvinės patirties struktūros 
- kolektyvinė žmonijos pasąmonė, kurioje atsispindi ankstesniųjų kartų 
patyrimas. Šios giluminės kolektyvinės pasąmonės turinį sudaro visiems 
žmonėms būdingi instinktai ir archetipai, kurie yra pirminiai jaunesnės 
individualios sąmonės atžvilgiu. Vadinasi, žmogaus psichikos struktūra 
susideda iš plono kultūrinio sąmonės sluoksnio, po kuriuo slypi daug 
didesnės apimties asmeninės pasąmonės sritis, skirtinga kiekvienoje 
individualybėje, ir pagaliau gelminis psichinės struktūros sluoksnis, 
kolektyvinė pasąmonė, iš kurios veržiasi galinga iracionali kūrybinė 
energija, gaivališkas meninių vaizdinių pasaulis. Iš čia kyla amžinos 
kolektyvinės praidėjos, praformos, mitologemos, stabilūs meno pro- 
vaizdžiai, vadinami archetipais. 

Reado pasaulėžiūroje psichoanalitinės idėjos jungiasi su formalizmo, 
egzistencializmo ir Cassirerio simbolinių formų filosofijos idėjomis. Jis 
perima Cassirerio mokymą apie meninių formų sugebėjimą transformuoti 
pasyvų jutiminių įspūdžių srautą į grynai dvasinių prasmingų vertybių sritį 
ir kurti simbolių pasaulį, kuris reiškiasi “mūsų jutiminės patirties elemen- 
tais - linijomis, štrichais, architektūrinėmis ir muzikinėmis formomis“ 
(Cassirer, 1945, p. 157). Šiuo požiūriu menininkas, kaip ir mokslininkas, 
yra naujo nežinomo pasaulio atradėjas, tik jo veiklos sfera - ne mokslinės 
sąvokos, faktai, dėsniai, o intuicija ir naujos meninės formos, begalinė jų 
įvairovė. Pats meno kūrinio gimimo procesas Reado koncepcijoje įgauna 

egzistencinę prasmę. Gvildendamas meno ištakų problemą, Readas jau 
pirmykščiame žmoguje įžvelgia pirminio kūrybinio impulso pasireiškimą. 
Kūrybinis pradas toks galingas, kad neišvengiamai griauna bet kokius 
žmogaus kūrybiškumo varžymus. Todėl visai nesvarbu, kokiomis sąlygo- 
mis kuria menininkas. Šiuo atžvilgiu “netgi kalėjimas gali tapti geriausia 
{ігопо dovana menininkui". Žmogaus kūrybiškumą Readas sieja su jo 
prigimtyje slypinčiu “formos instinktu“. Rieglio meninės valios (Kunst- 
wollen) kategorijai Readas suteikia dar ryškesnę biologinę prasmę, tuo 
priartėdamas prie Worringerio formos instinkto kategorijos. Kaip ir 
Worringeris, Readas prabyla apie valią, nukreiptą į abstrakčių formų 
kūrimą, ir nuolatos pabrėžia ne intelektinj, o instinktyvųjį meninės kūrybos 
pobūdį. Meninė kūryba aiškinama kaip spontaniškas, stichinis ir visuomet 
grynas individo kūrybinės raiškos aktas. Meno savitumas, palyginti su 
kitomis Žmogaus dvasinės veiklos sritimis, pasireiškia tuo, kad meno 
kūrinys visuomet įkūnija asmenybės išsilaisvinimą bėgimą nuo chaoso, 
kita vertus, teikia žmogui džiaugsmą. “Primityvus žmogus, - rašo Readas, 
-jau buvo žmogus ir neišvengiamai turėjo jausti pasitenkinimą kūrybiniu 
aktyvumu, kuriuo jis buvo apdovanotas. Kitais žodžiais tariant, menas 
gyvavo nepriklausomai nuo magijos ir turėjo savus jį maitinančius šaltinius, 
tik daug vėliau jis pradėjo asocijuotis su magiškąja veikla." (Read, 1956, 
p. 12.) 

Tikroji meno prigimtis, Reado įsitikinimu, raiškiausiai atsiskleidžia 
ne vaizduojamosios, o taikomosios dailės kūriniuose, kuriuose mes 
tiesiogiai susiduriame su autentiška meninių formų kalba. “Keramika, - 
aiškina jis, - tai paprasčiausias ir sudėtingiausias menas. Paprasčiausias 
todėl, kad elementariausias, sudėtingiausias todėl, kad abstrakčiausias.., 
Spręskite apie šalies meną, apie jos jausmo subtilumą pagal keramiką - 
tai tikras kriterijus. Keramika - grynas menas, laisvas nuo bet kokio 
vaizduojamojo prado užuominos.“ (Read, 1931, p. 41-42.) Vadinasi, 
keramikoje aiškiausiai atsiskleidžia giluminė meno kaip abstrakčios formos 
prigimtis. Stiprėjančią meno įtaką visuomenės gyvenime Readas sieja su 
simboline meno prigimtimi, jo galimybe formų kalba užmegzti dialogą 
tarp žmonių. 

Reado koncepcijoje pagal meną galima spręsti apie konkrečios kultū- 
ros lygį. “Kultūra gali reikšti daug įvairių dalykų, tačiau kultūros nebūtų 


Formos instinkto iškėlimas Reado meno filosofijoje 643 


be meno." (Read, Society, 1955, p. 40.) Šiuolaikinę technokratinę 
civilizaciją Readas traktuoja kaip natūralios pilnakraujės kultūros bei 
meno antipodą, nuolatos pabrėžia destruktyvų techninio progreso, 
visuotinio socialinio bei psichologinio susvėtimėjimo, racionalistinės 
pasaulėžiūros poveikį menui. Ideali kultūra turėtų suteikti žmogui 
maksimumą“ visuomenėje įmanomos saviraiškos laisvės ir minimumą 
apribojimų bei prievartos. Didžiausias jos priešas, - masinė kultūra arba 
kolektyvinis protas. Menininkas siekia maksimalios saviraiškos, todėl jo 
siekimas realizuoti savyje slypinčias kūrybines potencijas neišvengiamai 
veda į konfliktą su technokratinėje visuomenėje vyraujančiomis vertybė- 
mis. Menininkas joje tampa “išstumtu iš visuomenės autsaideriu, atpirkimo 
ožiu, apokaliptiniu balsu tyruose" . (Read, 1954, p. 225). 

Meną Readas traktuoja kaip sugebėjimą "materializuoti giliausius 
žmogaus psichikos lygmenis", kaip kryptingą formų modeliavimą; kaip 
atkaklią kovą su neklusnia materija. “Jeigu publika nesuvokia instinktyvios 
meno prigimties, - sako Readas, - tuomet ji nepajėgia prisiliesti prie jo 
gelmės, kur pasitenkinimas intensyviausias." (Read, 1957, p. 293.) Kai 
slapčiausi menininko siekimai neranda atgarsio publikoje; tuomet į dialogą 
tenka įsitraukti filosofui, kurio tikslas - atskleisti menininko misiją ir 
kūrybos prasmę. Meno esmė Readui atsiskleidžia abstrakčiose formose 
bei simboliuose, kuriuose kristalizuojasi slapčiausi menininko dvasios 
polėkiai. Šios formos ir simboliai yra autonomi&ki tikrovės atžvilgiu ir 
neturi analogų realiame pasaulyje. Bet kokių išorinių nemeninių (socialinių, 
politinių, religinių) veiksnių įsibrovimą į meno stichiją Readas traktuoja 
kaip nusižengimą tikriesiems meno tikslams. Iš čia kyla teiginys, kad 
“kiekviena intelektualinė ir religinė įtaka, kuri siekia kontroliuoti meną, 
neišvengiamai saisto jo pirmapradį gyvybingumą” (Read, 1956, p.105). 

Požiūris į menininką ir meninės kūrybos procesą skirtingais Reado 
dvasinės evoliucijos tarpsniais pastebimai keitėsi. Ankstyvuosiuose jo 
darbuose vyravo Bergsono idėjos: menininkas buvo traktuojamas 'kaip 
mediumas, nesąmoningai perteikiantis ir varijuojantis pasąmonėje esančius 
daugmaž stabilius ir specifinius vaizdinius. Vėliau pastebimai stiprėja 
formalistinių, psichoanalitinių bei ontologinių Heideggerio idėjų poveikis. 
Absoliutindamas menininko kūrybiškumo, originalumo reikšmę; Readas 
vis dažniau aiškina meninės kūrybos procesą kaip “būties formavimą", 
41—578 

kažko nauja dar neregėta atradimą, nesqmonig archiepi struktūrų 
emanaciją. : : 

Remdamasis Jungo polarna: principais, Reidas išskyrė aštuonis 
skirtingus vaizdavimo būdus: 1) organiškąjį, kuriam būdingas susiliejimas 
su suvokiamu objektu ir siekimas modeliuoti. .tam tikras vaizduojamų 
reiškinių grupes; 2) impresionistinj, jautriai atspindintį objektų keliamus 
pojūčius. Šis tipas teikia pirmenybę detalėms; 3) ritminį, kuris linksta į 
muzikalių, vingrių linijų, motyvų, arabeskinių struktūrų ritminį pakarto- 
jimą; 4) struktūrinį, kuriame ryškus polinkis stilizuoti griežtų geometrinių 
figūrų vaizdinius; 5) išvardijamąjį, kuris nuosekliai registruoja vaizdinius; 
6) haptinį,-kuriame vyrauja lytėjimo, jutimo organai; 7) dekoratyvinį, 
linkstantį į raiškų dviejų matavimų priešinį; 8) vaizdinį, kuris laisvai 
manipuliuoja siužetais, temomis, neretai perimtomis iš literatūrinių šalti- 
nių, Pateiktojį vaizdavimo būdų teorija Readui buvo -svarbi formuojant 
naują estetinio auklėjimo sistemą, kuri turėjo atsižvelgti į šiuos tipologinius 
skirtumus. . : .. 

Siekdamas subvetnint šiuolaikinio аа konfliktą su асаре 
jančiomis industrinės civilizacijos tendencijomis, Readas siūlo auklėti 
žmones menu. Jis yra “estetinės ir moralinės revoliucijos" šalininkas. Ši 
revoliucija gali būti įgyvendinta integruojant menines disciplinas į žmonių 
auklėjimą, besiremiantį visiškai nauju būdu - meno priemonėmis, kurios 
padeda plėtoti visas fizines bei dvasines žmonių, ypač vaikų, galias, 
pasaulėjautą, jautrumą grožiui ir etinėmis vertybėms. “Muzika, tapyba, 
naudingų daiktų gaminimas, žmogaus kūno proporcijos ir augalų. tiks- 
lingumo suvokimas, paverstas mūsų auklėjimo metodų pagrindu, suteiks 
vaikams gracingumą ir harmonijos jausmą, ne tik apdovanos juos kilniu 
elgesiu, bet ir kilniu charakteriu, ne tik gracingu kūnu, bet. ir skaidriu 
protu. Menas suformuos tas savybes, sako Platonas, anksčiau, nei vaikas 
pradės mąstyti, suteiks jam giminystės, “sąryšio" instinktą, kuris lemia 
intelektą. Išsiugdęs šį instinktą, vaikas visuomet galės teisingai mąstyti ir 
veikti." (Read, 1966, р. 11.) 

Moralinę revoliuciją šiuolaikinėje visuomenėje įmanoma įvykdyti ne 
deklaratyviais žodiniais reikalavimais, ideologinės propagandos priemo- 
nemis, nes jos liečia tik paviršinį, o ne gilųjį asmenybės dvasinio pasaulio 
klodą, į kurį orientuojasi menas. Pasak Reado, svarbiausias naujos esteti- 

nio auklėjimo sistemos pranašumas tas, kad išlaisvina žmoguje slypinčias 
dvasines jėgas, stiprina moralinę atsakomybę už savo veiksmus ir supantį 
pasaulį. “Jeigu būčiau įsitikinęs, kad pasaulis gali būti išgelbėtas, o žmonijos 
laimė garantuota atsisakius estetinio imlumo, be abejo, jį paaukočiau, - 
rašo Readas, - tačiau aš manau priešingai. Visur regėdamas grėsmingą 
artėjančios katastrofos šešėlį ir nematydamas kitos išeities, aš siekiu 
atgaivinti tą-vienintelę filosofiją, kuri padės mums išsigelbėti." (Read, 
1960, p. 12.) ; 

Reado istorinės meno raidos koncepcija rutuliojasi ryškioje biologinių 
teorijų įtakoje. "Meno raidos istorija ir žmogaus sąmoningumo istorija, - 
rašo jis knygoje “Vaizdinys ir idėja" - yra biologinis procesas." (Read, 
1955, p. 137.) Šis procesas turi dvi pagrindines tendencijas: 1) realistinio 
figūrinio meno, siekiančio atspindėti tikrovę, ir 2) abstrakčiojo simbolinio 
meno, išreiškiančio grynai estetinę meno prigimtį. 

‚ Realistinės figūrinės dailės ištakas Readas aptinka neolito epochos 
mene, kuriam būdingas objektyvaus beasmenio prado vyravimas. Šio 
meno principas - ne atrinkti, o kopijuoti tikrovę, sutelkti dailininko dėmesį 
ties vienu ar kitu pasaulio reiškiniu bei aspektu. Tačiau realistinio meno 
principai, anot Reado, Vakaruose susiformuoja ir įsivyrauja tik Renesanso 
ir vėlesniųjų epochų mene. Šis menas pažeidžia estetinę meno prasmę ir 
“užtemdo” grynai estetinę formą gyvenimišku turiniu. Todėl XV-XIX a. 
realistinės tradicijos meną ir įvairias akademizmo modifikacijas Readas 
traktuoja kaip nukrypimą nuo gyvybingųjų meno ištakų. 

Abstrakčios nefigūrinės šiuolaikinės dailės užuomazgų Readas ieško 
paleolito epochoje. Šios epochos dailėje jis regi amžiną žmogaus dvasios 
polinkį į abstrakciją, simbolinę saviraišką. Paleolito epochos tapybos 
polinkis geometrizuoti abstrakčias formas čia traktuojamas kaip svarbus 
posūkis meno raidos istorijoje, liudijantis, kad pirmykščio žmogaus dvasinis 
pasaulis darosi vis sudėtingesnis, kūrybinės potencijos auga. Dar 
jutiminiame estetiniame lygmenyje žmogus suvokia abstrakčios formos 
galią ir žavesį. Polinkį kurti grynas abstrakčias simbolines formas Readas 
aiškina kaip giluminę žmogaus kūrybinės dvasios bei slapčiausių instinktų 
raišką. Suvesdami išorinio pasaulio įvairovę į abstrakčias simbolines 
formas, stilizuodami jas, skirtingų epochų menininkai suteikdavo 
nefigūrinei dailei skirtingą simbolinę prasmę. Abstrakčios nefigūrinės 

dailės. pėdsakus Readas aptinka Egipto, keltų, viduramžių mene. 
Šiuolaikinis modernusis menas, suvokęs ‘realistinės meno tradicijos 
“paviršutiniškumą", taip pat grįžta prie gyvybingųjų meno ištakų. 

Readą domina tik toks menas, kuris remiasi instinktyvia, nesąmo- 
ninga, nesuderinama su protu veikla, pajėgia kurti “naują”, “Киа”, mums 
nepažįstamą tikrovę, įveda į sudėtingesnių, grynai estetinių išgyvenimų 
pasaulį. Tokio kokybiškai naujo meno užuomazgas jis aptinka XX a. 
klasikiniame modernizme. 

+. Pagrindinių Reado veikalų apie modernųjį meną patosas ры į 
siekimą teoriškai pagrįsti šį meną, ypač abstrakcionizmą, kaip dėsningą 
pasaulinės dailės evoliucijos rezultatą. Readas prisideda prie žymių mo- 
derniojo prancūzų meno teoretikų P. Francastelio, B. Dorivalio, M. Briono, 
M. Ragono, H. Seuphoro, iškeliančių Lakis kaip FP naują 
meno kultūros etapą. . 

Dar studijų metais susipažinęs su P. Сегаппе’о, P. Gauguino, V. van 
Gogho, P. Picasso, P. Klee ir V. Kandinskio kūryba, jis visą gyvenimą 
buvo aktyvus klasikinio modernizmo dailės propaguotojas, tačiau santū- 
riai vertino neoavangardinės amerikiečių dailės ieškojimus. Susidomėjęs 
modernizmo fenomenu, jis pradėjo įdėmiai studijuoti filosofines, etines, 
psichologines jo prielaidas. 

- *Moderniojo meno filosofijoje" Readas pabrėžia glaudų moderniojo 
meno ryšį su iracionalizmo filosofija (Kierkegaardas, Nietzsche, Heideg- 
geris), kurioje formuojasi naujos “krizinės" sąmonės užuomazgos. 
Šiuolaikinė meno filosofija, nuolatos primena jis, turi atsiminti, kad 
modernusis menas formuojasi iš esmės kitoje dvasinėje situacijoje. “Aš 
neabejoju, - rašo Readas, - kad šiuolaikinio meno bėgimas nuo tikrovės 
vaizdavimo į įvairias abstrakcijos formas tiesiogiai išreiškia tas religines 
ir filosofines teorijas, kurias savo ruožtu sąlygojo ekonominiai veiksniai, 
atvedę žmoniją į dvasinio nesvarumo būseną." (Read, 1957, b, p. 106.) 
Klasikinės filosofinės tradicijos permąstymo principai, kurie brendo 
iracionalios meno filosofijos plotmėje (atsisakoma pažinti išorinį pasaulį, 
gilinamasi į žmogaus vidinį gyvenimą, jautriausius sąmonės poslinkius), 
XX a. pradžioje randa atgarsį moderniajame mene, kur konkrečius 
jutiminius tikrovės vaizdinius pakeičia simboliniai, išreiškiantys 
subjektyvųjį menininko regėjimą. ; 

Moderniosios tapybos ištakas Readas aptinka romantizmo dailėje, 
subjektyviai deformavusioje tikrovės formas, o svarbiausiu modernizmo 
atramos tašku skelbia didžiojo mąstytojo analitiko Cezanne'o kūrybą, iš 
kurios, pasak jo, išsirutulioja kubizmas ir daugelis kitų svarbiausių mo- 
dernizmo krypčių. Moderniojo meno istoriją jis traktuoja kaip nuoseklią 
įvairių modernizmo krypčių evoliuciją abstrakcionizmo linkme, o 
abstrakčios formos bei simboliai jam atrodo giluminė meno esmės apraiška. 
Abstrakcionizmas, jo požiūriu, įkūnija visišką nesuinteresuotumą ir 
aukščiausią estetinę vertę, kuri reiškiasi grynomis formomis, linijomis, 
plokštumomis, abstrakčiais simboliais. 


Malraux „įsivaizduojamojo meno muziejaus" koncepcija 


Andre Malraux (1901-1976) - legendinė XX a. asmenybė, žavėjusi 
amžininkus daugiabriauniu talentu. Šis žymus meno filosofas, vienas 
prancūzų egzistencializmo pradininkų, pasaulinio garso rašytojas ir 
visuomenės veikėjas, įgyvendino mąstymo ir būties vienovės idėją. 
Daugeliui Malraux kūrybos gerbėjų įvairiuose pasaulio kraštuose jis tapo 
didžiosios prancūzų humanistinės kultūros bei tikrojo inteligento, jaučiančio 
atsakomybę už savo veiksmus ir supantį pasaulį, simboliu. Šis vienas 
subtiliausių mūsų šimtmečio meno žinovų garsėjo unikalia menine erudi- 
cija. Jo skirtingų epochų ir civilizacijų meno paminklų vertinimai išsiskyrė 
stebėtinu taiklumu ir įtaigumu. Malraux turėjo milžinišką poveikį pokario 
Vakarų meninei inteligentijai, padėjo jai kitaip pažvelgti į pasaulio kultūros 
ir meno raidos istoriją, ypač į neeuropinių civilizacijų kultūros turtus. 

Malraux gimė 1901 m. lapkričio 3 d. Paryžiuje. Jau vaikystėje atsis- 
kleidė jo potraukis humanitariniams mokslams, literatūrai ir vaizduojamajai 
dailei. Šiems sugebėjimams puoselėti buvo palanki intelektualios šeimos 
bei Paryžiaus, pasaulio kultūros centro, atmosfera. Baigęs licėjų, jis pasi- 
neria į archeologijos, orentalistikos, sanskrito ir kinų kalbos studijas. 

Malraux laikė save ne estetiku, o meno filosofu. Jo puikiu literatūriniu 
stiliumi parašytuose eseistiniuose veikaluose susiduriame su XX a. kultūrai 
būdinga personalistine meno filosofija, Kuri ypač pasižymi asmenine 
filosofuojančio subjekto saviraiška. Kaip ir Kierkegaardo bei Nietzsche's 

veikaluose, čia matome vidinį tiesos, grožio išgyvenimą, jautriausius 
minties poslinkius, situatyvias kategorijas. Malraux parašė devynias meno 
filosofijos problematiką gvildenančias knygas, glaudžiai susijusias su 
4-ąjį dešimtmetį paskelbtų menotyrinių esė, romanų ir straipsnių temomis. 
Pagrindinės Malraux meno filosofijos idėjos pirmą kartą sujungiamos į 
vientisą visumą “Meno psichologijoje" (“La Psychologie de l'art", 1947- 
1950), kurią sudaro trys atskiri tomai: “Įsivaizduojamasis meno muzie- 
jus" (“Le musée imaginaire",1947), “Meno kūryba“ (“La création artis- 
tique",1948) ir “Absoliuto kaina" (“La monnaie de l'Absolu",1950). Ve- 
lesniuose veikaluose plėtojamos bei konkretinamos išdėstytos mintys ir 
temos. Knygos “Meno psichologija" pavadinimas metaforiškas. Joje nėra 
pedantiško teorinių ir metodologinių meno psichologijos problemų gvil- 
denimo, jos tyrinėjimo objekto, turinio, struktūros, metodų apibrėžimo, 
meno psichologijos vietos giminingų mokslų sistemoje nusakymo. Čia 
susiduriame su labai asmenišku, viduje išgyventu Malraux požiūriu į 
pagrindines meno būties, istorinės raidos ir suvokimo problemas. Vėliau 
didelė šios knygos teksto dalis buvo įtraukta į pagrindinį Malraux meno 
filosofijos veikalą “Tylos balsai" (“Les voix de 5Пепсе”,1951). 

Kitos svarbios Malraux menotyrinės knygos - “Saturnas” (“Satur- 
пе”,1950), "[sivaizduojamas pasaulinės skulptūros muziejus“ (“Га musée 
imaginaire de la sculpture mondiale") (t. 1-3, 1952-1954) ir “Dievų 
metamorfozė" (“La métamorphose de dieux",1957). Visose šiose knygose 
jis rutulioja požiūrį, jog menas yra aukščiausia dvasinė vertybė, padedanti 
įveikti žmonių susvetimėjimą ir grąžinti jiems harmonijos jausmą. | 

"Apie Malraux meno filosofijos ištakas kalbėti sunku, kadangi jo 
veikaluose beveik neaptinkame tiesioginių nuorodų į autorius; kuriais jis 
remiasi. Kritiškai vertindamas ankstesnę meno filosofiją, jis žvelgia į 
pirmtakų idėjas tik kaip į savo koncepcijos žaliavą. Tačiau Malraux meno 
. filosofijos orientacija rodo, kad stipriausią poveikį jo pasaulėžiūrai turėjo 
iracionalistinės meno filosofijos tradicija, Bergsono intuityvizmas, 
Focillono, Rieglio, Wolfflino formalizmas, Husserlio fenomenologija, 
Prousto prisiminimų ir vidinio išgyvenimo koncepcija, Dvorako teorija 
apie meno sugebėjimą kalbėti vis naujais balsais, geštaltpsichologijos 
mokymas apie suvokimo ir atminties procesus, taipogi atskiros egzis- 
tencialistų, Souriau, Ortega'os y Gasseto ir Jungo idėjos. 

Vėlyvajam Heideggeriui Malraux artimas savo poetiniu filosofavimo 
stiliumi, Rytų kultūros aukštinimu, požiūriu į meno kūrinį kaip į menininko 
saviraiškos rezultatą, kuriame skleidžiasi, atsiveria būties tiesa. Tačiau, 
skirtingai nuo Heideggerio, kurio meno filosofijoje vyrauja “žvilgsnis 
atgal" ir vienpusis graikų kultūros aukštinimas, Malraux ryžtingai pasisako 
' prieš bet kokias kanoniškas meno ir grožio formas ir aukština įvairių 
epochų, civilizacijų, tarp jų ir šiuolaikinio meno formų “atvirumą" bei 
sakralinę prigimtį. Malraux meno filosofijoje taipogi jaučiamas stiprus 
Focillono knygos “Formų gyvenimas" (“Vie des formes", 1934) poveikis, 
iš kurios jis perima mokymą apie autonomišką meninių formų kaitą ir 
metamorfozes, požiūrį -į stilių kaip į istoriškai besikeičiančių formų 
ansamblį. Šiuos mokymus jis sujungia su prancūzų realiosios estetikos 
atstovo Souriau teorija, teigiančia, kad menas, kalbėdamas meninių formų 
kalba, sukuria “įsivaizduojamą meno pasaulį“, besiplėtojanti pagal 
imanentinius dėsnius. Iš čia išsirutulioja garsioji Malraux “įsivaizduojamojo 
meno muziejaus“ koncepcija. | 

Archeologijos studijos ir dalyvavimas archeologinėse ekspedicijose 
tiesiogiai paveikė Malraux meno filosofiją, kurioje menui priskiriamas 
išskirtinis vaidmuo kultūroje. Susidūrimas su skirtingų kultūrų bei 
civilizacijų meninės kultūros “fragmentais" ir "nuolauZomis" plėtojo jo 
fantaziją ir intuiciją, be kurių neįmanoma rekonstruoti trūkstamų meninės 
kultūros klodų. Todėl Malraux meno filosofijoje savitai dera skrupulingas 
konkretaus meno kūrinio tyrinėjimas ir netikėtas intuicijos polėkis, 
nuolatinis skirtingų kultūrinių bei meninių tradicijų gretinimas. Kaip tik 
archeologija įtvirtina Malraux dėmesį kitų, neeuropinių civilizacijų me- 
nui, pagarbą tolimų epochų meno paminklams, dėl nenumaldomos laiko 
tėkmės paženklintiems irimo pėdsakų. Būdamas subtilus įvairių civiliza- 
cijų žinovas, jis aktyviai pasisako prieš primityvų europocentrizmą, siekia 
objektyviai rekonstruoti pasaulio kultūros ir meno raidos istoriją. “Istorinio 
Vakarų didingumo sąvoką,- rašo jis, - galima taikyti tik gana ribotam 
laikotarpiui. Karolis Didysis - tai tik nežymus, eilinis imperatorius, palyginti 
su Čingischanu arba Timūru [...]. Venecijos šlovė sunyko Marco Polo 
akyse, kai jis Kinijoje išvydo daugiau nei milijono gyventojų miestą. 
Kokie atrodo XVI a. karališkieji Valua rūmai palyginus juos su Persijos 
valdovų, Kinijos ir Japonijos imperatorų rūmais? Paryžius - vis dar siaurų 

gatvelių labirintas, o Ispahane persų architektai tiesia plačius prospektus, 
iš šalių apsodintus keturiomis medžių eilėmis, projektuoja karališkąją 
aikštę, dydžiu nenusileidžiančią Konkordo aikštei. Netgi Versalis - gana 
kuklus statinys, palyginti su uždraustuoju Pekino miestu. Viskas keičiasi 
tik pastarąjį šimtmetį." (Malraux, 1989, p. 87-88.) 

Malraux meno filosofijos esmę sudaro pantragiška pasaulio ir žmogaus 
būties samprata. Po “Dievo mirties“ ir žlugusio tikėjimo absoliučia 
racionalaus proto galia šiuolaikinėje Vakarų kultūroje vienintelį patikimą 
autentiškų vertybių prieglobstį jis regi genialiuose meno kūriniuose, kurie 
išgrynintu pavidalu iškyla desakralizuotų vertybių pasaulyje. Menas 
Malraux veikaluose iškeliamas į aukščiausių dvasinių vertybių rangą. Jis 
suvokiamas kaip naujas metafizinis Absoliutas, kurio esmė giliausiai 
reiškiasi ne literatūriniu žodžiu, o tapybai ir skulptūrai būdingų meninių 
formų kalba. “Menas, - rašo Malraux, - tai žmogaus revanšas. Beveik visi 
didieji praeities meno kūriniai gyvybingi dėl to, jog kiekvienas jų užmezga 
dialogą su kažkuo aukščiausia. Visuose šiuose dialoguose dieviškasis 
pradas tėra tik žmogiškojo viršūnė." (Malraux, 1989, p. 87-88.) 

Taigi harmoningas meno pasaulis su jam būdingu vidiniu baigtumu 
Malraux meno filosofijoje iškyla kaip savotiška tikrovės kompensacija, 
kaip patikimas Žmogaus prieglobstis nuo jam svetimo ir chaotiško išorinio 
pasaulio baisumų. Menas čia tampa prometėjiškos žmogaus kovos su 
lemtimi simboliu. “Visos meno formos, - rašo Malraux, - tai kova su 
likimu, su požiūriu, kad kosmosas abejingas ir grésmingas Žmogui.“ 
(Malraux, 1948, p. 144.) Įprasmindamas nuolatinę žmogaus-kūrėjo kovą 
su likimu, menas įgauna antilikimo (antidestin) prasmę. 

Egzistuoti, teigia Malraux, reiškia dvasiškai kurti. Viskas, kas trukdo 
kūrybai, jo meno filosofijoje priskiriama metaforiškai likimo (destin) 
sąvokai. Kūryba čia, kaip ir Nietzsche's veikaluose, iškyla kaip ontologinis 
būties pagrindas ir pagrindinė tikrosios egzistencijos, laisvės, artėjimo 
prie Absoliuto prielaida. Ji laikoma išskirtiniu žmogaus, suvokusio 
individualiosios būties baigtinumą ir savo kūrybos vaisių amžinumą 
požymiu, vieninteliu tikrai žmogišku aktu, nukreiptu prieš išorinio pasau- 
lio iracionalumą. Tačiau kūryba - ne tik kelias į asmenybės išlaisvinimą 
nuo iracionalių ją kaustančių jėgų bei pasmerkimo lemčiai, bet nuolatinis 
asmenybėje slypinčių dvasinių potencijų atskleidimas. Kūrybos polėkyje 

menininko valia iš chaotiškų mus supančio pasaulio formų sukuria 
kokybiškai naują “formų vienybę“. “Kad ir koks būtų sudėtingas ir 
išskaidytas menas, netgi Van Gogho ir Rimbaud, palyginus su chaosu ir 
gyvenimu, jis tampa vienybe.“ (Malraux, 1951, p. 322.) 

Remdamasis Rodin'o mintimi, kad “linijos ir atspalviai menininkams 
tėra tik užslėptų realybių simboliai", Malraux plėtoja teoriją apie ezoterinį 
tikrojo meno pobūdį, apie jo užšifruotą kalbą, paslaptingą galią, atsigręžimą 
į kitą, filisterinei sąmonei nepasiekiamą pasaulį. Priartėjimas prie giluminės 
meno esmės įmanomas tik įvaldant ezoterinę “tylos balsų", t. y. linijų, 
formų, žodžių kalbą. “Menas, - aiškina Malraux,- yra tai, kas sudaro linijų, 
garsų, žodžių žmogiškosios išraiškos kalbą, o ne tai, kas tik faktiškai 
veikia." (Malraux, 1951, p. 518.) 

Kaip ir Nietzsche bei Ortega y Gassetas, Malraux atriboja uždarą 
tikrųjų menininkų pasaulį, “vienijamą paslaptingos valdžios požymio“ 
(Malraux, 1957, p. 4), nuo plataus “nemeninio" pasaulio. Menininkų 
kasta, turėdama vidinį regėjimą ir klausą, pajėgia pasinerti į giluminę 
būties ir reiškinių esmę, о “nemenininkai" pasmerkti paviršutiniškai 
perpasakoti gyvenimo įvykių siužetus. Jiems svetimas vidinis regėjimas, 
be kurio neįmanomas tikrasis menas. 

Kovodamas prieš dogmatiškas realizmo ir natūralizmo apraiškas, 
meną ribojančius kanonus, Malraux, Rytų estetinių teorijų veikiamas, 
aukština nebaigtumo, eskiziškumo, estetinės užuominos, t.y. non-finito 
principo reikšmę. Savo pažiūras jis grindžia Baudelaire'o teze, jog “genialus 
eskizas išraiškingesnis negu baigtas kūrinys". Tikrasis meno kūrinys, 
giliu Malraux įsitikinimu, turi principinio neišsakomumo, nežinomybės, 
nuolatinio minties pulsavimo pėdsakų. “Bet kurį didį meną, - rašo jis, - 
stimuliuoja tai, kas išslysta ir žūsta tada, kai jis praranda nežinomybę." 
(Malraux, 1952, p. 44.) 

Jau 1934 m. paskelbtoje esė “Menininko pozicija" Malraux iškelia 
tezę apie neišvengiamą prieštaravimą tarp menininko ir jį supančio pasaulio. 
Šį prieštaravimą jis skelbia svarbia menininko tapsmo prielaida. Ankstyvąjį 
menininko formavimosi etapą Malraux sieja su jį sužavėjusio menininko 
stiliaus, iš kurio jis perima tik atskirus jam dvasiškai artimiausius stiliaus 
bruožus, mėgdžiojimu. Šis pasirinkimas, orientacija į vieno ar kito meistro 
kūrybą siejami su lemtimi, giluminių menininko ryšiu su transcendencija. 

“Kiekvieną genijų, kuris remiasi tiesioginiais pirmtakais, be abejo, sąlygoja 
tai, kad pastarieji atradimų fermentą ne iki galo panaudojo.” (Malraux, 
1951, p. 317.) Netgi mėgdžiodamas svetimą stilių, tikrasis menininkas 
nesąmoningai siekia nutraukti ryšius su juo ir suformuoti savitą pasaulio 
regėjimą. Kai menininko ryšys su jį pagimdžiusia tradicija nutrūksta ir jis 
suvokia aukščiausią meno paskirtį, tada įvyksta “kokybinis šuolis" ir 
formuojasi savitas stilius. “Menininką, - aiškina Malraux, - formuoja ne 
jaunystės periodas, o konfliktas su kitomis subrendusiomis asmenybėmis, 
пе jo dar nepakankamai išsikristalizavęs pasaulis, o kova su kitų pasaulių 
primestomis formomis." (Malraux, 1951, p. 279.) 

Kita svarbi menininko tapsmo prielaida - visiškas atsidavimas idėjai, 
kūrybos aistrai, galingam dvasios polėkiui. Be šito galingo kūrybinės 
valios polėkio, kuris pajungia menininką ir tarsi vaiduoklis jį persekioja, 
neįmanoma tikroji kūryba. 

Malraux išskiria dvi skirtingas kūrybos formas: 1) autentišką kūrybą 
( création), kuri išsiveržia iš gyvenimo stichijos įtakos ir tiesiogiai išreiškia 
giliausius menininko kūrybinius polėkius, ir 2) “gaminimą" (produc- 
tion); kuris išsirutulioja iš gyvenimo ir lieka besąlygiškai nuo jo pri- 
klausomas. Autentiškos kūrybos (creation) skiriamasis bruožas yra joje 
įkūnytos harmonijos kokybė - menininko pasirinktų meninės išraiškos 
priemonių įtaigumas ir meistriškumas. 

Į meno kūrinį Malraux žvelgia kaip į daiktą, kuris kartais Baisa 
į palėpes ar į muziejus, o kartu yra ir dramatiškas likimo įvaldymas, 
susidūrimas su laiku, amžinybe. “Kiekvienas šedevras slepia nirštantį ar 
burnojantį pažabotą likimą. Menininko balsas semiasi jėgų iš to, kad, 
gimęs vienatvėje, suranda ryšį su Visata ir suteikia kūriniams žmogiškas 
intonacijas; didieji praeities meno kūriniai atneša mums nenugalimą, 
pažabojusį mirtį išnykusių civilizacijų vidinį balsą. Šventa giesmė, kurią 
gieda šis išlikęs nemirtingas balsas, skamba stipriau už nenumaldomo 
mirties orkestro garsus.” (Malraux, 1951, p. 628.) Vadinasi, istorinis laikas 
tėra tik išorinė meno kūrinio gimimo prielaida. “Kūrinys gimsta laike, 
tačiau jis tampa meno kūriniu tik tada, kai išslysta iš jo valios." (Malraux, 
1957, p. 32.) Jo vertę ir dvasinį turinį sąlygoja kiti veiksniai. Kokie? 

Norint atsakyti į šį klausimą, reikia išsiaiškinti Malraux požiūrį į 
tikrojo meno kūrinio arba šedevro skiriamuosius požymius. Tikrasis meno 

kūrinys skiriasi nuo šedevro tik kokybės laipsniu. Šedevrais Malraux 
vadina tokius aukščiausius meno kūrinius, kuriuose giliausiai įprasmina- 
mas žmogiškasis genijus. “Šedevras, - rašo Malraux, - atrodo iš anksto 
numatytas [...], tačiau iš esmės jis visada yra iki galo nepažinus ir jį 
galima pažinti tik remiantis jo paties būtimi." (Malraux, 1951, p. 453.) 
Pagrindiniai šedevrų bruožai - ypatingas stiliaus koncentruotumas, 
sugebėjimas priešintis tradicijoms ir kanonams, eklektizmo vengimas, 
orientavimasis į būties esmės išraišką, besąlygiškas subjektyvios menininko 
valios vyravimas tikrovės atžvilgiu. 

Labai svarbus vaidmuo Malraux meno filosofijoje tenka daugiabriaunei 
stiliaus sąvokai. Jos turinys priklausomai nuo konteksto įgauna skirtingą 
prasmę. Neretai ji tapatinama su menu. Kartais stilius įgauna vos ne 
metafizinę, Absoliutui artimą prasmę arba laikomas kondensuota 
konkretaus meno raidos, kultūros periodo, epochos ar atskiro menininko 
kūrybos apraiška. Tačiau dažniausiai tai integrali tam tikrų formalių meno 
struktūrų visuma. 

Stilius, anot Malraux, gimsta kartu su meno atradimu, ir jo raiškus 
braižas jau matomas Altamiros freskose. Be stiliaus neįmanomas nei 
menas, nei jo istorinė raida. “Stiliaus ieškojimai, - perfrazuodamas Focillona 
rašo Malraux, - tai meno gyvenimas." (Malraux, 1952, p. 43.) Istorinę 
meninių stilių raidą Malraux pateikia kaip meno judėjimą Absoliuto esmės 
pažinimo kryptimi, kaip koncentruotą meninį pasaulio esmės suvokimo 
būdą ir menininko susiliejimo su kosmine stichija priemonę. “Kiekvienas 
didis stilius, - rašo jis, - tai priartėjimas prie mūsų jautrios gyvenimiškos 
perspektyvos, amžinybės pasaulio." (Malraux, 1948, p. 154.) Vadinasi, 
stilius čia laikomas jungiamąja grandimi tarp konkrečios asmenybės, 
epochos polėkių ir transcendentinės amžinybės. Absorbuodamas kosmines 
jėgas, Visatos energiją, menininkas stiliaus dėka pajungia meną savo 
kūrybinei valiai. "Pavergti meną - tai pirmiausia primesti jam stilių, arba 
tiksliau sakant, pakeisti tokius stiliaus ieškojimus, kurie yra meno рууе- 
nimas, remiantis sąlygotumais, kadangi menas pajėgia ištverti tūkstan- 
čių prievartos būdų spaudimą, o miršta tik nuo vieno." (Malraux, 1952, 
p.43.) Malraux iškelia meninio stiliaus grynumo ir originalumo reikšmę, 
nuolat pabrėžia, jog tikrasis stilius ir realizmas yra visiškai nesuderinami 
dalykai. 

Joks meno kūrinys, jokia kryptis ar mokykla neįgyja meninės vertės 
ir negali pretenduoti į reikšmingą vaidmenį meno istorijoje tol, kol 
neprabyla išraiškinga meninių formų kalba, kol neatsisako išorinių sche- 
mų ir neįgyja stiliui būdingo vientisumo. Vadinasi, surasti savo vietą 
pasaulyje galima tik įtvirtinus originalų stilių. Šia prasme menas yra tai, 
dėl ko “forma tampa stiliumi". 

Nors Malraux atsisako pretenzijų spęsti meno istorijos problemas, 
tačiau jo veikaluose matome vientisą epochų stilių raidos koncepciją. 
Tyrinėdamas jų kaitą, menotyrininkas remiasi Focillono formų gyvenimo 
teorija ir Rieglio mokymu apie meninės valios daugialypiškumą. Pa- 
grindine meninių stilių kaitos varomąja jėga Malraux skelbia nesqmo- 
ningą menininkų siekimą įveikti nusistojusias ir kurti naujas meninės 
iliuzijos perteikimo formas. Kiekvienas reikšmingas menininkas, įtvir- 
tindamas savo individualų stilių, ne tikatskleidžia naujus meno horizontus, 
bet ir suteikia galingą impulsą kitiems menininkams, kurie vėl grąžina 
meną į dialektinio stilių konflikto būseną. Šis nuolatinis tradicijos 
paneigimas ir tampa svarbia nenutrūkstamos meno raidos priežastimi. 

Gvildendamas pasaulinės dailės istoriją, Malraux išskiria dvi skirtingas 
istoriškai susiformavusias meninės išraiškos formas: 1) simbolinę, būdingą 
Egipto, Graikijos, Asirijos, Kinijos, Japonijos menui ir 2) iracionaliąją, 
įsikūnijusią krikščioniškajame mene. Pagrindinis jų skirtumas tas, kad 
simbolinis menas orientuojasi į abstrakčią simbolių kalbą, o iracionalusis 
remiasi dieviškojo prado įsikūnijimo žmoguje idėja. Pasaulio meno raidos 
istorijoje Malraux išskiria ir tokius periodus, kurie nepajėgia išreikšti 
“aukščiausių būties tiesų“. Tai senovės Graikijos menas po Periklio 
epochos, Romos menas ir porenesansinis Vakarų Europos menas, apimantis 
ilgą periodą iki impresionizmo, kuriame atgimsta tikrojo meno dvasia. 

Šiuolaikinio meno eros pradžią Malraux sieja su Manet “Olimpija" 
(1863), kai Vakarų Europos meninėje sąmonėje išryškėjo radikalūs 
poslinkiai ir naujas požiūris į praeities meną. Anksčiau Vakarų literatūroje 
ir tapyboje vyraves vergiškas tikrovės mėgdžiojimas nuslenka į antrąjį 
planą, o į priekį įsiveržia paties menininko kūrėjo figūra. “Tam, kad nu- 
tapytų Clemenceau portretą, Manet reikėjo tapti viskuo, o Clemenceau - 
beveik niekuo.” (Malraux, 1965, p. 38.) Vadinasi, skiriamuoju šiuolaikinio 
meno bruožu tampa objektyvios tikrovės ištirpinimas subjektyviame 

menininko regėjime. Dėl to keičiasi ir požiūris į siužetą. Pagrindinis dabar 
tampa paveikslas kaipo toks, o “gyvenimo atvaizdavimas pakeičiamas jo 
aneksija". *Cezanne'o kūriniuose siužetas vis labiau netenka reikšmės, - 
rašo Malraux,- ir tai sąlygoja ne dėmesys skrupulingam detalių išpiešimui, 
kaip yra flamandų tapytojų kūriniuose, ir ne meilė natiurmortui. Cezanne'as 
tiesiog atriša sau rankas. Šis siužeto nunykimas, kuris vėliau ves į abstrakčią 
tapybą, reiškia ne stiprėjantį dėmesį grafinei meno kūrinio pusei, kaip 
teigiama, o ryškėjantį dėmesį pačiam menininkui. Šiuolaikinis dailininkas 
abstrakcionistas kuria savąjį mitą lygiai taip pat, kaip Dostojevskis savąjį 
- ta prasme ir reikia suprasti Goethe's posakį, jog kiekvienas rašytojas 
rašo pilnąjį savo raštų rinkinį. Galima sakyti, kad Picasso visą savo 
gyvenimą tai darė." (Malraux, 1989, p. 75.) Radikalus šiuolaikinio meno 
atotrūkis nuo tikrovės ir posūkis į menininko vidinio pasaulio išraišką, 
Malraux nuomone, reiškia, kad menas vėl, kaip ir religinės pasaulėžiūros 
vyravimo laikais, susigrąžina prarastąją sakralinę prasmę ir tampa 
aukščiausios tiesos ieškojimu, vertybe, suteikiančia prasmę žmogaus būčiai. 
Šiuolaikinio meno stilių Malraux skelbia intelektualiausiu iš visų tų, 
kuriuos tik žino meno istorija. 

Suteikdamas šiuolaikiniam menui sakralinę prasmę ir sugretindamas 
jį su didingiausiais religinio meno raidos etapais, Malraux jų dvasinę 
giminystę įžvelgia tikrovės kaip regimybės paneigime. "Cezanne'o genijus, 
-rašojis, - paneigia regimybę (l'apparence) lygiai taip pat, kaip ir šventieji 
menai (arts sacrées)." (Malraux, 1957, p. 30.) Tačiau skirtingai nuo 
religinio meno orientacijos į transcendentinį pasaulį, šiuolaikinis me- 
nininkas pasineria į Absoliuto ieškojimus. “Вгадие’о natiurmortas, kaip 
ir bizantiečių miniatiūra, priklauso kitam pasauliui ir tampa slėpiningojo 
Dievo dalimi. Šį pasaulį nori perteikti tapyba, ir jis vadinamas menu. 
Religinis išraiškos būdas čia gali erzinti, tačiau jokio kito būdo nėra. Šis 
menas - ne Dievo, o Absoliuto įkūnijimas." (Malraux, 1951, p. 598.) 

Šiuolaikinis menas taipogi skiriasi nuo religinio meno sąmoningu 
atsiribojimu nuo filisterinio skonio savo “prakeiktumu" ir pasaulėžiūros 
tragiškumu. Šiuolaikiniai dailininkai užmezga dialogą “tik su tapyba ir 
nepažįsta vartotojo", jie kalba tik su tais, “kurie perima jų vertybines 
orientacijas" (Malraux, 1950, p. 125). Malraux, pabrėždamas principinį 
šiuolaikinio meno tragiškumą ir “prakeiktumą", menininko sąmonės ski- 

limą, jo susvetimėjimą laiko svarbiu autentiškos kūrybos stimulu. Netgi į 
praeities meną jis žvelgia pantragizmo šviesoje. 

Šiuolaikinio meno įsigalėjimas XX a. kultūroje, reprodukavimas ir 

meno leidinių paplitimas, anot Malraux, ne tik keičia tradicinį požiūrį į 
meną, bet ir leidžia mums vaizduotėje sukurti muziejų, kuriame į vieningą 
visumą jungiasi daugelis skirtingose epochose, civilizacijose sukurtų meno 
šedevrų. “Įsivaizduojamasis meno muziejus" - tai ne vaizduojamojo, o 
kaip tik sakralinio meno muziejus, kadangi visuose šedevruose slypi tos 
pačios dieviškosios prigimties pėdsakai. Todėl ir šiuolaikiniai intelektualai 
meldžiasi “ne medyje įkūnytam Kristui, o meno kūriniams, vadinamiems 
Nukryžiuotuoju“. Įsivaizduojamasis meno muziejus - tai toks pasaulis, 
kuriame “romaniškas Nukryžiuotasis ir egiptietiškoji mirusiojo statula 
gali tapti šiuolaikiniais kūriniais" (Malraux, 1951, p. 3). Čiairatsiskleidžia 
vidinis ryšys tarp skirtingose epochose ir civilizacijose sukurtų šedevrų, 
kurie užmezga lygiateisį dialogą, kadangi egiptiečių, indų, kinų, japonų, 
actekų, graikų, viduramžių ir šiuolaikinių tikrųjų menininkų kūriniuose 
reiškiasi tas pats sakralinis pradas, kuris sulygina juos amžinybės aki- 
vaizdoje. Konkrečiame ar vaizduotėje sukurtame muziejuje šie kūriniai 
subtiliai grožį jaučiančiam intelektualui pakeičia tradicinę šventovę, 
kadangi padeda patirti katarsį ir priartėti prie aukščiausiųjų dvasinių 
vertybių. . 
“Įsivaizduojamasis meno muziejus, - rašo Malraux,- primena mums 
tas nepanaudotas galimybes, kurias mes galime perimti iš praeities. Šiame 
muziejuje surinkti į vieną vietą pilnakraujo gyvenimo jausmo kupini 
žmogaus kūrybos fragmentai, - jau pats šių kūrinių gyvavimas liudija 
dvasios polėkio nenugalimumą. Kiekvienas šedevras - savotiškas pasaulio 
apvalymas." (Malraux, 1989, p. 259.) 

Paskutiniojo Malraux “Meno psichologijos" tomo “Absoliuto kaina" 
pavadinimas labai simboliškas. Jis atskleidžia šio subtilaus intelektualo 
dvasinių ieškojimų egzistencinę prasmę. Menas jo meno filosofijoje tampa 
pagrindiniu dvasingumo prieglobsčiu, jausmų ugdymo, autentiško dvasinio 
žmonių bendravimo mokykla. Jis grąžina tą vidinį intelektualių žmonių 
tarpusavio ryšį, kuris, “pasitraukus Dievui", yra pažeidžiamas. Malraux 
meno filosofija - tai mėginimas pakeisti tradicinę religijos funkciją nauja 
menine intelektualų religija, kurios Dievu tampa metafiziškai traktuojamas 

Menas. Jis turi padėti sutrumpinti sunkų žmonijos kelią į žmogaus būties 
prasmės suvokimą. 

Tik mesdama tragiško nusivylimo kupiną iššūkį lemčiai ir išpirkdama 
sau teisę į tikrąją būtį, asmenybė pajėgia išsiveržti iš ją supančio netikro 
pasaulio stichijos ir tenkintis savo prometėjiškos kovos vaisiais. Pagrindinis 
šios tragiškos, netgi žūtbūtinės kovos, kančių ir praradimų krūvis tenka 
išrinktajai menininkų ir subtiliai jaučiančių menines vertybes intelektualų 
kastai, kuri pasiaukodama nušviečia kelius į laisvę ir padeda kitai žmonijos 
daliai atskleisti joje slypinčias potencijas. 

Baigiamosios pastabos 


Peržvelgę sudėtingą estetikos ir meno filosofijos idėjų istoriją, galėjome 
įsitikinti, kad ji glaudžiai siejasi su bendriausiais kultūros, humanitarinių mokslų, 
meno raidos dėsningumais ir tiesiogiai atspindi savitus kiekvienos Rytų ir Vakarų 
civilizacijos, regiono, laikotarpio idealus, sąlygojusius istoriškai konkrečias 
pamatinių kategorijų sistemas, estetinės sąmonės ir pasaulio suvokimo tipus. 
Laiko tėkmėje nugrimzdusių civilizacijų, periodų estetikos ir meno filosofijos 
idėjos, meno formos yra orientuotos į visiškai kitokias estetinio suvokimo sistemas. 
Šiandieną mes jau negalime pažvelgti į pasaulį Sung'ų laikmečio kinų intelektualo, 
Kamakuros epochos zen adepto ar gotikos laikų scholasto akimis. 

Šiuolaikinio humanitarinių mokslų istoriko padėtį sunkina tai, kad jo 
mentalitetą sąlygoja kitokios mąstymo kategorijos, estetiniai idealai, vertybių 
sistemos. Šiandieną mėginant rekonstruoti mirusių civilizacijų, tolimų epochų 
estetikos ir meno filosofijos idėjų istoriją, nepakanka moksliniuose tyrinėjimuose 
neseniai vyravusio psichologinio įsijautimo į abstrakčią tyrinėjamo laikotarpio 
dvasią, o būtina pasitelkti sistemingą metodologiją, lanksčius metodus ir kom- 
pleksinės analizės principus. Nuosekliai remiantis ne tik menkai išlikusiais tekstais, 
bet ir svarbiausiais įvairių kultūros, mokslo, meno sričių laimėjimais, vyraujančiais 
estetiniais idealais, pasaulėžiūros kategorijomis, tyrėjui lengviau įsiskverbti į 
giliuosius kultūros lygmenis ir kartu objektyviau rekonstruoti sudėtingą idėjų 
istoriją. 

Visuotinė estetikos ir meno filosofijos idėjų istorija šiandien dar tik rašoma, 
daugelis svarbių kitų civilizacijų šaltinių dar tik laukia paskelbimo ir tyrinėtojų 
dėmesio. Pasikeitusi šiuolaikinio mokslo padėtis, lengviau prieinami šaltiniai iš 
esmės keitė konceptualiąją knygos struktūrą. Joje mažiau dėmesio skirta tradiciškai 
labiau tyrinėjamiems pasaulio estetikos ir meno filosofijos istorijos etapams, o 
išryškinti, autoriaus akimis žvelgiant, aktualesni laikotarpiai. 

Suprantama, rašydamas tokį didžiulį istorijos periodą, skirtingas civilizacijas 
ir platų problemų lauką aprėpiantį apibendrinamąjį veikalą, autorius dėl ribotos 
knygos apimties bei konkrečioje estetikos ir meno filosofijos istorijos srityje 
pasiekto lygio negalėjo atspindėti visos tyrinėjamo proceso įvairovės ir sudė- 
tingumo. Todėl gvildenant tradiciškai labiau tyrinėjamus etapus, knygoje neretai 
sąmoningai apsiribota tik trumpais ekskursais (nurodant kitus literatūros sąraše, 
pateiktus platesnės apimties autoriaus tekstus, pirmiausia “Meno filosofiją" V., 
1990), o išryškinti kiti, mūsų akimis žvelgiant, aktualesni ir menkiau tyrinėti 
lietuviškoje raštijoje laikotarpiai, mokyklos. koncepcijos. 

Daugelio “neklasikinių", “periferinių”, "marginaliu" visuotinės estetikos ir 
meno filosofijos istorijos puslapių atskleidimas ne tik papildo mūsų raštiją niekad 
nesvarstytomis temomis, tačiau — norisi tikėti — padės labiau kvalifikuotai spręsti 
aktulias nūdienos teorines problemas, giliau pažvelgti į šiuolaikinės post- 
modernistinės kultūros estetinių vertybių pasaulį. 

CHRONOLOGIJA 


INDIJA 
Pirmosios Indo upės baseino (Harapos, 
Mohendžo-Daro) civilizacijos (3000-1400) 
Arijų genčių įsiveržimas (1400-1200) 
Vedų kultūros klestėjimo periodas (XIV- 
VI a. pr. Kr.) 
Magadhos valstybės iškilimas (642-41) m. 
pr. Kr.) ; 
Darijaus įsiveržimas (516 m.) 
Maurya imperija (320-185 arba 322-188) 
Sunga (Cunga) dinastija (185-72m. pr. Kr.) 
Satavahana dinastija (apie 200 m. pr. Kr.- 
200 m.) 
Kušana (Kushana) imperija (78-200) 
Guptų imperija (320-510) 
Vakotaka dinastija (275-550) 
Pallava dinastija (325-897) 
Chalukya dinastija Dekane (550-757 arba 
543-755) 
Pirmasis arabų įsiveržimas į Vakarų Sindo 
regionga (712) 
Rastrakuta dinastija (753-974) 
Pala dinastija (765-1175) 
Pratihara dinastija (805-136) 
Chola dinastija (846-1173) 
Chandella dinastija (831-1308) 
Sena dinastija (1095-1203) 
Mahmudo al Ghazni įsiveržimas į Indijos 
plokštikalnę (1001) 
Hoisala dinastija (apie 1100-1300) 
Pirmasis mongolų puolimas (1221) 
Pandiya dinastija (1238-1323) 
Islamiškoji Bahmanidų dinastija Dekane 
(1347-1527) 
Hinduistiné Vijayanagara dinastija (1350- 
1600 arba 1336-1565) 
Tamerlano įsiveržimas ir Delhio okupa- 
vimas (1398) 
Lodi dinastija Delhyje (1450-1526) 
Mongholų dinastija (1526-1858) 
Modernusis periodas (nuo 1858) 


KINIJA 
Yang-Shao kultūra (3000-XVIII a. pr. Kr.) 
Shang (Yin) karalystė (1766-1222 arba 
1027) 
Vakarų Chou (Zhou) (1122-770 m. pr. Kr.) 


Rytų Chou (Zhou) (770-403 m. pr. Kr.) 
Kariaujančių karalysčių laikmetis (403- 
221 m. pr. Kr.) 

Han dinastija (206 m. pr. Kr.-220 m.) 
Tsin arba Chin (Jin) dinastija (265-420) 
Sui dinastija (581 arba 589-618) 

Tang dinastija (618-907) 

Udai arba Penkių dinastijų valdymo laik- 
metis (907-959) 

Sung (Song) dinastija (960-1279) 

Yuan (mongolų) dinastija (1279-1368) 
Ming dinastija (1368-1662) 

Ching (Qing) (mandžiūrų) dinastija (1662- 
1912) 

Kuomintang (1912-1949 Taivanyje iki šiol) 
Kinijos Liaudies Respublika (1949 - ) 


JAPONIJA 
Asuka periodas (552-645 m.) 
Nara periodas (645-794 m.) 
Heian periodas (794-1185 m.) 
Kamakura periodas (1185-1335) 
Muromachi periodas (1335-1573) 
Azuchi-Momoyama periodas (1573-1614) 
Tokugawa (Edo) periodas (1614-1868) 
Meiji periodas (1868-1912) 
Taisho periodas (1912-1926) 
Showa periodas (nuo 1926) 


ARABU-MUSULMONU PASAULIS 
Hidžra, islamo kalendoriaus pradžia 
(622) 

Mekos užkariavimas (630) 

Mahometo mirtis (632) 

Didieji arabų užkariavimai Sirijoje, 
Palestinoje, Persijoje, Egipte (634-644) 
Omejadų dinastija (661-750) 

Ispanijos užkariavimo pradžia (711) 
Pirmasis arabų įsiveržimas į Vakarų 
Indiją (712) 

Abasidų dinastija (750-1258) 

Pirmieji trys kryžiaus žygiai į Jeruzalę 
(1099, 1147, 1189-1192) 

Mameliukų valstybės Egipte iškilimas 
(1250-1517) 

Mongolų invazija ir Abasidų dinastijos 
žlugimas (1258) 

TERMINŲ ŽODYNĖLIS 


INDIJA 


Alamkara - poetinė figūra, pagražinimas. . 
Aranyakas (aranjaka) - “miško knyga", trečioji 
vediškųjų tekstų grupė, neretai įjungiama į 
brahmanų sudėtį, nors dažniausiai funk- 
cionuoja kaip savarankiški tekstai. 

Artha - nauda. 

Avidyá (avidja) - nežinojimas, nesugebėjimas 
suvokti gelminę daiktų, reiškinių prigimtį. 
Bhàva - estetinis jausmas. 

Brahman - daiktavardis reiškiantis abstrakčias 
maldas, sakralines formules, išmintį slypinčią 
vedose о vėliau Absoliuto, “auksčiausio 
Dievo", “absoliutaus principo" reikšmę". 
Brahmanas - pagrindinis religiniam ritualui va- 
dovaujantis žinys, ritualinių formulių žinovas. 
Dharma - pareiga, dėsnis, tiesa, dora, teisin- 
gumas, gyvenimo taisyklės. 

Dhvani - užslėptos meno kūrinio prasmės 
obertonas. 

Dhyana (dhjana) - susikaupimas, meditacija. 
Dosa - trūkumai, 

Guna - privalumas, savybė, kokybė, 

Itihása - “taip juk buvo", istorinės legendos. 
Jnàna (džnana) - žinojimas, išmanymas, 
išmintis. 

Kama - meilė, jausminis malonumas. 

Karma - gerų ir blogų poelgių suma, priežąs- 
tiniais ryšiais lemianti žmogaus likimą persi- 
kūnijimų cigoje. 

Mandala - “saulės ratas", “diskas”, "esmė", - 
vienas pagrindinių sakralinių buddhistinės, 
tantristinės, lamaistinės mitologijos simbolių, 
vėliau altoriuje patalpinamas religinis pa- 
veikslas. 

Mantra- eiliuota malda, užkeikimai, magiškos 
formules. 


May (maja) - būties iliuzoriškumo simbolis, 
pasaulio iliuzija, apžavas. 

Pratibha - intuicijos blykstelėjimas. 

Ригапа - “senas”, “iš praeities", senovės epinės 
poemos. 

Raga - “spalva”, “atspalvis”, “aistra”, “tai kas 
nuspalvina nuotaikas”, tradicinės indų muzikos 
forma. 

Rasa - estetinė nuotaika, estetinis išgyvenimas. 
Riti - meninis stilius. 

Sāstra arba castra (astra) - teorinis traktatas. 
бпиі - "apreiskimas", “tiesos atsivérimas", 
vedų kanono sąvadas. 

Sūtra - glaustos aforistinės tezės arba traktatai, 
Tantrizmas - įtakinga hinduizmo kryptis, 
aukštinanti erotinės meilės galią. 
Upanisados - “sėdėti šalia" mokytojo, prozos 
ir poezijos forma parašyti filosofiniai traktatai, 
seniausi iš kurių datuojami VII-V a. pr. Kr. 
Veda - “žinojimas”, “šventa išminties knyga", 
seniausi senovės Indijos šventraščiai, 


KINIJA 


Ch'an, chan (čan) - įtakinga kinietiškojo 
buddhizmo kryptis, iš kurios vėliau kilo 
japoniškasis zen (dzen). 

Chhi arba qi (či) - oras, energija, pneuma, 
pirmapradė substancija, žmogaus prigimtis, 
gyvybinė energija, kūrybinis impulsas 

Chou (čou) - bjaurumas. 

Chun tzu, junzi (dziundzi) - kilnus Zmogus. 
Fengliu (fenliu) - “vėtra ir srautas“, įtakinga 
spontaniškos estetikos ir meno kryptis, susi- 
formavusi ncotaoizmo ir ch'an įtakoje. 

He - harmonija. 


Terminų žodynėlis 


Hsiao jen, xiaoren (siaožen) - prastas žmogus, 
menkas žmogus. 

Hsing, xing (sin) - forma. 

Yin-yang (in-jang) - du pirmapradžiai visa per- 
smelkiantys pasaulio elementai, yin asocijuojasi 
su moteriskaja, pasyviaja, šešėline, užslėptaja 
daiktų, reiškinių, meno kūrinių puse, o yang - su 
vyriškaja, šviesiąja, aktyviaja, regima. 

Yueh (jue) - įvairių menų principų įvaldymas, 
aukšta meninė kultūra. 

Jen (žen) - žmogiškumas, humanizmas. 

Ju chia, rujia (žudzia) - konfucianistų mokyk- 
los pavadinimas. 

Li - ritualas, principas, tvarka, gelminė esmė. 
Mei - grožis, dailumas. 

Miao - vidinė, neregima visų būties reiškinių, 
daiktų, meno kūrinių savybė. 

Ping (pin) - pusiausvyra. 

Pu - paprastumas. 

Shan (šan) - gėris. 

Shanshui (šanšui) - “kalnai ir vandenys", kinų 
peižažinės tapybos žanro pavadinimas. 

Shen (šen) - dvasia, 

Tche (če) - protas, valia. 

Tai shu, taisu, tai ki (taisu) - Didysis pirminis 
pasaulio pradas, Tao. 

Tao, dao - kelias, pirmapradė Tuštuma, visų 
daiktų pradžia, visatos demiurgas, sponta- 
niškas kosmoso, gamtos rieškinių, visuomenės 
ir žmogaus būties dėsnis, absoliuti harmonija, 
etinis principas. 

Тао chia, daojia (doadzia) - taoizmo mokyklos 
pavadinimas. 

Te, de (de) - "daigas", "üglis", „dorybė“, Tao 
savybė , atributas, jo raiškos forma. 

Tiao - harmonija. 

Tsijan, ziran (dzižan) - natūralumas. 

Tsin (dzin) - tyrumas. 

Wu (и) - bjaunimas. 

Wu wci (uvei) - neveiklumas, neveiklos teorija, 
siekimas nepažeisti būties procesų tėkmės, 
natūralaus pasaulio vyksmo. 

Wen (ven) - grakštus, rafinuotas, raštas, 
kultūra, humanitarinis išsilavinimas. 
Wenjenhua, wenrenhua (venženhua) - "inte 
lektualus pokalbis“, įtakinga "intelektualų", 
“menininkų-mokslininikų", “literatų" estetikos 
ir meno kryptis, klestėjusi Sung ir Yuan 
laikmečiais. 

JAPONIJA 


“Aware (avare) - žavesys. 


Bi - grožis, visų būties reiškinių esmėje 
slypintis, nuolatos įgaunantis naują pavidalą 
grožis. 

Bunjinga (bundžinga) - kinų wenjenhua 
("intelektualų") mokyklos idėjų įtakoje susi- 
formavusi estetikos ir meno kryptis. 

En - žavesys. 

Fūga - grožis. 

Fūga-makoto - “grožio tiesa", tiesos kelias 
mene. : 

Haiga - XVII-XIX a. klestėjusi spontaniškos 
tapybos kryptis, kurios šalininkams būdingas 
tobulas “trijų didžiųjų menų" (kaligrafijos, 
tapybos, poezijos) išraiškos priemonių įval- 
dymas. 

Hana - “žiedas”, sceninis aktoriaus žavesys, 
jo talento sklaida. 

Mokku - pirmosios dvi tanka renga waka 
poezijos eilutės vėliau išsiskyrusios į specifinį 
poezijos žanrą. 

Honkadori (chonkadori) - sekimo senovės 
poczija principas. 

Hosomi - subtilumas, trapumas. 

Yamato-e (Jamato e) - Heian epochoje kles- 
tėjusi dekoratyvinės tapybos kryptis. 

Yūbi (jübi) - elegancija. 

Yūgen (jūgen) - slėpingas grožis. 

Уосп (joen) - kerinčio grožio idealas. 
Kanshi (kanši) - kinų kalba parašytos eilės. 
Karumi - lengvumas. 

Kokoro - siela, daikto ar reiškinio vidinė esmė, 
jo šerdis. 

Ма - “tarpsnis”, “pauzė”, teatrinio meno, 
muzikos akimirkos “be veiksmo“, kurios 
japonų estetikoje skelbiamos svarbia meninės 
išraiškos priemone, sudėtingiausiu meno 
komponentu. 

Makoto - tiesa, natūralus nuoširdumas. 

Mei - skaistumas, kilnumas. 

Miyabi (mijabi) - ramumas. 

Monomane - mėgdžiojimas, mėgdžiojimo 
principas mene. 

No - “talentas”, "sugebėjimas", “meistrišku- 
mas", viduramžiais klestėjusi tradicinio japonų 
teatro forma. 

Okashi (okaši) - žaismingo humoro Zavesys. 

Sabi - senovės apnašas. 

Shinto (šinto) - “dievų kelias", japonų naciona- 
liné religija, iškelianti protėvių ir gamtos kultą. 
Shite (šite) - pagrindinio vaidmens No teatre 
atlikėjas. 

Shogun (šiogun) - karo vadas. 

Shibui (šibui) - paprastumo grožis ir aristo- 
kratizmas, kupinas ramybės, gilus. 

Sobi - didingumas. 

Suiboku arba suibokuga - “vanduo ir tušas", 
XVI-XVIII a. klestėjusi spontaniškos tapybos 
kryptis. 

Sumie - “tapyba tušu”. 

Tanka -“trumpa daina", populiarus penkiaeilės 
poezijos žanras. 

Ukiyo-e (ukijo e) - XVIII-XIX a. klestėjusi 
dekoratyvi graviūros kryptis. 

Ushin (ušin) - minties gelmės stilius. 

Wabi (vabi) - santūrus, prislopintas grožis. 
Waka (vaka) - “japoniška daina", japonų kalba 
‘parašytas penkiaeilis, vadinamas “tanka”. 
Zen (dzen) - įtakinga japoniško buddhizmo 
kryptis, susiformavusi stipriame kinų ch'an 
buddhizmo idėjų poveikyje. 

Zenga (dzenga) - XVII-XIX a. klestėjusi 
spontaniškos tapybos kryptis, kuriai būdingas 
ypatingas vaizdinių kondensuotumas ir kali- 
grafiškumas. 


ARABŲ - MUSULMONŲ PASAULIS 


Ak! (aql) - protas. 

Batint - užslėptas, neapčiuopiamas, nepažįsta- 
mas. 

Džala! - dieviškoji didybė, didingumas. 
Džamal - tobulas dieviškas grožis. 

Fana - “nebūties" būsena. 

Falsafah - filosofija. 

Kalam - kalba, plunksna, dėsnis, teologinės 
pakraipos mokyklos. 

Kusi - graZumas. 

Manan - užslėptoji, vidinė prasmė. 
Mashhshai - - arístoteliskoji "rytu peripatetiku" 
mokykla. 

Nur - spindulys, šviesa, 

Safo - švarumas, tyrumas. 

Zahir - aiškus, išorinis, 


SUTRUMPINIMŲ SĄRAŠAS 


Rg. v. - “Rigveda” 
N. S. - “Natyašastra" 
Git. — “Gitalamkara" 
Сиг. — “Čitralakšana" 
Ch. - Chuang tzu (Zhuangzi) ike 
d “Chuang tzu” 
— “Huai nan tzu” 
TN — Lieh tzu” (Liezi) 
T. — Lao tzu (Laozi) traktatas “Tao 
te ching” 
D.L.- Diogeno Laertiečio “Apie 
garsių filosofų gyvenimą ir pažiūras” 

